
“STUDIU INTRODUCTIV 


Concepută şi elaborată în două volume, lucrarea postumă - Recesivi- 
tatea ca structură a lumii, adevărat testament filozofic al gînditorului 
român Mircea Florian (1888—1960), se prezintă ca o încercare de a lu- 
mina. resorturile gîndirii omenești și, totodată, de a propune şi motiva 
o. nouă viziune asupra lumii, asupra. structurilor ei fundamentale. 

În căutările sale neobosite, de-o viaţă, -Mireea. Florian a urmărit 
consecvent şi lucid să ajungă la fundamentele . existenţei, alegind de 
regulă calea mai dificilă, dar în același timp mai sigură, a abordării pro- 
blemelor filozofice în toată complexitatea lor posibilă, fără a simplifica. 
vreodată, pentru a găsi — prin dialectica ideilor — soluţii care să re- 
prezinte: trainice puncte de sprijin, în afara oricăror îndoieli și dispute.. 

Continuu preocupat să surprindă cu maximum de precizie nuanțele 
gîndirii, ale vieţii și ale existenţei, cugetătorul român de viguroasă orien- 
tare realist-raționalistă a apelat la noţiunea de recesivitate în intenţia: 
mărturisită de a exprima cît mai exact o concepție filozofică proprie, de- 
largă respiraţie, care are ca teză centrală ideea că existenţa se scindează 
în; opoziții corelative, în contrarii aflate în unitate. 

În încercarea de a cuprinde într-o formulă sintetică structura exis- 
tenței, Mircea Florian nu a fost satisfăcut nici de ideea complementari- 
tăţii, cu largă circulaţie în epoca noastră, nici de aceea a paralelismului: 
unor factori esenţiali ce intră în alcătuirea sau structura lumii, nu a 
putut accepta nici principiul corelatelor, ci a considerat că prin recesi- 
vitate poate să exprime mai bine atît structura polară, antiţetică a lumii, 
cît şi raportul dintre termenii corelativi care o alcătuiesc, accentul fiind 
pus de el „nu pe însuşi raportul de corelaţie, ci pe suporturile corela- 
ției“ (vol. I, p. [1)!, și pe un anumit gen de corelaţie, căreia în esenţă 
îi este specific „caracterul de opoziţie, de antiteză, de polaritate“ (I, 
p. 11) şi în care fiecare termen își are importanţa și valoarea sa spe- 
cifică. 


a Trimiterile din cuprinsul acestui studiu introductiv se vor face la manu- 
i celor două volume, păstrat de soţia gînditorului, prof. Angela Florian. 
cadrul trimiterilor, volumul întîi va fi notat prescurtat cu I, iar volumul al .doi- 
oX I „De reţinut că în procesul definitivării lucrării, autorul a completat cu 
Pagini noi unele capitole, numerotindu-le prin adăugarea la cifrele arabe a unor 
m E ile me ci 4 


Deşi adoptat în urma unor îndelungi căutări și a unor sistematice 
și profunde reflecţii, conceptul de recesivitate poate totuşi să surprindă, 
dacă nu chiar, la prima vedere, să producă nedumerire. Treptat, pe 
măsură ce va face cunoştinţă cu felul în care a fost definit şi aplicat 
pentru prima dată în filozofie de gînditorul raţionalist Mircea Florian, 
de cel ce i-a dat „un sens nou“, calitativ diferit de acela special, întîlnit 
în biologie, cititorul va înțelege însă că necesitatea şi funcţionalitatea 
acestui concept au o deplină acoperire în procesul explicării structurii 
lumii. Cititorul se va convinge totodată că „recesivitatea“ (în sens fi- 
lozofic) este o creaţie originală românească şi că ea se datorează efor- 
tului constant făcut de Mircea Florian spre a găsi şi fundamenta o 
formulă sugestivă, în stare să exprime cît mai adecvat un mod gene- 
ral de structurare a lumii. 

Odată stabilită această formulă, asupra căreia proiectează mereu 
noi lumini, de-a lungul întregii cercetări — definitorie pentru opțiunile 
realist-raţionaliste şi amploarea deschiderilor sale dialectice —, autorul 
consacră întinse și amănunțite analize “categoriilor fundamentale, în mä- 
sură să exprime esența lumii, în primul rînd noţiunilor limită, de ma- 
-ximă generalitate, ce formează, de. regulă, Gbiectul oricărei filozofii pu- 
ternic ancorate în dialectica realităţii, și anume: miăterie-spirit, spațiu- 
timp, finit-infinit, real-posibil, esenţă-relaţie, existență-valoare, adevăr- 
eroare, determinism-libertate, individ-societate etc. (în volumul întîi: al 
cercetării sale). Florian pune mai departe în discuţie, în cel de al 'doilea 


volum al lucrării — a cărui apariţie va succeda într-un timp relativ 
scurt celui de față —, o suită de principii şi concepte de un real interes 


teoretic și practic ; tratate într-o manieră stimulătivă, incitantă la adinci 
reflecţii, astfel de. principii, legi sau concepte își găsesc expresia; într-o 
suită. de cupluri categoriale, cum sînt: animal-om, viaţă-moarte, ac- 
țiune-cunoaştere, optimism-pesimism, schimbare-evoluţie şi progres, vio- 
lenţă-iubire, libertate-autoritate, conducători-intelectuali, riaţional-supra- 
naţional, istorism-supraistorism etc. ` stg | 
“Ca metodă de argumentare, autorul alege calea examinării” minu- 
țioase — sprijinită pe o impresionantă erudiție şi experienţă de viâţă — 
a teoriilor care s-au confruntat de-a lungul evoluţiei sinuoase — de 
peste două milenii — a gîndirii filozofice universale, 'în efortul ei” de 
înțelegere şi explicare a conţinutului categoriilor, a particularităților. şi 
rolului important, în procesul cunoașterii lumii, & conceptelor de ma- 
ximă generalitate, a raportului dialectic dintre ele. =” qa 


“Cu „deplină îndreptățire se poate afirma că lucrarea Recesivitatea 


ca structură a lumii a fost pregătită şi oarecum prefațată de întreaga 
operă de filozofie sistematică sau istorico-filozofică elaborată de cuge- 
tătorul român atît înainte de Eliberare, cît şi în anii construcţiei socia- 
lismului în ţara noastră, cînd s-a ‘apropiat treptat de materialismul dia- 
lectic. Ea ne apare dealtfel ca o continuare firească a preocupărilor sale 
din Știință şi raționalism, Cosmologia elenă, Cunoaștere şi existență, Re- 
construcție. filozofică, dar -mai ales: din valoroasa lucrare. Dialectica, sis- 
tem şi metodă, de la Platon la Lenin, ca şi din alte studii scrise în 
ultima. parte a vieţii. ` E 0 Pa m AAA i e eo A ama pi i 
Desigur, Recesivitatea ca structură a lumii nu este o. expunere. ad 


litteram a unei concepţii materialist dialectice şi istorice ; ea circăm-_, 

| scrie şi exprimă însă neîndoielnic o concepție filozofică originală, dia- 
lectică și predominant materialistă în esența şi: în orientarea sa de prin- 
„cipiu, o viziune personală asupra lumii, inspirată: din ideea centrală -a 
| oricărei, concepţii dialectice — fie ea a lui Heraclit, Aristotel, Diderot, 
| Hegel sau Marx —, concepție sintetizată lapidar în aserțiunile : : „exis- 
tenţa este structurată de termeni antitetici sau “polari, în care unul 
| domină, stă înainte, iar celălalt este recesiv, vine. din urmă (de la reci- 
dăre)“, fără însă ca- „prin -această poziţie: subalternă termenul :recesiv 
să fie degradat“; să-i scadă adică în vreun fel însemnătatea sa. 
Poziţia realist-raţionalistă şi dialectică a autorului, figură reprezen- 
tativă în peisajul filozofiei româneşti din secolul al XX-lea, capătă un 
net contur încă de la începutul lucrării, atunci cînd susține “că rece- 
sivitatea „învederează 0 disimetrie profundă în structura lumii“ (I, p II), 
cînd postulează structura antitetică, duală a existenţei, tratind-o ca atare 
în întreaga operă ; şi se confirmă ulterior, pe parcursul expunerii, cînd 
„_„ postulează primordialitatea materiei în răport cu forma (I, p. 134) sau 
"3 cu spiritul (I, p. 456), ori cînd afirmă despre concepţia sa că „nu. este 
străină de materialism“ (I, p. 455), de această orientare filozofică “în 
care vede „cea mai sistematică și coerentă dintre doctrinele consacrate“ 
(I, p. 441), detaşindu-se astfel premeditat de cei care „cred că materia- 


lismul este o doctrină învechită“, depășită (© p. 443), 

Această. caracterizare sintetică se cere completată cu constatarea că 
gînditorul român Mircea. Florian a militat întotdeauna pentru o filo- 
zofie care să reflecte complexitatea existenţei, ierarhia reală a faptelor, 
bogăţia de nuanţe a „datului“, avînd oroare de orice simplificare, de uni- 
lateralitatea şi unilateralizările spititualismului, ale idealismului în ge- 
neral, ori ale materialismului vulgar. - i Â R 

Conceptul de, receşivitate, folosit de Florian în ultima lucrare 
— Sinteză a întregii sale gîndiri — pentru a defini şi explica structura 
intimă a lumii, nu trebuie în nici un caz să ne facă să credem.că ar 
fi vorba de o abordare biologizantă generalizată a problematicii filo- 
zofice, şi nici măcar de o influenţă din partea biologiei, domeniu din 
care este împrumutat prin simpla forță a sugestiei. at e netă 

“În acest sens, autorul însuşi face. o, serie de precizări, În primul 
rînd, el notează că a rezistat „ispitei de a exagera și generaliza recesi- 
vitatea“, mai exact Florian nu vede „peste, tot recesivităţi<. (|, p. 31), 
îar acolo şi, atunci cînd le. acceptă şi le discută, gînditorul român. în- 
cearcă să păstreze o dreaptă. şi. echilibrātă judecată, bazată -pe. convin= 
gerea că nu este nevoie „să silim faptele să devină altfel decît sînt ele, 
presupunînd că această. silnicie ar. fi-posibilă „nu, numai. «teoretic» sau 
«speculativ», adică propriu-zis «verbal», ei. efectiv, real, operaţie. ce nu 
stă în puterea gîndirii, ci a miinii omenești, dar şi aceasta nu „întot- 
deauna“ (|, p. 41). . e Pi pa 200 Al agp E o al Me Rate 
i- În al doilea-rînd, nu poate fi omis faptul că, în esenţă, concepţia 
mecesivității începe prin a recunoaște. „eterogenitatea: materiei: și spiri- 

ului, precum și conexiunea lor: indisolubilă, constantă“ (I, p- 455), ceea 
$ nu are nimic comun cu „înțelesul (recesivităţii — n.n.) din 
„din genetică“, sau dacă totuşi-are, nu -poate fi vorba: decît 
ă analogie, şi „aceea strict terminologică“ (|, p. 28). i 

„;„Coneepţul de recesivitate este folosit de Florian „în lipsa. altuia 
mai convenabil“ şi cu precizarea că i se conferă un rol. filozofic, uni- 
versal, într-o accepţie ce depășește fenomenul: eredității, rol ce. nu 
poate fi negat“. Unul din scopurile lucrării sale este tocmai „să jus- 
țifice semnificaţia filozofică (subl. n.) a recesivităţii“ (I, p: II); drept 
care autorul abordează din unghiul de vedere al acestui concept -pro- 
blematica fundamentală a filozofiei. : 

Înţeleasă ca o corelaţie de determinări polare, proprii întregii exis- 
tenţe, recesivitatea se află în strînsă legătură cu problema unităţii lumii. 
De. asemenea, întrucît raportul de recesivitate implică o „relaţie. între 
doi termeni opuşi, Florian se vede obligat să ia în discuţie şi categoria. 
de relaţie. Astfel că, atît în partea destinată să dea o fundamentare 
teoretică recesivităţii, cît şi în partea pe care am putea-o numi, con- 
venţional, aplicativă, a lucrării sale, analiza acestui concept se interfe- 
rează cu dezbăterea soluțiilor oferite de diverşi gînditori problemei uni- 
tății lumii sau a înțelesurilor conceptului de relație, pentru ca, prin de- 
limitări critice, autorul să pregătească. terenul pentru „afirmarea; -con~ 
cepţiei proprii, asupra căreia va reveni mereu, pentru noi precizări, în: 
tratarea concretă a diverselor raporturi de recesivitate (sau „dualisme“, 
cum le mai numește) analizate în lucrarea sa. 

De fapt, problemele filozofice de ordin general asupra cărora se 
opreşte gînditorul sînt mai numeroase, întrucît cuplurile de_ categorii 
analizate, fiind prin natura.lor de mare generalitate, îl obligă pe Florian 
să-şi definească poziţia, şi în problema cunoașterii și în problemele cen= 
trale ale dialecticii existenţei, ca şi în alte numeroase chestiuni referi- 
toare la viaţa socială, la sfera ideilor etc. PrF i 

Fără a face, de fiecare dată, o expunere sistematică a concepției 
proprii. în aceste probleme, el reia, spre a completa sau nuanţa, teze ex- 
puse și fundamentate în alte lucrări, astfel încît concepţia sa filozofică 
poate fi apreciată numai luînd în consideraţie imaginea de ansamblu a 
gîndirii sale, nu după afirmaţii izolate. De asemenea, pentru o corectă 
interpretare a filozofiei lui Mircea Florian este imperios necesar să se 
ia în consideraţie nuanţările şi precizările pe care le adaugă mereu, spre 
a-şi susține tezele de bază, ceea ce impune adesea — în vederea înţe-- 
legerii cît mai exacte a gîndirii sale — apelul direct la cuvintele şi. 
expresiile autorului. Modul analitic de gîndire, specific lui Mircea Flo- 
rian, continua revenire asupra ideilor, cu scopul de a proiecta noi lumini 
asupra lor, impune exegeţilor operei sale, în procesul caracterizării și 
evaluării ei, pe lingă prezentarea sintetică a concepţiei filozofului ro- 
mân într-o problemă sau alta, şi un demers analitic, sprijinit pe textele- 
mereu adăugite de Florian, chiar şi atunci cînd par, la prima lectură, o 
reluare a unor idei enunțate anterior. 

în problema unităţii lumii, Florian pune accentul pe relațiile dintre 
diverse aspecte concrete ale realităţii, refuzînd o reducţie a acesteia la. 
un Singur factor. În acest sens, vom arăta, de la început, că- autorul 
manifestă o atitudine mai mult decît rezervată faţă de monism, căruia. 
îi obiectează, printre altele, că a valorificat „pînă la absurd o aşa-nu-.. 
mită «năzuinţă nestăvilită a spiritului spre unitate» (I, p. 2). 

Monismul, înțeles ca o concepţie ce reduce diversitatea calitativă - 
a realităţii Ja un singur aspect concret al acesteia — spirit sau materie;. mE 

în accepţia de substanţă, unică —, nu poate fi acceptat de Florian, care 
postulează o unitate: bazată pe corelația dintre factorii aflaţi în raporturi 
de opoziţie, de recesivitate. : ie, 

Pledoaria şi argumentele lui Mircea Florian nu curg deci în fa- 
voarea monismului, a monismului idealist şi. acelui materialist vulgar, 
pe care îl apreciază drept „un focar de sofisme“ (I, p. 8), ci în favoarea 
multiplului şi diversului, a opoziţiilor, în: ultimă instanţă a dualității, a 
dualismului (sau mai exact a unei diversităţi de dualisme), noţiunea de 
dualism avînd un sens diferit de cel tradiţional, dat de însuşi conceptul 
de recesivitate.: În urma analizelor pe. care le dezvoltă, una din conclu- 
ziile la care ajunge Florian este că „nu există o singură dualitate, ci 
dimpotrivă că dualităţile sînt. multiple, că deci există mai multe duali- 
tăți, sau perechi de opoziții“ (I, p..2). Ar fi o eroare să se desprindă de 
aici concluzia că prin aceasta ar respinge ideea unităţii lumii. Repudie- 
rea „monismelor“ de orice fel nu înseamnă ostilitate faţă de tema uni- 
tăţii, ci dorinţa mărturisită de a se apropia mai mult şi mai profund. de 
realitate, de resorturile ei intime, animat fiind de convingerea că una 
din sarcinile filozofiei este de „a dezvălui, de a ierarhiza, de a descrie 
— pe scurt — de a clarifica noţiunile prime, care sînt cele mai gene- 
rale sub raportul abstracţiei şi cele mai; concrete prin universala lor 
actualitate în lucrurile individuale, oricărui domeniu ar aparţine acestea, 
matură sau cultură (istorie)“ (|, p. 1). A 

Florian înţelege unitatea nu ca un rezultat al eforturilor gîndirii, ci 
ca o realitate dictată de lucruri, care, păstrindu-şi individualitatea, se 
află în anumite: relații ce se reflectă în concepte. Poziţia sa realistă este 
afirmată consecvent şi se opune diverselor interpretări idealiste, care 
deduc unitatea din substanța noțiunilor. Florian se detaşează critic. în 
primul rînd: de: Wundt, apoi de. întreaga metafizică tradiţională, care 
„a trăit din absolutizarea noţiunilor, în speranța că ea va descoperi no- 
țiunea din care vor. decurge, printr-o formulă magică, toate celelalte 
noțiuni şi realităţi“. El precizează că, în concepția sa — în care, re- 
amintim, uniţatea se bazează pe opoziții, pe contrarii aflate în relaţie — 
„opoziţia. nu este opera gîndirii abstracte, ci este un dat primordial de 
care este saturată realitatea, o posesie originară a concretului care se 
înfățișează ca o unitate de opoziții“. ia 

Argumentul de bază folosit în acest sens de filozoful român este 
că „legarea noţiunilor abstracte este. tot opera faptelor. (subl. n.) care 
păstrează dreptul de veto. Faptele -opun și unesc, gîndirea constată o 
situaţie preexistentă și își însuşește merite străine ei“. 

Dar a consemna existența corelaţiilor nu este de ajuns spre a ex- 
plica structura lumii. Pentru Florian, spre deosebire de Wundt, ṣi; nu 
„numai de el, „hotăritor este felul corelaţiei« şi tocmai acest aspect consti- 
 . tuie tema lucrării Recesivitatea ca structură a lumii. „În orbita acestei 
teme se situează în primul loc caracterul de opoziţie, de antiteză, de 
polaritate“ (I, p. 11), scrie gînditorul relevind o primă caracteristică a 
recesivităţii. 

Astfel, el aduce în discuţie conceptul de opoziție, şi odată cu acesta 
“şi noţiunile de contrarii sau de opuși. Edificatoare: pentru- poziţia gîn- 
«ditorului român este precizarea menită să explice aceste noţiuni : „con- 
tradicția şi contrarietatea sînt relaţii de“ opoziţie. care. se- definesc prin 


Dai 


a 


caracterul negativ al unui termen din opoziția contradictorie şi prin. ca- 
racterul pozitiv al ambilor termeni contrari, care sint în adevăr core- 
lativi< (I, p. 1). . - 3 RIEN ep Sitani o, 
> ` Opoziția nu exclude, aşadar, unitatea. Mai mult, unitatea este dic- 
tată de faptele înseși, nu este impusă de gîndire, de intelect (aşa cum 
au susținut numeroşi reprezentanţi ai idealismului filozofic din 'epoca 
modernă). Consemnînd prezenţa opoziţiei în însăşi structura existenţei, 
Florian nu intenţionează să respingă ideea de unitate, ci doar ‘s-o înte- 
meieze “altfel. În principal, scopul său este, pe de o parte, de a releva 
că unitatea rezultă dintr-o corelaţie existentă între fapte, între obiecte, 
iar: pe de altă parte de a respinge prejudecata că „unitatea este o «acti- 
vitâte» a gîndirii, a «interiorului»“. Concluzia sa afirmă că „unitatea sau 
este în date, în obiecte, în lucruri, sau nu este posibilă“, întrucît „dacă 
lucrurile nu posedă originar unitate, nu numai că nu avem dreptul sau 
căderea de a le-o impune, fără a le falsifica, dar nici nu dispunem de 
puterea de a o face“ (I, p. 3). E ea teii i 

” Aşadar, unitatea îşi are rădăcinile în fapte, în realitate, nu în gin- 
dire, în rațiune : „unitatea nu are nevoie de un al treilea termen, pentru 
a ţine laolaltă doi sau mai mulţi termeni“ (I, p. 5). Ea nu trebuie. înţe- 
leasă însă în chip antropomorfic. 

` Criticînd concepţiile care susțin că universul ar fi un Tot, un“ Individ, 
un Organism, poziţii ce învederează „un nefericit antropomortism, care 
a avut ca concluzie diferitele forme de monism sau reducerea tuturor 
lucrurilor, corpuri şi suflete, la '0 singură substanță“ (I, p. 7), Florian 
relevă că gîndirea modârnă a accentuat îndeosebi pe o anumită unitate, 
pe „aceea a relaţiei, a corelaţiei, a conexiunii, a raportului. Nimic nu 
este în lume cu totul independent sau nerelaționat ; de aceea relaţia! asi- 
gură legătura cosmică, după ce unitatea în sensul: propriu a funda- 


mentat-o“ (I, p. 6). 00 


„„ Iată motivul pentru care gînditorul român respinge hotărît „monis- 
mul. (spiritualist şi materialist vulgar)“ şi îşi exprimă convingerea că 
„unitatea lumii nu poate fi decit o conexiune, o unitate datorată rela- 
tiei, anume relaţiei de acţiune şi reacțiune a părților lumii“ (I, p. 8). 
Din această perspectivă și în cadrul discuţiei despre modalităţile de 
înțelegere a unităţii lumii, filozoful raţionalist român dă „o primă lămu- 
rire“ recesivităţii, precizînd că ea „relevă existența unor dualisme; în 
care raportul factorilor nu este” de coordonare, ci de subordonare, în 
sensul cel mài obiectiv al acestui termen. Un factor este dominant, pri- 
mar, celălalt este recesiv, secundar. Raportul dintre ei este în general 
ireversibil, fără a exclude principial reversibilitatea în. condiții“ anu- 
mite (I, p. 11). Într-o altă formulare; „dualitatea recesivă nu presupune 
termeni de: putere egală (isostenici) şi de. valoare: egală  (isotimici), ci 
unul din termeni prevalează asupra celuilalt“, cu-precizarea că „recesi- 
vitatea nu înseamnă că "al doilea termen este dedus din primul, ca şi 
cum finitul ar deriva din infinit sau infinitul: din finit, multiplul: din 
unul sau unul din multiplu“. În viziunea lui Florian „este înlăturată 
orice încercare de «reducere» monistă sau armonistă“ (I, p. 11—12): l 
Din punctul său de vedere, recesivitatea trebuie înțeleasă în sensul 
că „există un termen «mai tare» decît altul, însă termenul «recesiv» nu 
are o semnificaţie «mai slabă», = URG T atoli 

Accentul pus de filozof cade nu atît sau nu în primul. rînd pe di- 
mensiunea ontologică a unui termen sau altul în raportul recesiv,. cît 
pe aceea axiologică, a valorii, a semnificației şi importanţei termenului 
recesiv. Dealtfel, el însuşi subliniază că „factorul recesiv, deși este su- 
bordonat, are o semnificație existenţială mai înaltă, de exemplu materia 
domină spiritul, care este recesiv, dar spiritul are o semnificaţie majoră 
și tot aşa la celelalte dualisme“ (I, p. 11). 

Spre a explica pe deplin raporturile dintre termenii aflaţi în relaţie 
de recesivitate, Florian deschide o paranteză, destul de largă, în legătură 
cu „noţiunea de relație în genere“, nemulțumit de faptul că, pînă în 
prezent, examinarea structurii proprii, specifică relaţiei, nu s-a făcut 
satisfăcător. 

Cu acest prilej el analizează felurile opoziţiei, antinomia teză-anti- 
teză, aducînd de fiecare dată noi clarificări asupra punctului de vedere 
propriu. i 

O primă observaţie pe care o face este că dualitatea, ca opoziţie 
logică, prezintă două forme care nu trebuie să fie confundate, deși 
eroarea aceasta a fost adesea cu ușurință săvîrșită : opoziţia contrară. şi 
opoziția contradictorie, opoziție care încă „n-a fost cercetată de filozofi 
și logicieni cu grija, amploarea şi adîncimea de care ea are nevoie“ 
(i, p. 12). 

Încercînd să înlăture o atare lacună, el își propune să treacă la 
„examinarea unei anumite grupe de opuşi contrari, care prin generali- 
tatea și natura lor deosebită definesc, pregnează structura lumii“ (I, 
p. 16). Important de reţinut este că logicianul Florian ajunge să inven- 
tarieze „peste 40 de opoziții“, arătînd că trece în rîndul marilor opoziții 
contrare perechi de opoziții nerecunoscute ca atare pînă acum, necon- 
sacrate, și dimpotrivă lasă pe dinafară altele consacrate (I, p. 17). 

În legătură cu aceste opoziții contrare, gînditorul reia ideea de bază 
a recesivității, afirmînd că latura cea mai izbitoare, dar cea mai puţin 
reliefată pînă în prezent a acestor perechi de contrarii este că cei doi 
termeni, deşi sînt amîndoi pozitivi, nu au o valoare egală, nu stau pe 
acelaşi plan şi la acelaşi nivel, ci stau într-un specific raport de inegali- 
tate : unul domină, celălalt este recesiv, sau unul determină şi altul este 
determinat, dependent. Acest raport este însă deosebit de cel obișnuit, 
fiindcă factorul determinat sau dependent are o semnificaţie proprie, 
ireductibilă și chiar o valoare superioară celui determinant. Florian pre- 
feră termenul de „opoziţie“ celui de „contradicţie“, dînd acestuia din 
urmă o accepție limitată, apropiată de etimologia cuvîntului : „contra- 
dicția este o chestie de exprimare de mare însemnătate pentru acura- 
tețea gîndirii, căci ea fixează precis cele două poziţii : teza şi antiteza. 
Contradicţia priveşte «discursul», «logosul», este de competenţa logicii ; 
ea nu aparţine realităţii în sensul propriu al cuvîntului real. Vorbirea 
se contrazice, nu realitatea, dar totdeauna vorbirea cu sens are rădăcini 
în realitate, în fapte“ (I, p. 15). 

Alte precizări ale lui Florian, în efortul de a clarifica raportul de 
recesivitate, privesc „problema antinomiei, forma clasică a tensiunii 
dintre teză și antiteză“ (I, p. 18), autorul ajungînd la concluzia „că anti- 
nomia — în măsura în care nu este o fabricaţie sofisticată — are rădă- 
cini în natura lucrurilor, în structuri efective“ (I, p. 20). 

O serie de consideraţii ale lui Florian gravitează în jurul întrebării : 
cum. se legitimează recesivitatea în opoziția contrară, în antinomie, în 
dualism ? În răspunsul dat, gînditorul român face loc şi soluţiei (elimi- 
narea celui de al treilea termen, sintezei) afirmînd că, spre deosebire 
de ceea ce s-a crezut pînă acum, există şi o altă cale mult mai semnifi- 
cativă, care înlocuieşte sinteza făcînd-o inutilă. „Aceasta e tocmai for- 
mula dualismului recesiv : «şi unul şi altul», dar «altul» stă în raport 
recesiv, secundar, faţă de <unul»“ (, p. 25). i: 

O astfel de judecată are la bază convingerea că „toate opoziţiile 
necesare, fundamentale, cu rădăcini adînci în fapte, se dispensează de 

- sinteză, fiindcă ele nu sînt asociaţii externe şi întîmplătoare, nu sînt ter- 
meni fără legătură internă sau cu oO legătură prin conjuncţia «Şi»“* 
(, p: 27). Florian consideră totodată că a sosit timpul să fie eliberată „fi- 
lozofia de obsesia polarităţilor, a opoziţiilor contradictorii cu putere 
egală“, convins fiind că „sinteza nu suprimă opoziţia, ci dimpotrivă o 
consfinţeşte, fiindcă sinteza înseamnă «şi una şi alta»<, iar soluţia scoa- 
terii „gîndirii din înfundătura opoziției contradictorii isostenice este 
opoziția recesivă cu termeni de putere inegală“. Aşa încît, conchide filo- 
zoful român, „putem proceda la definirea recesivităţii ca principiul ma- 
rilor opoziții, antiteze și antinomii încrustate în existenţă, cunoștință și 
valoare“, opoziții în care termenii sînt de valoare inegală. 

În virtutea unor asemenea convingeri, nu lipsite de temei ontologic 
şi raţional, “Florian procedează la formularea şi explicitarea a ceea ce 
s-ar putea numi particularităţile sau aspectele esenţiale, concrete, di- 
verse, inerente principiului recesiv. pe 

Vom reţine mai întâi că „recesivitatea reliefează inegalitatea logică 
a celor doi termeni ce constituie antinomia“, în sensul că „cei doi ter- 
meni nu sînt logiceşte echivalenți, ci unul este dominant, prim, celălalt 
recesiv, secundar. Raportul de prioritate nu este temporal, ci este logic, 
atemporal. Cei doi termeni. șint simultani, în simbioză ontologică sau, 
cum 'se mai spune, corelativi, dar într-un sens deosebit de cel obisnuit 
pînă la-abuz“ (1, p. 28). Astfel, apelînd la un exemplu, precizează că. „În 
opoziţia „deosebire-asemănare (identitate)» dominantă este deosebirea, 
identitatea este recesivă“ (I, p- 28—29). ' RE AASEN 

În scopul preîntîmpinării oricăror confuzii, nu este lipsit de interes 
să reținem. şi alte comentarii făcute de cel ce a încercat să implanteze 
recesivitatea în filozofie: raportul de recesivitaţe nu înseamnă că al 

' doilea termen este dependent de primul, fiindcă nici primul nu: poate fi 
gîndit ca independent de al doilea ; „dependenţa eventuală -nu este..de 
valoare, în sensul că termenul recesiv este imperfect, inferior“. 

„Drept urmare, atrage încă o dată atenţia Florian, recesivitatea n 
include o degradare a termenului ce vine pe urmă, a antiţezei,. nici 
măcar dacă degradarea este aceea de 'virtualitate, potenţialitate faţă de 
actualitate şi dinamism. Dimpotrivă, „s-ar putea chiar ca termenul re- 
cesiv să fie considerat superior ca tot ce se sprijină pe -aHiul, ca tot: ce 
se ridică pe piedestalul ridicat de ceva-ce există mai înainte şi astfel 
aduce în lume oO noutate“ (I, p. 29). EF ss 

Între aspectele particulare ale recesivităţii se înscrie, -de asemenea, 
precizarea că raport ] recesiv nu are nici sensul de : derivare, de- pro- 
ducere a celui de al doilea termen. de către primul, deși „o contribuţie 

; i termen:la existența celui de-al- doilea poate: şi trebuie să fie 
pe aie area gînditorului devine mai clară de îndată ce observă că 
dacă am admite o derivare genetică, în nici un caz derivarea 

bia nu -face din- derivat o. existenţă inferioară, degradată“ (I, p. 30). 

„ Ideea „pare plauzibilă în raport cu unele dualisme. Rămiîne însă de 

„văzut în ce măsură este ea suficient: de operatorie în toate „dualismele“ 

„aduse în discuţie: de filozof şi în toate problemele. legate . de acestea. Să 

reținem că aceste precizări nu trebuie absolutizate. În analiza concretă 

ai dualism sau a altuia autorul vine cu diverse nuanțări, în funcție 

. raporturile reale dintre obiecte (așa cum sînt ele stabilite de știință, 

e experienţa istorică). Dealtfel, gînditorul previne că el admite numai 

recesivitatea impusă de ştiinţă, nu și pe cea datorată unor speculaţii 

acoperire în fapte. El ţine să atragă atenţia că există „două recesi- 
vități opuse, una determinată de spiritul științific, adică de respectul 
faptelor, de cunoștința neprevenită, cealaltă determinată de misticism, 
ge experienţa obscură. a unității vieţii în chiar fenomenul morții, de 

de a şterge individualitatea, de a o anula pentru a o exalta, pe 
de experienţa «coincidenței opușşilor» (Cusanus)“. Concluzia care 

e de la sine este şi de data aceasta că „al doilea moment al 

Smului nu este o degradare a primului nici din punct de vedere al 

, Nici din acela al genezei sau derivării“. 

Explicitînd o altă particularitate a recesivităţii, Florian nu este de 

"acord nici cu acele concepţii care au făcut „din al doilea moment un fel 

de copie a primului“, întrucit „i se răpeşte originalitatea. Faptele de- 

“monstrează că momentul recesiv nu este numai «superior», dar' repre- 

"zintă ceva nou, cu o legalitate ireductibilă“ (I, p. 31). În esenţă, într-o 

„atare perspectivă, a originalității şi a noutăţii, este respinsă orice încer- 

„de a crea o inegalitate între teză şi antiteză“ (I, p. 32), adică, pre- 
cizează mai departe filozoful, „soluţia noastră nu are nimic comun cu 
dualismul care depotențează una din părţi, făcînd-o «fenomen», «apa- 

mt beige a E ceea ce în ultimă instanță echivalează cu a sus- 
e că „gîndirea recesivă [...] nu ţine să valorifice o structură inedită, 

exprimă o caracteristică generică a existenţei şi a cunoaşterii“ (I, p.33). 

i În același timp, el distinge între antagonism și recesivitate, primul 
fiind specific indivizilor : „pentru a avea recesivitate autentică, trebuie 
să fie prezentă o antiteză, o structură logică, nu un antagonism real, 
o repugnanţă instabilă între indivizi. Căci numai indivizii. stau în con- 

flict, nu noțiunile“ (I, p. 32). ; 

“> Gînditarul recunoaște că termenii de care se foloseşte pătitiu a ex- 
plica și defini recesivitatea pot avea felurite accepții. Ca atare, nu con- 
"“estă posibilele obiecții, şi: nici faptul că recesivitatea este susceptibilă 

mai cu seamă de multiple subînţelesuri. Nu “ezită însă 'să rămînă ferm 

"în convingerile sale, făcînd neobosite. eforturi pentru a; preîntîmpina 

“astfel de obiecţii și a aduce mereu un spor de -lumină.. În::consecinţă, 

ntea mereu, realizează continuu diverse corelaţii, . afirmînd, - de 
că „recesivitatea dezvăluie în structura lumii o stranie. inegalitate, 
etrie profundă : un factor pare a fi.anterior, celălalt vine. «după», 

iv“, dar, „totuşi, raportul recesiv nu este un: raport de «înainte- 

» un raport temporal, “căci polul dominant nu este mai înainte 

„mici. temporal, nici logic, nici axiologic“, Dimpotrivă, „cei doi -poli : sînt 

simultani. şi: nu pot fi consideraţi ca o succesiune temporală, logică sau 
axiologică. Legătura: lor este necesară. Unul se opune celuilalt şi pria 
aceasta:îi recunoaşte:co-prezența“*-(I, p. 33): ; 

Și de 'această dată vom sublinia că este“ exprimată o poziţie de 
principiu, valabilă ‘în general, fără 'a exclude în unele: situații concrete, 
analizate de gînditor, şi raporturi „înainte-după“, așa cum se vede chiar 
în exemplul ce urmează, menit să. Aarifice care este” factorul aitant 
în. cîteva raporturi. recesive. 


- Plecînd de la exemplul că „omul se. ridică pe piedestalul animali- 
| tății, cum animalitatea se reazemă pe fundamentul vegetației“, sau de 
la faptul corelativ că „animalul este un produs»: al vegetalului, al plan- 
tei, deci animalul trăiește, deşi este recesiv, pe seama plantei ce domină“, 
autorul observă : „însă nici spiritul, nici omul, nici animalul, nici viaţa 
în genere nu domină, ci domină materia zisă moartă, cu toată superiori- 
tatea valorică a spiritului, a omului; a animalului, a plantei, pe scurt, a 
vieţii . asupra. materiei. „În această structură complexă rezidă . tragicul 
lumii. : 

„Teza. pe care filozoful român se străduieşte să o demonstreze şi să 
o. acrediteze. într-un astfel de context este aceea că „factorul recesiv nu 
este «subordonat», «dependent», «secundar» din toate. "punctele de vedere, 
ci. el promovează 0 nouă asimetrie în adîncul lucrurilor. şi wieg ome- 
neşti“. . A 
Alte determinări ale: recesivităţii veiii portie acesteia cu fi- 
nalismul și cauzalitatea, :cu:evoluţia, cu dialectica. Autorul atrage. atenţia 
asupra tentaţiei de a vedea sau de. a considera „că: factorii recesivi. sînt 
scopul lumii“ ; el:-respinge „o asemenea interpretare finalistă“: (I, p. :34), 
pentru simplul, dar 'esenţialul, motiv că „totul se petrece sub impulsul 
cauzalităţii care este principiul tuturor schimbărilor reale şi-un: factor 
dominant (subl. n.)“, dacă nu cumva postularea unui asemenea: principiu 
înseamnă sau duce tot;la monism în ultimă instanţă; Se- pare că nu, 
cel: puțin teoretic, pentru că el susţine-că „viitorul nu va: garanta nicio- 
dată triumful unui factor asuprā-celuilalt în dualismul recesiv“. (I, p: 35}. 

Abordînd problema. recesivității din- perspectiva evoluţiei, Florian 
apreciază că „nu există o «evoluţie» a-polului dominant spre polul -re- 
cesiv, ci:.o evoluţie în orbita fiecăruia din cei doi poli, cu posibilitatea 
răsturnării lor“ (I, p. 34). El este de acord că „principiul recesivităţii, 
prin disimetria sa, nu este static, ci «dinamie»,: în 'sensul: de instabil“. 
Astfel, -este de părere că „factorul dominant tinde să-şi lărgească. sfera, 
să extindă cîmpul existenţei sale, să aibă de partea sa cantitatea, iar 
factorul -recesiv, avînd calitatea de: partea sa, nu se dezinteresează nici 
de cantitate; ci păate Seat: şi el în: limitele «subordonării»“, 


poate: de: injan: convins fiind că- -dotăiravea: unui singur temën în 
raportul yecesiv nicicînd nu va fi posibilă, întrucît „niciodată nu va dis- 
părea majoritatea raporturilor recesive“, adică niciodată nu se va putea 
reduce diversitatea lumii la un singur factor. Poate 'să dispară un raport! 
recesiv sau altul, dar nu pot să dispară toate recesivitățile (I, p. 35). 
“Înainte de a trece la abordarea recesivității prin raportare la` dia- 
lectică, Florian face loc "precizării că „raportul dintre dominant "și  te-. 

cesiv nu are nimic comun “cu: raportul dintre actual şi virtual (latent) 
sau dintre explicit și implicit“, deoarece „ambii poli sînt actuali: şi::ex- 
Pliciţi ; fiecare năzuiește să se extindă. pe seama celuilalt, fără ca unul 
să-l poată elimina pe celălalt, cu excepția. unor. ipotetice cazuri in, ex- 
is“. Precizarea i s-a impus tocmai: pentru a, înlătura posibilitatea 
nirii: recesivităţii „ca o corelație sau. ca o complementaritate“ în lu- 
mina „actualului şi. virtualului sau explicitului, şi implicitului«, . 
- Propriu-zis, nu contestă -că -recesivitatea. este: o corelaţie sau com- 
_plementaritate, însă atrage: atenţia că este „o. anumită. corelaţie care 
u este trivializată, cum s-a întîmplat cu. termenul de corelaţie: de ase- 
menea o anumită complementaritate“, avîndu-se în vedere: că „noţiunea 
: complementaritate înlocuiește dualismul tradițional, nu orice? dua- 
lism; ea este un anumit dualism, cum este recesivitatea“. ip n 
Tocmai de aceea, întrucît nu este exclusivist — arată filozoful = 
„dacă cineva preferă să întrebuințeze termenii de corelativitate: sau com- 
plementaritate pentru a. defini recesivitatea, o poate face, sub: condiția 
„de a nu uita determinările noastre concrete, distinctive“... . 00o 
Am văzut că Florian folosește cînd expresia de „concept de rece- 
te“, cînd pe cea de termen sau „principiu al recesivităţii“. Vom 
a că în discuția pe care'o' deschide în raport cu dialectica, folo- 
le expresia „de metoda recesivă“. 00e 5 oe ai că sia TLR 
În această perspectivă, reținem mai întii aprecierea sa pe deplin 
îndreptățită că „dialectica pare cea mai aproape de recesivitate“. De- 
altfel, între particularităţile intrinseci recesivităţii, el rezervă, am putea 
“spune, un loc și un rol aparte negaţiei. Acesteia îi recunoaște o „îndoită 
funcţie“, şi anume „excluderea, dar şi: co-prezenţa “termenilor negati“ 
ŒŒ p. 36), convins fiind că „negația este totdeauna negația a:ceva, însă 
“totodată negația are rolul de a încercui cîmpul unei cercetări: cu: r&zul- 
„tate pozitive, adică ea arată unde “trebuie să: îndreptăm cercetarea“. (I, 
P 36—37) şi eventual pe ce rezultate putem sconta sâu.lă ceine putem 
ae lepta. Concepţia cugetătorului român reține în: același timp atenţia şi 
Prin remarca următoare, respectiv. că „negația: stimulează “cunoaşterea, 
„este un resort antidogmatic, dialectic“ (1,p.333). : 6 nonoo > 
= n discuţiile privind raportul recesivității cu dialectica, pe lîngă re- 
_levarea punctelor comune, Florian consemiează şi unele deosebiri. Astfel, 
"el preferă termenul de contrarietate, celui: de contradicţie, rezervîndu-i 
"acestuia din urmă un rol limitat. Ri Pta ci d i a iezi 
~ Raportul de recesivitate — scrie: Florian — nu este un “raport de 
"opoziție contradictorie, fiindcă în această opoziţie! cei' doi: termeni opuși 
“contradictoriu se exclud; în timp ce termariii' recesivi sînt necesar le- 
gati“. Plecînd de la faptul că „termenii recesivi sînt contrarii“, 'ajunge 
“Ja concluzia că, în această situaţie, „coritradicţia face loc contrarietăţii“, 
Æ „ori de cite ori termenii opuși sînt: legaţi în mod; necesar, contrarie- 
„devine contrarietate recesivă care exprimă  o- structură: generală a 


“Cum se vede, el pune accentul.nu pe contradicție, ci pe 'contrarie- 
sau, altfel spus, recunoaşte rolul contradicţiei, dar numai dacă aceasta 
ă la contrarietate“, deoarece „contrarietatea. tolerează coexis- ` 


17 


tenţa, neexcluderea, unitatea sub raporturi deosebite : acelaşi individ este 
şi om și animal“ (I, p. 38). : Di ia 

După o examinare critică îndeosebi a concepţiei lui Hegel despre 
devenire, implicit despre contradicţie, deosebire, opoziţie și negaţie, o 
examinare critică, dar şi pozitivă, valorificatoare, autorul Recesivităţii 
ca. structură a lumii conchide că „opoziţia recesivă este o opoziţie total 
deosebită de cea contradictorie, deşi nu există vreo piedică “serioasă 
a aplica termenul de contradicţie și în acest caz, după ce s-a admis deo- 
sebirea. Este o chestie de înlesnire a vorbirii, o înlesnire care nu este 
fără riscuri. Opoziția recesivă este o formă ireductibilă a opoziţiei con- 
trare“ (I, p. 41). ; 

Tot astfel afirmă că opoziția recesivă nu este opoziția contrară obiș- 
nuită, care admite o îndreptăţire egală a celor doi termeni şi posibili- 
tatea de a-i uni pe aceştia fără o necesitate internă. Pentru că, dacă „alb 
şi negru pot da o nouă culoare [...] dimpotrivă, individual şi general stau 
în simbioză în mod necesar, fiindcă nu există unul fără altul în acelaşi 
obiect şi fiindcă mai ales nu au o putere egală, ci unul domină (indivi- 
dualul), celălalt este. recesiv (generalul)“. $ ; 

-După toate aceste precizări în legătură cu raportul de recesivitate, 
Florian revine la ideea unităţii, spre a arăta cum este rezolvată în ca- 
drul concepţiei sale, care postulează dualitatea antitetică în structura 
existenţei, opunînd şi de astă dată teza sa altor soluţii. 

El pune acum întrebarea : „în ce mod se constituie ca unitate po- 
ziţia recesivă ?*. Părerea gînditorului român este că „unitatea noțiunilor 
recesive nu este «sinteza», un al treilea termen care în același timp le 
suprimă şi le conservă transfigurîndu-le, depășindu-le, cum crede Hegel. 

Florian îşi: susţine opiniile în felul următor : „dacă teza şi antiteza 
ar fi de egală putere (isostenice), sinteza n-ar fi cu putinţă şi odată cu 
sinteza unitatea lor. Teza: şi antiteza opoziţiei recesive dau o unitate, 
reprezintă o legătură: necesară, dar această unitate necesară nu este o 
sinteză, un al treilea termen alături de cei doi opuși. Prin urmare, nici 
egalitatea termenilor opuși (isostenia), nici inegalitatea lor (anisostenia) 
nu se încoronează cu o sinteză: Egalitatea paralizează mişcarea celor 
doi termeni şi naufragiază în scepticism, în suspendarea judecății (epo- 
ché), în şovăiala îndoielii“ (I, p. 42).. 

Drept urmare, poziția şi convingerea filozofului român își găsesc 
expresia în ideea că „inegalitatea recesivă respectă cei. doi termeni polari, 
dar se dispensează de cel de-al treilea factor, al sintezei“ (I, p. 42—43). 
O rezervă terminologică face totuşi : „dacă însă prin sinteză :se înţelege 
simpla unitate, sau- intima conexiune, nu avem nimic de obiectat“ 
(,p.43). o : i tpn apă 

Expliċitînd unitatea fără „sinteză“, postulată de recesivitate, Florian 
relevă că „cei doi parteneri“, în realitate, „nu viețuiesc unul lîngă altul, 
în raport de juxtapunere, ca două puteri egale și dușmănoase, gata. de 
„a se depărta una de alta, nerăbdătoare de a rupe lanţul ce le leagă“. 
Dimpotrivă, argumentează filozoful, „ei se întreţes, se împletesc intim, 
fără ca prin aceasta unul să contamineze şi să denatureze pe altul, fără 
să se topească unul în altul“. tm 

dea. Aşa încît, autorul Recesivităţii ca structură a lumii conchide că 
e irea 'şi identitatea, multiplul şi- unul, individualul şi- generalul, 
corpul şi sufletul, viața şi moartea, materia și viața, individul şi so- 
cietatea, violenţa și iubirea — referindu-se la cîteva din dualismele re- 
cesive — se sudează fără ca unul să-și trădeze natura proprie sau să tră- 
deze asociaţia cu partenerul. Dimpotrivă, în sudura lor fiecare : se defi- 
eşte şi îşi pecetluieşte existenţa“ (ibidem). 
O astfel de pecetluire a existenței fiecăruia este: posibilă, întrucît, 
explică autorul, „raportul dintre cei doi termeni este bilateral, nu uni- 
Iateral, este reciproc, deși unul din termeni este primar, fundamental, 
ar celălalt este secundar, fundat — aceasta fiindcă al doilea termen, 
cît de valoros ar fi, nu ar fi ceea ce este dacă primul nu ar exista. 
mul este posibilitatea celuilalt, nu însă în sensul că deţine secretul 
Își ca atare se bucură de privilegii, ci în sensul inofensiv. de parte- 
r care nu se poate lipsi de celălalt. Unitatea lor este legătura lor po- 
„ de unde și concluzia, care l-a și stimulat se pare pe filozoful ro- 
“în elaborarea lucrării, că: „dualitatea recesivă exprimă structura 
ndă a realității, structură pe cît de fundamentală, pe atît de igno- 
semnificaţia ei universală și principială“.. 
eciind lucrarea sa consacrată recesivităţii şi ca o. filozofie a 
iei“, sau o „logică a filozofiei“, Mircea Florian, în dorinţa de a 
e cît mai argumentat teza fundamentală promovată de el, în do- 
de a demonstra „caracterul primar al recesivității« (I, p. 431), re- 
că dualitatea s-a impus încă din antichitate gînditorilor, numai că 
a au căutat să o evite prin reducerea la un singur termen. Astfel, 
tabileşte diverse tipuri de reducere a dualității, pe care le consideră, 
"ultimă instanță, încercări nereuşite, întrucît: „dualitatea poate fi mas-. 
| sau redusă verbal, dar nu poate'fi: suprimată“ (|, p. 4315. 
Nu ne vom ocupa în detaliu de aceste încercări de a reduce duali- 
a, de ceea ce el numește „Principalele structuri filozofice cunoscute 
culturii şi întrupate în variatele arhitecturi de gîndire, din 
cel mai îndepărtat al speculațţiei pînă .în zilele noastre“ (I, 
„Dar nu putem să nu le menţionăm cel puţin, și mai ales să 
n drept ilustrative unele din reflecţiile lui. 
r răspuns la întrebarea: „care sînt metodele sau tipurile, pe 
“care este tehnica de soluționare a dualității ?«, autorul. Recesi- 
fii ca structură a lumii afirmă că „un prim tip de soluționare a 
lății este conserverea ei prin echilibrarea opușilor« (I, p. 43. 
Ă în acest sens pe H. Spencer (tendința spre echilibru în univers), 
ade-Rădulescu (echilibrul între antiteze), dar este în dezacord cu 
"motivul că „tipul acesta de soluţionare nu ne arată în ce chip 
. preţ se obţine simetria unor termeni disimetrici“. 
2 E tip „de soluţionare a dualității, fără echilibrare, Ste înlo- 
brului între forțele contrare prin termeni intermediari, in- 
ijlocitori, prin «verigi» între-extreme“. Amintește aici de 
şi în cele din urmă formulează părerea că pe această 
'aIonismul spiritualist“ care este „tristul privilegiu al 


care se referă Florian este „ceea ce s-a numit sin-. 
cupat, cum am văzut, îndeosebi în raport cu filozofia 

lui Hegel (|, p.:431D). Şi tot așa, ca „o soluţie analogă: sintezei hegeliene 
este soluția spinozistă“, de care. se detașează, recunoscînd numai că-„di- 
ferenta principală dintre soluţia hegeliană și soluţia spinozistă este ac- 
centuarea mai: apăsaţă a opoziţiei la Hegel.și a intermediarilor mai nu- 
meroşi: la: Spinoza“. shiy ags an ASIS aoier £. 
“Cel de:al cincilea. „tip de depășire a dualității şi totodată de păstrare 
a ei, tip foarte răspîndit în filozofie, religie şi chiar și în știință, este 
tipul-pe care l-am putea numi: disociativ« (Kant, Spencer) (|, p. 431). 
' Concluzia la “care ajunge gînditorul român este că, pe de :o parte, 
dualitatea „nu poate fi suprimată“, iar pe de altă parte că „dualitatea 
susține în ascuns şi monismul“ (I, p. 43Y5. gosp oleo si 

Spre: deosebire de aceste încercări. de: a suprima dualismul, concep- 
ţia lui Florian despre recesivitate îl păstrează în esenţă, admiţind numai 
că el poate fi „temperat“ -sau „variat“. => Ac a iy 
> Astfel, punînd - în- discuţie raportul -dintre recesivitate şi dualism, 
filozoful: român afirmă: că, „în primul rînd, ea (recesivitatea — nin.) 
reprezintă dualismul : individualul nu se reduce la general, nici gene- 
ralul' la'-individual, ci ei coexistă necesar, şi tot așa la celelalte duali- 
tăți« (I, p. 43YI-Y5. Mai departe, Florian precizează : „tipul nostru de 
explicaţie; recunoaște că. dualitatea: poate fi temperată, dacă recurge la 
un procedeu care nu.a fost aplicat pină acum principial şi general“, 
şi anume că, aşa cum s-a văzut,-„unul din termeni este dominant, fun- 
damental, primordial, celălalt: esțe. recesiv, secundar, fără să fie derivat 
din primul și fără să fie devalorizat din cauza. poziţiei secundare“. 

În același timp, menționează-că „raportul recesiv. poate varia, adică 
există posibilități de accentuare, de creştere. a! termenului recesiv. şi -de 
scădere a termenului dominant. fără ca vreunul să: devină- zero“. Pre- 
cizează însă că, „și în cazul din urmă, variaţia termenilor nu se produce 
magic, spontan, «de la sine», ci sub influența cauzalităţii, a acţiunii 
nâîncetațe, care este nota caracteristică a realului“ (I, p. 431). 

Se poate desprinde acum o concluzie de ordin general, aceea că 
Recesivitatea ca structură a lumii este o lucrare de sincere şi ample 
căutări şi frămîntări, de sugestii, de invitare la reflecţie şi la aprofun- 
darea cunoaşterii lumii, la căutarea adevărului, lucrare nu rareori incu- 
nunaţă de soluţii originale și fertile. Gindirea „lui Florian în întregul ei, 
în general, şi lucrarea la care ne referim, în particular, ilustrează. în 
esenţă tradiţia realist-raţionalistă, dialectică şi “progresistă din gindirea 
filozofică românească interbelică... .. fs 

"În. liniile ei fundamentale, Recesivitatea ca, structură „a lumii este 
o valoroasă sinteză, nu lipsită-de unele „imperfecţiuni“, datorate în mare 
măsură faptului că autorul nu a: mai avut posibilitatea să ne dea o ex- 
punere. sistematică, pe probleme, a concepţiei. sale. Această. judecată de 
apreciere autocritică o-face Florian, însuşi, cînd. scrie : „am învăţat să 
fac deosebire între imperfecţiile sau limitele personale. şi imperfecţiile 
sau limitele geniului omenesc şi de aceea mă feresc să pun la adăpostul 
imperfecţiilor generale omenești propriile mele imperfecţii — subteriu- 
giu obișnuit, dar explicabil: ne ruşinăm de lipsurile individuale și ne 
mîndrim cu. lipsurile omeneşti. Gîndul meu.a fost o filozofie. care sa- 
crifică realitatea cît mai puţin în favoarea «sistemului». Dar și sacrifi- 

carea radicală a sistemului în 'favoarea realității nu este posibilă şi nici 
de dorit“ (I, p. IV) . ina Sa Asi) 
_.. Dincolo de „imperfecţiile“ ei, Recesivitatea ca structură d lumii 
rămine o lucrare de referinţă în cultura filozofică românească, dedicată 
omului, pentru a-l ajuta să capete „conştiinţă clară și voință de a fi 
Tiber“, autorul fiind convins că „omul conștient și liber triumfă pînă la 
urmă, mai curînd sau mai tirziu, asupra tuturor greutăților“. în puţine 
cuvinte, lucrarea, după mărturisirea lui Florian, „are caracterul de ul- 
timă destăinuire á unei gîndiri care â iubit adevărul și care n-a încetat 
de a merge pe urmele lui şi de a-l aprecia oriunde a găsit o frintură din 
După ce am încercat să surprindem notele esenţiale ale „conceptului 
recesivitate așa cum au: fost ele stabilite, explicate şi argumentate de 
Mircea Florian, vom căuta, în continuare, să. urmărim aplicarea princi- 
Piului recesivităţii, așa cum rezultă din zecile de medalioane consacrate 
2 autor structurilor recesive, spre a detaşa din aceste analize liniile 

ninante „ale viziunii sale despre structura lumii, principiile funda- 


entale ale concepției ginditorului român. ... tele oaia 
î După cum se va vedea, Florian: pune constant accentul pe diversi- 
noutate, individual, concret, fără însă: ca prin aceasta să diminueze 
Bsemnătatea identității, a generalului, a, cantităţii. .Ca atare, el nu e 

pus să acorde prioritate vreunuia din „dualisme“, insistînd asupra 
alității structurilor conțrare, dar: nici nu le izolează, relevind mereu 
ăturile dintre ele;-posibilitatea de a le cunoaște, de a ajunge pe. această 
la esenţa realităţii. i - 329 INOT ai. (Eiko i 
"De asemenea, Florian 'relevă: de fiecare-daţă  primordialitatea obiee= 
„ a faptelor, a „relatelor“ sau a suporturilor, 'respingînd speculaţiile 
spre un spirit: creator extramundan,: dar, subliniind neîncetat rolul în- 
mnat al spiritului,. integrat -lumii în care trăim şi parte a acesteia, 
ărmind constant poziția: sa realistă, concordantă sau -chiar. identică. 
anumite teze- ale sale cu. materialismul, cu 'o concepţie materialistă. 
ată, modernă, departe de simplificările .mecanicisțe sau materialist- 
viziunea filozofului. român, „dualismul: fundamental, opoziţia: 're-= 
primordială este deosebirea sau -diversitatea-asemănarea (identi- 
» pentru motivul, după, părerea noastră plauzibil, că. „tot ce există 
ine deosebiri, şi asemănări, identități)“. În. aceşt sens, scopul capito- 
ï consacrat acestui dualism este să demonstreze că, „dominantă: este 
birea, recesivă este identitatea“, (I, p..44). Desigur, spaţiul acestui. 
iut nu ne permite să urmărim demonstraţia ca atare, după cum nu. 
m putea face nici. în, cazul, celorlalte „dualisme..la. care. ne. vom. Tey 
3 ne vom limita. la particularităţile principalelor dualisme, spre a în- 
i raportarea lor. la concepţia de ansamblu „a gînditorului. 
Bieresul. deosebit pe care autorul îl. acordă. deosebirii este motivat 
sul că „identitatea adoarme : cercetarea, deosebirea pune. în. miş- 
iinţa şi universul“, întrucît „gîndirea «are ca principiu. dife=. 


le de bază ale recesivităţii vor fi, dealtfel, aprofundate de noi în post-- 

fi publicată în- volumul''al-Tilea, 'după textul integral al. lucrării. ~ 


eonia calitatea, timpul. Identităţile sînt descoperiri de mai tîrziu“ 
(I, p. 48). 
Încă de pe acum, Florian resimte nevoia să facă o remarcă în le- 
gătură cu raporturile dintre dualisme. Astfel, el apreciază că există o 
legătură intimă: între termenii fiecărui, dualism, dar se întreabă ;dacă 
există o asemenea conexiune între diferitele dualisme. „Principial, toate 
dualismele sînt legate direct sau indirect. — răspunde autorul —, nici 
unul nu 'se izolează, nu se absolutizează. Dar Jegătura între dualisme nu 
este de așa natură, încît să ni se impună obligaţia de a deduce dintr-un 
dualism toate celelalte perechi. Se prea. poate ca un dualism să aibă o 
valabilitate universală față de celelalte, însă acest rang se legitimează 
prin însuşirile lui logice, așa-zise formale, care nu sînt obligatorii pentru 
conţinutul celorlalte“ (I,_p. 481). Cu atît mai mult, cu cît „sînt şi alte 
posibilităţi. Un termen al unui dualism este înrudit, uneori chiar foarte 
înrudit, cu termenul altui dualism, de exemplu «identicul» are afini- 
tăţi cu «generalul», «infinitul» cu «eternul» şi «absolutul»“. Hi 

În plus, „un dualism pare ca o specificaţie a altuia, de exemplu 
«viață-moarte» şi «animal-om». Toate acestea sînt interferenţe ‘parțiale, 
locale, care justifică utilizarea unei noțiuni pentru elucidarea altora, dar 
nu căutarea sistematică a legăturilor pe o linie sau încrucișate. Termenii 
dominanţi şi termenii recesivi nu sînt atît de solidari, încît să constituie 
două blocuri, fiecare omogen în sine“ (I, p. 481—485). ; 

în analizele pe care le dezvoltă asupra dualismului esență (unitate)- 
relație, gînditorul român face loc ideii că termenul de unitate are un » 
sens larg (orice fel de legătură, de conexiune) şi unul restrîns (o anu- 
mită legătură). În raportul esență (unitate)-relaţie, „primul termen relie- 
fează sensul restrîns, deoarece relaţia; însăși este tot ovunitate, un mod 
de conexiune“ (I, p. 58). 
“Cum este și firesc, Florian discută şi se ocupă pe larg de definirea 
termenilor, a conceptelor, a raporturilor dintre acest dualism şi alte 
dualisme. în acest sens, reţine atenţia opinia că „relaţia însăşi nu este 
subiectivă şi nu constituie principalul argument al «relativităţii» cu- 
noştinței“ (I, p. 61). El argumentează teza sa evidențiind faptul că re- 
laţiile se fundează pe proprietăţile sau însuşirile, pe esenţele lucrurilor 
individuale aflate în relaţie. „Relaţiile nu sînt instituite de subiect, de 
gîndire, nu sînt adăugate percepţiilor sau senzaţiilor izolate, pentru a le 
«sintetiza», așa cum și astăzi cred mulţi“ (I, p. 6211). 

- “De asemenea, este demn de reţinut felul cum înţelege şi explică fi- 
lozoful actul cunoașterii, cînd analizează termenul de relaţie, în care 
vede numai o condiţie secundară a cunoaşterii. Relaţia „nu este esența 
cunoaşterii, tocmai fiindcă relaţia nu este ceva independent, un al treilea 
termen, pe lîngă termenii în relaţie“ ; în urma acestor precizări, reluînd 
o idee a sa preferată, Florian arâtă că în realitate „cunoaşterea este po- 
sesia nemijlocită a celor doi termeni în relaţie, a subiectului şi obiectu- 
lui, Accentul cade şi în relaţia epistemologică pe proprietăţile termeni- 
lor în relaţie, nu pe însăşi relaţia. Relaţia are numai rolul de a pune 
în contact direct subiectul şi obiectul“ (I, p. 621V). mi 

Poziția lui devine şi mai clară de îndată ce observă, în spiritul 
concepţiei sale. realiste, că „rolul relaţiei în structura lumii este de a fi 
un mijloc de dezvăluire nemijlocită a proprietăţilor care definesc lu- 

în relaţie, nu de a mistifica și deforma lucrurile — în cazul 
a subiectiva realitatea, de a o face «lumea reprezentărilor»*. 
al își reconsideră oarecum unele opinii asupra cunoașterii din 
Cunoaștere şi existenţă (1939), unde accepta o anumită distan- 
conştiinţă şi lumea de cunoscut, afirmînd : „constatarea esen- 
i relația nu există separat de fundamentul ei, că ea nu este un al 
ermen «deasupra» celor doi termeni “fondatori, justifică deplin 
nemijlocit dintre subiect și obiect, :chiar: dacă conştiinţa ar 
“în creier, deci chiar dacă am- admite o distanţă între con- 
- noscătoare şi lumea materială cunoscută. Distanţa este relaţia 
iesi doi termeni ; ea este: înregistrată în termenii puși în. telajie 
a perceperea lor“ (I, p-:627). 

impune atenției precizarea lui Florian că pel mai însemnat dua- 
în care este angajat concretul, este acela dintre individual şi 


irmaţiile în legătură cu acest raport se înscriu într-o serie de 
şi demonstraţii 'presărate. în aproape toate lucrările sale referi- 
direct. la corelaţia celor doi termeni, fie la curentele de gîndire 
i absolutizat unul din cele două. relate (mai cu seamă la nomina- 
in modul de înţelegere şi soluţionare a raporturilor dintre indi- 
Şi general, Florian vede cheia de boltă a oricărei filozofii. 

paginile rezervate acestui dualism, gînditorul român consideră ` 
doi termeni (individual-general) definesc principala trăsătură struc- 
a existenţei, că „această structură este inerentă, intrinsecă date- 
iectelor, și constituie oarecum minunea lumii : sînt existenţe ce se 
o singură dată în orbita infinită a „lucrurilor, existenţe care 


ori, de nenumărate “ori, pentru care răpetiiă este constitutiva“ 


istică filozofiei sale, reievă în structura ontologică a dualismului 
eneral poziția recesivă a generalului față de individual, precum 
lor simbioză. Individualul şi generalul nu'se: exclud, ci se 
mă unul pe altul, „se sudează“ peritru a produce coneretul “care 
otodată individual şi general, fără ca aceste laturi să se confunde 
un al treilea termen și fără ca unul să devină magic contrariul său, 
gînditorul. „Lumea (realul) există, fiindcă este alcătuită din indivi- 
„din existenţe unice, care :nu cunosc repetiţie, chiar dacă sînt in- 
i eterni; lumea există datorită unor date ce nu: cunosc repetiţie, 
ită celor ce se repetă, generalului înzestrat prin sine cu atri- 
îteraţiei. Individualul este suportul lumii. Tot ce este real: <lu- 
», se manifestă ca ceva unic“ (I, p..66).. 
În ieiiecaca- potrivit convingerilor filozofului nostru, care: dareşte să 
unilateralitatea altor curente, individualul are rolul dominant, iar 
ul caracter recesiv (|, p- 67), sau, cu alte cuvinte,:.,„recesivitatea 
alui este marcată de dependeaţa sa de individual, iar individua- 
actor dominant, plăteşte situaţia sa; prin- funcţia ce revine ge- 
de a constitui individualul« (|, p. 71). 
bit de semnificativă -ni'se pare-a fi precizarea că, deşi accen- 
e individual, „concepția noastră nu naufragiază în individualism ` 

sau: nominalism“, deoarece „individul singur, rupt de celelalte noţiuni 
prime; nu este: decit :un loc "gol, o sptepiare; o invitaţie fără săspuni, o 
veleitate“ (I; p. 4811). ~ 

Găsim "potrivit să seninem că, t concepția äutoroatih tomit; şti- 
inței este să înțeleagă individualu! — analiza individualului este cheia 
lumii. Individualul este 'multiplul, diversitatea, particularitatea. Analiza 
individualului 'este necesară fiindcă individualul posedă o infinitate -de 
determinări, de proprietăți, deci: de termeni generali, Individualul, mul- 
tiplul este rezervor nesecat de note generale, de identități, de momente 
unitare, el însuși fiind un multiplu% (I, p. 54—55): Şi spre a: preveni. o 
posibilă senzaţie de unilateralitate, Florian adaugă precizarea că „plura- 
lismul are ca epilog confuzia numai dacă se trece cu vederea caracterul 
recesiv al <unului», necesitatea de a soNdartza recesiv multiplul „« cu 
unul“ (I, p.:55). 

O atenţie, am putea spune aparte, i se acordă Jeol emului noütate- 
repetiție (identitate), strîns Jegat de precedentul. - ‘În viziunea sa, nou- 
tatea domină existența. „Ea este asociată implicit în “orice schimbare 
sau devenire, în orice productivitate, în. orice FEIRER paupa, diversă, 
pe scurt, în realizarea ca atare“ (I; p. 88). 


De subliniat că problema noutăţii, a modalităţii în care este posibil 
să apară ceva nou constituie o mai veche preocupare a gînditorului, în- 
tilnită ca o. primă încercare de soluţionare în teza de 'doctorat din 1914 
asupra lui Bergson, reluată. în 1944, în lucrarea Reconstrucţie filozofică. 


Una din- premisele, de la, care pornește Floriaz este că „cea mai 
izbitoare impresie pe -care-ne-o oferă lumea și viața omului este diver- 
sitatea, deosebirile de peste tot. Noutatea este sugerată îndeosebi, de 
multiplu, de deosebire, de existenţa indivizilor „și a. «părților». Noutatea 
„este primară, dominantă, fiindcă experiența proclamă că nimic nu se 
„reproduce identic, adică fără. să prezinte o diferenţă“, (L, p. 89). 


În această ordine de idei, deosebit; de importanţă este, de asemenea, 
“pentru: poziția” sa filozofică, aprecierea -că,. în “esenţă, „creaţia, noutatea 
nu humai că nu: este un factor irațional, ici-'ea' este: un factor superior al 
raționalității, este; fundamentul inteligibilului. Noutatea este. pretutin- 
deni, dar adeseori: nu este observată, fiindcă ea nu: Fiteneereeza Ale: la în- 
-ceput;:iar-identicul acaparează atenţia“. 

“În legătură cu acest dualism, Florian” toituitateăeză! inirebaréai: înce 
raport staw noutatea şi identicul 2: Răspunsul. relevă aceeaşi grijă de-a 
evita reducționismul : „Ştim de-acum că:nu este posibil ca:noutatea. să 
fie. absorbită de identic, «să fie identificată»: cum slana E pion, 
dar nici ca noutatea'să înghită idenţicul“; 


Pe linia realismului promovat constant, Fiole arată că iofitătea 
nu exclude cauzalitatea, nu este. o naştere din nimic, -o creaţie absolută. 
Între cauză şi efect, “subliniază gînditorul, „poate exista echivalență, èga- 
Titate sau asemănare, dar nu există identitate, în 'sensul propriu al acestui 
cuvînt luat adeseori în deşert. Efectul se ‘deosebeşte de cauză,“ aduce 
ceva now: „Aşadar, a coia presupune’ Paors mame şi 
decat As d, p. 99). 


-in plus, să reținem faţă de cele relatate şi faptul că, în viziunea lui 
Florian, tocmai. „noutatea: efectului faţă de cauză ne ajută să înțelegem 

recesivitatea“. Polii recesivităţii, explică autorul eu' subtilitate, nu stau 
„în raport -de simplă dependenţă cauzală, ci stau într-un. raport specific 
interdependenţă, deosebit de corelativitate: şi complemenitaritate. Re- 
ferindu-se la legătura dintre recesivitate şi cauzalitate, el relevă că ra- 
portul recesiv este mult mai vast, „el cuprinde şi se 'serveşte de cauza- 
litate, cum se poate servi de :orice raport subordonat: sau inclus în uni- 
versala structură a recesivitățiic (|, p.102).. = 5 a Eno 


~ Consecvent' cu poziţia sa filozofică generală care postulează diversi- 
tatea calitativă, schimbarea, Florian scoate în evidenţă caracterul recesiv 
“continuității şi omogenităţii, în 'dualismele: discontinuu-continuu . şi 
erogen-omogen, și reliefează raporturile dialectice din cadrul dualis- 
mului calitate-cantitate : „calitatea şi cantitatea nici nu sînt radical deo- 
sebite, nici nu coincid prin «reducerea» primei la a doua. Ele sînt opuse, 
dar de nedespărţit legate, iar cantitatea are funcția recesivă de a des- 
coperi noi aspecte calitative, calităţi de ordine, de generalitate! și. omo- 

nitate, datorită cărora celelalte calităţi, de care sînt legate, pot fi mă- 


ate sau determinate numerică. 

Ca o concluzie generală, Florian reţine că. „dualismele cercetate 
acum nu sînt izolate unele de altele, ci vădesc afinități şi raporturi 
ncrucişare de la cel dintii (deosebire-asemănare) pînă la cel din 
(calitate-cantitate)“ (I, p. 123). Neacceptind încercările de a deduce 
mele dintr-unul singur, decretat fundamental, Florian recunoaşte 
pendența tuturor dualismelor și lasă unei cercetări migăloase, cu 
ltate incerte, să descopere firele încilcite ce le leagă (I, p. 124). ` 
Aşadar, el nu-și, pune. problema stabilirii: unor corespondențe. între 
lităţile analizate, nici, pe cea a evidenţierii. conexiunilor complexe 
e ele. Astfel de încercări depăşesc, intenţiile. lucrării sale, menită. să 
damenteze principiul recesivităţii și să-l aplice la-un număr. cît: mai 
are de dualități recesive: — nu însă la toate. O astfel de sarcină ră- 
e pe seama unor cercetări viitoare. îti 


Un grup. aparte de: dualisme, eu o structură -mai, densă şi mai: con- 
îndelung cercetate în istoria gîndirii, dezbaterile: din jurul lor de- 
rminînd chiar şcoli filozofice ce. alcătuiesc momente de referință în 
ezvoltarea. filozofiei, este. format de-cuplurile materie. (conţinut)-formă, 
nbare-persistență. Analiza lor, precum și a:altora legate de acestea, 
ilejuieşte gînditorului o reafirmare și întărire a argumentării tezelor 
în unele probleme fundamentale ale filozofiei. .. ..... A PA 
În cazul celui dintii dualism, de reținut aprecierea gînditorului că 
teria este primordială : ea “determină şi natura formei. Dominarsa 
caracterul specific al materiei, fără de care aceasta: nu-şi îndepli- 
rolul, iar recesivitatea' este: o. condiţie. vitală pentru: formă“. (I, 

134) ; forma este tributară materiei (conţinutului), este-parte-inte- 
F i din conţinut și are misiunea de a sublinia raportul: recesiv în ge- 
explică Florian. În. legătură -cu celălalt dualism, afirmă că „nu 
persistenţă (substanţă) fără schimbător, fără individual, ca și fără 
generale, proprietăţi care aparţin individualului“. Schimbarea. fi- 
cadrul ontologic. şi logic:al substanţei, al persistenţei- sau perma- 
lămurește gînditorul,. întrucît. „originar. este: schimbătorul, indi- 
i ca unitate durabilă de proprietăţi -ce-i aparţin“ (|, p. 146). -.:- 

Pornind de la ideea schimbării, în dezacord cu Bergson şi alți gîn- 
ditori, autorul aduce argumente convingătoare în discuţia privind timpul 
şi eternitatea, raportul dintre relații și relate etc. Admiţind relativul, ei 
nu. absolutizează relația și nici nu ignoră absolutul, din care nu face o 
forță în. sine, supranaturală. Florian reafirmă teza sa cunoscută „nu 
există relație fără relate și raporturi fără suporturi“ (I, p. 156), sau „re- 
laţia este fundată pe termenii ei, nu termenii pe relaţie“ (I, p- 184). 

Importanța acordată relației este dovedită de aprecierea gînditoru- 
lui că „esenţialul este ca relaţiile să fie obiective, să structureze lumea, 
în care se cuprinde și omul“, întrucit „relaţia nu există numâi între 
lucruri și om, dar și între lucruri“ (I, p: 188—189). Stabilirea. de relaţii 
multiple favorizează -progresul cunoaşterii: cu cît cunoștința noastră 
îmbrățișează mai multe relaţii ale unui lucru — observă gînditorul — 
cu atât mai mari sînt sorții de a cunoaște natura lucrurilor și de a lega 
strîns relativul de absolut. 

Detaşîndu-se critic de relativism, el nuanțează şi observă că „rela- 
tele (termenii ce susțin relaţiile) sînt un non-relativ, fiindcă ele susţin 
relaţiile, dar nu sînt absolute în sensul metafizic sau teologic (ceva total 
liber de relaţii, rupt de. restul lumii — ceea ce nu există nicăieri), ci 
numai în sensul epistemologic, că sînt independente de conștiința omu- 
lui. Dar independente de conştiinţă sînt deopotrivă şi relaţiile, chiar 
acelea ce privesc pe om și vin de la el, subliniază Florian. Conștiinţa 
înregistrează toate, relaţiile şi suporturile. lor, independent de originea şi 
natura lor“ (I, p. 195)...: j ; 

Definindu-și poziția față de relativism, Florian notează : „concepția 
noastră nu este un relativism în accepţia obișnuită a termenului. Nu 
vedem pretutindeni relaţii, numai relaţii. Relativismul consecvent duce 
la scepticism, este însuși scepticismul“ (I, p. 197). 

În context, filozoful român se detaşează cu aceeași fineţe şi convin- 
gere de formalismul steril, de dogmatism și idealism, de existentialism 
etc. El clarifică pe deplin raportul relativ-absolut detaşîndu-se de orice 
extremism : „relativul este drumul omului spre absolut, pe care noi nu-l 
scriem cu majusculă, fiindcă — cum se va arăta — marea eroare este 


«Absolutul», realitatea «în sine», perfectă, ce sfidează orice relaţie de 


cunoaştere și se ascunde după negrele vestminte ale Incognoscibilului, 
atît de favorabil credinţei“ (I, p. 183). 


Pe aceeași linie a relevării primatului obiectivului, al realului, fără 
însă a neglija importanţa conştiinţei, a subiectivului, a cunoaşterii se 
situează şi analizele consacrate de Florian altor dualități. Astfel, el sta- ! 
bileşte principial: „teza noastră este favorabilă pentru independenţa | 


oricărui «obiect», a oricărei realităţi, faţă de conştiinţă“, la care adaugă 
precizarea privind sfera realului : „a fi real este a se afla în țesătura de 


acţiuni: şi. reacţiuni ce constituie realitatea — orice realitate, oricît de | 


sublimă ar fi“ (I, p.:187). De asemenea, el se detaşează constant de: 


idealism, în oricare din formulele sale : „punctul nostru de vedere nu 
identifică «existenţa» şi «ideea», cum propune idealismul antic (filozofia 


eleată) sau modern“ (I, p. 218). 


în reflecţiile pe marginea dualismului obiect-subiect, pe lîngă faptul. 
că demonstrează primatul obiectului şi rolul. recesiv al subiectului, Flo- 
rian apără „caracterul specific al subiectivității“, relevă importanța ei, 

zerea că „nimic nu ne cere să ne lepădăm de subiectivitate, 
la locul ce i se cuvine, loc accidental din punctul de ve- 
dar esenţial pentru noi“ a, p. 211). 
cetarea pe care o face în legătură cu dialiităut existență-cu- 
amplu dezvoltată anterior în Cunoaștere şi. existență (1939) şi 
: ţa ? (1947), reţine îndeosebi atenţia sesizarea necesității 
e să. salvăm existenţa din îmbrăţişarea sufocantă, din captivi- 
ştiinţei“, necesitate ce se impune cu atît mai mult, cu cît „exis- 
e faptul primordial, valoarea majoră, dominantă ; è ‘cunoștința 
ptul secundar, valoarea recesivă. Cunoştința nu domină existența, 
de aceea nu trăieşte: din mila cunoștinței, ci este ea însăşi o exis- 
o manifestare a existenţei, şi de aceea între existența integrală şi 
tinţa ca- existenţă parţială există o disproporţie inevitabilă. care 
suşi nu răpeşte cunoștinței competenţa ei obiectivă, fie şi limitată“ 
P- 213). Cu alte cuvinte, convingerea lui Florian, întilnită în toate 
e lui, este că „existența este factor fundamental şi cunoaşterea 
pr recesiv“ (I, p. "221), fără ca prin aceasta să piardă din vedere 
ătatea cunoaşterii. 
o deosebită valoare se dovedesc a fi analizele pe care le face şi 
ile pe care le formulează cu privire la experienţă, cunoaştere. şi 
adevăr şi eroare, analize întilnite şi în lucrările Știință și ratio- 
(1926) şi Reforma logicii. (1942), ca și sublinierea importanţei 
i și a raţiunii, sau critica competentă şi obiectivă, prezentă de-a 
întregii lucrări analizate, pe care o face diverselor teorii sau 
e: de vedere filozofice opuse concepției sale. 
Fom reține din aceste analize pe cele mai semnificative teze pentru 
gerea concepţiei gînditorului român, pentru încercarea de autoca- 
Eiere prin raportare la :alte poziții şi curente filozofice. i 
Semnalăm astfel că în discutarea dualismului real-posibil, necesar, 
orul apreciază că „imposibilul este o necesitate negativă“, dar Și o 
pcesitate. pozitivă“ (I, p. 298), aderă critic la ideile lui Hartmann şi for- 
“mulează opinia că „nu există necesitate și posibilitate tetal independente 
„de realitate“ (I, p. 305). 
De-un interes aparte ni se înfăţişează observaţia după care „creierul 
“producător de realism este mai adaptat lumii decît creierul producător 
de idealism, solipsism sau scepticism“ (I, p. 369), ca şi definirea realului : 
„a fi real înseamnă a sta în relaţie de acţiune cu lumea, a fi în lume, în 
„circuitul acțiunilor şi reacţiunilor« (I, p. 374; vezi şi ib., p. 509). 
Dualismul determinism-libertate îi prilejuieşte gînditorului respin- 
gerea indeterminismului, mai precis. a  liberului arbitru, despre care 
afirmă că „este o monstruozitate logică“ (I, p. 417). 


- În cercetarea raportului: determinism-libertate, Florian ajunge la o 
“soluţie. validată de ştiinţa modernă, precizînd : „ţinta: noastră este -să 
“arătăm că determinismul nu suprimă libertatea, ci se încoronează cu 
„ libertatea“ (I, p421). 

~- Poziția înaintată a cugetătorului român capătă o expresie deplină 
atunci cînd afirmă că „există o materie independentă de spirit, dar nu 
„există un spirit independent de materie. Că natura ar fi de esență spi- 
“rituală, nu este o constatare de fapt, un obiect de experienţă, ci un re- 
zultat al speculaţiei și al unei imaginaţii animiste“ (I, p.. 433). 

„Din -punctul de vedere al lui Florian, „materialismul ştiinţei este..o 
metodă: de. cercetare, o:<ipoteză de: lucru» „ ceea ce vrea să însemne că 
„materialismul «metodic» nu poate fi respins, fără a ruina știința. “Ni- 
meni: n-a îndrăznit să meargă pină la eliminarea potert Reneia: meto- 
dologic“ (I, -p.-435).: 3 

.Ginditorul-critică idealismul şi ateriak vulgar a, po 439—443), 
dar; nu. ezită să susțină eă-„sîint- fapte care. pledează puternic, convingător 
pentru, materialism“ (I, p: 443) şi precizează ::,de conștiința; mea depinde 
numai. :cunoașterea : materiei, nu existenţa. ei“ (I, p: 444); Autodefinin- 
du-se în. raport. cu: materialismul, gînditorul -român scrie explicit : 
„dacă prin materialism se înţelege o teorie care “afirmă că. materia este 
primordială și: dominantă, iar spiritul este secundar şi recesiv;::concepţia 
noastră nu este străină--de materialism, fireşte de-un materialism care 
respectă ierarhia reală: a: faptelor“. 

Respingînd biologisinul, Florian. observă că „chiar dacă spiritul: este 
o activitate, -o «funcţie»: a -creierului, el: nu este numai . o asemenea 
activitate“. (I,-p::455): 

Continuînd. efortul de Ai A e, gînditorul se inteenliă > „este 
concepția noastră idealism sau materialism ? Cine recunoaște coaparte- 
nenta materiei: şi- spiritului -nu poate fi nici: idealist, nici spiritualist“, 
pentru:ca, mai departe, să: subscrie la răspunsul-dat;de Renán în;:1887. 
la aceeași întrebare : „nu ştiu“, (Termenul de „coapartenenţă“ se explică 
prin felul în: care Florian defineşte cunoașterea ca o „posesie“ a:datului;) 

Totuşi, nu se vede împiedicat -prin aceasta să afirme, că „este. un 
fapt cultural, de deosebită semnificaţie: că materialismul, odinioară diz- 
grațiat și în: defensivă faţă, ide: ofensiva: cucerițoare. a idealismului, este 
astăzi: în plină; ofensivă, iar idealismul în defensivă: sau, 'și:.mai-rău,. sate 
nevoit să se mascheze după aparente materialiste“ (I,-p.: 458): 

Din analizele :pe :câre le consacră dualismului  spațiu=timp,: pëhulti- 
mul din primul volum, -reținem aprecierea că „unitatea spațiu-timp-ma- 
terie-spirit este cheia: lumii“, la care adaugă, în completare; legînd: spiri- 
tul de cadranul realității materiale : „noi::nu despărțim cele: patru:-com- 
ponente, ci le considerăm deopotrivă de originare. Numai spiritul se află 
într-o-situaţie: specială ::el nu ia naștere, nu iese din nimic, ci se mani- 
festă atunci «cînd bate -ceasul». pij cadran realității materiale. si spe 
tiale“ (I, p. 470); 

-Filozoful îşi: eafactaizaă, în intial propria concepţie, ddege: care 
arată : „concepţia propusă 'de noi în toate scrierile noastre. din tinereţe 
-pînă--acurh este: realismul, un: realism -care ştie să aprecieze nespaţiali- 
tatea sau temporalitatea conștiinței, fără a rupe lime mteneațal ei intimă 
la spațiąlitatea materiei“ (I, p. 1476): 


Un important grup de dualităţi : anâlizate: de Mircea Florian prin 
"prisma recesivităţii, atît în primul volum al lucrării, cît mai ales în 'cel 
'de al.:doilea, se referă da: :problematica::socială, la raportul: individ-socie- 
tate, violenţă-iubire, naţional-supranaţional, libertate-autoritate,-acțiune- 
cunoaştere, conducători-intelectuali, + -schimbare-progres, optimism-pesi- 
«ES, cosmocentrism-antropocenţrism,, istorism-supraistorism: etc. 


* Întîlnim! şi în-aceste analize aceeaşi poziţie realistă a: ptinditoralui, 
it care: am: putea: adăuga umanismul şi: optimismul său: bazat pe desprin- 
derea -sensiilui devenirii. -sociale,:.pe cercetarea aprofundată- a: direcţiei 


în care. se produce schimbarea, pe evaluarea atentă a rolului: și însemnă- 
"tății fiecărui. factor -care intră în alcătuirea raporturilor  recesive .exami= 
nate: de gînditor > oo = oo ooe o pa oiy i oo SIE sosirea 
An analiza dualității individ-societate, Florian relevă „caracterul do- 
minant ál individului şi caracterul recesiv al societății“. El respinge ideea 
că indivizii ar fi existat iniţial izolaţi, ca apoi să formeze societatea : 
„societatea, deși termen recesiv, păstrează neatinsă: superioritatea: ei. Un 
individ uman pre-social, în afara societății nu este obiect-de experiență 
reală“ (I, p. 488). ii u5 st ii cini ISP gl 
“În viziunea gînditorului. român, „nu e posibilă o deosebire: strictă 
a individualului de social. Toate procesele individuale se desfășoară în 
condiţii sociale şi toate procesele sociale. există numai în “şi prin cons 
ştiinţele individuale“ (I, p. 490)... z3 MEGI S E aci 
Vom observa totuşi că în domeniul 'socialului - Florian nu recurge 
întotdeauna în procesul documentării: şi al argumentării la toate sursele 
de autentică valoare. Raportările la Marx și Engels: sînt sporadice, iar. 
unele interpretări au o tentă prea personală. - Astfel, deşi apreciază: -că 
socialismul -este „marea creație a secolului al XIX-lea“ (I, p. 496), con- 
sideră -că Marx „rămîne un ` individualist radical“, în sensul că pune 
accentul pe ceea ce Florian numeşte „individualismul ca scop“, De fapt, 
el are în vedere umanismul doctrinei marxiste, atunci; cînd scrie că, în . 
ciuda faptului -că Marx: „cere ca colectivitatea să  gireze bogăţia. pu- 
blică. [...],: scopul societăţii este emanciparea omului, dar. aceasta se va 
face prin intervenţia statului care se va limita la administrarea și gira- 
rea bunurilor, fără a exercita o: presiune asupra conștiinţelor indi- 
viduale“. ; ui Šg gor si Swa SG OK 
Gînditorul român dă o explicație în general corectă cauzelor apari- 
ției socialismului, fără a distinge însă cu suficientă limpezime. între so- 
cialismul marxist şi socialismul utopic. Dealtfel, el recunoaşte că impor- 
tanţa socialismului „a sporit continuu în cursul secolului al XIX-lea şi 
al secolului al XX-lea“ (1, p. 503). ‘GE S0 ; : 
Relevant pentru înțelegerea omului, a esenței umane- esté răspunsul 
dat de Florian la întrebarea : ce este omul? „Ceea ce este, în primul 
rînd, societatea!: 'o relaţie sau un ansamblu de relaţii. între. indivizi“ 
(I, p..508). În viziunea sa realist-materialistă, „nu însăşi persoana izo= 
lată, ci relaţiile ei “constituie i unitatea de cercetare a omului. Relaţiile 
nu sînt mai puternice; decît: oamenii, fiindcă ele există prin oameni, dar 
totodată oamenii în relaţii reciproce sînt alții decît oamenii fără relație“ 
(|, p.:509). : n gB f wh, -anaiak i k sto AR 
Referindu-se la tipurile de “societate, gînditorul pune în discuție şi 
procedează sistematic la analiza de:fond în legătură cu ceeace el nu- 
meşte „societatea de dominare şi societatea de cooperare“, pe” ultima 
considerînd-o recesivă (I, p. 510). De asemenea, ' face distincţie “între 
„lupta socială“ şi : „lupta naturală“, criţicînd darwinismul-social, „născut 
din confuzia dintre natură şi societate“. (Lp: 512). m ia gi eat ei 
“Dacă “unele din opiniile gînditorului “cuprinse în acest capitol sînt 
discutabile, cum este, de pildă, “afirmația că „toate procesele sociale sînt 
procese psihologice: (subl. n.), individuale, care se controlează reciproc, 
creînd:o comunitate“ (1, p. 5191), merită, în schimb, a fi reținute apre- . 
cierile: sale. despre raportul dintre personalități și masele populare 

(I, p. 516—517), opinia realistă că „istoria este făcută de «oameni», de 
indivizi, iar acţiunile infinit repetate ale personalităţilor minore, chiar 
anonime ale omului de rind, au efecte mai importante decît acţiunile: 
eroilor“. Evident, nu sînt singurele afirmații care demonstrează realis- 
mul şi poziţia lucidă a gînditorului român. Am reţinut unele exemple 
ilustrative, în măsură să scoată pe deplin în evidenţă tezele, principiile 
sau opiniile de puternică rezistenţă ale filozofului, după cum am semnalat 
cîteva din cele discutabile, mai puţin argumentate. Semnificațiile sur- 
prinse de Florian rămîn pilduitoare pentru dorinţa și efortul sincer 
făcut de a se apropia de adevăr, de a sluji omul, văzut de el ca „ființa 
în devenire, şi anume în devenire prin sine, prin puterile sale, prin 
conștiința sa“, accentul fiind pus de filozof pe rezultatele muncii, pe 
creaţiile omului pentru societate, omenire, întrucît „individul este menit 
să piară, pentru ca opera sa să trăiască“ (I, p. 519). 

Este perspectiva umanistă adoptată de Florian în întreaga lucrare, 
mai pregnant vizibilă în volumul al II-lea, anticipat de concluzia ulti- 
mului dualism analizat în primul volum, respectiv că „doctrina socia- 
listă dezvoltă factorul recesiv (societatea — n.n.) prin perfecționarea 
factorului dominant“ (I, p. 5191), adică a indivizilor, a oamenilor, con- 
cluzie, după aprecierea noastră, deosebit de valoroasă şi de mare actua- 
litate teoretică şi practică. 

Dacă avem în vedere specificul, particularitățile tematicii abordate 
în cel de al doilea volum, am putea spune că tocmai aceasta este. pers- 
pectiva în lumina căreia se situează în continuare reflecțiile şi conside- 
rațiile lui Florian, perspectivă umanistă anticipată, în plus, şi de ana- 
lizele pe care le conturează în capitolul-anexă intitulat Despre 
democrație. 

Din ansamblul de probleme la care se raportează gînditorul în 
această anexă, rețin în mod deosebit atenția punerea în discuție a ipo- 
tezei precumpănirii violenței, răului, insociabilului, ca și corolarul ei la 
care subscrie, anume că „democrația este încercarea cea mai îndrăzneață 
de a ocroti drepturile recesive ale rațiunii, voinţei bune, sociabilității, 
pe scurt, drepturile iubirii“. 

De asemenea, merită a fi relevată asocierea la actul democratic, la 
principiul libertăţii, egalităţii și dreptăţii, critica libertăţii burgheze. 
Autorul se pronunță „pentru limitarea libertăţii economice şi pentru 
respectarea fără condiție a libertăţii intelectuale“ (I, p. 520) şi subscrie, 
mai departe, la adevărul că „cea din urmă libertate, care este astăzi 
marele obiectiv al luptelor sociale, este libertatea economică, întrupată 
în dreptul de a avea viața asigurată și de a se bucura de aceleaşi con- 
diţii sau posibilități de dezvoltare individuală. Democraţia deplină este 
democraţia economică fundată pe dreptul şi datoria (subl. n.) de a-și 
cîştiga existența prin munca zilnică“ (I, p. 527). 

Aceleaşi deschideri le manifestă filozoful român şi faţă de raportul 
dintre lege şi libertate, de ideea de suveranitate a poporului, sau cînd 
se detaşează, prin referiri la exemple concrete luate din istorie, de des- 
potism, de partidele şi politicienii burghezi, corupți şi șarlatani (I, p. 530). 

Concluzia lui Florian în aceste probleme controversate ale organi- 
zării politite a societății este că „libertatea «naturală», a bunului plac 
individualist, a arbitrarului violent trebuie să facă loc libertăţii secun- 

dată recesiv de legalitate şi egalitate, pentru a face stabilă societatea“ 
d, p. 533). 

Cel de al doilea volum al Recesivităţii ca structură a lumii debu- 
tează cu punerea în discuţie a dualismului „legea violenței — legea iu- 
birii“, despre care autorul crede că „rezumă sensul profund al vieţii 
umane, exprimă cei doi poli ai acțiunii omului, pe scurt, el este cheia 
moralității“. 

Particularităţile acestui dualism se concretizează în consideraţiile 
lui Florian cu privire la „fatalitatea «răului»“, la „amoralismul contem- 
poran“, în aprecierea că „războiul modern, prin capacitatea lui de dis- 
trugere nu numai a construcţiilor materiale, dar şi a celor morale, apare 
ca o rușinoasă «regresiune morală» (II, p. 1). 

Dualitatea analizată de el s-ar concretiza în legea amorală a vio- 
lenţei, care are caracter dominant, şi legea morală a iubirii, care este 
recesivă. Fără a nega rolul constrîngerii — de diverse genuri — în viața 
socială, autorul vede în iubire factorul viitorului : „constrîngerea rămîne 
fundamentală pentru întreaga viaţă socială ; iubirea ca principiu etic 
păstrează rolul recesiv, deși superior ca valoare“ (II, p. 3). Esenţial în 
viața umană este, în opinia gînditorului, faptul că violenţa nu este atot- 
puternică, ea trebuie să se încline în fața legii iubirii. „Slăbiciunea vio- 
lenței este că nu poate fi radicală și că legea recesivă a iubirii îi impune 
transformări funcționale și temperări“ (II, p. 34). Discutînd rolul vio- 
lenţei în istorie, Florian se apropie de explicaţii şi argumentări mate- 
rialist-istorice, cum se întîmplă atunci cînd observă, de exemplu, că „nu 
Spartacus a dus la desființarea sclaviei, ci o tăcută cerință economică“ 
(II, p. 35—36). 

Ataşamentul lui Florian față de om şi de valorile culturii umane, 
umanismul său își găsesc o deplină expresie în afirmaţia că „nu există 
iubire față de cultură fără iubirea persoanei omenești şi nici iubirea 
persoanei omenești fără a îndrăgi cultura care înalță conștiința umană“ 
(II, p. 51). 

Concluzia lui este că „singura legitimare a idolatriei Violenței este 
caracterul ei dominant. Dar morala este încă o contrapondere recesivă 
în conștiința poporului care crede în dreptate și omenie“ (II, p. 56). 

În dualismul național-supranațional, autorul dezbate o problemă 
pe care o califică el însuşi ca fiind de mare semnificație umană, anume 
dacă libertăţile umane găsesc o garanţie suficientă pe plan pur intern, 
național, sau ele reclamă o necesară întregire pe plan internațional. 

Consideraţiile lui Florian sînt în parte realiste, în parte ne par 
utopice. Întenţiile sale sînt înălțătoare, dar traducerea lor în viață, cel 
puțin în stadiul actual al dezvoltării omenirii, rămîne o dorință, un 
ideal îndepărtat. 


Într-o formulare restrinsă, s-ar putea spune că Florian pledează 
pentru „unitatea armonică a tuturor oamenilor“. Interesant este că nici 
el nu se arată suficient de convins de posibilitatea realizării imediate 
a acestei unităţi, cel puţin atunci cînd precizează : „respingem hotărît, 
ca utopică, trecerea naţiunilor, printr-un proces continuu interior lor, 
la o unitate supranaţională [...]. Respingem totodată un supranaţiona- 
lism care, venit din afară, va nega, va distruge națiunile, după ce le va 
fi slăbit şi neutralizat. Desigur, supranaţionalul este antinaţional, dar cu 

o funcţie recesivă faţă de naţionalul dominant, fără de care el rămîne 
o vorbă goală. Supranaționalul presupune constitutiv  naţionalui“ 
(II, p. 81). 

După ce se ocupă de națiune şi „de rolul ei istoric important în 
viața istorică modernă“, după ce discută alte categorii sociclogice (grup 
uman, patrie, umanitate, popor etc.), filozoful român susţine că „sarcina 
epocii noastre este crearea unei ordine supranaţionale“, şi în acest scop 
sugerează că „nu există dar decit o singură cale pentru a face din ideea 
supranaţională al doilea pol al vieţii politice, adevăratul «stat ideal», 
visul milenar : convingerea, cîștigarea spiritelor“. Este însă drept că, 
imediat, autorul atrage atenţia că „deficienţa ideii supranaţionale re- 
zidă în chiar superioritatea ei, în noutatea ei îndrăzneață, noutate care 
cere timp (subl. n.) peniru a prinde rădăcini şi a se face familiară spi- 
ritelor educate în grupe înguste“, dar rămîne totuși la părerea că „ideea 
«federalizării» popoarelor, sub egida unei legislații drepte, care asigură 
existența naţiunilor mici, este sarcina nu numai a viitorului, ci mai ales 
a prezentului fără acţiunea energică a căruia viitorul nu va lua ființă“ 
(II, p. 90). i 

Îşi păstrează deplina actualitate aprecierile gînditorului că „înar- 
marea pînă în dinţi a naţiunilor înseamnă sărăcirea celei mai mari părţi 
din populaţia unei țări“, că „poporul este pus să aleagă între «tunuri 
şi_unt»« (II, p. 91), ca şi acelea legate de responsabilitatea omului de 
ştiinţă în condiţiile de față, sau remarca următoare : „capitalismul a 
devenit dintr-o forţă naţională, una supranațională, cosmopolită, pe mă- 
sură ce averea. unei naţiuni este investită în alte ţări, pentru a le sti- 
mula producţia, dar şi pentru a le exploata. Din nefericire, suprana- 
ționalismul capitalului a dus la concurenţa între naţiuni pentru a găsi 
pieţe pentru mărfuri şi bani, a dus la imperialism şi la războaie“ 
(II, p. 92). 

În cazul dualismului conducători-intelectuali, „solidar cu dualismul 
acțiune-cunoaștere“, filozoful român identifică sau pune în relaţie : ceea 
ce el numeşte „putere temporală-putere spirituală“, accentul fiind pus 
pe „conştiinţa de sine a misiunii intelectualului în complexa viață mo- 
dernă“« (II, p. 121), şi mai ales în epoca contemporană, dualism ce se 
impune să fie judecat și apreciat, așa cum îl prezintă Florian, în primul 
rînd în perspectiva largă a istoriei, şi nu eventual în aceea restrînsă a 
unei ţări sau alta, fie numai şi pentru motivul că, potrivit convingerii 
sale, „intelectualitatea nu este o castă. Intelectual este oricine iubeşte 
adevărul, dreptatea, frumosul. Din acest punct de vedere, numărul inte- 
lectualilor este cu mult mai mare decît s-ar crede. Trebuie să ţinem 
seama aci de gradaţie“ (II, p. 127). 

Florian postulează „recesivitatea ordinului intelectual faţă de ordi- 
nul conducătorului politic“, susține chiar cu toată convingerea că „efica- 
citatea practică a intelectualului este garantată tocmai prin funcţia ei 
recesivă, de sugestie, de «sfătuire»“ (II, p. 130). . i 

Pornind de la cerințele actualități, Florian observă că „mai mult ca 
oricînd atributul esenţial al intelectualului este examenul obiectiv şi 
critica senină, disciplinată, însufleţită de sentimentul răspunderii. Prin- 
cipala funcţie a intelectualului este de «a lumina», de a trezi conştiin- 
tele — o funcţie inspirată de iubire, nu de ură“ (II, p. 133). 

În ceea ce priveşte dualismul „acţiune-cunoaştere“, vom reţine că 
este cercetat de cugetătorul român numai „în sfera vieţii umane, în cele 
două aspecte ale sale : unul mai vechi, teorie-practică (sau practică-teo- 
rie), şi un altul mai recent : voluntarism-intelectualism (II, p. 98). 

Postulînd primatul acțiunii, al practicii, Florian relevă unitatea cu- 
noaşterii (teoriei) şi acțiunii și arată că ele sînt necesar legate recesiv, 
„fiindcă şi gîndirea se află în mijlocul realității care se definește prin 
acțiune“ (II, p. 102). 

Reluînd o cunoscută teză a sa, care refuză gîndirii funcţia de „crea- 
ție“, Florian subliniază şi cu acest prilej : „dacă rostul acţiunii este de 
a aduce în lume schimbări, adică ceva nou, dacă, mai precis, acţiunea 
este productivă, «creatoare», cunoașterea nu este o formă de creaţie, toc- 
mai pentru că exprimă realitatea în creaţiile ei“ (II, p. 103). 

Unul din aspectele importante pe care le relevă filozoful român pe 
marginea raportului acțiune-cunoaştere este că „practica vine în. ajuto- 
rul teoriei, ea descoperă laturi noi ale realităţii și ca atare ea îmbogă- 
țeşte, diferenţiază teoria“ (II, p. 105). 

Semnalăm totodată interesul deosebit pe care cugetătorul român îl 
acordă uneia din. cele mai importante consecinţe care decurg din dua- 
lismul acțiune-cunoaștere : „primatul muncii, al acţiunii umane în sen- 
sul cel mai larg al cuvîntului“, la care nu întîrzie să adauge corolarul 
acestei concluzii pe plan social: „dacă munca este primordială, ar urma 
ca muncitorii să aibă funcția de conducere socială. Acesta este și rămîne 
idealul“ (II, p. 120). i 

În dualismul optimism-pesimism, Florian pune în discuție una din 
cele mai vechi probleme ale vieții umane: problema valorii lumii şi 
vieții. În consecință, luînd în discuție fericirea, plăcerea de a trăi, bucu- 
ria de a fi conștient, de a fi activ și de a gusta bunurile vieții, afirmă : 
„teza noastră este poziția dominantă a plăcerii, a bucuriei și fericirii, 
alături de poziţia contrar recesivă a neplăcerii, tristeţei şi nefericirii“ 
(II, p. 146), convins fiind că „fericirea are ultimul cuvînt“ (II, p. 168). 

Ample şi interesante analize sînt consacrate de Florian dualismului 
exprimat în formula „schimbare de o parte, evoluţie, progres de altă 
parte“ (II, p. 193). Aici sînt puse în discuţie, asimilate sau respinse 
argumentat o suită de aspecte legate de ceea ce autorul numește carac- 
terul „pretins contradictoriu al schimbării“ (II, p. 194); de asemenea, 
sint examinate categoriile de schimbare, individualitate şi noutate (II, 
p. 196), noţiunea de evoluţie și funcţiile evoluţiei, legătura dintre evo- 
luţie și progres, evoluţie şi conceptul de relaţie, „noutatea evoluţiei“ şi 
„modalitatea de combinare a celor două dualisme : cantitate-calitate şi 
unitate-multiplicitate“ (II, p. 203), caracterul finit al evoluţiei şi „uni- 
tatea evoluţiei“, pentru ca în final cugetătorul român să formuleze con- 
cluzia că „schimbarea în sine, indiferentă față de progres şi regres, este 
dominantă ; evoluția şi progresul sînt recesive, tot aşa de .recesiv este 
progresul revoluţionar, dacă prin revoluţie se înțelege o schimbare. ra- 
dicală și repede“ (II, p. 227). 

` În dualismul viață-moarte, asociat de gînditor cu dualismul opti- 
mism-pesimism (II, p. 228), desprindem în principal „funcţia dominantă 
a vieţii şi funcţia recesivă a morții“ (II, p. 229), cu precizarea că, în ca- 
zul de față, „raportul recesiv nu este raportul dialectic în înțelesul clasic 

ul acestuia“, în sensul că „moartea nu este o negaţie interioară și deo- 
potrivă de puternică a vieții [...] moartea nu este destinul vieţii“. Într-o 
formulare cu valoare de principiu, Florian afirmă că „poate în dualismul 
viață-moarte se învederează relația de recesivitate mai luminoasă decît 
în alte dualisme : ele sînt străine una alteia, se exclud, și totuși sînt 
intim întreţesute. Raportul antitetic viață-moarte pierde caracterul pa- 
radoxal dacă îl definim ca recesiv : moartea stă în coasta vieţii, îi dă 
lovituri, pare biruitoare, totuși viața domină, nu se dă învinsă“ (II, p. 230). 

În analizele pe care le consacră raportului dintre materie și viață, 
un loc important îl ocupă ideea că teoria recesivității aduce o soluţie 
mai aproape de fapte. „Viaţa este o esenţă originală, ireductibilă, o 
«posibilitate» eternă a existenţei, care s-a realizat numai în anumite 
condiţii materiale, fiindcă, în recesivitatea ei, ea a integrat în sine ma- 
terja inertă, ca parte integrantă — afirmă gînditorul [...]. Materia brută 
este fundamentul, piedestalul vieții ; ea este mai stabilă decit materia 
vie, însă viața are proprietăți specifice care îi asigură predominarea nu 
faţă de materia inertă, ci față de moarte“ (II, p. 241—242). 

Una din concluziile la care ajunge Florian este că „problema ge- 
nezei vieţii, teren prielnic hărțuielilor între ipoteze şi teorii, nu mai 
prezintă ascuţimea insolubilului pentru structurarea recesivă“ (II, p. 257). 
În paginile acestui capitol autorul are permanent în vedere faptul că 
dualismul viață-moarte „se grefează“ pe recesivitățile materie-viaţă și 
corp-psihic (II, p. 262). 

În această largă perspectivă, poziţia ginditorului român se carac- 
terizează printr-un optimism realist, ce decurge din convingerea că viaţa 
este eternă : „viața este recesivă faţă de materie: ea este o noutate 
ireductibilă în domeniul materiei, o noutate care se afirmă în autocon- 
“servarea vieţii, dar o noutate perpetuu amenințată de factorul dominant 
al materiei anorganice. Prin puterea ei de conservare, viața domină 
moartea care primeşte rolul recesiv de a întreține deopotrivă întoarcerea 
la mineral, dar şi conservarea vieții pe alte planuri“ (II, p. 275—276), 
scrie gînditorul. Teza recesivităţii vieții stă dealtfel la baza concluziei 
sale : „concepţia noastră finală, fundată pe principiul dualității rece- 
sive, este afirmarea optimistă a unei existenţe care simte înapoia ei, ca 
o umbră fatală, neantul“, avînd însă aici în vedere viaţa individuală: și 
nu viaţa în general, „care virtual este eternă, infinită, absolută“ 
(II, p. 295). 

În dualismul animal-om, filozoful român insistă asupra unei între- 
bări de tradiţie milenară, și anume : „ce este omul, care este «locul» sau 
«poziţia» lui în univers ?* (II, p. 296); răspunsurile şi analizele sale con- 
stituie o adevărată pledoarie pentru om și umanitate. Ideea de la care 
porneşte Florian este că „omul este cu necesitate un animal, dar nu este 
numai animal“ (II, p. 302). Animalitatea este doar o. condiţie a uma- 
nului, a apariţiei unor noi structuri, este o „simplă condiție pentru al- 
toirea sau manifestarea unei noi structuri recesive — animal şi om — 
pe alte două structuri recesive : materie-viaţă şi materie-spirit+ (II, 
p. 818). Autorul subliniază că „principiul recesivităţii recunoaşte carac- 
terul dominant al animalităţii şi caracterul recesiv al umanităţii“ (I, 
p. 321), precizînd totodată că „recesivitatea omului față de animal este 


34 


recesivitătea «Spiritului față "de Corp, față “de elementul “usomâtiente 
(II, p. 324—325):* i 

Plecînd “de 1ă' ideea că „unicitatea“ Omului, «hominişmül», se fun 
dează nu“ “pe funcţii: “psihice sau spirituale, care nu se. întilnesc, Ja cele- 
lalte animale, ci pe conținuturile şi Obiectele care sînt: incomparabil. mai 
bogate la “om ‘decit Ia animale“ CI, :P. 347), filozoful român “formulează 
în final o teză de mare actualitate : „omul se creează. pe sine într-o lume 
pe “care “el n-a creat-o, ci: a „găsit-o ca dată. Omul transformă lumea şi 
totodată -se: transformă pe sine luînd ca “punct de plecare datul“ (II, 
p. 351). O atare concluzie este confirmată de ştiinţă şi se află în deplină 
consoriănță cu materialismul istoric. 

“Dualismul cosmocentrism-antropocentrism rezumă, în opinia auto- 
rului, „cele două modalităţi ale gîndirii umane în filozofie şi religie : 
său explicăm omul prin“ cosmos 'sâu dimpotrivă explicăm cosmosul prin 
om“ (II, p: 352), ceea ce, într-un anumit sens, îmbracă forma raportului 
iai ştiinţă și religie. ` 

Încă 'de la început, Florian exclude ăntropocentrismul, dar nu 'a6- 
ceptă nici cosmocentrismul, dacă acesta devine un dominant exclusivist, 
dacă exclude: contribuția umană la cunoașterea şi evaluarea lumii, „deci 
la transformarea lumii prin acţiune (II, p. 354). 

` Prin asociere cu actul cunoaşterii, Florian susține, reluînd o teză 
fundameritală a filozofiei. sale, că „subiectul este legat recesiv de obiect, 
întocmai cum antropomorfismul, intelectual sau neintelectual, este legat 
recesiv de cosmocentrism“. Primordial este și în acest raport cosmosul. 
„Căci, deși universul nu este cunoscut fără om, fără raportare la om, 
Gmul este dependent recesiv de univers, Universul depinde de: om în 
cunoașterea lui; dar 'oinul depinde de univers în existenţa şi deci în po- 
sibilităţile sale de cunoaștere“ (II, p. 381). 


În legătură cu raportul dintre” ştiinţă şi religie, el apreciază că 
„ştiinţa a fost totdeauna polul dominant și religia polul recesiv, chiâr 
cînd faptele istorice pledează‘ pentru raportul contrar“ (II, P. 388). 


`. Discutind acest. dualism, dealtfel ca și pe celelalte, mai întîi în 
perspectiva istoriei, filozoful român constată că „omenirea a început 
prin răsturnarea raportului recesiv în favoarea magiei şi religiei, adică 
a unei spiritualități crepusculare «vitale», însă această răsturnare n-a 
- fost atunci radicală și. consistentă, de aceea a fost înlocuită treptat cu 
raportul recesiv normal : ştiinţa domină, religia este recesivă“ (II, p. 399) 
Ultimul dualism analizat în lucrarea Recesivitatea ca structură a 
lumii, „dualismul „istorism-supraistorism“, „întregeşte dualismul prece- 
dent, cosmocentrism- -antropocentrism (homocentrism)“. X 
- Diù consideraţiile filozofului rezultă că această dualitate introduce 
perspectiva istorică, a istoriei făcute de om, de omenire, în interpretarea 
lumii, şi pune problema raportului dintre istoricitate, valoarea relativă 
a creațiilor omenești și adevărurile perene, „supraistoricet. În concepţia 
lui Florian, acest dualism este o diferențiere a cosmocentrismului, dife= 
renţiere care „reabilitează substanța reală a antropocentrismului, fără 
a modifica structură dualismului “cosmocentrism-antropocentrism. Ele- 
mentul nou al acestui dualism final este integrarea aritropocentrismului 
pe un plan diferit, cosmocentric, pe planul acțiunii umane“, mai precis 
„pe planul istoriei“. - 

Plecînd de la convingerea, menţionată de noi de mai multe ori, că 
„omul este fiinţa în devenire [...] fiindcă, în reacţia inerentă vieţii, trans- 
formarea lumii în care trăim este totodată transformarea de sine şi prin 
sine a omului“ (II, p. 400), Florian arată că istorismul, care rezumă 
caracteristica vieţii umane în formaţie, este factorul dominant al unei 
dualităţi antitetice. Prin aceasta el relevă superioritatea socialului în 
raport cu biologicul, cu naturalul (II, p. 401). 

Încercînd o definiţie, autorul arată că „istorismul este o adincire a 
obiectivităţii, un plan mai aproape de individualitatea şi realitatea lu- 
crurilor. Poziţia istorismului în faţa naturalismului nu este poziţia anti- 
științei în faţa ştiinţei, ci poziţia unei ştiinţe noologice, a istoriei, care 
vrea să se rupă de antropocentrism, pentru a deveni obiectivă, faţă de 
o altă disciplină ştiinţifică mai veche, faţă de ştiinţa naturii“ (II, p. 403). 

„Ştiinţa istorică şi perspectiva istoristă vin, așadar, să completeze 
știința naturii şi să corecteze viziunea antropocentrică, stabilind cu 
obiectivitate locul omului în devenirea cosmică şi introducînd dimensiu- 
nea devenirii în cercetarea existenţei. Ca şi A. D. Xenopol, M. Florian 
înțelege istoria într-un sens mai larg, acela de istoricitate care nu cu- 
prinde numai segmentul strict al socialului, deși displicina propriu-zisă 
a istoriei se referă la activitatea omului. Cît se poate de clară şi precisă 
ni se pare în acest sens concluzia: „istoria este o descriere a vieţii 
umane şi a naturii legată de om, de spirit şi de evoluţia vie a acestuia. 
Istoria exclude staticul. Ea are ca obiect evenimentul uman, procesul 
de formare a vieţii umane“ (II, p. 404). 

În context, Florian amintește de A. D. Xenopol, se raliază opiniilor 
acestuia, cum dealtfel o face în destule alte situaţii cu alţi filozofi şi 
oameni de cultură români: V. Conta, P. P. Negulescu, M. Eminescu, 
Al. Odobescu ș.a. 

În cadrul discuţiei despre istorism, M. Florian își expunea părerea 
că „Manifestul comunist», scris în preajma revoluţiei din 1848, mar- 
chează un istorism extremist“, precizînd însă imediat că „istorismul din 
«Manifestul comunist», deşi smulge de la rădăcină convingerea că 
există norme, valori, principii constante şi leagă toate ideile de pină 
acum de existenţa claselor dominante, nu ajunge la scepticismul care 
paralizează acţiunea. Dimpotrivă, acest istorism exaltă acţiunea revolu- 
ționară, pentru a suprima clasele şi a crea. astfel condiţiile sociale favo- 
rabile unei adevărate ideologii «umane», poate definitive“. 

Problema de care este preocupat WM. Florian este de a şti cum se 
poate împăca istorismul cu supraistorismul, relativitatea introdusă în 
aprecierea faptelor de viziunea istoristă cu permanenţele umane. Cum 
vom vedea, el exclude relativismul istoric, ce conduce. la scepticism. 
M. Florian remarcă, de îndată, că nici istorismul marxist nu e un scop 
în sine, nu neagă anumite structuri perene. Mai puţin clar îi apare însă 
raportul dintre dialectică şi o ştiinţă despre construirea socialismului. 
„Istorismul lui Marx și Engels este o armă de luptă, un mijloc provi- 
zoriu, nu un scop permanenti, remarcă M. Florian. „Societatea fără 
clase, necunoscută istoriei pînă acum, va arăta ce este statornic în con- 
ştiinţă. Marx şi Engels se feresc cu prudenţă de a face profeţii utopice, 
dar convingera lor adîncă, nemărturisită este că «socialismul. ştiinţific» 
sau «comunismul» este soluţia definitivă, deşi pentru dialectică nu 

există o conciliere definitivă a contradicţiilor. Contradicţia și deci trans- 
formarea sînt eterne“ (II, p. 416). 

Cugetătorul român -consideră că punctul vulnerabil al istorismului 
extremist este negarea supraistoricului, „a conţinuturilor intrinsece, va- 
labile «în sine», care nu sînt legate de un anumit moment al timpului 
istoric, ci pot fi prezente în mai multe momente, dacă nu în toate tim- 
purile, fără ca prin această repetiţie ele să se transforme în sensuri 
supratemporale, în «valori» transcendente timpului“. Definind suprais- 
toricul, el arată că acesta „înseamnă o prezență repetată, generalizabilă, 
eliberată de clipa individuală“ (II, p. 422). 

M. Florian nu pledează în nici un caz pentru renunţarea la istorie, 
ci numai la un anumit fel de istorism, anume la istorismul „dizolvanti. 
Părerea sa este că refuzul „de a primi istorismul enervant şi dizolvant 
nu înseamnă căderea în intelectualism. Descoperirea vieţii istorice este 
un mare triumf al ştiinţei moderne şi o vastă lărgire a orizontului vieţii. 
Istoria este numai mijlocul ; spiritualitatea raţională este scopul“ (II, 
p. 428). | 

Una din concluziile autorului este că cercetarea sa a luminat pre- 
zenţa, în cugetarea mai nouă, a conştiinţei istorice, adică a „convingerii 
că toate manifestările culturale poartă pecetea timpului în care ele au 
apărut, şi anume a colectivităţilor (naţiune, clasă, partid) din care au 
izvorît la un moment dat, şi totuși istorismul ca relativism radical poate 
şi trebuie să fie depășit“ (II, p. 437). Este perspectiva în lumina căreia 
pune în continuare problema raportului dintre filozofie şi ideologie, 
problemă în legătură cu care vom reţine atît întrebarea cît şi răspunsul 
lui M. Florian : „o filozofie care este numai a unei singure epoci, na- 
țiuni, clasă sau partid, o filozofie care nu poate fi desfăcută de locuri şi 
de timpuri, mai este ea, drept vorbind, o filozofie ? Ea este o filozofie 
numai prin năzuința de a se universaliza, de a fi supraistorică, adică de 
a aduce o contribuţie nouă și de a angaja viitorul, de a fi o anticipație“ 
(II, p. 438). 

Deşi nu se poate afirma că manifestă în toate problemele o identi- 
tate de păreri şi soluții cu acelea specifice materialismului dialectic și 
istoric, M. Florian nu ezită să aprecieze că „Marx are o justă viziune 
a «existenţei sociale»“ (II, p. 446), sau că „marxismul a criticat temeinic 
explicarea idealistă a ideologiei“ (II, p. 448). 

Fie în legătură cu raportul dintre economic și ideologic, fie numai 
în legătură cu ideologia, fie, în sfîrşit, în legătură cu întreaga proble- 
matică pe care o circumscrie dualismul istorism-supraistorism, filozoful 
român mărturisea o îndoială : „expunerea noastră, în străduința de a-și 
deschide un drum prin mijloace proprii, a avut poate unele puncte 
obscure“ (II, p. 451). Este o îndoială „metodică“ dictată tocmai de simţul 
istoric al autorului, situaţie care nu diminuează însă sub nici o formă 
din meritele lucrării în ansamblul ei, din punctele éi de rezistenţă, nu 
îngustează cîtuși de puțin perspectivele pe care le deschide în conti- 
nuare unor fructuoase reflecții şi discuţii. 

Şi în al II-lea volum al lucrării, M. Florian face dovada de necon- 
testat a unui echilibrat discernămînt, a unui permanent respect al 
faptelor, al realității în adevărurile ei intime. Filozofului român i s-ar 
putea obiecta, cînd este vorba de soluţiile propuse unor grave probleme 

sociale, convingerea întrucitva exagerată că relele de tot felul din lume 
ar putea fi înlăturate doar pe calea culturalizării omului, a moralizării 
lui.sau prin statuarea şi recunoaşterea necesităţii universalizării iubirii. 


* 


Complexitatea, densitatea de idei şi caracterul profund analitic, în 
întregul ei, ale lucrării Recesivitatea ca structură a lumii nu pot fi puse 
pe deplin în evidenţă în paginile restrînse ale unui studiu introductiv. 

Vom reţine totuşi că M. Florian aduce o viziune proprie în înţele- 
gerea structurii lumii, a gîndirii şi a cunoașterii, propune o formulă 
menită să surprindă caracterul polar al proceselor lumii, aflată în schim- 
bare, o formulă echilibrată, care să evite extremele şi să releve semnifi- 
cația şi rolul fiecăruia din termenii aflați în raporturi recesive. Gînditor 
analitic, aplecat cu precădere asupra nuanţelor, M. Florian propune un 
termen şi o viziune, exprimată în conceptul de recesivitate, dar ne 
oferă şi o aplicare a lui la explicarea marilor probleme ale filozofiei, 
vădind nu numai o înţelegere realistă şi dialectică a realităţii, ci şi un 
profund şi sincer umanism. 

Analizele cuprinse în această ultimă lucrare ne dezvăluie în Mircea 
Florian un subtil dialectician, un gînditor care, după o asiduă frecven- 
tare a marilor probleme ale filozofiei, după îndelungi căutări şi parţiale 
împliniri, trece acum la o expunere sistematică a rezultatelor cercetă- 
rilor sale privind esența realității, esenţă surprinsă într-o diversitate de 
determinări contrare. 


i | 

Formula propusă de M. Florian ni se pare a aduce accente noi în 
înțelegerea raporturilor dialectice ale realităţii, accente ce se regăsesc, 
de pildă, în corespondenţa dintre Marx şi Engels referitoare la rolul 
important al ideilor, în tezele partidului nostru despre importanţa deose- 
bită a conștiinței sociale în edificarea socialismului, sau în ideea „feed- 
back“-ului, impusă de ştiinţa modernă. 

Lucrarea lui Mircea Florian este rezultatul unui amplu efort de 
sinteză filozofică, ce îşi va vădi rezultatele în viitor. Ea se înscrie în 
procesul căutărilor proprii gîndirii autentice ce nu se mulţumeşte cu 
ceea ce s-a realizat într-o etapă dată, ci caută mereu aspecte noi, în 
dorinţa de a contribui la progresul cunoașterii umane. Gînditorul însuși 
e departe de a-şi considera lucrarea un „sumumt al filozofiei, ci o pri- 
vește doar ca pe un moment, un popas, izvorit din năzuința de înnoire. 
De aceea, ni se pare potrivit să reținem, ca un fel de concluzie gene- 

_xală a acestui studiu introductiv, următoarea remarcă a lui M. Florian : 
„nu căutăm satisfacţii intelectuale în doctrine fascinate de «nevoia uni- 
tăţii», de monism, de simplificări şi falsă armonie. Filozofia îmbrățișează 
datul integral, dă la iveală liniile lui fundamentale și respectă noutatea 
ireductibilă a datelor, a obiectelor, ceea ce nu înseamnă că avem con- 
vingerea naivă că am găsit «filozofia integrală». Filozofia noastră nu 
este o realizare mulţumită cu sine, nu este o ţintă atinsă, ci o năzuinţă 
şi un drum cu multe popasuri. Filozofia noastră este popasul nostru“ 
(II, p. 454). 


N. G. și I. C. L. 


NOTĂ ASUPRA EDIŢIEI 


Recesivitatea ca structură a lumii este o lucrare păstrată în manuscris, care 
nu a mai fost publicată sub nici o formă pînă în prezent. În procesul de stabilire 
a textului am folosit constant ortografia- actuală, procedind la unificare în cazu- 
rile în care vechea ortografie alterna cu cea folosită în prezent. În rest, ne-am: 
străduit să reproducem cu maximă fidelitate textul lăsat de autor. Atunci cînd 
s-a impus imterveriţia editorilor, pentru unele clarificări, aceasta a fost marcată 
în text prin paranteze drepte. 

În manuscris, autorul a folosit uneori cuvinte prescurtate. Am procedat pe: 
parcursul lucrării la unificare, renunțind ca regulă la prescurtări, cu excepţia 
celor uzuale (îb., etc.). În situaţiile în care cuvintele date de M. Florian într-o. 
formulă prescurtată se pretau la echivocuri, astfel de cuvinte au fost reproduse 
întocmai în forma în care le-a lăsat autorul. Menţionăm că au fost păstrate și 
unele prescurtări ale prenumelor şi ale titlurilor lucrărilor citate. De exemplu, 
pentru autorii citați, M. Florian a indicat uneori prenumele întreg, iar alteori a 
recurs la prescurtarea acestuia ; de regulă, atunci cînd un.autor a fost citat peri- 
tru prima dată, Mircea Florian a scris în întregime numele şi prenumele, âpoi a 
procedat la prescurtări. De pildă, el a scris inițial Wilhelm Windelband, iar ul= 
terior Wilh. sau W. Windelband. 

Pentru indicarea volumului unei lucrări citate, gînditorul român. a folosit 
frecvent formula consacrată, respectiv vol. I, sau vol. II etc. În alte împrejurări, 
puţine la număr, a renunţat la cuvîntul „vol.“, indicînd numai cifra: I II, 
III etc. De asemenea, după ce, cu ocazia primei trimiteri, autorul a redat în în- 
tregime titlul lucrării citate, ulterior a recurs la prescurtări. De exemplu: 
W. James, Introduction ă la philosophie, iar apoi: W. James, Introd. ă la philos. 
Tot astfel procedează frecvent şi în ceea ce priveşte indicarea anului sau a edi- 
ţiei. Există şi situaţii cînd, mai ales pentru lucrările de limbă germană, filozoful 
român renunţă la articolele masculine, feminine sau neutre asociate substantive- 
lor respective, redînd deci substantivele din titlurile de lucrări într-o formă ne- 
articulată. 

In întreaga lucrare am recurs la o formulă unitară în trimiterea la sursele 
citate, adică : autorul, titlul lucrării, volumul, ediţia (pe care am dat-o în cifre 
romane), anul și pagina. Precizăm că numai în cazuri extrem de rare M. Florian 
a indicat şi localitatea unde a fost tipărită sau tradusă lucrarea citată ; tot astfel 
a procedat şi în legătură cu numele editorului. 

În unele situaţii, Mircea Florian a dat numai titlul publicaţiei periodice în 
care a apărut un anumit studiu sau a avut loc o anumită discuţie, dar nu și anul, 

numărul publicaţiei, uneori nici titlul studiului, nici pagina (de exemplu: Cahiers 
de la nouvelle journée, nr. 15). 

La baza lucrării stau o documentare și o bibliografie impresionante, peste 
550 de lucrări citate numai în primul volum, majoritatea lucrări fundamentale, 
de referință în literatura de specialitate universală, unele dintre ele neaflindu-se 
în bibliotecile româneşti. Nu rare sînt împrejurările cînd filozoful român aduce 
în discuţie sau citează ginditori și lucrări de dată foarte recentă, din perioada 
cînd a fost scrisă Recesivitatea ca structură a lumii, aproximativ deceniul al 
şaselea. Faţă de această situaţie, ne-am străduit să asigurăm o redare corectă, în 
limba respectivă, a titlului lucrării și a numelor autorilor, în funcţie de parti- 
cularitățile limbii şi ale naționalităților cărora le aparţin. Titlurile lucrărilor, ca 
şi cuvintele și expresiile străine au fost subliniate de editori. 

Traducerea citatelor în limba română aparţine autorului, indiferent de 
limba din care a fost făcută traducerea. În ceea ce priveşte sistemul de trimitere 
la sursă, l-am păstrat pe cel utilizat de M. Florian, adică în cuprinsul paginii, 
între paranteze. Atunci cînd a indicat paginile de unde a extras citatele, autorul 
a preferat în puţine cazuri virgula şi nu linioara între cifre care indică pagini 
succesive. De pildă, în loc de p. 177—178, el a optat pentru p. 177, 178; nu am 
intervenit în aceste situaţii. 

În scopul de a nu frînge cursivitatea textului şi a lecturii am preferat să 
dăm notele editorilor la sfîrşitul lucrării. Aceste note au fost marcate prin cifre 
arabe între paranteze drepte. Tot în intenţia de a păstra cursivitatea textului, în 
note au fost integrate două din anexele mai scurte redactate ulterior de Mircea 
Florian, respectiv notele [5] și [6]. 

In întreaga lucrare, atunci cînd s-a impus, s-au corectat tacit unele erori 
evidente, greșeli de transcriere etc. 

Pe parcursul lecturii, cititorul va întîlni o suită de termeni de strictă spe- 
cialitate, mai puţin sau deloc cunoscuţi, unii dintre ei nefigurînd în dicționarele 
de profil sau în alte dicţionare cu caracter enciclopedic. Facem pe această cale 
precizarea că autorul nu a omis, de regulă, să dea în paranteză sau între ghili- 
mele sinonimul termenului respectiv. De exemplu, termeni isostenici = termeni 
„de putere egală“ (p. 70). 

în încheiere, menţionăm că Recesivitatea ca structură a lumii, vol. I, a fost 
pregătită pentru tipar în conformitate cu manuscrisul ce ne-a fost pus la dispozi- 
ţie cu multă bunăvoință de prof. Angela Florian. 


N.G. şi LCI. 


PREFAŢĂ 


On sen va toujours, avant d'avoir ter- 
miné sa tache. C'est la plus triste des 
tristesses de la vie. 


(Ch. Renouvier, Derniers entretiens, p. 3) 


Prezentăm în această lucrare ceea ce am putea numi concepția 
noastră ezoterică — dacă nu chiar postumă —, o vedere filozofică ne- 
comunicată pînă acum. Ar fi o neînțelegere dacă s-ar interpreta această 
declaraţie ca revendicare a unei originalităţi totale nu numai faţă de 
alții, dar chiar faţă de noi înșine. Multe idei exprimate în acest studiu 
nu sînt inedite în cadrul activităţii noastre. Dimpotrivă, se va dovedi că 
idei, pentru care milităm de multă vreme, se integrează în mod firesc 
în noua perspectivă. Am impresia că nouă este ideea centrală — nouă, 
așa cum este oul lui Columb. 

Rezerva ne-a fost dictată mai ales din două motive : 

a) n-am întrevăzut de la început pînă unde se întinde, în cîmpul 
experienței, noțiunea de recesivitate, noi avînd în mod constant convin- 
gerea că ea nu poate ji universală şi exclusivă, cum ar înclina o conști- 
înță rigid sistematică ; 

b) chiar și faptele ce pledau pentru recesivitate cereau o. cercetare 
mai adîncită. 

Îndeosebi două fapte esenţiale ne-au sugerat această exegeză filo- 
zojică: 1) un fapt binecunoscut omului, anume raportul dintre ma- 
terie. (corp) şi spirit (suflet); 2) un fapt recunoscut pe faţă de-abia în 
vremea noastră : raportul dintre noutate și repetiţie sau problema for- 
mulată de noi mai demult: „cum este posibilă noutatea într-un univers 
care este sau pare a fi inteligibil numai prin repetiţie și identitate ?“ 

Fiindcă redactarea, mereu amînată, a început tirziu şi s-a făcut în 
împrejurări grele, lucrarea nu este completă din două puncte de vedere. 
Nu toate noţiunile filozofice au fost trecute prin sita raportului de re- 
cesivitate, iar noțiunile examinate nu s-au bucurat de o dezvoltare pe 
care noi am fi dorit-o mai amplă, cel puţin uneori. Ceea ce am putut 
realiza se încheagă într-un tot în care părţile se articulează fără pre- 
tenție de ordonare deductivă. Am luat ca principiu de ordonare o vagă 
afinitate de conţinut și de aceea expunerea a rămas „rapsodică“. 

În ce priveşte termenul de recesivitate, neîntrebuinţat în filozofie, 
nu am nevoie de lămuriri pentru a scuza folosirea lui ca principiu sau 
ca idee fundamentală. Aplicarea lui multiplă este cea mai bună pledoa- 
rie în favoarea uzului general pe care îl propunem noi. Căci un uz spe- 
cial, anume în biologie, este în genere cunoscut : este vorba, în eredi- 
tate, de caractere dominante, manifestate, şi de caractere recesive, as- 

cunse, latente, care vin după, în urma primelor, cu care sînt intim le- 
gate. Chiar dacă nu admitem existența în biologie a noţiunii de recesi- 
vitate, rolul ei filozofic, universal, într-o accepție ce depășește fenome- 
nul eredității, nu poate fi negat. Lucrarea de față are ca scop să justi- 
fice semnificaţia filozofică a recesivităţii. Termenul de recesivitate este 
întrebuințat aci, în lipsa altuia mai convenabil, într-un sens nou. EL 
inverlerează o disimetrie profundă în structura lumii. Disimetria constă 
în împrejurarea universală că existenţa este structurată de termeni an- 
titetici sau polari, în care unul domină, stă înainte, iar celălalt este re- 
cesiv, vine în urmă (de la recidăre), fără ca prin această poziție subal- 
ternă termenul recesiv să fie degradat. Amănuntele principiale asupra 
recesivității sînt cuprinse în partea fundamentală. 

Multă vreme ne-am gîndit, pentru a explica fapte esențiale, de 
natură problematică, să dăm o interpretare nouă ideii de paralelism, care 
în timpul nostru s-a îmbrăcat în haina „complementarității“. Această 
interpretare nu ne-a satisfăcut şi am tărăgănat adincirea ei, pînă ce 
ne-am. hotărît pentru recesivitate. N-am ţinut niciodată la termeni noi, 
anume fabricaţi, şi am rezistat glosomorfismului. Am ales un termen cu 
o întrebuințare specială, ceea ce era un pericol, dacă n-am fi insistat 
asupra înțelesului generic folosit de noi. Cuvintul de corelaţie, curent 
în filozofie, putea servi, de asemenea. Dar noi punem accentul nu pe 
corelaţia însăși, fenomen general în structura logică a existenței, ci pe 
o anumită corelaţie, enunțată de termenul de recesivitate, așadar nu pe 
însuși raportul de corelaţie, ci pe suporturile corelaţiei. 


Eroarea majoră a filozofiei contemporane este lipsa unei fundamen- 
tări solide, a unei certitudini inițiale, deci este absența unei clarificări 
principiale. Aproape toate filozofiile au ca punct de plecare, ca premisă, 
supoziţii care poartă în ele germenii numeroaselor erori de mai târziu. 
Lucrarea noastră este o încercare de a lumina subsolurile gîndirii ome- 
neșşti. Este o temă care nu ne-a părăsit niciodată și a inspirat toate în- 
cercările noastre. Am împins noi examenul şi exploraţia pînă la adevă- 
rurile prime, pînă la coloanele lui Hercule ? Nu ştiu. Eu nu cunosc decît 
intenţiile mele, nu şi sensul adevărat al realizărilor lor. Dacă am greșit, 
am greşit împotriva spiritului filozofic care este un spirit principial şi 
fundamental. 

Cred că nu mai pot ocoli o mărturisire personală. Am învăţat de 
la profesorul meu german Johannes Rehmke ca de la nici unul din 
numeroșii filozofi pe care i-am citit și admirat. Am avut chiar ambiția 
să fiu şi să rămân pînă la urmă un rehmkeian, deși am nutrit de la în- 
ceput rezerve față de unele concepții, cele mai multe secundare, ale 
acestui gînditor nebanalizat, chintesență a luciditătii și consecvenței. 
Scriind această lucrare am avut remușcări de conştiinţă filozofică. Ideile 
de aci nu se întîlnesc în opera lui Rehmke și nu știu dacă ele ar fi 
cîștigat aprobarea lui; de asemenea, nu le-am întîlnit nici în altă parte. 
Pot declara cu conștiința împăcată că noile idei ce au pus stăpinire pe 
gîndul meu nu mi-au apărut niciodată în conflict cu ceea ce am învăţat 
în tinereţe de la Rehmke. Dimpotrivă, ele mi-au apărut ca o completare 
a „științei fundamentale“, a voinței de a gîndi pînă la capăt şi de a 
îmbrăţișa datul în toată întinderea lui. Poate că în rezervele sau re- 
zistențele de la început se aflau, embrionar, ideile manifestate la bătrî- 

nete. Trecusem, în cîţiva ani, înainte de a ajunge în preajma lui Rehmke, 
ginditor aproape necunoscut chiar în Germania pînă la 1912, prin ex- 
periența monismülui "materialist: al tui Haeckel, ca elev de liceu, apoi 
prin experiența mai adîncă şi durabilă a scepticismului, în sfîrşit prin 
experiența dialecticii hegeliene şi a _ intuiţiei lui Bergson. Mă tulbura 
problema. certitudinii și a noutăţii. Rehmke m-a scos din incertitudinea 
sceplică, dar nu mi-a dat niciodată satisfacție în ce privește posibilita- 
tea noutăţii și a mișcării evolutive. 

Nu ştiu dacă astăzi am răspuns postulatelor implicite ale gîndirii 
tinereţii. Altceva eu n-am găsit, dar un altul, îmbogăţit de experiența 
frământărilor mele şi cu puteri mai mari, va fi desigur mai fericit. Pot 
invoca un gind al lui Diderot: „mi se poate cere să caut adevărul, nu 
să-l găsesc“. Imperfecţia este inerentă oricărei inteligenţe, chiar mai 
puţin modestă decît a mea, dar totdeodată îi este congenitală perfectio- 
narea, plasticitatea. Am învăţat să fac deosebire între imperfecţiile sau 
limitele personale și imperfecţiile sau limitele genului omenesc și de. 
aceea mă feresc să pun la adăpostul imperfecţiilor generale omeneşti 
propriile mele imperfecţii — subterfugiu obișnuit dar explicabil : ne 
ruşinăm de lipsurile individuale şi ne mîndrim cu lipsurile omenești. 
Gindul meu a fost o filozofie care sacrifică realitatea cît mai puţin în 
favoarea „sistemului“. Dar şi sacrificarea radicală a sistemului în fa- 
voarea realității nu este posibilă și nici de dorit. 

Renan, în minunata prefață la „drama filozofică“ Le Prêtre de Nemi, 
făcea observaţia nuanțată sceptic, pe care cu modificări corespunzătoare 
o acceptă orice gînditor care nu vrea să fie captivul unui sistem: „o 
lucrare în adevăr completă nu trebuie să aibă nevoie de a fi respinsă. În 
ea trebuie să fie arătat reversul fiecărei gîndiri, în așa fel încît -cititorul 
să cuprindă dintr-o singură privire cele două feţe opuse din care este 
alcătuit orice adevăr“ (Drames philosophiques, 1926, p. 256). 

Studiul acesta este la fiecare pas o explicație pozitivă sau negativă 
cu alte doctrine, aşa cum am procedat noi totdeauna, nu numai din obli- 
găția academică de a iniţia pe ceilalți în alte moduri de a gîndi decît al 
nostru, ci din convingerea că o doctrină nu este înlăturată sau slăbită 
prin simpla prezenţă a alteia ce pretinde a fi mai adevărată, ci numai ca 
efect al procesului negativ de justificare a pozitivităţii noi prin destrăma- 
rea critică a doctrinei sau a doctrinelor opuse mai vechi. Nu numai că 
respingerea altor doctrine nu este „timp pierdut“, cum spune Bergson 
(energie spirituelle, ed. a II-a, 1919, p..67), dar ea este parte integrantă 
din triumful eventual al noii doctrine. În adevăr, noua doctrină trebuie 
„să se răfuiască“ cu cele vechi nu numai în mintea celor ce iau cunoştinţă 
de amîndouă, proces anevoios şi adesea absent, dar în primul rînd în 
mintea celui ce a găsit o idee ce i se pare nouă. Însuși Bergson a relevat 
că intuiţia relevatoare a noutăţii este, la început, negația concepțiilor cu- 
rente, este o confruntare întîi implicită și apoi explicită cu ele. În celebra 
conferinţă Intuiţia filozofică (1911), Bergson vorbește de „puterea de ne- 
gație ce poartă în ea imaginea intuitivă“ (La pensée et le mouvant, 1934, 
p. 138). 

Nu cred că discuţia are menirea de a convinge pe cel care a îmbră- 
țișat o concepție opusă. Așa ceva este utopic. Cred însă că discuţia ne 
obligă să adîncim propria convingere, să părăsim idei adventice, străine, 

neconcordante esenţial cu principiile noastre, dar mai ales să ducem pînă 
la capăt o concepţie şi astfel să-i dezvăluim, voluntar sau involuntar, 
posibilităţile, perfecţiile, ca. și imperfecțiile, lacunele şi limitele. Cel ce 
profită de pe urma discuţiei nu este, în primul rînd, cel ce atacă și nici 
cel atacat, ci acela care urmăreşte disputa în spirit neprevenit, fără- pre- 
judecăți înrădăcinate, doritor de a-și face o convingere. Și aci se adeve- 
reşte proverbul popular : „cînd doi se ceartă, al treilea cîştigă“. 

Doresc, firește, ca această lucrare să fie un succes, chiar dacă nu 
va avea succes, poate și din cauza conţinutului său. abstract. S-ar putea 
să fie un eșec parţial, căci nu există eşec integral, dacă cercetarea filo- 
zofică este sinceră şi are caracterul de ultimă destăinuire a unei gindiri 
care a iubit adevărul și care n-a încetat de a merge pe urmele lui și de 
a-l aprecia oriunde a găsit o frîntură din el, ghidat de un cuvint al lui 
J. St. Mill : „omul care nu cunoaște decît propria sa părere, nu cunoaşte 
mare lucru“ (La liberte, 1864, p. 157 ). 

"Există în filozofie un eclectism minor, care compromite, şi un eclec- 
tism obligatoriu, care onorează. Acest din urmă eclectism este sinonim 
cu oglinda cu multe fețe a gîndirii obiective, oneste. 

Sîntem la antipodul celor care se prevalează de falsele originalităţi 
pe care le întilnești la fiecare pas, sîntem la antipodul celor care trim- 
biţează ca descoperiri : „spiritul este o activitate creatoare, lumea e. plină 
de mistere păzite de Marea sentinelă anonimă, omul reprezintă adevă- 
rata existență“ în care se amestecă și mult Neant etc. Aceste noutăţi nu 
sînt numai vechi rechizite — ceea ce nu este în mod necesar un viciu —, 
ci sînt erori necontenit reînviate pentru valoarea lor de stimul sau de 
consolaţie. 

În această privinţă avem convingerea că o filozofie clarvăzătoare 
este prin ea însăși, prin intenţia sa dintru început spre adevăr un stimul 
și o consolaţție. După cum cea mai mare răsplată a virtuţii este însăși 
virtutea, cum spune Spinoza, tot așa cea mai mare consolaţie dăruită de 
adevăr este însuși adevărul. Concepţia noastră respinge o singură atitu- 
dine : desperarea — desperarea de a avea adevărul, desperarea de a face 
societătea omului mai ușor de îndurat, deci mai puţin crudă, mai puţin 
ipocrită. Filozofia are menirea de a da omului puteri. Singurele puteri 
omenești, la a căror creștere poate ajuta filozofia, prin rosturile şi felul 
ei de a fi, sînt două : conștiința clară şi voința de a fi liber. Omul con- 
ştient şi liber triumfă pînă la urmă, mai curînd sau mai târziu, asupra tu- 
turor greutăților. 

Nu mă înşel socotind lucrarea de față ceea ce Platon în Phaidon 
numea S&vTepoc Tod, o „a doua navigație“, o a doua încercare de c: 
înfrunta aporiile, pentru dezlegarea cărora m-am străduit tot timpul. 


I 
ASPECT FUNDAMENTAL 


Je ne puis m'entendre ni avec ceux. qui 
se soustraient à la rude vérité, ni avec 
ceux qui, trop aisément, paetisent avec 
elle. J'aime. qwon suffoque dans la rai- 
son, mais qu'on s'y tienne. 

(Jean Rostand, Pensées d'un -biglogiste, 1939, 
p. 113). 


Filozofia, ca disciplină fundamentală, are misiunea de a dezvălui, 
de a ierarhiza, de a descrie — pe scurt — de a clarifica noțiunile prime, 
care sînt cele mai generale sub raportul abstracţiei şi cele mai concrete 
prin universala lor actualitate în lucrurile individuale, oricărui domeniu 
ar aparţine acestea, natură sau cultură (istorie). Aceste noţiuni prime, 
pe care le putem numi noțiuni limită, fiindcă îşi au sediul la marginea 
gîndirii, au atras reflecţia, au provocat repetate încercări de elucidare 
şi sistematizare, în ciuda greutăților ce decurgeau din poziţia lor pre- 
liminară, limitrofă, ca şi din misiunea lor de a fundamenta, de a înră- 
dăcina adînc întreaga cultură, toată opera. conștiinței lucide. Însăși 
structura lor este un excitant şi chiar un iritant, dacă ne amintim că 
impulsul gîndirii, că resortul progresului în cunoștință a fost nu nu- 
mai șovăiala produsă de contradicţie, dar şi înşelătoarea claritate a igno- 
ranței naive. Nelogicul a deschis calea logicului. Ignoranţa a neliniștit 
totdeauna conștiința care se dăruieşte efortului şi care întreţine activ 
megafonul clarităţii. Din nefericire, cel pornit să cunoască numai amă- 
nunte și fapte este mulțumit dacă scapă cît mai repede de obligaţia cla- 
rificării noţiunilor principale. 

Noţiunile prime, ca pirghii pentru înțelegerea integrală a experien- 
tei, au, potrivit concepţiei lui W. Wundt, două note distinctive : a) ele 
sînt abstracte:; b) ele sînt corelative, adică se prezintă ca perechi de 
opoziții. Wundt explică al doilea caracter prin cel dintii. Abstracţia, 
concentrîndu-se asupra unui aspect, are ca efect că stăruie, în substratul 
dat, resturi ce pot deveni obiectul unei conceptualizări întregitoare, opusă 
celei precedente. Astfel, dacă cuprindem abstract într-o noțiune „forma“, 
rămîne de abstractizat „materia“, și tot aşa „existența“ se cere întregită 
de „devenire“, „cantitatea“ de „calitate“, „multiplul« de „unul“, „substan- 
țialitatea“ de „cauzalitate“ etc. Așadar, afirmă Wundt, abstracţia anco- 
rează în opoziții corelative, fiindcă ea izolează, separă. Este o constatare 
elementară că abstracţia izolează, dar — observăm noi — izolarea ca 
atare nu duce la opoziții, ci dimpotrivă la armonizări artificiale, la abso- 
lutizarea unui aspect, faţă de care celelalte sînt subordonate, ceea ce 
este cu totul străin de opoziţia corelativă, care presupune termeni ge- 
nerici, așezați la acelaşi nivel, nesubordonaţi. Opoziția nu este opera 
gîndirii abstracte, ci este un dat primordial de care este saturată reali- 
tatea, o posesie originară a concretului care se înfăţişează ca o unitate 

de opoziții. Încă mai puţin gîndirea abstractă „produce“ legătura intimă 
a termenilor opuşi ; mai degrabă ea izolează, absoluiizează. Metafizica 
tradițională a trăit din absolutizarea noţiunilor,» îm Speranţa că ea va des- 
coperi noţiunea din care vor decurge, printr-o formulă magică, toate 
celelalte noţiuni şi realităţi. Legarea noţiunilor abstracte este tot opera 
faptelor care păstrează dreptul de veto. Faptele opun și unesc, gîndirea 
constată o. situaţie preexistentă şi îşi însușește merite străine ei. 
=: Wundt împarte noţiunile: abstracte corelative în noțiuni subiect, 
care sînt: existență-devenire,' materie-formă, substanţialitate-cauzali- 
tate, şi în noțiuni predicat, -care sînt: unitate-multiplicitate, cantitate- 
calitate, finitate-infinitate. Dintre acestea, noţiunile cele mai cuprinză- 
toare sînt : cauzalitatea, care este valabilă pentru întreaga experienţă, 
și multiplicitatea, care fundează posibilul domeniului matematic (Wundt, 
Zur Geschichte und Theorie der. abstracten Begriffe. Philosophische Stu- 
dien,. vol. III; 1885, p: 193). Distincția propusă- de: Wundt între : cele 
două feluri de noţiuni. nu. este convingătoare. “Toate: noțiunile prime pot 
împlini funcţia de subiect ca şi de predicat sau, mai. degrabă, toate sînt 
predicate ale -unui subiect concret. Clasarea' noţiunilor: 'supreme sub 
denumirea de corelative nu-spune prea mult:: Hotăritor este. felul:-câ- 
relatiei si tocmai acest aspect este tema noastră. În orbita: acestei: teme 
se-situează în primul loc caracterul. de. opoziţie, de antiteză, de pola- 
ritate. EOJ Lin bati pi fiti SAN seslla ral ata i 
“Logica ; opoziţiei s-a constituit: odată cu „știința logică“ (logike 
epistăme)- în opera ' nemuritoare a lui Atistotel, îndeosebi în Categorii 
(cap. 10 ṣi 11), care 'este introducerea in: Organon şi în -Metafizica (c. `X, 
cap. 4). Logica opoziţiei a rămâs pînă în timpul nostru ramura cea mai 
verde ʻa gîndirii aristotelice și n-a fost principial depăşită de Kant şi 
Hegel, cu toate silinţele acestora de a completa „analitica“ lui Aristoţel 
cu 6' „sintetică“ modernizată. Este o convingere, constanţă a gîndirii lui 
Aristotel că „ştiinţă contrariilor, este una şi aceeaşi“, cu alte cuvinte 
că opușşii alcătuiesc un sistem, sînt legaţi indisolubil, i 
„Există, potrivit lui Aristotel, patru feluri, de opoziții, pe care el le 
înşiră. în ordinea următoare : 1) relativii, prin. care, se enunţă că ceva 
există numai legat de altceva : dublul este, dublul jumătăţii și, jumătatea 
este jumătatea dublului, cognoscibilul se raportă:la cunoștință şi 'canoș- 
tinţa -la cognoscibil ; 2) contrarii, pe care Aristotel îi definește ca „dite- 
rența. maximă“ sau „extremele“, însă necesar în cadrul „aceluiaşi. gen& 
(alb-negru,  pereche-nepereche), indiferent dacă există sau nu există, 
intermediari între extreme ; 3) posesia și privația sau lipsa. (steresis): a 
ceea. ce o ființă trebuie să posede natural și la timpul dat (de exempli; 
vedere-orbire) ; 4) contradicţia (antiphasis), care ia naștere -din opoziția 
dintre afirmaţie („şade“) şi negaţie („nu şade“).. În ce priveşte ierarhia 
valorii de intensitate, de putere, a opoziţiei, ordinea dinainte este: răs— 
turriată (Metafizica, c. X, cap. 4): opoziţia absolută este contradicţia, 
fiindcă un-termen este negația celuilalt; urmează privaţia, pe care Aris- 
totel o apropie de contradicție-sau care, mai degrabă, face legătura din- 
tre contradicție și opoziția a treia : contrarietatea. La această opoziţie, 
care îl: preocupă îndeosebi pe Aristotel, fiindcă ea este fundamentală. 
în Fizica, termenii opuși sînt pozitivi: În al: patrulea -rînd, ca opozitia 

cea mai slabă, este relaţia sau cum preferă să spună Aristotel sînt re- 
lativii, care presupun totdeauna doi termeni, aşa încît fiecare nu are 
sens izolat, ci legat unul de altul. 

Însemnătatea acordată de Aristotel şi de întreaga ştiinţă antică şi 
medievală opoziţiei posesie-privaţie nu are nici o justificare ; a consti- 
tuit un neiertat abuz teoretic. Octave Hamelin, care a cercetat cu pă- 
trundere opoziția noțiunilor lui Aristotel, reduce privația la contradicție 
și mai ales la contrarietate (Le système d’ Aristote, 1920, p. 145). Gîndi- 
rea veche și chiar cea modernă erau înclinate a proceda invers : redu- 
ceau contrarietatea şi chiar: contradicţia la privaţie, aşa, de exemplu : 
frigul nu este ceva pozitiv, ci o lipsă de căldură ; negrul este o lipsă 
a albului, întunericul a luminii, răul a binelui, neşederea a șederii. Pro- 
cedeul era subterfugiul cel mai comod de a scăpa de realităţile neplă- 
cute, dar el nu este de disprețuit. 


Rămîn dar trei feluri de opoziții. Hamelin consideră relativii, pe 
care îi identifică cu corelativii, drept forma cea mai deplină a opoziţiei, 
„tipul şi elementul fundamental al oricărei specii de opoziţie“, fiindcă 
ea leagă intim termenii opuși, înglobînd şi contrarii, în timp ce con- 
tradicţia este considerată opoziţia care, în loc să lege termenii, îi se- 
pară, de aceea contradicţia este opoziţia ce suprimă relaţia, „sinteza“, 
posibilitatea de a circula de la un corelativ la altul. Interpretarea lui 
Hamelin are un punct vulnerabil. Relativul (relaţia) nu este o formă, 
o specie de opoziţie, ci opoziţia este o specie de relaţie. Relaţia este 
genul, opoziţia este specia. De asemenea, relativul nu este totuna cu 
corelativul, ci şi acesta este o specie a relativului. Tatăl şi fiul pot fi 
consideraţi ca o corelaţie, dar nu constituie o opoziţie ; tovărăşia ex- 
primă o simplă relaţie, căci tovarășii nu sînt în raport de opoziţie ; aşe- 
zarea mobilelor într-o cameră exprimă o relaţie spaţială, fără nici o 
opoziţie, afară numai dacă nu decretăm locurile mobilelor ca t:rmeni 
opuși, ceea ce este o idee forţată, nu o idee forţă. 


La rigoare putem concepe orice relaţie ca o corelaţie, pentru mo- 
tivul uşor de înţeles că relaţia implică necesar doi termeni, fiecare din 
ei raportîndu-se la celălalt. Dar opoziţia corelativă sau corelativitatea 
opușilor, pe care am cunoscut-o la „abstracţiile« lui Wundt, are o struc- 
tură deosebită de banala corelație a oricărei relaţii şi de aceea este 
exprimată numai prin opoziția contradictorie şi mai ales prin aceeascon- 
trară. Contradicţia şi contrarietatea sînt relații de opoziţie care se de- 
finesc prin caracterul pur negativ al unui termen din opoziţia contra- 
dictorie și prin caracterul pozitiv al ambilor termeni contrari, care sînt 
în adevăr corelativi. Rămîn dar ca expresii tipice ale opoziţiei : contrarie- 
tatea şi contradicţia, de care ne vom ocupa îndată. Giîndirea modernă, 
prin Kant şi Hegel, ne-a familiarizat cu falsa concepție că termenii 
opuşi postulează, pentru a fi uniţi, un al treilea termen, sinteza, dar 
aceeaşi gîndire are meritul de a fi exploatat ideea de opoziţie sub ti- 
tul de antinomie, polaritate, antiteză. După necesarul excurs introductiv 
în. istoria ideilor ce ne preocupă, reluăm firul expunerii. 

„„ Noţiunile prime au o structură specifică, o înfățișare caracteristică : 
sînt noţiuni polare sau antitetice, potrivit unei expresii mai vechi, sau 
heterotetice (heteros=—altul, thesis—poziţie), termen încetățenit mai ales 
la neocriticistul Heinrich Rickert. Înşirăm cîteva din aceste noţiuni 

structurate antitetic, tema noastră fiind tocmai clarificarea acestei struc- 
turi saturată de opoziție : deosebire-asemănare, multiplu-unu, noutate- 
repetiție, individual-general, discontinuu-continuu, parte-întreg, materie- 
formă, schimbare-persistenţă, realitate-fenomen, imanent-transcendent, 
corp-suflet, existență-valoare, existență-neant, cauzalitate-finalitate, re- 
lativ-absolut, determinism-libertate, timp-eternitate, finit-infinit, real- 
posibil, individ-societate, libertate-autoritate, optimism-pesimism, viață- 
moarte etc. l 

Structura polară sau antitetică presupune doi termeni ce stau în 
raport de opoziție, deci presupune multiplul cel mai redus. „Două“ este 
numărul cel mai mic după „unul“, dacă îl raportăm la toate celelalte 
numere afară de „unu“, dar este şi cel mai mare număr după „unu“, 
dacă facem abstracţie de celelalte numere afară de „unu“. Ne întimpină 
aci, în această formulare, o mare problemă filozofică, pe care o putem 
exprima aşa: este oare mai grei a reduce „mai mulți“ -(multiplul) la 
„doi“, decît „doi“ la „unu“ ? Poate că este reală greutatea de a rezuma 
multiplele deosebiri ale lumii numai la „două“. Sigur este că străduinţa 
de a concentra nenumăratele opoziții ale universului și mai ales ale 
vieţii omeneşti în una singură, într-o dualitate, este o caracteristică a 
gîndirii omeneşti din faza primitivă, mitică, pînă la faza științifică. Se 
speră astfel că, după ce s-a trecut greul, adică reducerea multiplului 
la „două“, la o dualitate, va fi cu atît mai uşoară reducerea dualității 
la unu, întronarea unităţii. Ieşim poate, pentru moment, din perplexitate 
dacă se constată că dualitatea nu este unică, deci că nu există o singură 
dualitate, ci dimpotrivă că dualităţile sînt multiple, că deci există mai 
multe dualităţi, sau perechi de opoziţie. r | 

Cei ce sînt astăzi mai în vîrstă şi s-au format în. atmosfera de idei 
a secolului al XIX-lea recunosc în tendinţa spre „monism“. (monăs=uni- 
tate) caracteristica dominantă a secolului trecut. A fost-un secol sfişiat 
interior, dar tocmai de aceea îmbătat de unitate. Se părea că. în acest 
cult al unităţii, ştiinţa și misticismul își dădeau mîna, în convingerea 
că omul a ancorat în portul absolutului și definitivului. Monismul |! a 
ştiut să valorifice pînă la absurd o așa-numită „năzuinţă nestăpînită a 
spiritului spre unitate“, spre „sinteză“. A. fi inteligibil era confundat cu 
„unificarea“ sau chiar cu „identificarea“. A gîndi era a reduce la uni- 
tate, a descoperi identicul în varietate. Kant a pus în circulație expre- 
sia aparent tautologică de „unitate sintetică“, aşadar nu numai unitate, 
dar şi sinteză, o unitate potenţată. : : 

Expresia kantiană, cum vom arăta, nu este tautologică, fiindcă este 
deosebire între unitate și sinteză. Doi termeni pot fi uniţi, fără să fie 
nevoie de o sinteză mijlocitoare, de un al treilea termen care își asumă 
funcţia de a „unifica“. Vom condamna oare, în orice eaz şi în- toate 
privinţele, cuvîntul de „unitate“ sau de „unificare“ ? Nu, desigur. Cu- 
noașşterea în genere este o unificare şi cu atît mai mult unifică cunoaş- 
terea filozofică. H. Spencer, care în veacul trecut a folosit cu abilitate 
mai toate locurile: comune ale filozofiei, definea știința specială cunoaș- 
terea „parțial unificată“, iar filozofia cunoașterea „total unificată“. Din 
nefericire, cuvîntul de „unitate“ suferă de două scăderi: o falsificare 
şi un echivoc. ; 

Falsificarea constă în concepţia consacrată de Kant, dar inerentă 
întregii filozofii moderne : unitatea este o „activitate“ a gîndirii, a „in- 
teriorului“ ; ea este în realitate o „unificare prin conștiință“. Datele 
conștiinței (senzațiile, impresiile) sînt un multiplu pur, fără unitate, 
unitatea este în sens propriu „opera“ gîndirii sau a conştiinţei, care ea 
însăşi este „unitate sintetică“. Am fost nevoiţi să repetăm, împotriva 
prejudecăţii curente: noi sîntem activi în gîndire PI, că unitatea sau 
este în date, în obiecte, în lucruri, sau nu este posibilă. Pretinsele „ca- 
tegorii“ create de gîndire, aşa-numitele „forme“ sau potenţe formative 
ale spiritului, preexistă în lucruri, exprimă structura inerentă existenţe- 
lor. Dacă lucrurile nu posedă originar unitate, nu numai că nu avem 
dreptul sau căderea de a le-o impune, fără a le falsifica, dar nici nu 
dispunem de puterea de a o face, chiar dacă lucrurile sînt simple re- 
prezentări sau imagini „în noi“, la puterea discreţională a „activităţii 
interne“, cu atît mai mult sîntem dezarmaţi, dacă ele sînt independente 
de reprezentarea noastră. „A fi în noi“ nu implică o supunere necondi- 
ționată a datelor față de pretinsa „activitate interioară“ a Raţiunii. In- 
diferent dacă „datele“ sau „obiectele“ cunoașterii sînt „în afară de noi“ 
sau „în noi“, ele sînt structurate, au o ordine, și ca atare ele nu pot fi 
supuse unei operaţii arbitrare de unificare, chiar în eventualitatea că 
raţiunea sau inteligenţa ar dispune de o puternică instalaţie industrială 
de „prelucrare“ a „materialului“ brut reprezentat de senzaţii. 

Pînă în timpul din urmă, neocriticismul a apărat dîrz opinia că orice 
cunoștință presupune doi factori : factorul alogic, un „conţinut“ („altul“) 
şi factorul logic, o „formă“ („una și aceeași“), diferită de conţinut, prin 
care conţinutul din alogic ajunge să semnifice ceva pentru conştiinţă, 
primeşte dar coeficientul Logosului. „Chia cea mai simplă constatare a 
unui fapt intuit ca fapt implică, în cazul că ea trebuie să aibă o sem- 
nificaţie teoretică şi să, fie relevantă teoretică, o formă logică ea însăși 
dincolo de fapt, o formă care, de aceea, este mai mult decît „simplul 
fapt“ (H: Rickert, Das Eine, die Einheit und die Eins, ed. a Il-a, 1924, 
p. 85). Este semnificativă poziția neocriticistă a lui Rickert, ca și a dis- 
cipolului său Emil Lask, poziţie care nu mai este strict kantiană, ci dă 
la iveală tragedia raportului dintre formă și conţinut, dacă acestea sînt 
considerate străine una de alta şi totuși intim legate. Rickert ajunge să 
recunoască fățiș că forma nu poate pătrunde în conţinut fără a-l silui, 
falsifica şi chiar nimici, ci numai îl cuprinde (umschliesst), îl învăluie, 
Mai consecvent dezvoltă aceeaşi idee Lask (Gesammelte Schriften, 
vol. II. Die Logik der Philosophie und die Kategorienlehre). Deşi conți- 
nutul „irațional“ primește forma raţională sau este învăluit de logos, el 
rămîne mai departe irațional, alogic, nu devine transparent gîndirii. 
Forma raţională nu pătrunde conţinutul. Conţinutul („materia“ cunoş- 
tinţei). rămîne despărțit de formă printr-un abis definitiv ireductibil. 
Descoperim astfel unul din motivele adînci ale iraţionalismului contem- 
poran. Dacă rațiune, inteligibil este totuna cu unificare, sinteză, identi- 
ficare, iar realitate este totuna cu multiplicitate, schimbare, trebuie să 
renunțăm la rațiune pentru a respecta realitatea. Iraționalismul este con- 
secința modului cum a fost definită rațiunea : dacă prin rațional înțe- 
legem numai unitatea, identicul, atunci varietatea, care este prezentă 
pretutindeni în realitate, va apărea ca iraţională. Odată. cu constatarea 

legitimă că multiplul își are locul în -orbita raţiunii, iar unitatea face 
parte integrantă din realitate, cade oarecum de la sine opoziţia logic- 
alogic, intelectualist-antiintelectualist, rațional-iraţional, căreia îi vom 
consacra un capitol deosebit. 

Dacă forma, care își are originea în activitatea sintetică a raţiunii, 
nu modifică întru nimic „conținutul“ irațional, cum în cele din urmă 
au recunoscut unii kantieni, împotriva spiritului kantian, nu sîntem în- 
dreptăţiţi a bănui că această situație este rezultatul unei ficțiuni şi că 
putem restabili starea de lucruri normală în clipa în care ne-am hotărît 
să respectăm structura faptelor. Unitatea nu este în mod necesar și 
totdeauna o „sinteză“, adică un al treilea termen care se adaugă celor 
doi termeni sau mai multora (multiplului) pentru a-l împodobi cu ceea 
ce ei nu posedă — cu unitatea —, ci aceasta există în lucruri dinainte 
şi prin urmare logosul este şi el un „fapt“, așa cum spunea Goethe: 
„orice fapt este el însuși o teorie“. Observaţia aceasta trebuie să fie 
reținută, fiindcă ea va trebui-să ne fie de folos mai tîrziu. De ce unita- 
tea nu este necesar „sintetică“ ? Răspunsul trebuie de asemenea să-l avem 
în vedere în mod constant. „Sinteza“ termenilor modifică, în adevăr, 
termenii contopiţi, cum se constată uşor în ordinea chimică. Hidrogenul 
şi oxigenul dispar cu proprietăţile lor în rezultatul sintezei, în apa po- 
sesoare de noi proprietăţi. Cum oare numai în domeniul psihic „sinteza 
creatoare“ să se menţină alături de termenii sintetizaţi sau, poate mai 
just, ca termenii să continue să existe independenţi, alături de sinteză, 
ca și cum aceasta n-ar fi înfăptuit contopirea lor ca în chimie ? Aceasta 
este, drept vorbind, convingerea reală a celor ce afirmă că „forma“ logică 
numai învăluie „conţinutul“ alogic, nu-l pătrunde. Drept încheiere, uni- 
tatea nu are nevoie de un ak treilea termen, pentru a ţine laolaltă doi 
sau mai mulţi termeni. 

Trecem acum la echivocul „unităţii“. Acest cuvînt, de care tradiţia 
filozofică a abuzat pînă la compromiterea filozofiei însăşi, are un sens 
propriu, restrîns, şi unul impropriu, mai larg. În sensul propriu, unita- 
tea presupune cel puţin doi termeni care sînt necesari legați. Nu-i pu- 
tem concepe decît împreună sau „în unitate“. Așa este, de exemplu, 
legătura dintre „această“ ființă şi caracterul sau proprietatea de om. 
Nu putem gîndi „această“ ființă fără proprietatea de om și nici pro- 
prietatea de om fără să aparţină unei anumite ființe, chiar dacă nu este 
necesar aceasta, ci o alta. Poate fi oricînd o altă fiinţă, însă tot concretă, 
individuală, şi în acest sens „aceasta“ (to dé ti, după expresia obişnuită 
a lui Aristotel). Dar unitatea în sensul strict se întilnește nu numai în- 
tre-un individual și o proprietate generală, dar și între două proprietăți 
de o generalitate inegală, de exemplu „om“ și „mamiferk sau „verte- 
brat“ : nu există' om fără să aibă proprietâtea de „mamifer“ sau. „ver- 
tebrat“, cum nu există proprietate a „mamiferului“ etc. care să nu apar- 
tină omului. În ambele cazuri, unitatea nu. are nevoie de un-termen 
special cu funcţia de a uni, de o „sinteză“ ; cel mult, dacă proprietatea 
generală este mai depârtată de realitatea concretă, legătura se face ie- 
rarhic prin mijlocirea altora de generalitate crescîndă, dar mijlocitorii 
nu. sînt nici ei sinteze, adică termeni superiori celor unificaţi. 

“În sensul larg, unitatea este relația sau: raportul. Orice relaţie 
„unește“ sau- „leagă“ cel puţin doi termeni, însă termenii relaționaţi 

sau raportați „pot fi-independenţi de relaţie, de râportare; Astfel; în 'ra- 
portul: cauzal, o” existenţă concretă este condiţia eficientă, activă, pro- 
ducătoare- sau „cauză“ iar- altă. existenţă concretă- suferă `o “schimbare 
sau un efect.: Însă + 'amîndouă- -existenţele. erau independente înainte de 
raportul cauzal, “iar după: acest raport: îşi “pot relua existența de“ sine 
stătătoare.: :Deși 'relaţia are fundamentul în termenii “relaţiei, în relate, 
iar raportul are: fundamentul în suporturi, acestea au 6 existenţă proprie. 
Așa,::de exemplu, conflictele- între. părinţi: şi “copii rezultă din această 
situație; din raportul de paternitate::: de o parte: dependența raportării, 
de:-alta: independența ființelor, gradul de independenţă: şi vîrsta cînd: se 
afirmă . independenţa. Fundamental deosebită este starea de. lueturi: la 
unitatea :în “sensul: strict... Acest om -şi -caracterul de antropoid" bimân, 
de mamifer etc. nu'-pot exista. independent: unul -de altul, “cit totdeauna 
legate de nedespărţit. Asupra acestei: deosebiri capitale: pentii întelege- 
rea- lumii. vom. stărui- la capitolul „unitate-relație“. Unitatea în -serisul 
strict este mai solidă: decât: aceea în: “sensul larg, data a doua unitate are 
o. semnificaţie superioară: : 


"-Dintre” cele 'două modalităţi“ de “unitate, cea mai valorificată gë 
gindiregi modernă, spre deosebire de gîndirea antică şi medievală, care 
punea:-toată greutatea pe: cea dintîi“ modalitate, este ateea a relaţiei, a: 
corelaţiei, a conexiunii, a raportului. Nimic -nu este în lime cu totul 
independent sau nierelaţionat; “de “aceea relaţia asigură legătura cos- 
mică, după ce -unitătea în 'sensul propriu a fundamentăt-o. Tot așa în 
domeniul cunoștinței relația “gărantează sistematizarea, legătura sau 
„unificarea“ cunoștințelor. “Legătura lucrurilor reale este operată de prin- 
cipiul 'căuzalităţii, : legătura - cunoștințelor recurge “Ta principiul raţiunii 
suficiente, fără ca prin aceasta să reducem un principiu-la altul, deşi 
structura lor. este' aceeași. Sint raporturi deosebite, precum deosebite: 
sînt realitatea şi cunoașterea - realităţii. "Cunoaşterea nu este -o “dublură, 
e copie a râalităţii, a obiectului în genere, ci este însăşi realitatea sau 
obiectul, la care: se' adaugă raportul -la o: conștiință. "Realităţii sau “lu-: 
mii i se adaugă: relaţia cu o conștiință: sau -subiect, relaţie percep- 
tivă sau logică, fără 'ca prin aceasta cunoştinţa să devină un raport 
între obiect şi subiect, cum vom arăta în capitolul ,„ existenţă-cunoaştere“ 
şi mai ales fără ca obiectul. cunoscut să sufere “un fel de metamorfoză 
mitică, adică să se transforme într-un conţinut pur “subiectiv. 


Avem aci prilejul de 'a deosebi între relaţie și relative, “distincţie 
de 'care nu era străin nici Aristotel (Categorii, 7). La relaţie subzistă 
doi termeni ce stau în relaţie, iar accentul cade pe relaţie; ta relative 
subzistă de asemenea noi termeni, însă accentul cade pe termenii ce; stau 
în relaţie. Astfel, cauzdlitatea este relaţia dintre cauză și efect ; cauza 
însă este un relativ, adică. este un lucru de sine stătător privit în ra- 
port de acțiune. Aceeaşi situație la - „paternitate“ şi „tată“. Paternita- 
tea presupune doi termeni „(tată și fiu), pe cînd „tată“ este un relativ, 
adică este un bărbat, care în sine este independent, dar aci este con- 
siderat în relaţia de paternitate. Deosebirea dintre relaţie cu relate şi 
relative este de cea mài mare! “importanţă. Desconsiderarea 'sau ignora- 
rea ei-a provocat, cele mai nefericite confuzii teoretice şi practice, cum 
vom, constața la antiteza : relativ-absolut. Dacă. un obiect. este un rela- 
tiv față de conștiință sau de un subiect. cunoscător, aşadar: dacă un 

obiect este cunoscut, nu înseamnă că el nu are o existenţă de sine stă- 
tătoare. Raportarea unui obiect la un subiect cunoscător nu compromite 
independenţa obiectului față de subiect, cum cred subiectivismul, idea- 
lismul sau un relativism pe cît de rău înţeles pe atît de răspîndit. 

Cum se înfăţişează realitatea în genere față de cele două înţelesuri 
ale unităţii ? Termenul de „univers“ sau acela antic-parmenideic de 
„unul și totul“ tinde să asigure prioritate sensului întîi, și anume în 
accepţia concretă : universul este un Individ, un imens om (makrănthro- 
pos), întocmai cum omul este un mic univers (microcosm). Istoria doc- 
trinelor şi mărturia conştiinţei populare ne documentează că una din 
cele mai persistente ficțiuni enunță că universul este un individ, un 
organism, dincolo de care nu mai există „altul“, fiindcă el cuprinde to- 
tul. Pentru mulţi gînditori antici universul este o „sferă“ bine rotunjită. 
Gînditori moderni nu se sfiesc să numească universul un individ. „Lu- 
mea nu este decît un imens animal ; omul trăieşte în măruntaiele aces- 
tuia, ca viermii intestinali în ale noastre“ (Campanella, La Cité du soleil, 
trad. de Villgardelle, 1840, p. 150). Mai precis, mai „geometric“, se 
pronunță Spinoza. „Dacă continuăm astfel la infinit, uşor vom concepe 
că întreaga natură este un singur Individ, ale cărui părți, adică toate 
corpurile, variază în moduri infinite, fără nici o schimbare a Individu- 
lui total“ 1 (Spinoza Ethica, P. II, propoz. 13, lema VII, scolia). Leibniz, 
care vrea să evite panteismul sau monismul lui Spinoza, refuză de a 
considera universul „ca un animal sau ca o substanță“ (Teodiceea, Essais 
sur la bonté de Dieu, la liberté de l'homme et l'origine du mal, p. 195). 
Totuşi, şi pentru Leibniz universul este o unitate închisă în sine, un 
organism sau cel puţin un Tot, din perspectiva căruia relele particulare 
apar ca tot atîtea bunuri. 

Considerarea lumii ca un Individ este un nefericit antropomorfism, 
care a avut ca concluzie diferitele forme de monism sau reducerea. tutu- 
ror lucrurilor, corpuri şi suflete, la o singură substanţă. Bertrand Russell 
respinge, ca rezultat al astronomiei, dinainte de Copernic, ideea „uni- 
versului“, a unei lumi bine rotunjite (B. Russell, Mysticisme et logique, 
f. d., p. 96—97) (81. Will. James observă în corespondenţa sa: „nu cu- 
nosc superstiție mai rea decît această idolatrie a Totului“ (W. James, 
Extraits de sa correspondance, 1924, p. 101). Wilh. Windelband, neocri- 
ticist, relevă convieţuirea în gîndirea omului a dualismului considerat 
ca fapt, şi a unităţii (Hen), considerată ca supoziţie. „Dualitatea este cel 
mai sigur din toate faptele și Henismul cea mai solidă din toate supo- 
ziţiile cunoașterii noastre a lumii“ (W. Windelband, Einleitung în die 
Philosophie, ed. a II-a, p. 434). 

Monismul (spiritualist şi materialist vulgar) este un focar de so- 
fisme, al căror izvor este în convingerea că lumea este un fel de Individ 

„infinite care rămîne același, imutabil, în mijlocul transformărilor, aşa 
cum fiecare individ posedă un substrat, care rămîne identic cu sine şi 
este totuşi un individ nu o abstracţie. "Acest „nucleu“ constant indivi- 
dual din fiecare lucru particular este expresia multiplicată a unui in- 
dividual universal, a unei Substanțe, pe care Spinoza o identifică în 


1 Et si sic porro in infinitum pergamus, facile concipiemus, totam Naturam 
unum esse Individuum, cujus partes, hoc est omnia corpora, infinitis modis va- 
riant, absque ulla totius individui mutatione. 

același timp cu Natura, pentru a satisface ştiinţa, şi cu Dumnezeu, pen- 
tru a satisface religia. 

Ideea de Univers-Tot, de Univers-Mare — Individ este răspunză- 
toare de două iluzii ce au același epilog : ruina ştiinţei: 1) Universul- 
Individ este cauzat, este un efect, ca orice individ, dar cauza lui este un 
Individ care nu este cauzat, este Dumnezeu — și de aceea catizalitatea 
suferă o gravă îngrădire. Dumnezeu, care este cauza Totului, el nu 
are cauză — „cauza de sine“ este o vorbă goală și stă în afară de Tot, 
sau este un Tot superior Totului-Univers. 


2) Universul-Individ, postulind o cauză, iar raportarea cauzală conti- 
nuînd indefinit, sîntem siliți să constatăm că pe această cale nimic nu 
este explicat, pentru că explicaţia cauzală nu are un termen final. Deci 
consecința acelei străvechi prejudecăţi este următoarea alternativă : sau 
o „cauză primă“, un „primum movens“, ceea ce mutilează principiul 
cauzal ; sau nici o cauză primă, ceea ce suprimă orice explicaţie. Această 
ruinătoare alternativă a fost relevată de J. St. Mill (La philosophie de 
Ilamilton, 1869, p. 547), care o exemplifică numai la libertate. Ea este. 
valabilă pentru orice cauzaţie în ipoteza că Realitatea este o Totalitate- 
Individ. Alternativa cade odată cu ipoteza Totalităţii-Individ. 

Dacă aruncăm peste bord prejudecata că lumea este un „mare Tot“, 
un Organism, unitatea lumii nu poate fi decît o conexiune, o unitate 
datorată relaţiei, anume relației de acţiune și reacțiune a părţilor lu- 
mii, nu însă în sensul că relaţia de interacţiune a părţilor este nemijlo- 
cită, așa încât ceea ce se întîmplă într-un punct se repercutează în ace- 
eași clipă în toate părţile lumii, opinie care totuşi a fost împărtășită 
și de unii oameni de ştiinţă cu pretenţii de filozofi îndrăzneţi. Lumea 
este o relație de acțiune mijlocită, o conexiune, o înlănţuire, în care nu 
orice schimbare afectează toate celelalte existenţe. Dacă se dărîmă o 
casă, nu este pericol de prăbuşire a lumii. Cel curajos nu are nevoie 
să stea neclintit, netemător de ruine, „dacă cerul se prăbușește“ (si 
fractus illabatur orbis), cum spune Horaţiu. Cît de departe are răsunet 
în univers o schimbare, ne-o arată numai cercetarea specială. Dacă uni- 
versul ar fi un mare Individ, ar fi pericol ca modificările particulare să 
se resfrîngă asupra „Totului“. Vom întâlni şi în alte împrejurări. con- 
secinţele dăunătoare ale iluziei că lumea este un Individ. 


Nu toţi gînditorii sînt de părere că unitatea în sensul cel mai ge- 
neral este nevoia profundă şi nestăpînită a raţiunii. Dimpotrivă, se 
recunoaşte bucuros că nu există gîndire fără impulsul dualității, opo- 
ziţiei, polarităţii, chiar dacă dualitatea este numai-un punct necesar de 
plecare, iar unitatea rămîne o căutare veşnică, cu popasuri provizorii, 
dar fără o satisfacţie completă vreodată. Alois Riehl crede că dualișmul 
ca sistem poate fi considerat ca înlăturat — afirmaţie, după noi, ne- 
fundată —, pe cînd dualismul ca metodă nu trebuie să fie părăsit 
(A. Riehl, Der philosophische Kritizismus, vol. III, ed. a II-a, 1926, 
p. 181). Reamintim părerea lui Windelband, consemnată mai înainte : 
dualitatea este faptul cel mai sigur, iar unitatea este supoziţia cea mai 
solidă. Dualitatea rămîne învingătoare, deşi ea pare totdeauna învinsă. 
Este ea oare învinsă vreodată ? W. Wundt, caracterizînd procesul aper- 
ceptiv, invocă „legea biarticulaţiei“ (das Gesetz der Zweigliederung) a 
cursului de reprezentări. O reprezentare totală se împarte totdeauna în 

doi factori legaţi într-o judecată simplă formată dintr-un subiect şi un 
predicat (W. Wundt, Die Logik, vol. I, ed. a V-a, p. 57—58). Mai -ales 
sub influenţa gînditorului austriac Franz Brentano, s-a încercat uneori 
de a se reduce judecata: la un singur termen care este o reprezentare, 
de. exemplu „pom“, „stea“ etc. Dar Brentano nu se poate opri la acest 
pretins unic termen, ci îi adaugă două funcţii: afirmare (e recunoscut) 
sau negaţie (e respins), de exemplu, pomul este, pomul nu este. Judecata 
de existenţă este judecată tipică, la care se reduc celelalte feluri de 
judecată, de exemplu „pomul este verde“ etc. Nu este greu de observat 
"că recunoașterea sau respingerea, fără de care judecata nu este posibilă, 
este al doilea termen sau cel puţin un surogat al lui, o transpunere a 
lui pe alt plan. 

Revenim la teoria lui. Wundt. Aşadar, orice reprezentare totală se 
împarte în doi factori. Dacă cum se împarte în trei sau mai mulţi factori, 
aceştia nu sînt aşezaţi pe același plan sau la același nivel, aşa încît, în 


PS 

loc de AB să obţinem ABCD etc., ci totdeauna fiecare din cei doi 
factori, A şi B, se împarte la rîndul său în alți doi factori şi așa mai 
departe It. E posibilă o obiecţie. Reprezentarea se subdivide în doi 
factori şi ne-am aştepta ca reprezentarea unitară de la început să dis- 
pară şi să fie înlocuită cu dualitatea. În realitate cei doi termeni for- 
mează o unitate vădită în judecată, deci persistă unitatea de la început. 
Replica este întemeiată. Este aci o problemă filozofică hotărîtoare, pe 
care o vom lua în cercetare îndată. Trebuie să repetăm cele spuse 
înainte : unitatea nu este un al treilea factor pe lîngă cei doi sau deasu- 
pra lor, ci constă în necesara coexistență a celor doi- factori. Cei doi 
factori n-au existat separat unul de altul şi -au fost uniţi din afară, ci 
unitatea lor este o posesiune iniţială, ca şi dualitatea lor. Adînca semni- 
ficație a acestei situații va fi apreciată cînd vom cunoaște o formă de 
dualitate ignorată pînă acum : dualitatea recesivă. 

Printre contemporani, Nic. Hartmann, adîncind problema categorii- 
lor care, pentru el, este fundamentul filozofiei, condamnă prejudecata 
monistă care deduce pluralitatea categoriilor din Unitate, ca şi prejude- 
cata dualistă care nu cunoaște decît un dualism universal. Recunoscînd 
că dualitatea, opoziția categoriilor este adînc ancorată în existenţă, Hart- 
mann respinge ca o a treia prejudecată postulatul armonizării finale, 
prejudecată primită și de Heraclit şi Hegel, altminteri partizani ai anta- 
gonismului în lucruri. Hartmann însuși, deşi admite existența în lume 
a dualismelor, a antinomiilor ireductibile, a problemelor insolubile, în 
cele din urmă, de teama de a nu aluneca în pluralism, concedă posi- 
bilitatea armonizării, unitatea lumii, sub pretextul că este o megaloma- 
nie a raţiunii, că toate problemele sînt solubile. „Că trebuie să existe 
şi un tip de unitate a lumii, şi prin urmare și unul al sistemului de ca- 
tegorii, nu avem nici un motiv să fim îngrijoraţi din această cauză. 
Unitatea în sensul de întreg şi conexiune este pentru noi sigură“ 
(N. Hartmann, Der Aufbau der realen Welt, 1940, p. 169). Evadarea din 
această poziţie oscilantă, la suprafață complexă și respectuoasă faţă de 
fapte, este în primul rînd recunoaşterea unui nou tip de dualism, pe 
care Hartmann nu l-a descoperit, cu toată ascuţimea spiritului său ana- 
litic şi sistematic și în ciuda influenței exercitate asupra lui de „fenome- 
nologia“ lui Husserl, care manifestă preferinţă pentru o pluralitate chiar 

haotică a esenţelor. În al doilea rînd, este renunțarea de a da lumii 


o „unitate“ de care ea n-are nevoie, fiindcă lumea nu este un „orga- 


nism“, dar nu este nici o pluralitate de universuri, de „organisme“, ceea 
ce înseamnă a înmulţi „unităţile“: În timpul din urmă, dualismul a fost 


studiat cu simpatie în două opere : Emilia Nobile, Il dualismo filosofico,. 


1940, şi Simone P&tremont, Le dualisme dans l'histoire de la philosophie: 
et des religions, ed. a V-a, 1946. Ultima autoare a ajuns la concluzia 
înțeleaptă „că nu există dualism perfect, cum nu există, pare-se, nici 
monism perfect“. (op. cit., p. 26), că „dualismul în gradul său- cel mai 
înalt se găsește totdeauna la origine ; el slăbeşte după aceea din ce în 
ce mai mult“ (îb., p. 36), în fine că epocile dualiste sînt aproape tot- 
deauna „epoci de schimbare profundă“ (ib., p. 77). După primul război 
mondial, sociologul Alfred: Vierkandt (Der  Dualismus im modernen 
Weltbild, ed. a II-a, 1923) constată multiplele forme ale dualismului 
modern. 


Am pronunțat mai sus termenul de „recesiv“. Vom da chiar de pe 
acum o primă lămurire. Cuvîntul recesiv (reciděre — a veni pe urmă) 
relevă existența unor dualisme, în care raportul factorilor nu este de 
coordonare, ci de subordonare, în sensul cel mai obiectiv al acestui 
termen. Un factor este dominant, primar, celălalt este recesiv, secundar.. 
Raportul dintre ei este în general ireversibil, fără a exclude -principial 
reversibilitatea în condiţii pe care le vom cunoaște. Deci dualitatea re- 
cesivă nu presupune termeni de putere egală (isostenici) şi de valoare 
egală (isotimici), ci unul din termeni prevalează asupra celuilalt. În 
privința puterii, primul termen este- prevalent şi supravalent, cel de 
al doilea este subvalent. Expresiile de supravalent şi subvalent pot in- 
duce în eroare, dacă asimilăm raportul de „forță“ cu raportul de „va- 
loare“. Există un termen „mai tare“ decît altul, însă termenul „recesiv 
nu are o semnificaţie „mai slabă“. Factorul recesiv, deşi este subordo- 
nat, are o semnificaţie existențială mai înaltă, de exemplu materia do- 
mină spiritul, care este recesiv, dar spiritul are o semnificaţie majoră 
şi tot aşa la celelalte dualisme. Ne întîmpină aci o situaţie incompa- 
rabilă, care ne-a ridicat dificultăţi de analiză. Fenomenul n-a fost pînă 
acuma pus în lumină și dezvoltat cum merită. El exprimă o structură 
generală a existenţei, a cunoaşterii şi valorii — structura recesivă, pre- 
valentă. Spre deosebire de vechiul dualism, care admitea un singur 
dualism sau un dualism dominant, noul dualism — în accepţia cu totu! 
aparte a acestui cuvint — constată existenţa mai multor dualisme re- 
cesive, între care însă nici unul nu este dominant şi celelalte recesive. 
Consemnăm că recesivitatea nu înseamnă că al doilea termen este de- 
dus din primul, ca şi cum finitul ar fi derivat din infinit sau infinitul 
din finit, multipul din unul sau unul din multiplu. Este înlăturată orice 
încercare de „reducere“ monistă sau armonistă. 

Înainte de a trece la lămuriri, intercalăm o reflexie preliminară. Nu 
orice înțelegere, explicare sau interpretare este cauzală. Cauzalitatea 
este legea cea mai generală a realităţii, iar unitatea lumii nu este po- 
sibilă decît prin interacțiune cauzală. De cauzalitate ne vom ocupa 
la locul cuvenit. Există însă o înţelegere mai importantă, interpretarea 
structurală, care se referă la felul de a fi al oricărui dat, indiferent 
dacă este real, ideal, ireal etc. Structura universală a datului este re- 

levată de dualitatea recesivă, adică de existenţa a doi factori opuşi, 
dar legaţi necesar, din care unul domină pe celălalt, care totuşi păs- 
trează o. semnificaţie superioară. Dualitatea recesivă acordă o compen- 
saţie factorului secundar, subordonat, recesiv. Mai poate fi vorba de o 
adevărată subordonare ? Fenomenul este complex, așa cum este rea- 
litatea. 

Dualismul este totdeauna o opoziţie, are caracter antitetic, anti- 
nomic, heterotetic, într-un sens special determinat de raportul recesiv. 
În ce constă caracterul antitetic, heterotetic ? Ne aflăm în fața unei 
relaţii sau a unui raport specific, pe care cercetarea filozofică nu l-a 
adîncit de ajuns. Scuza posibilă a necercetării stă în neglijarea de a cla- 
rifica însăşi noţiunea de relaţie în genere. i 

Epistemologia modernă se înăbuşe în abuzul de relativism și chiar 
de relaționism, căci ea n-a contenit de a sublinia importanţa „relaţiei“ 
în cunoştinţă — în criticism şi prin criticism ea devine categoria fun- 
damentală — ; şi totuşi examinarea structurii proprii a relației nu s-a 
făcut satisfăcător pînă acum, un adevărat scandal al filozofiei. 


Dacă facem abstracţie de opoziţia sau repugnanţa reală, de anta- 
gonismul dintre forța de atracție şi repuisie, dualitatea, ca opoziţie lo- 
gică, prezintă două forme care nu trebuie să fie confundate, deși eroa- 
rea aceasta a fost adesea cu ușurință săvîrșită : opoziţia contrară şi opo- 
ziţia contradictorie. Problema capitală a opoziţiei n-a fost cercetată de 
filozofi şi logicieni cu grija, amploarea şi adîncimea de care ea avea 
nevoie. Pînă azi nu există o monografie a „principiului contradicţiei“, 
cum există monografii asupra „principiului identităţii“ (de exemplu, 
R. Gâldel, Die Lehre von der Identität, 1935). Logica formală deose- 
beşte opoziţia contrară şi opoziţia contradictorie la noţiune, ca şi la 
judecată, la aceasta din urmă fiind consacrată şi precisă. „Toţi corbii 
sînt negri“ şi „unii corbi nu sînt negri“ sînt judecăţi în opoziţie con- 
tradictorie. Regula opoziţiei contradictorii cere ca din cele două pro- 
poziţii una trebuie să fie adevărată şi cealaltă falsă ; căci nu pot fi 
amîndouă adevărate și nici amîndouă false. „Toţi oamenii se lasă lingu- 
şiţi« şi „nici un om nu se lasă lingușit« sînt judecăţi în opoziție contrară. 
Regula opoziţiei contrare cere ca nu amîndouă judecăţile să fie adevărate, 
însă amîndouă pot să fie false, căci s-ar putea ca unii oameni să se lase 
lingușiţi, iar alţii să reziste linguşirii. De aceea contradictorii sînt jude- 
căţile : „toţi oamenii se lasă lingușiţi“ şi „unii oameni nu se lasă lingu- 
şițţi“t şi de asemenea: „nici un om nu se lasă lingușit“i şi „unii oameni 
se lasă linguşiţi“, așadar judecata universală și judecata particulară de 
calitate opusă (una afirmativă sau negativă, cealaltă negativă sau afir- 
mativă). Deci opoziţia contradictorie la judecăţi angajează deopotrivă 
cantitatea (universal-particular) şi calitatea judecății (afirmativ-negativ). 
Judecăţile opuse contrar au aceeași cantitate (amîndouă universale), dar 
calităţile sînt contrare (afirmaţie și negaţie) ; ele permit așezarea între 
ele, ca o trecere a unor termeni particulari desemnaţi prin expresia de 
„unii“. Experienţa va arăta care sînt termenii ce fac trecerea de la-un 
contrar la altul. Tot așa de precisă este opoziția contradictorie la :no- 
ţiuni, fiindcă negația, resortul contradicţiei, împarte toate lucrurile, fie 
de același gen, fie de toate genurile, în două grupe care se exclud ca 
incompatibile, așa încît şi la noțiuni nu pot fi amîndouă adevărate sau 

false, ci una este adevărată, dacă cealaltă este falsă. Să luăm ca exemplu 
„om“ şi „non-om“, „piatră“ şi „non-piatră“. Prin „non-om“ înţelegem 
sau tot ce nu este om, dar este de același gen, adică „animale“, sau toate 
genurile. ce se deosebesc de om, deci toate lucrurile, tot ce există, inclu- 
siv „pietrele“. La fel se prezintă „non-piatră“ : ea semnifică sau tot ceea 
ce este de același gen cu piatra, adică toate corpurile anorganice de altă 
structură, sau tot ce există, în afară de piatră, deci şi om. Aceasta este 
singura neprecizie a contradicţiei, dar ea nu ştirbeşte corectitudinea for- 
mală a aplicaţiei : orice lucru din lume cade necesar în sfera uneia din 
cele două noțiuni.. S-a susţinut că opoziţia contradictorie este formală, 
fiindcă negația nu are nici un conţinut „material“. Aceasta constituie 
însă superioritatea contradicţiei, datorită căreia este imposibil ca unul 
şi același lucru să fie, în acelaşi timp şi sub același raport, „om“ şi 
„non-om“. Uneori s-a aplicat contradicţia, în mod impropriu, la unirea 
de noțiuni numite disparate sau repugnante, de exemplu „piatră“ şi „gîn- 
ditoare“ sau „apă“ şi „veselă“, sau „lemn“ şi „de fier“. Contradicţia 
constă aici în unirea a două noţiuni care în realitate nu se întîlnesc 
niciodată laolaltă şi de aceea nu le putem concepe : „piatră gînditoare“, 
o „apă veselă“, sau un „lemn de fier“. Dar putem prea bine imagina 


fără. contradicţie, ca posibile, o „piatră gînditoare, 'o apă veselă“ — ani- 
„mismul primitiv şi poezia de azi primesc ușor asemenea fantezii —, în 
fine un „lemn de fier“ (sideroxylonul celor vechi) — tot cu ajutorul 


imaginaţiei mitice. | 

Opoziția contrară este mai puţin precisă, dar mai fecundă prin con- 
ținutul său pozitiv. Căci cei doi sau trei termeni contrari sînt pozitivi : 
„roşu“ și „verde“, „alb şi negru“, „sus şi jos« etc. Exemplul de con- 
trarietate tripartită este „dulcele“ care se opune „amarului“, ca şi „să- 
ratului“ (chiar și acrului). Deoarece nici termenii contrari nu pot fi atri- 
buiţi aceluiaşi lucru în acelaşi timp şi sub același raport, cum defineşte 
contradicţia logica clasică a lui Aristotel, putem transforma uşor pe unul 
din termenii contrari în termen contradictoriu, de exemplu „verdele“ 
opus „roşului“ devine contradictoriul „non roșu“. Nu este însă necesar 
să împingem deosebirea contrară pînă la contradicție, cum cere Hegel, 
fiindcă orice lucru care posedă o calitate nu poate avea o calitate deo- 
sebită în acelaşi timp şi sub același raport. Se pare că nu există un lucru 
care să fie și verde și roşu. Tocmai aci apare neprecizia opoziţiei con- 
trare, care cunoaște treceri între opuși. „Cuminte“ şi „nebun“ sînt con- 
trare, dar nu este exclusă posibilitatea ca cineva să fie un amestec de 
cumințenie şi nebunie. Cireaşa în pîrg este şi verde și roşie; un om 
poate să nu fie nici tînăr, nici bătrin, ci „între două vîrste“, sau nici 
virtuos, nici vicios, ci o combinaţie a acestora, cum sînt cei mai mulţi 
din semenii noștri. Este desigur contradictoriu ca cineva să fie cuminte 
şi nebun în acelaşi timp şi sub acelaşi raport sau cireaşa să fie exact 
în același punct şi în acelaşi timp roșie şi verde. Totuşi, existenţa lao- 
laltă în acelaşi obiect, în acelaşi timp, dar sub raporturi deosebite, a 
unor calități deosebite sau contrare este un caracter structural de înaltă 
semnificație pentru lumea noastră, îndeosebi cînd termenii contrari sînt, 
cum vom vedea, strîns asociați. Contrarietatea cunoaște între extremele 
„diametral opuse“ (alb-negru, cuminte-nebun, tînăr-bătrîn etc.) un nu- 
măr de tranziţii. Există şi opoziţie contrară fără intermediari, însă des- 

tul de rară, de exemplu „pereche-nepereche“. S-a văzut în acest exem- 
plu o formă mai degrabă a contradicţiei decît a contrarietăţii (G. Ti- 
berghien, Logique, la science de la connaissance, vol. II, 1865, p. 36). 
Exemplul nu este: convingător. El intră într-o categorie de termeni care 
se reazemă pe definiţii. Dacă toate numerele au fost așezate în două 
grupe, după cum am definit unităţile ce le compun „cu soț“ sau „fără 
soţi, se înțelege. că -nu există -intermediari între cu soț şi fără soţ, pere- 
che şi nepereche. În realitate „nepereche“ sau „fără soţ“ este numărul 
ce are un intermediar singuratic, o unitate adăugată unităţilor pereche. 
Observăm în trecere că „adevărat-fals“, „da şi nu“ nu sînt contradic- 
torii, fiindcă există posibilitatea îndoielii, a suspendării judecății, fun- 
damentul scepticismului, a unei concepţii ce n-a dispărut din 'gîndirea 
omenească nici astăzi, deși părea de mult lichidată. -Alături de „ştiu că 
este adevărat“ şi de „ştiu că este fals“, se află „nu ştiu dacă este adevă- 
rat sau fals“. 


Nu uităm posibilitatea de a trece, printr-o simplă modificare ver- 
bală, de la contrarietate la contradicție : vuminte-nebun (contradicţie : 
non-cuminte) ; sănătos-nesănătos sau bolnav (contradicţie : non-sănătos) 
(vezi Benno Erdmann, Logik, logische Elementarlehre, ed. a III-a, 1923, 
p. 207). Această posibilitate explică obișnuita confundare a opoziţiei con- 
trare, care este pozitivă, cu contradicţia, care este negaţie, excludere 
fundată pe limbaj, pe „formal“. Contradicţia este o chestie de exprimare 
de mare însemnătate pentru acurateţea gîndirii, căci ea fixează precis 
cele două poziții: teza şi antiteza. Contradicţia priveşte „discursul“, 
„Logosul“, este de competenţa logicii ; ea nu aparţine realității în sensul 
propriu al cuvîntului real. Vorbirea se contrazice, nu realitatea, dar tot- 
deauna vorbirea cu sens are rădăcinile în realitate, în fapte. De aceea 
contrazicerea ne ajută să gîndim realitatea în mod precis și este con- 
damnarea irevocabilă a gîndirii surprinsă în contradicţie. În acest sens, 
cohtradicţia este puterea propulsivă a cunoaşterii, fiindcă îndeamnă. la 
întoarcerea la fapte care nu se pot contrazice. Desigur, putem vorbi în 
genere de contradicţie, aşa încît să înglobăm opoziţia contrară şi chiar 
simpla diferență. Dar să nu uităm că contradicţia în mod strict este o 
simplă transpunere logică a realităţii, cum recunoaşte şi Hegel, gîndito- 
rul care a întrebuințat generic, confuz, termenul de contradicţie. 

Există un criteriu sigur de a deosebi opoziţia contrară şi opoziția 
contradictorie : contrarele sînt opuși care se pot uni pentru a da un 
conţinut, pe cînd contradicţiile se exclud, nu pot da o „sinteză“, cum 
demonstrează neocriticistul francez Octave Hamelin, adept al dialecticii. 

„L'opposition, telle que nous la cherchons, doit être à la fois essen- 
tielle et distincte de la contradiction. Elle doit être distincte de la con- 
tradiction parce que nos opposés s'unissent dans une'synthese et qu’il 
est impossible d'unir les contradictoires“: (O. Hamelin, Essai sur les élé- 
ments principaux de la représentation, 1907, p. 13). Astfel, deosebire şi 
asemănare (identitate) sînt contrare şi totuşi dau același conţinut, atunci 
cînd un obiect cuprinde în sine deosebiri şi asemănări (identități). Deo- 
sebirea și non-deosebirea nu pot fi unite, totalizate, fiindcă se exclud 
în mod absolut, afară numai dacă nu înlocuim negația (non-deosebirea) 
printr-o notă pozitivă (asemănarea sau identitatea) şi atunci ancorăm 
în domeniul contrarelor. Non-deosebirea este o pură negaţie, iar din 

pura negaţie. putem scoate numai un termen pozitiv -vag, generic, pe 
care numai experiența îl poate preciza. Este eroarea lui Hegel de a fi 
construit dialectica, cel puţin mărturisit, pe pura negaţie, în timp ce 
nemărţurisit el dă termenilor contradictorii sensul pozitiv al contra- 
rietăţii. Contrarele nu sînt negaţie absolută, zice Hamelin, ci o „negaţie 
relativă“. De la teză la: antiteză trecerea nu este: de la afirmaţie la- ne- 
gaţie, ci se constituie ca o opoziţie, în care amindoi termenii sînt pozitivi 
şi ca atare nu se pot substitui unul- altuia ca în contradicţia lui Hegel, 
ci rămîn alăturea pentru a forma o unitate și a constitui structura rea- 
lităţii. „Ce este deci contrarietatea ? O ştim acum, este «opoziția reală»“ 
Hamelin, op. cit., p. 15). În această accepţie Hamelin este de acord cu 
Aristotel, care repetă că „ştiinţa contrarelor este una“ (Topica, I, 105 b). 
O concepție asemănătoare a fost apărată mai de curînd de N. Hartmann, 
despre care nu se poate spune că n-a înţeles dialectica lui Hegel, cum 
probează atît monografia sa asupra lui Hegel, cît şi studii speciale con- 
sacrate dialecticii (Hegel und das Problem der Realdialektik, în Blätter 
fiir die deutsche Philosophie, vol. IX, 1). Hartmann respinge energic 
confundarea contrarietăţii, pe care el o numeşte „opoziţie“, cu contra- 
dicţia și face responsabil îndeosebi pe Hegel de această confuzie. 


„Căci opoziţia nu este contradicţie şi nu poate fi răstălmăcită în 


nici un chip în contradicţie [...] În acest sens, tocmai Hegel, mai mult 
decît toţi ceilalţi, a dat greş în ce _priveşte_ esenţa marilor._opoziţii. ale 


e..Care.s€ 
mai cu vaga indicare a termenului 


Scurta discuţie logică dinainte pregăteşte examinarea unei anumite 
grupe de opuşi contrari care prin generalitatea şi natura lor deosebită 
definesc, pregnează structura lumii. Aceşti „opuși“ sînt demult cunos- 
cuţi filozofiei și au avut în drama gîndirii europene un rol de prim plan. 
Totuşi, o latură importantă a lor pare că a scăpat analizei reflexive celei 
mai vigilente. Caracteristica _lor_este multiplă : a) aceşti „opuşi“ sînt 
generali ; b)_se_prezintă-ca-perechi de. termeni contrari ; C) . totuşi sînt 
amindoi pozitivi, uneori în ciuda formulării lor negative — negația ab- 


solută nu este contrară, ci contradictorie; d) ei sînt legați necesar şi 
“Ca atare alcătuiesc o unitate care, cum vom vedea, nu este o sinteză. 

Nu putem întocmi o tabelă relativ completă a acestor perechi de 
contrari, cu toate încercările făcute în cursul istoriei de a- inventaria 
şi a cataloga ceea ce de la Aristotel se cheamă „categorii“. Kant a re- 
luat cu puteri noi strădania, construind de la temelie noua clădire a 
categoriilor, dar cu rezultate nehotărite, în ciuda pretenţiei sale de „a 
deduce“ categoriile, adică de a arăta de ce categoriile sînt numai acestea, 
nici mai multe, nici mai puţine — în total 12. Renunţind aci de a con- 
semna alte opere de reconstruire categorială, unele în stil mare, cum 
este aceea a lui Eduard von Hartmann, Kategorienlehre, ed. I 189%, 
ed. a II-a 1923, înregistrăm ca o ultimă iniţiativă constructivă lucrările 
lui N. Hartmann, format în atmosfera kantismului, îndeosebi Der Aufbau 
der realen Welt, 1940. Lui Hartmann îi lipseşte curajul înaintaşilor. El 
recunoaște fără înconjur că o tabelă completă a „opoziţiilor« şi cate- 
goriilor nu este posibilă (Der Aufbau, p. 219—220). Noi am renunţat la 
ambiția măcar de a schița o tabelă sistematică, mulţumindu-ne cu o in- 
ventariere rapsodică. De asemenea, împotriva prejudecăților tradiționale, 
noi trecem în rîndul marilor opoziții contrare perechi de opoziții nere- 
cunoscute ca atare pînă acum, neconsacrate, și dimpotrivă lăsăm pe 
dinafară altele consacrate — în total catalogarea noastră înşiră peste 
40 de opoziții. Iată cîteva dintre ele : printre cele dintîi, în ordinea cer- 
cetării lor, se află: deosebire-asemănare (identitate),  multiplu-unu, 
esență (unitatej-relaţie, compus-simplu, parte-întreg, noutate-repetiţie, 
discontinuu-continuu etc. ; apoi timp-eternitate, finit-infinit, relativ-ab- 
solut, obiect-subiect, existență-cunoaştere, real-ireal, : ideal-suprareal, 
existență-valoare, existență-neant, imanent-transcendent, cauzalitate-fi- 
nalitate, determinism-libertate, raţional-iraţional ; mai departe, „materie- 
spirit, spaţiu-timp, „legea violenței“-„legea iubirii“, individ-societate, li- 
bertate-autoritate, acţiune-cunoaștere, conducători-intelectuali, optimism- 
pesimism, schimbare-progres ; în sfîrșit, viaţă-moarte, animal-om,. cos- 
mocenţrism-antropocentrism, istorism-supraistorism. 
piei cea mai izbitoare, dar cea mai puţin reliefată, a acestor 
perechi de contrari este că cei doi termeni, deși sînt amîndoi pozitivi, 
nu au o valoare egală, nu stau pe acelaşi plan şi la același nivel, ci stau 
într-un specific raport de inegalitate : unul domină, celălalt este recesiv, 
sau unul determină și altul e determinat, dependent, însă în alt sens 
decît cel obişnuit, fiindcă factorul determinat sau dependent are o sem- 
nificaţie proprie, ireductibilă şi chiar o valoare superioară celui deter- 
minant. În nici un caz dependenţa unui termen nu implică producerea 
lui de termenul dominant ; ele [perechile de contrarii] sînt originare, 
deşi în raport de „subordonare“. De aceea nu vom așeza perechea deter- 
minant-dependent printre celelalte opoziții contrare. în sensul. specific 
luat de noi, acest raport sau această pereche (determinant-dependent) 
exprimă caracterul generic al tuturor perechilor de contrari, pe scurt, 
rezumă raportul recesiv. În sens strict, numitul raport se încadrează în 
cauzalitate sau în principiul raţiunii suficiente. ) 

; Filozofia a cercetat noțiunile opuse recesiv sub diferite denumiri, care 
dezvăluie greutatea clasării lor univoce : categorii, opoziții, antagonisme 
sau conflicte reale, antinomii. Îndeosebi termenul din urmă subliniază 
caracteristica lor de a se prezenta ca polarități. ca teză şi antiteză, în 
accepţia particulară a recesivităţii, care poate fi necontenit pusă în iu- 

mină. Înainte de a considera mai atent raportul de recesivitate, vom lua 
în cercetare problema antinomiei, forma clasică a tensiunii dintre teză 
şi antiteză. X 

== Imm. Kant a posedat capacitatea aproape instinctivă de a descoperi 
marile opoziții ale gîndirii. „De timpuriu, Kant s-a distins în a surprinde 
opozițiile doctrinelor între ele, ca şi opozițiiłe doctrinelor față de fapte ; 
conștiința vie a acestor opoziții a stimulat gîndirea sa şi i-a prescris 
formula de probleme ce urmează a fi rezolvată ; el este filozoful antino- 
miilor. Experienţă şi rațiune, matematici şi filozofie naturală, ştiinţă şi 
moralitate, certitudine şi credinţă : contradicţiile ies din toate părţile, 
iar contradicţiile cer să fie depășite“ (V. Delbos, La philosophie pratique 
de Kant, p. 57). 

După teoria lui Kant, a gînditorului care, în Dialectica transcenden- 
tală (capitolul Cosmologia transcendentală), secţie decisivă din Critica 
raţiunii pure, a dezvăluit structura antinomică a concepţiilor metafizice 
tradiționale, antinomia este un conflict al raţiunii pure cu sine însăși; 
de aceea este o „aparenţă“, o „sofistică“, însă una inevitabilă, fatală, 
ori de cîte ori raţiunea încearcă să depăşească sfera experienţei, a sen- 
sibilului, „fenomenul“, pentru a explora „inteligibilul“, realitatea „În 
sine“ sau „integralitatea condiţiilor“, „Necondiţionatul“. Antinomia este 
dar opoziţia a două propoziţii, în care una afirmă (teza) ceea ce neagă 
cealaltă (antiteza, contrapoziţia). De aceea ele nu pot fi unite pentru 
a da un nou conţinut, o sinteză, cum Kant crede că se întîmplă la cate- 
gorii. La acestea, de exemplu unitate-multiplicitate, opoziția dispare în 
unitatea (sinteza) totalităţii. Deci antinomiile sînt contradictorii, nu con- 
trare. De asemenea, ele sînt de o egală putere (isostenice), aşa încît nici 
una nu învinge pe cealaltă, fiindcă fiecare aduce argumente în sprijinul 
ei, şi de aceea raţiunea se sfiîşie singură şi este amenințată să naufra- 
gieze în scepticism. Dacă teza şi antiteza se contrazic fără ieşire, fiindcă 
sînt deopotrivă de puternice, rezultatul nu poate fi decît o slăbire a 
amîndurora. Totuşi, însuşi Kant a încercat o ieşire din conflictul cu sine 
însăşi al raţiunii, a încercat o soluționare a antinomiilor datorită deose- 
birii ruinătoare dintre „fenomen“ sau lucrurile pentru noi, „cunoştinţă“ 
şi „lucrul în sine“ sau „existenţă“. În lumina acestei opoziții, cele patru 
antinomii formulate de Kant n-au primit aceeaşi soluție. Primele două 
antinomii (lumea are o limită în spaţiu şi timp, este finită — lumea nu 
are o limită, este infinită ; lumea este reductibilă la elemente simple — 
lumea nu cunoaște decît compoziţie) sînt decretate amîndouă ca false, 
fiindcă spaţiul și timpul, ca și divizarea materiei (sirplu-compus), sint 
valabile numai pentru lumea fenomenală, adică pentru cunoştinţă, nu 
pentru existență, şi în lumea fenomenală nu există finit şi infinit, ci 
numai indefinit sau o progresiune neîncetată, mutarea perpetuă a limi- 
telor şi a compoziţiei. Lumea fenomenală este etern descompozabilă, ne- 
contenit reductibilă la alte elemente, precum este indefinită, adică avînd 


PE aut 


limite pe care cunoștința le strămută fără încetare, dată fiind activitatea | 
spiritului cunoscător. Celelalte două antinomii sînt amîndouă adevărate, ; 
însă nu pe același plan: teza (libertatea voinţei şi ființa necesară sau 


Dumnezeu) este valabilă pentru „lucrul în sine“, pentru „inteligibil“, iar | 
antiteza (determinismul voinței şi lipsa de necesitate sau contingența | 


lumii) este valabilă pentru fenomen sau sensibil. [Vezi nota 6]. 

Îndeosebi. neocriticismul francez, eu Chi- Rânouvier “şi : “şcoala sa 
e. Billon; I Dauriac ʻete, grupați la :„L'Annee philosophigue“), cu 
F. Evellin şi alții au învederat importanţa filozofică a antinoiiilor sati, 
cum. prefera să „spună. Renouvier, .a:;,dilemelort:. Renouvier şi” Eyellin 
nu rămîn dezarmaţi în. faţa - -antinomillor, nu :admit. veşnica : :oșscilăţie--a 
rațiunii între- „pentru“. și „contrat, între „da“ eşi- nu“, ci fac o. alegere 
în favoarea tezelor -printr-un -act-de credinţă raţională. sau -printr-o :deci- 
zie voluntară. Ei se. „pronunţă pentru o lume: finită, alcătuită din monade 
spirituale simple, în “care. există libertatea voinţei şi 0 -Fiinţă- becesară. 
Renouvier, favorabil tezelor, şi - Sehopenhauer, favorabil mai înainte an- 
titezelor, au. dat-o. contribuţie” însemnaţă la. cristalizarea unei alte: con- 
ceperi a antinomiilor decît aceea încetățenită de Kant : tezele. şi: antite- 
zele nu sînt de egală putere, ci rămîne. posibilitatea ca unele. să. domine 
Şi. celelalte să fie recesive, fără a recurge la opoziţia -dintre fenomenul 
sensibil, „produs al spiritului omenesc, existență relativă, şi lucrul în sine, 
inteligibil şi absolut. Vom. „cunoaște. îndată. un. fapt, care pledează pentru 
inegalitatea tezelor şi antitezelor. a 


Avem acum. de, răspuns. Ja. întrebarea- . care pri în deabia anti- 
nomiilor: de „unde izvorăse ele ?.- Criticismul le- atribuie--raţiunii care. se 
definește. prin tendința: irezistibilă -spre.: “unitatea perfectă, necondiţio- 
nată,. spre totaliţatea condiţiilor, dar ea--nu. poate. satisface. tendinţa: spre 
necondiționat şi absolut, fiindcă rațiunea. este o-simplă formă care. pri- 
mește un: conţinut. numai..de la- experienţa sensibilă ;:şi . de; -aceea este 
valabilă : numai în cadrul: experienţei -posibile  care.-nu cunoaşte decit 
finit, condiţionat. Încercarea : rațiunii. de-a- depăşi: experienţa, de. a îm- 
brăţişa. Totul alunecă în sofisme, în.contradicţii insolubile, în, antinomii: 
Un : neecriticist. german . intitulează o mare lucrare. a sa Structura anti- 
tetică a conștiinței. Pe scurt, principiul - antinomiilor::este tendinţa spre 
infinit şi absolut:a raţiunii, a. „Ideii“, ss inevitabila. satisfacere a ei numai 
în finit şi prin finit: 


S-a 'descoperit. ca: Pas bien al antinoriilor însăşi realitatea Erd 
lută, necondiţionatul; structuravintimä 'a lucrurilor. Rațiunea este anti- 
nomică,. fiindcă însăși “realitatea, icare. este Idee; Spirit, este: antinomică, 
contradictorie; supusă principiului negaţiei și--de. aceea: în activitate, în 
devenire. Aceasta este soluţia lui:Hegel, care dă raţiunii--dialectiee, an- 
tinomice: o valoare ontologică şi consideră de: asemenea .ca-principiul an- 
tinormiei infinitul, dar nu infinitul” „rău -al' liniei 'ce se- prelungeşte-la 
nesfîrșit, ci: infinitul: „bun“ al mişcării circulare ce se întoarce la pune- 
tul de: plecare: fără a se opri, şi astfel: infinitul întîlneşte finitul în''sin- 
teza “Totalităţii. Printre contemporani, “Hans Leisegang i: documentează 
cu grijă existenţă celor două ¿forme de gîndire“ (Denkformen), pe eare 
el le «denumeşte cu simbolism: geometric : forma. circulară «a: lui -He- 
raclit, Sf. Pavel, Hegel, și forma piramidală: a logicii formale, expli- 
cîrid prezenţa formelor de gîndire“ prin existența à: două feluri. de 
fapte, de realități, “care. 'corespuiid * Raţiunii dialectice sau intelectului 
formal «al: logicii ăristotelice.. De asemenea, noi avem convingerea că anti- 
nomia — în măsura în care nu'este-:o- fabricaţie sofistică: — are rădăcini 
în: natura lucrurilor, în structuri efective:: Numai că noi nu: admitem că 
datele: fundamentale: ale lumii justifică existenţă: antinomiilor: în -sensul 
obişnuit, consacrat, herecesiv, primit în timpul nostru: de Nic. Hart- 

mann. Antinomia, scrie acesta, nu este generată de rațiune, ci de exis- 
tenţă ; ea reprezintă un conflict real în fundamentele categoriale ale 
existenței. De aceea soluționarea lor este imposibilă, un produs al pre- 
judecății armoniste, al megalomaniei raţionaliste. Hartmann consideră 
că a patra antinomie este adevărata structură contradictorie, aceea care 
opune Fiinţei necesare, lui Dumnezeu (teza), lumea contingentă, lipsită 
de necesitate. Dar epigonul criticismului dă o soluţie inversă celei kan- 
tiene : Dumnezeu, ca început absolut, este contingent, adică nu este ne- 
cesitat de nimic, pe cînd lumea este necesară, fiindcă este dependentă 
de creator. Opinia lui Hartmann se sprijină pe o altă interpretare a 
momentului capital din antinomii : nu este ideea de infinitate, ca la Kant 
şi Hegel, ci este ideea de „serie“ cu un prim membru, care este coniin- 
gent, ca tot ce este la început, indiferent dacă el se află la o depărtare 
finită sau infinită (Aufbau, p. 328—329). 

Un fapt istoric pledează pentru inegalitatea tezelor şi antitezelor, 
este faptul evoluţiei filozofiei în Europa (vezi Franz Kröner, Die Anar- 
chie der philosophischen Systeme, 1929). Sistemele filozofice se dezvoltă 
unele din altele, fiindcă se încolonează unele contra altora, deci fiindcă 
dintr-un sistem ia naştere sau antiteza lui, adicâ un sistem cu o tema- 
tică şi o problematică opusă, sau la naştere antistatica, adică un sistem 
care, în cadrul aceleiași problematici, reprezintă o fază deosebită. 

Astfel, din idealism poate ieși prin antinomie şi antistază sau mate- 
rialism (antinomie), sau o nouă fază a idealismului, o antistază (de 
exemplu, idealism subiectiv din idealism obiectiv). Această îndoită posi- 
bilitate de pluralism, de polimerizare a sistemelor, dezvăluie că teza şi 
antiteza nu sînt isostenice, nu au o eficacitate egală, că deci nu există 
un echilibru obiectiv al adevărurilor eventuale cuprinse în ele. Stă în 
natura fiecărui sistem să fie necomplet, deschis, nesaturat tocmai fiindcă 
este un sistem determinat, cu un anumit punct de plecare axiomatic, 
cu un anumit nivel al problemelor. De aceea un sistem generează unul 
sau mai multe sisteme sau prin antinomie sau prin antistază (varietate 
în cadrul aceluiaşi sistem). Nu există o afirmaţie filozofică în afară de 
structura și spiritul unui sistem, toate problemele filozofice sînt puse și 
rezolvate la nivelul unui sistem. De aceea filozofia va- continua de a 
construi sisteme, căci succedarea sistemelor nu compromite filozofia, ci 
dimpotrivă o justifică. Imperfecţia sistemului este condiţia vitală a fi- 
lozofiei. Nu există sistem filozofic definitiv. În perspectiva „sistemato- 
logiei“, care înlătură „anarhia sistemelor“ şi deci scepticismul, fără a se 
oferi ca o suprafilozofie, ca un sistem- definitiv, iese la lumină paradoxul 
genezei sistemelor unele din altele prin antinomie. Sistemele se contra- 
zic, fiindcă fiecare se crede deopotrivă de îndreptăţit ca şi celelalte pe 
care le înlocuiește, şi în acelaşi timp se afirmă superior. În alte cuvinte, 
mai răspicate, naşterea noilor sisteme presupune în mod consecvent că 
într-o antinomie o parte domină și: cealaltă e recesivă, deşi la început 
se mulțumește să afirme că sistemul său, opus celorlalte, este egal de 
puternic. Din istoria gîndirii se desprinde clar lecţia următoare : în jo- 
cul poziţiilor şi contrapoziţiilor, cînd unele, cînd celelalte sînt considerate 
ca dominante, iar celelalte recesive. Chiar dacă nu se recunoaşte că re- 
cesivitatea este de precădere, nu principial, ireversibilă, cum. credem noi, 
deci chiar dacă se admite că recesivitatea este reversibilă, în măsura 

în care sistemul dominant poate ajunge recesiv, rămîne ca un punct cîș- 
tigat faptul primordial al opoziției recesive şi se destramă părerea că 
tezele şi antitezele sînt. egal de puternice, sînt „isostenice“. Istoria fi- 
lozofiei ruinează fără scăpare isostenia sistemelor filozofice, motivul cel 
mai tare al scepticismului. Încă de la scepticii greci se scotea înainte, 
ca principal „trop“ sau argument tipic împotriva „dogmatismului“, con- 
tradicţia sistemelor filozofice. Contradicția a fost și este încă posibilă, 
fiindcă se ia ca prim adevăr că enunţurile contrare sînt egal de puter- 
nice. În realitate, dimpotrivă, supoziţia adesea nemărturisită este preva- 
lența unei poziţii în fața contrapoziţiei. 

` Care este legitimarea recesivităţii în opoziţia contrară, în antinomie, 
în dualism ? De ce termenii antinomici nu sînt egal de puternici și egal 
de valabili ? Răspunsul trebuie să fie căutat în încercările de a depăşi 
dualismul, de a scăpa de stringerea antinomiei. Însăşi încercarea de a 
evada din dualism trădează netemeinicia convingerii că cele două poziţii 
contrastante sînt egal de puternice şi că rămînînd în orbita lor mai 
există scăpare. De aceea s-a repetat : dualismul este bun ca prim im- 
puls, ca primum movens, dar nu putem rămîne în sfera lui. Cum ex- 
clama Moritz Schlick : mai bine pluralismul decît dualismul. „Pluralis- 
mul și monismul ating amîndouă în felul lor adevărul, numai la dua- 
lism nu putem găsi nici o latură bună. Împărțirea lumii în fizic şi psi- 
hic, în esenţă şi fenomen, în natură şi spirit sau cum se mai cheamă 
opoziţiile nu poate fi apărată şi nici justificată prin argumente ştiinţi- 
fice. Varietatea existenței nu este dublă, ci multiplă : acesta e adevărul 
pluralist“. (M. Schlick, Allgemeine Erkenntnislehre, ed...a II-a, 1925, 
p. 305). Schlick nu cunoaşte. posibilitatea, pe de o parte, ca lumea să 
fie fundată pe o pluralitate de dualisme, pe de alta, ca dualismele să 
fie recesive, asimetrice. 

Există două modalităţi de a scăpa de dualism, modalități pe care le 
rezumăm tot la două, deşi fiecare posedă diferite staze : sau reducem pe 
doi la unu, sau mai adăugăm un termen și facem din două trei. Multi- 
plicarea eventuală şi rară a termenilor intermediari între cele două 
extreme poate fi redusă în cele din urmă tot la un termen, la al treilea. 
Prima soluţie este de simplificare ; a doua este de complicare. Cum se 
vede, scăparea de dualism este un pasionat joc aritmetic. Reducerea. la 
un singur termen-a mai fost numită soluţia radicală (vezi Karl Gross, 
Der Aufbau der Systeme, 1924). Se înţelege că soluția prin nimicirea 
unuia din termeni este dublă, după cum se suprimă un termen (teza) 
sau celălalt (antiteza). Soluţiile prin simplificare n-au fost “niciodată 
"consecvente, aşa cum ne documentează istoria filozofiei. Într-un fel sau 
altul, termenul suprimat reapare. Luind ca ilustrare dualismul deose- 
bire-asemănare (identitate), se poate: releva deosebirea, şi atunci se 
ajunge la pluralism, sau se relevă asemănarea (identitatea), şi atunci se 
ajunge la filozofia identităţii, la un monism radical. Dar nici pluralismul, 
nici monismul nu rămîn consecvente, ci afirmă rezidual existența con- 
trapoziţiei, a termenului contrar ce părea suprimat. 

A doua mare soluţie scapă de „doi“ prin adăugarea unui al treilea 
termen sau poate a mai multora. Soluţia are un aspect paradoxal. Cum 
oare scăpăm de opoziţie făcînd apel la termeni ce par a potența opo- 
ziția ? Speranţa reală a acestei soluţionări este ‘tocmai că prin al treilea 

termen se slăbeşte opoziţia, scade caracterul de antinomie, triumfă prin- 
cipiul armoniei. Căci — e adevărat — soluţia aceasta păstrează antino- 
mia, dar o depotenţează, îi tocește ascuţișul. 

Istoria doctrinelor prezintă o mare varietate de soluţii tripartite. 
Numărul trei a exercitat din adîncuri mitice atracţie, o inexplicabilă 
fascinaţie. Presocraticul Ion de Chios, într-un fragment, proclamă exis- 
tenţa universală a lui trei: „începutul discursului meu sună : totul este 
trei, nimic mai mult şi nimic mai puţin decît aceşti trei. Virtutea ori- 
cărui lucru este o triadă : minte, putere și noroc“ (H. Diels — W. Kranz, 
Fragmente der Vorsokratiker, ed. a V-a, vol. I, p. 379). Dacă mai tirziu 
neoplatonicii, îndeosebi Proclos, vor abuza de triadă, ca și Hegel în tim- 
purile moderne, înaintașul lor presocratic, Ion, le-a dat binecuvîntarea. 
Este demn de relevat că nici un filozof n-a recurs la patru factori, decît 
după ce i-a grupat cîte doi : caldul-recele, umedul-uscatul în teoria aris- 
totelică a elementelor. 

Să înşirăm acum diferitele soluţionări ale triadei. Principiul dife- 
renţial al soluţiei prin triadă este rolul ce-și asumă cel de-al treilea ter- 
men. În general rolul este de mijlocitor. Dar însăși mijlocirea are nuanțe 
şi specificaţii : 

a) Al treilea poate fi pur și simplu la mijloc, se intercalează per- 
fect, aşa încît el se află pe același plan cu ceilalţi doi, numai că el are 
ceva din cei doi termeni opuși, devenind astfel capabil să arunce o 
punte peste abisul dintre cei doi termeni și să stabilească o continuitate 
între termeni discontinui. Metoda intercalării e o metodă ce promo- 
vează synechismul (synechies = continuu). Se poate ca mijlocirea între 
extreme să fie făcută nu numai de un termen, cel de al treilea, ci de 
doi şi chiar mai mulţi. În acest mod se asigură tranziţia între extreme, 
se umple mai uşor acel hiatus irrationalis. Oricât s-ar înmulți termenii 
mijlocitori, ei sînt în cele din urmă reduși la unul singur. Tipică este 
schema neoplatonică. Între „Unul“ divin şi lumea sensibilă multiplă, 


principalele trepte de mijlocire sînt Intelectul, Spiritul (Nous) şi Sufletul 
(psyche). Este evident că Spiritul și Sufletul, cu toată diferenţierea lor 
apreciabilă, exprimă aceeaşi realitate. Se crede că Intelectul (cu ideile 
sale) stă mai aproape de Unul divin, iar Sufletul stă mai aproape de 
materie, căreia îi imprimă „formele“, forţele formative, care au ca mo- 
dele Ideile. O încercare asemănătoare de mijlocire prin al treilea se 
întîlneşte adesea în criticismul lui Kant. Filozofia sa este criticistă, toc- 
mai fiindcă se defineşte prin descoperirea de mijlocitori arhitectonici. 
Între sensibilitate şi rațiune este intelectul, între sensibilitate şi intelect 
este schema, care este abstractă ca intelectul şi concretă, datorită tim- 
pului, ca sensibilitatea — timpul este alături de spaţiu o formă a sensi- 
bilității. Tot aşa între necesitatea sensibilă, fenomenală, şi libertatea in- 
teligibilă stă finalitatea biologică şi estetică (frumosul), ambele de re- 
sortul judecății. Iar judecata se află între intelect şi rațiune, așa cum, 
sub raportul facultăţilor sufleteşti sentimentul se interpune între cu- 
noaştere şi dorință (voinţă). 

b) Al treilea termen nu este un intermediar aşezat între extreme, 
pe acelaşi plan şi la acelaşi nivel cu ele, ci are o poziţie superioară, este 
un „dincolo“, adică „după“, sau un „dincoace“, adică „înainte“ de ele. 
Acest „dincoace“ n-a jucat în istoria gîndirii un rol apreciabil. El a ser- 

vit unor filozofi contemporani de a ieși din impas. Astfel Nic. Hartmann 
a vorbit de un „dincoace“ (dies seits) de idealism şi realism, iar H. Ric- 
kert de profizică, prin care el înţelege subiectul cunoscător care se află 
„înainte“ de orice existenţă fizică şi o condiționează. „Profizica“ se opune 
„metaziticii“, disciplină străveche cu ambiţii mai mari, ambiţii supreme : 
să identifice existenţa cu valoarea, cu perfecţia. Caracterul pregnant al 
acestui mod de a înțelege rolul termenului al treilea este poziția sa su- 
perioară, acel „dincolo de“ sau „mai presus de“. 


Există o varietate mai lesnicioasă de a scăpa de tensiunea dualis- 
mului : în loc de a recurge la un al treilea termen, cei doi termeni sînt 
aşezaţi pe planuri deosebite : „şi un termen și altul“, dar fiecare pe alt 
plan. Astfel, în criticism, determinismul este legitim pe planul fenome- 
nal, sensibil, iar libertatea pe planul inteligibil, pur raţional. Procedeul 
acesta este folosit mai rar, fiindcă nu are o aplicaţie generală ; el este 
legitim aplicat numai dacă cele două planuri îşi pot justifica existenţa. 
Dacă, în cazul citat, cade opoziţia dintre fenomen și lucru în sine inte- 
ligibil — concluzie la care o filozofie lucidă trebuie să ajungă —, pro- 
cedeul nu se aplică și atunci trebuie să alegem între determinism și li- 
bertate sau să pornim în căutarea altei soluţii care, în cele din urmă, 
ajunge la recesivitate : libertatea stă în poziţie secundă, recesivă față 
de determinism. În afară de raritatea lui, acest procedeu este o formă 
larvată a triadei, dacă vrea să evite recesivitatea. În adevăr, așezarea 
pe planuri diferite ontologice este o a treia poziţie, o sinteză timidă. 

Varietatea cea mai semnificativă a triadei este „sinteza“ ca poziţie 
superioară. În preajma acesteia va trebui să zăbovim mai mult, dacă 
ținem seama nu numai de rolul asumat de sinteză în gîndirea modernă, 
dar şi de nuanțele ei. O nuanţă este filozofia identităţii, aşa cum a fost 
inițiată de Spinoza pentru a soluţiona dualismele carteziene (Dumnezeu- 
lume — natură, spirit-corp). Cei doi termeni ai antinomiei sînt înrădă- 
cinaţi, în scopul de a-i uni, într-un al treilea, față de care numiții ter- 
meni (spirit-corp) sînt „atribute“, „aspecte“, „laturi“. În ce priveşte cei- 
lalţi doi termeni (Dumnezeu-natură), natura încetează de a fi un al doi- 
lea termen alături de Dumnezeu și opus lui, ci este însuşi Dumnezeu. 
De data aceasta al treilea termen, sinteza, nu dispare cu totul, ci se 
estompează pentru a face posibilă celebra expresie „Dumnezeu sau Na- 
tura“. Consecvenţa sistemului cerea simplificarea prin radicalizare : ar 
fi trebuit să se vorbească sau numai de Dumnezeu, şi atunci teologii îl 
puteau revendica pe Spinoza, sau numai de Natură, și atunci doctrina lui 
Spinoza devenea un stilp al naturalismului şi materialismului. Mai este 
de notat că Spinoza păstrează dualismul spirit-corp sub o formă depo- 
tențată de atribute ale Naturii-Dumnezeu, atribute ce nu se influențează 
reciproc — influenţa reciprocă a două esențe atît de deosebite era marea 
aporie a timpului —, ci se dezvoltă paralel mulţumită rădăcinii comune. 
După o lungă şi tristă eclipsă, spinozismul a constituit un ferment po- 
zitiv al idealismului speculativ german, îndeosebi al lui Schelling : spi- 
rit şi corp sînt „potenţe“ opuse ale „Identităţii“ originare. „Identitatea“, 
care a luat locul lui „Dumnezeu sau Naturii“, are la Schelling rolul mai 
degrabă de a masca greutăţile dualității — greutățile reale — şi de 
aceea însuşi autorul nu a fost mulțumit de soluţia dată la tinereţe şi, 
după ce a încercat mai multe soluţii, ceea ce este o ciudățenie a gîndirii 

lui Schelling, a ajuns la bătrînețe să dezvăluie misterul identităţii întro- 
nînd un mister mai adînc : Identitatea este Divinul în care se confundă 
Raționalul, Ideea şi Iraţionalul (voinţa), principiul „existenței“. 

O formă mai nouă a identificării celor doi termeni într-un al treilea 
este biocentrismul : principiul lumii este Viaţa din care rezultă spiritul 
şi corpul ca două „expresii“ deosebite ale realității unice. Cum noi nu 
cîntărim în acest capitol valoarea de adevăr a acestor soluţii triadice, 
vom examina numai soliditatea principiului. Dar să cunoaștem mai întîi 
o altă nuanţă a „sintetismului“. Ginditorul cel mai reprezentativ al aces- 
tei soluții triadice este Hegel, care generalizează procedeul aplicat de 
Kant la categorii și în genere la „sistemul critic“. Formula hegeliană 
are avantajul că ea se poate aplica la orice dualitate, nu numai la dua- 
litatea Dumnezeu-natură sau spirit-corp ; de asemenea, ea se sprijină 
pe filozofia identității a lui Schelling și pregătește biocentrismul de mai 
tîrziu. De aci încolo încep deosebirile principale dintre Hegel, de o parte, 
Spinoza, Kant și Schelling, de altă parte. Opoziţiile, antitezele sînt la 
Spinoza şi Schelling nemijlocit identice, oarecum din eternitate. La Kant 
numai antinomiile rămîn permanent opuse, fără perspectiva unei iden- 
tificări în al treilea termen, posibilitate pe care el, spuneam, o recu- 
noaște la categorii. Între o identitate exclusă a antinomiilor (Kant) Şi o 
identitate nemijlocită (Schelling), Hegel aşează identificarea mijlocită 
de proces, de devenire. Contrarii sau „contradicţiile“ — Hegel îmbrăţi- 
şează sub numele de contradicţie orice formă de opoziţie şi chiar simpla 
deosebire — nu sînt identici, ci devin identici, trec unul în altul, dacă 
sînt cuprinși în al treilea termen, în sinteză — dialectizarea constă în 
opoziția depășită prin sinteză. Teza prin negaţie este depăşită, ca fiind 
finită, de antiteză, ea însăși finită, și amîndouă sînt depășite şi conser- 
vate pe planul superior al sintezei. Depășirea autentică, „concretă“, este 
sinteza. Termenul de Aufheben, de suprimare, negare, care defineşte 
rolul sintezei, are un triplu înțeles : sinteza suprimă dualitatea, o con- 
servă și o transpune pe plan superior, concret. Sinteza este „scopul“ 
ritmului de mișcare dialectică, „speculativă“. Sinteza este o suprimare 
ciudată a dualismului (teză-antiteză) : termenii suprimaţi nu sînt numai 
conservaţi, ci sînt ridicaţi la o treaptă superioară. Explicaţia acestui ca- 
racter la prima vedere ciudat — al dialecticii — stă în convingerea că 
toate „momentele“ dialectice se identifică în „Existenţa“ care este to- 
tuna cu „Ideea“, „Gîndirea“. Mișcarea dialectică este „automișcarea“ 
Ideii sub impulsul negației. Ideea dată nemijlocit sau „în sine“ este ne- 
determinată şi de aceea este negată pentru a fi determinată, căci orice 
determinare este o negaţie. Negaţia Ideii „în sine“ este Ideea „în afară 
de sine“ sau Natura, în sfîrşit negația, negației, Sinteza, afirmaţia la 
nivelul suprem, este Spiritul sau Ideea „în sine şi pentru sine“. Desco- 
perirea lui Hegel este că gîndirea este totdeauna concretă, este intuirea 
obiectului, este „universalul concret“, şi că această gîndire şi intuiţie 
este încărcată de contradicții, fiindcă pornește de la nedeterminat pen- 
tru a ajunge la determinarea supremă, în care contradicţiile mereu re- 
născînde şi mereu suprimate găsesc armonia finală, Sinteza cea mai con- 
cretă, Spiritul divin. „Durerea cosmică“ găseşte alinare. Tragedia are 
ca final o transfigurare optimistă. Sintezismul dialectic are ca fundament 

principiul armoniei şi al „atotputerniciei noțiunii“ (Allmacht des Be- 
gril]s). 

Nu interesează acum amănunte asupra modalităţilor de evadare din 
opoziții prin sinteză, ci interesează însăşi sinteza, procedeul de a se ri- 
dica peste opoziţie printr-un al treilea termen superior, care înglobează, 
inghite, identifică termenii depășiți. Sinteza este alternativa în care teza 
şi antiteza sînt şi suprimate și conservate, fiindcă s-a descoperit o treaptă 
mai înaltă în care ei se împacă, prin mutuală corectare, ajustare sau 
întregire. Sinteza face posibilă acceptarea şi a unului şi a altuia. Nu sîn- 
tem puşi în situația de a alege, de a opta pentru unul sau altul, de a 
sacrifica, ci ni se îngăduie de a primi „şi pe unul şi pe altul“. Refuzul 
sintezei cunoaşte două alternative : a) distrugerea unui termen de către 
altul, simplificarea, radicalismul ; b) respingerea ambilor termeni, „nici 
unul, nici altul“. Acest din urmă procedeu antisintetic este uneori salu- 
tar oricînd voim să anulăm sau să dezrădăcinăm o falsă antinomie, o 
antiteză necerută de fapte. „Este lumea finită sau infinită ?& Dacă nu 
concepem universul ca un individ, problema apare rău pusă şi de aceea 


mici una din alternative nu este valabilă. „Este obiectul perceput sau . 


gindit în conştiinţă, sau în afară de conștiință ?“ Nici una, nici alta, 
fiindcă nu se poate ridica problema spaţializării, a raportului de dis- 
tanţă, la conştiinţa nelocalizabilă. Dar pe lîngă alternativa pe care o 
considerăm valabilă în numeroase cazuri, adică „nici unul, nici altul“, 
nu există oare şi o a treia care pare că primeşte de asemenea „și pe 
unul şi pe altul“, dar se poate. lipsi fără nici o pierdere de sinteză ? 
Fără îndoială că există o altă cale mult mai semnificativă de a face sin- 
teza inutilă. Aceasta e tocmai formula dualismului recesiv : „şi unul și 


altul“, dar „altul“ stă în raport recesiv, secundar, față de „unul“. 

Mai ales de la Kant încoace sinteza este termenul filozofic apreciat 
pînă la exaltare și paroxism. W. Windelband acordă sintezei locul întîi 
în seria categoriilor. „Ultimul principiu al oricărei filozofii teoretice, 
chiar al oricărei filozofii în genere, este constituit de la Critica raţiunii 
pure a lui Kant de noţiunea de sinteză“ (Von System der Kategorien, 
in „Philosophische Abhandlungen“, dedicate lui Ch. Sigwart, 1900, p. 43). 
Tot aşa H. Höffding scrie : „sinteza apare ca prima din categorii“ (La 
pensée humaine, 1911, p. 155). Am pus în lumină echivocul sintezei. 
Acest termen poartă răspunderea a multor şi grele erori ale filozofiei din 
secolul al XIX-lea pînă în timpul nostru. Eroarea cuvîntului sinteză se 
ascunde dincolo de sensul ei legitim, care este „compoziţia“, punerea 
laolaltă, unitatea și chiar „unificarea“, anume se ascunde în enunţul că 
sinteza reprezintă un al treilea termen superior celor doi ai antitezei. 
„Sinteza“, în sensul de al treilea termen ce unifică o antiteză, este în 
bună parte opera lui Kant. Fa tronează nu atît în teoria Ideilor (Cosmo- 
logia transcendentală), unde antitezele nu rămîn nesoluţionate ca în 
opera lui Nic. Hartmann, ci sau recurge la noţiunea de indefinit ce în- 
globează finitul și infinitul sub forma de proces al cunoașterii, sau sînt 
asezate pe cele două planuri (fenomen-lucru în sine), ca în teoria catego- 
riilor (analitica transcendentală). Astfel, în sfera cantităţii, categoriile 
de unitate și pluralitate sînt opuse, dar ele sînt sintetizate în categoria 
de totalitate. Mai departe, în sfera calității, opoziția realitate-negaţie e 
încoronată de sinteza limitaţiei ; în sfera relaţiei comunitatea (acţiunea 

reciprocă) sintetizează substanţa-accident cu cauza-etfect; în sfîrşit, 
în sfera modalităţii, unde fiecare termen este el însuși constituit dintr-o 
opoziție, sinteza este necesitate-contingenţă, iar termenii: posibilitate- 
imposibilitate și existență-neexistenţă, Kant n-a văzut în cei trei termeni 
ai modalităţii antinomii, asemenea celor cosmologice, şi nici o problemă 
de examen critic, deşi în acest domeniu antinomia recesivă găseşte o. 
bogată țarină de cultivat. Dar Critica rațiunii pure cunoaşte și alte opo- 
ziții, cărora Kant nu încearcă să le găsească o sinteză. Aceste opoziții 
de însemnătate majoră sînt strecurate de Kant într-un apendice al „ana- 
liticii transcendentale“ sub numele de „amfibolia noţiunilor de reflexie“, 
„Reflecţia“ nu se ocupă de înseși obiecte pentru a dobîndi nemijlocit. 
noțiunile lor, ci este o stare de spirit, în care ne pregătim de a desco- 
peri condiţiile subiective care ne permit de a ajunge la acele noţiuni. 
Această stare de spirit este o comparaţie de reprezentări, un raport al 
lor ; ea se diferenţiază în patru opoziții: identitate-diversitate ; acord- 
dezacord ; întern-extern ; materie-formă. Kant, socotind că a istovit nu- 
mărul categoriilor (12), care totuşi sint expuse şi ele „amfibologiei“, 
adică confuziei între întrebuințarea empirică şi întrebuinţarea transcen-— 
dentală, a descoperit patru perechi de antiteze cu aplicaţie universală, 
cu excepţia uneia singure, dar cu uz amfibologic, instrumente ale con- 
fuziei. Este îndeosebi ciudată soarta opoziţiei „materie-formă“. Nici Aris- 
totel, nici Kant nu integrează printre categorii aceste două noţiuni care: 
totuşi susțin sistemele lor. Tot ce există (la Aristotel) şi tot ce este 
cunoscut (la Kant) este sau materie sau formă. Enunţul este lămurit și 
nu implică nici o amfibologie. De asemenea sînt precis utilizate „iden- 
titate-diversitate“ şi „acord (armonie)-dezacord (conflict)“. În principiu, 
toate noțiunile fundamentale sînt socotite, după opinia chiar a lui Kant, 
de a fi amfibologice, adică de a fi aplicate dincolo de limitele experien- 
tei. O singură pereche de opoziții, „interior-exterior“, este vădit amfibo- 
logică şi nu se bucură de universalitatea celorlalte. Opoziția „interior-— 
exterior“ este împrumutată lumii materiale sau spaţiale, dar a fost 
transpusă la conștiință producînd fatale mistificări, cu repercusiuni în 
ordinea numită tradițional „metafizică“ : spiritul este prezentat ca „in- 
terior“, ca lucru în sine, iar corpul ca „exterior“, ca fenomen. În puţine 
cuvinte, Kant a cunoscut și a valorificat cu mai mare adincime şi am- 
ploare problema opoziţiei, dar el o tratează sub titluri deosebite şi mai 
ales fără o vizibilă legătură între ele (categorii, noțiuni amfibologice, 
antinomii) și introduce cu aplicaţie numai partială noţiunea de sinteză 
sau unitate a opoziţiilor, noţiune pe care Hegel a generalizat-o la orice 
opoziţie. Poate că încercarea noastră nu va fi mai fericită, dacă se ţine. 
seama de greutatea problemei ; credem însă că ea va spori activul ches- 
tiunii și va micşora pasivul determinat, în bună parte, la Kant de rolul 
amfibologic al ideii de sinteză. p d 

Ideea de sinteză sau este de prisos, adică are caracter tautologic, sau 
este contradictorie. Unitatea şi pluralitatea singure constituie totalitatea. 
fără ajutorul unui al treilea termen care ar fi însuşi totalitatea. Dacă 
ele n-ar implica totalitatea, pretinsa sinteză nu ar putea să le-o dea. 
Tot aşa, dacă afirmaţia şi negația n-ar cuprinde în ele limitaţia, de unde 
şi cum am putea-o scoate asemenea scamatorului ? Dacă substanţialita- 
tea (persistența) și cauzalitatea ar fi străine de comunitate (acţiune reci- 

procă), nici o intervenţie din afară nu le-ar folosi. În sfîrşit, necesitatea 
este în adevăr un termen nou faţă de posibilitate şi realitate, tocmai 
fiindcă nu este sinteza lor, fiindcă nu este subînţeles în ele. Se ştie de 
la Aristotel că tot ce este necesar este implicit şi posibil, nu însă tot 
ce este necesar este şi real. O demonstraţie matematică şi chiar una 
morală nu sînt eo ipso şi reale. Deci la modalitate simetria triadică a 
lui Kant nu funcţionează. Situaţia efectivă a modalităţii va fi lămurită 
la locul cuvenit. Putem lămuri de pe acum că şi în cazul de faţă avem 
un dualism recesiv, format din realitate, ca factor dominant, şi posibil- 
imposibil, necesar-contingent, ca un bloc ce formează al doilea factor, 
cel recesiv. Posibilul şi necesarul au sens numai prin raportarea yecesivă 
la real care prevalează şi justifică celelalte forme de modalitate. 


Nu există dar nici O legitimitate logică şi ontologică serioasă în fa- 
voarea ipotezei că există două feluri de opoziții : fără sinteză şi cu sin- 
teză. Toate opoziţiile necesare, fundamentale, cu rădăcini adinci în fapte, 
se dispensează de sinteză, fiindcă ele nu sînt asociaţii externe şi întîm- 
plătoare, nu sînt termeni fără legătură internă sau cu o legătură prin 
conjuncţia „$i“. Neocriticistul Rickert se crede obligat de sintezomania 
kantiană de a admite că un al treilea termen e sinteza lui „unul şi altul“, 
care exprimă structura logică a oricărui obiect. în adevăr, orice obiect 
este un obiect din punct de vedere formal sau logic şi are drept conţinut 
alogic altul (das Andere), deci nu este numai un obiect, ci un anumit 
obiect. Aşa cere principiul „neterotetic“, principiu care postulează că 
orice teză este legată nu de o antiteză, ci de o heteroteză, de „altul“. 
înlocuirea principiului antitetic cu acela heterotetic merită a fi salutată 
ca o binefacere. Trebuie să liberăm filozofia de obsesia polarităţilor, a 
opoziţiilor contradictorii cu putere egală. Din nefericire, Rickert adaugă 
heterotezei sinteza, care este, cum s-ar zice, ca a treia roată la căruța 
cu două roate. Dacă un termen nu poate exista fără celălalt, de ce este 
nevoie de sinteză, de un al treilea termen care unifică ? 


Analiza precedentă vrea să asigure gîndirii filozofice convingerea 
că în așa-numitele antinomii, antiteze, opoziții polare am întîlnit două 
caractere pe care tradiţia filozofică, destul de veche, le-a cultivat cu ar- 
doare, dar fără rezultate favorabile pentru soarta filozofiei : 1) opozitia 
presupune doi termeni de putere egală (isostenici) ; 2) opoziţia presupune 
o sinteză a lor, ca singur mijloc de a stăpîni opoziţia, de a ajunge la 
armonie — în realitate, sinteza nu suprimă opoziţia, ci dimpotrivă o 
consfinţeşte, fiindcă sinteza înseamnă „şi una şi alta“. Prin însăşi pri- 
mirea celor două alternative, terțul este exclus. Scoaterea gîndirii din 


înfundătura opoziţiei contradictorii isostenice este opoziţia recesivă cu 


termeni de putere inegală. Putem proceda la definirea recesivității ca 
principiul marilor opoziții, antiteze şi antinomii încrustate în existenţă, 
cunoştinţă şi valoare. Recesivitatea face tolerabile expresiile de antiteză, 
antinomie, polaritate şi dualitate. 

în primul rînd, recesivitatea reliefează inegalitatea logică a celor 
doi termeni ce constituie antinomia. Cei doi termeni nu sînt logiceşte 
echivalenți, ci unul este dominant, prim, celălalt recesiv, secundar. Ra- 
portul de prioritate nu este temporal, ci este logic, atemporal. Cei doi 
termeni sînt simultani, în simbioză ontologică sau, cum se mai spune, 


corelativi, dar într-un sens deosebit de cel obișnuit pînă la abuz. Dacă 

prin corelaţie se înțelege că cei doi termeni ce stau în raport de recesi- 
vitate sint echivalenți, atunci recesivitatea exclude corelația, odată cu 
echivalența. Astfel, ca primă ilustrare, în opoziția „deosebire-asemănare 
(identitate)“ dominantă este deosebirea, identitatea este recesivă. 

Notăm că „dominant-recesiv“ nu are înţelesul din biologie, din ge- 
netică. Ce analogie mai adîncă poate fi între raportul dintre caracterele 
dominante şi cele recesive în soluţia mendeleiană a eredității şi raportul 
dominant-recesiv la opoziţiile : unu-multiplu, existență-valoare, individ- 
societate, viaţă-moarte, animal-om etc ? Ii Orice altă analogie, în afară 
de aceea strict terminologică, poate induce în eroare. De aceea cred că 
sint necesare unele precizări diferenţiale. Raportul de recesivitate nu 
înseamnă că al doilea termen este dependent de primul, fiindcă nici pri- 
mul nu poate fi gîndit ca independent de al doilea. Întii dependenţa 
eventuală nu este cauzală sau de producere : al doilea nu este produs de 
primul. Cei doi termeni sînt autonomi, oricît de necesară este conexiu- 
nea lor. Al doilea, dependența eventuală nu este de valoare, în sensul 
că termenul recesiv este imperfect, inferior. Pitagoreii au fost poate 
cei dintîi gînditori care au întocmit o tabelă de 10 categorii antitetice, 
în care tezele erau toate exponente ale perfecţiei (limitat, fără soţ, unul, 
dreaptă, bărbat, repaus, lumină, rău, linie dreaptă, pătrat), iar celelalte, 
antitezele, erau puse în stare de inferioritate. Este, desigur, în devalori- 
zarea antitezelor o presimţire a recesivităţii, o presimţire antropomor- 
fică şi nefundată. Așa, de exemplu, din punct de vedere vital, femeia, 
nu bărbatul, domină ; din punct de vedere cosmologic, domină mişcarea, 
nu repausul etc. Pe scurt, recesivitatea nu include o degradare a terme- 
nului ce vine pe urmă, a antitezei, nici măcar dacă degradarea este aceea 
de virtualitate, potenţialitate față de actualitate şi dinamism. Între ei nu 
există o chestie de „pres6ance“, de rang, o chestie care nu pasionează 
filozofia, ci este o simbioză greu de definit, dar care se impune cu cla- 
ritatea intuiţiei obișnuite. S-ar putea chiar ca termenul recesiv să fie 
considerat superior ca tot ce se sprijină pe altul, ca tot ce se ridică pe 
piedestalul ridicat de ceva ce există mai înainte şi astfel aduce în lume 
o noutate. Ludwig Feuerbach a exprimat clar acest raport. „Superiorul 
presupune inferiorul, nu acesta pe acela, pe simplul temei că superiorul 
trebuie să aibă ceva sub sine pentru a sta mai sus. Şi cu cît o fiinţă 
este mai sus, este un plus, cu atît mai mult presupune ceva. Nu prima 
ființă, ci ființa cea mai tirzie, cea mai dependentă, cea mai plină de 
nevoi, cea mai compusă este tocmai de aceea ființa supremă“ (Feuer- 
bach, Sämtliche Werke, vol. III, p. 446). e 


Acest raport ce pare răsturnat este valabil nu numai din punct de 
vedere evolutiv, deci al succesiunii în timp, ceea ce azi este o banalitate, 
după ce ne-am obișnuit cu perspectiva evoluționistă sau „progresistă“, 
ci rămîne valabil şi din punct de vedere logic, în care nu există o suc- 
cesiune. Filozofia contemporană, începînd cu Aug. Comte și Feuerbach, 
ne-a obișnuit să privim secundarul, recesivul ca superior, nu ca un codaș. 
Comte consideră realitatea socială ca fundată pe toate sferele de reali- 
tate mai simplă, de la sfera matematic-mecanică pînă la cea vitală. Com- 
plexul se constituie pe seama simplului sau mai simplului. Nic. Hart- 
mann are ca piesă centrală a filozofiei sale, care nu este deloc evolu- 
iionistă, convingerea că superiorul este „fundat“ pe inferior, întocmai 

cum stratul superior se reazemă pe stratele inferioare, pe substrate. Su- 
perioritatea este plătită prin poziţia recesivă, iar uneori prin ceea ce s-a 
numit precaritate, primejduire. Precaritatea filozofiei moderne, în fața 
ştiinţelor, a fost relevată, cu tendinţă probabilistă fundată pe ideea mo- 
dernă de interval, de gînditorul belgian Eug. Dupreel. „Dacă dintr-un 
punct de vedere oarecum moral sau sentimental, accentul poate fi pus 
pe ideea de precaritate, din punct de vedere logic, tehnic sau raţional 
trebuie să reținem ideea de interval ca dominantă“ (E. Dupreel, Esquisse 
d'une philosophie des valeurs, 1939, p. 299). „Filozofia precarităţii“ este 
o „filozofie a intervalului“ pentru cuvintul că numai într-o lume ce are 
intervale, lacune, o lume „alveolară“, există joc liber pentru activitatea 
productivă a omului. Germanul Alfred Vierkandt vorbește de „caduci- 
tatea (Gebrochenheit) seriei superioare“ (Der Dualismus im modernen 
Weltbild, ed. a Il-a, 1923, p. 6). De o parte lumea biologică, un sistem 
relativ închis în sine, autonom, dominat de cauzalitate, de altă parte 
lumea spirituală superioară, cu legi proprii, dar totodată dependentă 
cauzal de lumea biologică. În afară de aceasta, însăși lumea biologică, 
cu toată autonomia, posedă caracterul de incomplet, frint, caduc. Victoria 
vieţii nu este asigurată de superioritatea ei, ci de activitatea omului. Încă 
înainte de aceste mărturii mai noi, la care am putea adăuga şi altele, 
fm. Boutroux scrie în teza de doctorat din 1874, De la contingence des 
lois de la nature : „putem deosebi în univers mai multe lumi care alcă- 
tuiesc etaje suprapuse unele altora. Astfel, deasupra lumii de pură nece- 
sitate, a cantităţii fără calitate, care este identică cu neantul, există lu- 
mea cauzelor, lumea noţiunilor, lumea matematică, lumea fizică, lumea 
vieţii şi în sfîrşit lumea gînditoare“ (p. 133). Boutroux recunoaşte rolul 
opoziţiei, al polarităţii în lume și în cunoștință — ordinea ideilor are 
valoare numai cînd explică ordinea fenomenelor —, dar concepe pola- 
ritatea în sensul clasic al egalităţii celor doi poli. „Varietatea și unitatea, 
contingenţa şi necesitatea, schimbarea şi imutabilitatea sînt cei doi poli 
ai lucrurilor“ (ib., p. 3). 

Raportul recesiv nu are nici sensul de derivare, de producere a celui 
de al doilea termen de către primul. O contribuţie a primului termen 
la existenţa celui de al doilea poate şi trebuie să fie admisă. Este fals 
că identitatea „derivă“ din deosebire sau că este produsă de ea, dar este 
adevărat că deosebirea cere identitatea pentru deplina ei existenţă. Cum 
se va vedea, identitatea nu poate fi concepută fără deosebire, ceea ce 
explică recesivitatea identicului faţă de deosebire. Chiar dacă am admite 
o derivare genetică, în nici un caz derivarea reală nu face din derivat 
o existenţă inferioară, degradată. Dar, repetăm, derivarea este structural 
înlăturată. De asemenea, este o foarte veche prejudecată că multiplul 
decurge din unul, ca și cum multiplul ar fi recesiv şi unul dominant. 
Cum se va arăta, situația reală este opusă : unul este recesiv, adică unul 
presupune multiplul. Mai aproape de adevăr erau naturaliștii preso- 
cratici, ca Heraclit și Empedocle, care afirmau că unul și multiplul 
„cresc“ împreună. Prejudecata favorabilă „unului« face ravagii și la ei, 
fiinacă ei acordă prevalenţă Unului sau unităţii. Așadar, chiar cînd ra- 
portul de recesivitate este răsturnat, el este ipso facto recunoscut. Este 
o problemă aparte motivul răsturnării raportului de recesivitate. Motivul 
principal este misticismul și subprodusul camuflat al acestuia, idealis- 

mul. Aşadar, istoria gîndirii dezvăluie, în unele cazuri, două recesivităţi 
opuse, una determinată de spiritul ştiinţific, adică de respectul faptelor, 
de cunoştinţa neprevenită, cealaltă determinată de misticism, de expe- 
riența obscură a unității vieţii în chiar fenomenul morții Ia, de voinţa 
de a şterge individualitatea, de a o anula pentru a o exalta, pe scurt, de 
experienţa „coincidenței opușşilor« (Cusanus). „Unul din aspectele cele 
mai convingătoare ale extazului mistic este aparenta revelaţie a unităţii 
lucrurilor care dă naștere panteismului în religie și monismului în filo- 
zofie“ (B. Russell, Le mysticisme et la logique, 1922, p. 32). 


Aşadar, al doilea moment al dualismului nu este o degradare a pri- 
mului nici din punct de vedere al valorii, nici din acela al genezei sau 
derivării. Am constatat că derivarea a servit pentru a deprecia momen- 
tul recesiv. Dar acesta poate fi degradat și într-un al treilea mod : i se 
contestă unitatea și structura proprie, ireductibilă. Se face din al doilea 
moment un fel de copie a primului, i se răpește originalitatea. Faptele 
demonstrează că momentul recesiv nu este numai „superior“, dar repre- 
zintă ceva nou, cu o legalitate ireductibilă. La antiteze nu se mai ridică 
problema obișnuită : dacă ele sînt reductibile sau ireductibile. Că ele nu 
se reduc una la alta, s-a relevat înainte. Dar nu se poate vorbi nici de 
ireducţibilitatea lor, dacă prin acest cuvînt se exprimă o incapacitate, o 
dezarmare, o limitare a gîndirii umane, pe scurt, credinţa că antinomiile 
sînt insolubile. Recesivitatea rezolvă ireductibilitatea :. .amîndoi termenii 
sînt necesari și de aceea ne dispensăm de o „sinteză superioară“. Uneori 
ne-am gîndit să exprimăm caracterul specific la recesivităţi printr-o 
comparaţie care acordă fiecărui termen un fel de întîietate alternativă, 
fără a le considera prin aceasta echivalente. Este o întiietate..oarecum 
pe rînd şi din puncte de vedere deosebite, aşa cum se constată la ra- 
portul dintre sentiment (voinţă) şi inteligenţă. Sentimentele (şi voința) 
sînt mai puternice sau genetic premerg și ca atare ele ocupă locul întîi ; 
totuşi sînt oarbe şi de aceea inteligenţa are conducerea, chiar dacă inte- 
ligenţa, din alt punct de vedere, este mai slabă. Sentimentul are precă- 
dere, dar inteligența conduce. Comparaţia noastră nu este falsă, dimpo- 
trivă ea sugerează raportul de recesivitate. Rămîne totuși o comparaţie 
ce șchioapătă şi de aceea 'nu apare verosimilă în toate cazurile, asemenea 
celui psihologic citat de noi. Interpretarea amănunţită a recesivității în 
ordinea funcţiilor psihologice este o temă pe care o vom dezbate mai 
tîrziu. , 
În sfîrşit, să ne împotrivim ispitei de a exagera şi generaliza rece- 
sivitatea. Noi nu vedem peste tot recesivități. Raportul real de antago- 
nism, de luptă cînd nu duce la un echilibru, care nu este niciodată defi- 
nitiv, ci la dominarea unui termen pînă la desființarea celuilalt, nu este 
un raport autentic de recesivitate. În acest raport, cele două momente 
sînt prezente în mod permanent cu originalitatea și legalitatea lor. Pen- 
tru a avea o recesivitate autentică, trebuie să fie prezentă o antiteză, o 
structură logică, nu un antagonism real, o repugnanţă instabilă între 
indivizi. Căci numai indivizii stau în conflict, nu noţiunile. Repetăm că 
antiteza sau antinomia, așa cum o înțelegem noi, nu este antiteza sau 
antinomia clasică a poziţiilor de egală putere. De aceea se poate spune 
că expresia de antinomie recesivă este tautologică. 


73 


Trebuie să respingem încă o dată confundarea principiului recesivi- 
tăţii cu unele încercări mai vechi sau mai noi de a crea o inegalitate 
între teză și antiteză. Aceste încercări se caracterizează prin potenţarea 
uneia din părți și depontențarea sau virtualizarea celeilalte. Între gîndi- 
torii contemporani, reprezentativ în această privință este H. Bergson. 
Intuiţionismul acestuia are tendința de a surprinde direct unitatea 
profundă şi simplitatea actului de creaţie a universului, unitatea radi- 
cală a devenirii, monismul procesului, devenire care este adevărata exis- 
tenţă. Condamniînd inteligența care, expresie a spaţialităţii, tinde a „so- 
lidifica« durata, de a-i da contururi distincte și opuse, Bergson trebuie să 
ocolească dualismele antitetice, fiindcă sînt precise, hotărîte — indife- 
rent dacă ele pot fi, cum crede Hegel, forța mișcătoare, principiul miş- 
cării sau devenirii. Totuși, cum relevă subtilul său interpret de altă dată, 
J. Second (L/intuition bergsonienne, 1913), bergsonismul posedă ca re- 
sort interior şi ca motiv critic un lung şir de antiteze reductibile întîi 
la zece : calitate-cantitate, durată-spaţiu, viață-materie, spirit-corp, li- 
bertate-necesitate, creaţie-repetiţie, individ-societate, gîndire-limbaj, in- 
teligență-intuiţie, șştiință-metafizică ; reductibile în cele din urmă la 
una : creaţie liberă în durată-necesitate prin repetiție în spaţialitate. 
Prin intenţia sa, bergsonismul vrea să suprime antitezele și să legitimeze 
monismul „evoluţiei creatoare“, întrucît intuiţia este un act simplu co- 
respunzător unei realități simple. În execuţie, Bergson se pronunță pen- 
tru teze și luptă să înăbuşe rezistența antitezelor care însă nu cedează. 
De aceea Bergson este nevoit să degradeze antitezele şi să facă din ele 
o destindere, o cădere, o împrăștiere, pe scurt, o slăbire a elanului vital 
ce creează necontenit. Astfel, necesitatea, materia, spaţiul, cantitatea, 
inteligența, știința etc. sînt aspecte degradate ale libertăţii creatoare. Pe 
scurt, antitezele, fără a înceta de a fi reale, se mulțumesc cu o situaţie 
subalternă. Bergsonismul ne reamintește de cele două mișcări, în sus 
şi în jos, ale lui Heraclit şi mai ales de dubla mişcare de emanaţie 
de la unul la multiplu sau de conversiune de la multiplu la unu a lui 
Plotin. J. Desaymard, fost elev al lui Bergson la liceul parizian Henri IV, 
ne destăinueşte că Eneadele, opera unică a lui Plotin, era cartea de că- 
pătii a lui Bergson (La pensée d’ Henri Bergson, Mercure de France, p. 64). 
De asemenea, soluția noastră nu are nimic comun cu dualismul care 
depotenţează una din părţi, făcînd-o „fenomen“, „aparenţă“, „epifenomen“. 

Încheiem expunerea de pînă acum cu observaţia că nu este nevoie, 
pentru a defini recesivitatea, de a postula o „nouă formă de gîndire“, 
după expresia lui H. Leisegang, sau a unui „nou mijloc de gîndire“, după 
cum presupune Jaspers în Psychologie der Weltanschauungen. Jaspers 
deosebeşte gîndirea „scolastică“, bazată pe ordinea conceptuală în formă 
de piramidă, de gîndirea „experimentală“ inaugurată de Galilei și de 
gîndirea „dialectică“, pe care Leisegang o numește „circulară“. Gîndirea 
recesivă nu se confundă cu nici una din acestea. Ea nu ţine să valo- 
rifice o structură inedită, ci exprimă o caracteristică generică a exis- 
tenței şi a cunoașterii. 

O recapitulare a determinărilor inerente principiului recesiv ne va 
da prilejul unor întregiri sau a unor lămuriri chiar repetate, acolo unde 
vom găsi că repetiţia este necesară. În cadrul logicii aristotelice recesi- 
vitatea se situează ușor sub titlul postpredicamentelor. În ultimele ca- 

pitole ale Categoriilor (latinește : predicamenta), a primei părți din Or- 
ganon, Aristotel sau, după unii, un discipol de mai tîrziu, vorbeşte de 
ceea ce scolasticii au numit postpredicamente, adică de acele noțiuni 
fundamentale care n-au fost cuprinse în cele zece categorii. Postpredi- 
camentele sînt în prima linie opușii, contrarii, care au dobîndit în logica 
formală și mai ales în logica dialectică a lui Hegel o însemnătate mai 
mare decit categoriile, apoi anterior (prăteron) legat de posterior (hyste- 
ron) şi de simultan, în sfîrşit mișcarea cu cele şase specii ale sale (naș- 
terea, distrugerea, creşterea, micşorarea, alterarea, schimbarea locală) 
(Aristotel, Categoriile § 10—14). 

Recesivitatea este o formă a opoziţiei ; ea este un raport între doi 
termeni opuși, este o antiteză, o polaritate, o dualitate. Experiența noas- 
tră are o structură ambivalentă, este străbătută de dualisme care ţin 
trează reflexia. Recesivitatea este factorul tulburător, neliniștea lumii, 
asimetria cosmosului. Dar recesivitatea pare legată şi de postpredica- 
mentul următor : anterior-posterior. Cei doi poli, teza și antiteza nu stau 
pe același plan, nu sînt potenţe egale, ci unul este dominant, primar, 
celălalt este dominat, secundar, recesiv. Termenii, de care ne servim 
pentru a determina raportul recesiv, nu ne mulțumesc, din cauza sub- 
înțelesurilor lor ce pot duce la deviații şi deci la obiecţii. Recesivitatea 
dezvăluie în structura lumii o stranie inegalitate, o asimetrie profundă : 
un factor pare a fi anterior, celălalt vine „după“, e recesiv. Totuşi, ra- 
portul recesiv nu este un raport de „înainte-după“, un raport temporal, 
căci polul dominant nu este mai înainte nici temporal, nici logic, nici 
axiologic. Cei doi poli sînt simultani şi nu pot fi consideraţi ca o suc- 
cesiune temporală, logică sau axiologică. Legătura lor este necesară. Unul 
se opune celuilalt și prin aceasta îi recunoaște co-prezența. Cum scrie 
O. Hamelin : „a exclude înseamnă a recunoaște existența a ceea ce se 
exclude“ (op. cit., 1907, p. 126). 


Raportul recesiv are un aspect original în ce privește valoarea celor 
doi termeni. Factorul dominant nu este factorul „superior“, iar factorul 
recesiv cel „inferior“ în toate privinţele. Nimic nu ne impune o răstur- 
nare axiologică absolută așa încît să spunem că factorul dominant de- 
vine inferior ca valoare sau „calitate“, iar factorul recesiv este axiologic 
sau „calitativ“ superior. Aceasta este, desigur, situaţia efectivă în ge- 
nere, dar structura existenței nu permite o universalitate care poate 
există în lucruri. Noi n-am descoperit-o însă pretutindeni. În genere 
factorul secundar, recesiv utilizează factorul primar, dominant, se ridică 
pe umerii lui și de aceea unii se înșeală asupra rolului său. Ei sînt ten- 
taţi să considere factorul recesiv ca dominant, ca și invers. Spiritul se 
reazemă pe corpi şi ajunge să exercite, cum spune Platon în Fedon, 
o funcţie „regală“, de dominare (Fedon, 94 b). Omul se ridică pe pie- 
destalul animalifăţii, cum animalitatea se reazemă pe fundamentul vege- 
tației. Animalul este un „produs“ al vegetalului, al plantei, deci animalul 
trăieşte, deși este recesiv, pe seama plantei ce domină. Însă nici spiritul, 
nici omul, nici animalul, nici viața în genere nu domină, ci domină ma- 
teria zisă moartă, cu toată superioritatea de valoare a spiritului, a omu- 
lui, a animalului, a plantei, pe scurt, a vieţii asupra materiei. În această 
structură complexă rezidă tragicul lumii. Factorul recesiv nu este „sub- 
ordonat“, „dependent“, „secundar“ din toate punctele de vedere, ci el 

promovează o nouă asimetrie în adîncul lucrurilor şi vieţii omenești. Dacă 
am primi viziunea fundamentală a filozofiei lui Hegel, dacă prin urmare 
am crede că sfîrşitul, efectul, ceea ce vine în timp sau logic mai tîrziu 
este cheia întregului proces, oarecum scopul lui, ar trebui să spunem 
că factorii recesivi sînt scopul lumii. Dar faptele ne interzic o asemenea 
interpretare finalistă, care acordă superioritate fazelor de mai tîrziu, 
mai ales unei mitice faze ultime, în care se restabileşte armonia sta- 
tornică, după un lung răstimp de război. Nu există o „evoluţie“ a po- 
lului dominant spre polul recesiv, ci o evoluţie în orbita fiecăruia din 
cei doi poli, cu posibilitatea răsturnării lor. 

Primim dar revoluţionarea raportului recesiv : factorul dominant 
devine recesiv, iar factorul recesiv devine dominant şi atunci noul factor 
recesiv primeşte investiția superiorității de valoare. O asemenea revo- 
luţie este numai o posibilitate „apocaliptică“, este o excepţie pe care 
concepția realistă, tocmai fiindcă este integral realistă, o recunoaște ca 
o posibilitate care nu este necunoscută omului religios. O asemenea răs- 
turnare nu are loc în toate dualismele recesive deodată, ci numai în unul 
sau mai multe, care vor fi date celor ce le vor trăi vreodată. O filozofie 
care respectă datele nu este îndreptăţită să suprime nici o posibilitate, 
nici măcar cea apocaliptică, revelatorie, pe care o postulează religia şi 
metafizica. Cum vom dovedi, religia (inclusiv metafizica) are ca suport 
răsturnarea raportului realist al recesivităţii. Este necesar să nu uităm 
că omenirea a trăit, poate ipocrit, milenii pe temeiul că spiritul do- 
mină materia cu puteri magice. Fondul magic originar, refugiat în 
inconștient, palpită în noi în aşteptarea invaziei în lumea din care a 
fost izgonit, atunci cînd împrejurările sînt prielnice. Dar răsturnarea 
raportului recesiv nu este rezultatul unei mitice „automişcări a Ideii“ 
(Hegel) sau a unei „gigantomanii“ între un pitic devenit gigant şi un 
gigant devenit pitic. Totul se petrece sub impulsul cauzalităţii care este 
principiul tuturor schimbărilor reale şi un factor dominant, cum se va 
dovedi. Avem noi dreptul să ipotecăm viitorul nesfirșit, veșnicia ? Cine 
poate şti ce va produce realitatea peste miliarde şi miliarde de ani, ce 
noutăți ne rezervă frămîntarea continuă a realității? Un lucru poate fi 
afirmat cu siguranţă. Viitorul nu va garanta niciodată triumful unui 
factor asupra celuilalt în dualismul recesiv. Chiar în paradis, unde per- 
fecţia ajunge dominantă, pe cînd în lumea noastră domipă imperfecția, 
chiar şi acolo perfecţia. va avea alături, ca o umbră, imperfecția ; deci 
chiar şi în lumea spiritelor corpul va fi prezent transfigurat, ca factor 
recesiv. l g 

Nu închidem viitorul prin această afirmaţie ? Cum, nu este oare 
posibilă o lume a spiritelor fără materie, sau o lume a unităţii fără 
multiplicitate, sau o lume ideală fără realităţi etc. ? Principiul recesivi- 
tății nu poate fi sacrificat de dragul acestei viziuni mistice. Dar nici 
această posibilitate nu este cu totul înlăturată. Tocmai fiindcă principiul 
recesivităţii, prin disimetria sa, nu este static, ci „dinamic“, în sensul de 
instabil. Factorul dominant tinde să-și lărgească sfera, să extindă cîmpul 
existenţei sale, să aibă de partea sa cantitatea, iar factorul recesiv, avînd 
calitatea de partea sa, nu se dezinteresează nici de cantitate, ci poate 
creşte și el în limitele „subordonării“. Trebuie să admitem o scară can- 
titativă a fiecăruia, scară ce nu cunoaşte niciodată zero nici la un ter- 

men, nici la altul. G. Tarde are convingerea că toți contrarii au ca inter- 
mediar o stare neutră, un zero (G. Tarde, L'opposition universelle, 
1897, p. 6). Principiul recesivităţii respinge mijlocirea prin zero, fiindcă 
oricît ar domina un factor, celălalt nu devine zero, şi tot așa oricît de 
recesiv ar fi al doilea, acesta nu scade pînă la zero. Dar oare n-am admis 
ca o posibilitate improbabilă, ca o ficţiune, desfiinţarea recesivităţii în 
favoarea unui singur termen ? În această privință putem face o afir- 
matie categorică, fiindcă ea ne apare mai presus de îndoială: niciodată 
nu va dispărea majoritatea raporturilor recesive. Această posibilitate 
improbabilă de stingere a raportului se poate întîmpla uneia sau alteia 
din recesivități, independent de importanţa ei, fiindcă orice previziune 
este proiectarea pe ecranul viitorului şi a unei dorinţe, nu numai a unei 
cunoştinţe. 

Înainte de a cerceta raportul dintre recesivitate şi dialectică, se 
impune o precizare. Raportul dintre dominant şi recesiv nu are nimic 
comun cu raportul dintre actual şi virtual (latent) sau dintre explicit 
și implicit. Ambii poli sînt actuali și expliciţi ; fiecare năzuiește să se 
extindă pe seama celuilalt, fără ca unul să poată elimina pe celălalt, 
cu excepția unor ipotetice cazuri in extremis. Dialectica neohegeliană 
a utilizat relația explicit-implicit pentru a ieşi din încurcătură. Aşa a 
procedat B. Croce, pentru a arăta că toate formele spiritului sînt soli- 
dare ; dacă este dat explicit teoreticul, este de faţă implicit practicul 
şi invers. Nu există filozofie explicită fără artă implicită, nici morală 
explicită fără economie implicită (B. Croce, La philosophie de la pratique, 
1911, p. 21—22). În schimb, răsturnarea raportului este principial po- 
sibilă, ca o realizare îndepărtată, dar ea nu intră în expunerea noastră, 
decît sub forma, e drept esenţială, a unei religii consecvente, cum n-a 
existat pînă acum 19. 

Raportul de recesivitate nu poate fi caracterizat în mod just ca o 
corelaţie sau ca o complementaritate, care trezesc imaginea de mai sus 
a actualului și virtualului sau explicitului și implicitului. Desigur, rece- 
sivitatea este o corelație sau complementaritate, însă o anumită corelație 
care nu este banalizată, cum s-a întîmplat cu termenul de corelaţie ; de 
asemenea, o anumită complementaritate, cuvînt întrebuințat de unii fi- 
zicieni ai timpului nostru, după exemplul lui Bohr și generalizat super- 
ficial de iubitorii de originalitate filozofică cu acoperire ştiinţifică. „Nu 
este oare chemat principiul complementarităţii de a înlocui gîndirea dua- 
listă şi de a expune mai just realitatea ? Şi aci perspectiva este vastă“ 
(K. V. Neergaard, Die Aufgabe des 20. Jahrhunderts, 1940. p. 60). Obser- 
văm în treacăt că noţiunea de complementaritate înlocuiește dualismul 
tradiţional, nu orice dualism ; ea este un anumit dualism, cum este rece- 
sivitatea. Nu sîntem exclusiviști şi nu vrem să întreţinem o simplă dis- 
cuţie verbală. Dacă cineva preferă să întrebuinţeze termenii de corela- 
tivitate sau complementaritate pentru a defini recesivitatea, o poate 
face, sub condiţia de a nu uita determinările noastre concrete, dis- 
tinctive. 

Dintre ideile mai vechi, dar cu zel cultivate după al doilea război 
mondial de curentul neohegelian şi marxism, dialectica pare cea mai 
aproape de recesivitate, de metoda recesivă. În adevăr, raportul de rece- 
sivitate este raport de opoziţie, iar raportul de opoziție se exprimă sub 

formă de negaţie. Că negația este opoziţie este convingerea vechilor 
gînditori greci presocratici. Platon vede în negaţie o „alteritate“, o sim- 
plă deosebire (Sofistul), iar Aristotel o „separare“ (De interpretatione;. 
De la începuturile gîndirii europene este întrevăzută îndoita funcţiune 
a negaţiei : excluderea, dar şi co-prezenţa termenilor negaţi. Desigur, 
negația este totdeauna negația a ceva, însă totodată negația are rolul 
de a încercui cîmpul unei cercetări cu rezultate pozitive, adică ea arată 
unde trebuie să îndreptăm cercetarea. 


O negaţie care nu îndeplineşte acest rol este inoperantă, abdică de 
la chemarea sa de a divulga ceva pozitiv, îndeosebi atunci cînd termenii 
ce se neagă sînt amîndoi pozitivi, de exemplu unitate-multiplicitate, 
schimbare-persistenţă etc. 

O acţiune de mari proporții în istoria ideilor au avut în orbita pro- 
blemei noastre primii mari gînditori greci. Parmenide consideră nega- 
ţia ca excludere și anihilare a termenului negat. „Existenţa“ ca „Unul“ 
imobil neagă şi declară ca neexistentă „Multiplicitatea« mobilă. Dim- 
potrivă, la Heraclit negația nu desparte opuşii, ci îi uneşte, avînd ca 
urmare soluţia dialectică a coexistenţei şi chiar a identităţii opușilor. 
Opușşii nu numai că nu se exclud, ci sînt în realitate „armonie“, „unul“, 
logos. Dacă unui lucru îi atribuim un opus (caldul, mișcarea etc.), tre- 
buie să-i recunoaștem şi celălalt opus (recele, repausul etc.). La Heraclit 
negăţia nu are nimic comun cu excluderea. Platon a primit pentru lu- 
mea materială viziunea lui Heraclit: orice lucru sensibil este supus 
schimbării, fiindcă el este ceva pozitiv care este însoţit ca o umbră de 
opusul său negativ: ceea ce este drept este și nedrept (Statul, 479 a), 
ceea ce este într-un fel este şi altfel. Numai Ideea, care este inalterabilă 
şi imutabilă, nu cunoaște opoziţie, mișcare, ci trăiește în izolarea imo- 
bilităţii sale. Dar Platon n-a întîrziat să se lovească de problema „co- 
munităţii ideilor“, condiția oricărei cunoştinţe sau judecăți. Dacă "uni- 
tatea şi multiplicitatea se exclud, dacă în genere toţi opușii se exclud, 
orice judecată, care împletește idei diferite, este imposibilă. J udecata pre- 
supune că „același“ şi „altul“, că diverşii formează totuşi o unitate. De 
aceea o ştiinţă a Ideilor cere ca Ideile opuse să fie unite în inteligibil, 
aşa cum sînt unite în sensibil. Platon nu diferențiază încă, în mod expli- 
cit, negația contradictorie a excluderii şi negația contrariilor a coexis- 
tentei, cu toate că şi el cunoaște excluderea proprietăților opuse atribuite 
aceluiaşi lucru-din acelaşi punct de vedere și în același timp. Aristotel 
diferenţiază exemplar între contradicţie, inconciabilitate (antiphasis), 
fundată pe principiul contradicţiei clar formulat de el: „este imposibil 
ca acelaşi atribut să aparţină şi să nu aparțină în același timp aceluiași 
subiect și sub același raport“ (Metafizica, cartea a IV-a, cap. 3, 1005 b 
18—19) şi pe principiul terţului exclus: „dar nu e nici posibil ca să 
existe între termeni contradictorii un mijlocitor“ (Metafizica, cartea 
a IV-a, cap. 7, 1011 b, 23) şi contrarietate (enontiotes). Contrariile sînt 
definite de el ca noţiunile ce reprezintă deosebirile extreme ale unei 
serii cu intermediari (alb-negru) sau fără intermediari (pereche-nepe- 
reche). Privaţia este un contrar, negația a ceva care prin dispoziţia na- 
turală poate fi avut şi care este tot ceva pozitiv (de exemplu, orbirea, 
stare pozitivă. care totuşi neagă vederea). Dar să ne întoarcem la no- 
ţiunea de recesivitate. 

Raportul de recesivitate nu este un raport de opoziţie contradictorie, 
fiindcă în această opoziţie cei doi termeni opuși contradictoriu se exclud, 
în timp ce termenii recesivi sint necesar legaţi, afară numai dacă con- 
tradicția dialectică nu are alt înţeles decît contradicţia logicii formale, 
singura care este precisă, indiscutabilă. Termenii recesivi sînt contrarii 
și astfel putem formula regula că ori de cîte ori termenii opuși pot fi 
legaţi, contradicţia face loc contrarietăţii, în sfîrşit că ori de cîte ori 
termenii opuși sînt legați în mod necesar contrarietatea devine contra- 
rietate recesivă care exprimă o structură generală a lumii. Avem de 
adăugat o singură observaţie. Contradicţia este o situaţie netă, dar prin 
sine însăşi infecundă, dacă nu apelează la contrarietate. Negaţia de ex- 
cludere dă roade numai prin negația de co-prezenţă. Dacă spun „ani- 
mal“ şi „non-animal“, am împărţit lucrurile, toate lucrurile, în două 
clase ce se exclud, așa încît nimic nu poate fi în acelaşi timp şi sub 
același raport „animal“ și „non-animal“, ci toate lucrurile se distribuie 
între cele două clase, firește, clasa negativă rămînînd nedeterminată în 
vastitatea ei. Contradicţia deschide cel mai larg cîmp de explorare, care 
duce la excluderea unui termen și înlocuirea lui cu un termen pozitiv, 
de exemplu „zăpada nu este violetă, cum pare, ci este albă“. Dar în- 
locuirea se poate face cu termenul contrar pozitiv, să zicem, reluînd 
exemplul citat mai sus, cu „planta“ în jos sau cu „om“ în sus. Acești 
termeni contrari sînt legaţi necesar : nu există animal fără plantă şi om 
fără animal, cum nu există moarte fără viață. Se înţelege că şi la con- 
trari se aplică clauza principiului contradicţiei : în acelaşi timp și sub 
același raport. Contrarietatea tolerează coexistența, neexcluderea, uni- 
tatea sub raporturi deosebite : acelaşi individ este şi om şi animal ; ace- 
laşi om este drept și nedrept, virtuos şi vicios, veridic şi mincinos. Mai 
mult, contrarietatea acordă, concedă că acele raporturi „deosebite“ nu 
pot fi totdeauna precizate și bine conturate, aşa încît contrarii se împle- 
tesc, se lipesc de nedespărțit unul de altul, ca de exemplu multiplu- 
unitate, schimbare-persistență, animal-om, viață-moarte, materie-viaţă etc. 
Totuşi, şi în contrarietate, coexistența sau co-prezenţa este asigurată 
prin supoziţia latentă a posibilității de a deosebi raporturile celor doi 
termeni. Nimic nu este multiplu și unitate „sub acelaşi raport“, sau 
schimbător și constant, sau viu și mort etc. De dificultatea de a deosebi 
în mod lămurit raporturile sub care contrarii coexistă a abuzat dialec- 
tica, [101 pentru a „identifica“ contrarii, adică de a-i şterge în indistinc- 
tul mistic. Înclinarea spre indistinct se întilneşte şi la gînditori poziti- 
vişti, în genere respectuoși față de raționalitatea științifică ; aşa este 
„Incognoscibilul“ lui H. Spencer şi „Indistinctul“ italianului Roberto 
Ardigo. 

De la cei vechi, de la naturaliștii presocratici și mai ales de la cel 
mai lucid cap al antichităţii, de la Aristotel, filozofia a avut de înfrun- 
tat spectacolul straniu al opoziției. G. Tarde se plinge în opera sa Opo- 
ziția universală că pînă acum logicienii, în afară de Aristotel, n-au dat 
mai multă atenţie acestui derutant fenomen. Cum vom vedea, Hegel 
confundă diferența cu opoziția contrară şi aceasta cu contradicția, iar 
gînditorii următori n-au putut supralicita pe Hegel care reprezintă, în 
chestia contradicţiei, faza paroxistică. Concepții ce păreau că l-au :de- 
pășit, ca în curentul „dialecticii tragice“, preexistau în dialectica hege- 

liană. Dorim să vorbim aci, fie şi în treacăt, despre noţiunea centrală a- 
filozofiei lui Hegel, despre „devenire“. Devenirea este noţiunea contra- 
dictorie tipică, fiindcă în ea se unesc existența și neexistenţa, fiindcă 
ceea ce nu era acum este, şi ceea ce acum este peste o clipă nu va mai 
fi. Aşa se interpretează de obicei concepția devenirii la Hegel. În rea- 
litate, devenirea nu este contradictorie, ci este dimpotrivă ieşirea din 
contradicţie. Numai pentru Parmenide, Platon, Aristotel, Toma d'Aquino, 
iar în timpul nostru Herbart, devenirea este contradictorie şi de aceea 
ea trebuie să fie depăşită spre ceea ce nu devine, spre „existența“ pură, 
imobilă, eternă. Pentru gînditorii mai sus pomeniţi, devenirea trădează 
o insuficienţă în sine care postulează completarea prin ceea ce nu de- 
vine, ci este imutabil. La Heraclit, ca și la Hegel şi Bergson, devenirea 
are justificarea în sine, deci nu este contradictorie, ci modalitatea de a 
ieşi din contradicţie (vezi Aldo Divizzi, Il significato del principio di 
contraddizione nella logica hegeliana, în „Rivista di filosofia neoscolas- 
tica“, 1939, p. 471). Totuşi, atitudinea crispată în radicalismul „deveni- 
rii« pure la cei trei gînditori „mobilişti“ trădează prezența ideii contrare 
de persistență, de nedevenire, cerută — se crede — de principiul con- 
tradicţiei ; şi de aci, ca o apărâre contra raţiunii tradiţionale, prezen- 
tarea noţiunii de devenire ca contradictorie, oarecum. iraţională. 

Meritul lui Hegel este de a fi lărgit competenţa raţiunii, de a fi 
lărgit cîmpul inteligibilului prin valorificarea îndrăzneață a “opoziţiei 
care la Aristotel era o anexă a categoriilor, o categorie minoră. Hegel 
face din opoziţie categoria categoriilor, izvorul tuturor categoriilor şi 
ştiinţelor. Nu pierdem din vedere pericolul acestei lărgiri a puterii Ra- 
țiunii. Transfigurarea rațională a iraționalismului, a misticismului, a 
romantismului, ca şi a sofisticii — misticismul și sofistica sînt surori — 
este latentă în filozofia hegeliană şi a devenit făţișă în neohegelianism. 
Este' totuşi nedreaptă aprecierea lui Franz Brentano că „Hegel repre- 
zintă degenerarea extremă a gîndirii umane“ (Brentano, Die vier Phasen 
der Philosophie, ed. a II-a). Este nedreaptă, fiindcă este parţială. Hegel 
reprezintă cel mult degenerarea filozofiei raţionaliste tradiţionale, dar 
gîndirea lui conţine și remediul degenerării, un remediu insuficient care 
în mîini inexperte poate face mai mult rău decît bine. 

Din cele două forme clasice, aristotelice, de opoziţie — contradic- 
torie şi contrară — Hegel s-a hotărît pentru contradicţie într-un sens 
general, vag, dar agresiv şi producător de constante confuzii. El a mers 
atît de departe încît a cerut să ducem simpla deosebire pînă la contra- 
dicţie, așa încît să se nască incompatibilitate și de aci războiul fecund 
— fecund fiindcă ducea la ieşirea din contradicţie şi la găsirea unei 
trepte superioare, în care cei doi factori care păreau incompatibili şi 
gata să se distrugă unul pe altul sînt conservaţi, depășiți şi chiar po- 
tentaţi. Contradicţia, ca putere mişcătoare a cunoștinței și existenţei, 
continuă pe un nou plan pînă la atingerea Totalităţii de contraziceri, în- 
tr-un circuit infinit — infinit în accepţia bună, nu în aceea rea a liniei 
drepte prelungită la infinit. Procesul existenţei, devenirea “universală 
constă în a crea şi a suprima contradicții sau negaţii. Esenţa realității 
este contradicţia şi legea ei este necesitatea de a face să dispară această 
contradicţie, pentru ca să apară o alta tot mai vastă pînă la Totalitatea 
sau Armonia contradicţiilor, pînă la spiritul absolut. 

Dacă luăm contradicţia în sensul ei clasic (de exemplu, „toţi oa- 
menii sînt buni“ şi „unii oameni nu sînt buni“), cei doi termeni ce se 
contrazic nu pot forma o unitate, nu cunosc simbioză, ci unul trebuie 
să distrugă pe celălalt, unul este adevărat, celălalt este fals. Din cauza 
întrebuințării termenului de negaţie şi contradicţie, dialectica hegeliană 
a rămas ambiguă iremediabil. În adevăr, dialectica. lui Hegel îşi asumă 
două funcţii de neîmpăcat : 1) sau are o funcţie de conciliere, de sinteză 
a termenilor contradictorii, aşa încât nimic din ceea ce se contrazice nu 
este sacrificat în procesul universal, ci este păstrat și transfigurat pe un 
plan superior ; 2) sau are o funcţie de distrugere, de negatie radicală, de 
intransigenţă, care face ca o noţiune să triumfe pe ruina celeilalte, aşa 
încît la sfîrşit totalitatea este formată nu din concilierea superioară a 
tuturor noţiunilor contradictorii, ci dintr-o singură noțiune atotcuprin- 
zătoare. Hegel însuşi n-a dezvoltat, decît primul sens, iar al doilea sens 
a fost dus pînă la capăt de unele concepții filozofice şi de unele in- 
terpretări contemporane ale metodei ştiinţifice, cum întîlnim mai ales 
în opera lui Ém. Meyerson (De Pexplication dans les sciences, vol. II, 
1921, p. 353). « 

Ştiinţa „identifică“, adică distruge orice multiplicitate,. orice opo- 
ziţie, topeşte totul în ideea eleată a unei realităţi unice care în cele din 
urmă este spațiul omogen. Putem declara că filozofia „identității“ imo- 
bile, care a găsit o realizare perfectă în gîndirea eleată, apoi la panteis- 
mul lui Spinoza, în sfîrşit în doctrina lui Schelling, învățătorul lui Hegel, 
este o soluție extremă a unei dialectici ambigue. Parmenide nu se si- 
tuează prea departe de Heraclit, nu stă la antipodul acestuia, cum se 
crede de obicei. Parmenide şi Heraclit alcătuiesc dipticul dialecticii 
ambigue. 

Știm bine că părerea aceasta nu, este ortodoxă, dar ea este o con- 
secință a.ambiguităţii inerente dialecticii : a) amindoi termenii sînt su- 
primați, pentru a fi conservați și chiar potenţaţi într-un al treilea care 
este sinteza ; b) unul din termeni distruge pe celălalt, scoțind din luptă 
pentru totdeauna acest rival. 


Opoziția recesivă este o opoziţie total deosebită de cea contradic- 
torie, deși nu există vreo piedică serioasă a aplica termenul de contra- 
dicție şi în acest caz, după ce s-a admis deosebirea. Este o chestie de 
înlesnirea a vorbirii, o înlesnire care nu este fără riscuri. Opoziția re- 
cesivă este o formă ireductibilă a opoziției contrare. Pereche şi impe- 
reche sînt opuși contrar în sensul obișnuit, fiindcă amîndouă sînt nu 
numai pozitive, ci egale. Dimpotrivă, individual-general şi deosebire- 
identitate sînt opoziții recesive, fiindcă, deși pozitive, unul din termeni 
domină (individualul, deosebirea), iar celălalt este recesiv (generalul, 
identitatea). Constatăm că sistemul lui Hegel, deși a lărgit domeniul 
rațiunii, deşi a înglobat în rațiune fapte masive ce păreau iraționale, ni se 


1 „Pretutindeni raţiunea noastră. sub formele cele mai diferite în aparenţă, 
nu aplică și nu poate aplica decît un singur și unic artificiu, întru totul același, 
care constă în a explica diversul reducîndu-l la identic“ (îb., p. 353). Rațiunea este 
aceeași, este una; totuşi este antinomică, fiindcă tendinţa ei de a identifica trebuie 
să integreze diversul, pe diferite trepte de reducere, dacă ţine să progreseze. „De- 
sigur, rațiunea este în esența ei antinomică, divizată contra ei însăși, îndată ce 
ţine să progreseze, îndată ce raţionamentul nostru are un conţinut real“ (ib., p. 383). 

pare încă destul de strimt, din cauza sensului confuz al contradicţiei. 
De ce să silim faptele să devină altfel decît sînt ele, presupunînd că 
această silnicie ar fi posibilă nu numai „teoretic“ sau „speculativ“, 
adică propriu-zis „verbal“, ci efectiv, real, operaţie ce nu stă în pu- 
terea gîndirii, ci a mîinii omeneşti, dar și aceasta nu totdeauna. 

Într-o comunicare făcută de Rene Berthelot la „Societatea franceză 
de filozofie“ asupra filozofiei lui Hegel, comunicare la care au luat cu- 
vîntul şi alţii, îndeosebi Em. Boutroux, s-a dezbătut problema dialec- 
ticii cu rară adîncime. Cităm din intervenţia lui Boutroux: „este un 
progres de a împinge tot ce este altul pînă a se considera drept con- 
tradictoriu ? Nu este cazul, dimpotrivă, foarte adesea, de a considera ca 
fiind pur și simplu altul ceea ce se crede contradictoriu ? Acolo unde 
credem că vedem o opoziţie, o excludere mutuală, aş vrea să recunoaș- 
tem, pe cît posibil, o varietate, care fără distrugere, fără  sublimare, 
fără Aufhebung poate deveni o armonie. În loc de a spune că faţă de 
A orice B este un non — A, aş vrea să caut dacă ceea ce se cheamă 
non — A (sau contrazicerea lui A) nu este cîteodată pur și simplu B 
sau C, care se împacă desăvirșit cu A“ (R. Berthelot, Evolution et pla- 
tonisme, 1908, p. 217). "1 Dacă trecem cu vederea prea încrezătorul 
armonism al lui Boutroux, trebuie să recunoaștem că simpla diferență 
pozitivă transformată silnic în contradicţie, în negaţie, nu e un progres 
al cunoașterii, ci o paralizare a ei, a cărei remediere o găsim în reveni- 
rea la simpla diferenţă. 

Dacă opoziţia recesivă ar fi o opoziție contradictorie, termenii ce 
se contrazic nu s-ar putea uni, cum este posibil şi chiar necesar la con- 
trarii. „Este evident că unificarea antitezelor într-o sinteză superioară 
nu poate avea loc decît dacă este vorba de contrarii şi nu de sinteza 
contradictorilor. Joncţiunea contradictorilor nu este posibilă în domeniul 
ştiinţei, deşi în domeniul gîndirii religioase, mai ales în curentele ei cele 
mai mistice, joncţiunea contradictorilor n-a fost deloc un fenomen ne- 
cunoscut“ (B. Jasinowski, Science et philosophie, „Scientia“, I, 1938, 
p. 247). În sfîrşit, opoziţia recesivă nu este opoziţia contrară obișnuită 
care admite o îndreptăţire egală a celor doi termeni şi posibilitatea de 
a uni aceștia fără o necesitate internă. Alb şi negru pot da o nouă cu- 
oare, pereche și nepereche un nou număr, nord și sud poziţii cardinale 
simultane ale aceluiași lucru, deal și vale etc. Dimpotrivă, individual 
şi general stau în simbioză în mod necesar, fiindcă nu există unul fără 
altul în acelaşi obiect şi fiindcă mai ales nu au o putere egală, ci unul 
domină (individualul), celălalt este recesiv (generalul). Aceeaşi structură 
se revelă la multiplu-unu, compus-simplu, parte-întreg, discontinuu- 
continuu, eterogen-omogen, calitate-cantitate, materie-formă, relativ- 
absolut, cauzalitate-finalitate, determinism-libertate, finit-infinit, timp- 
eternitate, schimbare-persistentă, corp-spirit etc., toate aceste raporturi 
recesive ce fac obiectul de cercetare al lucrării noastre. 

În ce mod se constituie ca unitate poziţia recesivă ? Unitatea no- 
țiunilor recesive nu este „sinteza“, un al treilea termen care în acelaşi 
timp le suprimă şi le conservă transfigurîndu-le, depășindu-le, cum 
crede Hegel. Dacă teza şi antiteza ar fi de egală putere (isostenice), sin- 
teza n-ar fi cu putință și odată cu sinteza unitatea lor. Teza şi antiteza 
opoziţiei recesive dau o unitate, reprezintă o legătură necesară, dar 


82 


această unitate necesară nu este o sinteză, un al treilea termen alături 
de cei doi opuși. Prin urmare, nici egalitatea termenilor opuși (isoste- 
nia), nici inegalitatea lor (anisostenia) nu se încoronează cu o sinteză. 
Egalitatea paralizează mișcarea celor doi termeni şi naufragiază în scep- 
ticism, în suspendarea judecății (epoché), în şovăiala îndoielii. Dacă con- 
tradicţia nu are scepticismul drept concluzie, ea alimentează ceea ce 
s-a numit „dialectica tragică“ (Artur Liebert) sau „teologia dialectică“ 
protestantă (K. Barth, Gogarten etc.) ; viața este sfirșiată fără scăpaze 
de opoziții insolubile, realitatea este plină de disonanțe, de aporii, de 
„corelativități“ tragice (A. Liebert, Geist und Welt der Dialektik, vol. I, 
1929). Inegalitatea recesivă respectă cei doi termeni polari, dar se dis- 
pensează de cel de al treilea factor al sintezei. Dacă însă prin sinteză se 
înțelege simpla unitate, sau intima conexiune, nu avem nimic de obiec- 
tat, dar nu acesta este înțelesul adevărat al sintezei în dialectica hege- 
liană, unde sinteza este superioară opoziţiei contradictorii, este scopul 
ei, terminus ad quem, limanul, liniștea provizorie sau poate chiar de- 
finitivă — moartea. Apoi o sinteză care se adaugă ca un al treilea 
termen celor doi cere un al patrulea termen care leagă sinteza de ter- 
meni și tot aşa mai departe la infinit. 

Filozofia contemporană cunoaşte dualismele recesive sub numele 
tradițional de „categorii“, nume făurit de Aristotel, păstrat cu pietate de: 
posteritate şi reluat de Kant. Dar în timp ce Aristotel considera cate- 
goriile „genuri de existență“ exprimate verbal sau enunțate ca predicate, 
Kant pune limbajul în dependență de gîndire și astfel transformă cate- 
goriile în simple „forme de gîndire“ care dau materialului senzorial, 
în sine haotic, o ordine şi ca atare ele condiționează şi chiar constituie 
lumea fenomenală, dependentă de conștiință, fără a putea ajunge la 
reprezentarea realității independente de conştiinţă. Categoriile lui Aris- 
totel se deosebesc şi de „genurile supreme“ ale lui Platon: existenţă, 
neexistenţă, asemănare, neasemănare, identitate, diferență, unul, ca şi 
orice alt număr, pereche, nepereche (Teetet, 185 c.d.). La Aristotel, ca- 
tegoriile sînt inerente indivizilor sensibili ; la Platon, „genurile supreme“ 
sau „comune“ sînt Idei metafizice, cum Kant nu voia să admită. 
Nic. Hartmann, fost neokantian, care se sileşte să recîștige pentru ca- 
tegorii sensul lor originar ontologic, păstrează în acelaşi timp catego- 
riilor sensul subiectivist kantian, fapt ce întreţine un dăunător echivoc. 
Deoarece termenul de categorie este contaminat de subiectivism, fără. 
putinţă de remediere, și n-a izbutit pînă aci să se elibereze nici de in- 
fluența limbajului, vădită la Aristotel, ne-am hotărît să renunțăm la el. 

Încheiem partea fundamentală cu o ultimă clarificare a chipului 
în care dualismul recesiv constituie o unitate fără sinteză categorială.. 
Cei doi parteneri, fiindcă stau în raport recesiv, nu viețuiesc unul lingă 
altul, în raport de juxtapunere, ca două puteri egale şi dușmănoase, 
gata de a se depărta una de alta, nerăbdătoare de a rupe lanţul ce le 
leagă. Ei se întrețes, se împletesc intim, fără ca prin aceasta unul să 
contamineze și să denatureze pe altul, fără să se topească unul în altul. 
Deosebirea şi identitatea, multiplul şi unul, individualul şi generalul, 
corpul şi sufletul, viața şi moartea, materia și viața, individul și so- 
cietatea, violenţa și iubirea, pentru a cita cîteva din dualismele recesive, 
se sudează fără ca unul să-și trădeze natura proprie sau să trădeze aso- 

ciaţia cu partenerul. Dimpotrivă, în sudura lor fiecare se defineşte şi 
îşi pecetluiește existenţa. Raportul dintre cei doi termeni este bilateral, 
nu unilateral, este reciproc, deși unul din termeni este primar, funda- 
mental, iar celălalt este secundar, fundat — aceasta fiindcă al doilea 
termen, oricît de valoros ar fi, nu ar fi ceea ce este dacă primul nu ar 
exista. Primul este posibilitatea celuilalt, nu însă în sensul că deţine 
secretul lui şi ca atare se bucură de privilegii, ci în sensul inofensiv. de 
partener care nu se poate lipsi de celălalt. Unitatea lor este legătura 
lor polară. 

Dualitatea recesivă exprimă structura profundă a realităţii, struc- 
tură pe cît de fundamentală, pe atît de ignorată în semnificaţia ei uni- 
versală și principială. Ne rămîne să întreprindem o ultimă încercare de 
a demonstra caracterul primar al recesivității. În acest scop, vom con- 
frunta structura recesivă cu principalele structuri filozofice cunoscute 
în istoria culturii şi întrupate în variatele arhitecturi de gîndire, din 
trecutul cel mai depărtat al speculaţiei pînă în zilele noastre. Încercarea 
noastră este o filozofie a filozofiei sau mai degrabă o logică a filozofiei 
sub cele două forme ale logicii: logica arhaică, preştiinţifică și logica 
științifică. 

Conştiinţa comună, naturală, în vremea de demult, ca şi în lumea 
noastră, a recunoscut ca o experiență elementară, ca faptul universal, 
cu cel mai adinc răsunet teoretic şi practic, opoziţia, dualitatea, antiteza, 
polaritatea. Răsunetul nu este de satisfacţie, pe care am dori-o nesfir- 
şită, ci de neliniște, căreia am vrea să-i punem capăt prin armonizare, 
prin suprimarea opoziţiei. „Opoziția universală“, după expresia sociolo- 
gului francez G. Tarde, posedă un caracter paradoxal : ea este un feno- 
men primordial, care ţine trează conştiinţa şi totuși ea nu ne mulţu- 
meşte, ci ne îndeamnă să o depășim, să o sacrificăm, să o-aplanăm, ca 
şi cum gîndirea şi fapta ar putea ancora definitiv într-o structură ar- 
monică, neproblematică, în Unitatea perfectă. Monismul, ca postulat al 
gîndirii, se alimentează din paradoxul structurii antitetice ; el crede că 
va izbuti să domine opoziţia, dualitatea, contrarietatea, dar în cele din 
urmă, naufragiază în valurile opoziţiei. Monismul înfige rădăcinile lui 
în dualism. 

Întreaga istorie a filozofiei este străduința fără rezultat de a re- 
zolva opoziţiile, de a înmuia, a netezi şi a şterge antitezele lumii. Lupta 
cu opoziţia marchează cu o diră roşie de sînge calea istorică a filozo- 
fiei. Lupta cu balaurul opoziției nu a dus la înfrîngerea, la moartea 
gîndirii, ci dimpotrivă la intensificarea lucidităţii ei, la exasperarea ei. 
În schimb, ea a lăsat cicatricele rănilor suferite şi poate un sentiment 
perfid de oboseală exploatat îndeosebi de scepticism. Dar scepticismul 
a fost totdeauna o şcoală dură şi o lecţie amară, dar salutară pentru 
filozofie. 

Care sînt metodele sau tipurile, pe scurt, care este tehnica de so- 
luţionare a dualității, dacă simpla acceptare a ei irită gîndirea, îndem- 
nînd-o să caute alte soluţii care sau suprimă dualitatea sau o face 
inofensivă ? Un prim tip de soluţionare a dualității este conservarea 
ei prin echilibrarea opușilor, considerarea acestora ca deopotrivă - de 
tari, aşa încît rezultatul este un compromis şi o condamnare la inac- 
tiune a gîndirii. Echilibrul este o mare realitate în lumea materială ; el 

este, după H. Spencer, rezultatul inevitabil al mişcării universale, al 
evoluţiei. „Există deci, în toate cazurile, un mers spre echilibru. Această 
coexistență universală a forțelor antagoniste care, cum am văzut înainte, 
necesită universalitatea ritmului şi care, cum de asemenea am văzut 
înainte, necesită descompunerea fiecărei forţe divergente, necesită în 
același timp stabilirea definitivă. a echilibrului“ (H. Spencer, Les pre- 
miers principes, trad. M. Guymiot, 1902, p. 422). Dar echilibrul nu este 
niciodată definitiv, fiindcă nu întregul univers este în echilibru. Echi- 
librul este parţial şi totdeauna expus a fi tulburat de forțele incidente 
exterioare lui. Echilibrul, fiind esenţial instabil, face loc, pentru același 
Spencer, procesului contrar evoluţiei, [adică] disoluţiei. Așadar, echi- 
librul este o scurtă fază de trecere de la un pol la altul, de la evoluţie 
la disoluție ; el nu suprimă opoziţia, ci o aplanează temporar, acordă un 
răgaz și aruncă o punte între cei doi poli. Echilibrul este un zero de 
evoluţie şi disoluție, o momentană anulare a mişcării în direcţii opuse. 
Teoria „echilibrului între antiteze“, după expresia lui I. Heliade-Rădu- 
lescu, împrumutată lui Proudhon, reprezintă un tip general şi elementar 
de soluționare a dualității. Acest tip acceptă dualitatea, dar îi răpește 
virful înţepător, impune o pace provizorie, pe scurt, paralizează pen- 
tru moment antagonismul. El nu explică însă în cel fel se realizează 
echilibrul, cum se obține acea egalitate de forțe contrarii, care păstrează 
opuşii, dar le temperează agresivitatea pînă la armonizarea lor. Tipul 
acesta de soluționare nu ne arată în ce chip şi cu ce preț se obţine 
simetria unor termeni disimetrici. 

Conservarea dualității prin temperarea antagonismului, a opozitiei 
polare are în istoria gîndirii mai multe alte tipuri subordonate de so- 
luţionare. Un tip foarte frecvent de soluţionare a dualității, fără echi- 
librare, este înlocuirea echilibrului între forțele contrare prin termeni 
intermediari, interpolanți, mijlocitori, prin „verigi“ între extreme. Aris- 
totel numea termeni contrari extremele unei serii de termeni variabili 
în cantitatea sau calitatea lor. Intermediarii pot fi mai mulţi, ca în 
neoplatonism (Plotin), care aşează între Dumnezeu („Unul“) şi materie 
(„Multiplul“) Intelectul întors spre Unul, şi Sufletul întors spre materie, 
deşi amîndoi mijlocitorii sînt de natură imaterială. Soluţia intercalară 
neoplatonică este falimentară, fiindcă nu recunoaște celor doi termeni 
puteri aproape egale: Unul este realitatea plenară, materia este un 
Neant. Dualitatea tinde să se rezolve în monism spiritualist — numai 
tinde, dar nu ajunge la reducerea unui termen la celălalt. Monismul spi- 
ritualist este tristul privilegiu al gîndirii moderne. 

Între cei doi termeni opuși poate fi interpolat un singur termen, 
și atunci obţinem ceea ce s-a numit sinteza, dacă factorul intercalat 
uneşte opușii, participă oarecum la amîndoi sau face pe amindoi să 
participe la sine. Așa este „sufletul“ sau „forţa vitală“ între spirit și 
corp, curajul între poftă şi rațiune, matematica între sensibil şi inteli- 
gibil, opinia (doza) între ignoranță şi ştiinţă — aceste din urmă trei 
interpolări se datoresc lui Platon, maestru în arta interpolării, a găsirii 
de intermediari. Însuși Aristotel a găsit şi el în etică o asemenea so- 
luţie : virtutea este „mijlocia« între două extreme sau vicii. 


Dacă termenul al treilea, dacă acel tertium quid sintetizant nu este 
așezat pe același plan cu opușşii, ci este declarat superior lor, obţinem. 

soluţia hegeliană care totodată „conservă“ opușşii în ceea ce au valabil 
și-i „suprimă“ în termenul nou al sintezei. Tipul hegelian de interpolare 
păstrează opoziţia în genere, căci sintezei i se opune un alt termen şi 
se ajunge la o nouă dualitate. „Sinteză“ desăvîrşită este numai cel din 
urmă termen care domină toate opoziţiile. Soluţia hegeliană, care este 
armonizatoare, sfirșeşte într-un monism universal şi spiritualist, în care 
sînt absorbite, în care „coincid“ toate opoziţiile. Noi am respins soluţia 
„Sintetizantă“ a lui Hegel, tipul care caută salvarea într-un al treilea ter- 
men care profită de pe urma opoziţiei celorlalţi doi. 

O soluţie analogă sintezei hegeliene este soluţia spinozistă : opușşii 
sînt două „atribute“ sau aspecte ale aceleiaşi realităţi, ale unei Substanțe 
unice şi infinite. Dar Spinoza afirmă principial, alături de corp şi spirit, 
singurele atribute cunoscute nouă, o infinitate de alte atribute, cores- 
punzătoare puterii infinite a Naturii sau a lui Dumnezeu, atribute care 
ar putea explica printr-o așezare gradată unitatea profundă a Substan- 
tei, a Naturii. Sistematica filozofică nu s-a înşelat clasînd soluţia spi- 
nozistă printre sistemele cu tendință monistă. Dualitatea este absorbită 
într-o Unitate nedeterminată şi în fond nedeterminabilă, dar în acelaşi 
timp ea este păstrată intactă, ca dovadă triumful final al dualității 
asupra unităţii. Diferenţa principală dintre soluţia hegeliană şi soluția 
spinozistă este accentuarea mai apăsată a opoziţiei la Hegel și a inter- 
mediarilor mai numeroşi la Spinoza. Dealtfel, şi substanţa unică spino- 
zistă este sinteza finală, al treilea termen superior, care  armonizează 
toate opoziţiile. 

Un alt tip de depășire a dualității şi totodată de păstrarea ei, tip 
foarte răspîndit în filozofie, religie şi chiar ştiinţă, este tipul pe care 
l-am putea numi disociativ. Dualitatea inițială este conservată, dar este 
soluționată prin disociere, așezînd termenii ei opuşi pe planuri deose- 
bite, deci într-o nouă dualitate. Opoziția de la început, fiind disociată 
pe planuri diferite, pierde din tensiune și pare a fi depășită. Exemplele 
istorice sînt numeroase şi semnificative. Cel mai cunoscut este opoziţia 
dintre credinţă şi ştiinţă : ştiinţa are ca domeniu propriu naturalul, 
empiricul, fenomenalul (Kant), cognoscibilul (Spencer), [iar] religiei i s-a 
rezervat supranaturalul, noumenalul, incognoscibilul. Determinismul in 
ordinea fenomenelor naturale și indeterminismul în ordinea noumenală, 
a „lucrului în sine“ la Kant, determinismul în ordinea macrofizică, in- 
determinismul în ordinea microfizică, după unele interpretări contempo- 
rane ale fizicii, sînt două ilustrări, foarte înrudite, ale tipului disociativ 
de soluţionare a dualității. Dualitatea disociată, fără a fi suprimată, a 
fost dobîndită nu prin monism, ci printr-o referinţă la un alt dualism 
mai profund şi mai puţin problematic, cel puțin la prima vedere. Aşa- 
dar, dualitatea nu este suprimată, ci numai depăşită printr-o nouă dua- 
litate, care s-ar putea să provoace probleme şi mai dificile. Existenţa 
de domenii disparate, fără legătură între ele, nu este o situaţie uşor 
de înţeles. Ea este acceptată bucuros la început numai fiindcă ne ajută 
să slăbim tensiunea primei dualități care părea de nesuportat. 

Odată cu tipul disociativ de a depăși dualitatea, ne-am îndepărtat 
de tipul interpolar, care depotenţează opoziţia a doi termeni prin inter- 
calarea unui termen „sintetic“ sau a unei serii de termeni continui care 
apropie extremele fără a le desființa. Apropierea termenilor devine 

cu atit mai acceptabilă, mai verosimilă cu cît termenii intercalaţi sînt 
mai numeroşi. Dar cine poate descoperi atiţia termeni intermediari între 
extreme încît să se șteargă opoziţia lor, de exemplu opoziţia dintre spi- 
rit şi corp ? Istoria filozofiei nu cunoaşte nici o doctrină cu o ierarhie 
atît de bogată între marii termeni opuși. Religiile însă au înmulţit in- 
termediarii, potrivit numeroaselor irebuinţe ale cultului. Între om și 
Dumnezeu, creștinismul a interpus numai două ipostaze mijlociioare : 
Isus, ipostază concretă, bine determinată, și Spiritul, ipostază vagă, ne- 
determinată. Dar credința populară a înmulțit intermediarii : demoni, 
îngeri, sfinţi și chiar preoţii. Gnostica creştină şi neoplatonismul păgîn 
s-au servit de o bogată ierarhie de intermediari între om și Unul su- 
praceresc, suprarațional. 

Există şi o altă posibilitate de a apropia extremele prin înmulţirea 
intermediarilor, dacă înmulţirea utilizează categoria de cantitate, care 
variază de la extreme, de la maxime, la minime, la zero. Așadar, vom 
pune între extreme atiția mijlocitori cîți sînt necesari pentru a trans- 
forma maximul în zero. Materia poate varia de la maximul de întindere 
la infinitul mic. Mai mult încă, materia poate varia de la maximul de 
materialitate la minimul de materialiţate, deci pînă la spiritualitate. 
Tot aşa, spiritul variază de la maximul de imaterialitate la minimul, la 
zero de imaterialitate, deci pină la atingerea materialității. Scăderea 
treptată a unuia din termeni este concomitentă cu creşterea celuilalt. 
În cadrul aceluiaşi tip, două extremităţi se pot apropia, pînă la confun- 
dare, prin trecerea termenilor de la maximum la minimum, la zero. 
Acest tip doctrinar se apropie de monism, de monismul identității şi al 
indiferenței reprezentat de Schelling. 

Monismul autentic, pe care nu trebuie să-l confundăm cu doctrina 
identităţii sau indiferenței celor două atribute sau aspecte ale realității, 
se definește prin acordarea titlului plin de realitate unuia din termeni, 
fie materiei (în materialism), fie spiritului (în idealism), celălalt termen 
fiind degradat ca manifestare, atribut, efect al celuilalt. Este îndoielnice: 
că monismul radical, materialist sau spiritualist (idealist), a existat vre- 
odată, într-o formă consecventă, în istoria filozofiei. Căci dualismul, re- 
pudiat principial, reapare într-o altă ipostază, fie ca două materii deose- 
bite (Democrit, Epicur), fie ca două categorii distincte, un termen este. 
substanță, celălalt atribut sau efect dar de altă natură decît substanţa. 
Nu este admisibil ca materia să aibă un atribut sau un efect (funcţie) 
imaterial sau ca spiritul să aibă un atribut (fenomen) sau un efect 
(funcţie) material. Tot ce este legat de materie este și el material, şi 
tot ce este legat de spirit este de asemenea spiritual. Materia nu poate 
avea un atribut imaterial sau neperceptibil, iar spiritul nu poate avea 
un atribut perceptibil, material. Dintre cele două monisme radicale, 
cel mai neverosimil este spiritualismul, deşi acesta este, se pare, avan- 
tajat de teoria modernă a cunoașterii (orice obiect este o reprezentare, 
o percepţie, deci o stare de conștiință). 

Monismul poate recurge şi la alt procedeu analog reducerii ma- 
ximului la minim (zero). Este o altă stratagemă de a desființa dualismul 
menţinîndu-l însă : materia este un minim de spirit sau spiritul este 
un minim de materie. Acesta este procedeul matematic a lui Leibniz, 
procedeu care a dat calculul infinitezimal : mișcarea este un minim de. 

repaus, iar repausul un minim de mișcare. Subterfugiile matematice au 
o valoare de calcul în domeniul suprarealului, dar în domeniul realului 
ele nu pot constitui o doctrină nouă și nu suprimă dualismul, ci îl con- 
servă ipocrit. 

Scurta noastră expunere a principalelor tipuri de a înfrunta prin 
reducere dualitatea ne-a dovedit că dualitatea poate fi mascată sau 
redusă verbal, dar nu poate fi suprimată. Dualitatea susţine în ascuns 
şi monismul. Poate că încercările moniste sint metamorfoze ale dualis- 
mului. Ce tip explicativ reprezintă dualitatea recesivă ? În primul rînd, 
ea reprezintă dualismul : individualul nu se reduce la general, nici ge- 
neralul la individual, ci ei coexistă necesar, și tot aşa la celelalte duali- 
tăţi. Mai departe, tipul nostru de explicaţie recunoaşte că dualitatea 
poate fi temperată dacă recurge la un procedeu care nu a fost aplicat 
pînă acum principial şi general. Unul din termeni este dominant, fun- 
damental, primordial, celălalt este recesiv, secundar, fără să fie derivat 
din primul şi fără să fie devalorizat din cauza poziţiei secundare. De 
asemenea, am concedat că raportul recesiv. poate varia, adică există 
posibilități de accentuare, de creștere a termenului recesiv şi de scădere 
a termenului dominant fără ca vreunul să devină un zero. Răsturnarea 
raportului recesiv este destul de ușoară pe plan abstract, pe planul gîn- 
dirii, dar este de o supremă dificultate, este o revoluţionare apocalip- 
tică pe planul concret al realităţii. Dar şi în cazul din urmă, variația 
termenilor nu se produce magic, spontan, „de la sine“, ci sub influenţa 
cauzalităţii, a acţiunii neîncetate, care este nota caracteristică a realului. 


NANO i iii i A ii el i ia a ti tote aa 


I 
ASPECTE SPECIALE 


Trebuie să avem curaj Teetet. 
Oricît de puţin, să mergem înainte. 
(Platon, Sofistul, 261 a). 


Am cunoscut aspectul fundamental, general al recesivității. Tot atît 
de însemnată este ilustrarea, aplicarea, specificarea principiului _ sau 
structurii recesive. Lăsăm să se perinde principalele dualisme recesive. 


1. DEOSEBIRE-ASEMĂNARE (IDENTITATE) 


Dualismul fundamental, opoziţia recesivă primordială este deose- 
birea sau diversitatea-asemănarea (identitatea). Tot ce există conţine 
deosebiri şi asemănări (identități) ; dominantă este deosebirea, recesivă 
este identitatea. Deosebirea ca atare nu ridică dificultăţi şi nu cauzează 
nedumeriri, într-atit de ușor conștiința neprevenită este dispusă de a-i 
recunoaște precăderea. Orice este deosebit față de alte ‘lucruri, deosebite 
și ele, ca și faţă de identic. Identicul apare identic în opoziţie cu deose- 
birea. Deosebirea nu cunoaşte grade ; din acest punct de vedere se poate 
spune cu Hegel că orice deosebire, fiind ireductibilă, constituie o opozi- 
ție, o așa numită contradicţie. Dacă totuşi se vorbeşte de grade ale deose- 
birii, explicaţia stă în prezența asemănării (identităţii) ca factor opus 
recesiv. Două lucruri sînt mai deosebite, cînd au mai puţine asemănări. 
S-a făcut din deosebire-identitate categorii ale „gîndirii comparative“ 
sau „reflexive“ (Ed. von Hartmann, W. Windelband). Expresia de gîn- 
dire comparativă este inofensivă, dacă nu uităm că nu comparaţia pro- 
voacă deosebirile și identitățile, ci invers, fiindcă existenţa deosebirilor 
premerge constatării lor comparative sau reflexive. Altminteri, deosebi- 
rea nu comportă comparaţie şi nu are nevoie de ea pentru ca să existe. 
Deosebirea este o situaţie unică, ireductibilă. 

Discuţia reclamă, în pofida aşteptărilor, termenul recesiv : asemăna- 
rea (identitatea), Identicul nu este de sine înţeles, nu are evidenţa ra- 
țională ce i se atribuie demult. Gînditorul danez H. Hoffding propune 
ca antiteză a deosebirii asemănarea. „Identitatea este un grad sau o 
specie de asemănare. Gîndirea se înalță pînă la identitate printr-o serie 
de grade de asemănare“ (Hâffding, La pensée humaine, 1911, p. 179). 
Argumentul acestui gînditor constă în prezentarea ca indefinibilă şi 
fundâmentală nu a identității, ci a asemănării. „La urma urmelor, nu 

se poate defini ce este asemănarea“ (îb., p. 179). în realitate, asemăna- 
rea este un dat confuz și ca atare ea nu poate figura printre „categoriile“ 
fundamentale, afară numai dacă ea nu reprezintă identitatea. Asemă- 
narea presupune prezența deosebirilor şi o neprecizare a rolului ce re- 
ine termenului opus, o lăsare a lui în umbră. Care este termenul opus 
deosebirii ? În general, polul opus al deosebirii este declarată egalitatea 
sau egalul. Acesta este convingerea lui Ed. von Hartmann (Kategorien- 
lehre, ed. a II-a, p. 197), a lui W. Windelband (System der Kategorien, 
p. 51), a logicianului austriac Alois Höfler (Logik, ed. a Il-a, 1922, 
p. 254 şi urm.). Egalitatea ar fi deci limita deosebirii, iar gradul suprem 
de egalitate este identitatea (Ed. von Hartmann). Datele care se deosebesc 
într-un singur punct sînt egale. Această stare de lucruri este obișnuită 
în domeniul cantităţii, al matematicii, în „ecuaţiile“ 1 — 1 sau 1 + 1 = 2, 
semnul = simbolizează egalitatea. Egalitatea este raportul dintre ter- 
meni echivalenți care se pot substitui unii altora sau, în geometrie, se 
pot suprapune. Cuvintul de egalitate a găsit în viaţa socială o magică 
rezonanţă. Dar întrebuințarea acestui cuvînt arată că doi oameni sînt 
egali, cînd se deosebesc, firește, sub raport social, cel puţin într-un 
punct. De aceea „completă egalitate“ este o contradicţie. În afara do- 
meniului cantității, egalitatea are grade, de aceea s-a vorbit de egalitate 
socială formală (juridică) şi egalitate reală (economică). Se recunoaşte 
inegalitatea de merite, de calități. Tendinţa este transformarea inegali- 
tăţilor ce par constitutive, oarecum înnăscute, în inegalităţi produse de 
împrejurările întîmplătoare în care s-au dezvoltat indivizii. 

Așadar, egalitatea nu este polul opus deosebirii, fiindcă ea include 
în constituția ei deosebirea. Nu egalitatea este termenul recesiv, ci 
identitatea. Ne-am folosit la început de cuvîntul asemănare, fiindcă lim- 
bajul l-a consacrat ca opus deosebirii. Evitarea termenului de identitate 
își are explicaţia. Este un termen ce ne stînjenește, ne încurcă, tocmai 
fiindcă se opune deosebirii. Identicul nu cunoaște în sine nici o deose- 
bire. Expresiile curente de „identitate parţială“ sau de „identitate a 
două lucruri în ceva“ sînt eronate. Identitatea nu este nici totală, nici 
parţială, ci este pur și simplu numai identitate fără calificare, fiindcă 
ea exclude orice deosebire, orice diversitate. Tot așa două lucruri nu 
sînt identice în ceva, ci numai egale, tocmai fiindcă sînt două, fiindcă . 
deci cuprind cel puţin o deosebire. În schimb, cele două lucruri sînt 
egale, fiindcă există în ele ceva identic. Identicul este totdeauna unul. 
Aceasta este singura scuză a expresiei tautologice: „identic cu sine 
însuşi“, ceea ce este o „autodublare“, o absurditate. Cum spunea filo- 
zoful naturalist presocratic din secolul V înaintea erei noastre, Diogene 
din Apolonia : „nici un lucru, din cele care se schimbă, nu poate deveni 
întru totul asemenea cu altul, fără ca ele să nu devină unul și același 
lucru“ (Diels-Kranz, Vorsokratiker, vol. II, ed. a V-a, frag. 5, p. 62). 
Identitatea exclude deosebirea, pe cînd egalitatea o cere. 

Cînd vorbim de identitate, noi recurgem la o relaţie, iar relația 
presupune doi termeni. De unde provin cei doi termeni, dacă identi- 
tatea este una ? Desigur, numai din ce este dat împreună cu identicul, 
oarecum alături de el, nu însă în el. Dacă ar dispărea nota ce însoţeşte 
orice identic, ar dispărea iluzia că există două lucruri identice și s-ar 
ajunge la justa constatare a „ceva identic în doi“. Este dar o eroare 

de a atribui nota deosebitoare care creează iluzia a „doi identici“ ca 
aparținînd termenului identic. Cum a relevat J. Rehmke, nota deose- 
bitoare este împreună cu identicul, nu-i aparţine şi ca atare nu-l di- 
versifică. Numai indivizii se deosebesc prin ceea ce le aparţine. Notele 
generale se deosebesc prin ceea ce este împreună cu ele, şi atunci ele 
nu sînt două, ci una. Dacă verdele acestei frunze este același cu ver- 
dele frunzei alăturate, temeiul deosebirii nu stă în culoarea de verde, 
ci în împrejurările în care este dat unul și același verde. Pe scurt, tot 
ce este general (culoare, întindere, om, animal, asemănare, diferență etc.) 
este fiecare un identic — unul în sens propriu. Cum se face că în lume 
nu există un singur termen general, o singură identitate ? Întrebarea 
surprinde nu prin naivitatea ei, ci prin spontana manifestare a fascina- 
tiei pe care o exercită identicul. Faptele ne înfăţişează o pluralitate 
de generali, de identici, adică mai multe feluri de identici — ceea ce 
pledează pentru caracterul dominant al deosebirii (diversităţii). Totuși 
sînt gînditori ca African Spir şi mai recent Êm. Meyerson care afirmă 
că gindirea urmărește să întroneze o identitate „unică“, pentru a stăpîni 
deplin vîrtejul diversităţii. Din „identificare“ în „identificare“, gîndirea 
rațională ajunge la o identificare universală, care — după Meyerson —— 
este spațiul. Idealul ştiinţei ar fi topirea diversităţii în spaţialitate, cum 
visa Parmenide. Numai că diversitatea rămîne și la spaţiu : două puncte 
spaţiale sînt oarecum identice, fiindcă unul nu este mai altfel decît 
altul și totuşi ele sînt locuri ireductibile, deosebite, și ca atare ele ser- 
vesc să individualizeze lucrurile, corpurile. Cele constatate la spaţiu 
rămîn valabile și la timp. Chiar dacă toate celelalte deosebiri s-ar do- 
vedi a fi „identități deghizate“, după termenul lui Hoffding (La pensée, 
p. 176), acelea ale timpului, acelea ale „istoriei“ sînt ireductibile. Ele 
pun gîndirea în mişcare şi o fac să treacă de la categoriile formale la 
cele reale, apoi la cele ideale (valori, interese umane). „Nu natura lu- 
crurilor — spune fm. Boutroux — trebuie să fie obiectul suprem al 
cercetărilor noastre ştiinţifice, ci istoria lor“ (De la contingence des lois 
de la nature, p. 145). Gîndirea mai nouă are înclinarea de a exagera 
importanța timpului. Nu e permis a face din timp principiul unic al 
diversității. Momentele timpului, oricât ar fi de deosebite unele de altele, 
sîni generale, deci identice, fiindcă același moment, aceeași clipă îm- 
brățișează toate lucrurile din lume. Şi aci diversitatea primează, dar 
identicul este prezent recesiv. 

Pe scurt, tot ce nu este deosebire sau identitate este un amestec 
al lor, un amestec gradat de componentele lui. Deosebirea cea mai să- 
racă este egalitatea care presupune un factor identic plus o notă deose- 
bitoare ; asemănarea presupune un amestec confuz, în care nu știm 
dacă domină identicul, deși predominarea identicului, în cazul dat, este 
probabilă. În mijlocul lumii, în cazul cel mai favorabil, ne întîmpină 
asemănări sau aparențe de asemănare. De aceea Boutroux se credea în 
drept să scrie : „natura nu ne oferă niciodată decît asemănări, nu iden- 
titățţi“ (De la contingence, p. 37), ca şi cum asemănarea ar fi posibilă 
fără identități. Confundind identitatea cu „egalitatea absolută“, Boutroux 
spune în altă parte: „mai întîi, omul nu poate constata niciodată o 
egalitate absolută“ (îb., p. 57). Nici o existenţă nu e posibilă fără deose- 

bire ca şi fără identitate. Acestea nu sînt niciodată izolate, în stare pură, 
ci totdeauna împletite intim ca toate dualismele recesive. 

Vrem să lichidăm o stăruitoare eroare a filozofiei. Nic. Hartmann, 
în ciuda obișnuitului său spirit analitic, a fost victima ei. Se crede că 
timpul este marele duşman al identității, că el impune schimbarea şi 
deci coruperea identităţii. Aşadar, se confundă identitatea cu conserva- 
rea, cu persistența. Identicul trebuie să fie sustras acţiunii nemiloase a 
timpului ; el nu se schimbă. Chestiunea, fiind prea însemnată, va fi re- 
luată şi în alt context. Acum ţinem să stabilim un lucru. Dacă tot ce 
este general e un factor identic, tocmai fiindcă se repetă, nu este greu 
să înţelegem că factori identici (generali) au apărut sau au dispărut. 
În adevăr, schimbarea nu este numai modificarea unei existenţe date, 
ci apariţia şi dispariţia ei. O notă generală (identică) înainte nu era, 
acum este şi peste un timp, poate foarte îndepărtat, nu va mai fi, fără 
ca ea însăși, în acest timp, să fi suferit vreo alteraţie. Generalul aparţine 
indivizilor şi-i constituie ; dacă dispar aceştia, dispare şi generalul (iden- 
ticul). Dar aceasta nu înseamnă admiterea „nimicului“, o trecere de la 
nimic la ceva şi de la ceva la nimic? Fără supoziţia „identicului“, adică 
a conservării sau persistenţei, călcăm principiul oricărei ştiinţe : ex ni- 
hilo nihil. Avem de observat întîi că dispariţia indivizilor nu este o dis- 
pariţie completă — şi conservarea este o problemă la nivelul indivizi- 
lor —, căci persistă așa-numitele „elemente“ sau indivizii „simpli“. De 
asemenea, odată cu conservarea „elementelor“, se conservă şi notele lor 
generale. Al doilea, apariţia și dispariţia unor note generale nu înseamnă 
apariţia şi dispariția absolută a acestor note. Ceva persistă la aceste note 
identice, chiar dacă ele au apărut din nimic şi au dispărut în nimic. 
Astfel, în evoluţia vieţii au apărut și dispărut, uneori fără urmă, forme 
de animale şi plante, dar forma generică de animal şi plantă s-a con- 
servat pînă azi. Poate că vor dispărea şi ele, dar atunci altceva, încă 
mai general, mai elementar, se va conserva. Este de ajuns să constatăm 
că unele identități dispar sau apar, chiar dacă altele persistă, pentru 
a înlătura confuzia obișnuită dintre identitate şi persistenţă, imutabili- 
tate. Identitatea nu este nici contra timpului, nici pentru el. Ea n-are 
nici o semnificaţie la nivelul timpului. 

După aceste precizări de înţelesuri, rămîne să justificăm mai strîns 
recesivitatea identităţii. Ne-am împotrivit de la început oricărei reduceri 
al unui termen al dualismului la altul. Nu afirmăm că identitatea este 
cazul limită al deosebirii, fiindcă ar fi valabilă şi inversa : deosebirea 
este cazul limită al identităţii (asemănării), fiindcă lucrurile cele mai 
deosebite sînt identice prin faptul că sînt deosebite. Ne mulțumim să 
constatăm că cine posedă deosebiri se aşteaptă la prezenţa identităţii. 
Este o fericire că domină deosebirea. Identitatea adoarme cercetarea, 
deosebirea pune în mișcare conştiinţa şi universul. Einstein repeta : „noi 
înregistrăm numai variaţii“. Gîndirea are ca principiu diferenţa, calita- 
tea, timpul. Identităţile sînt descoperiri de mai tirziu. Trebuie combă- 
tută şi aci iluzia că prin gîndire „reducem“ deosebirile la identic, ca și 
cum deosebirea care a dat impuls gîndirii, după ce şi-a făcut datoria, 
poate să dispară. Deosebirile inițiale rămîn mai departe, aceasta pentru 
motivul că identitățile au fost descoperite prin deosebiri şi trăiesc prin 
ele. Fără deosebiri, ar exista numai o Identitate, care este moartea uni- 

versului și a științei. În adevăr, deosebirile marchează identități (ase- 
mănări), căci însăşi existența identităţilor pledează pentru deosebiri. 
Deoarece nu există un singur termen identic, deosebirea își ia totdeauna 
revanşa. Este o iluzie că filozofia respectă identitatea pentru descope- 
rirea căreia s-a trudit atîta. De abia a fost găsită şi formulată o identi- 
tate şi spiritul se îndreaptă spre noi deosebiri. „În acest sens se poate 
spune că nimic nu se reproduce identic cu sine“ (W. James, Introduction 
à la philosophie, p. 180), ceea ce nu înseamnă că identicul mereu se 
schimbă, ci numai că identicul are alături de sine o deosebire, o dife- 
rență, o diversitate, față de care el se afirmă ca identic. 

„Principiul identităţii“, pretext de abuz filozofic şi logic, nu are ni- 
mic paradoxal, deşi este proclamat ca „legea fundamentală a gîndirii“ și 
este în genere simbolizat prin doi termeni „A este A“ sau, și mai rău, 
A= A. S-a găsit scăparea în considerarea lui ca „sintetic“ : „A este 
totuşi A, chiar cînd este non A“, deci al doilea A nu este tot A, ci un 
non-A. Adevărul este că A rămîne A numai dacă el este dat împreună 
cu note deosebite, care nu-l diferenţiază pe el însuși, ci îl situează re- 
cesiv alături de o deosebire. Substituirea logică a unui termen prin altul, 
condiţie elementară a raţionamentului, este posibilă pe temeiul identi- 
tăţii, dacă identicul se asociază cu termeni deosebiți. Fără diferenţe, 
identitatea este o vorbă goală care exclude însăşi tautologia sau repe- 
titia. „Doi“ A repetaţi sînt același A în două circumstanţe deosebite. 
„Doi“ este valabil pentru circumstanţe, nu pentru A, pentru identic. 
„Paradoxul“ identicului este recesivitatea lui, subordonarea lui față de 
diferenţă. În ce priveşte egalitatea, ea se întilneşte numai la cantitate, 
cum a notat Aristotel (Categoriile, cap. VI, 6 a, 30 şi urm.), fiindcă la 
cantitate nota distinctivă unică nu este despărțită de factorul identic, 
pe cînd la celelalte categorii nu se poate vorbi decît de asemănare și 
neasemănare, adică de un amestec indistinct de deosebiri şi identități. 

Să precizăm raportul dintre termenii de identic, egal și asemănă- 
tor. Identicul este unul şi acelaşi, cum ştia şi Platon. Deci nu există 
„doi“ identici, ci două lucruri identice în ceva; dacă vorbim totuși de 
doi, explicaţia o găsim în împrejurarea că unul și același s-a asociat 
cu o notă deosebitoare. Egalul este de asemenea identicul asociat cu o 
singură notă deosebitoare, de exemplu locul ; vorbim totuși, de egal, 
fiindcă acest identic poate fi măsurat sau numărat. Aristotel a recunos- 
cut ca al treilea caracter al cantităţii (după noi, caracter fundamental) 
capacitatea de a fi egal sau inegal, adică de a fi măsurat sau numărat 
(Categorii, cap. VI, 6 a). Egalitate şi inegalitate se întilneşte (le întîlnim) 
numai la cantităţi, fiindcă ele pot fi măsurate. „Albul“ acestei porțiuni 
de zăpadă şi „albul“ porțiunii vecine de zăpadă sînt identici, însă nu sînt 
egali, fiindcă cele două calităţi cunosc numai măsura indirectă a spa- 
tiului (a cantității) ce ocupă, nu a culorii însăşi. „Asemănarea“ și „nea- 
semănarea“ se aplică la amestecul indistinct de deosebiri şi identități, 
dar termenul de asemănare este întrebuințat şi la lucruri cu proprietăți 
identice, de exemplu cele două porţiuni de zăpadă se aseamănă. Este un 
fel de a vorbi ce nu angajează prea mult gîndirea însăși. 

Drept încheiere, ca o pregătire a aspectelor speciale, vom aborda 
o problemă, în sine importantă, dar aci cu o semnificaţie redusă. Vom 
expune în cele ce urmează dualisme recesive, perechi de noțiuni prime. 


93 


Legătură intimă există între termenii fiecărui dualism. Dar există oare 
o asemenea conexiune între diferitele dualisme ? Principial, toate dua- 
lismele sînt legate direct sau indirect, nici unul nu se izolează, nu se 
absolutizează. Dar legătura între dualisme nu este de așa natură, încît 
să ni se impună obligaţia de a deduce dintr-un dualism toate celelalte 
perechi. Se prea poate ca un dualism să aibă o valabilitate universală 
faţă de celelalte, însă acest rang se legitimează prin însuşirile lui logice, 
așa-zise formale, care nu sînt obligatorii pentru conţinutul celorlalte. 
Sînt şi alte posibilităţi. Un termen al unui dualism este înrudit, uneori 
chiar foarte înrudit, cu termenul altui dualism, de exemplu „identicul“ 
are afinități cu „generalul“, „infinitul“ cu „eternul“ și „absolutul“. 

De asemenea, un dualism apare ca o specificaţie a altuia, de exem- 
plu „viaţă-moarte“ şi „animal-om“. Toate acestea sînt interferenţe par- 
tiale, locale, care justifică utilizarea unei noţiuni prime pentru eluci- 
darea altora, dar nu căutarea sistematică a legăturilor pe o linie sau 
încrucişate. Termenii dominanţi și termenii recesivi nu sînt atît de soli- 
dari, încît să constituie două blocuri, fiecare omogen în sine. Cel mult 
putem conchide pe linia neîntrecutului Aristotel că există totuși un 
termen absolut fundamental : Individul. Toţi ceilalți termeni se rapor- 
tează lå individual ca la substratul sau subiectul lor. Prin aceasta, con- 
cepţia noastră nu naufragiază în individualism sau nominalism. Indivi- 
dul singur, rupt de celelalte noţiuni prime, nu este decît un loc gol, 
o așteptare, o invitaţie fără răspuns, o veleitate. 

Adevărul este că individualul este și rămîne dominant, iar celelalte 
noțiuni sînt recesive, cu toată însemnătatea lor pentru constituirea de- 
plină a individualului. 

Dacă ni s-ar cere să rezumăm într-o frază ideea fundamentală a 
lucrării noastre, vom spune următoarele : esenţial pentru cercetarea fi- 
lozofică este să ştim precis ce înseamnă raportul de contradicţie. Este 
o sarcină grea. De aceea se vorbește adeseori de contradicție, cuvint cu 
implicaţii agresive şi cu puternice rezonanţe afective, dar se ocolește cu 
prudenţă examenul principial al contradicției. 


2. MULTIPLU-UNU 


Solidar cu dualismul precedent este dualismul recesiv multiplu 
(pluralitate)-unu (unitate) care după unii gînditori vechi sau contem- 
porani este dilema supremă a filozofiei. Importanţa ei este întărită de 
persistența ei de-a lungul veacurilor, dar este compromisă de echivocuri. 
În istoria gîndirii occidentale, multiplu și unul au apărut nu numai des- 
părţiţi, chiar opuși, dar şi derivabili unul din altul, ceea ce nu se acordă 
cu absoluta lor deosebire. Heraclit proclama : „din toate unul şi din nou 
toate“ (Diels — Kranz, Vorsokratiker, vol. I, ed. a V-a, frag. 10), iar 
Empedocle intonează : „îţi aduc la cunoştinţă un îndoit adevăr : aci, unul 
se naște din multiplu ca singură existenţă, aci, iarăşi, prin separare, 
multiplul iese din unul“ (îb., frag. 17). S-ar crede că în aceste filozo- 
feme străvechi multiplul și unul, deşi despărțiți, au aceeaşi valoare; în 

realitate, se acordă primatul unului, potrivit prejudecăţii că lumea este 
una. Îndeosebi Parmenide consacră caracterul primordial al „Unului și 
Totului“ și face din această formulă tautologică marea obsesie a filozo- 
fiei. Am vorbit la Parmenide de primatul unului, deşi el pare că su- 
primă ca iluzie multiplul. Fragmentele păstrate din opera lui Parmenide 
vorbesc de a doua cale, aceea a „opiniei muritorilor“, a „aparenței“, în 
care multiplul este restabilit sub o formă degradată. E vechea poveste 
filozofică : se dă cu stinga ceea ce se ia cu dreapta. Platon, în dialogul 
din epoca bătrîneţii, Parmenide, ilustrează ravagiile săvirşite de dualis- 
mul „Unu-Multiplu“, cercetind pe rînd cele două ipoteze şi consecin- 
tele lor : există Unul, nu există Unul, fără a ajunge la o concluzie. Cînd 
citeşti acest dialog, nu poţi scăpa de impresia că dualismul multiplu-unu 
a fost inventat pentru a întreține o plicticoasă jonglerie logică. În expu- 
nerea noastră am aşezat înainte cînd unul, cînd multiplul. Explicaţia e 
simplă. Tradiţia nu numai că a despărțit multiplul şi unul, ci a procla- 
mat întîietatea unului, i-a acordat titlu de realitate „superioară“, de or- 
dine, față de multiplul degradat pînă la haos şi iluzie. Avem dar de 
înfruntat o înrădăcinată prejudecată. Datele justifică nu numai solida- 
ritatea de nedespărțit a multiplului şi unului, dar mai ales caracterul 
dominant al multiplului. Două mari fapte fundează recesivitatea unului 
și dominanța multiplului : a) veşnica rîvnă după unul, permanenta nos- 
talgie a unității — nimeni nu caută neîncetat unul, dacă el este domi- 
nant ; b) multiplul nu poate fi niciodată „unit“ complet, ci rămîne rebel 
reducerii la unu. Se vorbește de stăpînirea sau dominarea multiplului 
de către unul. Limbajul acesta pare că sprijină dominarea unului ; în 
realitate el dovedește contrarul, puterea de rezistenţă a multiplului, do- 
minarea lui. Cel mult avem aci documentarea constatării că factorul re- 
cesiv poate avea o valoare superioară. 

Începem cu o clarificare terminologică. Caracterul dominant al unu- 
lui e fundamentul „monismului“. Cuvîntul însuși este relativ nou (se- 
colul al XVIII-lea), dar doctrina este foarte veche. Filozofia occidentală, 
la greci, începe cu monismul și nu va înceta de a urmări ca un ideal 
suprem Unitatea. Cunoașterea mai adîncită a primilor naturaliști greci 
ne-a făcut mai prudenţi în aplicarea etichetelor terminologice. Monismul 
lor trădează o teamă de multiplu, de pluralitate exprimată sub forma de 
dispariție şi moarte, de devenire în genere. În adîncul gîndirii presocra- 
ticilor stă ascuns ca un resort şi ca o obsesie a ei spectacolul uimitor al 
multiplului. Factorul cel mai izbitor, multiplul, nu este subliniat, ci este 
reprimat, aparent ignorat; în schimb, factorul „invizibil“, mai mult 
dorit decît avut, acel Unu, Armonia, trece pe primul plan al reflexiei. 
Aceeași este situația și în gindirea cosmologică indiană. Pluralitatea lu- 
crurilor stă pe primul plan al obsesiei și se caută salvarea în unul și 
totul şi chiar în derivarea sau emanarea multiplului din unul. La in- 
dieni, emanaţia nu cunoaște, ca în neoplatonismul occidental, o serie de 
trepte cu valori mereu degradate, de la Unul inefabil la multiplul mate- 
rial evanescent. Pentru cosmologia indiană toate treptele au aceeași va- 
loare, nu există nici o deosebire de la superior la inferior între spirit 
și materie. Principiul, factorul prim nu este Divinul. Cosmologia indiană 
rămine ateistă, chiar cînd vorbeşte de divinitate (Betty Heimann, Zur 
Struktur des indischen Denkens, Kantstudien, vol. 30, 1925, p. 6 şi urm, 


95 


Ce este acest „unu“ sau această „unitate“ ? Clasificarea academică 
a sistemelor ne-a obișnuit să deosebim aspectul numeric (cantitativ) de 
aspectul calitativ (felul unităţii). Este o mare diferență a spune că nu- 
meric existenţa este ună singură şi a spune că sub raport calitativ ea are 
o singură calitate (pur materială sau pur spirituală, în fine o a treia 
ascunsă înapoia celorlalte două) sau două calități separate (și corp şi 
spirit). Notăm că sub raport numeric doctrinele au afirmat sau o singură 
existență masivă sau mai multe, nu însă numai două, deci sub raport 
numeric filozofia cunoaște de o parte unul, de alta multiplul. Pentru a 
denumi cea dintii doctrină, s-au propus termenii mai potriviţi de „he- 
nism“ (hen=—unul), cum vrea Windelband, sau de „singularism, cum 
ține Osw. Kiilpe. Sub raportul calităţii, pînă acum, n-a afirmat o plura- 
litate (infinită) de „atribute“ sau calităţi decît numai Spinoza, dar şi el 
s-a grăbit să aducă o importantă restricţie : : din infinitele atribute numai 
două ne sînt cunoscute : corpul și spiritul. De aceea doctrinele cele mai 
răspîndite sînt dualismul, care reprezintă latura calitativă, și monismul, 
care este echivoc, fiindcă implică şi aspectul numeric, dar care repre- 
zintă tot calitatea : reducerea celor două calităţi la una din ele sau la 
o a treia superioară celorlalte două, de acum depotenţate la treapta de 
atribute, moduri, expresii, laturi etc., pe scurt „identificate“ în adevă- 
rata realitate. Pe scurt, dualism şi monism sînt valabile numai pentru 
aspectul calitativ al lumii, deşi monismul are şi un sens mai general. 
Nu trecem cu vederea că şi dualismul are un sens generic, dar acesta 
nu se referă la o doctrină filozofică, ci la o structură logică. Important 
este ca sensul întrebuințat să rezulte clar din context. Confuzia este 
obișnuită la cei vechi, cum se constată într-un celebru pasaj al lui Iso- 
crate, pasaj în care se vorbeşte de numărul existentelor, dar se subîn- 
țelege numărul calităţilor fundamentale : „pentru un gînditor (Anaxago- 
ras) există o infinitate, pentru Empedocle, patru; [...] pentru Ion, nu- 
mai trei; pentru Alemeon, numai două; pentru Parmenide şi Melissos, 
una ; pentu Gorgias, nici una. Este aci un joc filozofic, care nu duce la 
nici un rezultat şi satisface pe iubitorii de abstracții cvintesenţiate. 


= Reluînd examenul antitezei recesive, nu va fi greu să dovedim că 
predominarea unului față de multiplu este de inspiraţie aritmetică. Nu 
numai că unul aritmetic, „unitatea“ (1) este altceva decît multiplul sau 
„mai mulţi“, dar pare evident că ea precede multiplul : întîi a fost unul 
(1) şi apoi prin adițiune urmează „mai mulți“ (1 +1 +1 etc.). Şi în 
această accepție pur numerică, unul presupune multiplul, adică este po- 
sibil numai prin adiţionare. Orice unitate presupune o altă unitate care 
îi este egală și cu care poate fi adunată. Unitatea este multiplicabilul şi 
are sens numai ca o condiţie a multiplului. Dealtminteri unitatea nu- 
merică (1) este un factor identic sau general şi ca atare poate fi dat de 
mai multe ori. Eroarea care explică echivocul filozofic stă în opinia că 
în numere are loc o adunare de mai mulţi unul (1). Numărul 1, fiind 
un identic, nu se multiplică el însuși, ci se multiplică cu elementul deo- 
sebitor cu care 1 se află împreună chiar dacă deosebirea este spaţială 
(scrisă) sau temporală (vorbită). Nu există mai mulţi unu (1), ci un sin- 
gur unu, dat de mai multe ori. Nu numărăm însăşi unitatea (1), ci lu- 
crurile particulare, fără de care nu există numărătoare (Johannes 
Rehmke, Anmerkungen zur Grundwissenschaft, 1913, pë 51 şi urm). 

Deci multiplicitatea lui 1 rezidă în posibilitatea lui de a se repeta, nu 
prin el însuși, căci el este unu, ci datorită multiplului, diversităţii care 
îl încadrează. Fără diversitate, nu putem avea unul (1), ca general iden- 
tic, dar multiplicabil. 

Se face uneori distincţia dintre „unu“ și „unitate“. În adevăr, „unul“ 
pare a fi ceva simplu, adică fără „Părți“, pe cînd „unitatea“ presupune 
multiplul, este legată de el aşa de strîns încât „mMultiplul în unitate“ este 
un pleonasm. Distincția nu este valabilă. Nici „unul“ nu este dat fără 
un multiplu, dar acest multiplu, chiar dacă nu este interior, există to- 
tuși în afară, ca o raportare necesară a „unului“, aşa cum 1. care este 
identic se multiplică datorită circumstanțelor diferite. Exact, în, diferen- 
țierea de mai sus, este faptul că putem privi un dat ca fiind „unul“, de 
“exemplu în expresiile „un“ om, „0“ casă, fără a ne interesa: de părţile 
lui, sau de posibilitatea de a-l fracţiona. Dar aceasta este o abstracţie, 
o izolare provizorie, care lasă deschisă raportarea la un multiplu chiar 
interior prin fracţionare. Chestiunea aceasta ne va preocupa mai pe larg 
la opoziția „compus-simpiu“, unde vom vedea că simplul presupune. cu 
necesitate compusul, şi că deci el este recesiv, ca şi unul, nu compusul. 

După modelul aritmeticii, speculaţia neoplatonică vorbeşte de „Unu“ 
existent în sine, înainte de orice, din care „emană“, din iubire, -multiplul 
și la care se întoarce, prin iubire, multiplul pentru a se şterge ca, atare. 
După cum s-a văzut prin citatele referitoare la Heraclit şi Empedocle, 
„Unul“ nu este posibil fără multiplu și se justifică numai prin multiplu. 
În Uñu preexistă multiplul inform, indistinct, gata de a se actualiza. 
Altminteri n-ar exista nici un motiv ca Unul să se multiplice, să. se re- 
verse într-o infinitate. de lucruri individuale. Dacă Unul s-ar fractura 
singur în doi sau mai mulţi, trebuie să admitem cu Hegel că în Unul 
pulsează negația, care este expresia logic-gramaticală a „altuia“, a mul- 
tiplului, a opoziţiei, deci a pluralităţii dominante. 

Rezultă că, Unul nu poate fi gîndit fără multiplu, ci, numai în şi 
prin multiplu. Unul este recesiv, fiindcă din multiplu. pur există ieşire 
spre unul, dar din unul pur nu se ajunge la multiplu decît printr-un 
salt arbitrar. Se crede însă că multiplul poate exista fără unul. Princi- 
pial nu este exclus, deşi un pluralism absolut ridică mari dificultăți în 
calea înțelegerii. În realitate, orice multiplu este un anumit multiplu, 
este acest multiplu, ceea ce presupune unul în rolul recesiv. De o re- 
ducere“ a multiplului la un factor identic nici nu trebuie să, vorbim, 
dată fiind energia cu care se impune multiplul. „Lumea în care noi tre- 
buie să gîndim este și rămîne o multiplicitate și nu o lume de identități 
în repaus. Și de aci vine că ea este o lume vie“ (Hoffding, La pensée 
humaine, p. 276). „Vor exista totdeauna opoziții care vor fi determinate 
de limitele identității“ (ib., p. 277). De la Kant s-a transmis convingerea 
că totalitatea este „sinteza“ unului și multiplului. Repetăm că, în afară 
de unul în multiplu, nu există un al treilea termen — sinteză. — adică 
totalitatea. Totalitatea pune în relief nu unitatea, ci multiplul, dar nu 
un multiplu pur, ci multipiu în unitate. Totalitatea accentuează domi- 
narea multiplului, nu a unului care tinde spre identificare. 


Realitatea este structurată distributiv, nu colectiv ; este alcătuită 
din indivizi, din lucruri „particulare“ care sînt independente, nu din 
întreguri, din totalităţi sau ansambluri în care domină unitatea. atrasă 

irezistibil de identic, cum susţin reprezentanţii „holismului“ (holon = 
== tot) contemporan. În filozofia secolului al XIX-lea şi al XX-lea s-a 


„“delineat apăsat și agresiv un curent de gindire care s-a numit pluralism, 


` 


avînd ca reprezentanți de seamă mai ales anglo-saxoni: Hume, Mill, 
W. James, iar în Franţa Ch. Renouvier, G. Seailles etc. S-ar părea că 
pluralismul, care acordă multiplului rolul ce i se cuvine în realitate și 
în cunoștință, nu tolerează decît multiplul, pluralitatea. Nu este așa. 
James respinge concepția, altminteri simpatică lui, a lui Hume : reali- 
tatea este pur multiplu, fără conexiune. Conexiunea vine de la imagina- 
ţia şi deprinderea subiectului, fiindcă relaţiile şi legăturile („dacă“, Sa 
„pe“, „cu“, „fiindcă“ etc.) nu sînt impresii (impresia e singura garanţie 
a realităţii). A fi real este pentru Hume totuna cu a fi fără relaţii şi 
conexiuni. Concepţia lui Hume nu este un paradox. Ea este şi concepția 
lui Kant, cu deosebirea că la el este numai un punct de plecare ce se 
prelungeşte în sfera relației, legăturii, care este sfera conştiinţei, a „uni- 
ăţii sintetice“. Senzaţiile în sine fără ordine primesc ordinea sau uni- 
tatea de la rațiune, de la gîndire, nu de la imaginaţie, care nici la Kant 
nu dispare. Senzaţiile, multiplul este a posteriori, este dat ; unul este 
a priori, este construit de gîndire (W. James, Introd. ă la philos., p. 246). 
Și alţi partizani ai pluralismului se văd constrînşi, după ce au condam- 
nat unul, să-i recunoască prezenţa necesară (É. Fiszer, [unite et Vinte- 
lligibilité, 1936, p. 237). 

Este o eroare credința că unitatea se înțelege de la sine, că ea este 
uşor de găsit, fiindcă este inițială. Aşa credeau Platon, Plotin, creştinis- 
mul, Schelling, Hegel, Schopenhauer etc. Unitatea, asemenea identităţii, 
trebuie să fie îndelung căutată, iar găsirea trebuie să fie verificată pen- 
tru a alunga bănuiala că a fost imaginată prin mistificarea multiplului. 
Nu este nimic mai uşor decît a imagina unitatea lumii, a contempla rea- 
litatea ca un imens organism. Unitatea, chiar verificată şi autentică, nu 
e niciodată absolută și mai ales nu acoperă tot cîmpul multiplului. Gîn- 
direa sfiîrșește totdeauna de a se ciocni de un multiplu netotalizat. Cu 
acestea ne solicită problema ce interesează în cel mai înalt grad soarta 
cunoaşterii în genere : ceea ce se cheamă „inteligibil“ sau „raţional“ se 
reazemă pe unu sau pe multiplu ? Opinia consacrată s-a pronunțat în fa- 
voarea „unului“, a „sintezei“, a „unității“ (cunoaştem echivocul acestei 
noţiuni). S-a văzut că însuşi „principiul identităţii“, care sprijină această 
concepție. presupune un multiplu dominant, o diversitate mereu ÎMpros- 
pătată. Identicul rămîne tributar multiplului, diversului. Pletorica di- 
versitate este atit de tare încît creează iluzia că şi identicul este divers. 
Omul din X, omul din Y şi omul din Z etc. nu sînt unul și acelaşi om. 
Generalul sau conceptualul, modelul identicului, este și el individua- 
Jizat, multiplicat. Identicul însuşi nu este multiplu, fiindcă atunci, în 
lac de „unu“ recesiv față de „multiplu“ am avea „unu“ redus la multi- 
plu. Deci noi respectăm structura unului ca identic, refuzăm de a-l mul- 
tiplica sau individualiza, dar îl subordonăm recesiv multiplului, îl legăm 
de el, tocmai pentru a-i asigura integritatea. Nu gîndim unul identic 
decît legat de un multiplu. Cu atît mai mult, toate celelalte „legi ale 
gîndirii“, legea excluderii contradictției, legea excluderii terţului, legea 
determinării, implicînd negația, presupun deosebiri ireductibile, multi- 
plul. Legea determinârii, pentru care tot ce este dat este un dat ter- 

minat, adică este așa și nu altfel, cere o multiplicare pînă la plenitudinea 
individualității. Este deci o legendă că inteligibilul nu este posibil fără 
„unul“ și același“, fără identificare. Multiplul este tot aşa de inteligibil. 
Judecata presupune necesar diferența dintre subiect şi predicat, iar di- 
ferența face posibilă judecata, îi dă un conţinut, un sens. Dar diferenţa 
nu susţine judecata decît alături de unul recesiv, de o identitate rece- 
sivá. Unul ajută înţelegerea multiplului. În ştiinţă, mai inteligibilă este 
deosebirea, multiplicitatea, îndeosebi cînd s-a descoperit între termenii 
deosebiți un intermediar care micșorează distanţa, discontinuitatea, fără 
a naufragia în continuitate. Soluţia interponendă, găsirea unor trepte 
sau forţe de trecere, fie statică, fie evolutivă, este pentru Karl Gross for- 
mula explicativă superioară soluţiei radicale, moniste (Aufbau der Sys- 
teme, 1924, p. 315—316). Cu alte cuvinte, înmulţirea factorilor, o anu- 
mită intensificare a multiplului asigură prezenţa recesivă, subordonată 
a unului și garantează inteligibilul mai bine decît utopica „unificare“ 
prin identificare. 

Explicarea, raţionalizarea, căutarea inteligibilului, în loc să suprime 
multiplul, deosebirea, le extinde, le îmbogățește. Scopul ştiinţei este să 
înţeleagă individualul — analiza individualului este cheia lumii. Indivi- 
dualul este multiplu, diversitatea, particularitatea. Analiza individualului 
este necesară fiindcă individualul posedă o infinitate de determinări, de 
proprietăţi, deci de termeni generali. Individualul, multiplu este un re- 
zervor nesecat de note generale, de identități, de momente unitare, el 
însuși fiind unu în multiplu. Explicaţia individualului are drept ţintă 
să descopere în multiplicitate notele comune și unitare, nu pentru a 
şterge individualitatea cu multiplul său, ci dimpotrivă pentru a-i dezvă- 
lui bogăţia, adică pentru a arăta contextul particular al unului, al iden- 
ticului. Unul, ca şi identicul, au sens numai în simbioză cu multiplul și 
diversul. Iluzia că în gîndire urmărim unul, generalul, abstractul de- 
curge din împrejurarea că multiplul domină, este dat inițial, este faptul 
indiscutabil, iar „unul“ identic trebuie câutat și descoperit în sînul mul- 
tiplului individual. Ca orice obiectiv ce ne impune o muncă, o căutare, 
„unul“. trece pe primul plan şi pare dominant. Ceea ce este urmărit ca 
problematic confiscă toată atenţia și-și arogă toate meritele. Ştiinţa con- 
temporană este o instanţă în favoarea multiplului, a pluralismului. 
J. H. Rosnyain6, romancierul filozof, a găsit accente convingătoare în 
apărarea pluralismului. „Urmează că monismul nu este prielnic decît 
în aparenţă elaborării cunoștințelor, fiindcă se strecoară în acestea (sau 
mai degrabă se păstrează în ele cu totul) elementele pluraliste, în timp 
ce pluralismul domină în realitate toată activitatea noastră ca şi toate 
noţiunile noastre pozitive“ (J. H. Rosnyainé, Les sciences et le plura- 
lism, ed. nouvelle, 1930, p. 2). Pluralismul are ca epilog confuzia numai 
dacă se trece cu vederea caracterul recesiv al „unului“, necesitatea de 
a solidariza recesiv multiplul cu unul. 

Comparînd meritele Unului (monismului) şi Multiplului (pluralis- 
mului), W. James ancorează în concluziile următoare : meritele Unului 
sînt două : a) unitatea dăruiește lumii demnitate, o valoare incompara- 
bilă, o strălucire pe care i-o răpeşte fără cruţare multiplul ireductibil, 
radical ; b) legătura, sinteza tuturor lucrurilor afirmată de monismul ce 
animă idealismul absolut al lui Bradley — cu care polemizează îndeo- 

sebi James — este adesea apreciată ca necesară raţionalităţii și inteli- 
gibilităţii lumii. Dimpotrivă, pluralismul este considerat ca iraţionalist 
şi de aceea monismul pune gîndirea în faţa alternativei : sau monism sau 
iraționalitatea universului (James, Introd à la philos, p. 165—167). Me- 
ritele multiplului sînt mai reale şi mai numeroase : a) el se acordă mai 
bine cu experiența morală, „dramatică“ a vieţii ; b) el este mai ştiinţific, 
fiindcă: respectă disjuncţiile din lume şi le socotește mai importante 
decît legăturile ; ¢) el nu are nevoie să afirme necontenit pluralitatea 
care se impune prin facticitatea sa, pe cînd monismul trebuie să com- 
bată fără încetare pluralitatea, dictată de fapte pe fiecare treaptă a rea- 
lităţii ; d) în sfîrşit, el nu sacrifică lumea sensibilă, naturală, în favoarea 
unei lumi superioare, de abia presimţită sau numai gîndită ; el nu de- 
gradează natura, lumea materială la treaptă de iluzie (ib. p. 174). În 
adevăr, pluralismul, în accepţia cea mai neprejudicioasă, nu este irațio- 
nalist. El ar fi iraţionalist dacă ar argumenta pentru existența unui mul- 
tiplu radical. O gîndire adecvată faptelor nu are nevoie să pledeze pen- 
tru multiplu. şi nici să condamne unul, dacă acesta se mulțumește cu 
funcţia sa recesivă. 


Th. Gomperz, în vol. III al clasicei sale opere Giînditorii greci, vor- 
bind despre formația intelectuală a lui Aristotel, deosebeşte două tipuri 
de filozofi: „la unul predomină dorinţa unei cunoaşteri nelimitate, ne- 
voia nesăturată de a înmagazina un bagaj științific mereu nou ; la altul 
aspirația spre armonia interioară, spre absoluta consecvență a gîndirii. 
Se înţelege de la sine că nu este aci decît o diferenţă de grad ; nici unul 
din cele două elemente nu poate lipsi cu totul unui autor cu eminente 
lucrări. filozofice. Dar deosebirea este totuși reală“ (Gomperz, Les pen- 
seurs de la Grece, vol. III, 1910, p. 40). În adevăr, deosebirea între cele 
două tipuri este de grad, dar în alt înţeles decît acela al lui Gomperz. 
Multiplicitatea cunoştinţelor domină la filozof ca şi la omul de știință, 
iar unitatea, coerenţa este utilă numai în poziţia recesivă. Deosebirea 
între filozof și omul de știință sau între filozofi de o parte şi între oa- 
menii de știință de altă parte rezidă în cantitatea şi calitatea multiplului, 
ca şi în aria de aplicare a unului. Toţi doresc să aibă cît mai multe cu- 
noștințe şi cît mai unite ; diferența stă în întinderea domeniului fiecă- 
ruia, chiar dacă rămîne un om de ştiinţă printre oamenii de știință.. 

Tot aşa de nesfîrşit variabilă este cumpănirea, raportul recesiv al 
multiplului şi unului în diferitele. sectoare ale existenţei. Nu avem loe 
pentru o scrutare mai amănunțită și credem că aşa ceva nici nu intere- 
sează aci. Ne mulțumim să facem două scurte comentarii. Întîi, cu cât 
realitatea este mai bogată, mai complexă, cu atît caracterul dominant 
al multiplului este mai izbitor, iar Unul este mai primejduit, mai recesiv. 
Dar şi pe treptele mai puţin complicate, unul nu este niciodată sigur 
că nu va fi depășit de multiplu în folosul altui unu. Totul este o.ches- 
tie de timp. Al doilea, există o deosebire apreciabilă între lumea mate- 
rială și lumea spirituală. În amîndouă, domină multiplul și unul se- 
cundează, dar: în ordinea spirituală, care este — cum vom arăta — re- 
cesivă fată de ordinea materială, pericolul la care este expus unul face 
ca acesta să se afirme mai energic față de multiplicitatea gîlgîitoare a 
acestei realități complexe cu diferite grade de conștiință. În psihismul 
individual, unitatea conștiinței, care este garantată de „subiect“, inter- 

zice proceselor sau „părților“ psihice de a se rupe de subiect, de unitate, 
de a duce o existenţă independentă, contrar realității materiale, unde 
unitatea precară face loc, după un timp mai lung sau mai scurt, plura- 
lităţii suverane. Tot așa se întîmplă și în relaţia dintre individ și socie- 
tate, relaţie în care rolul recesiv îl are societatea. í 
ce priveşte viața psihică individuală, ea se destramă, în ciuda 

unității conștiinței aparent solidă, odată cu moartea corpului, se des- 
tramă cel puțin sub forma cunoscută de noi, pentru că o altă formă de 
persistenţă a subiectului nu cunoaștem decît în credință, poezie, ipoteză 
speculativă. Tot aşa istoria ne dezvăluie. că şi naţiunile, culturile pier, 
cu toată rezistența dirză, brutală și sîngeroasă a societăţii. Rămîn doar 
indivizii răzleţi care se integrează, mai mult constriînși, în alte unităţi 
colective. 

Pe scurt, cu toată rîvna de a găsi pretutindeni unitatea, omenirea 
a sfîrșit prin a fi în cele din urmă dezamăgită, fiindcă şi-a închipuit că 
unitatea domină existenţa și conştiinţa, în timp ce, în realitate, ea este: 
un factor recesiv, adică este rezultatul unei „lupte“ continue. cu muj- 
tiplul, în cadrul căruia dualismul are o semnificaţie excepţională. „Nu- 
mărul doi are un caracter privilegiat în univers, fiindcă el exprimă ideea. 
de relație sub forma cea mai nemijlocită, o chemare a altuia prin unul. 
Și deoarece altul este încă nedeterminat, se poate spune că dualitatea. 
instituie raportul necesar al finitului cu infinitul sub forma sa cea mai 
elementară“ (Louis Lavelle, La dialectique du monde sensible, 1921, 
p. 163—164). . 


3. ESENȚĂ (UNITATE)-RELAȚIE 


Ca opoziție legată de precedenta şi pregătitoare a celei următoare 
(îndividual-general), avem de cercetat din punctul de vedere. al recesivi- 
tății dualismul esență (unitate)-relație. Știm că multiplul şi unul sînt so- 
lidari, aşa încît expresiile de „unul în multiplu“ sau „multiplu în uni- 
tate“ sînt un pleonasm. Nu există multiplu dominant fără unu sau uni- 
tate recesivă. În experiența noastră, multiplul în unitate nu are o struc- 
tură unică, fiindcă termenul de unitate are un sens larg (orice fel de 
legătură, de conexiune) şi un sens restrîns (o anumită legătură). În dua- 
lismul ce ne interesează acum, primul termen reliefează sensul restrîns, 
deoarece relaţia însăşi este tot o unitate, un mod de conexiune. În sen- 
sul restrîns unitatea nu mai este un pleonasm, ci denotă o anumită le- 
gătură dominantă. Există în experiență un „multiplu în unitate“ și un 
„multiplu în relaţie“ ; în consecință putem păstra „unul în multiplu“ ca 
termen ce îmbrățișează cele două ipostaze ale multiplului. Vom numi 
„multiplul în unitate“ și „esență“ într-un sens precis ce va fi arătat și 
atunci opoziţia este între esență şi relație. Cum şi relaţia semnifică o 
legătură, este puternică tentaţia de a identifica unitatea în genere cu 
relația şi de a proclama relaţia „categoria originară“. Primatul „relației 
este o dogmă a kantismului, ea a fost primită nu numai de neocriti- 
cistul francez Ch. Renouvier și discipolul său, Oct. Hamelin, dar și de 

un gînditor independent, dar modelat de atmosfera kantiană, ca Ed. von 
Hartmann în a sa Teorie a categoriilor. 

Dogma caracterului dominant atribuit relaţiei (sau raportului) are 
originea în echivocul cuvîntului de unitate. Nu este oare relaţia, legă- 
tura prototipul unităţii ? Dacă unitatea este de două feluri, relaţia nu 
mai poate monopoliza unitatea. O analiză mai adîncită răstoarnă starea 
de lucruri. „Unitatea“ este mai îndreptăţit revendicată de termenul opus 
relaţiei, termen care se dovedeşte a fi, el, termenul dominant. Nu între- 
ținem un joc terminologic, o discuţie verbală, ci încercăm să descriem 
experienţa. Fiindcă „unul în multiplu“ are două structuri, se ivesc două 
tentaţii : să! acordăm primatul unei structuri sau alteia. Gîndirea antică 
este „substanţialistă“, fiindcă a optat pentru primul sens al unului sau 
unităţii, în care unitatea apare, cum vom vedea, mai izbitoare, sub în- 
făţişarea de „lucru“, de „obiecte“, de „substanțe“, în care proprietăţile 
sînt legate așa de intim, încît „lucrul“ poate fi privit „pentru sine“, ca 
independent, ca ceva ce „există și se concepe prin sine“, cum defineşte 
Spinoza substanța. Gîndirea modernă, care a reabilitat cealaltă struc- 
tură, s-a afirmat ca „relaţionistă“ și mai ales ca „relativistă“, fără să 
fi adincit enigmatica noţiune de relație. 


Pentru a hotărî cărui „unu în multiplu“ i se cuvine termenul de 
„unitate“, care din cei doi e îndreptăţit a monopoliza „unitatea“, să ape- 
lăm la exemple. Cineva întîlnește într-o societate un om în vîrstă şi un 
tînăr. Fiind surprins de asemănarea dintre ei, exclamă : tînărul trebuie 
să fie fiul, iar celălalt tatăl. Bănuiala lui «ste întemeiată : el are în față 
pe tatăl şi pe fiul. Distincția dintre unitate şi relaţie apare acum lim- 
pede. Tatăl şi fiul sînt unități, fiindcă fiecare este o ființă de sine stă- 
tătoare, paternitatea sau filiația sînt relații ce fac din cei doi un „unu 
în multiplu“, ce stabilesc o legătură între ei. Fiecare din cei doi ter- 
meni ai relației poate duce o viață izolată, ca o unitate sau „substanță“. 
Se ştie că nimic nu există absolut izolat, însă cei doi se comportă, la 
prima vedere, ca existențe independente, pe scurt, prezintă structuri 
deosebite de ceea ce se cheamă relație. Relaţia este o legătură și cere 
cel puţin doi termeni. Fiecare fiinţă corporală este o unitate indisolu- 
bilă de proprietăţi care pot fi reduse la trei fundamentale : figură, în- 
iindere şi loc, adică o anumită întindere, cu anumită formă, într-un 
anumit loc. Nici una din „părțile“ sau componentele fiinţei corporale nu 
are o existenţă de sine stătătoare, ci totdeauna în legătură cu celelalte. 

tu există o figură sau formă fără întindere şi întindere fără loc, ci toate 
sînt legate şi alcătuiesc un individ. Unitatea este de sine stătătoare, toc- 
mai fiindcă „momentele“ sau proprietăţile ei nu sînt de sine stătătoare. 


Am denumit unitatea și esența. Cuvîntul acesta nu acoperă în- 
treaga sferă a noţiunii de unitate, care cuprinde două note : individualul 
şi generalul, care sînt obiectul capitolului următor. Esenţa exprimă ge- 
neralul şi chiar un anumit general : generalul identic în mai multe note 
generale, care toate aparţin unui individ. Orice esenţă este, în cele din 
urmă, esenţa unui individual. În exemplul de mai sus, unitatea repre- 
zintă un individ, o fiinţă, o existenţă concretă, în care proprietăţile nu 
pot fi dezlipite, rupte, pentru ca fiecare să ducă o viaţă proprie, ci ele 
există numai unite în individ atit de strînse, încît individul poate duce 
o existenţă a sa, poate a fi luat în consideraţie fără a ţine seama de 

bită de ele. Dacă relaţia ar fi separată sau sparabilă, nu numai deose- 
bită, ea ar fi un al treilea termen ce leagă, asemenea unei sfori sau chiar 
a unui lanț, cei doi termeni. Atunci ar trebui să admitem un al patrulea 
termen ce leagă relaţia de relate şi tot aşa mai departe, indefinit. 


Există și o altă consideraţie care ne interzice a separa o relaţie de 
retatele ei. O relaţie de sine stătătoare suferă o adevărată metamorfoză : 
ea devine din relaţie o unitate care poate fi considerată în şi pentru ea 
însăși, o existență concretă, un fel de individ monstruos. Așa concepea 
Platon relaţiile, făcînd din ele idei substanţiale, adică independente şi 
persistente, așa le concepe, sub influenţa lui Platon, contemporanul nos- 
tru Bertrand Russell, fondatorul logisticii (12, Atîţia alţi filozofi contem- 
porani şi chiar oameni de știință afirmă că pot dispărea indivizii, „dar 
rămîn - relaţiile, raporturile. Realitaţea este un ansamblu de ra porturi. 
Enunţul acesta are în sine un umor inconştient. Se suprimă indivizii, 
dar se păstrează relaţiile independente de indivizi, adică se transformă 
relaţiile, în indivizi, în substanţe, în esențe, în unităţi. Relaţia se află în 
alternativa: sau ea există în situaţie recesivă faţă de unitate. (esenţă), 
sau este transformată în unitate, și astfel, într-un chip sau altul, uni- 
tatea domină. 


Nu am vorbit pînă acum de o distincţie, în care reapare recesivi- 
tatea relaţiei şi dominarea unităţii. Nu este îngăduit să confundăm un 
dat care se-află în relaţie cu relaţia însăşi. O unitate care stă în relaţie 
cu alta nu este ea însăşi o relaţie, ci un relativ, cuvînt care este familiar . 
gîndirii tradiționale. Aristotel numește relaţia pros ti, adică ceea ce este 
raportat la. altul -sau relativul. Cercetarea sistematică a relaţiei, pentru 
întîia oară schițată de Aristotel, cunoaşte numai relativul, adică nu rela- 
ţia însăși, ci obiectul pus în relaţie. Drept vorbind,. Aristotel nu deose- 
beşte relaţia de relativ, dar deosebea prioritatea unităţii prin interesul 
arătat relativelor. Relativul este un dat. care, necesar sau întîmplător, 
este în.relaţie. cu altul, el fiind unitate, ceva independent. Fiul care se 
aseamănă „cu tatăl este un relativ, o existență independentă în relație- 
cu alta; asemănarea dintre tată şi fiu este o relaţie şi ca atare presu- 
pune doi termeni. şi nu.are nici o subzistență în afară sau deasupra 
termenilor. Împrejurarea structurală că relaţia nu există independent de 
termenii ei ne explică de ce relaţia a fost considerată de idealismul mo- 
dern, îndeosebi de Kant, drept un produs al gîndirii, ceva adăugat de 
conştiinţă datelor primite din afară fără nici o legătură între ele, oare- 
cum haotice, multiplu intuitiv pur. După ce am înţeles natura relaţiei, 
împlîntarea ei în structura obiectelor, realitatea lor nu mai poate fi pusă 
la îndoială. Relaţia însăşi nu este subiectivă şi nu constituie principalul 
argument al „relativității“ cunoștinței, cum vom considera pe larg în 
alt capitol. Este fals că lumea există numai prin om ; în realitate omul 
nu există decît prin lume, prin adaptarea sa la lume sau prin adaptarea 
lumii la el. 

Delimitarea noțiunii de relație în opera lui Aristotel, cea dintîi 
încércare sistematică de a defini relația, trădează caracterul straniu, opac 
al relației. Aristotel încheie cap. 7 al Categoriilor dedicat relației : „este 
foarte greu că ne pronunțăm în mod precis în astfel de chestiuni, fără 
o cercetare, mai adîncită. Oricum, nu este de prisos de a fi arătat nedu- 
meriři cu privire la unele aspecte“. În Metafizica (cartea XIV, 1088 a,. 

23 şi urm.) pune în lumină același aspect enigmatic al relaţiei. „Relaţia, 
din toate categoriile, are cea mai puțin natură (physis) şi substanţă 
(Gusia) şi vine după cantitate şi calitate [În Categorii este aşezată între 
cantitate şi calitate.]... (131. Ceea ce ne arată că relația are cea mai puţin 
substanță sau existenţă este faptul că numai ea nu este supusă în nici 
un fel naşterii, morţii, mişcării. În timp ce pentru categoria de cantitate 
există creştere şi scădere, pentru categoria de calitate, alteraţie, pentru 
loc translație, pentru categoria de substanță naștere şi moarte absolută, 
nu întîlnim nimic la relație. Dimpotrivă, un termen al relației, fără să 
fie schimbat, devine cînd mai mare, cînd mai mic sau cînd egal, prin 
simpla schimbare a celuilalt termen“. 


Cum s-a mai arătat, în Categorii, Aristotel defineşte nu însăşi rela- 
ţia, ci termenii puşi în relaţie, relativii, fiindcă ţine să sublinieze că în 
orice relație există doi termeni care depind unul de altul, care sînt 
comparaţi. Pentru Aristotel, ca şi pentru Platon, este un punct de ple- 
care evident că nimic nu este mare — mic, mult — puţin etc. în sine, 
ci raportat la altul. De aceea, după ce încearcă o definiție oarecum popu- 
lară a relaţiei, încheie cu una mai adîncită. Prima definiție: are ca 
reazem genetivul grecesc : se cheamă relative acele lucruri care „se spun 
că sînt altora“ (Erepov- Ewvou Aéystar). Astfel, „mai mare“ al altuia (de- 
cît altul) nu este o însuşire a altuia, cum pare după expresia geneti- 
vului, ci este o însușire a celui comparat, pe cînd celălalt cu care este. 
comparat apare ca „mai mic“. A doua definiție mai exactă stabileşte 
o strînsă legătură între cei doi termeni: nu putem spune despre un 
lucru că este un relativ, că stă în relație, dacă nu cunoaștem şi celălalt 
termen. Relaţia cere doi termeni deopotrivă de determinaţi. Toate pro- 
prietățile relației, pe care le enumără Aristotel, decurg din natura relaţiei 
de a lega doi termeni. Astfel, relația este o corelație, iar termenii sînt 
simultani. Hotărîtoare este constatarea finală a cercetării : nici o sub- 
stanță, nici măcar secundă (specii, genuri), nu este o relaţie. Substanţa 
reprezintă „multiplul în unitate“, esenţa, termenul dominant, fără de 
care nu putem vorbi de relație. 

Pînă acum factorul dominant a fost numit „unitate“, „esență“ și 
chiar „substanță“. Sîntem însă îndreptăţiți să-l denumim şi „absolut, 
fiindcă este factorul care nu depinde de altul, dar de care depinde rela- 
ţia. Absolutul este fundamentul, substratul sau suportul relaţiei. Nu poate 
întîrzia o precizare. Absolutul, în sensul luat aci, nu este totuna cu ceea 
ce este rupt de toate celelalte lucruri, cu ceea ce plutește peste restul 
lucrurilor fără nici o legătură cu ele. Este adevărat că absolutul nu mai 
este el însuși raportat la ceva superior, „mai adînc“ ; dar, oricum, el nu 
este cu totul izolat, fiindcă este „fundamentum relationis“, stîlpul rapor- 
tării. Între absolut şi relativ există întrepătrundere : primul susține pe 
al doilea ; al doilea este rezemat pe primul. Relaţia presupune cel puţin 
doi termeni absoluţi sau, altfel exprimat, un absolut în cel puţin doi 
termeni. Relația este legătura între termeni absoluţi. De aceea, în cadrul 
acestui dualism, factorul dominant este absolutul, iar factorul recesiv 
este relativul, relaţia. 


Există însă de multă vreme şi persistent pînă astăzi un al doilea 
sens al absolutului. În primul sens, analizat aci, absolutul nu poate fi 
rupt de relativ, ci el se află în inima relativului, este imanent relației. 

În cel de al doilea sens, absolutul este transcendent relaţiei, este „supe- 
rior“ ei, în sfîrşit este, cum se mai spune banal, un „ideal“ de care cu- 
noaşterea relativă se apropie asimptotic fără a-l atinge vreodată defi- 
nitiv. De aceea absolutul, în accepţia a doua, absolutul transcendent, nu 
mai are rolul de factor dominant, ci trece în rolul de factor recesiv, 
cum se va demonstra în capitolul „relativ-absolut“. Nu este răsturnare 
de roluri a acelorași factori, ci sînt factori deosebiți cu roluri deosebite. 
În accepţia capitolului „relativ-absolut“, relativul este dominant şi abso- 
lutul este recesiv, căci relativul încorporează treptat absolutul, fără a-l 
îmbrăţişa integral. Există dar un progres în relativul angajat spre absolut 
datorită primului sens care leagă intim cei doi “factori : absolutul este 
suportul relativului. Se înţelege uşor că dualismul „relativ-absolut“ 
ocupă un loc mai îndepărtat în succesiunea logică a dualismelor dialec- 
tice — pot adăuga : un loc mai puțin important, căruia discuțiile con- 
temporane i-au acordat o atenție nemeritat de mare. Dualismul prim 
(esență sau absolut-relație) dă viață şi celuilalt (relativ-absolut). „Rela- 
tivitatea cunoaşterii“, devenită un loc comun al filozofiei din secolul 
al XIX-lea, nu spune mai mult decît expresia „progresivitatea cu- 
noașteriit. 

Expunerea dualismului „esenţă-relaţie“ se cere întregită de un 
examen mai aprofundat al condiţiilor în care cunoaştem relaţia fundată 
pe cele două esențe, pe cei doi termeni absoluţi. Considerăm că este 
cîştigat un punct principal : relaţiile sînt tot așa de reale ca şi termenii 
aflaţi în relaţie, pentru motivul că relaţiile se fundează pe proprietăţile 
sau însuşirile, pe scurt, pe esenţele lucrurilor individuale aflate în re- 
laţie. Relaţiile nu sînt instituite de subiect, de gîndire, nu sînt adăugate 
percepțiilor sau senzaţiilor izolate, pentru a le „sintetiza“, așa cum şi 
astăzi cred mulţi. Ajunşi aci, ni se impune o precizare, a cărei impor- 
tanță nu o putem sublinia de ajuns. Nu posedăm o „senzaţie“, o per- 
cepție distinctă a relației în afară de percepția termenilor care se află 
în relație, adică în afara însuşirilor esențiale proprii relatelor. Relaţia, 
deși deosebită de relate, nu este separată de ele ca un al treilea termen 
care s-ar găsi „între“ relate sau „deasupra lor“. De aceea relația nu are 
nevoie să fie exprimată într-o percepţie distinctă de percepţia însu- 
şirilor esenţiale, căci este numai copercepută în termenii esenţiali, abso- 
luţi. Această hotărîtoare structură a relaţiei de a nu fi obiect de per- 
cepţie de sine stătătoare a produs iluzia că relaţiile nu sînt percepute, 
ci sînt gîndite ca rezultat al unei „activităţi interne“ de comparare. Expe- 
rienţa ne documentează că nu relaţia este condiţionată de actul compa- 
rării — cel puţin de obicei — ci dimpotrivă compararea este provocată 
de perceperea vagă a unei relaţii care se vrea adîncită. 

“De o însemnătate majoră este constatarea că relaţia nu este cunos- 
cută printr-o percepţie independentă de percepția însuşirilor esenţiale, 
substanţiale sau absolute, care fundamentează relaţia. Unele din marile 
aporii care au măcinat filozofia occidentală se explică îndată ce am admis. 
această situaţie, care nu mai are nimic paradoxal, după ce analiza ne-a 
învederat că numai proprietăţile substanţiale sînt percepute şi că rela- 
tiile sînt implicate în aceste percepții, sînt copercepute. Relaţiile, prin: 

structura lor, se dispensează de a fi percepute separat, fiindcă percepute 
separat sînt numai substanţele individuale cu proprietăţile lor esenţiale. 
Altminteri, relaţiile percepute separat ar deveni nişte indivizi sui-generis, 
niște „substanțe“ suprapuse substanţelor veritabile. 

Îndeosebi două mari probleme filozofice pot valorifica preţioasele 
consecințe ce rezultă din structura noţiunii de relaţie : una cosmologică, 
problema raportului cauzal, iar cealaltă, problema cunoaşterii ca raport 
specific între subiect (conștiința cunoscătoare) și obiectul de cunoscut. 
D. Hume are reputaţia istorică de a fi zdruncinat încrederea în obiec- 
tivitatea raportului cauzal, sprijinindu-se pe afirmaţia că noi nu primim 
o „impresie“ (percepţie) a raportului cauzal. În consecinţă, singurul 
fundament psihologic al raportului cauzal este „imaginația“ care „aso- 
ciază“ ideile ce se succed și consolidează asocierea prin repetiţie, prin 
obișnuință. Kant, acceptînd premisa lui Hume că noi nu avem o „im- 
presie“ a cauzalității, ci numai o „imaginare“ a ei, pentru a evita con- 
cluzia sceptic probabilistă a lui Hume, atribuie cauzalitatea gîndirii pure, 
a. priori, transcendentale şi astfel cauzalitatea devine o categorie, o 
sinteză a priori a intelectului pur, deci o cunoaștere necesară şi univer- 
sală, aplicabilă însă, ca formă pură, în lumea perceptivă, „sensibilă“, 
Cauzalitatea, ca simplă formă a priori, subiectivă, este „obiectivă“ nu- 
mai în cadrul fenomenelor, are dar o realitate empirică, dar o idealitate 
transcendentală, pe scurt, ea este un produs sintetic al spontaneității 
gîndirii, nu oglinda „lucrului în sine“. 

Kant pare că depășește pe Hume, numai fiindcă se instalează pe 
planul transcendental, care nu poate fi derivat din experienţă, pentru 
motivul că transcendentalul condiționează și constituie experienţa. Hume 
nu cunoaşte decît planul experienţei lipsită de necesitate a conştiinţei 
individuale. Kant crede că a descoperit planul transcendental al rațiunii 
pure, capacitate spontană de unificare sintetică, a priori, adică necesară 
şi universală. Kant dublează conștiința individuală cu o „conştiinţă ge- 
nerică“, universală, pe care el o postulează, dar nu o poate justifica. 

Această complicaţie filozofică, generatoare de discuţii neconcludente 
şi de construcţii speculative iluzioniste, ar fi fost evitată dacă s-ar fi 
ținut seama că relația cea mai empirică nu poate fi obiect de percepţie 
separată, fiindcă ea este implicată în percepţia obiectelor care stau în 
raport cauzal. Astfel, pentru a lua un exemplu banal, raportul cauzal 
dintre două bile care se ciocnesc stă în natura celor două obiecte care 
se mişcă. Nu este nevoie să percepem „raportul cauzal“ ca ceva care 
se deosebește de cauză şi efect, ca o realitate independentă de cele două 
obiecte ce acţionează unul asupra celuilalt, oarecum ca o forță ce trece 
de la cauză la efect și astfel, cel puţin o clipă, este „între“ ale şi chiar 
„deasupra“ lor. 

Abordînd acum problema epistemologică fundamentală : în ce constă 
«cunoaşterea ?, luăm ca punct de plecare răspunsul cel mai răspîndit la 
acea problemă : cunoașterea este relația dintre subiect şi obiect. Este 
evident că, pentru a cunoaște obiectul, acesta trebuie să intre în relaţie 
cu subiectul cunoscător. Relaţia este însă numai o condiţie secundară 
a cunoașterii. Ea nu este esenţa cunoașterii, tocmai fiindcă relația nu este 

ceva independent, un al treilea termen, pe lingă termenii în relaţie. Cu- 
noaşterea este posesia nemijlocită a celor doi termeni în relație, a 
subiectului şi obiectului. Accentul cade şi în relaţia epistemologică. pe 
proprietăţile termenilor în relaţie, nu pe însăşi relaţia. Relaţia are numai 
rolul de a pune în contact direct subiectul și obiectul. Dacă punem toată 
greutatea pe relație, cum aceasta nu poate fi dată decît subiectului, este 
mare pericol de a transpune şi pe celălalt termen al relaţiei, obiectul, în 
subiect sub forma de reprezentare, de existenţă în subiect. 

Astfel, relaţia, care era ancorată în amîndoi termenii, este monopoli- 
zată numai de unul, de subiect, în timp ce, drept vorbind, ea îmbrăţi- 
şează și apropie cei doi termeni, care constituie realitatea sau obiectivi- 
tatea în sensul larg al cuvîntului. 

Rolul relaţiei în structura lumii este de a fi un mijloc de dezvăluire 
nemijlocită a proprietăţilor care definesc lucrurile aflate în relaţie, nu 
de a mistifica și deforma lucrurile — în cazul de faţă —, de a subiectiva 
realitatea, de a o face „lumea reprezentărilor“. Această capitală consta- 
tare mă determină să arunc o lumină nouă asupra ideii fundamentale 
care străbate ca un fir roșu lucrarea noastră Cunoaștere și existență 
(1939). Pentru a justifica posibilitatea conştiinţei de a cunoaște obiectul 
străin de ea, „extern“, lumea materială, am crezut că este necesar să 
nu separ spaţial conştiinţa şi „lumea externă“, adică să sap între ele o 
prăpastie, aceea a distanţei. Cum ajunge obiectul, dat uneori la mare 
distanţă, să fie cunoscut ? Chiar dacă am admite că la conştiinţă ajunge 
o imagine a lui, distanţa dintre conștiința posesoare a imaginii și lucrul 
material împiedică compararea lor. De aceea am ajuns la concluzia că 
conștiința nu poate fi localizată și ca urmare nu se află la distanță de 
lucrurile materiale, care sînt date nemijlocit, îmbogăţite de tot ceea ce 
subiectul cunoscător — un alt lucru real — constată ca aport propriu 
lui, aport uneori exagerat. Toată problema cunoaşterii se reduce, dacă 
noi avem dreptate, la problema stabilirii criteriilor pe temeiul cărora 
deosebim elementele subiective de cele obiective, amîndouă reale și îm- 
binate în procesul cunoaşterii. 

Constatarea esenţială că relaţia nu există separat de fundamentul. 
ei, că ea nu este un al treilea termen „deasupra“ celor doi termeni 
fondatori, justifică deplin contactul nemijlocit dintre subiect şi obiect, 
chiar dacă conștiința ar fi localizată în creier, deci chiar dacă am admite: 
o distanţă între conștiința cunoscătoare şi lumea materială cunoscută. 
Distanţa este relaţia dintre cei doi termeni ; ea este înregistrată în ter-- 
menii puşi în relaţie odată cu perceperea lor. În ciuda relației prin 
distanţă, subiectul cunoaşte nemijlocit însuşi obiectul, nu o imagine 
subiectivă a lui. Totuși, nu renunțăm la „nelocalizarea« conștiinței din 
alt motiv. Conștiința nu este ea însăşi un conţinător, un vas gol în care: 
se află percepții, idei, sentimente etc. Conştiinţa nu este un spaţiu (gol) 
plin de „conţinuturi“ distanțate de ea, deşi localizate în ea. Ea nu este. 
locul cunoștințelor, chiar dacă ea este localizată în creier. 

Acestea sînt principalele concluzii filozofice — nu de mică însem- 
nătate — care rezultă din structura relaţiei de a nu putea fi separată 
de fundamentul ei, adică de însușirile esenţiale ale lucrurilor. 

4. INDIVIDUAL-GENERAL 


Dualismele care ne-au reţinut atenţia, pînă acum au caracter pur 
logic, „abstract“. Cel mai însemnat dualism, în care este angajat con- 
cretul, este acela dintre individual şi general. Aceşti doi termeni defi- 
nesc principala trăsătură structurală a existenţei. Experienţa cunoaște 
ceea ce este avut o singură dată, ceea ce nu se repetă — individualul — 
și ceea ce este avut de mai multe ori, ceea ce se repetă, ceea ce are ca- 
racter iterativ — generalul. Această structură este inerentă, intrinsecă 
datelor, obiectelor, şi constituie oarecum minunea lumii : sînt existenţe 
ce se întîlnesc o singură dată în orbita infinită a lucrurilor, existenţe 
care sînt unice, oricît s-ar repeta lumile, şi altele care se întîlnesc. de 
mai multe ori, de nenumărate ori, pentru care repetiţia este constitutivă, 
deşi nu este necesar ca repetiţia să aibă loc de fapt, dacă există posibili- 
tatea de drept. Ținem să precizăm .că generalitatea este intrinsecă unei 
existențe, chiar dacă ea nu se repetă, ci se întîlnește numai o dată. Un 
monstru poate să aibă proprietăţi ce nu se mai repetă, deși proprietăţile 
prin natura lor sînt iterative. Nu mai putem ocoli o principală observa- 
ție. Tradiţia ne-a asigurat două înţelesuri ale individualului : individua- 
lul este o unitate, este unul şi este unicitate. Faptul de a fi unitate nu 
este caracteristic pentru individual ; el înglobează și generalul (specia și 
genul. formează o unitate). Nota proprie a individualului este faptul de 
a fi unic. Istoria gîndirii cunoaște două modalităţi ale unicităţii : nume- 
rică (cantitativă) şi calitativă ; prima relevă faptul nerepetării, a doua 
dă. justificarea nerepetării. În trecut, această opoziţie a avut o motivaţie 
care ne interesează aci în linii sumare. Adepții unicităţii numerice (can- 
titative) fundează nerepetarea pe împrejurarea că ea este condiționată 
de materie, spațiu și timp, care la un loc „individuiază“ : orice porţiune 
de, materie este „aci şi acum“ (hic et nunc), este numeric ireductibilă 
la alta. Aceasta este poziţia lui Toma d'Aquino și a tomiştilor pînă azi. 
Adepții unicității calitative explică unicitatea printr-o formă calitativ 
deosebită de toate celelalte, deci printr-o calitate formală individuală. 
Aceasta este poziţia celuilalt scolastic din secolul al XIII-lea Duns Sco- 
tus, şi a scotiștilor care numesc această calitate sau formă diferențiată 
individual „calitatea de a fi aceasta“ (haecceitas). aia 

Explicaţia adevărată a unicităţii individualului: trebuie căutată din- 
colo de dualismul: materie-formă și mai ales dincolo de noţiunea contra- 
dictorie a unei forme sau calități individuale. Forma este totdeauna -ge- 
nerală, este o „esenţă“, de aceea o esenţă individuală este un enunţ arbi- 
trar, respins de structura faptelor. Generalul, oricît ar fi de diferențiat, 
nu--devine individual, nu absoarbe unicul pentru a produce o esență 
unică. Structura: existenţei nu cunoaște metamorfoza generalului în in- 
dividual și invers, opinie destul de răspîndită în trecut ca și astăzi. 
Printr-o mişcare de baghetă magică, existenţa structurată general este 
prefăcută în individual, iar individualul prin abstracţie este „generali- 
zat“. Aristotel știa prea bine că diferenţierea generalului are limite, că 
există „specii infime“, dincolo de care apare individualul ca străin for- 
mei (în sine generală), datorită numai materiei. Dar şi el s-a încurcat 
în jocul speculativ al generalului și individualului, cînd a fost vorba de 

suflet. Acesta este „forma“ corpului, deci nu este individual, o persoană, 
ci individualitatea vine de la corp, de la carne și oase. Soluţia temeinică 
o găsim dincolo de materie și formă şi este aplicabilă nu numai la in- 
dividual, ci şi la general, cu alte cuvinte cele două aspecte (numeric şi 
calitativ) sînt valabile deopotrivă la general ca şi la individual. Numeric 
(cantitativ) individualul este prezent o singură dată, este unic, iar gene- 
ralul de mai multe ori, este multiplicabil sau repetabil, fiindcă atît unul, 
cât şi celălalt au calități ireductibile, au o natură proprie, intrinsecă. As- 
pectul din urmă, cel calitativ, este dominant, iar cel cantitativ (numeric) 
este recesiv. Cele două aspecte nu se sprijină în nici un fel pe distincţia 
clasică materie-formă şi nu admit un general care se individualizează. 
în schimb ele admit un general care structurează individualul, fără a 
deveni el însuşi individual. Generalul este în serviciul individualului, 
este recesiv, cum se va dovedi mai departe, şi ca atare el constituie 
individualul, fără a știrbi prin aceasta propria sa natură. 

O bună soluţionare a dualismului individual-general trebuie să nu 
piardă din vedere, nici o clipă, iluzii care de mult au prăvălit gîndirea 
în obscuritate. Patru sînt aceste iluzii: 1) generalul are poziţie domi- 
nantă, superioară ; 2) generalul are o existență independentă, fără legă- 
tură cu individualul ; 3) generalul este unic, fiindcă orice general este 
acesta, strict deosebit de orice alt general; 4) există ceva intermediar, 
care nu este nici individual, nici general, așa-numitul tip sau tipic. Să 
examinăm pe scurt aceste iluzii. 

Poziţia dominantă a generalului este o veche prejudecată. Gene- 
ralul are superioritatea de a fi inteligibil, de a fi mijlocul raţiunii pentru 
a înţelege lucrurile şi schimbările lumii. Individualul nu este numai su- 
bordonat, ci este un produs secundar al generalului şi totuși despărțit 
de el. Produsul generalului este respins ca un rebut, ca o existenţă mi- 
noră, caducă. Generalul este veşnic, individualul este vremelnic. Dacă 
s-ar admite un individual recesiv, dar independent, încă eroarea ar fi 
mai uşor de suportat. Dar un individ care este un subprodus degradat 
al generalului şochează gîndirea obiectivă. Eroarea este tot așa de mare 
dacă, dimpotrivă, se consideră. generalul ca un subprodus al individua- 
lului, o schemă palidă a realităţii care nu cunoaşte decît individualul. 
Aşa s-au stîrnit veacuri de-a rîndul dispute şi probleme artificiale. Este 
destul de cunoscută disputa ce a frămîntat tot evul mediu, dacă „uni- 
versalii“ (generalii) există real, dacă nu există decît un spirit ca noţiuni 
sau dacă nu sînt decît simple cuvinte, nume (nominalism). Sînt gînditori 
care şi astăzi nu recunosc realitatea deopotrivă a individualului și ge- 
neralului. Fără ca prin aceasta să răpim generalului deplina realitate 
îl aşezăm în poziţia recesivă, care, departe de a fi o degradare, este 
un titlul de noblețe, dar un titlul care nu uzurpă poziţia dominantă a 
individualului. O noţiune artificială, care bîntuie încă în filozofie, este 
așa-numitul „principium individuationis“. Însuşi termenul de „indivi- 
duație“ trădează iluzia că la început există numai generalul sau „uni- 
versalul« și că individul se explică nu prin existența sa autonomă, ci 
printr-un misterios proces de „individuaţie“ a generalului, individuaţie 
care — cum ne reamintim — este atribuită sau materiei sau unei forme 
generâle ce se diferențiază pînă la individual. 

A doua iluzie, legată de cea dintii, acordă generalului independenţă 
față de lumea individuală sensibilă. Este concepţia platonică a Ideii ce 
există în sine, deasupra lumii sensibile, în empireul Inteligibilului. Cum 
Platon trebuie să recunoască existența generalilor în lumea sensibilă, el 
consideră notele generale din lucruri ca simple copii sau reflexe ale 
Ideilor pure, produse de „participarea“ materiei la lumea Ideilor. Con- 
vingerta că generalul se bucură de o existenţă izolată, absolută n-a 
dispărut nici azi din spiritele filozofilor. Sînt gînditori care afirmă că, 
cel puţin în lumea ideală, matematică, generalul tronează independent 
și că, cel mult în lumea reală, el este nevoit a suferi contactul cu ındi- 
vidualul sensibil. Convingerea noastră este că generalul în nici o sferă 
de existenţă nu este independent, ci este legat structural de individual. 
Lumea ideală, vom arăta la timp, este subordonată, este legată recesiv 
de lumea reală unde nimeni nu mai pune la îndoială realitatea indivi- 
dualului. 


A treia iluzie — generalul este el însuși ceva unic, fiindcă este 
acest general (de exemplu, om), deosebit de alt general (maimuţă etc.) — 
este mai uşor de demascat. Giînditorul contemporan N. O. Lossky, re- 
prezentant al unei concepţii „intuitiviste“ şi „ideal-realiste“, consideră 
generalul noţional ca un „identic unic“, fiindcă oricare general se deo- 
sebește de celelalte (Lossky, Handbuch der Logik, 1927). Confuzia intui- 
ționistă între general şi unic dispare îndată ce introducem noţiunea de 
particular într-un sens mai general decît acela al logicii formale. Nu este 
vorba de „unii“ individuali, ci de caracterul particular al fiecărui dat. 
„Om“ este ceva particular față de celelalte specii, care şi ele sînt parti- 
culare. Particular este deopotrivă individualul şi generalul. Particularul 
este totuna cu multiplul într-un sens mai general decît acela cercetat în 
capitolul 2, căci şi unul este un particular, este ceva deosebit. De aceea 
particularul se confundă cu deosebirea ca teză dominantă, fiindcă ea 
îmbrăţişează şi antiteza, identitatea. Şi identicul este ceva deosebit, ceva 
particular, 


A patra iluzie inventează tipul sau tipicul ca intermediar între in- 
dividual şi general. Pentru o vedere neprevenită nu există un al treilea 
termen între general și individual, ci cel mult un joc de basculă între 
ei, pentru a avea beneficiile amîndurora. Tipul este o ipostază a gene- 
ralului, deci este un factor iterativ, este ceva dat de mai multe ori. Lo- 
gicianul Benno Erdmann consideră tipicul drept a treia formă a gene- 
ralului cu conţinut, cea mai imperfectă, și o defineşte just ca reprezen- 
tarea unei specii printr-un obiect individual (Erdmann, Logik, ed. a 
III-a, 1923, p. 149). 

În structura ontologică a dualismului individ-general sînt incluse 
poziția recesivă a generalului față de individual, precum şi perfecta lor 
simbioză. Individualul şi generalul nu se exclud, ci se cheamă unul pe 
altul, se sudează pentru a produce concretul care este totodată indivi- 
dual și general, fără ca aceste laturi să se confunde într-un al treilea 
termen şi fără ca unul să devină magic contrarul său. Lumea (realul) 
există, fiindcă este alcătuită din individuali, din existenţe unice, care nu 
cunosc repetiţie, chiar dacă sint indivizi eterni; lumea există datorită 
unor date ce nu cunosc repetiție, nu datorită celor ce se repetă, gene- 
ralului înzestrat prin sine cu atributul iterației. Individualul este su- 

portul lumii. Tot ce este real „lucrează“, se manifestă ca ceva unic. 
Orice existenţă este individuală, de la electron şi. proton, componenții 
atomului, pînă la galaxii sau insulele formate din miliarde de stele. Ce 
poate fi mai asemenea ca oricare altul de aceeaşi specie, mai „identic“ 
unul cu altul decît un organism monocelular, cum este infuzorul banal 
al apelor noastre, parameciul caudat, şi totăşi, cum ne asigură biologul 
S. Metalnikov, care a studiat ani de zile descendenţii nenumărați ai 
aceluiași monocelular, nici o celulă nu este întru totul la fel cu cea- 
lalţă. Mai mult, fiecare reacțiune a aceluiaşi organism monocelular nu 
se aseamănă cu celelalte. „Fiecare reacțiune a organismului viu are, ca 
să zicem așa, individualitatea sa şi reprezintă un fapt nerepetabil al na- 
turii. Orice organism viu se schimbă în fiecare zi, în 'fiecare minut, 
în fiecare clipă şi nu este niciodată același. Starea sa fiziologică a mo- 
mentului depinde de suma stărilor precedente“ (S. Metalnikov, fmmorta- 
lite et rajeunissement dans la biologie modern, 1924, p..59). „Corpul 
omului şi al oricărui alt animal are trăsături individuale foarte marcate. 
Observînd o mare cantitate de animale şi de plante, constatăm că este 
imposibil să găsim doi indivizi cu totul identici“ (îb.,. p. 70). 
„Realitatea este alcătuită din indivizi, iar individualul este vehiculul 
generalului, fiindcă este constituit din generali. Vom enumera cîteva din 
notele structurale ale individualului și. generalului pentru a lumina rolul 
dominant al individualului și caracterul recesiv al generalului, precu 
şi modul lor de a se solidariza în constituirea concretului. .. je 


N-am folosit aci deosebirea făcută de Joh. Rehmke între unic, exis- 
tent 6 singură dată, nerepetabil,. şi individ, care pe lingă unicitate mai 
posedă un caracter propriu. Individul este o unitate de note general 
particulare — o unitate nu în sensul de „unic“, ci în sensul de unire a 
proprietăţilor atît de strînse, încît ele nu mai pot fi despărțite, cum am 
constatat la esenţă. Dacă unicul nu este o unitate de esenţă, ci o unitate 
produsă de relaţie, atunci nu i se mai poate aplica numele de individ. 
Rehmke vede în amestecul acestor unităţi, în confundarea unicului: cu 
individul, o eroare a filozofiei. Potrivit concepției lui Rehmke, omul nu 
este un individ, fiindcă sufletul şi corpul, avînd naturi opuse, nu pot 
constitui o unitate de esenţă, ci o unitate de acţiune reciprocă. Nu există 
o proprietate nouă, deosebită de suflet şi corp, care să unească materia 
şi spiritul (Rehmke, Grundwissensċhaft, ed..a II-a, 1929, p. 165 etc.). De 
asemenea, societatea, colectivitatea este un unic, dar nu un individ, 
fiindcă indivizii nu sînt ţinuţi laolaltă de o proprietate oarecum 'sub- 
stanţială, cum ar fi corpul colectiv sau sufletul colectiv, sau o altă rea- 
litate superioră, ci indivizii, constituie societatea prin acţiunea reci- 
procă permanentă sau vremelnică dintre ei. Nu am socotit că este nece- 
sar să complicăm expunerea cu acea distincţie, care răstoarnă o concep- 
ţie “tradițională, ci am optat pentru identitatea dintre individ și unic. 
Cred că nu comitem o greşeală dacă ne instalăm la nivelul obişnuit al 
discuţiilor filozofice. i A 

Unicitatea este o situaţie univocă, fără gradaţie și intensitate : nimic 
nu este mai unic decît altul. Unicitatea -este aceeaşi pretutindeni. ` Dar 
se vorbeşte adesea de diferite grade sau trepte de individualizare şi se 
descoperă o individualizare mai intensă în lumea biologică şi apoi cres- 
cendo în. lumea spirituală, unde punctul culminant îl atinge „personali- 


112 


tatea“. Gradele de individualizare se referă nu la unicitate, care rămîne 
aceeași, ci la modalitățile ei de realizare mai simpliste sau mai com- 
plexe şi bogate, mai stabile şi rezistente sau mai efemere şi fără rezis- 
_tenţă, mai interiorizate. sau mai puţin interiorizate. Toate aceste carac- 
"tere privesc conţinutul unicității, care nu ne interesează acum. Dimpo- 
trivă,. generalul are grade sau. trepte cunoscute logicii sub numele de 
specii din ce în ce mai apropiate de individual şi de genuri din ce în ce 
mai vaste. Acest caracter al generalului care poate îi socotit ca o supe- 
rioritate serveşte individualului ce este determinat, luminat sub cît mai 
felurite aspecte. Individualul păstrează întîietatea,’ iar generalul . ;usti- 
fică. recesivitatea sa. Consideraţii nai vor confirma rezultatul obţinut. 

Individualul este de sine stătător, se bucură de independenţă ; ge- 
neralul nu este de sine stătător, ci este dependent. Mai precis, genera- 
lul este dependent de individual ; el se defineşte prin servitutea faţă de 
individual. Nu există un general de sine stătător, rupt de individual. 
Dependenţa generalului față de individual se legitimează printr-un alt 
rol al generalului ; el constituie individualul, îi dă un conţinut, îl deter- 
mină, îl -relietează. Nu este 'aci. o altă superioritate a - generalului, pe 
temeiul căreia el ar putea- revendica poziţia dominantă.? Și de data 
aceasta superioritatea este pusă în serviciul individualului. În adevăr, 
să scoatem din existenţa individualului toate notele generale ; -ce mai 
rămîne din individual ? Un îndrăgostit de generalitate ar spune :..nimic, 
ceea ce este .o dovadă .a. priorităţii generalului. Vom răspunde : rămîne 
individualul în, aperenţă gol, dar în realitate cu.:0 plenitudine reală. 
El ţine laolaltă, dă unitate. generalilor, care altminteri n-ar exista,:căci 
repetăm şi accentuăm apăsat — generalul nu..are existență: indepen- 
dentă și deci el este acela care dispare, se goleşte de existență, dacă, ri- 
dică pretenția de independență şi prioritate. Filozofia tradițională: adesea 
a ignorat dependența generalului pentru a-i garanta supremația. Plato- 
nismul a sădit credința că generalul ca: „Idee“. sau „Formă“ este: separat 
de lucrurile individuale sensibile, că el tronează. în împărăția. Nevăzu- 
“tului şi: că tocmai de aceea el este „realitatea. în sine“, absolută: și -inal- 
terabilă. Ironia imanentă pretinsei separări a -Ideii de agitația indivi- 
dualului sensibil stă în rezultatul tocmai:pe dos al străduințelor „uni- 
versaliste“.: Separarea, izolarea Ideii o face individuală, unică, fiindcă: a 
devenit de sine stătătoare. Ipostazierea,. zeificarea, individualizarea ge- 
'neralului este pedeapsa falsei independențe de individual, a refugiului 
într-un cer incoruptibil. Generalul aparține necesar şi totdeauna indi- 
vidúalului, tocmai pentru motivul că el constituie individualul, că îl ajută 
să se afirme. Individualul este proprietarul generalului, iar generalul 
proprietatea individualului. ; 

Această apartenență include un alt pericol analog celui ce decurgea 
din independența generalului. Dacă generalul aparține individualului, 
nu devine el însuși prin aceasta individual sau de sine stătător, un fel 
de individual sui generis în individual, un individual care numai cu nu- 
mele este general? Adesea, în trecut ca şi: astăzi, s-a afirmat că tot ce 
aparţine individualului este și trebuie să fie individual. Este marea pre- 
judecată nominalistă care s-a:'transmis gîndirii moderne pînă la feno- 
menologia lui Husserl. Prejudecata dă o strălucită confirmare dominării 


113 


îndividualului, dar noi nu o revendicăm. Explicaţia şi poate scuza aces- 
tei prejudecăţi este prejudecata simetrică pomenită mai sus. Dacă tot 
ce este general este independent de individual şi ca tot ce este indepen- 
dent este tot un fel de individual, atunci generalul care aparţine indi“ 
vidualului nu poate fi decît individual. Generalul este un mic individual 
în marele individual. Albul acestei hîrtii nu este un general care se poate 
repeta, ca tot ce este general, ci este un alb strict individual, este albul 
acestei bucăţi de hîrtie. Cite lucruri albe, tot atitea proprietăţi de alb. 
Dar atunci de ce mai vorbesc de „alb“ ca atare și de ce încerc să de- 
termin individualul (acest lucru) printr-o proprietate a sa — termenul 
de proprietate fiind aci cît se poate de adevărat ? Dacă nu renunţ la 
ştiinţă, nu există altă scăpare decît asocierea determinantă a individua- 
ului și generalului. Toate însușirile, toate proprietăţile existenţelor in- 
dividuale au caracter general sau sînt comune mai multora, se repetă, 
sînt date de mai multe ori. A fi un component comun al mai multor 
indivizi, a se repeta, este caracterul structural al oricărui general. i 


Nota generală sau comună este totodată identică. Existenţele indi- 
viduale, care au trăsături comune, au în ele note identice. Orice general 
este un factor identic. 

Ne reamintim că identicul însuși este „unul“, adică el însuşi nu se 
multiplică. Bilele albe au acelaşi alb ; albul acestor bile este un identic. 
Dacă totuşi generalul (identicul). este dat de mai multe ori sau se. re- 
petă, explicaţia repetiţiei stă în apartenența lui la mai mulţi indivi- 
duali, stă în necesitatea structurală a generalului de a fi dependent de 
individual. Pare straniu că ceea ce în individual. produce multiplicarea, 
repetiţia este tot un general care posedă capacitatea multiplicării : este 
locul la corpuri, subiectul la conştiinţe. S-ar putea obiecta din nou că 
individualizarea, fiind datorată factorilor generali (loc, adică spaţiu, timp, 
subiect), pledează pentru dominarea generalului. Dimpotrivă, existenţa 
notelor generale, care, fără a fi ele însele individuale, constituie „prin- 
cipiul individuaţiei“, mărturisesc încă o dată recesivitatea generalului 
față de individual şi ne scutește de a căuta „inefabilul“, „iraționalul“ 
pur individual. Nu există individ în sine, izolat, faţă de care se profi- 
lează distant, transcendent, generalul. Acesta presupune individualul, 
căci el nu există decît în situaţia de proprietate a lui, de factor depen- 
dent. Dependenţa merge pînă la fundarea individualităţii pe anumite 
note generale. În adevăr, individul este constituit din factori generali, 
tocmai fiindcă aceștia sînt generali şi nu pot deveni în nici un chip 
individuali. „Tot ce este mai individual este recunoscut ca simplă îm- 
pletire de puncte de vedere foarte generale, în care el se topeşte com- 
plet și care dau răspuns integral chestiunii noastre teoretice“. (Georg 
Simmel, Einleitung în die Moralwissenschaften, vol. I, ed. a III-a, 1911, 
p. 206). Textul citat se cere corectat. Nu numai că individualul nu se 
topeşte în generali, cum crede platonismul și moștenitorii săi, dar indi- 
vidualul domină şi ameninţă el să absoarbă generalul. Dar nici degra- 
darea generalului în individual nu este o justă expresie a faptelor. În- 
dividualul se constituie prin general, iar generalul există în individual. 
Ne aflăm în faţa unei uimitoare probleme. Deși individualul există şi 
este cunoscut prin notele generale, individualul este ireductibil și chiar 
"dominant, fiindcă generalul nu are existenţă prin sine, independentă, ci 

prin necesară apartenenţă la individual. Unul ilustrează pe celălalt. De 
obicei se spune că individualul ilustrează generalul, dar adevărată este 
şi constatarea inversă, hotărîtoare, fiindcă nu întîlnim universal care 
să nu aparţină individualului. Orice individual ne pune pe urmele ge- 
neralului ce-i aparține și-l constituie, şi. la orice general trebuie să cău- 
tăm individualul căruia îi aparţine şi pe care îl serveşte. În acest sens 
este îndreptăţită aprecierea lui Montaigne: „orice om poartă întreaga 
formă a umanei condițiuni“. 

Rezumăm argumentarea de mai sus. Recesivitatea generalului este 
marcată de dependenţa sa de individual, iar individualul, ca factor do- 
minant, plăteşte situaţia sa prin funcţia ce revine generalului de a con- 
stitui individualul. Numai acest raport paradoxal garantează : 

a) nereductibilitatea individualului la general și a generalului la in- 
dividual ; b) recesivitatea generalului ; c) o anumită superioritate a fac- 
torului recesiv. 


Caracterul recesiv al generalului se manifestă şi printr-o altă tră- 
sătură. Schimbarea, devenirea este pecetia realităţii. Individualul este 
schimbător, este supus mutaţiei și „alterării“, are caracter procesual. 
Dimpotrivă, generalul în el însuși nu cunoaşte schimbare, este imutabil, 
„inalterabil“. Cum se explică schimbarea, dacă generalul însuşi ce con- 
stituie individualul este imutabil ? Schimbarea este o variație — vom. 
vedea îndată sensul acestui termen — de particularităţi ale unei unități 
de note generale. Să luăm un exemplu banal. Un lucru se schimbă în- 
culoarea sa, din verde devine galben sau roșu. Frunzele unor plante 
devin toamna din verzi, galbene sau roşii. Nu însăși culoarea suferă 
schimbarea ; culoarea este generală, o însuşire, şi ca atare în ea însăşi 
imutabilă. A variat culoarea în particularităţile ei. Ce înseamnă variația ? 
Trebuie să admitem, drept răspuns, un alt caracter al generalului : ge- 
neralul (proprietatea, însușirea) nu se schimbă, dar poate fi avut şi 
pierdut. Un individual avea o culoare, verdele, şi, după ce a pierdut 
verdele, are acum o altă culoare, galbenul, culoarea însăşi nu s-a schim- 
bat. Pierderea şi cîştigarea de particularităţi generale se face totdeauna 
în cadrul unei proprietăţi mai generale invariabile, care este o esenţă, 
adică un factor constant, comun. Fireşte, există și proprietăţi care nu 
sînt pierdute sau amisibile (amitto = pierd), în nici o împrejurare, dar 
aceste proprietăți trebuie să aibă ca substrate individuali ce nu se dis- 
trug. Odată cu individualul dispar şi proprietăţile sale, dar aceste pro- 
prietăţi se pot repeta în alte existenţe individuale, și atunci cînd dispar 
toate exemplarele individuale ale unei clase se pierd şi caracterele ge- 
nerale ce le constituie. Soarta generalului este legată de soarta indivi- 
dualului. Intima solidaritate a generalului și individualului ne interzice 
nu numai reducerea unuia la altul, dar și admiterea unei stări embrio- 
nare, protoplasmatice, neutrale, în care existenţa nu este nici indivi- 
duală, nici generală, ci indiferentă, dar capabilă să se bifurce, devenind 
cînd individuală, cînd generală. Asemenea acrobaţii conciliante au fost 
încercate de Bergson. O expresie destul de răspîndită pare că zdruncină. 
caracterul dominant al individualului și deci acela recesiv al generalului. 
Se vorbește de „acelaşi“ individ, de identitatea individului, mai ales a 
eului, de un nucleu permanent, imutabil, în individual, sau de caracterul 
„substanțial“ al individualului. Expresia are seducţiile strălucirii neade-— 


115 


“vărate. Un individ „identici este un individ general, deci un contrasens. 
Adevărul este că un individual posedă proprietăţi. care nu pot îi pier- 
dute decît odată cu dispariţia lui. Numai aceste proprietăţi ne dau drep- 
tul să vorbim de „unul și același“ individ. Nu individul este identic, sub- 
stanţial, ci individului îi aparţin identități (generali) care nu pot. îi 
pierdute în tot timpul existenței acelui individ şi care fac posibilă re- 
cunoaşterea lui. „Buletinul de identitate“ este o expresie justificată. Pe 
temeiul unor note comune (numele, fotografia, vîrsta, profesiunea), un 
individ poate fi recunoscut sau „identificat“. Oricite schimbări ar afecta 
un individ, unele unităţi sau unele relații (proporții) nu sînt pierdute, 
ci însoțesc persoana dată în tot timpul vieţii sale. Dar nu există un in- 
divid identic, persistent, care se ascunde în individul schimbător. Individ 
schimbător este o tautologie ; un individ identic este o contradicţie ; un 
individ cu note identice (generale) este un fapt obişnuit. 


5. COMPUS-SIMPLU 


Un dualism care a avut un rol de seamă în istoria metafizicii este 
compus-simplu. Deducţia de la existenţa compusului la existenţa ne- 
cesară a simplului este o demonstraţie consacrată de filozofia Leibniz- 
wolffiană, îmbrăţişată şi de..Kant. Dualismul are însă. o. semnificaţie 
mai cuprinzătoare, dacă am învăţat să-nu despărțim compoziţia de sim- 
plu, ca şi cum la început a existat simplu şi apoi din factori simpli s-a 
constituit compusul. Realitatea este o compunere de ceva.mai puţin com- 
pus, de simplu relativ sau provizoriu şi astfel, cum remarcă Bacon (No- 
vum organum, C. II, § 43), natura face pe om să fie mai atent în obser- 
vaţiile sale, pentru a constata minunata şi extraordinara ei fineţe. Un 
atom sau un compus chimic nu este mai puţin minunat decît corpui 
viu, cea mai înaltă expresie a complexităţii materiale. Societatea este. 
de o complexitate calitativ mai mare, deşi termenii sau componenţii ei 
sînt mai puţin numeroși. Societatea este o nouă formulă de a varia com- 
poziția, complexitatea. | Mea etate 

Între cele patru antinomii cosmologice, antinomia simplu-compus 
(Kant răstoarnă ordinea termenilor) este a doua, formînd cu. prima an- 
tinomiile „matematice“, spre deosebire de celelalte două numite. „dina- 
mice“, după cum legătura dintre necondiționat şi condiționat este omo- 
genă sau eterogenă. Totuşi, trecerea de:la compus la simplu este tot aşa 
de eterogenă ca şi aceea de la determinism la libertate, chiar dacă însuși 
Kant încearcă să acopere. eterogenitatea prin aşezarea simplului. la ace- 
lași nivel cu compusul. Teza antinomiei afirmă că substanţa este simplă, 
fiindcă compoziţia este o relație accidentală. De aceea compusul nu este 
o substanţă, adică nu există prin sine, ci duce la „părţile“ sale. simple, 
la adevăratele. substanţe. Substanţa simplă, care: susține compoziţia fe- 
nomenală sau materială, este „monadat: lui Leibniz-Wolff, este spiritul, 
conştiinţa pe diferitelee ei trepte de intensitate pînă chiar, la incon- 
știenţă. Materia în spaţiu există numai exterior, fenomenal, adică nu 
există decît susţinută de substanța simplă spirituală. Kant, care admitea 

simplitatea substanţei spirituale, lăsa deschisă şi posibilitatea unei „mo- 
nadologii fizice“, a unor atomi simpli. Antiteza enunţă dimpotrivă că 
nici un compus în lume nu are părți simple, deci că nu există în univers 
nimie absolut simplu. Căci simplul ocupă un spaţiu, iar- tot ce este în 
spaţiu are părți exterioare unele altora şi ca atare poate fi divizat la 
infinit. Spaţiul nu' este compus din părți simple, nespațiale, ci tot din 
părţi tot spaţiale. Deci experiența nu are în cuprinsul ei nimic simplu, 
ci numai compus. 

Kantieni de seamă au arătat că teza și antiteza nu sînt egal de de- 
monstrate şi egal de convingătoare. Schopenhauer declara tezele ca so- 
fistice şi se pronunţa pentru antiteză, deci, în cazul de față, pentru di- 
viziunea la infinit, pentru compoziţie și împotriva simplului în lume. 
În concepţia lui Schopenhauer, compoziția este mai mult decît domi-- 
nantă — este exclusivă, absolută. Simplul este o ficţiune (Schopenhauer, 
Kritik der kantischen Philosophie, Sämtliche Werke, vol. I, ed. Insel- 
verlag, p. 640). Dimpotrivă, Ch. Renouvier, printr-un act de credință, 
rezemat însă pe principiul contradicției, se pronunță pentru teză, pentru 
o limită a diviziunii, pentru simplu, adică pentru conștiință, personali- 
tate, şi contra substanţei materiale. Un discipol al aceluia, examinînd 
comparativ primele două antinomii ale lui Kant şi dilemele lui Renou- 
vier, ajunge la concluzia : „adevărata dilemă, care, în dualismul neocri- 
ticist, aşa cum îl înțeleg eu, trebuie să înlocuiască a doua antinomie, 
este aceasta : «Substanţă sau Materie — Conștiință sau Personalitate». 
lar în notă, precizînd că substanța și materia sînt sinonime, adaugă : 
„compoziţia monadei — conștiință n-are, drept vorbind, nimic comun 
cu aceea a întinderii spaţiale sau corporale care, prin natura sa, exclude. 
în mod absolut simplu“ (F. Pillon, Les deux premières antinomies de 
Kant et les dilemmes de Renouvier, „L'Année philosophique“, 1909, p. 91). 

Wundt dă antinomiei a doua o altă formulare, fiindcă el înlătură, 
ca noţiune etic-metafizică, simplul şi-l înlocuiește cu diviziunea finită. 
(teza) opusă diviziunii infinite (antiteza). Teza : masa materiei este divi- 
zibilă pînă la finit. Dovada: dacă admitem diviziunea la infinit, cum. 
efectele forței scad pe măsură ce masa devine mai mică, realizarea unei 
diviziuni la infinit nu mai lasă nimic care să „exercite un efect. De-- 
oarece din efectele elementare, care sînt toate nule, nu poate ieşi un 
efect finit, ultimele elemente ale materiei trebuie să posede o masă fi- 
nită. Antiteza: masa materiei este divizibilă la infinit. Dovada: dacă 
admitem că este divizibilă numai pînă la o anumită limită, atunci orice: 
ultimă parte va exercita un efect măsurabil. Cum totul este măsurabil 
numai dacă este divizibil, urmează că fiece parte a materiei, oricît de. 
mică, cît timp posedă o mărime finită, poate fi divizată mai departe și 
deci măsurată. Soluţia dată de Wundt antinomiei se deosebeşte puţin 
de aceea propusă de Kant : lumea materială nu este finită, nici infinită, 
ci divizibilă la indefinit, adică diviziunea ajunge la o limită relativă, 
cu posibilitatea unei depășiri nedeterminată. Kant aplică aceeași soluţie 
şi la prima antinomie (lumea e finită sau infinită în spațiu și timp). 
Wundt a corectat just: la spaţiu și timp regresul este la infinit (ne- 
sfîrșit), fiindcă depășirea este totdeauna determinată. Latura vulnerabilă. 
a acestei antinomii, ca dealtfel și a celorlalte trei, este că ele nu au 
dreptul să se prezinte ca autentice antinomii, ca opoziții contradictorii.. 

Înseşi soluţiile oferite de Kant trădează că ele nu sînt enunţuri contra- 
dictorii. În adevăr, la primele două antinomii, tezele şi antitezele sînt 
deopotrivă de adevărate, însă pe planuri diferite : tezele pentru lumea 
inteligibilă, antitezele pentru lumea fenomenală. Logica formală ne în- 
vaţă că două propoziţii contradictorii nu pot fi amîndouă nici false, nici 
adevărate, ci una e necesar adevărată şi cealaltă necesar falsă. Numai 
propoziţiile opuse contrar pot fi amândouă false, dar nu amîndouă ade- 
vărate, ci una este adevărată, iar cealaltă falsă. Încă o dată constatăm că 
așa-numitele antinomii sînt propoziţii opuse contrar, nu propoziţii opuse 
contradictoriu. Intelectul nostru nu este constrîns să se încurce în anti- 
nomii, constată Alois Riehl. „Dovezi egal de puternice pentru enunțuri 
contradictorii s-ar suprima pe ele însele şi nu noţiunea de lume ; ele 
ar transpune gîndirea în starea de totală nehotărîre. Acolo unde sînt 
de dovedit amîndouă, poziţia şi contrapoziţia, nu este nimic de dovedit“ 
(A. Riehl, Der philosophische Kritizismus, vol. III, ed. a Il-a, p. 271). 


Antinomia ar fi o autentică contradicţie, dacă teza şi antiteza ar 
considera obiectul său din același punct de vedere, sub acelaşi raport, 
aşa cum postulează principiul contradicţiei. Teza se instalează pe planul 
metafizicii spiritualiste a lui Leibniz, în cadrul căreia materia este feno- 
men, exteriorizare, şi de aceea este infinit diviziblă, compusă, şi ca atare 
nu este substanţă (o ființă capabilă de acţiune). Cum compusul cere sim- 
plul, așa cum accidentul, manifestarea externă, cere substanța, simplul, 
acesta nu se găsește în sfera sensibil-fenomenală, ci în sfera suprasen- 
sibilă, reală, în care există numai substanțe sau existenţe simple, adică 
nespaţiale, „unităţi“ spirituale. Argumentarea suferă şi de o altă grea 
scădere, care explică, în parte, concluziile ei, adică, mai ales, opoziţia 
dintre compus sau material şi simplu sau spiritual. Scăderea stă în pro- 
toteza sau afirmaţia necontrolată că în lumea materială sau spaţială nu 
poate exista nimic simplu sau indivizibil. Această prototeză are la rîndul 
ei o justificare mai mult subinţeleasă : confundarea diviziunii logice, 
în gîndire, cu diviziunea reală. înţelegem ușor că spaţiul (ca şi timpul) 
este infinit divizibil — şi aci rezervele vor fi arătate în alt capitol — iar, 
drept urmare, şi materia, întrucît este spaţială, este gîndită ca un com- 
positum la infinit, deci ca infinit divizibilă. Nu această compoziţie sau 
diviziune ireală interesează, ci diviziunea reală. Este materia în mod real 
divizibilă la infinit ? Nu este oare diviziunea o consecinţă a compoziţiei, 
adică a legăturii de părţi ? S-ar putea ca însuşi spaţiul să fie logicește, 
fictiv, infinit divizibil, dar real diviziunea să aibă o limită. Cu atît mai 
mult s-ar putea ca sub raportul realităţii să existe date materiale care 
nu se mai compun, care nu sînt la rîndul lor alcătuite din alte „părţi“. 
Simplul, în sensul de necompus din punct de vedere real și de dat ca 
in-divizibil de la început, nu este exclus a priori de experienţă. Tradi- 
ţia filozofică şi însăși ştiinţa au îmbrățișat ideea de corpora simplici- 
ssima, după expresia lui Spinoza (Ethica, partea II-a, prop. XIII, lema 
III, axioma II), de „atomi“ într-un sens general, nu în sensul consacrat 
în fizică. Faptele au arătat că şi atomii fizici sînt divizibili în părţi cu 
existenţă independentă (electroni, protoni etc.). S-ar putea ca diviziunea 
să se dovedească mai adîncă. Pînă atunci compoziţia are o limită și ca 
atare postulează simplul relativ recesiv. Nimic nu face imposibilă o 
existenţă materială simplă adică necompusă din altceva. Simplul în or- 


118 


dinea materială nu înseamnă că el posedă ca „Realul“ lui Herbart o sin- 
gură și simplă calitate sau proprietate, ci el posedă mai multe proprie- 
tăți indisolubil unite : figură, întindere, loc, aşadar că el posedă o. com- 
plexitate. Faptul de a avea extensiune, de a fi spațial nu implică o 
diviziune reală. Exact este numai că nimeni nu are dreptul de a limita. 
a priori diviziunea. Aceasta poate continua nedeterminat, în timp ce li- 
mita diviziunii, simplul este totdeauna determinat. Experiența are ulti- 
mul cuvînt în ce priveşte diviziunea şi deci compoziția reală. Compu- 
nerea simpluluj rămîne permanent ca o perspectivă a realului. Şi acum 
putem încheia un bilanț provizoriu. Realitatea însăşi garantează recesi- 
vitatea simplului, rolul său secundar față de caracterul primar, domi- 
nant al compusului. Numai dacă între compus şi simplu se dă o luptă 
pe viață şi pe moarte, deci numai dacă ele sînt contradictorii, nu vom 
putea să explicăm posibila lor convieţuire. Dacă, dimpotrivă, compusul 
și simplul sînt contrari, și anume recesiv contrari, solidaritatea lor ne- 
cesară este ușor recunoscută. 


Am amînat pînă acum lămurirea noţiunii de simplu, la care nu 
descoperim o accepţie univocă, cum cineva s-ar aștepta de la o asemenea 
noțiune. „Simplul“ nu este deloc simplu. În afară de înțelesul familiar, 
uşor de conceput sau de executat, înțeles ce nu prezintă aci nici o sem- 
nificație tehnică, simplul are patru înţelesuri tehnice, toate fiind apli- 
caţii ale indivizibilului. În adevăr, ceva poate fi indivizibil : a) fiindcă 
nu are părți integrante puse alăturea ca la spaţiu, așa încît să putem 
concepe separarea lor ca „părți“ — înțelesul este valabil la tot ce este 
spaţial sau material ; b) fiindcă are calităţi sau proprietăți ce nu pot 
fi despărțite, ca, de exemplu, la un corp „simplu“ locul, întinderea, mă- 
rimea ; c) fiindcă nu prezintă nici un fel de multiplicitate în sine, nici 
părţi (spaţialități), nici proprietăţi (de exemplu, culoarea unui spectru 
are, e drept, mai multe părţi, fiind întinsă, dar n-are mai multe calităţi 
— simplul fără multiplicitate în sine va fi cercetat mai jos ; d) ceea ce 
nu poate fi descompus de fapt sau pînă acum, ca în „corpurile simple“ 
de care am vorbit mai sus. Pe scurt, simplul este sau ceea ce nu are în 
sine o multiplicitate, ceea ce este „unul“, sau ceea ce are o multiplici- 
tate, dar acea multiplicitate este cînd nespaţială, fără „părţi“, cînd spa- 
țială, dar atunci se prezintă două cazuri: multiplicitatea nu poate fi 
des-părțită, fiind o legătură indisolubilă (corpurile ultime); multiplici- 
“tatea n-a putut fi des-părțită pînă acum. Aceste două sensuri din urmă 
sînt. înrudite : deosebirea dintre ele este aceea între nedespărțiţi pînă. 
acum și de nedespărțit. Experienţa, repetăm, nu exclude o simplitate 
absolută nici în lumea absolută. 

Cum se prezintă sub raportul simplităţii conștiința, spiritul? Meta- 
fizica excludea spiritul din lumea experienţei, îngustată la experienţa 
sensibilă, externă, şi-l adăpostea în lumea suprasensibilă, inteligibilă. To- 
tuşi, conștiința este obiect de experienţă, iar, după unii, de experienţă 
nemijlocită. De ce să o izgonim într-o regiune inaccesibilă, iranscen- 
dentă ? Să spunem oare cu Platon şi Aristotel că o „parte“ din conştiinţă, 
așa-numitul „suflet“ este legat de corp şi ca atare empiric, în timp ce 
„partea“ superioră, intelectul, spiritul este o emanaţie a Divinului ? Cum 
rămîne atunci cu simplitatea conştiinţei, a imaterialului ? Vom găsi cheia 
problemei în altă parte. Conștiinţa este simplă, în primul rînd, fiindcă 

nu este spaţială, nu are părţi separabile. Dar şi „atomul“, adică even- 
tualul element al corpurilor, este simplu, în sensul că nu este „compus“, 
nu ia naștere din împreunarea altor elemente, deşi el posedă o plurali- 
tate de proprietăţi care n-au existat înainte independente şi s-au întru- 
nit pentru a forma atomul, electronul, subelectronul etc. Nespaţialitatea : 
conştiinţei nu este suficientă pentru a-i asigura simplitatea. De asemenea 
conștiința nu este simplă, fiindcă are o singură calitate sau proprietate, 
cum credea Herbart, care era nevoit să considere multiplicitatea stărilor 
de conştiinţă ca acte de apărare împotriva „perturbaţiilor“ din afară. - 
Deci conștiința nu e simplă, fiindcă este monocordă — conştiinţa are 
nesfîrșite coarde la lira sa. Conştiinţa e bogată în procese, este o lume 
de reprezentări, idei, sentimente, impulsuri etc. Conştiinţa deci este com- 
plexă, dar pe drept este considerată simplă. Mai mult, unitatea ei este 
de altă natură decît a „atomului“, a elementului simplu corporal. Uni- 
tatea conştiinţei este fundată pe caracterul ei de a fi un „subiect“, că- 
ruia îi aparţine toată bogăţia psihică. Acest caracter lipsește celui mai 
simplu factor material. e 
© În orbita simplicităţii, diferenţa reală dintre conștiință și „atom“ ar 

o altă motivaţie, după ce am văzut că nimic nu stă în calea ipotezei că 
în cadrul experienţei, atît la materie, cît şi la conștiință, analiza are în- 
dreptăţirea de a se opri la ceva simplu. Se ridică o întrebare de temut, 
care ne va îndruma totuşi spre o soluţie : cum se prezintă conștiința ca 
realitate simplă (în sensul arătat) faţă de compoziţie ? „Atomii“ sau 
oricare alte „elemente“ materiale intră în compoziţie. Se compun. şi 
conștiințele ? Întrebarea pare brutală, ea este în realitate confuză. Leib- 
niz, în a sa Monadologie, admite că unităţile (monadele) spirituale, ima- 
teriale, din care este alcătuit universul corporal, se compun, însă, spre 
surprinderea noastră, compoziţia dă naştere unui „agregat“ material, nu 
unui „agregat“ tot spiritual, imaterial. Dificultatea chestiunii de. mai 
sus stă în confuzia termenului de compoziţie. Două sau mai multe. con- 
ştiinţe se compun, așa cum se compun „atomii“ pentru a da metale şi 
metaloizi ? Desigur că nu, și tocmai aceasta este o nouă dovadă, încă 
mai forte, că sufletul nu este material. Totuşi, conștiinţele nu rămîn 
izolâte, solitare, închise în ele, ca monade „fără ferestre“, cum credea 
Leibniz. Ele comunică unele cu altele, cel puţin prin ajutorul manifes- 
tărilor corporale ale „expresiilor“ (limbaj, mimică, gesturi), dacă nu chiar 
direct, cum susțin unii gînditori, de exemplu Max Scheler. Nu există 
un suflet compus, cum există un corp compus ; există însă colectivităţi 
spirituale, grupe umane care gîndesc, simt și voiesc în comun, adică ace- 
leaşi conţinuturi. În schimb, nu există „colonii“ spirituale în lumea de 
aci. Poate că există „pe lumea cealaltă“. În realitatea dată experienţei 
noastre, sufletele se colectivizează prin mijlocirea corpurilor, a materiei. 
Acest fapt trebuie să ne dea de gindit. Explicarea lui va fi cu putinţă 
de abia mai tîrziu, cînd vom constata caracterul recesiv al spiritului 
faţă de corp. 

Dar această legătură necesară a spiritului şi corpului cum se pre- 
zintă ea din punct de vedere al compoziţiei ? Sufletul, dacă este ima- 
terial, nu intră în compoziţie cu un corp aşa cum moleculele organice 
intră în compoziţia organismului, dar el nici nu rămîne izolat, cu totul 
străin de lumea materială. Nu cunoaştem un spirit independent de ma- 

terie, fără servituţi corporale. Tot ce există în lume stă în legătură de 
acțiune directă sau indirectă cu restul lumii materiale. Dacă spiritul ar 
fi așa de desprins de corporalitate, el ar trebui să comunice cu sufletele 
semenilor săi de pe planeta noastră şi chiar de pe alte planete şi lumi 
mai direct decît comunică prin razele luminoase incomensurabile de în- 
depărtatele, constelații ale galaxiilor. Deci în sfera spirituală simplitatea 
rămîne tributară unei anumite compoziţii, care constă în raportul de 
acțiune reciprocă între toate existenţele. Existenţele absolut simple, ase- 
menea: „Realilor“ iui Herbart, nu pot sta în legătură şi, dacă doctrina 
este consecventă, cum nu este, ele nu pot constitui o lume. Relaţiile po- 
sibile rămîn exterioare, accidentale și neobligatorii din punct de vedere 
ontologic. Poate, am folosit abuziv. termenul de compoziţie, cînd l-am 
valorificat pentru orice raport de acțiune reciprocă. Compoziţia, în sen- 
sul propriu, este un anumit raport de acţiune, pe care îl înregistrăm 
numai în ordinea materială. Cum însă, în această accepție .restrînsă a 
compoziției, ar trebui să impunem spiritelor o izolare absolută şi să le 
răpim orice fel de compoziţie, proclamînd simplitatea sinonimă cu izo- 
larea absolută, ne rămîne, în respectul faptelor, să considerăm raportul 
de acţiune, comunicarea, solidaritatea conştiinţelor ca modalitatea con- 
Științei de a intra în compoziţie. Nici la suflet simplitatea nu este po-— 
sibilă. fără „compoziţie ; recesivitatea sufletului rămîne neatinsă. Vom 
cunoaşte la vreme că, spre, deosebire de corpuri, care, în ciuda compo- 
ziției, rămîn. străine unele altora, spiritele se simt una, au modalitatea 
de a comunica direct prin iubire și de a garanta aşezarea lor. laolaltă, 
„compoziția“ lor. TE: 
Am cunoscut sensurile a, b- şi d ale noțiunii de simplu : a) ceea' ce 
nu are „părţi“ sau elemente spaţiale ; b) ceea ce are mai multe proprie- 
tăţi de nedespărțit ; d) ceea ce nu: poate fi descompus de fapt sau relativ. 
Rămîne de cercetat sensul c: ceea ce nu are nici părţi, nici proprietăţi, 
ceea ce este „absolut“ simplu. Cazul acesta nu este așa de rar, pe cît 
pare la prima enunțare. El este ilustrat de cele două structuri logice ale 
existenței : unitatea şi relaţia. Începem cu relaţia, fiindcă ea nu ridică 
greutăţi de înțelegere, după ce ne-am eliberat de prejudecata structurii 
logice unice, fie în favoarea unității (esenței) — vechea concepție —, 
fie în favoarea relaţiei — noua concepție logică. Logica aristotelică cu- 
noaște relația implicată în „relative“, însă el nu i-a înţeles specificul, ci 
consideră relaţiile ca formînd „unităţi“ (genuri și specii). Aristotel are 
scuza reală că şi modernii au căzut în același păcat logic. Nu există un 
gen al relaţiei în care se. cuprind, ca speciile genului, celelalte relaţii, 
ci relaţia este una și simplă. Toate „diferenţierile« relaţiei rezultă. din 
natura termenilor în relație, termeni ce pot fi tot relaţii, dar care în 
cele din urmă sînt unitățile, esenţele, factorul dominant. Între relația 
cauzală, relaţie socotită constitutivă, şi relația de asemănare (identitate), 
socotită de unii ca reflexivă, deci ca tributară mai mult gîndirii subiec- 
tului decît structurii obiectului, există numai diferența ce rezidă în con- 
stituţia internă a termenilor, a relatelor, de unde ușurința de a transpune 
relațiile cauzale, reale, în relaţii logic-matematice de identitate sau de 
egalitate. Uşurința trădează uneori superficialitate în analiza structurii 
termenilor în relaţie. Activitatea unui termen (cauza) asupra altuia pen- 
tru a-l schimba, producînd un efect, diferă de simpla asemănare sau 

egalitate, datorită identicului din ele. Simplitatea relaţiei apare mai lu- 
minoasă, dacă privim o „anumită“ relaţie, de exemplu asemănarea. Nu 
există mai multe „asemănări“, mai multe grade de asemănare, ci mai 
multe sau mai puţine note identice şi mai puţine sau mai multe note 
diferenţiale, datorită combinării cărora obținem impresia de „asemănare 
mai mică“ sau „asemănare mai mare“. Asemănarea este una şi aceeași. 
Plusul sau minusul nu stă în asemănare, ci în notele ce fundează ase- 
mănarea. În sfîrşit, trebuie subliniat că relaţia, deşi simplă, nu există 
de sine stătătoare, cum nu există nici conştiinţa (dacă o considerăm ca 
simplă, în sensul prim de nespaţial), ci ea se află, ca să spunem aşa, „in 
compoziţie“ cu termenii ei. Compusul își ia revanșa poziţiei sale domi- 
nante. Relaţia presupune necesar un multiplu în relaţie ; ea este un fel 
de compoziţie indisolubilă fiindcă relaţia nu este un al treilea termen 
între cei doi termeni legaţi sau în relaţie. 

În ce priveşte unitatea (esenţa), compoziţia logică este indiscutabilă, 
fie că unitatea este între individ și specie sau esența lui (acest om), fie 
că unitatea este între specie (clasă) şi gen (încrengătură), ca la mamifer 
şi vertebrat, adică între o noţiune dată şi o noţiune supraordonată. S-ar 
părea că în domeniul unităţii (esenței) regula este compoziția logică, 
aşadar s-ar părea că la esenţă simplul este exclus în favoarea compusu- 
lui. Nu este aşa. Și aci simplul este prezent recesiv, într-o altă ipostază 
decît la relaţie. În sfera unităţii (esenței), simple sînt noţiunile de la 
extremităţi : infima species (speciile cele mai de jos care alcătuiesc o 
unitate sau indivizii), adică acele nuanţe ce par că se confundă cu indi- 
vizii, deşi sînt comune lor, precum şi summa genera sau noţiunile cele 
mai universale de esenţă, care sînt două: corp în genere şi conștiință 
(spirit) în genere. Experiența nu oferă noţiuni de esenţă mai generale. 
Noţiunile mai generale, ca „lucru“, „obiect“, „ceva“, sînt noțiuni de re- 
laţie şi deci ele nu formează unități sau esențe cu altceva. Dar aceste 
esențe limitrofe sînt simple numai într-o direcţie, nu în toate direcţiile. 
Ele sînt angrenate într-o compoziție. i 

Cercetarea noastră a arătat că dualismul compus-simplu nu este 
univoc şi de aceea a fost nevoie de o analiză mai adîncită, datorită că- 
reia nu simplul s-a dovedit ca „elementul“ compoziţiei, ceea ce i-ar asi- 
gura o poziţie dominantă, ci compoziția s-a prezentat ca suportul nece- 
sar al simplului. Simplul „pur“ n-am întîlnit decît în structura logică a 
lumii, dar şi atunci el n-ar fi fost posibil fără suportul multiplicităţii 
care este acela al compusului. Simplul absolut nu se întilnește în expe- 
rienţa noastră. În domeniul realităţii, fie „atomul“ (sau subatomul), fie 
conştiinţa nu sînt simple, ci prezintă în ele un multiplu bogat spaţial 
sau nespaţial. În concluzie, cum recunoștea Schopenhauer, domină com- 
pusul, nu simplul. 


6. PARTE — ÎNTREG (TOTALITATE) 


Dualismul recesiv precedent ne-a îndrumat spre unul nou: parte- 
întreg (totalitate). Ne-am putea întreba : de ce este nevoie de acest dua- 
lism care nu pare a se deosebi de cel de al doilea : multiplu-unu ? Între- 

barea este legitimă şi totuşi nu ne putem lipsi de noul dualism, mai 
ales după ce am analizat pe cel dinainte (compus-simplu), la care am 
constatat prezența permanentă a noţiunii de „parte“, fie în sens strict 
spațial, fie în sens generic. Mai este şi o chestie de oportunitate, care 
ne dictează constituirea şi examinarea acestui dualism. Filozofia con- 
temporană, îndeosebi germană, s-a lăsat invadată de gîndirea totalitară, 
prezentată ca o adevărată răsturnare filozofică, pentru consacrarea că- 
reia s-a făurit, ca de obicei, termenul nou de holism (holon = întreg, 
tot). S-a descoperit din nou propoziția aristotelică, a cărei formulare 
aproximativă este : „întregul stă înaintea părților“ (Aristotel, Politica, 
C. I, § 11). Noul cuvînt de ordine sună așa: „întregul sau totalitatea 
este mai mult decît suma părților“. Astfel, sub acţiunea stăruitoare a 
romantismului, a devenit un loc comun opoziţia dintre parte şi întreg, 
şi ca urmare opoziţia dintre tradiţia carteziană, care — se zice — îşi pro- 
punea să explice fenomenele complexe prin calitățile părţilor, a „ele- 
mentelor“ cît mai simple, şi „noua filozofie“, care a găsit cheia com- 
plexului în totalitate, în întreg. Totalitatea explică 'şi felul de a fi al 
părţilor. Nu calităţile părților explică întregul, ci întregul explică păr- 
țile cu calităţile lor ; el este și fundalul ce modifică şi natura părţilor. 
Aceeaşi parte se nuanțează după întregul în care se află integrată, după 
„complexul“, „structura“, „configuraţia“ în care ea este angajată. Pri- 
matul întregului asupra părților a fost generalizat de la lumea ca tot, de 
la Marele tot, pînă la atomi, pînă la Micul tot, însă a prins rădăcini mai 
adinci în biologie, îndeosebi în biologia vitalistului Hans Driesch, care 
nu încetează de a releva semnificaţia „totalității“ (Ganzheit) în explica- 
rea vieţii. De asemnea, primatul totalităţii a fost primit bucuros de unii 
psihologi și filozofi, care vorbesc. în domeniul spiritului de structură 
(W. Dilthey, Ed. Spranger etc.), sau de formă, configuraţie (Gestalt). Ne 
aflăm așadar în toiul unei dispute filozofice. Să încercăm a ne orienta, 
avînd drept ghid ideea că întregul, totalitatea este factor recesiv, nu 
dominant. Nu. afirmăm nici existența exclusivă a părţilor sau a între- 
gului, nici perfecta corelaţie sau egala îndreptăţire a amîndurora, ci do- 
minarea părților și necesara existență recesivă a întregului. Nimic nu 
justifică deprecierea părților și favorizarea întregului. Întregul nu are 
nici existență, nici determinări fără existenţa şi determinarea părţilor. 
Dar părţile au nevoie oare, pentru ca să existe cu determinările sau pro- 
prietăţile lor, de întreg ? Principial, nu. Părţile pot exista independent. 
Dacă totuși ele alcătuiesc un întreg, faptul se explică prin funcţia re- 
cesivă, nu dominantă a întregului, a totalităţii. 

În cartea V-a a Metafizicii sale, carte ce conţine un substanţial vo- 
cabular filozofic, Aristotel definește în paragrafele 25 şi 26 „partea“ 
(meros) şi „întregul“ sau „totalitatea“ (holon). Din străduința de a de- 
fini şi de a ilustra numiții termeni, constatăm diversitatea de sensuri 
și de aplicații a lor. Partea este, în primul sens, aceea în care o cantitate 
poate fi divizată. Tot ce tăiem dintr-o cantitate (de exemplu, din ceea 
ce este spaţial) se cheamă o parte a ei. De asemenea, „două“ este o parte 
din „trei“. Dar şi speciile sînt considerate ca părţi ale genului, iar într-un 
individ, care este un întreg (synolon), materia şi forma ce-l constituie 
sînt părţile lui. Tot aşa într-un cub de aramă un unghi al lui este o 
parte din el. Nu mai puţin elementele unei definiţii sînt considerate 

părţile întregului definit, aşa încît şi genul este o-parte a speciei, cum 
specia este o parte a genului. Exemplele pot fi înmulţite. Fiecare: însu- 
şire a unui corp (de exemplu, figura, culoarea, duritatea lui): este :o 
parte din el. De ce n-am spune că o percepție, o imagine, un senti- 
ment etc. este o parte a conștiinței? Partea devine atunci sinonimă cu 
deosebire, diferenţă, chiar cu multiplul. În. ce privește întregul, Aristo- 
tel distinge mai ales între întregul ca noțiune generală ce are în sfera 
sa fiinţe individuale care sînt ele însele întreguri sau manifestații ale 
unului (ken): om, cal, zeu, şi întregul ca continuu limitat, care rezultă 
din părțile lui integrante şi constitutive, părți virtuale sau actuale (de 
exemplu, cărămizile unei case). Întreguri sînt fiinţele sau lucrurile na- 
turale, care — spune Aristotel — sînt mai autentic întreguri decît lu- 
crurile artificiale.: În sfîrşit, Aristotel face importanta distincţie între 
„total“ sau „toţi“ (de exemplu, toate părţile, orînduirea acestora fiind 
indiferentă) și „întregul“, „totul“, „totalitatea“ (holon), care se aplică acolo 
urde poziţia sau orînduirea părților nu este indiferentă, ci părţile au 
un început, mijloc şi sfîrșit. i 

"De la Aristotel, problema dualismului în discuție n-a progresat apre- 
ciabil, iar contemporanii, reluînd-o şi încercînd să-şi aducă necesarele 
precizări, au făcut-o poate mai obscură. Ei se opun unii altora în de- 
terminări speciale și nu sînt de acord decît în formularea vagă şi discu- 
tabilă : „întregul este mai mult decît suma părţilor“. Să examinăm po- 
ziția holocentrică, teoria fanaticilor totalitari. În primul rînd stă opoziția 
dintre sumă şi întreg. Întregul are un sens, o ordine sau o lege de 
ordonare proprie, în dependență nu numai faţă de proprietăţile părţilor, 
dar şi faţă de acelea care decurg din raporturile de acţiune ale părților. 
Cea dintii determinare, adică sporul de proprietăți ale întregului în con- 
trast cu părţile, poate fi uşor recunoscută. Suma este un ansamblu, o 
mulţime în care nu există nici o ordine internă, nici o legătură mai 
strînsă, ci este o simplă adunare, o îngrămădire sau însumare, ca de 
exemplu o grămadă de gunoi sau de bani etc. A doua determinare este 
mai gravă : proprietățile întregului nu rezultă din acțiunea părților, ac- 
țiune ce leagă strîns componentele. Atunci de unde ? Chestiunea va fi 
reluată. i 

S-a mai definit întregul prin „transponibilitate“, datorită căreia în- 
tregul rămîne, deși toate părţile au fost înlocuite (Aloys Wenzl, Die 
Gestalt- und Ganzheitsbegriff in der modernen Psychologie, Biologie und 
Philosophie, în opera colectivă Philosophia perennis, vol. II, 1930, p. 660). 
Caracterul de persistență a întregului a fost numit de W. Burkamp (Die 
Struktur der Ganzheiten, 1929, p. 91), după indicații ale „biologilor 
(W. Roux, Zimmermann), „menotâxii“ (meno = rămîn, taxis ==- orin- 
duire), adică întreguri ce se conservă, fie pentru că rezistă tulburărilor, 
fie pentru că nu au întîmpinat tulburări (îb., p. 96). Exemple de meno- 
taxii sînt : sistemul planetar (care n-are nevoie de rezistenţă pentru a 
se conserva, fiindcă nimic nu-l tulbură), celula, organismul, biogeneza, 
poporul, statul, cultura, eul, chiar un fluviu, flacăra sau ciclul apei pe 
pămînt, toate întreguri ce reacţionează la influențe tulburătoare. 

Caracterul menotaxic al întregului se explică prin aceea că întregul 
este ceva închis, în sensul că întregul nu mai permite integrarea de com- 
ponente noi. Dar şi o sumă, o grămadă nu mai este aceeaşi grămadă, 

dacă i se retrage sau i se adaugă unităţi. Cine a lăsat pe masă o grămadă 
de bani și găsește numai. 2—3 piese, simte îndată diferenţa dintre cele 
două grămezi. Desigur, în cazul grămezii lipseşte reacţia întregului, prin 
care acesta se opune oricărei modificări din afară. Dar este oare întregul 
atît de închis, atît de izolat ? Noţiunea de întreg a fost introdusă ca un 
protest împotriva izolării, a „atomizării“ realităţii, dar iată că întregul, 
care are sarcina de a lega, izolează de restul lucrurilor factorii legaţi de 
el. Experienţa arată că nici un întreg nu este izolat, deci arată că noțiu- 
nea de parte și întreg este relativă. În adevăr, partea poate fi ea însăşi 
„una“, un întreg, cum constată Aristotel, iar întregul este el însuşi o 
parte într-un întreg mai mare. Întregul tinde deci să se depăşească, să 
nu se închidă în sine. Giîndirea izolatoare este neîncetat corectată de 
gîndirea întregitoare. Desigur, nu orice parte este necesară pentru con- 
stituirea şi conservarea întregului, însă această necesitate nu este rigu- 
roasă. E greu să determinăm dinainte părțile care sînt indispensabile 
pentru întreg. După aceste observaţii preliminare în legătură cu con- 
cepţia cea mai răspîndită asupra raportului dintre parte și întreg, să 
trecem la examinarea mai amănunţită a dualismului dat și a recesivităţii 
întregului față de parte. 

În enunţul că întregului i se cuvine primatul există un grăunte de 
adevăr. Nu totdeauna, dar adeseori. experienţa începe - prin a percepe 
întregul sub-o formă globală, confuză, ca și cum el n-ar avea părți. În- 
tregul este nemijlocit dat. Dacă întregul n-ar avea părţi, dacă. deci el 
ar fi simplu, gîndirea ar sta pe loc extaziată de claritatea ei perfectă. 
Aşadar, la început, nu este nevoie să percep, explicit părțile, nu este 
nevoie nici să le gîndesc explicit, este destul să știu implicit, confuz că 
ele există. Întregul nedeterminat de la început părăsește treptăt poziţia 
sa superioară şi se eclipsează în fața părţilor, poate fiindcă el a înţeles că 
datorează părţilor existența sa, iar superioritatea sa o datorează în- 
tunecării vremelnice .a părţilor. Dacă uneori din cauza pomilor nu 
vedem pădurea, totdeauna pădurea trădează prezenţa. pomilor. Pomii 
pot exista fără pădure, dacă sînt împrăștiați, dar pădurea fără 
pomi nu există (1. Să nu pierdem timpul cu o ceartă de cuvinte. Se în- 
țelege că cine vorbeşte de „părţi“, se gîndeşte şi la „întreg“.sau la to- 
talitate“, dar nu mai puţin şi invers, așa încît unul nu. există fără altul. 
Însă nu este vorba de o. corelaţie pe poziții egale, ci unul din termeni 
domină, :celălalt este recesiv. Nu există întîi întregul (totalitatea) şi apoi 
părţile, ci există întîi, părțile — fără ca prin „întîi“ să înţelegem o ordine 
cronologică. Numai existența părţilor ne dă dreptul să vorbim de totali- 
tate. Totalitatea. nu se explică prin ea însăși. 

» Recesivitatea parte-întreg apare în adevăratul ei aspect numai dacă 
respectăm distincţia dintre analiza logică și :analiza reală. Prima analiză 
nu modifică lucrurile analizate, ci numai explicitează - deosebirile, multi- 
plul, momentele, „părţile“ ; a doua poate merge pînă la distrugerea 
corpurilor compuse sau totalizate și reducerea la componentele lor. Ana- 
liza logică nu postulează necesar ca termenii analizaţi să fie în mod pro- 
priu „părți“. Cu această constatare abordăm confuzia principială ce stă- 
pînește. şi viciază discuţia. din jurul acestui dualism. Termenul de. părți 
implică, sub o formă sau alta (adică sub forma pe care părțile o au acum 
sau sub o altă formă), independența lor iniţială urmată de compunerea 

lor într-un tot. Respingem hotărît — vom vedea de ce — riposta că în- 
tregul a determinat compunerea părţilor şi felul în care ele se înfăţişează 
acum. Analiza reală despică obiectul în părţi, îl distruge, redă libertate 
părţilor chiar dacă procesul de eliberare nu este același cu procesul de 
compunere. Distrugerea are brutalitatea rapidă pe care construcția ane- 
voioasă n-o cunoaște. | 

Orice întreg supus analizei reale presupune „părţi“ sau existenţe 
componente care stau în relaţie de acţiune reciprocă, pe cînd la simpla 
sumă relaţiile de acțiune reciprocă sau nu există, sau sînt indiferente, 
sau nu sînt de natură a modifica natura părţilor integrante. Întregul este 
totdeauna articulat. Firele de nisip stau în grămadă fără a exercita unele 
asupra altora o acţiune apreciabilă. Altfel se întîmplă dacă ele sînt ames- 
tecate cu var şi apă pentru a da un produs ce leagă strîns cărămizile. 
Toate părţile întregului se influenţează unele pe altele şi astfel constituie 
o totalitate. Este de aşteptat ca relaţia de acţiune reciprocă să producă 
proprietăţi deosebite de proprietăţile pe care le-au avut înainte. părţile. 
Rezultanta interacțiunii este ceva nou. Faptul acesta se constată pretu- 
tindeni în realitate, în lumea corporală, ca şi în lumea conștiinței. Pro- 
blema aceasta, fiind importantă, ne va preocupa mai jos. Noutatea este 
universală ; ea este cheia lumii, nu repetiţia, identitatea. De asemenea, 
este de aşteptat ca noile proprietăţi rezultate din interacţiunea părţilor 
să influenţeze părţile, să se răsfrîngă asupra lor, și astfel să ia naștere 
mereu alte rezultante în mod indefinit. H. Spencer numără printre prin- 
cipiile evoluţiei „multiplicarea efectelor“, iar W. Wundt vorbeşte de 
„heterogonia scopurilor“. 

Pînă aci nimic deosebit. Dar holofilii merg mai departe. Ei afirmă 
că proprietăţile întregului, că forma, ordinea, structura lui nu decurg; 
din relaţiile de acţiune ale părţilor, ci sînt un plus faţă de acestea. De 
unde provine atunci această noutate ? Să fie ea oare un dar al cerului, o 
creaţie din nimic sau dimpotrivă are condiţii naturale de „apariţie ? Ce 
poate să mai fie o totalitate, dacă suprimăm părțile ei și nu cercetăm 
cu atenţie proprietăţile acestora ? Dacă nu considerăm întregul un mis- 
ter, un deus ex machina, trebuie să-l considerăm ca fiind condiţionat de 
interacțiunea părților. Dar n-am putea explica noutatea întregului faţă 
de părți, nu din interacţiunea părților sale, ci din adăugarea la părţi a 
unui factor eterogen, străin ? Așa explică neovitalistul H. Driesch feno- 
menul vieţii. Elementelor materiale, neorganice, se adaugă un factor 
„amecaânic“, psihoid, oarecum imaterial, pe care el îl denumeşte aristo- 
telic entelehie, avind ca funcţie de a face din numeroasele elemente 
materiale un „sistem armonic-ecvipotenţial“, în care fiecare parte orga- 
nică poate reface întregul, aşadar în care fiecare parte este egală cu în- 
tregul. La fel Osw. Spengler găsește resortul oricărei mari culturi isto- 
rice într-un suflet specific, supus unui ciclu necesar, unui „destin“. Nu 
demult, Othmar Spann a construit întreaga filozofie pe ideea de totali- 
tate sau de „universalitate“. Totalitatea (Ganzheit) nu este o simplă ţesă- 
tură de fenomene, nu este o „structură“, ci o putere activă. Aşa formu- 
lează Spann „idealismul dezvoltat“, concepția sa (O. Spann, Philosophen- 
spiegel, 1933, p. 134). 

Noi refuzăm orice valoare explicativă acestor „factori ai totalității“, 
care sînt personificări, produse tîrzii ale vechilor mituri, romantisme 

camuflate în cea mai nouă ştiinţă. H. Höffding, care în operele sale (La 
pensée humaine şi La relativité philosophique) a demonstrat marea sem- 
nificație pe care o au, pentru interpretarea lumii şi vieţii, existența și 
dezvoltarea „totalităților“, respinge energic explicarea vieţii prin „for- 
tele vitale“, deci prin cauzalitatea întregului impus din afară părților. 
„Conceptul totalităţii nu poate fi niciodată întrebuințat în știință pen- 
tru a desemna o cauză sau pentru a oferi o explicaţie. Am dat o critică 
a vitalismului în a mea Relativitate filozofică“ (Höffding, Les conceptions 
de la vie, 1936, p. 28—29). Dacă nu admitem o cauzalitate specifică a 
întregului, o cauzalitate superioară chiar finalismului sau un echivalent 
al lui, nu negăm întru nimic însemnătatea ireductibilă a întregului. Rece- 
sivitatea nu compromite nici independenţa, nici valoarea superioară a 
termenului recesiv, ci îi circumscrie sfera de valabilitate. „Totalitatea“ 
nu, este totul, ci o „parte“ recesivă, dacă ni se permite acest joc de 
cuvinte. 

Pînă acum tema noastră a fost examinarea raportului dintre părți 
autentice, separabile, şi întregul ce rezultă din interacţiunea lor, adică 
din relația componentelor. Întregul adaugă părţilor bogăţia relaţiilor 
dintre părți. Experienţa ne dezvăluie un vast domeniu în care termenul 
de „parte“ este luat în sens vag, fiindcă nu poate fi vorba de „compo- 
ziţie“, de o interacțiune între momentele componente. Un corp are mo- 
mente „abstracte“ sau neindependente, ca figura, întinderea, culoarea, 
duritatea etc. Acestea au fost calificate ca părţi într-un sens general, 
imprecis (Edm. Husserl, Logische Untersuchungen, yol. II, partea I, 
ed. a II-a, 1913, p. 240—241). Un corp elementar (atom, electron etc.) 
posedă proprietăţi care n-au existat independent şi care apoi s-au unit. 
Ele au format de la început un întreg, ele au aparţinut acelui corp în 
mod originar. Prin aceasta nu trebuie să înţelegem că întregul a precedat 
„Părţile“, că el le-a strîns laolaltă şi că întregul are aceeași relevanţă ca 
și părţile. Desigur, prin aceasta nu trebuie să înţelegem nici că numitul 
corp a apărut ulterior proprietăților ca un produs al lor. Raport de ac- 
țiune există numai. între individuali, nu între generali abstracţi. Este un 
fapt fundamental însă că întregul (corpul dat) nu înseamnă nimic fără 
„Părţile“ sau proprietățile sale. Aceeași situaţie este semnificativă pen- 
tru viața psihică. Percepţii, imagini, noţiuni, sentimente, impulsuri. etc. 
nu sînt „părți“ care ar putea exista independent de conștiință şi prin 
interacţiunea lor ar produce conştiinţa ca totalitate. Numitele „stări“ sau 
„procese“ nu există decît prin întregul sau totalitatea conştiinţei, fapt 
care nu justifică interpretarea că întregul conștiinței precede stările sau 
că el este activ, adică producătorul lor exclusiv. În realitate, procesele 
dau conștiinței aspectul unic al psihicului, sub condiția neapărată ca în- 
tregul să fie aderent la părţi cu titlul recesiv. Ne aflăm aci în fața unei 
situaţii pe care vechi prejudecăţi au întunecat-o. 

Un alt sector al experienţei oferă un nou document de aplicare 
imprecisă, generală a dualismului parte-întreg. E vorba de cele două 
cardinale noțiuni sau „intuiţii“ : spațiu şi timp, la care adăugăm și uni- 
rea lor: mișcarea. Deşi continue, spaţiul şi timpul au părţi şi chiar au 
servit ca prototip pentru „partițiune“, pentru „diviziune la infinit“. Sînt 
și astăzi gînditori care afirmă că spaţiul şi timpul pot fi divizați, însă nu 
în părţile finite, ci numai la infinit. Mai mult, la acestea nu poate fi 

vorba de o tăiere ca într-un corp, în aşa fel încît părţile să fie despăr- 

tite printr-un gol fie şi relativ. Se argumentează că un spaţiu alcătuit 
din puncte indivizibile şi un timp alcătuit din momente indivizibile sau 
ultime contrazic ideea de continuitate, care va fi cercetată, îndeosebi, 
“mai tîrziu. Rezistenţa împotriva ideii de „părţi“ ale spaţiului şi timpului, 
sub cuvînt că ele dizolvă continuitatea, are originea în credinţa că între 
două puncte sau două momente trebuie să existe un gol, prin care tre- 
Buie să trecem pentru a' ajunge de la un punct sau moment la altul. 
Dacă admitem că punctele şi momentele sînt în contact perfect, trecerea 
'nu mai are nevoie de un gol, pentru a deveni inteligibilă, și continuitatea 
este respectată. Se iveşte aci o obiecţie. Nu se contopesc oare punctele 
sau momentele ce stau în contact perfect? Dacă s-ar întîmpla așa ceva, 
“am : avea înainte următoarea alternativă : sau spaţiul dispare într-un 
singur punct oarecum supraspațial și timpul într-o clipă eternă, sau, 
“pentru a salvă timpul şi Spaţiul, admitem că ele au goluri sau neanturi 
între puncte sau între momente. Ambele alternative sînt respinse de 
experienţă. Nu există şi o a patra alternativă în afară de acestea două 
‘şi de a'treia primită de noi a contactului perfect: între puncte și mo- 
mente ? A patra alternativă este aceea a continuității perfecte, fără 
puncte şi momente “ultime. Kant numeşte spaţiul și timpul, în aproba- 
“rea lui Schopenhauer, : un “totum, nu un compositum (Schopenhauer, 
Sämtliche Werke, vol. I, 643). 


Dacă prin această distincţie Kant înţelege să. spună că spațiul şi 
timpul nu iau naştere. prin compunerea punctelor şi momentelor, oricine 
este de acord cu "el. Dacă însă el înțelege să spună că spațiul şi timpul 
nu au nici un fel de părți, acordul încetează. Este evident că spaţiul și 
timpul pot fi divizate, deci au părți. Că aceste părţi nu sînt despărțite 
prin goluri, este tocmai teza noastră impusă de faptul continuității. Se va 
riposta poate că părţile nu sînt adevărate părți, adică nu sînt puncte şi 
momente ultime, deoarece partiţiunea, diviziunea poate fi imaginată la 
infinit. Diviziunea la infinit este o cerinţă: a imaginaţiei, nu una logică 
sau reală. Căci un spaţiu sau timp dat sau limitat nu poate cuprinde „un 
număr infinit de.-părţi, dar. lor le putem. adăuga infinit. alte părţi. neli- 
mitat și fără început şi sfîrşit. Este drept că Aristotel admite; diviziunea 
la infinit -a unei porțiuni limitate de spațiu, fiindcă are .la îndemînă 
distincția . dintre virtual. şi actual. Dar: el nu admite un spaţiu ce .se 
- întinde la infinit şi un timp infinit. În adevăr, un spaţiu limitat are vir- 
tual, nu actual, infinite părţi, dar universul spaţial: nu poate fi virtual 
infinit: Celebrele. aporii ale lui Zenon împotriva mișcării se explică prin > 
iluzia că între două puncte rămîne un gol, în care așezăm un alt punct 
şi aşa mai departe la infinit, cu concluzia că- mișcarea este imposibilă, 
fiindcă nu poate străbate atîtea goluri. 

În puţine cuvinte, independent: dacă părţile continuului spaţio-tem- 
poral sînt infinite sau finite (puncte sau momente), nici continuul nu 
poate fi conceput fără „părți“ și, totuși, el nu este „compus“ din părți. 
În toate cazurile întregul apare ca recesiv față de părţi, în simbioză 
necesară cu părţile. Discuţia divizibilităţii finite sau infinite a spaţiului 
şi timpului a fost aci un interludiu. Jocul din plin se va desfășura în 
alt dei 

7. NOUTATE-REPETIŢIE (IDENTITATE) 


Unele cerințe, pe care le-am resimţit adeseori în expunerea de pînă 
acum, impun examinarea recesivităţii în dualismul noutate-repetiție 
(identitate). Notăm că și noutatea poate da impreisa monotoniei, oarecum 
a repetiţiei, cum remarcă P. Valery : „simțim strania impresie a mono- 
toniei în noutate, şi a plictiselii minunilor şi extremelor“ (Variété, III, 
p. 302). Monotonia nu este, în sensul propriu al cuvîntului, repetiţie, ci 
rezultatul psihologic, subiectiv al unei anumite repetiţii, al repetării „în 
serie“ al noutăţilor care blazează și enervează. Poate că această impresie 
a determinat nevoia intensificării calitative a noutăţilor pînă la noutatea 
catastrofică, apocaliptică, pînă la noutatea care face tabula rasa. din tot 
ce a fost, pînă la noutatea ca revoluţie radicală. În calea înţelegerii 
noutăţii a stat totdeauna deprinderea de a gîndi noutatea ca o 
răsturnare absolută, ca ceva cu totul altul sau cu totul altfel. Ieşirea din 
acest psihologism neconcludent este acceptarea repetiţiei, a identicului ca 
partener necesar, dar recesiv al noutăţii. Noutatea domină existenţa. Ea 
este asociată implicit în orice schimbare sau devenire, în orice produc- 
tivitate, în orice existență multiplă, diversă, pe scurt, în realizare. ca 
atare. Înainte de a merge mai departe, este nevoie de o precizare. .Se 
repetă, este dat de mai multe ori numai identicul. Dacă noutatea este 
implicată în schimbare, ca și în orice varietate a existenţei, atunci iden- 
ticul, ceea ce se repetă, cunoaște și el un fel de noutate, deci nu este 
o valoare ruptă de noutate, ci împletită cu ea recesiv. Cum s-a mai rele- 
vat, identicul nu tolerează vreo schimbare interioară lui, el însuși nu 
devine, fără a înceta de a fi identic. Totuși, identicul cunoaşte o schim- 
bare mai adîncă : apariţia şi dispariția. O proprietate, în sine sustrasă 
schimbării, identică, apare şi dispare din realitate odată cu ultimul indi- 
vid al unei specii care posedă acea proprietate. Adăugăm că există și 
proprietăţi ce nu dispar niciodată fiindcă nici indivizii ce le aparţin nu 
dispar, și tocmai aceştia sînt vizaţi de concepția răsturnării radicale, ab- 
solute, care nu poate tolera ceva indestructibil. 

Încă demult am bănuit că în acest dualism s-a adăpostit problema 
fundamentală a filozofiei europene, care include și alte probleme sau 
dualisme, între care, în afară de cele șase precedente, se cuprind : dis- 
continuu-continuu şi eterogen-omogen. Dualismul de față ni s-a impus 
sub forma întrebării : „cum este posibil ceva nou ?« (Reconstrucţie filo- 
zofică, 1944, p. 419), întrebare care a determinat, ca o primă încercare 
de soluționare, teza noastră de doctorat din 1914 asupra lui Bergson. 

Dualismul acesta a devenit problema fundamentală a filozofiei eu- 
ropene odată cu apariţia științei naturii la greci. Știința naturii s-a 
constituit prin negarea creaţiei din nimic şi a dispariţiei din nimic, adică 
a noutăţii presupuse de trecerea de la nimic la ceva şi de la ceva la 
nimic, și prin afirmarea „existenţei“, adică a persistenţei, a indestructi- 
bilităţii, a repetiţiei, a identicului. De la ştiinţa veche am moștenit două 
principii : „din nimic, nimic“ și „existența“ este opusă „devenirii“, prin- 
cipii îmbrăţişate nu numai de filozofii moderni, dar şi de oamenii de 
ştiinţă. Persistenţa sau indestructibilitatea, chiar şi la unii indivizi, 
postulează că anumite proprietăți sînt identice şi ca atare ele se pot 
repeta indefinit. Cea mai izbitoare impresie pe care ne-o oferă lumea 

si viața omului este diversitatea, deosebirile de peste tot. Noutatea este 
sugerată îndeosebi de multiplu, de deosebire, de existenţa indivizilor și 
a „părților“. Noutatea este primară, dominantă, fiindcă experienţa pro- 
clamă că nimic nu se reproduce identic, adică fără să prezinte o dife- 
rentă (W. James, Introd. à la philos., p. 180). Repetiţia ca factor domi- 
nant, ca şi unul sau unitatea lumii, este rezultatul unei reflecții deza- 
măgite fără a fi înțeles mai adînc experiența. Adesea noutatea ne scapă, 
se ascunde, este discretă, mai ales la începuturile ei. Persistentul, iden- 
ticul a fost considerat de la primii naturalişti înainte de Socrate ca 
obiect de gîndire, ca inteligibil şi ca „adevărata existență“, şi de aceea 
s-au denunţat iluziile simțurilor care subliniază noutatea, adică schim- 
barea şi diversitatea lucrurilor individuale. Scepticismul față de va- 
loarea de adevăr a datelor senzoriale era din plin compensat de dogma- 
tismul încrederii în valoarea gîndirii, a Raţiunii şi în capacitatea ei de 
a descoperi adevărul („existența“). Opoziția, pasionat exagerată şi ex- 
ploatată de iraționalismùl contemporan, între noutatea intuiției (per- 
cepției) şi identitatea gîndirii are o venerabilă vechime. Este una din 
cele mai tenace prejudecăţi ale filozofiei europene. De la greci apasă 
asupra gîndirii europene prejudecata că noutatea perceptivă este nein- 
teligibilă, că este un mister, un miracol, pe cînd identitatea, ceea ce se 
repetă şi ne este familiar este inteligibil, universal şi necesar. În reali- 
tate, noutatea este familiară, este universală şi necesară, iar cel mai 
mare mister şi miracol este repetiţia, legalitatea, împrejurarea, de exem- 
plu, că dintr-un ou de găină iese tot o găină, că anotimpurile revin ase- 
mănătoare, dacă nu identice, că semănăturile de toamnă sînt o speranţă, 
justificată, în majoritatea cazurilor, prin recolta din vara. următoare. 


Pentru contemporanul W. James este un fel de axiomă că nouta- 
tea este de domeniul percepției, al experienţei, pe cînd identitatea este 
un privilegiu al „conceptelor“ care de aceea falsifică percepţia, realita- 
tea, sau sînt neadecvate acesteia. „Neîncetata producţie de noutăţi con- 
crete este aşa de evidentă, încît rațiunea raţionantă, mărginită la me- 
toda sa de a explica ceea ce este prin ceea ce a fost și neavînd la dispo- 
ziția sa pentru aceasta decît principiul identităţii, tratează fluxul per- 
cepţiei ca iluzie fenomenală, cauzată de neîncetata recompunere. în forme 
si proporții noi a elementelor nealterabile, coeterne. lumii“ (W. James, 
Introd. à la philos., p..181). Dar James, ca reprezentant al unei filozo- 
fii experimentale, „al unui empirism radical“, nu poate ignora. şi: cea- 
laltă latură a faptelor, oricît de ciudată ar apărea punerea laolaltă. a 
celor două enunţuri. Să ascultăm și celălalt glas : „elementele univer- 
sale şi elementele particulare ale experienței sînt în mod propriu cu- 
fundate unele în altele şi toate sînt trebuitoare. Funcţia conceptuală nu 
este un simplu cui pictat, de care nu putem agăța nici un lanţ, căci în 
realitate noi agăţăm percepțiile de concepte. și conceptele de percepții 
fără a distinge şi indefini“ (îb., p. 132). Nu este locul să cercetăm mai 
adîncit raportul dintre percepţie şi concepție. Trecerea de la percepţie 
la concepţie nu este trecerea de la un plan real la unul artificial, cum 
în diorame planul de lucruri reale este continuat cu un plan pictat în 
perspectivă, schematic. Noţiunea. oferă clar, explicit ceea.ce în percepţie 
este neclar, implicit, global. Desigur, un. tot ce este în percepție ne- 
clar ajunge să fie exprimat clar: în noţiune, dar ceeace noţiunea. oferă 


130 


clar nu este un adaos artificial la percepţie, ci este însăşi percepția cu 
singurul adaos al clarităţii, al explicităţii. Impresia de „abstract“, de 
„schematic“ a noțiunii rezultă din faptul că noţiunea exprimă numai 
unele proprietăţi ale individualului, anume acelea care sînt : necesare 
determinării lui la un moment dat. Scopul noţiunii (generalului) nu este 
însuşi generalul, ci individualul, înţelegerea lui. Înțelegerea lucrurilor 
se desfăşoară în timp, ca întreaga viață omenească, se face treptat. Ea 
nu este niciodată o revelaţie totală, definitivă. În acest sens se con- 
firmă propoziţia lui Bacon că adevărul este „fiul timpului“, ca şi enun- 
tul mai nou, dar alterat în spirit relativist şi chiar sceptic, că adevărul 
este „istoric“ sau legat de anumite împrejurări și de anumiţi oameni. 
Nu sînt diversitatea şi noutatea factori primordiali ? 

Avem acum de străbătut principalele etape ale dualismului nou- 
tate-identitate. Cea dintîi soluţie este acceptarea noutăţii ca un fapt 
universal, fie sub forma devenirii, a schimbării, fie sub forma indivi- 
dualului, a concretului. Pînă astăzi schimbarea, mai ales evolutivă, pro- 
gresivă, a rămas principiul noutăţii. Primul mare apologet al noutăţii 
a fost Heraclit. Dar toţi naturaliștii greci şi apoi întreaga fizică greacă 
repetă că physis (natura) este devenire neîncetată, apariție și dispariţie, 
naștere şi moarte de noutăţi. Numai Heraclit se declara mulțumit cu 
tîşnirea de pretutindeni a noutăţilor,, pe cînd contemporanii și urmaşii 
săi căutau cu gîndirea o existenţă care nu se naște și nu moare, care 
rămîne identică — substrat metafizic neatins de prefaceri. Dar însuşi 
Heraclit opune devenirii o „armonie nevăzută“, o lege constantă mani- 
festată în foc, care se aprinde şi se stinge „după măsură“, adică după 
Raţiune (Logos).. Giîndirea greacă s-a împotrivit cu energie ideii de 
noutate ca creaţie .sau apariţie din nimic şi dispariţie în nimic, şi ne-a 
lăsat drept. moștenire principiul ex nihilo nihil. Dar în gîndirea greacă 
de mai tîrziu, postaristotelică, prin stoici, chiar și prin epicurei şi mai 
ales prin. neoplatonici, s-a strecurat, ca un element corosiv, ideea de 
apariţie din. nimic.și dispariţie în nimic. În opera fals. atribuită lui Aris- 
totel, De Melisso, Xenophane, Gorgia, în care sînt prezente idei stoice, 
ideea „creaţiei nu mai scandalizează, ci este impusă de faptul multipli- 
cității. „Iar ipoteza. unei. nașteri din nimic. este îndeobște mai lesne de 
acceptat. decît aceea că ființele nu pot fi multe...“. „Încît un lucru este 
limpede, că pentru unii se. poate vorbi şi de devenire din neființă“ 
(Fragmentele eleaților, trad. de D. Pippidi, p. 141, 142)... sa 

„Oricum, lui. Heraclit îi recunoaștem gloria de:a fi formulat cel 
dintii doctrina care poate fi rezumată în dictonul, nici la el aplicat: în 
mod. consecvent : „totul -este. nou sub soare“. Gindirea dezamăgită va 
alege formula contrară, tot atît‘ de parţială : „nimic nou sub soare“. 
Concepţia: potrivită faptelor este subordonarea recesivă a identităţii, a 
repetiţiei, a. vechiului faţă :de noutate. Nimic nu este -numai nou sau 
numai .vechi (identic, repetiţie), ci totul este: nou, dar. legat.:recesiv.-de 
vechi, de identic, acesta în funcţie recesivă, pentru a face noutatea in- 
teligibilă; adică: pentru: a face: din noutate: un element necesar al ra- 
ționalului. Dar să ne întoarcem la expunerea. noastră. istorică. ejoa 
-> A doua soluție“ înfăţişează noutatea sensibilă, perceptivă (creația 
şi 'distrùgërea) drept `o iluzie a simțurilor, iluzie care este înlăturată 
dacă noutatea apare gîndirii ca-unire şi separare a „elementelor“ în sine, 

identice, imutabile : homeomeriile lui Anaxagoras, cele patru „rădăcini“ 
ale lui Empedocle, atomii lui Leucip și Democrit. Anaxagoras afirmă o 
infinitate de calităţi, adică de noutăţi ireductibile, dar le socoteşte iden- 
tice, sustrase schimbării, infinit divizibile, capabile să se amestece, aşa 
încît fiecare lucru posedă toate calităţile, dar în proporţii cantitative 
deosebite. Cantitatea noutăţilor (calităţilor) determină natura fiecărui 
lucru. Empedocle reduce calitățile (noutăţile) la patru, pe care concor- 
dia şi discordia le uneşte sau le desparte. Acest naturalism n-ar fi apă- 
rut fără opoziția concepţiei contrare : existența este eternă repetiţie, 
identitate, concepţie reprezentată de Parmenide şi de ceilalți eleați. Con- 
cepţia naturalismului ionian nu este, cum se spune adeseori, o sinteză 
a noutăţii lui Heraclit şi a identităţii lui Parmenide, ci este o „salvare 
a fenomenelor“, deci este un primat al noutăţii, al diversităţii şi schim- 
bării, faţă de care identicul are o poziţie recesivă, în serviciul termenu- 
lui dominant. 

A treia soluţie, încă mai îndrăzneață în intenţia ei de a salva nou- 
tatea, este concepţia lui Platon, care adaugă elementelor sensibile, su- 
puse devenirii, mulțimea de forme (Idei); care sînt tot atitea calităţi. 
Întîi, „forma“ reprezintă întregul ca ceva nou faţă de elementele ma- 
teriale ; forma este o creaţie superioară creaţiilor sau noutăţilor sensi- 
bile. Este superioară, fiindcă forma (Ideia) este instrumentul ştiinţei, 
este noţiunea, universalul. Rămînea, pentru a salva noutatea prin forme 
(Idei), să se accepte şi forme individuale, nu numai generale. Acest pas 
îi face neoplatonicul Plotin (Eneada V, 7), cum notează just Léon Robin 
(Aristote, 1944, p. 93). Teoria formelor, dezvoltată naturalist de Aris- 
totel, este ultima mare soluţie antică a problemei noastre. 


Semnificaţia excepțională a concepţiei lui Aristotel stă în comple- 
tarea teoriei formelor, pentru a înjgheba o explicaţie care respectă mai 
deplin noutăţile calitative. El leagă strîns forma de materie şi mai ales 
defineşte materia ca virtualitate sau posibilitate şi forma ca actualitate 
sau realitate. Formă ca noutate preexistă în materie în mod virtual, 
ca o posibilitate, aşa încît noul purcede din propria sa virtualitate, el 
populează fantomatic lumea materiei înainte de a se actualiza sau rea- 
liza. Forma calitativă este desigur un identic (general), dar în acelaşi 
timp este ceva nou, iar noutatea sa este subliniată de preexistenţa sa 
ca virtualitate materială. Nu uităm de asemenea că la Aristotel deose- 
birea dintre formă şi materie este relativă : orice formă inferioară este 
o materie pentru forma superioară. Nu uităm nici că individualul, nou- 
tatea prin excelenţă ia naştere din unirea formei şi materiei, a două 
identități (generali) îmbinate cu noutatea calitativă — situație care va 
avea un epilog surprinzător, favorabil noutăţii. În adevăr, concepţia 
aristotelică s-a menţinut în evul mediu adaptată la credința creştină 
— o altă manifestaţie a noutăţii, adică a creației — şi a naufragiat cînd 
mișcarea „nominalistă“ a descoperit că formele (ideile, universalii) sînt 
simple cuvinte fără suport în lucruri, acestea fiind simple existențe 
individuale schimbătoare, expresii ale noului, ale creaţiei. Nominalis- 
mul înfloreşte şi în gîndirea antică, după Aristotel, în filozofia numită 
elenisto-romană, şi se transformă în scepticism care minează cugetarea 
veche, cu toate încercările de a se refugia în platonismul mistic. Dar 
și gîndirea medievală se încheie (secolele XIV şi XV) tot cu nomina- 

lismul, care formal respectă credința, dar în fond minează fundamen- 
tul teoretic al credinţei, aristotelismul. Paradoxul este că nominalismul 
se află în germene în filozofia lui Aristotel, care, e drept, instituie 
noțiunea de formă (geheral) ca principiu al ştiinţei — „nu există şti- 
inţă decît a generalului“ —, dar susține că forma realizată în materie: 
produce individualul şi deci că realitatea este alcătuită din existenţe. 
individuale în permanentă devenire, în veșnică producere de noutăți. 
Gindirea antică şi medievală au naufragiat din cauza imposibilității de 
a rezolva problema noutăţii. Ştiinţa antică era condamnată de însuși 
principiul ei paradoxal: ea vrea să domine calitatea, noutatea prin 
transformarea ei în ceva identic, în persistenţă. Mobilitatea sau prin- 
cipiul mobilității primea consacrarea Imobilității sau Identităţii. 

Știința modernă, acceptind ca punct de plecare nominalismul ca- 
lităţilor, elimină — pentru a construi noua știință a naturii — nouta- 
tea, calitativul, așa-numitele „calități oculte“ sau „forme substanțiale“, 
şi pune în primul rînd Matematicul, cantităţile omogene ce pot fi mă- 
surate. A surprins şi a entuziasmat că experienţa, după antici, o lume: 
de noutăţi calitative, ascultă de valorile cantitative. Matematicul nu 
este o treaptă spre lumea Ideilor (Formelor), cum era la Platon, ci o: 


treaptă spre lumea sensibilă. Nu numai succesul teoretic al eliminării. 
noutăţii calitative în favoarea identicului cantitativ (matematic), dar şi 
succesul practic sau tehnic al acestei eliminări, sub forma de construire: 
a maşinilor în serviciul muncii omeneşti, au pus ştiinţa modernă la. 
adăpost de atacurile nominalismului sceptic. Scepticismul sau, mai de- 
grabă, probabilismul lui Hume nu se atinge de ştiinţă, mai ales de ma- 
tematică, ci numai le răpește acestora încrederea dogmatică, pe care o 
'nutrea soluția raționalist-matematică a lui Descartes, atît de favorabilă 
identităţii, repetiției mecanice. Probabilismul lui Hume a trezit pe Kant 
din „somnul dogmatic“, îndemnîndu-l să dea raționalismului cartezian, 
dezvoltat de Leibniz-Wolff, şi corectat de Newton, o nouă justificare 
critică. Noutatea împotriva identicului apare la Kant, ca și la Platon, în 
gindire care este o „activitate sintetică“, deci o activitate producătoare 
de noutăți, dar aceste noutăţi sînt a priori, adică generale și universale, 
și anume sînt simple relații sau moduri de a uni sintetic materialul, 
multiplul sensibil pentru a-i conferi obiectivitatea. 


Lecţia lui Kant a fost înțeleasă. Filozofia critică era o genială 
înviere modernă a platonismului. Noutatea rezidă în idei, în Forme, 
deci în ceva universal, noutatea a pătruns în sfera identicului, însă iden- 
ticul (forma) are nevoie de o materie sensibilă, de un „multiplu intuitiv“, 
de acest nesecat izvor de noutate pentru a-şi justifica funcția sintetică, 
de inovație. Lumea cantitativă a fizicii noi, sfera identităţii mecanice 
este condiționată de calități universale care sînt formele a priori ale 
Spiritului sintetic, creator. Contribuţia kantiană, cu adînc răsunet în 
filozofia idealistă, descoperirea sa epocală este activitatea sintetică, pro- 
ductivă a „raţiunii pure“. Kant prepara astfel o concepţie în care în- 
viază spiritul lui Heraclit, ideea creativităţii sub impulsul contradicției. 
Marele continuator al lui Kant este Hegel, care nu-şi ascunde aver- 
siunea sa față de cantitativul şi identitatea matematicii. Dialectica lui 
Hegel nu ignorează valoarea pozitivă a experienţei cu calităţile şi nou- 
tatea ei, dar are ca resort intim credința că noutatea calității nu gă- 

seşte în contingența empirică cea mai fericită expresie, ci în ordinea 
raţională a Ideilor, a Formelor, dacă Ideea sau „Spiritul“ posedă auto- 
motricitate, dacă Ideea din impulsul intern al negaţiei de sine „cre- 
ează« noutăţile calitative prin salturile tezei, antitezei şi sintezei. Dia- 
lectica dă noutăţii o traducere în același timp teoretică şi practică, lo- 
gică şi etică. Noutatea este „universalul concret“ ; creaţia este inerentă 
Raţiunii, nu Experienţei, căci noutatea este haotică, contingentă în ex- 
perienţă, fiindcă este ordonată dialectic în Raţiune, în Spirit. 

Piatra de scandal a dialecticii este principiul identităţii în logică 
şi principiul conservării energiei în natură. Hegel însuşi a înfruntat prin- 
cipiul contradicţiei, ca şi pe acela al identităţii, fiindcă poseda un prin- 
cipiu mai fecund, acela al creativităţii dialectice. Ştiinţa naturii a men- 
tinut ca scop suprem al activității ei logice „identificarea“, căutarea 
persistentului, imutabilului. De aceea o parte din filozofia contempo- 
rană, nemulțumită de ştiinţa modernă a materiei şi chiar de dialectica 
hegeliană, căreia i se aducea învinuirea constructivităţii sale raţionale, 
a înfiripat îndrăzneţ o nouă ediţie complet refăcută a nominalismului, 
a curentului romantic iraţionalist sau antiintelectualist. Exponentul ti- 
pic al iraţionalismului cu numeroase şi vechi ramificații este Henri 
Bergson, care opune repetiţiei „continuitatea mișcătoare“ a noutăţilor 
indistincte, a calităţilor ce se întrepătrund, iar determinismului liberta- 
tea inerentă noutăţii, creativității. Iraţionalismul, duşman al determi- 
nismului și repetiţiei, este o filozofie a libertăţii, a „spontaneității“. Încă 
înainte de Bergson, neocriticistul Ch. Renouvier, împrumutînd unele 
elemente de la Hegel — prezentarea categoriilor antinomice sub forma 
de „dileme“ —, afirmă libertatea, noutatea, „începutul absolut“, îm- 
potriva determinismului necesitar. Merită să fie subliniat că Renouvier 
apără libertatea, spontaneitatea, în numele principiului contradicţiei şi 
afi] legii numărului determinat. Pentru Renouvier, numărul este o lege 
fundamentală a gîndirii. Cum numărul este totdeauna determinat, finit, 
un infinit dat, împlinit este o contradicţie. Deci tot ce există are un 
început, este o creaţie, este apariția a ceva nou (vezi Ch. Renouvier, Les 
dilemmes de la metaphysique pure, 1901, mai ales p. 177—183). Legea 
numărului „determinat“, argumentul zdrobitor în favoarea unui înce- 
put absolut după Renouvier, este întors de neocriticistul Alois Riehl 
contra ideii de început absolut al lumii sau al acţiunii libere. Începu- 
-tul absolut este un infinit împlinit, deci o contradicţie. Căci o origine 
a schimbărilor este ea însăși o schimbare, așa încît realitatea înainte de 
origine este alta decît după ea şi ca atare ea trebuie să aibă o cauză 
și tot aşa mai departe la infinit (A. Riehl, Der philos. Kritizismus, 
vol. III, ed. a II-a, p. 295). a o 

Influențat de empiriştii englezi, dar mai ales de francezii Ch. Re- 
nouvier și în urmă de Bergson, pragmatistul W. James apără, ca un 
bastion important al „pluralismului“, noutatea şi libertatea. „Simţul 
nostru al libertăţii“ presupune că cel puţin ceva poate să se hotărască 
chiar acum şi aci, că clipa ce curge poate conține o noutate, poate să 
fie punctul de plecare original al unei succesiuni de evenimente şi să 
facă altceva decît să transmită un impuls venit de aiurea. Gîndim că cel 
puţin într-o anumită măsură viitorul poate să nu fie implicat în trecut 
şi dat cu el, ci poate să i se adauge în adevăr, sub o formă sau alta“ 

(James, Introd. à la philos., p. 170). Sînt gînditori contemporani care 
nu generalizează prezența noutăţii pe tot întinsul existenţei. În sfera 
realității fizice, cauzalitatea implică echivalența dintre cauză şi efect, 
ecuația dintre procese, identificarea lor, pe cînd în sfera istoriei, cauza-. 
litatea cere noutate, individualul, îmbogățirea realităţii. „Raționalismul 
științelor naturale merge spre identitatea cea mai înaintată cu putinţă ; 
înțelegerea istoriei merge spre noutatea incalculabilă și existența de 
fapt a producţiei. Dacă vrem să îngrădim noţiunea de raționalitate la 
primele, atunci istoria este iraţională“ (Ernst Troeltsch, Der Historismus: 
und seine Probleme, 1922, p. 49). 'Troeltsch însuși nu este un iraţiona- 
list, căci, recunoscînd că noul nu este cuprins în condiţiile preexistente, 
nu ezită să afirme că apariţia noutăţii nu înseamnă suprimarea cauza- 
lităţii, absența condițiilor şi antecedentelor determinante. Însuşi Berg- 
son pare că admite că libertatea nu este un fiat absolut, că noutatea 
nu este o rupere cu tot ce a fost înainte, fiindcă, potrivit concepției 
sale, între trecut, prezent și viitor există o perfectă continuitate. Mai 
înainte, W. Wundt distinsese prin opoziţia dintre ordinea fizică, supusă 
legii echivalenţei în transformarea energiilor, și ordinea psihică, unde 
domnește sporul de valoare, „legea rezultantelor creatoare“. „Cuvîntul 
rezultante vrea să arate că există elemente particulare constatate empi- 
ric sau legături simple, din care iau ființă astfel de rezultante, într-o 
cauzalitate anolog de tare, cum se compun într-o rezultantă părţile in- 
tegrante ale unei mișcări mecanice. Predicatul creator vrea să releve 
că, spre deosebire de mișcarea mecanică rezultantă, efectul ce ia naş- 
tere nu este de acelaşi fel şi de același gen de valoare ca și compo- 
nentele sale, ci că el este specific nou, un produs pregătit în elemente, 
dar nu preformat în ele și că valoarea sa are un caracter nou, situat pe 
o treaptă superioară“ (Wundt, Grundzüge der physiologischen Psycholo- 
gie, vol. III, ed. a VI-a, 1911, p. 755). 
Pînă acum am întrebuințat, alături de termenul de noutate, pe 
acela, astăzi la modă, de creare. Nu este o eroare, ci numai un risc 
de eroare. Se vorbește nu numai de „spontaneitate“ şi „creație“, ter- 
meni în sine dubioși, dar și de „spontaneitate creatoare“, care este sau 
o tautologie sau o absurditate. Erich Rothaker, un reprezentat al „şti- 
ințelor spiritului“ pe linia lui W, Dilthey, a notat just că pe cît de 
frecvent se face apel la cuvîntul misterios de creaţie, pe atît de rareori 
s-a încercat o cercetare mai serioasă a noțiunii de creaţie. Mai sus- 
pomenitul autor a înjghebat cu greu un studiu asupra creaţiei fără a 
contribui apreciabil la clarificarea noţiunii şi în cele din urmă se refu- 
giază în iraționalitatea ei. Începe prin a defini creaţia prin impresia 
noutățţii. „Impresia fundamentală a creativității este aceea că e ceva 
nou, care nu era înainte“ (E. Rothaker, Das Wesen des Schâpferischen, 
în Blätter für die deutsche Philosophie, vol. X, Heft 4, 1936, p. 407). 
Dar creaţia este mai mult decît simpla noutate. Ea este ceea ce ne sur- 
prinde, ne miră, ne mișcă, ne zguduie, fiindcă apare pe neașteptate, 
exploziv, eruptiv, fapt care sugerează convingerea că creaţia, la care. 
trebuie să relevăm fecunditatea ei, nu vine din lumea noastră, din ima- 
nent, ci din „transcedent“, adică este divină, demonică, genială, eroică. 
Creaţia ne lasă impresia de terribilită, pe care istoriograful Vasari o 
avea în faţa operelor lui Michelangelo. Îndeosebi artistul genial se crede 

un creator de lume. Creează Dumnezeu, creează natura, creează şi omul, 
dar creaţia omului are superioritatea că este însoțită de durere şi feri- 
cire, fiindcă ea este o luptă cu greutăţile, cu destinul. În cele din urmă, 
Rothaker examinează şi formula creştină a „creaţiei din nimic“ a lumii 
de către Dumnezeu și-i dă interpretarea justă : creaţia exprimă trăirea 
voinţei absolut libere, neîngrădite a lui Dumnezeu în faptul că ne sim- 
tim „în mîinile“ lui. Aceeaşi este şi interpretarea teologului protestant 
Fr. Karl Schumann : „acesta este sensul propriu al ideii de creaţie. Ea 
exprimă înainte de orice deplina şi neîngrădita suveranitate a lui Dum- 
nezeu asupra a tot ce este creat“ (Der Gottesgedanke und der Zerfall 
der Moderne, 1929, p. 356). Dar Rothaker, sub influenţa „existenţialis- 
mului“ lui Heidegger, interpretează creația din nimic raportînd-o la li- 
bertatea suverană a omului — se știe că omul este centrul existenţialis- 
mului. „Ideea de nimic și de creaţie din nimic se dovedeşte a fi o expri- 
mare ocolită a cunoștinței şi a tezei: omul este voinţă, mai de-a drep- 
tul fără voință nu există o umanitate completă“ (Rothaker, op. cit., 
p. 429). 

Creştinismul tradiţional n-a afirmat că însăşi creatura, chiar cea 
mai înaltă, omul, este creatoare. Transpunerea creativității de la Dum- 
nezeu la spiritul omului şi apoi la întreaga natură este opera gîndirii 
moderne. Iniţiatorul existenţialismului contemporan, Martin Heidegger, 
fundează existenţa omului și îndeosebi libertatea voinţei lui pe nimic, 
pe neant, şi are convingerea că principiul Nimicului ruinează raţiona- 
lismul, care primește maxima științei antice: „din nimic nu se face 
nimic“. Dimpotrivă, spune el, din nimic se face orice există. „Vechea 
propoziţie ex nihilo nihil fit dobîndeşte un alt sens, un sens care pri- 
veşte însăşi problema existenței şi sună astfel: ex nihilo omne ens qua 
ens fit. De abia în neantul existenţei umane existența în totalitatea ei 
revine la sine însăşi, potrivit propriei sale posibilităţi, adică într-un mod 
finit“ (Heidegger, Was ist die Metaphysik ?, 1929, p. 26). Problema Ni- 
micului (Neantului) va fi cercetată în altă parte (Existenţă-neant). Ne 
mărginim aci la cîteva enunţări. Un nimic absolut, substanţial, adică 
înainte de orice existenţă, nu poate fi gîndit în mod consecvent. Un 
nimic din care izvorăsc toate lucrurile se confundă cu Existenţa su- 
praplină ce se revarsă nestăvilit. Numai nimicul relativ, totdeauna ra- 
portat recesiv la existenţă, este valabil şi serveşte cunoștinței. Dealtfel, 
aceasta este şi concepţia creştină a creaţiei din nimic. Dumnezeu, ple- 
nitudinea realităţii, nu creează lumea dintr-un substanţial nimic, ci din 
sine, din esenţa sa infinită, prin atotputernicia voinței sale infinite. Pe 
scurt, creaţia ca noutate este necesar o existenţă care include nimicul 
relativ, fiindcă ea înainte nu era şi acum este. Noutatea este o exis- 
tenţă şi din alt punct de vedere : ea apare în anumite condiţii preexis- 
tente, fără a preexista ea însăși în acele condiţii. În această situație, 
care ne va absorbi de acum, stă caracterul paradoxal al noutății. 

Se desprinde lămurit întrebarea esenţială impusă de faptul nou- 
tăţii : noutatea este condiţionată, determinată, cauzată de ceea ce a 
fost sau este și apare „din nimic“ ca o spontaneitate iraţională, ca un 
deus ex machina ? Este apariţia noutăţii un fapt supranatural ? Nu nu- 
mai teologii, dar şi unii oameni de ştiinţă au împărtăşit această opinie. 
Astfel, economistul Werner Sombart, care a trecut prin ipostaze sur- 

prinzătoare, ajunge să scrie următoarele : „creaţia este totodeauna de 
origine extranaturală şi supranaturală deoarece pentru natură valorează 
ca lege a gîndirii că din nimic nu poate ieși nimic. Pretutindeni unde 
apare în lume ceva esenţial (!) nou, trebuie să admitem creaţia, deoarece 
acest principial Altul n-a putut «să se nască» din ceva prezent. Aceasta 
este valabil pentru începutul lucrurilor, ca şi pentru începutul vieţii“ 
(W. Sombart, Vom Menschen, 1938, p. 281). Vom vedea că creaţia 
postulează dimpotrivă antecedente, condiţii faţă de care ea apare ca 
noutate, care nu este de două feluri: esenţială şi neesenţială, ci este 
totdeauna o noutate reală, nu imaginară. Teza noastră este caracterul 
dominant, primordial al noutăţii. Noutatea este faptul banal. Fenomenele 
cele mai obişnuite, ca scularea de dimineaţă, după un somn adînc, re- 
cîştigarea cunoaşterii lumii, trezirea în mijlocul realităţii, nașterea unui 
copil, creșterea lui, paşii lui pe drumul conștiinței, deschiderea unui 
mugur, căderea frunzelor galbene, nu demult verzi, sînt tot atîtea nou- 
tăţi sau „minuni“. Antecedentele, în care intră factorii identici, ce se 
repetă — cauza este totdeauna un general, un identic —, sînt recesive, 
legate de noutate. Ele luminează noutatea, fiindcă ele însele primesc 
lumina de la noutate și sînt justificate prin ea, prin ceea ce nu exista 
pînă atunci și acum este, făcînd dovada că repetiţia identicului nu este 
o absurditate cosmică. 


Protagonistul noutății, W. James, trădează neliniștea sa intelec- 
tuală în fața aspectului paradoxal al noutăţii. „În ce fel se realizează 
un fapt nou? Este el rezultatul unei serii de fapte date dinainte sau 
dimpotrivă este un eveniment contingent, ca şi evenimentele dinainte ? 
Sau, dacă vrem, căci aceasta revine la întrebarea, în sensul strict al 
cuvîntului : este el un eveniment original ?« (James, Introd. ă la philos., 
p. 176—177). În altă parte şovăiala autorului este mai pronunțată. „Cînd 
un fenomen perceput ca nou se produce înaintea noastră, trebuie să-l 
considerăm ca consecinţa cu totul (subliniat de noi) determinată şi ne- 
eesară a realității existente sau, dimpotrivă, n-am putea oare să ad- 
mitem că un element de originalitate s-a introdus în acest fel în reali- 
tate ?“ (ib, p. 179—180). i 

Pentru a demonstra recesivitatea repetiției (identităţii) şi caracte- 
rul dominant al noutăţii, vom începe prin a clarifica expresia de „cu 
totul nou“. Ce înseamnă dar „cu totul nou“? Nu înseamnă nimic real, 
este un contrasens, o simplă vorbă, ca şi expresia „absolut identic“. 
Identitatea nu cunoaște grade, afară numai dacă nu face loc egalității 
sau asemănării. Tot așa noutatea, care este o relaţie ca şi identitatea, 
nu cunoaşte grade, ea este pretutindeni aceeași noutate. Numai dacă i 
se asociază cel puţin un identic (general), noutatea încetează de a fi 
„numai noutate“. Expresia de „noutate parţială“ nu se raportă la nouta- 
tea însăși sau la puritatea ei, ci numai la faptul că existenţa ei nu este 
suverană, ci tolerează prezenţa recesivă a identicului. Este bine să 
evităm această expresie aproape pleonastică. În adevăr, lumea nu cu- 
noașşte numai și numai noutate, cum nici exponentul „evoluţiei crea- 
toare“, Bergson, nu admite. „Alături“ de noutate stă repetiţia, identi- 
tatea. Platon observa cu adîncime că, pe toate planurile de existenţă, 
identitatea nu poate fi gîndită fără „altul“ (  6evrepv  ), fără deosebiri, 
multiplu, noutate. Noutatea rămîne expresia cea mai directă, dar sis- 

tematic evitată, pentru diversitate, multiplu. Cineva sau oricine acceptă 
— chiar trebuie să accepte — deosebirea, multiplul, dar se arată rezer- 
vat faţă de noutate. El repetă emfatic cu Eclesiastul : „nimic nou sub 
soare“, dar se fereşte de a pronunţa că „nu există deosebiri, diversităţi, 
multiplu“. Cum am văzut, străvechiul dicton „din nimic, nimic“ nu are 
valabilitatea pe care i-o atribuiau cu exclusivitate naturaliștii. Nici în 
domeniul fizic el nu este absolut valabil. Noi vedem aci noutatea ţiş- 
nind în tot locul şi în orice clipă, fără ca ea să înceteze prin aceasta de 
a fi determinată sau cauzată. Noutatea nu este o „creaţie din nimic“, 
dintr-un nimic absolut, cum susțin existenţialiștii, nu este o creaţie 
radicală, dar este o creaţie explicată şi explicativă ea însăşi. Creaţia, 
noutatea nu numai că nu este un factor irațional, ci ea este un factor 
superior al raţionalităţii, este fundamentul inteligibilului. Noutatea este 
pretutindeni, dar adeseori nu este observată, fiindcă ea nu interesează 
de la început, iar identicul acaparează atenţia. Este momentul să for- 
mulăm problema capitală. În ce raport stau noutatea și identicul ? Știm 
de acum că nu este posibil ca noutatea să fie absorbită de identic, „să 
fie identificată“, cum repetă É. Meyerson, dar nici ca noutatea să în- 
ghită identicul, deşi această posibilitate mi se pare mai puţin absurdă, 
deşi n-a fost susținută de nimeni. O lume a identității nu mai este 
propriu-zis o lume, fiindcă în ea nu se mai întîmplă nimic, odată cu 
dispariția pluralităţii şi mișcării, aşadar a noutăţii, dar o lume numai 
de noutăţi este posibilă, în ciuda caracterului ei haotic. De aceea nouta- 
tea este dominantă, iar identitatea este recesivă, fără ca prin aceasta să 
micşorăm importanţa identităţii. Drept urmare, noutatea nu exclude. 
cauzaliţatea, nu este o naştere din nimic, o creaţie absolută. Între cauză 
şi efect poate exista echivalență, egalitate sau asemănare, dar nu există 
identitate, în sensul propriu al acestui cuvînt luat adeseori în deșert. 
Efectul se deosebește de cauză, aduce ceva nou. Aşadar, raportul cauzal 
presupune deopotrivă noutate şi identitate. Știința modernă a naturii. 
pune accentul pe identitate, însă înţelegerea raportului cauzal presu- 
pune încă mai mult noutatea, diversitatea, „sinteza“, cum socotea Hume 
şi Kant. Înțelegerea este stimulată de noutate, de îndoială, de eroare. 
„În toate cazurile, există în realitate un punct în care apare ceva nou: 
este atunci cînd fie ignoranța, fie eroarea, fie îndoiala fac loc înţele- 
gerii“ (H. Hâffding, La pensée humaine, 1911, p. 331). Explicaţia, înțe- 
legerea au ca prim rol să dea noutăţii recesivitatea identicului. Identicul 
nu suprimă noutatea, ci o explică, precum noutatea nu suprimă identi- 
cul, ci îl relevă, îl luminează, îl scoate în relief. Concepţia de pînă acum 
a explicaţiei a sacrificat noutatea, care este nu numai obiectul de expli- 
cat, dar şi un mijloc al explicaţiei. Fără noutate, fără diversitate dispare 
nu numai trebuința explicaţiei, ci însăşi explicaţia. Noutatea întreţine, 
hrănește, face să crească inteligenţa şi ca atare este inteligibilă. „Departe 
de a se opune nevoilor gîndirii logice, diversitatea lucrurilor se acordă 
cu legile esenţiale ale acesteia, ea este inteligibilă“ (Em. Fiszer, L'unité 
et Vintelligibilite, 1936, p. 238). Noutatea are claritatea datului simplu 
al relaţiei, este inteligibilă, însă ea nu este tot inteligibilul şi de aceea 
reclamă întregirea recesivă a identităţii. Nimic nu justifică monopoliza- 
rea inteligibilului de către identic (general), de către „unul“. Inteli- 
gibilul are două feţe, în care noutatea domină, fiindcă fără” noutate nu 

mai există nimic de înţeles. Oriunde este identitate, este și noutate, iar 
noutatea însăşi este dată prin relația de opoziţie față de identic, deci 
printr-un: identic (general) simplu — se ştie că- relația este totdeauna 
simplă. i 

O problemă neliniștește încă. Am afirmat înainte că nu există grade 
de identitate, cum nu există nici grade de noutate. Dar identicul — în 
particular, identicul ca esență — are conținuturi deosebite. „Om“ este 
un identic, fiindcă el se repetă în fiecare exemplar individual ; „animal“ 
este tot un identic şi la fel „corp“; Oriunde găsim un general, o proprie- 
tate, este prezent un identic, dar este prezentă și noutatea, diversitatea 
acestui identic. Un identic absolut unic, cum ar fi spațiul, după Meyer- 
son, este o absurditate. Spaţiul însuşi este dat ca o multiplicitate, ca 
avînd esențial noutatea locurilor ireductibile, absolut deosebite unul de 
altul. În „lupta“ sau „concurenţa“ dintre nou și identic, noul are primul 
şi ultimul cuvînt. Explicaţia care respectă datele, care nu le „reduce“, 
este totdeauna o descripție a bogăției, a noutăţii lucrurilor. „Cunoaşterea 
este o descripţie“, spuneam noi într-o lucrare mai veche (Știință şi ra- 
ționalism, 1926, p. 74). Nu există cunoştinţă, explicaţie acolo unde nu 
se constată prezența intangibilă a noutăţilor. 

Dacă nu există grade de noutate, există adiţiuni de noutate, acu- 
mulări de noutate. Cum se însumează cantităţile, se însumează şi cali- 
tăţile. noutăţilor. Trebuie să admitem noutăți infinitezimale, un fel de 
cuante de noutate, care merg paralel cu acumulările cantitative și care 
pot duce la apariţii de noutăţi izbitoare, la ceea ce s-a numit „salt, 
Realitatea nu produce totdeauna noutatea dintr-o dată, masiv, ci cu 
Picătura, oarecum prin „aconturi“, mulțumindu-se să adiţioneze micile 
noutăți. De aceea noutatea, ca şi cunoştinţa, este legată de timp. Omul 
descoperă adevărul crîmpei cu crîmpei, pas cu pas. Întreaga natură, nu 
numai omul şi cultura sa, plătește tributul timpului. O ilustrare tipică 
este oprirea unei energii (de exemplu, a apei), care se revarsă impetuos, 
cînd stăvilirea ei a atins o anumită limită. Noutatea cea mare, saltul, 
erupția presupune o adunare de cuante de noutate, o împiedicare a ri- 
sipirii lor, o acumulare. Raportul dintre salt și acumularea cantitativă 
a fost relevat de Hegel, mai mult în treacăt, în opera Știința logicii, iar 
marxismul a așezat la loc de frunte această structură importantă a pro- 
ceselor naturale. Este de văzut dacă legea trecerii de la acumularea can- 
titativă la saltul calităţilor poate fi așezată pe același plan cu legea opo- 
zițiilor, sau dacă ea nu este un caz particular al opoziţiei recesive. În 
adevăr, domină acumularea cantitativă, iar saltul calitativ este recesiv. 
Dar calitatea, cum se va vedea mai jos, este îndreptăţită să-şi ia revanșa. 
Există şi acumulări calitative care due la apariţia eruptivă a unei cali- 
tăți „mari“, surprinzătoare. Mai mult, acumulările cantitative includ ne- 
cesar diferențe numerice între momentele adiţionate, iar aceste dife- 
renţe nu pot fi concepute fără calitate — calitatea ocupă locul domi- 
nant (vezi capitolul calitatea-cantitate). 

Filozofia contemporană vorbește de „evoluţie creatoare“ sau de „evo- 
luţie emergentă“ (Lloyd Morgan, Samuel Alexander). Desigur, timpul, 
care este implicat în orice evoluţie, nu poate fi conceput fără noutate ; 
de aceea factorul timp, istoric, nu poate fi eliminat din raportul cauzal. 
Spaţiul poate fi folosit pentru o imaginară „identificare“, nu însă timpul, 

care posedă un sens unic, ireversibil. S-a exagerat rolul evoluţiei „crea- 
toare“ sau „emergente“, însă nu se poate contesta că orice evoluţie pre- 
supune noutatea, chiar dacă noutatea nu este zgomotoasă, ci discretă. 
O evoluţie „pur mecanică“ pare că elimină noutatea şi că se reazemă, 
cum spune Spencer, numai pe „conservarea forţei“. Realitatea ne vor- 
beşte altfel. O evoluţie care este pură repetiţie mecanică nu este o evo- 
luţie şi nici măcar simplă mişcare. Louis Liard notase din 1878, în prima 
ediţie a operei sale La science positive et la métaphysique, că evoluţia 
include treceri care, oricît de mici ar fi, reprezintă un fel de salt, o 
noutate, o „soluţie de continuitate“, un „abis“. „Oricât de mic ar fi in- 
tervalul, el este de netrecut pentru gîndire ; a doua stare nu poate ieşi 
inteligibil din prima ; ea este prima stare plus ceva; fără aceasta n-ar 
exista progres, evoluţie“ (op. cit., ed. a V-a, 1905, p. 167—168). Cum se 
vede din citat, Liard împărtășește și el prejudecata că inteligibil este 
numai ceea ce se repetă, identicul, generalul, dar, cum este nevoit să 
recunoască în orice proces evolutiv existenţa a ceva nou, el recurge la 
subterfugiul obișnuit al deosebirii dintre „fond“ şi „formă“, deosebire 
care maschează perplexitatea, dar nu lămureşte nimic. „Cantitatea ma- 
teriei este constantă în univers ; fondul tuturor lucrurilor este deci tot- 
deauna acelaşi, numai formele variază“ (op. cit., p. 165). Renunţarea la 
o adevărată soluţionare este vădită, căci rămîne întrebarea : ce sînt 
aceste forme noi? Problema evoluţiei va fi examinată mai pe larg, în 
legătură cu noţiunea de progres, intr-un capitol următor. 

Acceptarea noutăţii, ca fapt fundamental, impune o altă concepție 
despre natura explicaţiei şi inteligibilului. Teoria consacrată admitea 
numai lumina cauzei asupra efectului, care devenea, prin jocul identi- 
tăţii şi echivalenţei energiilor, o repetiţie, un egal al cauzei, căci — se 
spune răspicat —, dacă efectul ar cuprinde ceva mai mult decit cauza, 
acel spor ar fi o creatio ex nihilo, deci ar fi neinteligibil. 


Dacă noutatea există şi dacă ea există numai în condiții determi- 
nate, arătate de cauză, atunci noutatea efectului aruncă lumină şi asupra 
cauzei, dezvăluie virtualităţile ei, care fără apariţia efectului ar fi trecut 
nevăzute. În acest sens, împotriva metodei ştiinţifice tradiţionale, anali- 
tice, pentru care inferiorul explică superiorul şi-l „reduce“ la sine, vom 
statua că şi superiorul explică inferiorul, şi anume îl explică fără a re- 
curge la finalism. Efectul nu preexistă ca un scop la început reprezen- 
tat, apoi realizat de mijloace. Concepţia noastră explică noutatea şi face 
de prisos finalitatea. Ea include totuşi un pericol. Dacă efectul aruncă 
lumină asupra cauzei și o face mai inteligibilă, nu se iveşte tentaţia de 
a proiectat efectul în cauză, nu numai ca scop, ci ca o realitate preexis- 
tentă în cauză, ca o anticipație, ca un fiu care este dat împreună cu 
tatăl ? Tentaţia se loveşte ca de un zid de reflecţia că anticiparea efec- 
tului în cauză suprimă noutatea care este un fapt fundamental și de 
netăgăduit. 

Efectul nu preexistă în cauză, dar, odată apărut, explică acţiunea 
cauzei, dincolo de posibilitățile de previziune întemeiată pe pura repe- 
titie, pe identitate. Posibilităţile de previziune sînt limitate la domenii 
omogene, simple, verificate prin repetiţie sau la aspectele omogene, 
simple ale domeniilor mai complexe. Pentru rest, efectul prin noutatea 
lui explică, relevă, face inteligibilă cauza. Nu vom spune bunăoară. că 

viaţa, manifestată în orbita materiei, preexista în materie şi că o inte- 
ligenţă supraumană ar fi putut s-o prevadă, şi nici că psihismul, con- 
știința, legată de corp, a preexistat în corp, în sistemul nervos și că 
apariţia ei putea fi prevăzută. Pînă acum doctrina clasică a acordat pre- 
ponderenţă cauzei. De la antici s-a transmis prejudecata superiorității 
cauzei asupra efectului. Prejudecata s-a cristalizat în expresia de „prin- 
cipiul cauzalităţii“, ca şi cum efectul ar fi ceva secundar, neglijabil. 
Noutatea reabilitează efectul şi ne îndreptățește să vorbim de „Princi- 
piul efectualităţii“. Cînd vom analiza cauzalitatea, vom cunoaşte că ceea 
ce se cheamă cauză nu se constituie fără contribuția lucrului ce suferă 
şi manifestă efectul. 


Noutatea efectului faţă de cauză ne ajută să înţelegem recesivitatea. 
Polii recesivităţii nu stau în raport de dependenţă cauzală, ci stau într-un 
raport specific de interdependenţă, deosebit de corelativitate și comple- 
mentaritate. Diferenţa sau noutatea nu cauzează identitatea, materia nu 
cauzează viața și nici viața nu cauzează conștiința, însă noutatea este 
asociată cu identitatea, viața cu materia şi conștiința cu viaţa, adică de 
corpul viu. Am relevat de la început că raportul de recesivitate poate 
recurge uneori la raportul cauzal, ca la un auxiliar, ca la o subcondiţie, 
dar fundarea recesivităţii pe cauzalitate nu este niciodată necesară. Ra- 
portul recesiv este mult mai vast; el cuprinde şi se serveşte de cauza- 
litate, cum se poate servi de orice raport subordonat sau inclus în uni- 
versala structură a recesivităţii. 


În lumina celor expuse am putea fi întrebaţi cum se înfăţişează 
lumea în genere : este o creaţie, o îmbogăţire necontenită, sau o repe- 
tiție, o conservare a materiei și forței (Spencer) fără a produce nimic 
nou, o eternă monotonie ? Întrebarea poate fi formulată mai general : 
este cursul lumii reversibil sau ireversibil ? Ireversibilitatea poate fi con- 
cepută fie ca „creaţie“, ca îmbogăţire, ca evoluţie, fie ca involuţie, de- 
gradare calitativă de energie, cum afirmă legea entropiei a lui Carnot- 
Clausius. Evoluție sau involuţie (disoluție), nici una nu este valabilă pen- 
tru „Univers“, fiindcă acesta nu este un Mare individ. În schimb, în 
cadrul universului există deopotrivă evoluţie și involuţie (disoluţie). An- 
dre Lalande releva împotriva lui Spencer rolul disoluţiei în univers sau 
creşterea asimilării, a identificării în locul evoluției și diferenţierii. De 
aceea s-a crezut îndreptăţit de a schimba titlul operei sale Disoluţia 
opusă evoluţiei, la publicarea într-o ediţie nouă, în titlul nepotrivit 
Iluziile evoluţionismului. Jocul ipotezelor poate continua fără rezultat. 
Nefiind un individ, universului nu i se aplică atributul de identitate, 
de conservare. Se ştie că identicul este totdeauna general şi este un 
nonsens a vorbi de un imens univers (individ) identic. Identicul aparţine 
individualului, care, ca individ, este supus schimbării, dar poate avea 
proprietăţi (adică factori identici) permanente sau inamisibile. Fiindcă 
este exclusă ipoteza universului — individ, sînt înlăturate ambele ipo- 
teze : universul evoluează, crește, se îmbogăţeşte în creaţii, sau univer- 
sul involuează, se degradează. Realitatea oferă noutate legată de iden- 
titate (conservare), iar noutatea are două direcţii : evoluţie sau disoluţie. 
Alternarea acestora este dependentă de ritmul proceselor cosmice, în 
care un rol important are principiul conservării energiei, deci un factor 
identic. Nu există în lume perspectivă pentru o creștere progresivă inde- 

finită a noutăţii sau pentru o degradare indefinită. Ambele sînt posibile 
în cadrul universului şi pentru fiecare hotărăsc condiţii speciale. Dar 
nici una nu se aplică la univers, luat ca un întreg individual. Nu uni- 
versul însuşi se conservă, adică nu se. schimbă, sau se schimbă fie în 
direcţie pozitivă (creaţie, evoluţie, diferenţiere), fie în direcție negativă 
(involuţie, disoluţie, asimilare), ci în univers există persistenţă şi schim- 
bare evolutivă sau involutivă. 


8. DISCONTINUU-CONTINUU 


Problema noutăţii a orientat gîndirea, aproape în fiecare moment, 
spre un nou dualism, a cărui recesivitate se cere demonstrată : discon- 
tinuu-continuu sau discontinuitate-continuitate, cel de al doilea avind 
funcţia de factor recesiv. Discuţia în jurul acestui dualism se desfăşoară 
şi astăzi sub imperiul unor definiţii vulgare. Discontinuul sau discretul 
este o experienţă primară. Singurul dat direct este discontinuul, fiindcă 
el este condiţia perceptibilităţii. Într-o: lume perfect continuă, nu există 
incitaţie pentru percepţie, fiindcă o reală continuitate duce la dispariţia 
lucrurilor, spre imobilitate. Unda este în fizica modernă modelul conti- 
nuităţii. Dacă n-ar exista decît un mediu continuu, cum era considerat 
eterul şi cum este spaţiul gol, mediul acesta va putea absorbi o canti- 
tate indefinită de energie, aceasta transformîndu-se în vibrații tot mai 
rapide şi subtile. Astfel, eterul va absorbi toată- energia materiei care 
va tinde atunci spre imobilitate, spre zero absolut. Concluzia este ab- 
surdă, fiind respinsă de experiență. „Dată fiind capacitatea indefinită 
de vibrație a mediilor continue, eterul va absorbi toată energia materiei 
şi aceasta va tinde spre starea de imobilitate pe care fizicienii o carac- 
terizează prin temperatura lui zero absolut“ (Louis de Broglie, Conti- 
nuite et. individualité dans la. physique moderne“, în: „Cahiers de la 
nouvelle journée“, nr. 15, 1929, p. 65). Pe lîngă spaţiul zis gol sau pre- 
supusul eter continuu, există materia discontinuă care conservă- energie. 
Fizica nouă. a descoperit că şi energia este discontinuă, cuantică, așa 
încât vibraţiile luminoase în vid nu iau frecvențe indefinit. crescînde, .ci 
energia se repartizează între frecvențe de vibraţie într-un :mod perfect 
stabil definit prin ce se cheamă „legea radiaţiei negre a lui Planck“. 

Desigur;. experiența ne oferă şi continuitate, cum este cazul unui 
corp, îndeosebi neted, care pare a fi dintr-o bucată, deși văzut de aproape 
sau-la microscop apare discontinuu şi accidentat. Ne aflăm. aici în faţa 
unei probleme psihologice- deosebit -de interesantă: percepem noi con- 
tinuu ca total lipsit de „părţi“, de componente ? Psihologul berlinez Car! 
Stumpf, specialist în psihologia. sunetului, nu:poate admite că percepţia 
continuității nu cunoaşte „părți“, diversitate. Cum 'am putea compară 
două figuri — se întreabă el — dacă n-am percepe, oricît de rapid, păr- 
ţile. și raporturile lor, chiar dacă părţile sînt alese arbitrar ? Trebuie ‘dar 
să admitem că există. deosebiri de senzaţie, percepții reale, neobservate 
însă, în experiența “continuității. Altminteri- continuul este scos din 'bu- 
mea fenomenelor: și trecut printre construcțiile gîndirii. Dacă continuut 

este real şi este perceput, nu se poate să fie lipsit de „părți“ (C. Stumpf, 
Erkenntnislehre, vol. I, 1939, p: 279 şi urm.). Aşadar — faptul va mai 
fi. relevat, dată fiind semnificaţia lui —, continuitatea nu este cu pu- 
tință fără „părţi“, fără oarecare discontinuitate nu numai gîndită, dar şi 
percepută, dată „fenomenal“. 

Discontinuitatea este elementară și dominantă. Dar prin disconti- 
nuitate se înțelege, în mod vulgar, un gol absolut, un hiatus în lucruri. 
Este discontinuu ceea ce este despărțit printr-un interval, printr-o la- 
cună, în care credem că nu este „nimic“, și de aceea lucrurile despărțite 
sînt izolate. Şi de data aceasta percepţia poate înșela. Un gol autentic, 
absolut nu este perceput, iar dacă este perceput, avem astfel dovada că 
golul, hiatusul nu este absolut. Rămîne totuși ca un fapt apăsător că 
omenirea a crezut că stă sub această impresie, care stîrnea mari greu- 
tăți în calea înţelegerii lucrurilor. De aceea omenirea vrea să scoată 
existenţele din izolare, din discreţia sau discontinuitatea lor, căutînd să 
restabilească continuitatea dintre ele, mai ales cu ajutorul spaţiului şi 
timpului, principii ale continuității, dar și cu ajutorul „gîndirii“, care 
statorniceşte „conexiuni“ substanţiale sau cauzale. Aşa s-a ajuns la pre- 
judecata că datele simţurilor sînt izolate, discontinue, chiar haotice, dar, 
din fericire, intervine gîndirea care, prin activitatea ei sintetică, face 
legături, restabilește continuitatea şi pune ordine în haosul senzaţiilor. 

Că fără continuitate nu este cu putință întelegerea lucrurilor, re- 
zultă din prezența recesivă a continuității alături de discontinuitate, aşa 
cum s-a constatat înainte la raportul dintre deosebire şi asemănare, 
multiplu şi unu, noutate și identitate. De aceea s-a spus că unul (uni- 
tatea) și continuitatea sînt cele două mari şi puternice pîrghii ale cu- 
noștinței. Leibniz prezintă „legea continuității“ ca legea fundamentală a 
gîndirii şi existenţei. Acest principiu elementar, care poate merită să fie 
aşezat alături de celelalte legi clasice ale gîndirii, nu pretinde a fi unicul 
principiu de gîndire, ca și cum el avea puterea magică a luminării, a 
înțelegerii, a logicului. Continuitatea, cum s-a întrevăzut și se va dovedi 
mai pe larg, mai degrabă suprimă decît ajută înţelegerea, dacă la temelia 
ei nu stă discontinuitatea, care este, asemenea noutăţii, parte integrantă 
din inteligibil. Discontinuitatea este oarecum inteligibilul prin propriile 
sale puteri ; ea este temelia pe care continuitatea vine apoi să clădească. 

Eroarea primă a disputei obișnuite pe marginea acestui dualism este 
opinia că discontinuul este multiplul pur, pe cînd continuul este dimpo- 
trivă unul pur. Avem acum prilejul să facem deosebirea între acest 
dualism și cel numit multiplu-unu. Continuul nu este Unul absolut, ci 
este și el un multipiu, însă de altă structură decît aceea a discontinuului. 
Dacă discontinuul presupune întreruperi, goluri relative, intervale, con- 
tinuul este definit în genere ca datul în care nu există întreruperi, go- 
luri, intervale, ci părțile sînt în aşa fel alăturate, contigue sau în con- 
tact încît sfîrşitul unei părți este începutul alteia. Aci sîntem întîmpi- 
nałi de o mare şi grea problemă. Dacă continuul are şi el părți, se crede 
că aceste părți nu sînt simple, adică indivizibile și deci ultime.. De aceea 
continuul èste infinit divizibil, concepție apăraţă de Aristotel (Fizica, 
HI, 7, 207 b, 35 şi urm.). Diviziunea continuului nu este limitată de ele- 
mente simple, de puncte la spațiu, de momente (clipe) la timp. Puncte]? 

indivizibile, afirmă Kant, iar Fr. Brentano şi-a însușit observaţia, sînt 
numai limitele părților spaţiale, de exemplu a liniilor, a intersecţiei lor, 
dar aceste limite-puncte nu aparţin părților limitate. Tangenta atinge 
cercul într-un punct, care este simplu, dar acest punct nu aparţine nici 
cercului, nici tangentei, ci este locul unde acestea se întîlnesc și se limi- 
tează. De aceea orice parte a unui spaţiu, repetă Stumpf, pe urmele în- 
vățătorului său Brentano, are la rîndul ei părți şi tot așa mai departe 
la infinit. Partea nu este alcătuită din puncte, ci punctele sînt numai 
limitele în care se ating părţile care sînt infinite. Deci şi punctele vor fi 
infinite. Ce diferenţă este, propriu-zis, între părţi şi puncte ? Părţile 
sint continue, datorită contactului lor într-un punct simplu ; în schimb, 
punctele sînt discontinue, fiind mereu separate de alte părţi. De ce nu 
vor ajunge punctele simple să adere unele la altele şi să facă imposibilă 
orice nouă diviziune, care rămîne un act al imaginaţiei angajată într-o 
mișcare automată, pur mecanică ? Adepții diviziunii la infinit sînt con- 
știenţi că punctele simple, dacă ar fi aderente, ar opri diviziunea şi deci 
ar exclude infinitatea. Ei se tem însă că, în acest caz, punctele s-ar con- 
topi, ceea ce este un pericol imaginar. Punctele simple aflate în contact 
nu se contopesc, ci dau spaţiul, precum clipele (momentele) dau timpul. 

Diviziunea la infinit a continuului, pusă sub autoritatea lui Aristo- 
tel, a determinat pe Leibniz să vorbească de „labirintul continuului“ fe- 
nomenal, spaţial și să caute refugiul în simplitatea monadelor imateriale, 
aspaţiale. Iluzia că spaţiul şi timpul, cele două principale documente ale 
continuității, sînt infinit divizibile are originea în trei prejudecăţi : 

a) Punctele, declară cea dintii prejudecată, nu sînt adiacente în aşa 
fel încît să nu mai rămînă nici un interval între ele, ci între două 
puncte se cască un nou hiatus care, de abia umplut, se ivește un altul 
şi așa mai departe la infinit. Celebrele aporii ale eleatului Zenon au ră- 
dăcina în această prejudecată : fiindcă un spaţiu finit cuprinde un nu- 
măr infinit de părţi prin care trebuie să treacă un mobil, mişcarea nu 
este posibilă. Paradoxul e aci că un spaţiu infinit are un număr infinit 
de părți. Aristotel, care acceptă supoziţia eleatului, anume diviziunea la 
infinit, scapă de concluzia logică a negării mișcării recurgînd la distinc- 
ia capitală între virtual şi actual. Punctele sînt numai virtual infinite, 
nu actual. Adevărul este că infinitatea virtuală suprimă finitatea ac- 
tuală, iar finitatea actuală suprimă infinitatea virtuală. Dacă este vorba 
de o distanţă finită, mişcarea străbate un număr finit de puncte (sau 
locuri) şi ca atare este reală. Ch. Renouvier respinge continuul ca o 
absurditate, fiindcă el include noţiunea contradictorie a numărului in- 
finit determinat, adică a infinitului finit cum se prezintă distanţa, care 
este dată, finită, și totuşi infinit divizibilă. De aceea neocriticistul fran- 
cez afirmă existenţa discontinuului, a pluralităţii. Herbart, care definea 
filozofia „prelucrarea noţiunilor“, pentru a înlătura contradicţiile cu- 
prinse în noţiunile empirice, respinsese şi el continuitatea spaţială feno- 
menală pentru același motiv. Contradicţia, prezentă în ordinea empiric- 
fenomenală, este suprimată de gîndire în ordinea metafizică a „Reali- 
lor“, unde există un spaţiu inteligibil format din puncte simple, discrete 
(Herbart, Lehrbuch zur Einleitung in die Philosophie, ed. 1912, Felix 
Meiner, § 119, p. 188—189). 

b) A doua prejudecată derivă din echivocul noţiunii de „parte“, 
cum s-a arătat în capitolul 6. Spaţiul nu are, drept vorbind, „părţi“, 
dacă părţile trebuie să existe întîi de sine stătător şi apoi au fost com- 
puse. Continuul este un discontinuu cu totul special, este o multiplici- 
tate care nu s-a realizat prin compoziţia de părţi separabile, ci este un 
întreg care există numai odată cu părțile sale, este un totum. 

c) O altă prejudecată stă în credința că „diviziunea“ spaţiului și 
a timpului, a continuului, este o diviziune reală, în timp ce ea este o: 
diviziune logică, „în gîndire“, şi de aceea ea poate fi prelungită la infi- 
nit, în virtutea inerției, adică a repetării automatice a primului gest. 
Ni se spune de aceea că „părțile“ continuului nu sînt reale, ceea ce se 
înţelege de la sine, îndată ce-am admis că spaţiul n-a luat naştere din 
compunerea acelor părți. i 


Doctrina lui Bergson aduce servicii exemplare celui ce întreprinde 
să definească recesivitatea continuității. Această doctrină face răspunză- 
toare inteligența pentru existența corpurilor distincte unele de altele, pe 
scurt pentru existența discontinuului. Sub imperiul nevoii de a acționa, 
inteligența este instrumentul acestei nevoi — inteligența posedă un fel 
de foarfece, cu care taie („morselează“), îmbucătățeşte realitatea care 
este curgere ` continuuă, „continuitate mişcătoare“. Spre deosebire de 
Kant, pentru care funcția constitutivă a inteligenței este „sinteza a 
priori“, Bergson înzestrează sau mai degrabă împovărează inteligența 
cu 0 „analiză a priori“, iar analiza intelectuală punctează linia pe care 
se va mișca acțiunea, practica. Ce fel de continuitate reprezintă mişca- 
rea pură, durata bergsoniană, pe care gîndirea o imobilizează, o spaţia- 
lizează, o măsoară, adică face din întrepătrunderea de calităţi simplă 
juxtapunere de cantităţi, pe cînd intuiţia se instalează în toate cutele 
şi sinuozităţile curgerii de calități? Nu este o continuitate uniformă, 
monotonă. Departe de aceasta şi chiar împotriva ei, continuitatea berg- 
soniană este, după expresia credinciosului discipol al lui Bergson, 
Edouard Le Roy, o „continuitate eterogenă“ de calităţi ce trec unele în 
altele, așa încît nu este înlăturată discontinuitatea, numai că aceasta nu 
este „radicală“ (Le Roy, Continu et discontinu dans la matière ; le pro- 
blème du morcelage, în „Cahiers de la nouvelle journée“, nr. 15, 1929). 
Ce înseamnă, ne întrebăm, o discontinuitate radicală, pe care trebuie 
să o respingem, nu fiindcă este discontinuitate, ci fiindcă este radicală ? 
Desigur, este vorba de discontinuitatea cu hiatus, cu goluri, pe care 
experiența nu le oferă la timp şi nici. la spaţiu. Dacă experienţa în accep- 
tia ei mutilată, de simplă adunare de fapte fără legătură, pare o „dis- 
continuitate radicală“, experienţa în sensul larg, singurul legitim, dove- 
dește prezenţa necesară, în simbioză cu discontinuitatea, a continuității, 
aceasta avînd însă caracter recesiv. În cele din urmă, bergsonismul pare 
mai degrabă o filozofie a discontinuităţii calitative, creatoare, dacă in- 
teligenţa revendică pentru sine atributul de stabilire a continuității can- 
titative. Dar fiindcă Bergson a început prin a defini inteligența ca funcţie 
proanalitică, intuiţia sa monopolizează sinteza, adică unitatea şi conti- 
nuitatea. Intuiţia apare ca o inteligență superioară şi jocul în scrînciob 
de abstracții poate fi prelungit. Distrează, dar nu instruiește. 

Experienţa, practica științifică şi cercetarea filozofică ne dezvăluie 
mai multe feluri de continuități. De o parte constatăm continuităţi can- 

titative (quanta continua), cum sînt spaţiul, timpul astronomic, mişcarea 
în sensul restrîns ; de altă parte stau continuităţile calitative, cum sînt 
culorile, sunetele prelungite, temperaturile. etc. Oarecare perplexitate 
provoacă numărul. Acesta este în genere considerat ca discret, totuşi nu- 
mărul întreg cunoaşte o continuitate indefinită sub forma de fracțiuni, 
structură ce a făcut posibilă analiza matematică, adică transpunerea con- 
tinuului spaţial în raporturi numerice, în discontinuități cantitative. Ma- 
tematica modernă uneşte strîns mărimea, cantitate continuă, cu numărul, 
cantitate discontinuă. Matematicienii G. Cantor şi R. Dedekind au arătat 
că nu există diferență radicală între numărul. discontinuu — după 
L. Couturat, numărul este ireductibil discontinuu — .și mărimea. con- 
tinuă, fiindcă ei au reușit să definească continuitatea prin mijloacele 
discontinue ale aritmeticii, adică să facă continuă seria numerelor. Nu- 
merele fracţionale au făcut continuă seria numerelor raționale (R. Dede- 
kind, Stetigkeit und irrationale Zahlen, 1872). l 


Înrudită cu deosebirea precedentă este deosebirea dintre continui- 
tatea extensivă şi continuitatea intensivă (ridicarea unui sunet de la 
pianissimo la fortissimo sau luminarea tot mai puternică a unui obiect 
colorat). În sfîrşit, se diferențiază continuitatea fluidă, mişcătoare a unei 
“schimbări de continuitate în repaus a spaţiului. Numai continuitatea în 
repaus este un totum, în care pot fi date toate părţile, pe cînd la con- 
tinuitatea fizică părţile sînt date necomplet. 


Ce atitudine au luat ştiinţele faţă de dualismul discontinuu-continuu, 
care a contribuit din plin la punerea multor probleme științifice, la dis- 
cutarea lor, uneori foarte vie, în sfîrșit la soluţionarea lor ? Nu este bla- 
mabilă o eventuală atitudine de rezervă a filozofilor faţă de aventurile 
acestui dualism la nivelul. diferitelor: ştiinţe. S-a scos în evidenţă ca 
principiu ştiinţific explicativ cînd un termen -al dualismului, cînd altul. 
De aceea H. Poincaré obişnuia să considere ca indiferente -etapele stră- 
bătute de această „antinomie“, cum o numește fizicianul L. de Broglie. 
Nu socotim că este prudentă, nici din punct de vedere special ştiinţific, 
nici din punct de vedere filozofic, atiudinea de indiferență. Istoria ştiin- 
telor: este și o lecţie filozofică — o lecţie pozitivă sau negativă — în 
ce. privește. dualismul de: care ne ocupăm acum. S-a înfățișat raportul 
celor doi termeni ca o luptă dramatică, în care unul sau altul din pro- 
tagoniști a cîştigat laurii victoriei. Nu avem nici un motiv să deplingem 
aceste: succese alternative. Căci accentuarea unei laturi în paguba ce- 
leilalte a avut rezultate bune, adică a dus la concepţii unitare ce păreau 
că satisfac pe oamenii de ştiinţă. Dualismul de față a fost frămîntat mai 
ales de matematică şi fizică. Teoria ansamblurilor a lui Cantor este o 
“cercetare a: continuității, avînd ca rezultat afirmarea unei infinităţi date, 
a transfinitului, iar disputa din timpul din urmă dintre intuiţionism și 
formalism în, matematică are ca idee centrală continuitatea. În fizică 
lupta a fost îndelungată şi aprinsă, fără ca una din părţi să repurteze o 
victorie hotărîtoare, împrejurare ce nu ne miră. Dualismul recesiv.: nu 
este. o contradicție, în care una din poziţii trebuie să fie adevărată şi 
cealaltă falsă.. Într-o primă perioadă a: gîndirii moderne domină continui- 
tatea, datorită lui Leibniz, care. se :servește de legea. continuității pentru 
a formula calculul . infinitezimal, deşi celălalt descoperitor, în -acelaşi 
timp, al calculului. infinitezimal, Newton, considera lumina. ca .un feno- 

men discontinuu, corpuscular. Tocmai în fenomenul fizic al luminii 
triumfă cu Thomas Young şi Aug. Fresnel, la începutul secolului al 
XIX-lea, teoria continuității sau ondulației. Noua teorie a energiei (ter- 
modinamica) părea că a întronat, în a doua jumătate a secolului al 
XIX-lea, principiul continuității şi că a zdruncinat discontinuitatea în 
propriul ei domeniu, teoria corpusculară sau atomistă a materiei. Ener- 
getismul reducea materia la continuitatea energiei. Îndeosebi teora evo- 
luţionistă, a cărei largă răspîndire este o caracteristică a secolului al 
XIX- lea, părea că asigură continuității cel mai sigur adăpost. Evoluţia 
era definită ca schimbarea. continuă, treptată, insensibilă de la nedife- 
renţiat la diferențiat. H. Spencer întrupează acest evoluţionism al con- 
tinuității. 
Numai. voci răzlețe romantice se pronunțau pentru discontinuu. În 
timp ce odinioară Leibniz şi urmașii săi erau încredințaţi că „natura nu 
face salturi“ şi descopereau în univers o infinitate de grade continue, 
fără treceri bruște sau salturi, misticul Kierkegaard pe la jumătatea 
secolului al XIX-lea îndemna pe credincios. să facă „saltul“ în parado- 
xul“ creştin, iar romanticul Novalis răstoarnă concepţia tradițională „na~ 
tura se schimbă în salturi“. Consecințe din aceasta : operaţiile sintetice 
sînt salturi (inspiraţii, decizii) (Novalis, Werke. Naturphilosophische Frag- 
mente, II, nr. 1417, ed. Deutsches Verlagshaus Bong, p. 24). Reacţiunea 
discontinuităţii era de aşteptat, după ce. fusese atîta timp. comprimată, 
ca şi cum continuitatea poseda cheia tuturor explicaţiilor. Disconţinui- 
tatea și-a luat revanșa tocmai în domeniul propriu al: continuității : ener- 
gia luminoasă şi iradiantă. Este ceea ce s-a numit „criza cuantelor“. Criza 
a izbucnit nu în momentul cînd discontinuitatea. a ridicat. pretenţia. să. 
ia locul continuității în explicarea radiaţiilor, ci cînd cele două. no~ 
țiuni contrare s-au ciocnit, aşadar cînd fenomenele luminoase pledau deo=; 
potrivă pentru continuu, ca și pentru. discontinuu, pînă atunci desconsi- 
derat.. Cum acesta părea pentru totdeauna condamnat la exil, apariţia 
lui parţial îndreptăţită a produs mirare, a scandalizat. Lumina trădează, 
în, fenomenul, fotoelectric, -o structură discontinuă, granulară, ale cărei 
elemente au fost numite fotoni (Einstein, 1905). Totuși alte manifestații 
ale luminii au păstrat vechea explicaţie prin, continuitatea undelor.. Im- 
pasul. stă în conlucrarea fọtonului, corpuscul discontinuu,, cu unda con- 
tinuă, impas din care s-a ieşit prin acceptarea amîndūrora, ca două as- 
pecte ale aceluiași fenomen. Ceea ce s-a descoperit la lumină, s-a, ade- 
verit şi la materie, la structura atomului : electronul este un corpuscul 
ce. se mișcă într-un. mediu onduliform. L. de Broglie încheie astfel stu- 
diul său întitulat Secretul luminii : „în. rezumat, teoriile fizice atomice 
contemporane se reazemă esențial pe, concepțiile noi relative la corpus- 
culii şi undele. lor asociate, pe. care le-am expus înainte, asupra exem- 
plului . particular -al luminii şi fotonului. Aceste concepţii noi au foșt 
impuse treptat de descoperirea dublului caracter al- luminii ; transpuse 
apoi la particulele materiale, aceleaşi concepții. au transformat în, între- 
gime ideea ce ne făuream despre aceste particule, şi introducând. î în, teo- 
ria materiei dualitatea undă-corpuscul, -aşa cum ni -s-a--dezvăluit la:lu- 
mină, ele ne-au. permis în sfîrşit de a. construi. teorii-exacte despre -fe- 
nomenele atomice. Se vede atunci pentru ce :spuneam,. la: începutul aces- 
tei expuneri, că dezvăluindu-le parţial secretul său, lumina: a făcut -fi- 


F47: 


zicienilor un imens serviciu“ (L. de Broglie, Le continu et le discontinu 
en physique moderne, 1941, p. 42). Noua imagine a lumii fizice a modi- 
ficat adînc concepția mecanică newtoniană înlocuind-o cu o mecanică 
ondulatorie pe măsura acestei complexe realităţi, în care discontinuul 
nu mai este o individualitate absolută, izolată, ca atomul de altă dată, 
dar rămîne dominant alături de continuitatea valorificată în drepturile 
ei de existenţă. Această situație asimetric complexă a dat impresia că 
în fizica nouă individualitatea are contururi vagi. Nu putem uita nici 
o clipă că nu există realitate fără individualitate, fără factorul indepen- 
dent, căruia îi aparțin toate manifestările generalului. Realitatea cere, 
spune de Broglie, „o fuziune subtilă şi aproape nedefinibilă a celor doi 
termeni ai antinomiei“ („Cahiers de la nouvelle journée“, nr. 15, p. 59). 

Cam în același timp, biologia reabilitează discontinuul în explicarea 
originii speciilor sub forma de trecere în salt sau mutație de la o specie 
la alta, fenomen ce nu-i era necunoscut și lui Darwin. „Evoluţia crea- 
toare“ şi „evoluţia emergentă“ au generalizat schimbarea prin salt, mu- 
taţia, discontinuitatea în procesul vital, şi n-au lipsit şi încercări doc- 
trinare de a admite creaţia vitală, mutaţia, alături de evoluţia continuă 
(J. von Wiesner, Erschaffung, Enstchung, Entwicklung, 1916). Disconti- 
nuitatea în geneza speciilor a scutit biologia de sarcina, care a fost multă 
vreme o povară, de a căuta trecerile, inelele de legătură, intermediarii 
între specii. Teoria mutațiilor a lui de Vries, cu toate imperfecțiile ei, 
releva discontinuitatea, ca factor primar al vieții. Viaţa însăși este, în 
orbita lumii materiale, o ilustrare, un rod al discontinuităţii. 


Nu pot fi puse pe acelaşi plan şi în acelaşi cadru explicativ toate 
manifestaţiile de discontinuitate. În „ştiinţele spiritului“, care sînt şti- 
inţele vieţii omului, discontinuităţile sînt mai izbitoare decît în restul 
realităţii. Lingvistul A. Meillet a pus în lumină conexiunea dintre con- 
4inuitate şi discontinuitate, cu primatul celei din urmă, în viața limba- 
jului, a acestui fapt fundamental care este suportul teoriei și interde- 
pendenţei sociale. „Din împrejurarea că orice conţinut lingvistic este 
făcut din elemente discontinue, rezultă că limbile sînt supuse unor schim- 
bări repezi şi profunde. Fiinţele vii se reproduc aproape exact la fel 
cu strămoşii lor şi asemenea între ei, așa încît, în cursul experienţei 
umane, speciile vegetale și animale nu suferă deloc schimbări aprecia- 
bile capabile de a aduce speciile să se diferenţieze în specii distincte. 
Dimpotrivă, starea lingvistică a lumii nu încetează de a se modifica. 
În intervalul de puţine secole, vedem adeseori o limbă schimbîndu-se, 
așa încît urmaşii nu mai înțeleg vorbirea strămoșilor, nici nu se înţeleg 
între ei“. „Condiţia principală care permite totodată rapiditatea şi in- 
tensitatea schimbării lingvistice este că tradiţia limbajului este discon- 
tinuă [...]. Pentru orice individ, limbajul este o recreare totală făcută sub 
influenţa mediului ce-l înconjoară. Nu poate exista o discontinuitate mai 
absolută“ (Meillet, Le developpement des langues, „Cahiers de la nou- 
velle journée“, nr. 15, p. 121, 122). Acumularea de inovaţii parţiale, care 
nu compromit unitatea limbii, după două-trei secole duc la limbi noi. 

„Adică dezvoltarea continuă prin natura ei ajunge să creeze disconti- 
nuităţiu (ib., p. 129). „Vedem pe ce cale istoricul limbilor studiază conti- 
nuul : el examinează discontinuul. Căci continuul însuși nu se lasă ob- 
servat direct“ (ib., p. 131). 

9. ETEROGEN-OMOGEN 


Cercetarea dualismului recesiv discontinuu-continuu s-a raportat. 
uneori la o altă dualitate : eterogen-omogen. Noul dualism, frecvent în 
stilul ideologic al timpului nostru, se întretaie cu dualismul dinainte şi 
pare un decalc al primului dualism : deosebire-esemănare (identitate). 
Cu dualismul precedent se încrucişează în sensul că discontinuitatea este 
totdeauna eterogenitate, pe cînd omogenul se referă nemijlocit la con- 
tinuul extensiv : spaţiu, timp, mișcare. Eterogenul este alcătuit din părți 
deosebite, inegale ; omogenul din părţi asemănătoare, identice. Conside- 
rate în sine, eterogenul și omogenul sînt fapte universale. Spaţiul este 
continuu şi omogen ; timpul este continuu și eterogen ; atomii sau elec- 
tronii sînt discontinui şi omogeni ; celulele organismului sînt discontinue 
şi eterogene. 


Socotim o eroare a separa cei doi termeni ai opoziţiei recesive şi a 
așeza pe unul ca „început“ sau „principiu“ şi de a deduce pe celălalt din 
primul. Eroarea este simetrică alteia : cei doi termeni ai opoziţiei re- 
cesive sînt contradictorii, așa încît ei se exclud și nu se pot împăca fără 
un al treilea termen, cel sintetic. Potrivit primei erori, la început a fost. 
omogenul din care a luat naștere prin evoluţie treptată eterogenul. Așa 
explică evoluţia H. Spencer. Cum poate lua naştere din omogen etero- 
genul, dacă ele se exclud ca contradictorii, adică nu sînt date de la în- 
ceput ? Spencer a fost nevoit să atribuie omogenului un caracter care 
introduce eterogenul în starea inițială : omogenul, care esenţial este 
stabil, este caracterizat dimpotrivă prin instabilitate. Capitolul XIX din 
Primele principii întitulat Instabilitatea omogenului are nota urmă- 
toare : „ideea dezvoltată în acest capitol făcea parte, la origine, dintr-un 
articol asupra Fiziologiei transcendente publicat îr 1857“. Cum explică 
Spencer „instabilitatea omogenului“ ? Răspunsul lui implică din nou 
factori eterogeni. Omogenul este instabil, fiindcă el este inegal expus 
forțelor incidente, forțe ce diferă în specie, adică în calitate, sau în can- 
titate. Dar forţele acestea de unde vin ? Spencer recurge la o altă expli- 
caţie care nu poate fi acceptată fără preexistenţa eterogenului. „Nu vrem 
să susţinem că un agregat omogen este susceptibil, din cauza omogenităţii 
sale, de a fi răsturnat sau tulburat de o forță externă. Vrem să spunem 
că părțile sale componente nu pot păstra așezarea lor fără modificare : 
ele sînt silite să înceapă îndată a schimba relaţiile lor unele cu altele“ 
(Les premiers principes, trad. M. Guymiot, 1902, p. 352). 

Aceste fraze neclare ascund opinia autorului care nu poate fi, dacă 
rămîne în cadrul științei, decît schimbarea omogenului sub acţiunea for- 
telor eterogene. În altă parte afirmă că „stabilitatea descrește pe mă- 
sură ce sporește complexitatea“ (ib., p. 359), ceea ce înseamnă că la în- 
ceput omogenitatea perfectă este stabilă. Omogenul nu poate fi instabil. 
Spencer însuşi știe că acest capitol este partea cea mai vulnerabilă a 
doctrinei şi de aceea în apendicele A a [l]citatei opere introduce o re- 
zervă care în realitate restabilește nu numai coexistența, ci primatul 
eterogenului. „Este evident că, pentru a preveni criticile probabile, ar 
fi trebuit să întrebuinţez pretutindeni expresia de omogenitate rela- 
tivă“ (îb., p. 481). Deci evoluţia nu este o „cădere“ a omogenului în ete- 

rogen, ci o trecere de la un eterogen la altul,-de la un, mai mic eterogen 
la un mai mare eterogen. Evoluţia are ca punct de plecare un eterogen 
difuz, mai puţin integrat, cum spune Spencer, şi trece la un eterogen 
mai integrat, iar omogenul trece prin aceleaşi faze, deoarece omogenul 
nu este ceva separat de eterogen, ci îi aparţine, aşa cum generalul apar- 
ţine: individului. Evoluţia este o integrare. și o diferenţiere atit a ete- 
rogenului (deosebirilor), cît şi a omogenului (identicului). În definiţia 
„evoluţiei creatoare“, Bergson aşează în primul rînd eterogenul, consi- 
derînd omogenul ca o degradare a eterogenului sub influența spaţiului, 
principiu al omogenului și măsurii. Cazul lui Bergson este instructiv ; 
el. dezvăluie cu brutalitate confuzia în care se abate filozofia contem- 
porană mai ales din cauza ignorării opoziţiei recesive, în care cei doi 
termeni sînt solidari, nu contradictorii. Bergson sacrifică omogenul și 
duce la maximum eterogenul. Experienţa ne dă dreptul să bănuim că 
eterogenul neasociat recesiv cu omogenul prăbușește lumea în haos, în 
confuzionism. În adevăr, fără omogen nu există proprietăți generale, 
identitate. Orice identitate este o omogenitate. Eterogen și omogen nu 
se exclud, cum nu se exclud calitatea şi cantitatea, de care ne vom ocupa 
îndată. Calitate şi cantitate sînt uneori identificate cu eterogen și omo- 
gen : tot ce este eterogen este calitativ şi tot ce este omogen este can- 
titativ. Și această confuzie trebuie respinsă, căci există calități omogene, 
cum sînt de exemplu culorile. Numai cantitatea este totdeauna omogenă. 

Cum este o prejudecată a metafizicii „raţionaliste« că generalul, 
unul, identicul sînt originare şi dimpotrivă individualul, multiplul, noul 
sînt derivate, tot așa este o prejudecată simetrică așezarea ca principiu 
a omogenului şi derivarea din el a eterogenului. În timp ce idealismul 
matematic proclamă că totul este, în esență, omogen, realismul afirmă 
că totul este eterogen, cu îngrădirea că eterogenul este asociat recesiv 
cu omogenul. Eterogenul este pretutindeni. Cercetarea mai adincită re- 
velă eterogenitatea ca factor dominant, nu unic, alături de recesiva omo- 
genitate. 


Ca un revers al concepţiei lui Ém. Meyerson, care descoperă pretu- 
tindeni în viaţă, în ştiinţă şi în filozofie „identificarea“, continuitatea și 
omogenizarea, romancierul savant și original gînditor J. H. Boex-Borel 
(Rosnyain6) "5! a încercat să demonstreze, pentru a justifica o filozofie 
„pluralistă“, supremaţia absolută a eterogenului și discontinuului. Teza 
sa esenţială enunţă că nici începutul, nici sfîrşitul lucrurilor nu este 
omogenul, eterogenul fiind un derivat şi o fază vremelnică, ci de la în- 
ceput există eterogenul, distinctul, şi el rămîne ireductibil, fiindcă ori- 
care încercare de reducere îl presupune ca dat. „Pentru un pluralism 
consecvent, nu există termen comun. Fiecare lucru se deosebeşte de 
toate lucrurile. Eterogenitatea este universală și peste tot ireductibilă“ 
(J. H. Boex-Borel, Le pluralisme. Essai sur la discontinuite et Phetero- 
géneité des phénomènes, 1909, p. 3). „De fapt, eterogenitatea funda- 
mentală a lumii se reflectă în foarte micul și în foarte marele ; toate 
ordinele de diferenţe sînt reprezentate“ (îb., p. 13). Nu există nici un 
motiv de a limita numărul aspectelor, ci vom presupune varietăți fără 
limită, infinitezimale. În lume există toate felurile de materie, toate fe- 
Jurile de energie, toate gradele de viteză, căldură ete., toate felurile de 
combinaţii ale materiei şi energiei, toate felurile de comportare ale ma- 


150 


teriei față de energie, căci fiecare corp are căldura sa specifică, compor- 
tarea sa specifică față de electricitate, lumină etc. 

Încercarea lui Spencer de a scoate eterogenul din omogen cu ajuto- 
rul a două ipoteze (instabilitatea omogenului şi multiplicarea efectelor) 
este ratată. „Nimeni nu-şi închipuie că se poate produce o perturbare 
în omogenul absolut“ (îb., p. 33). După încercarea mai veche, eroică, de 
a scoate complexul din simplu, s-a făcut o altă mai nouă, ca o conse- 
cinţă a principiului lui Carnot-Clausius, a degradării energiei, de a scoate 
simplul, stabilul din compus și instabil, din eterogen. Finalul lumii nu 
este nivelarea, omogenitatea, ci cel mult trecerea eterogenului în infi- 
nitul mic, gata oricînd de a trece în infinitul mare, cum se constată în 
mișcarea browniană. În ordinea infinitului mic se ascunde, sub echili- 
brul relativ al lucrurilor, o cantitate infinită de diferențe, care prezi- 
dează mutații fără număr, ce apar clar după evoluții sau prea- lungi sau 
prea reduse pentru a fi constatate. „Menţinerea diferenţelor este legea 
intimă a lucrurilor. Totul se transformă în aşa fel încît nu se poate de- 
semna o limită varietăților de transformare“ (îb., p. 81). „În definitiv, 
aceleași motive ne duc la aceleași concluzii, fie că luăm în consideraţie 
materia și energia, cantitatea și calitatea, spaţiul şi timpul, continuul şi 
discontinuul etc. Pretutindeni observaţia şi experienţa, analiza și sinteza 
ne fac să vedem extrema varietate a lucrurilor și imposibilitatea de a 
atinge vreun fenomen sau vreo concepţie pozitivă, care să exemplifice 
această reducere reală a complexului la simplu, fără de care nu este 
de înțeles nici o.teorie monistă“ (ib., p. 189). Totuși, acest pluralist ra- 
dical admite, dacă .nu o unitate a lumii, cel puţin analogii, asemănări ; 
de identități nu vorbeşte niciodată. Concesia este recunoaşterea involun- 
tară a prezenţei recesive a omogenului, continuității şi identicului care, 
uneori, este simplu. 


10. CALITATE-CANTITATE 


Îndreptăm acum atenţia asupra unui dualism mai familiar decît cel 
precedent, deşi el este o transpunere a acestuia: calitate-cantitate, a 
cărui recesivitate ar putea fi mai uşor demonstrată dacă n-ar trebui să 
înfrunte tenacitatea unor preconcepţii care de abia în timpul nostru au 
început să cedeze, să se destrame. Esenţialul este o definiţie acceptabilă. 
a calităţii. Nu vrem prin aceasta să angajăm gîndirea noastră în distincţii 
verbale, ci într-o direcţie sănătoasă indicată de fapte. Dacă înţelegem: 
prin calitate orice însușire, proprietate, atribut prin care determinăm. 
ce sînt lucrurile, dacă înțelegem prin calitate acel quale (aşa sau altfel) 
prin care lucrurile se deosebesc unele de altele, caracterul dominant al 
calităţii se înfăţişează în plină lumină. „Calitatea este focul, oxigenul, 
sarea existenţei. O existență în genere, o existență fără calitate este o. 
existenţă fără gust, o existență insipidă“ (Feuerbach, Sämtliche Werke, 
vol. VI, p. 19). W. Wundt, care ca om de ştiinţă înclină spre reprezen- 
tarea realităţii prin cantitate, concedă primatul calității sau prezenţa ei 
necesară. „Amiîndouă (cantitatea și calitatea) sînt legate una de alta în. 

așa fel încît toate reprezentările de cantitate rezultă din senzaţii calita- 
tive“. „Desigur, în intuiţia reală ne este dat vreodată tot aşa de puţin 
un quantum fără un quale, ca şi o calitate care nu stă în nici o relaţie 
cantitativă“ (Wundt, Zur Geschichte und Theorie der abstrakten Be- 
griffe, Philos. Studien, vol. II, 1885, p. 187, 188). 

Cantitatea este o calitate ce întrunește condiții specifice şi com- 
portă un tratament metric, măsurare. Aceste definiţii largi sînt juste, 
dacă le ferim de interpretări greşite şi formulări echivoce. Istoria gîndirii 
n-a favorizat acest punct de vedere asupra raportului dintre calitate și 
cantitate. A devenit aproape populară concepţia care statorniceşte o 
opoziţie radicală între calitate şi cantitate, opoziţie în care cînd una, 
cînd alta ameninţa existenţa celeialte, fiindcă fiecare vroia să monopoli- 
zeze pentru sine realitatea, obiectivitatea şi să arunce printre iluzii sau 
subiectivităţi, să minimalizeze pe cealaltă. Ştiinţa antică în unele con- 
cepţii ce au stăruit peste veacuri a fost favorabilă calităţii, deşi la pita- 
gorei şi mai ales la Democrit cantitativul, numericul şi geometricul stau 
pe primul plan, în urma constituirii ca ştiinţă a geometriei. Nu uităm că 
pitagoreii prenumără în lista categoriilor multe calități şi chiar unesc 
strîns calitativul și cantitativul în teoria sunetelor. În genere ştiinţa an- 
tică nu leagă calitativul şi cantitativul, ci mai degrabă le opune. Aris- 
totel, în opusculul Categorii, cercetează, după fundamentala substanţă, 
mai întîi cantitatea, deşi întreaga sa gîndire se fundează pe calitate, apoi 
relaţia şi numai după aceea calitatea, în care el distinge mai multe 
specii : a) stare (kexis) şi dispoziţie (diăthesis) ; b) aptitudine sau inapti- 
tudine (bun sau slab luptător etc.) ; c) afectări (dulce, amar, acru, cald, 
rece, culoare etc.).; d) figura sau forma (schema şi morphè sau eidos). 
Așadar, Aristotel tratează calitatea și cantitatea ca şi cum n-ar avea 
nimic comun. Kant așează cele două noţiuni în fruntea categoriilor, deci 
înaintea substanţei, categoria de relaţie, și în ce priveşte ierarhia, canti- 
tatea se află înaintea calităţii, iar Kant nu-şi ascunde preferința pentru 
cantitate, aşa cum îl învățase concepţia mecanică a lui Galilei și Newton. 
În adevăr, știința modernă, continuînd să opună calitatea şi cantitatea, 
îşi arată fățiș şi radical preferința pentru cantitate, matematic, măsu- 
rabil şi subiectivează calităţile. În adversitatea ei contra științei aristo- 
telice calitative, în pornirea ei împotriva „calităţilor oculte“, amestec 
confuz de empiric și metafizic, ştiinţa modernă părea că va desființa 
calităţile din realitatea matcrială, nu însă și din realitatea spirituală. 

Trecerea calităţilor de la lumea materială la lumea psihică este un 
proces care, cum vom vedea îndată, începe cu Descartes şi se desăvir- 
şește cu Kant şi mai ales Hegel. În adevăr, Hegel așează ca primordială 
categoria de calitate, fiindcă ea cuprinde noţiunile fundamentale : exis- 
tență, nimic, devenire, după aceea trece la cantitate, care este negația 
sau antiteza calităţii, şi se opreşte provizoriu la măsură, care este sinteza 
celor două sau cantitatea calificată, deşi măsura este, vom arăta, crite- 
riul sau caracterul prin care cantitatea se opune calității. Răsturnarea 
ierarhiei la Hegel se explică prin structura dialectică a filozofiei aces- 
tuia, care dezvoltă consecvent noua concepție a calităţii în filozofia kan- 
tiană. Calitatea dobîndește în filozofia criticistă un sens care este necu- 
noscut nu numai aristotelismului, dar și filozofiei moderne : calitatea este 

afirmaţia (pozitivul) şi negația (negativul), la care se adaugă lLimitaţia, 
care este tot un fel de negaţie. Aproape întreaga filozofie postkantiană 
a respectat noul sens al calităţii. 

Descartes consacră diferența dintre corpul care este simplă exten- 
siune în mișcarea lipsită de calități, geometrie pură, şi spiritul nespaţial, 
domeniul calitativului, gîndirii, voinței libere. Descartes însuși nu iden- 
tifică explicit materia sau cantitatea şi spiritul cu calitatea, dar opoziţia 
aceasta este interioară cartezianismului şi va fi explicitată de urmaşi 
pină la contemporanii noștri Wundt şi Bergson. Descartes păstrează 
termenul de „calitate“ pentru toate proprietăţile lucrurilor, deşi prefe- 
rinţa sa este pentru termenii de „stări“ şi „moduri“. Filozofia modernă 
n-a trecut cu vederea calitățile ce aparţin obiectiv lucrurilor. J. Locke, 
pe urmele chimistului Boyle, a popularizat deosebirea dintre „calităţi 
primare“, care aparțin lucrurilor, şi „calităţile secunde“, care sînt subiec- 
tive, deși ele sînt provocate de anumite „forţe“ din lucruri. „Calitățile 
primare“ sînt înseși cantităţile (spaţiul, soliditatea, figura) ; „calităţile 
secundare“ sînt sunetele, culorile, gusturile etc. Deoarece toate calităţile 
sînt dobîndite prin senzaţii, „prin idei“, se deschidea perspectiva de a 
asimila calităților secundare, subiective toate calitățile. Acest pas îl face 
Berkeley, partizan al calităţii subiective şi adversar al materialismului 
mecanicist şi cantitativ. Ştiinţa naturii s-a complăcut în salutara incon- 
secvenţă de a nu subiectiva sau idealiza toate calităţile. A continuat să 
acorde obiectivitate „calităţilor primare“, deşi sînt şi ele date prin organe 
senzoriale (văz, tact, mușchi), şi le-a consacrat ca obiective. Astfel „cali- 
tățile primare“ devin cantități opuse „calităților“. 

Filozofia contemporană nu a renunţat în genere de a opune canti- 
tatea şi calitatea, iar cu Bergson tendinţa inițială a științei moderne 
atinge un punct paroxistic : de o parte cantitativul, omogenul spaţiului, 
materiei, de altă parte calitativul, eterogenul duratei, vieţii, spiritului. 


Unii reprezentanţi ai cugetării noi au reabilitat calitatea, nu pentru 
a o rezerva spiritului, ci pentru a o integra în lumea materială și a-i 
reda tronul uzurpat de cantitate. Ca orice uzurpare, şi aceasta nu are 
titluri legitime. Cantitatea se dovedeşte a fi subordonată recesiv cali- 
tăţii, fără a pierde prin aceasta drepturile sale legitime, fiindcă sînt bine 
limitate. Chiar și în ştiinţa naturii, la un moment dat, calitatea cîștigă 
un loc de frunte sub înfăţişarea minoră a concepţiei numită energetică, 
fundată pe legile termodinamicii. Energetismul, dezvoltat ca „monism“ 
filozofic cu aplicaţii sociale de către chimistul W. Ostwald, s-a prăbușit 
sub povara falselor interpretări nu numai filozofice, dar şi ştiinţifice. 
Întîi, energetismul avea ambiția să „învingă“ materialismul, fiindcă re- 
duce materia la energii şi nega existenţa atomilor, pe care în cele din 
urmă Ostwald a trebuit să o recunoască. Întemeiată era în energetism 
limitarea mecanismului, dar și aci se ivea pericolul de a nega existența 
cantitativului. În adevăr, al doilea, energetismul considera formulele ma- 
tematice, cantitativul, drept o construcţie a spiritului, mai mult comodă, 
economică, decît obiectivă. Mecanismul este o construcţie arbitrară a 
gîndirii ştiinţifice dogmatice. Pericolul era de a face din calitate reali- 
tatea unică și din cantitate o simplă noţiune a spiritului. Se crea astfel 
o atmosferă favorabilă pentru învierea concepției calitative, hylemor- 
fice, a scolasticii chiar de către oamenii de știință. Aceasta este poziţia 

fizicianului catolic Pierre Duhem, altminteri un savant istoriograf al 
științelor naturii de la greci pînă la moderni, dar vulnerabil teoretician 
în La theorie physique. 

Trei concepții ridică dificultăţi interpretării noastre : 

1) Se acordă dualismului calitate-cantitate o semnificaţie fundamen- 
tală, fiindcă se derivă din el dualisme care îl premerg şi deci au exis- 
tența de, sine stătătoare, ca identitate-deosebire, general-individual 
(Nic. Hartmann, Der Aujbau der realen Welt, p. 357). Desigur, termenul 
de calitate este atît de elastic încît poate cuprinde orice fel de determi- 
nare. Aşa-numitele „modalități“ (posibil, real, necesar, contigent) au fost 
numărate de Windelband printre calităţi (Vom System der Kategorien, 
în „Philosophische Abhandlungen“, dedicate lui Ch. Sigwart, 1900, p. 46). 
Forţele, capacitățile, activităţile pot fi şi chiar au fost considerate și ele 
calități. Nu sîntem de acord: cu această aplicaţie abuzivă a termenului 
de calitate. „Acţiunea“ nu este o calitate, ci este semnul realităţii, iar 
„pasiunea“ îi este subordonată recesiv, fiindcă şi ea este semnul reali- 
tăţii. Tot ce este real este sau activ, adică exercită o intervenţie, sau este 
pasiv, adică suferă o intervenție, dar această suferinţă este reală, fiindcă 
este o reacțiune. Acţiune și reacțiune sînt legate recesiv. Filozofia mo- 
dernă n-a mai acordat opoziţiei acţiune-pasiune, care la Aristotel sînt 
categorii importante, o semnificație majoră, fiindcă pasiunea nu mai este 
considerată ca absolut opusă acţiunii, cum credeau cei vechi, ci ca opusă 
recesiv acţiunii, deşi Kant le-a absolutizat din nou, ca o inovaţie nefe- 
ricită, la cunoaştere : gîndirea este activă, sensibilitatea este pasivă. Vom 
vedea că cunoașterea nu implică nici acţiune, nici pasiune. Dar să reluăm 
firul expunerii. Pentru noi, merită numele de calitate numai ceea ce 
în istoria gîndirii pînă la Kant (exclusiv) a fost considerat ca atare: 
toate însuşirile şi proprietățile care sînt date prin experienţă, externă și 
internă, dar mai ales prin experienţa externă a organelor senzoriale 
(culori, sunete, parfumuri, temperaturi etc., chiar și întindere, figură, 
timp). Ce mai rămîne pentru cantitate ? Cantitatea este o calitate speci- 
fică, o aşa-numită „calitate primară“, o calitate căreia i s-a acordat o 
situaţie privilegiată sub raportul „obiectivităţii“, preciziei, dar recesivă 
față de calitate în genere. Spuneam înainte că prin Kant s-a strecurat 
în cadrul calităţii un nou conţinut: afirmația și negația. Noi limităm 
această distincţie la cunoaştere, anume la judecată, şi deci o excludem 
din sînul realităţii, unde au introdus-o Hegel şi Schopenhauer, altmin- 
teri gînditori rivali, dar de acord asupra acestui punct. În ce priveşte 
raportul afirmație-negație, observăm că şi acești termeni stau în raport 
recesiv : afirmația domină, negația este dependenentă, dar de mare sem- 
nificaţie în limbaj, unde produce impresia opoziţiei contradictorii. 

2) O altă dificultate stă în opoziţia contradictorie dintre cantitate 
și calitate, ca şi cum ele n-ar avea nimic comun și s-ar exclude în mod 
absolut. Cele expuse de noi pînă acum şi cele ce vor urma demonstrează 
conexiunea lor intimă. | 

3) Dificultatea cea mai mare este însă următoarea: după o con- 
cepţie, anticipată de antici. şi consacrată de moderni, cantitatea are ca- 
racter dominant, este esenţială, reală, obiectivă, iar calitatea este acci- 
dentală, subiectivă, iluzorie. Toată bogăţia calitativă a lumii este nevoită 
să se refugieze în subiect și să lase locul în lume mişcării monotone a 

atomilor. Răsturnarea raportului recesiv; pînă la. nimicirea calităţii, este 
opera matematizării în știința. naturii. „Astfel această predominare a 
cantitativului face corp cu ceva ce constituie esenţa științei“ (E. Meyer- 
son, La deduction relativiste, 1925, p. 15). O singură, dar esenţială cali- 
tate a realităţii materiale n-a putut fi „redusă“ la mecanismul cantitativ : 
electricitatea, fenomen care mii de ani a rămas necunoscut, fiind con- 
fundat cu focul, cu scânteia produsă de ciocnirea norilor. Şi tocmai. elec- 
tricitatea a reabilitat calitatea în lumea materială și a răsturnat con- 
cepția mecanică, pe care a înlocuit-o cu concepția electro-magnetică a 
materiei. 

Importanța luată de cantitate în ştiinţa nouă a naturii se justifică 
prin rolul: covîrșitor pe care matematicul, măsura, calculul l-au asumat 
în statornicirea obiectivităţii. Realul devine sinonim cu măsurabilul și 
cu previzibilul. Dar și rolul matematicii în cunoaştere își găseşte. expli- 
cația în interesul omenirii pentru cantitatea în operaţiile tehnice. Munca 
pentru producerea bunurilor ce satisfac trebuințele materiale ale ome- 
nirii pune accentul mai mult pe cantitate decît pe calitate. Calitatea este 
asociată cu ideea de rar, de lucruri rezervate celor puţini, celor bogaţi. 
De aceea, poate, în istoria civilizaţiei s-a făcut distincţie între proprie- 
tățile corpurilor, preferinţele mergînd spre cele ce puteau fi cuantificate, 
măsurate, cîntărite, numărate, spre cele ce comportau compararea de 
„mai mult“ sau „mai puţin“, de „mai mare“ sau „mai mic“. Condiţio- 
narea practică a aspectului cantitativ nu dă dreptul de a vorbi de canti- 
tate ca de o expresie inadecvată, falsificată a realităţii, fiindcă a inter- 
venit punctul de vedere utilitarist, „uman, prea uman“. Practica nu fal- 
sifică decît sub imperiul intereselor personale și nici atunci totdeauna. 
Nu vom aluneca în eroarea simetrică subiectivării calităţilor : să subiec- 
tivăm cantitatea, ca un produs al gîndirii — eroare comisă de unii re- 
prezentanţi ai așa-numitei „critici a ştiinţei“ în numele idealismului. 

Definiţiile clasice ale cantităţii, ale quantum-ului sau ale quantelor, 
nu relevă specificul cantităţii şi ignorează legătura recesivă dintre cali- 
tate şi cantitate. Înşirăm principalele definiţii : cantitatea este omogenul 
care posedă părți exterioare unele altora, spaţiul fiind ilustrarea tipică ; 
cantitatea este ceea ce comparativ se exprimă prin „mult“ sau „puţin“ 
(multum,  noMA6v) şi „mare“ (magnum, nooóv) şi „mic“, adică ceea 
ce este susceptibil de creștere şi mișcare, precum şi de gradare. „Mul- 
tul“ a găsit pregnare în noţiunea de număr, care servește la măsurarea 
tuturor mărimilor. Albert Spaier (La pensée et la quantité, 1927) contestă 
îndreptăţit aceste definiţii care nu ţin seama că şi orice calitate poate fi 
măsurată. Trebuie să deosebim în definiţia cantităţii trei factori : canti- 
tatea propriu-zisă sau mărimea, măsura şi volumul. Teoria tradițională 
ia ca punct de plecare cantitatea, considerînd-o un fapt dinainte deplin 
- constituit, la care se aplică măsura cu ajutorul numărului. Raportul real 
este cel răsturnat : întîi se constituie măsura cu ajutorul numărului şi 
apoi se constituie cantitatea. Oriunde aplicăm o măsură exprimată nu- 
meric apare cantitatea. Aceasta nu este un dat primordial, ci derivat. 
Calitatea este fundamentală. Această situație nu ne dă dreptul să afir- 
măm cu idealismul matematic că omul, gîndirea lui, constituie canti- 
tatea. Desigur, măsurarea include servituți și relativităţi la nivel uman, 
dar măsurabilul și numărul, pe scurt, cuantificabilul sînt reale și pre- 

zente totdeauna în sfera existenței matematice. Nu noi introducem mă- 
rimi și grade în lucruri, ci noi numai le actualizăm, le explicităm 'cu 
ajutorul procedeelor de măsurătoare. Dacă măsura ar fi subiectivă, cum 
ştiinţa zisă exactă se defineşte prin măsură, atunci știința este prin 
excelenţă subiectivă, creație umană, iar calitatea este realitatea unică. 
Adevărul militează numai pentru caracterul fundamental al calităţii. 


Aug. Cournot are meritul de a fi subliniat raportul just dintre cei 
doi termeni : cantitatea este secundară, fiindcă presupune ideea de nu- 
măr și ideea de mărime, pe cînd realitatea este fundamentală. Deci nu- 
mărul este specificul cantităţii, a metricii, fiindcă prin el se măsoară. 
„Altfel spus — scrie Spaier —, pentru a folosi universalul, care este 
opus cantităţii, ne propunem să vedem dacă așa-numita cantitate nu 
este pur şi simplu calitatea măsurată“ (op. cit., p. 33). Măsura este dar 
stabilirea unei corespondențe univoce între numere şi datele calculate. 
Numerele, pentru matematica de astăzi, nu mai sînt cantităţi discontinue, 
discrete. Aceasta este adevărat numai pentru numerele raţionale. Nu- 
merele iraționale sînt continue, şi astfel dispare la număr opoziţia dintre 
discontinuu şi continuu. Corcluzia este dublă : 1) orice cantitate reală 
sau ireală poate fi cuantificată sau numărată, cum se constată de exem- 
plu în notele examinatorilor care adesea hotărăsc de soarta celor notaţi ; 
este deci o eroare că se măsoară numai cantitatea ; 2) orice cantitate are 
un fond de calitate. Deosebirile dintre numere sînt calitative. „Numărul 
este determinaţia cantitativă cea mai pură pe care o cunoaștem. Dar el 
este plin de diferențe calitative“ (Engels, Dialectique de la nature, 
p. 264). Orice număr primeşte o anumită calitate prin poziţia sa „unică“ 
în seria naturală a numerelor, adică este acesta și nu altul, ceea ce însă 
nu înseamnă că numărul este individual, căci el se poate repeta. După 
ce s-a constituit natural, el se emancipează oarecum şi poate intra în 
relaţie cu oricare alt număr, păstrînd legătura indisolubilă cu poziţia sa 
unică, cu calitatea sa iniţială. 

Nici definiţia cantităţii prin omogenitate nu poate fi primită fără 
rezerve. Nu există omogenitate absolută. „Într-o lume adînc eterogenă, 
cantitatea este adînc eterogenă. Orice cantitate reală este imperfectă, 
efemeră, locală“. „Vedem bine că, concepută ca eterogenă, cantitatea 
implică în ea însăși o serie de calităţi ireductibile“. „Într-o lume etero- 
genă, cantitatea nu înseamnă altceva decît o cantitate atribuită lucru- 
rilor la care am trecut cu vederea provizoriu celelalte calități“ 
(J. H. Boex-Borel, Le pluralisme, p. 169, 170). Calitatea măsurabilă cere 
numai să fie mai generală (măsurăm, de exemplu, la o bucată de plumb, 
de lemn, de cărbune etc. calitatea cea mai generală : masa), și să facem 
abstracţie de celelalte calităţi. „Cantitatea nu poate fi alt lucru decît o 
asimilare între calităţi destul de analoge, pentru a putea trece cu ve- 
derea diferenţa ; în nici un caz ea nu poate pretinde că reprezintă, în- 
tr-o lume eterogenă, rezervorul comun la care ajung calităţile şi de unde 
au ieşit“ (îb., p. 171). Măsura este o analogie, nu o identitate, căci me- 
trul și corpul măsurat ocupă locuri deosebite, iar dacă sînt formate din 
substanţe diferite ele comportă diferențe de structură. „Nu există pro- 
priu-zis o măsură comună între două obiecte ; există numai analogii de 
întindere. Metrul real prin care măsor lucrurile nu se ajustează exact 
lucrurilor“ (îb., p. 179—180). În sine măsura implică un sentiment viu al 

diferenţei între obiectele identice măsurate și deci prin aceasta sepa- 
rate (îb., p. 21). 

Se acordă spaţiului titlul de cantitate eminentă, fiindcă este de pre- 
cădere omogen, iar timpului în măsura în care el poate fi spaţializat, 
adică raportat la mişcări externe. Spaţiul apare omogen numai dacă 
facem abstracţie de calităţile inerente spaţiului perceput şi dacă ducem 
abstracţia la limita ei fictivă. Descoperim în acest primat al spaţiului 
cuantificat o îndoită prejudecată : întîi, că numai spaţiul, ca pretinsă 
cantitate prin excelenţă, este omogen — omogenitate există oriunde 
există ordine, relaţie, genuri și specii, pe scurt, oriunde există ordinea 
introdusă de general (fie esenţă, fie relaţie) ; al doilea, este o prejude- 
cată că spaţiul este omogenitate pură. La origine spaţiul, ca orice dat, 
este eterogen, cum se constată în persistența, în ştiinţa antică, a deose- 
birii calitative dintre „sus“ şi „jos“, sau a deosebirii dintre „locurile na- 
turale“ ale celor patru elemente. Omogenitatea spaţiului este câștigată 
treptat şi cu greutăți prin aplicarea metricii, a măsurării pămîntului, 
adică a loturilor de proprietate, cum se vede uşor în numele dat ştiinţei 
de precădere cantitativă : geometria (ge=—pămînt şi metria—măsurarea). 
Că spaţiul nu este străin calităţii este un fapt divulgat de legătura dintre 
calitățile sensibile și spaţialitate. Teoria mai nouă privitoare ia geneza 
psihologică a spaţiului nu mai afirmă că spaţiul este derivat din purele 
calități senzoriale, ceea ce ar fi tot o confirmare a tezei noastre, ci leagă 
orice calitate senzorială de spaţiu, care este un dat primordial, nu un 
rezultat ; nu numai culoarea este totdeauna spațială — fapt elementar —, 
dar şi sunetul, temperatura, mirosul, gustul sînt localizabile. Ar putea fi 
unite oare calitatea și spaţialitatea atît de strîns dacă ele ar fi radical 
deosebite sau dacă ar fi cu putinţă reducerea calităţii la cantitate (mişcări, 
vibrații), cum afirmă concepţia mecanică a fenomenelor fizice? Vom 
stărui asupra acestei reduceri care reprezintă o principală contribuţie a 
științei moderne a naturii în ipostaza ei primordială, dominată de me- 
canism. 


Concepţia mecanică a naturii nu recunoaşte ca date obiective decît 
spaţiul, timpul și unitatea acestora : mișcarea cu viteza şi accelerarea ei 
direcțională. Universul nu este populat de bogăţia culorilor, sunetelor, 
temperaturilor, parfumurilor, gusturilor, ci numai de mișcări vibratorii 
și corpusculare lipsite de calități (atomii de altă dată). Ceea ce se cheamă 
calitate este o „simbolizare“ a vibraţiilor după amplitudinea lor. Mai cu 
seamă la sunet surprindem oarecum direct transformarea vibraţiilor în 
sunete, variabile în intensitate după amplitudinea vibrațiilor, în înălțime 
după rapiditatea vibraţiilor, de la sunetele grave ale basului pînă la 
sunetele ascuţite ale sopranului. Timbrul sunetului, a treia calitate, de- 
pinde de natura corpurilor sonore. H. Bergson, care recunoaște deplin 
realitatea calităților, concedă ştiinţei că ele sînt sinteza psihică, simplă, 
unitară, a unui număr imens de vibrații. Cum are loc această miste- 
rioasă transformare a cantităţii vibratorii în calitate ? Trecem sub tăcere 
inconsecvența de a atribui realitate absolută spaţiului, cu toate că şi el 
este o calitate senzorială, fiindcă este dat prin senzaţia vizuală, tactilă 
și cinetică. Pretinsul cantitativ nu se convertește în calitativ, ci el are 
de la început calitatea care îl suportă şi fără de care el n-ar putea 
exista. Cum a notat just Alois Riehl, de la excitaţia fizică la calitatea 

senzorială din creier trecerea se face continuu, în sensul că ceea ce are 
psihicul preexistă în excitaţia externă. Concepţia lui Riehl „prezintă 
calităţile ca dezvoltare ale însuşirilor cuprinse în excitaţii [...]. Însuşirile 
lucrurilor. externe şi calităţile din senzaţie se comportă unele față de 
altele cum se comportă unul față de altul, după Aristotel, potenţialul 
și actualul“ (A. Riehl, Der philosophische Kritizismus, vol. II, p. 86—87). 
Nu trebuie să uităm că „reducerea“ calităţii la cantitate are o limită. 
Sint calităţi (mai ales cele psihice) care sînt ireductibile la cantităţi. În 
sfîrşit, însăşi munca de cuantificare a calităţii este dovada că în primul 
rînd se află calitatea. Cantitatea este o anevoioasă determinare a cali- 
tăţii, este — cum s-a spus — o abstracţie faţă de -vivacitatea și bogăţia 
concretă a calităţii. Măsurarea prin număr, care. generează cantitatea, nu 
suprimă orice calitate, ci ea însăşi include o calificare. Fără calitate nu 
este posibilă măsura. „Departe deci de a rămîne îngrădită în domeniul 
unei cantităţi presupusă exterioară calităţilor şi caracterizată exclusiv 
prin extensiune și intensitate, măsura nu se aplică decît calităţilor în- 
sele. Şi, fără îndoială, aplicîndu-li-se, ea le transformă în mărimi, dar 
fără a le denatura, fiindcă se mărginește a le grupa în serii de valori“ 
(Spaier, op. cit., p. 350—351)... j 

De altă parte, este fals că. știința modernă nu cunoaște decît. pure 
cantități. Hamilton vorbea de calități care sînt şi primare (obiective) şi 
secundare. (subiective) : masa, rezistenţa, forţa în: genere. Știința modernă: 
a „redus“ la cantităţi toate sau: aproape. toate calităţile; afară de electri- 
citate. care a știut să impună structura-ei calitativă ştiinţei şi să producă 
o adevărată criză de: creștere. Gîndirea nouă s-a străduit să așeze cali- 
tatea la locul ce -i se cuvine. Este semnificativă poziţia de altă dată a lui 
Goethe. În „teoria culorilor“, Goethe: respinge concepţia bazată pe canti- 
tate a culorilor formulată: de Newton şi -acordă realitate tuturor. calită- 
ţilor optice. Hegel și Schopenhauer, care sînt dușmani ireductibili, con- 
cordă în a îmbrăţișa teoria lui Goethe, iar „filozofia naturii“ speculativă, 
pe urmele lui Schelling, are aceeaşi atitudine pozitivă față de concepţia: 
goetheană. Un ecou al acestui naturalism calitativ este îndrăzneţul act 
al filozofului Fechner, care. exaltă. „concepţia zilei“, lumea plenitudinii. 
de „calităţi (culori, sunete, parfumuri, temperaturi etc.), în opoziţie .cu 
„concepţia nopţii“, cu lumea oarbă şi mută, în care clopotul vibrează, 
dar nu este sonor, lumina ondulează,- dar nu produce lumină şi culori, 
ci este. înghițită de o veşnică noapte. =. y pa sd pai 

S-a enunțat că între calitate şi cantitate există un raport de conver- 
siune : diferențele cantitative acumulate se ‘transformă. în calităţi. Fap- 
tul este indiscutabil şi general. Tocmai acest fapt este dovada'elocventă 
că nu există opoziție contradictorie între calitate -şi cantitate și că, în 
acelaşi timp, :calitatea -este factorul dominant. Acumularea cantitativă 
este în realitate o acumulare: de calități, de calităţi infinitezimale care 
dau o calitate: eruptivă, saltatorie, impresionantă. Acumularea cantita- 
tivă-a: calităţilor este o ilustrare a:enunţului nostru că la orice calitate 
se aplică măsura, metrica, cu :ajutorul numărului. Cuantifiearea rezultă 
din anumite calităţi de ordine,: de relativă omogenitate şi repetiţie. Con- 
secinţa logică a. acestei constatări este aproape o. răsturnare a: raportu- 
rilor:în. raportul.:dintre calitate şi cantitate. Caliţatea nu mai apare ca 
o- mistificare: subiectivă a cantităţii reale, ci: mai degrabă. este invers: 

cantitatea este o mistificare prin gîndirea abstractă a calităţilor care 
aparțin lucrurilor ca atare. Calitatea este intrinsecă realităţilor, pe cînd 
cantitatea presupune un proces. de comparare, de punere în relație, 
inclus în măsurătoare. Orice măsură este o relaţie, determinată aritmetic 
între o unitate de măsură şi lucrul măsurat. Ea înregistrează de cîte ori 
unitatea de măsură se cuprinde în lucrul măsurat. Nu este nevoie să 
stăruim pentru a înlătura eroarea simetrică subiectivării calităţii : subiec- 
tivarea cantităţii, ca un produs al gîndirii. Calitatea era o mistificare a 
sensibilităţii ; cuantificarea o mistificare a gîndirii. Reale sînt deopotrivă 
calitatea şi cantitatea, cu precizarea că una din ele, anume. cantitatea, 
este recesivă. i FT a 

Am afirmat înainte că nimic nu ne împiedică de a considera calita- 
tea drept o proprietate intrinsecă a lucrului, fără nici o raportare la un 
altul. Experiența ne arată că pe lingă acele calităţi ce aparţin lucru- 
rilor privite în sine, cum este electricitatea, magnetismul, lumina, există 
calităţi ce rezultă din acțiunea unui corp asupra altuia, ca de exemplu 
aciditatea, coeziunea etc., sau a acțiunii unor corpuri asupra unui anumit 
corp, care este corpul uman cu organele lui senzoriale. Astfel culorile, 
sunetele etc. sînt reale, obiective, însă la constituirea lor contribuie şi 
ochiul omului, nu în sensul că, din simple vibrații incolore, organul 
văzului, ca un demiurg, aduce în lume splendoarea culorilor, ci în 
sensul că ochiul nostru poate aduce contribuţia sa de interpretare, fie 
și numai actul de a alege, pentru a le percepe, numai unele aspecte din 
bogăţia coloristică a lumii și de a le ignora pe altele care nu interesează 
nemijlocit existența noastră. Această situaţie, nu de-ajuns relevată de 
cei care recunosc realitatea culorilor, justifică pe un plan nou distincţia 
clasică dintre calităţile primare şi calităţile secundare. Dar distincția 
nouă nu împarte datele senzoriale în cantități şi calităţi, ci în clase de 
calități, în care. asocierea cu cantitatea variază. : 

În concluzie, calitatea: şi- cantitatea nici nu sînt radical deosebite, 
nici nu coincid prin „reducerea“ primei la 'a doua. Ele sînt opuse, dar 
de nedespărțit legate, iar cantitatea are funcția-recesivă de a descoperi 
noi aspecte calitative, calități de ordine, de generalitate şi omogenitate, 
datorită cărora celelalte calități, de care sînt legate, pot fi măsurate sau 
determinate numeric. Experiența şi procedeele tehnice ne vor arăta 
pînă unde merg „cuantificarea“ sau măsurătoarea şi calculul. 

Dualismele cercetate pînă acum nu sînt izolate unele de altele, ci 
vădesc afinități şi raporturi de încrucișare de la cel dintîi (deosebire- 
asemănare) pînă la cel din urmă (calitate-cantitate). 

Afinităţile lor par să justifice interpretarea că cel dintii dualism 
predomină şi că toate celelalte sînt peripeții ale aceluia. S-au făcut în- 
cercări de deducere a celorlalte dualisme dintr-un dualism decretat fun- 
damental.: W. Wundt pleacă de la unitate-multiplicitate (System der 
Philosophie, vol. I, ed. a III-a, p. 228). N. Hartmann preferă să ia ca 
punct de plecare calitatea-cantitatea (Der Aufbau der realen Weit, 1940, 
p. 352 şi urm.). Noi recunoaștem independenţa tuturor  dualismelor şi 
lăsăm unei cercetări migăloase cu rezultate incerte să descopere firele 
încâlcite ce le leagă. Dualismele următoare, spre deosebire de cele prece- 
dente, care formează un bloc, au o structură deosebită, am putea spune 
mai concretă, mai densă, fără ca să rupă conexiunea cu: cele dinainte. 

Ba chiar unele din ele dezvoltă vechile motive în condiţii noi. Aşa sînt 
dualismele a căror recesivitate vom încerca să o demonstrăm îndată : 
materie (conținut)-formă și schimbare-persistenţă. 


11. MATERIE (CONŢINUT)-FORMĂ 


Dualismul materie (conţinut)-formă pune accentul pe materie (con- 
ținut) şi rezervă formei funcția recesivă. Ca şi celelalte dualisme, acesta 
are tendința de a se generaliza ; aşadar, se crede chemat să arunce lu- 
mina sa în toate domeniile culturii. Pare o supremă înţelepciune a dis- 
tinge forma de materie sau de conţinut. Am vorbit de materie sau 
conținut, ca şi cum ar fi termeni perfect sinonimi. Termenul de con- 
ținut are o sferă mai restrînsă, căci nu orice materie a unei forme este 
și un conţinut. Materia, materialul constitutiv al unei case este mai intim 
legat de casă, de forma‘ ei, decît este conţinutul ei mobiliar. Putem însă 
considera materia ca un conţinut, dacă nu uităm că materia exprimă o 
nuanţă în plus față de conţinut. În principiu, materia şi forma se si- 
tuează la același nivel axiologic, adică sînt de valoare egală (isotimice). 
Recunoaștem deci echivalenţa lor, cu toată recesivitatea formei. Știm 
că recesivitatea nu înseamnă degradarea, devalorizarea termenului re- 
resiv. În practica istorică a gîndirii s-a acordat, uneori, de către însem- 
nate doctrine, distanțate de timp, cum sînt aristotelismul și kantismul, 
formei o superioritate, o prevalenţă pentru motive ce vor fi arătate, deși 
aceste două doctrine cu mare ecou istoric se deosebesc considerabil în 
chipul de a defini superioritatea formei. După ce i s-au răpit materiei 
atribute ce i se cuveneau, nu era greu să se recunoască formei rolul 
principal și cel mai nobil. Cercetarea noastră are ca scop mai puţin să 
dovedească recesivitatea formei, cît mai ales să răpească acestui dualism 
nimbul cu care l-a împodobit o tradiție mult prea lungă. 

În adevăr, forma şi materia au format pereche strînsă, după ce cei 
doi termeni s-au dezvoltat de sine stătător. Că materia a avut o exis- 
tenţă independentă, înainte de a-și lega soarta de formă, este ușor de 
constatat. Vom vedea îndată același lucru şi la formă. În gîndirea occi- 
dentală, înfrăţirea lor s-a făcut în cercul socratic. Platon vorbeşte de 
„Idei“ ca de nişte forme (eidos, morphE), iar discipolul său, Aristotel, 
a asociat cei doi termeni în așa fel, cu atîta amploare şi consecvență, 
încît el a insuflat o admiraţie abia zdruncinată în timpurile mai noi. În- 
deosebi prin aristotelism, dualismul a pătruns adînc în vorbirea zilnică 
a maselor, ca şi a intelectualilor. A devenit o expresie aproape de neîn- 
locuit. Cînd nu ştim cum să definim un lucru, îi spunem că este o ma- 
terie sau o formă. Limbajul popular a cultivat cei doi termeni, fără a-i 
asocia prea strîns, fără a face din ei un dualism de maximă semnifi- 
caţie, cum a devenit pentru filozofie și ştiinţă (inclusiv artă). Începem 
prin a defini accepţia populară a celor doi termeni, ca o operaţie preli- 
minară. Vom stărui însă asupra accepţiei filozofice — ştiinţifice de la 
Aristotel pînă la Kant şi urmaşii acestuia, fiindcă în cadrul gîndirii 
occidentale a luat fiinţă dualismul. 

În orbita limbajului popular este mai semnificativă soarta terme- 
nului de formă decît aceea a termenului de materie. Faptul se explică 
lesne. Experienţa naturală nu cunoaşte „formă“ decît la existenţele ma- 
teriale, la corpuri. Forma este totuna cu figura, cu înfăţişarea conturată 
a unui corp. Figura sau forma nu reprezintă un termen deosebit sau 
— mai mult — separat de materie. Figura este proprietatea cea mai 
izbitoare a unui corp, este fața lui, conturul lui, felul cum el arată. 
Acest sens foarte vechi a rămas în limbajul curent în expresiile : „s-a 
manifestat în diferite forme“, adică „în fel şi chipuri“. Numai că locu- 
țiunea a pierdut treptat sensul material, spaţial, și s-a generalizat. Din- 
tr-un sens propriu a dobîndit un sens ñigurat, a devenit o metaforă. 
Tragedia dualismului materie-formă este că el a luat naștere în lumea 
materială, că a exprimat două aspecte ale corpurilor, și că apoi s-å extins 
la întreaga experienţă, deci şi la cea spirituală, păstrînd neșterse urmele 
originii sale. Mai mult chiar, sensul metaforic, pentru a se justifica, a 
căutat să se înrădăcineze pe plan spiritual, monopolizînd pentru spirit 
forma şi lăsînd în seama corpului pe celălalt termen, materia. Dar şi 
acesta, mistificat de echivocuri, a îngăduit să se descopere și în ordinea. 
spirituală a materiei chiar o „materie inteligibilă“ ca la Plotin, la carte- 
zianul Malebranche, ca și la noul Herbart, pentru care „Realii“, elemen- 
tele metafizice ale universului, se află într-un spaţiu inteligibil. 


Așadar, în accepţia populară, figura sau forma nu se opune materiei, 
nu este „altul“ decît materia, ci este un aspect integrant al acesteia, este 
chiar manifestarea ei cea mai izbitoare, poate chiar cea mai însemnată 
din punct de vedere practic. Fireşte, un ciocan de fier se deosebește de 
unul de lemn, cum: se deosebește plugul de fier de acela de lemn, iar ale- 
gerea între ele nu șovăie prea mult, oricît de tradiţionalist ar fi fie- 
rarul sau plugarul. Însă amîndouă sînt folosite, fiindcă aduc același 
serviciu, datorită formei lor identice. O formă mai îngustă şi ascuţită, 
pentru a da un alt exemplu, este mai eficace decît una lăţită și tocită. 
Oricum ar fi, este evident că, pentru accepţia populară a dualității de 
faţă, materia are primatul, este factor dominant. Oricât de felurite ar fi 
materiile unor lucruri, formele sau figurile nu sînt străine de materii, 
ci sînt determinări ale lor. Forma aduce noutatea unui caracter cu sem- 
nificație proprie, oarecum independentă, fapt ce prepară emanciparea 
formei, emancipare ce poate înălța forma prin spiritualizare sau dema- 
terializare şi în același timp poate degrada materia. Se asigură astfel, 
prin uzurparea abstracţiei, primatul formei. i 


Emanciparea formei a început chiar în cadrul lumii corporale. S-a 
observat că o anumită formă sau figură este în stare să aducă servicii 
speciale. Un corp îndoit în așa fel încît el cuprinde un „spaţiu gol“ 
devine un prețios „conţinător“, un „vas“, un „receptacol“, un loc sigur, 
un adăpost unde se pot păstra diferite alte corpuri, mai ales lichide, care 
devin astfel un „conţinut“ deosebit de „conţinător“. La acest punct cru- 
cial „forma“ începe a se opune conținutului și în cele din urmă materiei, 
primind atributul de receptacol sau de conţinător. Chiar din această 
clipă se înfiripează dualismul materie-formă. Platon în Timaios numeşte 
materie „receptacolul“, primitoarea figurilor şi ideilor. Tot la Platon în- 
tilnim o etapă mai înaintată a procesului de emancipare a formei de 
materie : materia pierde orice determinare, orice formă sau figura pre- 

cisă devine o materie goală, nederminată, capabilă de a primi orice 
figură, formă (idee) determinată, orice calitate. Concepţia platonică a 
materiei are o semnificație deosebită. pentru gîndirea greacă, fiindcă 
potrivit acestei concepții materia ca receptacol este tot o formă, dar o 
formă „goală“. Materia se emancipează la început nu de formă în genere, 
atît de legată este ea de figură, ci de orice formă precisă, determinată. 
Iar forma determinată, Ideea, are o altă origine şi ca atare este imate- 
rială. Dar nu acest proces ciudat interesează aci. 


Un alt aspect merită să fie relevat, căci el este hotăritor pentru 
dezvoltarea dualismului dat. Cînd forma era o proprietate a materiei, 
ea se prezenta ca un factor identic, capabil de a se repeta la un număr 
de lucruri individuale. Forma unei pălării nu aparţine numai acestei pă- 
lării, ci este proprietate a oricărei pălării, fabricată din același „ma- 
terial“. Chiar din acest moment începe să se desemneze un element nou : 
materia pălăriei nu a avut de la început forma dată, ci a primit-o de la 
activitatea omului, ca rezultatul muncii lui. Pălăria a fost „formată“ 
de lucrător dintr-o materie dată şi eventual a fost „conformată“ de ne- 
gustorul de pălării după rotunjimea capului clientului. Desigur, pălăria 
putea fi formată și de o mașină, care prelucrează materialul pînă ce 
imprimă acestuia forma pălăriei. Astfel, de la început, se asociază forma 
cu activitatea de formare, care nu avea un rol hotăritor în întreaga is- 


torie a gîndirii europene. Dar deocamdată activitatea de formare este - 


atribuită tot corpului, şi anume unui anumit corp care posedă el însuși 
o formă, o figură. Datorită formei sale, acel corp devine un „tipar“, un 
„model“, un „prototip“. Cum acest model este stabil, ca atare el produce 
mai multe lucruri cu aceeaşi formă, forma are superioritatea nu numai 
de a acţiona, de a produce ceva, dar și de a fi permanentă, stabilă. Mai 
semnificativ este altceva. Forma, care la început este un factor general, 
identic și ca atare susceptibil de a se repeta, devine o existenţă indivi- 
duală, adică ea acaparează un întreg individ dat, atunci cînd forma se 
prezintă ca un conţinător ce modelează materia depusă în el. Forma 
nu mai este o proprietate a unui individ, ci este chiar un individ cum 
sînt ştanțele tehnologice, tiparele etc. Lutul se toarnă într-o formă, care 
este presată şi închisă, și după aceea se scoate din formă conţinutul său, 
cărămida, care de-acum a fost formată, adică a primit şi păstrează o 
formă. 


Fiind individualizată sau confundată cu individul ce o posedă, forma 
cîștigă cum s-a văzut proprietăţi secundare de cea mai mare importanţă. 
Întîi, ea apare ca activă, deoarece ea „formează“ o materie care este dis- 
pusă a-i primi forma, ca o pecetie imprimată ; al doilea, ea este stabilă, 
permanentă, în timp ce materia se schimbă necontenit. În al treilea rînd, 
ca o consecinţă, forma exprimă unitatea sau „unul“ care se opune multi- 
plicităţii materiei. În acest chip, dualismul materie-formă se prezintă 
ca o reeditare a dualismului multiplu-unu sau, încă mai îndrăzneț, ca 
o reînviere a dualismului deosebire-identitate. Mai rămînea de făcut 
încă un pas, pentru a dota forma cu încă un atribut superior : forma este 
de natură spirituală sau „intelectuală“. Astfel, forma înainte intim unită 
cu materia, este nu numai deosebită și chiar separată de ea — separați 
sînt şi conţinătorul material de conţinutul tot material —, dar și ruptă 
de ea, ca o realitate transcendentă, superioară. 

__ Transpunerea formei de pe planul ei original, corporal sau spaţial, 
pe planul străin ei al conștiinței nu este sprijinită de o legitimaţie con- 
vingătoare, ci este şi rămîne o transpunere figurată, metaforică, incon- 
știentă însă de caracterul ei. Totuşi, trebuie să existe o motivare, fie şi 
o motivare contradictorie. Forma, devenită spirituală, recîștigă deplin 
caracterul ei originar de a fi un factor general, cum era figura corpului, 
de a fi neschimbătoare, ca tot ce este general, şi chiar de a fi nepieri- 
toare, dacă este un general simplu, o unitate ultimă. De la episodul indi- 
vidualist, concret al formei materiale păstrează mai ales caracterul de 
activitate, anume de activitate unificatoare, prin care un multiplu indi- 
vidual este ținut laolaltă, este sudat. Activitatea legată de formă este 
întărită de prejudecata străveche că generalul noţional nu este dat 
nemijlocit, cum este dat individul concret „intuitiv“, ci este produsul 
activităţii gîndirii, după anumite „forme“ sau legi ale gîndirii. Prejude- 
cata că în gîndire sîntem activi iar în sensibilitate pasivi sau receptivi 
trece activitatea asupra produsului gîndirii, asupra generalului. Această 
mistificare nu se putea face dacă fiecare general sau formă nu ar fi fost 
confundate cu spiritul individual care pretinde că a produs noţiunea 
(generalul). Forma generală devine un fel de spirit pur, amestec de indi- 
vidual și general. De aceea primul mare reprezentant al dualismului ma- 
terie-formă, Aristotel, definește sufletul ca formă sau entelehia corpului, 
iar pe Dumnezeu, care este individualitatea supremă, ca „forma“ sau 
„actul pur“. 


Două doctrine s-au bucurat de o persistentă admiraţie şi au exer- 
citat o înrîurire de mari proporții, dar nu totdeauna fericită : aristote- 
lismul și kantismul. Amîndouă au acordat formei prevalenţă persisten- 
tului, activului, spiritualului, unităţii, dar cu o diferenţă apreciabilă. Cea 
mai însemnată diferență stă nu în ierarhizarea însăşi a celor doi termeni 
— în amîndouă doctrinele funcţia prezidială o are forma —, ci în ordi- 
nea în care cei doi termeni se succed logic, nu cronologic. Pentru Aris- 
totel, materia preexistă formei, ea nu este dependentă de formă, chiar 
dacă aspiră spre ea, ca spre limanul ei, ci este completată de formă 
pentru a produce acel sYnolon, acel întreg care este individul, concretul. 
Individului îi aparțin deopotrivă materia, care este fără formă, nedeter- 
minată, şi forma, care determină materia să fie aşa sau altfel, adică să 
aibă o esenţă, atribute logice. De notat este că ceea ce face individul să 
fie concret, individual, este materia nu forma, şi totuşi individul este tot 
ce poate fi mai determinat, iar materia este nedeterminată. Paradoxul 
individualităţii în doctrina Stagiritului impune alternativa : sau materia 
nu este principiul nedeterminării, ci dimpotrivă posedă principiul unei 
determinări concrete ce individualizează, sau individualizarea nu vine de 
la materie, ci tot de la formă. Aristotel însuşi nu ne scoate din alterna- 
tivă. De abia mai tîrziu, în neoplatonism, ultima doctrină originală a ele- 
nismului sincretic, forma va individualiza, fiindcă există şi o formă indi- 
viduală, o esenţă individuală, nu numai una generală. Aristotelismul 
suferă și de un al doilea dezacord interior mai puţin important, mai ușor 
de înlăturat. Dacă forma (noţiunea) este principiul determinat, iar reali- 
tatea (substanța) este individuală, va exista totdeauna un hiatus între 
realitatea individuală și știința generală. Noţiunea nu atinge fără decalaj 
substanța individuală, ci numai o încercuieşte din ce în ce mai aproape, 

fără a se identifica cu ea. Numitul dezacord stăruie și astăzi în filozofie, 
fiindcă stăruie și fundamentul lui. Individul este considerat ca realitatea 
ce posedă un conţinut propriu, ireductibil, irațional, străin de general 
(noţional), de logic. Am arătat că individul este punctul în care se între- 
taie şi alcătuiesc o existenţă de sine stătătoare notele generale care sînt 
fără existenţă independentă. Notele generale constitutive şi unificate în 
individ pot fi în număr indefinit, note pe care ştiinţa le descoperă trep- 
tat. Individul, deşi constituit din note generale, primează, fiind condiția 
de existență a notelor care prin conţinutul lor general determină indi- 
vidul. Dar atunci individul nu este nimic prin el ? Cum vom cunoaşte în 
capitolul următor, individul este unitatea notelor generale, unitate fără 
de care acestea nu au ființă. Generalul, prin natura lui, este dependent 
de individual, îi aparţine. În sfîrşit, unitatea notelor generale, sudura lor 
într-un individ, se transformă în unicitate, în individualitate. 


O altă caracteristică a aristotelismului privește domeniul şi rela- 
tivitatea formelor. La Aristotel orice general care este o esență sau iden- 
ticul mai multor indivizi este forma lor. Fiecare grupă de lucruri este 
susţinută de o formă ireductibilă şi nepieritoare. Există atitea forme 
esenţiale cîte specii de lucruri, cîte infima species sau cite note gene- 
rale vecine nemijlocit indivizilor. Dar formele nu sînt de un singur fel, 
ci ele constituie o ierarhie de generalităţi, de genuri şi specii, de uni- 
tăţi în care multiplul este perfect sudat. „Om“ şi „animal“ se topesc 
într-o unitate, fără ca fiecare să-şi piardă conturul bine distinct prin 
notele lui. De aci urmează că formele sînt relative faţă de materie. 
Ceea ce la un nivel este formă, la alt nivel devine o materie determi- 
nată de o altă formă : genul este materia determinată de specii, fiindcă 
el este mai puțin determinat decît speciile. Materia anorganică ia forma 
specifică a „celor cinci esențe“, patru pămîntești sau „sublunare“ (pă- 
mint, aer, apă, foc) şi una cerească, incoruptibilă (eterul). Cînd corpul 
fără viaţă primeşte forma sau eutehia i6) sufletului, el devine un corp 
viu. La suflet, care cunoaşte trei trepte (suflet vegetativ, senzitiv şi 
intelectual), există o formă pură, care se poate desface de corp, fiindcă 
vine în el „din afară“. Această formă pură este o dublură a sufletului 
intelectual : pe lîngă „intelectul pasiv“ legat de materie, există „inte- 
lectul activ“, organ al cunoașterii intuitive. În sfîrşit, deasupra forme- 
lor, care direct sau indirect sînt legate de corp, se află „actul pur“ 
imaterial și individual, Divinul, forma formelor. 

„Revoluţia copernicană“ a gîndirii kantiene s-a răsfrînt şi asupra 
dualismului materie-formă, dualism care, în cadrul criticismului, are 
destinația de a fi cheia enigmelor, mijlocul de a depăși opoziţiile prin 
sinteza lor pe un plan superior. Criticismul a fost prezentat de Kant 
drept soluţia opoziţiei dintre raționalismul dogmatic și empirismul scep- 
tic, soluţie simplă, fiindcă se atribuie raționalismului forma cunoștinței 
și empirismului materia ei. La începutul Esteticii transcendentale, Kant 
definește astfel cei doi termeni corelativi : „numesc materie, în feno- 
mene, ceea ce corespunde senzaţiei ; iar ceea ce face ca multiplul feno- 
menului să fie coordonat în intuiţie după anumite raporturi îl numesc 
forma fenomenului. Și cum acela, în care senzațiile pot fi exclusiv 
coordonate și reduse la o anumită formă, nu poate fi tot senzaţie, ur- 
mează că, dacă materia nu poate fi dată decît a posteriori, trebuie ca 

forma sa să fie dată a priori în suflet (Gemiith), gata să se aplice tutu- 
ror ; trebuie, prin urmare, ca ea să fie considerată independent de orice 
senzație. Numesc pure în sens transcendental toate reprezentările în 
care nu se întilnește nimic din ce aparţine senzaţiei“. Formele pure sau 
a priori sînt de două feluri, după cele două izvoare ale cunoștinței : 
formele pure ale intuiției (spaţiul și timpul) şi formele pure ale gîn- 
dirii. Acestea sînt şi ele de două feluri: formele pure ale intelectului 
sau „categoriile“, care găsesc o aplicare legitimă în cadrul experienței 
sau „condiționatului“, și formele pure ale raţiunii sau „ideile“, care 
pretind că depăşesc experiența spre „necondiționat“ şi au numai o ?n- 
trebuințare regulativă, valabilă nu pentru „lucrul în sine“, ci pentru 
cunoștință, căreia îi dă o sinteză integrală. Întrebuinţarea lor constitu- 
tivă duce la iluzii transcendentale, la sofismele metafizicii dogmatice, la. 
paralogisme, antinomii și la „idealul transcendental“. 

Dualismul materie-formă nu se cuprinde în „categorii“, nici la Aris- 
totel, nici la Kant, cu toată importanţa lui universală. La Kant, el figu- 
rează ca una din cele patru noţiuni „reflexive“, manifestări ale unei 
funcţii de gîndire care compară subiectiv reprezentările şi care de. 
aceea este amenințată de „amfibologie“, dacă confundă uzul empiric, 
legitim al intelectului cu uzul iluzoriu, transcendental al raţiunii. Deşi 
Kant așează la sfîrşit dualismul materie-formă, el recunoaște marele 
său rol. „Sînt două noțiuni care servesc ca principii pentru reflecţie, 
într-atit de legate sînt ele de orice intrebuinţare a intelectului. Prima 
înseamnă determinabilul în genere, a doua determinaţia sa (una Și alta 
în sens transcendental, fiindcă se face abstracţie de orice multiplu dat 
și de felul cum el este determinat)“ (vezi Apendicele la Analitica trans- 
cendentală, sub titlul Amfibologia noțiunilor de reflexie). E 

Noutatea kantismului față de aristotelism în problema de faţă se 
poate reduce la două puncte : 1) așezarea formei înaintea materiei, deoa- 
rece forma condiţionează, ordonează materia, „multiplul intuitiv“, fă- 
cînd din el un „fenomen“, un obiect al naturii, o experiență supusă 
legilor ; la Aristotel materia este originară, existența formelor fiind o: 
apariție mai tîrzie, cu excepția „formei pure“, care n-are nici o legă- 
tură cu materia ; potența, posibilitatea, stă înaintea actului, a realită- 
ţii ; 2) formele kantiene nu sînt nenumăratele forme ce constituie uni- 
versul din interiorul lui, nu sînt forme ontologice, ci sînt forme ale su- 
biectului, și anume formele cele mai generale ale rațiunii, „sintezele« 
supreme. Procesele particulare ale naturii nu ascultă de „forme substan- 
țiale“, ci de forma categorială a cauzalităţii. Formele aristotelice şi 
scolastice sînt pentru Kant, ca și pentru toți gînditorii moderni, ficțiuni 
ale abstracției, genuri şi specii, nu relaţii generale. 

Primatul kantian al formei se fundează pe două ipoteze ruinătoare. 
Întîi, forma are o altă origine decît materia ; ea este despărțită printr-un 
abis de materie : forma este a priori, materia este a posteriori; forma 
vine din interior, materia dintr-un neprecis exterior. Al doilea, forma 
este creată, produsă spontan de subiect, de „rațiune“, care este condiţia 
experienței obiective, a naturii. „Experienţa consistă în legarea sintetică 
a fenomenelor (percepţiilor) într-o conştiinţă, întrucît această legătură 
este necesară“ (Kant, Prolegomene, trad. rom. p. 88). „Principiul suprem 

al naturii trebuie să stea în noi înșine, anume în intelectul nostru, şi 
nu trebuie să căutăm legile universale ale naturii cu ajutorul expe- 
rienței şi pornind de la natură, ci, invers, să căutăm natura şi legile ei 
universale numai în condiţiile posibilității experienţei pe care le găsim 
în sensibilitatea şi intelectul nostru“ (îb., p. 109). Separarea strictă a 
formei de materie şi subiectivarea ei prefigurează drama kantismului. 
Două sînt feţele acestei drame filozofice, al cărei deznodămînt nu s-a 
produs încă. 

În primul rînd, drama kantismului este imposibilitatea de a face 
să -colaboreze, de a lega organic, pentru a constitui obiectul empiric 
(fenomenul), cei doi factori cu origine, structură şi valoare toto genere 
deosebite. De ce o materie, în sine lipsită de orice formă, este sinteti- 
zată de o anumită formă, nu de oricare? O materie real amorfă, fără 
ordine, haotică, ar trebui sau să respingă orice ordine, sau să primească 
orice ordine, orice formă, pentru ca din „iraţională“ să devină raţională. 
Dacă totuşi nu orice materie primeşte orice formă, dacă o anumită 
materie nu tolerează decît prezența unei anumite forme, concluzia va fi 
că forma este prefigurată în materie, aşadar că ea preexistă în materie, 
că nu-i este străină. Aristotel s-a izbit de această dificultate şi a crezut 
că a soluţionat-o prin capitala distincţie dintre virtual (posibil) şi actual 
(real). Forma preexistă virtual în materie, ceea ce presupune unitatea 
efectivă dintre formă şi materie, precum şi prioritatea materiei, a vir- 
tualului. Kant respinge, ca și întreaga .filozofie modernă, recursul la 
oscilarea între virtual şi actual, opoziţie relativă şi inoperantă. Gîndi- 
rea modernă nu poate cunoaște decît alternativa : sau materia şi forma 
sînt originar unite, şi atunci ele sînt de aceeași natură, cresc împreună, 
au aceeaşi origine ; sau au origini cu totul deosebite, sînt valori opuse, 
şi atunci contopirea lor este o problemă insolubilă. Kant a luptat în- 
delung cu ea în credinţa că există soluţie în cadrul concepției sale idea- 
liste şi aprioriste. A crezut uneori că este destul să găsească un mijloci- 
tor între intuiţiile a priori (spaţiu și timp) și noţiunile a priori (cate- 
goriile), mijlocitor pe care l-a numit „schemă“ temporală, fiindcă schema 
întruneşte caracterele intuiției și ale noțiunii abstracte. Prăpastia se 
deschide nu între formele a priori, ci între toate formele a priori şi ma- 
teria haotică a posteriori. Perplexitatea criticului în fața acestei probleme 
se străvede în următoarea reflecţie a neokantianului W. Windelband. În 
magistrala sa schiță Despre sistemul categoriilor, el scrie: „atit for- 
mele intuitive, cît și cele noționale ale sintezei se adaugă la conţinutu- 
rile ce așteaptă legătura ca ceva nou şi prin reflecţie sînt făcute cu 
totul independente de ele ; dar acelea, în aplicarea lor reală, sînt tot- 
deauna legate de determinările efective ale conţinuturilor, și anume în 
diferite grade, în aşa fel încît depinde de aceste conținuturi în ce re- 
laţii ele pot fi și trebuie să fie aşezate de conştiinţa sintetică“ (Philoso- 
phische Abhandlungen, dedicate lui Sigwart, 1900, p. 44). 

Nu se putea găsi o soluție mai sincer confuză privită în sine, dar 
mai elocvent clară prin ceea ce ea trădează. Ce spune Windelband ? 
Formele sînt în ele înseși independente de „conţinuturi“, dar „în apli- 
cație“ ele depind de determinările obiective ale conținuturilor. Concesia 

făcută „aplicaţiei“ recunoaşte existența dată originar în materie a de- 
terminărilor zise a priori şi ca urmare anulează independenţa şi nouta- 
tea categoriilor. 


În al doilea rînd, drama criticismului este imposibilitatea ca or- 
dinea sintetică a raţiunii să pătrundă în haosul irațional al materiei, 
chiar dacă pătrunderea n-ar fi exclusă de eterogenitatea celor doi fac- 
tori. Forma cel mult învăluie materia (conţinutul), dar n-o întrepă- 
trunde. Pe scurt, materia rămîne iraţională şi după „aplicarea“ sintezei 
logice. Aceasta este concluzia la care a ajuns Emil Lask, discipol ori- 
ginal al lui H. Rickert, cum acesta a fost discipolul lui Windelband în 
cadrul unei filozofii axiocentrice sau timiocentrice, adică axate pe no- 
țiunea de valoare. Pentru Lask, iraționalul materiei, deși este turnat 
în forma rațională, în Logos, rămîne irațional, opac, impermeabil, ne- 
transparent, intransigent. Materia este despărțită de formă printr-un 
abis de netrecut — separarea este definitivă. Cel mult există o ima- 
nență a materiei iraționale în forma raţională. Deci conținutul este ire- 
ductibil Ia formă, este neinformabil şi nedeformabil (E. Lask, Die Logik 
der Philosophen und die Kategorienlehre, in „Gesammelte Schriften“, 
vol. II). Rickert a primit și el, diluînd-o, îndrăzneața idee a elevului său, 
idee care rezultă logic din poziţia criticistă : „de aceea forma logică nu 
poate întrepătrunde (conţinutul), ci numai îl învăluie“ (Rickert, Das 
Bine, die Einheit und die Eins, ed. a II-a, p. 86). 


În filozofia şi psihologia contemporană s-a iansat termenul de 
formă, de configuraţie (Gestalt) într-o accepțţie concretă : nimic nu este 
perceput sau gîndit izolat, ci într-o configuraţie, în întreguri. Problema 
nu este nouă pentru noi; am întîlnit-o la dualismul parte-întreg. Re- 
prezentanţii direcției gestaltiste recunosc aderenţa intimă a formei la 
materie, a întregului la părți, chiar şi în lumea fizică (Wolfgang Köhler, 
Die physichen Gestalten în Ruhe und im stationären Zustand, 1920). 
Un alt exponent al concepției, Max Wertheimer, definește teza gestal- 
tistă în opoziție cu expedientul obișnuit în știință şi filozofie de a salva 
noutatea întregului sau formei prin adăugarea la suma părţilor a „ceva“, 
a unor „procese superioare“ care schimbă suma dată independent de 
acel adaus. Wertheimer neagă existența unor părți, pe care le-am avea 
întîi ca sumă, de exemplu, ca sunete, şi apoi ca întreg, ca melodie. În 
realitate, partea este în sine determinată de caracterul întregului, al 
unui sens total, pe care îl imprimă și părților. „Este numai o veche 
prejudecată în teoria cunoștinței că fizica lucrează numai cu bucăţi, pe 
cînd tocmai acesta : fluidul, curgătorul, ceea ce este dominat de legali- 
tăţile întregului, este domeniul de lucru al fizicii de mai multe decenii“ 
(M. Wertheimer, Uber die Gestalttheorie, 1925, p. 14). Teza gestaltistă 
este un episod a cărui semnificație a fost exagerată de autorii ei, a si- 
linței lor de a găsi legătura organică dintre materie și formă, după ce 
ele au fost separate arbitrar. Teoria cade în eroarea intiltrației mistice, 
frecventă după primul război mondial, de a înzestra forma cu funcţia 
dinamică de a transfigura materia (părţile). Întregul are un rol pe care 
noi ne-am străduit de a-l lumina; el nu este însă dominant decit în 
condiții provizorii şi superficiale. 

Yom spune, rezumînd poziția noastră, că noţiunea de formă este 
acceptabilă numai în sensul de noțiune foarte generală și fundamen- 

tală, deci de noțiune specific filozofică, universală. Kant, în această 
privinţă, a avut dreptate. El însă s-a înșelat şi a făcut filozofia să ră- 
tăcească separind forma de materie și recunoscîndu-i (formei) o origine, 
valoare şi atribute superioare. Materia este primordială : ea determină 
şi natura formei. Dominarea este caracterul specific al materiei, fără 
de care aceasta nu-şi îndeplineşte rolul, iar recesivitatea este o condiţie 
vitală pentru formă. Ea există numai în depedenţă de materie, deşi re- 
levă ca ceva nou universalitatea unora din caracterele materiei. Formele 
logice reprezintă caracterele cele mai generale ale materiei, întrucît 
aceasta este gindită și determinată, iar formele gramaticale sînt carac- 
terele generale ale materiei, întrucît gîndirea acesteia este exprimată 
verbal. Însăşi logica recunoaşte dependenţa ei nu numai de structura 
generală a obiectelor sau materiile gîndite, dar şi de structura limba- 
jului sau de posibilităţile de exprimare. 


În concluzie, fie că este vorba de dualismul materie-formă în lu- 


mea corporală, fie că este vorba de dualismul conţinut-formă cu vala- 
bilitate generală, forma este tributară materiei (conţinutului), este parte 
integrantă din conținut şi are misiunea de a sublinia raportul recesiv 
în genere, ilustrat mai eficace de alte dualisme : deosebire-asemănare, 
multiplu-unu, parte-întreg.  noutate-identitate, schimbare-persistență. 
Noutatea stă de partea materiei, a conţinutului, nu a formei monotone. 
De aceea dualismul materie-formă, care a avut în istoria gîndirii un rol 
disproporţional de mare faţă de valoarea lui intrinsecă, este cercetat aci 
mai mult cu titlul de lecție negativă. Limbajul a păstrat pentru uzul 
zilnic termenul de formă în accepţia de fel sau mod de manifestare, 
care presupune totdeauna un conținut, un material care se manifestă 
în și prin acel fel. 


12. SCHIMBARE-PERSISTENȚĂ (SUBSTANȚĂ) 


Un alt dualism, care învederează afinități cu unele din cele dinainte 
(deosebire-asemănare, multiplu-unu, individual-general, noutate-identi- 
tate), este schimbare (devenire)-persistenţă (substanţă sau, uneori, exis- 
tenţă). Este poate dualismul cel mai vechi, fiindcă el domină gîndirea 
celor dintîi filozofi greci și cel mai considerabil de-a lungul timpului 
pînă în preajma secolului al XIX-lea, cînd începe un reviriment care 
merge pînă la părăsirea noțiunii de substanţă şi la îngrădirea noţiunii 
mai largi de persistență. În substanţă s-a întrupat milenii noțiunea de 
persistență. După atîta mărire, cîtă decădere ! Nu este o exagerare dacă 
spunem cu Eduard von Hartmann că istoria filozofiei europene este 
lupta dată pentru a determina ce merită să fie numit substanţial și să 
fie considerat ca metafizic sau ca „adevărată realitate“. Substanţa a avut 
misiunea istorică de a fi pilonul cel mai rezistent al metafizicii, al su- 
prasensibilului. Din momentul ce s-a decretat că experiența nu cunoaște 
decît schimbare, devenire, persistența a fost rezervată gîndirii, care de 
la greci este organul de cunoaştere al suprasensibilului, al inteligibilu- 
lui. Chiar în timpul nostru, în ciuda atitudinii ostile față de tradiționala 

substanţă, interesul pentru aceasta este încă viu, cum se constată din 
numeroasele lucrări asupra substanței. Helene Konczewska, într-o teză 
de doctorat, încearcă să reabiliteze noţiunea de substanţă chiar din punc- 
tul de vedere al fizicii şi al filozofiei naturii. Substanţa a avut funcţia 
capitală de a asigura realitatea materiei, independența ei de conștiință, 
de a funda obiectivitatea cercetărilor ştiinţifice. „Astfel ideea de sub- 
stanță posedă totdeodată universalitatea necesară pentru a înțelege ca- 
tegorii de fenomene în aparență deosebite, cum și acest caracter, con- 
cret, obiectiv care ne dă convingerea de a pătrunde, dincolo de simbo- 
luri şi noţiuni, la realitatea și structura intimă a lucrurilor“ (Konc- 
zewska, Le probleme de la substance, 1937, p. 8). 


Marea dificultate a acestui dualism este posibilitatea de coexis- 
tenţă a celor doi factori, a schimbării (devenirii) şi persistenţei (substan- 
tei sau „existenţei“). O soluţie radicală propusă de la începutul filozofiei 
este să considerăm alternativ pe una din ele ca iluzie și pe cealaltă ca 
realitate. Este opoziţia Heraclit-Parmenide. Giîndirea modernă a ales 
ca modalitate explicativă a iluziei — ceeea ce constituie o nouă difi- 
cultate — recursul la subiect: una este o construcție subiectivă, cea- 
laltă este realitatea însăşi. Multă vreme s-a crezut că schimbarea este 
subiectivă sau, cel mult, fenomenală ; astăzi, mai ales Bergson vede în 
persistență o abstracţie subiectivă. Giîndirea antică a şovăit între su- 
biectivitate şi o obiectivitate minoră : de o parte stratul minor, virtual 
al materiei, care este decretată principiul schimbării, de altă parte 
„realitatea adevărată“ (metafizică) a persistentului, de precădere imate- 
rial. Superioritatea explicaţiei prin recesivitate se va dovedi îndată. În 
cercetarea noastră asupra caracterului recesiv al persistenţei (substan- 
tei), greutăţile nu decurg atît din noţiunea de schimbare, cît din noțiu- 
nea de substanță. Este o veche superstiție că schimbarea (devenirea) 
este iraţională, neinteligibilă, și dimpotrivă că persistentul, constantul, 
substanțialul este inteligibil. Fireşte, după ce filozofia europeană a de- 
cretat persistentul ca inteligibil, era fatal ca schimbarea să fie prăvălită 
în iadul neinteligibilului, impunînd științei sarcina de „a reduce“ schim- 
barea la ceea ce nu se schimbă. Ceea ce pare irațional, de neînțeles în 
schimbare este producerea de noutate. Noutatea, care este pretutindeni 
în lume, nu este iraţională, căci fără ea universul cu schimbările lui este 
neinteligibil. O lume de repetiţie monotonă pare și mai absurdă. Nouta- 
tea pare iraţională numai dacă nu acceptăm prezenţa recesivă a genera- 
lului, a identicului, a ceea ce nu suferă modificări. Noutatea are nevoie, 
pentru înţelegerea ei, de identitatea generalului, nu pentru a fi elimi- 
nată, ci dimpotrivă pentru a fi reliefată. Noutatea este subințeleasă în 
orice explicaţie ; ea este începutul și sfîrșitul inteligibilului. Persistenţa 
este departe de a fi prin sine însăși inteligibilă și sub toate aspectele 
ei. Căci persistența, cum se va vedea, este una din cele mai complexe 
noțiuni. 

Experienţa ne documentează că însăși schimbarea, ca fapt funda- 
mental, postulează persistența ca factor recesiv. Exemple găsim pretu- 
tindeni. Frunza verde devine galbenă. Avem în faţă o variaţie de însu- 
şiri care nu sînt necesar contrare, cum credea Aristotel, ci numai dife- 
rite : verdele este pierdut şi galbenul cîștigat. Totuşi este ceva ce ră- 
mine, ce persistă : culoarea, genul celor două sau mai multe specii. 

Copilul doreşte din mărunt să devină înalt. În această schimbare ceva 
persistă : mărimea. Arborele, care înainte sta înfipt în pămînt, acum, 
după ce a fost tăiat, stă culcat la pămînt. A persistat totuși ceva: po- 
ziţia arborelui faţă de pămînt. Așadar, culoare, mărime, poziţie nu s-au 
schimbat, n-au suferit o „modificare“, căci generalul nu se modifică, ci 
generalul cunoaște numai o variaţie a particularităţilor sale. El însuși 
a rămas identic. Se poate ca particularitatea, ea însăşi un general, de 
exemplu culoarea de verde, să treacă prin varietăți de nuanţe. Dar 
atunci verdele rămîne constant în perindarea particularităților sale, a 
nuanţelor. Deci în orice schimbare o variantă se pierde, iar alta se cîș- 
tigă, în timp ce caracterul lor comun, esenţa, genul lor persistă, sustras 
schimbării. Este aci, în germene, experienţa universală a persistenţei, a 
substanţialului, dat în chiar mijlocul schimbărilor. Experienţa respinge 
la fiecare pas că ea nu cunoaște decît schimbare, nu şi persistență, sub- 
stanţial. Psihologul Carl Stumpf are meritul de a fi căutat şi găsit în 
experiență motivele bazilare ale noţiunii de substanţă, care pentru Kant 
şi alţi idealiști postkantieni este o principală noţiune a priori, o catego- 
rie de aceeaşi importanţă ca și aceea de cauzalitate (Stumpf, Erkennt- 
nislehre, vol. I, p. 11 şi urm.). Punct de reazem în experiență a noţiunii 
de persistență sau substanţă sînt două fapte, amîndouă legate de schim- 
bare, de individual : 1) schimbarea cere ceva ce se schimbă, şi se schimbă 
numai individualul ; totuşi persistă ceva în individual, persistență pe 
care ne-o dezvăluie punctul următor ; 2) schimbarea individualului este 
o variaţie de particularități generale ale unor proprietăţi ; aceste pro- 
prietăți sînt strîns legate în individ, pe care îl constituie prin unitatea 
lor. Orice corp este o unitate de mărime, figură, loc, proprietăţi pe care 
un corp nu le pierde niciodată. 

Luînd în cercetare persistenţa sau substanţa ne izbește — fapt care 
nu este observat totdeauna — că termenul însuși este echivoc, fiindcă 
el se aplică deopotrivă la general (proprietăţi) şi la unic sau individual, 
factori care au structuri și regimuri logice diferite. Aceasta se va vedea 
îndată și astfel ni se va dezvălui o situaţie care va zdruncina opoziția 
tradiţională între schimbare şi persistenţă. Se impune să facem impor- 
tante precizări verbale care sînt tot atîtea precizări reale. Am cunoscut 
înainte un factor persistent în sensul de imutabil : generalul identic sau 
comun, esența (culoarea, de exemplu), în sînul căreia particularităţile 
generalului (verde, galben) se succed, variază. Generalul însuşi cămine 
constant, este substanţial sau esenţial — asupra acestui punct vom 
reveni —, dată fiind importanţa lui. Dar nici la acele particularităţi 
(verde, galben) nu poate fi vorba de o schimbare a lor. Ele cunosc o 
variaţie : pierderea uneia este compensată de cîștigarea alteia. Dar 
variația de particularități generale nu este în sensul propriu o schim- 
bare. Așadar, tot ce este general nu se schimbă, ci cunoaște numai o 
substituire una prin alta a particularităților sau variantelor sale. În alţi 
termeni, în ordinea generalului există proprietăţi care ele însele nu se 
schimbă, dar pot fi pierdute, sînt amisibile. Repetăm, este o deosebire 
fundamentală între a se schimba și a fi pierdut şi cîștigat, în cadrul 
unei esențe ce n-a fost pierdută şi uneori nu poate fi pierdută niciodată. 
Numai individualul se schimbă. Mai mult, el este însăși schimbarea sau 
schimbătorul, dar nu are în el schimbări dacă ţinem seama că indivi- 

dualul este constituit din note generale. În adevăr, schimbările indivi- 
dului se fac prin general, care el însuşi nu se schimbă, ci are numai 
variaţii, apariţii şi dispariţii de particularităţi. Se știe că, generalul are 
trepte de generalitate ; de aceea particularităţile sînt şi ele generale. 
Este aci o structură aparent complicată, pe care Aristotel a cunoscut-o, 
dar n-a dezvoltat-o mai amplu, cum ar fi cerut clarificarea faptelor. 
Generalul aparține individualului şi el cunoaște variaţie, fiindcă indivi- 
dualul cunoaște schimbare. Întreaga structură cosmică este ancorată în 
structura individualului, a schimbătorului. Putem numi schimbare şi 
variația generalului, dar atunci sîntem obligați să săpăm un șanț adînc 
în țarina schimbării şi să vorbim de două feluri de schimbări, pe care 
cu greutate le vom diferenția terminologic : o schimbare ca mutaţia in- 
dividualului prin mijlocirea generalului și o altă schimbare ca variația 
fără mutație a generalului prin el însuşi, generalul fiind pe orice treaptă 
a lui imutabil. 


Cum se prezintă individualul din punctul de vedere al persisten- 
tei? Fiind schimbător, el nu cunoaște persistenţa generalului sau imu- 
tabilitatea. Individul este în continuă schimbare, este procesiv. Totuşi 
el cunoaște o persistență, singura care îi este hărăzită de structura 
lumii. El poate fi indestructibil sau nepieritor, iar atunci şi proprietă- 
tile nu sînt amisibile, nu pot fi pierdute, ci rămîn legate de el pentru 
totdeauna. Firește, nu orice individ este nepieritor. Tot ce este compus 
este menit structural să se destrame. Dacă cumva există individuali 
simpli, în sensul de necompus din mai mulţi individuali, ei nu dispar. 
Poate că electronii împlinesc această condiţie „atomică“ (etimologic=in- 
divizibil), poate că există alte realități mai elementare. Interesează esen- 
țial dacă există factori individuali ireductibili, indiferent dacă au sau 
nu contururi fixe şi dacă sînt absolut simpli. Este destul să admitem 
— şi trebuie s-o facem — că există indivizi ca o realitate ultimă, per- 
sistentă, care ne ajută să înțelegem procesele fizico-chimice. Oricît de 
departe ar merge diviziunea materiei, rezultatul ei va fi tot un indivi- 
dual. Este o prejudecată că știința naturii ar putea să ne arate că nu 
există indivizi „elementari“, că deci esenţa lucrurilor se reduce la simple 
relaţii, adică la un anumit fel de generalitate. Fără individuali nu există 
nici schimbare, nici relaţii de acțiune (cauzalitate) ce provoacă schim- 
bare, deci nu există nici realitate, ci o fantastică încremenire eternă a 
identicului, aşa cum nu visează nici misticii, nici idolatrii nirvanei. 

Prin urmare, indivizi ireductibili ca indivizi, independent dacă sînt 
ultimi, penultimi sau antepenultimi, există necesar şi ca atare sînt per- 
manenţi. În acest sens precis, individualul este simplu, ireductibil, și 
permanent, persistent, chiar dacă el se află într-o schimbare neconte- 
nită, nu numai în ce priveşte locul sau „poziţia“ lui. Oricît de departe 
ar merge fărămițarea individualului, acesta nu dispare din lume, fiindcă 
este suportul ei. Pentru prima oară substanța, în sensul propriu, logic, 
a fost formulată la greci sub numele de „existență“ opusă „devenirii“ 
şi aplicată la materie, ca factorul ce nu se naşte şi nu piere, şi anume 
aplicată consecvent la „elementele“ materiei, la atomi, deci la în-dividua. 
Atomismul lui Democrit a consacrat substanța materială, substanța au- 
tentică, individuală. Ştiinţa modernă n-a făcut decît să perfecţioneze 
antica viziune a substanței „atomice“, individuale, a individualului ne- 

destructibil, fără să găsească o formulă mai bună, mai temeinică. Deci, 
în ce priveşte individul, substanța, persistența numai că nu exclude 
schimbarea, dar nici nu poate fi concepută fără ea. Individul este esen- 
ţial schimbătorul, cel ce nu cunoaşte odihnă, chiar dacă este „elemen- 
tar“. Individul zis simplu este tot aşa de schimbător ca oricare altul. 
Numai Herbart, pe urmele eleaţilor, fiindcă socotește schimbarea ca o 
contradicție concretă, afirmă că elementele lumii, „Realii“, sînt simple 
în sensul că fiecare posedă numai o calitate, iar această calitate nu 
suferă schimbări, ci numai „perturbații“ care sînt „reprezentările“, ele 
însele elemente ale vieții sufletești. Dar Herbart a rămas un gînditor 
singular, ciudat, avînd totuşi meritul de a fi dus pînă la absurd ideea 
de simplu în mod absolut, care exclude orice compus, orice pluralitate. 
Experienţa arată că simplul nu poate fi rupt de compus, unul de mul- 
tiplu şi identicul de diversitate. 

Tocmai în cazul individualului s-a produs în problematica substan- 
tei o metamorfoză, un fel de „schimbare la față“, adică o transformare 
a individualului în general. S-a transpus substanţa sau persistența de: 
la individ la general, deci s-a confundat persistenţa individualului cu 
persistența generalului. În alți termeni, s-a găsit şi la individual „ceva 
identic“, cum nu există decît la general. Ba chiar se crede că orice in- 
divid are în sine „ceva identic“, fiindcă, în ciuda schimbărilor sale, el 
rămîne „acelaşi individ“. Aşadar, o veche idee a filozofiei europene, de 
acord cu simțul comun, crede că în orice individ există un „nucleu“, 
un „sîmbure“ persistent, un fel de individ identic, sustras schimbării, 
persistent. Toate schimbările sînt exterioare lui, sînt — după expresia 
aristotelică — „accidente“, un fel de „coajă“ a lucrului supusă „acciden- 
tului“, schimbării, pe cînd miezul este unul și același. De o parte acci- 
dentele, de altă parte „substanța“ sau „esența“. Substanţa nu are ca- 
lităţi, determinări ; calităţile sînt accidentele care se schimbă, fără a 
afecta „interiorul“ identic. Ideea de substanță s-a născut din falsa re~- 
prezentare că, după ce am scos toate calităţile şi „accidentele“ dintr-un 
lucru dat, obținem ca un rest curat substanţa. Nu este greu de văzut că 
aci avem în faţa noastră o nejustificată transpunere a unei structuri de 
la generalul identic împreună cu variantele lui la individual care nu 
cunoaşte — ca individual — identitate. Un individual identic este o 
noţiune contradictorie, căci aceasta înseamnă că individualul este general. 
Individualul are note generale, dar el însuși nu este general, ci este 
unitatea mai multor generali. Această falsificare a fost extinsă la uni- 
vers după ce lumea a fost considerată ca un „Mare tot“, ca un imens 
organism. În Marele individ, care este universul, există — ni se re- 
petă — o substanţă, un „lucru în sine“ care se menţine constant, imu- 
tabil, inalterabil. lată prejudecata care alimentează doctrina ce reduce 
toate lucrurile individuale la simple „moduri“ trecătoare ale unei subs- 
tanţe unice, indestructibile. 

În ce sens se poate vorbi de ceva substanţial în univers ? Vom răs- 
punde că într-un îndoit sens, după cum ne referim la individ sau la 
proprietăţile sale generale, supuse necontenit schimbării sau „mișcării“, 
„energiei“. Putem dar spune că suma „atomilor“, adică a indivizilor ul- 
timi (electroni, protoni etc.), este constantă, fiindcă universul nu are 

nevoie să crească sau să scadă pentru a se schimba. El dispune de un 
alt procedeu de continuă tălăzuire interioară lui : interacţiunea dintre 
indivizi, compunerea şi descompunerea, crearea de noi ordonări, de noi 
agregate, după ce au fost dizolvate cele vechi. Există în univers com- 
plexe, ordonări constante, durabile, „menotazice“, după expresia lui 
Burkamp, cum sînt de exemplu atomii corpurilor simple, sistemul solar, 
speciile organice, chiar unele lucrări umane care au trecut peste 
veacuri etc. Dar, cum știm, individului îi aparţine proprietăţi care sînt 
generale, identice, iar aceste proprietăţi variază în particularităţile lor. 
O importantă proprietate supusă variaţiei este locul, iar variaţia locului 
este mişcarea sub toate manifestările ei, care laolaltă alcătuiesc ener- 
giile. Energia este expresia directă a realităţii, fiindcă realitatea se 
definește prin acţiune, cum se va arăta într-un capitol următor. Ener- 
gia se concretizează în individ prin totalitatea proprietăţilor generale, 
identice, împreună cu variaţia particularităților lor; de aceea persis- 
tența energiei este principiul fundamental al științei moderne, un prin- 
cipiu încă mai solid decît acela mai vechi al persistenţei cantitative a 
materiei, a indivizilor „simpli“, a căror limită de simplitate este necon- 
tenit strămutată în adincime. Energia cosmică este o cantitate cons- 
tantă, fiindcă „munca mecanică“, prin care se măsoară energia, se 
menţine aceeași în mijlocul trecerii unei calități de energie în altă 
calitate. Am oferit aci numai indicaţii fugare asupra modului cum noi 
înțelegem să integrăm în vederile noastre filozofice principii ştiinţifice 
formulate independent de către științele naturii pentru trebuinţele lor 
de explicaţie specială. Adăugăm, pentru a încheia această schiță înde- 
osebi gingașă, două consideraţii menite a bara calea neînțelegerilor : 

a) Energiile se transformă unele în altele şi se transferă de la un 
individ la altul sau de la un grup de indivizi la alt grup nu în sensul 
că de la un individ se desprind proprietăţi şi trec printr-un salt în 
altul, ci în sensul just că orice individ, în anumite condiţii, poate fi 
determinat de energiile (proprietățile) altuia să străbată el însuși trans- 
formări energetice, adică să treacă prin variantele proprietăţilor sale ; 

b) Cum energia exprimă acţiunea unui individ datorită proprietă- 
ților sale generale, raportul dintre materia individuală şi energia gene- 
rală este de asemenea recesiv. Individualii (materia) domină, energia 
este recesivă. Fără materie energia nu este nimic, nu se concretizează. 
Energia aparține materiei. Chiar energia psihică se manifestă în cadrul 
materiei şi prin mijloace materiale — o energie dematerializată este o 
ficţiune frumoasă. 

Ce este totuși adevărat în expresia, intrată în limbajul obișnuit, de 
„acelaşi individ“ ? Adevărul expresiei constă în apartenenţa la un indi- 
vid a două sau mai multe caractere succesive : eu, în această clipă, sînt 
același cu cel care acum cîteva decenii a făcut o călătorie de studii în 
străinătate. Vorbesc totuși de „același“ individ. Cine fundează aparte- 
nența unor proprietăţi generale (de exemplu, o călătorie, înclinare spre 
un studiu etc.) la același individ, sau — luînd în consideraţie numitele 
proprietăți — cine fundează coexistența lor succesivă, pe scurt, cine 
fundează unitatea lor ? Vom vedea că principala funcţie a substanței, 
a factorului persistent este „unificarea“ sau ţinerea laolaltă în mod con- 
stant a unui număr de proprietăți fundamentale sau derivate. Ținem 

să subliniem că „unitatea“ lucrului nu este opera unui „sîmbure“« ascuns 
înapoia proprietăţilor, a unui factor „identic“, imutalic, mascat de „acci- 
dente“, ci este tot o proprietate a lucrului, este ceea ce s-a numit 
„principium“ sau „medium individuationis“. Johannes Rehmke consi- 
deră că principiul individuației în lumea corpurilor locul care „unifică“, 
ţine laolaltă proprietățile celelalte (figura + întinderea) şi însuşirile sau 
calitățile, iar în lumea conștiinței este subiectul care este şi el o pro- 
prietate generală, strict deosebită de „eul“ individual. Reprezentarea, 
gîndirea, sentimentul, acțiunea stau laolaltă cu subiectul ce le unifică şi 
toate (inclusiv subiectul) aparţin individualității psihice, eului. Este o 
diferenţă adîncă între a exista împreună cu altele şi a aparține cuiva. 
Proprietăţile există împreună, din care una are rolul de a uni, însă nici 
una nu aparţine alteia, nici măcar nu aparţine celei ce unifică, ci toate 
aparţin unui individ, care este expresia unităţii proprietăţilor. Eroarea 
ce pîndește confundarea „existenţei împreună“ cu „apartenența“ este 
opinia că proprietăţile au existat întîi independent unele de altele și 
apoi s-au „unit“, sau „sintetizat“. Cum s-a arătat la dualismul „par- 
te-întreg“, proprietăţile sînt date numai împreună, ele alcătuiesc ori- 
ginar o unitate datorită uneia din ele, pentru a avea astfel un individ, 
căruia ele îi aparţin. Prin unirea originară a proprietăţilor se constituie 
individul, care își definește esența prin faptul că lui îi aparţin proprie- 
tățile. 

Înțelegem acum „geneza“ substanței individuale, a persistenţei indi- 
vidului : proprietăţile, calităţile, toate determinaţiile sînt generale și ca 
atare ele nu există de sine stătător, ci totdeauna împreună într-o uni- 
tate, într-un individ pe care îl constituie şi căruia îi aparțin. „Unitatea“ 
individului se face printr-o proprietate care nu se pierde ; de asemenea, 
nici proprietăţile fundamentale nu se pierd : figura, întinderea, locul la 
corp, perceperea, gîndirea, sentimentul, impulsul, subiectul la conștiință. 
Din persistența determinării unificatoare, precum şi a celorlalte pro- 
prietăți fundamentale rezultă persistența individului. Acesta, la rîndul 
său, justifică co-prezenţa proprietăților : fără individul schimbător nu 
există proprietăți în unitate constantă. Dacă proprietăţile ar fi inde- 
pendente măcar o clipă, ele ar înceta de a fi generale, devenind indivi- 
duale. Căci numai individul este independent ; generalul, proprietatea 
este dependentă, aparține individului. Substanța nu este altceva decît 
unitatea sau întregul de proprietăți persistente prin generalitatea. sau 
identicul lor. În acest sens substanţă există pretutindeni în lume, fiindcă 
substanţa este individul, iar individul este cheia realităţii. Substanţa nu 
are nimic misterios, metafizic. Metafizica a despărţit lumea în două 
strate, un strat perceptibil, schimbător, format din „accidente“ sensi- 
bile, şi un strat neperceptibil, suprasensibil, simplu obiect de gîndire, 
„Sub-stratul&, „sub-stanţă“, „lucrul în sine“ sau „noumenul“. Dacă sub- 
stanța n-ar avea nici un temei în experienţă, nimic n-ar îndreptăţi 
gîndirea să inventeze un substrat ascuns, adevărată „calitate ocultă“. 
Substanţa este tot ce poate fi mai cunoscut, așadar este tot ce poate fi 
mai anodin. Într-un sens generic orice individ este o substanţă, o persis- 
tență. Aristotel avea deci dreptate denumind individul „substanţă 
primă“ (prote ousia). Într-un sens mai restrîns, substanță este numai 
individul indestructibil, individul care nu se prezintă ca o compoziţie, 

ca o posibilitate de a se destrăma în părţi independente. Noi socotim 
că termenul de substanţă se aplică în sens propriu şi plenar numai la 
individul ce nu se descompune în părţi mai mici, fiindcă atunci acestea 
ar merita numele de substanţă. Desigur, nu este exclus ca şi indivizii 
compuşi să constituie întreguri ce persistă, întreguri menotazice (meno=— 
rămîn, taxis=—ordine), întreguri în care ordinea sau relaţiile dintre părți 
sînt persistente, ca de exemplu organismul statal, un popor etc. Pro- 
prietăţile, deși sînt de precădere persistente prin generalitatea lor — ge- 
neralul este identicul —, nu sînt totuși substanţe în sens propriu, cum 
le consideră Platon, pentru care nu individul, simplă copie, ci Ideea 
prototipică este substanța, neschimbătorul, „adevărata existenţă“. Pro- 
prietăţile aparţin individului și prin apartenenţa lor la individ ele îşi 
legitimează structura persistentă datorită unirii lor sau constituirii in- 
dividului prin ele. Dacă substanţa nu este posibilă decît prin individ şi 
în orbita lui, dacă individul este una cu schimbător, atunci, ca o conclu- 
zie necesară, schimbarea primează, este factor dominant, iar persistenţa 
este recesivă. 

Să fixăm principalele sensuri istorice ale noţiunii de substanță : 

1) 'Trăsătura cea mai caracteristică este persistenţa în mijlocul schim- 
bărilor, trăsătură ce s-a dovedit întemeiată, în ciuda acelui fatal echivoc 
între persistența generalului și persistența individualului. Am văzut că 
cele două persistențe se întrepătrund şi că individul este legitimarea 
primă a substanței ; 

2) O nouă trăsătură este independenţa, existenţa prin sine însuşi. 
Definiţia are originea în filozofia lui Aristotel (Categorii, cap. 5) şi se 
reazemă pe împrejurarea că substanță în sensul adevărat este indivi- 
dul, singura realitate de sine stătătoare, subiect al atributelor, niciodată 
atribut al altui subiect. Independenţa individului este numai logică, 
nu reală, fiindcă nici un individ nu există în lume cu totul indepen- 
dent, adică fără legături cu restul lumii. Concepţia aristotelică a persis- 
tat în gîndirea scolastică mai ales prin tomism şi a trecut în gîndirea 
modernă la marii reprezentanţi ai raționalismului dogmatic, începînd 
cu Descartes şi continuînd cu Spinoza, Leibniz, Wolff. Descartes defi- 
nește substanţa „ceea ce nu are nevoie de altceva ca să existe“ ; Spinoza 
„ceea ce există și se concepe prin sine“; Leibniz şi Wolff — „ceea ce 
este capabil de acțiune“. Definiţia aristotelică, în sine fundată, este pe- 
riculoasă, fiindcă poate fi interpretată în sens absolut. Un gînditor 
consecvent ca Spinoza şi-a dat seama că „prin sine“ există numai o sin- 
gură substanţă neîngrădită de alta, care este „Natura sau Dumnezeu“. 
Panteismul, de origine mistică, primeşte la Spinoza o consacrare logică. 
Descartes şi Leibniz admit o pluralitate de substanțe corporale și spi- 
rituale. Definiția cea mai aproape de fapte este aceea a lui Leibniz. 
Substanţa, fiind individuală, este independentă, fiindcă este capabilă 
de a acţiona cauzal. Capacitatea de a acţiona, ca şi de a fi acţionat, asi- 
gură independenţa. În filozofia leibniziană independența activă este ab- 
solutizată. Fiecare individ (monada) este izolat de toate celelate existente 
finite (monadele create), dar rămîne dependent de Monada creatoare ; 


3) Mai departe, substanță este ceea ce unifică sau dă unitate pro- 
prietăţilor pentru a alcătui un lucru (corp), un eu. Ne reamintim că ter- 
menul de unitate are două sensuri. Unitatea poate fi realizată și la un 

lucru compus de către acţiunea reciprocă permanentă a părţilor (meno- 
taziile), dar poate fi realizată şi de o proprietate intrinsecă a individu- 
lui, anume de către „loc“ la corpurile „simple“, sau de către „subiect“ 
la eu, la conştiinţă. În genere, ceea ce persită este și ceea ce asigură 
unitatea nu numai a părţilor, dar şi a proprietăţilor ; 

4) Substanţa este un substratum (la Aristotel hypokeimenon, sub- 
jectum) care explică de ce proprietăţile stau laolaltă sau sînt unificate. 
Termenul de substrat este cea mai puţin fericită definiţie a substanţei. 
El este o metaforă materială care a fost luată în sens propriu : substanţa 
este un quid care „suportă“ sau susţine strîns unite proprietăţile. Aces- 
tea se pot schimba fără a altera substratul, suportul lor permanent. Dar 
pe substrat cine îl susține, dacă trebuie ca orice există să fie susținut 
de altceva ? Ca şi față de legenda indiană, în care se spune că pămîntul 
este susținut de un elefant, elefantul de o broască ţestoasă, se ridică în- 
trebarea : cine susține broasca ţestoasă, tot așa față de substrat. Între- 
barea nu este o repetiție mecanică, în virtutea inerţiei interogative, ci 
este perfect legitimă. „Trebuie să ne oprim“? Unde însă? Iată între- 
barea. Singurul răspuns înțelept este renunţarea la noţiunea de substrat ; 

5) În sfîrşit, substanţa este „esența“ lucrului. În adevăr, substanța 
este luată adesea în accepţia de esență, de general comun, față de care 
celelalte proprietăţi sînt considerate ca particularităţi variabile sau „ac- 
cidente“. Aristotel însuși numește în Categorii genurile şi speciile, fac- 
torii generali şi determinaţi ai indivizilor, „substanţele secunde“. Este 
bine că din discuțiile filozofice a dispărut venerabilul „accident“ opus 
„esenței“. Gîndirea modernă nu mai admite că există note generale care 
sînt „accidentale“, deși recunoaște că proprietăţile lucrurilor pot fi ierar- 
hizate. Nimic nu este în sine accidental, ci față de o anumită concepere 
a esenței. Ceea ce este accidental dintr-un punct de vedere poate fi 
esenţial din. alt punct de vedere. În orice caz, orice proprietate a unui 
lucru există în virtutea necesităţii, nu a întîmplării, accidentului. Esenţă 
şi accident sînt aspecte relative şi amîndouă aparţin individualului. Pen- 
tru noi esența este generalul comun în unitate cu alte generale, parti- 
culare, şi, în cele din urmă, în unitate cu individualul. Reamintim că 
substanţa, ca persistent, se aplică, în sensuri deosebite, la individual ca 
şi la general. La individual substanța constă în unitatea proprietăţilor 
fundamentale, în acea conexiune ce ţine laolaltă toate însușirile unui 
individ ; la general substanța este esența sau factorul comun. 

În limba latină, termenul aristotelic de oâsia s-a tradus nu numai 
prin essentia, care exprimă mai direct echivalentul grec, ci şi prin acela 
de substantia, care desemnează categoria fundamentală. Nu se ştie cine 
a întrebuințat pentru prima oară în limba latină termenul de substantia 
în sensul de categorie fundamentală. Pînă la această consacrare, substantia, 
desemna realitatea opusă imaginii (Seneca) sau simpla prezență (Tacit). 
Cicero, marele făuritor de terminologie filozofică, nu-l cunoaște, în orice 
caz nu-l folosește. El se întîlnește tîrziu în literatura latină creștină la 
Marius Victorinus şi Aurelius Augustinus (Confesiuni, IV, 16), dar chiar 
înainte de Tertulian termenul pare a fi curent. Care este înţelesul dat 
categoriei de substantia? Este acela de substrat (substare, subesse, sub- 
sistere), care traduce termenul grec de hypokeimenon, la Aristotel re- 

zervat pentru subjectum logic. Substanţa ca substrat este o nouă inter- 
pretare a termenului aristotelic, datorită căreia s-a născut reprezentarea 
obscurantistă că substanța este ceea ce rămîne după ce am scos toate 
determinările care devin „accidente“. Substratul nu mai posedă nici o 
determinare şi nu cunoaște nici o schimbare (Curt Arpe, Substantia, în 
„Philologus“, vol. XCIV, 1/3, p. 71 şi urm.). 

Momentul critic în istoria aventuroasă a noţiunii de substanţă este 
constituirea împotriva raționalismului dogmatic a curentului numit em- 
pirist, pentru care orice idee sau vine din experienţă, sau este un produs 
al imaginaţiei, o ficţiune. Locke nu are o teză consecventă. Ca empirist, 
el afirmă că substanţa, în sensul scolastic de substrat neschimbător, nu 
este dată în experienţă, deci nu este propriu-zis o cunoaştere ; ca moş- 
tenitor al raționalismului, Locke susține că substratul există, dar nu 
poate fi cunoscut. Existența e postulată de nevoia de a înțelege unitatea 
în orice lucru a proprietăților sau „calităților“ sale. D. Hume aruncă 
peste bord ca produs al imaginației substratul şi pune în locul acestuia 
„fascicolul“, unitatea de idei. Termenul de „fascicol“, de legătură“ vrea 
să compromită substanţa-substrat ; în realitate îi dăruieşte înțelesul său 
autentic. Dar poziția idealistă și sceptică a lui Hume prezintă experienţa 
ca o asociere fără necesitate internă a unor simple „impresii“ şi „idei“, 
Kant încearcă să salveze unitatea necesară a substanţei făcînd din ea: 
o noţiune a priori, o categorie. Noi vedem ieșirea din imposibilitatea de- 
a uni o experiență sensibilă fără ordine necesară cu necesitatea gîndirii 
izvoriîtă din spontaneitatea spiritului în descoperirea unirii necesare în 
chiar sînul experienţei, care din subiectivă devine expresia realităţii. Fi- 
lozofia postkantiană s-a angajat în două direcţii care au în comun des- 
trămarea noțiunii de substanță ca substrat. Prima direcţie înclină spre 
ceea ce s-a numit actualism: realitatea cunoaşte numai procese, sau 
substrate imutabile. Actualismul, deşi recunoaște primatul schimbării, se 
loveşte de rezistența experienței care nu verifică existența unui proces 
fără ceva ce se află în proces sau schimbare. Se înţelege, acel ceva per- 
sistent nu este un substrat inaccesibil, ci este unitatea originară a de- 
terminărilor ce se află „în proces“. Bergsonismul, ca filozofie a „duratei 
pure“, este: ultimul episod al actualismului ilustrat de Fichte, Schopen-- 
hauer, apoi de Wundt, Vaihinger şi atiția alţii. A doua direcție, poziti-. 
vismul lui Mach și Avenarius, pe linia empirismului lui Hume, dizolvă: 
substanţa în masa senzaţiilor ce pot intra în relaţii variate. Un discipol 
și popularizator al „empiriomonnismului“, apărat de Mach şi Avenarius, 
Joseph Petzoldt, își fixează sarcina de a expune necesitatea istorică a 
dizolvării noţiunii de substanţă, pe care o înlocuiește cu noţiunea de re- 
laţie. „.Persistentul, generalul, sîmburele înţelegerii conceptuale a lumii 
sînt relaţiile... Numai că nu e cu putință de a ne reprezenta relaţiile: 
fără unele calităţi şi nu este logic de a căuta adevăratele calităţi, cali- 
tăţile în sine, substratele absolute -ale acelor relaţii, lucrurile în sine“: 
(J. Petzoldt, Das Weltproblem vom Standpunkte des relativistischen Po-- 
sitivismus aus, ed. a III-a, 1921, p. 200—201). Ei 

Pozitivismul nu ţine seama că tocmai acele „relaţii“ sau unităţi sînt: 
cea mai sigură garanție, girul cel mai de încredere pentru existenţa 
substanței, firește, cu această condiție prealabilă : să nu admitem, cum: 
face el, că la început există „senzaţii“ independente, care apoi intră în. 

relații pentru a forma unităţile care sînt lucrurile. Unitatea este dată 
simultan cu „senzațiile“, tocmai fiindcă senzațiile nu există de sine stă- 
tător. Mai este un temei pentru care calităţile sînt avute originar „în 
relaţii“, în unitate : ele nu sînt de la început „senzaţii“, ci proprietăţi 
reale independente de senzații și anterioare lor, ca atare n-au nevoi? de 
ajutorul gîndirii pentru a intra în relație. Ele își administrează singure 
mult mai bine propriile lor interese. : 


În concluzie, schimbarea fixează cadrul ontologic și logic al substan- 
tei, al persistenței sau permanenţei. Originar este schimbătorul, indivi- 
dul ca unitate durabilă de proprietăți ce-i aparţin. Deși proprietăţile nu 
sînt schimbătoare, ele pot fi pierdute (amisibile), dacă individul căruia 
ele aparțin este distrus. Identitatea inerentă generalului sau proprietăţii 
nu pune generalul la adăpost de. dispariţie, dacă el nu-şi leagă soarta de 
individ ca unitate durabilă și mai ales de individul „elementar“, indes- 
tructibil. Nu este un paradox că schimbătorul (individualul) justifică 
permanenţa. El se definește ca unitatea destructibilă sau indestructibilă 
prin care proprietăţile sau însuşirile generale există fie un timp dat, fie 
în orice timp. Răsturnarea raportului, adică afirmaţia că schimbarea 
există, fiindcă domină persistența, substanța, este nota caracteristică a 
metafizicii. Metafizica inversează ierarhia impusă de experiență, dar fap- 
tele se încăpăținează să nu asculte de postulatele speculaţiei. Experienţa 
arată că nu există persistență (substanţă) fără schimbător, fără indivi- 
dual, ca și fără notele generale, proprietăți care aparţin individualului. 
Cum am renunţat la primatul tradițional al generalului față de indivi- 
dual, încă mai ușor ne va fi să renunțăm. la prevalența persistenţei, a 
substanței asupra schimbării. 


13. TIMP-ETERNITATE 


Aderent la dualismul precedent este dualismul timp-eternităte, la 
care recesivitatea constituie una din cele mai semnificative și vechi pro- 
bleme ale gîndirii europene. Timpul este un dat fundamental al expe- 
rienței, deși el nu este obiect de intuiţie, cum este spaţiul. Cine con- 
templă cerul înstelat al unei nopţi de vară nu întilneşte nicăieri un rea- 
zem pentru intuirea timpului, ci se simte covîrşit de imensitatea spațiu- 
lui. Problema filozofică importantă este găsirea unei baze experimentale 
pentru ideea de eternitate, de care priveliștea cerului nu este străină. 
Facem de la început deosebirea, în orbita eternului, între intemporal și 
supratemporal. Cel dintîi are un fundament în experiență în două as- 
pecte, amindouă caracterizate prin opoziţia lor față de timp. Intempora- 
lul este sau ceea ce, aflîndu-se în timp, nu are în sine timp, sau ceea ce 
este în orice timp, şi ca atare ne apare mai de-a dreptul: etern. Expe- 
riența tipică a intemporalului ca existență. ce nu are timp în sine este 
clipa, momentul ; Bergson nu admite — vom vedea — altă eternitate 
decît. contractarea duratei într-o clipă supremă. Intemporalul ca exis- 
tenţă în orice timp nu este obiect de experienţă, dar nu contrazice ex- 
periența, dacă în lume este dat ceva indestructibil, materie sau spirit, 

asupra căruia timpul nu are nici o putere reală. Supratemporalul, ceea 
ce este „dincolo de timp“, este şi dincolo de experiență, este obiect de 
credință sau de pură gîndire. i 

Schimbarea în genere şi mişcarea îndeosebi nu pot fi concepute fără 
timp, în afara timpului, deși au fost gînditori care au afirmat posibili- 
tatea şi chiar realitatea superioară a unui „proces intemporal“. Platon 
şi Plotin au admis mişcare în lumea eternă a inteligibilului ; printre 
contemporani, S. Kierkegaard vorbeşte de un „proces care nu se mişcă 
din loc“, Joh. Volkelt de un „proces intemporal“ (zeitloses Geschehen), 
iar Hans Driesch de o „devenire intemporală“ (zeitloses Werden) (vezi 
Werner Gent, Die Raum-Zeit-Philosophie des 19. Jahrhunderts, 1930, 
p. 321). Această împerechere paradoxală, dacă nu chiar contradictorie, 
de expresii ne strămută în lumea transcendentă, în lumea tuturor posi- 
bilităților sublime. Dar şi în ordinea posibilităţilor bine disciplinate, în 
sfera matematică, se vorbește de „serii“, de un fel de „succesiune“ fără 
timp. Are oare timpul îndreptăţirea de a monopoliza pentru sine suc- 
cesiunea ? Fără îndoială că are. Numai după ce timpul a oferii modelul 
pentru succesiune, s-a putut vorbi figurat de succesiuni logice, matema- 
tice, de „serii“, care, pentru a fi gîndite, au nevoie de timp, de discursi- 
vitate. Nu există desfăşurare, succesiune fără prezenţa timpului. 

Tocmai aceste posibilități de gîndire trădează legătura intimă dintre 
timp şi intemporal, etern, precum şi dependența intemporalului de tem- 
poral, recesivitatea eternității. În gîndirea greacă, pînă la valul mistic 
din Orient, pînă la neopitagorism și neoplatonism, ideea de eternitate 
în accepţia proprie a cuvîntului nu este cunoscută ; cel mult se afirmă 
intemporalul „Primului motor“, al divinului. Aristotel vorbește despre 
„etern“ (aion), caracterizîndu-l prin mișcarea fără sfîrşit a cerului, dar 
traducătorul german al operei aristotelice Despre cer, Carl Prantl, tra- 
duce „aionul“ prin durată, nu prin etern, şi într-o notă motivează tra- 
ducerea sa prin context, care arată că se raportă la durata fiinţelor 
(Aristoteles Werke, 1857, p. 75 şi 283). Aceeași rezervă de interpretare 
animă pe un istoriograf al gîndirii vechi, într-un studiu asupra dualis- 
mului în discuţie la Plotin și Augustin. „Înţelegem atunci că filozofii Ela- 
dei n-au abordat problema eternității și timpului decît ocazional, şi poate 
grecii, n-ar fi adîncit-o niciodată dacă influenţe orientale, indiene, evre- 
eşti şi creştine n-ar fi constrîns pe alexandrinii secolului al doilea şi al 
treilea din era noastră să ia cunoştinţă de aspiraţiile sufletului“ (Jean 
Guitton, Le temps et Veternité chez Plotin et Saint Augustin, 1933, p. 2). 
‘Creștinismul a consacrat eternitatea în accepţia de supratemporal și rea- 
litate transcendentă perfectă. Scolasticii introduc între timp şi eterni- 
tate un al treilea factor: aevum (atonul grecesc). Aevum este o modifi- 
care a eternității pentru a fi pusă în legătură cu timpul, are dar rolul 
de mijlocitor între 'cei doi termeni opuşi, este durata fără început şi 
sfîrşit, este eternitatea în lumea creaturii față de eternitatea autentică 
a Creatorului. Toma d'Aquino vorbeşte de cei trei nunc (acum) : nunc 
stans (eternul), nunc instans (aevum) şi nunc fluens (timpul). Tot aşa la 
averroistul Siger de Brabant. ii i i 

Gîndirea modernă, de inspirație raționalist metafizică, continuă să 
fie obsedată de eternitatea religiei. Obsesia este intensificată de curentul 
panteist, de prezența divinului, a eternului în mijlocul timpului, al na- 

turii. Giordano Bruno şi mai ales Spinoza exaltă posibilitatea de a eter- 
niza temporalul. Întreaga filozofie spinozistă este o îndrumare a omului 
spre eternitate cu ajutorul raţiunii. „Stă în natura raţiunii de a percepe 
lucrurile sub un fel de eternitate (quadam sub specie aeternitatis)“ 
(Etica, P. II, prop. XLVII, scolia). În altă parte Spinoza ţine să accen- 
tueze că eternitatea nu este o stare spre care aspirăm, ci o stare în care 
ne aflăm în fiecare clipă : „simțim și trăim că sîntem eterni“ (sentimus, 
experimurque nos aeternos esse) (Etica, V, prop. XXIII, scolia). La Spi- 
noza este de relevat distincţia dintre duratio şi aeternitas, chiar din Co- 
gitata metaphysica, anexă la Principiile filozofiei lui Descartes : eterni- 
tatea este „atributul sub care concepem existența infinită a lui Dumne- 
zeu“, durata este „atributul sub care concepem existenţa lucrurilor create, 
în măsura în care ele perseverează în existența lor actuală“, în sfîrşit, 
timpul nu este o modificare a lucrurilor, ci „un simplu mod de a gîndi, 
o entitate pur giîndită, nu reală“. În opera Despre îndreptarea îintelectu- 
lui, Spinoza vorbeşte de res fixae et aeternae care, deși singulare, vor 
fi pentru noi, din cauza prezenţei lor pretutindeni şi a puterii lor care 
se întinde cît mai departe, întocmai ca universalii şi genurile față de 
definiţilie lucrurilor singulare şi întocmai ca şi cauzele proxime ale tu- 
turor lucrurilor (De emendatione intellectus, § 57). Distincția dintre du- 
rată şi eternitate este menţionată și întărită în Etica. În partea I, defini- 
ţia VIII, citim : „înțeleg prin eternitate existenţa însăși, întrucît este con- 
cepută ca decurgînd necesar numai din definiția unui lucru etern“, iar 
cu partea a II-a, definiția V : „durata este continuarea indefinită a exis- 
tenţei“. Pentru timp nu oferă o definiţie, fiindcă îl consideră un mod 
inadecvat de a exprima eternitatea și durata sau continuitatea în exis- 
tența inerentă oricărui lucru, şi manifestare a eternității. 

Constatăm dar că şi modernii menţin triada antică și medievală 
(timp, durată, eternitate), menţinere care este justificată prin temeinicia 
acestei distincţii, chiar dacă experienţa ni le înfăţişează în altă lumină. 
Din ochirea istoriei se mai desprinde un învăţămînt : filozofia tradiţio- 
nală n-a cruțat „timpul“, ci s-a străduit să-l degradeze — în afară de 
rare cazuri. Supravalorificarea eternului este o simplă dorinţă, este un 
refugiu în fantezie împotriva dezminţirilor impuse dorinței, este un re- 
fuz de a trăi, căci viaţa se mişcă în timp, în efemer, a cărui putere re- 
«dusă în sine este şi mai slăbită prin raportare la o eternitate ce se pre- 
tinde dominantă, strivitoare. Supremaţia eternului este neumană, anti- 
umană şi numai aparent supraumană. Încă mai mult decît la general 
şi substanță, dominarea eternului sfidează experienţa în evidenţa ei cea 
'mai elementară. Omul nu s-ar agăța cu desperare de timp dacă s-ar re- 
«cunoaște, fie şi în clipe rare, ca o fiinţă cu un destin etern sau cel puţin 
:cu o durată indefinită. 

Ca un protest împotriva eternocentrismului, gîndirea mai nouă a 
reabilitat timpul pînă la poziţia extremă a filozofiei cronocentrice a lui 
Bergson. Omul modern, angajat într-o profundă răsturnare şi reconstruc- 
ție economic-socială, trăieşte exaltat puterea timpului care implică pro- 
ducerea de bunuri prin munca cronometrată și aspiraţia ameliorării so- 
ciale — omul modern crede fanatic în puterea creatoare a timpului pre- 
zent și viitor. Este aci o altă exagerare, o nouă superstiție. B. Russell 
constată că importanța timpului este mai mult practică decît teoretică : 

ea se referă mai mult la dorinţele noastre decît la adevăr. Soluţia pre- 
ferată de acesta este dublarea ordinei timpului cu o ordine intemporală, 
care însă este transpusă în timp, pentru a-l îmbogăţi, pentru a-i aduce 
un conținut mai solid. Astfel „obţinem o imagine mai adevărată a lumii 
decît dacă concepem timpul ca un tiran care tirăşte ceea ce există. În 
domeniul gîndirii şi în acela al sentimentului, chiar dacă timpul este 
real, a fi pătruns de puţina sa importanță înseamnă a fi în pragul înţe-. 
lepciunii“ (Russell, Le mysticisme et la logique, 1922, p. 36—37). Putem. 
spune că o mai justă înțelegere a raportului dintre timp și eternitate. 
s-a obținut abia în gîndirea contemporană, dar nu totdeauna consecvent. 
Rareori primatul timpului, dublat de recesivitatea eternului, este pre- 
simţit, necum lămurit formulat. 

Degradarea tradițională a timpului a fost justificată nu numai prin. 
dominarea recunoscută eternității, dar și prin independența acesteia față 
de timp, răsturnare a raportului izvorîtă din nevoia religioasă de mîn-- 
tuire, de eliberare de timp, care este identificat cu lumea materială, 
sensibilă a corupţiei, a morții și suferinței. Așadar, de la început, cel 
puțin pentru Fiinţa supremă, eternitatea este strict separată de timp, 
este absolut transcendentă. Ginditorii greci, care în genere au simţul 
temporalității, al devenirii, și respectul sensibilităţii materiale, nu con- 
sideră timpul o-iluzie, ci o-„imagine“ a eternității. Platon, că Şi Aristo- 
tel, leagă timpul de mişcarea ciclică a cerului și de număr, deci ei pun 
accentul pe timpul obiectiv, cosmologic, astronomic, timp care este œ 
„eternă reîntoarcere“. Gîndirea antică este îmbătată de revenirea tu- 
turor lucrurilor, de repetarea formelor, de învîrtirea în cerc. Gîndirea 
modernă va căuta refugiul, împotriva eternei reveniri, în ideea progre- 
sului, a noutății eterne. O concepție de origine pitagoreică susține că 
Între eternitate şi mișcarea fără început şi sfîrşit a universului există 
o echivalență, un raport de la model la imagine, chiar dacă imaginea este 
totdeauna inferioară modelului. În secolul al treilea al erei noastre, cu 
Plotin, care terminologic păstrează vechea concepţie, intervine o răstur-— 
nare. „Unul“ (divinul) stă nu numai dincolo de timp, dar şi de eternitate. 
Eternă este emanaţia nemijlocită a Unului, Inteligibilul, Spiritul (Nous), 
în care există echilibrul absolut al dorinţei satisfăcute. Cu a doua ema- 
nație, cu Sufletul, care este dorința nesatisfăcută, echilibrul se tul- 
bură, apare distanța dintre dorinţă și împlinire, adică timpul. Timpul 
este o cădere, fiindcă este condiția multiplului material, este rivnirea 
bunurilor lumii. Cînd sufletul se convertește, el se rupe din strîngerea 
multiplului material, sensibil, și se consumă în Unul. Atunci timpul este 
anulat și rămîne numai eternitatea. Nu este oare dovada că timpul ia 
naştere din elanul sufletului spre lumea de jos a simţurilor ? (Guitton, 
op. cit., p. 16). Timpul nu este o ordine, o lege, cum sera pentru Platon 
în Timeu, nu este numărul, cum credea Aristotel, ci èste „dorința“ su- 
fletului, este ispita, atracţia răului, mărturia nedesăvirşirii. „Putem spune 
că Eternitatea este viaţa infinită, adică este viața totală care nu pierde. 
nimic din ea, fiindcă ea n-are nici trecut, nici viitor, fără de care n-ar 
fi totală“ (Eneadele, III, cartea VII). În altă parte, eternitatea e defi- 
nită : „viața imutabilă, dată toată deodată, infinită, absolut fixă, în re- 
paus în Unul şi îndreptată spre Unul“ (ib., cap. 11). „Ca urmare, trebuie 
să concepem timpul ca o prelungire a vieţii sufletului“ (ib., cap. 12). 

Plotin leagă strîns timpul de subiect, de suflet, și oferă viitorului re- 
flecţii subtile asupra timpului şi eternității, care vor fermeca spiritele 
pînă în vremea noastră. Bergson reabilitează timpul cu ajutorul unora 
din noţiunile plotiniene. Cum ne destăinuiește un fost elev al lui Berg- 
son, pe cînd acesta era profesor la liceul Henri IV, Eneadele lui Plotin 
erau cartea de căpătii a lui Bergson (J. Desaymard, La pensée d'Henri 
Bergson, p. 78). Ideea plotiniană a timpului ca degradare a eternității a 
fost reluată de Franz von Baader, un gînditor speculativ înrudit cu Sche- 
ling prin tendinţa sa teozofică, iar mai recent de eleva lui Husserl, Hed- 
wig Conrad Martius (Philosophischer Anzeiger, 1927). „Timpul are ră- 
dăcini în eternitate“ ; el a luat naștere din tensiunea dintre Dumnezeu 
şi neant. Notăm, ca o caracteristică a acestei concepţii, persistența unui 
vechi motiv al ideii de eternitate : identificarea eternului cu „prezentul“, 
cu „clipa“, cu „acum“ (nyn, nunc). De la Platon se recunoaşte „clipei“, 
lui „acum“, monopolul eternității. Eternitatea este „atotprezenţa“. Tot- 
deodată este aci activ un alt motiv ascuns al noţiunii de timp: apropie- 
rea timpului de spaţiu şi considerarea spaţiului, independent de mate- 
rie, ca atotprezența eternului. Eternul nu este numai totdeauna, dar şi 
pretutindeni. Sempiternitas este asociată cu Ubiquitas. Această poziţie 
este rară în filozofia contemporană, chiar şi în cadrul fenomenologiei 
atît de ospitalieră pentru motive filozofice depășite. Un alt discipol al 
lui Husserl, „existenţialistul« Martin Heidegger, sub influenţa lui Kier- 
kegaard, Dilthey, Bergson, face din timp „orizontul posibil al oricărei 
înțelegeri existenţiale“. Sensul vieţii umane (Dasein) este „temporalita- 
tea“ (die Zeitlichkeit), însă nu o temporalitate infinită, eternă, ci una 
finită care se încheie cu moartea, cu neantul. Temporalitatea rezidă în 
caracterul finit al vieții umane, iar din temporalitate decurge caracterul 
istoric al acestei vieţi. Heidegger nu s-a pronunţat asupra ideii de eter- 
nitate. Să fie la el eternitatea, divinul totuna cu Neantul, cu Nimicul ? 
Se poate. Dar atunci şi la Heidegger eternitatea (nimicul) este superioară 
timpului. 

Bergson reprezintă rezistența cea mai înverşunată împotriva decla- 
sării timpului. Nu miră că el este, spre deosebire de Heidegger, şi un 
critic ascuţit al ideii de neant ca factor principial al lumii. Realitatea 
este schimbare neîncetată, este „durată pură“, deosebită de ceea ce se 
cheamă timp. Timpul, ca distincția dintre „înainte“ şi „după“, este o 
spaţializare şi omogenizare a duratei eterogene, nu este o succesiune 
indivizibilă, continuă, asemenea unei melodii. Bergson a folosit adeseori 
metafore muzicale pentru a ilustra natura „duratei“. „Cînd ascultăm o 
melodie, avem cea mai pură impresie de succesiune ce putem avea — 
o impresie cît mai îndepărtată cu putinţă de aceea a simultaneităţii — şi 
pretutindeni însăşi continuitatea melodiei și imposibilitatea de a o des- 
compune fac asupra noastră această impresie“ (La pensée et le mouvant, 
ed. a IV-a, 1934, p. 188—189). Cum va concepe eternitatea o filozofie 
a duratei pure ? În nici un caz ca o realitate superioară duratei. Ce legă- 
tură există atunci între durată şi eternitate ? Să considerăm eternitatea 
drept o degradare, o cădere a duratei pure? Ne-am afla în faţa unei 
neplatonism răsturnat. Bergson, ca admirator al lui Plotin, a învățat 
ceva de la acesta. Se constată respectarea concepţiei plotiniene din felul 
cum Bergson. explică originea materiei şi spaţialităţii. Acestea sînt de- 

gradări ale duratei, o destindere a tensiunii temporale, o împrăștiere a 
ceea ce este concentrat și întrepătruns, omogenizare și cuantificare a 
eterogenului și calităţii. Totuşi, în „filozofia mobilităţii“ nu dispare eter- 
nitatea, dar ea nu se opune duratei, ca repausul şi imobilitatea Unului 
de la Plotin ci reprezintă mișcarea opusă împrăștierii, căderii duratei 
în spaţiălitate. Eternitatea este o concentrare, o intensificare extremă a 
duratei. „Mergînd în celălalt sens, ajungem la o durată care se intensi- 
fică, se concentrează, se încordează din ce în ce mai mult : la limită va 


„fi eternitatea“ (La pensée et le mouvant, p. 237). Nu acesta este sensul 


ideii tradiţionale de eternitate şi de aceea Bergson trebuia să se explice 
cu o concepție milenară. În orbita bergsonismului nu există altă posibili- 
tate decit introducerea a două feluri de eternităţi : una „conceptuală“, 
„moartă“, a imutabilităţii, şi cealaltă — adevărata eternitate, o „eterni- 
tate de viață“ ; și la Plotin eternitatea este viaţa infinită şi totală, „Eter- 
nitate vie şi prin urmare tot mișcătoare, în care durata noastră s-ar re- 
găsi ca vibraţiile în lumină şi care ar fi concreţiunea întregii durate, cum 
materia este împrăștierea ei“ (La pensée, p. 238). Ne întrebăm, ce poate 
fi o mobilitate extremă, oarecum suprafulgerătoare, dincolo de viteza 
luminii ? O imobilitate, un fel de „prezent“ în care se contractă, ca într-o 
panoramă, toată realitatea cu amănuntele ei. Prin ce se mai deosebește 
„eternitatea vie“ de „eternitatea morţii“, care la Plotin pretinde şi ea 
să fie plenitudinea vieţii ? 
Teoria bergsoniană a raportului dintre durată (timp) şi eternitate 
recunoaște recesivitatea eternității, dar suferă de scăderile iremediabile 
ale „mobilismului“. Două sînt scăderile mai serioase ale concepției berg- 
soniene : a) identificarea duratei cu „mobilitatea“ (mișcarea) și cu schim- 
barea în genere ; b) contaminarea duratei bergsoniene de către spaţia- 
litate într-un sens mult mai adînc şi mai neobservat decît noţiunea de 
timp spaţializat, pe care Bergson nu încetează de a o ataca în numele 
duratei pure. Mişcarea şi schimbarea sînt proprietăți ale existențelor, 
deci ele sînt note generale ce aparțin lucrurilor şi stau în unitate cu 
ele. Timpul (durata) nu este o proprietate a existențelor, o esență sau 
unitate a lor, ci este o relaţie, anume relația de succesiune şi ca urmare 
durata este altceva decît mișcarea și schimbarea. Durata (timpul) ca re- 
laţie presupune lucrurile care stau în relație de succesiune și de aceea 
suferă schimbări, se mișcă. Nici mișcarea nu precede succesiunea, nici 
succesiunea nu precede mișcarea, ci ele sînt împreună, aşa cum relația 
este dată în şi prin relate. Dar cum știm, relaţia seste față de relate 
recesivă, fiindcă presupune lucrurile şi conștiințele, unităţile sau esen- 
tele. Îndată ce există mișcare, schimbarea, se întronează şi relaţia de 
succesiune, însă relația nu se identifică cu relaţele unităţii. Cu acestea, 
trecem la a doua scădere. Durata este tratată nu ca o relație, ci ca o 
proprietate a lucrurilor, oarecum ca „stofa“ lor, deși ea, ca relaţie de 
succesiune, este generală. Astfel noțiunea de timp (durata) este la 
Bergson mult mai adînc și invizibil falsificată prin materializare și spa- 
țializare decît noţiunea de timp-spaţiu repudiată sistematic de Bergson. 
Descoperim sub noțiunile bergsoniene echivocuri şi alterări, o împletire 
de motive care reclamă o operație mai îndelungă de clarificare pentru 
care nu dispunem aci de locul cuvenit. Vom expune ceea ce credem că 

este cerut neapărat de înțelegerea problemei noastre. O primă încercare 
de clarificare se cuprinde în teza noastră de doctorat din 1914: Der 
Begriff der Zeit bei Henri Bergson. 


Chiar de la greci se delimitează două moduri de a concepe timpul 
sau, cum s-a zis greșit, două „specii“ de timp: un timp obiectiv, ştiin- 
tific, îndeosebi astronomic, măsurabil, cuantificabil, şi un timp subiectiv 
dat conștiinței. Tipică, sub acest raport, este concepţia lui Aristotel, care 
nu numai că a avut un rol considerbil în știința antică, dar a stăpînit 
gîndirea medievală latină şi chiar bizantină şi s-a menţinut pînă în vre- 
mea noastră în interpretarea tomistă. Aristotel încrustează timpul în miş- 
care, mai ales în mișcarea regulată, ciclică a cerului, şi consideră timpul 
drept măsura sau „numărul“ mișcării, aceasta fiind privită din punctul 
de vedere al relației „înainte“ și „după“ (mai tirziu). Dar tot Aristotel, 
enunţă, într-un pasaj, că timpul cere prezența unei conştiinţe -Câre-înre- 
gistrează succesiunea. De asemenea, o altă notă caracteristică a tezei 
aristotelice” asupra- impului-este- considerarea timpului _ca -aleătuit-—din— 

„momente“ sau „clipe“, din „acum-uri“, cum spune Aristotel, determi- 
nare profundă, de care va trebui să ţină seama orice teorie a timpului. 
Plotin este reprezentativ pentru relevarea rolului pe care îl are subiectul 
sau „sufletul“ în constituirea timpului nu numai la om, dar și în univers 
care este condus de „sufletul lumii“. Am văzut că, la Plotin, timpul ia 
naştere din „dorința“ sufletului de a găsi satisfacţie în bunurile infe- 
rioare sensibile. Putem spune că Plotin anticipează toate încercările mo- 
derne de a defini timpul prin realităţile conştiinţei. Kant nu numai că 
consideră timpul ca o formă a intuiţiei pure, alături de spaţiu, dar ca 
o formă specifică conştiinţei și mai fundamentală decît spaţiul, întrucît 
fenomenele de conștiință există numai în timp, nu şi în spaţiu (totuşi 
la Kant spaţiul este o formă a priori, oarecum înnăscută și apartenentă 
conștiinței !). Se adaugă în favoarea timpului că prin „schematismul 
transcendental“ timpul face puntea între intuiţie şi noţiune, între sensi- 
bilitate și intelect. De asemenea, Kant, ca şi neokantienii, ca Cohen ete., 
asociază strîns timpul şi numărul sau mai degrabă numărătoarea, cum, 
din alt punct de vedere, făcuse Aristotel. 


Cu toate acestea, ştiinţa modernă s-a pronunţat pentru spațiu şi în 
defavoarea timpului, pe care în cele din urmă, sub forma teoriei relati- 
vităţii, l-a degradat ca a patra „dimensiune“ a spaţiului, ca un factor în 
metrica universului. Timpul ştiinţei, timpul fizic, este timpul ce curge 
uniform, măsurabil, receptacol gol al mișcărilor, timpul „cronometrelor“, 
care ia ca bază spaţiul, îndeosebi cadranul ceasornicelor, pe care se mișcă 
uniform un indicator, propulsat de un arc sau o pendulă ce oscilează 
regulat. Condamnarea timpului măsurat este inoperantă. Timpul măsurat 
este o necesitate nu numai practică, dar şi teoretică. Pericolul colaborării 
dintre spaţiu şi timp stă în ştergerea caracterelor originare şi ireductibile 
ale timpului, a căror subliniere, uneori dincolo de necesitate, definește 
atitea filozofii contemporane, legate de numele lui Bergson, Husserl, 
Spengler, Heidegger, Joh. Volkelt, Klages etc. Subiectivarea psihologică 
a timpului este inițiată de empiriștii englezi, J. Locke, G. Berkeley 
— acesta din urmă condamnă total timpul fizic al lui Newton —, în 
sfîrşit D. Hume. Gînditorii contemporani înainte citați consideră timpul 
ştiinţelor naturii un timp abstract, „construit“ de gîndire, ca și cum gîn- 

direa prin „spontaneitatea“ sa productivă ar putea „construi“ un timp 
care n-are rădăcini în lucruri. Celălalt timp este un timp „trăit“, pre- 
științific şi prelogic, irațional. Astăzi se mai vorbeşte de un timp biologic 
constatat în procesul cicatrizării (Le comte de Noiiy, Le temps et la vie), 
de un timp istoric (Dilthey, Spengler etc.), de un timp legat de diferite 
arte (Schelling, Schopenhauer, Ed. von Hartmann), de un timp social 
(Durkheim), de un timp economic (vezi Werner Gent, Das Problem der 
Zeit, 1934, cap. 14). S-au înmulţit „felurile“ de timp fiindcă s-a pus 
accentul pe ceea ce se afla în timp, pe relate, termenii relaţiei temporale. 
Înainte de a face un pas mai departe în examinarea critică a „felu- 
rilor“ de timpuri, vom pune întrebarea, pentru ierarhizarea principială 
a spațiului și timpului : care din doi este dominant și care este recesiv ? 
Nu ezităm de a decerne primul loc spaţiului cu toată legătura strînsă a 
timpului şi schimbării. Nu uităm că schimbarea este mai mult și este 
altceva decît timpul. Care este raţiunea principală a dominării spaţiului ? 
Spaţiul posedă o consistență mai mare decît timpul. În spaţiu, factorii 
structurali sînt strînși unul de altul, în mod compact, şi constituie un 
tot vast, sinoptic, o coexistență dată nemijlocit. „intuitiv“. La timp, mo- 
mentele se succed, dispar unul după altul, ca și cum timpul n-ar fi nimic. 
De aci rezultă necesitatea de a traduce timpul în termeni spaţiali, nu 
numai pentru a-l măsura, ci pentru a-i asigura existenţa. Lipsa de con- 
cretizare, de intuitivare a timpului a dus la metamorfoza spaţială a 
timpului. Spaţiul este intuitiv, timpul nu este. Ne surprinde că „intuițio- 
nismul“ lui Bergson are ca fundament timpul, durata. Aceasta ne face 
să bănuim că în bergsonism timpul suferă o spaţializare mai adîncă, dar 
neobservată, decît în concepţia științifică. De aceea, expresia că timpul 
are numai o dimensiune, reprezeniată printr-o linie ce se prelungește 
indefinit, nu ridică proteste prea vii, deşi timpul nu are dimensiuni în 
sensul spaţial. Curgerea timpului într-o direcţie ireversibilă asigură 
acestuia o originalitate pe care nici o reducere spaţială nu i-o poate răpi. 
Spaţiul nu are nevoie de o traducere în temporal, dar timpul reclamă 
această transpunere. De asemenea, spaţiul n-a suferit alteraţii sub acţiu- 
nea timpului, dar timpul a fost supus multor încercări, chiar și la Berg- 
son — aş putea spune mai ales la Bergson —, care s-a făcut avocatul 
purității timpului. Cu acestea ne întoarcem la sarcina noastră critică. 


Este admisă aproape fără discuţie tratarea comparativă a spaţiului 
și timpului, ca și cum ar preleva notele comune, ca și cum timpul şi 
spațiul ar fi frați. Tratarea laolaltă nu merită blamare, fiindcă nu se 
poate contesta existenţa unor note comune, în primul rînd a continui- 
tăţii. Spaţiul și timpul sînt egal de continui, componenții sau „părțile“ 
lor nu cunosc goluri, ci sînt perfect contigui, fără ca ei să se conto- 
pească. Faptul că două locuri ale spațiului sau două clipe ale timpului 
sînt lipite una de alta, sînt contigue, nu provoacă contopirea lor, întoc- 
mai cum necontopirea lor nu reclamă o distanţă, un gol între ele. Această 
notă comună — continuitatea — a fost urieori fatală, căci pare că justi- 
fică raționamentul analogic : ele au în comun şi celelalte note caracteris- 
tice. Dimpotrivă, nota sau eventual notele comune fac să se reliefeze şi 
mai apăsat deosebirea lor. Din nefericire, analogia a dominat şi a dus la 
confuzii şi deformări mai ales ale timpului, factor recesiv. Este falsă, 
condamnată de fapte, afirmaţia lui Bergson : „în spaţiu şi numai în spaţiu 

există distincţia netă (?!) a părţilor exterioare unele altora (La pensée, 
p. 189). Dacă prin „exterior“ se înțelege co-existenţă, așezare una lîngă 
alta, proprietate exclusiv spaţială, ne aflăm în faţa unei falsificări sub- 
tile, mascată de un cerc vicios. Spaţiul şi exterior sau coexistent sînt 
același lucru. Dacă prin „exterior“ se înțelege faptul că „părțile“ spatiu- 
lui și timpului sînt deosebite unele de altele, deși în contact, atunci spa- 
tiul și timpul posedă aceeaşi structură, cu deosebirea fundamentală no- 
tată mai sus : părțile spaţiului sînt nu numai „exterioare“, adică distincte, 
dar şi toate co-existente, ca într-o infinită panoramă, pe cînd „părţile“ 
timpului sînt succesive. Orice loc al spaţiului, deşi este tot un loc şi ca 
atare omogen, este ireductibil la oricare alt loc, iar orice clipă a timpu- 
lui nu poate fi confundată cu nici o alta, deşi locurile şi clipele sînt ge- 
nerale, factori identici, fiindcă pot fi avute de mai multe existenţe. Încă 
o dată observăm structura distinctă şi paradoxală a spaţiului și timpului. 
O notă diferenţială a scăpat în genere, și tocmai ea explică deformarea 
timpului, înghiţirea lui de spaţiu. Cum noi scriam demult (teza de doc- 
torat), necesară nu este reforma noţiunii de timp, ci a noţiunii de spaţiu. 
Nu avem intenția de a pune aci faţă în față spaţiul și timpul, pentru a 
înregistra asemănările și deosebirile. Vom face aceasta mai tîrziu. Inte- 
resează aci o capitală deosebire, fiindcă datorită ei timpul a fost falsi- 
ficat prin „spaţializure“, iaf această falsificare stă la originea „duratei 
pure“ antispaţiale a lui Bergson. 

Deosebirea capitală dintre spaţiu şi timp este aceasta : timpul este 
numai o relație, anume o succesiune, pe cînd spaţiul este și o relaţie, 
anume de coexistenţă, dar şi o proprietate ce aparţine unui lucru, în 
unitate cu el, independent de orice raportare. Johannes Rehmke a rele- 
vat această deosebire. Dacă spaţiul ca relaţie este coexistența, spaţiul ca 
proprietate constituie termenii relaţiei (relatele), întrucît nu există re-. 
laţie fără relate și raporturi fără suporturi. Care sînt termenii coexis- 
tenței ? La spaţiu sînt termeni tot de natură spaţială dar care nu mai 
sînt simplă relaţie de coexistență, căci altminteri sau mergem la infinit 
sau, cum spune spiritualistul Leibniz, trebuie să ne oprim la ceva „sim- 
plu“, indivizibil, care este nespaţial, spiritual — la monade. Spaţiul, în 
teoria idealistă, este o aparență ce se află în interiorul spiritelor. S-a 
ajuns astfel la absurditate aceasta : spaţiul (extensiunea) se află în mod 
propriu în „interiorul“ unui spirit lipsit cu totul de spaţialitate. Absur- 
ditatea constă sau în nespaţialul (spiritualul) spaţializat, sau în spaţialul 
nespaţializat, spiritualizat (spaţiul „numai“ reprezentat sau gîndit). Ieși- 
rea din absurditate nu poate fi decît cel de al doilea sens al spaţiului. 
Ceea ce coexistă este tot spaţial, dar nu este o relaţie, ci ceea ce suportă 
relaţia, este întinderea, mărimea şi figura. Orice corp are o întindere 
(mărime) și o figură, iar între corpuri, constituite prin proprietăţile lor 
de mărime și figură, există un raport de coexistență. Consemnăm că spa- 
tiul ca mărime și figură aparține unui corp (individual) şi ca atare el 
este general. Corpul întins și figurat este un individual, iar coexistenţa 
este dată între corpuri, [între] individuali. Geometria privește mărimea 
și figura ca date generale şi nu se interesează de individul cărora le 
aparţine și fără de care ele n-au fiinţă. Generalul este totdeauna legat 
de individual. Expresia de „părți“ ale corpului poate însemna diferitele 
proprietăți ale unui corp (individ), adică întinderea şi figura, ca şi dife- 

ritele calităţi (electricitate, temperatură, culoare, densitate etc.). Sensul 
cuvîntului „parte“ este, cum știm, echivoc. Într-un sens mai puţin discu- 
tabil, părţile sînt corpurile mai mici care constituie un corp compus. De 
aceea corpul cel mai simplu este totuși „compus“ din proprietăţi şi cali- 
tăți. Spuneam că timpul este numai o relație. Care sînt termenii (rela- 
tele) acestei relaţii ? Nu sînt tot timp. Clipele care, cum vom vedea, 
constituie timpul nu mai au timp în ele, ci sînt intemporale. 

Să cunoaștem acum în ce constă transpunerea vulgară, dar şi subtil 
filozofică, a spaţiului la timp ; cum se insinuează spațialul în temporal, 
cum se produce falsificarea ? Procedeul pare simplu. Dacă spațiul și 
timpul sînt deopotrivă relaţii, de ce n-ar fi şi timpul o proprietate care 
aparține lucrurilor şi conștiințelor, ceva care aderă intim, constitutiv, ca 
o unitate, la corpuri şi conştiinţe ? Şi cum corpul spaţial (cu mărime şi 
figură) este individual, de ce conştiinţa sau corpul cu proprietate tem- 
porală n-ar fi individual, datorită temporalităţii inerente ? Firește, pro- 
cesul de mistificare este aci mai. complicat. Întâi, proprietatea corpului 
individual este şi ea individualizată, deşi este generală. Al doilea, timpul 
este transformat într-o proprietate ce aparţine lucrului, cum aparțin 
figura şi mărimea. În cele din urmă, timpul ca stofă a lucrului sau con- 
științei este individualizat. Ipostazierea timpului, transformarea lui în- 
tr-un individ se manifestă în expresia că timpul este o intuiţie, adică 
ceva unic. Nu numai timpurile lucrurilor sînt individuale, dar timpul ca 
întreg este un individ. Kant vorbește de timp ca de un imens, dar fugitiv 
individ care posedă părţi, aşa cum posedă un corp simplu sau compus. 
De ce să numim părţile timpului tot timp, așa cum părţile spaţiului 
sînt tot spaţii ? Oare numim părţile casei tot case, ca şi cum o Casă e 
formată din case mai mici ? Înţelegem acum de ce Bergson vorbeşte de 
„durată“ ca de ceva substanţial, de ce la el durata aderă la individ ca 
o proprietate constitutivă, de ce timpul este identificat cu „mobilitatea“ 
şi „schimbarea“. Mişcarea şi schimbarea sînt proprietăţi, determinări 
inerente fiecărui lucru, independent de relaţiile lui. Mişcarea este o va- 
riație de locuri particulare, iar locul este o proprietate ce aparţine corpu- 
lui, este ceva fără de care nu există un corp. Tot așa cu orice schim- 
bare de figură, de mărime. 


Aceeaşi motivare ascunsă are expresia foarte răspîndită : „spaţiu 
gol“, „timp gol“. Întîi expresia a fost valabilă la spaţiu. Gol se numește 
spațiul ca figură şi mărime (întindere) a unui corp individual, cum ne 
reamintim de la discuţia asupra formei. Un lucru cu mărime și figură 
devine gol atunci cînd se prezintă ca o „formă“ ca un tipar sau ca un 
receptacol. Spaţiul devine un receptacol al „tuturor corpurilor“ şi chiar 
al tuturor conștiinţelor dacă este considerat ca un imens Individ care 
a suferit modificarea necesară „tiparului“, „ștanţelort, adică a fost în- 
doit în așa fel încît să cuprindă ceva, devenind o „formă“. Efectul 
acestui joc este dublarea spaţiului : un spaţiu gol, geometric, receptacol, 
și un spațiu plin, adică spaţiul ce aparţine corpurilor individuale (mă- 
rimile şi figurile concrete). Această dublare trădează uşor originea ei 
sofistică. Ea a scandalizat şi pe un metafizician ca Leibniz. „Se poate 
spune că nu trebuie să ne imaginăm două întinderi, una abstractă, a 
spațiului, alta concretă, a corpului, concretul neexistînd decît prin 
abstract“ (Philosophische Schriften, U, p. 115). 

Aceeași sofisticare se petrece la timp, cînd el este identificat cu un 
imens Individ, cu un Fluviu, mistificare agravată de lipsa de scuză care 
poate fi invocată la spaţiu. În realitate nu există un spațiu gol, fiindcă 
spațiul ca mărime + figură este o proprietate care aparține cuiva. Spa- 
tiul ca relaţie de coexistență cere ca relate spaţiul ca proprietate. Un 
spațiu gol este o proprietate de sine stătătoare, neapartenentă, ceea ce 
înseamnă că generalitatea s-a transformat în individualitate. Tot așa 
timpul ca relaţie de succesiune nu poate fi gol, fiindcă relaţia (totdeauna 
generală) nu există independent de termenii ei, care sînt indivizii ce du- 
rează, ce sînt în timpul lumii şi în care, în cele din urmă, sînt clipele 
intemporale. Golul presupune plinul ; este dar recesiv. Mai mult, golul 
s-a născut dintr-o falsificare a plinului. Golul este un plin pe care nu-l 
cunoaștem ca atare. Relaţia singură, ruptă de termenii ei, de relate, este 
în adevăr „goală“, însă ceea ce este independent devine un individ. Re- 
lația goală este ipostaziată, personificată, pe scurt, devine ceva plin. 
Putem trece acum la raportul de recesivitate dintre timp şi eternitate. 


Timpul și eternitatea nu rezultă genetic una din alta prin degradare 
sau prin potenţare. Totuşi ele nu sînt separate, ci solidare, eternitatea 
avînd poziţia recesivă, secundară, fără a primi prin aceasta accentul unei 
valori inferioare. Dimpotrivă, eternitatea are aureola aspiraţiei spre „du- 
rabil“, spre o existență care învinge caducitatea vieţii obişnuite. Solida- 
ritatea timpului şi eternității sînt cunoscute filozofiei contemporane. 
Tipic enunţă imanenţa eternului în timp criticistul H. Rickert. Parafra- 
zînd o propoziţie celebră a lui Kant, Rickert scrie : „timpul fără intem- 
poral este orb, iar intemporalul fără timp este gol“ (Allgemeine Grund- 
legung der Philosophie, vol. I, p. 37). Acest ginditor a introdus în filo- 
zotie, pe urmele lui Platon şi Lotze, alături de Windelband, o nouă ipos- 
tază a eternului : „valabilitatea“, valorile absolute. Un alt neocriticist cu 
înclinări pentru dialectică, Jonas Cohn. „Dacă existenţa trebuie să fie 
gîndită nu în genere (= obiect de gîndire), ci în sensul arătat aci (= rea- 
litate), atunci supratemporalul trebuie să fie raportat la temporal şi in- 
vers. Cel puțin în măsura în care supratemporalul are forma legii, de 
exemplu a legii ce comandă însuşi cursul timpului, această relație este 
o «valabilitate» (Gelten). Sinteza temporalului şi supratemporalului duce 
deci la chestiunea referitoare la raportul dintre ceea ce este valabil şi 
timp. Din propoziţia «supratemporalul valorează despre temporal» de- 
rivă întîi o raportare negativă: valabil este numai intemporalul (Das 
Zeitlos). Aceasta se aplică tocmai la valabilităţile de la care am plecat, 
la cele logice. Valabilitatea logică a unei judecăţi este intemporală. Chiar 
mai mult, şi conţinutul valabilităților logice, de care este vorba aci, 
pare că trebuie să fie intemporal“ (J. Cohn, Die Theorie der Dialektik, 
1923, p. 79). 


Rolul eternității este de a da plenitudine timpului, nu de a-l depăşi 
sau distruge. Timpul fără eternitate nu este deplin, nu se poate constitui 
în mod consecvent, iar eternitatea fără timp este o fantasmagorie meta- 
fizică, o răsturnare a ierarhiei recesive. Cine crede că trăieşte în eier- 
nitate, că s-a ridicat peste vremelnicie, acela „visează cu ochii deschişi“ 
(oculis apertis somniat), cum spune Spinoza, care a căzut în această ispită. 
Așadar, nu există timp plenar fără ceva mai mult decît timp. Această 
propoziţie, veridică în fond, poate alimenta confuzii. Timpul plenar este 

timpul în şi prin care se constituie etenitatea ca factor interior timpului. 
Fără timp nu există eternitate, dar fără eternitate există un timp im- 
perfect. Eternitatea se încrustează în timp şi-i dă plenitudine, nu plu- 
teşte deasupra timpului, dincolo de el, ca şi cum s-ar putea dispensa de 
el. Necontenit trebuie să corectăm impresia de corelaţie, de echivalență 
a celor doi termeni, de isonomie. 


Justa interpretare a dualismului de față impune importante discri- 
minări. Vom distinge între intemporal și etern, pe care un Rickert şi alţii 
îi întrebuinţează sinonim. Intemporalul este o specie a genului eternitate, 
cealaltă fiind supratemporalul. Intemporalul cuprinde el însuşi două sub- 
specii, pentru care nu avem termenii potriviţi. Intemporalul I este ceea 
ce nu are în sine timp; intemporalul II ceea ce este în orice timp, ceea 
ce durează fără început şi sfirşit, iar dacă are început, ceea ce durează 
fără sfîrşit. În adevăr, înțelegerea timpului postulează, cum vom vedea, 
amîndouă sensurile intemporalului. Supratemporalul este ceea ce stă din- 
colo de orice timp, ceea ce se poate dispensa de timp, ca o realitate infe- 
rioară, pieritoare. Vom cerceta pe fiecare. În toată istoria gîndirii euro- 
pene se întilneşte noțiunea de durată care cere spre întregire noţiunea 
de simultaneitate. Durează ceea ce este simultan cu mai multe date și în 
cele din urmă cu toate datele lumii. Desigur, simultaneitatea este un 
mod al timpului în sensul că simultaneitatea există datorită succesiunii, 
De la Kant pînă chiar în vremea noastră se afirmă că cele două aspecte 
ale timpului sînt succesiunea și simultaneitatea. Enunţul conţine tot atîta 
adevăr cîtă eroare. Eroarea constă în aşezarea lor pe același plan, în 
corelativitatea lor echivalentă. Adevărul stă în caracterizarea lor rece- 
sivă. Succesiunea este dominantă, simultaneitatea este recesivă. A pune 
simultaneitatea la acelaşi nivel cu succesiunea înseamnă a se complace 
în nonsensul : succesiunea presupune nonsuccesiunea, simultaneitatea. 
În realitate, nonsuccesiunea presupune ca dată pozitivă succesiunea. 


Intemporalul I este un dat străin de timp. Intemporalul I se află în 
timp, dar nu are în sine timp, nu este „plin de timp“. În lumina acestei 
definiții, oricare general, oricare notă universală este intemporală, 
fiindcă nu cunoaşte schimbarea. Figura de exemplu este intemporală I, 
fiindcă, neschimbîndu-se, nu cuprinde în sine timp, succesiune, dar ea 
se află în timp ca tot ce este real. Cum ştim, generalul este amisibil sau 
nu este amisibil, poate fi pierdut sau nu poate fi pierdut, dar el însuşi 
nu se schimbă ca individualul. Generalul poate fi cîștigat sau pierdut 
numai fiindcă individualul se schimbă, cunoaşte succesiune. Această 
structură, insuficient înțeleasă îndeobşte, a fost relevată înainte pentru 
a justifica legătura recesivă dintre schimbare și persistență. Dacă gene- 
ralul nu are în sine timp, fiind neschimbător, care este generalul încrus- 
tat în timp, care este intemporalul I interior timpului ? Ne reamintim 
că spaţiul ca relație presupune un spațiu ca proprietate sau esenţă a cor- 
purilor : mărimea, figura. Care sînt termenii timpului, acesta rămînînd 
relaţie, fiindcă el nu mai presupune un timp ca proprietate imanentă 
existențelor ? Care sînt elementele timpului sau succesiunii ? Cine se suc- 
cede ? Sînt clipele, momentele. Clipa este generală, fiindcă se repetă, 
fiindcă poate să aparțină mai multor existenţe ; iar, în ipoteza eternei 
reveniri, acelaşi lucru poate trece prin aceeași clipă. Clipele, ca intem- 
porale sau ca generale, există în timp şi prin timp, de aceea ele se suc- 

ced. Pe cînd locurile, „punctele spaţiale“ sînt toate deodată, clipele curg, 
fără ca prin aceasta ele însele să sufere vreo schimbare, să aibă timp în 
ele. Termenii coexistenței, spaţiului ca relaţie, sînt tot spaţiu ; termenii 
succesiunii, timpului, sînt intemporali. De aceea timpul nu stă pe loc, 
iar spaţiul s-ar zice că este un bloc de gheaţă. În microstructura timpu- 
lui şi spațiului stă explicația deosebirii dintre spațiu şi timp. Existența 
clipelor, a atomilor de timp, a cuantelor de timp a intrat astăzi în cîmpul 
realităților fizice. Teoria atomistă a timpului, cunoscută gînditorilor 
arabi, dezvoltată de Leibniz, Boscovitch, H gînditor dalmatin din secolul 
al XVIII-lea, a încetat de a fi o curiozitate istorică sau numai o specu- 
lație a gîndirii, ci a devenit o necesitate impusă de fapte. 

Nu numai intemporalul I, dar şi intemporalul II — ceea ce este dat 
în orice timp — se constituie în timp şi prin timp. Intemporalul II 
este totuna cu durată în sensul tradiţional, așa cum îl cunoaște Spinoza : 
„durata este continuarea indefinită în existență“ (Ethica, II, definiţia V), 
nu în sensul lui Bergson de curgere necontenită de calităţi eterogene ce 
nu „durează“ în sensul luat de noi. Demonstrarea afirmației noastre cere 
o prealabilă explicare a noțiunii de simultaneitate legată de durată, de 
intemporalul II. Nu interesează aci discuţia provocată în fizica contem- 
porană de către teoria relativităţii în jurul noţiunii de simultaneitate 
mai ales a proceselor foarte îndepărtate unele de altele. Fizica relati- 
vistă nu se interesează de însăşi simultaneitate, pe care o consideră ca 
nerelevantă în sine, ci de constatarea ei prin măsurătoarea cronometre- 
lor, singura garanție obiectivă a existenţei ei, atunci cînd procesele pre- 
tins simultane se petrec la distanțe enorme, şi presupun semnalizări 
luminoase. Semnalizările luminoase, oricît de rapid s-ar comunica, re- 
clamă timp și sînt dependente de viteza corpurilor de pe care se fac 
semnalizările. Spuneam că adeseori s-a atribuit timpului două particulari- 
tăți sau moduri : succesiunea şi simultaneitatea : un fenomen ar fi sau 
succesiv. (în „timpuri“ diferite), sau simultan („în acelaşi timp“). Aşeza- 
rea la egalitate a celor două determinări este absurdă : dacă timpul este 
succesiune, el nu poate fi și simultaneitate, adică „în acelaşi timp“. To- 
tuși, acea opinie destul-de răspîndită nu este cu totul lipsită de înţeles, 
dar sub condiția formulată înainte: simultaneitatea este dependentă sau 
recesivă faţă de timp (succesiune); -Simultaneitatea presupune timpul, dar 
ea însăşi nu este în timp, ci îl exclude. Simultaneitatea cere “două 
sau: mai multe clipe, deci o succesiune, care se prezintă ca „în același. 
timp“ atunci cînd sînt raportate la un al treilea factor, care este comun 
proceselor, clipelor succesive. Două clipe apar ca simultane nu: ele: în- 
sele, ci ele raportate la un al treilea, la un punct de reper, toate datele 
în relaţie fiind integrate în timp. Acel al treilea: ce serveşte raportării 
momentelor, pentru a avea 'simultaneitate, poate fi înainte sau după 
acele două momente. Deci simultaneitatea nu este intemporalul I. Simul- 
taneitatea are timp în sine, nu numai este în timp, pe cînd intemporalul 
I este în timp, dar nu are timp în sine. : : 

Simultaneitatea ne duce la durată. Durata este un termen de relaţie, 
ca şi succesiunea şi simultaneitatea ; ea însăşi este o succesiune ce este 
simultană cu o altă succesiune sau cu mai multe. Durata implică timpul, 
dar nu este însuși timpul. Nici un dat nu are durată dacă este privit 
izolat, pentru sine, ci numai dacă este cunoscut simultan cu altceva care 

de asemenea este în succesiune. Durează. dar ceea ce este simultan cu 
alții, care ei înşişi sînt în succesiune sau sînt schimbători. De aceea s-a 
afirmat pe drept că nu însuși timpul durează, ci ceea ce este în timp. 
Constatăm că n-a fost fericită alegerea, în filozofia lui Bergson, a ter- 
menului de durată pentru a desemna mai adecvat timpul, pura succe- 
siune. E aci un echivoc al bergsonismului. Succesiunea (timpul) face po- 
sibilă durata, nu invers. Dacă durata presupune conservarea trecutului în 
prezent şi tensiunea spre viitor, cum crede Bergson, se constată prin 
aceasta necesitatea ca mai multe succesiuni să fie simultane pentru a 
se constitui durata. 

Durata este factor integrant al intemporalului II şi dă impresia „unei 
anume specii de eternitate“, pentru a uza de o expresie spinozistă. „Eter- 
nitatea“ este de asemenea un termen de relaţie care exprimă „durata“, 
iar dacă prin durată se înţelege numai un timp „lung“, dar finit, „eterni- 
tatea“ exprimă o anumită durată, aceea fără sfîrşit. Este etern ceea ce, 
ca schimbare sau ca schimbător, este dat simultan cu toate schimbările 
lumii. Ca urmare, etern nu poate fi numit datul general care nu se 
schimbă, care nu este „plin de timp“. Generalul este intemporal I, nu 
intemporal II. Etern sau intemporal II este numai individualul ireduc- 
tibil, „simplul“. Generalul este şi el etern, ca proprietate care aparţine 
unui individ etern, intemporal în sensul doi. „Eternitatea“, durata fără 
început şi sfîrşit, presupune timpul — fără succesiune în simultaneitate 
nu există „totdeauna“. Deci intemporalul II este o relaţie complexă, cu 
multiple supoziţii, încărcată de date, străină de simplitatea principiu- 
lui metafizic. Este „universul“ etern sau vremelnic ? Universul nu este 
nici etern, durabil fără început şi sfîrşit, nici trecător, vremelnic. La 
univers nu este valabilă dualitatea în discuţie, fiindcă lumea nu este 
un Individ, un Organism schimbător. 

Pe lingă intemporalul II în accepţia de etern, de durabil „în orice 
timp“, simultan cu toate fenomenele lumii, nu este oare posibilă şi o 
altă eternitate, „adevărata“ eternitate, care este totuna cu „în nici un 
timp“ sau „mai presus de timp“? O astfel de eternitate înfrînge orice 
încercare de înţelegere. Ceea ce este „mai presus de timp“ este și mai 
presus de puterile concepției noastre. „Adevărata“ eternitate anulează nu 
numai timpul, dar şi orice posibilitate de etern în sensul intemporalu- 
lui II. Poate că aceasta este finalitatea ascunsă a acestui sens al eter- 
nităţii, eminent religios : degradarea nu numai a timpului, dar şi a tot 
ce este. durabil în orice timp. Dar nu putem recunoaște lumii atribu- 
tul de „adevărat“ eternă sau supratemporală ? Atributul ar fi acceptabil 
dacă lumea n-ar fi ea însăși „plină de timp“, ci ar fi numai în timp, iar 
timpul ar fi gol. Ipoteza aceasta implică falsa idee a unui timp gol, a 
unui raport fără suport, așa încît lumea — ca individ primordial — apare 
din neant și dispare în neant. Ea mai implică, am văzut, o veche cu- 
noştinţă a noastră : lumea este un Mare organism. Firește, ca organism, 
lumea este ceva schimbător şi ar putea fi etern în sensul de durabil. 
Dar ea este aruncată în timp, ca orice individ particular din lume, este 
proiectată într-un timp gol, şi atunci ea trebuie să se nască și să moară. 
Pe scurt, sîntem situaţi neîncetat în fața celor două sensuri ale eterni- 
tății. — intemporalul II şi supratemporalul —, iar alegerea noastră este 
făcută : ratificăm eternitatea ca existența „în orice timp“ (intempora- 

lul II) și păstrăm rezervă față de supratemporal sau ceea ce nu există 
în nici un timp, expresie care contrazice toate cunoştinţele noastre şi 
se adăposteşte după un act de credinţă. Nimic nu justifică amara consta- 
tare a lui Julien Benda că filozofia contemporană marchează „sfîrşitul 
eternului“, numai fiindcă s-a îndepărtat de platonism, care separă eter- 
nul de lumea sensibilă, îl face transcendent, pentru a-l feri de atinge- 
rea pîngăritoare a sensibilului. „Omenirea va vedea poate în curînd că 
ar fi fost bine ca anumiţi zei să fie eterni“ (J. Benda, La fin de Véternel, 
ed. a VI-a, 1928, p. 201). Noi socotim că unirea recesivă a eternității și 
timpului nu dezlănţuie poftele și violența, ci dimpotrivă este o frînă, un 
principiu de disciplină şi intelectual și moral. Benda reprezintă încerca- 
rea apocaliptică de a răsturna raportul recesiv ; platonismul lui are un 
izvor mistic, metafizic. 


14. FINIT-INFINIT 


Tematica dualismului precedent revine cu elemente noi în dualis- 
mul finit-infinit. Dealtfel cele două dualităţi sînt adeseori întrețesute 
în istoria sistemelor filozofice şi a teoriilor ştiinţifice atît de intim, încât 
eternitatea pare un sinonim al infinitului, iar timpul al finitului. Dualis- 
mele acestea sînt totuși deosebite cel puţin în ce priveşte generalita- 
tea lor. Finit-infinit are o sferă mai largă, fiindcă se aplică deopotrivă 
la timp, spațiu, mişcare, cauzalitate, număr, deci la tot ceea ce are un 
aspect cantitativ, la tot ce este un quantum, dar şi la tot ceea ce gîndi- 
rea tradițională consideră sub aspect calitativ (bunătate, înţelepciune, 
ştiinţă, voinţă etc.). Generalitatea dualismului explică, în bună parte, 
dificultățile de înţelegere ridicate, încă din filozofia greacă, de ideea 
infinitului. Independent de generalitatea ei, ideea însăși, prin structura 
ei, ne transpune la marginile inteligenței şi impune gîndirii o încordare 
cu rezultate disproporționat de reduse. Ideea de infinit a obsedat şi con- 
tinuă a chinui spiritul omului. 

Ideea de finit este aproblematică, fiindcă exprimă experienţa noastră 
vbișnuită. Dominarea ideii de finit n-a fost niciodată serios ameninţată. 
Orice fapt este un dat determinat, adică este acesta şi nu altul. Expe- 
riența este limitată, definită, nu dintr-o esenţială și radicală slăbiciune 
a spiritului uman, ci dintr-o esenţială constituţie a existenței. Ceea ce 
s-a numit principiul determinării rezumă structura finită, definită a ex- 
perienței. Perfecţia supremă atribuită lui Dumnezeu, îmbrăţișarea din- 
tr-o privire a unei infinităţi de lucruri, nu numai în natura lor comună, 
specifică sau generică, ceea ce poate fi hărăzit şi omului, ci în ceea ce 
fiecare lucru are propriu faţă de toate celelalte. În acest atribut al 
Divinului, al „idealului transcendental“, întrezărim în același timp ma- 
rele paradox al infinitului — infinitul devenit finit sau transfinitul —, 
dar şi marele său adevăr — infinitul este asociat recesiv finitului, 
este o valoare dependentă. Principala eroare filozofică constă în a con- 
sidera finitul și infinitul ca inconciliabile, aşa încît unul trebuie să în- 
ghită pe celălalt, dată fiind structura lor deosebită — după Spinoza, 

calitativ deosebită. O a doua eroare constă în a le considera ca atribute, 
cu puteri egale, după ce s-a văzut că nici un termen al dualității nu 
poate răpune pe celălalt. O a treia eroare este derivarea unui termen 
din altul, fie prin degradare (finitul din infinit), fie prin potenţare (in- 
finitul din finit). Noi socotim fundată soluția următoare : infinitul are 
o semnificație pozitivă numai dacă el păstrează rolul recesiv, în servi- 
ciul finitului. Desigur, termenul de infinit este unul negativ : el exprimă 
că ceva nu este finit sau limitat, iar negaţiile sînt periculoase dacă nu 
se traduc într-un conţinut pozitiv. Pozitivitatea infinitului se manifestă, 
după ce termenul de finit sau limitat a fost prezentat la rîndul lui ca 
o negaţie, în sensul că orice determinare este o deosebire de altele, o 
negare a lor : este așa, nu este altfel. Pentru Spinoza, omnis determina- 
tio negatio. În adevăr, negația presupune o deosebire reală şi este con- 
diționată de aceasta. Dacă este aşa, atunci infinitul este negația unei 
negații și logica ne învaţă că două negaţii dau o afirmaţie. Rămîne de 
cercetat în ce constă pozitivitatea infinitului. Justificarea pozitivităţii 
infinitului nu trebuie să uite că limita nu este o pură negaţie, cum 
constată Locke. Dacă limita ar fi o pură negaţie, atunci nu numai sfir- 
șitul (moartea), dar şi începutul (naşterea) ar fi o negaţie. Susţinut-a 
oare cineva că apariţia unei fiinţe este o negaţie ? Pe lîngă aceasta, in- 
finitul. ca pură abstracţie este o negaţie, dar nu un infinit concret, cum 
este spațiul infinit sau timpul infinit. Negaţia este asociată cu un con- 
ținut pozitiv : spaţiu, timp, număr, grad etc. | 

Pe cît de aproblematic este finitul, pe atît de problematic este in- 
finitul. Caracterul problematic al infinitului se manifestă în structura 
contradictorie, antinomică a acestei noţiuni. De la Aristotel se cunoaşte 
antinomia infinitului. Infinitul întruneşte două note ce se exclud: pe 
„de o parte, el nu se poate opri, fiind fără limită, aşa încât. nu este „cel 
mai mare“, deoarece putem concepe ceva încă şi mai mare, pe de altă 
parte, infinitul este ceva dat, deci — ca orişice dat — ceva complet, 
încheiat, împlinit, prin urmare ceva finit, peste care însă nu se poate 
concepe ceva și mai mare, deoarece infinitul este „cel mai mare“. In- 
finitul este şi ceea ce este „necontenit mai mare“ decît oricare lucru 
dat, dar și „cel mai mare“ lucru dat. Kant a înţeles că ideea de infinit 
este resortul antinomiilor cosmologice. Nu putem gîndi un infinit ac- 
tual, dat, total, definitiv, dar nici nu putem gîndi o limită dată defi- 
nitiv. Nu putem gîndi nici limitatul, nici nelimitatul. Căci o limită nu 
este posibilă decît în. cadrul aceleiaşi realităţi ; limita unui spaţiu este 
tot spaţiu, iar limita timpului tot timp. Antinomia inerentă infinitului 
se vădeşte mai ales la seria numerelor cardinale : nu există un ultim 
număr, fiindcă după orice număr, oricît de mare, gîndim un număr și 
mai mare, dar totodată infinitatea numerelor alcătuieşte un întreg, un 
tot, adică este dată, împlinită, pe scurt, este finită. Iată marele supliciu 
logic al infinitului, care a determinat pe Aristotel să nu admită — vom 
vedea neconsecvent — un infinit actual, dat, ci. numai un infinit vir- 
tual, o neșfirşită adăugare sau scădere, un indefinit, cum îl vor numi 
scolasticii şi. modernii. Asupra hotăritoarei deosebiri dintre infinit și 
indefinit vom reveni necontenit, căci indefinitul este o formă a finitu- 
lui, întrucît oricît am. adăuga finitului dat rezultatul este tot finit. Dar 
şi la infinit este prezent, ca factor determinant, finitul în exigența ca 

infinitul real, dat, să fie împlinit, totalizat. Se crede că ieșirea din im- 
pasul infinitului dat sau finit a fost găsită de matematicianul german 
Georg Cantor (1845—1918), care, după 1880, în teoria ansamblurilor sau 
mulțimilor, a fixat noţiunea de transfinit, adică noţiunea de infinit dat, 
care rămîne. neschimbat fie că adăugăm, fie că scădem un număr finit. 
Prin Cantor inteligența umană este asimilată cu inteligenţa divină. „Can- 
torismul este o doctrină teocentrică. Ea n-are sens decît în funcţie de 
intelectul divin şi Cantor a operat cum ar face Dumnezeu dacă ar ra- 
ționa — asemenea nouă — asupra mulţimii transfinite simultane de 
fiinţe pe care ştiinţa viziunii... şi ştiinţa simplei înţelegeri le înfățișează 
privirii sale“ (Marcel Lallemand, Le transfini, sa logique et sa metaphy- 
sique, 1934, p. 274—78). Adăugăm lămurirea de istorie a ideilor că ideea 
de infinit a apărut de timpuriu la greci prin descoperirea numerelor ira- 
tionale şi prin teoriile primilor naturalişti. Cel dintii care a relevat an- 
tinomia infinitului a fost Zenon eleatul, pe care a aplicat-o nu la infi- 
nitul mare, la creșterea nemărginită a lumii, ci la infinitul mic, la di- 
viziunea nelimitată, unde, oricum, presiunea ideii de infinit este mai 
mică. Sînt destul de cunoscute aporiile lui Zenon care tind să arate că 
nu există decît Unul imobil, nu mișcare şi pluralitate, fiindcă mișcarea 
de la un loc la altul presupune străbaterea unui număr infinit de locuri, 
intermediare, deci presupune că infinitul produs de diviziunea spaţiului 
este totuși finit sau împlinit. Săgeata aruncată din arc în realitate stă 
pe loc, fiindcă ea are de actualizat ceea ce nu se poate actualiza : infi- 
nitul părţilor sau locurilor momentelor. 

Cum vom ieși din labirintul infinitului? O soluţie radicală este 
suprimarea obiectului ce scandalizează, a infinitului în orice formă a 
lui şi cantonarea în „bine rotunjitul“ finit, în „Sphairos-ul“ lui Parme- 
nide, gînditorul care a inspirat nu numai pe Zenon, dar şi pe atîţia ur- 
mași antici şi moderni pînă în vremea noastră. Iată cum vorbeşte el 
despre Existenţă sau Fiinţă. „Amarnica Nevoie a ţine în strînsoarea ho- 
tarului ce-o înconjoară din toate părțile, pentru că nu-i îngăduit ca 
fiinţa să fie neisprăvită ; astfel se face că nu-i lipsește nimic căci de 
i-ar lipsi ceva, i-ar lipsi totul... De vreme ce există un ultim hotar, 
acesta e împlinit de jur împrejur, asemenea unei sfere bine rotunjite, 
în toate părţile ei deopotrivă cumpăniță față de mijloc“ (Pragmentele 
eleaților, trad. de D. Pippidi, p. 91). Numai Zenon a dus pînă la ulti- 
mele consecinţe, chiar absurde, în conflict cu experienţa, doctrina învă- 
tătorului său, negînd pluralitatea infinită a părților cerute de divizibi- 
litatea unei porțiuni spaţiale finite. Dimpotrivă, un alt eleat, Melissos, 
admite infinitatea spaţiului în extensiunea sa, fiindcă el înţelege cea- 
laltă exigenţă a infinitului, de a nu ne opri la nici o limită, fiindcă pu- 
tem gîndi ceva „mai mare“, ceva care n-a început şi nu va sfîrși. „Veş- 
nică, fiinţa trebuie să fie şi nemărginită de vreme ce n-are un început 
cînd s-a născut, nici un sfîrșit la care, ajungînd, să piară“ (îb., p. 139). 
Soluţia „finitistă“ eleată nu este izolată în gindirea antică. Valorifica- 
rea superioară a finitului, a mărginitului, a formei, a „sferei“ — aşa- 
numitul „finitism“, termen creat de contemporani — sui adînc înrădă- 
cinată în conștiința grecilor care au creat filozofia europeană. Acest 
punct va fi luminat mai viu în scurta istorie a problemei. Vom înţelege 
astfel, prin contrast, preferința modernilor pentru soluția infinitistă. Dar 

să nu simplificăm o. problemă încîlcită prin aspectele ei complexe de-a 
lungul filozofiei europene. 

Deşi gîndirea veche se pronunţă în favoarea finitului, a existenţei 
„sferice“, ea cunoaște şi infinitul, dar nu-l acceptă, cu conştiinţa împă- 
cată, decît sub forma infinitului virtual, care este simpla posibilitate de 
creştere, deci care este indefinitul sau un finit pe care îl putem face 
să crească, fără a ne opri decît provizoriu. Empiriștii moderni, începînd 
cu J. Locke, vor încetățeni un sens înrudit celui aristotelic al infinitului. 
Infinitul este finitul repetat fără oprire, este o continuă scădere sau 
adăugare de mărime la o mărime finită, dată. Pe scurt, infinitul este 
simpla negaţie a finitului, necontenita lui depăşire. Că un asemenea in- 
finit nu este autentic s-a recunoscut de contemporanii lui Locke, iar 
Hegel mai tîrziu l-a numit „infinitul rău“, faţă de infinitul actual în- 
tr-o accepție specială, de mișcare circulară. Acest sens al infinitului are 
meritul de a recunoaşte rolul dominant al finitului. Soluţionarea pru- 
dentă a infinitului ca indefinit se întilnește, cele puţin provizoriu, la 
cel dintîi reformator al gîndirii moderne, la Descartes, ca şi la cel de al 
doilea reformator, la Kant : infinitul este progresiva depășire a oricărei 
limite, fără nici o oprire. 

A doua mare soluţie radicală — radicală, cel puţin, prin năzuința 
ei — acordă infinitului funcția dominantă și degradează finitul. Soluţia 
aceasta s-a înfiripat din dorinţa de a împăca finitul cu infinitul dat, 
fără a recurge la ajutorul indefinitului, numai în aparenţă favorabil in- 
finitului. De aceea se dă precădere infinitului și se decretează finitul 
ca simplă .limitare interioară a infinitului. Spinoza defineşte orice də- 
terminare o „negaţie“, adică o limitare a substanţei infinite, iar orice 
finit o manifestare modală a infinitului. Această concepţie eludează di- 
ficultăţile infinitului actual printr-un salt în transcendentul teologic 
cu. ajutorul unei noi noțiuni de infinit, care este valabilă numai pentru 
divinitate. Infinitul divin, considerat ca pozitiv faţă de infinitul nega- 
tiv al indefinitului, este realitatea supremă, Perfecţia, valoarea maximă, 
plenitudinea, actualitatea totală. Începutul transpunerii infinitului în 
supranatural, pentru a-l pune la adăpost de slăbiciunea internă a infi- 
nitului actual sau dat, este opera lui. Aristotel, care condamnă infini- 
tatea actuală. Dumnezeu este Noŭs (Inteligență sau Spirit), formá pură 
fără materie, este Perfecţia închisă în sine, suficientă sieşi, izolată în 
propria sa gîndire, în „gîndirea gîndirii“. La însuşi Aristotel, Inteligența 
divină este încă finită, potrivit valorificării superioare a finitului, dar 
ea cuprindea în germene potențarea la infinit, sădită de la început în 
Perfecţie. Infinitatea Perfecţiei este proclamată de Plotin, către sfîrşitul 
vechii gîndiri. Creştinismul va îmbrăţișa cu avînt infinitatea divină, le- 
gată de perfecţia maximă, de plenitudine, de totalitate. Dacă numerele 
sînt infinite, spunea Augustin, cum s-ar putea ca Fiinţa perfectă să nu 
fie ? Din Perfecţia totală rezultă nu numai realitatea ei, potrivit argu- 
mentului ontologic, dar şi infinitatea ei. Dumnezeu este omniprezent, 
este în orice timp şi în orice loc, este imensitatea. Printre moderni, Spi- 
noza atribuie lui Dumnezeu spaţialitatea, o. spaţialitate inteligibilă, in- 
divizibilă, un Tot, iar gînditorul englez platonizant Henry More scria 
lui Descartes : „tot ce există trebuie să fie întins. Dumnezeu este o fiinţă 
întinsă, trebuie să fie, pentru a fi omniprezent, şi motor universal“ 

(Joseph Maréchal, Précis d'histoire de la philosophie moderne, I, 1933, 
p. 109). 

Noţiunea de imensitate, ocupind primul plan, făcea mai de crezut 
perfecţia infinită ca un întreg, ca ceva actual. Astfel imensitatea ca 
perfecţie integrală strecura în infinitul actual noţiunea de finit. Pleni- 
tudinea ca un tot este ceva finit. Deci și refugiul în noțiunea de Dum- 
nezeu ca imensitate perfectă şi deplină nu poate să nu apeleze la finit. 
Poate că există o ieșire: apelul la mister. Un gînditor catolic, Regis 
Jolivet, simțind că logica ne impune de a admite că Divinitatea, ca to- 
talitate a perfecţiilor, trebuie să includă şi lumea, dacă aceasta are vreo 
perfecţie, şi astfel să ducă teismul pînă la panteism, scrie „polemizînd“ 
cu opera lui Julien Benda (Essai d'un discours cohérent sur les rapports 
de Dieu et du monde, p. 193): „în realitate, lumea este interioară lui 
Dumnezeu, şi Dumnezeu este — în mod eminent — universal. Noţiunea 
de deosebire (a lumii de Dumnezeu) implică numai absoluta dependenţă 
a universului față de Dumnezeu sau neidentitatea formală a universului 
cu Dumnezeu, dar nu separaţia sau exterioritatea radicală. Dar, bine- 
înțeles, aci sîntem în centrul misterului“ (R. Jolivet, Etudes sur le pro- 
blème de Dieu dans la philosophie contemporaine, 1932, p. 140). 


Numai expunerea de pînă acum ne-a impus concluzia, care va mai 
primi confirmări, că infinitul nu poate fi acceptat decît în funcţie re- 
cesivă, în rolul normal de adjuvant al finitului, fără a sacrifica prin 
aceasta specificul său. Cum ar putea fi infinitul de ajutor finitului, dacă 
el ar fi numai şi numai o camuflare a finitului ? Desigur, infinitul nu 
se poate lipsi de finit, de aceea el este recesiv, dar totodată are ceva 
propriu. Recesivitatea explică îmbinarea de specific şi de subordonare, 
explică îndeosebi caracterul obsedant al ideii de infinit. Introducerea 
infinitului în matematica modernă prin Newton şi Leibniz, cuantificarea 
a ceea ce părea a fi o perfecţie calitativă confirmă rolul esenţial al in- 
finitului de a explica finitul. „Prin finit, infinitul permite să fie între- 
văzut şi pînă la un punct calificat de noi; astfel captat, într-un gest 
de apropiere decît într-o viziune, el ne dezvăluie fondul constitutiv și 
principiul inteligibilităţii finitului ; Leibniz, elaborînd a sa mathâsis uni- 
versalis, aşeza în cadrul ei, alături de știința algebrică a finitului (scien- 
tiam finiti), o ştiinţă mai pătrunzătoare «scientiam infiniti, ubi interventu 
infiniti. finitum determinatur»“ (citat de Maréchal, op. cit., p. 182). „Ori- 
ginalitatea calculului diferențial — de asemenea, aceea a calcului in- 
tegral care reconstituie, plecînd de la diferențială, suma infinită a dife- 
rențelor — constă în această unire paradoxală a finitului şi infinitului“ 
(ib., p. 185). De aceea, repausul este o mişcare infinit de mică, cercul 
un poligon infinit de mic sau invers. Infinitul matematic nu este obiec- 
tul intuiţiei directe, nu este ceva dat, ci este obiectul spre care gîndirea 
năzuieşte indefinit pentru a-l atinge. Esenţialul este ca diferențele să 
fie infinit de mici sau, cum spune Leibniz, să fie „incomparabil de mici“. 
Așadar, infinitul matematic nu este paradoxal infinit actual sau dat, ci 
un indefinit care, pînă la urmă, se va adeveri, chiar şi sub forma de 
transfinit, ca singurul infinit posibil sau conceptibil, fiindcă se menţine 
în poziţie recesivă de bun tovarăș al finitului. 

Înainte de o încercare de sistematizare a dualismului în discuţie, 
vom trasa o schiţă istorică mai amplă, pregătitoare, pentru a surprinde 

jocul celor două noţiuni, adică alternarea de separare a lor, pînă la 
opoziţie nimicitoare, și de solidaritate. | 

Grecii, care cunoșteau toate noţiunile fundamentale, deşi n-au ştiut 
să le valorifice pe toate deopotrivă, nu puteau să rămînă străini de 
ideea infinitului. Elenistul italian Rodolfo Mondolfo, în studiul său 
L'infinito nel pensiero dei Greci, 1934, respinge opinia foarte răspin- 
dită că mentalitatea greacă este refractară ideii de infinit. Erudita sa 
argumentare nu ne convinge, fiindcă niciodată nu s-a negat existenţa 
la vechii gînditori a ideii de infinit. În discuţie este numai ierarhizarea 
ei — accentuarea rolului'ei în contrast cu finitul. În naturalismul preso- 
cratic, finitul şi infinitul îşi dau mîna. Infinitului îi revine atribuţia 
de a ilumina finitul, împrejurare ce dezvăluie instinctul filozofic sănă- 
tos al celor dintîi gînditori greci. Chiar dacă lumea este finită, principiul 
ei este infinit, fiindcă este nedeterminat, nemuritor şi neobosit. Aşa este 
la Anaximandros, care principiază lumea în apeiron (nedeterminat, in- 
finit), așa este la Anaxagoras, dar mai ales la atomistul Democrit. Atomii 
sînt în număr şi forme infinite, lumile sînt infinite. Totuşi infinitul 
nelinișteşte conştiințele celor vechi din cauza paradoxelor incluse în 
el, cum s-a văzut la eleaţi, iar experiența, întărită de gîndire, pledează 
pentru finit. De la pitagorei şi Platon, în opoziția dintre finit (determi- 
nat) — infinit (nedeterminat), postul dominant îl ocupă finitul, ordinea, 
forma, iar infinitul, ca inform, haotic şi nedeterminat, este tolerat ca 
factor inferior, identificat cu materia. Aristotel consacră pentru secole 
primatul finitului faţă de infinit, superioritatea determinatului față de 
nedeterminat. Merită atenţie felul cum el distribuie cei doi termeni în 
cîmpul realităţii, căci recunoaşte și el o anumită infinitate. Numerele 
sînt virtual infinite, adică pentru continua numărătoare fără o oprire, 
dar nuniărul cel mai mare nu poate fi actual sau dat. De asemenea, di- 
viziunea spaţiului este virtual infinită, nu actual, şi de aceea mișcarea 
este afirmată împotriva lui Zenon. În ce priveşte spaţiul, legat de ma- 
terie, el este finit, are o limită. Lumea materială are margini în sfera 
stelelor fixe cu mișcare circulară perpetuă, mișcare circulară pe care 
Hegel o va considera ca adevărată: expresie a infinitului. Dincolo de 
sfera stelelor fixe nu mai este nimic, în afară de „Primul motor imobil, 
Divinitatea, închisă în plenitudinea perfecţiei sale. Este de notat că 
Aristotel admite infinitul la timp, fiindcă lumea n-are început şi sfîrşit. 
Totuşi, şi aci 'finitismul impune o îngrădire : seria cauzală nu merge la 
infinit, ci se oprește la o cauză primă, la „primul motor“. Pe scurt, cos- 
mosul aristotelic este finit ; el poate fi îmbrățișat de om dintr-o privire, 
de la centrul lui, pămîntul, pînă la extremitatea stelelor fixate în ultima 
sferă. De acum finitatea lumii materiale devine o dogmă, de care gin- 
direa creştină. medievală nu se atinge, ci mai degrabă o va apăra în pra- 
gul erei noi cu sacrificarea libertăţii de gîndire. 

Cel mai mare eveniment în istoria antică a noţiunii, de infinit este 
reabilitarea infinitului, nu însă în lume, ci în ordinea transcendentă a 
divinului. Se prea poate ca afluxul misticismului asiatic să fi sugerat 
gîndirii greceşti un infinit nou, care este Perfecţia plenară a realităţu 
ce nu cunoaște servituțile materiei. Plotin cunoaşte două infinituri : in- 
finitul perfecțţiei, al plenitudinii, al lui Pleroma, cum spuneau gnosticii, 
infinitul lui „Unu dincolo de timp și spaţiu, de o parte, și infinitul pri- 

vaţiei, al nedeterminatului, al nedesăvirșirii, care doreşte ordinea, forma, 
al materiei de altă parte. Realitatea, care este finită, se constituie prin 
două infinite diametral opuse. Din două infinite ia naştere cosmosul 
finit. j 

Creştinismul nu aduce o poziție principial nouă în ce priveşte coş- 
mosul, ci păstrează prejudecata antică a perfecţiei ce rezidă în ordine 
şi măsură. Se menţine cu strictețe finitismul lumii sau creaturii, pen- 
tru a marca abisul dintre infinitatea creatorului şi finitatea creaturii. O 
lume materială infinită apărea gînditorilor scolastici ca o ispită a pan- 
teismului, marele adversar al teismului, dar și umbra lui inevitabilă. 
Totuşi, scolasticii repetă neîncetat că natura este „imaginea“ lui Dum- 
nezeu, concepţie ce va duce pe unii ginditori moderni la concluzii pan- 
teiste : lumea este infinită ca și Dumnezeu. E de observat că finitismul 
în cosmos era aplicat de creştinism nu numai la spaţiu, dar şi la timp, 
contrar tezei antice a lumii eterne, fără început şi sfîrșit. Timpul începe 
odată cu actul creaţiei — gîndirea antică fiind cu totul străină de ideea 
de creaţie, de apariţie din nimic. Există o infinitate la materie, însâ 
numai privativă, ca o lipsă de limită, de determinare, care îi este impusă 
din afară de Intelectul divin cu ideile sale „exemplare“. Pretutindeni în 
ordinea creaturii infinitul actual este absurd, numai în Dumnezeu in- 
finitul actual se realizează ca Perfecție sau plenitudine de pozitivitate 
fără negație, fără neant. Pe măsură ce ideea de infinitate divină pozi- 
tivă, adevărată, începe să se ciocnească de cerințele gîndirii şi experien- 
ţei, prinde rădăcini enunţul că inteligența noastră nu poate concepe adec- 
vat infinitatea divină ca plenitudine de determinări : de aceea infinitele 
determinări sau pozitivităţi sînt pentru noi nedeterminări, negativităţi, 
cum spunea Ion Damaschinul („un ocean infinit și nedeterminat“). Era 
deschisă încă o posibilitate : să se reabiliteze infinitatea şi la univers, 
deci să se suprime ecuaţia tradițională : natura materială = finit, im- 
perfecţie. Creştinismul cuprindea în sine, în structura sa principială, 
transpunerea proprietăţilor de la creator la creatură şi înşişi medievalii 
pregătesc această transpunere, ei aplicînd-o deocamdată la sufletul omu- 
lui, în care sălășluieşte Rațiunea divină şi aspiraţia irezistibilă spre ne- 
murire și infinitatea transcendentă. 

Renașterea marchează actul de transpunere a atributelor divine la 
ordinea naturii. Începută de cardinalul Cusanus, în forme acoperite, 
dotarea naturii cu infinitate este afirmată cu eroico furore de Giordano 
Bruno. Vibrează în opera lui un patos al infinităţii care cucerește și 
entuziasmează pe unii şi înspăimintă pe alții. Universul are imensi- 
tatea divinului, infinite sînt lumile în spaţiu, infinite în timp, infiniți 
în număr sânt atomii, acele „minime“ pline de viaţă şi de spontaneitate 
din care se constituie lucrurile. Totuși, reformatorul astronomiei, Co- 
pernic, atestă că universul este mărginit de stelele fixe, Galilei este re- 
zervat în problema infinității lumii, iar Kepler, prietenul acestuia și 
admiratorul „armoniei“ cerului, înclină spre un cosmos finit. 

Giîndirea modernă acceptă ambele infinituri : infinitul perfecţiei di- 
vine, infinit suprarațional, și infinitul imperfect al cosmosului accesi- 
bil raţiunii, amîndouă fiind infinituri actuale şi deci amenințate să. fie 
ruinate de principiul contradicţiei. Este extrem de semnificativă această 

ezitare a gîndirii moderne între atracţie şi aversiune faţă de ideea de 
infinit actual. Toţi marii raţionalişti moderni Descartes, Malebranche, 
Pascal, Spinoza, Leibniz sînt îmbătaţi de îndoita infinitate a Creatoru- 
lui şi a creaturii. Prevalenţa revine infinităţii divine, faţă de care in- 
finitatea naturii apare derivată. Este o convingere a celor dintii ra- 
ționalişti moderni că infinitul este măsura finitului, „nu: invers, fiindcă 
finitul este o modificare a Infinitului. Mai mult, infinitul este primum 
cognitum, este cel dintîi în ordinea cunoaşterii, eul ca şi lumea sint 
cunoscute prin infinitatea divină şi chiar în Dumnezeu. Socotim ca 
exemplară istoriceşte poziţia lui Descartes faţă de dualismul finit-in- 
finit. Descartes se fereşte de a atribui infinitatea, în același mod, lui 
Dumnezeu şi naturii. El s-a pronunţat asupra problemei în Meditaţia III, 
răspunzînd şi obiecţiilor făcute de contemporani, și în Principiile. filo- 
zofiei, partea I, § 26 şi 27. Începem cu opera din urmă, care se distinge 
atit prin claritatea formulării, cît și printr-o rezervă pe care Descartes 
n-a avut-o totdeauna. El ne asigură de la primul pas că nu se va ames- 
teca în controversa din jurul infinitului, aceasta cu atit mai mult cu 
cît ar fi vrednic de ris ca noi, fiinţe finite, să încercăm să înțelegem in- 
finitul, făcîndu-l prin aceasta finit. Descartes vrea deci să ocolească 
dificultăţile ideii de infinit actual. Pentru. noi, continuă el privind lu- 
crurile în care nu observăm limite, nu vom spune că ele sînt de aceea 
infinite, ci numai că sînt indefinite. Astfel, dacă nu putem concepe o 
întindere care să fie atît de mare încît să nu existe alta mai mare, vom 
spune că întinderea este indefinită sau că diviziunea în părți tot mai 
mici este de asemenea indefinită, în sfîrşit, neputînd imagina atîtea stele, 
încît Dumnezeu să nu poată crea mai multe, vom presupune că numărul 
lor este indefinit și tot aşa cu celelalte ($ 26). De ce Descartes, care 
altminteri primește infinitul actual la cantități (spaţiu, timp, număr), 
este în aceste pasaje atît de rezervat ? O spune el însuşi : „pentru a re- 
zerva lui Dumnezeu numele de infinit“. „Şi vom numi aceste lucruri 
mai degrabă indefinite decit infinite pentru a rezerva numai lui Dum- 
nezeu numele de infinit, atît fiindcă nu observăm margini în perfecțiile 
sale, cum și fiindcă sîntem siguri că el nu poate avea. În ce priveşte 
celelalte lucruri, noi știm că ele nu sînt absolut perfecte, fiindcă, deși 
observăm la ele cîteodată proprietăţi. care ne par că n-au limite, noi 
ştim că aceasta procedează din defectele intelectului nostru, nu din na- 
tura lor“ ($ 27). În Meditaţia III se afirmă fără înconjur primatul infi- 
nitului divin faţă de tot ce este limitat, finit. Nu-mi pot imagina — ex- 
clamă Descartes — că eu concep infinitul nu printr-o adevărată idee 
pozitivă, ci numai prin negarea finitului, cum va obiecta Gassendi. „Eu 
am în mine oarecum mai întîi noțiunea de infinit decît aceea de finit, 
adică noţiunea de Dumnezeu decit noțiunea de mine însumi“. Cum aş 
putea gîndi că nu sînt perfect, dacă n-aş avea în adîncul meu ideea 
unei fiinţe mai perfecte decît a mea? Deşi eu nu înțeleg deplin infi- 
nitul divin, căci ţine de natura infinitului ca eu, ființă mărginită, să 
nu-l cuprind în întregime, totuşi eu pot concepe clar şi distinct această 
stare de lucruri, fiindcă știu că toate perfecţiile se află „formal și ermi- 
nent“ în Dumnezeu. „Această idee, spun, a unei Fiinţe absolut perfecte 
este foarte adevărată“. 

Urmaşii lui Descartes, pe linia răționalistă, vor accepta ca o axiomă 
„metafizică“ poziția primordială, nu numai dominantă, a Infinitului di- 
vin, care este negâţia limitei. Malebranche „vedea în Dumnezeu cum 
fiecare corp este o limitare a „spaţiului inteligibil“, care este „idee în 
Dumnezeu“, iar Spinoza este îmbătat nu numai de eternitatea, dar şi 
de infinitatea divinuluii. Definiţia V de la începutul părţii întîi din Etica 
rezumă concepţia spinozistă : „Prin Dumnezeu înțeleg ființa absolut in- 
finită (ens absolute infinitum); adică substanța alcătuită din infinite 
atribute, din care fiecare exprimă o esenţă eternă și infinită“. Între 
aceste atribute este și spaţiul, confundat cu corpul în spirit 'carteziân, dar 
un spaţiu simplu, fără părți, adică indivizibil, spațiul intelectului, nu 
al imaginaţiei. Aşadar, Dumnezeu este substanța infinită cu infinite atri- 
bute ; fiecare atribut este infinit „în genul său“, are moduri infinite în 
număr, deși fiecare mod se defineşte prin finitătea sa, afară de două 
moduri ale corpului (mișcarea, repausul) şi ale spiritului (intellectus in- 
finitus) care sînt infinite. Este o cascadă de infinituri care nu sînt trans- 
scendente unul altuia, ci toate decurg din infinitatea divină care le este 
imanentă,: spre deosebire de Dumnezeul ortodoxiei: creştine. Patosul in- 
finităţii atinge punctul culminant în filozofia lui Leibniz care, în ciuda 
opoziţiei față de Spinoza, primește de la acesta tendinţa infinitistă şi 
o duce pînă la capăt în domenii străine lui Spinoza, îndeosebi în sfera 
infinitului mic. Patosul-spinozist vibrează pentru infinitul mare, patosul 
leibnizian pentru infinitul mic. Spinoza nu admitea decît o singură 
substanţă. Leibniz, pe urmele lui Aristotel, afirmă existența unei infi- 
nităţi de substanțe individuale, spirituale (monadele). Spaţiul, care este 
modul; de . apariţie, fenomenul substanţelor, este infinit, cum sînt şi 
substanţele individuale ce-l subîntind. Fiecare parte materială, oricît de 
mică, cuprinde în sine o infinitate de părţi, concepţie ce a dus la cal- 
'culul infinitezimal. Fiecare picătură de apă este o lume. Fiecare monadă 
oglindește, dintr-un anumit punct de vedere, Infinitul. Există dar o per- 
fectă. analogie între Creatorul infinit, care este Monada monadelor, și 
fiecare monadă individuală. Lumea este pe măsura lui Dumnezeu. 

Curentul empirist răstoarnă ierarhia de valori a dogmatismului ra- 
ționalist, deşi nici el nu rupe, la toți reprezentanţii săi, cu ideea teolo- 
gică a infinitului şi absolutului (vezi J. Locke, An essay concerning hu- 
man understanding). Ideea teologică de infinit este colacul de salvare 
a infinitului actual, dat. Atacul porneşte de la J. Locke, căruia îi răs- 
punde Leibniz în Nouveaux essais sur Pentendement humain. Pentru 
Locke, infinitul este valabil ca idee negativă. Infinitul denumeşte vag 
ceva care este neîncetat mai mare, fără oprire, ceea ce este totuna cu 
a nu avea limită. Infinitul este un finit care, printr-o operaţie de gîn- 
dire, este repetat fără încetare. Oricit ne-am obosi să multiplicăm finitul, 
nu vom ajunge la un termen, la o încheiere pozitivă a creşterii sau că- 
derii. Cine crede că tot adăugînd sau divizind va ajunge la infinitul 
mare sau la infinitul mic în sens pozitiv face — cum spune Horaţiu în- 
tr-o epistolă a 'sa — ca ţăranul care, pentru a trece rîul, așteaptă să 
curgă toată apa, dar rîul „curge şi va curge repede în vecii vecilor“ 
(üle labitur et labetur în omne volubilis aevum). Sensul negativ al in- 
finitului valorează pentru cantităţi, nu și pentru calităţi și virtuţi, unde 
se aplică imensitatea. De aceea, spune el, infinitatea. bunătăţii şi înţe- 

lepciunii lui Dumnezeu este un limbaj figurat. Răspunsul lui Leibniz dẹ- 
fineşte exemplar poziția raţionalistă. „La rigoare, adevăratul infinit nu 
e-decit absolutul, care este anterior oricărei compoziţii şi nu e format 
prin adăugarea părților“ (op. cit., cartea II, cap. XVII). „Şi infinitul 
adevărat nu este o modificare, este absolutul ; dimpotrivă, îndată ce mo- 
dificăm, limităm, formăm un finit [...] Ideea de absolut față de spaţiu 
nu este altceva decît imensitatea lui Dumnezeu, și tot așa: cu celelalte“, 
Teofil, care reprezintă concepția lui Leibniz faţă de Filalet (Locke), re- 
zumă așa -punctul său de vedere ; „cred că avem ideea pozitivă a uneia 
şi alteia (imensitate şi eternitate) şi că această idee va fi adevărată dacă 
nu o concepem ca un tot infinit, cı ca un absolut sau atribut fără mar- 
gini, care se găsește, față de necesitate, în necesitatea existenţei lui 
Dumnezeu, fără să depindă de părţi şi fără să formăm noţiunea sa prin 
adause în timp. Vedem încă o dată, prin aceasta, cum am spus, că ori- 
ginea noțiunii de infinit are același izvor ca şi aceea a adevărurilor ne- 
cesare“ (îb.). 

Imm. Kant, piatră de hotar în filozofia mai nouă, a studiat pe Locke 
şi a putut citi cu folos riposta lui Leibniz, care, scrisă la începutul se- 
colului al XVIII-lea şi rămasă în manuscris din cauza morţii lui Locke 
(1705), a fost dată publicităţii peste o jumătate de veac, postum, în 1765. 
Ideea de infinit este resortul primelor trei antinomii pe care le cunoaş- 
tem. Fiindcă obiectul cunoaşterii este „fenomenul“ legat de subiect, nu 
însuși „lucrul în sine“, infinitul nu este un atribut al lumii, ci o „Te- 
gulă a regresului empiric“, o aplicaţie repetată a sintezei ca formă su- 
premă a raţiunii, este o neobosită adăugare de acte spirituale. Infinitul, 
ca „idee regulativă“ a Raţiunii pure, este deci indefinitul ; adăugăm la 
spațiu, timp, diviziunea materiei, seria cauzală mereu alte perspective 
şi orizonturi. Kant revendică pentru infinitatea legitimă lărgirea con- 
tinuă a experienței, strămutarea necontenită a marginilor ei. Este în- 
vederat că soluția kantiană a antinomiilor se apropie de concepţia lui 
Locke, cu o diferență apreciabilă, explicabilă prin atitudinea „criticistă“ : 
ea pune în evidenţă activitatea sintetică infinită a spiritului. Astfel infi- 
ritul este trecut de la obiect la subiect, de la univers la spirit, care este 
definit prin activitate infinită. Soluţia kantiană a fost împărtăşită de 
toți urmașii idealiști, care au luat ca punct de plecare activitatea sin- 
tetică a spiritului : infinitul este expresia creativităţii, a dinamismului 
nesecat, inerent Spiritului care înaintează mereu „dincolo“ (Lydia Ga- 
rafalo, Il problema del! Infinito dal Rinascimento a Kant, 1931). 

Sămînța kantiană rodește în idealismul obiectiv, speculativ al lui 
Hegel, care porneşte de la „absolut“ ca de la un dat prim. Cum spunea 
Leibniz în citata operă : „ideea de absolut este în noi, interior, ca aceea 
de existență“. Existența este, pentru Hegel, Ideea, Spiritul, însă nu spi- 
ritul static şi finit, ci spiritul dinamic, sintetic, infinit. Realitatea este 
infinitul, nu finitul : primul reprezintă Rațiunea, al doilea este „cate- 
goria cea mai tenace a Intelectului“. „A descoperi o determinaţie infi- 
nită este instinctul Raţiunii“ (Hegel, Logique, trad. Vera, vol. I, p. 282); 
Dar finitul și infinitul nu stau unul în faţa celuilalt ca adversari de 
luptă pe viaţă și moarte, fără posibilitate de solidaritate, de sinteză. Stă 
"în esenţa finitului de a se depăși pe sine și de a face să triumfe mișcarea 
infinită -a Ideii ; stă în natura finitului de a se nega şi de a deveni in- 

finit. Infinitul nu este însă nedeterminatul, simpla progresiune  nelimi- 
tată a finitului. Acesta este: ceea ce Hegel numeşte „infinitul rău“ al 
empiriştilor. Giîndirea infinită nu este numai determinată, dar ea este 
şi determinantă, adică ea însăşi pune limite: şi le depăşeşte. Finitul este 
un act interior al Infinitului. Adevărul este că finitul nu primeşte limi- 
tația din afară, ci el însuşi se depăşeşte datorită impulsului infinit care 
constituie esenţa lui. Finitul trece în contrarul său, fiindcă acesta este 
interior primului. Concepţia hegeliană a raportului dialectic dintre finit 
şi infinit se încoronează cu o vedere justă. Infinitul nu se adaugă dir 
afara finitului, ci este sensul adevărat, afirmarea acestuia. „De aceea 
este numai o inconştienţă a nu vedea că desemnarea a ceva drept finit 
sau mărginit conţine tocmai dovada prezenței reale a infinitului, nemăr- 
ginitului, că deci cunoașterea limitei nu poate exista decît în măsura în 
care nelimitatul este prezent dincoace, în conştiinţă“ (Hegel, Encyklo- 
pădie der philos. Wissenschaften, $ 60, ed. Lasson, p. 86). Nelimitatul 
nu este progresul fără oprire al limitatului, ci este finitul însuşi care 
se întoarce la sine după o mișcare circulară. Mişcarea sintetică nu este 
o linie prelungită la nesfîrşit, ci este un cerc închis, este un finit ce 
include infinitul sau invers, un infinit ce include finitul. Infinitul este 
tinitul potenţat în toate posibilităţile sale. Hegel presimte că infinitul 
stă în serviciul finitului, că are rolul de a lumina şi completa finitul. 
Putem aborda acum concluziile. 

Se propune adesea deosebirea dintre infinitul static şi infinitul 
dinamic, deosebire care nu se acoperă cu aceea dintre infinitul cantita- 
tiv (timp, spațiu, număr, grad) şi infinitul calitativ (mai ales la divini- 
tate: bunătate, înțelepciune, putere). Infinitul static. este infinitul spa- 
țiului. În adevăr, spaţiul fiind „ordinea coexistenţei“, nu poate fi dat 
decît simultan în toate „părţile“ sale. Infinitul static cuprinde şi cali- 
tățile „absolute“, perfecte ale divinului : înţelepciune, iubire etc., căci 
ele sînt totalităţi, plenitudini ce nu cunosc creștere și scădere, proprie- 
tate ce le apropie, cum vom vedea, de transfinitul matematic. Dumne- 
zeu nu are în sine nimic privativ, nu duce lipsă de nimic şi ca atare 
nu cunoaşte progresivitate. Există concepţii mai noi care vorbesc despre 
un Dumnezeu care este progres infinit, creativitate continuă în sine și 
în afară de sine. De la Hegel şi Ed. von Hartmann pînă la un Bergson, 
James și Max Scheler a devenit familiară ideea divinului dinamic, in- 
finit activ pe o linie suitoare. Două infinituri înrudite cu cel static şi 
dinamic admite M. Maeterlinck : infinitul raţiunii, în care nu există 
nimic nou, fiindcă totul a fost dat, s-a întîmplat, un infinit imobil, și 
infinitul simţurilor în care se desfăşoară schimbări veşnic. producătoare 
de noutate, un infinit nesleit, în, evoluţie (Maeterlinck, La mort, 1925, 
cap. X). Infinit dinamic este timpul care nu are început și sfîrşit, ci 
este curgere continuă, este numărul. sau numărătoarea care cunoaşte in- 
ceput, dar nu cunoaşte sfîrșit ; infinit dinamic este seria cauzelor şi efec- 
telor : nu există o cauză primă şi una ultimă, nici un efect prim şi unul 
ultim, ci seria cauzelor și efectelor se întinde la infinit, fiind posibil de 
asemenea ca o primă cauză să aibă efecte infinite. 

Hotărîtoare în problema infinitului nu sînt cele două deosebiri : 
static-dinamic şi cantitativ-calitativ, ci o alta care întreţine relaţii în-: 
crucișate : infinitul propriu-zis, nesfîrşitul, ca ceva dat sau actual şi 

indefinitul ca un progres al finitului, ca o creştere sau scădere continuă 
ce totdeauna ajunge tot la un finit, dar nu la un finit care nu ne sa- 
tisface, pe scurt, este de o parte „infinitul bun“, de alta „infinitul rău“ 
al lui Hegel. Infinitul autentic este ceva încheiat, dat, actual ; infinitul 
neautentic, „impropriu“, cum îl numește matematicianul Cantor, este 
pururea neîncheiat, ne dat, în formaţie, un progres fără limită, cu porți 
deschise. Problematic sub raport logic nu este indefinitul, creşterea sau 
scăderea fără încetare, ci infinitul actual, terminat. Infinitul actual, 
fiind determinat, actual, apare ca finit, deşi accentul cade pe infinit; 
indefinitul, fiind nedeterminat, inactual, este un finit infinit, adică la el 
accentul cade pe finit. 

Înainte de a merge mai departe, o nouă lămurire preliminară se re- 
feră la distincţia aristotelică dintre infinit actual și infinit virtuál sau 
potențial. Aristotel respinge infinitul actual ca fiind o abatere de la 
principiul identității şi de la principiul noncontradicţiei ; dar primeşte 
infinitul virtual. Ce este infinitul virtual? Dacă prin infinitul virtual se 
înțelege indefinitul, iar prin indefinit capacitatea de a nu ne opri cu 
gindirea la un hotar ultim, pe scurt, dacă prin indefinit se înţelege ceea 
ce Wilh. Wundt numește „impulsul infinitului“ (Unendlichkeitstrieb) ine- 
rent rațiunii, greutățile acestei noţiuni se împuținează, deci noţiunea 
trebuie să fie primită. Dacă însă prin infinit virtual se înțelege 0 in- 
finitate „reală“, adică o infinitate virtuală inerentă lucrurilor, greută- 
țile logice nu scad prin denumirea infinitului real ca virtual. Infinitul 
virtual apare tot aşa de contradictoriu ca şi cel actual. Aceasta este 
opinia lui Bruno, Patrizzi, Galilei, Leibniz. Între alte merite ale lui Ga- 
lilei numărăm și pe acela de a fi demonstrat că infinitul virtual sau 
potenţial nu înlătură absurditatea infinitului actual. Trebuie să stăruim 
asupra unui infinit virtual : infinitatea divizării unei distanțe finite, ca 
în paradoxele lui Zenon. Este o convingere destul de răspîndită printre 
filozofi şi poate printre oamenii de Știință că întocmai cum spațiul poate 
fi prelungit fără oprire în infinitul mare, tot aşa el poate fi divizat la 
nesfîrşit în infinitul mic, fără a ajunge la un „indivizibil“. Am arătat 
înainte că un asemenea raționament este eronat. O distanţă finită nu 
poate avea infinite părți reale. Finitul are părţi numeric infinite nu- 
mai pentru o imaginaţie care nu obosește de a face gesturi stereotipe. 
Spinoza nu admitea nici un fel de diviziune a spațiului inteligibil, geo- 
metric, iar empiriștii Berkeley şi Hume neagă diviziunea fără limită, 
pronunțindu-se pentru un „minimum sensibil“, pentru o limită a di- 
viziunii şi încă pentru una perceptibilă. Poate vor găsi unii că soluţia 
noastră nu ține seama de marile dificultăți ridicate de noțiunea conti- 
nuităţii spaţiale şi temporale. Încă de la Aristotel şi pînă în ziua de azi 
continuitatea a fost considerată ca argumentul hotărîtor în favoarea in- 
finitului şi în defavoarea refugiului la indefinit, care este un fals in- 
finit. „Noţiunea de indefinit este contradictorie, căci sau continuul se 
istoveşte prin diviziunea în elemente, al căror număr este finit, și în 
acest caz diviziunea nu este indefinit posibilă, sau aceasta poate fi reali- 
-zată: neîncetat, și mărimea, cară este un tot dat, fiindcă îl divizăm, tre- 
buie logic să închidă un număr infinit de diviziuni, Singurul mijloc de 
a evita această dilemă este de a concepe continuul ca un dat ce scapă 
analizei logice. Dacă vrem să rămînem credincioşi principiului contra- 

dicţiei, trebuie să rezolvăm continuul geometric într-un număr necesar 
finit de elemente indivizibile“ (Arnold Raymond, Logique, et mathemati- 
que. Essai historique et critique sur le nombre infini, 1909, p. 92).. Noi 
am ales, ca şi alţii, reducerea continuului la elemente ultime indivizibile 
(puncte, locuri, momente). Există şi o altă posibilitate, pe care o respin- 
gem ca legată intim de idealism şi de logica finitistă : negarea realităţii 
continuului. Aceasta este poziţia discipolului lui Renouvier, F. Pillon 
(vezi „Année philosophique“, 1900, p. 214). ae 

În sfîrșit, înregistrăm o întrebuințare. laxă a infinitului, care, în 
această accepţie, se găsește pretutindeni. Boabele de nisip sînt infinite 
în număr, cărţile din lume sînt infinite, insectele sau microbii sînt in- 
finiti etc., fiindcă oricînd pot percepe sau concepe mereu alte exemplare 
din aceste specii sau genuri de realităţi. Acest infinit este totuna cu 
incomensurabilul, imensul, nemărginitul. În acest sens, orice noţiune 
include infinitul, fiindcă în sfera ei pot intra mereu alte exemplare. 
Incomensurabilul este un finit încă nenumărat care dă impresia de imens. 
Cel mult incomensurabilul poate fi considerat ca o aplicaţie concretă a 
indefinitului, cu precizarea că mulţimea nemărginită se poate împuţina 
pînă la dispariţie. Oricum, indefinitul şi incomensurabilul sînt ilustraţii 
ale tezei noastre că infinitul este factor recesiv ce însoţeşte finitul în 
situaţii concrete. 

Ne întoarcem la infinitul actual, piatra de scandal a filozofiei şi 
ştiinţei. Care este situaţia ? Infinitul ca indefinit a fost acceptat. Acesta 
este legat de capacitatea gîndirii sau imaginaţiei de a repeta stereotip 
actul „sintetic“, de creştere sau de scădere. Indefinitul este copilul ne- 
statornic al finitului. Dar putem. accepta un indefinit real, obiectiv, un 
adevărat infinit care prin definiţie nu are sfîrşit? Există ceva real, 
adică împlinit, și totuși infinit. Nu este un monstru logic, o unire de 
infinit şi de finit, care este totuși numai infinit ? Nu apare chinul con- 
tradicţiei închisă în reprezentarea care este țelul spre care năzuiește spi- 
ritul. Este infinitul acesta „absolutul“, „necondiţionatul“ ? Teza noastră, 
formulată la început, este că finit şi infinit nu se exclud ca noțiuni 
contradictorii, stau în raport de contrarietate recesivă nu numai la 
indefinit şi incomensurabil, dar şi în infinitul autentic care apare ca un 
infinit actual, sfîrşit, deci finit. Cum vom explica paradoxul fără a 
recurge la contradicţie ? Noi găsim originea paradoxului în supoziţia 
că infinitul trebuie să constituie un întreg, un tot absolut, ceva complet, 
încheiat, numărat şi parafat. Nimic nu ne sileşte să acceptăm ca un 
postulat al inteligibilităţii ceea ce în sine este un proton pseudos, anume 
că o serie cu elemente în număr infinit trebuie să fie gîndită, cum nota 
și Leibniz, ca „părţile unui tot“, ale unui Individ. Ideea de tot indivi- 
dual aplicată la univers este mai mult decît dubioasă, este falsă. Ştim 
că îşi are originea în convingerea că universul este un Individ nu numai 
imens, ci infinit. Nicăieri nu apare mai izbitoare această ficțiune decit 
la spaţiu şi timp, adică la acele noţiuni care impun mai mult ca oricare 
altele infinitatea sau imposibilitatea de a gîndi o limitare a lor. Orice 
limitare a lor trezește întrebarea : dar dincolo de limită nu este tot un 
spaţiu şi timp ? Ce se înțelege de obicei prin infinitul spaţial ? Este in- 
finitul mărimii, a[l] întinderii. Dar mărimea, extensiunea este un atri- 
but, o proprietate a fiecărui corp finit şi ca atare mărimea dată este 

totdeauna finită. Dacă totuşi vorbim de un spaţiu infinit, explicaţia o 
găsim în strecurarea a două ficțiuni: a) spaţiul este infinit, fiindcă 
și corpul individual, căruia îi aparţine, este un Individ infinit; b) spa- 
tiul, rupt de individ, devine din atribut, adică din ceva general, un 
Individ infinit, eroare mai grea decît cea precedentă. Dar să nu uităm 
că spaţiul are și un al doilea înţeles: nu este un atribut, o esenţă, o 
unitate, ci o relaţie, anume este coexistența corpurilor întinse, coexistența 
mărimilor finite. În acest sens, spaţiul poate fi infinit, dacă infinite în 
număr sînt corpurile ce coexistă, fără ca ele să constituie un tot, un 
Organism, deci fără ca ele, dimpreună cu spaţiul relaţie, să fie totodată 
infinite şi finite. ri 

` În ce privește noţiunea „de timp, posibilitatea infinităţii, după ce am 
scăpat de obsesia infinitului total, actual, este mai lesnicioasă. Timpul nu 
este o „substanţă“, o esenţă, ci raportul de succesiune, după cum spaţiul 
(în sensul II) este un raport de succesiune. Cum raportul presupune su- 
porturi, atunci cînd sînt date suporturile există şi raporturile. Infinite 
sînt suporturile, lucrurile și schimbările ce se succed, infinit este şi ra- 
portul lor de succesiune. Kant aducea în sprijinul tezei din prima anti- 
nomie în ce priveşte timpul, adică în sprijinul tezei că timpul are un 
început, deci că este finit, argumentul următor : dacă timpul nu are li- 
mită, îndeosebi un început, atunci nu înţelegem de ce ne aflăm în acest 
moment, căci ducînd cursul timpului înapoi nu vom ajunge niciodată la 
momentul de față. Schopenhauer observă cu ascuțime în Critica filozofiei 
kantiene : ideea că timpul are început este absurdă. Motivul absurdității 
este pentru noi altul decit pentru Schopenhauer. Pentru noi un început 
al timpului, ca și un sfîrşit, este tot. absurd, fiindcă timpul este o relaţie 
de succesiune, care este legată de ceea ce se succede : acestea pot avea 
început, dar nu însuși timpul. Noi primim și argumentarea lui Schopen- 
hauer. Kant săvîrșeşte sofisma de a demonstra nu lipsa de început, pe 
care o respinge, ci lipsa de sfîrșit, adică imposibilitatea de a ajunge la 
momentul de faţă. „Dar sfîrşitul unei serii fără început poate fi gîndit 
totdeauna, fără a ştirbi lipsa lui de început, după cum putem interpreta 
invers începutul unei serii fără sfirşit« (Sämtliche Werke, vol. I, p. 640). 
Putem gîndi un sfîrșit al timpului fără început şi un început al lui fără 
sfîrşit. Speranţa nemuririi se reazemă pe această din urmă posibilitate. 
Dealtfel, Kant însuși, în perioada precritică, admite un început al uni- 
versului în lucrarea : Allgemeine Naturgeschichte und Theorie des Him- 
mels. 


Faptele ne atestă că seria cauzală nu are şi nu poate avea început, 
cum nu are nici sfîrșit. Dacă realitatea este alcătuită din indivizi și dacă 
individul este, prin definiţie, schimbător, orice schimbare are o cauza 
care și ea presupune un alt individ şi tot așa mai departe la infinit. Se- 
ria infinită este valabilă şi la efecte : acţiunea indivizilor nu cunoaște 
nici început, nici sfîrşit, fiindcă realitatea ca atare n-are început şi sfir- 
șit. Seria cauzală ar putea ajunge la un început, la o „cauză primă“, 
dacă aceasta ar fi o proprietate, un atribut, o notă generală, nu un in- 
divid. Se ştie însă că proprietăţile nu există independent, ci apårțin in- 
divizilor, iar acțiunea lor, care este reală, nu este totuşi posibilă decît 
prin şi din indivizi. Seria cauzală ar mai putea avea un început, dacă 
prima cauză ar fi o Persoană divină, în sine nesupusă schimbării, dar 


205 


care ea determină, schimbă şi chiar creează totul. Din nou saltul teologic 
în Infinitul absolut, plenar vine să salveze infinitul actual. Oprirea la 
o cauză primă personală nu este o necesitate de gîndire, ci de credinţă. 
Logiceşte, această oprire este un act de bruscare, o ieşire brutală 'din 
încurcătură. Seria cauzală nu are început și sfîrşit nu dintr-un impuls 
raţional spre infinit, ci dintr-o situaţie ontologică : realitatea este consti- 
tuită din indivizi care se definesc prin capacitatea de a se schimba, iar 
schimbarea presupune o cauză, deci este un efect. Orice schimbare este 
un rezultat, un efect. De aceea și întrebarea ce se repetă inevitabil, nu 
dintr-un tic stereotipat, atunci cînd ne oprim la o cauză primă perso- 
nală : oare Dumnezeu nu este și el cauzat ? Filozofia a apelat, ca ultim 
refugiu, la ideea. de causa sui, la producerea de sine, prin sine a lui 
Dumnezeu, idee care este mai obscură decît 'seria cauzală infinită. 

Prin urmare procesele lumii n-au început și sfîrşit, sînt infinite, 
fiindcă realitatea există prin individuali, prin ceea ce se schimbă. Cum 
timpul este relația de succesiune, implicată în schimbare, și el este in- 
finit. În sine, timpul ca atare, ca abstras din schimbare (mişcare), nu 
este nici finit, nici infinit. Ce vom spune de spaţiu ? Spaţiul I ca mă- 
rime sau proprietate a unui corp individual este totdeauna finit, cum 
este și individul căruia îi aparţine. Nu există un corp individual infinit, 
fiindcă universul nu este un Individ. Spaţiul II ca relaţie de coexistenţă 
va fi finit sau infinit, după cum indivizii spaţiali ce suportă relaţia sint 
finiți sau infiniţi în număr. Împotriva așteptărilor, vom spune că infini- 
tatea timpului este mai ușor de conceput decît infinitatea spaţiului, cum 
a văzut Aristotel : cosmosul este finit în spaţiu, dar etern. Numai creş- 
tinismul l-a făcut finit și în timp. Dacă corpurile sau existenţele cu mă- 
rime sînt în număr infinit, şi spaţiul este infinit. Este de aşteptat re- 
plica : dar noi concepem necontenit alt spaţiu dincolo de orice limitare. 
Este o iluzie provocată de noțiunea de spaţiu II sau relație de coexis- 
tenţă. Relaţia presupune doi termeni și de aceea, cînd îmi este dat un 
termen, trebuie să am şi pe al doilea. Trebuie să existe necontenit doi 
termeni spaţiali, corporali. Cade în sarcina științei speciale de a arăta 
dacă lumea materială este: o masă finită sau infinită, dacă universul este 
limitat sau nelimitat. Nu este exclus, în ipoteza geometriei noneuclidiene, 
adică a unei determinate curburi spaţiale, ca universul să fie limitat şi 
totuși relaţia de coexistenţă să nu aibă limită, adică să fie infinită. Spa- 
tiul poate fi finit sau infinit, după cum luăm în considerație spaţiul I, 
spațiul atribut, sau spaţiul II, spaţiul relaţie. Se poate afirma că spa- 
țiul şi timpul, considerate pur matematic. sau ca relaţii abstracte, ca 
simple „forme“, sînt infinite, fiindcă nu le putem concepe o limită fără 
să nu trecem necontenit dincolo de această limită. În adevăr, limita este 
un termen de relaţie, o formă, deci presupune doi termeni, mereu alţi 
termeni. Îndată ce legăm spaţiul și timpul de realitate, ele pierd infini- 
tatea de drept şi cîștigă una de fapt, dacă cercetarea specială, mai ales 
astronomică, se pronunţă pentru finit sau infinit. Dacă cercetarea spe- 
„“cială. nu-și spune cuvîntul, infinitul matematic se confundă cu indefini- 
tul şi nemăsuratul. Calculul. infinitezimal, aplicat la realitatea materială, 
după ce a fost sugerat de ea, lucrează în fond cu indefinitul şi incomen- 
surabilul, dar caută să impună fizicului caracteristicile infinitului mate- 
matic: sub forma de transfinit. sau infinit împlinit. 

Vom încerca să rezumăm expunerea de pînă acum. Există două specii 
de fals infinit : a) incomensurabilul, ceea ce Eug. Diihring numeşte „ne- 
mărginit de mare sau de mic“ (Neue Grundmittel und Erfindungen zur 
Analysis, Ed. 1884, p. 88 şi urm.), în sfîrşit, imensitatea ; b) indefinitul. 
Incomensurabilul, nemărginitul, imensul este un finit 'ce nu poate fi mă- 
surat sau calculat din cauza mărimii sau micimii. Incomensurabile, 
imense, nenumărate sînt stelele, firele de nisip, vietăţile de tot felul de 
la monocelulare pînă la toate pluricelularele. Indefinitul este de aseme- 
nea un finit nedeterminat, dar necontenit determinabil. Infinitul auten- 
tic are două forme : a) infinitul în sensul propriu şi b) transfinitul lui 
Cantor, care răstoarnă calificativele : consideră transfinitul ca infinit 
„propriu“ (eigentlich) şi infinitul (nesfîrşitul) ca infinitul „impropriu“. 
Infinitul nu poate fi conceput ca finit, oricît de imens ni-l l-am imagina, 
ci totdeauna el deschide alte orizonturi. Acest infinit-se aplică la. spa- 
tiul și timpul matematic al lui Newton, ca și la ceea ce este în spaţiu 
şi timp, lă lumea materială, dacă aceasta se adeverește empiric a fi in- 
finită sau finită. Nimic nu ne împiedică de a concepe necontradictoriu 
infinitul (nesfîrşitul), cu o condiţie expresă : să nu-l concepem ca un 
total, ca ceva încheiat, ceea-ce ar constitui o contradicţie. În filozofia 
mai nouă neocriticistul Ch. Renouvier (după 1854), F. Evellin (prima sa 
operă : Infini et quantité, 1881), în care demonstrează că trebuie să ru- 
pem cu infinitul pentru a salva existența lui Dumnezeu, creaţia lumii, 
libertatea omului, în sfîrşit Julien Benda (Essai d'un; discours cohérent 
sur les rapports de Dieu et du Monde, 1931), toţi condamnă infinitul ac- 
tual sau dat ca contradictoriu atît în cosmologie, cît şi în teologie. Spa- 
tiul, timpul, numărul (sau mai degrabă numărătoarea) sînt contradictorii 
numai dacă sînt considerate ca totaluri, ca date, ca încheiate, dacă alcă- 
tuiesc fiecare sfera „bine rotunjită“ a lui Parmenide, pe scurt, dacă sînt 
Indivizi sau Substanțe. Matematica mai nouă ne-a rezervat o surpriză 
în această privinţă. Un infinit total, încheiat prezintă noţiunea de transfi- 
nit, introdusă de Georg Cantor, odată cu teoria mulțimilor şi ansamblu- 
rilor. Transfinitul uneşte infinitul de mai sus cu finitul, aşa încît putem 
gîndi fără contradicție infinitul ca încheiat, deplin, finit. Transfinitul 
are o origine hibridă : el se opune finitului, fiindcă s-a născut din infi- 
nit, și se opune infinitului, întrucît este gîndit ca finit. Noi putem gîndi 
totalitatea numerelor. Unirea infinitului şi finitului în transfinit se face 
cu ajutorul simbolurilor : alef la cel mai mare număr cardinal şi omega 
la cel mai mare număr ordinal... Dacă definim numărul transfinit ca 
numărul ce cuprinde toate numerele, este o simplă tautologie, nu este 
o contradicţie, că adăugarea unei unităţi la alef nu sporeşte numărul 
infinit, fiindcă îl cuprinde. De aceea nu este un paradox a scrie alef — 
= alef + 1. În discuţie este altceva: dacă putem concepe un infinit dat, 
actual, încheiat. Disputa dintre cantorişti și anticantorişti n-a încetat și 
nu va înceta niciodată cîtă vreme unii vor gîndi în ordine pur matema- 
fică, formală „sterilă“ (Poincaré), iar alţii în ordine realistă, intuitivă. 
„Logica rămîne sterilă dacă nu este fecundată de intuiţie“ (H. Poincaré, 
Science et methode,. 1903, p. 211). „Nu există infinit actual“; „canto- 
rienii au uitat aceasta şi au căzut în contradicţie. E adevărat că canto- 
rismul a adus servicii, dar numai cînd era aplicat la o adevărată pro- 
blemă, ai cărei termeni erau net definiţi, şi atunci putem merge fără 

teamă“ (îb., p. 212—213). Gîndirea occidentală a cunoscut demult un 
transfinit real : divinitatea ca perfecție totală, ca plenitudine. S-au făcut 
încercări. de.a-utiliza transfinitul matematic cantorian pentru teologie. 
Un exemplu este lucrarea inginerului catolic Marcel Lallemand, Le 
transfini (1934), care, totuşi, nu primește transfinitul cantorian şi pro- 
pune unul nou, mai satisfăcător pentru teologie. 

În concluzie, structura infinitului dobîndeşte un sens acceptabil dacă 
am înţeles rolul său recesiv, ajutător pe lîngă finit, fără ca el să devină 
prin aceasta o simplă negare a limitei, ceea ce nu este totuşi un rol fără 
însemnătate. Negativul este susținut totdeauna de un factor pozitiv. Dar 
infinitul are şi un sens pozitiv, în afară de repetarea nesfîrşită, nedefi- 
nită a finitului. O atribuţie necesară a infinitului este de a împiedica fi- 
nitul să se proclame ca definitivul, ca limita absolută. Accentul cade tot- 
deauna pe finit, care trebuie să aibă primul și chiar ultimul cuvînt. In- 
finitul este necesar recesiv, ca o cerinţă a finitului care, cu toată solidi- 
tatea sa, își recunoaște insuficienţa. Infinitul este rezerva și linia de re- 
tragere a finitului. Poate că ar fi nevoie ca, după orgia filozofică la masa 
îmbelșugată a Infinitului, să se pronunţe şi oamenii de ştiinţă specială 
nu numai în matematică, dar și în ştiinţele naturii. Din nefericire, oa- 
menii ce reprezintă ştiinţele speciale nu se pronunţă totdeauna în nu- 
mele cunoștințelor lor pozitive, ci deseori în numele preconcepţiilor lor 
filozofice și religioase, şi nu într-un limbaj mai uşor de înţeles, ci într-o 
terminologie tehnică, adeseori străină chiar aşa-zișilor specialiști. 


15. RELATIV-ABSOLUT 


Cele două dualisme din urmă au netezit calea noului dualism : re- 
lutiv-absolut şi, la rîndul lor, vor primi de la acesta întăriri. Acest dua- 
lism, despre care H. Spencer spune că este „cea mai înaltă şi cea din 
urmă antinomie (Les premiers principes, trad. Guymiot, p. 70), s-a cris- 
talizat în formula de tristă celebritate a „relativităţii cunoașterii“, care 
umbrește întreaga istorie a gîndirii (Else Wentscher, Relative oder ab- 
solute Wahrheit, 1941, p. 1), ca şi cum „relativitatea cunoaşterii“ n-ar 
avea două înțelesuri deosebite. Spre deosebire de dualismele antecedente, 
acesta necesită! lămuriri şi dezvoltări la amîndoi termenii, îndeosebi la 
cel dintîi (relativul), care în opoziţiile dinainte (timp, finit) apărea ca 
expresia evidentă a unei experiențe elementare. „Relativulk ne este cù- 
noscut de la o altă opoziţie (esenţă — relaţie) ; acolo însă consideram no- 
țţiunea de relație în genere, nu o-aplicaţie particulară a ei, cum între- 
prindem acum. În afară de aceasta, „relativul“ nu este însăși relaţia, ci 
termenul sau suportul ei. „Relativ“ are'sensul de „în relaţie cu“, „ra- 
portat la“, „faţă de“, deci înseamnă nu ceea ce este privit „în sine“, ci 
ceea ce, într-un fel sau altul, este dependent de altul. Astfel, persoana, 
care privită în sine, ca existenţă: independentă, este: tînărul cutare ; de- 
vine student; cînd este privită în relaţie cu profesorii ce ţin lecţii, cu 
cărţile, lucrările de laborator etc.,. cu tot ceea ce se cheamă învățămînt 
superior. -Învăţămîntul însuși este -o relaţie specifică între elevi şi pro- 

fesori. Acelaşi tînăr, fiinţa ce există în sine, este fiul unui cetățean, cu 
care stă în raport. de filiație, de paternitate sau maternitate. Termenul 
fiu semnifică o relaţie, o dependenţă faţă de părinţii săi. Pe scurt, „re- 
lativul“ este dependentul, cel care este privit în legătură cu altul, iar 
„absolutul“ este. independentul, cel care este privit „în sine“, cel care 
există fără legătură cu altul. 

Trebuie să înlăturăm din capul locului un echivoc. „Absolut“, în 
sensul obișnuit, nu este tot ce se prezintă ca independent, ca „în sine“. 
Cum știm, orice individ este independent, dar nu se obișnuiește a-l numi 
din cauza aceasta ca absolut. Absolutul filozofic are două sensuri de că- 
petenie ce ne vor preocupa mai jos : a) realitatea este independentă sau 
dependentă de conștiință, este sau nu relativă conştiinţei în actul de 
cunoaştere ? — este sensul epistemologic dominant în acest capitol ; 
b) realitatea are în cuprinsul său ceva care este independent nu numai 
de conștiință, dar şi de celelalte realităţi finite şi ca atare este în adevăr 
o existenţă nerelativă, „absolută“, „infinită“ ? — sensul metafizic-teolo- 
gic. Care este relaţia presupusă de primul sens, cel. epistemologic, al 
dualismului relativ-absolut ? De aci încolo începe marele echivoc, de aci 
încolo: se etalează supărător obscuritatea unei vechi dispute. Relaţia este 
însăşi cunoştinţa, enunţ greu ca un plumb în aripile cunoștinței. Aşadar, 
dualismul de față are ca punct de plecare de o falsă evidenţă că aşa- 
numita cunoştinţă este un raport sau o relaţie între conştiinţa cunoscă- 
toare şi lumea cunoscută. Conştiinţa are rolul oarecum activ de a cu- 
noaşte lumea, iar lumea are rolul oarecum pasiv de a fi cunoscută. Acest 
mod fals de a defini cunoașterea, fals în ciuda râspindirii lui mai ales 
în secolul al XIX-lea, explică expresia de „relativitatea cunoștinței“, 
expresie de care s-a abuzat atît, încît ne simțim stingheriți: de a mai 
vorbi de acest clişeu. Persistenţa lui justifică stăruința noastră. Noi am 
denunţat echivocurile lui în Relativitate și existență (în volumul Recon- 
strucție filozofică), iar acum punem în lumină ceea ce n-am făcut de-a 
dreptul în acel studiu : caracterul dominant, fundamental al relativului, 
într-o accepţie diferită de cea. tradiţională, şi caracterul recesiv al abso- 
lutului. Prin aceasta nu numai că nu aducem apă la moara clasicei „re- 
lativităţi a cunoștinței“, ci o respingem tocmai pentru a salva puritatea 
şi universalitatea relaţiei sau relativității. Existența efectivă a relaţiei 
nu este o îngrădire, o imperfecție a cunoștinței, o devalorizare a ei, o 
punere în dependenţă ruinătoare a realităţii faţă de conștiința omului, 
ci dimpotrivă o aşezare pe o temelie de nezdruncinat a obiectivității în 
cunoaştere, a. caracterului legitim atotprezent în orice cunoștință. 

Ca şi la celelalte dualisme, tema noastră este de a demonstra că 
relativul şi absolutul nu sînt antagoniste, nu se exclud, în aşa fel încît 
să fim nevoiţi să alegem, pronunţîndu-ne în favoarea unuia și acoperind 
cu toate păcatele: pe celălalt, ci. că cei dor iermeni sînt solidari, dacă se 
recunoaște absolutului caracterul său recesiv, de dependenţă, în -ciuda 
pretențiilor tradiţionale de independenţă. Răsturnarea „paradoxală“ apare 
şi la relativ. Pe cînd „relativitatea cunoștinței“ degradează cunoștința 
punînd-o. în dependenţă de subiectivitatea omenească, noi salvăm rela- 
tivul în genere, deci şi la cunoaștere, demascînd sofismele „relativităţii 
cunoștinței“. Relativitatea, dacă este înțeleasă cum merită, fundează deo- 
potrivă realitatea, ca şi cunoașterea realității, și prin urmare nu numai 

că nu exclude absolutul, dar îl postulează ca o întregire. Relativul este 
drumul omului spre absolut, pe care noi nu-l scriem cu majusculă, 
fiindcă — cum se va arăta — marea eroare este „Absolutul“, realitatea 
„în sine“, perfectă, ce sfidează orice relaţie de cunoaştere şi se ascunde 
după negrele vestminte ale Incognoscibilului, atît de favorabile credinței. 
Deci soluţia noastră, neacceptînd dilema banală (sau relativism sau ab- 
solutism), justifică relativul, ca şi absolutul în coexistență recesivă. De- 
altminteri, însăşi recesivitatea ca raport specific atestă o anumită de- 
pendenţă, precizată de noi la început, şi ca urmare ea este o verificare 
a relativităţii şi a relaţiei ca factori constitutivi ai existenţei şi cu- 
noaşterii. 

Dacă se definește cunoașterea ca o relaţie, ne întrebăm : care sînt 
termenii relaţiei şi ce justifică expresia de „relativitatea cunoștinței“ ? 
Ne izbeșşte aci o situaţie ciudată. Cunoștinţa însăși fiind o relaţie, nu ea 
este relativă, ci relativi sînt termenii ei: conştiinţa cunoscătoare (su- 
biectul) și lumea cunoscută (obiectul). Vom întîlni în alt capitol un anu- 
mit aspect al acestei relativităţi. În acest loc, observăm numai absurdi- 
tatea expresiei de „relativitate a cunoștinței“, ca şi cum cunoștința ca 
relaţie ar fi un al treilea termen, care stă el însuși în relaţie fie cu 
conștiința, fie cu lumea. Ştim că relaţia nu este un al treilea termen, ci 
ea este legătura sui generis între doi termeni (sau mai mulţi), și de 
aceea ea nu are o semnificație independentă de acei termeni. Relaţia 
este fundată pe termenii ei, nu termenii pe relaţie. Urmează cu o consec- 
vență de neînlăturat că relativă, în primul rînd, este lumea, realitatea, 
în măsura în care ea este cunoscută sau se află în relaţia de cunoaștere. 
Altminteri nu înţelegem teza fundamentală a „relativității cunoștinței“ : 
dependenţa obiectului cunoscut de subiectul cunoscător. Nu cunoștința 
însăşi depinde de subiect — cunoștința fiind o proprietate a subiectului, 
a „sufletului“, a con-știinţei, se înțelege de la sine că depinde de su- 
biect —, ci obiectul (întrucît este cunoscut). Obiectul, cît timp nu este 
cunoscut, constituie polul „în sine“, un „lucru în sine“, un „absolut“. 
Dar, iată că, intrat în relaţie de cunoștință, el pierde, ca prin minune, 
caracterul de „absolut“ şi devine modestul „relativ“. Dacă am considera 
— în mod eronat — că însăși cunoștința ca pretinsă relaţie stă în re- 
laţie la rîndul ei, ne întrebăm : de ce o punem în relaţie numai cu su- 
biectul, nu şi cu obiectul, mai ales cu acesta care aşteaptă să se dez- 
văluie ? 

Relativitatea cunoștinței primejduieşte valoarea obiectivă a cunoș- 
tinței şi face indiferentă, din punct de vedere teoretic, deosebirea dintre 
adevăr şi eroare. Consecința de neînlăturat a relativismului este apelul 
la alte criterii ale adevărului decit cel teoretic: sentimentul, dar mai 
ales practica, utilitatea. Un pragmatism vulgar declară adevărată cu- 
noştința care „plătește“, care „rentează“ și asigură succesul în sensul cel 
mai general al acestui cuvînt totdeauna binecuvîntat. Relativismul inter- 
pretat fără prejudecăţi va putea considera cunoştinţa ca o manifestare 
a existenţei îndeobşte și a realității în particular, ca un „fenomen“ în 
sensul pozitiv, datorită unei relaţii dintre conștiință şi existenţă. Feno- 
menul în sensul pozitiv este apariţia lucrului însuși, revelarea lui, nu 
o mascare, o falsificare sau deformare a existenței din cauza activităţii 
conștiinței, care, în loc de a traduce tie şi în limbajul ei existenţa, o 

trădează. „Aboslutul« cunoscut este transformat în „relativ“, adică su- 
feră o degradare existențială. Din nefericire, nu sensul pozitiv al fe- 
nomenului este cel consacrat, ci sensul negativ, certificat de autoritatea 
marilor idealişti Platon şi îndeosebi Kant, sens intrat în limbajul popu- 
lar. Cunoştința oferă nu realități, ci transfigurarea lor în interiorul nos- 
tru, „fenomene“. Pe scurt, cunoștința este cea mai mare rătăcire a lumii ; 
ea are chemarea de a exprima întreaga realitate şi de fapt exprimă o 
infimă porţiune din realitate : subiectul omenesc.. Cunoșştinţa, fără să 
vrea, ia drept monedă bună moneda falsificată de ea însăşi. 

Vom continua operația de lămurire a termenilor de relativ şi ab- 
solut. Am văzut că nu însăși cunoștința este relativă, cum nu este nici 
subiectul ce se defineşte prin cunoaștere, prin capacitatea. de a şti, de 
„a lua seama“. Rămine să vedem dacă relativitatea nu se aplică, cum 
am bănuit de la început, la obiect, la obiectul cunoscut. Dacă relativi- 
tatea este valabilă pentru obiectul cunoscut, sint posibile două accepţii 
ale termenului : 1) obiectul este relativ față de subiect, adică este. de- 
pendent de „actele“ de cunoaștere, de conștiință, cum susţine în sens 
propriu teoria relativităţii ; 2) obiectul este relativ faţă de alt obiect, este 
adică în legătură cu alt obiect şi în cele din urmă este dependent de 
întreaga realitate. Al doilea sens n-are o afinitate nemijlocită cu cel 
dintii, ci mai degrabă îi este opus, afară numai dacă nu considerăm su- 
biect, conştiinţa, ca o existență specifică printre celelalte existențe ale 
lumii, cum vom demonstra în capitolul următor. Dar nu aceasta este 
teza principală a relativităţii cunoștinței. Pentru relativism, subiectul nu 
este o realitate printre celelalte realităţi şi nici măcar o realitate im- 
portantă pentru existența noastră, ci este un fel de supraexistenţă, fiindcă 
de ea este dependentă, prin cunoaştere, orice altă existență. „A exista“ 
este totuna cu „a fi conștient“ sau „a fi în conştiinţă“. Această din urmă 
expresie este o noţiune greu împovărată de contradicţia „conţinutului de 
conștiință“, pe cînd cea dinainte, adică „a fi conştient“, este binevenită, 
dacă nu implică o metamorfoză, o mistificare a existenţei, ci declară nu- 
mai un fapt obișnuit: noi nu putem vorbi de existență dacă nu o cu- 
noaștem, dacă nu este prezentă conştiinţei. 

O semnificaţie analogă are termenul de absolut. Absolutul este exis- 
tența „în sine“ sau independentă. Independenţa are o dublă aplicaţie : 
independenţa faţă de subiectul cunoscător sau independenţa faţă de orice 
alt obiect, față de lume, cum afirmă teologia creştină despre Dumnezeu. 
Dumnezeu se bucură de. o dublă independenţă : și față de cunoscător 
— de aceea adeseori el este plasat dincolo de înţelegerea omului şi este 
determinabil numai prin negaţii —, dar şi față de lume, deși faţă de om 
Dumnezeu se află într-un raport mai intim decît faţă de. celelalte. exis- 
tențe, oricît ar fi ele de imense. Absolutul mai are încă un important 
sens în afară de cel obişnuit, adică de „în sine“ sau „independenti. Acest 
sens, cunoscut de la noţiunea teologică de infinit, este acela de „perfectă, 
„desăvirşit“, „total“, de „plenitudine“. Hamilton le-a dat celor două sen- 
suri următoarea formulare pregnantă : „1. Absolutum vrea să spună ceea 
ce este liber sau fără legătură; în acest sens, absolutul va. fi ceea ce 
se află în -afară de orice. relaţie, comparaţie, limitaţie, condiţie, depen- 
denţă ete. El -este deci. echivalentul cuvîntului: tò om6ivrov al grecilor 
bizantini. În acest sens, absolutul nu este opus infinitului. 2. Absolutura 

vrea să spună finit, perfect, terminat ; în acest sens, absolutul va fi ceea 
ce se află, în afară de relaţie etc., ca finit, perfect, terminat, total; el 
corespunde deci lui tò GAov şi lui ro Tedetov al lui Aristotel. Cu această 
accepţie, de care eu mă servesc exclusiv, absolutul este opus diametral 
infinitului, îi este contradictoriu“ (J. Mill, La philosophie de Hamilton, 
1869, p. 47). Al doilea sens principal nu interesează aci; el a avut un 
însemnat rol istoric nu prin contrazicerea infinitului, cum pretinde Ha- 
milton, ci dimpotrivă prin silinţa de a face mai uşor de primit ideea de 
infinit actual, adică de infinit care este totuși, într-un sens special, finit, 
deoarece el întrunește toate perfecţiile și ca atare nu poate fi conceput 
mai desăvîrşit. Infinitul este finit, fiindcă este desăvîrşit. Divinul este 
ens perfectissimum, ens absolutum. Sensul doi, absolutul ca totalitate şi 
perfecţie, persistă zi astăzi sub forme fruste, cu aparenţă de modestie, 
dar cu intenţii îndoielnice. Dacă nu putem cunoaşte perfecția totală sau 
extensivă, ne mulțumim cu perfecţia intensivă şi densă a unei părți din 
absolut. Jean Wahl scrie în această privință: „absolutul nu este tota- 
litate( în orice caz, nu este totalitatea care ar fi un ansamblu sau o în- 
globare). El este intensitate sau densitate. Este vorba pentru noi de un 
absolut” simţit şi care poate fi simţit în cutare lucru foarte mic“ (Wahl, 
L'6xistence humaine et transcendance, 1944, p. 11). Ce poate însemna 
un absolut ca perfecţie parţială intensivă ? Dacă perfecţia absolută tre- 
buie să fie totală, adică să excludă mai multul sau mai puţinul, atunci, 
chiar sub forma intensivă, care nu este și nu poate fi pur calitativă, to- 
talitatea este subînţeleasă — este intensitatea maximă. Dacă totuşi ab- 
solutul ţine să rămînă parţial, el dobiîndește sensul întîi : ceea ce există 
„în sine“, „separat“, „necondiţionat“, chiar dacă este numai o „părticică“. 
Ghicim uşor cine este părticica absolută prin intensitatea ei: este su- 
biectul, omul „autentic“ al existenţialismului. 

Confruntînd sensurile restante ale absolutului şi relativului, nu e 
greu de observat că între relativul ca dependent sau condiţionat de 
conștiință și relativul ca dependent sau condiționat de alte obiecte şi în 
raport cu restul lumii există o deosebire principială, se produce un abis. 
Ceea ce depinde de conştiinţă nu poate fi absolut sau ne-condiționat, dar 
ceea ce depinde de un alt lucru poate fi ceva absolut. Ca atare, rela- 
tivul şi absolutul în sensul de dependent sau independent de conştiinţă 
sînt de neîmpăcat, se exclud. Acelaşi raport de excludere există între re- 
lativul ca dependent de lume și absolutul ca independent de lume, ca 
Necondiţionatul. Există oare un absolut în această accepţie, ca ceva 
fără nici o legătură cu lumea? Un atare absolut este nu numai sterp, 
un bastion fără ieşire din sine, dar este ca și cum n-ar exista, fiindcă 
el nici nu se manifestă, nici nu poate fi cunoscut. Simpla împrejurare că 
vorbim de el, că îi cunoaștem existența cu totul distantă implică o pu- 
nere în relaţie, o servitute. Misticii și doctrinarii mistici numiţi gnostici 
înalță pe Dumnezeu dincolo de orice determinare, pentru a-i garanta in- 
dependenţa şi caracterul de absolut, așa încît este greu să mai facem 
deosebire între Dumnezeu, existenţă supremă şi Neant. Un Dumnezeu 
creator sau cauză primă se află în relaţie cu lumea şi, după chiar măr- 
turia teologilor, el este postulat de nevoia de a explica lumea, de d-i da 
o cauză peste care nu există o alta. Aristotel recunoştea că în seria cau- 
zelor „trebuie să ne oprim“, deoarece fără o cauză primă celelalte cauze 

nu-și îndeplinesc funcţia explicativă. „Primul motor imobil“ este condi- 
ţia oricărei mişcări din lume. Dar se poate răsturna argumentul lui Aris- 
totel : o cauză primă, deci fără cauză, ruinează principiul cauzalităţii -— 
admite o existenţă fără cauză, şi încă o existență supremă. Deoarece 
există o cauză fără cauză, toate cauzele sînt caduce. Deşi separat de 
lume, ca și Dumnezeul aristotelic, Dumnezeul creştin este încă mai legat 
de lume : s-a „întrupat“ prin Fiul său, a dus o viaţă istorică şi chiar a 
„Pătimit“ mai mult decît contemporanii săi. Relaţia absolutului (divin) 
cu lumea supusă necesităţii raportării, relativizării. este acelaşi caput 
mortuum al speculaţiei, ca şi legătura dintre timp şi finit, de o parie, 
şi Eternitate şi infinit, de altă parte, dacă cele două părţi nu sînt contrar 
recesive. . 
Este de cercetat dacă relativul ca existență dependentă de alte exis- 
tențe nu se cere întregit cu absolutul în sensul de independent sau ne- 
condiţionat de subiect. Căci ceea ce depinde de o altă realitate a lumii 
sau ceea ce se află în angrenajul de relaţii ale lumii nu este dependent 
de conștiință şi ca atare este un absolut epistemologic. Ne amintim că 
înțelesul istoric al relativului şi absolutului este dependenţa şi indepen- 
dența de conştiinţă. Teza noastră este favorabilă pentru independenţa 
oricărui „obiect“, a oricărei realităţi faţă de conștiință. Putem face acum 
un pas nou în direcția absolutului recesiv. Chiar ceea ce este dependent 
de altul în lume are totuşi o independenţă, nu este dependent de lume 
în orice privință. Tot ce este dependent de ceva, este în acelaşi timp 
independent de altceva. A exista în lume, în rețeaua de relaţii active sau 
cauzale nu înseamnă suprimarea oricărei independenţe, ci înseamnă aso- 
cierea dependenţei şi a independenţei cu dominarea dependenţei şi rece- 
sivitatea independenței (absolutului), căci dependenţa, conexiunea, rela- 
tia de acţiune defineşte însăşi realitatea. A fi real este a se afla în ţesă- 
tura de acţiuni și reacțiuni ce constituie realitatea — orice realitate, 
oricît de sublimă ar fi. Afară numai dacă nu .răsturnăm apocaliptic sau 
cel puţin metafizic raportul de contrarietate recesivă. Rămîne să cerce- 
tăm, în lumina istoric-sistematică, înţii fiecare din termeni, în ipoteza 
că sînt de neîmpăcat, şi apoi la un loc, în ipoteza că sînt solidari, adică 
în perspectiva. recesivitățţii. 
Afirmarea radicală a -primului termen din dualism, adică a relati- 
vului, este o: mare cucerire a gîndirii, dar 'ea orice cucerire, la început, 
ea se definește ca o reacţie paroxistică față de absolutismul în cele două 
ipostaze : independența obiectului cunoscut de conştiinţă şi independența 
obiectului cunoscut de celelalte obiecte cunoscute. Absolutismul începe 
prin a investi cu atributul de existență „în sine“, esențe, Idei, forme sau 
principii materiale (apă, foc, aer, pămînt), toate de ordin general, chiar 
cînd ele se unesc pentru a da un întreg (sYnolon) individual, ca la Aris- 
totel. Este una din cele mai tenace prejudecăţi ale gîndirii europene că 
esențele generale există „în sine“, sînt „absolute“, independente şi deci 
înaintea individualului supus schimbării şi relativităţii. Gindirea sub- 
stanţialistă, absolutistă şi universalocentrică domină filozofia şi știința în 
lumea veche, medievală şi chiar modernă în cadrul curentului numit ra- 
ționalist. Acesta are meritul că începe să desprindă din vraja absolutis- 
mului metafizic natura specifică a. relaţiei sub forma de relaţie mate- 
matică. Descartes, Spinoza, Leibniz fac o strictă deosebire între genurile 

şi speciile (universalia) medievale, simple abstracții și chiar figmenta 
mentis (Spinoza) şi „noţiunile comune“ (spaţiu, timp, mișcare, numere) 
care sînt esențe reale. Raționalismul modern marchează absolutizarea 
relaţiilor matematice, pe care le consideră, pe linia tradiţiei, ca esențe 
metafizice, ca „naturi simple“ (Descartes). Tradiţia nu este înclinată să 
acorde realitate explicită relaţiei. La primii naturaliști greci, relația este 
cunoscută embrionar, însă numai pentru a compromite valoarea ei de 
cunoaştere. Percepția, senzaţia este considerată ca o dependenţă a rea- 
lului de organele senzoriale și de aceea ca o cunoştinţă inferioară, dacă 
nu chiar ca o iluzie. Senzaţia este prima victimă a relativismului, pentru 
ca pe ruina cunoștinței sensibile să se ridice într-un triumi durabil gîn- 
direa, raţiunea activă. 

Conştiința clară a relaţiei și totodată constituirea relativității cu- 
noștinţei apare la greci întîi în mişcarea denumită echivoc sofistică şi 
a fost sistematizată pînă la radicalism de sceptici. Scepticismul este reac- 
tivul dizolvant al întregii filozofii greceşti, este motivul adeseori numai 
subînţeles care turbură conștiința filozofică şi o sileşte în cele din urmă 
să se arunce desperată în braţele misticismului. În ciuda caracterului său 
negativist, scepticismul a lăsat posterităţii un monument de „sistemati- 
zare“ doctrinală, ca nici o altă filozofie veche, în opera lui Sextus Empi- 
ricus, sceptic despre care știm foarte puţin (a trăit între secolul al II-lea 
şi al III-lea al erei noastre). Sextus ţine să despartă hotărit scepticismul 
său de sofistica lui Protagoras. În privința relativității cunoștinței sau 
a dependenţei obiectului cunoscut de subiectul cunoscător, acordul este 
deplin. Deosebirea fundamentală stă întîi în rezemarea concepţiei lui 
Protagoras pe „dogma“ lui Heraclit, care admite, este drept, fluiditatea 
materiei, dar nu mai puţin realitatea ei ; al doilea, că tot ce apare omului 
nu este o iluzie, ci reprezintă realitatea. „Prin aceasta el (Protagoras) 
afirmă numai ceea ce dau fiecăruia simţurile și introduce astfel punctul 
de vedere al relaţiei. Din această pricină pare că el avea înrudire cu 
scepticii ; totuși se deosebeşte de ei, și vom afla deosebirea simplificînd 
după cuviinţă părerea lui Protagoras“. Fundată pe mobilismul lui Hera- 
clit, sofistica putea afirma dependenţa obiectului de „om“, ca şi variația 
necontenită a aparenţelor, fără a tăgădui acestora existenţa. Se schimbă 
necontenit aparențele, fiindcă și lumea şi realitatea sînt devenire, dar 
oricărei aparenţe îi corespunde o realitate. „Tot ceea ce apare oamenilor, 
şi există ; cele ce însă nu apar nici unui om, nu există. Vedem deci că 
Heraclit vorbește în chip dogmatic atît în ceea ce priveşte părerea că 
materia este curgătoare, cît și aceea că temeiurile datelor simțurilor se 
află neapărat în materie, pe cînd aceste lucruri sînt obscure și de natură 
a ne impune oprirea aprobării“ (Sextus Empiricus, Scurtă expunere a 
filozofiei sceptice, trad. Şt. Zeletin, p. 76). Suspendarea (epoché) jude- 
căţii, a asentimentului este gestul final al metodei sceptice, dar nu al 
sofisticii. Între enunţul fundamental al sofisticii, „toate percepțiile sînt 
adevărate“, şi enunţul fundamental al scepticismului, „nici o percepție 
nu este adevărată“, există o prăpastie. Cine a înțeles sau cel puţin a 
presimţit însemnătatea nu numai logică, dar şi ontologică a relaţiei poate 
descoperi uşor miezul de adevăr al enunţului sofist. Dacă percepţia ex- 
primă relaţii dintre lucruri, de o parte, şi dintre lucruri și oameni, de 
altă parte, oricît de variate ar fi percepțiile acelorași lucruri la ființe di- 

ferite sau la aceeaşi ființă în momente deosebite, ele exprimă adecvat 
relaţiile reale ce diferă datorită termenilor diferiţi. Dacă realitatea constă 
din relaţii mereu diferite din cauza termenilor lor, atunci percepția este 
adecvată cînd ea însăși este variabilă. Esenţialul este ca relaţiile să fie 
obiective, să structureze lumea, în care se cuprinde şi omul. Dacă re- 
laţiile sînt inerente „lucrurilor“, deci şi organelor senzoriale omenești, 
toate percepțiile, oricît de schimbătoare, exprimă realitatea însăși. 

Înșişi scepticii recunosc că relaţia există nu numai între lucruri 
şi om, dar şi între lucruri, deci variația nu este numai subiectivă, dar 
și obiectivă. Printre „tropii“ sau modurile .ce justifică scepticismul, adică 
îndoiala în valoarea obiectivă a cunoștinței — în număr, de zece —, 
înşirate de Sextus, sînt şi multe ce semnifică situaţii obiective : poziţiile 
omului şi lucrurilor, distanţe, obiceiuri, credinţe, stări organice după 
virste. De asemenea, el enumeră și tropii care constau din combinarea 
relaţiilor dintre lucruri cu relaţiile cuprinse în „cel ce judecă“, în om. 
„La rîndul lor, aceste trei se reduc la modul relaţiei, aşa că cel mai ge- 
neral mod este al relaţiei“, încheie just Sextus (op. cit., p. 24). 

Relativitaţea cunoștinței reînviază în gîndirea modernă ca o reacţie 
împotriva unei lungi perioade de dogmatism absolutist sub forma scepti- 
cismului, dar și într-o formă moderată cu totul străină de scepticismul 
autentic. S-a făcut dovada că există o relativitate fără concluzii sceptice, 
ci reazem solid al cunoaşterii. Noua ştiinţă experimentală şi matematică 
a naturii este o cunoștință certă a „fenomenelor“, a experienţei, de care 
nici scepticii antici nu îndrăznesc să se îndoiască. Scepticismul antic a 
fost posibil numai datorită raportării continue a fenomenelor, a „apa- 
rențelor“, a celor „văzute“ la realităţile „în sine“, absolute, la cele ne- 
văzute (adela). Îndoiala sceptică viza „lucrul în sine“, fiindcă dogmatis- 
mul antic credea că are acces la „substanţe“, la existenţe absolute, şi de 
aceea dispreţuia existenţa relativă, „fenomenul“, „aparenţa“. Ştiinţa nouă 
a naturii este cel mai puternic bastion împotriva scepticismului, fiindcă 
ea este o cunoştinţă matematică, necesară şi universală — iar pe dea- 
supra aplicabilă tehnic, practică — a fenomenelor, a lumii relative și 
finite. „Îndoiala universală a dispărut : ştiinţa s-a constituit într-un fel 
ce sfidează orice atac. Dogmatismul de nezdruncinat, fundat pe acordul 
unanim al tuturor, a învins pentru totdeauna scepticismul“ (Victor Bro- 
chard, Les sceptiques grecs, ed. a II-a, 1923, p. 427). În treacăt, noi avem 
de făcut acestui nou şi sănătos dogmatism ştiinţific o întîmpinare : să nu 
exagerăm „acordul unanim“ în ştiinţe, nici măcar în matematică. El nu 
există decît rar și în chestii mai mult de amănunt şi credem că este bine 
aşa, ca stimulent al cercetării. 

Relativul nu numai că nu este o imperfecție, ci este suprema ga- 
ranţie a cunoștinței, este singurul obiect ce-și dezvăluie structura, toc- 
mai fiindcă este constituit din relaţii date empiric şi exprimate în ecuaţii 
matematice, în „legi“, în „raporturi constante“. Renunţarea la căutarea 
substanțelor, a „esenţelori ascunse (oculte), a cauzei prime şi finale 
— mai ales a acesteia — nu numai că nu slăbește știința pozitivă, dar o 
așază pe o stincă de granit. Ştiinţa modernă a făcut partea focului : a 
aruncat peste bord încărcătura de prisos și chiar împovărătoare peniru 
a pune la adăpost pe cea spre folos teoretic şi practic. Aug. Comte avea 
dreptate să numere printre caracterele „spritului pozitiv“ importanţa re- 

lativului. „Nu numai cercetările noastre pozitive trebuie esenţial să se 
reducă, în “toate tărimurile, la aprecierea sistematică a ceea ce există, 
renunțînd de a descoperi originea primă şi destinaţia finală, dar pe dea- 
supra este important de a simţi că acest studiu al fenomenelor, în loc 
de a putea să devină în vreun fel absolut, trebuie totdeauna să rămînă 
relativ organizării şi situaţiei noastre“ (Comte, Discours‘ sur Vesprit po- 
sitif, 1908, p. 20).: Subliniem în acest citat cele două sensuri ale relati- 
vului : relaţia cu omul, relaţia cu alte lucruri pentru a da o situaţie con- 
cretă. : ; i i 

În timp ce curentul modern râţionalist (Descartes, Spinoza, Leib- 
niz etc.) continuă să absolutizeze cunoștința, considerînd relațiile‘ mate- 
matice drept esențe superioare relaţiilor empirice, curentul empirist re- 
levă relativul inerent experienței, dar nu știe ce loc să acorde absolu- 
tului, nici măcar celui mascat de matematică. Orientarea generală a em- 
pirismului se definește prin consacrarea relativului, pe care îl opune 
ireductibil absolutului, afară numai dacă nu este vorba de absolutul 
teologic, căruia îi face reverența de rigoare. O consecventă dezvoltare a 
relativităţii se înfăptuieşte în cadrul empirismului de-abia în secolul al 
XIX-lea, după ce spiritul critic de nuanţă empiristă primeşte consa- 
crarea raţionalistă în filozofia lui Kant. Critica rațiunii pure consideră 
„sinteza“, „relaţia“ ca principala funcţie a conştiinţei. Prin Kant, teoria 
relativităţii cunoştinței se instalează în filozofie fără a pune în pericol 
existența unei ştiinţe necesare şi universale. Căci raţiunea, de care de- 
pinde cunoașterea lumii, este ea însăși universală, datorită formelor sale 
a priori, înnăscute logic. Scepticismul lui Hume a trezit pe Kant din 
somnolența dogmatică, dar nu l-a cîştigat, ci l-a îndemnat să examineze 
critic condiţiile ce fundează de drept ceea ce există de fapt : ştiinţa natu- 
rii („cerul înstelat“) şi „legea morală“. 

Este caracteristică poziţia gînditorului englez Hamilton, care în- 
truneşte idei din filozofia „simțului comun“ a scoțianului Th. Reid cu 
ideile criticii kantine — Kant 'era contemporan cu Reid, dar nu avea o 
părere prea bună despre temeinicia doctrinei lui — pentru a putea com- 
bate mai eficace renașterea „filozofiei absolutului“ la un Schelling sau 
la Victor Cousin. Hamilton numeşte „relativitatea cunoștinței“ „marea 
axiomă a oricărei cunoştinţe umane“. Deși Hamilton repetă că „a gîndi 
înseamnă a còndiționa“, adică a pune în relație, a fi dependent, iar „ab- 
solutul« înseamnă a fi liber, independent, fără legătură şi relaţie, el nu 
respinge orice fel de absolut, ci îl acceptă fie sub forma de cunoaştere 
nemijlocită, intuitivă — ceea ce va fi o lecţie pentru Bergson —, fie sub 
forma de credință religioasă. Ca şi Kant, Hamilton recîştigă prin cre- 
dinţă ceea ce a pierdut prin cunoştinţă. Înnoitorul empirismului în se- 
colul al XIX-lea, J. St. Mill, a redactat o voluminoasă ‘critică a filozo- 
fiei lui Hamilton, pretext de a fixa propria sa concepţie. Primele capi- 
tole sînt consacrate relativităţii cunoștinței, pe care şi Mill o primește 
și o fundamentează mai consecvent decit Hamilton. Observînd pe bună 
dreptate că relativitatea este o noţiune echivocă, din cauza sensurilor ei 
Variate, Mill distinge două înțelesuri dintre care unul este banal, un fel 
de tautologie, care n-are nici o semnificaţie serioasă pentru valoarea cu- 
noştinţei. „Se pare că (Hamilton) vrea să spună una sau alta din aceste 
două banalităţi : sau că noi nu putem cunoaște decît ceea ce avem pu- 

terea de a cunoaște, sau că întreaga noastră cunoştinţă este relativă nouă, 
fiindcă noi sîntem aceia. care o cunoaştem“ (Mill, La philosophie de Hä- 
milton, p. 14). Sensul -autentic şi legitim 'este următorul : cunoștința se 
compune din senzațiile pe càre le:excită în noi obiectele. Dar şi acest sens 
are două versiuni care diferă esențial una de alta. Prima enunţă nu nu- 
mai că noi cunoaştem obiectele prin senzațiile noastre, dar şi că obiectele 
se reduc la.aceste senzaţii şi la nimic altceva; Obiectul este un complex 
de senzaţii fără. un substrat extern independent. Aceasta este teza idea- 
lismului, ipostaza extremă a relativismului strîmt. Mill însuși, care este 
idealist, crede că a găsit o formulă mai fericită numind obiectul „o po- 
sibilitate de senzaţie“, definiţie care îşi dă o mască de realism, de accep- 
tare a absolutului. Realul, absolutul nu poate fi definit prin posibilitate. 
A doua versiune, mai răspîndită, îmbrăţișată de Hamilton, afirmă că, pe 
lîngă percepții, considerate ca fenomene într-o conştiinţă şi relative aces- 
tei conștiințe, există ceva „în sine“, „absolut“, ceva mai real decît im- 
presiile produse de el în noi. Totuşi noi nu cunoaștem „absolutul“, „lu- 
crul în sine“, ci numai relaţilie lui cu noi, fenomenele. Absolutul există, 
dar nu poate fi cunoscut ; cunoscut este relativul, adică ceea ce din ab- 
solut depinde de conștiința noastră. Mill observă că un absolut invocat 
numai pentru a explica originea senzaţiilor și apoi expediat ca inutil nu 
este o teză ce strălucește prin consecvență. Concluzia. lui Mill este că 
„lucrul în sine“ este o „presupunere gratuită“ şi, în consecință, pentru 
cunoaşterea lucrurilor ne rămîn numai senzațiile. „Obiectul ne este cu- 
noscut numai într-o relaţie specială, adică drept ceea ce produce sau 
este capabil să producă anumite impresii, asupra. simţurilor noastre: şi 
noi cunoaștem real numai impresiile noastre“ (Mill, op. cit., p. 13). 

Un alt mare empirist englez, H. Spencer, cunoscut mai ales ca re- 
prezentant al evoluționismului, se recunoaște mai apropiat de Hamilton 
decît de Mill, fiindcă apără relativitatea cunoștinței fără a sacrifica „ab- 
solutul“. El rezervă tărimul „Cognoscibilului“ pentru relativ şi dă- 
ruieşte cu generozitate „Incognoscibilului« absolutul. Relativitatea poate 
fi demonstrată, scrie Spencer, pe trei căi : prin rezultatele gîndirii, prin 
procedeele de gîndire, adică prin chiar natura ‘gîndirii, în sfirșit prin 
raportul spiritului cu lumea. În ce privește rezultatele gîndirii, constatăm 
că orice explicaţie este o reducere a individualului la general, a genera- 
lului la mai general şi tot așa mai departe pînă se ajunge la cel mai 
general factor, ireduetibil şi de aceea inexplicabil. Este un ideal științific 
de a descoperi legi tot mai generale. Trecînd la procedeele gîndirii, 
vedem că trei din ele duc la relativitatea cunoștinței : diferenţa (tot ce 
cunoaştem se deosebeşte de restul lucrurilor), asemănarea (tot ce cu- 
noaștem se aseamănă cu ceva), relația (tot ce cunoaștem nu stă izolat, 
ci în raport cu ceva). Drept vorbind, toate cele trei procedee se. reduc 
la cel din urmă, sînt forme ale relaţiei. În sfîrşit, al treilea argument, 
raportul dintre spirit şi lume, ne arată că viața este a ajustare a rapor- 
turilor interne organismului la raporturile externe de coexistenţă. şi suc- 
cesiune — de aceea viața nu se interesează de absolut, de lucrul în sine ; 
teoretic şi practic relaţiile sînt deajuns. Chiar dacă am cunoaște abso- 
lutul, cunoștința lui este de prisos ; sînt suficiente raporturile. 


: Ce urmează de aci ? Răspunsul fără ocoluri este că noi sîntem măr- 
giniţi la relativ. Spencer face totuși o restricție care ne scutește de con- 

cluzii sceptice în materie de credinţă, iar această restricţie înseamnă o 
depăşire bruscă a relativului prin chiar relativ. Relativul ne duce la 
absolut. Cum .la celelalte dualisme  (parte-tot, individual-general etc.) 
conceperea unui termen nu este posibilă fără conceperea contrarului, 
fără tovarășul recesiv, tot aşa relativul nu este conceptibil decît în opo- 
ziţie cu non-relativul, cu absolutul, despre care avem o cunoștință pozi- 
tivă, nu numai negativă, cum vrea Hamilton, însă o conștiință nedefinită. 
Eroarea relativiştilor extremişti, declară Spencer, este că au admis nu- 
mai o conştiinţă definită a absolutului, nu şi o conștiință nedefinită, care 
este materia din care se constituie conștiința relativă sau definită. „Deși 
este imposibil de a da acestei conştiinţe vreo expresie calitativă sau can- 
titativă, nu este mai puţin sigur că ea rămîne în noi ca un element de 
gîndire pozitivă şi indestructibilă“ (Les premiers principes, p: 70). Aşa- 
dar, însuși relativul cere întregirea lui prin absolut, însă acesta în sensul 
de „materia amorfă a unei concepții“. Viteza cîştigată a gîndirii ne duce 
dincolo de existenţa condiționată, la Necondiţionat. Aceleaşi: legi ale gin- 
dirii ne opresc de a ne forma concepţia unei existențe absolute, dar ne 
împiedică şi de a o suprima, iar ceea ce persistă în toate împrejurările 
şi timpurile are cea mai mare valoare. Gîndirea însăși care relativizează 
postulează o realitate dincolo de fenomene. 

Teoria spenceriană a relativităţii este semnificativă şi prețioasă prin 
erorile ca şi prin adevărul ei. Partea sau elementul de adevăr este că 
relativul şi absolutul se implică și deci unul nu poate înghiţi pe celă- 
lalt. Ei sînt solidari datorită mai mult conștiinței decît structurii lor 
ontologice. Noi punem toată greutatea pe structura ontologică, pe exis- . 
tenţă. Conștiinţa este secundară, recesivă. Scăderile teoriei sînt nume- 
roase. Întiîi, ea nu distinge îndeajuns relativul ca raportare la constituţia 
omului şi relativul ca raportare sau legătură între lucruri și de aceea 
nu apreciază că raportarea la om este numai una din relaţiile dintre lu- 
cruri, desigur de un interes vital pentru omul însuși, dar nu şi pentru 
univers în genere. Confundarea celor două sensuri nu este făcută în fa- 
voarea relaţiilor ontologice, ci în favoarea relaţiilor subiectiv-antropolo- 
sice. A spune că relativul postulează absolutul nu enunţă mai mult decit 
o corelaţie verbală. Esenţialul nu este solidaritatea lor, ci felul solidari- 
tății. Spre mirarea noastră, la Spencer, balanța înclină spre absolut, care, 
la el, este materia din care se naşte relativul. În adevăr, aceasta este con- 
vingerea partizanilor Absolutului, cum am văzut că este şi aceea a sec- 
ianţilor Infinitului. Întîi există Absolutul, „substanța conștiinței nedife- 
renţiate“, şi apoi relativul, finitul, fenomenul. Această viziune cu ori- 
gine mistică însuflețeşte pe profetul „Incognoscibilului“, pozitivistul care 
a îngenuncheat în fața propriei sale ignoranțe. Pragmatistul englez 
F. C. S. Schiller, în luptă înverșunată cu „absolutismul“ idealist, ilustrat 
mai ales de Bradley, vorbeşte de „această peșteră a Absolutului, din care 
nu s-a mai întors nici un adevăr finit“ (Etudes sur Vhumanisme, 1909, 
p. 150). Spencer, care pe faţă înclina spre relativ ca fapt primordial, prin 
simplul joc al noţiunilor goale răstoarnă ierarhia în avantajul absolutului, 
fiindcă porneşte de la o noţiune arbitrară a absolutului, noțiune care este 
şi a lui Hamilton, ca și a absolutiștilor pe care îi combate Hamilton. No- 
țiunea arbitrară este existenţa unui absolut unic (Spencer, op. cit., p. 63), 
ca și cum n-am cunoaște decît un singur factor independent, „în sine“, 

Spencer rămîne în orizontul: filozofic al lui Spinoza, care nu cunoaşte 
decît o substanţă infinită unică. A proclama Că numai Unul este absolut, 
în sine, independent, înseamnă a admite, ceea ce adeseori am relevat, că 
universul este un organism bine conturat sau că Dumnezeu este Necon- 
diționatul, Totalitatea. Leibniz era mai generos şi înțelegător ; el admitea 
o infinitate de infinite şi o infinitate de absoluturi : fiecare monadă este, 
absolută sau independentă, și infinită în dezvoltarea ei. Noi mergem mai 
departe : orice lucru relativ sau dependent de altceva — şi dependenţa 
primează — este independent sau absolut într-o anumită privință. Ni- 
mic nu este dependent sau relativ în toate privințele. £ 

Dar stricta separare a relativului şi absolutului, cu accentuarea 
absolutului, nu aparţine trecutului, în care prevalau gînditorii fascinați 
de Unul. A. I. Odobescu ironizează pe profesorii veniţi din Ardeal care 
„se recomandăluiesc că-s batăr teologi şi filozofi absoluţi“ (Pseudokine- 
ghetikos, în Opere literare, ed. Sc. Struțeanu, 1938, p. 266). Primatul 
absolutului nu este cu totul străin actualităţii. Bergson este principalul 
său pontif. În cunoscutul său studiu, publicat în 1903, Introducere în 
metafizică, filozotul începe așa : „dacă comparăm între ele definițiile 
metafizicii şi concepţiile absolutului, observăm că filozofii se acordă, în 
ciuda divergenţelor lor aparente, în a distinge două feluri adînc diferite 
de a cunoaște un lucru. Primul presupune că ne învirtim în jurul unui 
lucru ; al doilea că pătrundem în el. Primul depinde de punctul de ve- 
dere în care ne instalăm şi de simbolurile prin care îl exprimăm. Al 
doilea nu se ţine de nici un punct de vedere şi nu se sprijină pe nici un 
simbol. Despre prima cunoștință se spune că se oprește la relativ: 
despre a doua, acolo unde ea este posibilă, se spune că atinge absolutul“ 
(La pensée et le mouvant, p. 201—202). De o parte inteligenţa, simboli- 
cul, organul relativului, de alta intuiţia, actul de a simpatiza sau a se 
identifica cu absolutul. Înțelegînd prin relativ ceea ce este exterior şi 
prin absolut ceea ce este interior, apelînd dar, pentru determinarea celor 
doi termeni [la] metafore spaţiale, de care Bergson abuzează, deși el 
tocmai vrea să se elibereze de influența spaţialităţii, Bergson trebuia 
să sfirşească prin a șterge distincţiile tranşante dintre relativ şi absolut. 
Astfel cunoașterea materiei, cu ajutorul inteligenței care se mișcă în re- 
laţii matematice, este totuşi un contact cu un anumit absolut, acela al 
materiei. Inteligența poate cunoaşte materia, aşa cum este „în sine“, 
fiindcă ea s-a format pe măsura materiei solide. Prin urmare, în cele din 
urmă, Bergson definește absolutul ca independent de noi, ca un „în sine“ 
faţă de noi. Ca orice absolutist, Bergson, după ce desparte relativul de 
absolut, subordonează pe primul celui de al doilea, făcînd din relativ o 
degradare a absolutului : materia, şi corespunzătoarea ei inteligența, re- 
prezintă inversarea „elanului vital“, este o destindere, o împrăştiere, o 
cădere a mişcării progresive a Absolutului, a Vieţii, a Spiritului. Viciul 
relativităţii, scrie Bergson, este că se serveşte de noţiuni abstracte, sta- 
tice, pentru a prinde mobilitatea realității concrete. „Demonstraţiile ce 
s-au dat despre relativitatea cunoaşterii noastre sînt pătate de un viciu 
originar ; ele presupun, ca şi dogmatismul cu care luptă, că orice cunoaş- 
tere trebuie să pornească de la noţiuni cu contururi netede, pentru a 
atinge cu ele realitatea care curge“ (La pensée et le mouvant, p. 240—241). 

Întreaga discuție, atit: de vie odinioară, în jurul „relativităţii cuno- 
iintei* ne apare astăzi ca o întîrziere la o chestie inactuală. Dacă totuși 
noi am stăruit așupra ei, a fost pentru a arăta că o cauză pierdută poate 
întări o cauză care merită și trebuie să triumfe. Încheind examinarea 
dualismului relativ-absolut am constatat ca. principală deviere de la 
structura faptelor separarea contradictorie a celor doi termeni. Separa- 
rea însă fără contradicţie şi excludere a reuşit mai bine cînd s-a făcut 
în beneficiul relativului. Absolutul, cu toată pretinsa sa. izolare, inde- 
pendenţă și libertate, nu poate exista fără relativ. Ce este o cauză primă 
fără efect, un Dumnezeu fără lume şi mai ales fără om ? Ce este Unul 
fără Multiplu ? Ce este o plenitudine care se înăbușe în propria sa per- 
fecție ? Un neant. Dacă pertecţia, absolutul există la început, de ce mai 
este nevoie de blestemul imperfecţiei şi relativului ? Imperfectul. se cere 
întregit de ceva mai perfect sau chiar foarte perfect, dar un Perfect în- 
lătură orice altă existenţă, iar dacă o postulează ca opera. Perfectului, și 
ea trebuie să fie perfectă. Imperfectul, relativul reclamă stăruitor între- 
girea prin Perfect, dacă el însuși este un termen cu note proprii, nu o 
simplă modificare sau diferenţiere interioară a Perfectului. Dacă relativul 
are o semnificație originară, el trece peste sine spre un termen recesiv, 
așa cum termenii dominanți ai dualismelor cercetate se prelungesc. în- 
tr-un termen recesiv. 


Teoria relativităţii afirmă candid cu Aug. Comte : „totul este relativ, 
iată singurul lucru absolut“. Însăși formula trădează prezența rece- 
șivă a absolutului. Ea cuprinde absolutul ca o întregire de neocolit. Ade- 
seori s-a obiectat relativismului că el relativizează totul afară de sine. 
Relativismul se consideră pe sine absolut, căci fără absolut n-o poate 
scoate la capăt. Cum spune H. Rickert: „n-a existat niciodată un relati- 
vist consecvent“ (Allgemeine Grundlegung der Philosophie, vol. I, 1921 
p. 45). Este aci o scădere, o tară a relativismului, o autodistrugere a acestei 
venerabile teorii? Părerea aceasta este foarte răspîndită. Noi socotim mai 
degrabă că nu ne aflăm în fața unei contradicții în sine, de care trebuie 
să scăpăm, ci în fața unei necesități structurale. Relativismul atestă exis- 
tența relației ca absolută în sensul legitim al acestui cuvînt tocit. În 
sensul de independent de conștiința noastră, de inerent lucrurilor, de 
structură ontologică. Relativismul se transformă în relaționism : relati- 
vismul bineînțeles duce la relaţionism. Psihologul C. Stumpf constată că 
noi avem o percepție nemijlocită a relaţiilor. Noi nu percepem separat 
relaţiile (asemănarea, deosebirea, unitatea etc.), aşa cum percepem. sepa- 
rat ceea ce se cheamă „conţinuturi absolute“ (culori, sunete, linii, miş- 
cări etc.). Dacă le-am percepe separat, relaţiile ar- deveni esențe, ci le 
percepem odată cu sunetele, culorile etc. şi tot așa de nemijlocit (Stumpf, 
Erkenntnislehre, I, p. 228). Relaţia nu este o producere a spiritului sin- 
tetic, nu este un adaos al gîndirii la percepții, deci ceva oarecum ima- 
ginar, ireal, dar totuşi necesar, fiindcă prin ipoteză senzațiile sînt lipsite 
de conexiune. În acest sens, afirmarea relativității este o adaptare a cuno- 
ştinței la structura existenţei şi accesul la absolut. Căci relaţiile nu 
există fără relate, fără ceva care poate exista prin sine și ca atare are 
drept la titlul de absolut. A sosit clipa să dezarmăm un echivoc. S-a 
demonstrat înainte că esența domină și relaţia este recesivă. Denumind 
termenii relaţiei ca valori absolute, nu recunoaștem prioritatea absolu- 

tului ? Nicidecum. Dualismul relativ-absolut nu este un sinonim al dua- 
lismului esenţă-relaţie. În noul dualism de care ne ocupăm este vorba de 
relativitatea ‘cunoștinței, este deci vorba dacă cunoștința, întrucît in- 
clude o relaţie, este prin aceasta dependentă numai de conștiința noastră, 
sau dimpotrivă dacă are caracter absolut, adică exprimă un conținut in- 
depândent de cunoștință, o existență în sine. Relaţia are existență inde- 
pendentă, în sine, ca şi termenii ce o suportă, şi ca atare este absolută, 
cum sînt relatele, suporturile, adică esenţele. Absolutul este recesiv și 
faţă de relaţie, ca şi față de termenii relaţiei, fiindcă idealismul a subiec- 
tivat nu numai relaţiile, dar şi termenii ei, esențele (senzaţii şi idei). 
Dealtfel, orice esenţă nu există izolat, adică nu este absolută în sensul 
ontologic, ci stă în relaţie cu alte. esențe și de aceea spunem că relația 
este legată recesiv în mod necesar de esență. Leibniz rosteşte : „dealtfel, 
nu există termen, așa de absolut sau așa de detașat, încît să nu includă 
relații și a cărui analiză desăvîrșită să nu ducă la alte lucruri şi chiar 
la. toate celelalte“ (Nouveaux essais, cartea II, cap. XXV). 

Printre relaţiile, fundate în structura intimă a existenţei, se nu- 
mără şi relaţiile de cunoaștere ale lucrurilor cu omul, aşa încît în per- 
cepţii şi gîndiri sînt încrustate, alături de relaţiile lucrurilor între ele, 
relaţiile lor cu omul. Dacă în cuprinsul cunoștinței nu s-ar înregistra și 
felul de a fi al omului, propria sa natură, de la organele senzoriale cu 
constituţia creierului pînă la subțilul păienjeniș de noţiuni, cunoștința 
n-ar fi adecvată realității complexe. Este oare posibil ca aportul uman 
în cunoștință să înăbușe aportul lucrurilor independente ? Uneori sau 
chiar deseori este posibil. Există însă remediu. Relativismul transformat 
în relaţionism are mijloacele trebuitoare corectării acestei stări de lucruri 
prin lărgirea cîmpului de cercetare. Cu cît cunoştinţa noastră îmbrăţi- 
şează mai multe relaţii ale unui lucru, nu numai relaţiile lui cu omul, 
cu anumiţi oameni, cu atît mai mari sînt sorții de a cunoaște natura lu- 
crurilor și de a lega strîns relativul de absolut. Așadar, absolutul rezidă 
în relaţii care, la rîndul lor, se: integrează în fundamentul lor, în relate. 
Desigur, relatele (termenii ce susțin relaţiile) sînt un non-relativ, fiindcă 
ele susţin relaţiile, dar nu sînt absolute în sensul metafizic sau teologic 
(ceva total liber de relaţii, rupt de restul lumii — ceea ce nu există 
nicăieri), ci numai în sensul epistemologic că sînt independente de con- 
știința omului. Dar independente de conștiință sînt deopotrivă şi rela- 
tiile, chiar acelea ce privesc pe om şi vin de la el. Conștiinţa înregis- 
trează toate relaţiile şi suporturile lor, independent de originea şi na- 
tura lor. ; 

Eroarea relativismului, a enunțului că „totul este relativ“ nu este 
absolutizarea relației, relaționismul, ci este absolutizarea „omului“, 'a 
zonștiinţei, a vieţii sociale şi istorice, adică a termenului care este necesar 
prezent în cunoştinţă, fiindcă omul, conştiinţa lui ia act de conţinutul 
realității. Propoziția banală „toate cunoștințele sînt conţinuturi ale spi- 
ritului omenesc“ (individual, colectiv, istoric) face din spirit (conştiinţă) 
un absolut, ceva rupt de restul lumii, iar din lucruri, care prin definiție 
sint independente de conştiinţă, niște simple conţinuturi legate de con- 
știință, pînă chiar la „crearea“ lor de către conștiință. Relativismul idea- 
list este o răzbunare a absolutului : absolutul (adică existenţa indepen- 
dentă de conștiință), cînd este ignorat, își ia revanșa, făcînd din con- 

știință principiul absolut şi chiar creator al lumii. Conştiinţa rămîne o 
realitate printre realităţi, iar prezenţa sa se înregistrează şi este decelată 
în cunoştinţă. Cunoștinţa se defineşte prin capacitatea de a avea tot ce 
există, aşa cum există. 


Nu învingem relativismul aruncîndu-ne în braţele absolutismului, ci 
descoperind solidaritatea recesivă dintre relativ şi absolut. Absolutul este 
umbra relativului. Orice relativ se depăşeşte pe sine, fiindcă nu se con- 
sideră perfect, definitiv, suficent sieşi. Absolutul are funcţia de a îm- 
piedica relativul de a se opri la sine însuși, de a se proclama ca un dat 
complet și de a se intensifica în. direcția scepticismului. Ca şi la dualis- 
mul finit-infinit, integrarea relativului, intensificarea lui pozitivă des- 
chide perspectiva absolutului. Se înţelege, absolutul nu este „Totul“, 
„Unicul“ ; absolutul este prezent în orice cunoștință care exprimă relaţii 
inerente faptelor. Absolutul este şi o măsură de siguranţă ; el semnifică 
voința de a nu confunda partea cu perspectiva mai largă, el marchează 
nevoia integrărilor, a privirilor de ansamblu. Nu trebuie uitat că ştiinţa 
şi viaţa sînt puse în fața obligaţiei de a uni relativul și absolutul. Abso- 
lutul este un fericit orizont pentru relativ, fiindcă relativul este prezent 
cu rol dominant. Un absolut singuratic. mai degrabă îngustează, iar 
relativul chiar singuratic, liberează si descoperă bogăţia lumii, a as- 
pectelor. Relativul îngustează mai ales cînd se restrînge la om, la 
„Subiect, uitînd că realitatea deplină este omul integrat în realitate, 
este relativitatea dublată recesiv la absolut. În timp ce, la origine, re- 
lativul înseamnă o existenţă în raport cu altă existenţă, cu subiectul, 
care ia cunoștință de altul decit el, el ajunge să însemne numai cunoştin- 
tele din subiect, fără existenţa externă şi relaţia ei cu subiectul. 

Imprecizia ce învăluie „relativitatea cunoștinței“ se manifestă izbi- 
tor în „teoria relativităţii“, teorie fizică legată de numele lui Albert 
Einstein. Scopul teoriei nu este de a exprima în formule matematice de- 
pendenţa cunoştinţelor noastre fizice de observatorul ce măsoară pro- 
cesele, cum s-a vulgarizat şi falsificat la început chiar de gînditori se- 
rioși. Dimpotrivă, teoria a izbutit să dea o reprezentare matematică a 
lumii fizice independentă de poziţia oricărui observator, o reprezentare 
care să constituie un ansamblu de relații absolute. Cum spune Bergson, 
care s-a explicat cu Einstein în Durée et simultanâite, teoria relativităţii 
„are inconvenientul că sugerează filozofilor tocmai contrariul de ceea ce 
vrea să exprime“. Teoria relativităţii este mai degrabă teoria non-relati- 
vităţii, declară toţi cunoscătorii problemei. „În adevăr, ceea ce fizicianul 
einsteinian caută să constituie este reprezentarea fenomenului fizic, va- 
labil nu numai pentru un observator aşezat. pe pămînt sau pe soare, nici 
măcar un superobservator așezat undeva în spaţiu şi apreciat ca imobil 
(cum se știe, cam acesta este punctul de vedere al lui Newton), ci pentru 
toți observatorii posibili şi imaginabili totodată. Evident, el nu poate 
ajunge aci decît desfăcînd, încă mai desăvîrşit decît a făcut știința pînă 
la el, fenomenul de observator situîndu-l în afară de el într-un mod mai 
absolut“ (fim. Meyerson, La déduction relativiste, 1925, p. 65). Noutatea 
lui Einstein faţă de teoria lui, Newton, pe care a înlocuit-o, este că uni- 
versul lui Einstein este tot atît de independent de spirit şi tot atit de 
absolut ca şi acela al lui Newton, cu deosebirea că universul aceluia nu 
mai este o lume de lucruri cu relaţii contingente, care deci puteau. să 

nu aibă loc, ci este un univers care constă din relații, un univers în care 
relaţiile sînt necesare, tocmai pentru a desprinde sensul absolut al lu- 
crurilor. 


Expunerea noastră n-a lăsat nici o îndoială în ce priveşte realitatea 
absolută, ontologică a relaţiilor. Dar în același timp a refuzat de a pro- 
paga un relaționism radical foarte răspîndit printre oamenii de ştiinţă : 
cunoaștem numai relaţiile lucrurilor, „legile“ lor. Luptind cu substan- 
țialismul, Ch. Renouvier nu admite decît legi, relaţiile fenomenelor, nu 
substanțe. Încă mai recent, Joseph Petzoldt apără relativismul protago- 
reic împotriva substanţialismului tradiţional, pe care îl crede înmormîn- 
tat. „Istoria filozofiei în sensul de altă dată s-a sfîrşit, căci ea era în 
prima linie istoria reprezentării de substanţă, istoria metafizicii« (Pet- 
zoldt, Das Weltproblem vom standpunkte des relativistischen Positivis- 
mus aus, ed. a III-a, 1921, p. 222). Ştim bine că relaţiile nu au existenţă 
de sine stătătoare, ci sînt fundate în esențe ce există independent, dar 
nu sînt izolate, fără relaţii. Ceea ce există prin sine are tocmai rolul 
hotăritor de a servi relaţia şi prin relaţie de a se constitui desăvirşit, 
căci esența, deşi primează, nu se constituie fără relaţia recesivă. Nu 
există univers fără relaţii, dar nici relaţii fără suporturi care le fun- 
dează. Deși pe noul plan al acestui capitol relativul este primordial, el 
are nevoie de reazemul recesiv al absolutului, al ceea ce există inde- 
pendent. Relativ-absolut ne plasează pe planul cunoașterii ; esenţă-relaţie 
pe planul ontologic. Cele două dualisme se sprijină mutual. Dacă am 
vrea să stabilim un raport recesiv între cele două dualisme, vom consi- 
dera fundamental dualismul al doilea (relativ-absolut) şi recesiv dualis- 
mul prim (esenţă-relaţie). 

Concepţia noastră nu este un relativism în accepţia obișnuită a ter- 
menului. Nu vedem pretutindeni relaţii, numai relaţii. Relativismul con- 
secvent duce la scepticism, este însuși scepticismul. Scepticismul are ca 
punct de plecare, ca reazem principal existența opiniilor diferite, opuse 
chiar, asupra aceluiaşi obiect, și explică varieatea opiniilor prin relaţia 
obiectului identic cu pluralitatea conştiințelor individuale. Relativismul, 
care ar trebui să ţină seama de amîndoi termenii relației, adică şi de 
obiectul unic şi de pluralitatea conştiințelor, pune toată greutatea pe 
pluralitatea conșştiinţelor, sub pretextul înșelător că ceea ce numim cuno- 
ştință exprimă natura individuală a conștiințelor individuale, nu natura 
identică a obiectului. Totuşi, nu trebuie să ne scape faptul, poate para- 
doxal, că fiecare opinie particulară pretinde că este singura adevărată 
şi ca atare este singura rațională, ca şi cum conștiința individuală ar fi 
Rațiunea universală. Nu ştim dacă această pretenţie universalistă a 
cunoștinței individuale nu este și o rătăcire iraţionalistă, de care ne vom 
ocupa într-un capitol următor. Cum vom ieşi din acest impas? Cum 
spuneam, conştiinţele individuale cu opiniile lor „contradictorii“ ` se 
acordă totuşi în aceea că toate urmăresc Adevărul, Rațiunea, Unitatea. 
Prin aceasta n-am spus prea mult. Căci acordul asupra Adevărului „for- 
mal“ nu exclude dezacordul asupra „conţinutului“ acelui adevăr pretins 
unic. Ce foloseşte un Adevăr în genere dacă încercarea de a-i da un con- 
ținut se scontează cu operaţii ireductibile ? Chiar fără nici o semnifi- 
caţie nu este năzuinţa spre unul şi acelaşi adevăr. Căutarea Adevărului 
este un bun început. S-a încercat o precizare ce pare o scăpare din for- 

malismul steril: conștiinţele individuale aparţin sferei contingente, acti- 
dentale, empirice, neglijabile, pe cînd Rațiunea este -transcedentală, a 
priori şi ca atare universală și necesară. Noua dificultate este sudura 
dintre conştiințele individuale, contingente, și Rațiunea apriorică, nece- 
sază. Dar de ce să le despărțim ? Nu putem concepe existența Raţiunii 
universale ca imanentă conştiințelor empirice ? În. această ipoteză rezultă 
două cazuri : sau Rațiunea unică devine și. ea multiplă şi contingentă, 
adică pierde. atributele sale, se viciază, sau conştiinţa. empirică nu. este 
exclusiv. contingentă, variabilă, ci are elemente universale şi necesare. 
A doua parte a alternativei este cea mai aproape de adevăr. Dar o altă 
dificultate se ivește : cum pot sta elementele universale ale Raţiunii unice 
alături de elementele contingente ale conştiinţei individuale ? Evadarea 
din înfundătura. relativismului sceptic constă în părăsirea şi a idealis- 
mului subiectiv, care pune accentul pe conținuturile contingente ale 
conştiinţei individuale, şi a idealismului obiectiv, care se cantonează în 
formalismul „conştiinţei în genere“, a Raţiunii universale, şi acceptarea 
realismului, adică centrarea cunoștinței în obiect. Dacă obiectul. este 
unic, atunci şi rațiunea ce-l cunoaște este unică, iar diversitatea iese din 
diversitatea conştiinţelor, a căror, contribuţie individuală poate fi cerce- 
tată ca oricare obiect. particular. De aceea nu toate opiniile sînt egal 
de adevărate, chiar dacă au această pretenţie. Există sfere de obiecte în 
care acordul este solid, ferm : matematică, ştiinţele naturii şi, în grade 
variabile, în toate ştiinţele. În alte sfere, îndeosebi ale vieţii, ale valo- 
rilor şi practicii în care diversitatea se află chiar în sînul realităţii și 
este constitutivă acesteia, din cauza intereselor şi năzuinţelor diverse, 
firește că opiniile sînt deosebite, iar această varietatea exprimă natura 
lucrurilor, bogăţia relaţiilor și aspectelor. Dar chiar şi în acest domeniu 
vital există posibilitatea de concordanţă a opiniilor, de „apropiere“ de 
o singură opinie. Singurul factor „irațional“ în această importantă sferă 
este absența aproape certă a unanimităţii şi deci necesitatea de a ne 
mulțumi cu majoritatea. împotriva minorităţii, căreia i se va respecta 
libertatea de acţiune şi speranța de a deveni odată majoritară. 
Concluzii la ultimele. trei capitole. O retrospecţie asupra celor trei 
capitole din urmă justifică o importantă concluzie. Nu există nimic 
temporar, finit, relativ care să nu aibă o necesară prelungire în direcția 
antitetică. Tot ce este vremelnic conține în sine eternitatea, tot ce este 
finit are. prelungiri în infinit, tot ce este relativ are un revers absolut, 
pe scurt, imperfecţia este legată, ca de o umbră, de perfecţie. Nu există 
nimic cu totul temporar, firit, relativ, ci totul are o dublură, o legătură 
cu polul opus. Realitatea nu cunoaşte imperfecție radicală, ci imper- 
fecţia este învăluită. recesiv de perfecţie. Concepţia noastră este străină 
de resortul ascuns al metafizicii. tradiţionale. Aceasta aşază înainte, în 
timp logic şi axiologic, Perfecţia, pe care o consideră identică cu „ade- 
vărata existenţă“, cu, „esenţa lucrurilor“ șau cu Principiul realităţii, cu 
Divinul, şi explică imperfectul, lumea „fenomenală“. ca o degradare, de- 
cădere şi deteriorare a Perfecţiei, concepţie clar formulată de „emana- 
tismul« neoplatonic şi panteist. Deosebirea dintre emanatism şi panteișm 
este mai mult decît o nuanţă. Emanatismul păstrează Perfecţiei o poziţie 
transcendentă, în afară de emanaţia sa imperfectă. Panteismul integrează 
în imperfect Perfecţia (eternul, infinitul, absolutul), deşi această inte- 

grare n-a izbutit niciodată să fie desăvirșită. S-a menţinut o fractură 
între Perfecţie şi imperfecţia noastră. Teza noastră așază înainte, ca 
element dominant, imperfecţia şi consideră perfecţia ca rolul recesiv, 
deci exclude orice deducere sau derivare a perfecţiei din imperfecţie, cum 
admite implicit concepţia modernă a evoluţionismului. Cum nu există o 
trecere metafizică de la perfect la imperfect, nu există nici o trecere de 
la imperfecţie la perfecţie prin intensificare, diferenţiere totală, ci o 
trecere — evolutivă sau nu — de la imperfecţie legată de perfecție la 
o altă imperfecţie legată de asemenea de perfecţia corespunzătoare. Tre- 
cerea se face numai prin jocul complex al cauzalităţii, fără o intervenţie 
dirijată finalist. Trebuie subliniat cu toată tăria că în această trecere, 
necunoscută pînă acum, noua perfecţie maschează imperfecţia care n-a 
dispărut. Ceea ce izbeşte în noutate este perfecţia, „progresul“, ca şi cum 
ea n-ar fi tovarășa recesivă a imperfecției. Imperfecţia, adincul realităţii 
sfiîrşește de a se arăta după masca perfecţiei. Şi tot așa mai departe, pînă 
la utopica răsturnare a raportului recesiv. Niciodată, în condiţiile cunos- 
cute nouă, omenirea nu va fi izbăvită de imperfecţie, ci necontenit va 
cunoaşte, cu aceeaşi naivă surprindere, o altă imperfecţie, după ce a 
fost redusă un timp de perfecţia asociată recesiv de proaspăta imper- 
fecţie. Ne mîngitlem că nu numai imperfecţia, dar şi perfecția este des- 
tinul realităţii, destinul omului. Nu facem apologia imperfecției, cum 
am refuzat elogiul perfecției și visul saltului într-o realitate „superioară“. 
Sîntem şi rămînem în dualismul recesiv imperfect-perfect, pe diferitele 
trepte de realizare ale acestui dualism. Nu aducem mîngiieri ieftine, dar 
stăm departe şi de desperare. În puterea noastră personală stă să privim 
mai mult spre latura perfecţiei, dacă avem înţelepciunea de a nu uita 
caracterul ei recesiv, secundar. 


16. OBIECT-SUBIECT 


Dualismul precedent a recurs uneori la termenii de obiect şi subiect, 
la o nouă dualitate, care a devenit obsesia filozofiei mai noi, în timp 
ce filozofia veche, cu sănătosul ei simţ al realităţii, a rămas străină de 
ea, iar filozofia scolastică a cunoscut-o într-un sens opus celui modern 
şi fără a-i recunoaşte o importanţă hotăritoare. Tipică pentru rolul asu- 
mat de acest dualism este aprecierea lui Rudolf Eucken : „relaţia dintre 
subiect și obiect constituie astăzi centrul muncii şi al controversei ; după 
cum predomină unul sau altul, reprezentările vieţii, concepțiile realității, 
felurile de a înţelege adevărul iau o formă diferită, iar mișcarea esen- 
țială a vieţii se desfășoară fie de la om spre lume, fie de la lume spre 
om“ (Les grands courants de la pensée contemporaine, p. 13). Expe- 
riența nu justifică semnificația acaparată de acest dualism şi nici pre- 
valența subiectului asupra obiectului, care este o caracteristică puter- 
nică, dar puțin fericită a cugetării moderne orientată idealist. Noi avem 
convingera că filozofia poate să se dispenseze de acest dualism îngelător. 
În nici un caz nu mai putem tolera predominarea subiectului asupra 
obiectului, înghițirea obiectului de către subiect sau cel puţin credința 
că explicarea obiectului prin „activitatea“ suverană: a subiectului re- 

zolvă toate marile probleme filozofice şi că este suprema înţelepciune. 
Nu credea bunăoară Kant — această credință este unul din resorturile 
criticismului său idealist — că antinomiile filozofice se rezolvă de la 
sine dacă considerăm realitatea ca un simplu fenomen dependent de 
conștiință, ca o simplă „reprezentare“ ? Subiectivismul apărea ca un 
selvator al filozofiei, chiar ca un prestidigitator care scoate luminile ne- 
numărate şi imense din cutia craniană minusculă a „omului“. Kant nu- 
mește subiectivismul o răsturnare copernicană a filozofiei: nu subiectul 
se orientează, se modelează după obiecte, ci obiectele după subiect și 
legile lui a priori. Compararea subiectivismului cu revoluţia copernicană 
în astronomie este total inadecvată. Centrarea în subiect echivalează mai 
degrabă cu așezarea pămîntului imobil la centrul lumii, deci este, drept 
vorbind, consacrarea filozotică a geocentrismului antic, a concepției pto- 
lemeice. Gindirea antică este în astronomie ptolemeică, geocentrică şi 
deci antropocentrică ; dimpotrivă, ea este „obiectocentrică“ în filozotie ; 
gîndirea modernă este copernicană „heliocentrică“ în astronomie, iar în 
filozofie este „subiectocentrică“. Încă nu există o filozofie adecvată astro- 
nomiei copernicane. 


Dacă ţinem să păstrăm dualismul obiect-subiect, nu numai ca o 
burală corelație terminologică, dar şi ca un principiu filozofic, aceasta 
nu este posibil în afară de recesivitatea subiectului. De la început tre- 
buie să precizăm că noi luăm termenul de obiect în accepţia cea mai 
largă de dat în genere (real, ireal, ideal etc.) şi de aceea obiectul este 
investit cu funcţia dominantă. Subiectul este un dat printre celelalte, dar 
un dat care posedă o însemnătate deosebită și o structură originală ; este 
un dat real care cunoaște celelalte date (reale, ireale, ideale) şi le dă 
acestora sensul ce li se cuvine. Făcînd din subiect un aşa-numit obiect, 
nu-i răpim originalitatea și atribuţiile lui particulare, ci numai carac- 
terul dominant. Recunoscîndu-i caracterul recesiv, nu-i ştirbim valoarea, 
ci în anumit sens o consacrăm. Subiectul devine dominant în ipoteza 
idealistă, care falsifică viziunea naturală a omului, făcînd din toate obiec- 
tele apendice ale subiectului. Cu atît mai radicală este subordonarea 
obiectului față de subiect cînd obiectul este răstălmăcit ca o „producţie“, 
un „fabricat“ sau chiar o „creaţie“ a subiectului. Prevalența subiectului 
trebuia să aibă acest epilog catastrofal pentru obiect: subiectul 
instalat pe tronul Creatorului. Ea trebuie să mai aibă o concluzie, care 
a fost trasă mai de curînă : subiectul care cunoaşte totul nu se cunoaște 
pe sine, deoarece.orice cunoştinţă: este o „obiectivare“. Cel mult, subiec- 
tul se poate „auto-crea“ („autoctisi“ a. idealistului italian Giovanni Gen- 
tile), fără a deveni prin aceasta un obiect printre alte obiecte. Non-obiec- 
tivitatea subiectului este un paradox, produs de neînțelegeri pur: verbale, 
foarte, răspîndit în filozofia contemporană, mai ales „existenţialistă“,: dar 
nu mai puţin şi în neocriticism sau în direcţii teologice. A fi obiect este 
suprema decădere; dimpotrivă, „subiectivitatea este : adevărul“, :cum 
repeta Kierkegaard (Postscriptum aux Miettes philosophiques, ed. a IV-a, 
p. 138). Subiectivitatea este izvorul autenticului, al „existenței“ în sensul 
de realitate strict individuală, umană. Ostilitatea faţă de obiect este 
sufletul idealismului modern, care: vede în obiecte „pro-jectări“ ale su- 
biectului, aspecte ale realităţii interioare. Cum să privim subiectul ca 
un „obiect“, dacă obiectul este umbra proiectată de subiect ? Ar însemna 

să dai lucrul real pentru umbra.:lui. În realitate, preferința pentru 
subiect şi pentru neobiectivarea lui ascunde voinţa de a se refuza cerce- 
tării, este voința de a pune subiectul la adăpost de curiozitatea. inteli- 
genţei, pe scurt, este refugiul în penumbra protectoare. „Existenţialis- 
mul“ este,.prin apariţia lui la sfîrșitul unei lungi perioade de idealism, o 
doctrină ambiguă : numeşte „existență“ subiectivitatea care se refuză 
obiectivării, adică unei cercetări științifice. Existenţialistul se simte bine 
în echivoc : se descoperă pînă la pămînt în faţa științei obiective, dar sus- 
trage ştiinţei filozofia sa „existenţialistă“, adică subiectivistă şi indi- 
vidualistă. 

În istoria terminologiei filozofice, dualismul obiect-subiect a început 
prin a avea un sens opus celui curent de la Kant încoace. Potrivit tradi- 
ției aristotelice, „subiectul“ este suportul, substratul ( hypokeimenon), 
substanţa, adică realitatea în sine, deci obiectul strict în sensul de astăzi. 
Dimpotrivă, obiect şi obiectiv constituiau o proprietate a reprezentărilor 
„din noi“, anume proprietatea de a se raporta la existenţele indepen- 
dente de noi, la „subiecte“. Sufletul sau conştiinţa era un „subiect“ prin- 
tre celelalte „subiecte“ sau substanţe, un subiect cu proprietăți originale, 
poate chiar mai puţin decît un adevărat subiect, ci doar o „formă“ care 
este completată de corp. În cadrul acestei concepții vechi, conștiința era 
o existenţă printre celelalte existenţe fără nici o prerogativă demiurgică, 
fără titlul uzurpat de producător de lume. Era dar — în sensul nostru — 
un obiect printre celelalte. Sensul vechi n-a dispărut cu totul pînă astăzi. 
El se menţine ferm în logică în ipostaza de subiect logico-gramatical, 
despre care afirmăm sau negăm un predicat, așa cum substanței i se 
atribuie ca inerente esenţele şi accidentele, proprietăţile. Printre filozofii 
contemporani, H. Hoffding se folosește de termen în vechea accepție, 
adică socotește drept subiect tot ce este dat sau „obiect de gîndire“. 
Totuși, nu renunță nici la noul sens, vorbind atunci de „subiectul cunos- 
cător“ (La pensée humaine, p. 298 şi urm.). Acest sens se menţine în 
filozofia scolastică pînă în neotomismul contemporan, care este fericit 
că are prilejul să bată monedă proprie din noutăţi moderniste. Se relevă 
că Toma d'Aquino vede pretutindeni subiecte (supposita), substrate şi 
socotește obiectele ca expresii în conștiință ale subiectelor, deci aspecte 
inteligibile. „Căci obiectul — zice J. Maritain — nu este nimic altceva 
decît ceva din subiect transferat în starea de existenţă imaterială a inte- 
lecţiei în act“ (Maritain, Court traite de Vexistence et de Vexistant, 1947, 
p.111). Sensul antic-scolastic al dualismului persista şi la filozofi mo- 
derni, la Descartes, Spinoza 1, Locke etc., deci în altă atmosferă de gîn- 
dire, atunci cînd afirmarea conştiinţei pregăteşte ascensiunea subiectului 
în noul înţeles. Acest nou înţeles apare întii la gînditorul german Leibniz, 
fiindcă el este primul care reduce corpurile la monade, adică la sub- 
strate sau substanțe spirituale. Era de aşteptat ca Leibniz să spună: 
„subiectul (adică substanţa, substratul) este sufletul“. 


1 Descartes acceptă concepția scolastică, cum se vede din definițiile III şi -IV 
din Răspunsurile la Obiecţiile aduse „meditaţiei întiia“. Aci dă o prezentare geo- 
metrică a concepţiei sale despre existenţa lui Dumnezeu. Spinoza menţine inter- 
pretarea carteziană în opera sa din tinerețe Tratatul scurt, partea'a II-a, apen- 
dicele II. . i i i s , An 

De acum noul înțeles îşi face drum Şi cucerește filozofia. Cel dintii 
mare triumf este opera lui Kant, operă în- care subiectul este conştiinţa 
sub două :manifestări : individuală şi generică. Deci chiar de la Kant 
începe o fundamentală diferenţiere a noțiunii de conștiință sau de 
subiect, deşi cele două sensuri ale subiectului sînt confundate chiar de 
Kant, ca să nu mai vorbesc de urmaşii mai puţin scrupuloși, spre marea 
nefericire a filozofiei. Există un subiect ca intimitate strict personală 
ce desparte pe individ de individ şi un subiect ca atribut universal ce 
apropie pe oameni. Există o subiectivitate închisă” într-un orgoliu strîmt, 
şi o subiectivitate ce unifică pe oameni și-i face receptivi faţă de chemă- 
rile lumii și mai ales ale celorlalte conştiinţe. Dar ce este obiectul pen- 
tru Kant? De asemenea, noţiunea de obiect începe a se diferența, 
fireşte, în legătură strînsă cu noţiunea de subiect. Un prim sens este 
realitatea independentă de conştiinţă, absolută, adică Universul și Dum- 
nezeu. Pentru desemnarea acestui sens, Kant nu întrebuinţează terme- 
nul de obiect — „obiect-ul“ continuă de a avea subînţelesul medieval 
de proiectare a unei însușiri reprezentative —, ci termenul de „lucru în 
sine“ sau „necondiţionat“. Termenul de „lucruri în sine“ este întrebuințat 
şi de J. Locke. Kant dă noțiunii de obiect sensul următor : obiectul este 
apusul subiectului, ceea ce este independent de conștiința individuală, 
nu însă și de „conştiinţa în genere“, care prin formula ei a priori con- 
struiește ceea ce numim natură. Rezultatul este. că atît subiectele indi- 
viduale, cît și obiectele naturii sînt conţinuturi ale conştiinţei generice, 
sînt oarecum cei doi poli ai acestei conștiințe. Cum era de aşteptat, au 
fost confundate atît cele două feluri de conștiințe (subiect), cît şi. cele 
două feluri de obiecte (lucrul în sine şi natura) şi se ajunge la concluzia 
că subiectul și obiectul sînt cele două condiţii ale cunoașterii : de o parte 
subiectul sau conţinătorul, de alta obiectele sau conținuturile conştiinţei, 
reprezentările. Unul din primii admiratori ai lui Kant, Karl Leonhard 
Reinhold, acela care a popularizat kantismul și chiar a avut o puternică 
influenţă asupra urmașilor, reduce întreaga filozofie la „principiul con- 
ştiinţei“ (Satz des Bewusstseins), pe care îl formulează aşa: „în con- 
știință, reprezentarea este deosebită de reprezentant și de reprezentat şi 
totodată este raportată la amîndoi“, aşa încît conştiinţa este reprezentare, 
iar reprezentarea este raportul dintre subiect (ceea ce reprezintă) şi obiect 
(cel reprezentat). Pe urmele lui Kant şi Reinhold, Fichte distinge în 
„Eul“ absolut (generic) eurile particulare care sînt corelat tive noneurilor 
particulare. Eul absolut afirmă în sine, printr-un act de creaţie incon- 
știentă, mulțimea de euri și noneuri particulare. Astfel este confirmată 
ideea fundamentală a lui Descartes, rezumată în cogito ergo sum, că eul 
este mai bine cunoscut, fiind dat nemijlocit, decît lumea, și că este 
destul a cunoaște adincit eul, „sufletul“, „omul“, pentru a cuneașşte lu- 
mea. De la Descartes la „existenţialiștii "timpului nostru, trecînd prin 
Leibniz — nu şi Spinoza” —, prin Kant, Fichte, Hegel, Schopenhauer, 
conştiinţa (subiectul) a devenit cheia explicativă a lumii, a realității. 
Subiectul a absorbit treptat lumea, iar la existenţialişti „omul“ este exis- 
tența concretă (Dasein). 

S-a întronat în filozofie ca o axiomă „corelația subiect-obiect“ : în 
orice cunoştinţă există necesar un obiect cunoscut și un subiect cunọs- 
cător. „Orice cunoştinţă — scrie Schopenhauer — presupune necesar un 

subiect şi un obiect. A fi subiect este totuna cu a avea un obiect şi a fi 
obiect este totuna cu a fi cunoscut de un subiect“ (Schopenhauer, Die 
vierfache Wurzel des zureţchenden Grundes, $ 41). Schopenhauer este 
semnificativ, în conceperea raportului dintre subiect și obiect, prin alte 
două enunţuri. Întiîi, prin afirmaţia că subiectul cunoscător,. care ştie 
totul, nu se poate cunoaşte pe sine, adică nu există cunoaştere de sine 
pe plan intelectual. Subiectul nu se cunoaște pe sine ca obiect printre 
celelalte obiecte din spaţiu și timp, ca reprezentare, ci el se are pe sine 
numai ca voinţă, ca „lucru în sine“. Să dăm cuvîntul lui Schopenhauer. 
„După cele arătate mai sus, subiectul cunoscător nu poate fi niciodată 
cunoscut, nu poate fi niciodată obiect sau reprezentare“ ; ... „urmează că 
ceea ce cunoaștem în noi, ca obiect de cunoștință, nu este subiectul ce 
cunoaşte, ci subiectul ce vrea, subiectul volițiunii, voința“ (op. cit., § 42). 
Se ridică acum dificultatea de a explica identitatea dintre subiectul cu- 
noscător şi subiectul voitor. Schopenhauer trebuie să admită această 
identitate, însă n-o poate explica şi de aceea o numeşte „minunea prin 
excelență“ (îb., § 42). Al doilea, Schopenhauer este semnificativ prin 
afirmaţia că opoziţia subiect-obiect este interioară conștiinței individuale, 
nu generice, ca la Kant, este dar legată de orice reprezentare şi de aceea 
o consecventă filozofie a reprezentării este solipsismul, oricît de absurdă: 
ar fi această consecinţă inevitabilă. „Lumea ca reprezentare“ este o iluzie, 
un vis al individului care, el însuși, ca obiect, ca reprezentare este o ilu- 
zie a Voinţei universale oarbe. Epilogul fatal al idealismului modern, 
care se definește mai bine în secolul al XVIII-lea, cu G. Berkeley, 
epilogul idealismului solipsismul, a fost exprimat chiar de la începutul 
secolului al XVIII-lea de un filozof, rămas pînă în timpul nostru necu- 
noscut, deşi curentul de filozofie reprezentat de el a fost combătut ca 
„egoism“ întîi în publicaţia iezuită Memoirs de Trévoux din 1713, şi acest 
nume s-a păstrat şi la Wolff şi alţii. Primul solipsist consecvent este 
medicul Claude Brunet, autor fecund de lucrări de specialitate și al operei 
filozofice, azi extrem de rară, Projet d'une nouvelle métaphysique, Paris, 
1703. Prezentăm un scurt fragment din această operă. „Astfel, fiecare 
închide în sine ceea ce el crede că este cît mai diferit de sine, şi noi nu 
vom distinge ființele străine decît consultînd interior fiinţa noastră care 
devine asemenea cu ceea ce cunoaște“ (Lewis Robinson, Un solipsiste au 
XVIII-e siècle, „Année philosophique“, 1913, p. 27). 

Enunţul principal că subiectul, care cunoaşte totul, nu se cunoaşte 
totuşi pe sine este repetat de un neocriticist care stă departe de filozofia 
romantică și iraționalistă a lui Schopenhauer, de H. Rickert, reprezentant 
al „filozofiei valorilor“. Potrivit spiritului kantian, gînditorul german 
distinge cel puţin trei subiecte : întîi este subiectul-om ca unitate psiho- 
fizică (suflet + corp), al doilea este subiectul-suflet individual, al cărui 
obiect sînt stările sufletești, al treilea este „subiectul gnoseologic“ sau 
cel care cunoaște nu numai stări sufletești individuale, dar totodată 
lumea corporală, ca și sufletele individuale, deci întreaga lume feno- 
menală, care devine obiectul sau conţinutul acelui subiect. La acest 
subiect seria se opreşte. „Subiectul gnoseologoic“, care cunoaşte totul, nu 
se cunoaşte pe sine. Totuşi, vorbim de el, clădim pe această noţiune o 
teorie întreagă, fiind un punct universal de referinţă, ceva prezent în 
toate cunoştinţele. Rickert este totuşi nevoit să admită că avem „noțiu- 

nea“ (Begriff) acestui subiect suprem ; adaugă că această noţiune se 
deosebeşte de toate: celelalte: noţiuni prin aceea că nu este noţiunea unui 
obiect, ci a unui anumit subiect (Grundprobleme der Philosophie, 1934, 
p. 110). Întreaga argumentare este un subterfugiu, căci oricare noţiune 
de care vorbim și pe care o folosim în explicaţii este un obiect de cuno- 
ştință. A treia noţiune de subiect mai are la Rickert o: particularitate, 
care trădează sensul ascuns al noţiunii. Fiind condiţia tuturor corpurilor 
şi sufletelor individuale, conștiința în genere debuie så fie independentă 
de toate acestea şi deasupra lor, cum este realitatea metafizică. Rickert 
recunoaşte independenţa și prioritatea „subiectului gnoseologic“, dar nu 
şi caracterul meta-fizic. „Subiectul gnoseologic“ nu este „dincolo de 
fizic, înaintea lumii“, ci „dincoace de fizic“ (profizic). Acest subiect îm- 
brăţișează toate dualismeie corp-psihic, sensibil-inteligibil (sensuri, va- 
lori), fiindcă el este „supoziţia“ şi „sinteza“ tuturor „obiectelor“. „Cele 
două noţiuni ale obiectului şi ale subiectului neobictivabil se postulează 
reciproc şi numai unul şi altul laolaltă dau noţiunea de totalitate, de 
care filozofia are să se ocupe în cazul că vrea să fie ştiinţa totalităţii« 
(îb., p. 113). Formula lui Rickert este înșelătoare. S-ar crede că subiectul 
„neobiectivabil“ şi obiectul sint exterioare sau străine unul altuia, că ar 
fi „unul și altul“, potrivit „principiului heterologic“, care la Rickert are 
misiunea de a evita nautragierea în monism sau în sinteza dialectică. În 
realitate, toate obiectele sînt dependente de subiectul generic, sint „con- 
ţinuturile“ lui, pe scurt într-un fel sau altul sînt recesive faţă de el. La 
Rickert, ca la toți idealiștii, domină subiectul, iâr obiectul este recesiv. 
Dominarea subiectului a fost posibilă numai datorită unui act arbitrar 
de oprire la un subiect care nu mai poate fi obiect, deci care nu mai 
poate fi cunoscut, căci orice cunoştinţă este o „obiectivare« (sens tradi- 
tional, cum știm). Există şi o altă cale care duce la dominarea subiec- 
tului, dacă vrem să ocolim și actul arbitrar de oprire și reducere solip- 
sistă la eul individual : subiectul este o existenţă: metafizică, dincolo de 
experienţă. Rickert însuși cochetează cu metafizica, dar nu merge pînă 
la capăt cu gesturile curtenitoare, fiindcă păstrează prejudecata idealistă 
că orice existenţă presupune un simplu subiect gnoseologic care ia ati- 
{udini de valoare, adică afirmă un adevăr sau neagă o eroare. Dealt- 
minteri şi alți kantieni au cochetat cu metafizica, în timp ce principial 
o respingeau ca o falsă știință care vrea să cunoască în sine, independent 
de subiectul cunoscător. Puternicul curent kantian de la sfîrşitul seco- 
lului al XIX-lea a produs o excitație metafizică nesatisfăcută, artificială. 
De aceea metafizica va părăsi „raţiun&a pură“ și se va refugia în iraţio- 
nalism, în doctrina care apelează la alte metode de cunoaştere, la intuiţie, 
sentiment, „viziuni subconștiente“, „viață“. Dacă însă păstrăm ipoteza 
fundamentală idealistă ca o premisă acceptată unanim, anume că orice 
obiect este dat numai printr-un subiect şi .dacă, mai -departe, intuiție, 
sentiment, viaţă, în sfîrșit, toate mijloacele iraționale aparţin subiectului 
şi chiar îi sînt mai interioare, îl exprimă din plin, nu vedem cum mij- 
loacele iraționale vor „revela“ mai nemijlocit, mai adînc realitatea în 
sine. Tocmai în aceasta, stă paradoxul metafizicii iraționaliste ; cu cât 
sîntem mai subiectivi, cu atît. mai mult ne apropiem de realitatea abso- 
lută şi, dimpotrivă, cu cît vrem. să fim mai obiectivi, mai capabili: de a 
reprezenta, mai înțelegători prin gîndire, cu atît mai mult ne îndepărtăm 

de. realitate, cu atît mai mult o facem relativă. Acest paradox [îl] susţine 
fenomenologia lui Max Scheler, fenomenologia ontologică a. lui Martin 
Heidegger, existențialismul lui Jaspers și J.-P. Sartre. Subiectul, spiritul 
nu poate fi „obiectivat« sau „reprezentat“ ; de aceea el scapă dependenței 
de un alt subiect care la rîndul lui obiectivează. Cel care obiectivează, 
subiectul, nu se poate obiectiva pe sine, ci se posedă nemijlocit, vital, 
„existenţial“, adică printr-o „comprehensiune“ ireductibilă. Dar să fim 
drepți. Poziţia existenţialist-iraționalistă are o justificare. Dacă a obiec- 
tiva, a reprezenta, a cunoaște înseamnă, în realitate, a pune obiectul în 
dependență de` subiect, a face din obiect un „conţinut de conștiință“, 
cum poate îi subiectul propriul său conţinut, deci un obiect ? Desigur, 
există o ieşire naturală din acest labirint verbal : să sacrificăm prejude- 
cata idealistă că orice obiect reprezentat este o raportare la un subiect 
şi că nu există decît prin această raportare. Magia idealismului este încă 
puternică. Dar nereprezentarea sau neobiectivarea subiectului mai are 
un avantaj : subiectul scapă indiscreţiei cercetătorului critic şi de aceea 
noi putem strecura în el tot ceea ce n-ar putea rezista analizei. De aceea 
teologul protestant Karl Heim și filozoful Hermann Schwarz au denumit 
pe Dumnezeu, cel dintîi ca subiectul suprem care nu poate fi obiectivat 
(Glaube und Leben, ed. a II-a, 1928, p. 35), cel de al doilea ca „Ne-datul“« 
în faţa întregii lumii date (H. Schwarz, Das Ungegebene. Eine Religions- 
und Wertphilosophie, 1921). Existenţialistul M. Heidegger se plîngea în- 
tr-unul din cursurile sale — ne relatează J. Wahl (Existence humaine et 
transcendance, 1944, p. 19) — că „filozofii au determinat subiectul la 
un nivel prea jos“. Mai degrabă filozofia idealistă trecută (Fichte, Hegel, 
ca şi neocriticiștii) a așezat subiectul la un nivel prea înalt. Iraţionalis- 
mul îl instalează la nivelul cel mai de jos, „uman, prea uman“, la nivelul 
kinesteziei ultra-subiective ce pare a revela o adîncime tenebroasă, 
mistică, 

Nu orice criticist împărtășește opinia că dualitatea obiect-subiect 
este interioară conştiinţei, că a fi cunoscut înseamnă a rupe cu reali- 
tatea în sine și a se închide într-o conștiință, ca într-o închisoare din 
care nu se mai poate ieși. Nu pentru orice neokantian a fi obiect în- 
seamnă a fi înlănțuit de un subiect, a fi în interiorul lui. Încă mai de- 
mult, Alois Riehl apăra o interpretare realistă a concepției kantiene : 
există independent de conștiință obiecte care pot fi cunoscute perceptiv, 
fiindcă senzațiile subiective sînt o prelungire a calităţilor din obiecte, a 
excitațiilor. „Fenomenele depind totodată de constituţia activităţii sen- 
zoriale şi de forma excitaţiilor care pun în mișcare această activitate. 
Prin urmare, nu poate exista în experienţă un fapt pur fizic şi tot atît 
de puţin un fapt pur spiritual. Faptele experienţei sînt fenomene psiho- 
fizice“ (Der philosophische Kritizismus, vol. III, ed. a Il-a, p. 31). Nu 
vom interpreta această frază ca afirmarea unei stricte corelaţii — ter- 
menul revine şi la Riehl — a subiectului și obiectului, ca și cum unul 
nu poate fi conceput fără altul, aşadar ca și cum un obiect independent 
de subiect ar fi o noțiune contradictorie, cum credeau idealistul pozi- 
tivist E. Loas şi reprezentanții „filozofiei imanenţei“ (W. Schuppe, von 
Leclair etc.). Riehl consideră realitatea ca independență de conştiinţă, ca 
un „lucru în sine“. „Noţiunea de lucru în sine serveşte la legarea feno- 

menului de o realitate independentă de reprezentarea noastră. Ea este 
indispensabilă şi inatacabilă pentru oricine: care nu vrea să considere 
fără reazem reprezentările sale sensibile“ (ib., p. 29). Neocriticistul Riehl 
vrea să spună altceva, mai temeinic, mai veridic : experienţa nu este o 
denaturare, o sărăcire a realităţii, ci dimpotrivă o îmbogăţire a ei prin 
aportul subiectului în actul cunoașterii. „Cum viaţa conştientă este-mai 
mult decît viaţă, viața mai mult decît neviaţa, tot așa fenomenui, care 
presupune viață, ca şi conștiință, trebuie să însemne mai mult decît lu- 
crul care apare“ (îb., p. 30). Dacă percepţia ar fi dependentă de subiect, 
nu se explică asemănarea percepţiei aceluiaşi lucru la mai mulţi indivizi. 
„Percepția lumii externe nu este un fenomen individual, ci unul social. 
Lumea nu este numai reprezentarea mea, ci reprezentarea noastră“ (ib., 
p. 142). Francezul Alfred Fouillee modifica principiul cartezian : cogito 
ergo sum în cogito ergo sumus. În sfîrşit, Riehl nu proclamă mișcarea 
drept singura realitate şi calităţile senzoriale (culori, sunete etc.) ca pro- 
duse subiective ce exprimă mișcări, vibrații, ondulaţii. Calitățile senzo- 
riale sînt tot aşa de reale ca şi mișcările, fiindcă mișcările sînt şi ele 
tot senzaţii : „a voi să derivi un sunet dintr-o mișcare, înseamnă a voi să 
derivi o senzaţie de auz dintr-o senzaţie vizuală“ (îb., p. 39). 

O teorie a percepţiei, înrudită cu a lui Riehl, dar concepută inde- 
pendent şi fundată pe alte premise, este aceea a lui H. Bergson în opera 
Matière et mémoire, ed. a V-a, 1908. Realitatea este alcătuită din ceea 
ce Bergson numește vag „imagini“, termen care cuprinde toate proprie- 
tăţile lumii materiale : spaţialitate, mișcări, sunete, temperaturi etc. Per- 
cepția ca atare nu adaugă nimic realităţii şi nu are nevoie de explicaţie ; 
virtual orice percepţie trebuie să oglindească totalitatea imaginilor lu- 
mii. În realitate, ea nu oglindește întreaga realitate, ci numai o parte, 
deci percepția nu adaugă nimic realităţii, ci o limitează, fiindcă ea păs- 
trează numai imaginile care ne interesează vital, care orientează acțiunea 
corpului. „Deci avem de explicat nu cum se naște percepţia, ci cum se 
limitează, fiindcă de drept ea ar fi imaginea întregului, dar de fapt ea 
se reduce la ceea ce ne interesează“ (Matière et mémoire, p. 29). Nevoia 
de a acţiona alege din imaginile lumii, drept ghid, acelea care o înles- 
nesc. Percepția este o selecţie. „Percepția mea deci nu poate fi decît 
ceva din înseși obiectele ; ea este în ele mai degrabă decit ele sînt în 
ea... Aşadar, a percepe constă în a detașa din ansamblul obiectelor acţiu- 
nea posibilă a corpului meu asupra lor. Percepția nu este atunci decît 
o selecţie. Ea nu creează nimic ; rolul ei este dimpotrivă de a elimina 
din ansamblul imaginilor toate acelea asupra cărora n-aş avea nici o 
influenţă, apoi, din fiecare din imaginile reţinute, tot ce nu interesează 
nevoile imaginii pe care o numesc corpul meu“ (îb., p. 255). 

Nu este locul pentru o prezentare mai amplă a modului nostru de 
a concepe natura percepţiei. Ne restrîngem la o schiţă. Refuzăm redu- 
cerea realităţii numai la așa-numitele cantități, adică la spaţii în miș- 
care (vibrații, ondulații), şi nu facem din. calități simple „produse pur 
subiective“, dar nici nu punem pe același plan şi la același nivel onto- 
logic toate calităţile și cantităţile. Există calități primordiale împletite 
cu cantităţile, cu materia întinsă, cum sînt electricitatea, magnetismul, 
lumina, căldura etc., dar există şi calităţi care decurg din relaţiile canti- 
tăților (spaţiilor în mișcare), ca și a calităţilor primordiale, există deci 

calități produse de interacțiunea pe de o parte dintre lucrurile însele 
(acid, bază, sare, de exemplu), pe de alta dintre lucruri şi organele sen- 
zoriale, la care adăugăm contribuţiile psihicului, de exemplu ale memo- 
riei. Acidul, care înroșește hîrtia de turnesol, cînd este dizolvat în apă, 
are un gust acru; bazele (alcalii) colorează hîrtia de turnesol albastru 
şi dau un gust leşios, sălciu. Sarea, care provine din înlocuirea hidroge- 
nului dintr-un acid cu un metal, are gustul cunoscut tuturor. . 


În cugetarea contemporană s-au făcut încercări de a depăşi dualis- 
mul obiect-subiect printr-un monism oarecum neutral. Pentru W. Wundt, 
noțiunile de obiect şi subiect sînt produse tîrzii ale reflecţiei. Originar 
există contopirea lor în „obiectul reprezentat“. Experienţa nemijlocită 
nu cunoaşte diferențierea obiectului şi subiectului, ci unitatea lor. Soluţia 
lui Wundt nu depășește dualismul, ci amestecă obiectul şi subiectul în- 
tr-un indistinct „obiect reprezentat“, care abia maschează preferința 
pentru subiect. Monismul lui Wundt este un. dualism încă nediferenţiat 
şi încă un dualism care întreține corelația, așezarea pe același plan a 
celor doi termeni. Corelativismul, care a terorizat gîndirea, ca o specie 
de idealism, leagă indisolubil obiectul şi subiectul numai verbal. Dacă 
definim obiectul ceea ce este dat unui subiect, iar subiectul ceea ce are 
un obiect, se înţelege că legătura lor este întinsă ca a fraţilor siamezi. 
Dacă ne eliberăm de vraja limbajului, constatăm că numai „a se chema 
obiect“ depinde de subiect, nu însăşi obiectul în existenţa lui; numai 
„a se chema subiecti depinde de prezenţa obiectului, nu însăşi. existența 
subiectului. Dar chiar dincolo de servituţi terminologice este ușor de 
văzut că numai cunoștința obiectului depinde de subiect, nu însuşi obiec- 
tul şi tot așa conștiința obiectului face subiectul dependent.de obiect, 
deoarece subiectul cunoscător ia ființă numai întrucît cunoaște un obiect, 
chiar dacă obiectul cunoscut este însuşi subiectul în procesul cunoașterii 
de sine. Conștiinţa şi lucrurile au existență independentă, iar relația lor 
ca substrat al cunoștinței este una din relaţiile posibile în cadrul reali- 
tăţii şi încă o relație de importanţă secundară. 

În acest joc verbal al corelaţiei interesează numai un singur lucru : 
dacă în „actul“ de cunoaştere obiectul este înghiţit de subiect, dacă este 
„asimilat“ şi transformat de subiect sau dacă, dimpotrivă, cum susținea 
Aristotel în teoria percepţiei, subiectul este asimilat de obiectul însuși, 
devine asemenea obiectului, cum înclină să creadă Bergson. Iată de ce 
a spune că orice cunoștință se situează necesar în corelaţia obiect-su- 
biect nu înseamnă a spune nimic. Totuşi, nu respingem corelaţia dacă îi 
dăm un sens concret, anume dacă recunoaștem că un termen, obiectul, 
este dominant, iar celălalt, subiectul, este recesiv. Subiectul însuși nu 
garantează existenţa obiectului, ci numai cunoaşterea lui. De aceeea, su- 
biectul presupune obiectul, nu însă şi invers. Obiectul nu există nici 
prin subiect, nici pentru subiect, ci subiectul pentru obiect şi chiar prin 
“obiect, deşi, datorită capacităţii sale de a cunoaşte, subiectul atestă ori- 
ginalitatea şi chiar superioritatea sa. Dar cunoașterea ca atribut superior 
al subiectului nu înseamnă că subiectul constituie un obstacol pentru 
cunoaşterea obiectului, nu înseamnă deci că obiectul suferă o deformare 
din partea subiectului în „actul cunoaşterii“. 

Sîntem pregătiţi pentru a preciza rolul recesiv al subiectului. În 
noţiunea de subiect vom diferenţia două aspecte care au fost făcute și de 

alţii, mai ales de Kant şi neokantieni de toate speciile, dar în interpre- 
tări eronate. Interpretarea obișnuită distinge un subiect psihologic, real, 
individual, şi un subiect logic, gnoseologic, așa-numita „conştiinţă în 
genere“. Aşa cum o înţelegem noi, distincţia nu este aceea dintre o cən- 
știință individuală şi wna generică, aproape metafizică prin universali- 
tatea ei abstractă, un fel de „intelect activ“, aristotelic-averroist. Amîn- 
două conştiințele sînt individuale, fiindcă nu există o altă conștiință 
decît cea individuală, chiar dacă este vorba de conştiinţa divină. Dis- 
tincția este alta, mai adincă — ea ne va înlesni o noţiune mai adecvată 
a cunoaşterii. Există un subiect care este totuna cu a fi conştient, iar 
a fi conștient este totuna cu a cunoaște în genere, independent de ceea 
ce cunoaștem, de „conținuturile“ cunoașterii. Acesta este subiectul I. 
Există un subiect care este totuna cu anumite „conţinuturi“ conştiente, 
anume cu acele conținuturi care privesc ceea ce se cheamă „subiectiv 
sau „uman“ (stări perceptive, stări de gîndire, sentimente, impulsuri etc.). 
Acesta este subiectul II, psihologic, pe cînd subiectul I corespunde oare- 
cum așa-numitului „subiect gnoseologic“ sau logic. Dar ceea ce noi nu- 
mim subiect I n-are nimic abstract, logic, pur gnoseologic, ci este tot ce 
poate fi mai concret : este subiectul ce însoţeşte orice act de conştiinţă 
independent de ce anume este conştient, de „conţinuturi“. Cuvîntul de 
„conţinuturi“ este în genere nefericit prin subînțelesurile lui materiale 
și prin raportarea sa la „forma“ recesivă. Opoziția „materie-formă“ nu 
servește la nimic. Nu serveşte la nimic pentru următorul motiv. Subiec- 
tul I (a fi conștient) îmbrățișează deopotrivă stările psihologice. (subiec- 
tul II), adică toate contribuţiile conştiinţei în percepții, amintiri, concep- 
tualizări, afecte, acte de voinţă etc., dar şi tot ceea ce se cheamă obiect, 
dat sau existență, fie în sfera reală, fie în sfera suprareală (matematică), 
fie în sfera ideală (valori), fie în sfera ireală, fictivă, laturi de care ne 
vom ocupa în alt capitol. Așadar, subiectul I îmbrăţişează toate obiectele 
independent de structura lor, iar printre obiecte există un obiect special, 
viaţa psihologică, pe care am numit-o „subiect II“. Acum putem stringe 
mai de aproape raportul adevărat dintre obiect şi subiect. Subiectul I 
(conștiința ca atare) are atributul de a exprima, fără nici o alterare, toate 
„conținuturile“, adică orice fel de obiect, deci și conținuturile pur psiho- 
logice sau subiectul II. În cunoaştere subiectul exprimă conștient toate 
datele, toate obiectele, aşa cum sînt ele, iar între obiecte ocupă un loc: 
aparte acele stări psihologice (subiectul II) care își aduc contribuţia lor 
„deformantă“. Subiectul I nu deformează ; subiectul II poate deforma, 
însă primejdia nu este gravă, fiindcă subiectul I exprimă deformările 
subiectului II, ca orice alt obiect sau „conţinut“. Nici nu putem gîndi: 
că o conștiință ce cunoaşte nu-și imprimă felul ei de a fi asupra a ceea 
ce este cunoscut, fiindcă psihicul, ca tot ce este real, își atestă prezenţa. 
Subiectul I cunoaște obiectul aşa cum acesta este dat, constituit din fac- 
tori numiţi obiectivi şi din factori psihologici (subiectul II). Hâffding 
avea dreptate scriind : „cînd considerăm ceva ca obiect, trebuie să indi-- 
căm constituţia subiectului gînditor pentru care el există“ (La pensée: 
humaine, p. 300). Nu este nici o mirare că orice cunoștință a unui obiect 
este legată de o anumită structură a spiritului cunoscător, de un. 
subiect II. Cu cît spiritul este mai bine înzestrat, mai bine înarmat şi. 
pregătit, cu atît mai exactă va fi cunoaşterea obiectului, a realităţii. Un. 

spirit antrenat va fi prudent, căci el ştie că în obiect în genere se în- 
crustează, adesea în ascuns, factori subiectivi (subiectul II), care totuși, 
față de subiectul I, constituie un obiect printre altele. - 


Cum expunerea noastră s-a dezvoltat rezemată pe distingerea celor 


două subiecte şi cum ea a fost nevoită să facă o diferenţiere corespun- 
zătoare şi la obiect, să prezentăm într-o diagramă principalele sensuri. 


un obiect oarecare) priile stări sufleteşti) 
Obiectul I (orice fel de „conţinut“ Obiectul II (orice fel de „conţinut“ 
conștient) conştient, afară de stă- 
rile sufletești). 


Subiectul I (a fi conștient de ceva, de A Subiectul II (a fi conștient de pro- 


Subiectul I este capacitatea de a fi conştient de ceva, fără nici o 
diferenţiere a acestui ceva. Acest ceva nediferenţiat, global, în care intră 
orice fel de obiect, este obiectul I. Subiectul II este a fi conștient de pro- 
priile stări de conștiință, ca atare el este o diferenţiere a obiectului I, 
deci subiectul II este pentru subiectul I un obiect printre celelalte 
obiecte. Cînd diferențierea s-a făcut, rămîn față în faţă subiectul II 
(stările de conştiinţă), adică un anumit obiect (față de subiectul I), şi 
obiectul II, adică toate celelalte obiecte, afară de stările de conștiință. 
Așadar, subiectul II şi obiectul II se opun, dar nu și subiectul II faţă 
de obiectul I, căci subiectul II este un obiect oarecare, un „conținut“ 
conştient pentru subiectul I. Fiecare epocă istorică, fiecare conştiinţă are 
un anumit subiect II, adică o anumită structură psihologică, social-isto- 
rică mai mult sau mai puţin bogată şi diferențiată, o ascuţime de gîn- 
dire, o densitate de concepere, o adincime critică şi o putere imagina- 
tivă variabile. Urmează de aci o constatare foarte importantă. Subiec- 
tele II sînt nenumărate, subiectul I este unul și acelaşi, este identic, 
fiindcă funcţia acestuia este să exprime orice fel de obiect, obiectul glo- 
bal și integral (obiectul I) așa cum este dat, cu perfecţii sau imperfecţii. 
Trebuie să: stăruim asupra: subiectului I, identic, universal, fiindcă el 
sau este ignorat, sau este interpretat eronat, adeseori metafizic. A fi 
subiect este proprietatea fundamentală a conştiinţei, fiindcă ea unifică 
celelalte proprietăţi generale ale conștiinței : perceperea, reprezentarea, 
afectarea, acțiunea. Spre deosebire de acestea, care au particularizări (o 
anumită percepție, reprezentaţie, sentiment ete.), subiectul nu se par- 
ticularizează, ci rămîne proprietate identică, absolut simplă (Joh. Rehmke, 
Lehrbuch der allgemeinen Psychologie, ed. a III-a, 1926, p. 85). Cum 
spuneam, 'constatarea este foarte importantă, căci subiectul I nu este 
numai proprietatea fundamentală a conştiinţei, ci este reazemul cunoaş- 
terii în genere ca exprimare a lucrurilor însele, nu a unor simple feno- 
mene sau transpuneri subiective, şi totodată este reazemul moralei, al 
capacităţii sufletelor de a se identifica prin iubire. Este morală numai 
acţiunea care decurge din capacitatea oricărei conştiinţe de a se simţi 
una cu celelalte conştiinţe. În cadrul subiectului I se află subordonat 
recesiv subiectul II, care este eul cu stările particulare, din care unele 
au colorit social şi sînt împărtăşite de o comunitate, dar şi acestea cu 
un coeficient individual. De aceea am subliniat de la început semnifica- 
ţia opoziţiei dintre subiectul personal, psihologic, intim, incomunicabil, 

şi subiectul generic fără particularizări individualizante. Totuşi, cele 
două subiecte nu sînt juxtapuse, ca realităţi străine, ci se întrepătrund 
fără a se confunda. , 

În lumina celor expuse, dominarea obiectului și recesivitatea su- 
biectului nu mai întîmpină nici o rezistență. În adevăr, subiectul I, 
care îmbrățișează orice fel de obiect (obiect I), se cunoaşte şi pe sine 
ca obiect I, fără ca în această identitate a subiectului I şi a obiectului I 
să existe un mister, cum credea Schopenhauer. Capitolul următor va 
aduce noi lumini. În ce priveşte variațiile structurale ale subiectului IĮ, 
în ciuda scepticismului tradițional care sublinia pletoric diversitatea 
„omului“, constatăm că nu numai perceperea varietății, dar și imagina- 
rea lor are limite. Nu ne putem imagina ființe cu organe total deosebite 
de ale noastre sau logici supuse unor legi cu totul deosebite de legile 
cunoscute (legea identității, a excluderii contradicţiei, a excluderii ter- 
tului, a rațiunii suficiente, pentru a cita numai pe cele clasice). Aceste 
limite ale logicii descurajează speculațiile meta-logice, corespunzătoare 
speculațiilor meta-geometrice ale geometriei noneuclidiene. 

Recesivitatea subiectului poate fi demonstrată și cu ajutorul altui 
argument. Subiectul cunoscător sau gînditor nu este o instanţă suverană, 
independentă de lume, cum este ispitită să creadă teoria cunoașterii ca 
doctrină, fiindcă ea are ca resort și inspiraţie primatul subiectului și 
dependenţa recesivă a obiectului. Dictatura teoriei cunoașterii de la sfir- 
șitul secolului al XIX-lea a luat sfîrşit. Exemplele sînt numeroase. Ci- 
tăm pe unul mai recent. Giînditorul englez A. N. Whitehead leagă cu- 
noașterea de sine de cunoașterea lumii și consideră eul un obiect prin- 
tre obiecte „Cunoaşterea de sine provine din propriile sale relații cu 
lucrurile ale căror aspecte ea le percepe. Ea percepe lumea ca un sistem 
de relații reciproce și astfel ea se vede pe sine ca reflectată în lucruri“ 
(Whitehead, La science et le monde moderne, 1930, p. 194). „Situația 
elementară revelată de cunoaşterea sensibilă este «eul-obiect» prin 
obiecte“ (ib., p. 198). A considera subiectul ca un obiect printre obiecte 
nu înseamnă a desființa caracterul specific al subiectivităţii, fiindcă 
obiectul nu cuprinde numai corpurile străine, ci orice fel de dat — în. 
primul rînd, cel real —, deci și conştiinţa mea şi a celorlalți. Nimic nu 
ne cere să ne lepădăm de subiectivitate, dacă o așezăm la locul ce i se 
cuvine, loc accidental din punctul de vedere al lumii, dar esenţial pen- 
tru noi. Dar, de asemenea, nimic nu ne cere să facem din subiect — din 
orice fel de subiect — criteriul suprem al existenţei sau să-i creăm o 
poziţie excepțională : „ceea ce nu poate deveni obiect“, Să ne ferim de 
sugestiile unei definiţii verbale. Ceea ce numim subiect nu este obiect, 
deşi în sine, independent de numele ce i l-am dat, este un obiect oare- 
care — este obiect orice dat despre care vorbim sau asupra căruia ne 
pronunțăm într-un fel sau altul. Chiar dacă înțelegem prin obiect. nu- 
mai ceea ce este real sau „în lume“, subiectul nu-şi asigură o poziție 
excepțională. „Căci întocmai cum mîna care apucă un obiect este ea 
însăşi un obiect printre altele, tot aşa spiritul care prinde lumea este, 
în acelaşi timp, o existenţă, sau un eveniment din această lume. Astfel 
în existența biologică individul face parte din mediu, deşi i se opune; 
sinteza lor constituie viaţa întregului“ (Emile Lasbax, La dialectique et 
le rythme de univers, 1925, p. V—VI). 

` Subiectul este „în lume“ și de asemenea cunoştinţa este „în lume“, 
amîndouă fiind părţi ale obiectului în sensul cel mai general şi ne- 
prejudicios al cuvîntului. Dacă este cineva care trăieşte din graţia al- 
tuia, deşi este şi el un „cineva“, este subiectul II. Noi, care pretindem 
că prin cunoaștere producem lumea, sîntem „părți“ şi produse ale lu- 
mii, la care sîntem nevoiţi să ne adaptăm, chiar atunci cînd adaptăm 
lumea la nevoile noastre. Berthold Kern relevă potrivirea cerută de 
selecția naturală între aparatul de cunoaştere şi realitate. Realitatea şi-a 
produs aparatul de care avea trebuinţă. „Astfel dispoziţia noastră spi- 
rituală nu este o întocmire creată artificial şi opusă lumii externe ca 
ceva străin, ci un rezultat al experienţei dobîndit în evoluţia omului, un 
produs al evoluției îndreptat, datorită eredității, tradiţiei şi educaţiei, 
spre realitate ca izvor al experienței — dacă vrem, o mașină, al cărei 
constructor a fost procesul lumii ca atare ; ea poartă în sine trăsăturile 
lumii şi lucrează după directivele ei şi redă conţinutul ei prelucrat în 
forma cunoaşterii noastre, dar nefalsificat. Aci rezidă și originea noţiu- 
nilor noastre de cunoaștere, prin mijlocirea cărora şi în care noi cu- 
prindem și descriem realitatea ; ele sînt un produs al felului particular 
al 'acestei «maşini» și mărturisesc despre activitatea ei, dar ele rămîn 
cu “toate acestea credincioase, în formă și conţinut, originii lor reale, 
chiar atunci cînd activitatea mașinii a imprimat conținutului experien- 
tei pecetea spaţiului, a materiei, a existenţei obiective, a conexiunii cau- 
zale etc.; căci şi această pecete ne duce la influența constructorului 
mașinii, inevitabil și indiscutabil“ (B. Kern, Weltanschauungen und 
Welterkenntnis, 1911, p. 56—57). 

O singură ipoteză ar putea zdruncina conceperea structurii subiec- 
tului, în toate ipostazele lui, ca adaptare la realitatea în mijlocul căreia 
organismul este destinat să trăiască şi să se orienteze prin cunoaştere. 
Este ipoteza îndrăzneață a lui Descartes rezumată în noţiunea de „geniu 
rău“ sau de „Dumnezeu înșelător“, argumentul suprem al scepticismu- 
lui. Un „geniu rău“ ar putea să ne inducă în eroare, adică să ne facă 
să credem că există în adevăr lucruri pe care noi le concepem „clar și 
distinct“ şi totuşi ele nu există. Gîndirea clară şi distinctă, pe care noi 
ne rezemăm pentru a afirma existenţa, este rațiunea. Ipoteza geniului 
rău se referă, cum interpretează Oct. Hamelin (Le systeme de Descartes, 
ed. a II-a, 1921, p. 118), la structura lumii, nu la structura raţiunii; 
s-ar putea dar ca spiritul să fie raţional, adică să fi fost făurit rațional 
de un „Dumnezeu înşelător“, dar realitatea să fi fost întocmită irațio- 
nal, interpretare care nu este străină iraționalismului contemporan. Ce 
geniu pervers a putut crea o structură raţională într-o lume iraţională ? 
Ipoteza carteziană este un joc speculativ, fiindcă nu este controlată. Ar 
trebui ca alături de cunoştinţa raţională, înșelătoare să avem cunoștința 
exactă a realităţii iraționale, adică să cunoaştem şi lumea ca iraţională. 
Atunci mai avem nevoie de o rațiune străină de realitate și mai există 
inducere în eroare ? Mai degrabă, într-o lume iraţională, raţiunea, adică 
subiectul I, capacitatea de a fi conştienţi, va cere să cunoaștem lumea 
aşa cum este, ca iraţională, lipsită de legi şi de ordine, şi nicidecum ca 
o realitate structurată logic şi finalist. În orice caz, subiectul rămîne 
recesiv față de obiect. Aşadar, subiectul este un obiect printre celelalte 
obiecte — nici nu poate fi altceva dacă subiectul care se cunoaște pe 

sine este în același timp obiect —, dar este un obiect unic, sui-generis, 
îndeosebi prin caracterul său, uimitor, inexplicabil pentru atiţia filo- 
zofi, de a fi totodată subiect şi obiect. În acest sens, subiectul este rẹ- 
cesiv față de obiect, adică se subordonează obiectului şi simultan re- 
vendică pe drept privilegiul de a fi un obiect ireductibil, original, un 
pol antitetic al obiectului. 


17. EXISTENŢȚĂ-CUNOAȘTERE 


Expunerea dualismelor relativ-absolut. şi obiect-subiect au netezit 
terenul pentru o cercetare sumară a dualismului existență-cunoaștere. 
Cercetarea de față va fi sumară, fiindcă am tratat pe larg problema 
în alte studii, îndeosebi în Cunoaștere și existenţă (1939) şi Ce este 
cunoștința ? (1947), care prezintă versiunea din urmă a punctului nostru 
de vedere. Poate că în echipamentul teoretic al omului nu există o altă 
noțiune care să fi sedus cu mai multă ușurință credulitatea noastră, prin 
falsa ei evidenţă. Faptul esenţial şi universal al cunoaşterii, în care se 
cuprind toate cunoștințele particulare, nu are pe ce să se sprijine în 
efortul său de a se defini, de a se cunoaşte pe sine. În adevăr, greutăţi 
imense și numeroase blochează calea cunoașterii cunoștinței, ori de cîte 
ori: vrem să ieşim din simpla constatare a faptului. Greutățile rezultă 
aproape toate din recursul la metafore, din întrebuinţarea comparaţiilor 
împrumutate lumii spaţiale. Un exemplu tipic şi mai recent este filozofia 
lui Bergson, care, avind ca ţintă principală de-spaţializarea vieţii 
psihice, apelează necontenit la metafore spaţiale, mai ales la cea mai 
periculoasă : exterior-interior. „Intuiţia pătrunde în interiorul lucru- 
rilor, inteligența rămîne la exteriorul, la suprafaţa lor, adică la simple 
relaţii, de precădere geometrice“. Interpretarea metaforică naivă explică 
neîncrederea în valoarea obiectivă a cunoștinței, agnosticismul şi scep- 
ticismul. Spencer ne asigura că majoritatea gînditorilor au afirmat că 
„realitatea ce există înapoia fenomenelor este incognoscibilă și va rămîne 
pururea“, şi numără printre agnostici pe Aristotel, Augustin, Albert 
cel Mare, Giordano Bruno, Bacon, Spinoza etc. Prin asemenea apreciere, 
Spencer nu trădează o cunoștință mai adîncită de istoria filozofiei, însă 
trădează uşor una din dispoziţiile spiritului său, care este şi a altora, de 
a exagera importanța a ceea ce nu cunoaştem față de ceea ce cunoaștem, 
poate ca o reacțiune justificată. împotriva valorificării peste măsură a 
stocului de cunoştinţe. 


“Rezultatul interpretării metaforice este catastrofal : faptul -cuneaş- 
terii, a cărui destinație este să dezvăluie existenţa, este să fie o „onto- 
fanie“, în realitate suprimă existența prin absorbirea ei în „conținuturile 
de conștiință“. A exista devine totuna cu „a exista. în conştiinţă“ sau 
„a exista prin activitatea creatoare a gîndirii“. Trebuie să salvăm exis- 
tenţa din îmbrăţişarea sufocantă, din captivitatea conştiinţei. Existenţa 
este faptul primordial, valoarea majoră, dominantă ; conștiința este fap- 
tul secundar, valoarea recesivă. Cunoștinţa, nu domină existenţa, care 
de aceea nu trăiește din mila cunoștinței, ci este ea însăşi o existenţă, 

o manifestare a existenţei, și de aceea între existența integrală şi cu- 
noștința ca existenţă parțială există o disproporție inevitabilă, care to- 
tuşi nu răpeşte cunoștinței competenţa ei obiectivă, fie şi limitată. Cu- 
noștința plăteşte capacitatea ei de a lumina existenţa prin servituțţi 
care decurg din jocul relaţiilor existenţiale. Dacă a exista sau mai precis 
a fi real înseamnă a sta în raport de acţiune, fiinţa care cunoaşte este 
situată în țesătura de relaţii a lumii în anumite locuri și timpuri, în 
certe condiții, şi ca atare ea trebuie să înregistreze limitările inerente 
realității. Dacă n-ar înregistra condiţiile limitative, ea ar trăda realita- 
tea. Pretenţia unei cunoștințe totale și simultane, ideal atribuit lui Dum- 
nezeu, este, âplicată la om, o sfidare aruncată existenţei însăși. Filo- 
zofia modernă idealistă a îndumnezeit cunoaşterea omului, făcînd din 
spiritul acestuia o potență care creează universul, fără nici o contribu- 
ție, din afară, numai cu ajutorul activităţilor înnăscute sau apriorice 
ale Raţiunii. l l 

Două mari prejudecăţi — adevărate mituri filozofice — falsifică 
fenomenul cunoașterii şi explică devierea idealistă cu consecințele ei : 
relativismul, scepticismul, fenomenismul și agnosticismul : 1) mitul spa- 
țialităţii, adică explicarea genetică a cunoștinței prin intermediul me- 
taforelor spaţiale ; 2) mitul opoziţiei dintre pasivitate (receptivitate) și 
activitate (spontaneitate), mit care caută să repare daunele pricinuite 
de mitul dinainte. Amîndouă au făcut ravagii în cugetarea europeană, 
îndeosebi modernă. Gîndirea antică nu s-a lăsat cu totul pradă jongle- 
riitor speculative ce rezultă din contrastul activităţii şi pasivităţii, şi 
are bunul simţ de a nu trage toate concluziile fatale ale mitului spaţial. 

Eroarea primă, care aşază existența pe un plan recesiv faţă de cu- 
noașştere, este punerea problemei cunoaşterii în termeni de spaţiu. No- 
tăm „de la început că punerea în acest fel a problemei este posibilă şi 
verosimilă la cunoaşterea „altuia“, adică a „lumii externe“, nu şi la 
cuneașterea de sine, a „lumii interne“, deşi un gînditor critic ca J. Locke 
transpune şi cunoașterea de sine în termeni spaţiali. El vorbește de un 
„simț intern“, de un fel de organ senzorial intern, care mijlocește cu- 
noașterea de sine, ca şi cum eul se distanțează de sine însuşi pentru a se 
cunoaște, aşa cum corpurile „din afară“ sînt cunoscute prin „simţul ex- 
tern“, prin organele senzoriale ce leagă pe om de corpurile „din afară“, 
adică. aflate la o distanţă, variabilă de corpul nostru. Problema cunoaş- 
terii, viciată de spaţialitate, porneşte de la presupunerea că între con- 
ştiinţa ce cunoaște și obiectul extern de cunoscut există o distanță care 
în genere este marcată de depărtarea dintre obiectul extern şi corpul 
celui ce cunoaște. Ca efect al distanţării, conştiinţa este așezată în sens 
propriu în corp, în creier, deci ea devine un conţinut al corpului con- 
ținător. Dar mai mult şi, poate, mai grav. Conștiinţa însăşi devine un 
conținător, un fel de corp gol, un borcan in care se află cunoştinţele 
ca niște . „conţinuturi“. Astfel ajungem să considerăm percepțiile, re- 
prezentările, ideile drept „conţinuturi de conștiință“, drept existenţe ciu- 
date care se află „în noi“. Expresia de senzaţii etc. „în noi“ este pre- 
zentă ca ceva de sine înțeles de la Platon pînă astăzi. 

Problema cunoașterii, pusă pe 'baza distanţării dintre subiect şi 
obiect, sună așa: cum ajunge subiectul la obiectele din afară sau cum 
ajuing obiectele din afară la subiect, pe scurt, cum are loc saltul peste 

„prăpastia epistemologică“ ? În istoria filozofiei sînt teorii ce susțin 
peregrinarea sufletului înspre obiecte — e drept aceste teorii se întil- 
nesc mai rar —, ca și teorii care caută mijloacele explicative pentru 
transportarea sau invadarea în suflet a obiectelor. Amîndouă teoriile 
erau sortite să apeleze la noţiunea de „imagine“, de „copie“, a cunoş- 
tinței ca dublură a obiectului, a subiectului ca oglindă a obiectului. Din 
cauza distanței dintre subiect (conştiinţă) şi obiect, subiectul nu are, nu 
posedă chiar obiectul, ci o imagine, iar imaginea este „în noi“, ca un 
reprezentant psihic al corpului din afară. Noţiunea de cunoştință-ima- 
gine are un fond de adevăr, fiindcă destinaţia cunoștinței este să „ex- 
prime“ existenţa. Dar fondul de adevăr este mistificat de datele spa- 
tiale ale problemei, care nu pot împiedica reflecţia critică de a pune 
întrebarea : de unde știm că percepția, reprezentarea etc., este o ima- 
gine a lucrurilor, dacă eu am ca date numai imaginile, nu şi lucrurile ? 
Distanţarea cunoscătorului de obiectul cunoscut are şi o altă consecinţă 
în afară de teoria imaginii, o consecință pe care au dedus-o pe față 
filozofii moderni : cunoştinţa ca imagine este o relație între subiect şi 
obiect, însă o relaţie care nu se află la mijloc „între“ subiect şi obiect, 
pentru a umple golul spaţial dintre aceştia, ci se află în subiect, care 
se grăbeşte să profite de această situaţie privilegiată pentru a transforma 
obiectul într-un „conţinut de conștiință“. Astfel, relația dintre obiect 
şi subiect este relația dintre subiect și un conţinut al său, devenit drept 
compensație o „imagine“ a obiectului extern, care în cele din urmă, va 
fi sacrificat ca inutil. Cunoștinţa este un proces care se desfășoară în 
cadrul unei conștiințe, este dar o „chestie particulară“ a acesteia. După 
ce „realitatea externă“ şi-a făcut datoria de a furniza „imagini“ con- 
ştiinţei, aceasta se poate dispensa de partenerul ei extern, deoarece 
„obiectul“ poate fi simplul „conţinut de conștiință“. Subiectul are de 
acum imaginile, portretele realităţii. De cele mai multe ori imaginile 
lucrurilor nu sînt gata de la început, pentru a-și lua locul în conștiință, 
ci trebuie să treacă prin unele transformări de adaptare, trebuie să fie 
„asimilate“, cum sună expresia curentă la unii gînditori contemporani, 
care fac mare caz de precizare terminologică, cum se constată la gîn- 
ditorul francez Andre Lalande, cunoscutul autor principal al Vocabuld- 
rului filozofic. Lalande descoperă pretutindeni operaţia de „asimilare“ 
a obiectelor de către spirit, pentru a le identifica sau omogeniza. În 
aceleaşi ape navighează Emile Meyerson, care face și el din „identifi- 
câre“ ocupația unică a spiritului. a 
Dacă cunoștința este o relație între doi termeni nu numai deose- 
biţi, ci şi separați spaţial, cum are loc cunoașterea de sine, care de la 
Descartes încoace trece drept cea mai sigură cunoaştere ? În cunoaşte- 
rea de sine nu există doi termeni, ci unul singur, iar acolo unde este 
dat un singur termen, relaţia nu este posibilă. Expresia „distinsă“ : „re- 
lația cu sine însuşi“ poate satisface prin sonoritatea ei, însă nu spune 
nimic. Deci cunoaşterea de sine este o cunoaştere care nu include, o 
relaţie. De aceea de la Schopenhauer se repetă că subiectul cunoscător 
cunoaște totul, dar nu se cunoaște pe sine. Totuşi este un fapt că su- 
fletul are. con-ştiinţă, că se cunoaște pe sine. Cum este posibil ca unul 
şi acelaşi subiect să se dubleze, să fie propriul său conţinător ? Scho- 
penhauer conchide descurajat că subiectul nu se dublează decit pe.pla- 

nuri diferite, cunoștință şi voinţă, dar că subiectul cunoscător şi su- 
biectul voitor sînt identice. Identitatea lor însă este inexplicabilă, este 
o „minune“, „nodul lumii“. Aceeaşi dublare a conștiinței, cerută de teo- 
ria cunoaşterii-relație, explică de ce unii filozofi contemporani nu ad- 
mit că sufletul, spiritul, conștiința pot fi tratate ca obiecte printre obiecte. 
Fireşte, ei nu merg pînă la afirmaţia că sufletul este un mister absolut, 
dar cred că el nu poate fi cunoscut ca orice altă existență obiectivă, 
desigur pentru motivul că orice cunoaștere este o „obiectivare“, o „pro- 
iectare“, o „distanțare“. Cunoaşterea de sine este o prehensiune iraţio- 
nală, intuitivă, un salt într-o sferă „neempirică“, metafizică. Noi nu 
vedem nici un motiv serios de a opune cunoaşterea. „altuia“ (a ceva 
străin) şi cunoașterea „de sine“. Ele stau pe același plan al experienţei 
şi au aceleaşi imperfecţii, adică. se desfăşoară treptat, „în aconturi“, lup- 
tînd cu eroărea care nu este altceva decît strecurarea în faptele adec- 
vate prezentului a unor fapte inadecvate, străine de situația prezentă, 
dar altă dată adecvate. Avea dar dreptate Heraclit să spună că „nu vei 
putea descoperi, mergînd, hotarele sufletului, pe orice drum vei păși, 
atît de adînc este sensul lui“ (Fragm. 45, Diels, Vorsokratiker, vol. I, 
ed. a V-a, p. 161). Sufletul are adincimile lui, pe care psihologia mai 
nouă a încercat să le exploreze, nu totdeauna cu rezultate fericite. 
Caracterul fragmentar şi progresisv al cunoștinței este universal. Pen- 
tru a da vieţii savoare, cucerirea treptată a adevărului este de preferat. 
Ce-ar face omul dacă ar putea cuprinde dintr-o privire tot adevărul ? 
S-ar proclama un Dumnezeu ! Şi apoi? Dealtminteri, cum vom mai 
vedea, omul a încercat să uzurpe tronul divin şi pe altă cale. Că cu- 
noașterea nu este o relație, decurge de asemenea din următoarele două 
constatări : 

1) Noi avem în cuprinsul cunoașterii numeroase relaţii: Dacă şi 
cunoaşterea ar fi o relație, ar însemna că o relație cunoaşte celelalte 
relaţii, în timp ce, în realitate, cunoașterea nu este relaţie, ci are ca 
obiectele sale relațiile ; 


2) Mai mult chiar, relaţia care pretinde că este cunoaşterea se cu- 
noaște totuşi pe sine. Deci ea este o relație ce intră în relație cu sine 
însăși. Ieşirea din acest drum înfundat este concluzia că a cunoaşte nu 
este o punere în relaţie, atit la cunoașterea de sine, unde faptul este iz- 
bitor, cît şi la cunoaşterea altuia, unde teoria relaţionistă este mai 
tenace. 

Dacă cunoaşterea nu este o relaţie, ce este ea atunci ? În ce privește 
cunoaşterea altuia, nici această situație nu ridică mari dificultăţi. Con- 
cepția tradiţională înstrăinează cunoașterea de obiectul ei, duce la an- 
tagonism. între „om și natură“, creează dualismul dintre ceea ce este 
în noi şi ceea ce este în afară, provoacă o dizarmonie, un mare decalaj 
între cunoştinţă, ca „imagine“ sau „imitație“, internă, şi obiectul ei, ca 
„model“ exterior. Cunoașterea obiectului rămîne. veşnic indirectă, prin 
mijlocirea unei „imagini“. Teoria noastră năzuieşte să lichideze conflic- 
tul dintre „interior“ şi „exterior“, dintre cunoaștere şi obiect. Dificul- 
tăţile ce decurg din faptul cunoașterii treptate, fragmentare a obiec- 
telor nu rezultă. din înstrăinarea cunoașterii ca imagine de modelul ei, 
de obiect, ci din complexitatea lumii obiectelor, din structura lor activă 
şi relaționistă. Cum am încercat să demonstrez mai demult (vezi Cu- 

=oeștere şi existență, 1939), cunoașterea „altuia“, a „lumii externe, „este 
directă (nu indirectă, prin „imagini“), fiindcă între cunoștință şi lumea 
materială nu se deschide „Prăpastia epistemologică“ și nu este de aceea 
un „salt periculos“, după expresiile lui William James (L'idée de vérité, 
1913, p. 99). Enunţind că lumea externă ne este dată direct, n-am înţeles 
că noi dispunem de o „intuiţie“ sau un contact nemijlocit cu „lucrul în 
sine“, adică cu realitatea unui lucru izolat, prin desăvîrșita ștergere a 
conștiinței şi a tuturor situaţiilor concrete în care se desfășoară cunoaş- 
terea, ci numai că nu avem nevoie de op copie în noi a obiectului din 
afară. Lumea zisă-externă ne este dată fără mijlocirea imaginilor, fiindcă 
între lume și noi (conștiința noastră) nu există o distanţă. Distanţă 
există între corpurile din afară şi corpul meu, dar nu există între toate 
corpurile la un loc. şi conștiința mea. De asemenea — repetăm —, în 
cadrul lumii obiectelor ce cuprind și factorii ziși-subiectivi (subiectul II), 
se cuprinde dar și conștiința cu toate capacităţile și forțele ei. În orbita 
obiectelor se ‘mişcă şi sufletul cu atributele lui psihologice şi sociale, 
iar cunoaşterea trebuie să integreze acest factor, care nu ne înstrăi- 
nează de lucruri, nu falsifică lumea, nu 'este un ecran ce ascunde reali- 
tatea, ci dimpotrivă ne ajută să ajungem la ea și s-o descoperim. Pen- 
tru perceperea lumii este nevoie de o relație, dar relaţia nu este al 
treilea factor, puntea de cunoaştere între lume și conștiința mea, ci 
'este mijlocul de a prezentifica lumea unei conştiinţe, mijlocul care intră 
și el în materialul cunoscut şi este exprimat de cunoaștere. Cunoaşterea 
altuia are două strate : stratul dominant, de legătură directă cu obiectul, 
și stratul secundar, recesiv, adjuvant, prin care se face legătura şi care 
este un factor integrant al obiectului. De aceea este o întrebare fără 
sens : cum ajunge lumea la cunoștința mea ? Căci, pentru a ști cum 
lumea obiectivă ajunge la cunoștința mea, trebuie să admit o lume în 
afară de mine, pe care totuşi n-o cunosc, fiindcă mă întreb : cum ajunge 
ea să fie cunoscută ? Întrebarea este cu sens, dacă admit că lumea ex- 
ternă, că obiectul în genere îmi este cunoscut şi mă mulțumesc să 
cercetez în ce condiții, prezente dinainte în cunoştinţă, lumea îmi este 
cunoscută. Nu cunoștința este o relaţie, ci relaţia este în cunoștință, 
un element al acesteia. Lumea obiectelor este dată direct de la început. 


Ceea ce noi numim percepție, reprezentare, noțiune exprimă rela- 
ţia secundară în cadrul lumii obiectelor care este dată, cunoscută, și 
nu aşteaptă să fie relevată prin această relaţie. Sau într-o interpre- 
tare variată : percepția, reprezentarea etc. nu este o dublură subiectivă 
a lumii obiectelor, nu este o imagine — relaţia ca al treilea termen pe 
lîngă obiect şi subiect —, ci este însuși obiectul, întrucît stă în relație 
cu o conștiință știutoare. Cunoştinţa este obiectul însuşi, plus relăția 
lui secundară cu o conştiinţă, este dar obiectul considerat ca un termen 
relativ. Iar relaţia nu este ceva alături de obiect, ci face" parte din 
lumea obiectelor și "vorbesc de ea, ca şi de conștiință, ca de un obiect 
printre obiecte. Punctul nostru de vedere nu identifică „existența“ 
şi „ideea“, cum propune idealismul antic (filozofia eleată) sau modern, 
căci o asemenea identificare presupune doi termeni care au totuşi ceva 
identic. Cunoștința este chiar obiectul, prezentificat însă prin anumite 
relaţii, care au 'importanța lor; ele îmbogățesc obiectul sau „lucrul în 
sine“ cu relații şi însuşiri care vin de la mediu, de la omul individual 

sau social. Organele senzoriale, aparatul psihic sînt auxiliare ale cu- 
noștinței, nu opreliștele ei. „Este o idee irealizabilă de a concepe apa- 
ratele senzoriale ale ființelor organice nu ca mijloace auxiliare ale cu- 
noaşterii sau ale orientării în lume, ci numai ca opere ale iluziei, și 
anume într-un grad cu atît mai înalt cu cît sînt întocmite mai fin şi 
artistic și cu cît conținuturile produse de ele, calităţile sensibile se 
îndepărtează de perceperea proceselor mecanice cele mai- simple, ca 
presiune și şoc“ (Fr. Jodl, Kritik des Idealismus, 1920, p. 127). 

„Relaţia, încrustată în cunoaştere, este secundară, ajutătoare, rece- 
sivă, care oricîtă semnificaţie ar avea pentru orice fel de cunoaștere nu 
este ceva care, adăugîndu-se obiectului şi subiectului, ajunge să-i ab- 
soarbă, să-i desființeze. Numai dacă socotim relația ca un act sintetic, 
creator al conştiinţei, cum propune idealismul „actualist« al lui Fr. Brad- 
ley, sau Giovanni Gentile, numai atunci relaţia sau „sinteza“ premerge 
termenilor relaţiei şi oarecum îi creează sau îi transformă interior. Gen- 
tile răstoarnă raportul real dintre relaţie şi termeni : nu termenii fun- 
dează relația, cum ne arată faptele, ci relaţia fundează termenii, cum 
vrea speculaţia idealistă. În cunoaşterea de sine nu este nevoie de acea 
relaţie secundară, fiindcă nu există doi termeni din care unul este dat 
celuilalt datorită unei relaţii secundare. Orice stare psihică este înso- 
ţită de conștiința de sine, ceea ce nu este totuna cu o reflecţie asupra 
sa, ca în introspecție. Introspecţia este o îndreptare intenţională asupra 
sa, mai ales pentru a înlătura posibilele. „minciuni ale vieţii interioare“, 
sau „iluzii vitale“, sau „bovarysmul“ încrederii excesive în veracitatea 
conştiinţei de sine, care totdeauna este situată într-un mediu social cu 
exigenţele și sugestiile lui. Ecoul vieţii sociale pătrunde pînă în adîncul 
conştiinţei individuale. Pentru realizarea introspecţiei este nevoie de 
unele relaţii secundare, de intervenţia aparatului critic al gîndirii, de 
mobilizarea experienţelor trecute, de confruntarea cu alte experienţe, 
aşa încît putem spune că, în afară de acea nemijlocită conştiinţă de 
sine care însoţeşte orice stare psihologică, cunoașterea este înlesnită re- 
'cesiv de anumite relaţii care fac parte din cunoşterea în genere, chiar 
dacă nu sînt date totdeauna în mod clar ca atare. Relaţia este în cu- 
noaștere, nu cunoașterea în relaţie. 

"Al doilea mit, solidar cu' mitul spaţialităţii, este explicarea cunoaş- 
terii cu ajutorul opoziţiei dintre. pasiv. (receptiv) şi activ (spontan). Şi 
acest mit transformă o distanță din cadrul cunoaşterii, transformă o 
parte în întreg. Mai mult, se apelează la această opoziţie intrinsecă 
cunoștinței pentru a defini cunoaşterea în genere. Nu cunoașterea este 
activă sau pasivă, ci pasivitatea şi activitatea sînt conţinuturi particulare 
ale cunoașterii. Tradiţia consideră sensibilitatea ca pasivă sau recep- 
tivă — receptivitatea este mai mult decît simpla pasivitate, este adică 
un fel de activitate, activitatea de a primi, iar gîndirea (inteligența, ra- 
țiunea) este activă şi chiar activă din proprie inițiativă sau „spontană“. 
Care poate fi originea. acestei opoziții mitice? Originea nu este un 
fapt unic, ci o mulţime de fapte de naturi felurite, de la experienţe 
mistice pînă la subtile raționamente. Un prim şi însemnat fapt este 
dependenţa cunoașterii în genere de o inițiativă a „omului“. Acesta are 
voinţa de a; cunoaşte şi ca atare subiectul cunoscător poate fi conside- 
rat ca activ, deși pînă la urmă se. dovedeşte a fi pasiv. De altă parte, 

obiectul nu are vreo inițiativă, nu dovedeşte voinţa de a fi cunoscut, 
dar el cu atît mai mult își impune prezența, iar subiectul ce porneşte 
să cunoască se înclină în faţa obiectului. Obiectul apare atunci activ, 
în timp ce subiectul cunoscător se mulţumeşte a fi pasiv. Acest joc 
de basculă între activ şi pasiv nu are nici un rezultat. Putem spune 
tot aşa de bine că obiectul este prezent conştiinţei, sau că conştiinţa 
este prezentă obiectului. În orice cunoaștere, chiar în simpla senzaţie, 
conştiinţa este activă, suferă schimbări sau este pasivă, încordează aten- 
ţia uneori în cel mai înalt și absorbant grad, răscolește amintirile pen- 
tru a încadra faptele noi, pentru a le recunoaște şi interpreta. Orice 
cunoaştere este şi pasivă şi activă, fiindcă în ea însăşi este indiferentă 
față de această nefastă opoziţie. Fenomenul de cunoaştere se desfă- 
șoară dincolo de opoziţia pasiv-activ, care este prezentă în orice raport 
real, cu predominarea activităţii faţă, de pasivitate. Activitatea sau pa- 
sivitatea nu sînt cunoașterea însăşi, ci elemente parţiale şi condiţii sub- 
ordonate ale cunoașterii. Trebuie să recunoaștem că există activităţi 
care promovează cunoașterea adecvată, iar altele care o stingheresc, o 
turbură, și atunci activitatea şi pasivitatea se înregistrează în ceea ce 
cunoaștem, nu în modalitatea cunoașterii. Cum spuneam înainte, con- 
știința (subiectul II), cînd este pasivă sau activă, este înregistrată în 
cunoaştere (subiectul I). Dacă însăşi cunoașterea ar fi o activitate pro- 
ductivă sau numai prelucrătoare, atunci însăși afirmaţia „orice cunoaş- 
tere este o activitate creatoare“ trebuie să o considerăm ca o creaţie 
sau poate chiar ca o născocire. Nu este permis să decretăm toate cu- 
noștințele ca „prelucrări subiective“ ale datelor sau materiei informe, 
haotice, şi să exceptăm de la această lege o singură afirmaţie, anume 
aceea că „orice cunoaştere este produsul activităţii subiective“. Prea 
ar fi un subterfugiu ad hoc. Dacă am fi consecvențţi, ar trebui să con- 
siderăm şi această propoziţie ca o falsificare. Căci nu este deloc exclus 
ca rolurile să se răstoarne; în realitate, acest enunţ general este o 
prelucrare subiectivă, iar celelalte propoziţii sînt expresii adecvate ale. 
obiectelor pe diferite trepte de integrare. Căci fiecare obiect este adec- 
vat dacă este plasat la locul său. Cunoașterea are tocmai ca scop să 
situeze fiecare. obiect la locul cuvenit, împiedicînd confundarea, ames- 
tecul planurilor existenţiale, cu ajutorul imaginaţiei sau al limbaju- 
lui, care este în adevăr o activitate. Şi enunţul general „orice 'cunoaş- 
tere este pasivă“ nu este mai puţin contradictoriu, căci adesea noi 
constatăm că unele teorii sau idei sînt falsificări sau mistificări, Există 
în cunoaştere activităţi şi. iniţiative subiective ce denaturează însă tot- 
deauna anumite cunoștințe, nu cunoaşterea în genere. Pasiv şi activ 
sînt valabile numai în cadrul cunoștinței, nu ca principii explicative 
ale cunoaşterii. Oricum, pasivitatea este mai puţin. pretențioasă decît 
activitatea „spontană“. 

Cum se știe de toată lumea, activitatea „spontană“ este monopoli- 
zată de gîndire, de: rațiune, ca și cum în gîndire n-ar fi prezentă, ca 
peste tot, pasivitatea. Platon avea un punct de vedere mai just cînd 
susținea că există şi o percepție sau o viziune a Ideii, deci că genera- 
lul (universalul) este dat tot așa de direct ca şi individualul, „sensi- 
bilul“, Totuşi este şi o doză impunătoare de adevăr în aşa-numita 

„activitate a gîndirii“. Dacă obiectul gîndirii este generalul şi dacă nu 
percepem generalul („omul“ sau „umanitatea“) cum percepem indivi- 
dualul („acest om“), trebuia să se ivească. întrebarea: de unde vine 
generalul (Noţiunea) ? Răspunsul cel mai înțelep. şi mai răspîndit este 
că noțiunea este scoasă prin activitatea de abstracţie din percepțiile 
individuale, enunț care corespunde faptului elementar că proprietăţile 
„generale“ nu există independent, ca indivizii, fiindcă atunci şi ele 
ar fi considerate ca indivizi, ca personificări — eroare frecventă la cei 
ce vorbesc de devenirea, de evoluţia noţiunilor — ce aparţin indivizilor 
și deci sînt co-percepute, sînt înregistrate în percepţia indivizilor, în 
faptele concrete. Scoaterea din aceste fapte a aspectelor generale, ca 
şi raporturile dintre aspectele generale formulate în raționamente, nu 
este ușoară, ci reclamă adesea un efort mai mare sau mai mic, după 
cum datele senzoriale sînt mai sărace sau mai bogate, după cum cu- 
prinsul lor se lasă dezvăluit mai greu sau mai lesne. Există dar o ex- 
periență a universalului, a ideii, o atitudine „pasivă“ față de generalul 
noțional, ceea ce nu înlătură, ci se completează cu o activitate intensă 
de căutare și de găsire. Simpla căutare şi găsire nu satisface pe unii 
contemporani ; ei văd peste tot „creație“ şi „invenţie“. Sîntem curioşi 
să aflăm ce înţeleg acești paladini ai creaţiei prin acest termen ? Dacă 
înțelegem prin creaţie apariţia a ceva nou, am arătat că aşa ceva este 
nu numai frecvent, ci dominant. Descoperirea noutăţii nu mai este ea 
însăși ceva nou. În orice caz, este binevenită. Dar o „invenţie“ în 
cunoștință, nu în domenii tehnice, deci în cunoștințe speciale, ce poate 
însemna altceva decît o ficțiune, cu care îmbogăţim domeniul irealului. 
Meritul autentic, în ordinea cunoașterii, nu este a născoci ceva nou, 
ci a descoperi noutatea care se ascunde, a lupta cu complexitatea exis- 
tenţei care se desfăşoară pe diferite planuri, unele greu accesibile nouă, 
pentru a o face să-și dezvăluie bogăţia sa nesecată. Exaltarea potențelor 
creatoare în cunoaştere trebuia să aibă un epilog nefericit. „Spontanei- 
tatea“ raţiunii, departe de a garanta necesitatea cunoștinței, a compro- 
mis valoarea gîndirii, a făcut precară cunoștința „abstractă“. Dacă re- 
prezentările confundate cu lucrurile (obiectele) sînt „creații“ ale in- 
teriorului, ele ne vor apărea ca „Iicțiuni“, ca „bovarysmet, în genere 
ca „iluzii“. Ficţionalismul sau „filozofia lui ca şi cum“ a lui H. Vaihin- 
ger, bovarysmul lui Jules de Gaultier, „Minciuna universală“ a lui 
Fr. Paulhan, iluzionismul mai vechi al lui Schopenhauer şi alţii sînt 
consecințe logice ale marelui mit al „gîndirii creatoare“. Un psihanalist 
contemporan face juste observații asupra naturii gîndirii. „Pentru a 
da o definiție simplă şi elegantă, putem spune că actul de a gîndi se 
compune din trei timpi: a) efortul atenției care aduce la suprafață 
amintirile comprimate ; b) utilizarea ideilor care ne convin ; c) respin- 
gerea acelora care nu răspund nevoilor noastre. Care este lecţia care 
se desprinde din toate acestea? Este aceasta: în raționamentul con- 
știent, spiritul nu creează nimic. Conștiinţa nu creeează nimic; ea 
nu ştie decit să utilizeze. Ea utilizează ceea ce a fost creat în afară 
de ea și se găseşte la dispoziţie... Sîntem deci ceea ce sîntem nu din 
cauza materialelor mentale de care dispunem, ci în proporţie cu întin- 
derea în care utilizăm aceste materiale și cu felul în care le utilizăm“ 
(J. Ralph, Connais-toi toi-même par la psychanalyse, 1924, p. 4). 1 s-a 

obiectat autorului că teoria noncreativităţii “gîndirii nu explică. pro- 
gresele în literatură, ştiinţă, artă. Ceea ce a calificat pe marii artişti, 
literați şi savanţi ca „creatori“ în domeniul lor și i-a deosebit de omul 
comuh sînt numai abilitatea, pătrunderea şi perseverența cu care ei 
au ştiut să folosească resursele nelimitate ale „mozaicului mental“ din 
subconștient și inconştient (ib., p. 16—17). k 


Definirea cunoaşterii prin opoziția intuiție şi noțiune (concept) a 
devenit un loc comun, un refugiu comod. „Principala diferență între 
toate reprezentările noastre este aceea dintre intuitiv şi abstract“ (Scho- 
penhauer, Die Welt als Wille und Vorstellung, vol. I, $ 3). Neputînd 
oferi o definiție adecvată a cunoașterii, înșirăm principalele sale forme, 
văzute din punct de vedere psihologic : cunoștința este sau o percepție 
(intuiție), sau gîndire (noţiune). Să considerăm din punctul nostru de 
vedere această determinare psihologică a cunoașterii. Expunerea pre- 
cedentă poate justifica ușor primordialitatea intuiţiei și recesivitatea 
noțiunii. Nu avem nici o simpatie pentru cuvîntul de intuiţie care, apli- 
cat întîi și în mod legitim în domeniul spaţialului — numai spaţialul 
este intuit sau avut dintr-o privire —, a ajuns. prin Bergson să, fie 
revendicat numai pentru timp, iar spaţiul este trecut noţiunii sau in- 
teligenţei. Neocriticistul Ch. Renouvier şi școala sa au o concepţie 
inversă : spațiul este intuitiv, în schimb timpul este o noţiune. Se re- 
cunoaşte în genere că intuiţia are ca obiect individualul şi noțiunea 
generalul. Dar nu se. recunoaşte de obicei că cei doi termeni aparţin 
unor domenii deosebite şi de aceea unirea lor este hibridă: intuiţia 
este un termen de origine psihologică, noţiunea un termen de origine 
logică, diluat în multă apă psihologică. Oricum, pentru noi, intuiţia 
(individualul) și noțiunea (generalul) sînt deopotrivă obiect de expe- 
rienţă nemijlocită, iar dacă prin experiență nemijlocită înțelegem. in- 
tuiție, atunci nu există nici o deosebire — în modul de a fi dat — 
între noțiune şi „intuiție“. Psihologia ne atestă că, în dezvoltarea su- 
fletească a omului, generalul este avut direct înainte de concret, de 
individual, în diferitele senzații. de culoare, sunet, gust etc. Noi per- 
cepem întîi proprietăţi, calităţi, care sînt generale, nu indivizii, care 
suportă calitățile. Întreaga chestiune va fi luată în cercetare. din nou 
în. paragraful următor sub titlul : experienţă-gîndire. 

= Îndată ce au căzut cele două mituri sau dogme: cunoștiința. este 
o relaţie între doi termeni separați spaţial şi cunoştinţa este pasivă 
sau activă, după cum primeşte din afară, este afectată de obiect, sau 
produce din sine, „spontan“, prin gîndire, se impune uşor, faptul, afir- 
mat de noi implicit în toate lucrările noastre, că existenţa este factor 
fundamental și cunoaşterea factor recesiv. Un efect inevitabil al celor 
două dogme este! izolarea conștiinței de lume, închiderea ei întru sine, 
asemenea monadelor fără ferestre ale lui Leibniz. Închiderea în sine 
a conștiinței este rezultatul interpretării spaţiale a faptului. elementar 
că stările de conștiință nu sînt percepute nemijlocit, de mai mulți, 
cum sînt percepute corpurile, ci sînt date nemijlocit numai unei sin- 
gure co ştiinţe. Dar aceasta nu înseamnă că ceea ce este sustras per- 
ceperei directe de către altul, anume propria conștiință, este închis în 
sine faţă de lume. Dacă conştiinţa este sustrasă perceperii directe 'de 
către lume, în schimb ea este deschisă față de lume, adică ea prinde 

direct universul material. Eu nu sînt văzut de univers, dar văd uni- 
versul în perspectiva poziţiei corpului meu faţă de celelalte corpuri. 
Perspectivismul nu este opera conștiinței mele, ci a relaţiei corpului 
meu cu celelalte corpuri, relaţie care trebuie să fie înregistrată în 
percepție, ca tot ce este real. Ne-am aștepta ca orice conştiinţă, alta 
decît a mea, să fie expusă îndoielii în ce priveşte existenţa ei, încă 
mai mult decît corpul străin, fiindcă nu poate fi percepută direct, aşa 
cum este corpul. Experienţa obișnuită. și teoriile filozofice ne arată că 
idealismul a pus la îndoială. sau a negat existența lumii externe, cor- 
porale, dar nu s-au îndoit de existența celorlalte conștiințe. „A exista 
este a fi perceput“, propoziţie banalizată, a fost aplicată de făuritorul 
ei, G. Berkeley, la corpuri, nu la spirite, a căror existenţă este afirmată 
ca evidentă nu numai în ce priveşte spiritele celorlalți oameni, dar şi 
în ce priveşte spiritul divin. 

Cum se putea menţine prejudecata conştiinţei claustrate în sine 
şi totuşi să se admită şi posibilitatea evaziunii din sine ? Filozofia con- 
temporană a apelat, în acest scop, la două noțiuni solidare: „intenţio- 
nalitate“ şi „transcendenţă“. Intenţionalitatea sau intenţia, noţiune sco- 
lastică, a fost înviată de Fr. Brentano şi consacrată drept caracteristica 
conștiinței, „a actelor“ psihice în genere. Orice act psihic se îndreaptă 
intenţional, se raportă la un conţinut, la un obiect ; orice reprezentare 
reprezintă ceva, orice sentiment este sentimentul a ceva, pe scurt, orice 
act psihic este raportat intenţionat la un obiect. Însă ne-am înşela. 
dacă am socoti „obiectul intențional“ ca independent de conștiință, ca 
un obiect real, ci este un obiect despre care nu putem spune nici că 
este independent, nici că este absolut dependent. De la Brentano no- 
țiunea a trecut la Edm. Husserl, care a făcut din intenţionalitate fun- 
damentul „fenomenologiei“, precum şi la discipolii austrieci ai lui 
Brentano, mai credincioşi doctrinei iniţiatorului (Alexius Meinong, Oskar: 
Kraus etc.). Noţiunea de intenţionalitate avea sarcina irealizabilă de a. 
respecta izolarea conştiinţei, închiderea în sine, și totodată de a o scoate. 
din izolare. De aceea şcoala lui Husserl, cu toate încercările ei îndrăz-. 
neţe și în ciuda terminologiei „ontologice“, n-a izbutit să depășească 
poziția idealistă, oscilind între idealism și realism. Această poziţie os- 
cilantă, ambiguă este caracteristică pentru ramificaţia „existențialistă“ 
a fenomenologiei, pentru doctrina lui Martin Heidegger şi a lui 
J.-P. Sartre. Într-un curs, utilizat de J. Wahl, Heidegger vorbeşte. 
despre intenționalitate ca de un amestec, ca de o confuzie de subiect 
și obiect. „Intenționalitatea nu este nici ceva obiectiv, manifestat în 
felul unui obiect, nici ceva subiectiv, imanent subiectului. Nici obiec-- 
tivă, nici subiectivă în sensul obișnuit al acestor cuvinte, ea este totuşi 
amîndouă într-un sens mai original, întrucît aparţine existenţei, lui 
Dasein („omului“) și face cu putință ca acest existent, care este Dasein,. 
să se raporteze, ca existent, la ceva manifestat... Nu există pentru Dasein. 
un exterior și de aceea nu se poate vorbi nici de interior (idee luată. 
de la Joh. Rehmke). A fi perceput este o calificare ce aparține obiec-. 
tului fără a fi obiectivă şi care aparţine subiectului fără a fi subiectivă“: 
(J. Wahl, L'existence Phumaine et transcendance, 1944, p. 17—18). Echi-- 
vocul este izbitor. În realitate, orice percepere aparține subiectului, ca 
determinare sau proprietate a sa, dar, fiindcă subiectul n-are un pin 

terior“, obiectul nu pătrunde „în subiect“ ca „imagine“ sau „fenomen“, 
iar stările emoţionale specifice (anxietate, plictiseală) n-au nevoie să 
reveleze o realitate „mai profundă“. Tocmai apelul în extremis la 
emotivitate, pentru „a cunoaşte“ esența metafizică a lumii, este sem- 
nul că s-a admis o prăpastie între subiect şi obiect. Ultimul cuvînt al 
existenţialismului este că lumea „se constituie“ în şi prin „existența 
umană“ (Dasein). Cînd existenţialismul va renunţa la „constituirea“ lu- 
mii prin om, dacă nu chiar în om, va dispărea poziţia lui echivocă între 
idealism şi realism. Dar ce mai rămîne atunci din existenţialism ? Cel 
mult o subtilă psihologie. Ce vom spune despre „transcendenţă“, des- 
pre acest cuvint magic atît de scump multor gînditori contemporani ? 
Beneficiază și el de aceeași ambiguitate. Cum este posibilă o reală „de- 
pășire+ a conştiinţei, transcendenţa ca esenţă a conștiinței, dacă totuşi 
conștiința este o lume închisă în sine ? Iar dacă nu este închisă în sine, 
de ce mai este nevoie de „depășire“ ? Este starea normală a conștiinței 
imateriale şi nelocalizate, manifestată în cunoașterea științifică sau con- 
trolată pe baza strictei deosebiri dintre elementele pur obiective şi cele 
ale subiectului II (psihologic), el însuşi un obiect specific. Chestiunea 
transcendenţei va fi cercetată pe un plan mai cuprinzător într-un ca- 
pitol următor. 

Încheiem cu examinarea opoziţiei cognoscibil-incognoscibil, opozi- 
ție de care s-a abuzat în a doua jumătate a secolului al XIX-lea şi a 
devenit de o facilitate compromițătoare, mai ales sub influența filozo- 
fiei lui Spencer. Cunoaşterea se opune ignoranței, necunoaşterii, dar 
nu se opune incognoscibilului care este un cunoscut, fiindcă vorbim 
despre el şi uneori, cu ajutorul credinței, vorbim chiar prea mult, ca 
şi cum ar fi lucrul cel mai cunoscut din lume. În ce raport stau cognos- 
cibilul şi incognoscibilul, acesta din urmă fiind numit obişnuit „miste- 
rul“ ? S-ar părea că incognoscibilul domină, că el depăşeşte cognosci- 
bilul, că misterul învăluie din toate părțile cunoaşterea, aşa cum infi- 
nitul întrece o infimă parte a sa, finitul. Poetul și gînditorul Maeter- 
linck ne-a obişnuit să ne închinăm în fața misterului, invizibilului şi 
incognoscibilului. „Numărul şi volumul misterelor sînt tot aşa de ne- 
mărginite ca și universul“ (La mort, 1928, p. 242). „Ideea noastră a 
incognoscibilului a fost şi va fi totdeauna fără valoare și totuşi va 
rămîne ideea cea mai importantă a speciei umane“ (ib., p. 224). In- 
cognoscibilul nu este însă lipsit de orice semnificație. El este față de 
cunoaștere factor recesiv, fiindcă ceea ce nu cunoaștem şi cu atît mai 
mult ceea ce nu vom cunoaște niciodată are măsura şi punctul de 
referință în ceea ce cunoaștem şi mai ales în imaginaţia noastră care 
ne plimbă înaintea minții peisajul încînător a ceea ce am putea cu- 
noaşte. Raportul recesiv este mascat de înclinarea noastră de a sub- 
evalua ceea ce cunoaştem în favoarea a ceea ce nu cunoaştem şi 
— ciudat! — în favoarea a ceea ce nu vom cunoaşte niciodată. In- 
cognoscibilul este un alt termen pentru imaginarea a ceea ce am putea 
cunoaşte, chiar dacă este sustras cunoașterii din motive care nu sînt 
niciodată convingătoare. Căci nu avem nici un mijloc sigur de a despărți 
incognoscibilul, adică ceea ce nu va fi niciodată cunoscut, de necu- 
noscut, adică de ceea ce nu este încă cunoscut. Și nimeni nu poate 
nega că necunoscutul, oricît ar fi de mare, este și rămîne o anexă a 

cunoștinței care plăteşte şi ea fatalul tribut timpului. În ce priveşte 
incognoscibilul, cine este atit de naiv să decreteze de pe acum ce 
anume nu va fi niciodată cunoscut ? Vom ajunge vreodată să cunoaştem 
totul ? Întrebarea este o altă formă a naivităţii. Împotriva acestei ipo- 
teze improbabile de a cunoaște totul, s-a adus o singură obiecţie : cînd 
vom cunoaște totul, fericirea noastră va fi în mare pericol. Inteligența 
ar amorți, s-ar șimţi ca într-o închisoare. „În orice caz, n-aş dori celui 
mai rău dușman, chiar dacă gîndirea sa ar fi de mii de ori mai înaltă şi 
mai puternică decît a mea, de a fi veşnic condamnat să locuiască în- 
tr-o lume în care el ar fi surprins un secret esenţial și la care, fiind 
om, ar fi început să înţeleagă ceva“ (Maeterlinck, op. cit., p. 271—272). 
Este o iluzie ridicolă că universul a ascuns într-un plic bine sigilat 
un secret, pe care spre nenorocirea noastră l-am surprinde sau forța. 
Dar se pune oare omului problema că va cunoaşte cîndva totul ? Cum 
procesele universului sînt fără număr, și cunoștințele vor fi fără număr. 
Necunoscutul nu are hotare şi de aceea pare incognoscibil. Adeseori 
filozofia a vorbit de „disproporția“ dintre realitatea infinită şi cunoaş- 
terea umană finită, firavă, deficientă. Existenţa este faţă de idee in- 
comensurabilă și se definește prin incomensurabilitate. Dar cunoașterea 
are încă o imperfecţie care este totuși antidotul celei precedente. Deși 
este finită (prima imperfecţie), cunoștința omului este plastică, nede- 
finită, incapabilă de a fi deplin sistematică (a doua imperfecţie). Dar 
această imperfecție este salvatoare. Progresivitatea inteligenței repară 
finitatea acesteia, micșorează incomensurabilitatea sau o face suporta- 
bilă. Finitatea cunoașterii este o grea scădere. Omul trăiește în condiţii 
prea strimte şi limitate pentru a visa o cunoaştere totală, chiar cu 
timpul. Dar să luăm bine aminte. Necunoscutul, poate permanent, nu 
decurge dintr-o slăbiciune a cunoaşterii, ci din situaţii reale, cine ştie, 
remediabile pe o cale sau alta, cel puţin parțial. Din fericire, își face 
apariția imaginația care sugerează că pe un plan mai vast lumea ar 
putea să aibă o altă înfăţişare cu alte legi și calităţi. Un asemenea „in- 
cognoscibil“ este mai degrabă un excitant al cunoaşterii, un îndemn de 
a duce investigația mai departe, un indicator pe drumul lung al ştiinţei, 
un sinonim a ceea ce nu este încă cunoscut, dar poate fi cunoscut. 


- Eaperienţă-gîndire. Banala opoziţie intuiţie-noţiune este legată de 
o altă opoziţie mai importantă : experienţă-gîndire, care îmbrățișează 
tot domeniul cognoscibilului. Nu este necesar să dezvoltăm aci acest 
aspect al dualismului existență-cunoaștere, fiindcă întreaga noastră 
lucrare are ca axă reforma noțiunii de experienţă şi slăbirea antago- 
nismului tradițional dintre experiență și gîndire. Apelul la experienţă 
ca un protest împotriva intelectualismului sau raționalismului nu este 
de ajuns. Este chiar un enunţ prea general. Esenţial este sensul autentic 
al experienţei în cadrul cunoaşterii, este elucidarea raportului de ar- 
monie, sau de antagonism dintre experiență și alte modalităţi ale cu- 
noașterii. Opoziția experienţă-gindire este cea mai veche şi înrădăci- 
nată dogmă a filozofiei europene. Resortul opoziţiei este o concepţie 
mutilată a experienţei, o adevărată consacrare a ei. O astfel de expe- 
riență cere, din cauză pretinselor ei deficiențe, nu numai o întregire, 

ci chiar o îndrăzneață depăşire prin gîndire, pentru a obţine o adevă- 
rată cunoştinţă care este și o „cunoștință adevărată“. În timp ce noțiu- 
nea tradiţională de experienţă este îngustă, închisă în sine, îngrădită 
numai la unele componente ale existenţei, anume la „particular“ (in- 
dividual) şi senzorial, concepția experienţei, pentru care noi milităm, 
consideră experiența o zonă coextensivă cunoaşterii, o capacitate de 
nelimitată recepţie. Experienţa este deschisă tuturor factorilor care odi- 
nioară erau rezervaţi gîndirii („raţiunii“) : idei, judecăţi, raționamente. 
Experiența îmbrățișează tot ce este real, ireal, suprareal (matematic), 
ideal (valoare). Extensiunea termenului de experienţă ar fi un abuz 
numai în două ipoteze : a) dacă noi am afirma că tot ce este obiect de 
experienţă este real, aşa cum este experienţa senzorială, deci dacă am 
abuza nu de un nume — liber este oricine să-şi aleagă convenţional 
numele —, ci de un anumit sens dat numelui, adică de sensul obiş- 
nuit; b) dacă sensul general n-ar avea de împlinit o importantă func- 
ție : să bareze drumul nefastei „activităţi interne, spontane“ fie a 
gîndirii, fie a imaginaţiei. Însăşi ştiinţa a lărgit cîmpul experienţei 
sensibile şi a modificat adînc „disproporţia“ dintre inteligență şi rea- 
litate. Totuşi, „disproporţia“ implica o armonie între organismul nostru 
cu aparatele senzoriale şi raporturile tempo-spaţiale ale lucrurilor, in- 
clusiv capacitatea noastră de a lucra asupra lor. Instrumentele măritoare 
de lucruri, microscopul şi telescopul (macroscopul) au răsturnat ve- 
chea armonie dintre organismul nostru și restul naturii. Ele ne-au 
dezvăluit lumi prea mici sau prea mari în raport cu noi şi totodată 
au făcut posibilă și acţionarea noastră asupra unora din aspectele aces- 
tor lumi. Astfel am lărgit adaptarea noastră la univers, iar prin instru- 
mente sîntem puși în fața unei lumi care nu este încă a noastră, fiindcă 
ne simțim faţă de ea sau foarte mari sau foarte mici. Știința naturii, 
prin tehnica ei, transformă omul şi natura, producînd o nouă ajustare 
a lor, şi primeşte o semnificaţie filozofică prin descoperirea de lumi 
nebănuite, prin extinderea cîmpului experienţei. 

Gîndirea nu depășește experiența, ci o explicită, o clarifică. Func- 
ţia originală a gîndirii este crearea planului de explicitare, de clarifi- 
care. “Trecerea de la obscur la clar nu modifică întru nimic obiectul 
însuși, în schimb modifică adînc conştiinţa. Clarificarea este o „ope- 
raţie“, o „elaborare“, o activitate uneori intensă, care nu afectează obiec- 
tul gîndit, ci subiectul gînditor — îl face mai analitic, mai pătrunzător 
în cutele faptelor date global. Clarificarea este capitală în știință, de 
aceea rațiunea, care nu adaugă experienței decît un coeficient de luci- 
ditate, este mai umană decit experiența în sensul de dat neclar, „ira- 
tional“, de prezentare nudă fără explicaţie. Ceea ce sîntem în drept să 
pretindem experienţei este să nu fie o piedică pentru rațiune, ci un 
reazem, cel mai solid reazem al. ei. Dacă este aci un lucru de făcut 
este spulberarea erorii că inteligibilul nu este o adîncire, o autentificare 
a experienţei, ci o depăşire a ei prin activitatea „spontană“ a raţiunii. 
Este absurd să învinuim experiența că ea nu ne prezintă faptele odată 
cu explicarea lor, că faptele nu sînt date împreună cu cauzele lor, așa 
încît să fim scutiţi de efortul căutării. Este suficient ca tot faptele să 
ne dezvăluie şi cauzele ; experiența efectelor se dublează cu experiența 
cauzelor. Unul din motivele ce au determinat persistența pînă în vremea 

noastră a dogmei că experienţa este o cunoștință „mutilată“, este rolul 
hipertrofiat al simbolismului matematic. G. Matisse, om de ştiinţă şi 
filozof lucid, luptă să trezească: pe cei cuprinși de beţia simbolismului. 
„Viciul științei moderne este simbolismul. El joacă pentru cunoaştere 
rolul: de narcotic; el împrăștie cunoașterea pozitivă în reverii specu- 
lative şi. în delir deductiv. Ne întoarcem la un fel de scolastică. Ten- 
sorii, raționalii, divergențele, potenţialii iau locul proprietăţilor şi fe- 
nomenelor. Inteligența omului se rătăcește din nou. Cunoaşterea, oricît 
ar fi de înaltă, trebuie să rămînă în raport strîns cu experiența — izvo- 
rul nesecat al oricărei cunoștințe şi al oricărei puteri — pentru ca 
trecerea să se facă uşor de la una la altaf: (G. Matisse, Philosophie de 
la nature, vol. III, 1938, p. 268). i 


Relevam înainte cît de neîntemeiată este obiecția adusă experien- 
tei că ea ne prezintă faptele fără aplicarea corespunzătoare. Explicația 
nu este posibilă fără general, adică fără esență (genuri, specii), şi mai 
ales fără relaţii. Dar generalul nu este dat independent, ci aparţine in- 
dividualului, este implicat în el. Nu avem o percepție specială a gene- 
ralului, mai ales a relației cauzale, ci generalul este inclus în individual, 
uneori este chiar ascuns în complexul de individuali, şi trebuie să fie 
explicitat printr-un efort îndelungat, printr-o activitate a gîndirii. Re- 
velarea, dezvăluirea generalului explicativ nu este un dar, ci o cuce- 
rire. Relaţia este implicată în cel puţin doi termeni şi de aceea, pentru 
transpunerea ei pe planul clarităţii, se impune un efort suplimentar. 
Toată activitatea pretins creatoare a gîndirii este o activitate de expli- 
citare, o activitate de supremă importanță, fiindcă este pe cît de difi- 
cilă pe atît de neapărată. Gîndirea rămîne însă recesivă faţă de expe- 
riență, este o anexă umană a experienţei, o anexă fără de care cultura 
n-ar fi fost posibilă. Gîndirea este noblețea omului, fiindcă totodată 
ea este noblețea experienţei. „Dacă generalitatea şi necesitatea nu sînt 
numai în noi, ci și în lucrurile din afara noastră; dacă există lucruri 
care concordă real între ele sau sînt identice în natura lor, ca de 
exemplu corpurile care sînt grele; dacă mai departe există lucruri 
care stau real. unele cu altele în raport de necesitate, așa încît dacă 
este dat. unul, este afirmat și celălalt: de ce atunci generalitatea şi 
necesitatea să nu fie și o chestie de experienţă, de empirie, chiar dacă, 
cum se înțelege de la sine, la această experienţă se adaugă intelectul, 
dar un intelect activ în. simțuri, un intelect care vede, aude, simte“ 
(L. Feuerbach, Sämtliche Werke, ed. Bolin şi Jodl, vol. X, p. 323). Un 
savant contemporan, A. Turpain, ştie să valorifice care sînt titlurile de 
noblețe ale experienţei în cunoştinţa ştiinţifică : „singură experienţa 
garantează ştiinţa împotriva exceselor pe care le-au produs în cele 
din urmă teoriile, religiile, filozofiile. Experienţa, singură experienţa, 
apără spiritul omenesc împotriva «tendinței de a exagera valoarea re- 
zultatelor obţinute 'și de a crede că posedăm în ele în sfîrşit cheia lu- 
mii». De unde vine această putere, în adevăr rodnică, a experienței‘? 
Din aceea că ea controlează neîncetat toate cuceririle științei. Datorită 
experienței se poate spune în adevăr : ceea ce face ştiinţa să progreseze 
este faptul-că ea nu este niciodată sigură de nimic și că, prin experienţă, 
ea controlează constant și principiile sale și: chiar achiziţiile sale (vezi 

volumul colectiv intitulat L'&volution des sciences physiques. et mathé- 
matiques, 1935, p. 18—19). 

Giîndire-limbaj. Dualismul gîndire-limbaj este o problemă clasică, 
cea mai discutată în tratatele de psihologie, logică, gramatică, fără să 
piardă nimic din complexitatea ei. În adevăr, acest dualism ilustrează 
tipic opoziția recesivă. Gindirea și limbajul sînt termeni radical deose- 
biţi, asemenea opoziţiei dintre spirit şi materie, de care ne vom ocupa 
într-un capitol următor, şi totuşi sînt legaţi de nedespărțit. Cei doi 
termeni nu pot fi identificaţi în sensul propriu al identificării, cum 
s-a încercat uneori, ci rămîn deosebiți, dar nici nu pot fi despărțiți 
cum ar îndreptăţi opoziția naturii lor. 'Ţinînd seama de eterogenitatea 
celor doi factori, a reprezentărilor lucrurilor, identice ca şi lucrurile, 
şi a cuvintelor, care variază cu popoarele şi. dialecreie, împrejurare 
subliniată şi de Aristotel în De Interpretatione (cap. 1), sotistul Gorgias 
trage concluzia că chiar de-am cunoaște existenţa noi nu putem comu- 
nica cunoştinţele noastre. Scepticul Sextus Empiricus, mult mai tîrziu, 
reproduce în pagini impresionante prin subtilitatea lor concepţia lui 
Gorgias. „Mijlocul prin care noi comunicăm este vorbirea, iar vorbirea 
nu este realitatea, lucrul însuşi ; deci noi comunicăm altora nu cele ce 
există, ci vorba care este alta decît lucrurile. După cum ceea ce se 
vede nu poate fi auzit, şi invers, la fel, întrucît existenţa este exte- 
rioară nu poate să devină cuvîntul care este interior... Căci chiar dacă 
cuvîntul este real, el se deosebeşte de celelaite lucruri, şi cel mai mult 
cuvîntul diferă de lucrurile vizibile, şi prin alt organ este perceput 
vizibilul şi prin altul cuvîntul. Deci vorbirea nu poate exprima cele 
mai multe lucruri“ (H. Diels — W. Kranz, Die Vorsokratiker, vol. II, 
ed. a V-a, p. 282). 

Între gîndire şi limbaj există un raport specific care se încadrează 
în raportul de recesivitate ; deși atît de deosebiți, cei doi termeni sînt 
solidari. Limba elenă a avut la dispoziţie un termen, logosul, care la 
origine înseamnă socoteală, calcul, dar a servit pentru a desemna deopo- 
trivă gîndirea şi limbajul, accentul căzînd pe limbaj, cuvînt. De aceea 
s-ar putea interpreta că alegerea acestui termen favorizează limbajul, 
ceea ce ar răsturna raportul recesiv, dînd limbajului rolul dominant și 
gîndirii rolul recesiv. Creștinismul, adoptînd la începutul Evangheliei 
lui Ioan termenul grecesc de logos, relevă puterea cuvîntului, cum se 
vede din traducerile obișnuite prin Cuvînt, Verbum: „La început a 
fost Cuvîntul“. Conștiinţa populară în trecut, ca şi astăzi, a avut drep- 
tate să accentueze limbajul, fiindcă el este fenomenul cel mai izbitor, 
în timp ce gîndirea scapă psihologiei celei mai atente, deși fără gîn- 
dire limbajul este simplă articulare de sunete. Limbajul ca ansamblu 
de semne nu este nimic fără semnificaţie, iar semnificaţia nu este posi- 
bilă fără gîndire. Recesivitatea nn scutește de a cerceta mai adîncit 
raportul de întiietate între cei doi termeni și de a ne întreba: vorbim, 
fiindcă giîndim, sau gîndim, fiindcă vorbim ? Întiietatea gîndirii poate 
fi ușor probată, cu toate că gîndirea nu s-a putut constitui deplin decît 
prin simultaneitatea și interdependenţa celor doi termeni. Avea drep- 
tate Hamilton să declare : „cuvintele sînt fortărețele gîndirii“ (Lectures 
ou logique, lecture VIII). Alfred Binet, în cercetările sale asupra inte- 
ligenţei copiilor normali în plină dezvoltare și a imbecililor în vîrstă 

care s-au oprit la o fază 'a copilăriei, a demonstrat disocierea facultăţii 
de a vorbi şi a facultăţii de a înțelege, cea din urmă avînd prioritatea. 
La 8 sau la 10 luni un copil normal înțelege multe cuvinte, dar el 
vorbeşte mult mai tîrziu. Imbecila Denise, în vîrstă de 25 ani, pe care 
a. studiat-o cu atenţie, a arătat de asemenea că poate înțelege multe 
lucruri, fără să le poată pronunța și fără să poată ajunge vreodată la 
pronunțarea lor, tocmai fiindcă este lipsită de inteligență. „Gîndim că 
dacă Denise, întocmai ca un copil de 10 luni, nu vorbeşte, este fiindcă 
ea nu are destulă inteligență pentru a vorbi“ (A. Binet et Th. Simon, 
Langage et pensée, „Année psychologique“, vol. XIV, 1908, p. 304). 
Limbajul înaintea gîndirii este o absurditate, căci ce poate fi un cuvînt 
înainte de semnificaţia lui, sau este o petitio principii dacă se admite 
odată cu sunetul semnificaţia lui. A spune generic cu Herder şi Hamann 
că' gîndirea este limbaj mi se pare un adevăr elementar şi ca atare 
indiscutabil. Dar aceasta nu înseamnă nici că identificăm gîndirea şi 
limbajul, nici că le aşezăm pe acelaşi plan ca şi cînd ele ar fi apărut 
simultan, s-ar zice la un ordin de sus. Problema „originii limbajului“ 
a frămîntat pe filozofi şi psihologi şi este prea complexă pentru a fi 
uşor rezolvată. Recesivitatea respectă complexitatea problemei, fiindcă 
recunoaște întîietatea gîndirii, dar adaugă necesitatea legăturii simul- 
tane şi a interdependenței pentru o gîndire conturată și progresivă. Deși 
gîndirea nu este dependentă de limbaj, ea se fixează şi se dezvoltă 
pari passu cu limbajul. Limbajul uman este constituit din sunete arti- 
culate, adică distincte unele de altele şi totuși strîns legate. Tocmai 
articulația atestă puterea gîndirii, a “spiritului. „Articularea se reazemă 
pe puterea spiritului asupra instrumentului verbal de a-l constrînge să 
trateze sunetul corespunzător formei acţiunii sale“ (Werner Sombart, 
Vom Menschen, 1938, p. 71). Binet dovedea că „funcţia limbajului este 
semnul inteligenței umane“ şi că un anumit nivel intelectual este ne- 
cesar pentru apariţia limbajului și că acest nivel nu este nevoie să fie 
prea ridicat. „Impresia ce o avem de la aceste noi constatări este că s-a 
exagerat mult cantitatea de inteligenţă necesară întrebuinţării limba- 
jului“ (Binet et Simon, op. cit., p. 320). 

Interdependenţa recesivă a gîndirii și limbajului a fost interpretată 
ca identitatea lor. Identificarea era sugerată de termenul comun logos, 
iar Platon este un reprezentant al acestei teorii. A gîndi este totuna 
cu a vorbi, fiindcă vorbirea este nu numai externă, dar și internă, cum 
vor întări şi vor consacra gînditorii stoici. „Deci gîndire şi vorbire sînt 
același lucru, afară numai dacă nu numim gîndire dialogul interior și 
tăcut al sufletului cu el însuși“ (Sofistul, 263 e). „Ce este a gîndi ? Este 
vorbirea (logos) ce-și rostește sieși sufletul tot timpul asupra obiectelor 
pe care le cercetează“ (Teetet, 189 e). În timp ce la Platon egalitatea 
dintre gîndire şi limbaj favoriza totuși gîndirea, exista şi posibilitatea 
de a egaliza 'cei doi termeni în favoarea limbajului. Gîndirea redusă la 
limbaj este nota caracteristică a nominalismului, curent de gîndire an- 
tic (sofiştii, stoicii) şi modern (Hobbes, Condillac etc.). Dacă nu există 
gindire dezvoltată fără limbaj şi nici limbaj fără un rudiment de gîn- 
dire, aceasta nu ne dă dreptul să aşezăm cei doi termeni la acelaşi nivel, 
cu toată interdependenţa lor pe trepte superioare de evoluţie psihică. 
Gindirea are şi păstrează funcția dominantă față de imaginile ce o ilus- 

trează imperfect şi faţă de limbajul care o fixează şi-i dă un corp. „În 
orice: caz, credem că am pus mai presus de îndoială, prin observaţii 
precise, că există o gîndire fără imagini, că există o gîndire fără cu- 
vinte, și că gindirea este constituită printr-un sentiment intelectual. 
Acestea sînt constatări cu totul simple, elementare, demonstrabile, care 
vor servi mai tirziu ca fundament pentru experienţe şi teorii noi asupra 
gîndirii“ (Binet et Simon, op. cit., p, 339). Un alt psiholog francez, 
H. Delacroix, după ce a afirmat că „limbajul este totodată efectul. şi 
condiția gîndirii logice“: (Le langage et la pensée, p. 104), precizează 
în altă lucrare : „gîndirea depăşeşte limbajul, cum ea depăşeşte toate 
imaginile“ (Les operations intellectuelles, vol. V, fasc. 3, în Nouveau 
traite de psychologie, 1936, p. 96). Psihologul german Th. Elsenhans 
nu admite legătura indisolubilă. Există pe lingă gîndirea vorbită, „vor- 
bire fără gîndire şi o gîndire fără vorbire“ (Th. Elsenhans, Lehrbuch 
der Psychologie, ed. a III-a, 1939, p. 353). Gindirea fără formulare 
lingvistică este intuitivă; ea se întîlnește nu numai la matematician, 
dar și în combinaţiile jucătorului de șah, ale marelui negustor sau ale 
tehnicianului. „Ba chiar limbajul, în astfel de domenii, poate fi de-a 
dreptul un obstacol pentru -rodnicia şi energia gîndirii“ (îb., p. 353). 
Avem convingerea că este exclusă o bogată gîndire intuitivă, dacă 
gîndirea n-a făcut înainte un lung stadiu de fixare şi analiza ei prin 

Totdeauna gîndirea domină şi totdeauna limbajul se limitează la 
funcţia recesivă. Dominarea gîndirii decurge din definiția limbajului. 
Acesta este un sistem de semne materiale ale altor existențe care pot 
să nu fie şi ele de ordin material și atunci semnul se cheamă simbol. 
S-a făcut distincția între semne naturale, cum sînt lacrimile pentru 
durere, fumul pentru foc, urmele pe zăpadă pentru prezenţa vînatu- 
lui etc., şi s-au opus aceste semne naturale celor convenţionale sau ar- 
tificiale, cum sînt de exemplu soneria pentru prezenţa la poartă a unei 
persoane sau bătaia în uşă. Este ușor de observat că semnele artificiale 
sînt instituite de om, deci presupun inteligenţa, iar semnele naturale 
nu sînt propriu-zis semne, atîta timp cît nu intervine o conştiinţă care 
să le interpreteze ca atare. Simpla asociere, oricît de strînsă, a doi 
termeni nu este încă o relaţie de semnificaţie, chiar pentru o inteli- 
genţă. Relaţia de semnificaţie este o asociere de reprezentări, dar nu 
orice asociere de reprezentări este o relație de semnificaţie. Numele. 
lui- Mihai Viteazul este asociat cu lupta de la Călugăreni, al lui Ro- 
bespierre. cu revoluţia ' franceză, cumpăna de pe cîmpie cu imaginea 
apei etc. Şi totuşi nu se poate spune în aceste exemple că unul este 
semnul termenului asociat. Semnul verbal se deosebeşte şi de strigătul 
ca semnal al animalului. În cazul acesta, semnalul este însăşi acţiunea 
de; semnalizare. Pentru ca semnalul să devină semn, el trebuie să se 
desprindă de acţiune, cum observă Delacroix, şi să dobîndească o. exis- 
tenţă independentă, să fie dar mobil, încetînd de a adera la restul ma- 
- nifestaţiilor. Semne există numai pentru şi prin inteligenţă, printr-o. 
structură mentală. „Semnul instinctiv este un semn aderent; semnul 
inteligent este un semn mobil“ (Delacroix, Les operations intellectuelles, 
p. 149). Dar și inteligenţa există prin semne, fiindcă semnul este măr- 
turia inteligenţei. Inteligența, capacitatea gîndirii abstracte, este legată 

de constituirea semnelor, ea depăşeşte însă semnul şi este condiţia apa- 
riţiei şi evoluţiei limbajului. „Dacă orice limbă este arbitrară, fiindcă 
este convenţională, dacă ea scapă în anumit sens influenţei spiritului, 
fiindcă ea ascultă de forțele mecanice care guvernează legile fonetice, 
de asemenea orice limbă este solidară cu gîndirea care lucrează la con- 
stituirea, menţinerea şi transformarea limbilor“ (ib., p. 152). Limbajul 
are patru aspecte : a) limbajul propriu-zis sau funcţia umană generală 
de a construi şi utiliza sistemul de semne sprijinit pe noţiuni ; b) limba, 
care este limbajul realizat în anumite condiţii de civilizaţie, este bunul 
unei comunităţi lingvistice, bun care preexistă individului, i se impune 
și-i supraviețuiește ; c) vorbirea, graiul sau formularea limbii de către 
un individ care a asimilat limba, recreînd-o şi dezvoltînd-o ; d) cuvîntul 
sau mecanismul psihofizic, sistemul auditivo-motor,- sinergia unui sis- 
tem auditiv şi a unui sistem motor. Cuvîntul rezultă din asocierea unei 
semnificaţii, proces intelectual, cu un grup de sunete şi mișcări. În 
sfîrșit, cuvîntul nu este izolat, ci intră în relaţie cu alte cuvinte potrivit 
regulilor gramaticii. De aceea fiecare limbă este manifestaţia lumii ling- 
vistice la un nivel istoric al unei societăţi, este o viziune asupra lumii, 
un moment în dezvoltarea spiritului şi a civilizaţiei (îb., p. 153—154). 
Îndeosebi fenomenul afaziei relevă că limbajul nu este o facultate unică, 
indivizibilă, dintr-o bucată, ci se compune dintr-un anumit număr de - 
operaţii şi că aceste operaţii diverse sînt independente unele de altele 
și pot fi distruse sau conservate unele cu excluderea celorlalte (Binet). 
La cele patru manifestații sau aspecte ale limbajului trebuie să mai 
adăugăm scrisul şi cititul, fenomene în care elementul activ este încă 
mai accentuat, 

Cuvîntul este sunet, dar este mai ales mișcare, acţiune, dinamism, 
ergon. Ca sunet şi mai ales ca acţiune, cuvîntul este nu numai un semn 
indirect pentru spiritul care semnifică, este dar un simbol al interioru- 
lui. ce afirmă semne, un simbol al vieţii inconştientului, cum susţine 
psihanaliza lui Sig. Freud. Ca mijloc de acţiune cuvîntul este o forţă 
socială, aspect relevat cu vigoare demult de către sofistul Gorgias în 
Lauda Elenei, discurs de apărat: „cuvîntul este un mare stăpîn“ (vezi 
H. Diels, Vorsokratiker, vol. II, ed. a V-a, p. 290, rîndul 17). Viaţa psi- 
hică „se exprimă“ prin mișcări, iar prin „expresii“ are loc comunicarea 
dintre centrele psihice individuale. Expresivitate şi comunicare sînt 
inerente limbajului. Cîntecul și limbajul sînt diferențieri ale expresivi- 
tății primitive. La origine, emoția, afectul caută exprimare și comuni- 
care. La început, limbajul este un sector al exprimării emoţiilor. Emo- 
ţia se exprimă şi se comunică pe trei căi: 1) modificări interne, mișcări 
mușchiulare, cu sau fără întovărăşire de sunete ; 2) mimica sau expresia 
muşchilor feţei ; 3) gesticulaţie. Limbajul de la obiîrşie este motricitate, 
acțiune, gesticulaţie. Odată cu gesticulaţia se manifestă expresiile vocii, 
strigătele ca semnale. L. Noir6 (Ursprung der Sprache, 1877) explică 
originea limbajului prin exclamaţiile primitive emise în munca colec- 
tivă. Dar strigătele sau exclamaţiile în efortul muncii, în scopul de a 
comunica şi-a produce emoţii, nu constituie încă limbajul. Strigătele 
sînt încă aderente la emoţii subiective. Pentru a deveni semne, ele tre- 
buie să devină obiective, să se elibereze de emoţii, să dobindească mo- 
bilitate proprie. Wolfgang Köhler scrie, în această privinţă, despre mai- 

muţele de pe insula Tenerifa pe care le-a observat îndelung : manifes- 
taţiile fonetice, fără excepție, exprimă numai feluri de a fi subiective, 
sînt doar expresii emoţionale şi niciodată nu exprimă ceva . obiectiv. 
Limbajul uman nu este numai expresia unei conștiințe comunicată altei 
conștiințe, care astfel primeşte un semnal. Raportul de semnalizare între 
două psihisme se întîlneşte și la animale. Specificul limbajului uman 
este desprinderea semnalului de emoția umană, suprimarea aderenţei 
la subiect, şi legarea semnului, devenit mobil de obiecte, anume de 
aspectele lor abstracte : proprietăţi, stări, activităţi, relaţii. Cuvîntul 
dobîndește un sens prin asocierea lui cu obiectele şi aspectele lor 
abstracte. Nici un alt animal nu dispune de semne aderente la obiecte 
și laturile lor generale. Desigur, omul şi-a croit limbajul prelucrînd 
materialul de expresii naturale comandate de emoţii. Pînă în faza celei 
mai înalte civilizaţii, limbajul sonor a păstrat legături intime cu accen- 
tele emotivității şi cu manifestaţiile gesticulatorii, pe care însă a ştiut 
să şi le subordoneze. Subordonarea a fost posibilă, fiindcă întreaga 
gamă de emoții și activități a fost nelipsit însoțită de gîndire și con- 
trolul ei. Fără expresivitatea limbajului gîndirea se ofileşte, dar fără 
gîndire expresivitatea pierde semnificația, este lipsită de sensul ei ling- 
vistic. Chiar dacă gîndirea și limbajul sînt perfect corelative, totdeauna 
gîndirea are funcția dominantă şi limbajul este' recesiv. 

d 


Adevăr-eroare. Problema cunoaşterii a evocat tot timpul dualismul 
adevăr-eroare, căci orice cunoștință este sau adevărată, sau falsă. Tra- 
diția filozofică a dat dovadă de prudență, recunoscînd de la Aristotel 
pînă la Kant şi contemporani că adevăr şi eroare se aplică nemijlocit 
la judecată, la propoziţie, deci la exprimarea lingvistică a unei gîndiri, 
la afirmaţie și negație. Noţiunile (de exemplu, om, piatră, stea, himeră, 
triunghi, cauzalitate, iubire etc.) se pare că nu sînt nici adevărate, nici 
false, ci numai judecăţile care afirmă sau neagă despre ele ceva, îndeo- 
sebi existența sau neexistența. Nu vrem să ne angajăm într-o discuţie 
asupra acestei competiţii între judecată şi noțiune. În genere, concepţia 
tradițională a văzut just. Dar, oricum, judecata nu creează ca din nimic 
adevărul şi eroarea, ci ea nu face decît să explice verbal ceea ce este 
implicit cuprins în noțiuni, în fapte. Nu această latură, adică domeniul 
de aplicaţie a dualismului adevăr-eroare interesează. aci. Interesează 
dualismul dat din punctul de vedere al raportului de recesivitate. De- 
oarece chestiunea a fost cercetată în alte lucrări (Știință şi raționalism, 
1926; Reforma logicii, 1941), ne limităm aci la formularea sumară a 
soluţiei noastre. Adevăr şi eroarea nu se situează la același nivel, nu 
sînt perfect corelative, ci stau în raport recesiv. Adevărul este domi- 
nat, eroarea este secundară, pentru că orice eroare este un adevăr ` 
detronat de alt adevăr, aşa încît nu există niciodată o vacanță de ade- 
văr. Adevărul este totdeauna o existență prezentă; eroarea aparţine 
trecutului, este o situaţie retrospectivă. Cînd am ajuns la un nou ade- 
văr, cel vechi pierde titlul şi este declasat în eroare sau „fost adevăr“. 
Pînă la descoperirea noului adevăr, concepţiile considerate ca adevă- 
rate rămîn. valabile ca atare. Teama de eroare este în realitate teama 
de a vedea propria concepţie depăşită de o altă concepţie care nu numai 

pretinde, ci se şi legitimează ca fiind mai adevărată. Lupta pentru ade- 
văr rămîne misiunea de onoare a omului de știință, iar teama de eroare 
este o laşitate, şi o miopie. E drept că în preajma adevărului dominant, 
sigur de sine, trăieşte recesiv, la pîndă, eroarea care își aşteaptă vic- 
tima. Este reversul sumbru al perfectibilităţii. Cea mai neiertată rătă- 
cire este răsturnarea raportului recesiv şi proclamarea că eroarea stă- 
pîneşte cunoștința noastră. În numele cărui adevăr ocult se proclamă, 
atît de contradictoriu, dominarea erorii ? Adevărul are dar totdeauna 
ultimul cuvînt. Eroarea, dacă pretinde mai mult decît postul recesiv, 
totdeauna onorabil, este parazitul adevărului. Nu ne lăsăm sedușşi nici 
de prestigiul magic ~ı adevărului, ca și cum adevărul ar fi o calitate 
imanentă lucrurilor. Omul are adevărul pe care îl merită, de care este 
vrednic să-l aibă. Adevărul se mişcă pe toate planurile cunoașterii si 
de aceea trebuie să ni se spună de la început care este planul adevă- 
rului de care se vorbeşte, la care fel de obiect sau de existenţă se re- 
feră adevărul în discuţie. S-a abuzat de termenul adevăr, cum s-a abu- 
zat de mulţi alți termeni filozofici, deci cu aplicație generală. 


18. A POSTERIORI-A PRIORI 


Dualismul a posteriori-a priori (în traducere literală : „de la ceea 
ce este mai pe urmă“ — „de la ceea ce este mai întîi“) este un episod 
al teoriei cunoaşterii. Cum am încercat să demonstrăm în capitolul pre- 
cedent, cunoștința este recesivă faţă de existenţă. Este fundată bănuiala 
că acest dualism secundar al cunoaşterii este legat recesiv de un dua- 
lism secundar al existenţei, de acela dintre real şi suprareal (matema- 
tic, logic), care va fi obiectivul unui capitol următor. Întocmai cum su- 
prarealul este recesiv față de real, tot aşa a priori este recesiv față de 
a posteriori. Cele două recesivități pot fi cercetate separat. A priori 
este ireductibil, are originalitatea sa: el este și rămîne subordonat cu- 
noștinței a posteriori, aşa cum tot ce nu este real păstrează legătura 
recesivă cu realul. Ce semnificație au cei doi termeni cu o sonoritate 
de latină târzie ; care sînt principalele sensuri ale lui a posteriori şi a 
priori; care sînt „metamorfozele a priorităţii“, după expresia lui Otto 
Liebmann ? (Analysis der Wirklichkeit, ed. a IV-a, 1911, p. 208). 

A posteriori şi a priori sînt o moştenire scolastică, aceasta fiind la 
rîndul ei un legat al filozofiei aristotelice. Cunoștinţa a posteriori este 
cunoștința de la ceea ce este mai pe urmă pentru noi, adică de la efecte, 
la ceea ce este mai întîi în natură, adică la cauze, care sînt considerate 
ca generale. De aceea cunoștința a posteriori este inductivă sau fundată 
pe datele senzoriale, pe percepții. Acestea reprezintă indivizii ca efecte 
ale cauzelor generale, ale esențelor. Cunoștinţa a priori de la ceea ce 
este mai întîi în ordinea naturii, de la cauze, de la general sâu esență 
la ceea ce este mai pe urmă, adică la efecte, la indivizi. Astfel a pos- 
teriori sfirșeşte prin “a fi totuna cu percepţie, experienţă, iar a priori 
totuna cu gîndirea pură, cu rațiunea. Este a priori cunoștința care are 
fie. originea, fie fundamentul logic al evidenţei în gîndirea pură și ca 

atare nu poate fi respinsă de experiență, de cunoştinţa a posteriori, ci 
numai confirmată. Cunoștinţa a priori, independentă de experiență, este 
necesară şi universală, în timp ce cunoștința a posteriori posedă cel 
mult o generalitate comparativă, o generalitate care poate fi oricînd 
răsturnată sau îngrădită de o nouă experiență. Cunoștinţa a priori este 
sădită în rațiune, este înnăscută gîndirii şi ca atare planează peste ex- 
periență sau o condiționează. Apriorismul este la început nativism, teo- 
ria ideilor înnăscute. Rămîne să vedem ce este fundat în această pre- 
tenţie. Ne lovim din nou de dualismul experiență-rațiune (gîndire). Cum 
am arătat că raţiunea (gîndirea) nu depăşeşte experienţa, ci are față 
de ea o însemnată funcţie recesivă — aceea de a-i scoate la lumină 
zăcămintele de determinări generale —, tot așa se va impune demon- 
strarea apriorității în rolul de factor recesiv. 

Trebuie recunoscut de la început că sensurile istorice ale aprioris- 
mului au luat naştere dintr-o tragică neînțelegere, din neînțelegerea 
experienţei în ce privește natura şi potenţele ei. Întreaga istorie a fi- 
lozofiei este o stranie conspirație împotriva experienţei. Conspirația şi-a 
găsit expresia într-o concepție pe care noi am numit-o, folosindu-ne de 
un termen consacrat în istoriografia filozofiei, nominalism. Preferinţa 
noastră pentru acest nume pare poate ciudată, fiindcă nominalismul se 
caracterizează prin valorificarea experienței împotriva „realismului“ 
care afirmă că reală este noţiunea, „universalul“. Este cazul ca expe- 
riența să exclame : „fereşte-mă, Doamne, de prieteni, fiindcă de duş- 
mani mă apăr singură“. În adevăr, pentru nominalism, date sînt numai 
percepțiile individuale, „concrete“, iar ceea ce numim noţiuni, genera- 
lităţi, universalia, sînt numai „nume“ (nomina). Termenul de nomina- 
lism — mărturisim — nu ne încîntă, fiindcă el accentuează tocmai ceea 
ce noi nu voim să accentuăm, că noţiunile sînt „simple nume“, sau „su- 
nete“. Vom vedea că putem accepta că noțiunile (universalii) sînt mai 
mult decît nume și totuși să respectăm dogma nominalistă. Aceasta se 
definește prin afirmaţia care privește nu noțiunea, ci însăşi percepţia, 
fundamentul nominalismului ; percepţia, „cunoștința sensibilă“ constă 
numai din date individuale, deci din elemente lipsite de necesitate şi 
universalitate, contingente şi variabile, fiindcă ele [se] prezintă ca o 
masă informă, haotică, lipsită de esențe și relaţii sau conexiuni. Dogma 
nominalistă compromite valoarea ştiinţei şi duce, în cele din urmă, 
la scepticism. Epilogul' sceptic al dogmei -nominaliste. este: un. important 
eveniment în istoria ideologiei, eveniment reprezentat în antichitate 
de Piron şi Şcoala sau urmaşii săi pînă la marele enciclopedist Sextus 
Empiricus, iar în timpurile mai noi de David Hume, care a trezit pe 
Kant din -ațipeala sa dogmatică..şi a constituit în genere un fel de 
„Sfirșit de veac“, o limită a modului de a gîndi din secolele XVII 
și XVIII. ` TES 

Dacă concluzia sceptică reprezintă o gîndire ce merge pînă la. capăt, 
odată ce a pornit de la dogma nominalistă, care este şi unilateral. indi- 
vidualistă,: o atitudine excepţională ca orice atitudine consecvent. par- 
țială sau unilaterală, în schimb gîndirea filozofică a căutat să. ocolească 
concluzia sceptică, fiindcă a fost animată de, convingerea că posedă un 
mijloc de a evada din scepticism şi deci: o -posibilitate de a salva ştiinţa. 
Mijlocul: a fost valorificarea: tot mai îndrăzneață a celuilalt izvor de 

cunoaştere : gîndirea, raţiunea. Nu avem motiv de a despera de posi- 
bilitătea științei, chiar dacă admitem cu nominalismul „că experienţa 
oferă numai date individuale fără necesitate. şi universalitate. Căci ex- 
periența nu este singurul izvor de cunoaştere, ci deasupra ei se ridică, 
cu puteri superioare, gîndirea, raţiunea. Opoziția dintre experiența „sim- 
ţurilor« şi rațiune s-a întronat în filozofie chiar de la primii gînditori 
greci, de la naturalişti, din secolul al VI-lea înaintea erei noastre, şi 
după aceea ea s-a adîncit, în ciuda încercărilor răzlețe de a le apropia. 
Apropierea s-a dovedit totdeauna insuficientă. 

Care a fost motivarea reală, profundă a recursului la gîndirea pură, 
la rațiune ? Motivarea reală a fost introducerea, pentru a defini cu- 
noştință, a opoziţiei dintre activ şi pasiv. Experienţa este individuală, 
contingentă, instabilă şi nesigură, fiindcă ea este pasivă, receptivă ; 
dimpotrivă, gîndirea este generală şi abstractă, fiindcă este activă. Gin- 
direa produce datorită „activităţii“ sau „spontaneităţii sale ceea ce ex- 
perienţa nu-i oferă; generalul, permanentul, ideea. Cîteodată descope- 
rirea generalului imutabil şi inalterabil. este atribuită unei „experienţe“ 
sau „intuiţii“ superioare, unei „intuiţii intelectuale“. în adevăr, intuiţia 
sensibilă prinde numai individualul, schimbătorul, în timp ce intuiţia 
intelectuală, „noetică“ prinde universalul neschimbător, ideea — aceasta 
este convingerea tipică a platonismului şi ea a rămas idealul oricărui 
„raţionalism* sau „supraraţionalism“. În viziunea Ideii se unesc avîntul 
„Erosului“, intuiţia, contactul direct, fuziunea şi înțelegerea superioară. 
Aşadar, pentru a face față dogmei nominaliste, fără a se atinge de va- 
labilitatea ei, filozofia a suprapus experienţei degradate „activitatea 
spontană“ a raţiunii sau o „intuiţie intelectuală creatoare“, care prin 
propriile ei puteri produce o cunoştinţă, pe care n-o posedă experienţa, 
dar de care nu se poate lipsi știința, fiindcă acea cunoștință stă mai 
aproape de realitate. Ştiinţa este opera raţiunii, nu a experienţei, fiindcă 
ştiinţa are nevoie, pentru a se constitui, de „idei generale“, care n-ar 
fi posibile fără activitatea de „abstractizate“ şi „generalizare“ a rațiunii 
sau a purei gîndiri. Platon este consecvent cînd enunţă că toate „ideile“ 
sau esenţele generale nu vin din experiență, ci din gîndire, deci că 
ideile sînt „înnăscute“ sau „împlintate“ în inteligenţă. Desigur, Platon 
trebuie să apeleze la anamneză pentru a explica de ce copilul nu este 
conştient de aceste idei. Ideile, în urma încorporării sufletului, aţipesc 
în suflet, devin virtuale și apoi sint trezite, amintite sub influenţa ex- 
perienţei (vezi Fedon). Platon este nevoit+să facă nominalismului o con- 
cesie ruinătoare, fiindcă se naște astfel bănuiala că fără percepții nu 
avem nici idei şi deci că ideile nu sînt așa de străine de percepţie, ca 
şi invers, că percepțiile nu sînt lipsite de elemente generale. De ce a 
crezut Platon că este nevoie ca ideile să fie trezite sau „reamintite“ din 
starea lor. latentă de către experienţă ? Platon admite că într-o viaţă 
preexistentă, înainte de încorporarea pe pămînt, care este o decădere, 
sufletul a avut splendida intuiţie a lumii Ideilor, dar prin intrarea în 
materie, ideile sînt întunecate, obnubilate, fără a fi cu totul şterse. De 
aceea este nevoie de- un imbold din partea experienţei sau a „simţuri- 
lor“. Convingerea că ideile, deşi produse de gîndire sau de o intuiţie in- 
telectuală, au totuşi nevoie şi de o intuiție sensibilă, cel puţin pentru 
a le actualiza, este primită şi de Leibniz. „Există idei şi principii care 

nu ne vin din simțuri şi pe care le găsim în noi fără a le forma, deşi 
simțurile ne dau ocazia de a le apercepe“ (Nouveaux essais, I, cap. 1, 
§ 1). Sub o formă nouă, Kant admite idei a priori, pur raţionale, dar 
crede că ele sînt forme pure care primesc un conținut de la materialul 
sensibil pe care ele îl ordonează sau „sintetizează“. De asemenea, „in- 
tuiția de esență“ (eidetică) a lui Edm. Husserl presupune un material 
sensibil, pe care metoda „fenomenologică“ îl pune „în paranteză“ pen- 
tru a putea dezvălui „esența“ generică, acel eidos ce constituie univer- 
salul ştiinţelor. 

Aristotel, practicînd o metodă empirist-analitică, respinge teoria 
platonică a ideilor înnăscute, atestă că tot ce este general este scos 
din experiență prin actul abstracţiei şi admite un „intelect activ“ care 
extrage din experiență ideile generale, îndeosebi principiile logice, pe 
care apoi le imprimă „intelectului pasiv“. Evul mediu reia prin Toma 
concepția aristotelică, adversara ideilor înnăscute apărate pînă atunci 
de curentul neoplatonie augustinian. Dar principala temă a filozofiei 
scolastice nu este lupta dintre „nativism“ şi „empirism“ — aceasta este 
o controversă vie multă vreme în gîndirea modernă —, ci aşa-numita 
„dispută a universaliilor“ ; „universalii« (noțiunile generale) există sau 
numai în spiritul nostru ca concepte („conceptualism“), sau numai „în 
lucruri“, ca și „deasupra lucrurilor“ („realism“), sau, în sfîrșit, sînt 
numai nume (nomina), sunete (flatus vocis). Să nu uităm că această 
problemă este mai importantă decît problema ideilor înnăscute și de 
aceea ea va dăinui şi în gîndirea modernă, agitînd-o pînă în vremea 
noastră. Acest aspect va fi examinat odată cu celălalt referitor la ideile 
înnăscute sau la aprioritate. Cum ştim, ipoteza ideilor înnăscute a fost 
formulată ca o ocrotire a ştiinţei împotriva prejudecăţii, a dogmei că 
experiența sensibilă oferă numai date individuale, variabile, contin- 
gente, și că de aceea în structura ei nu se cuprind factori generali şi 
necesari, acea ordine cerută de ştiinţă : esențe şi relaţii. 

Gindirea modernă, în atitudinea ei de excesivă opoziţie faţă de sco- 
lastica aristotelică, reînviază teoria platonică a ideilor înnăscute. Expo- 
nentul cel mai influent al nativismului este Descartes, dar teoria este 
apărată de englezii Herbert de Cherburg (De veritate, 1624), deci ceva 
mai înainte de Descartes, apoi de „Şcoala platonică de la Oxford“ (Ri- 
chard Cumberland, Henry More, Ralph Cudworth). Foarte semnificativ 
pentru nativismul modern este refuzul de a se admite că toate ideile 
sînt înnăscute ca o zestre a spiritului de la naștere, sau că toate ideile 
sînt cîştigate din experiență. Descartes numără printre ideile înnăscute 
numai ideile ce exprimă relaţii foarte generale, nu genurile şi speciile 
scolastice, şi anume relaţiile matematice sau relaţiile filozofice (exis- 
tenţă, substanţă, cauzalitate etc.). Matematica în serviciul cunoaşterii 
naturii — o caracteristică a fizicii noi — și-a asigurat certitudinea, fiind 
declarată ca înnăscută. Aceeași distincţie face şi Spinoza : de o parte 
genurile şi speciile cîştigate prin experiență, prin „imaginaţie“, simple . 
figmenta mentis, de altă parte „noţiunile comune“, ideile adecvate ale 
rațiunii matematice şi filozofice (Ethica, II, prop. XL, scolia I şi II). 
Leibniz se mișcă în acelaşi cerc de idei. „În acest sens, trebuie să spu- 
nem că toată aritmetica și toată geometria sînt înnăscute şi sînt în noi 

într-un fel virtual“ (Nouveaux essais, I, cap. 1, § 1). Adjectivul „virtual“ 
este o „precizare importantă, a cărei semnificaţie o vom înţelege îndată. 

Reînviind teoria ideilor înnăscute, Descartes comisese o eroare care 
expunea filozofia sa unor atacuri periculoase. În adevăr, Descartes tre- 
buia să afirme că orice idee este conștientă, fiindcă, prin definiţie, su- 
fletul este o substanță gînditoare (res cogitans). Urmează că şi ideile 
înnăscute trebuie să fie conştiente tuturor oamenilor de toate rasele, 
culturile şi vîrstele. N-a fost greu lui J. Locke să discrediteze în Es- 
say-ul său (1690) concepția nativistă, arătînd că sălbaticii și copiii nu 
posedă pretinsele idei înnăscute şi că prin urmare şi aceste idei sînt 
anevoios cîştigate din experiență. Dealtminteri, însuși Descartes, în po- 
lemica sa cu contemporanii, s-a văzut nevoit să corecteze formula ini- 
țială a nativismului : înnăscute nu sînt ideile gata formate, ci numai 
dispoziția lor, virtualităţile lor. În acest sens, Leibniz combate critica 
ideilor înnăscute la J. Locke şi oferă în opera Noi eseuri o concepţie 
care dublează nativist opera lui J. Locke. Înnăscute sînt numai „cu- 
noștințele virtuale“, deci „însuşi intelectul“ (ipse. intellectus), care nu 
este o „foaie albă“ (white paper), o „tabula rasa“, ci are o structură vir- 
iuală pe care percepțiile o actualizează. 

Refugiul ideii înnăscute în virtualitate nu o salvează, ci o com- 
promite. Însuşi J. Locke, dar mai ales Hume, observă că virtual totul 
este înnăscut, că, de exemplu, o senzaţie se realizează fiindcă înainte 
era posibilă sau virtuală. Dar și altminteri noțiunea de înnăscut nu 
este o garanţie a certitudinii ei. Împrejurarea că o idee este înnăscută 
nu justifică necesitatea şi universalitatea cunoștinței. Unde stă scris că 
tot ce este înnăscut este, prin aceasta, adevărat şi obiectiv? Înnăscută 
poate fi și o prejudecată, o eroare. De aceea Descartes a apelat la garan- 
ţia supremă a divinității care nu înşeală. Ideile înnăscute erau peceţii 
ale creatorului veridic asupra creaturii. Teologia avea. chemarea să 
fundeze o teoria ce se prevala de evidența proprie. Era nevoie de o 
nouă metamorfoză a apriorităţii. Începutul îl face D. Hume, care repre- 
zintă o cotitură, un moment critic al gîndirii moderne. A priori, înnăs- 
cut este numai propoziția analitică, adică ceea ce rezultă din analiza 
ideii, din natura sa intrinsecă, fără a face apel la experiență. O ase- 
menea cunoștință posedă, după Hume, numai matematica. Matematica 
are certitudine fiindcă este a priorică şi este a priorică fiindcă este 
analitică. Dar certitudinea analitică a matematicii este plătită cu sepa- 
rarei ei de lumea experienței. Matematica nu este o ştiinţă a realului 
concret, iar domeniul ei este abstracția, iar abstracţia matematică este 
o „relaţie de idei“. „Teorema că pătratul ipotenuzei este egal cu suma 
pătratelor celor. două catete exprimă o relaţie între aceste laturi, şi 
trei ori cinci este egal cu jumătate de treizeci exprimă o relaţie între 
aceste numere. Teoreme de acest fel pot fi descoperite printr-o simplă: 
operaţie mintală independent de orice ar exista în univers, aşa că ade- 
vărurile demonstrate de Euclid şi-ar păstra totdeauna certitudinea şi 
evidenţa, chiar dacă în natură n-ar exista un cerc sau triunghi“ (Cer- 
cetare asupra intelectului omenesc, trad. rom., p. 23). Tot ce depăşeşte 
analiza matematică şi se aplică la real se reazemă pe legătura cauzală 
care de asemenea pretinde că este necesară. Dar necesitatea rezultă din 
analiză, pe cînd raportul cauzal este sintetic, deci efectul nu preexistă 

în cauză, ci este adăugat pe baza experienței. De asemenea, cauza nu 
este fundată pe impresia unei forțe ce produce efectul. Deci cauzabili- 
tatea ca raport necesar nu este nici un „raport de idei“ analitic, nici 
o impresie, un fapt (matters of fact). Experienţa oferă numai impresii 
care se succed. Repetarea succesiunii se transformă într-o deprindere, 
într-o asociaţie strînsă, care cu ajutorul imaginaţiei produce iluzia nece- 
sității. Raportul cauzal este numai o deprindere subiectivă, un „bastard 
al imaginaţiei“, fără garanţie de necesitate. Pe scurt, sigure sînt numai 
faptele empirice individuale lipsite: de necesitate şi raporturile mate- 
matice abstracte fundate pe analiza de noţiuni. La sfîrşitul operei citate, 
Cercetare asupra intelectului omenesc, Hume exclamă iconoclast : „cînd 
trecem în revistă bibliotecile, călăuziţi fiind de principiile amintite, ce 
masacru ar trebui să facem în ele? Dacă luăm în mînă un volum oare- 
care, spre exemplu despre teologie sau metafizică scolatică, atunci "ne 
vom întreba : conţine oare acest volum argumentări abstracte asupra 
cantității și numărului ? Nu conține el raționamente experimentale des- 
pre fapte şi existență ? Nu. Atunci aruncaţi-l în foc, deoarece nu poate 
cuprinde nimic altceva decît sofisme şi iluzii« (îb., p. 147). 

La începutul Prolegomenelor la orice metafizică viitoare, Kant ne 
destăinuiește că D. Hume „mi-a întrerupt întiia oară somnul meu dog- 
matic şi a dat cercetărilor mele pe tărimul filozofiei speculative. cu, to- 
tul, altă direcție“ (trad. rom., p. 20). Noua direcție este reforma aprioris- 
mului tradițional, iar reforma se reduce la răspunsul pozitiv la pro- 
blema capitală a Criticii rațiunii pure: „cum sînt posibile . judecăţile 
sintetice a priori?“ Hume, în spiritul gîndirii tradiţionale, admitea nu- 
mai judecăţi analitice- a priori şi. judecăţi sintetice a posteriori. Kant 
descoperă judecăţi sintetice a priori, adică judecăţi a priori, necesare. şi 
universale, care: totuşi se aplică la obiecte, nu la abstracții, şi ca atare 
sînt sintetice. Fr. Brentano a susţinut tot timpul vieţii sale că judecăţile 
sintetice a priori sînt simple prejudecăţi (în studiul Nieder mit dem Vo- 
rurteilen, [publicat în] volumul Versuch über die Erkenntnis, 1925). Nu 
aceasta a fost convingerea urmaşilor lui Kant; ei au văzut în sinteza 
a priori o încercare revoluţionară de a justifica certitudinea matema- 
ticii şi a ştiinţelor naturii şi totodată de a funda o nouă metafizică nu 
mai puţin ştiinţifică, (vezi Introducerea la Critica rațiunii pure şi In- 
troducerea la Prolegomene). 

Care sînt momentele principale ale revoluţionării apriorismului la 
Kant ? Vom distinge două momente : a) a priori este o formă transcen- 
dentală; b)'a priori este logic, nu psihologic. Să cercetăm pe fiecare. 
Cum este posibil ca rațiunea pură să fie valabilă pentru obiecte, aşa 
încât acestea să beneficieze de necesitatea și universalitatea rațiunii ? . 
Aplicarea raţiunii la obiecte este posibilă dacă aprioritatea (deci ra- 
țiunea) este o simplă formă fără conţinut și dacă conţinutul sau mate- 
ria ei este dată, receptată de la sensibilitatea externă şi internă. Critica 
raţiunii pure este un „inventar al cunoștințelor -a priori“, care se întîl- 
nesc 'nu numai în: sfera gîndirii, cum credea vechiul raţionalism, “dar 
și în sfera sensibilităţii sau intuiţiei : formele a priori: ale intuiţiei sînt 
categoriile. A priori formal se deosebeşte radical de 'a priori material 
al raționalismului: dogmatic de tip Leibniz-Wolff. A priori -nu este o 
oglindire a realităţii metafizice în orbita rațiunii datorită armoniei pre- 

stabilite de Creator între raţiunea umană şi realitatea absolută, ci a 
priori este impus realităţii empirice, relative, fiindcă această realitate 
este o creaţie a raţiunii formal a priorică. Fundamentul kantismului, 
eterodoxia sa, „revoluţia copernicană“ a sa este. principiul că . „intelec- 
tul omenesc nu-și scoate legile din natură, ci le prescrie ei“ şi de aceea 
lumea construită de.raţiune (sau intelect) nu este lumea Necondiţiona- 
tului, Inteligibilului, ci lumea condiţionatului fenomenal, sensibil, va- 
labil pentru o „conștiință în genere“. A priori formal este totodată o 
condiţie „transcendentală“, adică o condiţie care este independentă de 
experienţă, de lume, este „metacosmică“, dar care nu valorează decît 
în cadrul experienței condiționată şi constituită de rațiune. Spaţiul, tim- 
pul, cauzalitatea etc. sînt a priori, adică independente de experienţă și 
ca atare necesare, dar ele sînt valabile numai în cadrul experienţei, 
căreia îi dă necesitatea. Formele a priori impun materiei sensibile or- 
dinea, sinteza, conexiunea necesară matematică şi cauzală. O. Liebmann 
rezumă popular originalitatea transcendentalismului sau apriorismului 
kantian în acest chip: „dar omul nu este un simplu produs, ci şi con- 
diţia naturii. empirice. Vedem, ca licuriciul noaptea, mediul numai în 
propria noastră lumină“ (Analysis der Wirklichkeit, ed. a III-a, p. V). 
De aceea, în al doilea rînd, a priori kantian nu este un a priori genetic, 
o formă care precede în timp experienţa, ci o condiţie de valabilitate 
superioară, o condiţie necesară şi universală prin care se constituie ex- 
perienţa, adică lumea fenomenelor. A priori kantian este — sau vrea 
să fie — logic, o valoare, nu cronologic, sau o dispoziţie psihologică, 
deşi uneori acest. apriorism este interpretat psihologic,. în sensul ve- 
chiului apriorism ; este o stare înnăscută „în suflet“ (im Gemiit) ca o 
lege eternă. Cum se constată uşor, Kant nu acordă titlul de a priori 
decît unor anumite noțiuni, relaţiilor şi anume relaţiilor fundamentale, 
fără de care nu este posibilă nici o cunoaştere certă. O diluare a aprio- 
rismului kantian şi o fundare a lui biologic cronologică găsim la 
H. Spencer: ideile sînt înnăscute individului, devin pentru el intuiții 
automate, „relaţii. prestabilite“, dar ele sînt cîştigate, sînt „experienţe 
acumulate ale organismelor precedente“ (H. Spencer, Principes de psy- 
chologie, vol. I, ed. nouvelle, 1892, p. 507—308). 

Epoca postkantiană este în bună parte istoria vicisitudinilor prin 
care trece doctrina lui Kant şi deci și a apriorismului său. În prima 
fază, kantismul apare ca revelaţia unui mare adevăr. Formele sintetice 
producătoare ale lumii devin Spiritul absolut creator al lumii. Cunoştinţa 
sintetică a priori, chiar la Kant, are ca scop să deschidă metafizicii un 
drum nou. Dacă apriorismul este o cunoştinţă pur rațională, indepen- 
dentă de experiență, şi, dacă metafizicul este „dincolo de fizic“, de ex- 
perienţă, problema era numai găsirea noii metafizici. Conştiinţa generică 
a omului este coextensivă conştiinţei universale, divine. Fichte, Sche- 
lling, Hegel, Schleiermacher realizează, într-un scurt răstimp, O filozo- 
fie a Absolutului, a unui absolut subiectiv, spiritual, opus absolutis- 
mului obiectiv, substanţial al vechii metafizici. După acest delir specula- 
tiv, urmează un kantism moderat, pozitivist, nemetafizic : conștiința di- 
vină se restrîinge la conștiința finită, simplă condiţie formală a lumii 
empirice, sensibile. Astfel apriorismul kantian își sleieşte posibilităţile. 
În schimb, în nici una din ipostazele sale, kantismul nu se atinge de 

dogma privitoare. la natura experienţei ; experiența constă în date fără 
ordine, ea este un „multiplu intuitiv“ pe care actul sintetic al formelor 
transcendentale îl preschimbă din subiectiv în obiectiv. Dacă experiența 
este la început materie fără ordine, multiplicitate pur subiectivă, după 
intervenția activă a “conştiinţei sau raţiunii pure se constituie o nouă 
experienţă,. o experienţă obiectivă, în care materia sensibilă este co- 
nexată necesar, sintetizată. Kantismul a luat fiinţă datorită dublului 
înţeles al experienţei : experiența este un haos de senzaţii subiective ; 
experienţa este ordonată și structurată obiectiv prin activitatea spon- 
tană a conștiinței cu formele ei transcendentale. Dar tocmai dubla po- 
sibilitate a experienţei în kantism marchează ruina lui. Dacă experienţa 
este la început materie fără formă, apoi materie plus formă, așa încît 
nu mai putem despărţi forma de materie, deoarece sudura lor este 
perfectă, se ridică de la sine întrebarea : de ce opunem și separăm forma 
şi materia, cînd ele alcătuiesc un întreg perfect ? Despărțirea tradiţio- 
nală a experienţei (sens I — haos de senzații) este păstrată de Kant și 
totodată desființată, demascată ca superfluă. Cum se face că forma şi 
materia radical deosebite se armonizează, se sudează, corespund una 
alteia ? Cum se face că nu orice formă se aplică la orice materie, cum 
ar trebui să fie, dacă materia este în sine fără formă, iar forma este 
în sine goală de orice materie? Noi constatăm că numai o anumită 
formă se aplică la o anumită materie și că anumită materie ascultă 
numai de o formă determinată, ceea ce este dovada indiscutabilă că 
nu există materie fără formă, deci că experienţa este structurată, are 
în interiorul ei o conexiune, în sfîrșit, este o dovadă că forma nu re- 
zultă din „activitatea spontană a rațiunii“, ci este imanentă materiei, 
că este un component iniţial și inevitabil al experienţei. Trebuie dar să 
părăsim ca absurdă idea străveche a unei experienţe golită de formă, de 
ordine şi structură, adică de elementele generale ce definesc gîndirea. 
Ideea este imanentă experienţei, conceptul și perceptul [181 crese îm- 
preună într-un întreg primordial. Gîndirea dăruiește experienţei ceea 
ce ea posedă de la început, adică ea transpune pe planul clarităţii ceea 
ce experiența are obscur, nebulos. Relaţiile, „sintezele“ nu sînt contri- 
buţii ale gîndirii, ci sînt forme ale datului. Prin urmare, opoziţia dintre 
a posteriori şi a priori nu este egală cu deosebirea ce se pretinde funda- 
mentală dintre intuiţie şi gîndire, dintre materialul pasiv şi forma spon- 
tană. La acest rezultat înţelept s-a ajuns după ce s-a încercat o nouă 
metamorfoză a apriorităţii ; ea este contemporană şi este reprezentată 
de curentul „fenomenologiei“ lui Edmund Husserl. 

Originalitatea apriorităţii fenomenologice este opoziţia lui față de 
aprioritatea kantiană. a) Noul a priori nu are originea în subiect, ci 
într-un obiect specific, în obiectul ideal, care domină obiectul real 
empiric, mai autentic decît „raţiunea pură“. Prejudecata kantiană este 
subiectivismul, funcționalismul, adică punerea lui a priori în funcţie de 
subiect. b) Noul a priori respinge și prejudecata formalismului, deci 
asocierea intimă la Kant a apriorităţii şi formalismului. A priori are un 
conţinut, este „material“. Kant plăteşte un mare tribut prejudecăţii tra- 
diționale că forma este superioară materiei. Pentru fenomenologie, 
aprioritatea materială este dată, este obiect de intuiţie specifică, de 
„intuiție de. esență“ sau eidetică. Drept urmare, fenomenologia extinde 

aprioritatea la domenii pînă atunci considerate ca empirice, de exemplu 
asocierea indisolubilă dintre culoare şi spaţialitate. Max Scheler, expo- 
nent al fenomenologiei, scrie : spaţialitate, substanţialitate (Dinghafjtig- 
keit), activitate, mișcare, schimbare etc. nu sint adăugate datului de 
către așa-numitul «intelect» şi tot aşa de puţin sînt abstractizate ; ci 
toate acestea sînt fenomene materiale (subliniate de autor), obiect al 
unei cercetări fenomenologice îngrijite şi conștiincioase. Nici o gîndire 
sau intuire nu le poate «face» sau «forma», ci toate sînt pregăsite ca 
date ale intuiţiei« (Scheler, Schriften aus der Nachlass, vol. I, 1933, 
p. 308). Nic. Hartmann, care admite asemenea lui Scheler un a priori 
de valoare (ein reines Wert- a priori), accentuează şi el caracterul intui- 
tiv al apriorităţii materiale. Este o superstiție kantiană, intelectualistă, 
că a priori şi gîndire (rațiune) coincid şi tot aşa că a posteriori este egal 
sensibil. „Cunoașterea a priori este mai degrabă totdeauna originar 
intuitivă“ (N. Hartmann, Ethik, 1935, p. 103). Intuiţia de esență postu- 
lează anumite preparative, pe care Husserl le-a numit „reducţie feno- 
menologică“, „punere în paranteză“ sau „suspendare“ (epoch6).. Plecăm 
de la datele empirice îndividuale, fie reale, fie chiar imaginare, după 
aceea „punem în paranteză“ sau „suspendăm“ factorii individuali, con- 
tingenţi ai percepţiei sau imaginaţiei. Rezultatul este o prehensiune 
nemijlocită, o „intuiţie de esență“ (Wesenschau), o cunoaştere directă 
a unui sens ideal universal. Căci „esența“ (generalul) este totdeauna de 
natură „ideală“, este un sens a priori, fiindcă el nu este extras prin 
abstracţie din cazurile individuale ale percepţiei. Constatăm că Husserl 
agravează falsa concepţie tradițională a experienţei ca o masă de date 
individuale. Urmează, ca agravare a acestei concepţii intangibile, că 
esenţa sau sensul general nu este din sfera realităţii, ca perceputul, ci 
din sfera ideală. Platon considera esenţele („ideile“) drept existenţe 
superioare, inteligibile ; Husserl nu merge pînă la investirea esenţelor 
cu atribute metafizice, ci le reduce la „semnificaţii“ ideale. Vom sublinia 
un aspect pentru clarificare. Platon stabilea o „comunitate“ (Koinonia) 
între ideea generală transcendentă şi lucrul individual sensibil, dato- 
rită căreia ideea este „prezenţă“ (parousia) în lucrul individual şi- lucrul 
individual „participă“ (methexis) la idee (Fedon). Cum soluţionează 
Husserl hotărîtorul raport dintre esenţă ideală și lucrul individual real ? 
Husserl nu pare preocupat îndeosebi de această problemă, însă rezol- 
varea ei arată că fenomenologia s-a înfundat fără scăpare în eroarea că 
experienţa zisă sensibilă este integral individuală. Caracterele generale 
ale lucrurilor individuale, de exemplu culori, figuri, sunete, tempera- 
turi etc., sînt totdeauna individuale, fiindcă sînt legate de un hic et nunc, 
de spaţiu şi timp. Roşul unui trandafir este un roşu individual, unic, 
roșul acestui trandafir, nu și al altuia. Noua eroare este aci afirmaţia 
că generalul, cînd se află într-un individual, în condiţii de spaţiu şi 
timp, devine şi el individual, ca și cum transformarea generalului în 
individual nu ar fi sinonimă cu o metamorfoză magică. Mai degrabă 
Zeus se transformă într-o lebădă decît generalul în individual, ca şi 
individualul în general datorită „reducţiei fenomenologice“ și „intuiţiei 
de esenţă“. Roșul ca atare, esenţa roșului este o semnificaţie ideală, dată 
într-o intuiţie eidetică. După eroarea individului constituit numai din 
caractere individuale, Husserl trebuia să devină protagonistul altei erori 

străvechi, fiindcă este tot de origine platonică : generalul este ceva de 
sine stătător care planează peste indivizi. Aristotel era îndreptăţit să 
fie scandalizat : generalul nu are existență independentă, ci totdeauna 
aparţine în toată realitatea lui, nu ca simplă „copie“ sau „reflex“, indi- 
vidualului. Dacă generalul [191 ar fi independent, el ar deveni indivi- 
dual, fiindcă numai individualul este de sine stătător. Pe scurt, Husserl 
prin a sa fenomenologie nu ne scoate din complicațiile dogmelor tradi- 
tionale, ci luptă zadarnic să scape de consecinţele lor şi astfel demască 
grelele sale neajunsuri. Apriorismul fenomenologice. are meritul de a fi 
depășit formalismul kantian, dar nu a găsit o expresie mai adecvată a 
faptelor. 

încheiem bilanţul sumar al a priorismului contemporan cu un ultim 
avatar al a priorismului: a priorismul „neopozitivismului“ sau al 
„empirismului logic“, care totuși vorbeşte, privind aspectele consacrate 
ale lui a priori, despre „decadenţa a priorismului“. Moritz Schlick, prin- 
cipalul reprezentant al acestui curent pornit de la Viena 'sub patro- 
najul lui Ernest Mach, admite că generalul, îndeosebi relaţiile, nu sînt 
adăugate datelor senzoriale, în ele însele lipsite de relaţii, de către o 
gîndire activă, ci sînt imanente datelor (M. Schlick, Allgemeine Erkennt- 
nislehre, ed. a Il-a, 1925, p. 351, şi Gibt es ein materiales Apriori ?, în 
„Gesammelte Aufsätze“, 1938, p. 19 şi urm). În schimb, el menţine 
neatinsă convingerea nominalistă că tot ce este empiric este individual, 
deci şi relaţiile — generalitățile tipice — sînt individuale, deoarece 
sînt legate de datele trăite nemijlocit (Erbbnisse). De aceea Schlick 
nu poate recunoaşte că relaţiile din lucruri pot justifica existența 
lui a priori în lucruri, așa cum credea Kant, pentru a justifica 
necesitatea experienței științifice. Dogma neopozitivistă enunţă că toate 
cunoștințele empirice sînt sintetice, dar nu a priori, adică necesare şi 
universale (Allgemeine Erkenntnislehre, p. 352—353). Şi totuși, noi avem 
cunoștințe a priori. Acestea sînt, ca și la Hume, cunoștințe analitice, iar 
cunoştinţele analitice sînt formulări verbale şi mai ales transformări 
verbale sau expresii diferite ale unui conţinut empiric. Întreaga filo- 
zofie este o cercetare „semantică“, o definiție a sensului cuvintelor pen- 
tru a găsi fundarea lor în faptele empirice. A gîndi înseamnă a găsi 
mereu alte expresii pentru aceeași stare de lucruri, potrivit unor anu- 
mite reguli de transformare. Gîndirea este recesivă, fiindcă este ana- 
litică sau tautologică — aci este diferenţa dintre neopozitivism şi vechiul 
empirism al lui J. St. Mill, care nu putea explica necesitatea matema- 
ticii. Gîndirea nu angajează faptele. Astfel geometria este modelul ne- 
cesităţii de gîndire, al analizei, fiindcă ea nu face decît să exprime 
mereu în alţi termeni echivalenți, în noi teoreme, axiomele şi defini- 
tiile iniţiale, care sînt convenţii verbale. Spre deosebire de kantism, 
„neopozitivismul“ refuză aplicarea „transcendentală“ sau sintetică a ma- 
tematicii la fapte; de aceea realitatea poate fi structurată spaţial altfel 
decît geometria euclidiană. „Există propoziţii care sînt tautologice, adică 
exprimă nemijlocit formulări verbale sau transformări ale acestor for- 
mulări pe temeiul unor reguli determinate, acceptate“ (Richard von Mises, 
Kleines Lehrbuch des Positivismus, 1939, p. 310). Un exemplu din prima 
clasă de tautologie, adică de simplă exprimare a unei formulări verbale 
este propoziţia : „orice ton simplu posedă o anumită înălțime“ sau „nici un 

obiect colorat nu poate fi totodată roşu şi albastru“. Un exemplu din 
a doua clasă este prepoziţia : „în orice triunghi euclidian suma unghiu- 
rilor este egală cu 180**. Eroarea primordială a „neopozitivismului“ re- 
zidă în profundul, în iremediabilul său nominalism, adică în falsa con- 
cepţie tradiţională : experienţa se reduce la „trăiri“ individuale. Gene- 
ralitatea este adăugată faptelor contingente nu de gîndirea activă, ci 
de limbaj, deci experienţa cuprinde în sine şi general, identic. Dar cu 
aceasta n-am înlăturat dificultatea, căci o gîndire, care este o simplă 
substituire de termeni echivalenți, identici, nu este o gîndire auten- 
tică, ci o batere pe loc, o tautologie, o repetare a „aceluiași“ în alte 
cuvinte. Gîndirea este totdeauna un „progres“, adică presupune o nou- 
tate, faţă de care identicul este recesiv, adică dă noutăţii un lest şi 
subliniază „progresul“. În neopozitivism ar putea fi îndreptăţită con- 
vingerea noastră fundamentală că prin gindire noi nu sîntem creatori, 
nu adăugăm nimic faptelor, ci numai le explicităm și le- clarificăm. 
Gindirea nu este tautologică decît faţă de fapte, dar nici atunci în mod 
radical. Claritatea este o noutate apreciabilă, dar o noutate care nu 
modifică faptele clarificate. În sine, gîndirea exprimă totdeauna nou- 
tatea faptelor şi orice pas înainte presupune un fapt. nou. Orice jude- 
cată este în acelaşi timp sintetică, aşa cum este totdeauna. experienţa 
in: sensul obișnuit), și analitică sau a priori, aşa cum este totdeauna 
gindirea. Nu există judecăţi sintetice şi judecăți analitice. Toate jude- 
cățile sînt totodată sintetice și analitice, după cum considerăm expe- 
riența implicită (experienţa în sensul obișnuit) sau experiența explicită, 
clară (gîndirea în sensul obișnuit). Experienţa şi gîndirea sînt totdeauna 
solidare, deci experiența are în structura ei factori necesari şi univer- 
sali. Generalul nu se individualizează, nu se degradează dacă părăseşte 
zona purității ideale şi se coboară în lumea experienței. Generalul nu 
este o repetiţie, o tautologie, fiindcă totdeauna identicul este legat de 
o diferenţă, de o noutate. ; pri 

Avem acum de înfruntat o întrebare : prin aşezarea generalului în 
concret, în individual, am înlăturat oare deosebirea dintre a posteriori 
și a priori, am suprimat această dualitate stăruitoare ? Am întâlnit în 
fenomenologie şi neopozitivism o rezistență dirză împotriva încercării 
kantiene de a recunoaşte experienţei generalitate și necesitate, cu toate 
că „forma“ logică, factorul identic este dat și el la același nivel cu 
individualul, cu toate că „abstractul“ şi „concretul“ stau pe același plan. 
Cunoaşterea a priori nu se mulţumeşte cu simpla coborire a generalului 
în experienţă, ci reclamă luarea în consideraţie a legăturii intime dintre 
experiență și un anumit fel de general. În adevăr, în experiența rea- 
lului descoperim, pe lîngă factorii generali imanenţi realului (culoare, 
sunet, om, animal, arbore etc.), și alți factori, pe care unii îi numesc 
„ideali“ şi pe care noi i-am numit „suprareali“, anume factorii logici 
si matematici, principiile logice și axiomele matematice, toate expri- 
mînd relaţii sau conexiuni necesare, „analitice“ (vezi despre real, supra- 
real etc. cap. 21). Deci cunoașterea a priorică nu se referă la orice fel 
de general, ci la generalul suprareal (logic-matematic), care este mai 
mult decît realul, adică decît obiectul experienţei în sensul obișnuit sau 
îngust, şi care de aceea nu are să se teamă de vreo rebeliune a 'expe- 
ienţei. De exemplu, ecuaţia 2 + 2 =— 4 nu se teme de vreo experiență 

contrară, fiindcă orice experienţă o confirmă indefinit. Suprarealul este 
deosebit de real numai în sensul că nu cuprinde numai realul, ci deo- 
poirivă irealul şi idealul. Suprarealul nu este dincolo de real, ci dincolo 
de real ca și de ireal, deci el este valabil pentru orice real, ireal, ideal. 
Nota proprie a generalului suprareal este posibilitatea de a-l îmbrățișa 
în toate laturile lui, aşa încît este exclusă descoperirea unei laturi noi 
care să răstoarne ecuaţia. Ecuația 2 + 2 — 4 decurge- din simpla con- 
siderare a numerelor date ca ceva definitiv. Dar poate nota proprie a 
generalului suprareal matematic este alta, anume că generalul supra- 
real este independent de hic et nunc, de individualizare ? Aceasta este 
opinia lui Husserl şi a lui Nic. Hartmann. Ea este nefundată. Întii, 
fiindcă admite că generalul poate avea o existenţă independentă, ceea 
ce înseamnă că el este ipostaziat: în individual. Al doilea, fiindcă nu 
poate explica existența suprarealului în mijlocul realului considerat ca 
totdeauna individual şi individualizant. Nimeni nu poate nesocoti parti- 
ciparea multiplului sensibil la existența matematică și logică, deci nimeni 
nu poate nesocoti colaborarea intimă a experienţei şi a prioricului. Co- 
laborarea n-ar avea sens dacă a priori ar fi străin de real, dacă n-ar fi 
aderent la experienţă, deci dacă nu lărgim noţiunea de experienţă pen- 
tru a îmbrăţişa şi „raţionalul“, a prioricul. Experienţa are numeroase 
ferestre ; ea este deschisă existenței în toate' componentele acesteia. 
Oriunde avem o experienţă, sînt legate indisolubil individualui și gene- 
ralul. Nu există o figură geometrică, un număr, care să nu aibă ade- 
renţe la condiţii individuale, adică la condiţii ce diversifică. Se ştie că 
nota ce individualizează nu aparține chiar generalului, pentru a-l „parti- 
culariza“, ci este împreună cu el şi ca atare ea nu schimbă structura 
generalului. Ceea ce imprimă obiectelor reale caracterul de a posteriori 
nu se datorește individualului ca atare, ci individualului ca real, dato- 
rită complexităţii realului. A posteriori este sinonim cu realul. În acest 
caz, și generalul, care se află într-un individual real, nu schimbă natura, 
ci rămîne ceea ce este prin sine. Încă o dată constatăm că a prioritatea 
nu constă în independenţa de experienţă (de individual), ci în natura 
însăşi a generalului care prin simplitatea lui şi prin prezența universală 
garantează cunoștința necesară şi universală, la adăpost de o răsturnare 
viitoare provocată de experiențe contrare. Totodată se confirmă recesi- 
vitatea a priorității corespunzătoare, perfect simetrică recesivității supra- 
realului față de real. Matematicul şi logicul fac parte integrantă dintr-o 
experienţă repusă în toate drepturile ei. Astfel prezența logic-matema- 
ticului în orbita experienţei celei mai concrete încetează de a mai fi o 
enigmă. Bertrand Russell, pentru a demonstra că orice excitație senzo- 
rială are însușirea de a se prezenta ordonat, cu o anumită configuraţie 
(Gestalt), citează următorul caz instructiv. Copilului său, în vîrstă de 
trei ani, care mînca o felie de pîine triunghiulară unsă cu unt, el îi 
spune că această felie este un triunghi (de obicei feliile erau dreptun- 
ghiulare). În ziua următoare copilul a arătat spontan pietricelele dreptun- 
ghiulare ale pavajului de la monumentul prințului Albert şi le-a numit 
„triunghiuri“ (B. Russell, Mensch und Welt, 1930, p. 93). 


Socotesc că acum, la sfîrșit, nu putem trece sub tăcere o obiecţie 
pe care ar putea-o invoca cei care despart, ca două straturi distincte, 
a posterioricul experienţei şi a prioricul raţiunii pure. Iată obiecţia. Ani- 

malele posedă organe senzoriale ca și omul, uneori mai ascuţite, dacă 
nu chiar mai variate, şi totuşi ele nu posedă u cunoştinţă abstractă, 
intelectuală, îndeosebi matematică. O. Liebmann crede că această obiec- 
ție este distrugătoare pentru empirism, care pretinde că scoate toate 
cunoștințele din experienţă. „De ce — se întreabă el, uluitor — omul 
şi nu porcul (cu toată anatomia lui asemănătoare omului) a descoperit 
logica şi matematica ? Oare fiindcă are simţuri mai ascuţite, ochi mai 
buni? Aceasta este totuşi problematice (Analysis der Wirklichkeit, 
p. 209). Liebmann înzestrează omul, spre deosebire de porc, cu un nu- 
măr de forme a priori, cu o structură raţională înnăscută, dar nu ne 
spune de unde vine această structură, cum se face că omul posedă idei 
înnăscute ? Drept vorbind, nimic nu se opune ca şi omul să aibă idei 
înnăscute, o zestre de noțiuni a priori. Nu dorim nici să ne angajăm 
într-o discuţie neconcludentă : oare animalele nu gîndesc şi ele? Nimic 
nu este mai uşor, în cadrul kantismului, decît să admitem că și ani- 
malele au idei înnăscute, deoarece şi animalele au o reprezentare a 
lumii, iar reprezentarea lumii — potrivit kantismului — este condiţio- 
nată de forme a priori sau transcendentale : spaţiu, timp, cauzalitate, 
substanţialitate etc. Este toto genere deosebit dacă a prioritatea nu există 
latentă sau patentă în spirit, ci există latentă în lucruri. Pentru a 
explicita a prioricul din lucruri este nevoie de pătrundere, de inteli- 
gentă, care ea însăşi presupune o geneză şi o dezvoltare în anumite con- 
diţii. Numai omul cu o capacitate cerebrală de la început mai mare s-a 
aflat în condiţii care i-au stimulat şi înmulţit puterile lui şi i-au dat de 
a acţiona mai eficace, prin tehnica sa, asupra naturii materiale. Noi nu 
proiectăm în lucruri propriile noastre forme de gîndire, ci le scoatem 
din lucruri, le explicităm. Deosebirea între om şi animal nu este deose- 
birea dintre o fiinţă lipsită de idei înnăscute și una prevăzută cu ase- 
menea idei, ci este deosebirea dintre o ființă care nu poate scoate din 
lume tot ceea ce aceasta posedă și este în stare să dea, să dezvăluie, 
și o fiinţă care, prin facultăţile sale iniţiale și mai ales prin condiţiile 
sociale în care s-a dezvoltat, a învăţat să descopere infinitele posibilități 
ale lumii, să desfacă cutele ascunse ale realităţii, în sfîrşit a învăţat să 
pună întrebări şi să intervină activ pentru a sili natura să răspundă. 

Există dar cunoștințe a priori corespunzătoare obiectului suprareal ; 
ele sînt intim legate recesiv de cunoştinţele a posteriori, corespunză- 
toare obiectului real, fiindcă suprarealul cuprinde în sine și realul, și 
ca atare, cum vom arăta în cap. 21, el este subordonat recesiv realului. 


A posteriori şi a priori sînt solidare în raport de recesivitate. Nu 
orice general şi necesar este a priori, cum crede Husserl, ci numai gene- 
ralul şi necesarul din sfera suprarealului. 


19. RAŢIONAL-IRAŢIONAL 


Dualismul raţional-irațional (după unii intelectual-antiintelectual, 
logic-alogic) reclamă o lămurire liminară. Iraţionalul nu este un factor 
dominant, cum s-a dovedit a fi deosebirea, multiplul, noutatea, indivi- 

dualul etc., ci este un factor subordonat, recesiv, şi de aceea el presu- 
pune raționalul ca funcţie dominantă. Iraţionalul nu există prin sine, 
ci prin raţional. Nu cunoaştem un irațional absolut, cum afirmă Nic. 
Hartmann, un irațional pentru care nu avem nici intuiţie, nici noţiune 
(Metaphysik der Erkenntnis, 1921, p. 188. etc.), ci iraţionalul este tot- 
deauna umbra raţionalului, o umbră necesară. Iraționalul a luat naştere 
din explicaţia cu sine însuși a raționalului, din năzuinţa raţiunii de a-și 
cunoaște puterile şi -limitele acestora, din obligaţia raţiunii de a nu 
întrerupe contactul cu realitatea, de a o „exprima“ sau „explicita“, ceea 
ce este funcţia fundamentală a rațiunii şi a cunoaşterii în genere. Înţe- 
legem astfel de ce un sens principal al iraționalismulūi trăieşte din 
opoziția dintre realitate şi rațiune. Este însă bine să nu uităm că adese- 
ori se cheamă irațional tot ce nu se potriveşte cu o concepție sau alta. 
Astfel se defineşte funcţia recesivă a iraționalului : el este un control 
permanent al raționalului ; orice.irațional condiționează o metamorfoză 
a raționalului ; iraționalul este fermentul necesar vieții raționale. Prin- 
cipial, nu este-exclus ca iraționalismul să dispară. Atunci va dispărea 
însă şi raționalismul, deci vom avea un dualism recesiv mai puțin şi 
se va ajunge la o poziție superioară acestui dualism legat strîns de cu- 
noaştere. Nu putem şti dinainte cu certitudine dacă raționalismul nu 
va renaşte, simțind în preajma sa tresărirea unei noi forme de ira- 
tionalism, 


Iraționalul este un termen negativ şi ca orice negație el presupune 
o afirmație ce este negată, ce trebuie să treacă prin încercarea contes- 
tației. Dominarea factorului raţional nu este niciodată absolută, necondi- 
ționată, iar 'negația iraționalului presupune o pozitivitate ascunsă sub 
negaţie. Negaţia raţionalului de către irațional nu este nici o distru- 
gere a raţionalului, nici o simplă forță distrugătoare la irațional. Nega- 
tivitatea iraționalului este limitarea raționalului prin altceva tot pozitiv 
care își împlinește rolul său recesiv sub forma negaţiei, date fiind con- 
diţiile istorice imperfecte şi nestatornice în care s-a constituit raționa- 
lismul. Orice formă de irațional pretinde a lua locul raţionalului sau cel 
puţin — mai exact — a-l întregi ca o modalitate supraraţională. Noţiu- 
nea de suprarațional a avut un important rol istoric ; ea reprezintă ira- 
ționalul în funcția sa recesivă de a lărgi cadrul raţiunii, de a feri ratiu- 
nea de îngustare şi de înfumurare dogmatică. Poate că pînă la sfîrşit 
dualismul rațional-irațional nu va izbuti să justifice importanţa ce i s-a 
acordat în epoca modernă, ca o reacțiune împotriva ştiinţelor naturii. 
Caracterul dominant al- raționalului se manifestă în împrejurarea con- 
stantă că iraţionalul, pentru a se defini, se încadrează într-un sens al 
raţionalului. Îraționalui nu este alogicul absolut, fiindcă și el are un loc 
în seria valorilor logice. Este clar că negația raționalului de către ira- 
tional are caracter recesiv. Ea nu elimină raţionalul, ci îl menţine pen- 
tru a-şi asigura propria existență, deoarece iraționalul este obiect de 
înțelegere, de definire şi determinare. Fără condiţiile rațiunii, iraționalul 
este un capriciu subiectiv. Recesivitatea iraționalului rezultă din impo- 
sibilitatea acestuia de a evada din orbita raţionalului, fără a recurge la 
o rästunnare apocaliptică. 


„Relaţia recesivă dintre raţional: și irațional ne ajută: să urmărim 
oaia ua iraţionalului, ele însele reflexe ale formelor diverse ale 

raţionalului. Cite forme şi sensuri de raţional, tot atîtea forme și sen- 
suri de irațional. Iraţionalul ca negaţie este o relaţie de opoziţie, iar 
relaţia postulează doi termeni. Relaţia de opoziţie, pe care se fundează 
iraționalismul, este aceea dintre lume, realitate, de o parte, şi gîndire, 
spirit, de altă parte. Între realitate şi gîndire (rațiune) nu există acord, 
conformitate, ci conflict, o „fractură“, care dă naștere sentimentului de 
absurd. Există un hiatus între realitate şi rațiune. Descartes a formulat 
ipoteza unui „geniu rău“ care a putut crea o lume neconformă raţiunii, 
o lume absurdă, iraţională. Absurdul, care este tema principală a eseu- 
lui lui Albert Camus (Le mythe de Sisyphe), este expresia relației de 
neconformitate dintre realitate şi inteligenţă. „Acest divorţ dintre om și 
viaţa sa, dintre actor și decorul său, este în sensul propriu sentimen- 
tului absurdităţii“ (Camus, op. cit., p. 18). Înainte de Camus, „filozofia 
absurdului“ a fost viguros susținută de originalul ginditor italian: Giu- 
seppe Rensi, în mai toate operele sale, dar îndeosebi în La filosofia 
del Assurdo, 1937, în care repetă „că această lume este absurdă, irepa- 
rabil în prada absurdului și răului“ (op. cit., p. 269). Prin urmare, 
absurdul este în lucruri, în realitate, sub condiţia ca să fie prezentă o 
conştiinţă care posedă o altă structură opusă celei „existenţiale“. Con- 
știința are o sete nepotolită de explicaţie, de unitate, de deducție, care 
se ciocneşte brutal de iraționalitatea inexplicabilă, imposibilitatea de 
a deduce şi de multiplicitatea ireductibilă, a „datelor“. „Absurdui va fi 
cu atît mai mare cu cît va crește distanța dintre termenii comparaţiei 
meje“ (Camus, op. cit., p. 48). De o parte, exigenţa necesităţii, a co- 
nexiunii logice, de alta haosul, hazardul, neprevăzutul. „Şi pe aceste 
două certitudini, apetitul meu după absolut şi unitate, şi 'ireductibi- 
litatea acestei lumi la un principiu rațional, eu cred şi acum că nu 
le pot împăca“ (îb., p. 73—74): Logica postulează lipsă de contradic- 
ție, identitate; realitatea se dezvăluie contradictorie ; logica postulează 
ca orice fenomen să fie legat de antecedent mulțumită principiului 
rațiunii suficiente; realitatea cunoaște date pure, fără conexiuni 
cauzale. Care va fi atitudinea teoretică a „omului absurd“? „A descrie 
aceasta este ultima ambiţie a unei gîndiri absurde“ (ib., p. 131). În ordi- 
nea practică, consecințele sînt tot așa de grave. „Astfel eu scot din 
absurd trei consecinţe câre sînt revolta mea, libertatea mea şi pasiunea 
mea. Prin simplul joc al conştiinţei, eu transform în regulă de viaţă 
ceea ce era o invitaţie la moarte — şi refuz sinuciderea“ (îb., p. 89). 
Căci, în adevăr, concluzia practică a „absurdismului“ este sinuciderea. 
„Există numai o problemă filozofică în adevăr serioasă : e sinuciderea. 
A aprecia dacă viaţa face sau nu face să fie trăită, înseamnă a răspunde 
la. chestia fundamentală a filozofiei“ (ib., p. 15). Dacă nu evadăm din 
absurd prin sinucidere, ne rămîn revolta conştiinţei, afirmarea libertăţii 
și pasiunea de a persevera într-un efort steril: asemenea lui Sisif. Da, 
Sisif este eroul absurdului, este „eroul muncii inutile şi fără speranţă 
{ib., p..163). DR : 

Ne-am oprit mai mult la teoria „absurdistă“ a lui Camus nu pen- 
tru. originalitatea ei paradoxală, ci dimpotrivă pentru caracterul ei tipic, 
banal chiar, în ce priveşte definirea. iraționalismului în genere, nu nu- 
mai a celui contemporan. Premisa, adeseori numai subînţeleasă a ira- 
ţionalismului, este incongruenţa, nepotrivirea esenţială dintre realitate 


271 


şi gîndire. În filozofia franceză, acest „paradox“ epistemologic a fost 
pus în circulaţie de Em. Meyerson încă de la prima sa operă Identité 
et réalité (1908). Realitatea este iraţională, diversitate ; gîndirea este 
rațională, identitate. 

Divorțul dintre gîndire şi realitate este departe de a fi o premisă 
indiscutabilă. Prin ce minune apare într-o lume iraţională. gîndirea ra- 
tională ? Cunoștinţa, datorită recesivităţii ei faţă de existenţă, nu merită 
numele ei decît în ipoteza că ea poate exprima existenţa, realitatea. 
Căci așa-numita neconformitate între gîndire şi existență este de ase- 
menea o constatare a gîndirii și încă o constatare ce pretinde să fie 
adecvată realităţii. Cum se face că toate celelalte cunoștințe nu sînt 
conforme realităţii afară de „constatarea“  neconformităţii ? Este o 
excepţie dubioasă, ca şi alte excepții descoperite în teoria cunoaşterii. 
Nu există nici un motiv temeinic pentru a crede că obiectul, prin ira- 
ţionalitatea lui, se refuză cunoștinței care este îndreptată, prin esența 
ei, spre obiect, pentru a-l exprima fidel. Există totuşi aici o incon- 
gruenţă, dacă ne amintim cele spuse la dualismul obiect-subiect. Ter- 
menul de obiect are mai multe planuri şi paliere, a căror ierarhizare 
este principala misiune a cunoaşterii, iar între planurile obiectivului un 
loc de seamă ocupă, pentru noi, însuşi felul de a fi al omului biologic, 
psihologic, colectiv, adică acele complexe elemente cu care omul îmbo- 
gățeşte lumea fără a o eclipsa sau depăși. Omul, ca obiect printre 
obiecte, este recesiv faţă de lume, cum este subiectul față de obiect, 
cum este omul faţă de lume, cum se va arăta în capitolul „cosmocen- 
trism-antropocentrism“. Obiectul integral nu este realitatea indepen- 
dentă de om, ci este un complex în care intră lumea plus toate puterile 
omului, inclusiv condițiile de cunoaştere. 

Ideea unei opoziții între realitate şi gîndire nu este o descoperire 
contemporană. Ea este veche, fiindcă vechi sînt şi prejudecățile care 
au alimentat-o. Îndeosebi, merită să fie citate din nou două prejudecăţi : 
prejudecata că realitatea este constituită numai din indivizi, singurii 
ce merită numele de real şi de concret — prejudecată „nominalistă“ —, 
şi prejudecata că „rațiunea“ (gîndirea), prin activitatea ei ce se ridică 
pînă la capacitatea creatoare, adaugă realităţii concrete, individuale 
ordinea oarecum ireală a noţiunilor, a „abstracțiilor“. 

Cînd ordinea noţională, „inteligibilă“ nu este considerată ca o ab- 
stracţie ireală, este proiectată într-o lume dincolo de cea sensibilă, o 
lume a Ideilor imaculate şi imutabile. Noi vom lua lucrurile așa cum 
ni le-a păstrat istoria și vom câuta să ne descurcăm în ele, pentru a da 
la lumină peripeţiile şi aventurile raționalismului și iraționalismului. 
Spuneam că iraţionalismul se axează pe divorțul dintre realitate şi gin- 
dire. În ce constă acest divorţ, care sînt caracterele celor doi termeni 
în relaţie de opoziţie ? S-ar zice că am ajuns la un țărm necunoscut. În 
realitate ancorăm din nou în opoziţia raţionalism-iraţionalism. În ce fel? 
într-un fel destul de simplu : realitatea și gindirea vor fi determinate, 
după cum le atribuim cînd raționalitate, cînd iraţionalitate. Unica 
noastră preocupare va fi deci să descoperim sensurile variate ale raţio- 
nalismului şi iraţionalismului, sensuri care se diferenţiază după (cum 
raționalitatea şi iraționalitatea definesc realitatea, „existența“ sau spi- 
ritul, „gîndirea“. Două 'sînt “posibilităţile extreme : a) realitatea este ra- 


272 


țională, spiritul, eul cunoscător este irațional; b) realitatea este ira- 
țională, spiritul, subiectul, gîndirea este raţională. Amîndouă formulele 
se întîlnesc în trecutul culturii, de la începuturile ei, ca și în frămîn- 
tările contemporane. „Il y a des gens aujourd’hui qui croient qu’il est 
de bel esprit de declamer contre la raison et de la traiter de pedante 
incomode“ (Leibniz, Nouveaux. essais, II, cap. 21). 


A. Realitatea este rațională, spiritul este irațional. a) Vechea cul- 
tură greacă a inițiat știința europeană odată cu premisa fundamen- 
tală că realitatea ascultă de rațiune (logos) şi că inteligența (ñous), 
ca potență reală, este principiul organizator al cosmosului. Statuarea 
ca structură logică a lumii are drept corespondent recesiv statuarea 
ca structură iraţională a gîndirii emotive, apetiţive, instinctuale, imagi- 
native — pe scurt, a mitului. Trecerea „de la Mythos la Logos“ este 
trecerea de la subiectiv la obiectiv, real. Asimilarea iraționalului cu 
„puterile misterioase“ ale „interiorului“, ale afectivității şi imaginaţiei, 
ale unei gîndiri mai adînci este una din cel mai vechi, dar și cele mai 
actuale convingeri. Gîndirea primitivă este alogică, mitică ; ea este ade- 
vărata, eterna gîndire. Un gînditor german care și-a cîştigat reale merite 
prin combaterea persistentă a idealismului, Willy Freytag, a ţinut să-și 
spună cuvîntul în disputa mai nouă din jurul iraţionalismului în lu- 
crarea Irrational oder Rational ? Untersuchungen und Entwurf zu einer 
Deutung, 1935. După ce respinge temeinic identificarea iraţionalului cu 
alogismul absolut, deci după ce arată că iraționalul nu-și are sediul în 
domeniul gîndirii, deoarece nu există gîndire ilogică, iraţională, pur 
intuitivă, caută iraţionalul în afara gîndirii, în afecte, valori, voinţă. 
Afectivul este greu de exprimat noţional, el tulbură gindirea, uneori 
pătrunzând cu perfidie în interiorul gîndirii. „Aşadar, aci trebuie să cău- 
tăm una din cauze, şi încă una constant activă a credinţei în irațional“ 
(op. cit., p. 227). Greutatea de a încadra logic sentimentul nu este o 
slăbiciune a gîndirii și a logicii. Este o eroare credința că dacă ducem 
noţiunile la limita raționalităţii lor, adică pînă la acea autocontrazicere 
care le face „fluide“, noţiunile devin mai apte de a exprima realitatea. 
Sentimentele au propria lor structură. Ele sînt libere de ezitările gîn- 
dirii, fiindcă sentimentul divulgă o stare a subiectului, pe cînd gîndirea 
încearcă să lumineze realitatea străină omului. Sentimentul nemuririi, 
infinitului, sentimentul cosmic stau la rădăcina iraţionalului, sînt izvorul 
lui. „În sentimentele de acest fel ni se pare că este înrădăcinat ira- 
ționalul“ (îb., p. 228). Toate sentimentele ne apar iraționale, fiindcă sînt 
inexplicabile sau cel puţin adîncul lor rămîne în umbră. Dar, totodată, 
tocmai de aceea sînt cu atit mai „puternice“, mai irezistibile. „Inima 
are raţiunile sale pe care raţiunea nu le cunoaşte“. 

Se poate extinde acest sens al iraţionalului la tot ce este subiectiv, 
aşa încît primul sens al iraţionalului este egal cu subiectivitatea. Nu se 
poate nega că una din originile iraţionalismului contemporan este idea- 
lismul, subiectivismul, agnosticismul. Chiar dacă subiectul este identifi- 
cat cu rațiunea, aceasta este definită prin dinamism, prin acţiune crea- 
toare, prin voinţă liberă care o face tributară puterilor iraționale. „Prin- 
cipiul conștiinței“, resortul idealismului, enunţul că lumea este dată 
nemijlocit ca reprezentare sau „conţinuturi“ ale unui spirit trebuie să 

naufragieze în iraţionalism. Numeroase curente filozofice cu răsunet 
în gîndirea secolului al XIX-lea alimentează apele tulburi ale irațio- 
nalismului : agnosticismul pozitivist, voluntarismul german de toate 
nuanțele, optimiste sau pesimiste, primatul raţiunii practice în neocri- 
ticismul francez, filozofia experienței pure a lui Mach și Avenarius, 
pragmatismul etc. Toate au acelaşi epilog : falsificarea logicului, a ra- 
țiunii. „Cu acestea ne-am apropiat considerabil de esenţa iraţionalis- 
mului. Dacă iraționalismul constă în necunoașterea felului de a fi al 
logicului și dacă totodată logicitatea constituie esența obiectivităţii, 
atunci trebuie să concepem iraţionalismul şi ca necunoașterea felului de 
a fi al obiectivităţii. Necunoașterea felului de a fi al obiectivităţii, în- 
deosebi confundarea obiectivului. cu subiectul poate. fi numit subiecti- 
vism în sensul cel mai general al cuvîntului. Iraționalismul (în sensul 
nostru) şi subiectivismul (în sensul cel mai general) coincide Andreas 
Konrad, Irrationalismus und Subjektivismus. Eine immanente Kritik 
des Satzes des Bewusstseins, în Nic. Hartmanns, Erkenntnismetaphysik, 
1939, p. 9). 

Relevam înainte că un izvor al iraţionalismului contemporan este 
însuşi felul de a concepe gîndirea sau raţiunea. Gândirea este activă, 
este un dinamism ce merge pînă la creaţie şi „autocreaţie“ (Gv. Gentile). 
Caracterul „dinamic“. al gîndirii a gășit două aplicaţii aparent opuse, 
dar cu același rezultat : raționalismul. Vom ilustra cele două alternative 
prin teoriile a doi gînditori contemporani : Hans Vaihinger, interpret 
kantian şi giînditor marcant, şi Richard  Muller-Freienfels, gînditor 
minor, specializat într-un iraționalism diluat. Numele lui Vaihinger este 
legat de o concepţie care a făcut oarecare zgomot la un moment dat: 
ficţionalismul sau „filozofia lui ca și cum“ (als ob). Singurele elemente 
reale ale cunoștinței noastre, spune Vaihinger, sînt senzațiile şi mişcă- 
rile, acţiunile noastre. Specificul omului este că între aceste extreme se 
interpune activitatea gîndirii, activitate ce constă în construirea de no- 
țiuni contradictorii, a ficțiunilor. Ficţiunea este un factor voit irațional, 
este: o construcție conștient falsă, care însă este utilă, dă rezultate prac- 
tice. Ficţiunile intră în procesul conştiinţei ca auxiliare pentru a face 
să progreseze gindirea. Din fals, din irațional scoatem raţionalul. De- 
mult Herbart relevase că mai ales în matematică notiuni ca infinitul 
mic, continuitate, diferenţial etc., noțiuni contradictorii, pot fi încoro- 
nate. cu. rezultate. admirabile. Ficţiunile sînt considerate „ca și cum“ ar 
fi adevărate, pentru a ajuta cunoștința să se miște din loc, să progre- 
seze., Ficţiunile se justifică prin eficacitatea lor teoretică şi practică, 
Vaihinger însuşi consideră sistemul său ca o concluzie a unei îndelungi 
evoluții filozofice: cu numeroși precyssgriy între care si Vasile Conta 
care vorbeşte de „quasi cunoștințe“. 

R. Miller-Freienfels' descoperă, alături- de cunoaşterea intelesrualá, 
o cunoaştere prin instinct, care nu este totuşi 'opusă rațiunii, nu este 
iraţională, ci este supraraţională. În nici un 'caz cunoaşterea instinctuală 
nu esté infra-raţională, o inteligenţă rudimentară sau o cunoaştere para 
raţională, total diferită de cea raţională, ci ea este raţională pe un plan 
superior” şi -ca atare perfecţionează rațiunea. Instinctul, : dacă nu. este 
strict raţional, nu. este. nici contrar rațiunii; „Un supraraţionalism, aşa 
cum îl: înţelegem noi, este convins că, luat în totalitatea sa, universul 

nu este exclusiv raţional; şi el adaugă că, pînă la un anumit punct, 
sîntem capabili de a înțelege înseși trăsăturile iraționale ale realității, 
dacă am recurs la totalitatea facultăţilor noastre, -printre care instinctul 
este una din cele mai importante“ (R. Miller-Freienfels, Rationalisme 
et irrationalisme, „Recherches philosophiques“, vol. I, 1931—32, p. 137). 


Dacă eroarea ficționalismului lui Vaihinger este ideea unei gîndiri 
care fabrică ficțiuni pentru a ajunge la adevăr, cînd era mai simplu să 
meargă de-a dreptul la adevăr, „eroarea“ „supraraționalismului“ lui 
Müller-Freienfels, ca şi a altora, este refugiul în instinct, pe care îl 
proclamă „suprarațional“ pentru a garanta realitatea unor reprezen- 
tări, cărora ştiinţa le refuză obiectivitatea. Este un procedeu obişnuit, 
din nefericire prea obişnuit, de a trece cu vederea că obiectivitatea, 
adică afirmarea unei realități independente de subiect, nu este o chestie 
de mijloc sau de izvor de cunoaştere. Realitatea, fie că este accesibilă 
„inteligenței“, fie că este accesibilă „instinctului“ sau „sentimentului“, 
este totdeauna o chestie de verificare, de control prin acțiunea pe care 
o exercită real nu numai asupra celui ce afirmă, ci asupra oricui este 
dispus să-l cunoască şi în cele din urmă asupra altor realități. Real este 
numai ceea ce suportă controlul critic prin acţiuni şi practică, adică 
ceea ce se încadrează în rețeaua de interacțiuni ce definește realul. 

a) © varietate a primei mari specii de raţionalism-iraţionalism 
este de asemenea comună gîndirii vechi și gîndirii moderne, numai că 
raportul este răsturnat în cele două perioade. Pentru concepția plato- 
nică, raţional este ceea ce ascultă de scopuri conștiente, raţională este 
acțiunea care urmăreşte realizarea unui scop, iar scopul este Ideea, în 
fine, Ideea supremă este Binele. Aşadar, raţional este finalismul. Numai 
dacă înțeleg „pentru ce“, „în ce scop“ se întîmplă un lucru, inteligenţa 
este satisfăcută. Simpla arătare a cauzei eficiente şi materiale, a cauzei 
„oarbe“, nu ne scoate din sfera iraţionalului mai mult sau mai puţin 
subiectiv. Explicaţia mecanică este iraţională, fiindcă este legată de sen- 
sibilitatea subiectivă (vezi Platon, Fedon, 99 a-d). Raționalismul, fundat 
pe finalism (teleologie), este un moralism sau o eticizare a lumii. Ordi- 
nea finalistă a lumii este o ordine morală. Dacă iraționalismul exprimă 
îndoiala în existenţa unei ordine morale a lumii, atunci el are perspec- 
tiva de a fi adevărat. Lumea rezistă raţionalizării moraliste, nu numai 
ordinea fizică, dar şi cea umană (Vierkandt, Der Dualismus în der 
modernen Welt, p. 56 şi urm.). Înțelegem de asemenea iraţionalismul 
italianului G. Rensi, care descoperă în lume triumful hazardului, absur- 
dului şi răului. În afară de unele excepții, gîndirea modernă, avînd ca 
îndreptar noua ştiinţă a naturii, a inversat rolurile. Explicaţia prin 
cauze eficiente, „mecanice“ este obiectivă, raţională, în timp ce expli- 
caţia prin cauze finale este o proiectare a subiectivismului în lu- 
cruri, este iraţională din punctul de vedere al fizicii. Iraţionalismul 
finalismului este exprimat tipic în gîndirea modernă de Spinoza. Scopu- 
rile sînt „ficțiuni“ ale imaginației omenești. Gîndirea modernă, față de 
devalorizarea finalismului conştient, de care s-a abuzat mai ales în 
secolul al XVIII-lea, a încercat să-şi ia revanșa în cadrul romantismu- 
lui, și cu aceasta ne apropiem de a doua mare specie de iraționalism 
(corespunzător, de raţionalism). Dacă finalismul conştient este uman, 
finalismul ‘inconştient, conformitatea cu un scop inconștient exprimă 

esenţa vieţii şi poate esenţa lumii. Este dar irațional ceea ce realizează 
un scop inconştient, instinctiv. Concepţia romantică a unui Spirit cos- 
mic care își realizează scopurile sale inconștiente, servindu-se „şiret“ 
de scopurile conştiente ale indivizilor care ignorează originea, scopu- 
rilor lor, s-a perpetuat pînă azi în cunoaşterea instinctivă, supraraţională 
a lui Muller-Freientels. 


B. Realitatea este iraţională, spiritul este raţional. A doua specie 
este de precădere modernă și este în bună parte o reacțiune, o mişcare 
de apărare a „idealului“ și „libertății“ împotriva determinismului „me- 
canic“ din noua știință a naturii. Nu afirmăm prin aceasta că antichi- 
tatea n-a cunoscut iraționalul ontologic. Ce este „apeiron-ul“ (nedeter- 
minatul, infinitul) lui Anaximandros sau materia platonică ? Deosebirea 
între epoci în chestiunea de față este o deosebire de accent, în primul 
rînd; în timp ce anticii regretau prezența iraționalului şi ar fi dorit 
să nu existe, modernii jubilează de satisfacţie în prezenţa iraționalis- 
mului şi ar regreta neexistenţa lui. 

bı) O modalitate mai nouă de a transpune în realitate iraționalul 
este afirmaţia următoare : spiritul raţional ascultă de principiul identi- 
tății şi al noncontradicției ; realitatea iraţională este contradictorie şi 
exclude identitatea. Reprezentantul tipic al acestui mod „dialectic“ de 
a gîndi este Hegel, care a găsit antecedente nu numai în filozofia lui 
Kant, dar mai ales în misticismul german (Cusanus, J. Böhme). Nu este 
exagerat a spune că absurdismul contemporan are originea în hegelia- 
nism. Hegel, care este un idealist obiectiv, justifică coexistenţa a două 
logici cu totul deosebite prin coexistența în spirit a două facultăți : 
intelectul (Verstand) «este domeniul finitului, staticului, identicului, 
noncontradictorului ; rațiunea (Vernunft), care este superioară, repre- 
zintă sfera infinitului autentic, a dinamicului (devenirii), contradictoriu- 
lui; devenirea este contradicţia fundamentală concretă (sinteza exis- 
tenței și neexistenţei). Hegel n-a izbutit să legitimeze posibilitatea de 
coexistenţă a două logici care se exclud. Totuşi există această posibili- 
tate și nu este cu totul străină lui Hegel. Căci, deşi el transpune contra- 
dicţia din gîndirea logicii formale în realitate, nu se opreşte la contra- 
diţie, nu se lasă delectat de cacofonia lui da și nu, ci caută o depășire, 
o sinteză a afirmației şi negației, a contradicţiei, a tezei şi antitezei. 
Scopul dialecticii este sinteza, armonia ; mijlocul este contradicţia. 

Problema celor „două logici“ nu este nouă în filozofie. Aristotel 
o atestă în distincţia dintre Analitica, logica certitudinii, a demonstra- 
tiei, şi Topica, logica probabilului, a dialecticului, a retoricii. Misticii 
au cunoscut-o sub forma opoziţiei dintre teologia pozitivă, în care Dum- 
nezeu primeşte atribute pozitive, şi teologia negativă, în care Dumnezeu . 
este determinat prin negaţii. În timpurile noi, Kant a găsit o nouă for- 
mulare, din nefericire încă -neperimată : de o parte logica formală, de 
alta logica transcendentală prin care se constituie lumea fenomenală. 
Hegel a transformat logica dialectică în logica contradicţiei, a devenirii, 
în „dialectică“ imanentă existenţei. Husserl menţine distincția kantiană 
dîndu-i drept bază o psihologie .cu totul deosebită de psihologia empi- 
rică, naturalistă, o psihologie. „fenomenologică“, a cărei sarcină este 
intuirea de esenţă (eidetică) a actelor „conștiinței pure“. Ieşirea din 

impasul celor două logici este opoziţia recesivă, în care teza şi antiteza 
nu Stau în raport de contradicţie, ci de contrarietate, de specifică contra- 
rietate — recesivitatea. 

b2) O varietate a speciei a doua este bine cunoscută celor familia- 
rizaţi cu ideile frămîntate după primul război mondial. Acest iraționa- 
lism are ca axă ideea de viaţă şi a înflorit mai ales în Germania sub 
numele de Lebensphilosophie, avînd ca principali protagoniști pe 
Fr. Nietzsche, W. Dilthey, Georg Simmel, Max Scheler, Osw. Spengler, 
L. Klages şi alţii. Heinrich Rickert, care a cercetat critic cu adincime 
„noţiunea la modă“, viaţa, intr-o importantă lucrare (Die Philosophie des 
Lebens, ed. a II-a, 1922) declară că el însuşi a căutat în toată opera sa 
să constituie o filozofie a vieţii, dar nu a vieţii nude, ci a vieţii cu sens, 
a unei vieţi care se reazemă pe valorile eterne ale adevărului, binelui, 
frumosului, sacrului. Vom sublinia caracteristica cea mai răspîndită, la 
un moment dat, a iraţionalităţii : ideea de destin. Dacă am lua în discu- 
ție şi ideea de libertate iraţională, ca în „existenţialism“, am depăşi 
limitele stricte ale iraţionalismului. Dar nici acest aspect nu va fi trecut 
cu vederea aci. Este iraţională viața, fiindcă ea se desfăşoară cu pute- 
rea destinului, ca o lege superioară voinţei noastre individuale și nece- 
sităţii mecanice a materiei. Dimpotrivă, este raţională viaţa, dacă, în 
desfăşurarea ei, ascultă de voința noastră şi rămîne în raza puterii şi 
prevederii noastre. Nu este exclus ca același proces al vieţii umane să 
se înfăţișeze întîi ca un verdict şi o forță a destinului şi apoi să fie ra- 
ționalizat şi deci dominat sau condus de voinţă. Trecerea este opera in- 
teligenţei, a reflecţiei, a conștiinței înţelegătoare şi înțelepte. Prin con- 
ştiinţă se face trecerea de la destin și sclavie la voinţă şi libertate. Ceea 
ce în faza nereflectată era acceptat ca inevitabil, ca „fatal“, în faza re- 
flecţiei intră sub controlul voinței. Astfel starea de sclavie, primită la 
început ca un destin, ca inevitabilă, începe să fie dominată şi în cele din 
urmă a fost suprimată, cînd s-a trezit conștiința tot mai lucidă a scla- 
viei şi a cauzelor ei. Ca şi la sensul precedent — existenţa este contra- 
dictorie, absurdă — şi la acest sens — viaţa se desfăşoară ca un destin — 
iraţionalul are menirea de a întreţine ascuţită viziunea complexităţii în 
ce priveşte realitatea în genere şi viața îndeosebi, viziune ce însufle- 
țeşte ideea de recesivitate. De asemenea, toate sensurile următoare ale 
iraționalului sînt tot atîtea interpretări unilaterale ale recesivității. 

b) Am ajuns la sensul principal al iraționalismului. Noi am arătat 
mai demult că acest sens a luat naștere dintr-o falsă interpretare a 
raţiunii, adică din disocierea celor două momente recesive ale raţiunii 
si inteligibilului. Este de așteptat să întîlnim două sensuri opuse ale 
raţionalului, ca și ale iraționalului. Cum am spus adeseori, nu numai 
raționalismul, dar și ceea ce numim „înţelegere“, „inteligenţă“ etc. sînt 
sufocate de interpretări unilaterale, adevărate mutilări ale inteligenței, 
ale raţiunii. A înţelege, a explica, a raţionaliza nu înseamnă numai a 
descoperi — nu făuri — unităţi, sinteze, elemente comune, identice, 
generale sau abstracte, ci înseamnă a descoperi — am zis, a descoperi -- 
elementele diferenţiale, multiplicitatea, distincţiile, particularităţile. In- 
teligența pătrunzătoare nu şterge deosebirile, pentru a reţine identicul, 
generalul, ci păstrează deosebirile — şi pentru motivul că nu le poate 
şterge sau desființa — şi chiar mai mult, descoperă neincetat noi deose- 

biri. S-a demonstrat înainte importanţa acestui nou sens al inteligibi- 
ului. Multiplul este un factor integrant al inteligibilului, nu numai ca 
resort, ca motiv al înţelegerii, dar ca moment dominant. Rațiunea nu 
este numai unitate, identitate, dar şi multiplicitate, noutate. Preferința, 
în raționalitate, a unităţii, identităţii şi generalităţii este păcatul originar 
al raționalismului tradiţional. 
Totuşi raționalismul s-a dezvoltat pe această linie imaginară pînă 
în timpul nostru. Urmează de aci că iraţionalul va fi: definit dimpotrivă 
ca multiplu pur, ca varietatea individuală. Vrednic de consemnat este 
că uneori iraționalul a fost confundat cu identicul, cu „unul şi totul“, 
cu indistinctul. Pentru mistic, idealul este desființarea multiplului, a 
individualului conturat, şi triumful unităţii indistincte. Se constată 
uşor cît de aproape unul de altul se situează raționalismul şi iraționa- 
lismul, după ce am despărţit cele două note conexe ale raţiunii : unita- 
tea, identicul și multiplicitatea, noutatea. Este lesne de înţeles că ra- 
ționalismul a. trecut sub tăcere această compromiţătoare înrudire a sa 
cu iraționalismul, în ipostaza acestuia cea mai consecventă — misticis- 
mul. Cînd Parmenide proclama cu glas puternic ce a răsunat peste 
veacuri că existenţa este una și că multiplicitatea este o iluzie a „muri- 
torilor“ nu ştim sigur dacă prin el vorbeşte raționalismul, cum cred 
cei mai mulţi interpreţi, sau vorbeşte misticul, cum au întrevăzut unii 
(de exemplu K. Joël). Tot aşa, la Platon contemplarea orbitoare a Idei- 
lor eterne şi imutabile satisface deopotrivă pe raţionalist, ca şi pe mis- 
tic, echivoc care a asigurat platonismului o permanentă admirație: Pla- 
ton satisface toate gusturile și preferințele. Şi un Platon virtual stă 
aţipit în fiecare din noi. ni ag 
Evidenţierea, în cadrul cunoștinței, a- multiplului, diferențialului, 
particularului, individualului sau concretului este opera direcției episte- 
mologice opusă raționalismului, este opera empirismului “sau senzualis- 
mului. Iraţionalismul este în parte moştenitorul empirismului, deşi în 
sosul preparatului iraționalist intră și alte ingrediente mai piperate. 
Empirismul tradiţional are răspunderea convingerii că elementele cu- 
noașterii sînt „datele“ pure, adică „ideile“ concrete, individuale, care 
n-au o legătură necesară între ele, nici o legătură reală de ordin cauzal, 
pe scurt, că la început cunoştinţa este o masă informă de date, un haos 
de „impresii“ sau „senzaţii“. Tot ce este ordine generală sau conexiune 
în cunoaştere vine de la „interior“, de la imaginaţie sau gîndire. 
Această concepţie cu străvechi rădăcini explică multe din formele 
iraționalismului contemporan. O ilustrare directă, un fel de cobai de 
experienţă filozofică este teoria lui Ém. Meyerson. Dogma doctrinei 
lui Meyerson este că raţiunea cu legea ei fundamentală, principiul iden- 
tificării, este toto coelo: deosebită de existență sau, mai degrabă, exis- 
tenţa este „altul“ care rezistă identificării raţionale, reducerii la „acelaşi“. 
Meyerson constatase demult „contradicţia ireductibilă dintre intelect 
şi natură“ (Identité et réalité, :1907, p. 273). În ciuda acestei prăpăstii 
dintre -existența multiplă şi rațiunea identificantă, ştiinţa urmăreşte o 
himeră, un „paradox epistemologic“ : ea vrea să raționalizeze univer- 
'sul, să-l „asimileze“ — termen de. origine alimentară întrebuințat şi 
de André Lalande: „Asimilarea“ -este © „identificare“, adică reducerea 
multiplului la unitate, la identic, care, în. cele din. urmă, este spaţiul. 

„Paradoxul“ este izbitor: în cazul că raţiunea izbuteşte în străduința 
ei de „identificare“, dispare existența care aştepta să fie explicată, nu 
desființată prin rațiune. Finalul identificării raţionale este „acosmismul“. 
Din fericire, „identificarea“ nu progresează indefinit, pînă la capăt. 
Fa este o luptă, o gigantomanie, fiindcă existența, ontologicul rezistă. 
„Datul“ care se împotriveşte identificării este „iraționalul“ care constă 
din senzaţii, calităţi, devenire — devenirea rămîne iraţională cu toate 
silințele lui Hegel —, datele imediate ale conștiinței etc. Doctrina lui 
Meyerson impune concluzia că „inteligenţa este antinomică“, îndată ce 
se află în fața existenței, iar antinomia nu izvorăşte din interiorul in- 
teligenței, cum crede Hegel, ci este dictată din afară de către existenţă 
(Meyerson, De Pexplication dans les sciences, vol. II, 1921, p. 352). 
Meyerson nu-și pune întrebarea : cum se explică totuşi potrivirea, cel 
puţin parțială, a raţiunii identificante cu realul divers, cum se face că 
totuşi diversul irațional se supune „asimilării“, deși el este străin iden- 
ticului ? Faptul că diversul intră în compoziţie cu raţiunea identică 
este o îndoită probă : întîi, că diversul irațional nu este atît de iraţio- 
nal, ci cuprinde identități, deci că este rațional; al doilea — poate mai 
semnificativ —, că rațiunea nu este pură identitate, ci ea cuprinde în 
sine diversul, aşa încît a înţelege nu înseamnă a identifica, ci a „desco- 
peri“ identitatea în divers, deci a „descoperi“ jocul interior — real şi 
rațional —, jocul recesiv al deosebirii şi idențicului. 

Nic. Hartmann, un adept contemporan al iraţionalului ca noțiune- 
limită a cunoaşterii, rezervă pentru primul sens, din cele trei pe care 
el le dă iraționalului, aceeași presupunere că diversul este irațional; 
datele. sau calităţile senzoriale sint alogice, deşi sînt obiecte de cunoaş- 
tere. Căci nu trebuie să confundăm cunoaşterea cu înțelegerea logică. 
Al doilea sens al iraţionalului este „transinteligibilult, care nu se referă 
la obiectul ca atare, ci la cunoaşterea lui. Obiectul este raţional, are 
forme categoriale ce-l fac inteligibil, dar formele sale sînt altele decît 
ale noastre. Deci el este „irațional pentru noi“ (Hartmann, Zur Grund- 
legung der Ontologie, 1935, p. 171). Teoria hartmanniană stă şi cade 
cu dogma kantiană că noi cunoaștem datorită unor categorii a priori, 
așa încît orice. altă ordine decît aceea inerentă rațiunii noastre este 
„iraţională pentru noi“. Modul nostru de a gîndi respinge hotărît teo- 
ria categorială a cunoașterii. Convingerea noastră este că formele gin- 
dirii sînt întîi formele lucrurilor şi de aceea, chiar din punctul de vedere 
al lui Hartmann, nu înțelegem de ce lucrurile şi-ar divulga subiectului 
cunoscător numai unele din forme sau categorii, ţinînd ascunse pe ce- 
lelalte, pentru a le drapa în „transinteligibil“. Dar Hartmann acceptă 
și un al treilea irațional, „iraţionalul radical“, sau „eminent“. Radical 
este iraționalul „în sine“, a-logicul, haosul absolut, antinomicul, ne- 
pătrunsul, insolubilul și insondabilul. Desigur, ipoteza iraţionalului ra- 
dical nu este un contrasens. Ea este concluzia logică a dogmei nomi- 
naliste : datele sînt haotice, ca și a dogmei raţionaliste : ultimul cuvînt 
îl are identitatea în care totul se confundă de nepătruns —, ceea ce 
este şi dogma misticismului. Hartmann, după ce a dat deoparte dogma 
nominalistă, ca şi pe cea raționalist-mistică, pentru a face posibilă 
cunoașterea, i-a asigurat un refugiu într-un colț. Al treilea sens al ira- 
ționalului este în sine o credinţă inocentă, fiindcă el nu angajează la 

nimic. şi nu schimbă mare lucru. Ceea ce va scăpa totdeauna cunoașterii 
este reducerea comodă la limită, rezidiul dogmei nominaliste. Ceea ce 
nu știm în nici un fel ne lasă rece. 

„Existenţialismul“ este o rafinare a dogmei 'că date sînt numai 
„existențe“ fără legătură, individuale, contingente, concrete, absurde, 
„gratuite“, care nu pot fi „explicate“ sau „deduse“. J.-P. Sartre se pro- 
nunţă fără înconjur, în acest sens, în unele din operele sale. „Esen- 
țialul este contingenţa. Vreau să spun că prin definiție existenţa nu 
este necesitate. A exista înseamnă a fi aci, pur şi simplu. Existenţii apar, 
pot fi întâlniți, dar niciodată nu pot fi deduși. Sînt oameni, cred, care 
au înțeles asta. Numai că ei au încercat să treacă peste această con- 
tingenţă inventînd o ființă necesară şi o cauză de sine. Nici o ființă 
necesară nu poate explica existenţa ; contingenţa nu este o aparenţă 
înșelătoare, o părere pe care o putem împrăștia ; este absolutul, prin 
urmare gratuitatea perfectă“ (La Nausee, ed. a XIII-a, 1938, p. 167). 
Existenţialiştii germani, îndeosebi pe linia lui Martin Heidegger, văd 
în „existențial“ un surogat pentru irațional, deci o depășire a raţiona- 
lului, fiindcă „existenţa“ se dezvăluie, dacă renunțăm de a face din 
cunoașterea logică singura sau principala cale pentru înţelegerea lumii. 
Noua cale este o cunoștință iraţională, „trăită“, adică este căutarea în 
„trăirile“ umane, în felul de a se simți al lui Dasein (omului), accesul 
la „înţelegerea existenței“ în genere (H. E. Eisenhuth, Der Begriff des 
Ivrationalen als philosophisches Problem, 1931, p. 208, 215). Ideea cen- 
trală a existenţialismului, ideea de neant, este o sfidare voită a logicii, 
a principiului noncontradicţiei. „Căci gîndirea — esenţial totdeauna gîn- 
direa a ceva — ar trebui ca gindire a nimicului să lucreze împotriva 
propriei sale esențe“ (M. Heidegger, Was ist die Metaphysik ?, 1929, 
p. 11). Chestia neantului ca simplă posibilitate duce la despărţirea filo- 
zofiei de inteligență, care crede că neantul este un produs al negaţiei, 
operaţie fundamentală a intelectului, în timp ce negația, ca și nu-ul sint 
derivate ale Nimicului primordial 1. 

b4) Ca exemplificare a felului nostru de a defini inteligența sau 
raţiunea ca o împletire recesivă de divers şi de identic, cu dominarea 
diversului, oricîte oscilaţii ar exista între cei doi termeni, vom lua 
în cercetare cîteva noţiuni, de care s-a servit iraționalismul contempo- 
ran drept cal de bătaie : 1) individualitatea ; 2) mișcarea și devenirea ; 
3) imposibilitatea de a deduce multiplul dintr-o unitate iniţială. 

Individualitatea pare a fi piatra de scandal a raţiunii. Individualul 
sfidează „conceptualizarea“ prin bogăţia determinărilor sale și mai ales 
prin opoziţia dintre individual, unic, și noţional, general, repetabil. Sta- 
rea reală de lucruri, dacă o, considerăm fără prejudecăţi, nu este me- 
nită să dezarmeze gîndirea în faţa individualului. Ne reamintim. că 
individualul este constituit structural. dintr-o confluență de note gene- 
rale şi că însuşi locul la corp şi subiectul la conștiință, care sînt un 
fel de „principii ale individuaţiei“, sînt tot note generale. Individualul 
este o unitate, o textură de generale numeric indefinite. Individul, ori- 


. 1 Problema neantului va fi examinată separat în capitolul următor: exis- 
tență-neant.. L 

cît de complex şi superior, nu este a-logic, fiindcă el poate fi determi- 
nat, poate fi clasat printr-o notă generală care apoi se diferenţiază tot 
mai mult. Individul pare irațional, fiindcă este expresia maximă a ra- 
ționalului, a determinării, fiindcă” este supradeterminat. Individul nu 
este nedeterminatul şi nedeterminabilul, ci este determinatul în gradul 
suprem. Individualul se situează într-o serie infinită de conceptualităţi 
şi valabilități (B. Bauch, Wahrheit, Wert und Wirklichkeit, 1923, p. 372). 
Traţionalul, spune Bauch, este raţionalul care nu a fost sleit şi care 
de aceea apare ca o temă indefinită. În acest sens, iraționalul are rolul 
de a stimula rațiunea, are funcția recesivă de a nu lăsa rațiunea să 
adoarmă. Repetăm ceea ce spuneam înainte : inteligența se dezvoltă 
pe două linii paralele : concretul, determinările tot mai diverse, şi ab- 
stractul, determinările tot mai generale şi identice. „Progresul intelec- 
tual constă atît în a forma reprezentări destul de concrete, pentru ca 
nici o proprietate specială să nu fie omisă, cît și din reprezentări destul 
de abstracte pentru a îngădui să se exprime puncte de vedere generale 
şi comune“ (H. Höffding, Esquisse d'une psychologie fondée sur Vexpé- 
rience, 1906, p. 223). 

Greutăți suplimentare grevează cele două fapte fundamentale ale 
realității : mişcarea şi devenirea. Realul este individual, iar individua- 
lul prin structura lui de existență independentă se mişcă, se schimbă, 
devine. Mişcarea şi devenirea sînt înrudite, dar nu sînt același lucru, 
ci au condiții de producere şi constituire diferite. Mişcarea impresio- 
nează prin unitatea și continuitatea ei. Bergson nu încetează de a sub- 
linia că mișcarea este un act unic, ireductibil la diversitatea poziţiilor 
ce constituie spaţiul străbătut. Dimpotrivă, devenirea se prezintă ca o 
multiplicitate de proprietăţi ce se succed, ca o discontinuitate succesivă 
de proprietăţi, care totuşi se cer completate de unitate, de continui- 
tate. Mișcarea este inițial unitate, continuitate, care reclamă pentru în- 
țelegerea ei o pluralitate de stadii, de poziţii și momente. Devenirea 
este dimpotrivă o pluralitate de stadii, de momente, de calităţi care 
reclamă pentru înțelegerea ei o unitate, o continuitate, o trecere con- 
tinuă. Deci mişcarea și devenirea dau iluzia iraţionalului, fiindcă izo- 
lează unul din momentele raţionalului, şi anume sau multiplul, discon- 
tinuitatea, sau unitatea, continuitatea. Ieşirea dintr-un fals impas este 
admiterea şi aci, ca la individ, concrescența originară a unului şi a mul- 
tiplului. Iraţionalul își defineşte funcția sa în obligaţiile ce le are faţă 
de raţional, în serviciile ce-i poate aduce. În cazul individualului, uni- 
tatea este dată ca un factor eminent raţional; multiplul rămîne să fie 


explorat pe trepte indefinite, potrivit nevoilor explicaţiei — multiplul 
izolat reprezintă aspectul irațional. 
De asemenea, în cazul mișcării, unitatea — principiu raţional — 


este dată, iar tema rămîne descoperirea diversului, a momentelor ce o 
constituie. În sfîrşit, devenirea are o altă structură : este dat diversul, 
iar sarcina raţiunii este descoperirea unităţii și continuității. Ne-am în- 
șela dacă am crede că opera raţiunii, sub controlul iraționalului, este 
uşoară. Soluţiile provizorii ale raportului recesiv sînt totdeauna îngă- 
duite, dacă sîntem conștienți de provizoratul lor. Marea dificultate se 
constată în fenomenul mişcării. Ea constă în trecerea, în procesul în 
care. se: unesc în mod ireductibil unitatea și diversul, continuitatea şi 

discontinuitatea. Este un dat prim pe care se cuvine să-l luăm ca 
atare. Este-însă o eroare a interpreta mișcarea ca o „trecere“ de la un 
loc la altul, ca şi cum ar fi posibil ca un mobil să nu ge afle la un 
moment dat în nici un loc, ci între două locuri — situaţie absurdă. 
Psenţialul este că mobilul trece continuu de la un loc la altul. Ar fi 
paradoxal. dacă n-ar exista corespondenţă între locurile spaţiului și 
momentele timpului, aşadar dacă mobilul s-ar afla, în acelaşi moment,, 
în două locuri. Dar atunci n-ar mai exista mișcare, care se definește: 
prin străbaterea continuă a locurilor datorită succesiunii, nu simulta- 
neităţii. La fel va fi apreciată și devenirea : o multiplicitate de calităţi 
alcătuieşte o unitate ; o discontinuitate de stadii constituie. o continui- 
tate, fie că este graduală, fie că este în salt. Căci trecerea de la o ca- 
litate discontinuă la alta se poate efectua sau prin mici discontinuități, 
sau printr-o mare discontinuitate, printr-un salt. Saltul nu suprimă 
conexiunea, legătura, oarecum continuitatea dintre momentele  disconti— 
nui ale devenirii, ci se reazemă pe ele, le subînţelege pentru a face 
inteligibilă devenirea. 

într-un al treilea sens, iraţionalul pretinde că este tot ceea ce 
nu poate fi dedus dintr-un principiu, în așa fel încît ceea ce este dedus 
să se înfăţişeze ca, o serie inteligibilă, ca o serie perfect gradată. Am vrea 
să vedem cum tot ce este dat formează o gamă de calități sau cantități 
continuie — fie şi cu goluri ce aşteaptă să fie umplute —, așa încît 
fiecare existenţă se va situa la locul său. N-ar trebui atunci să vedem, 
de exemplu, toate simfoniile, independent de autorii lor, ocupînd fie- 
care locul ei logic, aşa cum se ordonează elementele în tabela lui Men- 
deleev ? Şi notăm că este vorba aci de „creaţii omenești, mai mult 
sau mai puţin conştiente; de aceea ne-am aștepta ca fiecare compo- 
ziţie simfonică să ştie dinainte locul precis pe care îl ocupă în seria 
simfoniilor cosmice. Pretenţiile unui astfel de iraţionalism sînt în adevăr 
absurde. Deducerea unui multiplu în așa fel încît multiplul să alcă- 
tuiască o serie logică, continuă este un ideal matematic care nu are 
dreptul să monopolizeze tot ce este raţional sau inteligibil. Cum știința 
nu este totuna cu matematica decît etimologic, dacă prin matematică se: 
înţelege o perfectă ordonare cuantificabilă și simbolică, tot așa raţiu- 
nea nu se confundă cu deductibilul, cu silogistica. Rațiunea postulează 
> solidaritate mereu variabilă a multiplului și unităţii, a deosebirii şi 
identităţii, a esenței şi relaţiei. Marea eroare a așa-numiţilor raţiona- 
listi, împărtăşită şi de iraționaliști, fericiți că li s-a dat acest prilej de: 
uşor succes, este reducerea meschină a raţionalului la schemele cantita- 
tive, la seriile sumare ale unei gîndiri leneșe. Nu numai ceea ce se re- 
duce la schema unei serii gradate și închise este raţional. În experiența 
noastră nu întilnim nicăieri asemenea serii, nici măcar în domenii îm 
care primează inteligența. Astfel istoria teoriilor ştiinţifice sau filozo- 
fice nu se înfăţişează ca o serie, în aşa fel inteligibilă, încît să vedem 
cum a doua trebuia să vină după prima şi că între ele nu mai este 
loc pentru o alta. Discontinuitatea rămîne un caracter primar, funda- 
mental în complexul experienţei. Dacă trăim sub obsesia idealului. ma- 
tematic, vom repeta şi noi cu A. Vierkandt că „realitatea nu se lasă 
construită, dedusă din premise generale“ (A. Vierkandt, Der Dualismus: 
im modernen Weltbild, 1923, p. 52). Obiectele matematicii ne apar emi-— 

nent raţionale, fiindcă determinările lor sînt puţine şi de aceea pot îi 
îmbrăţișate pînă la istovirea numărului lor. Iraţionalul, în această din 
urmă accepţie, este salutar ;“realitatea nu se prezintă ca un tratat de 
geometrie, în care teoremele se înlănţuie cu necesitate, adică se deduc 
unele din altele şi constituie o admirabilă ordine. Această situaţie pre- 
tins iraţională nu împiedică realitatea de a avea o structură logică, ale 
cărei limite și condiţii iraționalul recesiv are misiunea de a ni le re- 
aminti necontenit. 

În concluzie, dacă ne instalăm în problematica tradiţională a filo- 
zofiei constatăm că dualismul raţional-iraţional nu-și justifică marea 
nsemnătate dobîndită în gîndirea mai nouă. Iraţionalul păstrează, în 
orice caz, un rol euristic, de descoperire a unor noi tărîmuri raționale, 
a unor posibilităţi inedite de cunoaştere. Raţionalul nu este o cucerire 
definitiv asigurată, ci o cucerire care trebuie pusă necontenit la adăpost 
împotriva iruperii iraţionalismului în formele lui minore. Așadar, ira- 
ționalismul nu numai că deschide raționalismului noi porţi, dar îm- 
piedică închiderea vechilor porţi. Explicaţia dintre raţionalism şi ira- 
ționalism nu se va domoli poate niciodată. Va creşte oare iraţionalismul 
pînă la răsturnarea raportului recesiv ? Cum știm, posibilitatea nu este 
principial exclusă. Soarta raționalismului stă în mîinile sale, ca și a ce- 
lorlalte momente dominante ale dualismelor ce constituie structura rea- 
lităţii. Așadar, iraționalismul are și o funcţie constitutivă : el rezumă 
raportul recesiv în ce priveşte variaţia celor doi. termeni, oricare. ar 
fi ei, cu posibilitatea religios-metafizică, în extremis, de răsturnare a 
raportului. îi 

Iraţionalismul simbolizează asimetria recesivităţii în toate încarna- 
tiile acesteia şi cu toate posibilităţile de sporire ale factorului. recesiv. 
În afară de acest rol constitutiv, principial, şi în afară de rolul euristic, 
iraţionalul este o atitudine parazitară. El nu dă -nimic, dar cere. totul, 
pentru ca să întreţină o flecăreală pretențioasă. În rolul său constitutiv 
de atitudine gravă este o primejdie, un orizont apocaliptic : iraționalis- 
mul răstoarnă fundamentul cultural: de pînă acum, este sinonim cu re- 
voluţia absolută. Iraţionalismul dominant este nu numai falimentul 
ştiinţei, dar şi al filozofiei și poate al întregii culturi de pînă acum — 
este triumful „animalismului“, al „existenţei“ pure, al „spontaneităţii“ 
instinctive. În genere, iraţionalismul contemporan este rodul erorilor 
săvîrşite de raționalismul tradiţional, rodul mai ales al. concepţiei. că 
Rațiunea este o „activitate interioară“ care „schematizează“ realitatea, 
o sărăcește, o mutilează, în timp ce rolul autentic al „Inteligenţei“ este 
dimpotrivă să explicite, să clarifice realitatea, obiectul în toate articu- 
laţiile ei implicite. Aşa s-a ajuns la antiteza dintre „Existenţa“ con- 
cretă, individuală, mistică, mitică, şi „Adevărul“ raţional, abstract, uni- 
versal, necesar, logic. „Ştim acum că adevăr==principiul realităţii-—prin- 
cipiul contradicției=—supunere faţă de moarte=—neant. Oricare cercetare 
existenţială implică prin urmare o luptă fără cruțare nu numai culo- 
gica şi. morala, ci încă şi mai ales cu «conceptul» de adevăr“ (Benjamin 
Fondane, La conscience malheureuse, 1936, p: 37). Logica este un arti- 
ficiu uman pentru a'ne înstrăina de-lucruri, nu pentru a le. cunoaşte. 
„Mentalitatea noastră logică se interpune- acum ‘ca un ecran între noi 

şi real — şi putem spune fără teamă că un european care călătoreşte 
în lume se găsește aproape în imposibilitate de a atinge, oriunde, cea 
mai mică părticică din concretul pur“ (îb., p. 40). 


20. IMANENT-TRANSCENDENT 


Dualismul imanent-transcendent are afinități cu dualisme cunoscute 
nouă : timp-eternitate, finit-infinit, relativ-absolut,  schimbare-persis- 
tenţă. Odinioară se specula cu ardoare în jurul finitului-infinitului, re- 
lativului-absolutului, devenirii-substanţei ; astăzi discuţia se polarizează 
în jurul imanentului-transcendentului cu intenţia de a reabilita trans- 
cendentul. Cei care altă dată se avintau spre infinit, etern şi absolut 
au devenit astăzi mai modești, nu ştiu însă dacă mai norocoși, îndrep- 
tînd privirile spre transcendent. Se abuzează acum de termenul transcen- 
dent, cum altă dată de infinit şi absolut. Este o formă de camuflaj și 
o mărturie de timiditate. Şi în acest caz, constatăm o depreciere a ceea 
ce este fundamental, primar, dominant și o potenţare, o supraevaluare 
a ceea ce este secundar, recesiv, ca şi cum imanentul ar exista pentru 
transcedent, nu transcendentul pentru imanent. Actele celui de al IX-lea 
Congres internaţional de filozofie de la Paris din 1937 ilustrează intere- 
sul obsedant pentru transcendenţă. Din 12 volume ce îmbrățișează toate 
disciplinele filozofice, două (VIII și IX) sînt rezervate Analizei reflexive 
şi transcendenței. Din memoriile Congresului se desprinde lămurit pre- 
ferința pentru un anumit transcendent, pentru cel tradiţional, pe care 
relativismul idealist părea că l-a îngropat. Vom vedea că nu există un 
singur transcendent, ci transcendenţe, dar ele nu sînt așa de nume- 
roase, cum ţine să ne convingă danezul B. Schultzer în lucrarea Trans- 
cendence and the logical difficulties of transcendence, 1935. 'Transcen- 
denţa este un termen de relaţie care se cere raportat la contrarul său, 
la imanenţă. Cum imanentul este termenul dominant, există atîtea 
transcendenţe cîte feluri de imanențe. 

Vom consemna şi examina aci numai două transcendenţe care au 
avut şi au încă o semnificaţie în discuţiile filozofice. Vom numi trans- 
cendenţa de tip tradițional o transcendenţă macroscopică, iar transcen- 
denţa de tip modern o transcendență microscopică. Prima are un colorit 
metafizic, cosmologic ; a doua are un colorit epistemologic. Se înţe- 
lege că ele interferează. Transcendența epistemologică, microscopică se 
completează cu transcendența macroscopică, dar imanenţa microscopică 
exclude imanența macroscopică. Dacă imanent este ceea ce se află în 
ceva, iar transcendent ceea ce se află dincolo de acel ceva, transcen- 
denţa macroscopic-metatizică opune, pe linia tradițională, „lumea de 
aci“, lumea dată simţurilor, experienţei, domeniul imanentului, şi „lu- 
mea de dincolo“, lumea transcendentului, sau „lumea de jos“ și „lumea 
de sus“, „pămîntul“ şi „cerul“, realitatea inferioară, materială, sensibilă, 
și realitatea „superioară“, pur spirituală, „divină“. Transcendenţa mo- 
dernă, inițiată de cogito cartezian, de certitudinea nemijlocită a con- 

ştiinţei ce cugetă, cuprinde tot ce se află dincolo de conștiință și din- 
colo de conștiință este nu numai lumea superioară, supranatura, supra- 
lumea, dar şi lumea sensibilă, natura. Imanenţa modernă nu este ceea 
ce se află în lumea naturală, ci ceea ce se află în conștiință, sînt con- 
ținuturile conștiinței : reprezentări, percepții, idei. Imanența modernă 
este închiderea în conștiință, în subiect, ca rezultat al părerii că a cu- 
noaşte înseamnă a fi conştient şi a fi conştient înseamnă a fi în con- 
ştiinţă. De aceea transcendentul sau ceea ce se află dincclo de con- 
ştiinţă este problematic, dacă nu chiar o absurditate : ceva în conştiinţă, 
fiindcă este cunoscut, și totuşi dincolo de conştiinţă sau independent de 
conştiinţă. Sîntem condamnaţi de însăşi natura cunoaşterii, ca proces 
în conştiinţă, să rămînem întemnițați în interiorul eului, să acceptăm 
imanenţa conștiinței. Ne rămîne să considerăm critic cele două trans- 
cendenţe şi să tragem concluziile necesare. 


Transcendenţa macroscopică este solidară cu metafizica tradiţio- 
nală, adică cu teoria celor două lumi, ceea ce revine la afirmaţia că 
există două realităţi, una inferioară, aproape o iluzie, o aparenţă, și 
alta superioară, „adevărata realitate“. Metafizica se mişcă pe linia con- 
cepţiei primitive a unei „lumi de dincolo“, pe care primitivul o populează 
cu tot ce nu are în lumea de aci, dar ar dori mult să aibă. În gîndirea 
greacă, transcendenţa este clar enunțată, şi încă într-o versiune radi- 
cală, de Platon: Ideile sînt dincolo de lumea sensibil materială, iar 
Ideea supremă de bine este „dincolo de existenţă“, este o „supraexis- 
tență“, deci o supratranscendenţă. În neoplatonismul alexandrin şi mai 
ales în gnostica creştină, transcendența cunoaște mai multe etaje pînă 
ajunge la „abis“, la trans-inteligibil. Descoperim în transcendenţă. o 
importantă problemă care în genere este trecută cu vederea. Etimologic, 
transcendența este o „mergere dincolo“, o „depăşire“, deci transcendenţa 
semnifică şi mişcarea de depăşire, şi termenul ei, ceeea ce este dincolo 
de punctul de plecare. La rigoare, transcendenţa ar putea desemna nu- 
mai realitatea care se situează dincolo de realitatea sau de lumea 
noastră, nu însăși mișcarea de depăşire, așadar imanentul şi transcen- 
dentul ar putea constitui două straturi de existenţă, unul de jos și altul 
de sus. Nu se poate nega că transcendența, chiar de la cei vechi, în- 
semna o dublă mișcare : de la imanent la transcendent, o aspirație spre 
Absolut, Unul, Perfecţie, și o mișcare de la transcendent la imanent, o 
întoarcere de la Perfect la Imperfect. În neoplatonism, prima mişcare 
este aceea de la transcendent la imanent, mişcare de emanaţie sau de 
procesiune, deoarece transcendentul este întiiul, este „Începutul“, iar 
lumea noastră, imanentul este o emanaţie, o iradiere imperfectă a Di- 
vinului şi de aceea aspiră, „doreşte“ să se întoarcă în sînul Unului per- 
fect, supraexistențial. Giîndirea greacă, cu toată opoziția dintre lume 
şi divinitate, nu a ajuns pînă la separarea radicală a imanentului si 
transcendentului. Acestea sînt intim legate cu treceri continue de la 
unul la altul, ca şi cum ei ar constitui o singură realitate. Modelul ra- 
portului imanenţă-transcendenţă la cei vechi este imaginea limitată fi- 
nită a lumii lor. Universul antic este un tot finit, în care pornind de la 
centrul imobil, de la pămînt, se ridică sfere din ce în ce mai cuprinză- 
toare, pînă la sfera finală a stelelor fixe — fixe, fiindcă sint înhpte 
într-o sferă care ea însăși, ca „prim mobil“, se rotește circular în jurul 

pămîntului. Dincolo de bolta stelelor „fixe“ este sediul Inteligenței di- 
vine, a Formei pure, imateriale. În această imagine cosmologic-teologică. 
se exprimă clar sensul spaţial, fizic, astronomic al ideii de transcen- 
denţa. „Transcendenţa“ este o metaforă spaţială, este efectul: domină- 
rii tiranice a spaţiului, dominare potenţată de tirania limbajului. Pen- 
tru conştiinţa populară cerul este un „dincolo“ superior, iar aspiraţia. 
imemorială a omului este de „a se înălța la cer“. Pînă azi dorul roman-- 
tic a rămas nostalgia depărtării, a ceea ce este dincolo de orizont, a 
ceea ce nu se vede, dar se „presimte“. 

Creștinismul aduce o transformare paradoxală a raportului dintre 
imanent şi transcendent. Divinitatea antică, transcendentul gîndirii ve- 
chi era numai cauza ordonatoare a lumii, nu cauza creatoare. Demiurgul 
platonic se afla în faţa unei materii eterne, dar informe, nedeterminate, 
în care el introducea determinări ordonatoare prin idei, figuri, numere: 
(prin factori matematici). Astfel transcendentul era legat de lume ; el 
acţiona asupra materiei necreate şi o plăsmuia în diferitele „elemente“ 
şi corpuri. Dar odată lumea ordonată, transcendentul nu se mai ames- 
teca în cursul universului. Nu numai toate popoarele indoeuropene, cum 
constată H. St. Chamberlain, dar toate popoarele de orice rasă nu cunosc 
decît un Dumnezeu plăsmuitor al lumii din ceva preexistent şi etern, 
ca şi o lume ce se află într-o mișcare de flux şi reflux, de construcție: 
şi distrugere. Numai religia biblică mozaico-creştină vorbeşte de crea- 
ție (Erich Rothacker, Das Wesen des Schâpferischen, Blätter für die 
deutsche Philosophie, nr. 4, 1937, p. 425). Transcendentul divin creştin 
creează lumea odată cu crearea materiei „din nimic“ şi ca urmare lu- 
mea, imanentul, creatura se distanțează de creatorul transcendent. care 
astfel devine supranatural și despărţit printr-un abis de creatură. To- 
tuși, transcendentul creştin, spre deosebire de transcendentul antic im- 
pasibil, intervine necontenit în cursul naturii : prin Fiu se întrupează, 
suferă, iar prin Spirit, a treia ipostază, este tot timpul prezent în lume. 
Transcendentul creștin întruneşte paradoxal cea mai mare distanţare: 
cu cea mai mare apropiere de lume şi mai ales de om, întruneşte in- 
comensurabilul cu comensurabilul. De abia deismul modern va ajunge 
la concluzia că este mai demn pentru creator, după ce a „făcut“ lumea, 
să nu mai intervină în cursul ei. Divinitatea creştină este, cum spunea: 
Augustin, mai intimă omului decît propria sa intimitate (deus întimior: 
intimo meo). În poziţia ambiguă a divinității creștine se află embrionar 
pericolul a două imanentizări, a două posibilităţi de coborire a transcen- 
dentului în imanent — coborirea transcendentului în lume — teza 
panteistă sau panenteistă —, posibilitate care pîndeşte în permanență 
creştinismul, dacă se accentuează polul apropierii, sau, a doua, coborî- 
rea transcendentului în conştiinţa, interiorizarea „divinului“, concepţie 
răspîndită la cei mai feluriți gînditori moderni, catolici „modernisti“ sau 
independenţi : Maurice Blondel, Olle-Laprune, Bergson şi elevui său 
Ed. Le Roy, L. Brunschvicg etc. Misticismul alimentează în ascuns pan- 
teismul ca și interiorizarea divinului și a întregii existenţe. M. Blondel 
afirmă fără înconjur un „transcendent în noi“, „infuzk şi un „transcen- 
dent în sine“, „adevăratul transcendent“, absolutul, - „supranaturalul“. 
Blondel oscilează, după nevoie, între polul distanţei pînă la misterul 
insondabil, și polul apropierii pînă la intimitatea cea mai personală, 

pînă la promiscuitate (M. Blondel, Aspects actuels du probleme de la 
itranscendance, „Congres Descartes, vol. VIII, 1937, p. 11). 

Tipică este poziţia lui J. Wahl în problema transcendenţei. Punînd 
accentul pe mişcarea de depăşire, de „transcensiune“, nu pe finalul ei, 
Wahl, pe urmele lui Kierkegaard, consideră transcendenţa ca o tensiune 
tragică a subiectivităţii închisă în sine, tensiune spre altul fără să se 
ştie cu certitudine dacă ceea ce este „dincolo“ de eu este Dumnezeu, 
diavolul sau natura. „Transcendenţa nu este cu necesitate Dumnezeu, 
nici cu necesitatea diavolul. Ea poate fi pur şi simplu natura care nu 
este mai puţin misterioasă decit Dumnezeul ortodocșilor şi decît Dum- 
nezeul eterodoxiilor“ (J. Wahl, Subjectivite et transcendance, comuni- 
care publicată în „Bulletin de la Societe française de philosophie“, | 
An. 37, p. 162, reimprimată în vol. Existence humaine et transcendance, 
1944). De aceea vom distinge în mișcarea de transcendare una de înăl- 
tare spre Dumnezeu (trans-ascendenţă) şi una de coborire spre diavol 
sau natură (trans-descendenţă). Wahl evidenţiază, prin această distincţie, 
tragedia imanenței epistemologice, izolarea conştiinţei, închiderea în 
sine a eului-trăsătura cea mai caracteristică a: gîndirii moderne. începînd 
cu cogito cartezian. Trebuinţa de a evada din închisoarea conștiinței, pe 
“care au făurit-o prejudecățile spaţialiste, este îndreptăţită, deși închisoa- 
rea este o ficţiune, o autosugestie şi. de aceea trebuința nu poate fi sa- 
tisfăcută. Din cercul vicios: al autoiluzionării nu ne scot consolările 
ticluite, ci spulberarea autoiluzionării. Altminteri din transcendent ră- 
mine un „altul“ străin, misterios, de care ne apropie cel mult actu 
personal al credinţei. 

Dacă ne-am. pune întrebarea : care. din cele două sensuri ale. dua- 
lismului este dominant, transcendenţa-imanenţa macroscopică (lumea de 
aci —- lumea de dincolo), sau transcendența-imanenţa. microscopică (con- 
ținuturile de conştiinţă — lumea din afară), vom constata că, deși amîn- 
două sînt produse iluzorii ale spaţializării, dominantă este a doua. Orice 
discuţie modernă în jurul dualismului de faţă presupune prezenţa, fie 
și nemărturisită, a ideii de transcendenţă — imanenţă microscopică, 
adică a enunțului principial că existenţa internă, conștiința şi conţinu- 
1urile ei au o certitudine superioară, cel puţin ca punct de plecare. 
Subiectivitatea este temelia, este stînca pe care se reazemă oricare cer- 
titudine asupra transcendentului. Filozofia modernă a dezvoltat „prin- 
cipiul subiectivităţii« cu o consecvență radicală, ajungind la imanența 
întregii existențe în conştiinţă, la „conscienţialism“. Nu noi sîntem „în 
lume“, ci lumea este „în noi“. Teorii consecvente ale imanenței episte- 
mologice s-au înfăptuit de abia în secolul al XIX-lea, îndeosebi în 
Germania, în două direcţii, după cum lumea este imanentă conştiinţei 
individuale sau unei conștiințe generice,: aşadar după cum se ajunge la 
<olipsism sau se caută un refugiu în idealismul obiectiv: „Filozofia ima- 
nenţei“ individuale este reprezentată neconsecvent de Wilh. Schuppe, 
care mai vorbeşte de „conștiința în genere“, una şi aceeaşi, dar mai ales, 
consecvent, de un Schubert-Soldern, :care se declară solipsist. Filozofia 
imanenței a idealismului obiectiv este. iniţiată. de Kant. şi dezvoltată 
tipic. de H. Rickert. O prezentare informată și o critică a imanentismu- 
luj nou este lucrarea lui Andre: Krzesinski (prof. Cracovia), Une nouvelle 
philosophie , de. Pimmanence, 1931. Ce devine. transcendentul. pentru 

imanenţa. conștiinței ? Transcendentul este o noţiune contradictorie, me- 
nită să dispară, căci transcendentul este un „dincolo“ de conştiinţă, 
care, totuşi, fiindcă este gîndit, este în conștiință, ca orice cunoştinţă. 
Tot ce este obiect de gîndire este. imanent- conștiinței. Numai imanentis- 
mul generic al lui Rickert izbuteşte să salveze un surogat de transcen- 
denţă. Transcendentul nu este însă obiect de cunoaştere, ci este condiția 
oricărei „obiectivări“, este valoarea adevărului, imperativul (Sollen) care 
ne obligă să afirmăm în orice cunoștință adevărul, obiectivitatea şi să 
ocolim eroarea. Transcendentul tradiţional al existenţei este înlocuit cu 
un transcendent al valorii, al imperativului (das transzendente Sollen). 

Nu ţinem să urmărim alte peripeții ale transcendenţei, ca depășire 
a conştiinţei, ca evaziune din eu. În genere imanentismul este părăsit, 
fiind considerat ca învechit, dar se păstrează cu atît mai dîrz nevoia 
iranscendenţei care, oricum, este reversul imanenţei conştiinţei. Ele re- 
zistă sau se prăbușesc cot la cot. Ştim care este motivul real, dar ascuns 
al imanenţei conştiinţei şi al transcendării ei. Este considerarea con- 
științei ca un spaţiu gol din care nu se poate ieşi, fiindcă golul poate 
fi populat cu „conţinuturi“, cu idei. Bergson este nevoit să apeleze la 
intuiție, ca o contorsiune a conştiinţei, pentru a intra în contact cu 
realitatea. O altă încercare desperată, foarte semnificativă prin ambi- 
guitatea ei, de a scăpa de fatalitatea imanenţei conștiinței, este noua 
filozofie numită dubios „existenţialism“. Martin Heidegger, care refuză 
eticheta de existenţialism, deși el a consacrat sensul nou de „existenţă“, 
adică de mod de a fi al omului, și care preferă termenul de „ontologie 
fundamentală“, vrea să rezolve cvadratura cercului filozofic : păstrează, 
mai mult subînţeles, ca o cucerire modernă, imanenţa conștiinței, dar 
ține totodată să salveze transcendența. Soluţia lui se prezintă ca o pres- 
tidigitaţie care în primul moment surprinde prin adîncimea ei, dar care 
se dovedește a fi simplă, ușoară. Esenţa imanentului, a conștiinței este 
transcendenţa, subiectul este ec-sistență, este capacitatea de a fi în 
afară, de a fi pro-iect, creare de orizont temporal spre viitor. Omul 
(Dasein = existența aci) nu este în timp, ci este timpul însuși, fiindcă 
el este transcendență şi este transcendență fiindcă este libertate absó- 
lută, în sfîrşit, este libertate absolută, spontaneitate fondatoare fiindcă 
este neant. Structura transcendentă a omului, structura istorică nu este 
o proiectare infinită, ci finită : ea se încheie cu moartea, cu suprema 
transcendenţă a neantului. Termenul de transcendenţă are în filozofia 
lui Heidegger sensuri diferite, după cum este pus în raport cu subiec- 
tul, cu lumea sau cu neantul. Imprecizia, pe care noi o credem voită, 
a existenţialismului îi dă posibilitatea de a apăsa pe o pedală sau alta, 
pentru a obține o gamă cît mai bogată de rezonanțe afective. Afectivi- 
tatea este la Heidegger organul de explorare a existenței : este organul 
transcendentului. Totuşi, ultimul cuvînt îl are imanența, „omul“, (Da- 
sein). Omul dez-văluie întreaga existenţă, el este cheia lumii ; cine se 
cunoaşte pe sine în afectele profunde ale anxietăţii, plictiselii, despe- 
rării deţine secretul „obiectivului“, fiindcă nu există nimic care să în- 
grădească libertatea. „existenţei“, a omului. Însuşi termenul de ec-sis- 
tență trădează imanenţa epistemologică latentă, ca resort al existenţia- 
lismului. Nimeni nu are nevoie să iasă din sine, dacă nu s-a închis mai 
înainte în sine. Ec-sistenţa, ieşirea din sine, transcendența presupun 

in-sistenţa, imanenţa. Heidegger defineşte omul prin „existenţă în 
lume“, dar adaugă : „existența în lume“ este un „existențial“, o modi- 
ficare a omului. Existenţialismul este un antropocentrism, cu singura 
deosebire verbală, față de alte antropocentrisme, că numește pe om 
(conștiința, subiectul) „existenţă“, adică ia ca premisă ceea ce trebuie 
să fie concluzia filozofiei. Dacă nu există pentru conștiință un „inte- 
rior“ şi un „exterior“, cum uneori recunoaște cu justeţe Heidegger, pe 
urmele lui Rehmke, de ce mai este nevoie de o „ieşire din sine“, ca și 
de o „intrare în sine“, metafore ce presupun separarea spaţială. La 
Karl Jaspers, care revendică rolul de existențialist, transcendenţa re- 
cîştigă vechiul sens, transcendența macroscopică, dublată de transcen- 
Genţă microscopică, totul rezemat pe imanența conştiinţei. 'Transcen- 
denţa este Dumnezeu, dar un Dumnezeu care este mai impenetrabil 
decît acela al teologilor și misticilor. Transcendentul este ceea ce nu 
poate fi gîndit în nici un fel, deoarece gîndirea noţională, obiectivistă 
este adecvată numai lumii imanente (lumii de aci, empirice). Transcen- 
dentul „este ceea ce în nici un chip și niciodată nu poate deveni obiect 
ca realitate empirică (la Jaspers, Dasein este realitatea empirică) şi care 
de asemenea niciodată nu poate fi prezent conștiinței prin el însuși ca 
existenţă posibilă« (Jaspers, Philosophie, vol. I, 1932, p. 50—51). Agnos- 
ticismul lui Jaspers față de transcendent este concluzia inevitabilă a 
principiului subiectivist, imanentist : tot ce cunoaștem este conţinut ima- 
nent şi deci străin transcendenței. Originalitatea lui Jaspers este că, 
plecînd de la postulaiul subiectivist, el nu renunţă la transcendent, dar 
recurge la subtertugii iraționaliste pentru a-l pune la adăpost de cu- 
riozitatea indiscretă a raţiunii. Un procedeu obișnuit al lui Jaspers este 
să recunoască însemnătatea științei şi raţiunii pentru viaţa omului, pen- 
tru ca după aceea să le îngrădească cu atît mai energic, excluzîndu-le 
din domeniul în care rațiunea n-a înregistrat nici un succes necontestat, 
din domeniul religiei şi chiar al filozofiei ca metafizică. În cele din 
urmă, la Jaspers, nu ştim dacă transcendenţa nu este însăși imanentă, 
adică eul liber, ca la Heidegger, sau dacă totuşi eu nu sînt liber decît 
prin transcendenţa divină, ca simplu „cifru“ al unui limbaj de nepă- 
truns, al „inexprimabilului“. Jaspers reprezintă un existenţialism colo- 
rat religios, în timp ce acela al lui Heidegger este ateu. De aceea 
Jaspers sfiîrșește prin a invoca revelaţia şi credinţa pentru a funda 
transcendenta. „Cum realitatea lumii este accesibilă prin simţuri, tot 
așa transcendenţa este accesibilă prin credinţă filozofică sau religioasă, 
totdeauna ca altul“ (K. Jaspers, Existenzphilosophie, 1938, p. 75). Pen- 
tru cel mai de seamă existențialist francez, J.-P. Sartre, conștiința, pe 
care el o numește existența „pentru sine“, este totuna cu golul, cu 
neantul, în fața masivităţii corpului care este existenţa „în sine“. Fiind 
însuşi neantul, golul, conștiința nu este închisă în sine, ci este dincolo 
de sine, este gata să primească transcendentul. „Conştiinţa este con- 
ştiinţa a ceva; aceasta înseamnă că transcendenţa este structura consti- 
tutivă a conștiinței, adică conştiinţa naște îndreptată spre o existenţă 
care nu este ea. Numim aceasta “dovada ontologică“ (Sartre, L'âtre et 
le neant, ed. a XI-a, p. 28). Dar conştiinţa este transcendenţă, fiindcă 
ea este negația imanenţei, este neant, și prin ea pătrunde neantul în 
lume. „Trebuie, evident, să găsim fundamentul oricărei negaţii într-o 

meantizare care s-ar exercita în sînul însuși al imanenței ; în imanența 
absolută, în subiectivitatea pură a lui cogito instantaneu noi trebuie să 
descoperim actul originar prin care omul este sieși propriul său neant. 
Ce trebuie să fie conștiința în propria sa fiinţă, pentru ca omul în ea 
şi plecînd de la ea să apară în lume ca ființa care este propriul ei 
neant şi prin care neantul vine în lume ?... Pentru ca omul să poată 
întreba, trebuie să poată fi propriul său neant, adică el nu poate fi la 
originea neexistenței în mijlocul existenţei decît dacă existența se pă- 
trunde în ea însăşi, prin ea însăși, de neant ; astfel apar transcendenţele 
trecutului şi viitorului în ființa temporală a realităţii umane“ (Sartre, 
op. cit., p. 83—84). 


Încheiem expunerea capitolului cu un examen critic al dualismu- 
lui imanent-transcendent. Dacă imanent și transcendent ţin morțiş la 
înțelesul lor originar, spațial, dacă imanent şi transcendent este o ches- 
tiune de distanță, aşa încît imanent este ceea ce este şi rămîne într-un 
anumit cadru, iar transcendent ceea ce se află dincolo de acest cadru, 
ne putem dispensa de serviciile acestor doi prea uzaţi termeni, mai ales 
în ipostaza dualismului microscopic, adică a dualismului aplicat la con- 
ştiinţă cu tot cuprinsul ei (imanenţa) şi la lume în genere (transcen- 
denta). Dacă însăşi structura conștiinței înlătură categoric atributele 
spaţialităţii, opoziţia dintre interior şi exterior, dacă n-are nici un rost 
să vorbim de „în conştiinţă“ (imanent) şi „în afară de conștiință“ (trans- 
cendent), amindoi termenii cad ca fiind expresii inadecvate ale naturii 
conștiinței. Conștiința are sau cunoaşte altul decit pe sine cu aceeaşi 
simplitate cu care se cunoaște pe sine. Deci să ne luăm rămas bun fără 
regret de la imanența epistemologică ; conștiința nu este închisă în 
sine ca într-o cetate din care nu poate ieși decît prin mijloacele indi- 
recte ale imaginilor sau, cel mult, prin mijlocul irațional al „intuiţiei“, 
mijloc oarecum direct. Altfel se înfăţişează raportul imanenţă-transcen- 
denţă macroscopică. Desigur, în lumea materiei există mari contraste 
spaţiale, depărtări imense, nemărginite. Acestea ne dau de gîndit, ne 
covirşesc sentimentul și includ nebănuite posibilități de noutate, cu 
toată monotonia constitutivă a materiei. Dar nu acesta este înțelesul 
tradițional al transcendenței macroscopice ; el ne atestă că există două 
„lumi“, din care una ne este dată, în care trăim corporal şi în care 
ne orientăm prin experienţă, și o altă lume „superioară“, care ne de- 
pășeşte, fiindcă este de altă structură decît cea corporală, o lume în- ` 
rudită cu spiritul nostru, dar fără servituţile lui. Despre opoziţia cali- 
tativă a celor două lumi vom vorbi îndată pe măsură ce vom cântări ce 
rămîne valabil din dualismul imanent-transcendent. 


Primatul imanenţei este un adevăr ușor verificabil, dacă prin ima- 
nenţă se înţelege fie lumea „empirică“, „naturală“, fie lumea cUunoș- 
tinţei. Toţi trăim în lumea aceasta, „de aci“, în lumea care ne satisface 
nevoile și trebuinţele fizice ; de asemenea, toți trăim stări de conştiinţă, 
modificări ce aparțin unei conştiinţe, fără ca ele să alcătuiască un con- 
ținut închis în sine — pe scurt, toţi trăim viața psihică, fără ca aceasta 
să fie „în noi“ sau „în afară de noi“, ca și cum noi am fi plini de noi 
înşine sau dimpotrivă goliţi, „neantizaţi“ de noi înşine. Imanența este 
punct de plecare necesar, reazemul constant şi inevitabil. Cei ce pretind 
că se. mișcă într-o lume superioară sînt privilegiați, dar şi aceştia nu 

stau în contact permanent cu acea lume. Imanenţa este datul primori =. 
“Pranscendentul, într-un chip sau altul este o continuare a îmaneni- 
lui. Din acest punct de vedere se poate spune că transcendentul nu sste 
niciodată cu totul transcendent sau străin de imanent, de lumea de 
aci. Îndată ce se face legătură între cei doi termeni, îndată ce există o 
comunitate sau analogie nu se poate vorbi de termeni toto coelo deose- 
biţi. Cîmpul imanenţei şi cîmpul transcendenţei sînt solidari. Ca şi la 
analogie cei doi factori se apropie opunîndu-se și se opun apropiindu-se. 
Nu sînt cu totul la fel şi nu sînt cu totul deosebiți. Vom vedea la timp 
tilcul acestor cuvinte. W. Wundt, care consideră transcendența sau trans- 
cendarea ca un progres la infinit inerent raţiunii, deosebeşte transcen- 
denţa reală, cantitativă de transcendenţa imaginară, calitativă. Cea din- 
tîi prelungeşte la infinit, prin adause cantitative, imanentul (de exemplu 
spaţiul, timpul, cauzalitatea) ; a doua ajunge la noţiuni calitativ deose- 
bite de cele imanente (un început absolut al cauzalităţii, un spirit divin 
infinit). Raportarea recesivă a transcendentului la imanent are de în- 
fruntat o grea problemă : aduce transcendentul o valoare cu totul nouă 
față de imanentul depășit ? O asemenea transcendență nu este imagi- 
nară, cum spune Wundt? Este o constatare bine întemeiată, deși ea 
poate jigni pe unii că nu ne putem reprezenta, nici imagina ceva cu 
totul altfel faţă de imanent, fără analogie cu restul experienţei. Nouta- 
tea este cimentată totdeauna de elemente comune sau identice. Pe 
scurt, transcendenţa nu este niciodată complet imaginară, ci numai par- 
tial, cum nu este total inedită, ci parțial inedită. Dar această situaţie 
se întîlneşte peste tot în cîmpul experienţei, aşa încît transcendenţa, 
cum vom vedea, este un eveniment obișnuit în orizontul cunoștinței 
umane. Astfel începem să întrevedem real solidaritatea dintre imanent 
şi transcendent, precum şi caracterul recesiv al celui de al doilea faţă 
de cel dintii. 

Ce trebuinţe impun prezenţa în flancul imanentului a unui trans- 
cendent ? Imanentul este dat, îl posedăm ; de ce să-l depăşim ? Desigur, 
acele trebuințe nu rezultă, cum crede Wundt, dintr-un impuls al ra- 
ţiunii spre infinit şi unitate integrală, necondiționată, ci din sînul ima- 
nentului, din anumite insuficiențe ale imanentului. S-ar putea ca aceste 
insuficiențe să fie şi imaginare, adică să fie produse de prejudecăţi, de 
„idoli“ în sensul baconian al cuvîntului. Adeseori adevărul este acesta. 
Cea dintîi prejudecată care face din imanent ceva insuficient este fini- 
tatea lui, care se cere depăşită, este considerarea lumii ca un organism 
care postulează o cauză deosebită de el, de o putere superioară capa- 
bilă de a-l produce şi conserva, o cauză transcendentă. Sînt şi alte lip- 
suri imaginare care au împins la transcendare. Se concepe lumea em- 
pirică, materială ca fiind iniţial haotică, pur schimbătoare şi individuală, 
şi atunci psihicul, ordinea, persistenţa, generalul identic sînt distribuite 
într-o altă lume perfectă datorită factorilor ce lipsesc lumii empirice. 
Platonismul este prototipul acestui mod de a concepe transcendenţa, 
iar un Platon stă ascuns în orice partizan al transcendenţei. După ce 
am eliminat din lumea noastră unii factori şi am păstrat pe alţii care 
sînt consideraţi inferiori şi netrebnici fără sprijinul celor superiori, tre- 
buie să găsim un loc pentru a adăposti calităţile superioare izgonite din 
lumea noastră. Dacă lumea noastră este numai de ordin sensibil, se în- 

țelege de la sine că transcendentul este inteligibil sau numai obiect de 
gindire, dacă nu chiar de viziune mistică. Dacă imanentul este finit, 
relativ, condiţionat, se înțelege că transcendentul este infinit, absolut, 
necondiționat. Dacă în lumea empirică domnește. „corupţia“, descompu- 
nerea și moartea, trebuie să existe un tărîm al nedescompunerii, al ne- 
pieritorului, eternului și vieţii fără moarte. Dar nu s-ar putea ca în 
aceeași lume să existe alăturea, într-un fel sau altul, pieritor şi nepieri- 
tor, viață şi moarte ? De ce sufletul transcende corpul, cînd sufletul şi 
corpul sînt intim legaţi? De ce Dumnezeu transcende lumea, cînd 
Dumnezeu există pentru lume şi fără aceasta n-ar avea sens? Trans-` 
cendentul este legat de imanent, dar nu este absorbit de imanent, cum 
nu se întîmplă cu nici un factor recesiv. Dumnezeu este legat de lume, 
dar nu este însăși lumea, cum vrea panteismul. 

Dacă mișcarea spre transcendent a pornit din imanent, de ce să 
ne oprim la transcendent și să nu mergem mai departe ? Nu ne stăpi- 
neşte prejudecata Perfecţiei iniţiale, la care trebuie să ne oprim, odată 
ce am redobiîndit-o, noi ființe imperfecte. Poate că o transcendenţă con- 
secventă nu încearcă să se depăşească pe sine în direcția unui supra- 
transcendent, fiindcă un asemenea transcendent superlativ nu se deose- 
beşte de neant. Cercetînd Ideea de neant și problema originii radicale 
în neoplatonismul grec („Revue de Mstaphysique et de Morale“, 1919), 
lim. Brehier constată că ideea de origine radicală, de Principiu, de În- 
ceput, de Primordial ne scapă pe măsură ce ne apropiem de el şi ne 
apare ca Inefabil. Iar Inefabilul ce scapă oricărei condiţionări este Ne- 
antul, un neant ce nu este însă privaţiune, ci plenitudine interminabilă. 
Așadar, transcendeţa consecventă, adică potrivită experienței noastre, 
este aceea care nu se depășește pe sine în direcția Neantului, ci se în- 
toarce la imanent ca la complementul recesiv al acestuia. Este tocmai 
teza noastră. Transcendentul împlinește o misiune utilă numai dacă 
este solidar cu imanentul, dacă, întîi, nu-i este străin, şi dacă, al doi- 
lea, îl servește recesiv. Ce înseamnă un transcendent care nu decurge 
din puterile imanentului, care nu rezultă din aspiraţiile lui, un trans- 
cendent care reprezintă eterogenul absolut, modelul ce tiranizează, ca 
un idol barbar, lumea de aci, fiindcă urăște lumea noastră, o respinge 
demonic ? Transcendentul nu este a doua lume superioară, „adevă- 
rată“. Realitatea este una, însă posedă stratificaţii și posibilităţi de 
înnoire, de etajare, de complicare şi asimetrie. Transcendentul solicită 
imanentul, i se integrează, cum s-a constatat la absolut, infinit, etern. 
El nu este înainte de imanent, nu-l precede, căci atunci n-ar mai fi 
nevoie de imanent, cum eternul n-are nevoie de timp, infinitul de finit, 
absolutul de relativ. Transcendentul are funcţia recesivă de a perfecta 
imanentul, de a deschide orizonturi, de a garanta posibilități. Ne în- 
şelăm dacă credem că un transcendent în sine, izolat în perfecţia sa, 
este mai eficace. Un astfel de transcendent mai degrabă scutește ima- 
nentul de efortul necesar al depășirii, al îmbogăţirii, al realizărilor con- 
tinue. Transcendentul nu este un intrus, un „altul“ care zdrobește ima- 
nentul ‘prin superioritatea, sa, ci el constrînge imanentul de a fi el 
însuşi, de a nu se falsifica. Transcendentul valabil este acela care co- 
respunde capacităţilor imanentului, este acela care întimpină imanentul 

ca asociatul său, nu însă ca stăpinul său. Recesivul este totdeauna sclav, 
nu stăpîn. i 


Între imanent şi transcendent nu există un raport de excludere, 
ca două mărimi, valori sau realităţi cu totul deosebite și incomensura- 
bile, cum înclină uneori teologia și chiar metafizica, dar nu există nici 
o corelație care să-i pună pe acelaşi plan. Îndeosebi trebuie să excludem 
raportul de dominare a transcendentului, raport care răstoarnă apoca- 
liptic relația normală dintre imanent şi transcendent. Repetăm ceea ce 
am afirmat și mài înainte. Recesivitatea nu înseamnă inferioritate, de- 
valorizare, ci dimpotrivă recesivul este un propulsor, o forță motrice 
a elementului dominant, în cazul de faţă a imanentului. Pretutindeni 
superiorul plăteşte treapta sa înaltă prin caracterul de precaritate, de 
dependenţă față de inferior. Putem lumina acum tilcul adînc al ima- 
nentului și transcendentului, cuvinte cu care s-ar părea că am jonglat, 
ca și cum ar fi abstracții docile. Secretul raportului recesiv special dintre 
imanenţă şi transcendenţă este însuși raportul recesiv generic dintre toţi 
termenii ce se constituie în dualisme. Termenul recesiv este în: toate 
dualismele factorul transcendent, iar termenul dominant factorul ima- 
nent. Imanenţă-transcendenţă exprimă într-o formulă concretă disime- 
tria ontologică, antiteza dintre factorul dominant şi factorul recesiv. 
Transcendenţa clasică verticală, care se opune abisal imanenţei, este 
înlocuită cu o transcendenţă orizontală, de colaborare recesivă. 


21. REAL-IREAL, IDEAL, SUPRAREAL 


Noul dualism se înfățișează mai complex decit dualismele prece- 
dente, fiindcă primul termen, pe care îl considerăm dominant, funda- 
mental circulă în două denumiri : realitate, existenţă, despre a căror 
deosebire vom vorbi mai jos, iar al doilea termen, non-realul, după noi 
recesiv, cuprinde elemente foarte variate : irealul, fictivul, imaginarul, 
idealul (valorile vitale, valorile de adevăr, bine, frumos), suprarealul 
(domeniul logic-matematic aplicabil deopotrivă la real, ireal, ideal). Dua- 
lismul acesta are pentru noi o semnificație deosebită, fiindcă structura 
lui, ca și structura altor dualisme (noutate-repetiţie sau identitate, corp- 
suflet), ne-a sugerat structura recesivă, asimetrică a lumii, adică în ca- 
zul de faţă caracterul dominant al realului faţă de caracterul mai „slab“, 
mai „subțire“, mai „delicat“, dar și mai echivoc al irealului (fictivului), 
idealului (valorii) și chiar al suprarealului (logic-matematicul). Am spus 
„chiar al suprarealului“, căci acesta se bucură de o situaţie privile-: 
giată, întrucît el aderă intim la real, ca atare ceva din puterea realului 
se răsfrînge şi asupra lui, fără ca totuși să putem ridica logic-matema- 
ticul pînă la nivelul realului, pentru motivul principal că logicul şi ma- 
tematicul sînt prezente şi în sfera irealului, ca de exemplu în numerele 
iraționale sau spaţiile neeuclidiene ; mai departe, el aderă la sfera idea- 
lului, ori de cîte ori valorile sînt ordonate logic sau cad sub puterea nu- 
mărului sau a măsurării intensității, nu numai în domeniul economi- 

cului, dar și al esteticii matematice (geometrizare, aritmetizare sau me- 
tematizare în genere). . 
Teza noastră respinge, întîi, nivelarea realului sau aşezarea lui pe 
același plan cu irealul, idealul şi suprarealul ; respinge nivelarea rea- 
lului în favoarea valorilor (idealului), a sferei logic-matematice (supra- 
realului), dacă nu chiar a fictivului, cum s-a întimplat nu numai în 
metafizică, dar şi în teorii mai noi epistemologice ; ficţionalismul lui 
H. Vaihinger, bovarysmul lui Jules de Gaultier, „minciuna universală 
a lui Fr. Paulhan și chiar criticismul lui Kant, potrivit căruia condiția 
constitutivă a realităţii naturale este fictiva „conştiinţă generică“. În al 
doilea rînd, teza noastră respinge degradarea, denivelarea a tot ce nu 
este real (a fictivului, idealului și suprarealului), ca și sublimarea lui 
metafizică. Degradarea nonrealului s-a făcut mai ales prin subiectivare, 
prin conscienţialism ; fictivul, idealul, suprarealul au fost considerate ca 
simple modificări ale „interiorului“, ale reprezentării şi gîndirii. Dacă 
ficţivul este adeseori redus la simplă reprezentare sau imaginaţie inte- 
rioară, idealul (valorile) și mai ales suprarealul (logic-matematicul) sint 
rezervate purei gîndiri. Sublimarea este refugiul în metafizică, este 
aşezarea nonrealului pe un plan superior de realitate. Valorile (bine, 
frumos, adevărat) şi mai ales structura logic-matematică sînt decretate, 
de la Platon pînă la idealiștii speculativi moderni, drept elemente meta- 
fizice. Chiar fictivul din mituri a fost socotit nu numai într-un trecut 
îndepărtat, dar şi în secolul nostru, de către extaticii admiratori ai sen- 
sului „profund“ din mituri, drept „Simboluri“ ale unei realităţi supe- 
rioare de natură iraţională, misterioasă. Atît degradarea realului la for- 
mele nonrealului, cît și sublimarea metafizică a nonrealului au fost re- 
pudiate, fiindcă ele zdruncină caracterul primar al realului şi întunecă 
rolul recesiv, secundar al nonrealului în cele trei ipostaze ale sale. Fe- 
lurile de existenţe, de obiecte nu se află toate pe același plan, ci toate 
celelalte obiecte se subordonează obiectelor reale. Nu putem trăi idea- 
lul, fictivul, suprarealul altfel decit ancorat în real. Această stare de 
lucruri explică încercarea nefundată de a reduce toate obiectele, direct 
sau indirect, la real. Este nefundată reducţia, fiindcă este imposibilă. 
„Transfigurarea“ idealistă a obiectivului, accentuarea exclusivă a con- 
ştiinţei, indignarea împotriva „obiectivării« uită că obiectul este viața 
universală, uită că cel ce trăieşte în obiect se mișcă într-o lume mai 
vastă decît minusculul, dar umflatul său subiect, şi chiar mai largă 
decît sfera numai a obiectului real. Obiectul este mult mai vast decît 
credeau atît idealiştii cît și realiştii tradiţionali. | 
Începînd disecarea dualismului de faţă, trebuie să subliniem con- 
trastul dintre întrebuințarea, zilnică, banală și comună a termenilor de 
realitate şi existenţă, și raritatea cercetării sau reflecţiei mai adinci asu- 
pra acestor termeni, ca şi cum ar fi atît de evidentă încît ne-am putea 
dispensa de un examen mai serios. Lucrurile stau altfel. Cercetarea ana- 
litică aproape inexistentă, săracă, nu este justificată de evidenţa ter- 
menilor, ci dimpotrivă de obscuritatea lor. Pe cît par de elementari, chiar 
de vulgari, pe atît de întortocheaţi sînt în fond. De această situaţie a 
abuzat .„existenţialismul« contemporan pentru a da o acoperire şi o 
mistificare realistă vechilor motive idealiste moderne. „Existenţialis- 
mul“ este ipostaza mascată de o terminologie voit. obscură a idealis- 

mului mai nou. Noi nu urmărim aci o analiză adincită a dualismului 
însuşi, ci numai o justificare a raportului de recesivitate ; balanţa în- 
clină hotărît spre real, ceea ce pînă astăzi nu este acceptat ca un adevăr 
de nezdruncinat. Şi în timpul nostru, ca şi în trecut, dominarea sferei 
denumită generic „ideală“ (valori, axiologicul, ca şi logic-mătematicul) 
asupra sferei reale trece drept o profundă descoperire filozofică, colo- 
rată idealist. Dacă nonrealul nu mai este investit cu privilegiul unei 
realităţi superioare (metafizice), el continuă totuşi să fie identificat cu 
structura adîncă a conştiinţei, cu structura gîndirii universale, struc- 
tură care la rindul ei determină structura realității, a lumii, a „naturii“. 
De aceea avem sarcina să asigurăm nu numai prevalența realului, dar 
şi caracterul independent (faţă de gîndire), caracterul de ceva „în sine“ 
al nonrealului. Sarcina este grea, dar ea va fi uşurată dacă vom izbuti 
să distingem realul şi existentul, realitatea şi existenţa, aşadar dacă vom 
ajunge să arătăm că realitatea nu se confundă necesar cu existenţa, deşi 
în discuţiile curente ele nu sînt diferențiate şi nu este uşor să le di- 
ferenţiem sau să respectăm diferenţierea făcută. 

~ Nimic nu ne obligă să deosebim mai multe realităţi, dar multe con- 
sideraţii ne impun să vorbim de mai multe existenţe : existenţă reală, 
existenţă fictivă, existenţă ideală şi existență suprareală (logic-mate- 
matică). Trebuie să recunoaştem fără înconjur greutăţile pe care ni le 
așază în cale vocabularul românesc sărac în expresii față de bogăţia altor 
vocabulare, bogăţie uneori pletorică, subtilă şi chiar sofistică şi de aceea 
primejdioasă. Îndeosebi curentul contemporan al filozofiei „existenţia- 
liste“, de origine germanică și aclimatizat în Franţa, Italia ca și aiurea, 
a cultivat cu o uluitoare dezinvoltură pluralizarea terminologică a im- 
portantului verb „a fi“. Existențialismul a abuzat de acest cuvînt atit 
de necesar vorbirii. Cum să traducem mai potrivit termenii de Sein 
(inclusiv Seiendes), Dasein, Existenz, Realität, Wirklichkeit? Pentru 
ultimii doi termeni nici măcar nu încercăm să găsim ceva echivalent.. 
Să zicem „realitate“ pentru primul și „eficiență“ pentru celălalt ? La 
ce bun! Nimeni nu ne va asculta și oricine va fi îndreptăţit să suridă. 
Cu toate acestea, Nic. Hartmann face o hotărită distincţie între Realităt 
si Wirklichkeit, distincţie nefirească în limba noastră, fiindcă Wirklich- 
keit este tradus de obicei prin „realitate“. Hartmann ne asigură însă că 
cuvîntul Wirklichkeit este deopotrivă valabil nu numai la Realität dar 
şi la Idealităt. Despre teoria lui Hartmann vom mai vorbi îndată, fiindcă: 
ea este, în timpul din urmă, cea mai amplă încercare de înviere a vechii 
ontologii. Să întrebuinţăm pentru Sein (esse) cuvîntul de ființare, iar 
pentru Seiendes (ens) pe acela de ființă ? Propunem această terminə- 
logie, cel puțin pentru a evita confuzii în expunerea de față. În defi- 
ciența de lexic în care ne aflăm, va fi păcat să renunțăm la termenii 
de fiinţă şi chiar de fiintare care este mai neobișnuit. Cred însă că se 
va menţine în limbajul filozofic termenii de „existenţă“ (Sein) şi „exis-- 
tent“ (Seiendes), dar atunci trebuie să renunţăm la nuanțări necesare 
pentru a urmări discuţii contemporane. Ce cuvînt vom găsi pentru a: 
desemna pe Dasein (a fi aci), termen care a dobîndit în „existenţialism“ 
sensuri speciale ? La K. Jaspers are înţelesul, destul de obișnuit, de 
realitate empirică, naturală ; în schimb, la M. Heidegger înseamnă o 
anumită realitate, realitatea concretă care este omul, şi de aceea tra- 

ducătorul francez al unor lucrări ale lui Heidegger, Henry Corbin, care 
merită să fie felicitat pentru curajul de a lupta cu texte ermetice, a 
tradus Dasein prin „realitate umană“. În sfîrşit, „Existenz“ nu are sen- 
sul general de realitate, nu este un sinonim al acestuia, şi nici un sino- 
'nim al lui Sein (ființare), ci este rezervat pentru a desemna esența unei 
anumite realităţi sau ființări, a „realităţii umane“ (Dasein). Heidegger 
se pronunţă explicit : „esenţa realităţii umane stă în existența sa“ (Das 
Wesen des Daseins liegt in seiner Existenz) (vezi M. Heidegger, Qw'est-ce 
que la métaphysique ?, trad. par H. Corbin, ed. a V-a, 1938). K. Jaspers 
care, cum spuneam, denumeşte Dasein realitatea inferioară a „lumii, 
a „naturii“, opune acesteia „Existenţa“ superioară a omului care nu este 
un obiect printre celelalte obiecte ale naturii, ci rămîne un subiect pur, 
ce stă în legătură cu „transcendenţa“ (Dumnezeu). Dacă nici „existen- 
țialiştii“ nu sînt de acord asupra termenului de Dasein, nu ne miră că 
alții propun alte sensuri pentru același cuvînt german. ù 

Nic. Hartmann, în lucrarea Zur Grundlegung der Ontologie, 1935, 
propune o întreită distincţie în sfera lui „a fi“ (Sein) : 

1) Orice Sein are două „momente“ — aşa le numește autorul : 
esență (Wesen) şi existenţă (Dasein), dualitate consacrată de scolastică 
(essentia et existentia). Deci la Hartmann Dasein este denumirea celei 
mai generale diferențieri a lui Sein, alături de esenţă ; este existenţa 
în genere, care nu trebuie să fie confundată cu „realitate“, adică este 
acea inefabilă calitate care dă ființă unei esențe abstracte. 


2) La rîndul său, Dasein se diferenţiază în două „feluri“ sau sfere 
de existenţă : Realität şi Idealităt, în timp ce esenţa nu se diferenţiază, 
ci rămîne comună celor două „feluri de existenţă“. Notăm că esenţa 
şi existența converg, sînt „conjuctive“, deoarece nu numai că orice 
esenţă are existenţă, nu este esenţă fără existenţă, dar şi orice existenţă 
are o esenţă, o anumită proprietate, o însușire, o calitate. Orice Sein 
este un Sosein (este acest existent). Mai mult, între ele există trecere, 
fiindcă o existenţă poate fi esența unui subiect (S este real), iar o eşenţă 
este existența (însușirea) altuia (Zur Grundlegung, p. 134). În schimb, 
„realitatea“ şi „idealitatea“ sînt divergente sau disjunctive ; ceea ce 
este real nu devine, ideal, și invers. 

3) Ultimul aspect al ontologiei generale sint modalitățile sau mo- 
durile de ființare (Sein): wirklich (= eficient), posibil şi necesar cu 
negaţiile lor (neeficient, imposibil, contingent). Modurile sînt deopo- 
trivă aplicabile la cele două sfere : realitate şi idealitate. Prin „reali- 
tate“, Hartmann înţelege ca de obicei ceea ce există în „lume“, în „na- 
tură“, fiinţarea corpurilor şi sufletelor. Mai complicată este definirea 
sferei celeilalte, a „idealităţii“ (în Zur Grundlegung) sau a „irealității“ 
(în opera Möglichkeit und Wirklichkeit, 1938). Această sferă este etero- 
clită ; autorul a așezat aci tot ce n-a putut încăpea în sfera realului : 
matematicul, logicul, pe care el le desparte mai mult decît este nevoie, 
esenţele, termen ce îmbrățișează tot ce este general sau cel puţin anu- 
mite generalităţi — autorul nu este precis —, în sfîrşit valorile, atitu- 
dinile de apreciere şi preferință. Tot aci intră şi vastul domeniu al cu- 
noștinţei — cel puţin așa atestă autorul în opera din 1938 (Möglichkeit 
und Wirklichkeit). Pe lîngă triplul aspect foarte general, fundamental ai 
ontologiei, Hartmann mai cunoaşte un aspect general, legat însă de 

structurile mai concrete ale fiinţării, aspect pe care el îl numeşte „Con- 
stitutiv“, identificîndu-l cu „categoriile“. Constitutivul categoriilor nu 
se opune „regulativului“, ca în gîndirea lui Kant, ci modalului „consti- 
tutiv“, şi „modal“ este opoziţia ontologică fundamentală, alături de dis- 
tincțiile făcute la început (Möglichkeit und Wirklichkeit, p. IV). Între- 
gim schița ontologiei lui Hartmann, relevînd în concepţia autorului o 
afirmaţie semnificativă pentru teza noastră. Hartmann socoteşte că 
„eficiența“ (Wirklichkeit) este fundamentală faţă de celelalte două mo- 
duri (posibil și necesar). De asemenea, realul (Realität) este mai puter- 
nic decît Idealul (Idealităt) care, cu toată superioritatea sa structurală, 
nu exercită dominare. Realitatea domină idealitatea. Un respect înstinc- 
tiv față de fapte a constrîns pe ontologul german să recunoască domi- 
narea realului, dar legitimarea acestui enunţ este departe de a fi la 
înălțimea însemnătăţii sale. S-ar zice că primatul realuiui este mai mult 
smuls acestui gînditor multă vreme tributar esenţialismului idealist al 
neokantianului Hermann Cohen şi apoi esenţialismului fenomenologice 
al lui Edm. Husserl. 
Examenul nostru trebuie să înceapă cu clarificarea termenilor de 
realitate şi existență, singurii pe care limba noastră i-a întrebuințat mai 
adeseori. Cuvîntul de ființare sună neobișnuit, iar acela de ființă este 
luat aci în sensul abstract de „a fi“ (în loc de ființare), aci în sensul 
concret de făptură, mai ales vie (ens). în literatura filozofică a timpului 
nostru se face deosebirea între ontologic, adică fiinţare, existenţă, și 
ontic, adică fiinţă, existent. Filozofia se ocupă de proprietatea generică 
a ființării, a existenţei, nu de ființe sau existenţi concreţi, rezervaţi 
ştiinţelor speciale. Vom vedea de ce noi nu acordăm o semnificaţie prin- 
cipială acestei distincţii care desparte primejdios existenţa şi existentul, 
fiinţarea şi fiinţa. Problema de cea mai mare rezonanţă în filozofia con- 
temporană poate fi formulată aşa : existenţa este unică sau plurală ? 
Cuvîntul de existenţă este univoc sau trebuie să admitem genuri ire- 
ductibile de existență ? O problemă secundară se referă la intensitatea 
fiecărui fel de existenţă ; există grade de intensitate în fiecare exis- 
tenţă, mai ales în realitate ; este oare ceva „mai real“ decît altul ? Pro- 
fesorul Etienne Souriau, în Les différents modes dexistence, 1943, ple- 
dează pentru pluralitatea existenței, pentru mai multe existenţe, fără 
a preciza totuşi prin ce se deosebește existența de realitate. Autorul se 
complace chiar în această confuzie, şi chiar găsește că nu este nevoie 
să se mulţumească cu pluralitatea „modurilor de existență“ şi de aceea 
introduce o „supraexistenţă“ (surexistence), un fel de lumină albă dea- 
supra luminilor multicolore, un apel la viziunea mistică a Unului ce se 
refuză înţelegerii (Plotin, Eckhart). Dacă vrem să aflăm de la autor pe 
ce se fundează diferitele „moduri de existență“, aflăm că diferenţa nu 
stă chiar în existenţă, ci în existent, „în materia“ existenţei ; existența 
este fizică, psihică, umană, divină, cantitativă, calitativă, „prin sine“ 
(aseitate), „prin altul“ (abaleitate) — acestea din urmă fiind distincții 
capitale pentru autor (op. cit., p. 35). În ce priveşte gradul de existenţă, 
de asemenea autorul ţine să rămînă pe linia tradiţiei care recunoaște, 
bucuros gradualitatea realităţii. Neoplatonismul. (Plotin), pe urmele. lui 
Platon, consideră realitatea ca o intensitate luminoasă, ca o periecţie 
.ce descrește de la plenitudinea Unului la împrăştierea şi întunericul plu- 

ralităţii materiale. Argumentul ontologic, doveditor al existenței lui 
Dumnezeu, pe temeiul gradelor de perfecţie, porneşte de la ecuaţia 
perfecţie — realitate. Cum perfecţia are grade, de asemenea gradată 
este realitatea, existenţa. Fiinţa cea mai perfectă nu poate fi lipsită de 
o realitate pe care o posedă orice ființă finită şi efemeră. Descartes 
inaugurează gîndirea modernă, considerind realitatea ca o perfecţie, am- 
bele avînd grade de intensitate. Dumnezeu este mai real decit lumea, 
substanța mai reală decît accidentele ei, omul este mai real decît ani- 
malele, plantele şi pietrele, fiindcă singurul 20 este o unitate de corp 
şi suflet. Concepţia gradualităţii realităţii, cu origini vechi, trece la cei- 
lalţi raţionalişti, cu toată rezistența empiriștilor contemporani (Gas- 
sendi şi mai ales Hobbes). Hobbes, în „obiecțiile“ sale la Meditaţii, ob- 
servă just că nici un lucru nu este „mai lucru“ decît altul. „Ceea ce 
deosebeşte un lucru de altul sînt „conținuturile“ lui. Un corp este mai 
puternic decît altul prin masa şi coeziunea lui, nu prin realitatea lui 
superioară. Numai în sens figurat, trecînd asupra realităţii proprietăţile 
lui, putem vorbi de grade, de bogăţie sau sărăcie de realitate. O stîncă 
este mai puternică decît un microb, însă microbul poate ucide o fiinţă 
tot aşa de sigur ca și stînca prăvălită asupra ei. 

În elucidarea problemei, punctul de vedere hotărîtor este înțelege- 
rea corectă a structurii logice cuprinsă în noțiunea de realitate : este 
realitatea un dat individual sau general, și dacă este un dat general, 
este ea o proprietate esenţială ce aparține lucrului privit în sine, fără 
legătură cu restul lucrurilor, sau este o relaţie ? Intensitatea graduală 
este o creștere sau o scădere, adică o schimbare cantitativă, iar schim- 
bare nu cunoaște decît individualul, nu şi generalul, în sfîrşit, relația. 
este un dat general simplu care nu cunoaşte multiplicare, gradaţie. 
Esenţa, celălalt general, poate fi compusă dintr-un general comun, esența 
însăşi, şi o particularitate a ei, dar nici ea nu cunoaște schimbare. Fi- 
gura sau mărimea unui corp este un general comun, o esenţă ; ea poate 
fi mai mare sau mai mică, dar atunci individul ce are figura sau mă- 
rimea este mai mare sau mai mic. Individul creşte, se mărește sau se 
micşorează, nu însăşi figura sau mărimea lui. Individul are grade, 
fiindcă notele generale variază şi astfel produc la individ o schimbare. 
Niciodată un general-esenţă nu cunoaște grade de intensitate, de creş- 
tere sau scădere, ci individul care primeşte diferite figuri sau mărimi. 
Altminteri am asista la o metamortoză a generalului în individual. Ori- 
cum, dacă la generalul-esenţă aluzia schimbării de intensitate are o 
scuză, la generalul-relaţie ea n-are nici una. Relaţia elimină structural 
„compoziţia“. 

Pentru a diferenţia „existența“ şi „realitatea“, vom cerceta distincţia 
tradiţională dintre „esenţă“ și „existenţă“, dintre ce este (quid, Sosein): 
şi că este (Sein). Prin „esenţă“ se înțelege, pe linia tradițională, orice 
determinare, proprietate, calificare, tot ce ne arată ce anume este un 
lucru. Din acest punct de vedere, esenţa este tot ce este general, fie 
că este unitate — esenţă, în sensul primit de noi —, fie că este relaţie. 
(raport). Există oare și esențe individuale ? Chiar dacă am admite ase- 
menea esențe, ele au o generalitate, fie şi valabilă pentru acest individ, 
deoarece esenţa individuală nu este ea însăși un individ. Tradiţia are 
față de dualitatea esenţă-existenţă o atitudine intelectuală echivocă. Fa 

afirmă că cele două „momente. ale ființării“ (Sein, être) sînt cu totul 
deosebite, aşa încît medievalistul Et. Gilson definește „actul de a exista“ 
drept ceea ce posedă esența de a nu fi-o esenţă (citat de J. Maritain, 
Court traite, p. 59). Opoziția sau separarea lor este o stare de lucruri 
inerentă existenţelor create sau finite, în timp ce la Creatorul infinit 
esența și existenţa coincid, ca şi cum dintr-odaţă ar dispărea abisul 
dintre ele. Dacă esenţa şi existenţa sînt identice în Dumnezeu, de ce 
n-ar fi la fel în orice lucru particular, oricît de efemer ? Aceasta este 
părerea lui L. Feuerbach. „Calitatea nu este deosebită de existență (Sein) 
— calitatea nu este altceva decît existenţa reală. Existenţă fără însuşire 
este o himeră — o stafie. Numai prin calitate existenţa este dată; nu 
întîi existenţa şi apoi calitatea“ (Feuerbach, Sämtliche Werke, vol. VI, 
p. 212). Orice esenţă este și o existenţă. Ce fel de existenţă ? E nevoie 
de o analiză mai adîncită a noțiunii tradiţionale de existență, care este 
confundată cu noţiunea de realitate. În adevăr, dualitatea tradiţională 
suferă şi de un alt echivoc: nu ştim dacă prin existenţă se înţelege 
numai „realitatea“, sau ceva mai cuprinzător în care intră domeniul 
ideal al valorilor, cel suprareal şi chiar cel real, deci tot ce poate fi 
obiect de cunoaștere, tot ce este dat. Este foarte probabil că existenţa 
are sensul restrîns, de realitate sau, cum spune Maritain, „acest act. de 
a exista, pe care îl exercită lucrul cel mai umil, acea izbucnire victo- 
rioasă prin care el triumfă asupra neantului“« (op. cit., p. 37). Nic. Hart- 
mann propune, pentru a ieşi din acest echivoc, de a diferenţia „exis- 
tența“ tradiţională în două feluri sau sfere de existenţă, pe care el le 
numește „realitate“ şi „idealitate“, aşa încît dintr-o pereche de noţiuni 
obținem două perechi : esență-existenţă în sensul cel mai general și 
existență reală-existenţă ideală. De asemenea, gînditorul neocriticist 
H. Rickert, în opera. Die. Logik des Prădikats und das Problem der On- 
tologie, 1930, a deosebit existenţa în genere de existența specială sau 
reală (sensibilă sau metafizică). Existenţa în genere este pentru el o 
formă de gîndire care este inclusă în orice afirmaţie sau negaţie. În 
sensul general, există tot ce este gindit sau exprimat într-o propoziţie : 
o ființă mitică, o mărime matematică, un ideal moral și chiar neantul. 
Rickert, kantian consecvent, opune existentului real exiștentul gîndit : 
tot ce nu este real este o gîndire, este interior, este ceva dependent de 
conștiință. Pentru Hartmann, tot ce există are un „în sine“, este dar 
independent de conștiință, fie că este real, fie că este ideal. Uneori Hart- 
mann consideră idealul ca ceva „mai aproape“ de gîndire decît de rea- 
litate, aşa încît idealul, deşi se află și el dincolo de conștiință, este însă 
dincoace de real. De aci rezultă pericolul ca existenţa ideală să dispară 
sau în real sau în cunoştinţă, în gîndire (Zur Grundlegung der Ontolo- 
gie, p. 278 şi urm.). Existenţa ideală — constată Hartmann — a fost 
descoperită tîrziu. Nici la Kant ea nu se întilneşte într-o formă matură, 
deoarece existenţa ideală este oarecum discretă, nu este zgomotoasă ca 
realul. Ea a fost prinsă întîi ceva mai determinat în matematică de 
către pitagorei, dar încă într-o interpretare metafizică. Matematicul este 
socotit ca real și anume de o realitate superioară celei sensibile. Aceeâși 
prejudecată realist-metafizică stăpînește platonismul, care pe urmele 
pitagorismului investeşte cu o realitate superioară nu. numai matema- 
ticul, dar toate esenţele ideale — Ideile, Formele — pe care le substan- 

țializează. Cînd sfera ideală n-a fost confundată cu realul (îndeosebi 
metafizic), a fost subiectivată, redusă la gîndire (noţiuni sau judecăţi). 
Reducerea la subiectivitate, la pura gîndire a rămas cea mai puternică 
pînă astăzi. Așadar, sint deopotrivă de false cele două interpretări ale 
sferei ideale : este o formă a realului; este o formă a gînditului. Soarta 
existenţei ideale a fost să fie înghițită cînd de „noţiune“, cînd de real, 
cum s-a întîmplat demult cu generalul sau cu „universalul“. Oare uni- 
versalul există în lucruri (in rebus) sau înaintea lucrurilor (ante res) 
— ca o realitate metafizică —, sau, în sfîrşit, post res, adică în gîndire, 
în subiectivitate. Absorbirea idealului în sfere străine lui nu este o 
eroare care de obicei cade odată cu descoperirea ei, ci este o iluzie care 
persistă pentru motivul că sfera ideală are un „în sine“, o indepen- 
denţă „mai slabă“, mai puţin izbitoare (Zur Grundlegung, p. 276). 

Am repudiat atît prejudecata subiectivistă, care absoarbe obiectele 
în „conținutul de conştiinţă“, cît şi prejudecata realistă, care absoarbe 
obiectele în realitate, mai ales în realitatea metafizică. Pericolul su- 
biectivismului sau idealismului ni se pare astăzi mai mic decît altădată, 
în schimb pericolul realismului — și el mai puţin ameninţător sub 
forma metafizică — provoacă încă o reacţie de apărare care se va do- 
vedi o atitudine împăciuitoare, fiindcă primatul realului trebuie să fie 
asigurat. Dispariţia „idealului“ în real are scuza în recesivitatea sferei 
ideale faţă de sfera reală. 

Termenul de „existenţă“ are aşadar două înțelesuri, pe care noi 
demult le-am denumit dat în genere şi dat real sau obiect în genere și 
obiect real — pentru denumirea ca obiect ne-am referit la terminologia 
gînditorului austriac Alexius Meinong, care şi-a legat numele de „teoria 
obiectului“ (vezi îndeosebi Untersuchungen zur Gegenstandstheorie und 
Psychologie, 1904). În accepţia generală, existența este tot ce poate fi 
dat, orice fel de obiect, real sau „ideal“ (vom cunoaşte îndată deter- 
minarea mai precisă a „idealului“). . p 

Termenii de dat, obiect, existență sînt termeni „transcendentali“, 
în sensul scolastic al acestui cuvînt, adică ei pot fi aplicaţi la tot ce 
poate avea o conştiinţă, la orice lucru de care vorbim. Toţi trei au sar- 
cina de a sublinia independenţa datului, obiectului, existenţei față de 
conştiinţă ; conştiinţa nu produce nici unul din obiectele sale, ci numai 
le „are“, le constată, oricîtă „activitate interioară“ ar cere simpla con- 
statare. În accepţia specială, existența este datul real sau realitatea care 
cuprinde anumite obiecte individuale. Putem continua să Tumim rea- 
litatea şi existenţă sau chiar o anumită realitate, cea umană în forma 
ei „autentică“. Este o chestie de terminologie, şi nimeni nu poate fi 
împiedicat de a se folosi de un anumit vocabular, sub condiţia expresă 
de a găsi, în mod explicit şi consecvent, termeni  potriviţi pentru ce- 
lelalte date. Dacă însă monopolizez termenul de „existență“ pentru rea- 
litatea umană şi dacă pun în dependenţă de această realitate atît de 
îngustată toate celelalte obiecte sau date, cu greu se va recunoaște în 
acest „existenţialism“ un progres față de teorii mai vechi care recu- 
noșteau realitatea deplină naturii şi un fel de existență matematicului, 
valorilor și creaţiilor artistice. Dacă „existența“ (adică „omul“) „consti- 
tuie“ şi dă sens tuturor celorlalte obiecte, am făcut un pas înapoi chiar 
faţă de idealismul subiectiv, care avea o rezervă, necunoscută „exis- 

tențialismului“ de astăzi, cu toată subtilitatea complicațiilor lui. Unul 
din primii interpreți francezi ai existenţialismului lui Sartre, Robert 
Campbell, observă că Sartre este mai îndrăzneţ, decît idealismul modern, 
care face lumea dependentă de conştiinţa în genere cu actele și formele 
ei. Existenţialismul o face dependentă de libertatea omului, fiindcă omul 
(Dasein) se simte total responsabil de tot ce se întîmplă în lume. „Sar- 
tre, care refuză de a fi numărat printre idealişti, merge din acest punct 
de. vedere mai departe decît ei, fiindcă această angajare este totală și 
fără remediu. Condamnat de a exista, sînt deci condamnat să fiu liber. 
Aci rezidă unul din punctele fundamentale ale existenţialismului, anume 
că conștiința (Bewusstsein) este înlocuită prin Dasein. Şi înţelegem 
imensitatea culpabilității omului, fiindcă toate nenorocirile lumii se în- 
tîmplă prin el şi fiindcă, în orice eveniment al lumii, el este inculpat — 
acesta este laitmotivul operei Les chemins de la liberté 1... Această li- 
bertate fără limită apare ca un fel de «ateizare» a ideii kierkegaardiene 
de păcat“ (R. Campbell, J.-P. Sartre ou une littérature philosophique, 
1945, p. 219). 

Dacă preferințele noastre ar găsi vreun ecou, noi am păstra ter- 
menul de existență pentru datul în genere şi l-am diferenţia de rea- 
litate, care atunci nu se opune existenţei, ci este una din manifestările 
sau ipostazele ei. Cum existența (în sensul generic) poate fi numită și 
obiect sau dat, putem vorbi de feluri de obiecte sau date. Sîntem pre- 
gătiți acum pentru operaţia de diferenţere a existenţei în genere, a 
obiectivităţii, a datului. Existenţa oferă patru aspecte: 1) existenţa 
reală ; 2) existenţa ireală, fictivă, imaginară ; 3) existenţa ideală, axio- 
logică (valorile); 4) existenţa suprareală (logic-matematică). Noi nu ac- 
ceptăm, pentru a desemna nonrealul, termenul de ideal, care însumează 
subințelesuri istorice numeroase, iar înţelesul principal nu denotă în 
mod just matematicul. Acesta este prea legat de realitatea fizică pentru 
a fi pus alături de valori care au monopolizat în limbajul obișnuit ex- 
presia de „ideal“. Dar nu acceptăm nici pe acela de „ireal“, care ne duce 
gîndul mai degrabă la imaginar, fictiv decît la valori şi matematic. Ade- 
văratul ireal, fictivul, nu figurează la Hartmann în sînul existenţei 
ideale, probabil fiind absorbit de subiectiv, mental, interior. Fiindcă 
trebuie să facem partea focului PH, vom sacrifica- molohului subiecti- 
vist tocmai obiectul cel mai lipsit de apărare, obiectul ce pare că stă mai 
docil la dispoziția „activităţii creatoare“ : imaginarul, fictivul. Dar mo- 
lohul subiectivist are legea lui severă : dacă îi dai un deget, îţi ia mina 
întreagă. Nu putem subiectiva un obiect fără a nu atrage în subiect 
toate obiectele. Căci așa-numitul fictiv nu populează exclusiv lumea 
„poeziei“, a artei, ci îşi face culcușul în cele mai solide teęrii ştiinţifice, 
de la teoria sferelor în astronomia veche pînă la teoria virtejurilor a 
lui Descartes, ca să nu mai vorbim de atitea teorii ştiinţifice multă vreme 
triute ca adevărate şi descoperite ca ficțiuni, nu în sensul dat de Vai- 
hinger, de noţiunea conştient falsă, ci în sensul obișnuit, cum se docu- 
mentează în teoria flogistonului a lui Stahl, făurită pentru a explica 
arderea. 


1 Titlul romanului mai nou şi mai amplu al lui J.-P. Sartre. 

Ne vom ocupa deocamdată de cele trei aspecte ale nonrealului. 
Existenţa suprareală (logic-matematică) stă cea mai aproape de real, 
întrucît ea cere să fie considerată fără rezervă ca o existenţă „în sine“, 
avînd propria ei legalitate și o necesitate irefragabilă. Logic-matemati- 
cul are o obiectivitate care nu se sfieşte să stea alături de obiectivitatea 
reală, de aceea cunoașterea realului şi cunoașterea logic-matematică 
par a monopoliza termenul de cunoaştere care în genere este refuzat 
fictivului şi valorilor. În repetatele noastre încercări de a defini cu- 
noașterea am recunoscut complexitatea ei și deci posibilitatea de a dis- 
tinge mai multe trepte de cunoaştere reductibile la trei : a) cunoaşterea 
pe treaptă elementară este totuna cu a fi conștient de ceva, indiferent 
dacă sînt conștient de pomul din fața ferestrei, de un sentiment, de o 
deliberare voluntară, de un vis sau de un calcul aritmetic — tot ce este 
dat este conștient ; b) cunoaşterea într-o accepţie mai restrînsă este to- 
tuna cu a avea unul din cele patru feluri de obiecte : real, fictiv, ideal, 
suprareal ; c) cunoașterea, încă mai restrîns, este totuna cu a avea un 
obiect real sau suprareal (logic-matematic). Ştiinţa modernă este sau 
ştiinţa realului, cu diferitele lui sectoare, sau știința suprarealului, a 
logicii și matematicii. Noi socotim logicul ca un domeniu mai vast decit 
acela al matematicului pur. Nu avem nici o obiecţie principială împo- 
triva opiniei că matematica este o logică prelungită, o „formalizare« 
cu un conţinut mai precis. Filozofia este ştiinţa datului în genere, fiindcă 
ea are de integrat toate felurile de obiecte, de existenţe sau date. 

Raportul suprarealului cu realul marchează caracterul recesiv al 
suprarealului și caracterul dominant al realului. Obiectul logic-mate- 
matic nu este un obiect alături de real sau deasupra lui, ca şi cum su- 
prarealul ar fi un obiect cu totul deosebit de cel real. Obiectul logic- 
matematic nu este o creaţie a gîndirii, a abstracţiei, cum cred kantis- 
mul, ca şi empirismul, ci este un obiect specific, dar intim legat de real, 
cum se constată în minunatul acord dintre legile realului și legile logi- 
cului şi matematicului. Matematicul nu este independent de real și este 
apoi. „aplicat“ la real, ci el este imanent realului și de aceea beneficiază 
de presiunea irezistibilă a realului. Dar logic-matematicul nu este mo- 
nopolizat de real, ci el este prezent în ireal (fictiv), ca și în ideal (valori). 
De aceea logic-matematicul are dreptul a fi considerat ca suprareal, nu 
fiindcă pluteşte peste real, fictiv, ideal, ci fiindcă este prezent în toate, 
sub forme mai accentuate sau mai discrete. Chiar şi în cadrul realutui, 
matematicul este legat mai mult de realitatea fizică decît de realitatea 
psihică. Lumea materială, spuneau cei vechi şi mulți moderni au repe- 
tat, este construită din figuri, numere, măsură şi greutate. Străine de 
numere nu sînt nici realitatea, nici irealitatea, nici idealitatea. Aci 
apare mai largă jurisdicţia logicului față de aceea a matematicului. Pre- 
zenţa universală a suprarealului împiedică înghiţirea lui de real, îi asi- 
gură deci independenţa, dar imposibilitatea  suprarealului de a exista 
izolat, şi deasupra a tot ce este real îl face recesiv, în prima linie, față 
de real. Repetăm că recesivitatea nu face dintr-un termen ceva infe- 
rior, ci dimpotrivă îi garantează o superioritate pe care el o plăteşte cu 
dependenţa, cu recesivitatea. Suprarealul dă realului o structură pre- 


cisă, o ordine logic-matematică, dar nu condiţionează realitatea lui. Su- 
prarealul este „neutral“ față de celelalte obiecte în sensul că el este 

prezent deopotrivă în real, ireal şi ideal, fără a ştirbi propria sa struc- 
tură. În nici un caz, el nu stă „dincolo de real şi ideal“, cum afirmă 
Nic. Hartmann, nu este „indiferent“ (Zur Grundlegung, p. 284—285). 
Neutralitatea este semnul structurii sale specifice față de celelalte expe- 
riențe ; indiferența ar însemna că suprarealul are o existență autonomă, 
izolată, ba chiar superioară. Recesivitatea rezumă poziția complexă a 
logic-matematicului faţă de celelalte existenţe. Istoria matematicii dez- 
văluie raportul complex, recesiv al suprarealului cu realul. Matematicul, 
în aritmetică și geometrie, are origini concrete, s-a născut din nevoile 
practice ale numărătoarei și măsurării, deci părea la început strîns legat 
de realitatea materială, existînd autonom numai sub forma de abstracţie 
imobilă, cum este încă la Aristotel. Matematica a început să se dezvolte 
mai repede în măsura în care s-a eliberat de sfera reală, pentru a-și 
constitui propria ei sferă, iar acest proces de emancipare s-a realizat 
treptat prin introducerea negaţiei în matematică : zero, numere nega- 
tive, numere imaginare, infinit de micul, concepţii care rup cu „intui- 
tivul“ real pentru a-l servi mai deplin. ` 
S-a obiectat demult străduinței de a apropia logicul şi matemati- 
cul opoziția dintre perfecția și exactitatea obiectului suprareal şi im- 
perfecția şi inexactitatea matematică şi chiar logică a realului. Se re- 
petă mai ales împotriva empiriştilor, care pretind că scot matematicul 
din percepții cu ajutorul abstracţiei, că nu există în realitate, de exem- 
plu, un cerc geometric. Tot aşa s-ar putea spune că nu există în reali- 
tate „o perfectă“ identitate sau o „perfectă“ contradicţie. Realitatea in- 
troduce „perturbații“ în „perfecţia“ ideală a logicului şi matematicului. 
În ciuda acestor obiecţii stăruitoare, realul şi suprarealul logic-matema- 
tic concordă, converg ; calculele matematicianului sînt verificate de 
realitatea „imperfectă“. Raportul dintre real şi suprareal devine clar 
dacă ţinem seama de îndoita funcţie a suprarealului : el are o existenţă 
proprie, o structură bine conturată, ireductibilă la complexitatea rea- 
ului, dar totodată el stă în raport de recesivitate faţă de real, aşa încît 
el nu există independent de real, deşi depăşeşte sfera realului, şi atunci 
el este recesiv şi faţă de sfera nonrealului (a irealului și idealului). De 
aceea se poate spune că matematicul este scos prin abstracţie din. real, 
fără a fi totuşi pur real. Înţelegem acum de ce „perturbațiile“ produse 
de real nu ating matematicul, de ce, de exemplu, triunghiul pur geo- 
metric este prezent în real păstrind toate proprietăţile şi legile sale, 
fără a înceta de a fi un triunghi suprareal. Această, situaţie paradoxală 
se constată încă mai clar la numere; trei pietre conţin numărul trei 
sub forma cea mai pură, cea mai netulburată de bogăţia concretului. 
Trei pietre, trei stele, trei muşte şi trei oameni sînt. deopotrivă „trei“. 
La fel identitatea logică a noțiunii (a generalului) este cuprinsă în 
realitate în ciuda variațiilor mai mari sau mai mici ale concretului. -Va- 
riaţiile sînt împreună cu identicul, nu sînt în el, ca un motiv coroziv 
deformant pentru identic. i 
Demonstrarea prezenţei netulburate, pure a matematicului şi logi-. 
cului se poate face și pe altă cale, dar atunci riscăm să sacrificăm ceea 
ce este specific în existenţa suprareală, (logic — matematică). Matema- 
ticul este totdeauna general, repetabil, nu individual. Toate mărimile 
matematice (figuri, numere, variabile, coordonate etc.) sînt generale.. 

Nimic individual în sfera suprareală. Aşa se explică necesitatea rapor- 
turilor matematice. Cum vom constata şi în altă parte, necesitatea este 
subordonată generalităţii, nu invers; este recesivă faţă de general, nu 
invers, cum se crede de obicei. Domină generalul ; necesitatea este se- 
cundară. Realitatea cuprinde individual şi general, fiindcă generalul nu 
există independent, ci aparţine totdeauna individualului. Şi acum se 
ivește întrebarea : „esențele« (generalităţile ce dau structură realului) 
sînt şi ele factori ai „idealității“, cum crede N. Hartmann ? Dacă numă- 
răm toate „esenţele“, adică toate determinările (generale) în sfera „idea- 
lului“, atunci realul este gelit de „esenţial“, de general, și rămine cu 
individualul. Aceasta este opinia lui Hartmann, care plăteşte și el ur 
greu tribut, ca atiţia alţii, nominalismului modern (real este numai indi- 
vidualul). La Hartmann, nominalismul este cerut și de dorința de a 
salva „identitatea“ structurilor sau „esenţelor“. Dacă generalul aparţine 
totdeauna unui individual şi dacă suprarealul este alcătuit din elemente 
generale, atunci prezența matematicului în real ca şi ireal este un caz 
al prezenţei generalului în individualul real sau ireal. Soluţia aceasta 
este în sine inatacabilă și întăreşte recesivitatea matematicului. Ea ră- 
peşte- însă matematicului (inclusiv logicului) existența suprareală, care 
devine o grupă de generalități printre celelalte. Totuși, această grupă 
nu este oarecare. Nu putem așeza pe acelaşi plan şi la același nivel de- 
erminările generale care sînt figurile, numerele, funcţiile matematice, 
silogismele etc. cu celelalte generalităţi reale (culori, sunete, parfumuri, 
temperaturi etc.). Generalul suprareal reprezintă „structura“, „forma“, 
„ordinea“ tuturor lucrurilor (reale, ireale, ideale), exprimă trăsăturile 
cele mai vaste ale datului. Ele revendică legitim dreptul de a constitui 
o existență proprie, însă nu independentă de orice realitate, oarecum 
„deasupra“ realului, ceea ce nu vrea să spună „supra“-realul. Iată de 
ce termenul de „esenţă“ este istoricește încărcat de echivocuri. El nu 
poate fi monopolizat în favoarea exclusivă a sferei „ideale“, deoarece 
esenţa există în sfera realului, ca şi a irealului și idealului (valorii). 
Suprarealul desemnează o anumită grupă de esențe (de generale), care 
au funcţia de a structura „formal“ concretul, de a-i imprima o ordine 
universală. Ca oricare general, suprarealul (logic-matematic) aparţine 
unui individual fie real, fie ireal sau ideal. S-a demonstrat astfel încă 
o dată caracterul specific al suprarealului : el posedă o structură pro- 
prie, ireductibilă, adică este „supra“-real, dar totodată este intim legat 
cu realul, ca şi cu nonrealul. Cum s-a văzut, nu numai generalul su- 
prareal, ci orice fel de general imanent realului nu suferă nici el vreo 
alteraţie din partea celorlalte nenumărate însușiri ale realului, aşa încît, 
în cele din urmă, generalul să devină şi el individual, cum este lucrul 
căruia el îi aparţine. Nimic nu-și schimbă structura ontolbgică sub ac- 
țiunea perturbantă a condiţiilor. Generalul este totdeauna un identic 
comun mai multor individuali ; el nu-şi pierde caracterul de identitate, 
pentru motivul adesea relevat : condiţiile individualizante, „particulari- 
zante“ nu aparțin generalului identic, ci sînt numai împreună cu el: 

Este individualul apanajul realului ? Nicidecum. Individualul, „con- 
cretul“ se întilneşte tot așa de frecvent și în sfera irealului, a imagina- 
rului. B. Croce consideră esteticul, imaginarul drept domeniul eminent. 
al individualului „intuitiv“ şi „expresiv“, rezervînd logicii domeniul uni- 

versalului. Dintre existențele nonreale, existenţa ireală, fictivă este cea 
mai amenințată să fie înghițită de „mental“, de activitatea interioară 
a conştiinţei. Fictivul trece drept o „creaţie“ a imaginaţiei, în timp ce 
gîndirea „creează“ și ea noţiuni, judecăţi, raționamente, sisteme. Nu ne 
impresionează apelul la creativitatea conştiinţei. Obiectul fictiv este tot 
așa de puţin dependent de conştiinţă ca oricare alt obiect, dacă prin de- 
pendenţă se înţelege „producerea“ obiectului de către conștiința umană. 
Figura mitică a Centaurului nu este „în“ conștiință, ca o creaţie a aces- 
teia, pentru cuvîntul că Centaurul este un corp care nu încape în con- 
știință. Un corp imaginar are dimensiuni spaţiale ca şi corpul real, în 
consecință el nu poate fi plasat în conștiință. Respingem hotărît dis- 
tincţia dintre spaţialitatea reală şi spaţialitatea imaginară. Spaţiul real 
sau imaginar este tot spaţiu, adică are o mărime, iar mărimea nu este 
un gumilastic care se poate întinde sau micşora, pentru a ieși sau, intra 
în conștiință. Totuși, caracterul recesiv al existenţei fictive, ireale pune 
imaginarul în dependenţă de realul pe care îl exprimă combinatoriu sau 
îl exprimă pur şi simplu, ca și de realul conștiinței ce imaginează. Irea- 
lul (imaginarul) este mai dependent de conștiință decît realul, fiindcă 
el se revelează prin imaginaţie, adică prin combinarea reprezentărilor. 
Imaginaţia este organul de cunoaștere a irealului, care adeseori se ames- 
tecă în cunoștințele cele mai sigure de sine ale lumii reale. Prin om, 
irealul pătrunde în real, imaginarul intră în compoziţie cu realitatea sau 
se suprapune acesteia. Dar nu orice „creaţie“ sau apariţie de noutate 
în lumea reală este o pătrundere a fictivului în real, afară numai dacă 
nu considerăm producerea noutăţii în lume — aceasta se întilnește pre- 
tatindeni — drept mărturia că esența realităţii este Imaginaţia, capaci- 
tatea de a combina o ficţiune. Pe vremuri, gînditorul german Iacob 
Frohschammer (1821—1893) proclama ca principiu unic al universului 
„fantasia“ : lumea este creaţia imaginaţiei divine. Știm că noutatea 
apare în lume fără intervenţia imaginaţiei divine sau umane. Există însă 
noutăţi care se dezvăluie numai imaginaţiei omeneşti. De aceea se im- 
pune distincţia dintre noutatea apărută în sînul realului şi al suprarea- 
lului, de o parte, şi noutatea din cîmpul imaginarului, de altă parte. 
Noutatea lumii reale este și ea reală ; noutatea suprarealului și a idea- 
lalui este de asemenea suprareală sau ideală. Noutatea irealului păs- 
trează caracterul ireal și de aceea ea solicită imaginația umană. Am. re- 
cunoscut posibilitatea ca imaginarul să pătrundă în textura „cunoaşterii 
teoretice a realului și suprarealului, ca și în cunoașterea axiologică, cum 
se constată în eroare, în utopie etc., şi atunci imaginația umană este 
prezentă în mod necesar. Repetăm, în sfîrșit, că nu există un imaginar 
pur, un ireal cu totul rupt de realitate. Recesivitatea fictivului presu- 
pune prezenţa dominantă a realului, de exemplu în artă. Diferența dintre 
combinaţiile posibile ale imaginarului cu realul, suprarealul și idealul 
este condiţionată de accentuarea unuia sau altuia din ceilalţi termeni 
nonreali, căci, se ştie, realul rămîne dominant în toate cazurile. Carac- 
teristica irealului este lipsa relaţiei de acţiune inerentă realului, cum 
vom încerca să dovedim mai jos. Totuşi, irealul, imaginarul nu este 
lipsit de orice relaţie, nu este irelativul, izolatul absolut. Irealul posedă 
relaţii spaţiale, temporale, logice, matematice ete., chiar relația de ac- 
țiune este prezentă în anumit fel în „poveşti“, „poezie“ etc., anume este 

prezentă ca un fapt de care se vorbește, ca de un „vorbit“, nu însă 
a de ceva efectuat și dat pe cale percepiivă, cum cere orice relaţie de 
acțiune constatată direct sau indirect. Imaginaţia, cu toată noutatea ei, 
este umbra proteică a realului. Chiar creaţia inconștientă a imaginației 
omeneşti este înregistrată de conștiință ca un dat specific. 

Din sfera nonrealului n-am cercetat încă existenţa ideală, axiolo- 
gică — valorile. Am rezervat acestei teme un capitol aparte dată 
fiind importanța ei în viaţa omului şi în discuţiile filozofice ale unui 
trecut apropiat. Ne mărginim să subliniem înrudirea idealului cu irealul 
sau fictivul, într-o anumită privinţă. În timp ce realul și chiar supra- 
realul (logic-matematicul) se afirmă ca existenţe fără legătură cu con- 
știința, cu excepţia acelei legături dată în faptul neutral al cunoaşterii, 
valoarea este şi ea dată numai prin conștiința umană, deci printr-o rea- 
litate ca atare ea este recesivă faţă de realitate —, şi totuşi ea are o 
existenţă proprie, obiectivă, justificată prin idealitatea ei. Tot aşa ficti- 
vitatea irealului asigură acestuia o existență independentă de realitate, 
în ciuda raportului său recesiv faţă de real. Ținem să precizăm un 
aspect însemnat, pe care l-am dezvoltat în alte lucrări ale noastre: e 
vorba de poziţia imaginarului şi axiologicului (valorii) în artă şi morală 
faţă de real. Imaginarul şi idealul (axiologicul), părți integrante în artă 
şi morală, sînt recesive faţă de realul care domină. Arta nu este inte- 
gral ficţiune, nici morala nu este integral idealitate, ci fundamentul lor 
este realul, omul și lumea, cărora se suprapune fictivul şi idealul 
valorist. 

Ne-am ocupat pînă acum de două aspecte : existenţă în genere, iar 
din existenţa specială de existența numită în bloc nonreală. Pentru a 
aborda realul şi specificul lui, se impune să examinăm din nou struc- 
tura existenţei în genere. Existenţa în genere este tot ce poate fi avut 
sau dat, tot ce poate fi obiect al unei conștiințe, independent de natura 
obiectului : real sau nonreal. Trebuie subliniat că obiectul, existența, 
datul în genere se afirmă prin sine, își exprimă propria sa structură 
generică. fără să se intereseze de vreo particularizare : este individual 
sau general ; generalul este o esenţă sau o relaţie; obiectul este sau 
nu real. Datul sau existenţa în genere este termenul suprem, peste care 
nu există altceva. Orice obiect, inclusiv așa-numitul subiect sînt deo- 
potrivă date. Desigur, cuvîntul însuşi de dat implică o relație, aceea 
dintre dătător şi primitor, dar un dat care este subordonat relaţiei de 
dare şi primire este un sens arbitrar. Căci atît dătătorul, ca şi primitorul 
sînt ele date și ca atare nu depășesc datul, ci se cuprind în dat. Că 
datul este dat, că orice lucru de care vorbim este dat stă mai presus 
de îndoială. Structura datului în genere are un important ecou asupra 
celor două „momente“ ale  ființării: esența şi existența. Datul nu cu- 
noaște această distincţie ; în datul generic esenţa și existența se conto- 
pesc. Esenţa este un dat, adică o existenţă în genere ; iar existența este 
de asemenea un dat, are o esenţă, o determinare. Realul este o exis- 
tenţă specială şi ca atare este şi el un dat. Că realul ca atare este dat, 
este o posesie originară a conştiinţei, că deci nu ne putem instala în- 
tr-o poziţie înainte de orice realitate, de asemenea stă mai presus de 
îndoială. Nu am, întîi datul în genere, independent de real şi normal, ci 

datul în genere, deși are structură proprie, include de la început dis- 
tincţia dintre real şi nonreal (ireal, suprareal, ideal). 

Realul ca atare, realitatea ca o existenţă specifică, are o structură 
ireductibilă, datorită căreia datul real se distinge de datul pur sau ge- 
neric. Nu ne propunem să cercetăm aci, amănunţit, noţiunea de reali- 
tate. Ne liimităm să dezbatem chestiunea fundamentală, care rareori este 
formulată explicit: este” realitatea o proprietate, o calitate, o esenţă 
inerentă unui lucru considerat aparte, izolat, sau este o relaţie şi ce 
anume relaţie ? Însăși întrebarea ne arată că realitatea nu poate fi luată 
în consideraţie decît sub forma de general. Realitatea este un dat ge- 
neral, nu un dat individual. Realul nu este ceva unic, avut o singură 
dată, ci este ceva ce se repetă. Tradiţia filozofică s-a împărţit între 
cele două soluţii ale realității ca dat general cu predominarea vădită 
a celei dintii soluţii : realitatea este o esenţă ce se află în lucrul însuși, 
privit în sine. Modalitatea de a defini realitatea ca esenţă este un 
instructiv capitol al filozofiei europene. În genere, se consideră realitatea 
ca o calitate sui generis inerentă unui lucru, independent de relaţiile 
lui, ca o „poziţie“ (Setzung) a acelui lucru. Ciudat este că această calitate 
sau proprietate „poziţională“ nu este o proprietate ca oricare alta con- 
statată la un lucru privit în sine. La Aristotel, ea este „act“ sau „actua- 
litate“, care se confundă cu „forma“, cu noţiunea, cu „esența“. Totuşi, 
nu este greu de observat că noţiunea nu este prin ea însăși o garanție 
de realitate. Noţiunea are nevoie de un adaos nedefinibil pentru a fi 
reală. Gindirea modernă luptă din greu să surprindă specificul realităţii. 
Pentru raţionalişti, pe o linie tradiţional scolastică, realitatea este o 
perfecțţie cu diferite grade, așa încît nu toate lucrurile sînt egal de 
reale. Pentru empiriști, realitatea este un sentiment legat de „impresii“, 
este un fel de „credinţă“, deci este ceva cu totul deosebit de noţiune, la 
care se reducea şi noțiunea modernă de perfecție. Aceasta este soluţia 
lui D. Hume, a cărei înriurire, directă sau indirectă, nu poate fi îndestul 
subliniată, întrucît ea se prelungește pînă la existenţialiştii contempo- 
rani : realitatea este o calitate iraţională. Imm. Kant depăşeşte, sub 
influenţa lui Hume, raționalismul dogmatic. În perioada precritică defi- 
nește realitatea o „poziţie“ (Setzung), şi anume o „poziţie absolută“. 
Aceeaşi concepţie este împărtășită de Herbart, iar printre contempo- 
rani de fenomenologul Alex. Pfănder (Logik) şi Nic. Hartmann (Moâglich- 
keit und Wirklichkeit). Existenţialiştii nu sînt străini de această con- 
cepție cu savoare iraţionalistă, aducind contribuţia proprie prin lega- 
rea realităţii de „poziţia“ omului, de afirmarea omului prin acte de ordin 
afectiv. Realitatea este o zvicnire a vieţii omenești, o poziţie iraţională 
înainte de orice esenţă. Pînă acum — repetă existenţialismul — filozo- 
fia a fost o doctrină a esenţelor (Platon, Aristotel, Descartes, Hegel ete.), 
şi a căutat să deducă existența din esență, cum tipic se constată în 
argumentul ontologic, ignorînd astfel natura ireductibilă, iraţională a 
realității, a „existentei“. Realitatea precede esența ; omul îşi dă sieși 
prin existență propria sa esență. E o răsturnare a argumentului onto- 
logic. „Existenţa“ este nudă, este o esenţă fără esenţă sau o esenţă 
producătoare de esențe. 

Totuşi existenţialismul, în contrast cu pretenţiile sale iraţionaliste, 
cercetează realitatea ca orice dat determinat, chiar dacă determinarea 

lui este originală, ireductibilă. Trebuie să căutăm în ce constă proprie- 
tatea specifică a realităţii, acea determinare care creează iluzia „Pozi- 
ționalului“, a afirmării inerente lucrului izolat. Soluţia fundată de fapte 
a problemei realităţii trebuie să rupă cu principiul ce a sprijinit şi în- 
suflețit prima grupă de doctrine : realitatea este o esenţă, o calitate 
inerentă lucrului izolat. Din acest punct de vedere, existenţialismul nu 
s-a despărțit întru totul de filozofia esenţelor, împrejurare care nu ne 
miră, dacă ne aducem aminte că existenţialismul este un vlăstar al 
fenomenologiei lui Husserl, deci al unei tipice filozofii a esențelor. Dacă 
realitatea nu este o esenţă, ea trebuie să fie o relaţie specială, care va 
explica îndoitul aspect al realităţii : este raţională și iraţională. A fi 
real este o relație de acţiune ; datorită relaţiei, realitatea este rațională ; 
datorită acţiunii, se strecoară impresia de irațional, de misterios. Este 
real ceea ce acționează sau suferă o acțiune, este real tot ce este cauză 
sau efect. Nu întîlnim un real care să nu fie activ, să nu exercite o ac- 
țiune sau să sufere o acţiune; deci nu întîlnim un real care să nu se 
schimbe. Realitatea este eternă schimbare, agitaţie, acţiune. Și fiindcă 
se schimbă numai individualul, realitatea este alcătuită din individuali, 
ceea ce nu înseamnă că a fi real este o calitate individuală. În adevăr, 
individualul este activ nu prin el însuși, ca individual, ci prin proprie- 
tăţile sale care sînt toate generale. Relaţia este un general, chiar cînd 
este relație de acţiune între indivizi. Fiind condiţionată de determinări 
(generale), acțiunea individualului este legală sau necesară. Nu uităm 
că în orice acțiune se imprimă, odată cu generalul ce acţionează, și indi- 
vidualul căruia îi aparține acel genera]. ; 

Determinarea realităţii ca raport de acţiune, ca activitate ne ajută 
să rezolvăm două probleme : a) în ce condiţii atribuim realitate unui 
lucru ; b) cum se comportă faţă de realitate opoziţia clasică esență-exis- 
tenţă. La prima problemă, răspunsul nostru exclude putinţa de a atribui 
unui lucru realitate numai considerînd acel lucru sau chiar și noţiunea 
lui. Kant a făcut distincţia de neuitat între noţiunea sau natura unui 
lucru (de exemplu o sută de taleri, monedă germană de odinioară) și 
realitatea lui. O sută de taleri închipuiți nu conţin noţional (logiceşte) 
mai puţin decît o sută de taleri reali ; sub raportul pur logic nu există 
nici o deosebire între ei. Dar deosebirea este considerabilă din alt punct 
de vedere : unii sînt imaginari, ireali, ceilalţi sînt reali. Talerii reali stau 
în țesătura de relaţii active ce constituie lumea, realitatea concretă, sînt 
în buzunarul nostru și pot fi întrebuințaţi pentru a obține bunuri tre- 
buitoare vieții, după cum au fost obţinuţi prin muncă, prin activitate. 
De asemenea, talerii reali pot fi percepuți, deci afectează simțurile 
noastre ca orice realitate, ca tot ce are eficiență şi nu există numai în 
dorința noastră sau pe hîrtie. În același spirit se desfăşoară şi riposta 
la a doua întrebare. De la început se iveşie o nedumerire. Oare distinc- 
ţia dintre noțiunea unui lucru și realitatea lui nu vine să sprijine opo- 
ziția clasică dintre „esență“ şi „existență“, opoziție care, cum s-a văzut 
mai sus, nu rămîne în picioare în ordinea existenței în genere? În 
ordinea existenței reale, distincția este valabilă, în sensul că nu este 
destul să avem noțiunea unui lucru pentru ca acesta să se impună, să 
„Subziste prin sine“ (Pfänder), să fie „poziționat“. Şi cu toate acestea, 

nici în orbita existenţei reale „opoziţia esenţă-existenţă« nu este ireduc- 
tibilă, ca şi cum esenţa ar fi rațională, iar existenţa iraţională. Realitatea 
este o relație de acţiune, iar relația este totdeauna generală, este deci 
o noțiune, o „esenţă“ (esență în sens general, fiindcă în sens special este 
un anumit general, cel ce se prezintă ca fiind în unitate cu altul). Înţe- 
legem acum de ce nu percepem acţiunea — mare adevăr stabilit de 
D. Hume. Relaţia este un general simplu (nu în unitate) care nu poate 
fi perceput aparte, nu poate da o „impresie“ specială, ci el este dat 
implicit în relate, în suporturile lui, în indivizii ce stau în raport de 
acțiune datorită proprietăţilor lor generale. Se adaugă consideraţia foarte 
importantă că acțiunea, temeiul universal al realităţii, nu poate fi dată 
ca obiect aparte, pentru motivul că fără acţiune nimic nu este real şi 
nu este perceput. Acţiunea, condiția necesară a oricărei percepții, este 
ea însăși un moment implicit în chiar termenii oricărei percepții. Mărtu- 
risim că nu avem siguranța că, pe această cale nebătută, am luminat 
deplin poate cea mai grea problemă a filozofiei. În ipoteza că soluţia 
noastră stă mai aproape de natura lucrărilor, se impune să înregistrăm. 
o nouă recesivitate. Noua recesivitate este aceea a existenţei (în cazul 
de faţă, a realității) față de esenţă. Nu existența primează și-și dă sieși 
o esenţă, cum susține existenţialismul, cel puţin pentru om (Dasein), 
ci esenţa ; realitatea este o esență specifică, anume acea esenţă care 
tace să fie reale toate celelalte esențe. Recesivitatea salvează originali- 
tatea termenului recesiv, în cazul de faţă a realităţii, numai că această 
originalitate nu pledează pentru o iraţionalitate, care exclude raţionali- 
tatea esenței. Reamintim că iraţionalul are două funcţii legitime : a) re- 
gulativ, el maschează caracterul de proces indefinit al cunoașterii ca 
întretăiere de multiplu şi unu, de deosebire şi identitate — am putea 
merge mai departe şi include orice dualism recesiv, dar atunci ajungem 
la a doua funcţie a iraţionalismului, cu mai multă greutate ontologică ;, 
bj constitutiv, iraţionalul reprezintă asimetria recesivițătii și îndeosebi 
tendința termenului recesiv de a crește pînă chiar la răsturnarea apoca- 
liptică a raportului recesiv. Pînă atunci iraţionalul respectă poziţia sa 
recesivă faţă de rațional şi explică de asemenea recesivitatea realului 
față de esenţă. Într-un capitol precedent s-a demonstrat recesivitatea 
relaţiei, în toate întrupările ei faţă de esenţă în sensul .restrîns al 
cuvîntului. 

Interpretarea noastră nu este însă o filozofie a esenței, fiindcă recu-. 
noaşte originalitatea realului (existenţei) față de esenţă şi fiindcă mai 
ales întreg capitolul care se încheie acum a pledat pentru caracterul 
dominant al realului față de orice manifestaţie nonreală. Cum însă noi 
nu identificăm „esenţa“ cu nonrealul, cu idealul, cum recunoaștem că 
esența (generalul) este deopotrivă prezentă în real, ca şi în nonreal, 
dominarea realului nu contrazice recesivitatea realului, ca relaţie spe- 
cifică, față de esenţă în înţelesul particular de unitate. Se verifică încă 
o dată că recesivitatea subordonează termenul recesiv, dar nu-l anulează, 
ci dimpotrivă îi concedă unele atribute superioare. Realul, care este re- 
cesiv ca relaţie față de esenţă, îşi afirmă puterea faţă de toate domeniile 
nonreale : fictiv, ireal, suprareal şi ideal. Se lămureșşte acum de ce ima- 
ginarul, ca și idealul, și nu mai puţin suprarealul, alunecă brusc sau pe 

nesimţite spre real, de ce omenirea a „realizat“ cu atita uşurinţă visele, 
miturile, idealurile sale, ca şi speculaţiile sale matematice. Asimetria, 
ca pantă ontologică, oferă cheia tendinței de -a „obiectiva“, de a „realiza“, 
fie numai metafizic, toate reprezentările și imaginile ce obsedează spi- 
ritul uman, a tendinței pe care H. Taine o numeşte „halucinatorie“. Spi- 
ritul este, după spusele lui Taine, un „polipier de imagini mutual de- 
pendente“ (De Vintelligence, vol. I, ed. a XI-a, 1906, p. 124). Imaginile 
au înclinarea „de a crea în noi iluzii“, de a se mări pînă la proiectarea 
în afară de noi. Din fericire, cunoștința dispune de un al doilea pro- 
cedeu, acela „de a rectifica iluziile“, de „reductorii antagoniști“ (îb., 
vol. II, p. 6), așa încît „de aci urmează o consecinţă capitală : percepţia 
exterioară este o halucinație adevărată“ (îb., II, p. 10). 

Am afirmat mai sus că realul este, faţă de nonreal, dominant și că 
el este o relaţie specifică, o relaţie de acţiune. Ne reamintim însă că în 
capitolul 3 am subliniat caracterul dominant al unităţii (esenței) şi ca- 
racterul_ recesiv al relației în genere. Trebuie să venim cu precizări, nu 
lipsite de însemnătate, pentru a înlătura posibila impresie de nepotrivire. 
Cum — se va întreba cineva — o relaţie specifică devine dominantă 
faţă de nonreal care cuprinde şi esențe (unităţi) ? Voi considera un obiect 
real, de exemplu o statuetă. O iau în mînă, o pipăi, apoi o privesc atent 
și îndelung din toate părţile. Constat la ea variate proprietăţi, calităţi, 
care constituie unitățile sau esențele acestui obiect individual, dar oricît 
aş întoarce statueta nu voi constata tocmai acea „calitate“ care face 
din statuetă un obiect real. Realitatea pare o calitate invizibilă, iraţio- 
nală, şi totuși ea se impune ca un dictat. Toți „simţim“ că ne aflăm în 
fața unui obiect real. Pentru a ridica vălul de pe acest „mister“, trebuie 
să ducem mai departe descripția faptelor. Realitatea — această relaţie 

_ specifică — se întemeiază pe proprietăţile. inerente oricărui obiect, pro- 
prietăţi printre care se numără și aceea pe care Aristotel o numea „act“ 
și o socotea proprie realului. Această proprietate are un cîmp mult mai 
larg ; ea face ca orice dat sau obiect, independent de natura lui, să se 
„afirme, să fie o „poziţie“, să pară un pact — proprietate pe care 
Taine o descoperă psihologic în orice „imagine“, „idee“, „reprezentare“ 
ca resort „halucinatoriu“. Această proprietate care ne scapă printre de- 
gete este inerentă oricărui dat sau obiect; ea justifică elementul de 
adevăr cuprins în opinia că realitatea este, ca „poziţie“ sau ca „eficienţă“, 
(Wirklichkeit) în doctrina lui Nic. Hartmann, o însușire a lucrului izolat 
de toate celelalte lucruri, de lume. Pe această proprietate, inerentă 
obiectului ca obiect (real sau nonreal), se întemeiază realitatea ca raport 
specific. Realitatea este acțiunea ca raport specific între lucrurile care 
constituie „natura“, „cosmosul“. Ceea ce era un „act“, o „poziţie“ ima- 
nentă lucrului însuși, privit izolat, un act care nu asigură realitatea, 
devine o „acţiune“ reciprocă, o țesătură de „forţe“, de „energii“, rațiu- 
nea de a fi a acelui caracter ireductibil şi „inefabil“ pe care îl numim 
„real“. Adăugăm, în sfîrşit, că primatul realului ca acţiune reciprocă 
este transpus involuntar, oarecum contagios, asupra calităţii inerente, 
esenţiale de „poziţie“ sau „auto-afirmaţie“ şi astfel se produce iluzia 
că fictivul, idealul şi suprarealul (noţiuni, numere: etc.) se. „realizează“ 
prin ele însele, independent de raportarea recesivă la real. 

22. REALITATE-APARENŢĂ (FENOMEN) 


Nu ne depărtăm prea mult de tema capitolului dinainte dacă exa- 
minăm unul din cele mai vechi şi persistente dualisme : realitate-apa- 
rență sau fenomen. Precizăm de la primul pas că aparența are înţelesul 
de apariţie, de manifestaţie, de prezentificare, nu acela popular de iluzie, 
de înșelare, ca în expresia: „este numai o aparență, nu o realitate“. 
Dar şi în această expresie cuvîntul „iluzie“ nu este sincer ; el este sino- 
Dim pentru o altă realitate decît aceea așteptată sau dorită, o realitate 
minoră, fără însemnătate. „Omul real“ este omul în toate manifestările 
sale, este omul integral, mai ales omul care se manifestă spontan pe 
liniile fundamentale ale vieţii, în timp ce „omul aparent“ este omul 
parţial, artificial, afectat, care stă sub observaţia atentă şi de cele maï 
multe ori răuvoitoare a celorlalţi. De asemenea, nu interesează aci deo-. 
sebirea kantiană dintre aparența subiectivă, legată de o conștiință indi-. 
viduală, şi fenomenul obiectiv, legat de o „conştiiniiă generică“. O altă: 
deosebire este hotăriîtoare pentru noi. Aparenţa sau fenomenul este un, 
termen de relaţie sau, mai degrabă, este un relativ şi ca atare este: 
înțeles prin raportare la altceva. Acel altceva poate fi sau obiectul care: 
apare şi atunci aparenţa este o manifestare, o dezvăluire a obiectului 


— interpretarea obiectivă a aparenţei —, sau subiectul căruia se dez- 
văluie obiectul şi atunci aparenţa este absorbită de subiect și înstrăi-- 
nată de obiect — interpretarea subiectivă a aparenţei. Cele două înţe-. 


lesuri ale aparenţei nu se exclud, cum vrea Kant, ci mai degrabă sînt: 
cele două feţe ale relaţiei care se completează dacă sînt interpretate: 
corect. Astfel, pentru Spinoza, atributele şi modurile sînt „expresii“, 
manifestări ale realităţii, ale substanţei, ale Naturii-Dumnezeu, indi- 
ferent dacă o inteligență le cunoaște sau nu, deci dacă ele sînt mani-- 
festări şi pentru o conştiinţă sau inteligenţă. Un istoriograf al filozofiei 
moderne a dat spinozismului o interpretare subiectivistă, în sensul al 
doilea al aparenţei, sprijinit pe o definiţie a lui Spinoza în Etica, P. k 
definiţia IV. („Prin atribut înțeleg ceea ce intelectul percepe din sub-. 
stanță ca alcătuind oarecum esența ei“). Definiţia s-a născut dintr-un 
exces de precizare, în sine inocent, care nu justifică interpretarea subiec-. 
tivistă. În sensul originar, aparenţa (fenomenul) este o dezvăluire a 
realităţii „în sine“, este o manifestaţie a „absolutului“. Interpretarea 
subiectivă, înstrăinarea aparenței de realitate, este un produs tîrziu al 
gîndirii, am putea chiar preciza că este un trist apanaj al gîndirii 
moderne. Desigur, gîndirea veche, prin unii din reprezentanţii ei, are 
o parte de răspundere în cristalizarea mai tîrziu a interpretării subiec-- 
tive. Răspunderea cea mai mare cade în sarcina celui mai strălucit 
gînditor vechi — Platon. Convingerea fundamentală a lui Platon este 
că realitatea este dublă şi că de aceea ea se manifestă spiritului omenesc: 
pe două căi : calea simţurilor, a senzaţiei şi calea gîndirii, a inteligenţei. 
Fenomenul „este totuna cu «sensibilul»“, cu ceea ce este cunoscut prin 
organele senzoriale. Ceea ce se manifestă inteligenţei (nous) este „nou- 
menul“, „inteligibilul“. Este totuși un merit al lui Platon de a fi concedat 
că simţurile nu sînt cu totul înșelătoare, cum va fi interpretat mai 
tîrziu, platonismul, deci că sensibilul are totuşi o realitate, că el consti-- 

tuie o lume, un cosmos. Meritul său încetează în clipa cînd a proclamat 
„lumea sensibilă“ o realitate inferioară, fiindcă este supusă devenirii, 
caducității, distrugerii, deasupra căreia planează „lumea inteligibilă“ a 
Ideilor eterne şi a sufletelor nemuritoare. Antiteza celor două lumi, a 
lumii simțurilor, fenomenele, şi a lumii inteligibile, suprasensibile, este 
cunoscută demult vechilor indieni, cum au relevat atîţia, îndeosebi 
P. Deussen (Allgemeine Geschichte der Philosophie, vol. II, p. 39), care, 
plecînd de. la indieni, trece la greci, la Parmenide, Platon, apoi la Kant 
și se oprește la Schopenhauer. Dar alți gînditori greci, şi încă de o 
statură impunătoare, au refuzat de a degrada „fenomenul“, rupîndu-l 
de realitate, ci dimpotrivă l-au legat de adîncul realităţii atît de strîns, 
încît toate aparențele, toate fenomenele sînt deopotrivă. de reale, fiindcă 
ele exprimă într-o latură sau alta realitatea. În prima linie, trebuiesc 
citați ca părtaşi ai acestei concepţii atomiştii Leucip și Democrit, apoi 
mai tirziu Epicur şi Lucrețiu, care, deși fac deosebirea dintre cele 
vizibile, perceptibile şi cele invizibile, ascunse percepției (adela), care 
sînt atomii, le proclamă pe amîndouă ca realităţi cu drepturi egale. Să 
ascultăm cum înfăţişează doctrina primilor atomiști Aristotel, care, deși 
încă tributar învățătorului său, Platon, se simte solidar cu doctrina care 
stabileşte continuitate între cele percepute și cele gîndite, respingînd 
diferența de natură între cel două lumi. „Deoarece ei (Leucip şi Demo- 
crit) cred că aparențele sensibile sînt adevărate și că totuşi acestea sînt 
contrare și în număr infinit, ei au stabilit că și formele (atomii) sînt în 
număr infinit, așa încît, prin variaţii în compunerea lor, acelaşi lucru 
prezintă laturi opuse una alteia, este schimbat prin adăugarea celui 
mai mic atom nou și apare cu totul altul prin mișcarea unui singur 
atom. În adevăr, tragedia şi comedia iau ființă din aceleaşi litere“ 
(Aristotel, De anima, I, 2, 315 b). Admirăm modul ingenios în care ato- 
miștii explică varietatea, care dealtminteri nu e niciodată infinită, a 
opiniilor asupra aceluiași lucru. Numai că ei, potrivit gîndirii „substan- 
ţialiste“, „esenţiale“, accentuează prea mult diversitatea lucrurilor însele 
şi prea puţin a relaţiilor. l 

Gîndirea modernă, în contrast cu orientarea spre sensibil a noii 
fizice, desparte tot mai mult „aparențele“, fenomenele de realitate, fie 
săpînd tot mai adînc prăpastia dintre renomene si realitatea „în sine“, 
fie reducînd realitatea întreagă la fenomene, dar_desprınae ienomenele 
de realitatea la care au dreptul. Cauza acestei agravări este ducerea 
pînă la capăt, sub influența motivului idealist inițiat de cogito carte- 
zian, a subînțelesului inițial al fenomenului : fenomenul este ceea ce 
apare în şi prin conștiință şi ca atare este străin de „adevărata“ reali- 
tate, sau îi ia locul, ducînd la doctrina „fenomenistă“. Leibniz distinge 
între „fenomenele bine fundate“ în realitate, care este de natură spi- 
rituală, monadologică, opusă materialității sensibile a acelor fenomene, 
şi „fenomenele imaginare“. Astfel începe antiteza dintre fenomen şi 
realitate. Empirismul lui J. Locke limitează cunoaşterea fenomenelor, 
cărora le opune „lucrurile, în sine“ sustrase experienței. Un alt empi- 
rist, D. Hume, se declară mulțumit cu fenomenele, cu impresiile și 
ideile ca manifestări ale conştiinţei. Punînd la contribuție toate marile 
motive ale gîndirii moderne şi reluînd opoziția platonică, Imm. Kant 
opune fenomenele, care au subzistență numai prin şi în conștiință, „lu- 

crurilor în sine“, lumii inteligibile (noumenale), inaccesibilă cunoaşterii. 
Kant înscrie la activul său convingerea că fără sensibilitate nu este 
posibilă o cunoaştere deplină și de aceea lumea inteligibilă, prin defi- 
niție străină sensibilităţii, rămîne o noțiune limită, un mare X, un 
incognoscibil. Deoarece cunoașterea umană este fatal legată de sensi- 
bilitate, fiindcă prin aceasta sînt date lucrurile, urmează că orice cu- 
noaștere este fenomenală, sensibilă, este fundată pe date care, deși sînt 
afectări de către „lucrurile în sine“, exprimă organizaţia 2! sensibi- 
lităţii, iar pe deasupra ele sînt ordonate, sintetizate de formele intelec- 
tului, care, deşi independente de sensibilitate, sînt valabile numai în 
cadrul sensibilităţii. Teza kantiană, simplificată şi banalizată, „cunoaș- 
tem numai fenomenele“, poate fi considerată astăzi ca înmormintată. 
Clară, precisă n-a fost ea niciodată, cum a demonstrat magistral G. Da- 
wes Hicks, care a devenit un exponent al neorealismului englez, în 
lucrarea Die Begriffe Phânomenon und Noumenon în ihrem Verhăltniss 
zueinander bei Kant, 1897. Trei şi chiar patru sensuri se întretaie în 
doctrina kantiană, ori de cîte ori pune în paralelă fenomen şi noumen 
(vezi Osw. Kiilpe, Die Realisierung, vol. II, 1920, p. 208 şi urm.). Antiteza 
kantiană este fără efect pentru ştiinţă și chiar pentru credinţă, deși, 
după mărturia lui Kant, a fost făcută pentru a salva credinţa, pentru 
motivul că ea este un focar de contradicții: lumea „în sine“, care este 
numai o noţiune, este totuși principiul lumii, fiindcă este cauza senza- 
țiilor, a datelor, este deci adevărata realitate şi ea rămîne însă sustrasă 
unei adevărate cunoașteri și poate fi cel mult obiect de credință morală. 
Această contradicţie izbitoare a fost relevată de contemporani ai lui 
Kant (Fr. Jacobi, Schulze-Aenesidem) şi chiar de discipoli entuziaşti 
(J. G. Fichte). 

Dar cuvîntul fatidic „fenomen“ a fost proferat, şi de acum ecoul 
său va răsuna tot mai intens. Pozitivismul lui Aug. Comte se foloseşte 
de acest termen ca de o vocabulă consacrată și ceva de sine înţeles, 
făcînd din el reversul relativului : cunoştinţa se reduce la relaţiile de 
secvență şi simultaneitate a fenomenelor legate de organizaţia şi si- 
tuaţia noastră. „Importă să ştiu că acest studiu al fenomenelor, în loc 
de a putea deveni într-un fel oarecare absolut, trebuie să rămînă tot- 
deauna relativ faţă de organizaţia şi situaţia noastră“ (A. Comte, Dis- 
cours sur l'esprit positif, p. 20). Neocriticistul Ch. Renouvier, care a 
suferit influența nu numai a lui Kant, dar şi a empiristului Hume, 
caută ieșirea din „dilema substanței“, a unei existenţe reale, indepen- 
dente în acceptarea „legii fenomenelor“ : „orice existență reală trebuie 
să se definească drept o funcţie de fenomene adunate sub anumite legi 
şi drept subiectul logic al tuturor relaţiilor pe care ea le susține și-a 
tuturor calităţilor ce-i aparţin“ (Renouvier, Les dilemmes de la mâtaphy- 
sique pure, 1901, p. 98). 

Astfel, cuvîntul de fenomen (aparenţă) a ajuns să fie adoptat în- 
tr-un sens cu totul contrar sensului originar, obiectiv : fenomenul nu 
este revelarea, manifestarea, expresia realului, ci mascarea lui sau misti- 
ficarea lui sub acţiunea subiectului cunoscător. Totuşi, în limbajul cu- 
rent, chiar şi în ştiinţa naturii, el a dobîndit un înţeles șters, inofensiv, 
care păstrează însă ceva din sensul originar, sănătos. Fenomen este 
orice observare, orice constatare, orice descriere de fapte. Totul se pre- 

zintă ca un fenomen, ca aparenţă sau apariţie, chiar și faptele invocate 
de ocultism : fenomene fizice, psihice, normale, anormale, oculte etc. etc. 
Cum constată J. Rehmke, care a purtat demult o luptă consecventă 
împotriva fenomenalismului, atunci cînd nu ştim cum să determinăm 
un dat îl numim „fenomen“ și trecem mai departe. Aşadar, două sen- 
suri ale fenomenului circulă mai des în vocabularul filozofic contem- 
poran : 1) fenomen este orice fapt pe care îl observăm și descriem, sens 
neutral; 2) fenomene sînt stările de conștiință. Cel de al doilea sens 
este periculos și vulnerabil. Este periculos dacă el înseamnă că reali- 
tatea rămîne în afară de conștiință, iar stările de conștiință sînt are- 
prezentanțe“ ale unei realități inaccesibile. Este vulnerabil, fiindcă toc- 
mai conștiința, prin prezența căreia realitatea se transformă în feno- 
men, cu greu poate să fie sieşi fenomen. Conştiinţa nu poate fi propriul 
său fenomen, adică să existe şi totuşi să fie totodată fenomen. O în- 
cercare de a scăpa din acest impas este a identifica lumea cu spiritul 
în mișcare dialectică, în dezvoltare, și a considera dezvoltarea spiritului 
ca „fenomenologia spiritului“, cum sună titlul unei principale opere a 
lui Hegel. În Enciclopedia ştiinţelor filozofice, Hegel aduce o precizare 
importantă : „fenomenul“, „aparența“ (Erscheinung) este un „moment“ 
în dezvoltarea „esenței“. Stă în structura esenței de „a părea“, adică de 
a suprima nemijlocirea iniţială, de a se mijloci pe sine, de a se reflecta 
în sine. „Esenţa nu este deci înapoia sau dincolo de aparenţă, ci 
prin aceea că esența există, existenţa sa este aparenţă“ (Hegel, Ency- 
klopădie, $ 131). 

Exemplul lui Hegel n-a fost uitat. El a rodit neașteptat într-o altă 
încercare de a înnoi „fenomenologia“, unind descripția conștiinței cu 
o îndoită modificare : şi a descripției şi a conștiinței. Descripţia devine 
o „intenție“ a esenţelor (Wesen), iar conștiința este pură, în sensul de 
superioară conștiinței „naturale“ a psihologiei empirice. A dispărut însă 
dialectica, putinţa conștiinței pure şi a esenţelor de a evolua. „Fenome- 
aologia“ este o știință a priori care prinde intuitiv esenţele ce se dau 
spontan (Selbstgegebenheit) unei conştiinţe pure nedialectice. Noua fe- 
nomenologie este opera lui Edm. Husserl, care a dezvoltat ideile Școlii 
austriece a lui Brentano și Bolzano. „Fenomenul“ este „autoprezenta- 
rea“ esenţelor, a faptelor pure, nu a faptelor empirice, senzoriale. „Fap- 
tul tenomenologic — zice Max Scheler — este un fapt din care au 
fost eliminate toate elementele senzoriale“ (Schriften aus der Nachlass, 
vol. I, 1933, p. 329). Deci „fenomenul“ nu are caracter de simbol, de 
„substitut« pentru altceva, ci este o prezentare directă, fără mijlocirea 
altuia, a lucrurilor însele, în esenţialitatea lor. Trebuie reamintit că 
pentru fenomenologi ceea ce este dat direct nu sînt „realităţi“, ci esențe 
ideale, îndeosebi esențe ale actelor de „conştiinţă pură“. Nu miră că 
Husserl, în Meditations cartesiennes, 1931, ancorează într-o metafizică 
monadologică, pentru care există numai o „intersubiectivitate monado- 
logică“, pe care el o numește „domeniul transcendental“. Realitatea este 
alcătuită din “ego-uri“, din conştiinţe pure, care „constituie“ intenţional 
lumea externă, corporală. „Transcendența“ lumii este o „intenţionali- 
tate“ a ego-urilor. „Existenţa lumii (Sein der Welt) este deci necesar 
«transcendentă» conștiinței, chiar în evidenţa originară şi rămîne aci 
necesar transcendentă. Dar aceasta nu schimbă nimic la faptul că orice 

transcendenţă se constituie numai în viața conştiinţei, ca de nedespăr- 
tit legată de această viaţă, și că această viață a conștiinței — luată în 
acest caz particular ca conștiința lumii — poartă în ea unitatea sensu- 
lui ce constituie această «lume», precum şi aceea a «acestei lumi ca 
real existență»“ (op. cit., p. 52—53). Nu miră de asemenea că elevul 
lui Husserl, M. Heidegger, face din om (Dasein) punctul ontologic în 
care se constituie lumea şi de aceea omul se defineşte interior ca o 
„existență în lume“. J.-P. Sartre, pe urmele celor doi gînditori ger- 
mani, începe cercetarea sa asupra „existenţei și neantului« prin stator- 
nicirea unei mai juste noţiuni a fenomenului sau aparenţei. Existenţa 
nu este istovită de aparenţe, dar acestea nu sînt simple vederi exte- 
rioare, care în loc de a releva un „interior“ sau o „esenţă“ o ascund ca 
ceva „înapoia“ lor sau dincolo de ele. „Urmează în mod evident că 
dualismul existenţei şi aparenţei nu mai poate găsi drept de cetăţenie 
în filozofie. Aparenţa ne trimite la seria totală de aparențe şi nu la 
un real ascuns care ar fi captat pentru el toată existenţa existentului“ 
(L'âtre et le néant, p. 11). Ceva mai jos aduce această precizare : „căci 
existenţa existentului este tocmai ceea ce el apare“ (ib., p. 12). Sartre 
nu admite că fenomenul indică absolutul în sens kantian, adică o 
realitate „în sine“, care puate deveni „pentru mine“, ca fenomen, nu- 
mai o indicație indirectă şi relativă. Dar fenomenul, dacă nu indică 
absolutul, indică totuși în mod absolut acel ceva existent, adică se 
înfăţişează ca esenţă. „Aparenţa nu ascunde esenţa, ci o revelă : ea este 
esenţa. Dar, în definitiv, esența ca raţiunea seriei nu este decît legă- 
tura aparenţelor, adică ea însăși este o apariţie“ (îb., p. 12). Dar Sartre 
în valorificarea fenomenului, nu pune accentul pe însăși existenţa dez- 
văluită de aparenţă, ci pe însăşi aparenţa 'care devine ea existență. Apa- 
rența nu este susținută de nici o existență diferită de ea — scrie Sartre ; 
ea are propria sa existență. Aici se strecoară o diferenţiere care schimbă 
datele problemei. Existenţa nu poate fi dezvăluită, fiindcă este condi- 
ţia oricărei dezvăluiri ; ea este „existența-pentru-a dezvălui“ (l'&tre-pour- 
dévoiler) „şi nu existența dezvăluită“ (et non être dévoilé) (îb., p. 15). 

În concluzie, „fenomenul“ a încetat sau trebuie să înceteze de a 
mai fi o obsesie filozofică, după ce a ajuns să însemne faptele cele mai 
obişnuite şi banale, ca şi faptele excepţionale — „este un fenomen“ 
sau „e fenomenal“. El nu mai justifică şi nu mai vitalizează astăzi 
„fenomenalismul“, potrivit căruia date sau cunoscute sînt doar fenome- 
nele, aparențele, nu existenţele sau chiar esenţele ; dimpotrivă, el sus- 
ține „fenomenologia“ lui Husserl, care este însă o nouă trambulină pen- 
tru metafizici mai îndrăzneţe, dar nu mai temeinice decît cele trecute, 
pentru metafizici iraționaliste. Poate că vom servi mai bine interesele 
superioare și durabile ale filozofiei, dacă vom arunca peste bord terme- 
nul de fenomen. M. Schlick justifică renunțarea la cuvîntul de fenomen 
din cauza greutăților în care el a aruncat filozofia, în ciuda comodităţii 
lui (Allgemeine Erkenntnistheorie, 1918, p. 218). Din nefericire, el s-a 
înrădăcinat adînc în limbaj și mai poate aduce servicii, ca şi termenul 
de aparenţă sau aparent, dacă nu uităm că amîndoi termenii au, ca şi 
o monedă, o faţă şi un revers, adică un sens pozitiv şi unul negativ, un 
sens al adevărului, legat de realitate, şi un sens al iluziei. Îndeosebi 

„aparența“ a păstrat mai consecvent sensul negativ, peiorativ : „pare, 
dar nu este“. Se impune dar să statornicim sensurile autentice. Dacă 
cineva exclamă, într-o noapte de vară, „luna a părut“, el nu înţelege 
să rupă realitatea lunii de apariția sau aparenţa ei. Cînd la un concert, 
muzicantul „îşi face apariţia“ pe podium, nici nu poate fi vorba de o 
opoziție între muzicantul real, în carne şi oase, şi aparenţa lui. Dim- 
potrivă, aparenţa lui dă realităţii lui plenitudine ; de abia la apariţia 
lui, el este dat „în carne și oase“, devine în adevăr o realitate. Expresia 
de „apariție“ ține să releve că un lucru, o persoană, o ființă în genere 
există în anumite circumstanţe, între care se află și conștiința sau con- 
ştiinţele ce primesc o ştire de la o realitate prezentă. În „fenomen“ sau 
„aparenţă“ se include prezența lucrurilor ce apar şi conștiința cărora 
lucrurile le apar. Dar, prin aceasta, fenomenul sau aparenţa se desface 
din lucruri şi intră în conștiință, devenind ceva „în om“ opus realității 
sau esenței din afară. Cu alte cuvinte, „fenomen“, „aparență“ relevă că 
realul constă din relaţii şi că același real poate avea felurite relaţii, fără 
ca prin aceasta el să înceteze de a fi „același real“, în sensul că realul 
dat 'este termenul constant al unor relaţii variate, datorită celorlalți 
termeni variabili, între care un rol proeminent are conștiința. Nimic nu 
stă în relaţii cu un altul în integralitatea sa, ci în laturile sau „aspec- 
tele“ sale — în „aparențele“ sale —, dar. în fiecare latură este prezent 
realul integral şi se afirmă o existență completă. În nici un caz, nu este 
îngăduit să despărțim fenomenul sau aparenţa de „realitate“, de „esenţă“, 
degradînd sau inferiorizînd primele și superiorizind pe cele din urmă. 
Între „esență“ şi „aparență“ este perfectă continuitate. Uneori putem 
afirma că fenomenul (de exemplu, simptomul unei boli) este efectul unei 
cauze (boala), dar simptomul şi boala, deşi despărțite, sînt deopotrivă 
reale. Mai mult chiar, cercetarea noastră nu legitimează o dominare a 
fenomenului asupra realității, cum enunţă „fenomenismul“. Am admis 
înainte relativul ca dominant şi am lăsat absolutului funcţia recesivă. 
Experienţa nu îngăduie un raport corespunzător între fenomen (apari- 
ție) şi realitate (esență). Realitatea nu este absolutul clasic, ci țesătura 
de relaţii active, iar fenomenul decurge din relaţii, din raportul ce pre- 
zentifică un real altuia, îndeosebi conștiinței. Termenul de relativ (rela- 
ție) trebuie să rămînă, fiindcă el exprimă un factor hotăriîtor al struc- 
turii ontologice, în timp ce termenul de fenomen, de apariţie poate dis- 
părea fără o pierdere prea mare pentru filozofie. Notam înainte că 
M. Schlick nu are simpatie pentru „fenomen“, fiindcă el produce o frac- 
tură adîncă în realitate, opunînd esența sau „adevărata“ realitate fe- 
nomenului sau realităţii „aparente“ (iluzorii). Din nefericire, Schlick 
însuşi păstrează o altă distincţie care reînviază, într-o altă ipostază, opo- 
ziția realitate — fenomen. Este vorba de distincţia dintre realitatea 
dałă şi realitatea nedată (op. cit., p. 223—224). Ce înseamnă realitatea 
nedată ? Să fie realitatea nedată în prezent sau pînă acum ? Distincția 
este relativă, nerelevantă şi poate fi uşor primită. Este prea evidentă 
pentru a merita o discuție serioasă. Autorul însuşi înclină spre acest 
sens, cel puțin uneori. Să fie însă realitatea care nu va fi nicicînd dată, 
ci numai conchisă pe baza datului ? Afirmația ar fi gravă, fiindcă re- 
înviază opoziția realitate-fenomen. Constatăm dar cît este de prejudi- 

cioasă pentru filozofie limitarea în sensul acordat termenului de dat. 
Acest termen aduce servicii numai dacă îi lăsăm sensul cel mai larg 
cu putinţă. 


23. REAL-POSIBIL, NECESAR 


Dualismul real, de o parte, posibil și necesar, de altă parte, ne 
instalează în faţa temutelor categorii numite modale. Boethius a tra- 
dus termenul grecesc neutral tròpos (fel de a fi) prin modus, care la 
scolastici devine un termen tehnic pentru anumite judecăți. Aristotel 
însuşi, care cunoaşte foarte bine termenii modali : posibil, imposibil, 
contingent, necesar, nu constituie o clasă independentă de judecăţi, ală- 
turi de judecăţile de calitate şi cantitate, singurele pe care el le cunoaște 
ca fundamentale. Noţiunile modale sînt tot așa de vechi ca și filozofia, 
dar ele n-au fost investite cu o semnificaţie unitară şi independentă de 
la început. Prin logica judecății, care a considerat modalitatea ca a 
patra dimensiune a judecății, alături de calitate, cantitate și relaţie 
(Aristotel nu admite nici aceasta clasă), modalitatea a dobindit treptat 
primul loc în filozofia modernă, poziţie acaparatoare, nejustificată de 
caracterul lor, care nu este fundamental. Filozofia modernă dezvăluie 
necontenit urmările ruinătoare ale categoriilor modale, dacă acestea 
pretind să fie nu numai de neredus la categoriile constitutive, cum este 
relaţia, dar chiar fundamentale sau primordiale. Dacă primordialitatea 
sau dominarea lor este o teză greu de susţinut, fiind prea îndrăzneață, 
teza ireductibilităţii este îndeobște primită fără împotriviri, deşi chiar 
adepţii ei concedă că, fără a recurge la noţiunea de relaţie, care este. o 
categorie constitutivă a lumii, nu pot fi determinate modalităţile. Vom 
vedea că Nic. Hartmann descoperă la posibil şi necesar o dublă, dacă 
nu chiar o triplă relaționare (Möglichkeit und Wirklichkeit, p. 80). Con- 
ştiinţa naivă consideră realul ca mai aproape de necesar decît de posi- 
bil. Chiar cînd ea înţelege prin necesitate simpla necesitate oarbă, „de 
fapt“, recunoaște prin aceasta că realitatea are o duritate, o asprime, 
o putere de presiune sau de constringere, caracteristică necesităţii, 
„Aceasta este situația“ sau, mai pe scurt și vulgar, „Asta este !“, exclamă 
omul în faţa împrejurărilor și întîmplărilor dureroase și inevitabile ale 
vieţii zilnice. Dimpotrivă, realităţii i se opune posibilul, care e bogat 
în alternative ; porţi deschise sau întredeschise, ieșiri, scăpări din cleş- 
tele necesităţii. Posibilul şi necesarul se opun, deși filozofia descoperă 
o legătură ascunsă între ei: ceea ce trebuie să fie, este şi posibil, iar 
imposibilul este o necesitate negativă. Ceea ce este imposibil, ceea ce 
nu poate fi în nici un fel, nici nu este real, nici nu trebuie să fie, ci 
trebuie să nu fie. Totuși, imposibilul este și o necesitate pozitivă dacă 
îl definim „ceea ce nu poate fi altfel“, ci „trebuie să fie așa“. Imposi- 
bilul pozitiv presupune dar realul şi necesarul. 

- Numai din aceste puţine exemple se întrevede strinsa legătură 
dintre cele „trei modalităţi“, legătură care dă la lumină recesivitatea 
necesității — mod „tare“, ca şi a posibilităţii, mod „slab“ — faţă de 

real ca mod dominant. Această ierarhie se constată în chiar definițiile 
obișnuite ale celor trei moduri: realul — în logică asertoricul — în- 
seamnă „este“ ; posibilul — în logică problematicul — înseamnă „poate 
să fie, dar poate să nu fie“ (posibilitatea este atunci disjunctivă); de 
asemenea, „poate să fie așa, dar poate să fie altfel“ ; necesarul — în 
logică apodictul — înseamnă „trebuie să fie“, „nu poate fi altfel“ sau 
„ceea ce nu poate să nu fie“, și în cazurile două din urmă necesarul 
recurge la posibil pentru a se defini. În afară de modurile pozitive, 
logica cunoaște moduri negative : negația realului este irealul, negația 
posibilului este imposibilul, care este o formă a necesităţii, iar necesa- 
rul este negat de contingent, care chiar de la Aristotel cu greu se deose- 
beşte de posibil. Contingentul enunță „poate fi și altfel“ faţă de necesar 
care enunță „nu poate fi altfel“ (dualismul contingent-necesar va fi 
examinat aparte). Dacă posibilul enunţă „poate să fie așa sau altfel, 
chiar poate să nu fie“, imposibilul enunţă : „nu poate să fie aşa și nici 
altfel“. Dacă realul enunţă „este așa și nu altfel“, irealul enunţă „nu 
este așa, ci altfel“. 

Gîndirea antică a cunoscut trei modalităţi : realul, posibilul şi ne- 
cesarul, dintre care numai primele două sînt precise, în timp ce nece- 
sarul se uneşte cînd cu un factor al realului, cînd cu altul, cînd în 
sfîrşit cu înlănțuirea gîndirii. Aristotel confundă posibilul cu virtualul, 
cu potenţa ; potenţa cu materia, iar realul cu actul, actualitatea (ener- 
gia), în sfîrşit actul cu „forma“, cu „esența“. Deci la Aristotel posibilul 
şi realul nu sînt simple modalităţi, ci factori constitutivi ai realului și 
gîndirii. Procesul real sau de gindire este trecerea de la posibil la actual, 
de la materie la o materie ce a primit o formă. Necesarul nu are o 
situaţie fixă, ci el intră în procese ca elementul ce adaugă constringe- 
rea. La Platon, necesarul se confundă cu materia iraţională şi ca atare 
se opune Ideii : realul iese din acţiunea gîndirii asupra necesităţii (ma- 
teriei). „Materia platonică este o exigenţă derivată din punctul de vedere 
al Necesităţii, cînd aceasta se opune punctului de vedere al Inteli- 
genţei ; este esenţial o Necesitate din care Gîndirea lipseşte cu totul 
şi care ca atare nu este orientată ; cauzalitate pur mecanică, am spune 
noi, şi aceasta o spune și Platon într-o formă mai plină de imagine, 
cînd el numeşte «cauză rătăcitoare» felul de cauzalitate ce aparține ma- 
teriei“ (L. Robin, Platon, 1935, p: 235). Desigur, şi Inteligența are o 
necesitate proprie, dar aceasta din urmă este așa de deosebită de cons- 
trîngerea oarbă a Necesităţii, încît nu poate fi denumită la fel. Aristo- 
tel, care s-a: ocupat îndeosebi de Necesitate, întrebuințează „necesarul“ 
în cel puţin două înţelesuri, după cele două componente ale oricărei 
existente (forma și materia) : de o parte necesitatea „formei“, a „esen- 
tei“, care este o necesitate imediată şi absolută în existenţele eterne, 
ca și în demonstrațiile logice ; [de altă parte] necesitatea materiei care 
constă în rezistența materiei față de „formă“ și care produce astfel 
contrariul ei, contingența lumii. Contingenţa lumii este condiționată de 
o anumită necesitate, de necesitatea „privativă“ a materiei. O a treia 
necesitate decurge din forma devenită în procesul cosmic „scop“ (telos), 
care îşi caută mijloacele de realizare, fiindcă forma este şi finalul pro- 
cesului. şi resortul determinant, eficient al procesului. Astfel, dacă trebuie 
să existe un arbore, trebuie să existe un germene și alte condiţii; de 

asemenea, dacă trebuie să existe un ferăstrău pentru a tăia lemne, el 
trebuie să fie ascuţit etc. Aceasta este necesitatea „ipotetică“, condi- 
ţională (L. Robin, Aristote, 1944, p. 156—157). 

Gîndirea modernă nu numai că a asigurat autonomia ideii nece- 
sar, asociind-o intim cu ideea de real, cu ajutorul ideii de lege, dar i-a 
acordat o semnificație majoră în noua ştiinţă, ceea ce a provocat re- 
lația critic-sceptică manifestată tipic de D. Hume. De asemenea, gîn- 
direa modernă a aşezat pe ultimul plan ideea de posibil, atît de favo- 
rizată de ştiinţa antică şi medievală. Dimpotrivă, gîndirea contemporană 
este ostilă ideii de necesitate, dar nu din scepticism teoretic, care nu 
lipsește nici el în subordine, ci din motive practice : afirmarea voinţei 
libere şi a puterii creatoare a omului. Un prototip al acestei stări de 
spirit este lucrarea lui J. Laporte, L'idee de nécessité, 1941, care ur- 
măreşte să devalorizeze necesitatea nu numai pentru științele realului 
sau „fizice“, cum proceda Hume, dar și pentru sfera „ideală“ a mate- 
maticii, cum n-a cutezat să facă Hume. Refugiul lui Laporte este ac- 
tivitatea spiritului, care este liberă chiar cînd ea se repetă pentru a 
„crea“ identicul. Cînd necesitatea nu este necesitatea pur empirică, 
brutală a „faptului“ irațional, singura necesitate pe care o recunoaşte 
acest „nominalist« influenţat de Humet ea este „convențională“, adică 
o „construcție“ a spiritului. Teoria lui Laporte are ca resort profund mo- 
tivul „nominalist“ : nu există decît experiența individualului şi activi- 
tatea unui spirit individual, nu a unui spirit universal (Fichte) (op. cit., 
p. 108—109). Necesitatea este de ordin psihologic, chiar afectiv, nu 
de ordin logic. Necesitatea este sentimentul subiectiv de constringere 
obiectivat printr-un miraj. Lucrurile însele nu sînt nici necesare, nici 
probabile, ci sînt pur și simplu. Modalitatea judecății nu comportă de- 
cît o clasă : modalitatea asertorică. Necesitatea este un idol care, în 
urma cercetării autorului, s-a prefăcut în fum şi scrum (op. cit., p. 150— 
151). Numai că acest mod de a gîndi, care se crede antidogmatic, este 
în realitate ipocrit dogmatic, fiindcă primește necesarul sub alt nume. 
El îl numeşte legalitate sau determinism, dar și acestea sînt prezentate 
ca modeste „postulate“ sau ca „atitudine experimentală“. Autorul sa- 
crifică modei de a primi „dogmaticul“ impus de fapte, dar sub etichete 
moderate : probabilitate, legalitate etc. Se crede că primirea ideii de 
necesar înseamnă adorarea, idolatrizarea lui. Ar fi mai natural de a 
împiedica idolatrizarea, fără a suprima obiectul sub pretext că a deve- 
nit un idol. Acesta este procedeul oricărei religii noi care se afirmă îm- 
potriva unei religii mai vechi; nu neagă divinitatea sau divinităţile, 
obiect de cult al vechii religii, negaţie care se poate întoarce împotriva 
divinității proprii, ci le decretează false divinități, idoli sau „demoni“. 

Poziţia psihologică a lui Laporte nu ne ajută să analizăm faptele 
pe care se reazemă modalităţile. Vom apela atunci la teza ontologică, 
obiectivistă a lui Nic. Hartmann, gînditor erudit, migălos şi totdeauna 
sugestiv ? Opera acestuia, Möglichkeit und Wirklichkeit, 1938, este o 
lucrare temeinică, de la care trebuie să pornească oricare cercetare a 
problemei de față. Lacuna cea mai serioasă a ontologiei. lui Hartmann 


1 J. Laporte a publicat un dezvoltat studiu asupra lui Hume în „Revue 
philosophique“, 1933 şi 1934. 

este neglijarea de a studia adîncit noțiunea de relaţie în vreuna din 
operele sale, mai ales în Zur Grundlegung der Ontologie, deşi noțiunea 
de relaţie are o semnificație capitală în operele următoare: Möglich- 
keit und Wirklichkeit, 1938, şi Der Aufbau der Welt, 1940. Ne vom 
referi constant la opera din 1938 şi vom utiliza din cuprinsul ei tot 
ceea ce credem că poate întări poziția noastră. Teoria lui Hartmann 
este o contribuție pozitivă, solidă mai ales prin ceea ce el numeşte „le- 
gea modală fundamentală“. Realul este modul „fundamental“, fiindcă 
el nu se mai raportă la altceva, iar celelalte două, posibilul şi necesa- 
rul, sînt numite „relaţionale“ pe temeiul a cel puţin două consideraţii, 
dintre care aceea pe care noi o considerăm ca pozitivă este raportarea 
posibilului și necesarului la real, așadar este caracterul lor numit de 
noi recesiv. Căci nimic nu este posibil numai pe baza tot de posibil, 
ci este posibil în relație cu realul. Tot așa nimic nu este necesar tot 
prin necesar, ci prin raportare la ceea ce nu este necesar, ci contin- 
gent şi prin urmare real. „Oricare necesitate se referă la contingent“ 
(iMâglichkeit und Wirklichkeit, p. 17). (Vom examina îndată formula 
paradoxală prin care Hartmann determină relaţia dintre necesar şi con- 
tingent.) Pe scurt, necesitatea însăși nu este necesară, ci reală (op. cit., 
p. 78). Aceasta nu înseamnă că necesarul este privilegiul exclusiv al 
realului, ci necesarul este prezent și în sfera idealului: a logicii, ma- 
tematicii și a valorii sub forma de imperativ. Și în această privință 
Hartmann dovedeşte o bună înţelegere a structurii lucrurilor. Posibilul 
și necesarul s-ar confunda cu realul, dacă autonomia lor recesivă nu 
s-ar afirma în două momente : a) reaiul nu este totdeauna necesar; el 
poate fi şi contingent; b) posibilul și necesarul găsesc aplicaţie şi în 
sferele nonreale, fie necesarul în sfera suprareală (logic-matematică), 
fie posibilul în sfera irealului, imaginarului, fie necesarul şi posibilul 
în sfera ideală (valoarea este necesară, dar imperativul, comandamentul 
asociat cu valoarea este posibil să nu fie ascultat). 


Pe cît de întemeiat este primul punct al „legii modale fundamen- 
tale“, adică raportarea posibilului şi necesarului la real, pe atît de ne- 
întemeiat este al doilea punct. Realul este pentru Hartmann cum ne 
reamintim dintr-un capitol precedent, un mod nerelaţional, poziţional, 
într-un al doilea sens pe care Hartmann îl numește „extern“, cel dintii 
sens fiind numit „intern“. În timp ce, din punct de vedere „intern“, po- 
sibilul şi necesarul se constituie prin raportare la real, acesta nu are 
nevoie, pentru a se constitui, de o asemenea „relativitate internă“ şi 
ca atare este primordial. În ce constă „relativitatea externă“ ? Răspun- 
sul va fi mai bine înţeles cînd vom constata că, după Hartmann, rea- 
lul este dispensat de această a doua relativitate. În adevăr, relativitatea 
externă în următoarea structură: necesarul și posibilul sînt „condiţio- 
nate“, presupun totdeauna „condiții“. Necesitatea este structural con- 
diționată, fiindcă ea este o relaţie de fundare, presupune o „legătură“, 
o „conexiune“. Deci orice este necesar „pe baza a ceva“. Necesară este 
totdeauna consecința unei „raţiuni“ sau „cauze“, aşadar este concluzia 
dedusă din premise în silogisme şi raţionamentele matematice. Cum 
însă raţiunea, care fundează consecinţa şi o face necesară, este la rîn- 
dul ei necesitată, sîntem îndreptățiţi să mergem mai departe pe linia 
fundării sau necesităţii, dar nu la indefinit, ca la posibil, ci „trebuie 

să ne oprim“, cum ne recomanda Aristotel. Începutul necesităţii, rațiu- 
nea primordială, axiomele, principiile nu mai sînt ele însele necesare, 
ci sînt contingente. Contingenţa este un mod „limitrof“ ; ea se întîlneşte 
numai la începuturi care nu cunosc conexiune. Teologia creștină con- 
sideră „cauza primă“ sau „primul motor“ pe Dumnezeu, ca „ființa ab- 
solut necesară“. Dimpotrivă, pentru Hartmann, Dumnezeu este ființa 
absolut contingentă, adică ființa care poate fi altfel decit este. Paradoxul 
este dar că primul termen ce necesită pe cei următori nu este el însuși 
necesar, ci contingent, vedere valabilă pentru tot ce este adevărată 
premisă : axiome, definiţii, postulate care sînt simple decretări iniţiale 
ale spiritului. Laporte, care gîndeşte la fel, nu se pronunţă dacă şi 
divinitatea este contingentă, absolut contingentă. Hartmann nu se sfieşte 
s-o proclame, din convingerea că un Dumnezeu contingent este supe- 
rior unui Dumnezeu necesitat. Epoca noastră nu ascunde simpatia pen- 
tru contingent, a cărui justă interpretare va forma tema unui capitol 
următor. 

Posibilul este şi el relaționat „extern“. Orice este posibil „pe bază 
a ceva“, pe baza unei condiţii. Fără certe condiţii nimic nu este posibil, 
şi în cele din urmă posibilul real este acela pentru apariţia căruia sînt 
prezente toate condiţiile. Trebuie să stăruim asupra ideii de posibil la 
Hartmann, fiindcă el crede că în această problemă contribuţia sa este 
o revoluţie filozofică (op. cit., p. 176). Concepţia filozofică tradițională 
despre posibil are o origine populară. Posibilul este în sine ceva ne- 
determinat, nehotărît, care mai aşteaptă ceva, o decizie pentru ca să 
devină real. Posibilul este un real mai slab sau ceva ce pluteşte între 
real şi ireal, devenind real cînd se produce o decizie, cînd intervine o 
altă condiţie. Concepţia aceasta a fost consacrată de Aristotel. Posibilul 
este o virtualitate liberă, o potenţialitate, care precedă realul ca un fel 
de fantomă a realului. Datorită formei, actul din afara posibilului se 
realizează, primeşte sînge, trăieşte. Realizarea apare ca o alegere dintr-o 
largă sferă de posibilităţi. Din nesfirşitele posibilităţi, numai una sau 
puţine se realizează. Lumea pare a fi plină de posibilităţi din care 
numai o fracţie minimă se încarnează, capătă şi suflet. Procesul cosmic 
esenţial este trecerea de la posibil la real, de la semireal la realul plin, 
de la nedeterminat la determinat, de la nedecis la decis. Îndeosebi viito- 
rul apare ca „împărăţia posibilului“. Dacă examinăm mai atent expresia 
de „împărăţia posibilului“, constatăm că această perspectivă se impune 
după ce am realizat o posibilitate, nu înainte. Omul ajuns la bătrîneţe, 
care s-a realizat într-un anumit fel devenit stereotip, își imaginează că 
putea să se realizeze în mai multe ipostaze. Iluzie ! Este cunoașterea 
lozului cîştigător, după ce s-a tras loteria vieţii. Dacă el își amintește 
de cum s-a format, își dă seama că atunci, odinioară, în tinereţe nu 
putea să lucreze altfel decit a lucrat. Posibilul, ca şi eroarea este o 
retrospecţie, un post festum, cum a relevat H. Bergson. Falsitatea con- 
cepţiei tradiţionale a posibilului stă în convingerea că posibilul este 
un fel de existenţă alături de real, o existență care nu este nici reală, 
nici ireală, nici ideală, ci ceva nedefinibil, dar tiranic, mai tiranic decît 
ceva real. Sensul just al posibilului este ceva mai vechi decît cel aristo- 
telic ; el se găseşte în filozofia lui Diodoros Kronos, un adept al Şcolii 
„mici socratice“ megarice. „Oricine posedă o capacitate numai cît timp 

este activ ; cît timp nu este activ, nu este în stare de nimic; cine de 
exemplu nu clădeșşte, nu este în stare nici să clădească, ci în stare este 
numai arhitectul, cît timp clădeşte. Tot aşa la celelalte activităţi“. „Se 
poate întîmpla numai ceea ce sau este real sau va fi real“. „[...] Prin 
urmare, este imposibil să se întîmple ceva care nici nu este real, nici 
nu va fi real“ (W. Nestle, Die Sokratiker, 1923, p. 174/175). Concepţia 
megarică poate fi formulată pe scurt aşa: „posibil este numai realul“, 
adică nu există mai multe posibilități, ci una singură, aceea care se 
realizează. Tot ce nu s-a realizat, nu este o posibilitate nerealizată, ci 
este imposibilitate. Aşadar, realizarea posibilului presupune condiții 
preexistente. Dacă lipsește o singură condiție, posibilul nu este par- 
tial real, ci este imposibil. Să luăm un exemplu. O furtună a doborit 
un arbore secular. Odată la pămînt, constatăm că arborele era putred. 
Conştiința naivă exclamă : prăbuşirea era posibilă, dar lipsea numai 
o condiţie, un vînt năpraznic pentru ca posibila prăbuşire să devină 
reală. Giînditorul megaric și, pe urmele lui N. Hartmann, afirmă că 
înainte de vijelie prăbușirea era imposibilă. Posibil este numai ceea ce 
s-a realizat ; restul este imposibil. Diodoros Kronos, fiind influenţat ca 
toți megaricii de eleatism, a respins posibilul pentru a elimina schim- 
barea, care este socotită ca o „realizare“, ca o trecere de la ceea ce nu 
este la ceea ce este. Posibilul este o neexistenţă și, potrivit eleatismu- 
lui, neexistența nu există. Asocierea argumentării megarice cu imobi- 
lismul eleat n-a servit argumentarea care este departe de a fi parado- 
xală. De aceea a triumfat concepția aristotelică a schimbării ca trecere 
de la posibil la actual. În adevăr, Aristotel obiecta lui Diodoros că 
neagă existența evidentă a simplei capacităţi sau posibilități. Un ar- 
hitect care „poate“ construi numai cînd construiește de fapt ar trebui 
să piardă capacitatea de a construi în timpul cînd nu construiește. Tot 
așa, după megarici, cel care nu are capacitatea de a vedea şi auzi, din 
diferite împrejurări, înseamnă că a devenit orb sau surd. Argumentele 
aristotelice au părut zdrobitoare şi concepţia megarică, încărcată de pre- 
judecăţile eleate, a fost înăbuşită. Hartmann recunoaște că există o 
„capacitate“ sau o „predispoziţie“, dar aceasta nu e de ajuns pentru a 
vorbi de „posibilitatea de a construi“. La ce folosesc predispoziţiile, 
dacă lipsesc celelalte condiţii ? Ontologic, arhitectul „poate“ clădi nu- 
mai cînd sînt întrunite toate condiţiile, deci numai cînd el clădeşte 
«efectiv. Deci arhitectul „poate“ clădi numai în anumite condiţii. Eu 
„pot“ vedea cînd văd în realitate. S-a adus argumentului megaric obiec- 
ţia că el confundă posibilul cu realul, deci că nu diferenţiază de ajuns 
-modurile. Obiecţia este o eroare logică, răspunde Hartmann, și citează 
drept probă propoziţia banală „numai fiinţele vii mor“, în care iden- 
tificarea se referă la sfera noţiunilor şi atunci propoziţia are sensul „toate 
fiinţele vii sînt şi toate ființele care mor“, dar nu se referă la conținut : 
„fiinţele vii“ şi „ființele moarte“ se exclud. Concluzia lui Hartmann 
este că posibilul legitim presupune totalitatea condiţiilor realizărilor lui. 
Dacă lipseşte o condiţie, posibilul este imposibil. În alţi termeni, posi- 
bilul este numai realul, rezultatul tuturor condiţiilor. Teoria megarică 
m-a dispărut cu totul înainte de inițiativa lui Hartmann. Ea se întîl- 
neşte şi la hegelianul Rosenkranz : „numai realul este posibil. Ceea ce 

nu devine niciodată real, nu este posibil“ (citat de un elev al lui Ro- 
senkranz, Georg Runze, Metaphysik, 1905, p. 36). 

În timp ce necesarul și posibilul au o structură „extern“ relaţio- 
nistă, adică presupun condiţii şi se constituie „pe bază a ceva“, realul 
nu are o structură „relaţională“, nu presupune raportarea la altceva, 
ci este simplă „poziţie“ (Setzung), este un mod „absolut“. Cum ne-am 
putea explica împrejurarea ciudată — ne întrebăm noi — că modul 
primordial, realul, care nu are o structură relaţională, primește totuşi 
în sine pînă la identificare cele două moduri relaţionale ? Hartmann, 
conștient de acest echivoc ce ameninţa teoria sa, declară că realul este 
„indiferent“ faţă de necesar şi posibil. Dacă realul ar fi „indiferent“ 
faţă de celelalte două moduri, el n-ar putea primi în sine, sub nici un 
cuvînt, cele două moduri relaţionale. Cum este un fapt că posibilul 
devine real şi realul devine necesar, nu se poate ca realul să fie nere- 
laţional. Dacă realul implică relaţia de, acţiune, adică putinţa de a pro- 
duce, de a fi cauză sau de a suferi un efect — relaţie care dă realului 
asprime, puterea de a se impune, de a copleși —, este mai raţională, 
mai aproape de fapte ipoteza că realul este acela care dă necesarului 
şi posibilului relaţiile de care aceștia din urmă au nevoie ca să se consti- 
tuie. Iată de ce sîntem nevoiţi să răsturnăm poziţia lui Hartmann. Rea- 
lul are o structură intern relaţională, în timp ce necesarul și posibilul 
nu sînt structural relaţii, ci numai prin funcţia ce ele îndeplinesc mai 
ales în cadrul realului, dar nu numai al realului. Deci cercetarea tre- 
buie să pornească de la alte premise. Deoarece realul ne este cunoscut 
din alt capitol, atenţia noastră se va concentra asupra celorlalte moda- 
lităţi. Recesivitatea lor faţă de real nu anulează originalitatea lor şi. 
chiar o anumită superioritate, stare de lucruri legată de caracterul re- 
cesiv al unui termen. Reamintim că necesarul şi posibilul, deși legate: 
de real, îl depășesc, fiindcă ele sînt prezente în suprareal, ideal şi ireal. 
Cum, de altă parte, nu sînt independente de real și antitezele absolute 
ale acestuia, necesarul și posibilul din sferele nonreale păstrează ra- 
portul recesiv faţă de real. Nu există necesitate și posibilitate total in- 
dependente de realitate. Vom examina întîi necesarul, apoi posibilul. 


Necesitatea, în sensul obişnuit, include o constrîngere, o apăsare, 
cum spune Leucip, fondatorul atomismului, în unicul fragment ce i se 
atribuie. Însăși expresia lui Leucip este „sub apăsarea necesității“. 
Esenţialul este să descoperim cum ia naştere la necesitate impresia de 
constringere, stringenţă, cogenţă, apăsare, exprimată în „trebuie“, sau 
„nu se poate altfel“. Răspunsul dat în genere, primit şi de Hartmann, 
pune accentul pe „dependenţă“, pe raportarea la „altul“ care constringe 
şi care, dacă nu este și el constrîns prin dependență de altul, este consi- 
derat drept contingent, adică drept ceea ce „poate fi altfel“. Răspunsul 
nu ne satisface deloc. El face din necesar un dat ciudat: necesarul 
decurge din ceea ce nu este necesar și exprimă o conexiune cu ceea ce 
este liber de conexiune, cu contingentul. Experienţa nu documentează 
că modalitatea necesităţii este reversul unui factor constitutiv al tutu- 
ror faptelor, factor fără de care nimic nu există şi nu este cunoscut: 
generalul, „universalul“. În discuţiile filozofice elementare, necesarul şi 
generalul (universalul) sînt adeseori asociate, pentru a defini axiomele, 
principiile. În ce priveşte, ierarhia celor doi termeni, se acordă locul. 

întîi necesarului, adică modalităţii, iar locul al doilea generalului (uni- 
versalului) care este totuşi constitutiv şi ca atare fundamental. Constatăm 
încă o dată că modalul nu este o dimensiune logică şi ontologică pri- 
mară, ci una secundară. Necesarul este expresia modală a generalului. 
Este necesar tot ce este general, tot ce este iterativ (se repetă), tot ce 
poate fi avut de mai multe ori, și ca atare nu a fost odată într-un fel 
şi acum este în altfel. Nici vorbă aci de o apăsare, de o con-stringere, 
afară numai dacă nu avem o perspectivă antropocentrică, o raportare 
la o voinţă capricioasă sau nu. 

Furndarea clasică a necesităţii pe constrîngere şi a constrîngerii pe 
„nu se poate altfel“, adică pe o „intuiție de carență“, pe negarea re- 
zistenţei, poartă răspunderea atacurilor contemporane împotriva nece- 
sităţii şi a numeroaselor sufragii pentru contingent. Eug. Dupreel eli- 
mină din cunoștință necesarul, tocmai fiindcă, la el, necesitatea se ba- 
zează pe o „intuiţie de carenţă“, adică pe ideea unei ordine unită cu 
forţa, împotriva căreia este descurajată orice operaţie subiectivă de a 
o suprima, operaţie subiectivă care putea să nu fie şi care deci este 
contingentă (E. Dupreel, Esquisse dune philosophie des valeurs, 1939, 
p. 2—11). Dupreel are dreptate împotriva lui Hartmann (pe care nu-l 
citează), deoarece gînditorul german fundează necesarul pe constrînge- 
rea ce emană din deducerea necesitatului din altul. Definirea necesi- 
tăţii prin general are avantajul că ne liberează de discuția dacă există 
o necesitate absolută sau dacă orice necesitate este relativă. Necesita- 
tea este definită relativă, dacă ea constă în dependenţa de altceva din 
afară, sau este definită absolută, dacă obiectul depinde de sine, de 
propria sa natură. Pentru teologie, divinul, care nu depinde de altceva, 
este „ființa absolut necesară“, fiindcă depinde numai de sine. Dacă 
necesitatea este recesivă faţă de general, orice necesitate este absolută, 
fiindcă este reversul generalului, deci fiindcă ea este asociată indisolu- 
bil cu o anumită structură, şi totodată este relativă, fiindcă seria cau- 
zelor şi efectelor este infinită, ca şi schimbarea realului. Totul este 
determinat prin sine (prin general) și prin altul (alt general). Vom cu- 
noaşte o abatere de la această situație. Voința este necesitată, fiindcă 
este reversul unei structuri, în care intră şi factori generali, dar este și 
liberă, fiindcă factorii generali sînt încadraţi într-un individ, într-o 
persoană. Voința este liberă, fiindcă este determinată prin sine, ca in- 
dividualitate. În toate celelalte cazuri necesitatea este legată de general, 
de o notă universală. Dar nu uităm că generalul nu are existenţă in- 
dependentă, ci aparţine totdeauna unui individ. 

Generalul (universalul) se întilneşte în experienţă în două forme : 
proprietatea, care aparţine individului privit în sine, cum sînt figura, 
mărimea, locul unui corp, și relaţia, care este o legătură între cel puţin 
doi individuali. Definirea necesităţii ca o relație de dependenţă favori- 
zează numai o formă a generalului şi încă pe aceea care este recesivă 
față de prima. Raportul presupune suporturi, relaţiile, relate, iar re- 
latele, chiar cînd nu sînt indivizi, cer proprietăţi ce aparțin indivizilor. 
Independenţa este -un privilegiu al individualului, nu al generalului, 
dar nimic nu ne împiedică de a privi generalul ca atare fără raportarea 
lui recesivă la individual. Pentru a înţelege originea relației de depen- 
dență inclusă în necesitate, după Hartmann, trebuie să ţinem seama 

de cele două feluri de generali. Generalul ca esență alcătuieşte o uni- 
tate indisolubilă cu un alt general sau cu alţii o unitate în care 
datele generale sînt unele față de altele subordonate, supraordonate 
sau coordonate. Astfel, un general subordonat este determinat prin 
generalul supraordonat, cu care stă în unitate. Nu există figură parti- 
culară fără figură în genere și nu există figură în genere fără particu- 
larizări specifice. Generalul ca relație presupune doi termeni ce nu al- 
cătuiesc o unitate ca figura în genere şi figura particulară, ci rămîn des- 
părțiţi și sînt legaţi prin egalitatea matematică sau prin relaţia cauză-efect, 
în sfîrșit, uneori, ca un ideal științific, ca egalitate între cauză și efect. În 
amândouă formele de generalitate, necesarul se simte la sine acasă, mai 
ales la generalitatea prin relaţie de egalitate sau de ecuaţie. Înțelegem. 
acum de ce necesitatea a apărut reliefată într-o sferă în care atenţia 
se îndreptă spre general și raporturile structurale dintre generali : 
în logică şi matematică, în sfera suprareală. Privilegiul acestei sfere stă 
în aceea că notele generale sînt în număr limitat sau pot fi îmbrăţișate 
printr-o singură formulă, chiar dacă virtual sînt infinite, printr-o vi- 
ziune structurală, spre deosebire de complexitatea realului, în care aten- 
ţia are de luptat nu numai cu un număr mult mai mare de date gene- 
rale, dar şi cu individualii. Desigur, figurile geometrice, numerele, for- 
mele logice etc., fiind generale, nu au o existenţă independentă, ci tre- 
buie să aparțină unui individual. Dar individualul nu ne interesează în 
sfera suprareală şi de aceea datele generale suprareale sînt privite ca: 
şi cum ar fi independente. Chiar. dacă nu admitem un vag individual 
suprareal, cum propunem noi în studiul Matematică și experienţă (Re- 
construcție filozofică), ştim că generalul suprareal se raportă totdeauna 
recesiv la real, care este „concret“, individual. Ceea ce am constatat la. 
valorile matematice este valabil și la logic. Raportul deductiv dintre: 
noțiuni, sub forma raţionamentului, a rămas modelul necesităţii. Con- 
cluzia este necesară, adică nu poate fi alta date fiind raporturile. inter- 
noţionale. 


Am arătat astfel că locul de naştere al necesităţii este sfera su- 
prareală, logic-matematică, acolo unde generalul, suportul necesităţii, se: 
leagă structural cu un alt general superior, inferior sau egal. Există în 
raționamentul matematic relaţii între relaţii, care diferă după gradul 
de generalitate al suporturilor lor, adică al proprietăţilor ce le susţin. 
Sfera ireală (fictivă, imaginară) nu cunoaște necesitate, afară numai. 
dacă ea este cuprinsă în sfera suprareală, deci afară de cazul că ea nu 
este o sferă pur ireală, ca în vis, mit, artă. În ce privește sfera ideală, 
valoristă, necesitatea își definește prezenţa într-un mod original, prin: 
formularea unui „trebuie“ moral, a unui „imperativ“ juridico-etic, a 
unei constrîngeri speciale. Sfera ideală este și ea o platformă a nece- 
sității. 

Rămîne să cunoaștem în ce condiţii convieţuiesc sfera reală şi ne- 
cesitatea. În măsura în care sfera suprareală se aplică la real, așadar în: 
măsura în care logicul și matematicul sînt prezente în sfera reală, ne- 
cesitatea realului este evidentă. Sfera reală, „concretă“ are o complexi- 
tate care a sugerat unora convingerea că matematicul şi logicul nu se 
aplică „integral“ realului, ci în orbita acestuia factorii ultimi, ireducti- 
bili sînt „iraționali“, „alogici“, „amatematici“. Ne reamintim că speci- 


325 


ficul realului sînt acțiunea, activitatea, schimbarea, procesul, iar aceștia 
există numai la individual şi prin individual. Activ este totdeauna in- 
dividualul, însă. printr-un general, care stă în raport de acţiune cu un 
alt general : generalul-cauză de o parte, generalul-efect de altă parte, 
iar raportul dintre aceşti generali, inclusiv dintre individualii ce susţin: 
notele generale, este și el general, ca orice raport sau relaţie. Nu putem 
determina cu toată transparenţa de dorit: ce este acţiunea însăşi. Ac- 
țiunea este poate singurul factor „irațional“, fiindcă el este condiția 
realului dimpreună cu toată structura lui raţională. Nu putem nici 
percepe, nici gîndi „raportul de acțiune“, fiindcă el este adînc înfipt 
în condiţiile perceperei şi gîndirii. În „acţiune“ individualul și genera- 
lul sînt aşa de intim „con-crescuţi“, încît am fi mai degrabă ispitiți 
să explicăm „iraționalitatea“ acţiunii printr-un exces de raționalitate, 
prin supraraţionalitate, cum am încercat a arăta în lucrarea noastră 
Ştiinţă şi raționalism (1926). i 

În sfera suprarealului, relația necesară dintre generali decurge din 
structura generalității, dar presupune și o conștiință cunoscătoare care 
explicită relațiile implicite dintre generali, nu le „creează“ prin sin- 
teză, prin activitate. Realul, care este constitutiv o relație de acțiune, 
are și el puterea de a desfășura explicit structura logic-matematică sub 
aspectul de lege. Este o convingere primară a științei moderne că ma- 
tematicul pătrunde adînc în sfera fizică, materială, că deci materia şi 
matematicul sînt solidare. Această solidaritate a fost necontenit verifi- 
cată teoretic şi practic (tehnic) în ştiinţa experimentală a naturii. Putem 
conchide că structura relaţionistă a logicului și matematicului găsesc o 
fundamentare în real. Dar realul mai cunoaşte o relaţie, care este forma 
sa specifică de necesitate : cauzalitatea. Raportul de acţiune este un 
raport cauzal. În ce constă necesitatea cauzalităţii? Problema va fi 
examinată într-un capitol viitor. Deocamdată ne mulțumim să relevăm 
că necesitatea realului este fundată pe prezenţa generalului. Realul 
nu este constituit numai din individual, cum susține „nominalismul“, 
din individualul ce este obiect de „impresie“, ci are în structura sa, ca 
factori integranţi, generalul. De aceea necesitatea cauzalităţii nu este 
un produs psihologic al asociaţiei și deprinderii, cum susțin Hume și 
Laporte, acesta din urmă în timpul nostru, ci ea rezultă din înseși 
condiţiile în care se constituie acest raport. Raportul cauzal este un 
raport de acţiune. Acţiunea o exercită individualul, însă printr-unul 
din caracterele sale generale. Cum ar putea fi cauzalitatea străină de 
necesitatea legii, cînd condiţia activă este totdeauna un general, o 
proprietate sau o relaţie ? Raportul cauzal — condiţionarea reală, ac- 
iivă — are totdeauna caracter general. Numai inextricabila împletire 
a acestor raporturi produce iluzia lipsei de necesitate. Aspectul de con- 
tingenţă, care de asemenea este constitutiv realului, va fi cercetat în- 
dată. Necesitatea realului nu este necesitatea lumii suprareale, logic- 
matematică. Reţeaua necesităţii are goluri prin care se scurge în unde 
neistovite contingenţa. Așadar, realul nu este o sferă antirelaţională, 
pur pozițională, ci posedă o structură relațională, constitutivă, care ajută 
sfera suprareală de a-şi desfășura relaţiile generalilor logic-matematici. 
Nu numai „intern“, cum susține Hartmann, posibilul şi necesarul se re- 
feră la real, dar și „extern“. Relaţiile necesare ale suprarealului n-ar 

deveni explicite fără relaţiile inerente realului. A răpi relaţia realului, 
a lipsi structural realul de relaţia fundamentală de acţiune echivalează 
cu ruinarea structurii relaționale recunoscută de Hartmann sferei 
„ideale“, matematice. Deci necesarul este de două ori recesiv față de 
real, o dată „intern“, fiindcă nu există necesitate fără realitate, şi apoi 
„extern“ : necesarul are loc pe „bază a ceva“, a unei condiţii, care nu 
este tot necesară, ci reală. Aceeași situaţie se va adeveri și la posibil. 
Dar înainte vom face cîteva reflecţii asupra convieţuirii dintre ideal, 
axiologic şi necesar. 

Concepția lui Hartmann în ce priveşte valoarea şi pretinsa cerință 
imperativă a valorii (acel Sollen sau „trebuie“ ideal) se răsfrînge în 
felul cum el înțelege necesitatea valorii, căci nu se poate tăgădui că 
există o necesitate specifică a valorii. Notăm în treacăt că nu există 
mai multe feluri de necesități, ci mai multe date care posedă necesi- 
tate, adică acea limitare a capriciului şi variabilității. Necesitatea. este 
una ; multiple sînt condițiile de manifestare, care sînt toate structurate 
general. Necesitatea ideală este o necesitate proporțională unei anumite: 
sfere. Hartmann, definind valoarea ca o existență „în sine“, absolută, 
transcendentă, dezlegată de conştiinţe ce valorifică, precum și de lucru- 
rile valorificate, adică de bunuri, este nevoit să explice valoarea ca o 
rupere de echilibru între necesitatea ce emană din cerința imperativă. 
şi posibilitățile sau puterile omeneşti. Valoarea adresează omului o ce- 
rință imperativă care nu ține seama de posibilități concrete. Necesita- 
tea valorii, a idealului, ruptă de posibil, devine din nou o posibilitate- 
cînd voința o îmbrățișează şi o realizează. Valoarea are un fel specific 
de a fi necesar ; ea este „liber necesară“, de aceea valoare stă dincolo» 
de realitate şi realizare (Möglichkeit und Wirklichkeit, p. 268). Reali- 
zarea restabilește armonia dintre necesar şi posibil. Urmează acum re- 
flecțiile noastre critice pe marginea concepției lui Hartmann. Noi facem. 
o strictă deosebire între valoare şi imperativ (Sollen). Valoarea nu are: 
nimic imperativ, dacă imperativul este interpretat ca o necesitate ideală: 
ruptă de posibil, ca o tensiune care se pierde în ireal și utopie. Valoa- 
rea are o necesitate care nu se deosebeşte de aceea matematică (su- 
prareală) sau cauzală (reală) decît prin factorii ce intră în constituirea 
necesităţii. La. oricine există o coerenţă, o corespondenţă între structura 
întregii conștiințe (percepţie, gîndire, afect, voință) și anumite obiecte 
sau „lumea“ în genere, se instalează trăirea unei valori pe care con- 
știința o trăiește „spontan“, „dogmatic“, fără discuţie, și o realizează 
necesar atunci cînd ea se prezintă ca dezrealizarea unei nonvalori sau 
atunci cînd conştiinţa stă sub apărarea unei contravalori. Imperativul 
se adaugă valorii. El apare ca o măsură de precauţie luată de societate: 
împotriva rezistenței eventuale a indivizilor de a lucra potrivit valori-- 
lor, așadar ca un ajutor dat conștiinței care nu corespunde interior con-- 
diţiilor de viaţă, pe scurt, ca o normare pentru alţii a valorilor care: 
sînt trăite de conştiințele reprezentative ale societăţii. Normativul este 
o instituire socială pentru a produce o omogeneizare a conștiințelor ce: 
fac parte dintr-un cerc de viață comună. De aceea normativul, impera-. 
tivul, comandamentul apare ca o presiune, ca o constrîngere, pe care 
unele conștiințe o simt ca o povară, de care bucuros ar vrea să scape — 
voinţă uneori îndreptățită, cînd normativul reprezintă o fază depăşită, 

un nivel de valorificare perimat sau scăzut, dacă nu chiar condamnat de 
conștiințe mai luminate şi mai delicate. Presiunea normativului poate 
ajuta o conştiinţă vulgară. să se înalțe sau dimpotrivă poate degrada 
o conştiinţă mai înaintată. Totul se reduce, în cele din urmă, la trăirea 
corespondenţei dintre conştiinţe, de o parte, şi valenţele sau perfecţiile 
lucrurilor, [de altă parte]. 

Posibilul nu are în structura lui relaţionarea, iar cînd relaţia își 
impune prezența, posibilul este totdeauna real, cum se va arăta îndată. 
Dificultatea de a preciza structura relaţională a posibilului, şi mai ales 
de a delimita sfera posibilului în viaţă îndreptățește exclamația lui 
J. M. Guyau față de credinţa copilului că totul este posibil: „nimic mai 
rar decît justul sentiment al posibilului“ (Esquisse d'une morale sans 
obligation ni sanction, 1893, p. 26). 


Irealul, fantasticul este împărăţia suverană a posibilului. Acest po- 
sibil nu reclamă stăruitor o raportare la ceva. Numai a limine posibilul 
fantastic se raportă la real, adică la ceea ce ne este sau ne-a fost dat 
în realitate, fără obligaţie din partea posibilului de a respecta configu- 
raţia primitivă a realităţii. De asemenea, posibilul imaginar are o re- 
ferinţă la posibilul suprareal (logic-matematic), la noţiuni, figuri, nu- 
mere ete., deși imaginarul se simte bine în absurd, în contradictoriu. 
Fără acceptarea eroică a contradictorului, mitul ce domină viața primi- 
tivului nu s-ar fi constituit. Așadar, toate relaţionările irealului (ficti- 
vului) sînt de împrumut, nu-i aparțin originar. Cum se prezintă posi- 
bilul în sfera suprareală sau logic-matematică ? În această sferă posi- 
bilul nu se simte un străin. Posibilul logic-matematic este lipsa de con- 
tradicţie intrinsecă, „con-sistență“, cum spun anglosaxonii. Posibil este, 
de exemplu, un triunghi care nu are un unghi de 90 grade, fiindcă a 
avea sau a nu avea un unghi de 90 de grade nu contrazice esenţa triun- 
ghiului. Posibilul logic-matematic cunoaşte alternativa: poate să fie, 
poate să nu fie. Este lipsa de contradicţie intrinsecă o relaţionare? 
' Desigur, pentru a vorbi de contradicţie trebuie să raportez un dat la 
un alt dat şi să constat o opoziţie. Vom vedea îndată care sînt datele 
ce stau în opoziție contradictorie. Dar ne întrebăm încă o dată: este 
lipsa de contradicţie o raportare, o punere în legătură a cel puţin doi 
termeni ? Ceea ce nu se contrazice este ceea ce posedă o determinare, 
un fel de a fi univoc: este așa și nu altfel. Datul sau obiectul în genere 
şi mai ales datul real cunosc sau pot cunoaşte antagonisme, tensiuni, 
ciocniri, dar nu cunosc contradicții. Contradicţia, în sensul propriu al 
cuvîntului, este o instituire a ființei care vorbeşte. Cel care vorbește se 
poate contra-zice, dar cel care gîndeşte și mai cu seamă realul nu se 
contrazic. Așadar, nici posibilul suprareal nu este neapărat o relaţio- 
nare, dar cum vorbirea are c funcţie capitală în gîndirea logic-mate- 
matică, iar vorbirea poate fi o contra-dicţie, posibilul suprareal poate 
avea o structură relaționistă. 

Notăm şi chiar subliniem că posibilul „abstract“, „de drept“, posi- 
bilul logic-matematic nu este un posibil ce precede realul, ca şi cum el 
ar fi condiţia acestuia, ceea ce ar răsturna raportul de recesivitate, ci 
este un posibil independent. Eroarea lui Kant a fost de a face din 
„transcendental“, în sensul de posibilitatea oricărei experienţe, condi- 
ţia oricărui fenomen real, a naturii. Pentru Kant, toate formele intui- 

tive și noţionale ale raţiunii sînt condiţii a priori ce fac posibilă expe- 
riența obiectivă. În acest „posibilism transcendental“, Kant rămîne tri- 
butar definiţiei date filozofiei de către Leibniz şi Wolff : filozofia este 
ştiinţa posibilului ca posibil, adică a unor noțiuni gîndite fără contra- 
dicţie. Dar tot de la Leibniz se ştie că realul cere un complementum 
possibilitatis, că deci realul nu este numai ceea ce este posibil, dar și 
ceea ce este composibil, deci ceea ce nu se „contrazice“ cu celelalte 
date ale realităţii. Prin această lipsă de contradicţie extrinsecă se in- 
troduce relaţia în posibil, dar relaţia nu este în cazul de faţă decit 
expresia relației specifice realului, a relaţiei de acţiune : composibilul 
este totuna cu relația de acțiune, căci nu toate datele pot acţiona lao- 
laltă pentru a construi lumea. În rezumat, posibilul ca tare nu are o 
structură relațională. realul nu se teme de absurd, de contradicții, 
întrucît el este exprimat de imaginaţia omului, însă o astfel de con- 
tradicție nu anulează posibilul ireal, ci mai degrabă îl întreţine. Su- 
prarealul are prin sine o structură necontradictorie, fiindcă fiecare ge- 
neral are propria sa natură împăcată cu sine. Contradicţia se strecoară 
în suprareal tot prin gîndirea sau exprimarea omului. Aci limbajul: tre- 
buie să fie sever disciplinat. Realul are însă o relaţie de composibilitate 
< sau de co-acţiune, care poate fi şi este aproape totdeauna legată de 
conflicte, de antagonisme, dar acestea nu sînt în sens propriu, autentic, 
contradicții. 

„O menţiune aparte se cuvine posibilității pur logice, adică proble- 
maticului, incertului, ipoteticului. Incertitudinea nu se referă la struc- 
tura lucrurilor, la obiecte, cum vom constata mai jos în așa-numita po- 
sibilitate parțială, ci la cunoașterea noastră. Omul de ştiinţă care caută 
să descopere cauza unui fenomen, de exemplu a tumorii cancerului, ştie 
bine că această cauză există, este reală şi că acţionează necesar, dar el 
n-o cunoaște. Pe temeiul cunoştinţelor de care dispune, omul de ştiinţă 
formulează o „ipoteză“ cu un anumit grad de probabilitate sau de apro- 
piere de certitudine. Faptele cunoscute nu contrazic fățiș ipoteza, care 
de aceea este posibilă. Dar această posibilitate este, cum spune Hart- 
mann, disjunctivă : poate că este aşa, poate că nu este așa. Un singur 
fapt nou poate să răstoarne ipoteza şi să determine formularea alteia, 
din care a dispărut ca imposibilă explicaţia dinainte. Dacă ipoteza are 
ca obiect desfășurarea unui proces care nu s-a terminat încă, atunci 
pătrundem în zona întunecată a posibilului real, care în filozofia euro- 
peană este un adevărat „copil al suferinţei“ sub raport teoretic şi nu 
mai puţin sub raport practic. 


Dacă am vrea să rezumăm concepţiile despre raportul dintre po- 
sibil şi real, nu ne-am înșela reducîndu-le la următoarea alternativă : 
posibilul sau precede realul, sau îi urmează. Teoria posibilităţii ca fac- 
tor ce premerge realul este cea mai veche şi cea mai stăruitoare pînă 
astăzi, chiar şi la acei care cred că s-au emancipat de ea. Posibilul pre- 
merge realului, fiindcă se crede că realul, înainte de a deveni real, este 
numai posibil. Însuşi Hartmann situează realul între posibil, care merge 
în frunte, și necesar, care întărește realitatea. Desigur, realul este din 
punct de vedere logic lipsit de contradicție, deci este posibil, situaţie 
care nu asigură întîietatea posibilului, ci numai arată că există un anu- 
mit posibil logic-matematic, indisolubil legat de expresivitatea verbală 

a omului. Adevărata teorie a priorităţii posibilului faţă de real consi- 
deră realul ca precedat de un număr nesfîrşit de posibilităţi, din care 
numai una se realizează. Realitatea este plină de posibilităţi, asemenea 
unor fantome doritoare de a se încorpora, de a deveni reale. Deci din 
toate posibilitățile numai una primește seva, sîngele realităţii şi astfel 
dintr-un strigoi ea devine o ființă în carne și oase. Împotriva acestei 
concepții patronată de Aristotel şi apoi de scolastici, concepţie care face 
din posibil (potențial) un fel de anticipație ștearsă, fără vlagă a rea- 
lităţii, concepția megarică reprezintă o reacţie prin exces, din neferi- 
cire fără nici un răsunet istoric mai adînc. Conştiinţa naivă nutrește şi 
ea convingerea că realul este mai întîi posibil, că este o prefiguraţie a 
existenței, ceva hibrid între real și ireal. Cum să admită conştiinţa 
populară teza lui Diodoros Kronos că posibilul este numai ceea ce se 
realizează ? Dacă este real, mai are nevoie un dat să fie și posibil? 
Nedumerirea este legitimă. Potrivit concepţiei noastre, această dublare 
nu este cerută de fapte: realul nu este și posibil, ci este numai real. 
Atunci ce este posibilul ? Este în adevăr dublarea realului, dar numai 
după: ce s-a produs ; este umbra proiectată de real. H. Bergson, în arti- 
colul Le possible et le réel, publicat în 1930 cu ocazia premiului Nobel, 
a exprimat clar a doua interpretare a raportului dintre posibil şi real. 
Realitatea împlinită, care a servit ca temei pentru un enunţ adevărat, 
aruncă umbra sa în trecut : ea pare că a preexistat sub forma de posibil 
propriei sale realizări. Este un fel de filius ante patrem. De aci rezultă 
şi pretenția că posibilul anticipează viitorul. „Judecînd că realizarea 
adaugă ceva simplei posibilități : posibilul ar fi existat din toate tim- 
purile ca o fantomă care își așteaptă ceasul, el a devenit realitate prin 
adăugarea unui lucru, prin nu știu ce transfuzie de sînge sau de viaţă. 
Nu vedem că dimpotrivă posibilul împlică realitatea corespunzătoare cu 
ceva mai mult care se adaugă, fiindcă. posibilul este efectul combinat 
al realității odată apărută şi al unui dispozitiv care o aruncă înapoi. 
Ideea imanentă celor mai multe filozofii și naturală spiritului uman a 
posibililor, care s-ar realiza printr-un cîştig de existenţă, este deci o cu- 
rată iluzie“ (La pensée et le mouvant, p. 129). „Trebuie să ne împăcăm 
cu această idee: realul se face posibil şi nu posibilul devine real“ 
(îb., p. 132). 

Există totuși, cum recunoaște însuși Bergson, şi un al doilea sens 
al posibilului, a cărui împletire cu realul apare mai îndreptăţită. “În acest 
nou sens, posibilul este „capacitatea“, „predispoziția“, „germenele“, „vir- 
tualitatea“ pentru o anumită realizare. Modelul real al acestei posibili- 
tăţi este viața, dezvoltarea organismelor dintr-un embrion, care conţine 
ca o „posibilitate“ întreg organismul de mai tirziu. Este evident că acest 


menele însuși nu este „pură posibilitate“, ci este un crîmpei de reali- 
tate capabil de a se amplifica. Posibilitatea este dezvoltarea acelui ger- 
mene. Nu uităm că dezvoltarea este ea însăși reală, fiindcă este condi- 
ționată real, fiindcă aşadar presupune intervenţia unor cauze reale aju- 
tătoare : umiditate, temperatură, hrană etc. Capacitatea arhitectului de 
a construi mai cere, pentru a duce la realizări, mijloace de construcţie, 
forța de muncă a altora, ca şi a arhitectului, cu iniţiativa şi perseverenţa 

sa. Aci, în. definirea posibilului ca predispoziţie și capacitate, revine un 
rol deosebit voinţei omenești, caz special de care vom vorbi îndată. 
Vorbim așadar de „posibil. real“ ori de cîte ori sînt date unele condiţii 
reale, dar lipsesc altele, iar -posibilitatea rezultă din proporţia dintre 
condiţiile reale prezente şi condiţiile reale viitoare. Se poate vorbi și de 
„posibilitate parțială“, termen pe care îl respingem, -fiindcă el se aso- 
ciază prin contrast cu „posibilitatea totală“, adică cu o posibilitate care 
este totuna cu totalitatea condiţiilor reale. Expresia dubioasă de „posi- 
bilități parţiale“ se aplică ceva mai legitim în următorul caz : sînt date 
“toate condiţiile pentru. producerea unui fenomen, afară de una singură. 
Prăbuşirea arborelui putred așteaptă numai o vijelie, o ultimă condiţie 
reală, Îi se adaugă celorlalte condiţii -reale, producînd evenimentul 
care c 

Dar se poate întîmpla ca să fie date toate condiţiile afară de una, care 
însă nu se produce. Atunci fenomenul nu mai este „parţial“ posibil, ci 
este de-a dreptul imposibil (vezi J. Hessen, Das Problem des Măglichen, 
„Philosophisches Jahrbuch“, vol. LIII, 1940). Deci „posibilitatea par- 
tială“, cînd nu este o.-imposibilitate, poartă numele de posibilitate reală. 
„Și logicianul psiholog J. von Kries împărtășește aceeași părere : este real 
"posibil ceea ce „în condițiile determinante nu cuprinde nimic care să 
„excludă apariţia legal necesară a unui efect“. 


Pînă aci n-am întîlnit nici un caz în care posibilul să revendice o 


rinde pe acela care nu cunoaște acumularea condiţilior reale. - 


poziţie independentă de aceea a realului. „Posibilitatea parţială“ este“ 


«drept vorbind o realitate parțială, iar ceea ce se adaugă, pentru a ajunge 
la un anumit efect, este de asemenea real. Să fi fost oare „posibile“ mai 
multe rezultate sau efecte, din care numai unul a devenit real? Mulți- 
mea de posibilităţi, înainte de realizare, este o iluzie post festum sau 
după tragerea loteriei. Orice eveniment nou este determinat de'o cauză 
reală, de constelația reală a condiţiilor. Jocul variat al condiţiilor se 
explică prin complexitatea realului. „Posibilităţile“ sînt proiectări min- 
tale produse de ignorarea complexităţii cauzelor şi a obstacolelor ce îm- 
-piedică desfăşurarea cauzelor. 


Se pare că problema posibilului primește date noi, care o așază în 
altă lumină, dacă intervine voința omului. Este o credinţă foarte răspîn- 
dită că viitorul, de exemplu, al unui tînăr este un vast cîmp de posibi- 


dusa 


-mește suflul vieţii, adică al realului, pentru ca ele să devină din slă- 
bănoage posibilităţi realităţi pline de energie. Desigur, sînt împrejurări 
plastice, cînd voința decide realul prin alegerea ei, prin iruperea ei „rea- 
lizatoare“. Putem chiar exagera puterea de transformare a voinţei ferme, 
neînduplecate. Dar este prudent să nu uităm că meandrele cursului vieţii 
“sînt dependente şi de alte împrejurări externe, nu numai de voinţă. 
Dacă nu ne-a părăsit prudenţa, este bine să ţinem trează conştiinţa că 
-voința este un factor real printre ceilalți factori reali. Adevărul este că 
nu ştim niciodată cu precizie ce anume depinde de puterea voinţei și 
ce stă sub puterea împrejurărilor, a „destinului“. Înainte de a fi încer- 
cat nu ştim bine dinainte ce putem și ce nu putem. Uneori entuzias- 

mul, credinţa, voinţa riscului pot realiza mai mult decît calculul pe baza 
condiţiilor obișnuite. De aceea unii vorbesc, ca de o normă etică, a în- 
cerca imposibilul (J. B. Kozak, La norme morale : ultra posse tenemur, 
~Travaux du IX-e Congrès intera, de ghileasegiiie sai, KA, MOSIA cp, SS 
şi urm.). Caracteristica esenţială a culturii europene după revoluţia fran- 
ceză pînă astăzi este credinţa aproape magică în puterea revoluţionară 
a voinței omenești, mai întîi în puterea ei catastrofică, „nihilistă“, de 
distrugere, şi apoi în puterea de construire a unei „vieți noi“. În acest 
sens, se poate spune că omul european este ființa ce simte că are înaintea 
sa larg deschis domeniul posibilului. Îndată ce europeanul a rupt lan- 
țurile îngrădirilor tradiționale, i se deschide perspectiva unor posibili- 
tăţi minunate a căror realizare el o năzuieşte fără odihnă şi în ciuda 
decepțiilor. Neizbinda simplelor proiecte ale gîndirii, a utopiilor, este 
considerată ca vremelnică şi caco verificare a puterilor sale. Un nou 
efort, mai bine pregătit şi susținut, poate va fi încoronat de succes. 
J. Rivière, în De P'Allemand, ţine să arate că o trăsătură a caracterului 
german este voinţa de a se arunca înainte, fără a ţine seama de împre- 
jurări, îndată ce a conceput o posibilitate. Este aci mai degrabă o ca- 
racteristică a europeanului și poate chiar a omului în general. Prin 
aceste considerații nu promovăm indeterminismul voinței și cu atît mai 
puţin indeterminismul realului. Voința nu face dintr-o simplă posibili- 
tate o realitate, numai sub pretextul că viitorul este nedeterminat. Viito- 
“rul nu este niciodată nedeterminat, ci numai indiferent față de factorii 
ce-l determină ca real, printre factori voinţa avînd un rol însemnat. 
Viitorul nu este tărimul posibilului pur, ci el continuă realitatea pre- 
zentului și a trecutului. Nedeterminarea viitorului este tot mai îngrădită 
de factorii reali care se succed şi care fac viitorul să fie determinat. Cu 


cît se înmulțesc condițiile determinante, cu atit se îngustează „cercul 


posibilităților“ (N. Hartmann, op. cit., p. 237). Numai cel ce nu cunoaşte 
desfăşurarea procesului real, succesiunea condiţiilor realizate, crede că 
viitorul putea să fie altfel decît a fost. Voința este una din condiţiile 
reale ; ea are superioritatea conştiinţei, care poate introduce cauze ma- 
teriale ce nu existau în lume, sau care poate suprima obstacolele exis- 
tente înainte de intervenția omului. La om posibilul este dat nu ca o 
fantomă în mijlocul realităţilor, ci sub formă de plan, de proiect, de 
„ideal“, pe care omul, prin activitatea sa, îl realizează, ceea ce înseamnă 
că posibilul nu planează ca un strigoi, ci intră în țesătura realului. 

În rezumat, realul este structurat relaţional tocmai datorită „asS- 
primii“ sale, „presiunii“ exercitate de relația activă inerentă realului, 
în timp ce posibilul şi necesarul n-au o structură relațională, dar pri- 
mesc relaţiile de acţiune ale realului. Posibilul și necesarul sînt indife- 
rente față de relaţie. Realul şi necesarul sînt congruente. Dacă nu orice 
real este necesar — vom vedea îndată de ce —, realul este necesar ori 
de cîte ori intervine o cauză. Dimpotrivă, realul şi posibilul nu au strînsa 
solidaritate pe care o afirmau odinioară megaricii și azi încearcă să 
o justifice N. Hartmann. Posibilul se împletește cu realul numai cînd 
el se prezintă ca o realitate „parţială“, „necompletă“, „nedeterminată“, 
în curs de formare. Pentru un posibil autentic nu este loc în orbita 
realului. Posibilul se adăpostește în sfera fictivului, iar a suprarealului 
ca „lipsă de contradicţie“. Numai ca rezultat al prejudecăţilor, analiza 

modală a ocupat o poziţie centrală în filozofie. Modurile nerelaţionale, 
posibilul și necesarul au complicat problematica filozofică și au dus la 
mistificări. Nici posibilul, nici necesarul nu sînt date dinainte realului, 
căruia îi revine rolul secundar de a „realiza“ posibilul şi necesarul. 
Esenţialul este că posibilul nu este dat înaintea realului ca o fantomă 
şi de asemenea că necesarul nu este dat înaintea realului, ca și cum 
nimic nou nu mai poate îmbogăţi realul, ci totul ar fi prefigurat, fatal, 
dat dinainte în mod necesar. Un dat necesar de la început este tot aşa 
de fantomatic. Filozofia nu se lasă intimidată de fantome — de fantoma 
falsei posibilităţi, ca şi a falsei necesități. 


24. CONTINGENȚĂ-NECESITATE 


Ca un epilog al cercetării modurilor, dualismul contingenţă-necesi- 
tate instalează, central, în problema structurii experienţei. Nic. Hart- 
mann consideră contingenţa (Zufălligkeit) un „mod neregulat“, echivoc, 
îndoielnic. Noi acordăm contingenței cea mai mare semnificaţie, fiindcă 
acest mod se dovedește a fi îndeosebi tributar şi deci subordonat carac- 
terelor constitutive ale lumii, contrar concepţiei lui Hartmann, care îi 
păstrează un loc aparte, inexplicabil, în rîndul categoriilor modale. Po- 
trivit lui Hartmann, cu cît un mod este mai puţin legat de relaţie, ca- 
tegorie constitutivă, cu atît este mai pur. În grupa modurilor pure intră 
contingenţa şi realitatea-irealitatea, care de asemenea se dispensează de 
relaţie. Contingenţa se defineşte prin caracterul de a suprima toate mo- 
durile relaționale : posibilul, imposibilul, necesarul. „De aceea contin- 
genţa nu este un mod între altele, ci numai vaga expresie totală pentru 
dispariția modurilor relaţionale și izolarea celor absolute“ (Möglichkeit 
und Wirklichkeit, p. 222). În concepţia lui Hartmann, contingența are 
următoarele sensuri: a) accidentalul, hazardul sau întîmplarea, sens 
just ; b) ceea ce are o cauză, şi ca atare poate fi explicat, dar nu are în 
sine rațiunea de a fi — sens inocent, căci orice, afară de Dumnezeu, se 
subsumează acestei contingenţe ; c) ceea ce exclude în mod absolut ne- 
cesitatea, fiindcă nu depinde de nimic, este fără legătură cu altceva, 
pluteşte izolat — sensul autentic, cel mai însemnat. În această situaţie 
limitrofă se cuprind începuturile de serii necesare, principiile lumii și 
cunoașterii, deci însuşi Dumnezeu şi principiile logice. Ciudat în teoria 
lui Hartmann este că contingența este reversul necesităţii, care este 
prototipul relaţionării, dependenţei, conexiunii. Aşadar, contingenţa, care 
este negativul, este aşezată pe acelaşi plan cu necesitatea, care este 
pozitivul. Este ca şi cum am spune că electricitatea negativă este ne- 
gația oricărei electricităţi, nu a unei anumite electricități sau că nume- 
rele negative suprimă numărul în genere. Aceeași impresie de ciudățe- 
nie face şi ideea de contingenţă în existenţialismul lui J.-P. Sartre. 
„Existenţa“ pură este contingentă. „Esenţială e contingenţa. Vreau să 
spun că prin definiţie existența nu este necesitate. A exista înseamnă 
a fi aci pur şi simplu. Existenţii apar, pot fi întâlniți, dar nu pot fi ni- 
ciodată deduși [...] contingenţa nu este o aparenţă ce poate fi împrăş- 

tiată : este absolutul, deci gratuitatea: perfectă“ (Sartre, La Nausee, 
p. 169). 
Cum vom înlătura impresia de ciudat pe care o lasă în urma sa, 
ca o diră, teoria contingenţei la Hartmann și Sartre ? O cale ar fi ñe- 
garea contingenţei. Nimic nu există în lume cu totul izolat, fără cone- 
xiune, fără un temei. Deci contingentul (accidentalul, hazardul) este o 
curată iluzie produsă de ignoranța noastră — aspect care va fi reluat. 
Dacă suprimăm contingenţa ca absolută izolare și neconexare, se pare 
că ne rămîne să afirmăm că tot ce este dat este condiționat, fundat, deci 
este necesar. Noi nu împărtăşim ideea că contingenţa este o iluzie, deci 
că tot ce este dat are modalitatea necesităţii. Dar nici nu facem din 
contingenţă și necesitate termeni ce se contrazic şi se exclud. Între ei 
există opoziţie, însă o opoziţie recesivă. Deci recesivitatea se exercită 
nu numai de la posibil și necesar față de real, dar şi de la necesar față 
de contingent, împrejurare care ne dezvăluie că contingența nu este 
pur negativă şi că este intim legată de realitate. Contingența nu exclude 
necesitatea, ci amîndouă sînt legate ca frații siamezi, necesitatea luînd 
rolul recesiv, contrar aşteptărilor. Necesitatea este opusă contingenţei, 
dar funcția ei este o întregire recesivă a contingenţei. Contingentul nu 
exclude necesarul, ci se înserează în acesta, pentru a-i răpi rigiditatea, 
lipsa de suplețe pe care realitatea nu o poate tolera. Realitatea nu stă 
sub jugul unei necesități indefectibile. În cadrul ei, contingența do- 
mină, dar este necontenit contrabalansată de necesitate, aşa cum plura- 
litatea este retușată de unitate, noutatea de identitate (repetiție), in- 
dividualul de general. Vom vedea îndată că: contingența este un alt 
nume, un alt aspect pentru. noutate, individualitate şi multiplicitate. 
Caracterul dominant al contingentului nu mai'-surprinde, dacă contin- 
gența este temperată recesiv de necesar şi dacă — îndeosebi — realul, 
ca relaţie de acţiune, cere neapărat contingenţa. Așadar, contingența nu 
elimină raportul de acţiune al _ realului, ci îl. înceşte, îi dă un cîmy 
mai vast de manifestaţie. Pe scurt, contingenţa domină- necesarul, (dat) 
amîndouă sînt dominate de real. ; Ac 
Începem prin a examina fețele 'contingenței. Forma cea mai gene- 
rală, dar nu şi superioară, a contingenţei este hazardul, întîmplarea, 'iar 
forma cea mai -restrînsă, dar superioară, este accidentalul. Să conside- 
răm 'înțîi pe acesta din urmă. Accidentalul este opus esențialului, 'ca 
atare și el este o notă generală, însă ună care poate fi pierdută fără‘ ca 
lucrul să înceteze ceea ce el este — esenţial. Folosindu-ne de un exem- 
plu al lui Hartmann, vom spune că este esenţial ca suma unghiurilor 
dintr-un triunghi să fie egală cu 180°, dar este contingent (accidental) 
ca un unghi să fie de 65°. Cum determinarea accidentală este tot o notă 
generală, și ea este necesară ca tot ce este general. Ceea ce dintr-un 
punct de vedere este accidental, neesenţial, din alt punct de vedere 
poate fi esenţial, așa încît se poate afirma că nimic general nu este 
absolut accidental, contingent, neesenţial. Pentru o anumită figură geo- 
metrică sau pentru un anumit unghi de refracție, unghiul de 65° poate 
să fie esenţial. Trecem acum la alte forme ale contingenţei, pentru a 
încheia cu specia cea mai răspîndită, cea mai populară a contingenţei, 
cu hazardul. : 

Începem prin a elimina din cadrul contingenței un sens foarte răs- 
pîndit la unii din gînditorii contemporani : contingenţa este libertatea, 
este chiar acţiunea „spontană“. Dacă prin spontaneitate se înţelege lipsa 
de orice cauză, o astfel de libertate se confundă cu hazardul în sensul 
său cel mai anevoie de primit. În realitate, nimic nu este absolut fără 
cauză, un deus ex machina, un salt din nimic. Tot ce apare este aşa 
şi nu "altfel, este într-un anumit fel, este determinat, ca atare presupune 
condiţii care îl determină să fie aşa şi nu altfel. Dar libertatea poate să 
nu însemne hazard, apariţie întîmplătoare, ci să însemne apariţia a ceva 
nou, unic. Cu acestea trecem la sensul legitim al contingenţei. Contin- 
genta este asociată cu două componente” dă càpeteñie ale experienței : 
individualitatea și noutatea. Dacă realitatea este acţiune şi acţiunea 
constă în schimbări, atunci individualul, care este schimbătorul şi ac- 
tivul, este constitutiv realității. Nu reamintim că individualul este activ 
datorită proprietăților sale generale, care de aceea lucrează necesar. Dar 
şi activitatea individualului însuşi trebuie să se înregistreze în sînul 
realității: această acțiune a individualului ca atare reprezintă contin- 
genta. Trebuie să subliniem că contingența individualului este încadrată 
de necesitatea. acțiunilor . ce decurg din proprietăţile. generale, Bă chiar 
apare ca o sumă niciodată terminată a acţiunior necesare emanate de 
la proprietăţi. Contingenţa individualităţii introduce în cadrul realităţii 
o supleţe, o bogăţie, fără de care necesitatea, stăpină absolută, ar consti- 
tui o atmosferă înnăbușitoare, paralizantă. Necesitarismul spinozist, în- 
teles consecvent și dus pînă la capăt, nu stimulează acțiunea și deci nu 
tolerează ceea ce Spinoza numește actuosa essentia, ca proprietate a 
naturii-Dumnezeu. Nicăieri nu apare atît de luminos rolul contin- 
gent al individualității ca în voinţa liberă. Libertatea nu este negarea 
necesităţii și a determinismului, ci este _determinismul individualităţii,. 
al eului. Intervenţia individualităţii nu suprimă necesitarismul și deter- 
minismul, ci oferă acestora un cîmp de manifestare recesivă, mai suplă, 
mai vie. Dacă individualitatea este factorul constitutiv al realității, pre- 
zenţa ei este fundamentală în configuraţia lumii și odată cu ea aceea 
a contingenţei. 

Individualitatea este asociată cu noutatea în lume. În filozofia fran- 
ceză a contingenţei, de la Boutroux la Bergson, contingenţa este iden- 
tificată cu noutatea. Dacă noutatea există oriunde se întîlneşte diver- 
sitate, multiplu, atunci noutatea şi prin urmare contingența există pre- 
tutindeni în lume, nu pentru a înlătura identitatea, repetiţia, ci pentru 
a da acestora prilejul de a se manifesta şi de a se exercita cît mai amplu. 
Este un fals raţionalism acela care neagă, odată cu schimbarea şi de- 
venirea, noutatea, așa cum se mîndrea, în singularitatea ei, filozofia 
eleată. Dacă problema noutăţii a devenit atît de gravă, de chinuitoare, 
răspunderea o poartă prejudecata care transformă artificial, schematic, 
raţiunea în simplă repetiţie, în tautologie, ca și cum deosebirea, multi- 
plul, noutatea n-ar fi tot așa de „inteligibile“ ca şi contrarii lor. Con- 
tingența pu exclude cauzalitatea, ci numai cauzalitatea redusă la iden- 
titatea generalului, ca și cum generalul nu ar fi dependent de indivi- 
dualul căruia îi aparține (compară Ernst Troeltsch, studiul Die Bedeu- 
turg des Begriffs der Kontingenz, în volumul Zur religiösen Lage, Re- 
ligionsphilosophie und Ethik, 1913, ed. a II-a, 1922). Contingenţa ex- 

primă așadar bogăţia, caracterul neistovit al realităţii, caracter care nu 
exclude necesitatea, ci numai răpeşte necesităţii rigiditatea şi rolul do- 


minant şi absolut. Orice necesitate reală este „relativă“. În adevăr, orice . 
real este necesar, fiindcă este dependent de altceva, de o cauză, de o . 


condiţie generală, dar și aceasta, la rîndul ei, este un efect, un condi- 
ționat, o dependenţă de altceva — şi seria nu poate fi încheiată. Reali- 
tatea este nesleită în seria cauzelor şi efectelor, pe scurt, este contin- 
gentă, dar pactizează cu necesarul. Pentru G. Simmel, necesitatea este 
absolută, ori de cîte ori un proces sau un obiect nu mai este dependent 
de altceva în afară de sine, ci există în sine şi prin sine. „Necesitatea 
unui proces sau a unui obiect este deci absolută, numai -cînd ea nu de- 
„pinde de un obiect străin, din afara sa, ci constă ca necesitate în sine şi 
prin sine însuşi. Critica a arătat demult că o asemenea necesitate nu 
există, ci mai degrabă orice real este numai relativ necesar“ (Simmel, 


Einleitung in die Moralwissenschaften, ed. a III-a, 1911, p. 203). Necesi- 


tatea „relativă“ este dar necesitatea prin altul. Surprinzător este că ne- 
cesarul prin sine, absent, ceea ce se determină prin sine, a fost definit 
dimpotrivă ca libertate. Dumnezeul lui Spinoza lucrează necesar numai 


potrivit naturii sale şi tocmai de aceea este ființa liberă. Libertatea și .. 


necesitatea prin sine coincid. Vom vedea că libertatea și necesitatea nu 
se exclud nici în fiinţa noastră, în conștiința umană, pe temeiul aceleiaşi 
structuri. Libertatea este o determinare specifică, este autodeterminarea, 
dar nimic nu ne silește să considerăm determinarea prin sine ca o nece- 
sitate absolută. Nimic nu se determină, în mod absolut, prin sine, ci 
totul stă în reţeaua de determinări prin altul, de necesitate „relativă“. 
Determinarea prin sine. este caracterisica libertăţii care se armonizează 
recesiv cu necesitatea, excluzînd necesitatea absolută din cadrul realu- 


lui. Tot ce se determină prin sine şi deci este liber este determinat -şi . 


prin altul, nu este izolat, absolut, cum este numai Dumnezeul transcen- 
dent. Știm dintr-un. capitol precedent că necesitatea este subordonată 


generalului, deci că orice acţiune a generalului este necesară, indepen-. 


dent dacă necesitatea este relativă sau absolută. 


Hazardul este treapta de jos a contingenţei, dar este o contingenţă 
îndeobşte primită. În sensul popular, hazardul semnifică două lucruri : 


a) ceea ce vine împotriva așteptărilor şi scopurilor noastre, ceea ce. 
este cauzat independent de voinţa noastră şi mai ales împotriva voinței .. 
noastre ; b) este arbitrarul, ceea ce apare „de la sine“, irațional, ca- 


pricios, .ca o derogare de la axioma cauzalităţii. Nu este vorba aci de 


ignorarea cauzei, ci de absenţa oricărei cauze. Primul sens este inofen=, 


siv ; al doilea este dimpotrivă ofensiv, chiar foarte ofensiv, şi de aceea 
se cere îndeosebi examinat. Este hazardul anularea oricărei cauze ? 


Nimic real nu este total străin de principiul cauzalităţii. Ne aflăm însă. 
în fața unei situații mai complexe, dar nu excepţională, ci comună. Ha-.. 
zardul are o cauză, adică el este un efect, un rezultat şi totuși el nu este . 


un produs, un efect, un rezultat, asemenea celorlalte efecte. Hazardul 


posedă note specifice, datorită cărora el se opune necesităţii şi totodată 
el admite prezența recesivă a necesității sub _cele două specii ale_aces-.. 


teia : cauză şi lege. Structura specifică a hazardului a fost relevată mai 


consecvent și sistematic de gînditorul francez Augustin Cournot. Po- 
trivit concepţiei acestuia, universul nu este constituit dintr-o singură ..: 

serie cauzală, care ar impune omului-un necesitarism greoi, ci aste 
alcătuit dintr-o pluralitate de serii sau fibre cauzale, care sînt indepen- 
dente, dar se întretaie, se încrucişează, interferează, „coincid“. Fiecare 
serie ascultă strict de cauzalitate, ca de exemplu prăbuşirea unei ava- 
lanşe, de o parte, și trecerea prin locul acela a unei caravare turistice 
sau a unui tren care stă sub imperiul legilor mecanice şi al prescripției 
orarului [de altă parte]. Dimpotrivă, întîlnirea celor două serii cauzale 
este „întîmplătoare“, este un hazard ce are caracterul de unicitate. Este 
un „caz“, un „accident“, un fapt singular sau „istoric“, ceea ce nu în- 
seamnă un caz rar sau extraordinar. Hazardul, în acest sens, are drept 
cauză întretăierea a cel puţin două serii cauzale, dar nu constituie o lege, 
fiindcă nu are în sine direcţia repetării, cu toate că el se petrece, cum 
vom vedea, pe un fond de repetiţii, de legalităţi. Cu cît realitatea este 
mai bogată în proprietăți (generale), deci în acţiuni necesitate, cu atît 
mai numeroase vor fi „hazardurile“, interferențele de serii, „imprevi- 
zibilul«. Este destul să ne gîndim că naşterea, eveniment existențial în 
sine banal, dar hotărîtor pentru fiecare, este produsul hazardului. Întâl- 
nirea unui bărbat şi a unei femei, căsătoria lor şi nașterea acestui copil 
sînt tot atîtea linii cauzale care dau o conjunctură unică. 

Toate aceste interferenţe puteau tot aşa de bine să nu aibă loc. 
Conceperea sub impulsul unui instinct orb combină două celule, din mii 
de alte celule, şi zămislesc un germene care, din mulţi alți germeni 
avortaţi, ajunge la o dezvoltare normală. S-a exagerat dramatic rolul 
hazardului în viața individuală, ca şi cum hazardul n-ar fi încadrat de 
aproape de necesitate. Sînt tipice pentru o anumită stare de spirit de 
la sfîrșitul secolului al XIX-lea următoarele reflecţii ale lui L. Bour- 
deau : „apariţia indivizilor este rezultatul unui hazard ; existența lor 
se desfășoară de-a lungul unei serii de hazarduri, iar moartea, care îi 
pune capăt, este un ultim hazard. Fenomen accidental și trecător în 
sînul realității universale şi pururea schimbătoare, ființa umană se ridică 
o clipă şi dispare îndată ca un val la suprafața oceanului“ (L. Bourdeau, 
Le probleme de la mort, 1893, p. 299). ș 

Fenomenul interferenţei de serii cauzale este un caracter structural 
al universului, nu numai al vieţii. „Hazard, în această semnificaţie 
— scrie Fr. Jodl —, este numărul imens de situaţii şi combinaţii, pe 
care le realizează legile naturii date fiind mărimea lumii şi mulţimea 
părților ei; hazard este ceea ce modifică efectul unei cauze prin înse- 
rarea acesteia în complexul altor procese ; hazard este ceea ce face pe 
anumiţi indivizi sau anumite lucruri să ajungă la puncte ale spaţiului 
şi timpului, acolo unde ele, potrivit raporturilor ce le împresoară, pot 
asculta de o anumită legalitate sau pot exercita însele anumite efecte“ 
(Fr. Joal, Vom: Lebenswege, studiul Der Begriff des Zufalls, vol. I., 
1916, p. 522). 

Spuneam înainte că fiecare intersecţie de linii cauzale este unică, 
individuală. Oare intersecţia unică a liniilor cauzale generale anulează 
generalitatea şi necesitatea cauzelor, legalitatea ? Avem prilejul a sub- 
linia din nou o latură a lumii favorabilă recesivităţii, motivul de asi- 
metrie al existenței. Orice serie cauzală este necesară, este deci şi o 
lege, o conexiune, fiindcă acţiunea cauzală are ca suport o. notă, o pro- 
prietate generală. Dar seria cauzală are fundamentul ei în indivizi, în. 

relaţia de acţiune dintre indivizi, fiindcă notele generale aparţin indivi- 
zilor. Cauză, lege, necesitate au rădăcinile. în individual, care, el însuși, 
nu este. general şi deci nu „este nici necesar, ci este domeniul contin- 
“gentei, hazardului. Problema va apărea” dini Bou în cîmpul cercetării în 
“capitolele următoare : „cauzalitate-finalitate“« şi „determinism-libertate“. 
Deocamdată vrem să descoperim cadrul de necesitate al hazardului, cadru 
cerut de împrejurarea structurală că hazardul a luat ființă din întil- 
nirea seriilor cauzale şi legale, deci din încrucişarea liniilor de nece- 
sitate. 

Calculul probabilităților, una din cele mai uimitoare cuceriri ale 
certitudinii matematice, demonstrează existența unei legalităţi statis- 
tice [3], dacă, în loc de a considera un singur caz sau puţine cazuri, 
luăm în consideraţie un număr tot mai mare de cazuri, aşa încît parti- 
cularităţile fiecărui caz se anulează în faţa numerelor mari. Să luăm 
“exemplul clasic al jocului de zaruri. Fiecare aruncare de zaruri este strict 
necesitată, fiindcă ea se desfășoară în condiţii bine determinate. Dar 
condiţiile sînt de două feluri : de o parte condiţiile constante (forma și 
greutatea zarurilor, netezimea mesei pe care cad zarurile etc.), de altă 
parte sînt condiţiile variabile (impulsul aruncării, mișcarea zarurilor în 
mînă sau într-un cornet etc.). Hazardul exprimă nu independenţa reci- 
procă a diferitelor aruncări de zaruri, ci independenţa reciprocă a con- 
edițiilor variabile faţă de condiţiile constante. De aceea între succesivele 
aruncări de zaruri nu există nici o legătură şi „succesiunea“ lor nu poate 
fi prevăzută. Totuşi, calculul probabilității dă rezultate, dacă se aplică 
la o pluralitate: de cazuri, şi anume probabilitatea crește paralel cu nu- 
mărul cazurilor. 


Se explică uşor de ce. Prin repetiţie, condiţiile variabile ale arun- 
:cărilor individuale se anulează şi dau o medie- constantă, o legalitate 
statistică. Așadar, hazardul nu este absolut. Cum repeta Franz Brentano, 
nu există hazard absolut, fiindcă există o lege a hazardului exclus 
(Fr. Brentano, Versuch über die Erkenntnis, 1925, p. 153). Hazardul cal- 
culat cu probabilitate nu înlătură ideea de cauză și Fie lege, cauza și legea 
fiind indisolubil legate ori de cîte ori cauza este o proprietate generală. 
Individualul, fundamentul realității, reprezintă contingența încadrată în 
necesitate, întocmai cum individualul este constituit din note generale. 
Hazardul, ca factor integrant al lumii, exclude numai legalitatea rigidă, 
determinismul fatalist al spinozismului, ideea că totul este pură repe- 
tiție fără noutate şi contingență. Nenumărate sînt realizările universului, 
dată fiind bogăția elementelor şi a combinațiilor lor. Să ne gîndim 
bunăoară că desfăşurarea celei mai concrete legi implică nenumărate 
devieri ce o întunecă, o maschează, dar nu o împiedică şi încă mai puțin 
o suprimă. Dacă în sfera astronomiei devierile de-la traiectoria plane- 
telor fixată de legile lui Kepler sînt neglijabile, ele devin tot mai nume- 
roase şi mai greu de trecut cu vederea cu cît ne apropiem de sfera dia- 
metral opusă astronomiei, de istorie. Apropierea de individual, caracte- 
ristică pentru istorie, nu 'suprimă legea, ci o face suplă, statistică, apli- 
cabilă la valori mijlocii. Putem vorbi de „legile hazardului“, fiindcă, 
alături de hazard și ca un fundal al lui, lumea posedă o ordine, un de- 
terminism, o legalitate, o vastă zonă de repetiţii şi identități. Există 
anumite identități sau constante care pot intra în cele mai variate com- 

binaţii şi pot avea cele mai felurite rezultate, fără ca ele însele să se 
modifice. Numai pentru imaginaţie, nu şi pentru realitate, numai pentru 
utopii, nu şi pentru realizări, combinaţiile sînt indefinite. Numărul com- 
binaţiilor, oricît de enorme ar fi, are limite în condiţiile generale ale 
realităţii în genere şi ale realităţii umane îndeosebi. Cum spunea mora- 
listul francez, de origine italiană, abatele Galiani (secolul al XVIII-lea), 
„zarurile lumii sînt măsluite“ ; ele produc din individualul şi contin- 
genţa primordială a lumii legi, factori constanţi, repetiţii. Ne interesează 
mai -puţin contingența, individualitatea care, prin caracterul lor domi- 
nant, sînt luate cu drept cuvînt ca de sine înţelese, şi vrem să aflăm 
mai degrabă rezultatele necesare şi universale, legalitățile, atît cele mari, 
impunătoare, cît mai ales cele şovăielnice, ascunse, vulnerabile prin 
complexitatea lor. Am vrea să surprindem legea cea mai aproape de 
izvorul ei, cea mai aproape de contingent şi individual. 

Aristotel, în lucrarea de logică De interpretatione, şi anume în 
cap. 9, scris cu o vervă magistrală, demonstrează că necesitatea se aplică 
numai la prezent şi trecut, nu şi la viitor care rămîne contingent. Un 
viitor necontingent, necesar suprimă libertatea voinţei şi o subjugă unei 
necesităţi sinonimă cu fatalitatea. Voința noastră este liberă, dacă pro- 
duce efecte care fără intervenţia ei n-ar fi fost posibile. Ceea ce Aris- 
totel enunţă despre viitor este valabil deopotrivă pentru prezent şi tre- 
cut, numai că — adăugăm noi — contingența nu exclude necesitatea, ci 
se încadrează în ea şi presupune prezența ei recesivă. Contingenţa este 
izgonită numai de fatalism, de acea fantomă a necesității, de care vor- 
beam înainte : tot ce s-a întîmplat, se întîmplă și se va întîmpla, a fost 
dat de'la început, adică a fost predeterminat — noutatea este principial 
exclusă. De asemenea, Aristotel a căzut în eroarea de a primi poziţia 
megaricilor (Eubolides, Diodoros etc.), care susțineau că necesitatea uni- 
versală este postulată de principiile -logice (al contradicţiei și terțului 
exclus). Aristotel face concesia nefericită că terțul exclus nu- se aplică 
la „viitorul contingent“, în timp ce el rămîne valabil pentru restul 
timpului. În realitate, principiul terțului . exclus valorează universal, 
independent de timp, fără a pune în primejdie existența contingentului, 
hazardului şi libertăţii în orice porțiune a timpului. Dealtfel, însuşi 
Aristotel se apropie, către sfîrşitul capitolului, de: soluţia justă. 

Cităm, pentru a încheia, un ultim înţeles al hazardului, inocent, 
minor, dar şi cel mai popular: hazardul finalist. Apare drept hazard 
tot ce se întîmplă împotriva scopurilor, intențiilor şi aşteptărilor omu- 
lui, ca şi tot ce se întîmplă potrivit acestor scopuri și dorințe. Căci există 
nu numai un hazard nefavorabil, negativ, „neșansa“, „nenorocul“, dar şi 
un hazard favorabil, „şansa“, „norocul“. Omul cu scopurile sale este 
măsura hazardului. De aceea anticii, mai ales Aristotel, considerau ca 
hazard tot ceea ce se întîmplă „automat“, „de la sine“, adică mecanic, 
neintenţionat. Plec de acasă cu scopul de a merge în agora, scrie Aris- 
totel ; acolo întîlnesc un creditor neplăcut — iată un hazard. Dacă ple- 
cam de acasă cu scopul de a-l-întîlni, în urma unei înțelegeri prealabile, 
nu mai pot vorbi de hazard. Un sens asemănător dă hazardului H. Berg- 
son. O enormă ţiglă, smulsă de vînt, cade de pe acoperiș şi omoară un 
trecător. Spunem atunci că este un hazard. Am fi spus oare la fel dacă 
tigla desprinsă se spărgea pe trotuar ? Poate. Dar atunci ne-am fi gîndit 

vag la un om care ar fi putut să se găsească acolo sau ne-am interesa, 
pentru un motiv special, de acea porțiune din trotuar. În amîndouă îm- 
prejurările, există hazard numai fiindcă un interes uman este în joc și 
fiindcă lucrurile s-au petrecut ca și cum omul ar fi fost luat în consi- 
derațţie, fie pentru a-l servi, fie pentru a-l păgubi. Semnificaţia umană 
a unui efect colorează cauza, în sine mecanică, cu intenţii umane. „Ha- 
„zardul este deci mecanismul care se comportă ca şi cum el ar avea o 
3 intenție“ (H. Bergson, Les deux sources de la morale, p. 155—156). Ca 
s% 0 expresie a acestui mod de a concepe hazardul se prezintă afirmația 
„„jeare se repetă şi astăzi că concepția mecanică, adică aceea care admite 
“numai cauze „oarbe“, explică procesele universului ca „întîmplătoare“, 
ca simple rezultate ale hazardului. De data aceasta hazardul este între- 
buințat pentru a releva o ascunsă intenţie dușmănoasă omului, o mani- 
festare diabolică a unor puteri „brute“, dacă nu chiar „înnebunite“ şi 
„iresponsabile“. 
În rezumat, universul nu este condus numai de necesitatea legii, 
a cauzelor, ci cunoaște, la temelia lui, contingenţa, hazardul, „acciden- 
tul“; universul nu este numai cosmos, dar şi haos, însă hazardul, con- 
tingența, multiplul, noul, „haosul“ stau sub acțiunea recesivă a necesi- 
tăţii, sînt împletite cu necesitate, identitate, repetiţie, unul, care în 
funcţia lor recesivă cîştigă semnificația majoră a ordinei, a legalităţii. 
Cum se știe, recesivitatea nu știrbește întru nimic rolul necesităţii, ci 
numai o aşază la locul ce i se potriveşte ca resort al realului, nicide- 
cum ca obstacol al proceselor, ca moarte a devenirii, ca factor inhibi- 
tor sau limitativ al „vieţii“ universale. Necesitatea realității, a lumii nu 
este absolută, ci ea înfige rădăcinile sale în contingenţă, cu care ea con- 
vieţuieşte recesiv. Realitatea nu este nici contingenţă pură, cum înclină 
să creadă unii contemporani, nici necesitate pură, însă mai mult în sim- 
patia modernilor, ci este o. contingență ca factor dominant încadrată și 
servită de necesitatea cauzală sau finalistă. Că lumea noastră este ire- 
mediabil dominată de contingență este, cu o altă justificare ontologică, 
certitudinea cea mai intimă a filozofiei lui Aristotel, a acestei sinteze de 
antică înțelepciune. Numai că Aristotel ignorează funcţia recesivă a 
necesarului în orbita contingenţei universale. Contingenţa are primul și 
ultimul cuvînt, dar totdeauna în cadrul necesităţii recesive. 


25. EXISTENŢĂ-NEANT 


Dualismele precedente opun recesiv existente. Un nou dualism 
enunță o opoziție mai radicală: între existența dominantă şi neantul 
dominat sau recesiv. Este neantul o problemă atît de importantă, încât 
să stea, fie şi recesiv, în fața întregii existențe, aşadar nu numai a rea- 
lului, dar şi a suprarealului, irealului și idealului ? Sau mai degrabă 
se poate vorbi de „neantul unei probleme“ ? Este neantul numai un 
cuvînt, despre care Eug. Diihring spune : „numai într-un obscurantism 
mistic extrem această inflație a nimicniciei poate fi transformată în 
ceva cu luciri tulburi“ (Diihring, Der Wert des Lebens, ed. a VI-a, 1902, 
p. 20). Istoria filozofiei este o repetată mărturie a importanţei, a semni- 

sicației pe care au avut-o în gîndirea şi cultura omului cele două ne- 
gaţii : una a existenţei — neezistența, nefiinţa ; cealaltă a lui ceva — ni- 
micul, așadar a celor doi termeni numiţi de tradiţie „transcendentali“, 
fiindcă sînt valabili la tot ce este dat. Termenul de neant însumează 
negația celor doi termeni transcendentali (existența, ceva); de aceea el 
va fi obiectul deosebit al cercetării noastre. Ce este neantul, în ce raport 
stă el cu existența ? Importanţa inflaţionistă acordată de trecutul filo- 
zofiei — şi uneori, vom vedea, de prezentul ei — a fost întîmpinată cu 
ostilitate încă demult. Parmenide proclama ca o axiomă că numai exis- 
tența există şi este gindită, iar neexistența nu există şi nu poate fi 
gindită. Mai tîrziu, Platon, care înclină să înlăture din sfera gîndirii 
neexistenţa, nimicul, neantul, îl acceptă totuși sub o formă care este 
un model de argumentare. Un contemporan, Oskar Kraus, elev al lui 
Brentano, declară neantul un simplu cuvînt care nu găsește întrebuin- 
tare de sine stătătoare (categorematică), ci numai una alături de alte 
cuvinte (sincategorematică sau sinsemantică). Este o „larvă de cuvînt“, 
un torso de propoziție (O. Kraus, Uber Alles und Nichts, „Philosophische 
Hefte“, 1930, Heft 3). Încă mai înainte, Bergson vedea în neant un su- 
net fără conținut pozitiv. „Veţi vedea că aveţi de-a face cu vorbe, nici- 
decum cu idei și că «nimicul» n-are aici nici o semnificaţie“ (La pensée 
et le mouvant, p. 123). 

Se poate ca un anumit sens al termenului de neant să fie sau să 
pară golit de orice obiect, să fie sau să pară un nedat absolut, dar și 
atunci noi vorbim despre el şi deci nu vorbim în vînt, ci ne referim la 
ceva oricît de neprecis. În genere însă neantul are un sens și încă unul 
destul de complicat. N-avem decît să interogăm sumar istoria gîn- 
dirii. Democrit afirma principial că, alături de „plinul“, există „golul“, 
pe care el îl confundă, pe linia unei tradiţii străvechi, cu neantul, cu 
„nimicul“ ; Platon numește în Timaios materia neexistenţa (mē on), 
denumire care va apăsa ca o tară asupra materiei. Aristotel defineşte 
materia o virtualitate, deci ca ceva ce oscilează între existenţă și nimic. 
Şi totuşi grecii nu admiteau că ceva poate naşte din nimic și poate dis- 
părea în nimic. Creștinismul enunță îndrăzneț că Dumnezeu „creează“ 
materia, adică o produce din nimic, din neant. Se ridică astfel o spi- 
noasă problemă filozofică : „creaţia din nimic“, noţiune pe care scolasticii 
se străduiesc să o împace cu noțiunea greacă „din nimic, nimic“ (G. Kahl- 
Furthmann, Das Problem des Nicht, 1934, p. 266 etc.). La sfîrşitul gîn- 
dirii antice, paralel cu începuturile gîndirii creștine, neantul apare în- 
tr-o ipostază nouă. El nu mai este materia, existenţa inferioară, degra- 
dată, ci dimpotrivă este existența maximă, este supraexistenţa, abso- 
lutul, Dumnezeu. Se încearcă în acest spirit nou explicarea originii tu- 
turor lucrurilor din Nimic, adică din Dumnezeu. Aceasta este concepția 
neoplatonicului Plotin, ca și a gnosticului creştin Basilides. Identificarea 
divinului, a Existenţei supreme cu Neantul a rezultat din imposibilitatea 
de a determina pe Dumnezeu altfel decît prin negaţii — vom vedea că 
neantul este strîns legat de negaţie. Nimicul este totuna cu „nu este“ 
(se înțelege : „așa“, adică finit, determinat). Emile Brehier, în L'idée de 
néant et le probleme de Vorigine radicale dans le neoplatonisme grec 
(„Revue de Métaphysique et de Morale“, 1919), observă că, îndată ce 
se ridică problema originii radicale a lucrurilor, gîndirea se loveşte de 

dificultatea că „originea“ nu poate poseda nici unul din caracterele ine- 
rente ființelor de explicat şi de dedus, fără ca prin aceasta să nu devină 
un lucru printre celelalte. Dar dacă „originea“ nu posedă nici un carac- 
ter al ființelor derivate, el este un. Neant. De altă parte, originea, fiind 
izvorul tuturor! existenţelor şi ființelor, ea trebuie să posede o existenţă 
superioară, incomparabilă, inaccesibilă” gîndirii. Originea este un neant 
superior existențelor derivate. „Existenţei se opun nu o specie, ci două 
specii de neexistenţă : neexistenţa care este negația absolută, pur şi 
simplu a existenţei, şi neexistența care este izvorul și originea exis- 
tenței“  (Brehier, op. cit., p. 443). Dacă încercăm să determinăm prin 
gîndire neantul superior, "el devine o:existență oarecare, el încetează; de 
a fi originea tuturor existențelor. Dilema este dar: dacă „originea“ 
satisface o' condiţie, ea nu mai corespunde celeilalte. Școala neoplato- 
nică, de la fondatorul ei, Plotin, pînă la cel din urmă reprezentant al 
i, Damascius, este obsedată de ideea de neant, ca temă fundamentală 
a filozofiei. Neantul este' originea existențelor dacă satisface ambele 
condiţii : este o existenţă, însă cu totul alta decît existenţa derivată din 
ea. Principiul este inefabil, de negrăit și de negîndit. Damascius crede 
că a ieşit din încurcătură, afirmînd două neanturi : unul inferior, iden- 
tic cu „Unul plotinian, și altul superior „Unuluit, inefabil. Tragedia 
neoplatonismului, constată Brehier, stă în faptul că el utilizează intelec- 
tualismul grec pentru a teoretiza o -viziune 'mistică. Pentru grec, exis- 
tenţa este inteligibilă, exprimabilă. Refuzind de a recunoaşte o realitate 
neinteligibilă, neoplatonismul o proclamă neexistență, un neant. Doctri- 
nele lor subtile rezultă din mirarea că se produce o prăpastie între. exis- 
tența profundă și exprimabil (îb., p. 475). Problematica neoplatonică. a 
contaminat creştinismul sub forma teologiei negative-a lui Pseudo-Dio- 
nisie Areopagitul, care a influenţat misticismul medieval. Scotus Eriu- 
gena consideră pe Dumnezeu ca: Nimicul, Nedeterminabilul, tot aşa 
misticul Eckhart, apoi mai aproape de moderni Cusanus, Iacob Böhme, 
pînă la Schelling în secolul al XIX-lea şi „existențialismul“ secolului al 
XX-lea. Putem constata că în toate momentele de revărsare a misti- 
ice înfloreşte şi o speculație asupra neantului ca valoare superioară, 

„origine“, ca „fundament“ al existenţei. Misticismul epocii noastre 
tretia să aibă un corespondent speculativ în „meontologie“ (m&-on = 
neexistent). Este straniu că tocmai curentul, care pretinde că a contribuit 
la` renaşterea ontologiei în timpul nostru, a pus în centrul speculaţiei 
„meontologia“, doctrina neantului. Martin Heidegger, format în. feno- 
menologia“ lui Husserl, este reprezentantul acestei „ontologii funda- 
mentale“ sau, mai exact, al acestei „meontologii“ fundamentale. Nu toţi 
reprezentanții existenţialismului — termen ce cuprinde şi concepţia lui 
Heidegger, deși acesta repudiază termenul — naufragiază în aceeași no- 
țiune de neant. K. Jaspers rămîne străin de jongleria cu neantul ; la fel 
italianul Nicola Abbagnano, care pune accentul pe „substanţialism“ ; în 
sfîrşit J.-P. Sartre, deşi așază alături de existenţă (W'Etre) neantul (vezi 
opera L'âtre et le néant, 1943), se îndepărtează de interpretarea mistică 
a neantului-origine a lumii, deci nu promovează divinizarea Neantului. 

În rezumat, reflecția asupra neantului în filozofia europeană s-a 
bifurcat în două mari direcții total opuse. 1) O direcţie subordonează 
neantul existenței, deci consideră neantul ca.o noţiune complexă care 

presupune existenţa plus negația ei. În această concepţie clasică se în- 
sumează cei mai feluriţi gînditori : Parmenide, Platon, Toma, Leibniz, 
Hegel (cu precizări ce vor fi arătate), H. Bergson (deloc mistic în pro- 
blema neantului), chiar J.-P. Sartre. 2) Cealaltă direcţie are ca punct de 
plecare neoplatonismul, trece în gnosticismul creștin (mai ales Basilides), 
în Cubala, Pseudo-Dionisie Areopagitul, Scotus Eriugena, continuă la 
Eckhart, Simon de Tournai, Cusanus, Böhme, ajunge la Schelling şi 
Școala sa, mai ales la Oken, la Schopenhauer parţial, dar total la disci- 
polul său Ph. Mainlânder, la Heidegger, Griinhut, Peter Wust. Cum de 
aceştia din urmă ne vom ocupa mai amănunţit, vom pomeni acum cîteva 
cuvinte despre schellingianul Lorenz Oken şi schopenhauerianul Philipp 
Mainlănder. „Nimicul, spune Oken, este identic cu Absolutul ; Abso- 
lutul este nimicul matematic. Nu există nimic decît Nimicul, decît Abso- 
lutul. Dumnezeu este Nimicul conștient de sine sau Nimicul existent, 
conștient de sine este Dumnezeu“ (Oken, Lehrbuch der Naturphiloso- 
phie). O teză singulară reprezintă în istoria filozofiei Ph. Mainlânder. 
Într-o fază iniţială înainte de lume (vorweltlich), spune acest pesimist 
radical, există o „unitate simplă“ în repaus şi liberă. „Unitatea simplă“, 
care este Voința, este identică cu -supraexistența. Îndată ce se naşte în 
Unitatea-Voinţă cea: dintîi mișcare, unitatea se sfărîmă în multiplicitate 
şi moare. Multiplicitatea constituie lumea noastră finită, în care se 
simte suflul divinității noastre. Divinitatea trece de la supraexistenţă 
la neant prin crearea lumii, adică prin frîngerea unităţii în multiplici- 
tatea indivizilor. Deci multiplul lumii poartă păcatul morţii unităţii 
supraexistenţiale ; de aceea multiplul duce la războiul universal, iar răz- 
boiul la sleirea puterilor lumii, la moarte. Toate lucrurile sînt tirite spre 
moarte, îndeosebi toate organismele. „Astfel, în domeniul organic, ca şi 
în cel anorganic, constatăm o mișcare. fundamentală : sfărîmarea în 
multiplicitate ; și aci, ca și acolo, vedem ca primă consecinţă discordia, 
lupta, războiul, iar ca a doua consecință slăbirea forței. Dar atît sfă- 
rîmarea în multiplicitate, cît și cele două consecinţe ale aceleia sînt în 
domeniul organic, în toate privinţele, mai mari decît în cel anorganic“ 
(Mainlânder, Philosophie der Erlösung, ed. a Il-a, 1879, p. 97). 

După această privire istorică asupra semnificației filozofice a nean- 
tului, după ce am constatat că neantul ocupă locul central în noua onto- 
logie existenţialistă și că de aceea teoria „existenţei“ este axată pe no- 
iunea de neant, de neexistenţă, după ce, în sfîrşit, ni s-a impus pre- 
simţirea că ideea de neant, mai mult ca alte idei recesive, tinde spre răs- 
turnarea apocaliptică a raportului recesiv,: să vedem în ce fel putem 
defini neantul care prin structura lui sfidează o determinare normală. 
Oare. neantul nu posedă decît o singură determinare, aceea de a nu 
avea nici una ? Dacă este așa, atunci ar trebui să nu scriem nimic asu- 
pra Nimicului ; în realitate s-a scris mult în trecut ca şi în prezent 
despre ceea ce Hermann. Cohen numește „acest avorton al gîndirii“ 
(H. Cohen, Logik der reinen Erkenntnis, ed. a II-a, 1914, p. 84). Cohen 
însuși consideră nimicul ca „originea“. (Ursprung) gîndirii şi cunoaşterii, 
ca prima „staţie“ spre „ceva“. Recesivitatea neantului față de existenţă 
pare ușor de, fundat, căci este o imposibilitate a deriva recesiv existența 
dintr-un neant dominant. Neantul, dacă are primul cuvînt, îl are şi pe 
cel din urmă. Cum, în sfera speculaţiei, o imposibilitate, oricît de atră- 

gătoare, este întîmpinată cu răceală, omenirea a enunțat, în mod excep- 
tional şi paradoxal, primatul neantului. Dar enunţarea primatului nu 
s-a dovedit consecventă ; presupusul neant a fost demascat ca o exis- 
tență camuflată și încă o supraexistenţă, cum este Nirvana budică și 
Nimicul abisal al misticilor. Nici Mainlânder nu ia ca punct de plecare 
un Nimic autentic, ci ajunge, ca rezultat al slăbirii treptate a puterilor 
cosmice, la neantul mâîntuitor. Pretutindeni înregistrăm recesivitatea 
neantului față de existență şi tocmai de aceea prezența necesară a 
neantului alături de existența dominantă. Simpla formulare a recesivi- 
tăţii neantului se loveşte de o dificultate principială. Neantul, prin defi- 
niţie, nu este nimic şi totuşi el are un rol alături de existenţă, este deci 
„ceva“, are un oarecare caracter „pozitiv“, nu este curată negaţie. 
Ieşirea din această aporie o găsim în recesivitatea neantului. Numai ală- 
turi de existenţă, în funcţie secundară, el pare a fi ceva, o „umbră“ a 
existenței. S-a încercat depăşirea aporiei prin refugiul în irațional. 
Gîndirea cere totdeauna un obiect, un „ceva“; noi gîndim totdeauna 
„ceva“. Deci gîndirea exclude neantul ca o pseudoproblemă. Nu este 
mai nimerit ca neantul să excludă gîndirea logică ? Aceasta este teza lui 
Heidegger. Puterea intelectului — spune acesta — este înfrîntă în faţa 
neantului, iar dominarea logicii este astfel condamnată (Qu'est-ce que 
la métaphysique ?, p: 37). Într-un alt pasaj, Heidegger se pronunţă tot 
aşa de brutal : „niciodată filozofia nu poate fi măsurată cu măsura ideii 
de știință“ (îb., p. 43). Nu socotim că Nimicul este un moloh care cere 
sacrificarea gîndirii. Aceeași este ferma convingere a lui Feuerbach, care 
a centrat şi el filozofia în jurul problemei omului. „Dacă nimicul ar putea 
fi gîndit în adevăr, ar dispărea deosebirea dintre rațiune şi neraţiune, 
dintre gîndire şi lipsă de gîndire ; orice posibil, chiar imposibilul, chiar 
cel mai mare nonsens ar putea fi gîndit şi justificat atunci. De aceea, 
cât timp creația din nimic valorează ca o idee, ca un adevăr, atîta timp 
valorează ca posibilități nălucirile cele mai absurde, falsele minuni cele 
mai insipide ; acestea sînt numai urmări naturale ale Nimicului, care 
stă ca autoritate sfîntă, în vîrful creaţiei lumii. Nimicul este limita 
rațiunii“ (Sämtliche Werke, vol. II, ed. Bolin-Jodl, p. 198). „Ce altceva 
este în adevăr nimicul decît fantoma imaginaţiei speculative. O repre- 
zentare care nu este reprezentare, o idee care nu este o idee, întocmai 
cum fantoma este o fiinţă care nu este fiinţă, un corp care nu este corp. 
Și nu datorează nimicul originea sa, ca şi fantoma, întunericului ?“ (ib., 
p. 199). Evident, Feuerbach merge prea departe; el sacrifică nimicul 
pentru a salva gîndirea, cum ceilaţi sacrifică gîndirea pentru a face loc 
nimicului. În realitate, neantul este obiect de gîndire, fiindcă vorbim de 
el şi-i recunoaștem rolul unui personaj important. În discuţie este nu- 
mai ce fel de obiect este el, care este locul său logic în lumea experienţei 
noastre ? 

Dacă ne reamintim de distincţia fundamentală dintre esenţă (uni- 
tate) şi relaţie, s-ar putea să descoperim că neantul este o noţiune de 
relaţie, dacă nu este chiar o noțiune de esenţă. Istoria filozofiei ne do- 
cumentează că speculaţia asupra neantului confundă necontenit neantul 
ca esenţă cu neantul ca relație. Numai neantul ca esență, adică neantul 
ca ceva independent sau „în sine“ ridică dificultăți gîndirii, nu şi nean- 
tul ca relaţie. Trebuie să reținem această distincţie; ea va fi reluată 

şi dezvoltată. H. Rickert ocoleşte greutatea de a concepe neantul, făcînd 
deosebirea dintre gîndire şi cunoștință. Neantul poate fi gîndit, este un 
obiect de gîndire; dar nu este obiect de cunoaştere. „Mai degrabă nimicul 
rămîne un <«ne-existent» în sensul formelor de cunoaștere, în timp ce în 
sensul formelor de gîndire este un «existent»« (Die Logik des Prădikats 
und das Problem der Ontologie, 1930, p. 202). Apelul la diferite „forme“ 
ale conştiinţei ascunde jocul cu diferite obiecte. Noi nu primim deose- 
birea dintre gîndire şi cunoştinţă, fiindcă ceea ce este obiect de gîndire, 
este: şi obiect de cunoaştere. © convingere constantă a noastră accen- 
tuează varietatea obiectelor sau existenţelor, precum şi posibilitatea de 
a gîndi cu ajutorul relaţiei și ceea ce pare că scapă gîndirii sau pare că 
cere o modalitate iraţională de cunoaștere. Merită să fie consemnat că 
H. Bergson, care este considerat ca exponentul contemporan al intuiţio- 
nismului iraţionalist, nu recurge la subterfugiul intuiţiei pentru a salva 
neantul, ci rămîne pe linia gîndirii tradiționale antimistice pentru a 
pulveriza ideea de neant. Vom vedea că, pentru Bergson, neantul este 
o pseudoidee cu o structură complexă. Heidegger, depăşind iraţionalis- 
mul contemporan, enunţă că neantul, care sfidează intelectul, se revelă 
totuşi afectivității. Există un afect care relevă neantul : anxietatea prin 
care se produce „alunecarea existentului în totalitatea lui“, „clătinarea“, 
dezgrădinarea existentului, „neantizarea“ lui. Anxietatea este „expe- 
riența fundamentală a neantului“ (Heidegger, Was ist die Metaphysik ?, 
p. 14). La locul cuvenit, vom constata că neantul nu ne constriînge să ne 
refugiem în melodramă, într-un pitoresc romantic. Lucrurile sînt ceva 
mai banale și mai veridice. 

Ce este, dar, neantul? Se recunoaşte de toată lumea că nimicul, 
neantul, neexistenţa sînt intim legate de negaţie fie la noţiune, fie la 
judecată. Nimicul este totuna cu „nu este“ („nu există“) sau cu „nu este 
aşa“. Cînd spun „nu s-a întîmplat nimic“, înțeleg că „n-a existat vreo 
întîmplare“. Tot așa: „cutare nu vrea să mănînce nimic“, înseamnă 
„cutare nu vrea să mănînce“. Cum vedem, „nimic“ este un mijloc mai 
puternic de a exprima banala negaţie. S-a mai relevat că „nimicul“ este 
legat de „totul“ pe care îl desființează. „Nimicul“ şi „totul“ sînt cele 
două feţe care oglindesc orice, negativ sau pozitiv. „Nimic nou“ = „totul 
este vechi“, „nimic nu persistă“ = „totul devine“ ; nimic nu am“ = 
„totul îmi lipsește“. Aşadar, neantul nu poate fi conceput fără negaţie, 
iar negația este un factor. integrant al gîndirii. În gîndirea contempo- 
rană continuă discuţia mai veche privitoare la prioritatea negaţiei sau 
a neantului. Mai întîi este dată negația sau în prima linie stă neantul 
și negația este o consecinţă a lui ? Tradiţia pledează pentru prioritatea 
negaţiei : fără „nu“ sau „Negaţie« nu se constituie „nimicul“ sau „nean- 
tul“. G. Kahl-Furthmann, în voluminoasa monografie asupra lui „nu“, 
ajunge la următoarea concluzie : „Nu“ stă înaintea „neantului“, şi în 
ordinea raţiunii şi în ordinea realităţii. „Nu şi negația sînt așadar, po- 
“rivit acestei argumentări, în mod necesar înaintea nimicului, şi anume 
este vorba de un prius rationis et naturae“ (Das Problem des Nicht, 
p. 520). Ontologia contemporană, care este mai degrabă, cum spuneam, 
o meontologie, a răsturnat raportul tradițional. Heidegger şi Sartre, care 
se deosebesc în atitea, sînt de acord asupra acestui punct, care este punc- 
tul de onoare al originalității existenţialiste. Negaţia, scrie Heidegger, 

dovedește prioritatea neantului. Negaţia presupune negabilul, adică. o. 
existenţă de negat, ceea ce a dus la iluzia unora din logicieni că negația 
presupune o afirmaţie eronată care trebuie să fie înlăturată. Dar pentru 
a nega o existență, gindirea trebuie să anticipeze și să fundeze acel „nu“, 
iar „nu“ este condiționat de neant, care preexistă cu posibilitatea lui 
de „neantizare“. Deci negația trăieşte prin „nu“, iar „nu“ este fundat 
pe neant, adică negația este un mod de neantizare. Așa s-a întărit teza. 
că neantul este originea negaţiei (Was ist die Metaphysik?, p. 22). 
Sartre, care a învăţat mult de la Heidegger, se menţine ferm pe aceeași 
linie. „Condiţia necesară pentru ca să fie posibil de a spune .nu este ca 
neexistența să fie o prezenţă perpetuă, în noi și în afară de noi, este ca 
neantul să fie în contact cu existența“ (L’être et le néant, p. 46—47). 

Punctul nostru de vedere, dacă trebuie să alegem între cele două 
teze, se simte solidar cu teza tradițională, care respectă structura rapor- 
tului recesiv „normal“. Dar nu vedem, în cazul de faţă, necesitatea ale- 
gerii. Între neant şi negaţie nu există un raport de prioritate, care să 
justifice teza tradiţională (neantul presupune negația) sau teza mai 
nouă (negația presupune neantul). Negaţia și neantul sînt feţe diferite 
ale aceleiași stări de lucruri. Neantul este însăși negația, fie parţială, fie 
totală. Dacă neantul este negația totală sau absolută (Heidegger), se su- 
primă, se anihilează orice, deci și posibilitatea umană a negaţiei. Ne- 
gaţia totală este vidul infinit și definit. Deci neantul nu poate fi decît 
negația parţială. Justificarea enunţului cere să revenim la negaţie și 
la aspectul ei ca neant. „Nu este vegetaţie în lună“ este totuna cu „în 
lună domnește un neant de vegetaţie“ sau „nici o vegetaţie în lună“. 
Pe scurt, orice negaţie este o „neantizare“, pentru a ne folosi de expresia 
lui Heidegger şi Sartre. Negaţia este o suprimare, o excludere, o ab- 
senţă, o lipsă. Toţi acești termeni ne dezvăluie că negația are un fun- 
dament pozitiv : ea este o relație care, asemenea oricărei relaţii, are 
„existență“. Ce fel de relație este negația? Dacă plecăm de la. dualis- 
mul fundamental deosebire-asemănare (identitate), nu încape discuţie 
că negația exprimă o deosebire dusă pînă la excludere, deci exprimă 
ceva pozitiv. În acest sens, se poate spune că negația este precedată de 
ceva pozitiv, de această relație specifică. Dacă numim neant această re- 
laţie, atunci neantul condiționează negația. Nu credem însă că cineva 
ar accepta confundarea neantului cu relația de excludere, deşi originea 
lui stă în această relaţie. 

Negaţia şi neantul mai presupun încă un factor, în afară de simpla 
excludere. Se știe că orice relație postulează cel puţin două relate, doi 
termeni ce suportă relația. Nu există relaţie cu un singur termen. Cînd 
spun: „nu este alb“, un termen al relaţiei este „altul“ — în adevăr 
orice negaţie este negația a ceva pozitiv, în cazul de faţă a albului. 
Neantul total este negația oricărei existențe și ca atare el presupune 
pozitivitatea existenței în genere sau cel puţin pozitivitatea celui care 
neagă, afară numai dacă, odată cu negarea totului, nu se neagă şi pe 
sine însuși, realizînd astfel nihilismul absolut. Așadar, pentru a avea 
o relaţie de excludere, trebuie să descoperim încă un termen, pe lîngă 
cel exclus, „anihilat“. De aceea, enunţul negativ „nu este bine“, se cere 
întregit cu „ci este rău“ sau, mai precis, „ci este altul“ sau „altfel“, 
„altceva“. Simpla negaţie este necompletă, un torso, un avorton; de 

aceea ea aşteaptă o întregire prin „altul“ sau „altceva“: „nu este aşa, 
ci altfel“. Această definiţie a negaţiei (şi nimicului) este opera lui Pla- 
ton, care a dat cea dintii teorie a negaţiei în dialogul Sofistul, a cărui 
temă principală, prilejuită de problema erorii, este „existenţa“. Neexis- 
tența nu este mai puţin existentă decît existenţa însăși, „căci ea nu 
exprimă contrastul existenţei, ci numai altul (heteron) decît ea“ (So- 
fistul, 258 a). Teoria platonică a devenit clasică, iar gîridirea timpului 
nostru o foloseşte în diferite deghizări. Aceeaşi concepție fundamentează 
enunţul lui Bergson : „orice suprimare este o substituire“, iar gînditori 
germani ca lulius Bergmann (Die Grundprobleme der Logik, 1895, 
p. 104 etc.) și mai ales H. Rickert reazemă orice cunoștință pe principiul 
heterologic : orice obiect este „şi unul şi altul“, adică are o formă şi un 
conţinut. Deci orice negaţie a unului este poziţia, afirmaţia altuia (Ri- 
ckert, Allgemeine Grundlegung der Philosophie, I, 1921, p. 57). 

= Nu putem înainta dacă nu lămurim natura „principiului heterolo- 
gic“ în legătură cu negația. întocmai cum putem avea negația fără să 
fie dat și „altul“ care constituie celălalt suport al relaţiei de excludere 
sau suprimare, tot așa putem avea şi „altul“ fără să fie formulată ex- 
plicit negația — negația este atunci subiînţeleasă. Principiul spinozist 
omnis determinatio est negatio nu poate fi acceptat fără o întregire, 
ci mai degrabă este adevărată propoziția conversă : omnis negatio est 
indeterminatio. A determina un lucru, a afirma că este așa nu înseamnă 
cu necesitate negarea a ceea ce nu este el, deci nu reclamă întregirea : 
„si nu altfel“: Desigur, afirmativa poate implica o negativă posibilă 
care este însă inhibată ; în schimb, judecata asertorică „zăpada este 
albă“ nu presupune negația : „și nimic altceva“. Altminteri orice defi- 
niţie ar trebui să încludă şi o negaţie, ceea ce contravine la regula că 
nu există definiţie negativă. Orice definiţie, orice determinaţie cere ca 
obiectiv numai ceea ce este dat, nu şi ceea ce nu este dat, afară numai 
dacă datul este obscur şi poate ispiti spre alte determinări : „este așa, 
nu altfel“ — sau spre o judecată negativă : „nu este așa, ci altfel“. Enun- 
tarea unor date clare nu are nevoie de întărire prin negația a altceva. 
Desigur, tot ce este dat se deosebeşte de restul lumii, dar deosebirea nu 
are nevoie să meargă pînă la negație ; „este aşa, de exemplu alb, nu alt- 
fel, de exemplu galben, violet etc“. Afirmația nu cere explicit să ex- 
cludem ceea ce nu este ea. Mă mulțumesc să enunț că „este aşa“, fără 
a întări prin negația „nu altfel“. În schimb, negația exclude ceea ce este 
dat („nu este așa“) și ar avea nevoie de întregirea : „ci este altfel“, ară- 
tînd anume ce şi cum. Totuși, negația, deşi implică întregirea, nu re- 
curge la ea, fiindcă acel „altul“ nu este dat. 

Caracteristica negaţiei este natura ei trunchiată. Negaţia este re- 
laţia de excludere în care dat este un singur termen, tocmai acela ex- 
clus, eliminat, dar nu este dat — cel puţin în acelaşi mod — şi celălalt 
termen, acel „altul“ care îi va putea lua locul. Negaţia este constitutiv 
nedeterminată ; de aceea Aristotel desemna termenii negativi (de exem- 
plu, „non-om“) ca termen „nedeterminat“ sau „nedefinit“ (aoriston), 
dînd astfel la iveală natura specifică a acestor cuvinte. Scolasticii vor- 
beau de aceea de două feluri de obiecte: entia (ființele) şi non-entia 
(nefiinţele) şi se întrebau dacă Dumnezeu cunoaşte non-entia tot aşa 
de bine ca şi entia, dînd un răspuns afirmativ. Negaţia este o larvă lo- 

gică, dar o larvă cu mare vitalitate şi cu o misiune însemnată în cu- 
noaștere. Cînd știm cum nu este un lucru sau că el nu există, se naște 
o întrebare care biciuiește gîndirea și o îndeamnă să caute pînă ce va 
găsi. Negaţia stimulează cunoaşterea, este un resort antidogmatic, dia- 
lectic. Căci, oricum, este un punct cîștigat cînd ştim cum nu este un 
lucru sau că nu există. „Demonul“ socratic, ca şi intuiţia lui Bergson 
sînt negative, sînt megafonul lui „nu“. Gaston Bachelard consideră „dia- 
lectizarea gîndirii“ prin „filozofia lui nu“ drept o manifestare a „noului 
spirit științific“. De aceea Bachelard schițează o chimie „non-lavoisiană“, 
o matematică „non-analitică“, ambele cu misiunea de a dezanchiloza in- 
tuiţiile şi noţiunile, şi tot astfel o logică „non-aristotelică“, în care 
obiectul nu este stabil, ci mobil. „Logica nu mai poate fi chose-istă, ea 
trebuie să reintegreze lucrurile în mișcarea fenomenului“ (G. Bache- 
lard, La philosophie du non, 1940, p. 111). N-am citat opinia lui Ba- 
chelard ca o confirmare a adevărului conţinut în ea. Dacă el are drep- 
tate că „adevărul este fiul discuţiei, nu fiul simpatiei“, opinia sa poate 
fi discutată pe terenul comun al convingerii, pe care noi o apărăm de- 
mult, anume că „doctrina tradițională a unei raţiuni absolute și imuta- 
bile“ este o filozofie perimată. 

Dacă neantul (nimicul) este asociat de nedespărțit cu negația şi dacă 
negația se fundează pe o relaţie de excludere trunchiată, să cunoaștem 
acum mai de aproape în ce fel se constituie neantul sau mai degrabă 
„neanturile“, căci meontologia contemporană vorbeşte de neant la plu- 
ral, legîndu-l de numeroasele „negatități“ — expresia este a lui Sartre — 
din sînul realității umane. Nu este ciudat că neantul are aspecte di- 
ferite — am spus că este o noţiune de relaţie. Dar, iată că tocmai acest 
specific al ideii de neant ar putea să fie expus îndoielii. Căci există şi 
noţiuni de esență (unitate), nu numai noțiuni de relaţie. Nu cumva 
există și un neant de esenţă, un neant care subzistă ca atare prin sine, 
absolut, privit aparte, un fundat pe o relaţie ce-și caută al doilea ter- 
men ? Există oare şi un neant absolut pe lîngă cel relativ? Absolut şi 
relativ este un prim criteriu de multiplicare a neantului. Al doilea cri- 
teriu de diferenţiere are în vedere sfera noţiunii de neant, în timp ce 
primul era valabil pentru conținutul noţiunii : neantul este total, adică 
aplicabil la orice existență, sau este parţial, aplicat la anumite genuri 
de existență ? Dispunem așadar de două criterii de multiplicare a nean- 
tului : absolut-relativ şi total-parțial. Vom cerceta descriptiv pe fiecare 
din ele. 

Tradiţia filozofică vorbeşte de un nihil negativum, de un neant 
absolut, care, după Kant, este totuna cu absurdul și contradicţia in- 
ternă, dar care poate însuma un neant în toate privințele, un neant prin 
sine, un neant necondiționat. Aceeași tradiţie, primită și de Kant, cu- 
noaște şi un nihil privativum, care este un neant relativ, un neant fun- 
dat pe o relaţie. Schopenhauer, care nu înlătură principial un neant ab- 
solut, postulat de nihilismul pesimismului său, declară totuși că el, ca 
filozof limitat la experienţa imanentă, nu cunoaște decît un neant pri- 
vativ, de lipsă, un neant ca relaţie. „Asupra acestui punct trebuie să 
observ mai întîi că noțiunea de nimic este esenţial relativă şi că raportă 
totdeauna numai la ceva determinat, pe care îl neagă... Orice neant este 
dat ca atare numai dacă este gîndit în raport cu altul, şi presupune 


348 


acest raport, deci şi pe acel altul. Însăși contradicţia logică este numai 
un neant relativ“ (Die Welt als Wille und Vorstellung, vol. I, ed. Insel- 
verlag, p. 535). Pe lîngă aceste două forme tradiţionale ale Nimicului, 
Kant adaugă încă două, care însă nu mai au aceeaşi însemnătate : a) no- 
țiune goală, fără obiect (ens rationis), ca, de exemplu, noumenul opus 
fenomenului; b) intuiţia goală, fără obiect (ens imaginarium), ca, de 
exemplu, timpul pur şi spaţiul pur (vezi Apendicele la Analitica prin- 
cipiilor : „amfibologia noţiunilor reflexive“). 

Al doilea criteriu de multiplicare a neantului, total-parţial, este tot 
atît de important. Neantul total, radical este negarea oricărei existenţe, 
așadar nu numai a existenţei reale, dar şi a celei imaginare (ireale), 
suprareale şi ideale (valorile). Neantul parțial este negarea uneia sau 
alteia din existenţe sau a unei existenţe particulare din cadrul fiecărei 
specii de existenţă, de exemplu negarea unei realităţi oarecare, a unui 
mit, a unei valori, a unui număr etc. Deosebirea dintre neantul total 
şi cel parţial este categorică. ireductibilă. Neantul total radical este 
negația pură, fără putinţă de substituire, de relaţionare, deoarece nu 
mai există „nimic altceva“ în afară de Nimic. Dacă acum combinăm cele 
două criterii, obţinem un neant absolut şi total, de o parte, un neant re- 
lativ şi parțial, de altă parte. Cel dintîi este unic; celălalt are posibili- 
tăți de pluralizare. Înainte de a trece la examinarea modalităților de 
neant, vom elimina din rîndul neanturilor sau negaţiilor toți termenii 
care desemnează, în ştiinţele speciale, o direcţie sau o calitate con- 
trară. Astfel, în fizică, electricitatea negativă nu este o simplă negație 
a electricităţii pozitive, ci este mai degrabă cea mai importantă formă 
de electricitate (electronul). Mai departe, direcţia unei forțe se cheamă 
negativă, fiindcă este contrară alteia, deşi în sine este tot atît de pozi- 
tivă. În matematică, numerele negative nu sînt negaţii de numere, ci 
tot numere. Se pot înmulţi exemplele în care fenomene foarte pozi- 
tive sînt numite negative sau „negatităţi« (Sartre): între sentimente, 
ura, aversiunea, neplăcerea ; între actele voluntare, voința de a rezista, 
noluntas (a voi nu), inhibiţia, împiedicarea unui act. Toate aceste date 
sînt numite negative în mod impropriu, arbitrar. Mulțumită acestei con- 
fuzii, existenţialismul a izbutit să multiplice motivele de „neantizare“ 
în realitatea umană. 

Neantul absolut este neantul necondiţionat, este neantul transfor- 
mat în esenţă, substanţializat, ipostaziat. (Notăm în treacăt că iposta- 
zierea, personificarea neantului este posibilă şi la neantul relativ și par- 
tial, cum vom cunoaște la catolicul L. Griinhut.) Neantul total şi absolut 
este neantul infinit. Vasile Conta, în singura poezie publicată de el în 
1873 cu titlul Viaţa, încheie cu exclamaţia : „O, Nimic cît eşti de mare“ 
(Opere complete, ediția Octav Minar, p. 3). Neantul este infinit de mare. 
O ghicitoare, cunoscută și de misticul Abraham a Santa Clara, sună: 
„ce este mai mare decît Dumnezeu ; morţii îl mănîncă, iar cînd îl mă- 
nîncă cei vii, aceştia trebuie să moară ?*. Răspunsul : Nimicul, un Nimic 
ipostaziat, devenii esență. În adevăr, Neantul absolut şi total înghite 
şi pe Dumnezeu, care, după teologie, este totuşi existenţa necesară. În 
ce privește consumarea Neantului, jocul de cuvinte relevă că morţii nu 
mănîncă, iar viii, dacă nu mănîncă, mor. Se vede acum care este înfăți- 
şarea adevărată a neantului absolut și total. Acest neant nu poate fi 

gîndit în mod consecvent, iar dacă totuși este obiect de gîndire expli- 
caţia ne-o dă furişarea relativului în absolut, particularizarea acestuia. 
Neantul absolut și total este obiectul criticii ascuţite a lui Bergson. 
Adăugăm că obiecțiile lui Bergson ruinează în acelaşi timp ideea de 
dezordine. Neantul absolut este conceput ca originea oricărei existente 
— el precedă tot ce există. Astfel s-a născut întrebarea care constituie, 
cum spune Schopenhauer, o „epifilozofie“ (vezi capitolul final la Lumea 
ca voință și reprezentare, vol. I), întrebare pe care Heidegger o socotește, 
mai îndrăzneț decît Schopenhauer, problema fundamentală a metafi- 
zicii : „de ce, în definitiv, există ceva în loc de nimic ?%. Bergson cali- 
fică această mirare ca o pseudoproblemă. Este o pseudoproblemă, fiindcă, 
după Bergson, nu existența se naște din neant, ci neantul decurge din 
existenţă, datorită unui anumit mecanism al inteligenţei. Acelaşi lucru 
îl afirmase mai înainte J. M. Guyau. „Nu existenţa iese din neant, ci 
neantul este un simplu aspect al existenţei, mai degrabă o iluzie a gîn- 
dirii“ (J. M. Guyau, Liirreligion de Vavenir, ed. a IV-a, 1890, p. 379). 
„Nimicul desemnează absența a ceea ce căutăm, a ceea ce dorim, a 
ceea ce așteptăm“, declară Bergson. Nu există un vid absolut, ci tot- 
deauna există ceva plin. Un lucru dispare numai dacă un altul l-a în- 
locuit. Ideea de neant este legată de ideea de suprimare reală sau even- 
tuală, dar ideea de suprimare este un aspect al ideii de substituire. 
Ideea de neant presupune dar acţiunea omului, fabricaţia care se in- 
teresează mai mult de ceea ce era sau va fi decît de ceea ce este. Între- 
barea are sens în domeniul fabricaţiei, nu al creaţiei reale. De aceea, 
ideea unei suprimări totale este o absurditate. După ce s-a afirmat to- 
tul, facem să dispară una cîte una toate părțile sale, fără să ţinem seama 
de ceea ce urmează în locul lor. Astfel totalitatea absenţelor este tota- 
litatea prezenţelor dispuse în altă ordine. Pretinsa reprezentare a go- 
lului absolut este în realitate reprezentarea plinului universal de către - 
un spirit care sare indefinit dintr-un loc în altul, cu hotărîrea de a 
avea în vedere numai golul provocat de suprimări, nu plinul care ur- 
mează totdeauna suprimării. „Ceea ce revine a spune că ideea de Ni- 
mic, cînd nu este aceea a unui simplu cuvînt, implică tot atîta materie 
ca și aceea a Totului cu, în plus, o operaţie a gîndirii“ (La pensée et le 
mouvant, p. 124). Aceeași argumentare este valabilă și despre ideea de 
dezordine. „Dezordinea este pur și simplu ordinea pe care n-o căutăm. 
Nu putem suprima o ordine, fie numai prin gîndire, fără să facem să se 
iveäscă o alta“ (îb., p. 125). = - : ; 

Istoria gîndirii moderne cunoaște încercări de a face din neantul 
absolut, radical „originea“ tuturor lucrurilor. Aceste încercări au dat 
greş prin inconsecvența lor. Neantul ca principiu se dovedește a fi o 
existenţă în toată plenitudinea ei, dar nedeterminată. La adăpostul ideii 
de nedeterminare, Neantul iniţial produce toate lucrurile printr-un pro- 
ceş de autodeterminare. Hegel, utilizînd Nedeterminatul ca principiu, 
a înjghebat o teorie care a rămas clasică prin îndrăzneala ei de a ge- 
nera toate existențele din Nimic. Hegel, reprezintă trecerea, în sine echi- 
vocă, de la neantul absolut la neantul relativ. Trăsătura caracteristică, 
esențială a concepției lui Hegel este identificarea neantului şi a existen- 
tei prin mijlocirea Nedeterminatului.. Începutul reflecţiei este nu chiar 
neantul, ceea ce ar fi fost un enunț prea brutal, ci existența pură, ne- 

mijlocită şi mai ales nedeterminată. Existenţa pură este abstracția pură 
care, luată în momentul ei nemijlocit, este totuna cu neexistența, cu 
absoluta negaţie. Identificarea Neantului cu existenţa goală nu blochează 
„mișcarea ideii“, ci dimpotrivă însăși identificarea lor produce „miş- 
carea“, „devenirea“. „Devenirea, spune Hegel, este adevărata expresie 
a rezultatului ce decurge din existenţă şi nimic este unitatea acelora ; 
ea nu este numai unitatea existenţei şi nimicului, ci este neliniştea în 
sine“ (Hegel, Encyklopădie, ed. Lasson, p. 113). Deducerea devenirii din 
existenţă și nimic se face printr-un subterfugiu sofistic : existenţa şi 
nimicul se neagă, deci negația este trecerea existenței în nimic şi a 
nimicului în existenţă. Acesta este principiul dialectic opus principiului 
metafizic, clasic : din nimic nu iese nimic, ci totdeauna ceva devine 
altceva (îb., p. 113). 


Demult s-a observat (vezi critica filozofiei lui Hegel la Feuerbach) 
că Hegel foloseşte sofistic opoziţia dintre existenţă şi nimic pentru a 
ajunge la devenire, care odată obținută mobilizează toate celelalte idei 
cu un conţinut tot mai determinat. Sartre respinge soluţia hegeliană, 
socotind-o un simplu joc de cuvinte în marginea ideii de negaţie. „Căci 
dacă neg despre existenţă orice determinare şi orice conţinut, așa ceva 
nu este cu putință decît afirmînd cel puţin că ea este. Astfel, de am 
nega despre existenţă tot ce am vrea, nu putem face ca ea să nu fie, 
prin faptul negăsii (că ea este) cutare sau cutare“ (L'etre. et le neant, 
p. 50). Apoi adaugă semnificativ : „negația nu poate atinge miezul exis- 
tenţei, care este pienitudine absolută şi compietă poziiivitate“ (îb., p. 50). 
Neantul tocmai vizează acel miez dens, rezistent. Existența pură este 
vidă de orice determinare, dar. nimicul este vid de orice existenţă (îb., 
p..51). Un neocriticist german, cu oarecare influenţă odinioară, Hermann 
Cohen, fără să fie de acord cu dialectica lui Hegel, face din „nimic“ 
ceea ce el numeşte „originea“ (Ursprung) oricărei cunoașteri, adică a 
oricărei existențe, deoarece idealismul lui Cohen identifică existenţa şi 
-unoașterea sau gindirea. Gîndirea este activitate plăsmuitoare (Erzeu- 
gung), care nu tolerează alături de sine, cu drepturi egale, sensibilitatea. 
Senzaţia este un X, o temă pentru activitatea de determinare prin gîn- 
dire, pe scurt, senzaţia este un fel de neant, din care gîndirea plăs- 
muieşte o lume. La început este gîndirea determinantă, generatoare, care 
are nevoie de neantul senzaţiei. „Gindirea este gîndirea originii. Nimic 
nu trebuie să fie dat originii“ (Cohen, Logik der reinen Erkenntnis, ed. 
a Il-a, 1914, p. 36). Cohen însă trece pe nesimţite de la „nimic nu tre- 
buie să fie dat originii“ la „originea este nimicul“. Căci originea lui 
„ceva“ nu poate fi tot „ceva“, ci „nimicul“. Numai nimicul garantează 
puritatea „originii“ prin gîndire, un nimic care maschează senzația. „De 
aceea judecata nu trebuie să se teamă de un aventuros ocol, dacă vrea 
să dea la iveală ceva, în originea sa. Această aventură a gîndirii exprimă 
nimicul. Prin ocolul Nimicului, judecata exprimă originea lui ceva“ (ib., 
p. 84). Un discipol zelos al lui Cohen, Kurt Sternberg, ţine să demon- 
streze că Nimicul lui Cohen este un principiu superior. Neantul propus 
de Heidegger și Griinhut (K. Sternberg. Die Geburt des Etwas aus dem 
Nichts, 1933). Superioritatea concepţiei lui Cohen, dacă cumva există, 
constă în atribuţiile creatoare ale gîndirii, care a luat locul divinității. 
Giîndirea generatoare de existență este o supraexistență, asemenea Dum- 

nezeului mistic ; resortul ascuns al idealismului lui Cohen este un teo- 
logism mistic. Nu este primul caz de mascare a misticismului prin „lo- 
gism“, prin exces de gîndire. 

Un „Nimic“ cu altă structură, în care gîndirea productivă s-a eclip- 
sat, un „Neant“ cu-o motivare diversă stă în centrul „ontologiei“ lui 
Heidegger și a lui Sartre, în pofida deosebirilor reale dintre ei. Vom 
cunoaște întîi poziția meontologică a lui Heidegger, care, cum știm, a 
apărat primatul neantului față de negaţie. Cum este de așteptat de la 
un gînditor care repudiază logica pentru a explora neantul, Heidegger 
întreține subtil confuzia prin străduinţa lui contradictorie de a deter- 
mina Nedeterminabilul. Neantul este „completa indistincţie“ (völlige 
Unterschiedslosigkeit), fiindcă este „negația radicală a totalităţii exis- 
tentului“ și ca atare principal el este înaintea existenţei. Maximei tra- 
diţionale „din nimic nu se face nimic“, el opune „din nimic se face orice 
existent ca existent“ (ex nihilo omne ens qua ens fit) (Was ist die Me- 
taphysik ?, p. 26). Totuși, nu descoperim la Heidegger ideea de Neant, 
care este „originea“ după care sau din care rezultă existentul. În afec- 
tul anxietăţii Neantul se dezvăluie odată cu existentul. Aceasta înseamnă 
că existentul în totalitatea lui „alunecă“, „se clatină“ (wird hinfălling). 
„Mai degrabă Nimicul se manifestă în existent şi la existent, care se 
sustrage şi alunecă în totalitatea lui“ (îb., p. 18). „Nimicul nu este nici 
un obiect, nici în genere un existent. Nimicul nu apare nici pentru sine, 
nici lîngă existent, la care el oarecum aderă. Nimicul face posibilă re- 
levarea existentului ca atare pentru Dasein. Neantul nu se prezintă ca 
contrastul existentului, ci ţine originar de esenţa existenței însăși. În 
existența existentului se produce neantizarea de către neant“ (îb., p. 70). 
Existenţa se dezvăluie „în noaptea senină a Nimicului trăit în anxie- 
tate“, oarecum pe fondul. Neantului. Neantul revelă existentul ca fiind 
„absolut altul“ (îb., p. 19). Așadar, pentru Heidegger, neantul este în- 
velișul existenţei sau existența este încrustată în neant — vom întîlni 
la Sartre un alt raport principial între neant și existenţă. Comună exis- 
tenţialiștilor este convingerea că omul (Dasein) are o relaţie specială 
cu neantul sau cu eșecul. Neantul are ca locatar (Platzhalter) pe om. În 
neantul existenței umane, existentul în totalitatea lui ajunge la sine. 
Căci „prins în neant“, omul posedă caracterul esenţial al transcendării 
existentului, al libertăţii, al realizării ştiinţei şi filozofiei prin căutarea 
„rațiunii“ lucrurilor. Fiindcă neantul ne face existenţa stranie, apare 
mirarea și cu mirarea apare întrebarea : „pentru ce“? Fiindcă putem 
întreba şi cerceta: se realizează destinul cercetătorului ? Dacă, fiind 
prins în neant, omul depăşeşte existentul şi dacă depăşirea existentului 
este metafizica 1, atunci metafizica ţine de „natura omului“, ea este 
procesul fundamental al existenței umane, şi de aceea chestiunea fun- 
damentală a .metafizicii este : „pentru ce este un existent în genere şi 
nu mai degrabă nimicul“ (îb., p. 28—29). Ne cuprinde o ameţeală in- 
telectuală cînd formulăm întrebarea: ce înseamnă existența? „Exis- 
tența existentului) este însă inteligibilă în genere — şi în aceasta stă 
cea mai adîncă finitate a transcendenței — numai dacă existența omului 


1 Este o exagerare că metafizica este o depășire a oricărui existent. Însuși 
numele ei ne arată că ea este o depășire a lumii fizice. 

(Dasein) este prinsă în adîncul esenței sale, în Nimic“ (M. Heidegger, 
Kant und das Problem der Metaphysik, 1929, p. 228). 

În concluzie, ne întrebăm : care este caracteristica poziției lui Hei- 
degger față de neant ? Din cîte am văzut, tendința reală la Heidegger 
nu este de a face din neant un principiu care precede existența, ci de 
a considera neantul ca „aderent“ la existență, odată cu aceasta ca un 
com-pozant al acesteia, pentru a oferi un ecran pe care se proiectează 
existentul. Prin chiar structura ei, poziția filozofică a lui Heidegger 
este instabilă ; de aceea ea este nevoită să revină la concepția lui Hegel : 
neantul şi existența sînt identice. În Was ist, die Metaphysik ?, Heide- 
gger scrie : „existența pură şi Nimicul pur sînt unul şi acelaşi lucru“. 
Această propoziție a lui Hegel rămîne adevărată (p. 26). Iar în Kant 
und das Problem der Metaphysik, el repetă: „oare existența nu este 
chiar nimicul ? În adevăr, însuși Hegel a spus: «existența pură şi ni- 
micul pur sînt deci unul şi acelaşi lucru»« (p. 217). Heidegger n-a făcut 
nici un pas hotărîtor mai departe dincolo de Hegel. Poate că există în 
concepția hegeliană un adevăr adînc, exprimat poate defectuos, pe care 
îl vom cunoaște după ce vom înfățișa teoria lui, J.-P. Sartre. 


Asemenea „ontologiei fundamentale“ a lui Heidegger şi spre deo- 
sebire de idealismul kantian al lui Cohen, care lega neantul de soarta 
gîndirii generatoare de existenţă, „ontologia fenomenologică“ a lui Sar- 
tre afirmă „tranșfenomenalitatea“ neexistenţei ca şi a existenţei (D'être 
et le néant, p. 44) şi crede că ideea de neant a lui Heidegger este su- 
perioară ideii de neant a lui Hegel, fiindcă ea nu acceptă că existenţa 
trece în neant şi invers, cum repetă ideea hegeliană, ci numai că exis- 
tența şi neantul sînt două componente egal de necesare lumii, aşa încît 
realul este o tensiune între existenţă şi neant. Pentru: Heidegger, însă, 
neantul împresoară lumea şi de aceea el este expulzat din lume — ne- 
antul este acela care dă lumii contururile ei (îb., p. 54). Sartre aduce 
concepţiei lui Heidegger următoarele obiecţii. Dacă neantul este trans- 
cendent lumii, dacă eu mă ridic prin neant dincolo de lume, cum poate 
funda acest neant extramundan „aceste mici lacuri de neexistenţă pe 
“care le întîlnim în fiecare clipă în sînul existenţei ?« (îb., p. 55). Nean- 
tul este intramundan, este în inima existenţei. Există o ființă prin care 
neantul pătrunde în lucruri şi care este ea însăşi propriul ei neant. Este 
omul, căci „ființa prin care neantul vine în lume trebuie să fie pro- 
priul ei neant“ üb., p. 59). Numeroase sînt „negatitățile“ sau atitudinile 
ce actualizează în om neantul. În primul rînd, neantul este „condiția 
conduitei interogative“, apoi a distrugerii, absenței, alterației, repulsiei, 
regretului, a distanței, a subiectivității etc., a tot ce numim negatites. 
Omul, ca sediu central al neantului, este de aceea transcendenţă, ieşire 
din sine, negare de sine, dar şi libertate, căci libertatea neagă condiţiile 
trecutului, deci determinismul. Anxietatea își are originea în libertatea 
ca neant, fiindcă libertatea ne instalează în faţa răspunderii, a posibili- 
tăților noastre. Determinismul este o scuză a slăbiciunii şi lașităţii, este 
ignorarea faptului elementar că libertatea este absolută, deci că ea nu 
este solicitată şi împiedicată de nimic. În ce priveşte problema cardinală 
a raportului dintre existenţă și neant, Sartre rămîne pe linia tradiţio- 
nală a primatului existenţei, deci nu se depărtează principial de critica 
bergsoniană a neantului. „Neantul nu se poate neantiza decît pe fondul 

existenţei ; dacă poate fi dat neantul, nu este dat nici înainte, nici după 
existenţă, nici în genere în afară de existenţă, ci în chiar sînul exis- 
tenței, în inima sa, ca un vierme“ (îb., p. 57). A doua parte a frazei con- 
ține o formulă care se apropie de unitatea hegeliană a existenţei şi 
nearitului, unitate în care neantul are de asemenea rolul de a răpi 
existenței masivitatea, de a introduce în „inima“ ei caducitatea, finitatea 
și deci devenirea, fără totuși a admite ca lege fundamentală trecerea 
hegeliană de la existență la nimic şi invers. Alte pasaje se pronunţă 
fără ezitare pentru primatul existenţei şi chiar respinge celebra între- 
bare, obsesia metafizicii : de ce existența şi nu mai degrabă nimicul ? 
„Am văzut că ar fi absurd de a ne întreba pentru ce existenţa este «al- 
tul», că chestiunea nu poate avea sens decît în limitele unui pentru- 
sine şi că ea presupune chiar prioritatea ontologică a neantului asupra 
existenţei, pe cînd noi am demonstrat prioritatea existenţei asupra nean- 
tului“ (îb., p. 713). 

Aruncînd o privire critică asupra meontologiei „existenţialiste« (Hei- 
degger şi Sartre), ni se impun două rezerve mai puternice. 1) Existen- 
țialismul amestecă adeseori sensul relativist al neantului şi sensul abso- 
lutist, substanţialist. Vocabularul existențialist se folosește de termeni 
ce personifică mitologic : neantul stă alături de existenţă, aderă la ea ca 
un principiu al dezrădăcinării şi ruinării, al destrămării și separării, 
uneori chiar al unei separări ce fundează libertatea ca un fiat absolut 
al subiectivităţii. Pentru a justifica acest limbaj, existenţialismul nu oco- 
lește nici jocul sofistic de cuvinte. Astfel, libertatea suspendă determi- 
nismul, fiindcă între trecut şi prezent „nu mai este nimic“. Această pro- 
poziţie, care uzează de „Nimic“ ca predicat cu semnificaţie necompletă, 
este transformată în formula cu alt sens : „între trecut şi prezent se in- 
tercalează nimicul“, care, firește, „neantizează“ trecutul şi face astfel 
posibilă libertatea. Este ca și cum am spune, în loc de „nimic nu-mi 
place“, „îmi place nimicul“, sau ca şi cum am interpreta propoziţia 
„nimic nu-mi place mai mult decît cititul“ drept „nimicul îmi place 
mai mult decît cititul“, în timp ce gîndul meu era contrar: „pun cititul 
mai presus de orice“. 2) Existenţialismul dă o importanță exagerată, 
pentru a descoperi neantul în chiar interiorul existenţei, momentelor 
decretate negative ale vieţii : ură, aversiune, distrugere, regret etc. Re- 
cunoaștem ca un merit al existenţialismului de a îi aruncat lumină asu- 
pra acestor laturi ale existenţei umane, însă ele nu implică neantul în 
sensul tradiţional şi fundat al cuvîntului, adică nimicul, fiindcă ele sînt 
ceva. Neantul lor intră într-o clasă specială a nimicului, clasă de care 
ne vom ocupa îndată : neantul valorii. Neant autentic sînt distrugerea, 
suprimarea, şi încă nu chiar aceste acte care se desfășoară în cadrul 
existenţei, ci rezultatul distrugerii şi morții, dispariția însăşi. Neantul 
este dispariția definitivă a unei existențe de pe planul său de ființare, 
este excluderea radicală de pe un plan de existență a unor lucruri sau 
ființe, făcînd abstracţie de ceea ce le înlocuiește. Simpla slăbire a unei 
forțe, a unei intensităţi nu este neant, ci poate fi o etapă spre neant 
Ph. Mainlănder descoperă în lumea noastră o tendinţă spre moarte prin 
treptata slăbire a puterilor, iar mai demult Moses Mendelssohn admitea 
posibilitatea ca sufletul să moară dacă: este o cantitate intensivă, care 
scade treptat pînă la zero. Oricum am privi scăderea intensității ener- 

getice, cu sau fără compensație, potrivit legii conservării energiei, acea 
scădere nu este în sine un neant. Altminteri ar trebui să interpretăm a 
doua lege a termodinamicii, legea degradării energiei sau a entropiei, ca 
fiind un rezultat al acţiunii neantului. Pe scurt, o lacună principală a 
existenţialismului este neprecizia sensului dat în genere neantului, întîi 
din cauza confundării neantului absolut şi a neantului relativ, apoi a 
confundării neantului din existența reală şi a neantului din celelalte 
specii de existenţă : ireală, suprareală, ideală, în sfîrşit, a confundării 
neantului cu „neantizarea“, a rezultatului cu actul însuşi sau a princi- 
piului cu urmările lui. Ne vom ocupa îndeosebi de aspectele neantului 
în diferitele dimensiuni ale existenţei. 

Poziţia noastră în favoarea neantului recesiv nu primeşte lichidarea, 
ca o pseudoproblemă sau ca un neant de problemă, a ideii de neant. 
Neantul asumă un rol recesiv, dar un rol necesar și, în anumite pri- 
vinţe, superior, ca în atitea alte momente recesive. Dacă neantul are de 
îndeplinit o funcție recesivă trebuie să renunţăm la neantul absolut şi 
total, la negația oricărei specii de existență. Negaţia nu este posibilă 
fără prezenţa a doi termeni, în timp ce negația radicală păstrează un 
singur termen pe care îl neagă, fără a lăsa o linie de retragere spre un 
„altul“. Dacă totuşi vorbim de neantul radical, cauza este confundarea 
lui cu alte neante, în care „altul“ rămîne neşștirbit. 

Negaţia întregii realităţi, adică a întregii existențe reale, lasă des- 
chisă refugierea în. celelalte existențe (ireală, ideală etc.). Însă nici ne- 
gaţia realităţii în totalitatea ei nu este admisibilă pentru un motiv foarte 
convingător : celelalte existenţe își pierd raţiunea de a fi fără raportul 
lor recesiv la realitate. Consecința acestei importante constatări este că 
neantul autentic lovește nu întreaga existență reală, ci anumite reali- 
tăţi, anume acelea care apar şi dispar, se nasc şi mor sau se distrug. 
Este aci un punct doctrinal care trebuie lămurit. Hegel a moştenit și 
a consacrat una din cele mai ruinătoare prejudecăţi ale filozofiei gre- 
cești, anume că devenirea este trecerea de la existenţă la neant (distru- 
gere) sau de la neant la existenţă (naşterea, apariţia). Această prejude- 
cată este opera eleatului Parmenide, nu pentru a justifica posibilitatea 
devenirii, ci dimpotrivă pentru a-i nega dreptul la existență. Fiindcă 
devenirea include neexistenţa, neantul, existența nu devine, este imu- 
tabilă şi: deci: devenirea este o iluzie. Chiar de la Heraclit, filozoful 
devenirii, această prejudecată este zdruncinată, fiindcă Heraclit con- 
sideră devenirea ca trecerea de la existent la existent. Devemrea este 
însăși realitatea, existența şi de aceea neexistenţa se identifică cu exis- 
tenţa. A fost o fatalitate pentru filozofia mai nouă că Hegel, care a 
reînviat heraclitismul, a lăsat să se strecoare în el germenele ruinător 
al eleatismului. Așadar, devenirea este trecerea de la un real la altul, 
de la o proprietate reală la alta sau de la o ființă cu proprietăţile ei la 
alte fiinţe cu alte proprietăţi. Dar ce s-a întîmplat cu celelalte proprie- 
tăţi şi cu celelalte fiinţe care au dispărut ? Reamintim că proprietatea 
însăși nu se schimbă ca tot ce este general, ci poate fi avută și pierdută, 
poate să apară şi să dispară. Se schimbă numai individualul, atunci cînd 
se perindă în cadrul lui diverse proprietăţi, cînd el creşte sau scade, 
cînd se întărește sau slăbește. 


Repetăm deci întrebarea : ce s-a întîmplat cu realităţile care au fost, 
dar care nu mai sînt ? Răspunsul va fi o importantă precizare. Tot ce 
a fost real nu evadează din cadrul realului, adică nu devine ireal; de 
aceea noi am numit ireal fantasticul, fictivul, imaginarul, deci o combi- 
nație de elemente reale. Realitatea nu este totuna cu un titlu efemer, 
cu o funcţie revocabilă, ca un atribut ce poate fi avut şi pierdut. Ceea 
ce a avut privilegiul de a fi real rămîne veşnic real, aşa cum a fost. 
Urmează din aceasta că acea realitate se depozitează undeva, într-o re- 
giune îndepărtată, „în cer“, „în paradis“, „în iad“ sau în orice altă zonă 
inaccesibilă ? Nicidecum. Tocmai în acest moment intervine rolul nean- 
tului. Realul care a dispărut definitiv a fost „neantizat“ în sensul limitat 
că nu mai are prezenţă reală, că a ieșit din țesătura de acţiuni şi reac- 
țiuni care constituie realitatea actuală. Acum putem aprecia ce este 
fundat în opinia lui Hegel, că „existenţa“ şi „neantul“ („nimicul“) sînt 
„identice“, nu însă pentru a explica devenirea, ci pentru a justifica 
permanenţa realului, fără ca prin aceasta să se suprime devenirea, cum 
credea Parmenide. Tot ce este real, odată dispărut definitiv, are ca 
umbra sau reversul său neantul. Neantul realului este dispariţia acestuia 
ca prezență „în lume“. De aceea existența nu este luptă continuă cu 
neantul, cum crede Griinhut (Das Wesen und der Wert des Seins und 
die Grenzen der Vernunft, 1931, p. 48 şi urm.), luptă care se dă între 
două realităţi, nu între o realitate şi umbra unei realităţi antagoniste. 
Să evităm substanţializarea neantului chiar sub forma ştearsă şi sear- 
bădă a fantomei. Neantul nu este populat cu strigoii realităţilor dispă- 
rute. Realul rămîne real, dar a dispărut din cercul relațiilor de acţiune 
ale lumii, iar dacă cumva mai revine, este numai fiindcă el, într-un fel 
sau altul, n-a încetat de a fi prezent, ascuns, în lanţul relaţiilor de 
acţiune. Neantul rămîne dar legat de real; el este reversul realului dis- 
părut definitiv din frămîntarea lumii. Dacă izgonim din orizontul exis- 
tentei strigoii posibilului, ai fantomelor celor ce, înainte de a fi reali, 
sînt „numai“ posibili, izgonim şi strigoii celor ce au încetat definitiv 
de a fi reali. Nu este loc în realitate pentru fantome, fie că fantomele 
reprezintă posibilul, fie că reprezintă neantul. 


Pentru a încheia analiza ideii de neant, întrucît neantul este solidar 
cu realul, notăm că neantul realului poate însemna neantul realului 
„fizic« sau „sensibil“, şi atunci „altul“, care se substituie desființării 
acelui real, este o „realitate superioară“, o „realitate metafizică“, „abso- 
lutul“, „necondiţionatul“. Pentru cel care trăieşte într-o lume „pur spi- 
rituală“ sau „imaterială“, lumea materială imperfectă este proclamată o 
„aparenţă“, o „iluzie“, un „neant“, cum afirma Parmenide. Cu aceasta 
əm ajuns la neantul specific al valorilor, deci la un neant ce aderă la o 
existenţă nonreală. 

Abordînd cele trei regiuni nonreale (ireal, suprareal, ideal), consta- 
tăm ca un paradox, cel puţin din punctul de vedere al opiniei comune, 
că existenţa reală (fictivă) nu este neantul realului, ci reprezintă dimpo- 
trivă perspectiva ca un real „neantizat« prin distrugere să primească 
existenţa transfigurată a imaginarului. De aceea, în domeniul fictivului, 
nu este loc pentru neant. Dacă imaginarul este legat de „creaţia imagi- 
naţiei“, în acest tărim al „minunilor“ există o plenitudine pe care rea- 
litatea a invidiat-o totdeauna. Există o nemărginită capacitate de a se 

imagina altfel, există un bovarysm indefinit în regiunea fictivului, 
refugiul celor răniți de asprimea realului. Sartre vede în imagina- 
ție şi imaginar o posibilitate de neantizare, de irupere a neantu- 
lui în sînul realităţii umane. Dimpotrivă, imaginaţia nu „neantizează“ 
realitatea — ea este prea slabă pentru o asemenea operaţie —, ci dă- 
ruiește o viaţă fictivă neantului în realitate, infuzează puţin sînge celor 
care au fost reale sau pot fi reale, adică fostului real, ca şi viitorului 
real. Nu numai fostul real, dar și viitorul real păstrează permanent 
calitatea de real, și după ce a făcut saltul în neant. Imaginarul este locul 
de întîlnire a ceea ce a fost sau va fi real. În această latură stă puterea 
creatoare a imaginarului, sugerată de termenul de „creaţie“, de a pro- 
duce din nimic ceva. Dacă cumva creația presupune nimicul, ea însăşi 
nu este un simplu nimic, ci dimpotrivă cel mai mare triumf asupra 
nimicului. Ca și în sfera teologiei, „creaţia din nimic“ exprimă puterea 
absolută a unei Fiinţe spirituale, puterea voinţei şi nu mai puţin a ima- 
ginației, cum admitea un gînditor favorabil religiei, J. Fr. Frohschammer 
(1821—1893), ale cărui opere au fost puse la index. În Fantazia ca prin- 
cipiu fundamental al procesului lumii (1877), Frohschammer vede în. 
univers o fantazie a divinulu, o fantazie care posedă o existenţă: 
autonomă. 


În regiunea suprareală (logic-matematică) de asemenea nu există. 
neant, deoarece existența suprareală are ca obiect generalul care nu. 
suferă schimbare. Posibila variație a generalului ţine de domeniul rea-: 
lului, al individualului, întrucît suprarealul este prezent deopotrivă în 
real şi nonreal. Suprarealul nu dispare niciodată definitiv. În logică, 
neantul în genere, chiar neantul absolut, este un obiect de gîndire, 
fiindcă vorbim despre el și discutăm asupra lui. Să nu ne facem sarcina. 
prea ușoară, declarînd dogmatic că neantul este contrar rațiunii şi capa- 
cității noastre de a-l concepe (M. Maeterlinck, La mort, 1928, p. 35). În 
matematică există echivalenţe ale neantului, de exemplu numerele nega- 
tive şi mai ales zero. Introducerea printre numere a lui zero este o cu- 
cerire tirzie a gîndirii matematice. El nu este un număr, ci semnifică 
lipsa oricărui număr. Zero nu este un pur neant. Cine spune că are 
„zero bani“ în pungă, nu înțelege un neant de bani, ci lipsa celui mài 
modest număr de bani. Unii doctrinari ai filozofiei matematice sînt favo- 
rabili pentru a lua ca punct de plecare al seriei numerice zero, nu uni- 
tatea. Fr. Oken, schellingianul de care am vorbit, afirmă că „matema- 
tica este fundată pe nimic şi că prin aceasta ea rezultă din nimic“, adică 
din zero (Lehrbuch der Naturphilosophie, ed. a III-a, 1843, p. 219). Aşa- 
dar, în matematică, toate valorile respective sînt mărimi adevărate și 
au fost descoperite, spune G. Kahl-Furthmann, cînd matematica s-a des- 
prins de sfera realităţii şi a valorificat propriul ei domeniu prin consti- 
tuirea unei matematici superioare. Primul pas pe acest drum a fost 
introducerea lui zero și a numerelor negative, adică a numerelor ce: 
preced pe zero, cum cele pozitive îl urmează. Al doilea pas este repre-: 
zentat de numerele imaginare, în care negativul rupe cu materialul 
intuitiv. Negativul în matematică a fost un impuls pentru descoperirea. 
de noi domenii suprareale, îndeosebi a infinitului care exprimă o canti- 
tate nedeterminată (vezi Kahl-Furthmann, Das Problem des Nicht, 
p. 210 și urm.). 

Un spaţiu vast a fost recunoscut neantului, adeseori fără conștiința 
clară a situaţiei reale, în domeniul idealului, adică al valorii. Este o tra= 
diţie, aproape un tic, în filozofie de a proclama drept neant tot ce n-are 
valoare şi chiar ceea ce are o valoare inferioară. Orice nonvaloare (răul, 
uritul, eroarea) este un nimic, un neant. Viaţa însăşi, din cauza fragili- 
tăţii şi scurtimii ei, este un „nimic“. Pentru conștiința populară, nu 
numai neplăcerea, ci mai ales plăcerea ce zboară repede este un „nimic“. 
O aşteptare înșelată sau o realizare mult mai prejos de așteptări este 
de asemenea „nimic“, une quantité négligeable. Poetul exclamă decep- 
ţionat : „decit“ un vis searbăd mai bine „nimic“. Bergson socotea că 
orice neant are ca supoziție acţiunea umană care trece de la un lucru 
dorit şi așteptat la un lucru nedorit şi neaşteptat, deci este condiţionat 
de o decepţie valoristă. Dacă idealismul platonic consideră materia ca 
o „neexistență“, motivul nu este realitatea, care mai degrabă pledează 
pentru masivitatea zdrobitoare a materiei, ci idealitatea valorii care este 
îngrădită de o materie rebelă şi nesupusă grelei munci omenești. 
Aceeași degradare spre neant lovește schimbarea, devenirea lumii, fi- 
reşte, atunci cînd schimbarea intră în conflict cu aspiraţia spre durabi- 
litate a bunurilor, spre conservarea valorilor. Cînd însă schimbarea pro- 
movează valoarea, ea însăși este valorificată şi deci sustrasă neantului. 
Ideea modernă de progres investește schimbarea cu un coeficient po- 
zitiv. De aceea, tot ce primește un coeficient axiologic pozitiv încetează 
de a mai fi neant. Însuşi neantul, cînd devine pozitiv, ca în asimilarea 
neantului cu Dumnezeu la mistici, sau ca asimilarea nirvanei cu beati- 
tudinea pură, cu liniştea suverană, cu insensibilitatea şi moartea dorin- 
telor, este așezat pe treapta cea mai înaltă a valorilor. Este curios că 
însuşi Răul, ca principiu cosmic, ca Forţă divină, încetează de a mai fi 
neant, ci se transformă într-o realitate cu care principiul Binelui are 
de luptat. Aşa este doctrina iraniană a lui Zoroastru și mai ales mani- 
cheismul, foarte răspîndit în Europa medievală pînă în ţinuturile 
noastre (bogomilismul). Uneori Nimicul, declarat de cei mai mulți ca 
nonvaloare, este îmbrăţişat ca valoarea supremă, ca bravadă nihilistă. 
Max Stirner, doctrinarul individualismului, anarhic, își încheie apologia 
sa a „Unicului“, adică a Eului, cu următoarele cuvinte : „dacă îmi sprijin 
cauza mea pe Eu, pe Unicul, ea se sprijină pe creatorul său trecător şi 
pieritor care se devorează pe sine, şi pot spune : am sprijinit cauza: mea 
pe Nimic“ (Stirner, L'unique et. sa propriété, 1900, p. 449). 


26. EXISTENȚĂ-VALOARE 


Printre existențele opuse realității am numărat adeseori existența: 
ideală sau valoarea, a cărei recesivitate faţă de realitate, enunțată pe 
scurt, nu a fost fundată îndeajuns. Rămîne să clarificăm mai amplu 
opoziţia recesivă existenţă-valoare. Noua formulă se cere explicată, 
fiindcă la prima vedere s-ar crede că este improprie. La început, opoziţia 
se prezenta, ca şi conștiinței populare, ca opoziția dintre real şi ideal. 
Cum, pentru noi, singura existenţă ideală este valoarea, ne-am. socotit 

îndreptățiți a înlocui „idealul“ cu „valoarea“, sinonimie de asemenea 
familiară conștiinței populare. Am însă de înfruntat o nouă întrebare? 
De ce am considerat ca termen dominant existenţa în general, deci orice 
fel de existenţă, nu numai existenţa reală ? Experienţa ne arată că va- 
loarea nu este aderentă exclusiv la real, ci şi la fictiv, ca în artă, la 
suprareal, ca în estetica figurilor, în „eleganța“ și armonia demonstra- 
ţiilor matematice, în sfîrșit, chiar la valoare, adică la o anumită va- 
loare, care poate fi evaluată și din alt punct de vedere, deoarece va- 
loarea este multiplă. Diversitatea valorilor nu decurge din chiar struc- 
tura noţiunii de valoare, din noţiunea de „idealitate“, ci din diversi- 
tatea a ceea ce are valoare, a obiectelor. Se vorbește de valori logice, 
morale, estetice, religioase, spirituale, culturale, materiale etc. Vom arăta 
îndată de ce însăşi valoarea nu se multiplică. Un alt aspect trebuie să 
fie luminat de la început. Deși orice fel de existență poate fi obiect de 
evaluare, nu se poate nega că în orice obiect evaluat găsim o latură reală, 
de exemplu în opera de artă, în acţiunea morală, în cultul religios, aşa 
încît valoarea, ca și celelalte existențe nonreale, are o referință necesară, 
însă recesivă, la obiectul real. Dacă mai adăugăm că valoarea presu- 
pune nu numai un obiect de evaluat (real sau nu), dar şi un subiect, o 
conştiinţă care evaluează sau „trăieşte“ valoarea, mai departe, că acel 
subiect este cu necesitate real, putem spune că existenţa reală domină 
orice specie de existenţă. 

Prin aceste observaţii introductive, am înlăturat de la început ba- 
nalizata opoziţie radicală dintre „existență“ (realitate) şi „ideal“. Noi am 
ezitat înainte de a întrebuința termenul de ideal, prin care limbajul 
tradițional simbolizează o sferă „superioară“, „transcendentă“, lipsită de 
imperfecţiile lumii „de aci“. Raportul de recesivitate statorniceşte de la: 
început sensul idealului ca existență legată necesar de realitate. Știm 
că această recesivitate va întîmpina cea mai mare rezistență fiindcă 
este prea înrădăcinată opoziţia dintre existenţă şi valoare. Însemnate 
curente filozofice ale secolului trecut, ca și ale secolului prezent au făcut 
din valori, îndeosebi din valorile „normative“ (bine, adevăr, frumos), 
ceva „absolut“, în sine şi „pentru sine“, ceva rupt de realitatea umană. 
Omul se simte cuprins, covîrşit, răpit, înălțat de acele valori, ca şi cum 
omul ar fi pentru valori, nu valorile pentru om şi chiar prin om. S-a 
abuzat nepermis de „absolutismul“ valorilor, absolutism pe care ideea de 
recesivitate îl poate corecta, restabilind sensul autentic, mult mai mo- 
dest, al noţiunii de absolut, noţiune, prin poziţia ei heterologică, emi- 
nent recesivă. Nu putem funda valoarea fără a clarifica noţiunea de 
existenţă : existenţa are primatul, ea fundează valoarea. Oricum, este 
un punct cîștigat că idealul este o specie, o regiune a existenţei în ge- 
nere. Noul pas de făcut este recesivitatea existenţei ideale faţă de exis- 
tența reală, fără ca idealitatea să piardă originalitatea sa şi să fie absor- 
bită de realitate. „Sîntem convinşi că nu putem ajunge la claritate asu- 
pra noţiunii de valoare şi valoros fără claritate asupra noţiunii de exis- 
tenţă“ (O. Kraus, Die Werttheorien, Geschichte und Kritik, 1937, p. 491). 

„Filozofia valorilor“ (axiologia, timiologia) este o ramură destul de 
nouă a filozofiei. Ea a crescut în a doua jumătate a secolului al XIX-lea 
şi începutul secolului al XX-lea atît de abundent, încît Celestin Bougle, 
în Leçons de sociologie sur evolution des valeurs (1922), spunea că 

această filozofie a devenit „o modă“. Termenul de valoare a ieşit de- 
mult din lumea filozofilor şi s-a revărsat în publicistica zilnică. şi în 
vocabularul oratoriei. Intensa actualitate a noţiunii de valoare se explică 
prin acțiunea a două situații istorice. 1) Cît timp termenul de valoare, 
de ideal a fost monopolizat de morală sub forma de Bine, Datorie Şi 
Virtute, iar morala a fost subordonată religiei și metafizicii, valoarea nu 
era desprinsă de realitate, ci apărea ca o realitate metafizică, divină, ca 
întruparea „perfecţiei“. Realitatea metafizică era socotită „superioară“, 
fiindcă în ea existenţa şi valoarea se contopeau. Perfecţia era realitatea 
supremă. O teorie independentă a valorii a fost posibilă numai după ce 
valoarea s-a rupt de realitatea metafizică şi a ajuns la conștiința de 
sine. Procesul de autonomie prin creșterea conștiinței de sine s-a făcut 
în două etape, care reprezintă două sectoare deosebite ale culturii, întîi, 
prin adoptarea noţiunii de valoare de către o ştiinţă relativ nouă, legată 
de nevoile materiale ale vieţii, economia politică, apoi prin lărgirea no- 
țiunii de: valoare de către filozofie, în a doua jumătate a secolului al 
XIX-lea, dominat în bună parte de atitudinea antimetafizică a poziti- 
vismului. 2) O altă situaţie istorică decurge din structura noţiunii de 
valoare, adîncită de criticismul filozofic. Valoarea este o noţiune simplă, 
ireductibilă, indefinibilă pe căile clasice ale definiţiei. Max Scheler con- 
sideră valoarea un „fenomen originar“ (Urphănomenon). Oskar Kraus, 
devotatul discipol al lui Fr. Brentano, în masiva sa expunere istorică 
critică asupra valorii, scrie către sfîrșitul ei : „privirea noastră istorică 
ne arată că pînă acum în genere nu eram în stare să ne dăm seama de 
noţiunea de valoare atît de simplă. Aceasta este valabil despre așa-nu- 
mitele «conţinuturi», dar şi despre «sfera» așa-numitei noţiuni de va- 
loare“ (op. cit., p. 452). Greutățile de înțelegere sînt inerente noţiunii 
de valoare. În adevăr, valoarea este totodată : a) faptul cel mai nemijlo- 
cit trăit, o experienţă personală intimă ; b) aderă totuși la obiecte, la 
realități care de aceea au sau sînt valori; c) totuşi ea pare a fi ceva 
îndepărtat, un ideal de neatins, sau de nerealizat, o ordine deasupra 
realităţii, un tărîm nesensibil, pur spiritual. Aceste fețe eterogene ale 
experienței valoriste se oglindesc în diferitele teorii; ele au fost fun- 
date independent, deşi sînt solidare. O teorie integrală a experienţei 
trebuie șă ţină seama de conviețuirea motivelor cuprinse în valoare. 

Care sînt punctele critice, antagonice, polarităţile de la care se cu- 
vine să pornească o concepţie adecvată a valorilor ? Două sînt momen- 
tele critice ale teoriilor moderne axiologice : 

1) sînt valorile simple, şi de aceea, enunţuri universale fără un 
conţinut determinat, cum afirmă Kant, ale cărui opere garantează va- 
loarea numai printr-o universalitate formală (binele ca imperativ cate- 
goric, frumosul ca plăcere dezinteresată, adevărul ca acord între formele 
a priori ale intuiţiei de o parte şi formele a priori ale intelectului de 
altă parte) ? ; sau valorile au un conţinut, o „materie“, cum au încercat 
să demonstreze Alexius Meinong, Ed. Husserl, Max Scheler, Nic. Hart- 
mann, ca şi atiția moraliști vechi, între care în primul rînd stau Platon 
Şi Aristotel ? 

2) sînt valorile subiective, legate de viața individuală şi istorică a 
omului, sau sînt obiective, independente de conştiinţa omului ? Întreba- 
rea a primit şi o altă formulare : sînt valorile relative, pe măsura sau 

la nivelul omului, sau sînt absolute şi ca atare, valabile independent de 
recunoașterea și realizarea lor de către om ? 


Aceste două momente, îndeosebi al doilea, au importanța lor ; ele 
sînt însă derivate, așadar presupun o problematică mai elementară. Opo- 
ziţia relativ-absolut nu are sau nu mai are o semnificaţie majoră, din 
moment ce absolutul rămîne nedeterminat. S-ar putea ca o relaţie să 
aibă o semnificaţie absolută, iar pretinsul absolut să fie numai o pro- 
iecție a unei exigențe subiective, prea subiective chiar. Sînt mulți filo- 
zofi contemporani care admit un absolut în sfera cunoașterii, aşadar 
care acordă ușor că realitatea nu este dependentă de conștiință, dar nu 
admit acelaşi lucru şi despre. valoare. Realismul cunoaşterii nu implică 
necesar realismul valorilor, aprecierilor, preferințelor. Problema funda- 
mentală sună aşa: este valoarea ceva ce subzistă în sine, izolat, ca o 
esenţă generală sau ca un individ, sau este o relație care este totdeauna 
generală? Cum spuneam, această întrebare este mai largă şi mai lipsită 
de prejudecăţi decît uzitata și uzata problemă : relativ sau. absolut. Căci 
şi relația poate să nu fie relativă subiectului, să aibă deci o existenţă 
independentă, obiectivă. Relaţia nu este eo ipso relaţie. subiectivă. 
S-a arătat că relaţionismul nu este totuna cu relativismul. De aseme- 
nea, prima parte a întrebării fundamentale : este valoarea ceva ce sub- 
zistă în sine — „subzistenţa în sine“ nu are accepţia de absolut, adică 
de independent de conştiinţă sau de lumea sensibilă, ci are accepţia lo- 
gică de ceea ce poate fi privit în sine sau pentru sine, așa cum este în 
Primul rînd individualul („acest“ om) şi în al doilea rînd esenţa, o pro- 
prietate sau o calitate (figura, locul, culoarea, gîndirea, reprezenta- 
rea etc.), adică cum este tot ceea ce nu presupune constitutiv. o rela- 
ție la altceva. Modalităţile de realizare a celor două posibilităţi cuprinse 
în problematica fundamentală vor fi cercetate îndată. 

Dezvoltarea problematicii s-a făcut de la valoarea ca o subzistare 
în sine (individ sau esenţă) la valoarea ca relaţie — determinarea ei ca 
relaţie s-a făcut de-abia în timpul nostru. Și acum, înainte de a merge 
mai departe, trebuie să venim cu o precizare care nu este un paradox. 
Valoarea poate fi considerată ca o calitate a obiectelor, asemănătoare cu 
celelalte calităţi (culori, sunete, tărie, moliciune etc.), deci valoarea este 
ceva ce aderă la obiecte și constituie cu ele o esență, ceva „în sine“. 
Dar valoarea este atribuită şi subiectelor, cunoștințelor, care şi ele sînt 
izolate, sînt ceva „în sine“. Se crede însă că atribuirea valorii conştiin- 
telor nu intră în prima situaţie (subzistare în sine), ci în a doua '(valoa- 
rea este o relaţie). Interpretarea ar fi exactă, dacă s-ar admite că va- 
loarea- nu este dependentă numai de subiect, ci este dependentă şi de 
obiect, atît subiectul, cît și obiectul fiind independente unul de altul. 
Din nefericire, sub acţiunea idealismului obiectul este considerat un 
„conţinut: de conștiință“ şi ca atare el înseamnă un „altul“ decît con- 
Știința, dar nu în afara ei, ci în conştiinţă. 

În adevăr, termenul contradictoriu, de „conţinut“ semnifică ceva 
străin conştiinţei, deși este conţinut de ea. „Conţinutul“ se deosebeşte 
totdeauna de „conţinător“, este un „altul“. Dacă însă „conţinut“ este 
numai o expresie improprie pentru apartenenţă la conştiinţă, atunci su- 
biectivismul (totul este o modificare a conştiinţei) este o formă a „sub- 
zistării în sine“, a obiectivismului. Valoarea nu este o relaţie între doi 

termeni, în sine, independenţi unul de altul, ci este un obiectivism, 
adică un absolutism camuflat. Noi am încercat demult să dovedim că 
subiectivismul sau idealismul este un materialism larvat. Constatăm 
incă o dată cîtă confuzie se ascunde în termenul de relativism, cu pre- 
tenţiile sale sceptice. Relativismul, înțeles cum trebuie, adică relaţio- 
nismul, nu este un absolutism camuflat, ipocrit, cum este subiectivismul, 
ci găsește.un acces la absolutul recesiv, convieţuieşte cu el, dacă abso- 
lutul se mulțumește cu funcţia recesivă. 

Să luăm acum cunoştinţă de modalităţile de soluţionare a problemei 
centrale : valoarea este un „în sine“, o „substanță“, sau este o relaţie? 
Nu ştiu dacă vreun gînditor a înţeles prin „subzistare în sine“ însuși 
individul, deci nu cunosc vreun filozof sau psiholog care să fi susținut 
că valoarea. însăși este ceva individual, unic — ceea ce nu înseamnă că 
este aderentă la ceva individual. Valoarea poate fi strîns legată de in- 
dividual fără ca ea să fie un individual, ceva unic. Dacă ar fi un in- 
divid, ar trebui să se prezinte ca un individ spiritual sui generis. Ştim 
că numai individualul este în adevăr independent. O proprietate există 

„în sine“ numai formînd o unitate cu individul şi fiind esența lui. Vom 
vedea că printr-o logică ironică, filozofia, căutînd să asigure indepen- 
dența valorilor față de conştiinţă, a transformat valorile în indivizi mis- 
tici, suprasensibili, le-a acordat o transcendență quasimetafizică. În re- 
gulă generală, filozofia a considerat valoarea o calitate, o proprietate, 
deci ceva general, ceva general care formează o unitate cu individua- 
lul, esența lui, şi ca atare se prezintă ca un „în sine“ care nu are ne- 
voie de altceva, străin individualului, pentru înţelegerea ei. Pentru a 
cunoaşte figura, mărimea, locul, chiar culoarea (aceasta cu rezervă !), 
este de-ajuns să consider lucrul însuși, independent de alte lucruri, cu 
toate că în realitate nu există nimic de sine stătător, dată fiind relaţia 
de acţiune a oricărui real. Dar ştim că nu există raporturi fără supor- 
turi, care nu mai sînt la rîndul lor raporturi, ci suporturi. Așadar, va- 
loarea a fost considerată o calitate, o proprietate generală a lucrului 
valoros. Aceasta este o convingere preștiinţifică, persistentă pînă azi în 
concepţii filozofice fundate critic. „Cînd atribuim valoarea lucrurilor sau 
stărilor, această calitate, ca toate celelalte calităţi, indică o relaţie de- 
finită cu un subiect, în cazul de față cu un subiect capabil de a simți 
plăcere sau-durere. Această calitate de «valoare», în raport cu celelalte 
calităţi ale lucrurilor şi stărilor, este secundară, căci ceea ce dă valoarea 
este o calitate de al doilea grad“ (H. Hoffding, La philosophie de la re- 
ligion, 1908, p. 98—99)..0 concepţie înrudită, dar mai complexă, are 
ca reprezentant pe  fenomenologul Max Scheler. Ea va fi cercetată 
mai jos. 

Faptele resping teoria valorii calitate, fie și secundară, din lucruri. 
Valoarea nu aparţine lucrurilor, cum aparțin culorile, sunetele, calită- 
tile tactile, motrice, gustative, olfactive. Acestea sînt date, sînt intuite 
în percepţie. Nimeni n-a intuit sau perceput în lucruri valorile. Calită- 
tile autentice (culori, sunete etc.) sînt și ele relaţii, însă produse ale 
relaţiilor de acţiune și de aceea sînt intuite ca aparţinînd lucrurilor. Vom 
arăta care este fundamentul din lucruri al valorilor, în ce constă „va- 
lenţele“ sau „perfecţiile« lucrurilor. În adevăr, valorile au un fundament 
în “lucruri, fără ca ele să aparțină lucrurilor, asemenea calităţilor. Nu 

contemplăm frumuseţea unui tablou, ca și cum frumuseţea s-ar afla în 
tablou, alături de jocul luminilor, umbrelor, culorilor, liniilor, ci admi- 
răm acele calități „estetice“, „impresionante“, care ne fac să tresărim 
și să trăim valoarea de frumuseţe a tabloului. O propoziţie nu are în 
sine, ca o calitate, valoarea de adevăr, ci anumite calităţi, cum este în 
primul rînd capacitatea de a exprima adecvat faptele, experienţa, care 
fac o conștiință să simtă valoarea de adevăr a propoziției. Tot aşa, pre- 
tutindeni, oriunde vorbim de valori, anumite calităţi sau proprietăţi ale 
lucrurilor, ceea ce am numit valențe sau perfecții, sînt suporturile în 
lucruri ale valorilor, suporturi obiective la care se vor adăuga suportu- 
rile subiective, pentru a se constitui relația de valoare. ` 


Neintuitivitatea valorilor, ca şi caracterul lor general au determinat 
de timpuriu gîndirea de a le recunoaște caracterul de calităţi, dar nu 
chiar de calităţi ale lucrurilor sensibile. Aceste lucruri sensibile sînt su- 
puse schimbării, distrugerii. Valorile nu sînt sensibile şi nici supuse 
schimbării. Cum poate fi salvată calitatea obiectivă a valorilor, fără a 
o compromite în promiscuitatea sensibilului? Platon a găsit un răspuns 
exemplar care s-a menţinut peste veacuri pînă azi. Valorile sînt calităţi 
„în sine“, sînt Idei ce planează transcendent asupra lumii sensibile, al- 
cătuind dimpreună cu celelalte Idei o „lume inteligibilă“. Aceste calități 
există şi în lucrurile sensibile, dar numai ca umbre, reflexe, copii sau 
„participaţii“. Noţiunea de participaţie, care salvează aparent poziţii pier- 
dute, oferă posibilitatea ca valoarea să existe sub aspectul de atribut 
sau „formă“ a lucrurilor sensibile. Descoperirea unei „lumi a Ideilor“, 
în care tronează valorile : „Binele“, „Frumosul“, „Adevărul“, a trecut în 
neoplatonism, apoi în gîndirea creștină și în cele din urmă în filozofia 
contemporană ca o mare „noutate“. Nu se observă nici astăzi că iposta- 
zierea valorilor ca lume superioară era transformarea valorilor din uni- 
versale, idei, în indivizi spirituali, neintuitivi, angelici, căci numai indi- 
vidul este independent, pe cînd 'universalul aparţine cuiva. | 

`” Ipostazierea valorilor în calităţi suprasensibile, în Idei sau Forme 
eterne şi imutabile era energic dezminţită de fapte. Valoarea este tot- 
deauna valoarea pentru cineva, pentru om, pentru o conştiinţă, are ceva 
de nomos, de teză umană, de „convenţie“, nu de „physis“, de natură. Încă 
înainte de Platon, sofiștii descoperă că valoarea nu este o calitate a lucru- 
rilor şi încă mâi puţin o calitate „în sine“, transcendentă, ci o poziţionare 
a conștiinței umane. De o parte stă sofistul Protagoras, de alta idealistul 
Platon — sînt cei doi poli ai teoriei valorilor şi poate ai filozofiei în ge- 
‘nere. Dar interioritatea calităţii-valoare este compromisă de la început 
de un grav echivoc. Calitatea interiorizată, valoarea, îndată ce este atri- 
buită omului, este relativată, este făcută schimbătoare, individuală. Ac- 
centul explicativ cade pe subiect, iar subiectul este înțeles în sens pur 
individual, nu generic, uman. La urma urmei, și valoarea din lucruri se 
multiplică odată cu obiectele individuale valoroase şi de aceea, poate, 
Platon postula o Idee unică deasupra copiilor individuale şi sensibile. Se 
trece cu vederea și astăzi că o calitate a unui lucru individual nu este 
ea însăși individuală, multiplicată, ci este identică una şi aceeaşi, ca 
orice general. Variația, multiplicarea nu-i aparține, ci este împreună cu 
ea, cum s-a arătat înainte. Multiplicarea este exterioară generalului. Cine 
a înţeles structura generalului, a „Ideii“, se dispensează de a dubla lucru- 

rile individuale, supuse schimbării, cu o Idee eternă deasupra copiilor ei 
multiple. Tot. aşa și la valoarea ca atribut, calitate sau proprietate a 
conştiinţei. Valoarea este generală şi ca atare, deşi interioară, este o ca- 
litate umană generică. Ea se repetă în conșştiinţele individuale ce o tră- 
iesc, ca şi cum ar fi numai a fiecăruia. În realitate, valoarea rămîne uni- 
versală prin structura ei. Sofiştii individualizează valoarea, fac din va- 
lori modalităţi individuale, cum făcea și Platon, cu deosebirea că valo- 
rile sînt ipostaziate de Platon într-o lume superioară, sub numele de 
Idei și de aceea pretins universale, în timp ce Protagoras, mai veridic, 
dar. mai brutal, le ipostaziază în conştiinţa individului şi de aceea răpește 
masca universalității. í 

Pînă aci „relativismul“ găseşte o justificare. Faptul că valoarea este 
în subiect, că aparține unei conştiinţe nu o relativează, adică nu o face 
individuală. Dimpotrivă, nu poate funda el caracterul general uman al 
valorii ? Aceasta este o altă faţă a lucrurilor. Ea cere însă afirmarea în 
același timp a unor lucruri „în sine“, a unor obiecte independente, care 
constituie unul din termenii relaţiei, polul obiectiv, ca şi a unei con- 
ştiinţe umane, polul subiectiv. Dacă valoarea este determinată de obiecte, 
dar totdeauna prin și pentru om, atunci valoarea nu este o calitate „în 
sine“, izolată, ci este o relaţie, enunţ care nu spune prea mult, în orice 
caz nimic hotărîtor pînă ce nu arătăm ce este acea relaţie şi mai ales 
dacă relaţia este ceva închis „în conştiinţă“. Sau tocmai aceste aspecte 
au cuvîntul hotărîtor în așa numita relativitate a valorilor. Ele vor fi 
cercetate în descrierea experienţei valorilor. Deocamdată să examinăm 
sumar soluţia subiectivistă a valorii-calitate. Concepţia sofistă a lui Pro- 
tagoras a găsit un ecou extremist în scepticismul antic, teorie „comple- 
mentară“ a dogmatismului inerent gîndirii grecești. Scepticismul antic 
izbuteşte numai să destrame vechea gîndire care, dezorientată, caută re- 
fugiu în credință, în misticism. Acestea vor insufla o viaţă nouă obiecti- 
vismului transcendent al valorilor, adăpostit mai ales în neoplatonism. 
Nici aristotelismul nu este o piedică pentru dezvoltarea în evul mediu 
a unui absolutism axiologic. 

Giîndirea modernă, centrată în subiect, în gîndire, şi tot mai favo- 
rabilă idealismului şi conscienţialismului, va reînvia teoria protagoreică 
a valorilor-calităţi interioare. Deoarece specificul valorii a fost relevat 
de-abia în. secolul al XIX-lea, subiectivarea, psihologizarea este o con- 
tribuţie relativ recentă. Avîntul psihologiei în secolul trecut a promovat 
și studiul psihologic al valorilor. Psihologismul axiologic prezintă valo- 
rile ca „produse“ ale conştiinţei, ca instauraţii subiective datorită latu- 
rilor „iraționale“ ale conștiinței : sentimentul şi voința — prin voinţă în- 
țelegînd nu numai actul voluntar, dar și formele fruste ale acestuia: 
dorinţe, nevoi, interese. Cum este de aşteptat, se va căuta fundarea su- 
biectivă a valorii cînd cu ajutorul sentimentului, cînd cu ajutorul „voin- 
tei“. Valoarea este un sentiment specific de plăcere, va spune brentania- 
nul austriac Alexius Meinong în prima fază a concepției sale (Psycholo- 
gisch — ethische Untersuchungen zur Werttheorie, 1894). Mai tirziu, sub 
influența neocriticismului, va părăsi psihologismul său radical, cum se 
constată în studiul publicat în revista „Logos“ sub titlul Fiir die Psycho- 
logie und gegen den Psychologismus in der allgemeinen Werttheorie, 
1912). Emoţionalismul în fundarea valorii este dezvoltat în Franța de 

Th. Ribot (La logique des sentiments, 1908). În mod consecvent, Moritz 
Schlick, unul din fondatorii neopozitivismului, justifică identitatea va- 
lorii cu bucuria de a trăi (Fragen der Ethik, 1930). 

Teoria voluntaristă este încă mai răspîndită decît teoria emoţiona- 
listă sau afectivistă. Discipolul lui Meinong, Christian von Ehrenfels, 
în System der Werttheorie (2 vol., 1897—1898), fundează pe dorință 
(Begehren) sau mai degrabă, fiindcă nu orice valoare este prezent do- 
rită, pe capacitatea ei de a fi dorită, pe „dezirabilitate“ (Begehrbarkeit). 
Nu dorim valorile fiindcă sînt valori, ci sînt valori fiindcă le dorim, pro- 
poziție enunțată întîi de Spinoza, care nu admitea realitatea valorilor. 
Ele sînt expresii umane, nu ontologice. Fr. Nietzsche, gînditorul care 
a contribuit mult la răspîndirea cuvîntului de valoare în cultura timpu- 
lui, consideră filozofia ca o „creaţie“ sau „răsturnare“ de valori, ca 
un eroism al voinței umane. „Existenţialismul« contemporan, mai ales 
cel francez, care beneficiază de o tradiţie pe linia unei filozofii a liber- 
tății, fundează valoarea exclusiv pe libertatea absolută, iraţională a in- 
dividului. „Urmează că libertatea mea este unicul fundament al valorilor 
și că nimic, absolut nimic nu mă justifică de a adopta cutare sau cutare 
valoare, cutare sau cutare scară de valori. Ca ființă prin care valorile 
există, eu sînt nejustificabil. Iar libertatea mea este cuprinsă de anxie- 
tatea de a fi fundamentul fără fundament al valorilor“ (Sartre, D'être 
et le néant, 1943, p. 76). Omul este singur în lume; el n-are înaintea 
sau înapoia sa valori luminoase, obiective, care să-l justifice, să-l scuze. 
El îşi creează valorile și astfel se creează și se face pe sine. Valoarea nu 
este sentimentul, căci „sentimentul se construiește prin actele ce săvir- 
şim“ (Sartre, Existenţialismul este un umanism ?, 1946, p. 45). Omul se 
definește prin acțiune, prin acțiune și angajare. „Vrem tocmai să consti- 
tuim domnia omului ca un ansamblu de valori distincte de domnia ma- 
teriei“ (ib., p. 65). În sfîrşit, alte teorii explică valorile totodată prin 
trebuinţele și prin plăcerile omenești. W. Windelband, deși admite va- 
lpri absolute, norme subzistente în sine, înțelege că evaluarea include 
prezența voinţei și afectivității. „Mai întîi orice valoare semnifică ceva 
care satisface o trebuinţă şi provoacă un sentiment de plăcere [...] Dacă 
suprimăm voinţa şi sentimentul, nu mai există valori“ (Windelband, 
Einleitung în der Philosophie, ed. a II-a, 1920, p. 254). 

În bătălia idealelor, pentru a stăvili subiectivismul valorilor, su- 
biectivism interpretat ca un relativism anarhic, s-a încercat o resurec- 
ţie, o renovare a obiectivismului sau absolutismului de tip tradițional, 
” platonic. Stăruie convingerea că legarea valorilor de subiectul indivi- 
dual, de capriciile pretenţioase ale fiecăruia pune în pericol morala și 
toate relaţiile sociale. Ca să lucreze în spiritul comunității, omul are 
nevoie de un îndreptar universal, valabil independent de capriciile in- 
dividuale, un îndreptar care pune stăpînire pe indivizi, îi entuziasmează, 
îi eliberează de tirania egoismului și le dictează o conduită în care toți 
concordă. Noul absolutism valorist remaniază considerabil pe cel vechi. 
Întii, el nu interpretează transcendența valorii ca o transcendență me- 
tafizică, existenţială (ontologică). Dimpotrivă, valoarea, deși este inde- 
pendentă de existența empirică a corpurilor şi conștiințelor, nu consti- 
tuie o existență superioară, ci o altă dimensiune, o altă lume, opusă ori- 
cărui fel de existență. Noua dimensiune a lumii a fost numită de Her- 

mann Lotze, adevăratul promotor al noului absolutism axiologic, Geltung 
(valabilitate). Valoarea nu există, ci este. valabilă (gilt) şi ca atare este: 
liberă de contingenţele empirice, individuale, de facticitate. Fenomeno- 
logia a propus mai tîrziu, pentru a defini modul de a fi al valorii, ter- 
menul mai obişnuit de „ideal“, în care intră şi alte regiuni esenţiale, 
îndeosebi logica și matematica. A] doilea, noul absolutism ţine să sa- 
tisfacă relativismul, raportarea la subiect, atît cît trebuie pentru a nu 
compromite caracterul absolut, „în sine“, al valorilor. Explicaţia cu 
relativismul reprezintă momentul critic al noului absolutism. Platon din 
vremea noastră se vede nevoit să facă mari concesii lui Protagoras, con- 
cesii care sînt înfrîngeri ale absolutismului. Şi aci absolutismul trebuie 
să se restringă la rolul de factor recesiv : absolutul, dacă nu vrea să se 
asfixieze în izolarea sa, trebuie să intre în relații cu restul, trebuie dar 
să sacrifice din pretenţiile sale în favoarea relativului. $ 
Cea dintîi manifestare a absolutismului antimetafizic este repre- 
zentată de o ramură a neocriticismului german, de, așa-numita „filozofie 
a valorilor“, avînd ca exponenţi mai ales pe Wilh. Windelband și Hein- 
rich Rickert. Bruno Bauch tinde a înlocui termenul de valoare prin 
acela platonic şi lotzian de „idee“. W. Windelband, sub influenţa lui 
H. Lotze, dezvăluie deasupra formelor istorice de valorificare, deasupra 
actelor individuale de evaluare şi deasupra variatelor moravuri ale 
popoarelor o „conștiință normală“ (Normalbewusstsein), faţă de care 
sînt valabile în mod absolut valorile de Adevăr, Bine, Frumos, Sacru. 
Normele sau valorile absolute rămîn valabile, chiar dacă nu le recu- 
noaşte nici o conștiință sau le recunoaşte numai o minoritate. Ele sînt 
absolut valabile, fiindcă exprimă o sublimă ordine .a raţiunii. „De ase- 
menea, convingerea că există pentru evaluarea umană norme absolute, 
dincolo de ocaziile empirice ale activității ei, se reazemă pe presupune- 
rea că în ele domină ordinea superioară a rațiunii“ (Windelband, Ein- 
leitung in der Philos., .p. 255). Sistematizarea filozofiei valorilor este 
opera lui H. Rickert, discipolul celui precedent. Ideea fundamentală a 
lui Rickert este că punctul de reazem al idealismului său, conștiința, nu 
este conştiinţa individuală, ci „conştiinţa în genere“, iar această con- 
ştiinţă nu este reprezentativă, avînd rolul de a oglindi existența. inde- 
pendentă de eu, ci conştiinţa judicatorie, conştiinţa care afirmă sau 
neagă, aprobă sau, dezaprobă, deci care ia atitudine faţă de valori, fiindcă 
din valori se desprinde un „trebuie“, un imperativ categoric. Prin ur- 
mare, sfera transcendentă conştiinţei generice nu este existenţa (reali- 
tatea), ci un imperativ (Sollen), valori absolute care trebuie să fie recu-- 
noscute. Astfel, dacă vrem să facem ştiinţă, trebuie să recunoaştem 
valoarea absolută a Adevărului, dacă vrem o viaţă morală, trebuie. să 
recunoaștem valoarea absolută a Binelui, dacă vrem să creem o operă 
` de artă, trebuie să recunoaştem valoarea. absolută a Frumosului, în sfîr- 
şit, dacă vrem o religie, trebuie să recunoaştem valoarea supremă a 
Sfinţeniei. Ceea ce numim existență este un rezultat al valorificării, al 
aprecierii teoretice. Nu existența determină valoarea, ci valoarea trans- 
cenidentă a adevărului obligă conștiința să prelucreze categorial datele 
brute: şi să producă existența care este totdeauna fenomenală sau ima- 
nentă conștiinței generice. Mai tîrziu, Rickert a admis ca mijlocitor între 
conștiință și valorile absolute sau transcendente un domeniu al sensului 

(Sinn), strîns legat de cuvinte. „Prin sensurile teoretice. şi inteligibile 
ajungem nu numai în domeniul Nesensibilului sau Intemporalului, ci 
totodată la un existent care se deosebeşte de orice realitate psihofizică 
şi prin caracterul său de valoare, ca şi prin opoziția de valori aderentă 
lui“ (Rickert, Grundprobleme der Philosophie, 1934, p. 86). Cu toate 
exigenţele ei absolutiste, „filozofia valorilor“ concede că valorile nu sînt 
recunoscute ‘prin simplă contemplație, ci sînt revelate sentimentului şi 
nevoilor, deci unor procese interioare schimbătoare. Dacă valorile ar fi 
în adevăr absolute, independente de noi, deasupra capetelor noastre, ca 
aștrii îndepărtați, de ce nu avem faţă de ele o atitudine senină, ci luăm 
o atitudine la alegere, vibrăm cu tot ce avem mai intim ? 

Această observaţie critică se aplică mai temeinic la o altă formă 
contemporană a absolutismului valorist, formă înflorită în grădina fe- 
nomenologiei lui Husserl, întîi la Max Scheler, apoi la Nic. Hartmann. 
Max Scheler determină valoarea ca un quale, ca o „calitate“ indepen- 
dentă de dorinţele şi stările de sentiment. Valoarea nu weste numai o 
valabilitate ideală, ci un fapt specific, ireductibil. „Valorile sînt feno- 
mene calitative tot aşa de principial independente de structura psihică 
a subiecţilor ca şi culorile și sunetele, şi nu au nimic de a face cu 
vreun raport cauzal al obiectelor sau cu vreun sentiment sau vreo do- 
rinţă factică sau reală. Ele sînt calități, nu însă relații sau «facultăţi» 
oculte“ (Scheler, Der Formalismus in der Ethik und die materiale Wer- 
tethik, ed. a II-a, 1921). Nic. Hartmann are o conștiință mai clară a 
ceea ce belgianul Eug. Duprâel numeşte „precaritatea valorilor“ (Esquisse 
d'une philosophie des valeurs, 1939, p. 89 etc.), de variabilitatea și „re- 
lativitatea« lor. Cu toate că Hartmann menţine energic acel „în sine“ 
al. valorilor, ca o existenţă ideală specifică, opusă celei reale; cu toate 
că el repudiază psihologismul care consideră valorile ca produse ale 
„evaluării“. subiective sau ale. mediului social, cum crede Bougle; cu 
toate că el face evaluarea dependentă de valoarea ce are prioritate, nu 
valoarea de actul subiect al evaluării, Hartmann acordă o întreită re- 
laţionare a valorilor : a) orice valoare este valoarea unui obiect, deci ea 
are un suport real; b) orice valoare este valoare pentru cineva, pentru 
o persoană ; c) valoarea se constituie în certe situații istorice variabile. 
Aceste relativităţi nu știrbesc însă caracterul absolut al valorii. Ele re- 
prezintă condiţiile de existenţă, de apariţie şi de actualizare ale valo- 
rilor în lume, nu însăși structura valorilor. Hartmann respinge energic 
confundarea valorii ca existenţă specifică, ca pură idealitate, cu simpla 
valabilitate (Geltung). O valoare „este“ şi rămîne valoare chiar dacă 
actual nu este valabilă ca atare. „Astfel, valorile păstrează, cu toată 
raportarea lor la schimbarea realului, un fel foarte precis de indepen- 
dență (de caracter absolut), anume acela al caracterului însuși de va- 
loare sau de valoros (de exemplu, valoarea unei anumite comportări în 
împrejurări determinate)“ (N. Hartmann, Das Wertproblem în der Phi- 
losophie der Gegenwart, „Actes du huitieme Congres international de 
Prague“, 1934, p. 979). Trebuie să subliniem cea mai ruinătoare concesie 
făcută de absolutismul lui Hartmann. Dacă valorile sînt „existențe în 
sine“, de ordin ideal, ele ar trebui să acționeze în cadrul lumii reale 
direct, aşa încît omul ar trebui să constate că fără intervenția sa valo- 
rile perfecționează realitatea. Din nefericire, nu se întîmplă aşa ceva, 

ci valorile se realizează indirect, prin conștiințele omenești. Mai mult, 
valorile, care, după Hartmann, nu sînt „create“ de conştiinţă, ci sînt 
descoperite, ca orice existenţă, nu sînt totuşi descoperite în zona lor 
transcendentă, ci tot în conștiințele individuale, în „inima“ omenirii 
(N. Hartmann, Ethik, ed. a II-a, 1935, p. 46—47). 

Concesiile făcute relativismului sînt atît de importante, încît teza 
absolutistă apare echivocă și se rezumă în faptul elementar că valoarea, 
ca orice existenţă, nu se reduce la simpla ei actualizare sau trăire, ci ea 
posedă o existenţă proprie, independentă de condiţiile particulare în 
care ea se realizează. Ce înseamnă o valoare care stă „În rezervă“, cu 
totul străină de condiţiile ei de actualizare, de împrejurările ce o fac 
vie ? Relaţia este constitutivă valorii şi totuși valoarea are o existenţă 
proprie. Ieşirea din acest impas este relaţionismul sau ruperea cu rela- 
tivismul subiectivist (vezi lucrarea lui J. Erich Heyde, Wert, 1926). Va- 
loarea, ca relaţie, nu este dată în subiect, ci se prezintă ca o existenţă 
specifică, originală, în care obiectul, ca și subiectul au rolul de a funda 
acea relaţie care este valoarea. În timp ce cunoașterea nu este o re- 
lăţie, dar este susținută de o relaţie pregătitoare, valoarea este ea însăși 
o relaţie, constă într-un anumit raport. Deşi orice fel de obiect (real, 
fictiv, suprareal) poate fi suportul valorii, obiectul real este, în cele 
din urmă, în mod necesar prezent în orice relaţie axiologică. Caracterul 
dominant al realului rămîne neatins. Prin urmare, valoarea este tot- 
deauna valoarea unui obiect, a ceva, şi atunci obiectul are o valoare 
și este valoros sau este un bun. Vom face deosebire între obiectul va- 
loros şi valoarea obiectului. Obiectul este un termen al relaţiei, este 
dar un relativ, valoarea este relaţia care presupune încă un termen. În 
constituirea valorii, proprietățile sau însușirile obiectului au rolul do- 
minant, sînt hegemonice. Valoarea, ca orice relaţie, este una şi aceeași, 
nu se diferențiază în specii. Diferenţierea decurge din relate, din ter- 
menii ce suportă raportul, îndeosebi din nätura obiectului valoros. Două 
feluri de proprietăți merită a fi menţionate îndeosebi : a) valoros eşte 
un obiect pentru utilitatea lui şi atunci putem vorbi de valoare instru- 
mentală, cum este de exemplu un aparat care este potrivit destinaţiei 
sale, și cu atît mai potrivit cu cît rezolvă cu mijloace mai reduse nu- 
meric $i mai simple, în mod elegant, sarcina lui de unealtă, sarcina teh- 
nică ; b) valoros este un obiect pentru calități inerente, independent de 
utilitatea sa, care există totuşi secundar, indirect, recesiv — şi atunci 
vorbim de valori în sine. Mormîntul unui geniu sau erou este, o valoare 
în sine, prestigioasă, ca, şi, cele mai neînsemnate relicve de la el, deşi 
utilitatea lor este aproape nulă sau indirectă, afară numai dacă un ne- 
gustor fără scrupule nu le trafichează, dar şi negustorul presupune: la 
alții existența unei valori în sine acordată obiectelor. Valorile de frumos, 
bine, adevăr, independent de instrumentalitatea lor extrinsecă, există 
prin ele, se impun prin caractere intrinsece. Nu utilitatea le asigură 
valoarea, ci valoarea în sine își asociază recesiv valoarea instrumentală. 
Adevărul, binele, frumosul sînt totdeauna şi utile societății, în cadrul 
căreia ele sînt cultivate, 'ca și individului care le cultivă, dacă nu in- 
tervin alţi factori care accentuează prea mult nota utilitară. Valorile 
instrumentale, de serviciu nu merită desconsiderarea care le loveşte de 
obicei. Tot ce este un mijloc care promovează viața poate fi o valoare 

în sine. Astfel, valorile economice, valori tipic instrumentale, au şi o 
valoare în sine, dacă prin ele se afirmă „productivitatea“, munca, ini- 
țiativa omului. Hugo Münsterberg avea dreptate să creeze o categorie 
specifică de valori : valorile de „producere“, de „înfăptuire“ (Leistungs- 
verte), printre care el numără, alături de viaţă economică, dreptul şi 
morala (H. Miinsterberg, Philosophie der Werte, Grundziige einer Welt- 
anschauung, 1908). i 


Valoarea ca relație presupune şi o conştiinţă, pentru care obiectul 
are o valoare. Nu există valoare pentru nimeni, cum ar trebui să fie 
valoarea ca ceva 'absolut, ca o subzistare în sine şi pentru sine. Valoarea 
„în sine“ se opune utilității, însă şi valoarea în sine subzistă printr-o 
conștiință. Fără un subiect care evaluează nu există valoare. Desigur, 
există pentru sine proprietăţile, însușirile obiectului, calități pe care 
le-am numit valențe sau perfecţii, de exemplu există proprietăţile lo- 
gice ale unei demonstraţii, proprietăţile morale ale unei acțiuni, pro- 
prietăţile estetice ale unei opere de artă, dar nu există o valoare logică 
(adevărul), o valoare etică (binele), o valoare estetică (frumosul) pentru 
sine, independentă de conștiința omului. În ce constau structurile su- 
biective ale evaluării ? În primul rînd, valoarea se fundează subiectiv 
pe o plăcere, care ca atare nu este ceva „senzorial“, ci este acea proprie- 
tate psihică fundamentală care aderă deopotrivă la bunuri fizice (ma- 
teriale), ca şi la cele spirituale. Termenul de plăcere trebuie să piardă 
rezonanţa compromițătoare a fizicului. Extazul mistic şi gustarea unei 
mîncări alese sînt deopotrivă plăceri. Prin obiectele lor plăcerile diferă 
adînc. Dar în „trăirea“ valorilor subiectul nu aduce numai dispoziţiile 
sale emoţionale, ci el adaugă senzațiile kinestezice, interne, organice, 
acelea care imprimă evaluării timbrul de intimitate, vioiciune, de cuce- 
rire interioară, de angajare entuziastă şi mai ales de adincime abisală. 
Ceea ce în trăire este mai corporal, mai legat de vibraţiile sistemului 
nervos simpatic este tocmai ceea ce produce impresia de înălțare, de 
sublim. Atît factorul emoţional, cît.și cel kinestezic cunosc grade de in- 
tensitate care nu corespund unei eventuale ierarhii a valorilor. Valorile 
cele mai înalte ierarhic nu sînt totdeauna sau necesar şi cele mai intense, 
cele mai urgente, cele mai actuale. Există grade superioare de urgență 
şi actualitate care se întilnesc mai degrabă la valorile inferioare numite 
„vitale“ sau „economice“. Fiindcă viața este condiţia de existenţă a tu- 
turor valorilor se proclamă : primum vivere. Fireşte, este vorba de viață 
în genere, nu 'de orice viaţă individuală care uneori este gata să se sa- 
crifice pentru salvarea valorilor superioare. 

Prin introducerea kinesteziei, nu urmărim să „demascăm“, să degra- 
dăm, ci să cunoaștem lucid. Dar pe lingă sentiment şi senzaţii interne, 
evaluarea include exercițiul inteligenţei care cunoaște şi analizează pro- 
prietăţile obiectului valoros, nu însăși trăirea valorii. Ignoti nulla cupido. 
Cine nu cunoaşte bogăţia și adîncimea de aspecte ale lucrului valoros, 
cine nu posedă prerogativa zisă-tehnică, cel puțin uneori, riscă să ră- 
mînă străin de o evaluare „justă“, cum o numea Fr. Brentano. Acesta 
definea valoarea o „justă iubire“, care nega apodictic posibilitatea unei 
conștiințe care să valorifice contrar. Vom arăta îndată în ce raport stă 
“evaluarea cu aşa-numita cunoaştere. Trebuie să stabilim mai întîi că 
„evaluarea“ de către subiect sau afirmarea valorii unui obiect nu este 

0 „creaţie“ a interiorului, nu este manifestarea unei activități creatoare. 
În cazul evaluării, mai mult decît în oricare altul, s-a abuzat de cu- 
vîntul sonor „creaţie“. Atunci ce este valoarea ca o relație specifică ? 
Valoarea ca relaţie nu se află localizată în conștiință, câre monopolizează 
valoarea, deşi rolui dominant în evaluare revine însușirilor obiective. 
Ca și în teoria cunoașterii, după ce obiectul şi-a făcut datoria de a ex- 
plica apariția senzaţiilor, el este ignorat şi în cele din urmă negat în 
existența sa. Senzaţiile „interne“ şi sentimentul sînt suficiente pentru 
explicarea valorii. Sînt acum evidente neajunsurile concepţiei contradic- 
torii că conştiinţa este o colivie din care gîndirea nu poate ieşi. Recursul 
la „transcendenţă“ este o soluţie desperată : depăşim conștiința rămî- 
nînd în interiorul ei. Valoarea ca relaţie nu se află în conştiinţă, ci este 
` independentă de conștiință, fiindcă şi obiectul, factorul dominant al re- 
lației, este independent de conștiință. Independența valorii de conştiinţă 
este specifică, fiindcă şi valoarea este o relaţie specifică. În ce constă 
specificul ei ? Răspunsul la această întrebare.are o semnificaţie deose- 
bită. În adevăr, relaţia dintre obiectul ce dobindeşte o valoare, datorită 
relaţiei lui cu subiectul ce evaluează, nu este o relație cauzală, adică 
o relație de acţiune a obiectului asupra conştiinţei, cum am găsit în 
faptul cunoașterii ca o condiție secundară. Atunci cum se constituie 
evaluarea ? Evaluarea se instalează ori de cîte ori există o coordonare, 
o potrivire, o adaptare între viaţa psihică și proprietăţile unui lucru. 
Valoras este obiectul care corespunde unui „suflet“, un obiect ce se 
armonizează cu o structură sufletească, un obiect făcut pe măsura „ini- 
mii“ noastre. Așa se explică variaţia istorică a valorilor. Se poate întîmpla 
ca obiectele înseși să nu-și modifice structura şi totuși evaluarea lor 
să se schimbe cînd structura conștiințelor a variat sub acţiunea . îm- 
prejurărilor. Dar ori de cîte ori se iveşte o conştiinţă care stă în armonie 
cu obiecte care îi corespund, obiectele își redobîndesc valoare. La ce 
foloseşte acel „în sine“ al valorii, în cadrul absolutismului, dacă valoa- 
rea este dependentă de obiect, de subiect și de situația lui istorică ? 
Valoarea, nefiind rezultatul unui raport de acțiune, nefiind deci reală, 
deși se fundează pe jocul realităţii, ea nu este corporală, dacă obiectul 
valoros este corporal; ea nu este nici spirituală, dacă obiectul este spi- 
ritual, ci valoarea posedă o existenţă specifică, pe care noi am propus 
a o numi „ideală“ în alt sens decit acela primit de Hartmann, dar mai 
aproape de concepția simțului comun. 

Putem determina mai de aproape raportul valorii cu cunoaşterea. 
Valoarea nu este „făurită“ de conştiinţă, nu este o creație a „activi- 
tății interne“, ci este dată sau „găsită“, ca orice fel de obiect. Judecata, 
„acest act este generos“, constată o corespondenţă între conştiinţa care 
evaluează și actul evaluat, deci împlineşte condiţia oricărei judecăţi de 
a determina un subiect logic (relația morală) printr-un predicat (însăși 
relația de corespondenţă dintre conştiinţă şi un act). Se ştie că orice 
judecată explicită exprimă clar predicatul logic cuprins în subiectul lo- 
gic. Totuşi, valoarea ca cunoaştere nu stă pe același plan cu celelalte 
cunoștințe ale realităţii din ştiinţele realului sau ale suprarealului (ma- 
tematica). Valoarea este o cunoaștere specifică, potrivită obiectului ei 
original. Vaioarea este obiectivă, este independentă de cunoştinţă, deși 
în constituirea ei este necesară prezenţa conștiinței ; de aceea obiectivi- 

tatea ei are altă structură decît aceea a realităţilor (pom, stea, ani- 
mal etc.) şi a suprarealităţilor (figuri, numere, funcţii etc.). - 

Valoarea ca relaţie este generală, ca orice relație. Din acest punct 
de vedere, relaţia-valoare nu este inferioară relaţiilor matematice. Gîn- 
ditorul empirist J. Locke punea pe acelaşi plan matematica și morala, 
considerîndu-le pe amîndouă drept ştiinţe deductive, bazate pe relaţii 
între termeni „ideali“. Am văzut însă că „idealitatea“ valorii nu este 
„idealitatea« matematicii, deşi Hartmann le clasează pe amîndouă sub 
„existenţa ideală“. Relativitatea sau variabilitatea valorii nu decurge 
din însăși valoarea ca relaţie, ci din termenul subiectiv al relaţiei, din 
„evaluare“. Aceasta nu este ceva „individual“, cum nu este nici o deter- 
minare psihică particulară. Orice proces sufletesc este un dat general, 
fiindcă poate fi dat de mai multe ori. Repetăm ceea ce am spus și altă 
dată : procesul psihic, determinările psihice care aparţin unui individ 
nu sînt ele însele individuale. Caracterul individual este o denominatio 
extrinseca, stă. în înconjurimea în care se află: o particularitate, încon- 
jurime variabilă, nu chiar în particularitate. De asemenea, pretinsa in- 
dividualitate a valorii este produsul unei iluzii. O evaluare, care se în- 
tilneşte la un singur individ sau la foarte puţini, este considerată ca 
individualitate,. deși ea poate fi generalizată prin imitație. Deci, oricum 
am privi lucrurile, orice valoare este intrinsec generală. „Anarhia“ idea- 
lelor sau a valorilor nu. constă în afirmarea unor valori „personale“ 
prin structura lor, ci în afirmarea unei pluralități de valori care pretind 
să se impună tuturor, fiindcă prin natura lor se prezintă ca „generali- 
zabile“. Multiplicitatea nu pledează pentru individual, fiindcă şi gene- 
ralul (universalul) este multiplu. Deci factorul general nu este totdeauna 
același, ci există în lumea sufletească mai multe întrupări ale genera- 
lului, deşi numărul lor nu este atît de mare pe cît se pretinde. Diferen- 
tele nu sînt atît de numeroase şi de adînci, încît ele să exeludă o gene- 
ralitate umană. Există valori :asupra cărora aproape nu se mai discută 
fără a aluneca în paradox literar ; cine mai este împotriva dreptăţii, li- 
bertăţii, a energiei de caracter, a adevărului, a frumuseţii ? Școala lui 
Brentano admite o „axiomatică a valorilor“, o evidență inerentă a va- 
lorilor, așa încît negarea lor apare o absurditate. De bună. seamă, sînt 
valori asupra cărora se discută, dar atunci stau în genere faţă în faţă 
două tabere, a căror luptă poate promova viaţa valorilor dacă lupta se 
desfăşoară fără cruzime şi în sentimentul dreptăţii fireşti nu numai 
pentru sine, dar și pentru „adversari“. Demult s-a spus că libertatea 
este totdeauna, în primul rînd, libertatea celorlalţi, nu a sa proprie. 
Aşadar, definirea valorii ca relaţie nu pune în primejdie generalitatea 
și caracterul „absolut“ al valorii, ci dimpotrivă o fundează, respectînd 
în același timp bogăţia vieţii. Nu avem nici un motiv să ne temem de 
relaţie. și deci să ne refugiem pe înălțimile inaccesibile ale unui transcen- 
dent care, în cele din, urmă, nu servește la nimic, fiindcă nu putem scăpa 
de relativitate sau, mai degrabă, da relaţionare. 

Ce înseamnă, în cadrul: relaţionist, „realizarea“ valorilor ? Orice 
valoare, ca potrivire între o structură subiectivă și o structură obiec- 
tivă, produce o satisfacție cu intensităţi variabile. Dacă această „trăire“ 
poate înlocui o neplăcere resimţită, ea devine un scop al voinţei, un 
mobil al acţiunii. Voința. presupune un contrast practic între o neplă- 

cere reală, prezentă, şi o schimbare reprezentată care apare în lumina 
plăcerii. Valoarea poate fi această schimbare reprezentată ca plăcută, 
De aceea, orice valoare „trăită“ tinde să se realizeze în viața omului, 
în cultura sa. Trecerea de la evaluare la realizare recurge la tehnică, 
adică la un sistem de mijloace adecvate fiecărui domeniu de valoare 
şi de aceea considerate şi ele ca valoroase. Un element tehnic există în 
realizarea tuturor valorilor, iar productivitatea este inerentă valorii și 
variază după conținutul sau structura valorii şi obiectului valoros. Dar 
tehnica nu este de-ajuns. Realizarea valorilor are drept condiţie fun- 
damentală voinţa de a se servi de tehnică și capacitatea de a exprima 
într-un material dat o valoare trăită. Realizarea valorilor are ca prin- 
cipiu trăirea însăși a valorii. Există valori care sînt legate de condiţia 
generală a omului, și deoarece nu cunoaștem o altă condiție generală, 
în afară de condiția umană, valorile umane echivalează cu valori „ab- 
solute“, iar realizarea lor se face „necesari, cu o necesitate care nu se 
deosebeşte de necesitatea naturală. Abaterile de la această necesitate 
se explică prin acţiunea unui factor care şi el lucrează necesar, aci, ca 
și în alte domenii ce aparţin realului. Principalul factor perturbator 
nu este „subiectivitatea“, ci este un factor obiectiv, numit de existen- 
ţialistul K. Jaspers și N. Hartmann „situaţie“. Omul lucrează în anumite 
condiţii sau „situații“ care modifică perspectiva valorilor. Astfel, uci- 
derea semenului condamnată de lege şi morală este nu numai tolerată, 
dar impusă în anumite situaţii, ca războiul, legitima apărare. Se abu- 
zează însă de restricţia „situaţiei“, care ea însăşi poate fi obiect de apre- 
ciere. „Situaţia“ poate chiar să fie un obstacol pentru ca valoarea să 
fie trăită ca oglindire a coerenţei, a corespondenţei dintre „interior“ şi 
„exterior“. Atunci evaluarea este numai un act veleitar; ea nu merge 
pînă la realizare. Este nevoie de acum de o presiune asupra conștiințe- 
lor, de obligație, de comandament, de ceea ce s-a numit datorie, impe- 
rativ sau normativ. „Conștiinţa normativă“ nu este primordială, cum 
cred Windelband şi Rickert, nu însă și Scheler, ci este recesivă, adică 
fundată pe valoare. Întii există valoarea ca o necesitate „naturală“, şi 
apoi, ca o suprastructură socială, imperativul, norma. În adevăr, impe- 
rativul nu este asemenea unei puteri care emană irezistibil din însăși 
valoarea, cum afirmă Scheler. Credinţa că norma emană din valoare 
găseşte o justificare în ceea ce s-a numit „vocea conștiinței“ sau „seri- 
timentul datoriei“, care porneşte din interior, ca și trăirea valorii. În 
„vocea conştiinţei“ se observă uşor o scindare a conştiinţei într-o per- 
'soană superioară, care ordonă, şi o altă persoană care ascultă, fiindcă 
poate „greşi“. Scindarea aceleiași conștiinte este proiectarea în interior, 
este „interceptarea“ unui raport social de comandament : societatea or- 
'donă şi individul ascultă. „Trebuie“ (Sollen), norma este opera colecti- 
vității „interceptată“ de individ. De aceea, „conștiința morală“ nu este 
numai o realitate biologică, reprezentînd „interesul“ speciei, ci este și 
‘o realitate socială, anume una încă în formație. Viitorul omului nu este 
:supraomul, ci însuși omul, care poate arăta că el nu este „O pasiune 
inutilă“ (J.-P. Sartre). 

Drept încheiere, vom releva punctul critic, în genere trecut cu 
vederea, al teoriei valorilor, punct care ne pune pe urmele unei noi re- 
cesivități. Vorbim de „valoare“ și de „valori“. Dar viaţa omului cu- 

noaște, alături de valori, trăiri ce uneori ne zguduie mai adînc decît 
valorile ; împotriva binelui se ridică năpraznic răul, în spatele adevă- 
rului pîndeşte falsitatea, eroarea şi minciuna, alături de frumuseţe rîn- 
jeşte urîtul, urîțenia. Ce sînt acestea ? În răspunsul obişnuit se vădește 
incertitudinea şi se pronunţă criza teoriei valorilor. Răspunsul sună : 
acele triste umbre ale valorilor sînt „valori negative“. Așadar, sînt, ori- 
cum, valori. Termenul de „valoare negativă“ provoacă o mare neliniște. 
Cum, adică, răul este o valoare, așa cum este binele? Din fericire, vine 
în ajutorul adjectivul „negativ“. Da, este.o valoare, însă nu negativă. 
Termenul de „negativ“ nu salvează nimic, după cum „valoarea pozitivă“ 
nu întăreşte nimic. Valoarea este totdeauna pozitivă. Compararea cu 
plusul sau minusul din matematică şi fizică (electricitate) nu ajută la 
nimic. Mărimile matematice şi electricitatea sînt date neutrale, deci nici 
pozitive, nici negative, şi ca atare ele pot primi un coeficient sau altul, 
în timp ce valoarea este eo ipso pozitivă. Este o stare de lucruri, ex- 
plică Rickert, care se întilnește numai în sfera valorii, nu ȘI a „exIs- 
tenței“ (realităţii). Măsura stării de lucruri incomparabile o dă negația. 
Negaţia existenţei este „neexistența“, lipsa a ceva, este nimicul. Pentru 
a găsi ceva, trebuie să depășim negația pură şi să ajungem la „altul“, 
deci tot la o existenţă. Negaţia valorii poate fi şi ea o privaţie, un ni- 
mic, adică o lipsă de valoare în domeniul neutrai al existenţei, dar ea 
este și altceva, care nu recurge la altul. Negaţia valorii, spune eronat 
Rickert, este o „valoare negativă“ : răul, falsul, urîțenia, profanul. „Im- 
portant este doar că aci negația poate semnifica atît ştearsa suprimare 
sau nimicul, cît şi mai mult ca simpla privaţiune, şi totuşi «negația» 
rămîne, aşadar nu are nevoie, ca la existent, de o întregire pozitivă 
pentru a duce la ceva. O astfel de îndoită semnificaţie a negaţiei sub- 
zistă exclusiv pentru valori. În lumina existentului ea n-are nici un loc. 
Acolo simpla negaţie duce totdeauna la nimic“ (H. Rickert, Allgemeine 
Grundlegung der Philosophie, 1921, p. 117). Cum vom considera aceste 
negaţii ale valorilor, dacă nu sînt „valori negative“ ? Socotim că sin- 
gurul răspuns legitim este următorul : ele nu sînt valori, ele nu au loc 
în cîmpul valorilor, ci sînt nonvalori. Ele rămîn însă legate recesiv de 
valori. Nu putem concepe nonvalorile decît prin raportare la valori și 
ca un îndemn la apariţia sau constituirea lor în mijlocul unei realități 
axiologic neutrale. Desigur, existența poate fi evaluată ca bună, dar 
în ea însăşi nu este nici bună, nici rea. Este o rămășiță a vechii concepții 
că valorile sînt calități ale lucrurilor, adagiul scolastic: omne ens est 
bonum, verum (tot ce există este bun, adevărat). Spuneam că noi eva- 
luăm realitatea neutrală ca bună sau rea, ca și cum binele şi răul ar 
sta pe același plan, ca pozitivul şi negativul. Dacă nu evaluăm realitatea, 
ea rămîne neutrală, dacă însă o „evaluăm“ ca rea, aceasta este posibil 
numai prin contrapoziţie la o valoare. Dacă valoarea este recesivă față 
de realitate, nonvaloarea este recesivă faţă de valoare. Nonvaloarea este 
o recesivitate de al doilea grad; ea iese din contrastul strident dintre 
realitate şi nonvaloare, dintre neutralitatea, indiferența realității şi exi- 
gențele axiologice ale conştiinţei umane. Dacă valoarea este realitatea 
care vine înaintea aspirațiilor omeneşti, cu toate că realitatea este în 
sine neutrală, nonvaloarea este realitatea care etalează indiferența ei 

suverană, impasibilitatea ei neintenţionat răufăcătoare. Răul moral este 
realitatea care nu ţine seama de valoarea omenească, ba chiar este rea- 
litatea care simte o satisfacţie diabolică de a înfrunta precara, fragila 
valoare umană. Eroarea este o cunoaştere care s-a dezvăluit a nu ex- 
prima existenţa pe care ea pretindea la început că o exprimă. Uriţenia 
este de asemenea realitatea în toată plenitudinea nepăsării ei estetice. 
Arta modernă a știut să cîştige pentru estetic un număr crescînd de 
aspecte „naturaliste“, care la început inspirau repugnanţă din cauza 
contrastului lor cu evaluări mai vechi. Înlocuirea unei vechi evaluări 
prir una nouă poate însemna şi integrarea unei nonvalori în sfera valo- 
rilor. De aceea, există nu numai „descoperirea“ de noi ţinuturi ale va- 
lorilor, cum cred Scheler şi Hartmann, ci o lărgire a vechilor evaluări 
prin integrarea în valori a ceea ce înainte trecea drept o negaţie a va- 
lorii. Integrarea nonvalorii de către valoare este o confirmare a rece- 
sivităţii valorii față de realitate şi a recesivităţii nonvalorii faţă de va- 
oare. Suferința sau durerea nu este o valoare, susține Fr. Brentano, iar 
propoziţia sa pretinde a fi „justă“, evidentă, axiomatică. Totuşi, durerea 
poate fi o valoare, dacă ea este o treaptă de înălțare la o valoare supe- 
rioară sau este un mijloc de a părăsi o valoare inferioară, iar urîțenia 
poate fi integrată în estetic, cum s-a întimplat adeseori prin bagheta 
magică a artei. 


27. CAUZALITATE-FINALITATE 


Dualismul cauzalitate-finalitate se situează, din punct de vedere 
sistematic, în apropierea dualismelor în care realul este un factor. Cau- 
zalitatea este conexiunea reală, este un alt termen pentru relaţia de 
acțiune. Raportul cauzal a fost numit uneori' şi mecanism, explicație 
mâcanică, ceea ce nu este de respins dacă mecanismul este luat în sensul 
cel mai general de producere a unui fenomen fără intenţia de a-l pro- 
duce, fără ca fenomenul produs să preexiste ca scop, plan sau idee. Cum 
termenul de mecanism nu mai este în favoarea publicului filozofic, 
vom ocoli ca simplist şi totuşi echivoc. Adăugăm că atît cauzalitatea cît 
şi finalismul exprimă relaţii de dependenţă, conexiuni care garantează 
„ordinea“ realității — uneori termenul de ordine este monopolizat de 
finalism. Ordinea din sfera logic-matematică este garantată de un prin- 
cipiu mai larg, pe care Leibniz l-a numit „principiul raţiunii suficiente“, 
expresie tautologică, fiindcă se înţelege ușor că orice rațiune a unui lu- 
cru sau proces este nu numai suficientă, dar şi necesară. Dar în terme- 
nul de rațiune se subînțeleg deopotrivă „necesarul“ şi „suticientul“. O 
rațiune insuficientă nu este o rațiune, o condiţie determinantă. În or- 
dinea ireală nu se întilnește ca principiu cauzalitatea, dar un rol are 
finalitatea. Imaginarul reprezintă o ordine estetică, născută din ceea ce 
Kant numea „jocul forțelor“ conștiinței, un joc liber. În sfîrșit, ordinea 
în sfera idealului (a valorilor) are ca principiu finalitatea sau, cum 
spune Windelband, „exigibilitatea“« (Erforderlichkeit). 


>» 


374 


Dominarea cauzalităţii şi recesivitatea finalităţii poate fi ușor do- 
vedită în atmosfera logică produsă de gîndirea modernă. Cauzalitatea 
este universală, finalitatea este parțială. Orice fenomen, orice proces, 
orice apariţie sau dispariţie are o cauză, un „antecedent“ sau un „total 
de antecedente“ (J. St. Mill), dar nu orice fenomen sau proces este 
realizarea unui scop conştient sau inconștient (finis, telos). De aseme- 
nea, cauzalitatea se poate lipsi de finalitate, de teleologie, dar finalitatea 
nu se poate lipsi de cauzalitate. Cine urmăreşte realizarea unor scopuri 
are încredere în necesităţile cauzalităţii. Cauzalitatea justifică finali- 
tatea, nu finalitatea justifică finalitatea, cum gîndeşte J. Lachelier (Le 
fondement de l'induction, 1871) 1. În adevăr, scopul, pentru a se realiza, 
are nevoie de un mijloc, iar mijlocul este însăşi cauza, antecedentul 
activ. Să luăm exemple din domeniul de predilecție al finalismului, din 
domeniul vieții. Pasărea zboară datorită aripilor, un organism vede da- 
torită ochilor. De explicat sînt dar zborul și vederea. Cauzalitatea 
afirmă : zborul este efectul, consecinţa aripilor, deci pasărea zboară 
fiindcă are aripi; tot așa vederea este consecinţa ochilor, deci un orga- 
nism vede fiindcă are ochi. Întâi există aripile, ochiul, ca antecedent, iar 
acestea determină ca efect zborul sau vederea. Finalismul răstoarnă ra- 
portul : întîi există zborul ca scop, ca plan, ca o tendinţă, iar scopul, 
pentru realizarea lui, își „alege“ ca mijloc aripile ; tot aşa există întîi 
ca scop vederea, perceperea lumii, apoi există ca mijloc ochiul. În amîn- 
două cazurile, scopul care este o „idee“, o „intenţie“, se realizează da- 
torită mijlocului, iar mijlocul este însăși cauza, antecedentul. Pe scurt, 
cauzalitatea declară : dacă există aripi sau ochi, există şi zbor sau ve- 
dere. Finalitatea declară dimpotrivă : pentru ca să existe zbor sau ve- 
dere, trebuie să existe aripi sau ochi. Ceea ce caracterizează finalismul 
este dublarea a ceea ce în cauzalitate este efect, consecință (zbor, ve- 
dere). Zborul sau vederea, consecințele cauzelor, există întîi că un scop, 
ca o idee, deci ca un factor ce nu este încă real, ca un factor al viito- 
rului, pentru ca mai tîrziu, după ce au fost create mijloacele (aripile, 
ochiul), el să existe și real, actual. Greutatea în finalism este găsirea sau 
mai exact producerea mijloacelor. Finalismul caută și trebuie să caute 
mai întii modul de a explica apariția mijlocului, căci acesta nu este dat 
de la început gata de a funcţiona sub forma de care are nevoie scopul, 
afară numai dacă nu se recurge la „Creator“, care înzestrează ființele 
cu mijloacele și organele potrivite funcţiilor. Nu interesează acum deo- 
sebirea dintre finalismul extern, transcendent (scopul este în afara fiin- 
telor) şi finalismul intern, imanent (scopul este interior organismelor). 
Deocamdată interesează motivarea principală a finalismului. 


Există efecte care nu pot fi explicate numai prin antecedente 
(cauze), ci ele trebuie să preexiste ca scopuri, intenţii, proiecte, pentru 
ca să-și întocmească întîi mijloacele potrivite, capabile să facă dintr-o 
simplă idee (scop) o realitate materială. Mijlocul (aripa sau. ochiul) 
este un fenomen prea complex şi în același timp unitar, pentru ca el 
să fi apărut ca efectul unor simple cauze sau antecedente. Cum să fi 
luat naștere aripa sau ochiul din simple antecedente „întimplătoare“ ? 


1 „Les. vraies raisons des choses., ce sont les fins“ (Lachelier, op, cit., ed. 
1907, p. 85). i 

Este de notat că partizanii finalismului, pentru a compromite explicaţia 
pur cauzală, consideră acţiunea cauzalităţii cel puţin ca „oarbă“, dacă 
nu chiar „întimplătoare“, un simplu „hazard“. Ştim însă că hazardul, 
contingența, întîmplarea sînt posibile numai în cadrul ordinei, al nece- 
sității recesive. Totuşi, finaliştii, de la Platon (îndeosebi dialogul Fedon) 
la Fr. Brentano (Vom Dasein Gottes, 1929), repetă : cum să rezulte ordinea 
din haos ? Dacă natura ar fi început printr-o perioadă haotică, ordinea 
n-ar fi rezultat niciodată din ea (Paul Janet, Les causes finales, 1876, 
p. 289). P. Janet, considerînd cauzalitatea ca simplă „întîlnire“ sau „coin- 
cidență“, de fenomene, pe scurt, încercînd să deprecieze rolul cauzalitățţii, 
rezumă astfel motivarea finalismului : „combinarea, adică întîlnirea unui 
foarte mare număr de elemente eterogene într-un efect unic şi determinat, 
este raţiunea hotăritoare a finalităţii. Acordul și proporţia care există 
între o astfel de întîlnire şi un astfel de efect ar fi o curată coincidență 
(adică un efect fără cauză) dacă efectul de atins n-ar fi el însuși cauza 
combinației. Mecanismul, explicînd producerea fiecărui efect prin cauza 
sa proprie, nu explică producerea unui efect prin întîlnirea şi acordul 
cauzelor. El este condamnat, oricît s-ar sili pentru a ascunde un astfel de 
nonsens, de a explica universul prin fortuit, adică prin hazard“ (op. cit., 
p. 598—599). Posibilitatea finalismului este o problemă valabilă şi pentru 
o conștiință critică exigentă. Dar să nu facem soluționarea ei prea ușoară, 
alunecînd în superficialitate tautologică. În adevăr, în forma lui tradiţio- 
nală, finalismul este o explicaţie comodă : orice proces se explică deplin 
numai dacă ni-l imaginăm întîi ca scop, ca o idee de realizat, şi dacă ideea 
are şi puterea de a-şi făuri mijloacele care, cum am văzut, sînt adevă- 
ratele cauze. Dacă scopurile sînt idei ale unei ființe atotputernice, reali- 
zarea lor este asigurată. Pretinsa explicație finalistă este o tautologie. 
De aci decurge rezerva critică a lui Kant faţă de finalism, pe care nu-l 
respinge, ci îl consideră ca o idee regulativă, nu constitutivă, ca produs 
al „judecății de reflexie“, nu al „judecății determinante“, aşadar ca un 
mod subiectiv de a privi fenomenele pentru a le da o unitate rațională. 
Judecata teleologică nu se oprește, la Kant, numai la organisme şi la 
„Jocul forțelor“ în opera de artă, ci se raportă la întreaga natură, în 
care există o ierarhie de scopuri, avînd pe om, ființă raţională şi liberă, 
drept scop suprem. Ierarhia de scopuri care culminează în om are ca 
fundament divinitatea. Teleologia, doctrina scopurilor, este legată de 
teologie, doctrina Spiritului divin. Teleologia a fost o teologie suprana- 
turală sau naturală. Eliberarea teleologiei (finalismului) de teologie va 
deveni o realitate cînd vom explica ordinea din lume fără a recurge la 
intenţii sau scopuri mai mult sau mai puţin conștiente (psihoide), ci 
numai prin convergenţa, sinergia şi conformitatea proprietăților mate- 
riei şi energiei. Finalismul este opus cauzalităţii, însă opus recesiv și 
ca atare este fundat pe cauzalitate. Cauzalitatea pune accentul pe ac- 
țiunea notelor generale ce constituie individualul ; finalitatea accen- 
tuează convergența notelor generale în cadrul individualului și înde- 
obşte a oricărui sistem durabil. Finalismul din organisme nu postulează, 
pentru explicarea lui, un principiu special, superior materiei: su- 
flet, entelechie. Este adevărat că psihicul acţionează finalist, sub forma 
cea mai înaltă a finalismului, ca prototipul finalismului, dar acest fapt 
elementar nu trebuie să fie interpretat în sensul că psihicul (conștiința) 

este principiul finalităţii în organism şi chiar în lume, ci în sensul că 
însăși conștiința presupune o finalitate, o convergenţă a proceselor, tot 
așa de inerente lumii ca și cauzalitatea. Nu conștiința produce ordinea 
în lume, ci ordinea „spontană“ a lumii face cu putință acțiunea con- 
ştiinţei. Ordinea imanentă lumii face posibilă acţiunea intenționată a 
conștiinței în aceste trei condiţii : 

a) Ea nu este produsul acţiunii unui Spirit suprem, care întoc- 
meşte totul după scopuri. Căci un finalism divin perfect împiedică, dacă 
nu chiar paralizează acțiunea liberă a conștiinței omeneşti, care nu se 
poate abate de la ordinea superioară divină ; 

b) Cauzalitatea, reprezentanta necesităţii, este universală şi domină 
finalismul. Cum vom vedea, cauzalitatea, cu toată necesitatea ei, nu 
paralizează acţiunea liberă, intenţionată a omului, ci cel mult o îngră- 
dește, fiindcă ea nu se interesează de modul liber al acțiunii conștiente, 
nu-i prescrie linii de realizare. Într-o lume pur cauzală, voinţa noastră 
se poate strecura şi scopurile pot fi realizate cu mijloacele date ; 


c) Cauzalitatea domină finalitatea, dar este dominată de contin- 
genţă, de hazard, adică de întretăierea seriilor cauzale. Finalismul limi- 
tează sfera hazardului, a contingenţei, fiindcă el reprezintă conver- 
gența, armonia, conformarea seriilor cauzale. Finalismul pare a fi o 
sinteză a contingenţei şi necesităţii ; el este în realitate un moment ori- 
ginal al structurii lumii, date fiind cele două componente recesive : in- 
dividualul şi generalul. 


Am plecat de la constatarea că pentru conștiința modernă, mode- 
lată de ştiinţa naturii, dominarea cauzalităţii este asigurată, deoarece fi- 
nalismul nu se poate lipsi de cauzalitate, dar cauzalitatea 'se lipsește de 
finalism. „Deşi noi putem uşor să despărțim mecanicul (cauzalul) de 
teleologic, nu putem cu nici un preţ să despărțim teleologicul de me- 
canic, dacă vrem să-l concepem ştiinţific. Astfel, în ciuda lui Kant, cînd 
cercetarea ştiinţifică întrebuinţează noţiuni teleologice, cum sînt funcţie, 
adaptaţie 24, aptitudine sau selecţie naturală, ea este nevoită să le 
considere de aceeaşi natură ca mecanismul. Cred că organizaţia a sfîrşit 
prin a deveni o categorie analogă celor de materie și energie“ (L.-J. 
Henderson, L'ordre de la nature, 1924, p. 60). Deci cauzalitatea se poate 
lipsi de finalism, dar nu-l suprimă, ceea ce ar fi prea mult şi contra 
faptelor. O lume în care există omul, ființa ce-și propune scopuri şi le 
realizează, nu poate fi structural antifinalistă, pur cauzalistă, cum nu 
este nici pur finalistă printr-un decret superior, ceea ce ar fi de ase- 
menea prea mult, dar în sens contrar. Acţiunea finalistă a omului se 
armonizează numai cu o anumită finalitate, aceea dominată de cauza- 
litate. Respingem, se va vedea de ce, părerea că ordinea din lume care 
este un fapt universal presupune un principiu imaterial în lume : sco- 
puri psihoide, entelechii etc. Ordinea nu este un privilegiu al finalis- 
mului ; ea este și sufletul cauzalității sau cel puţin se ridică pe plat- 
forma pretutindeni prezentă o cauzalității. Tradiţia filozofică a identi- 
ficat ordinea şi finalismul, considerînd finalismul expresia unui prin- 
cipiu superior cauzalității. În adevăr, trecutul filozofic, în afară de ex- 
cepția atomismului, marchează un scandalos abuz de finalism. Secolul 
al XVIII-lea, secol numit al Luminilor, cunoaşte o adevărată orgie de 
finalism. Căutarea scopurilor în natură, a „armoniilori divine în cosmos 

este piinea teologilor, filozofilor, a literaţilor şi chiar a oamenilor de 
Ştiinţă. În contrast cu rezerva față de finalism a fondatorilor gîndirii 
moderne (Bacon, Descartes, Spinoza), Leibniz reabilitează finalismul 
modern și prin opera de popularizare a lui Wolff și a altora finalismul 
ajunge o obsesie a secolului al XVIII-lea. În timp ce Bacon plasează 
„lecioarele sterile“ ale finalismului în metafizică, Descartes repudiază 
finalismul ca de nepătruns pentru om, care n-a fost părtaş la intenţiile 
Creatorului, iar Spinoza consideră scopurile în natură ca ficțiuni ale 
imaginaţiei ; Leibniz descoperă pretutindeni scopuri cu dubluri metafi- 
zice ale mecanismului fenomenal. Deci chiar și Leibniz manifestă re- 
zervă față de finalism, pe care îl aşază în sfera metafizică, unde are un 
rol pozitiv proeminent, fiindcă Leibniz are convingerea că Dumnezeu a 
creat lumea cea mai armonică, cea mai „composibilă“, deci cea mai bună 
cu putință. 

Abuzarea în trecut de finalism se explică prin confundarea, nedi- 
ferențierea celor două modalităţi de acţiune reală : cauzalitate şi fina- 
litate. Îndată ce va începe diferenţierea, cauzalitatea se va emancipa şi 
va ajunge la poziţie dominantă, adică la locul ce i se cuvine. Cauzali- 
tatea s-a diferențiat şi s-a impus ca idee dominantă pe măsură ce s-a 
asociat strîns cu experiența. Cauzalismul atomismului antic a rămas izo- 
lat în gîndirea veche și aproape inexistent în gîndirea medievală, fiindcă 
el s-a limitat la o declaraţie principială, în care experiența avea un rol 
șters. De aceea finalismul lui Aristotel va triumfa ; el apărea mai „po- 
zitiv“, mai aproape de fapte, fiindcă a știut să ţină seama și de pre- 
zența cauzalităţii eficiente, ca suport al cauzalităţii finale. Pentru Aris- 
totel, lucrul însuși se realizează pe sine, dacă el este mai întîi o esenţă, 
dacă apoi esența devine scop şi dacă în sfîrşit scopul are energia reali- 
zării de sine — scopul este totuna cu „actul“. Se mai adaugă o condiţie 
de alt ordin: dacă materia nu rezistă realizării, ci o ajută ca simplă 
cauzalitate eficientă, materială (L. Brunschvicg, L'experience humaine 
et la causalite physique, 1922, p. 125 şi urm.). Unitatea originară indis- 
tinctă a cauzalităţii și finalităţii, cum şi aparenta dominare a finalităţii 
ca mai aproape de fapte rezultau din principiul genetic al celor două 
forme de conexiune activă. Cauzalitatea și finalitatea au ca fundament 
empiric mărturia conștiinței. Că finalitatea sau acțiunea dirijată de un 
scop, de o intenţie este trăită în orice act voluntar este unanim recu- 
noscut. Finalismul are ca model, ca „fenomen originar“ ăcţiunea volun- 
tară a omului. Dar tot atît de adevărat este că şi cauzalitatea are ca 
model o experiență nemijlocită a conștiinței, experiența efortului și a 
rezultatelor lui. J. Locke a recunoscut printre cei dintii originea psiho- 
logică a cauzalităţii. Maine de Biran a confirmat-o pe larg ; printre con- 
temporani, Alois Riehl subliniază legătura dintre „cauzare“ şi execuţia 
unui act voluntar (Der Philosophische Kritizismus, vol. II, ed. a II-a, 
1925, p. 242), iar mai de curînd psihologul Carl Stumpf se miră că a 
fost ignorat acest „fenomen originar“ (Erkenntnistheorie, vol. I, 1939, 
p. 44). 

Confundarea originară a celor două conexiuni reale se străvede în 
ceea ce s-a numit „cauzalitate magică“ (Zauber Kausalităt), în care or- 
dinea lucrurilor era dependentă de voinţa unor „forțe“ capricioase, 
fiindcă numai în această noțiune confuză ordinea putea fi făcută depen- 

dentă nu numai de actul voluntar, dar chiar de „cuvîntul“ omului. Dacă 
în „cuvîntul“ omului este loc pentru arbitrar și capriciu, deși formulele 
magice sînt eficace dacă sînt stereotipe, în schimb în munca omului se 
deschide un larg cîmp de experimentare a cauzalităţii. Omul trăiește în 
munca sa nu numai eficiența voinței sale, dar şi puterea mușchilor săi 
care acţionează asupra materiei. Omul se recunoaște pe sine ca o con- 
diție eficientă, ca o cauză a schimbărilor din natura înconjurătoare. Mai 
mult, chiar fenomene sau procese străine de activitatea omului au putut 
servi ca modele nemijlocit trăite de cauzalitate. Perceperea succesiunii 
dintre fulger și tunet, dintre piatra aruncată în apă şi valurile apei, 
dintre suirea unui munte și bătăile inimii mai iuți, dintre lovirea ani- 
malului şi fuga sau strigătul lui etc. este trăirea raportului de condi- 
ționare cauzală (Aloys Wenzl, Wissenschaft und Weltanschauung, 1936, 
p. 63). Cauzalitatea nu este o idee a priori a intelectului tocmai pentru 
motivul că este o relaţie sau un raport. Relaţia nu este un monopol al 
gîndirii, iar termenul izolat nu este rezervat percepţiei, cum ne-a. obiș- 
nuit să credem kantismul. Percepția prinde nemijlocit nu numai ter- 
menii izolaţi, dar şi relaţia implicată în termeni ; „putem percepe acest 
raport tot aşa cum percepem raportul de egalitate și asemănare între 
două tonuri date în şi prin ele însele“ (Stumpf, op. cit., I, p. 45). 

Una din numeroasele probleme suscitate de raportul recesiv cauza- 
litate-finalitate are formula semnificativă : sînt aceste două relaţii su- 
biective sau obiective ? Tocmai la cauzalitate-finalitate se dezvăluie ab- 
surditatea subiectivismului, a idealismului. Lucrurile sau procesele 
— este aci o problemă asupra căreia vom reveni — care stau în raport 
cauzal nu pot fi simple stări de conştiinţă : nu percepția căldurii ac- 
ționează asupra percepției pietrei, ci căldura reală înfierbîntă piatra, 
amândouă fiind independente de percepţie. Cauzalitatea și finalitatea 
sînt dovezi ale unei realități independente de conștiință, de percepţie 
și de gîndire. W. Freytag s-a specializat în fundarea realității lumii ex- 
terne, a „transcendentului“ cu ajutorul inducției şi cauzalității. „În- 
doiala în existența lumii externe stă esenţial pe aceeaşi treaptă ca în- 
doiala faţă de inducţie și cauzalitate“ (W. Freytag, Der Realismus des 
Transcendenzproblems. Versuch einer Grundlegung der Logik, 1992, 
p. 13). Orice pierdere înregistrată de cauzalitate este o pierdere pentru 
realitate ; pe măsură ce se reduce ordinea cauzală, scade și lumea ex- 
ternă, în timp ce lumea conștiinței rămîne esenţial neschimbată. Îndeo- 
sebi argumentul finalist al utilității, al adaptării la condiţiile de viaţă 
confirmă realismul.. Adaptarea la mediu este dovada că subzistă o or- 
dine în lume, că creierul producător de realism este mai adaptat lumii 
decît creierul producător de idealism, solipsism sau scepticism. „Într-un 
cuvînt, în ideea de adaptare se cuprinde supoziţia unei ordine legale, 
a unei regularităţi generale a cursului lumii“ (Freytag, op. cit., p. 161). 
Universul devine mai simplu, mai ordonat, dacă gîndim că lucrurile 
perceptibile există chiar cînd nu le percepem, deci că existența lor este 
independentă de perindarea capricioasă a reprezentărilor noastre (ib., 
p. 158). 


Vom cerceta de acum semnificaţia intrinsecă a cauzalităţii și fina- 
lităţii pentru a clarifica raportul 'lor de recesivitate. Poate că în mintea 
multora a încolţit nedumerirea pricinuită de rezervarea termenului de 

cauzalitate pentru unul din termenii dualismului. Cum oare, se va în- 
treba cineva, finalitatea este străină de cauză ? Tradiţia filozofică vor- 
bește de cauză eficienţă și cauză finală, deci de cel puţin două cauze. 
Causa finalis este traducerea latină, scolastică (mai întîi la Abélard în 
secolul al XII-lea) a termenului grecesc, făurit de Aristotel („acela pen- 
tru care“). Cuvîntul grecesc de telos (finis — capăt, sfîrșit, scop) nu este 
la Aristotel un termen tehnic în teoria cauzalităţii ; de aceea, expresia 
de teleologie, ca echivalent grec al finalităţii, este făurită de Wolff în 
secolul al XVIII-lea (R. Eucken, Les grands courants de la philos. con- 
temporaine, p. 175). În adevăr, Aristotel a descoperit nu mai puţin de 
patru cauze şi n-a izbutit niciodată să se descurce satisfăcător în mij- 
locul lor. Două din cauze, cauza materială şi cauza formală, aparțineau 
lucrului însuşi care se schimbă, fiindcă orice lucru este construit din- 
tr-un substrat material şi o formă (esență) determinată a substratului, 
în timp ce celelalte două cauze, cauza eficientă sau motrice și cauza 
finală, erau exterioare lucrului şi acționau din afară asupra lui (L. Ro- 
bin, Aristote, 1944, p. 150 şi urm.). Există însă posibilitatea de a reduce 
cauzele exterioare la cauzele interioare (materie şi formă), aşa încît 
avem impresia că lucrul se produce singur, îndată ce componentele lui 
(materia şi forma) se unesc. Totuşi, aristotelismul cere neapărat să se- 
parăm motorul (cauza) de mobil (efect). Teoria aristotelică a celor patru 
cauze, care surprinde gîndirea modernă, n-a izbutit să dea gînditorului 
antic un instrument sigur de explicaţie științifică. Ideea de cauză a în- 
registrat succese cînd accentul a căzut pe cauza eficientă sau motrice. 
Nu este greu de observat că atributul de eficient nu adaugă nimic ter- 
menului de cauză. Orice cauză este eficientă sau nu este o cauză. De 
aceea a fost eliminat adjectivul de eficient şi a rămas numai substanti- 
vul cauză (de unde cauzal și cauzalitate), păstrînd pentru celălalt ra- 
port conexiunea dintre scop şi mijloc, care se serveşte de cauză (efi- 
cienţă) pentru a face din scop, din reprezentare un efect, un rezultat. 

Cauzalitatea n-a monopolizat numai termenul de cauză, ci şi-a re- 
zervat şi pe acela de determinism. Determinismul, în ciuda încercărilor 
făcute de unii contemporani de a-l disocia de cauzalitate și de a-l opune 
acestei, nu. se deosebește de cauzalitate. Cuvintul „determinism“ su- 
bliniază un îndoit fapt : a) orice lucru are o proprietate, este adică în- 
tr-un anumit fel, are o anumită „natură“ sau „esență“ şi de aceea nici 
o existenţă nu este lipsită de o esenţă ; b) orice determinaţie a unui lucru 
nu are originea în sine, ci într-o altă determinaţie, adică în determi- 
nația altui lucru. De aceea, totul este determinat de către un alt lucru 
să existe şi să existe în anumit fel, fiindcă și lucrul ce determină are 
o esență, un model de a fi, și are o existenţă proprie. În propoziţia 
„totul este determinat“ se cuprind amîndouă aspectele : orice are o pro- 
prietate, iar aceasta presupune la altul o proprietate, cu care stă în re- 
laţie de condiționare, cauzalitate, dependenţă. În acest sens general, de- 
terminismul nu se serveşte numai de cauzalitate, dar şi de finalitate ; 
amindouă au misiunea de a determina lucrurile, adică de a explica de 
ce lucrurile sînt aşa și nu altfel. Nic. Hartmann descoperă mai multe 
specii de determinism, adică de determinare a unui real prin altul. 
Ceea ce se cheamă de obicei determinism, este reducerea raportului de 
determinare la o singură modalitate. Legea determinării nu este exclu- 

sivistă, ci lasă loc unei mulţimi de determinări. Acestea formează o ie- 
rărhie, după stratele de realitate, de la corp pînă la spirit. Cauzalitatea 
şi finalitatea sînt cele mai cunoscute tipuri de conexiune reală, dar fie- 
care specie de realitate are felul său propriu de determinaţie. Se înţe- 
lege că există raporturi reciproce între tipurile de determinism. Potrivit 
concepţiei lui Hartmann, „cauzalitatea este forma inferioară de deter- 
minaţie“ (Möglichkeit und Wirklichkeit, p. 204). Libertatea este forma 
superioară a determinaţiei și ca atare ea nu se opune determinismului 
universal. Ea cuprinde în sine, ca momente subordonate, determinaţii 
inferioare, aşadar libertatea este posibilă dacă se suprapune o plurali- 
tate de determinaţii. Liberă este determinaţia superioară faţă de cele 
inferioare, situaţie ce ar fi exclusă dacă ar exista numai un fel de deter- 
minație. 

Mai mult chiar, principiul determinării cuprinde şi „principiul ra- 
țiunii suficiente“, valabil deopotrivă în logică şi matematică. „Rațiunea 
suficientă“ este raţiunea determinantă a esenței ca și a existenţei, deci 
a tot ce poate fi cunoscut ca adevărat. Leibniz, care a dat formula aces- 
tui principiu, l-a aşezat alături de principiul contradicției, deosebindu-le 
în modul următor : principiul contradicţiei se aplică la „adevărurile ra- 
tionale“, iar principiul raţiunii suficiente la „adevărurile de fapt“. Iată 
formula acestui principiu : „principiul raţiunii suficiente este acela în 
virtutea căruia noi considerăm că nici un fapt nu poate fi găsit ca ade- 
vărat sau existent, nici o enunţare ca adevărată fără să existe o rațiune 
suficientă pentru ce este așa şi nu altfel“ (Monadologia, $ 31, 32). În 
sfîrşit, în discuţiile iscate în fizica contemporană de principiul sau re- 
laţia de „incertitudine“ formulată de Werner Heisenberg determinismul 
a primit un sens limitat: este determinat ceea ce poate fi prevăzut. 
L. de Broglie, în comunicarea făcută la Congresul internaţional de fi- 
lozofie din 1937 (Réflexions sur VPindeterminisme en physique quanti- 
que), deosebeşte cauzalitatea, care nu este ştirbită de „relația de incer- 
titudine“ sau de „imprecizie“, şi determinismul sau previzibilitatea, care 
nu mai este strict valabilă la nivelul subatomic pentru fiecare fenomen 
individual. Determinismul, după Broglie, există ori.de cîte ori cunoaşte- 
rea unui număr de fapte observate în momentul prezent sau în momen- 
tele anterioare, unite cu ştiinţa unor anumite legi ale naturii, ne permit 
să prevedem riguros că un anumit fenomen observabil va avea loc la 
o anumită epocă „posterioară. La acelaşi Congres, o precizare aduce Sofia 
Vanni-Rovighi (Milano) : negarea determinismului fizic, în sensul dat 
acestuia de savanţi (previzibilitate), nu numai că nu zdruncină princi- 
piul cauzalității, dar nu exclude nici determinismul filozofic, în sensul 
că tot ce există are o natură determinată, un mod de a lucra determinat 
şi este un efect al unei anumite cauze. „Se pare deci că discuţiile asupra 
determinismului fizic nu pot influenţa nici asupra concluziilor noastre 
privitoare la principiul că orice realitate schimbătoare trebuie să aibă 
o cauză, nici asupra afirmației filozofice a determinismului naturii, în 
sensul pe care am încercat de a-l preciza“ („Travaux du IX-e Congres 
intern. de philosophie“, vol. VII, p. 52). Merită să fie relevat că fizicia- 
nul Max Planck, care a descoperit cuantele de acțiune, adică limita 
obiectivă pentru exactitatea accesibilă, respinge interpretarea că la 
această limită nu mai există adevărată cauzalitate, ci incertitudine, ha- 

zard, poate chiar libertate, în orice caz numai „cauzalitate statistică“. 
Se ştie că măsurarea la nivelul microfizic se face cu aparate ce între- 
buințează lumina, care e formată din cuante de lumină (fotoni), iar 
acestea acţionează asupra electronilor, ei înşişi cuante de electricitate 
şi fac incertă constatarea simultană a locului şi vitezei electronului. 
„Fundamentul pentru inexactitatea măsurărilor în fizica atomului nu 
e nevoie să stea într-o nereușită a cauzalităţii, ci ea poate să rezide tot 
așa de bine pe o eroare în formarea noțiunilor şi în punerea problemei 
legată de acea formare. Tocmai acțiunile reciproce dintre procesul de 
măsurare și procesul real ne fac inteligibilă cauzal, cel puţin pînă la 
un anumit grad, relația de imprecizie. De aceea putem urmări în amă- 
nunt mişcarea electronului tot așa de puţin pe cît putem vedea bună- 
oară o imagine colorată, ale cărei dimensiuni sînt mai mici decât lungi- 
mea de undă a culorii sale“ (M. Planck, Die Physik im Kampf um die 
Weltanschauung, ed. a Il-a, 1935, p. 18—19).- Tocmai existența unei 
astfel de limite obiective este semnul pentru prezenţa unei legalităţi 
care nu poate fi redusă la o legalitate statistică, ci care este dinamică 
sau de ordin cauzal (compară cu M. Planck, Dynamische und statistische 
Gesetzmăssigkeit, 1914). „Dacă admitem că legalitatea statistică este ul- 
tima şi cea mai adîncă, nu există principial nici un motiv de a ne 
întreba, la o lege statistică oarecare, de cauzele fenomenelor de oscilație, 
în timp ce, în realitate, tocmai efortul de a căuta înapoia oricărei le- 
galități statistice una dinamică, strict cauzală ne-a adus. cele mai în- 
semnate progrese în studierea proceselor atomice“ (M. Planck, Physi- 
kalische Gesetzmăssigkeit, 1926, p. 26—27). e: 

Chiar dacă primim interpretarea lui Werner Heisenberg, rezultatul 
nu este compromiterea experiențelor noastre privitoare la obiectivita- 
tea şi cauzalitatea lor. Dimpotrivă, experienţa la nivelul vieţii, ca şi 
aceea la nivelul aparatelor noastre de măsurătoare ies întărite din în- 
cercarea microfizicii. Compromisă iese numai obiectivitatea la nivelul 
atomic. Astfel fizica nouă răstoarnă raportul stabilit între experienţa 
simțurilor şi cunoştinţa noastră despre procesele în lumea atomică.. În 
timp ce fizica veche. considera lumea în mare a experienţei neobiective 
ca derivată din şi explicabilă prin lumea strict obiectivă a atomilor, 
noua, fizică dimpotrivă consideră obiectivă, strict determinată lumea ex- 
perienţei și neobiectivă, nedeterminată lumea atomică. Aceasta ne-o. 
spune însuși Werner Heisenberg. „Pe cînd înainte năzuinţa fizicii era 
de a considera procesele accesibile simţurilor noastre ca derivate și de 
a le explica prin procesele în mic, așadar de a considera aceste procese 
în mic ca realitatea obiectivă ce stă înapoi, acum recunoaștem că pro- 
cesele accesibile simțurilor noastre (cu sau fără ajutorul aparatelor) 
pot fi obiectivate (prin aceasta înţelegem : putem pe drept cuvînt să 
afirmăm că procesul observat a decurs, obiectiv în aşa mod); totuşi, 
procesul atomic nu poate fi expus totdeauna ca o desfăşurare obiectivă 
în spaţiu şi timp“ (W. Heisenberg, Die Einheit des naturwissenschaftli- 
chen Weltbildes, 1942, p. 20). 


După acest excurs asupra determinismului, abordăm conţinutul no- 
țiunilor de cauzalitate şi finalitate. Multe din rezultatele analizei cau- 
zalităţii sînt valabile și pentru finalitate, fiindcă amîndouă exprimă or- 
dinea din lucruri produsă de activitatea imanentă a lucrurilor, chiar: 

dacă concedem că finalismul simbolizează mai din plin „ordinea uni- 
versului“. Oricum, este o prejudecată că ordinea din lucruri se explică 
numai prin finalitate, cum se credea odinioară și se crede şi astăzi, sau 
numai prin cauzalitate, cum înclină să admită mulţi dintre moderni, 
sub cuvîntul că finalismul întreține mai mult libertatea, problemă care 
va fi tema capitolului următor. Vom vedea că şi libertatea, oricît ar fi 
de împletită cu finalitatea, este recesivă faţă de cauzalitate şi necesi- 
tate. Ca încheiere, adăugăm că în raportul recesiv cauzalitate-finalitate 
este implicat un alt raport recesiv : activitate-pasivitate. Activitatea do- 
mină, fiindcă pasivitatea este o formă secundară de activitate, un mod 
distinct al activităţii, iar pasivitatea este secundară, deşi aceasta își are 
importanţa ei, fiindcă fără pasivitate nu există un cîmp de manifes- 
tare a activităţii. În orice caz, activitate şi pasivitate nu se opun con- 
tradictoriu şi nici nu sînt contrarii în sensul APigipit, ci sînt o specie 
a opoziției recesive. 


Despre cauzalitate 


Se dă o însemnătate prea mare deosebirii dintre noțiunea de cauză 
şi principiul caùzalității de o parte, şi principiul legalității de altă parte. 
În gîndirea contemporană, Émile Meyerson n-a încetat de a sublinia 
această deosebire începînd de la lucrarea intitulată Identité et realité, 
1908 (cap. I). Noţiunea de cauză enunță că există procese care au cauză 
sau sînt cauzate, deci că în experiența noastră se întilnesc cauze, ceea 
ce omenirea a constatat ușor totdeauna. Un om sfişiat de o fiară sau 
strivit de o stîncă prăvălită este o experienţă ad oculos a cauzalităţii. 
Dar notiunea de cauză nu include nimic precis în ce priveşte sfera ei 
de aplicaţie. Principiul cauzalităţii generalizează noţiunea de cauză : 
orice schimbare are o cauză. Se poate chiar formula [că] orice existenţă 
are o cauză, dacă prin existență nu se înțelege, ca în filozofia greacă, 
ceea ce nu devine, ceea ce nu are nici început, nici sfîrşit, şi ca atare 
se poate dispensa de cauză. Nu are sens să ne întrebăm care este cauza 
a ceea ce este indestructibil, nepieritor sau etern. A spune că eternul se 
cauzează pe sine, că este causa sui este aceeași absurditate ĉa şi expre- 
sia „identic cu sine“, poate chiar absurditatea este încă și mai mare, 
dacă” este posibil. Căci la cauzalitate se constată nemijlocit raportul care 
presupune doi termeni. Un singur termen nu poate fi totodată cauză 
și efect. Este în această constatare un motiv de mirare: de ce tot ce 
există se naşte şi dispare cere un altul decît el pentru a fi înțeles ? Mi- 
rarea scade dacă ne reamintim de caracterul relațional al cauzalităţii și 
de natura relaţiei care postulează doi termeni. Omul a trăit raportul 
cauzal de la treapta cea mai primitivă, aproape animalică, pînă la 
treapta reflecţiei filozofice. Omul s-a trezit la conştiinţă odată cu între- 
bările : „de ce?, „cum ?%, „pentru ce ?“. Eseistul german Lichtenberg 
(1742—1799) era îndreptățit să definească omul o „fiinţă neobosit cau- 
zală“. Dacă omul trăieşte raportul cauzal şi se întreabă de cînd începe 
să înțeleagă „de ce ?“, explicația trebuie căutată în structura realităţii. 
A fi real înseamnă a sta în relatie de actiune cu lumea, a fi în lume, 
în circuitul acţiunilor şi reacţiunilor. Fr. Brentano admira înţelepciunea 
divină fiindcă ea n-a creat lucrurile izolate, ci le-a pus în legătură (Vom 


383 


Dasein Gottes, p. 227 şi urm.). Dacă ar fi fost izolate unele de altele, 
lucrurile și ființele n-ar fi fost reale, cum nu este nimic care nu acţio- 
nează și nu suferă acțiune. Un șef de trib african spunea că „orice. lucru 
este fiul cuiva“. În nici o altă experiență nu ne este dată acțiunea atît 
de nemijlocit ca în raportul cauzal, chiar cînd acest raport nu depinde 
de voința noastră, ci se constituie la lucrurile din afara noastră. Dări- 
măturile produse de explozia unui bombardament sau de un cutremur 
sînt experiențe neuitate ale acțiunii lucrurilor în viața omenească. 
Principiul cauzalităţii conţine încă un moment în afară de acela că 
orice existență, schimbare, naştere şi moarte are o cauză sau este un 
efect. Acest moment enunţă că „aceleaşi cauze produc. aceleaşi efecte“, 
ceea ce este o tautologie, fiindcă altminteri am avea producţii necau- 
zate, un plus fără o corespondență univocă. Totuşi, acest moment a 
avut în istoria gîndirii moderne un rol însemnat. El are ca echivalente 
principiul unijormităţii cursului naturii, care la Mill stă la fundamen- 
tul inducției, şi principiul legalităţii, potrivit căruia tot ce există ascultă 
de o lege, deci se poate repeta dacă condiţiile sînt aceleaşi. Geometrul 
francez L. Poinsot scria : „nu cunoaştem în toată lumea decît o singură 
lege, aceea a constanţei şi-a uniformităţii“ (Elements de statistique, 
1861, p. 239). Filozoful german Erich Becher consideră principiul lega- 
lității ca anterior principiului cauzalităţii, deci ca independent de el. 
Omul, afirmă Becher, începe prin a cunoaște regularităţi, trece apoi la 
legalități, fără a cunoaşte cauze. Becher vorbeşte ca un om de ştiinţă 
modern care și-a impus rezerva pozitivistă a lui Comte de a descoperi 
legile, raporturile de coexistență și succesiune, renunțind de a căuta 
cauzele, noțiune mai degrabă metafizică. Pe această linie se mişcă doc- 
trina care reduce cauza la legalitate. Există și doctrina opusă, pe care 
noi o socotim mai fundată: cauza asimilează legalitatea. În adevăr, 
legalitatea nu poate fi primită ca un fapt prim, ireductibil la altceva, 
inexplicabil, dacă noțiunea de cauză poate funda regularitatea și lega- 
litatea. Cauza, care este prin structura ei identică sau „aceeași“, explică 
repetiţia şi deci legea, uniformitatea şi constanța. Cauza poate fi con- 
siderată o lege, însă legea nu este o cauză, cum pare a fi uneori, anume 
atunci cînd legea este personificată („legile sînt cauzele lucrurilor“). 


Analiza noțiunii de cauză este cheia tuturor noţiunilor care consti- 
tuie ceea ce Kant a numit în Analitica transcendentală a doua şi a treia 
„analogie a experienţei“. În ediţia I a Criticii raţiunii pure, a doua ana- 
logie sau „principiul producției“, care accentuează în cauzalitate regu- 
laritatea, sună așa : „tot ce începe de a fi presupune ceva căruia îi. ur- 
mează după o regulă“. În ediţia a II-a a aceleiaşi opere, Kant a modificat 
În Sensul cauzalității formula celei de a doua analogii. În loc de prin- 
cipiul. producţiei“ găsim „principiul succesiunii în timp. potrivit legii 
cauzalităţii“, iar formularea analogiei este următoarea : „toate schim- 
bările se produc potrivit legii de legătură a cauzei şi efectului“. A treia 
analogie se referă la acțiunea reciprocă dintre lucruri, aspect în genere 
trecut cu vederea: Acţiunea reciprocă condiţionează comunitatea lucru- 
rilor în lume, de aceea ea se cheamă în ediţia I „principiul comuni- 
tăţii“, iar în ediţia a Il-a „principiul simultaneităţii potrivit legilor de 
acțiune reciprocă sau de comunitate“ și are formula: „toate substan- 

tele, întrucît pot fi percepute ca simultane în spaţiu, stau într-o acțiune 
reciprocă universală“. 

Cauzalitatea a ridicat în fața reflecției critice, încă de la antici, 
aporii, dificultăţi, teze: opuse. Una din dificultăţile mai viu dezbătute în 
gîndirea modernă avea ca obiectiv originea noţiunii de cauzalitate : are 
cauzalitatea originea în experienţă, este a posteriori, sau are originea 
în rațiune şi atunci este a priori şi chiar înnăscută, cum susțineau: car- 
tezienii, ca şi alți raţionaliști ? Această aporie, care numai în parte se 
suprapune cu aceea discutată înainte (realism sau idealism), prezintă 
astăzi -un slab interes. Dacă dăm experienţei sensul larg, pe care îl re- 
vendică pe drept, cauzalitatea nu poate avea altă origine decît experi- 
mentală. Un principiu, creat sau născocit de rațiune, nu se aplică la 
experienţă, este deci de prisos. Căci un principiu pur raţional nu se 
poate aplica la experienţă, dacă experienţa însăşi este fără cauzalitate. 
Experienţa nu ascultă de o lege străină ei. Dacă experiența n-ar poseda 
legături. cauzale, simpla idee raţională de cauză n-ar putea justifica 
prezenţa în experiență a cauzalităţii. Dimpotrivă, experienţa justifică 
nu numai conţinutul concret al cauzalităţii, ci însuşi principiul cauzali- 
tății. Nu găsim în experiență raporturi cauzale proiectînd în fapte un 
principiu a prioric, ci invers, întîi găsim în experienţă relații cauzale şi. 
apoi formulăm principiul raţional, pe temeiul unor momente pe care le 
vom cunoaşte mai jos. Problema aceasta ʻa fost atinsă de noi cînd am 
constatat că experienţa cuprinde relaţii, care de aceea n-au nevoie 'să 
vină din rațiune. Ea va fi avută în vedere în tot timpul cercetării ce 
urmează asupra principalelor momente ale cauzaliţăţii. Consemnăm în 
treacăt că în raportul dintre cauză şi efect, interesul pentru cauză se 
afirmă în 'dauna efectului. Cauza se bucură de uh prestigiu mai mare 
decit efectul; ea are rangul superior al activităţii faţă de pasivitate.. 
Cauza domină, efectul este 'recesiv. Pînă acum s-a vorbit, ca ceva de 
sine înţeles, de cauzalitate, nu de „efectualitate“, poate și pentru mo- 
tivul că efectul ridică dificultăți mai puţine înţelegerii. - 

Trei sînt momentele principale ale cauzalităţii : a) succesiunea sau 
temporalitatea raportului cauzal; b) necesitatea legăturii dintre cauză 
şi efect ; c) producerea efectului 'de către cauză. În adevăr, cauzalitatea 
presupune succesiune, o curgere a' timpului. Dar nu orice succesiune 
temporală este 'cauzală, ci cauzală este numai succesiunea în care ter- 
menii sînt legaţi “intrinsec, necesar : nu numai unul după altul, ci unul 
din. altul. Al treilea moment, producerea, se adaugă 'pentru a ilustra 
necesitatea. Cauza :şi efectul sînt legate necesar, fiindcă prima produce 
pe al doilea. Toate aceste trei momente au fost pe rînd un măr al dis- 
cordiei şi adeseori. au fost despărțite ; cînd s-a acceptat necesitatea, s-a 
crezut că succesiunea tulbură puritatea logică a necesităţii, de ase- 
menea că producerea este de prisos, dacă nu chiar o- greutate mal mult 
pentru înţelegerea cauzalităţii. Noi considerăm drept solidare cele trei 
momente care aruncă lumină deplină asupra cauzalităţii. 

Succesiunea temporală în cauzalitate este o cucerire a gîndirii mo- 
derne: -Raționalismul o nesocotea, ca fiind străină gîndirii pure, pentru 
motive ce vor fi arătate, iar empirismul, îndeosebi prin Hume, o reven- 
dica energie, ʻea fiind singurul reazem pozitiv al cauzalității. Cauza este 
antecedentul, efectul este secventul. Raționalismul critic al lui Kant, 

cum s-a constatat la „analogiile experienţei“, a primit şi a consacrat 
succesiunea ca moment al cauzalităţii. Filozofia veche cunoştea succe- 
siunea în cauzalitate, dar în loc să se servească de ea pentru a justifica 
raportul cauzal, vedea în succesiune o nouă dificultate de înţelegere. 
Sextus Empiricus, sistematizatorul scepticismului antic, prezintă astfel 
dificultatea succesiunii. Cauzalitatea presupune succesiunea, dar totodată 
ea este un raport care, ca orice raport, are doi termeni daţi. Dacă este 
dată întîi cauza, cum cere succesiunea, raportul cauzal nu s-a constituit 
încă şi deci nu există efectul. Dacă este dat şi efectul, pentru a avea 
raportul, cauza şi efectul sînt simultane și atunci dispare succesiunea. 
Dificultatea sceptică izvorăşte din falsa supoziţie că orice raport de 
doi termeni trebuie să includă simultaneitatea celor doi termeni. Rapor- 
tul de succesiune cauzală este însă un raport original, ireductibil prin 
caracterul său ireversibil. Vom vedea că este un grăunte de adevăr în 
cerința simultaneităţii, fără a renunța totuşi la succesiune. În raportul 
cauzal colaborează simultaneitatea şi succesiunea cu predominarea suc- 
cesiunii. Dar succesiunea cauzală nu are loc oricum. Ea este nemijlocită, 
fără interval între cauză şi efect, deci acestea stau în contact temporal. 
Dacă se constată un interval, sîntem în drept să bănuim că s-a interpus 
un alt raport cauzal şi chiar mai multe, deci că ne aflăm în faţa unui 
lanț cauzal. Contiguitatea cronologică este ea oare asociată cu conti- 
guitatea spaţială ? In genere se poate ușor constata că nu există depăr- 
tare, separare între cauză și efect, deci că procesul care cauzează se 
află în apropierea imediată a procesului cauzat sau a efectului. Să eli- 
minăm, cum s-a propus, așa-numita „acțiune la distanță“ ? Este o pro- 
blemă a cărei soluţionare nu este aci urgentă. E de văzut dacă, de 
exemplu, un corp ceresc atrage pe un altul, fără să existe între ei un 
intermediar care să facă o legătură directă între cele două corpuri. 
Oricum am răspunde întrebării care a frămîntat spiritele ştiinţifice după 
descoperirea de către Newton a legii gravitaţiei — poziţia lui Newton 
însuşi a fost oscilantă —, un lucru este însă sigur: contiguitatea spa- 
ţială nu este cerută cu aceeaşi cogenţă ca în cazul timpului. „Obiectele 
nu se modifică sub acțiunea spaţiului, cum se schimbă sub acţiunea 
timpului ; expresia însăși pare paradoxală, surprinde în primul caz, pe 
cînd este banală în al doilea“ (Meyerson, Identité et réalité, 1908, p. 26). 

Necesitatea legăturii cauzale, al doilea moment este capital pentru 
constituirea cauzalităţii. Se ridică astfel problema valorii logice a cauza- 
lităţii : este ea necesară sau este contingentă, cum afirmă în timpul 
nostru J. Laporte ? Valabilitatea necesară este afirmaţia primară a con- 
Ştiinţei ştiinţifice, dacă nu chiar şi a celei preştiinţifice, aceasta din 
urmă fiind dispusă totdeauna să facă concesii dorințelor omenești sub 
influența magiei. Hotărîtor pentru istoria noţiunii de cauzalitate este 
modul cum s-a încercat să se justifice necesitatea cauzalității, adică 
legătura intrinsecă între cauză şi efect. Acestea nu numai că se succed, 
ci „rezultă“ una din alta, adică ele alcătuiesc un fel de unitate și conti- 
nuitate. Este hotărîtor şi semnificativ modul de a funda necesitatea 
cauzalităţii, fiindcă el include şi o anumită concepere a inteligibilităţii 
care, vom vedea, este mult mai puțin constrîngătoare decît se crede. 
Raportul cauzal este necesar, fiindcă este analitic, aşadar fiindcă: 
a) efectul decurge din cauză ; b) decurge din cauză, fiindcă efect şi 

cauză sînt omogene, au calitativ aceeaşi natură, şi fiindcă sînt identice 
cantitativ sau echivalente (în efect nu se cuprinde, calitativ şi canti- 
tativ, mai mult decît în cauză). Nu numai raționalismul modern cu Des- 
cartes, Malebranche, Spinoza, Leibniz, dar şi raționalismul antic cu 
Aristotel au convingerea că raportul cauzal este necesar, fiindcă este 
analitic. Un rezultat al justificării necesităţii prin analiză este eliminarea 
timpului : cauza şi efectul sînt simultane, fiindcă sînt identice, adică 
fiindcă efectul este cuprins în cauză. Despre cauzalitatea aristotelică un 
interpret încercat ne spune următoarele : „astfel deci Aristotel tinde a 
elimina din cauzalitate succesiunea, în măsura în care aceasta este în 
mod propriu șuccesiune şi nu se reduce la ierarhia noţională a elemen- 
telor cuprinse în esenţă ; în această ierarhie, cauza, care este însăși 
esenţa, ocupă în mod vădit un rang mai înalt decît efectul, acesta, în 
loc de a fi un consecutiv, este un consecvent, adică el nu este crono- 
logic posterior, ci este logic subordonat. Nu este o greşeală a spune că 
Aristotel a conceput relația cauzală ca analitică, neluînd totuşi această 
calificare în sensul ce are la Aristotel, ci în sensul kantian“ (L. Robin, 
Aristote, p. 154). Notăm că ştiinţa modernă va funda analitic cauzalita- 
tea eficientă şi materială, în timp ce Aristotel fundează analitic cauza- 
litatea finalistă şi formală (esența este forma sau noțiunea lucrului). 
Caracterul analitic al cauzalităţii: în ştiinţa modernă este promovat și 
de principiul constanţei cantitative, mai ales a forței, a energiei, prin- 
cipiu ce sprijină știința, nouă a naturii, în timp ce naturalismul antic se 
mulțumea cu constanța cantității de materie. Același caracter analitic 
găseşte un alt reazem în știința modernă datorită „principiului raţiunii 
suficiente“, care n-a fost inventat, ci numai formulat de Leibniz.: Cauza 
este „raţiunea“ sau „fundamentul“ : causa sive ratio, zice Descartes în 
axioma I din Răspunsurile II la Meditaţii ; causa sive ratio, repetă. Spi- 
noza (Ethica, I, teorema 11). Popularizatorul şi sistematizatorul filozo- 
fiei lui Leibniz, Christian Wolff, a diferențiat principiul rațiunii sufi- 
ciente în trei principii : ratio essendi (rațiunea de a fi), ratio fiendi (ra- 
țiunea schimbării sau cauzalitatea propriu-zisă) şi ratig cognoscendi (ra- 
tțiunea explicație, a înţelegerii, cum tipic este silogismul). Schopenhauer 
a adăugat o a „patra rădăcină“ a principiului : ratio agendi (motivarea 
actului voluntar). Cum vom vedea, principala obiecţie împotriva încer- 
cării raţionaliste de a funda necesitatea cauzalității pe rațiunea logică, 
pe deducţia de noţiuni este ignorarea deosebirii dintre dependenţa reală 
a cauzalităţii şi dependenţa logică a deducției. Prima, dependenţă cu- 
noaște succesiunea ; a doua este o dependenţă intemporală. Deosebirea 
nu este totuşi absolută, căci şi succesiunea logică este discursivă, se 
desfăşoară în timp. Deosebirea este însă efectivă ; în gîndire putem trece 
ușor de la raportul rațiune-consecinţă la raportul invers :. consecință- 
rațiune, deși acesta din urmă este echivoc, fiindcă consecința poate avea 
mai multe raţiuni. Însă, oricum, în gîndire acest echivoc. este neglijabil 
față de echivocul real al trecerii de la efect la cauză. il 
Dar o obiecţie mai puternică împotriva identificării cauzei şi raţiunii 
logice se referă la ideea capitală : cauza şi efectul sînt tot aşa de ana- 
litice cum sînt raţiunea și consecința logică. Efectul este cuprins în 
cauză, cum concluzia este cuprinsă în premise. Obiecţia subliniază că 
raportul dintre cauză şi efect este sintetic, în timp ce raportul dintre 

rațiune şi consecință este analitic. Aceasta este concluzia la care ajunge 
empiristul D. Hume, care marchează momentul critic al ideii occiden- 
tale de cauzalitate. Critica probabilistă a lui Hume pare că a dat o lovi- 
tură mortală unei vechi convingeri a ştiinţei din toate timpurile: co- 
nexiunea cauzală este necesară. Dacă raportul cauzal ar fi analitic, ar 
trebui ca simpla cercetare a cauzei, înainte de acţionarea ei, să ne dez- 
văluie efectul, să ne permită deducerea efectului. Nu este așa. Oricît 
aş examina cauza, nu ştiu dinainte ce efect va produce. Efectul se adaugă 
sintetic cauzei, pe scurt el îi succede, fără să prind o legătură necesară 
între el şi cauza lui. Numai această legătură mi-ar da dreptul să spun 
că şi în viitor cauza va produce același efect. Necesitatea legăturii ar 
putea fi cunoscută şi în alt chip, dacă aș avea o impresie a forţei ce pro- 
duce efectul. Întocmai cum nu pot deduce raţional efectul din cauză, 
tot așa nu am o impresie a forţei producătoare de efect. Atunci ce este 
cauzalitatea pentru Hume ? Cauzalitatea este o simplă asociere de idei 
(inclusiv impresii), asociere care prin repetiţie devine o deprindere. 
Deprinderea dă imaginaţiei falsa impresie a necesităţii. Baza empirică 
a cauzalității este succesiunea de impresii sau de idei (imagini ale im- 
presiilor). Dar pentru a vorbi de cauzalitate nu este suficientă simpla 
succesiune (nu orice succesiune este cauzală), ci este nevoie de repe- 
tarea succesiunii. Sub -raportul conţinutului, repetarea succesiunii nu 
cuprinde mai mult decît prima succesiune. Repetarea conţine însă o 
necesitate psihologică. Ea provoacă în noi o deprindere, iar deprinderea 
ne face să așteptăm celălalt termen (efectul), cînd este dat primul ter- 
men (cauza). La această stare interioară se reduce așteptarea că viitorul 
va repeta trecutul. Este o „credinţă“ subiectivă, o „rutină a percepțiilor«, 
cum preferă să spună un adept contemporan al lui Hume, E. Pearson 
(La grammaire de la science physique, 1912, p. 174). 

Nu este anevoie de observat că întreaga construcție psihologică a 
lui Hume presupune în ascuns valabilitatea cauzalităţii ca raport ne- 
cesar cel puţin în domeniul psihologic. Încercînd să ruineze necesitatea 
eauzalităţii, Hume o presupune tacit în decursul criticii sale pătrun- 
zătoare. Această scădere, care nu este rară în filozofie, nu trebuie inter- 
pretată că Hume n-a adus contribuţii hotăritoare în problema cauzali- 
tății. Contribuţia cea mai de seamă este relevarea că raportul cauzal 
este sintetic, într-un sens care nici pînă astăzi n-a fost înţeles cum 
trebuie. Caracterul analitic al cauzalităţii, prin egalitatea cauzei și efec- 
tului, are implicaţii extrem de periculoase. Se crede că egalitatea cauzei 
și efectului se explică numai dacă amintim un fel de trecere integrală 
a cauzei în efect. Tot ce a fost în cauză se găseşte în efect, deci ceva 
trece de la cauză la efect, aşa încît între ele există o perfectă echiva- 
lenţă. Nu este nimic în efect care să nu fi fost în cauză. Raportul ana- 
litic al cauzalităţii, astfel înțeles, a fost principala dificultate de a in- 
terpreta cauzal raportul dintre suflet și corp, odată ce s-a recunoscut 
natura lor total deosebită. Cum să se transforme mișcarea materială în 
viață psihică imaterială şi invers ? Toţi raţionaliștii moderni, pînă la 
Kant, s-au izbit de această dificultate de netrecut, pe care ei o ocolesc 
prin ipoteza ocazionalistă, aceasta fiind luată în sensul cel mai general : 
între psihic şi fizic este o potrivire, o armonie „ocazională“ fiindcă pro- 
cesele lor se acordă nu prin „influenţă“ naturală, ci-printr-o dispoziţie 

superioară, divină. Procesele din lume sînt „ocazii“ pentru singura ac-— 
țiune efectivă, acţiunea divină. Așa explică raportul psihofizic, cu dife- 
rite -nuanţe, Malebranche, Spinoza, Leibniz. Greutatea, ridicată în calea. 
raportului cauzal psihofizic, rezulta nu numai din caracterul strict ana- 
litic al raportului, dar şi din altă ipoteză mai ascunsă : în acţiunea cau- 
zală se desprinde din cauză ceva (de exemplu, mișcarea) care trece în: 
efect. Dacă admitem acest minunat transfer care este de neconceput: 
chiar cînd este trecerea, saltul unei mișcări de la o bilă la altă bilă, 
trebuie să spunem că ceva iese din cauză şi că, cel puţin la un moment, 
el pluteşte între cauză și efect. Am avea atunci un ceva fără substrat, 
un proces care nu este al nimănui şi de aceea ne apare inexplicabil. 
Aceasta este obiecţia principală ridicată de Hermann Lotze împotriva 
cauzalității tranzitive şi motivul de a admite o cauzalitate imanentă. 
Vom arăta la timp cum poate fi rezolvată dificultatea. 

Critica lui Hume a „trezit din somnul dogmatic“ pe Kant, dar ea 
n-a izbutit nici pînă azi să înlăture „dogmatismul“ necesităţii inerent 
raportului cauzal. S-au făcut concesii teoriei lui Hume, dar nu s-a re- 
nunţat la fundarea necesităţii din raportul cauzal. Kant însuși primește: 
succesiunea, temporalitatea ca un moment al cauzalităţii, însă adaugă: 
că succesiunea devine. obiectivă numai dacă este cauzală, iar cauzali- 
tatea este necesară dacă ea este aplicarea la succesiune a principiului 
raţiunii suficiente, deci a unui principiu a priori, pur raţional, sau ana-- 
litic, care datorită prezenţei succesiunii sau timpului devine. sintetic. 
Un neokantian, cu tendinţă realistă, apără poziția kantiană cu urmă-- 
toarele argumente. Cauzalitatea este necesară, adică a priori, și totuşi 
este sintetică. Trebuie dar să existe o altă necesitate decît aceea pur 
analitică a filozofiei tradiționale. Pe ce se reazemă însă necesitatea: 
analizei ? Răspunsul lui Riehl şi al multor altora după el este : pe prin-- 
cipiul identităţii, deci cauza şi efectul sînt egale, identice chiar. „Cauze 
şi efecte trebuie să fie aceeași existenţă în ce priveşte momentul cauzal 
al raportului lor, abstracţie făcînd de deosebirea temporală“ (Riehl, Der 
Philos. Kritizismus, vol. II, p. 286). Afirmația aceasta trebuia să ducă 
la o tensiune între timp și cauzalitate, ceea ce recunoaște însuși Riehl, 
iar înlăturarea tensiunii nu putea fi decît ipoteza a două principii de 
identitate, unul analitic şi celălalt sintetic. Identitatea sintetică este pre-— 
zentă în cunoștință, pe cînd aceea analitică în gîndire. Identitatea sin- 
tetică se fundează pe „producerea“ efectului de către cauză. De aceea 
numai logica apelează la identitatea analitică, iar celelalte ştiinţe au ca 
îndreptar o identitate sintetică, fiindcă identitățile lor apar ca „produse“ 
persistente. În timp ce principiul analitic al identității are formula: 
„ceea ce este, este“, principiul sintetic al identităţii îmbracă formula : 
„ceea ce este, rămîne“ (op. cit., II, p. 267—268). „Unitatea legilor con-- 
stante, adică identice, este tipul naturii şi forma gîndirii; nu numai 
gîndirea noastră, ci natura însăși procedează potrivit identității sinte-- 
tice“ (ib., p. 268). Concepţia lui Riehl are o - deosebită însemnătate.. 
fiindcă ea trădează în gîndirea europeană adînca neliniște provocată de: 
definirea inteligibilului prin analitic şi identic. Riehl încearcă o soluţie: 
îndrăzneață introducînd dubla identitate : analitică şi sintetică. Drept 
vorbind, identitatea sintetică a încetat de a fi identitate, ci ea este 

identitatea care cunoaște multiplicare, plus o notă identică, sau, în alţi 
termeni, este deosebirea ca dominantă plus identitatea ca recesivă. Se 
impune dar să frîngem cadrul tradițional al inteligibilului, să evadăm 
din carcera identităţii. 

Gîndirea secolului al XIX-lea şi al XX-lea n-a renunțat de a jus- 
tifica necesitatea cauzalităţii cu ajutorul analizei și al identității, rămi- 
nînd astfel în cadrul inteligibilităţii consacrate. Nu este locul de a în- 
şira toate încercările neizbutite, de a legitima analitic cauzalitatea prin 
reducerea lui [a principiului cauzalităţii] la marile principii logice : prin- 
cipiul identităţii, principiul contradicţiei şi mai ales principiul raţiunii 
suficiente. Neotomiştii s-au specializat în aceste încercări nefericite, iar 
Johannes Hessen, care simpatizează cu neotomismul. a demonstrat va- 
nitatea lor în monografia Das Kausalprinzip, 1928. Totuşi, şi gînditori 
care nu sînt angajaţi în obligaţia de a funda necesitatea cauzalităţii, 
pentru a face din Dumnezeu cauza primă a lumii, continuă să apeleze 
la identitate. Printre ultimii idolatri ai identităţii este Ém. Meyerson, 
încă de la prima sa operă din 1908 (Identité et réalité) pînă la Deduc- 
tion relativiste în 1925. „Astfel principiul cauzalităţii nu este decît prin- 
cipiul identității aplicat la timp (formula lui Riehl !). Am căutat, după 
cuvîntul lui Leibniz, «ceva care să poată servi ca justificare pentru ce 
aceasta este existentă mai degrabă aşa decît alt fel». Care poate fi 
rațiunea determinantă a existenţei condiționată de timp? Nu există 
decît una singură : preexistența. Lucrurile sînt aşa, fiindcă ele erau 
astfel mai înainte“ (Identité et réalité, p. 33). Încercările de fundare 
analitică a cauzalităţii au găsit în timpuri mai noi o legitimare mai 
concretă în principiile de conservare ale științei, îndeosebi în princi- 
piul conservării energiei. La Riehl această legitimare este o preocupare 
constantă. Se trece cu vederea prea uşor peste consideraţia că princi- 
piul științific al conservării se aplică numai la cantitate şi mai ales că 
el nu este expresia identității, ci este expresia cauzalităţii care își caută 
o formulă în sfera cuantificării. Conservarea cantității nu suprimă dife- 
rențele calitative, ci dimpotrivă le postulează ca factor dominant. Canti- 
tatea este constantă, dar energiile sînt şi rămîn diferite. Cantitatea 
constantă este o altă expresie pentru calitatea numită energie sau tra- 
valiu mecanic. Travaliul mecanic produs de orice energie este constant 
și de aci decurge echivalenţa transformărilor energetice. Putem spune 
că mai degrabă cauzalitatea justifică conservarea energiei şi echivalența 
transformărilor ei decît invers. Conservarea energiei este formula exactă 
a cauzalităţii în științele naturii, formulă de care trebuie să se ţină 
seama în toate explicaţiile realităţii. Pînă astăzi principiul conservării 
energiei a rămas principala dificultate în explicarea raporturilor dintre 
spirit şi materie. 

Bilanţul eforturilor moderne de a domina critica aproape sceptică a 
lui Hume și de a justifica necesitatea cauzalităţii este deficitar. În ade- 
văr, caracterul ireductibil sintetic al cauzalităţii pare că o face neinte- 
ligibilă. Aceasta este concluzia la care a ajuns neokantianul Windelband. 
„În orice caz, raportul cauzal are caracter sintetic şi de aceea este nein- 
teligibil. Nu poate fi fundat rațional, nu poate fi demonstrat analitic, 
ci numai experimentat sintetic... În ultimă instanță deci cauzalitatea nu 

poate fi cunoscută în genere analitic, iar acea identitate, pe care noi 
trebuie să o presupunem ca legătură între cauză şi efect, nu poate fi 
înțeleasă raţional“ (Einleitung in der Philosophie, 1920, p. 155—156). 
O părere asemănătoare are logicianul francez Edmond Goblot. Princi- 
piul inducției, determinismul este imposibil de justificat. „Principiul 
inducției este un indemonstrabil, un postulat“ (Traité de logique, 1918, 
p.323). Că principiul cauzalității este un simplu postulat, afirmă de ase- 
menea, descurajat, Joh. Hessen (Das Kausalprinzip, p. 157—158). Trans- 
formarea cauzalității în postulat, „în supoziție necesară a științei“ nu 
ajută la nimic. De ce postulăm ordinea cauzală în sînul realității? Pen- 
tru a avea o ştiinţă a realității — ni se răspunde. Problema centrală 
este însă alta: de ce realitatea se arată așa de ascultătoare faţă de 
cerințele (postulatele) și supoziţiile noastre ? Idealismul are un răspuns 
simplu, dar absurd : realitatea ascultă de cauzalitate ca postulat subiec- 
tiv, fiindcă subiectul creează realitatea. Realismul recunoaște că în rea- 
litate există raporturi cauzale, independent de postulatul nostru şi chiar 
împotriva aşteptărilor noastre. Hessen, s-ar zice, cu regret concede 
structura cauzală a realităţii, cel puțin ca pretext sau „ocazie“ (Anlass) 
pentru a aplica principiul cauzal la tot ce există : „Obiectul trebuie să 
fie gîndit în aşa fel încît să dea ocazia și direcţia de a-i aplica anu- 
mite categorii“ (op. cit, p. 225). Apoi adaugă îndată mai explicit: „el 
trebuie să poarte în sine anumite determinaţii, care se impun ca direc- 
tive pentru determinarea lui categorială în conștiința noastră. Mai mult 
nu putem hotări în ce priveşte esența sa“. De ce să recurgem la ocolul 
pretenţios dar ineficace al „postulatului“, pentru a ajunge la singurul 
rezultat valabil : cauzalitatea este o conexiune și reală şi necesară. Cau- 
zalitatea este necesară nu fiindcă este un principiu a priori al gîndirii 
sau o supoziţie a științei, sau, încă mai diluat, o deprindere subiectivă 
(Hume), ci fiindcă este constitutivă ontologic. Repetiţia, frecvența unui 
raport este cel mult un indiciu al necesităţii imanente, pe temeiul căreia 
prevedem viitorul. Dacă acceptăm că raportul cauzal este necesar şi 
real, dar totuşi în acelaşi timp el este neinteligibil, prin această con- 
cluzie condamnăm nu însuși principiul <auzalității în necesitatea sa 
reală, ci concepţia vulgară a inteligibilului ca reducere a multiplului, a 
diversului calitativ la identitatea dominantă. Noul sens al inteligibilului, 
pentru care noi milităm, așează raportul recesiv pe temeiul său de 
fapte : domină deosebirea, iar identitatea este recesivă. 

Al treilea moment, producerea efectului de către cauză, explică 
deopotrivă succesiunea şi legătura lor necesară. Momentul dinamic al 
cauzei a fost supus unui tratament nefiresc în viața teoretică şi prac- 
tică. Activitatea este nota proprie a realității încă mai mult decît a 
sferei logice sau a cunoașterii ; totuși la început sensul dinamic- al cauzei 
este implicat în interpretarea logică a cauzei, în așa-numita „rațiune 
suficientă“. „Rațiunea“ produce. din sine efectul şi de aci identitatea 
dintre cauză și consecință. Pentru cel familiarizat cu istoria doctrinelor 
filozofice, această dizlocare nu este surprinzătoare, fiindcă nota cea mai 
caracteristică a raționalismului este noţiunea de gîndire dinamică, crea- 
toare. Aceeași rațiune care produce înlănțuirea necesară a ideilor explică 
producerea sau activitatea lucrurilor. Ordinea logică şi ordinea lucru- 
rilor este aceeaşi, fiindcă amîndouă sînt expresii ale aceleiași activități 

de producere. Momentul dinamic implică ideea de forță, pe care o trăim 
în acţiunea voluntară, în efortul interior, relevat de Maine de Biran, 
ca şi în efortul muşchiular, pus înainte de psihologi mai noi (de exemplu, 
W. James). În perspectiva aceasta, Hume nu are dreptate. Noi avem 
totuși o „impresie“, o trăire a forţei, a activităţii cauzale. De bună 
seamă, ideea de forță păstrează un colorit antropomorfic sau mai de- 
grabă psihomorfic datorită originii sale. Fără experienţa nemijlocită 
a forței, animismul, adică. descoperirea de forțe psihice pretutindeni în 
lume, n-ar fi fost cu putință. Ideea de forţă animistă poate fi purifi- 
cată, nu însă suprimată. Ştiinţa modernă nu numai că n-a eliminat ideea 
de forță, dar de la Galilei și Newton a asociat-o strîns cu ideea de cauză. 
Forța este o proprietate a lucrurilor care este cunoscută prin efectele 
ei : mişcare (accelerare) și masă, iar efectele ei se manifestă cînd s-a 
petrecut o modificare în ordinea corpurilor (W. Wundt, Logik, vol. I, 
p. 577). 

Mai mult, ideea de activitate, de forță face posibilă, după Wundt, 
rezolvarea cauzei în proces, în eveniment actual şi despărțirea ei de 
noţiunea de lucru, de substanţă. Wundt opune cauzalităţii substanţiale 
cauzalitatea actuală, procesivă, opoziţie care este departe de a fi evi- 
dentă, cum se va dovedi mai jos. Totuşi, oameni de ştiinţă moderni au 
cerut, influențați de pozitivismul lui Comte, să elimine cu totul din no- 
țiunea științifică de cauză momentul de forță sau putere productivă ca 
fiind antropomorfic. Fondatorul pozitivismului a șters din lista termeni- 
lor ştiinţifici termenul de cauză în favoarea legii. Ernst Mach, fizician 
filozof, propune înlocuirea raportului cauzal prin acela de funcție ma- 
tematică, cu raportul dintre variabila dependentă şi variabila indepen- 
dentă. Aceeași concepție este împărtăşită de neokantianul. H. Cohen. 
Noţiunea de funcţie încă mai puţin decît aceea de antecedent este în 
stare să explice satisfăcător cauzalitatea (W. Forst, Naturphilosophie, 
p. 90). În primul rînd, cauza şi efectul stau faţă în față oarecum ca 
lucruri deosebite, în timp ce funcția se prezintă ca un complex continuu, 
în care nimic nu iese în relief ca separat; în al doilea rînd, raportul 
funcţional poate fi răsturnat, este reversibil, aşa încît condiționatul poate 
fi considerat drept condiţie. În raportul funcţional nimic nu este cauză 
sau efect în mod absolut. Raportul funcţional rămîne acelaşi, dacă eu, 
care sînt instalat pe o linie ferată, spun : trenul se apropie de mine sau 
eu mă apropii de tren. În cadrul realității, situația este alta decît în 
“cadrul matematicii : pentru cel ce se află pe linie nu este indiferent dacă 
el se apropie de tren sau trenul se apropie cu viteză de el. Realitatea 
este brutală în eficienţa ei, în activitatea ei cauzală, în manifestarea 
puterilor ei. De aceea, cu toate silințele pozitiviştilor, eliminarea „forțe- 
lor“ din știință n-a fost cu putinţă, n-a izbutit. Forţa este una din no- 
ţiuni care, odată eliminată, revine sub altă formă. 

Toate cele trei momente ale cauzalității promovează convingerea că 
totdeauna efectul maschează un element nou. Însăși nota necesităţii a 
renunţat la repetarea cauzei în efect, la identificarea lor. Gîndirea antică 
concepe ierarhic, emanatist raportul cauzal : cauza este superioară efec- 
tului. Gîndirea modernă afirmă raportul de egalitate între cauză şi efect, 
raport sprijinit pe principiul conservării forțelor vii şi apoi al conser- 
vării cantităţii de energie. Gîndirea contemporană, datorită. ideii dialec- 

tice, evoluționiste, este înclinată să admită un spor, o noutate în efect 
faţă dle cauză, fără a ştirbi prin aceasta principiul conservării energiei. 
S-a vorbit de o „evoluţie creatoare“ şi o „evoluție emergentă, după ce 
însuşi evoluționismul mecanicist al lui Spencer a acceptat în definiţia 
evoluției o creştere în agregatele evoluate ale integrării, ca şi ale dife- 
renţierii, eterogenităţii. Încă o dată constatăm că faptele impun o mo- 
dificare serioasă, o remaniere a concepției tradiționale despre inteligibil. 


Despre finalitate 


Am avertizat de la început că analiza cauzei nu este valabilă numai 
pentru cauzalitate (adică pentru cauzalitatea eficientă), dar şi pentru 
finalitate. Noutatea efectului față de cauză se verifică'nu numai în fina- 
lism, unde ea este mai izbitoare, fiindcă efectul ‘este la început numai 
intenționat, ca-un scop gîndit, şi apoi realizat în condiţii pline de -sur- 
prize, ci se verifică deopotrivă și în cauzalitate. Oriunde este timp, exis- 
tenţă concretă, -este: şi noutate. Deosebirea fundamentală între: cauzali- 
tate şi finalitate stă în chipul de a determina cauza: şi raportul ei cu 
efectul. În cauzalitate, cauza. este antecedentul care acționează şi pto- 
duce efectul, deci raportul este de la trecut la prezent și de la prezent 
la viitor, deci este o vis a tergo, o putere ce acţionează din urmă. În 
finalitate raportul este răsturnat, cauza' este însuși efectul, un efect încă 
ideal, încă sub formă de idee, scop, intenţie, plan, care tinde a deveni 
real: Cauza' ideală tinde să devină un efect real. În acest sens, s-a spus 
pe drept că în finalitate viitorul determină prezentul, ca o vis a fronte, 
ca o putere ce acționează: dinainte, din față. Posedă 'oare scopul, ideea 
şi forța de a se realiza pe sine? În finalismul “antic, scopul exercită 
acțiune, fiindcă el se confundă cu „forma“, cu „esenţa“, cu „actul“ 
(energia) care acționează prin atracţie, prin simpatie (eromenon) asupra 
„materialelor“ pentru a le ordona. Iată marele merit ce-şi recunoaşte 
finalismul ; el explică mai bine decît cauzalitatea ordinea, buna și fru- 
moasa întocmire a lucrurilor moarte și mai ales vii. Existenţa de fapt 
a finalităţii ca ordonare, „orientare“ (G. Matisse), „conveniență com- 
plexă“ (Goblot) a unor elemente eterogene nu poate fi tăgăduită. În 
discuţie este numai dacă co-ordonata, ; „orientarea“, „conveniența“ se 
explică numai cauzal sau ea trebuie să recurgă și la finalitate. Asupra 
acestei chestiuni capitale vom reveni. Deocamdată continuăm examina- 
rea raportului dintre finalitate și acţiune. 

Gîndirea modernă iese din echivoc şi atribuie cauzalităţii forța, 
rezervînd pentru scop orientarea, ordonarea. Finalismul presupune că 
elementele materiale, fiindcă ascultă numai de cauzalitate, nu sînt ca- 
“pabile să dea fenomene orientate, unitare, ordonate, „armonice“. Scopul 
are rolul de-a coordona, de a „armoniza“, de a adapta cauzele în vede- 
rea unui rezultat; cu sens, a unei totalităţi. Încă din antichitate se 
“obiecta cauzalităţii că nu poate explica prin simplă „întîmplare“, de 
exemplu prin combinarea întimplătoare a literelor alfabetului apariția 
Iliadei sau Odiseei. Era nevoie de un. spirit omenesc, şi încă de unul 
:superior, pentru a produce Iliada. Tot aşa şi „ordinea“ din lume postu- 

lează o „inteligență“ în lucruri sau deasupra lucrurilor. Dar Inteligența 
superioară, transcendentă sau imanentă, care a produs complicatele or- 
ganisme, plantele şi mai ales animalele. (elefantul, vulturul, albina etc., 
în sfîrşit omul), n-a produs totuşi mașini, case şi nici operele literare 
fără ajutorul omului. A trecut oare acţiunea finalistă naturală asupra 
omului ? Ipoteza nu soluţionează greutatea. Cine a putut crea compli- 
catele plante şi animale putea crea mai puţin complicatele maşini și 
operele literare. Chiar dacă nu uităm deosebirea dintre activitatea artis- 
tică (tehnică) şi activitatea naturii, prima activează din afara mate- 
rialului, a doua din interiorul ei, nu se poate contesta că activitatea teh- 
nică a omului a fost modelul finalităţii, fie în mijlocul naturii, fie 
transcendentă naturii. Dumnezeu este conceput ca un arhitect, ca un 
constructor (demiurg), ca un tehnician superior. Gîndirea modernă tinde 
a reduce finalismul la activitatea tehnică: scopul serveşte numai “a 
orienta, coordona cauzalitatea sau cauzalitățile în vederea unui rezultat 
inteligibil, a unui întreg sens. Cum cauzalitatea este ordinea succesiunii, 
tot așa finalitatea este ordinea direcţiei, a orientării. În adevăr, în timp 
ce o succesiune pur cauzală poate fi deviată sau abătută de la linia ei, 
fireşte fără a suprima legea, procesul final nu permite devierea, tulbu- 
rarea, ci el se desfăşoară într-o singură direcţie, este dar orientat. Fina- 
lismul a persistat pînă azi în biologie, pentru a explica „organismul“ cu 
ajutorul unor factori imateriali psihici sau vitali (neovitalismul). Neovi- 
talismul nu se atinge de suveranitatea cauzalităţii, ci se mulțumește cu 
întregirea lui prin „idee directrice“ (Claude Bernard), „entelechie“ 
(H. Driesch), „dominante“ (Reincke), „elan vital“ (H. Bergson). Unii 
biologi francezi nu se dau înlături de la cele mai îndrăzneţe ipoteze. 
Astfel, Le comte de Noiy afirmă : „nici o ipoteză nu permite astăzi de 
a explica, fără intervenţia unui factor pe care îl putem califica de 
extraștiințific sau supranatural, nașterea vieții şi dezvoltarea conştiinţei“ 
(L'homme devant la science, 1939, p. 220—221). De asemenea, apelează 
la Dumnezeu, ca „anti-hazard“, anatomistul H. Rouvière (Vie et finalité, 
ed. a Il-a, 1947). Mai moderat în afirmaţie este biologul Cuénot (Evolu- 
tion et finalité, 1945 ; Invention et finalité en biologie, 1941). 
Principalul temei justificativ al finalității aparente a rămas exis- 
tența întregurilor, a totalității, a fenomenelor orientate. Să fie oare cau- 
zalitatea incapabilă de a explica fenomenele orientate ? Gîndirea mo- 
dernă a găsit în evoluție, în transformism un mijloc de a exprima ge- 
netic sau cauzal ordinea, existența totalităților armonice. Ceea ce nu 
s-a constituřt de la început în forma complexă de astăzi, s-a constituit 
treptat din forme simple, prin încercări din ce în ce mai ordonate și 
orientate. Fr. Brentano a recunoscut în evoluționism marea obiecție 
împotriva finalismului. Argumentul evoluției era cunoscut şi învățăto- 
rului antic al lui Brentano, lui Aristotel, care a discutat concepția. lui 
Empedocles, un îndepărtat precursor al selecției naturale Manera 
Ceea ce a apărut cauzal, „întîmplător“, dacă s-a dovedit util, s-a con- 
servat, dezvoltat, perfecționat. Dar să-l lăsăm pe Aristotel nar să vor- 
bească. „Dar o dificultate se ridică : ce oprește natura de a lucra nu în 
vederea unui scop, nici pentru că el este cel mai bun, ci în mod necesar, 
întocmai cum Zeus face să plouă nu în scopul de a spori recolta. Căci 
aburii ridicîndu-se trebuie să se răcească şi, răcindu-se şi devenind apă, 

să cadă ; în ce privește belşugul recoltei care urmează fenomenului, el 
este un accident. Tot aşa, dacă recolta. se strică din. cauza aceasta pe 
cîmp, ploaia a căzut nu în vederea acestui scop (ca să-se strice recolta), 
ci în mod accidental. Prin urmare, ce piedică se ridică pentru ca să se 
întimple la fel și cu părţile ființelor vii? De exemplu, dinţii cresc. în 
mod necesar, unii (incisivii) ascuţiţi, în stare să sfișie, ceilalți (molarii) 
largi şi în stare să strivească ; de aceea se spune că ei n-au fost produși 
pentru aceasta, ci ei prezintă aceste însuşiri în mod accidental. Tot aşa 
despre toate părţile în care pare că există o determinaţie finalistă. Şi 
se înțelege că ființele, în care totul s-a produs ca și cum ar exista o 
determinaţie finalistă, s-au conservat, fiind adaptate în mod spontan ; 
celelalte care au crescut altfel au pierit şi continuă să piară, cum au 
fost pentru Empedocles boii cu față de om“ (Fizica, cartea II, cap. 8). 
Eroarea primă a finalismului este ipoteza că tot ce este ordine, întreg, 
- determinare generală și orientată presupune o inteligenţă, o: activitate 
după scopuri, ca și cum lucrurile n-ar avea proprietăţi generale capa- 
bile de a unifica, de a armoniza, de a structura ordonat existenţtele, pe 
scurt, ca şi cum fără intervenţia finalistă a Ideii lumea s-ar prăvăli în 
haos. Noţiunea de scop în natură este improprie, este fără fundament ; 
ea n-are nimic comun cu scopul în viața omenească. „Ceea ce omul nù- 
meşte finalitatea naturii şi o concepe ca atare nu este în realitate nimic 
altceva decît unitatea lumii, armonia cauzelor și efectelor, conexiunea 
în genere, în care totul în natură se află şi acţionează“ (L. Feuerbach, 
Sămtliche Werke, vol. VIII, p. 158). 


- Putem spune fără teamă de dezminţire că aproape nimeni nu mai 
acceptă astăzi doctrina că în natură există. scopuri asemenea celor con- 
cepute şi realizate de om. De aceea s-a recurs la deosebirea între scopu- 
rile conştiente ale omului şi scopurile inconștiente, ca în cazul instincte- 
lor care se pun în mișcare în anumite condiţii şi se desfășoară cu nece- 
sitate și siguranță uimitoare, pentru a ajunge la rezultate care conservă 
individul, specia şi în genere viața. Inconştientul are avantajul iluzoriu 
că reprezintă ceva intermediar între materia „oarbă“: şi intenţia con- 
știentă. În adevăr, rămîn în picioare marile dificultăţi. Cite lucruri tre- 
buie să cunoască un scop inconștient pentru ca să le folosească în ve- 
derea unui rezultat armonic ? Trebuie să cunoască planul complex al 
organismului, planul fiecărui organ, al fiecărei celule, apoi legile lumii 
materiale pînă la mişcările electronilor. Ar trebui să înzestrăm scopurile 
inconștiente ale naturii nu numai cu o divină știință a lumii, dar și cu 
o divină atotputernicie în coordonarea şi orientarea legilor fizico-chi- 
mice. Finalismul contemporan a învăţat să despovăreze activitatea finală 
cît s-a putut mai mult de obligaţiile unei ştiinţe supraumane. Semnifi- 
cativ, şi cred cu influenţă reală, a fost schimbul de scrisori între fiziolo- 
gul Ch. Richet şi poetul cu formaţie ştiinţifică şi traducător al lui 
Lucrețiu, Sully Prudhomme, scrisori publicate în volum sub titlul Le 
probleme des causes finales, ed. a III-a, 1907. În primul moment sur- 
prinde că omul de știință Ch. Richet este partizanul cauzelor finale în 
biologie, în timp ce poetul se arată rezervat în afirmații finaliste. „Astfel, 
finalitatea domină fiziologia și biologia generală“ (op. cit., p. 136). „Nici- 
odată legea finalităţii n-a dat greș în studiul fiinţelor vii“ (ib., p. 149) 
spune Richet. Prudhomme nu tolerează în ştiinţă decît determinismul 

cauzelor. eficiente, strămutînd cauzele finale, ca și Bacon, în metafizică 
(op. cit., p. 97). Punctele de vedere ale celor doi gînditori, în cele din 
urmă, s-au apropiat, ajungînd la o concepţie mai liberă de prejudecățile 
finalismului tradițional. Richet, cînd a început schimbul de scrisori, 
vorbea de „efortul spre viață“ din toate organismele. În urma obiecţiilor 
lui Prudhomme, el a recunoscut numai o vagă „tendință spre viață“. 
Era în această concesie, aproape numai verbală, o posibilitate de a da. 
finalităţii un alt sens, pe care îl întîlnim la doi filozofi francezi care sa 
află pe poziţii antipodice, H. Bergson și Edm. Goblot, primul metafizi- 
cian intuiționist, al doilea scientist, logician şi raționalist. Mecanismul 
radical şi finalismul radical, scrie Bergson, exprimă acelaşi lucru : în: 
limbi deosebite, pentru că: a) finalismul tradițional este un mecanism 
răsturnat, cum susținea şi W. Wundt ; b) mecanismul și finalismul anti- 
cipează viitorul şi de aceea exclude apariția a ceva nou, presupunînd, 
fiecare în felul său, că totul este dat de la început (L'évolution créatrice, 
p. 42 şi urm.). „Fie că ne închipuim nätura ca o imensă mașină stăpi- 
nită de legi matematice, fie că vedem în ea realizarea unui plan, nu' 
facem, în amîndouă cazurile, decît să ducem pînă la capăt cele două 
tendinţe ale spiritului care sînt complementare una alteia şi care au. 
originea în aceleaşi necesităţi vitale“ (ib., p. 48). În realitate, concepţia. 
lui Bergson este o formă de finalitate opusă celei obişnuite. Vechiul 
finalism s-a înşelat punînd armonia, convergența înainte, ca un scop 
conștient ; finalismul lui Bergson constată că armonia -este înapoi ca o; 
tendință vagă sau ca un impuls. „Finalitatea constă într-o identitate de 
impuls, nu într-o. aspirație comună. În zadar am vrea să atribuini vieţii 
un scop, în sensul uman al cuvîntului. A vorbi de un scop. înseamnă. a 
gîndi la un model preexistent, căruia îi rămîne numai să se realizeze“ 
(îb., p. 55). Pe lingă finalitatea: conştientă, inteligentă, şi finalitatea 
inconștientă, neinteligentă, Bergson 'admite- o finalitate fără scop, aşa. 
cum era pentru Kant finalitatea estetică, „jocul liber. al forțelor“ sufle- 
teşti, producător de plăcere dezinteresată. 

Demult, Edm. Goblot număra ca factori consfitutivi ai finalitătii 
nu numai scopul, ținta finală, şi mijlocul care realizează- scopul, ci şi 
un factor iniţial, un impuls. care este factorul fundamental, fiindcă el 
îşi dă sieși pe plan conștient o- idee călăuzitoare, o ţintă, precum. și 
mijloacele cu care ţinta este atinsă. Esenţialul în finalitate nu este ideea, 
scopul, care în sine nu poate nimic, ci iniţiativa vitală, impulsul, pe 
care Goblot îl numeşte nevoie, lipsa a ceva. Esenţialul este ca scopul: 
să fie vizat, nu atins. Nevoia creează funcția, iar funcția își creează: 
organul. Finalitatea nu poate fi eliminâtă din cadrul vieţii în genere; 
ea este totuna cu organizaţia, organizația totuna cu funcționarea, iar 
funcţionarea totuna cu „conveniența complexă“ a unor numeroase. ele- 
mente în vederea unui rezultat unitar care apără organismul împotriva. 
morții, îl fac apt de a se adapta, adică de a utiliza mediul. Finalitatea 
fixată organic este automatismul, acel dispozitiv care păzește organis- 
mul împotriva tulburărilor, întocmai cum frînele automate și supapele 
pun la adăpost o maşină împotriva exceselor sau lipsurilor. Finalitatea 
justă, bine fundată, nu aceea naivă a secolului al XVIII-lea, ironizață 
de Voltaire în Candide ou de l'optimisme, este o interpretare a faptelor 
(Goblot, op. cit., p. 333); ea este dată nemijlocit în artă și industrie. A. 

nega finalitatea înseamnă a nega omul, a nega conștiința ca individuali- 
tate. Dar finalitatea din lume nu este totuna cu forma' cea mai înaltă 
a finalităţii, cu finalitatea conştiinţei, ci ea pregăteşte această finalitate 
superioară pe diferite trepte de individualizare. Kant conceda existența 
finalităţii în lume numai cu titlul de noţiune sau maximă euristică, re- 
gulativă, nu cu titlul de noţiune constitutivă, cu titlul de categorie. Or- 
ganismele sau ființele vii sînt, spune Kant, o limită a explicației me- 
canice. Încă din perioada precritică, din opera istoria generală a naturii 
și teoria cerului, declara că nu s-a născut încă un Newton al firului de 
iarbă. Un merit netăgăduit al lui Kant este de a fi definit finalitatea în 
a treia Critică dedicată „judecății“ : convergenţa părților complexe în 
unitatea întregului, a rezultatului. Finalismul este o manifestare speci- 
fică a raportului dintre părți și întreg (totalitate), raport în care părțile 
se produc unele pe altele în vederea întregului, iar întregul contribuie 
şi el la producerea părților. Părţile există pentru întreg şi întregul 
există pentru părți. Pentru a evita confuzii dăunătoare produse de o 
identificare pripită a finalismului cu raportul „parte-întreg“, trebuie să 
procedăm' la o: precizare sistematică a relaţiei recesive dintre cauzali- 
tate şi finalitate, precum şi la o analiză structurală a acestor două no- 
țiuni. Ceea ce am realizat pînă acum a fost numai o pregătire, o formu- 
lare de premise care cer o concluzie. 


t 


Valori sistematice şi concluzii 


Cauza este o condiţie, iar în cadrul realităţii. orice condiţie. este 
sau poate fi o cauză. Pozitivismul s-a servit de termenul: de condiţie, 
ca şi de acela de funcţie sau de lege, pentru ca să ocolească pe acela 
„antropomorfic“ de cauză. Concepţiei cauzale i s-a opus concepţia „con- 
diţională“ (Max Verworn, Kausale und konditionale Weltanschauung, 
ed. a III-a, 1928). Nu există niciun motiv temeinic de a riposta la rîndul 
nostru prin ignorarea termenului de condiţie ; îl vom păstra, nu pentru 
a înlocui pe acela de cauză, ci pentru a- determina mai de aproape pe 
acesta din urmă. De asemenea, nu vom recurge la condiţie ca la al doilea 
termen alături de cauză, ca şi cum analiza lumii reclamă deopotrivă 
cauze şi condiţii. Așa, de exemplu, Em. Van Biéma (Cause et condition, 
„Revue de Métaphysique et de Morale“, 1900). ne propune să acceptăm 
următoarea deosebire : cauza produce fenomenul, iar condiția numai ajută 
cauza de a acţiona, ea însăşi rămînînd ineficace. În cele din urmă, el 
recunoaşte că ceea ce numim cauză este o anumită condiţie „aleasă de 
spirit“ pentru a interpreta: experiența. Toate cauzele sînt condiţii, -dar 
nu toate condiţiile sînt cauze (op. cit., p. 288—289). În adevăr, cum: am 
spus înainte, în sînul realității toate condițiile sînt sau pot deveni cauze, 
după situația şi constelația dată. O condiție care, în nici un caz, în nici 
o împrejurare nu este o cauză se întîlneşte numai în sfera ireală, supra- 
reală sau ideală. Distincția esenţială în sfera reală este alta: nu toate 
condiţiile sînt cauzale în acelaşi sens. Există dar mai multe specii de 
condiţii cauzale. Trebuie dar să recunoaştem. fenomenul numit plurali- 
tatea cauzelor sau ceea ce s-a mai numit situație, definită prin comple- 
xul în care se desfăşoară orice schimbare. Vom face distincția capitală, 

a cărei importanță va fi arătată îndată: condiție eficientă, activă şi 
condiție fundamentală. Trebuie să subliniem că numai amîndouă consti- 
tuie cauza şi de aceea sînt simultane. Pentru a înțelege această distinc- 
ție, vom arunca lumină asupra unui fapt în genere trecut cu vederea. 
Raportul cauzal presupune totdeauna cel puţin doi indivizi ce stau în 
raport de acţiune, iar cauza cuprinde o condiţie ce aparţine individu- 
lui A, anume condiţia eficientă, şi o condiţie ce aparține individului B, 
anume condiția fundamentală (individul B, ce posedă condiția funda- 
mentală, este acela ce suferă efectul). 


condiţia A 
eficientă | 
Cauza . condiția B—B 
fundamentală ——— 
efectul 


Pentru a avea un raport cauzal este nevoie ca condiția eficientă 
(activă) să se exercite asupra condiţiei fundamentale, care aparţine ce- 
luilalt individ, altminteri nu înțelegem de ce aceeaşi cauză, de exempiu 
căldura soarelui, :produce efecte după lucrurile asupra cărora se re- 
varsă : întăreşte argila, dar înmoaie ceara. Aceleași evenimente produc 
efecte deosebite după natura indivizilor : nu toți reacționează la fel, 
deși există putinţa de a prevedea atitudinea mijlocie. Dar, se va obiecta, 
reacțiile diferite nu intră în zona efectului ? Tocmai aci constatăm ma- 
rea deficiență în sensul vulgar al cauzalităţii. Cauză este nu numai 
condiţia eficientă, a individului A, dar și condiţia individului B, asupra 
căreia se exercită prima și pe care de aceea am numit-o fundamentală, 
Aceasta imprimă cauzei specificul ei față de efect. Dacă argila s-a în- 
tărit, iar ceara s-a înmuiat, cauza nu este numai căldura soarelui, dar 
și felul de a fi al argilei şi cerii. Cauza se constituie prin conlucrarea 
a două condiții ce aparţin unor indivizi deosebiți. Adeseori cauza este 
mărginită la condiția eficientă, care aparţine individului activ. Rezulta- 
tul acestei perspective înguste este neașteptat. Fiindcă cealaltă condiţie, 
fundamentală, nu se lăsă ignorată, uneori condiţia fundamentală, care 
aparține lucrului ce suferă schimbarea numită efect, este considerată 
ca adevărată cauză şi așa s-a ajuns la concepția mitică, animistă a lu- 
crului ce se schimbă prin sine „spontan“ sau „organic“. Nimic nu se 
schimbă prin sine, nu este cauza propriei schimbări. Fără un al doilea : 
individ care dă cauza eficientă, n-ar exista efecte. 

Dar efectul ce este ? Efectul este schimbarea pe care o suferă “al 
doilea individ (B) în condiția sa fundamentală. La început, condiţia 
fundamentală este Bı. Prin acţiunea exercitată de A, ea devine Bo. 
Efectul este însăşi schimbarea sau trecerea de la B; la Bz. Ce semnifi- 
caţie are această stare de lucruri? Ea are multe și importante semnifi- 
caţii. În primul rînd, ea rezolvă problema nexantă : există între cauză 
și efect numai succesiune sau şi simultaneitate ? Deoarece efectul cu- 
prinde cauza fundamentală în primul ei moment, cauza şi efectul au 
un aspect simultan. Cînd bila ce se mișcă pune în mișcare bila imobilă, 
cele două bile au ca simultane cele două condiţii, şi fiindcă efectul constă 
în modificarea condiției fundamentale, a unei părți din cauză, cauza și 
efectul sînt parțial simultane. Dacă relaţia cauzală implică doi termeni, 

aceştia trebuie să aibă ceva simultan, deși succesiunea nu este mai puţin 
necesar postulată de cauzalitate. În al doilea rînd, prin această stare de 
lucruri se explică disproporţia dintre cauze şi efecte. În exemplul din 
domeniul mecanicii al ciocnirii bilelor există egalitate între cauză și 
efect, fiindcă cele două condiţii sînt similare : mişcarea (schimbarea de 
loc) a uneia devine mișcarea celeilalte (asupra sensului principial al aces- 
tei situaţii vom reveni). Se întîmplă însă ca cele două condiţii să fie 
felurite, ceea ce nu împiedică acţiunea lor, cum am văzut în acţiunea 
căldurii asupra argilei sau cerii. De asemenea, curentul electric electri- 
zează firul din bec şi-l încălzeşte pînă la incadescență luminoasă. Pe 
seurt, raportul cauzal trebuie cercetat în fiecare caz din punctul de 
vedere al celor două condiţii, pentru a stabili în ce măsură există o 
echivalență cantitativă între cauză şi efect, dar şi o deosebire calitativă. 
Cum s-a arătat, cauza şi efectul, chiar cînd sînt echivalente cantitativ, 
se deosebesc. calitativ. Deosebirile calitative oglindesc jocul celor două 
condiţii. Condiţia fundamentală poate da efecte calitativ diferite, canti- 
tatea rămînînd aceeași. 

Pe lîngă aceste două condiţii, care constituie ceea ce s-a numit 
cauza principală şi documentul principal al transformării echivalente în 
cîmpul energetic, există şi alte condiţii, de asemenea active, dar care nu 
au acelaşi rol în apariția efectului. Așa este cauza numită ocazională, 
care pune în mişcare condiţia eficientă, de exemplu scînteia face să 
explodeze pulberea, apăsarea pe trăgaci produce scînteia capsei. Aci 
apare o mare disproporție între condiţia (cauza) ocazională și efect, 
întrucît raportul cauzal principal se desfășoară pe alt plan. Mai departe, 
există condiţii care au rolul de provocare sau de suspendare a acţiunii 
cauzale. Exemplificare : glonţul care a perforat inima este cauza morţii ? 
Cauza morţii este întreruperea circulaţiei sîngelui, iar perforarea inimii 
este condiția suspensivă a circulaţiei. Condiţia poate fi provocatoare. 
Exemplificare : pentru producerea unui curent electric este nevoie de 
o diferență de potenţial care este condiţia eficientă, dar și de unirea 
celor două borne ale generatorului electric printr-un fir — aceasta 
este cauza provocatoare. În sfîrșit, există condiţii care permit extrinsec 
producerea unui fenomen ; ele sînt suficiente, dar nu necesare. Un 
exemplu este fecundarea prin insecte a plantelor, cînd insecta trece po- 
lenul la florile femele (G. Matisse, La philosophie de la nature, vol. III, 
1938, p. 10). Deosebirea dintre cauza principală şi cauzele (condiţiile) 
secundare este întemeiată. Toate condiţiile secundare sînt în fond oca- 
zionale, adică sînt ocazii pentru acţionarea cauzei (condiţiei) principale. 
Nu trebuie să trecem cu vederea că în fenomenele complexe, cum sînt 
cele sociale, cauza principală presupune alte cauze principale, presu- 
pune dar un lanţ de cauze, în care jocul condițiilor principale şi secun- 
dare este atît de variat încît condiționarea lineară, clară se loveşte de 
mari obstacole. 

Putem lua acum în considerare unul din vechile dualisme, în care 
s-a cristalizat raportul cauzal: cauza substanţială, socotită astăzi ca 
perimată, şi cauza actuală, procesul pur. Este cauza substanțială depă- 
șită în toate privințele sau ea a rezistat, avind o bază de nezdruncinat ? 
Răspunsul este pozitiv, dacă respectăm sensul autentic al substanţei, pe 
care îl cunoaştem dintr-un capitol precedent (cap. 12), şi dacă luăm ca 

punct de plecare întrebarea : cine cauzează, cine acționează . cauzal ? 
Este. activ: sau cauzează numai cine se schimbă, cine are procese, cine 
este independent. Procesul, schimbarea nu este un dat independent, 
tocmai fiindcă el nu este „substanţial“, fiindcă nu este individual. Pro- 
cesul aparţine cuiva, care este independent, iar independent este indi- 
vidualul. Deci acţionează cauzal schimbătorul, individualul, indepen- 
dentul, „substanţialul“. Pînă aci actualismul nu se verifică, ci a pierdut 
din teren. El recîștigă terenul pierdut îndată ce formulăm o nouă între- 
bare : în ce mod cauzează individualul, sau în ce mod suferă el o schim- 
bare sau un. efect? Individualul cauzează sau acţionează cauzal prin 
mijlocirea- unei schimbări, a unui proces, iar schimbarea este o variaţie 
de termeni generali : o bilă loveşte pe alta datorită mişcării ei, care 
este o variaţie de locuri, şi datorită formei și densităţii ei, care sînt de 
asemenea variaţii de proprietăți generale. Că efectul este un proces, o 
schimbare se recunoaște ușor, dar se uită prea des că orice schimbare 
este o variație de particularităţi ale unei proprietăți — şi proprietatea 
este totdeauna generală. Proprietatea însăşi nu se schimbă, cum nu. se 
schimbă nimic general, ci numai -particularităţile ei variază, se succed, 
adică se pierd şi se, cîștigă. O figură sferică poate fi înlocuită cu una 
turtită, însă figura însăşi nu s-a schimbat, ci individul s-a schimbat în 
figura sa : o figură a dispărut, o alta a apărut. Pe scurt, acționează cau- 
zal individul, totdeauna -însă printr-una sau mai multe. din, proprietăţile 
sale. De asemenea, tot individul suferă efectul într-una sau mai multe 
din proprietățile sale. PR 

„.i. „Acest rezultat este de cea mai mare importanță, în primul rînd 
pentru a justifica :necesitatea raportului cauzal. Am cunoscut frămînta- 
rea fără concluzii satisfăcătoare produsă de întrebarea :: cum se explică 
necesitatea sau legătura internă dintre cauză. şi efect ? Ultimul cuvînt 
al. unei 'înțelepciuni dezamăgite a fost decretarea cauzalităţii ca un 
postulat, ca .o. supoziţie cerută de::înțelegerea lumii, a schimbărilor ei. 
Dacă renunţăm la înțelegerea :lumii, postulatul cauzal devine de. prisos. 
Nu propunem soluţii inedite ; socotim 'însă că putem justifica necesita- 
tea .cauzalităţii. dacă o considerăm ca un caracter derivat dintr-o struc- 
tură ontologică și nu ca un caracter.-primordial, cum nu este nici 1o 
modalitate. Necesitatea, ca modalitate, derivă din generatitate, care este 
un moment constitutiv al datului. -Orice dat este sau-unic (individuab, 
său general. Cum tot ce este general nu se schimbă sau este un identic, 
el. acționează, în individual, totdeauna la fel. Acţiunea individului, da- 
torită generalului prin care acţionează, este totdeauna supusă legii. Cauza 
este fundamentul legii. Dacă ținem seama de nesfîrşita bogăţie a pro- 
prietăților reale, înțelegem că acţiunile acestora se por tulbura reciproc, 
dar pot să şi. conspire, să conlucreze. Acţiunea legală este abătută ade- 
sea de la drumul ei, este deformată, deviată de influențe externe. Lè- 
gea însă, acţionarea necesară a proprietăţii generale rămîne: neatinsă. 
În. această -întretăiere de linii cauzale, toate necesare, rezidă două po- 
sibilități : a) apariția accidentului, contingenţei, hazardului, care este 
factor dominant al realităţii, dar încadrat . în necesitatea cauzală;; 
b) existența unei cauzalităţi ;mai adînci, în care converg cauzalităţile 
parţiale. Cum vom arăta, în a doua posibilitate vom găsi explicaţia fi- 
nalismului. Putem spune, ca o concluzie provizorie, că orice lege veri- 

ficată nu poate fi infirmată de una nouă, ci numai depășită de o cauza- 
litate mai vastă. Ştiinţa naturii a urmărit neobosit să integreze legi par- 
ticulare în legi generale, cum sînt legea conservării energiei, legea- de- 
gradării. energiei, legea evoluţiei, legea disimetriei a lui Curie. n=: 
Interpretarea noastră a cauzalităţii ne ajută să facem față unei 
alte dificultăţi ridicată de raportul cauzal : se pare că, în acţiunea cau- 
zală, se desprinde ceva din individul ce: acționează şi trece” sau sare la. 
individul ce suferă efectul. O asemenea trecere este imposibilă, fiindcă 
acel ceva ce ar trebui să treacă 'de la un individ 'la altul nu este tot 
un. individ, ci este un -moment general care este de sine stătător, [adică] 
apartine totdeauna individului. Dacă momentul general ar înceta, fie 
şi o clipă, de a aparţine generalului, el ar deveni în acea'clipă un indi- 
vid. Dar există încă un aspect care se dispensează de saltul de la cauză 
la efect. Ne reamintim că prin cauză se înţelege nu numai condiţia efi- 
cientă, activă, -dar: şi condiţia fundamentală care face parte integrantă 
din efect. Efectul este o particularizare a condiţiei fundamentale din 
cauză. Deci efectul trebuie să exprime “natura, felul de a fi al individu- 
lui care a suferit schimbarea, nu al individului 'care a cauzat-o. Acesta, 
care reprezintă. condiția eficientă, explică cel miult:de ce nu orice efect 
este produs de orice cauză, dar nu explică necesara asemănare între 
cauză şi efect. Chiar cînd condiţia activă este la fel cu condiţia funda- 
mentală, cum se întîmplă în mecanică, efectul este totdeauna ceva nou 
față de cauză. Totaşa se explică şi caracterul sintetic, inovator al cau- 
zalităţii. Poate că în structura cauzalităţii vom descoperi 'fărima de ade- 
văr ce. sălășluieşte în „ocazionalismul“ lui Geulinex şi ‘Malebranche. 
Individul -ce suferă- efectul își produce oarecum 'el însuși efectul „cu 
ocazia“ acţiunii celuilalt individ care monopolizează cauza. Adevărul 
„ocazionalismului“ nu este negarea puterii lucrurilor finite ce 'consti- 
tuie lumea, pentru a investi divinitatea cu toată Puterea eficace, “ci 
este numai negarea că o putere trece de la individul-cauză la individul- 
efect. Puterea .este răspîndită pretutindeni, în cauză și efect, deci în 
tot ce este: real. : : H; nis 
o După ce am dobîndit aceste ‘rezultate, putem aborda problėma fi- 
nalităţii. 'Finalitatea se dovedeşte a fi-o -orientare a seriilor cauzale. 
Orientarea are originea în constituția generală a lumii, în proprietăţile 
materiei și energiei, nu într-un principiu“ special care depăşește pute- 
rile obişnuite ale naturii. Finalismul 'rezultă din ‘cooperatie, conexiunea 
şi convergenţa legilor naturii ; el are rădăcina, în primul rînd, în consti- 
tuirea elementară a individualului. Generalul, care: este cauza, adică 
condiţia eficientă sau fundamentală, nu există independent, ci aparține 
individualului 'care: acţionează prin mijlocirea lui. În :individual, pro- 
prietăţile sale alcătuiesc o unitate de' multiplu, o sinergie, 'o convèr- 
genţă.:. Orice individ sau' „Substanţă“ tinde să persevereze 'în existenţă, 
este un sistem. ce durează, rezistă mediului sau se adaptează lui. Pen- 
tru L. J. Henderson, „ordinea naturii“ are ca principală condiţie tén- 
dinţa spre formarea şi conservarea sistemelor stabile, așa cum au for- 
mulat-o Newton în dinamică, Darwin în biologie, Le Châtelier în chimia 
fizică (Henderson, L'ordre de la nature, p. 106). Finalitatea este legată 
de structura “individuală a lumii şi variază cu treptele de _individuaţie. 
Cu cît individualitatea este mai închegată, ca la organisme, cu atît fi— 

nalitatea îşi impune prezența ca factor necesar. Nu se poate vorbi dar, 
la rădăcina finalităţii, de idei directrice, entelechii dominante, psi- 
hoide etc. Nu finalitatea are nevoie pentru constituirea ei de o idee 
conștientă, ci conștiința se manifestă datorită unei spontane finalităţi, 
adică datorită unei finalităţi ce rezultă din interdependenţa indivizilor 
și a proprietăţilor lor generale. Finalitatea se constituie fără „tendinţe“ 
sau „nevoia“ resimţită de organism. „Nevoia“, dacă există într-un fel 
“oarecare, este inerentă realităţii care este o interacțiune de indivizi. Fi- 
nalitatea nu este o ordine cu totul deosebită de ordinea cauzală, ci este 
© nouă ordine, superioară, clădită recesiv pe ordinea cauzală. Putem 
spune că numai cauzalitățile, prin caracterul lor necesar (necesar, 
fiindcă este general), constituie materialul de construire a totalizărilor, 
sistemelor și conlucrărilor armonice, pe scurt, a finalismului ca existență 
de fapt. Cum se ştie, proprietăţile generale, ca esențe, alcătuiesc ierar- 
hii de generalități, iar relaţia este una și aceeaşi pe toată întinderea 
datului — diversificarea ei rezultind din relate, din termenii ce stau în 
relaţie. Cu atit mai mult, convergenţa proprietăţilor este asigurată de 
unitatea lor în individual, pe diferitele trepte ierarhice ale acestuia. 
Dacă notele generale nu pot exista independent, ci numai în individ, 
individuaţia este o „nevoie“ constitutivă a realităţii. Realitatea este schim- 
bare, schimbarea este individualitate, iar individualitatea este unitate, 
ordine, aparență de finalitate. Principalul nu este explicaţia finalităţii, 
ci existența ei de fapt, „aparenţa 'finalităţii“, cum spune Fr. Brentano. 
Existenţa de fapt a finalităţii este dovada că realitatea posedă o struc- 
tură care face posibilă finalitatea, chiar dacă ea nu cere un scop voit, 
un plan conștient. Natura nu „vrea“ nimic, dar realizează totul, ca și 
cum ar voi. Acest „ca şi cum“ nu are nimic comun cu acel „ca şi cum“ 
(als ob) al finalismului euristic al lui Kant sau mai pronunțat epistemo- 
logic al lui Hans Vaihinger. Nu avem nevoie de „ca şi cum“, fiindcă 
noi am pătruns în structura lui. 

Cum indivizii presupun o structurare generală a notelor generale, 
lumea este constituită din individualităţi tot mai vaste, în care coexistă 
lupta și conlucrarea, distrugerea și conservarea. Nu este necesar să ad- 
mitem o armonizare din afară a lucrurilor de către o ființă supremă, pe 
care naivitatea noastră, neîncrezătoare în ajustarea intrinsecă a ele- 
mentelor, o degradează la rolul de ajustor al lucrurilor și elementelor. 
De ce Ființa prea înțeleaptă să creeze atmosfera şi apa în vederea apa- 
riției organismelor, cînd era mai simplu a gîndi că apa şi atmosfera 
erau condiţii preexistente pentru apariția vieții, condiţii ce au rezultat 
din jocul legilor fizico-chimice ? Noi :sîntem adaptaţi lumii, fiindcă lu- 
mea este natural convergentă nouă, datorită caracterelor generale ale 
universului sau naturii. Hidrogenul, oxigenul și carbonul sînt elemen- 
tele cele mai ușoare, cele mai răspândite şi cele mai active din cele 
peste 90 de elemente din sistemul periodic al lui Mendeleev. Proprie- 
tățile lor dau combinaţiile stabile, apa şi acidul carbonic, care sînt com- 
pușii fundamentali ai suprafeței planetei. Apa şi acidul carbonic, fără 
de care n-ar exista viaţa, asigură o ordine durabilă și totodată dinamică, 
de continuă mişcare. Apa, compus cu proprietăţi unice, dizolvă toate 
elementele, pătrunde peste tot și persistă acolo unde a pătruns. Astfel 
se formează un mediu apropiat, conform vieţii, iar neorganicul impune 

condiţiile sale organicului (Henderson, op. cit., p. 166—167). Universul 
își întocmește finalismul de care este capabil şi pe care îl merită. Nu 
există o deosebire tranșantă între finalitatea internă și finalitatea externă, 
fiindcă nu există nimic izolat în realitatea definită prin raporturi de 
interacțiune şi interdependenţă. Desigur, ființele vii formează o unitate, 
însă această unitate se fundează pe o proprietate generală, viața, care 
se află în indivizii vii, nu este un Individ superior, un „elan vital“, care 
tîşneşte din abisuri metafizice în mijlocul lumii materiale pentru a îm- 
piedica şi întîrzia degradarea vieţii, destrămarea ei în neorganic. Indi- 
vidul superior indivizilor organici şi neorganici este planeta (pămîntul), 
care la rîndu-i se integrează într-o individualitate mai vastă, sistemul 
solar, şi poate tot aşa mai departe pînă la galaxie şi sisteme de galaxii. 

Viaţa, ca proprietate generală, s-a constituit în cadrul materiei pă- 
' mînteşti după dibuieli şi ca să se conformeze cerințelor inerente com- 
binaţiilor complexe ale materiei. Prezenţa scopurilor conştiente în in- 
dividualitatea superioară a omului trădează prezenţa unui principiu nou, 
conștiința, spiritul, care ne va solicita examinarea într-un capitol ur- 
mător, şi nu mai puţin trădează apariţia unor structuri finaliste pe care 
natura însăși nu le-a putut crea. „Natura“ poate întocmi cu uşurinţă 
aparatul infinit de complex al ochiului sau sinergia funcţiilor organice, 
dar ea nu poate construi o maşină, nu poate produce o simfonie, un ta- 
blou, un poem etc. Dar şi invers, omul nu poate construi, cel puţin 
pînă azi, o ființă vie, dar construiește mașini şi a creat ştiinţa, arta, 
morala, religia. Totuși, omul n-a ajuns la ştiinţă, tehnică, artă ete., în 
întrupările acestora superioare de astăzi, decît după îndelungi căutări 
şi realizări imperfecte. Dacă ființa cea mai conştientă a dibuit, de ce 
să nu admitem același lucru la natura „inconștientă“ ? Dacă natura ar 
simţi tresărind şi activînd în sine o Inteligență superioară, de ce n-ar 
crea ea şi opere de artă, simfonii, sculpturi, picturi, drame, romane ? 
Nu trecem cu vederea că natura a creat numeroase instrumente, care: 
au fost apoi născocite de inteligența omului, după ce au făcut parte 
integrantă din viaţă, ca lopata, fierăstrăul, cerneala, pila electrică, clo-.. 
potul, parașuta, aparatul de luminat etc. În chiar termenul de organism 
se cuprinde finalismul tehnic al „organului“ sau „instrumentului“. Nu-- 
mai două unelte natura n-a putut crea: roata și burghiul, fiindcă ele: 
presupun rotații imposibile la fiinţele vii. Filogenia şi embriogenia ne 
documentează concret că viaţa a procedat treptat prin perfecţionări ale 
complexelor individualizate de proprietăţi de pe trepte rudimentare. 
Viaţa n-a inventat la întîmplare, ci a perfecţionat primele ei unități 
individuale sau tipice, le-a diferențiat de la cele mai umile forme de 
metazoare pînă la om. Finalitatea rezultă din conlucrarea întraindivi- 
duală şi extraindividuală a caracterelor generale. Filozofia are nu numai 
de rezolvat probleme, dar și de curăţat terenul gîndirii de iluzii şi 
prejudecăţi. i 

În concluzie, fără a cădea în ceea ce biologul E. Von Baer numea 
teleofobie, nu alunecăm nici în teleofilie. Nu opunem ca termeni con- 
tradictorii cauzalitate şi finalitate, ci recunoaştem originalitatea finali- 
tății şi totodată poziția ei recesivă față de cauzalitate. De aceea, fina- 
litatea nu are necesitatea cauzalității, şi în acest sens Kant avea drep- 
tate să nu aşeze pe acelaşi plan explicativ cauzalitatea, care este con- 

stitutivă, și finalitatea, care este regulativă şi precară. Am fundat fina- 
litatea pe structura îndividualităţii care încă o dată se adeverește a fi 
cheia lumii. Căci individualitatea explică, în parte cel puţin, contin- 
genţa, hazardul, după cum tot ea va explica libertatea în individualita- 
tea superioară, conștientă. Dar în toate aceste cazuri nu singură indi- 
vidualitatea, factor dominant, fundează contingenţa, finalitatea, liber- 
tatea, factori recesivi, ci individualitatea unită cu notele generale ine- 
rente individualităţii, ceea ce confirmă constatarea repetată că contin- 
gența (hazardul), ca şi finalismul și libertatea, se desfăşoară în cadrul 
necesităţii cauzale şi pierd orice semnificaţie valabilă în afara şi îm- 
potriva necesităţii. 


28. DETERMINISM-LIBERTATE 


În apropierea dualismului precedent se situează noul dualism rece- 
siv : determinism-libertate. N-am folosit termenul de indeterminism în 
loc de libertate, pentru că indeterminismul este echivoc. El include nu 
numai libertatea, dar și hazardul. Nu consimțim la așezarea sub aceeaşi 
noțiune a libertăţii și hazardului, deși „liberul arbitru al indiferenței“ 
poate lua aspectul hazardului, incoerenței. Al doilea motiv este preju- 
decarea soluţiei în chiar punerea problemei. Libertatea nu exclude de- 
terminismul, ci se opune recesiv acestuia, întrucît primește dominarea 
'determinismului. Libertatea este altceva decît determinismul, dar nu-l 
neagă contradictoriu, ci îl presupune ca fundament. Mai ales în relația 
dintre determinism şi libertate se conturează clar semnificația recesivi- 
tății. Libertatea nu poate fi redusă la determinism și totuși ea nu poate 
fi despărțită de determinism, nu este o rupere a lanţului determinist, 
nu este un in-determinism. S-ar putea face, pentru a ieşi din echivoc, 
„deosebirea dintre determinism prin altul și determinarea prin sine, re- 
zervind pentru aceasta din urmă termenul de libertate. Chiar dacă am 
recunoaște valabilă opoziția dintre determinare prin altul și determinare 
prin sine, nu ne vom lăsa înșelaţi de cuvîntul comun „determinare“. 
Între determinarea prin altul și determinarea prin sine distanţa este atît 
de mare, atît de extremă, încît ne întrebăm dacă mai avem dreptul de 
a numi determinarea prin sine o determinare autentică. Căci determi- 
nism nu înseamnă numai că tot ce este dat este determinat, în sensul 
că are o anumită proprietate, o. esenţă, că „este așa şi nu altfel“, ci su- 
bliniază totodată şi mai ales și condiția de apariţie a determinării, a 
“esenței. În adevăr, tot ce este dat este așa şi nu altfel fiindcă este de- 
pendent de altul care l-a „determinat“ să fie așa, şi l-a determinat, 
cum știm, fie cauzal, fie final. Determinarea prin sine sau este tot așa 
“de absurdă ca și cauzarea prin sine, sau este un fapt banal. Este absurd 
'ca ceva să se cauzeze prin sine, adică să existe înainte de a exista şi să 
se determine pe sine înainte de a fi determinat. De altă parte, este ba- 
nal, întrucît tot ce este cauzal este cauzat și prin sine, deoarece efectul 
“sau schimbarea suferită de el exprimă nu numai condiţia eficientă care 
aparține altuia, dar și condiția fundamentală care aparţine lucrului 
“schimbat sau efectuat. În acest sens precis, toate schimbările unui lucru 

sînt determinate și prin sine. Sensul banal al determinării prin sine nu 
numai că nu se opune determinării prin altul, ci este complementul aces- 
tuia şi anume este complementul recesiv. Așadar, în raportul cauzal 
condiția fundamentală, oricît ar fi de importantă, este subordonată con- 
diției eficiente. : 

După ce am arătat ce înțelegem prin determinism, să aruncăm, tot 
ca introducere, lumină asupra celui de al doilea termen, asupra liber- 
tăţii. Mai mult decît determinismul, libertatea este un focar de confuzii, 
care a făcut din problema „liberului arbitru“ o nexata quaestio, cum o 
numeşte J. St. Mill (La philos. de Hamilton, p. 536). Disputa îndelun- 
gată, din ce în ce mai subtilă, mai întortocheată din jurul chestiunii 
„este omul liber?“ a făcut pe Hans Driesch să-şi încheie studiul său 
Logik und, Metaphysik des Freiheitsbegriffs cu o reflecţie sceptică : „ei 
bine, sîntem noi liberi ? Nu ştiu. Şi astfel sfirşesc cu un cuvînt, cu care 
un scriitor arab obișnuia să sfîrşească operele sale : «numai Dumnezeu 
ştie mai bine»* (în volumul colectiv din seria Der Leuchter: Gesetz und 
Freiheit, 1926, p. 44). Există un sens absolut, radical al libertăţii : liber- 
tatea este independenţa față de orice, lipsa totală de legături, un fel 
de început absolut. Rareori filozofii au mers pînă la identificarea liber- 
tăţii cu „începutul absolut“, cu „spontaneitatea“, cu o apariţie fără an- 
tecedente, cu proles sine matre creata, cu un radical sic volo, sic jubeo, 
cu un fiat metafizic. Au existat totuşi asemenea filozofi : H. Lotze în 
Germania, Hamilton în Anglia, Ch. Renouvier în Franța. Înşiși ei n-au 
respectat concepţia discontinuităţii absolute, ci au făcut concesii deter- 
minismului, adică s-au apropiat de libertatea relativă : independența față 
de ceva, dar nu faţă de orice și în orice împrejurări. Simone de_Beau- 
voir, care reprezintă concepția existenţialistă a libertăţii, deci 0” con- 
cepție foarte aproape de aceea absolutistă, consemnează restricţiile im- 
puse libertăţii mele, firește întîi de însăși libertatea mea, apoi de res- 
pectul libertăţii celorlalți. „A fi liber nu înseamnă a avea puterea de 
a face orice ; înseamnă a putea să depășești datul spre un viitor des- 
chis ; existenţa altuia ca libertate defineşte situația mea, ea este chiar 
condiția propriei mele libertăți“ (Pour une morale de Pambiguită, 1947, 
p: 217). Omul există în lume, în țesătura raporturilor cauzale, în nexul 
determinist. El nu este independent de lume, nu este un Dumnezeu, nu 
este un imperiu în imperiu, dar în sfera sa superioară omul ascultă de 
determinismul sferei sale spirituale. Aceasta este convingerea lui Nic. 
Hartmann : libertatea este un determinism superior sau, mai exact, este- 
determinismul „stratului“ superior din lume. 


În sfîrşit, trebue să subliniem principalul motiv care a îndemnat 
spiritele să apere libertatea împotriva determinismului. Determinismu! 
este confundat cu necesitatea, ceea ce este just. Eroarea apare în modul 
de a concepe necesitatea. Este o eroare a considera necesitatea ca o „con- 
strîngere“, ca o aservire, ca o mutilare a dorințelor și a mișcărilor, o 
înăbușire a avîntului interior. Este îndreptăţit să considerăm necesitatea 
ca legătura internă a lucrurilor, ca refuzul dezordinii și incoerenței, ca 
invariabilitatea legată: de tot ce este general, îndeosebi de generalul care 
este „relaţia“ sau „raportul“. Dar se face încă un pas pe linia erorii: 
se identifică necesitatea ca constringere cu o anumită constringere, cu. 
aceea care vine de la realităţi şi forțe inferioare, pe scurt de la materie, 

Astfel se vorbeşte de „necesitatea oarbă“ a materiei şi de „spontaneita- 
tea“ şi „creativitatea“ spiritului. Se trece cu vederea că necesitatea este 
admisă nu numai de materialişti, dar și de cei mai consecvenţi spiri- 
tualiști. Reformatorul Luther şi toată seria teologilor calfinişti, cu Jo- 
nathan Edwards ca interpret, sînt cei mai sinceri apărători ai sistemului 
necesitar (Mill, La philosophie de Hamilton, p. 540). 

Numai din scurta analizare a termenilor ce suportă această duali- 
tate se poate întrevedea nu atît greutatea de a soluţiona problema ri- 
dicată de noul dualism, ci greutatea de a formula însăși problema într-un 
mod corespunzător soluționării. Putem anticipa principalul argument care 
ne va servi să formulăm și să soluționăm problema dualismului deter- 
minism-libertate. Ca şi la dualismul precedent, fundamentul explicativ 
al noului dualism va fi tot opoziţia recesivă dintre individual şi general. 
Libertatea este legată de individual, determinismul sau „necesitarismul“ 
este legat de general. Libertatea este acţiunea individului cu o aprecia- 
bilă limitare sau precizare : nu orice acţiune a individului în genere 
este liberă. Ne reamintim că convergența, sinergia notelor. generale în 
individual fundamentează finalitatea. Nu se poate nega solidaritatea 
dintre finalitate și libertate. Orice libertate! este o finalitate, dar nu şi 
invers. Libertatea este acţiunea unei anumite specii de indivizi, a indi- 
vizilor conştienţi de sine. Voința liberă este intim împletită cu conştiinţa 
de sine, cu „eul“ sau „persoana“. Conștient de sine este numai omul și 
este conştient numai prin voinţă. Tot prin acţiunea voluntară — şi în 
acelaşi timp — omul este conştient de lume, de realitate, de obiect, de 
mediul în care trăiește. Conştiinţa subiectului ca şi a obiectului are ori- 
ginea în actul voluntar, în actul liber. Omul este conștient de sine şi 
de lume, fiindcă este liber. Totdeauna revendicarea libertăţii include nu 
numai pe sine, dar şi pe altul. Ba chiar, pentru a preveni degradarea şi 
falsificarea, se poate spune : libertatea este totdeauna, în primul rînd, 
libertatea altuia și numai în al doilea rînd libertatea proprie. Să fie omul 
condamnat să lupte contra opresiunii tot prin opresiune ; să devină omul 
scop numai în măsura în care degradează pe alţii în simple mijloace şi 
lucruri ? inta vieţii omului este să dezvăluie lumea prin cunoaşterea 
„altuia“ şi să se dezvăluie pe sine prin voința liberă. Omul nu este el, 
adică om însuşi, decît în climatul libertăţii. 

Determinismul şi libertatea sînt fapte intime de conștiință ; ele se 
ciocnesc în interiorul fiecăruia. Omul se simte ca o ființă limitată de 
puteri ce-l covîrșesc, se simte o ființă cu o rază de acţiune mărginită : 
1) de timp, din cauza scurtei durate a unei vieţi cu pretenții de eter- 
nitate ; 2) de spaţiu, din cauza dimensiunilor minuscule ale corpului şi 
puterilor sale fizice, din cauza slăbiciunii organelor senzoriale şi mai 
ales din cauza izolării sale pe pămînt în fața unui univers infinit — 
omul este copilul pămîntului, este „autohton“, este născut din pămînt, 
cum spuneau vechii greci. În conştiinţa limitelor, a finităţii şi slăbiciunii 
își au rădăcinile nu numai determinismul, dar şi fatalismul, cei doi 
frați ai necesităţii. Totodată vocea conştiinţei se pronunţă fără șovăială 
pentru libertatea voinţei, iar mărturia sa a fost adeseori, invocată de fi- 
lozofi drept cel mai puternic argument în sprijinul libertăţii, chiar dacă 
această mărturie este produsul ignorării cauzelor reale ale voinţei, cum 
susțin Spinoza şi Bayle. Uneori omul este iluminat și entuziasmat de 

convingerea puterii sale demiurgice — el se simte exaltat de conştiinţa 
infinitelor sale posibilităţi. Dacă lumea antică este stăpinită de ideea 
Necesităţii ineluctabile, a Destinului, dacă creştinismul aduce un mesaj 
de libertate faţă de. natură, pentru a subordona pe om atotputernicei 
Supranaturi,. individualismul modern a intensificat conştiinţa creatoare 
a omului european şi prin el a omului în genere, a apropiat pe-om de 
divin, cel puţin în sfera voinţei, cum credea Descartes. Cele două expe- 
riențe contrare nu se exclud, așa încît conștiința necesităţii să înăbușe 
conștiința libertăţii şi invers. Cel mult conştiinţa necesității a devenit o 
scuză pentru voinţa ce și-a trădat, vocaţia sa, sau o acoperire pentru o, 
libertate iresponsabilă, arbitrară. Acela care se proclamă strict deter- 
minat în voinţa sa ţine să beneficieze de libertate fără să-și asume răs- 
punderea actelor sale.: Vom vedea pentru care temei cele două expe- 
rienţe nu se exclud, ci se completează recesiv, justificind astfel solida- 
ritatea determinismului şi libertăţii. > 

Determinismul uman se depăşeşte pe sine pe planul libertăţii şi 
face să dispară astfel multe din iluziile care alimentează conștiința in- 
timă a libertăţii. Îndeosebi supuse iluziei sînt cele două convingeri con- 
stitutive ale „liberului arbitru“ : a) voinţa este liberă să voiască sau să. 
nu voiască ; b) voinţa este liberă să voiască într-un fel sau în felul opus. 
Voința se află totdeauna în faţa bifurcaţiilor şi ea hotărăște itinerariul, 
adică alege. Astfel voința aduce, prin alegerea liberă, o noutate impre- 
vizibilă, deci ireductibilă la antecedente. Actul voluntar, pentru Berg- 
son, este unic și nu se repetă niciodată. „Vom vedea că, dacă acţiunea 
noastră ne-a apărut liberă, aceasta se datorește faptului că raportul aces- 
tei acţiuni cu starea din care se decurgea nu poate fi exprimat printr-o: 
lege, această stare psihică fiind unică în genul ei şi nemaitrebuind să 
se reproducă vreodată“ (Bergson, Essai sur les donnees immédiates de 
la conscience, ed. a VI-a, 1908, p. 181). Vom cunoaşte îndată ce este. 
legitim în concepţia lui Bergson. Putem spune de pe acum că, pentru 
noi, libertatea este o victorie asupra determinismului, fiindcă este în- 
coronarea lui. Dealtminteri, este un fapt istorico-social că exaltarea li- 
bertăţii s-a făcut concomitent cu recunoașterea fie a fatalismului la an- 
tici, fie a determinismului la moderni. Nu este nevoie să sacrificăm o 
latură a conștiinței pentru a salva pe cealaltă. Aristotel vedea în liber- 
tatea voinței o mizerie a omului, căci în loc să urmeze ca natura o 
singură linie, aceea a necesității, el trebuie să aleagă şi să rişte răul, 
eroarea, decăderea (L. Robin, Aristote, p. 168—169). Uneori s-a creat o 
antinomie artificială : determinismul este cerut de ştiinţă, libertatea de 
acţiune, ca și cum acțiunea nu are nevoie de ştiinţă și ştiinţa nu duce 
la acţiune. Este semniiicativ că existentialismul, care a accentuat în 
condiția umană finitatea, neantul, eşecul, alunecarea ontologică spre 
moarte, a făcut din libertatea nemotivată un absolut al „existenţei“, al 
omului. „Există o legătură concretă între libertate și existenţă“ (Simone 
de Beauvoir, op. cit., p. 189). 

Gindirea filozofică n-a ştiut să facă din îndoita experiență a deter- 
minismului şi a libertăţii cheia explicativă a unei structuri ontologice. 
Cel mult ea le-a acceptat pe amîndouă şi a încercat să se ridice de la 
servitute la libertate, cum şi-a propus Spinoza în cele două părți din 
urmă ale Eticii sale. De cele mai multe ori, gîndirea a oscilat între o 

experiență și alta, s-a fixat pe poziţii unilaterale, în afirmaţii parţiale, 
prin: generalizări tranșante. Trei sînt soluţiile radicale, diñtre care a 
“treia implică o concesie : 1) totul este determinat, nimic nu este liber: 
:2) totul este liber, nimic nu este determinat; 3) totul este determinat, 
afară de conștiința omului care este liberă. Prima formulă generalizează 
experiența necesităţii, „necesitarismul« sub cele două feţe ale sale: fa- 
talismul şi determinismul. Libertatea este o iluzie produsă de ignorarea 
cauzelor. „Oamenii se cred liberi, întrucît sînt: conştienţi de voinţele şi 
poftele lor, dar nu se:gîndesc-nici măcar în vis la cauzele care îi fac. să 
«dorească și să voiască, fiindcă ei le ignorează“ (Ethica, I, apendice). A 
doua formulă generalizează libertatea, spontaneitatea, „contingenţa« și 
neagă existenţa necesităţii. Această formulă n-a fost îmbrăţișată de ni- 
meni cu ‘o consecvență pînă la capăt, fiindcă ea ar întreţine incoerenţa, 
haosul unui paradis artificial. Totuși, în accepţii moderate, în surogate 
de libertate, cum este „contingența“, formula libertății universale a fost 
susținută: în vremea noastră de Jean Laporte. Necesitatea nu există ni- 
căieri, contingența este pretutindeni. Pragmatismul, pe urmele vechiu- 
lui liberalism speculativ al lui: Fichte, bergsonismul, existenţialismul duc 
război împotriva necesităţii şi apără libertatea pe care o descoperă pre- 
tutindeni. Ultimele cuvinte ale celebrei opere a lui E. Boutroux Despre 
contingenţa legilor naturii sînt acestea : „triumful desăvîrșit. al. binelui 
și frumosului va face să dispară 'legile naturii propriu-zise şi le va în- 
locui cu-liberul avînt al voințelor spre perfecţie,:prin libera ierarhie. a 
sufletelor“ (p. 170). A treia formulă creează omului o situaţie excepţio- 
nală. Omul devine astfel, cum se: pronunţă ironic Spinoza, un „imperiu 
în imperiu“, adică acțiunea sa voluntară este liberă, în timp ce restul 
lumii și chiar al vieții omului este supus determinismului. Uneori cîm- 
pul acţiunii voluntare este atît de restrîns, încît nu.ştim.ce mai rămîne 
libertății. Astfel, pentru însuşi Bergson, libertatea este o:rară posesiune 
de sine, o excepţională revenire la ceea ce este autentic în-eul nostru, 
adică la „durata pură“. „Dar momentele în care noi ne regăsim astfel 
pe noi înșine sînt rare și de aceea sîntem rareori liberi“ (Essai, p. 178). 

De însemnătate istorică este a treia formulă care subliniază liber- 
tatea excepțională a omului. Nu totdeauna această libertate a fost înţe- 
leasă în opoziție cu determinismul. Trecutul şi prezentul filozofic cunosc 
două modalităţi de a interpreta libertatea: omului într-o lume care este 
prada determinismului : a) Libertatea este acţiunea morală și- raţională. 
Liber este numai cel care stă sub legea morală şi raţională. Libertatea 
este cauzalitatea rațiunii. Este liber numâi acela care ştie și poate stă- 
pini partea iraţională din sine : pasiuni, instincte, ignoranță. Leibniz pro- 
clama : „sîntem cu atît mai liberi cu cît lucrăm mai mult potrivit ra- 
ţiunii“, iar Spinoza precizează: „omul liber, adică acela care trăieşte 
numai după preceptele raţiunii, nu este condus în viața sa de teama 
morţii“. Liber este numai acela care domină sau controlează impulsurile 
spontane. b) Libertatea este independenţa de orice limitare, chiar şi de 
aceea a raţiunii. Libertatea autentică este 'spontaneitatea, acţiunea ne- 
cauzată, nedeterminată. Omul liber este decizia sau alegerea „nemoti- 
vată“, este intervenţia iraţională, este un fiat asemenea celebrei spade 
aruncată în balanța motivelor din pură spontaneitate. Cum să ascultăm 
de rațiune, cum dar să fim liberi dacă nu ne decidem printr-un act ira- 

tional de a sta sub legea raţiunii teoretice şi practice, de a fi absolut 
sui juris? Numai după ce ne-am decis. spontan pentru rațiune a încetat- 
înrobirea de către pasiuni. Dar tocmai acest început este problematic : 
cum ne putem decide pentru rațiune în mod spontan ? 

Al doilea sens al libertăţii ca. privilegiu al conștiinței umane are 
două realizări. b 1) Libertatea voinţei este „autonomia“, capacitatea de 
a lucra potrivit legii ce ne-am prescris noi înşine, este o spontaneitate 
care se manifestă din eternitate ca lege morală. Este teza lui Kant, teză 
care păstrează sensul irațional, pur spontan al libertăţii, dar nu-i recu- 
noaște ca sferă de manifestare decit în: ordinea morală. Totuși, în kan- 
tism, ideea de spontaneitate își poate lua oricînd revanşa, cum se con- 
stată la Schopenhauer. Voința, ca principiu universal, stă dincolo de 
rațiune și motivaţie, aceasta fiind o formă a raţiunii sau inteligenţei. 
Inteligența însăși este încă subordonată Voinţei iraționale. b 2) Liber- 
tatea este absoluta indeterminaţie, este voinţa necauzată, este decizia 
„arbitrară“, indiferența faţă de greutatea şi tăria motivelor şi mobilelor, 
este acţiunea necondiționată, pe scurt, este un liberum arbitrium îndiffe- 
rentiae. Acest subințeles al libertăţii rezervate omului a alimentat în 
trecut polemica împotriva determinismului. Vom examina în lineamente 
generale aceste poziții doctrinare, renunţind la amănunte, poate unele 
esenţiale, care nu-şi au locul aci. Înainte va trebui să luăm în conside- 
raţie unele încercări de a sintetiza, de a integra cele două mari teze, 
determinism și libertate, și de a le depăși astiel. 


Una din tezele mai vechi, cu mare răsunet pînă în vremea noastră, 
este încercarea kantiană de a asigura conviețuirea determinismului şi 
libertăţii prin aşezarea lor pe două planuri deosebite, dar totdeauna so- 
lidare. Determinismul este suveran în lumea fenomenelor, unde orice 
proces urmează altuia potrivit unei legi, iar libertatea, spontaneitatea 
îşi are sediul în lumea „lucrului în sine“ numai gîndit (de aceea „inte- 
ligibil«), dar nu şi cunoscut (cunoașterea presupune totdeauna o bază 
empirică, prezentă numai în fenomen). De aceea, Kant presupune că 
în om, care este locul de întîlnire a două lumi, există un caracter em- 
piric, supus unui strict determinism, şi un caracter inteligibil, imutabil, 
deasupra timpului, o spontaneitate absolută, o alegere originară a carac- 
terului empiric, care se desfășoară potrivit motivelor interioare, pentru 
a da un al treilea caracter, caracterul dobîndit în timpul vieţii (Scho- 
penhauer, Die Welt als Wille und Vorstellung, vol. I, p. 403). Schopen- 
hauer afirmă chiar că distincţia dintre caracterul empiric şi cel inteli- 
gibil „arată cu deosebită strălucire meritul nemuritor“ al lui Kant (îb., 
p. 223). Meritul poate fi nemuritor, deși nimeni n-a putut explica în ce 
mod caracterul inteligibil produce intemporal caracterul sensibil și mai 
ales dacă intervenţia caracterului inteligibil are loc numai o dată, la 
originea individualităţii, sau se repetă în orice act voluntar. În ambele 
cazuri, motivele empirice sînt dezarmante în fața unei spontaneităţi su- 
perioare. Determinismul şi libertatea odată despărțite nu mai pot fi 
unite. O acţiune a inteligibilului în sensibil este o acțiune magică. Un 
kantian strict, cum era juristul Ernst Marcus, a arătat că inteligibilul, 
organizat a priori în om, creează magic (Theorie einer natürlichen Ma- 
gie, gegründet auf Kants Weltlehre, 1924). Kant nu este totdeauna con- 
secvent în izolarea celor. două caractere. Ascultarea liberă de legea mo- 

rală nu numai că stă în puterea fiecăruia (deci libertatea este imanentă 
sensibilului), dar ea este chiar mai familiară omului decît determinis- 
mul plăcerii sau interesului. „A satisface ordinul categoric al morali- 
tății stă în puterea fiecăruia, în orice timp ; dimpotrivă, a satisface pre- 
ceptul, condiționat empiric, al fericirii este un lucru destul de rar şi 
nu este posibil fiecăruia nici măcar într-un caz intenţionate (Kritik der 
praktischen Vernunft, Ed. K. Vorlănder la Fr. Meiner, partea I, cartea 
II, § 8, nota II, p. 48). Alfred Fouillee este un partizan al metodei con- 
cilierii pe baza convingerii că lupta de secole a sistemelor antagoniste, 
cum sînt determinismul și libertatea, este dovada că ele reprezintă di- 
recţii de gîndire parțial legitime. Soluţia sa favorizează însă determinis- 
mul, fiindcă ea reduce libertatea la o formă particulară a determinis- 
mului, la determinismul ideii de libertate. Ideea de libertate este „ter- 
menul mediu practic între doctrinele contrare“. Drept vorbind, determi- 
nismul ideii de libertate este un determinism împotriva determinismu- 
lui, un determinism care se depăşeşte fără a înceta de a fi determinism. 
Ideea de libertate este o idee-forță; ea are puterea de a produce tot 
ceea ce teoria indeterministă atribuia liberului arbitru. Nu indepen- 
denţa reală, ci ideea independenței lucrează ca o forţă determinată prin- 
tre celelalte motive, ca o forță care în cele din urmă ar putea deveni 
hegemonică. Este în teza eclectică a lui Fouillee un sîmbure de adevăr 
cunoscut multor filozofi : cunoașterea este eliberatoare tocmai fiindcă 
ea se reazemă pe determinism. Acţiunea omenească asupra naturii se 
desfășoară cuceritoare, tocmai fiindcă natura ascultă de un determinism 
indefectibil, sau, cum era numit altă dată, de un determinism „meca- 
nic“. Un adept al slăbirii determinismului pentru a salva libertatea, 
Emile Boutroux, recunoaște importanţa eliberatoare a cunoașterii ne- 
cesității. Cu sau fără ideea libertăţii, cunoașterea necesității depăşeşte 
necesitatea ; prin cunoaştere, necesitatea cunoscută ca atare îngăduie 
alături de sine libertatea. Legile mecanice ale naturii, revelate de știința 
modernă, sînt în realitate lanţul ce leagă exteriorul de interior. Departe 
de a fi o necesitate, ele ne emancipează ; ele ne permit de a adăuga o 
știință activă la contemplaţia în care cei vechi s-au închis (De Vidée de 
loi naturelle dans la science et la philosophie contemporaine, 1901, p. 103). 

O concepție înrudită, dar cu alte premise, este expusă de Nic. Hart- 
mann în cadrul „ontologiei critice“. Poziţia sa vrea să fie „dincolo de 
determinism şi indeterminism“, nu fiindcă afirmă un determinism strict 
deosebit de libertate, ci fiindcă este convins că un determinism complex 
include libertatea. Determinismul se opune libertăţii numai dacă este 
unitar, monist, pur cauzal. Cum iurnea ese constituită dintr-o plurali- 
tate de strate suprapuse, ierarhice, libertatea rezultă din suprapunerea 
determinismelor, din conlucrarea mai multor determinisme. Libertatea 
nu este indeterminismul — indeterminismul este o absurditate, un con- 
trasens. Tot ce există este determinat. Libertatea este determinismul 
superiorului care include determinismele inferioare, ca momente co-de- 
terminante, dar pe care le depășește ca ceva nou şi le domină. Voința 
umană înglobează determinații psihologice, biologice, sociale, dar ea 
adaugă propria sa determinaţie care este o autodeterminaţie, o autono- 
mie, întrucît ea nu este subordonată altei determinaţii (N. Hartmann, 
Möglichkeit und Wirklichkeit, p. 215 şi urm.). Hartmann este partizanul 

unui ateism practic: Dumnezeu este negat pentru a salva morala, în 
timp ce Kant afirma existența lui Dumnezeu ca o încoronare a mora- 
lităţii. Libertatea este- limita internă a determinismului, a legii; ea nu 
limitează valabilitatea  determinismului, ci numai sensul lui interior. 
Există şi o limită externă a determinismului, care îngrădeşte însăşi vala- 
bilitatea lui. Limita externă a determinismului este hazardul, contin- 
gența. Este o insuficiență neiertată a indeterminismului de a considera 
libertatea ca un fel de hazard, ca un gol în determinaţia reală, în timp 
ce ea este. o determinație superioară rezemată pe determinatele infe- 
rioare, dar nu mai puţin originale și ireductibile. Hazardul se opune ne- 
cesităţii, determinării ; libertatea nu se opune. De aceea, Hartmann re- 
cunoaşte hazardului, contingenţei (Zufălligkeit), acestui „mod paradoxal“ 
o mare semnificaţie : hazardul (contingența) este termenul prim al ori- 
cărei necesităţi, logice, matematice, reale. Nu este nevoia să înșirăm 
alte tentative de a trece peste dualismul rutinar al determinismului şi 
indeterminismului. Motivul, în genere nemărturisit, al acestor încercări 
este bănuiala, care se va adeveri ca un fapt crucial, că există un tărîm 
existenţial în care: determinismul iucrează pentru libertate, că există o 
realitate în sînul căreia opoziţia determinat—liber pierde semnificaţia 
radicală, dar păstrează pe aceea numită de noi recesivă. 


A. Determinism şi fatalism. Angajindu-ne în considerarea celor trei 
soluţii istorice principale date dualismului în discuție, vom spune despre 
fiecare numai ceea ce contribuie la clarificarea poziţiei noastre. Deter- 
minismul universal este o soluţie rațională, împărtăşită deopotrivă de 
ştiinţă și de filozofie. Pentru gîndirea europeană el este legat indisolu- 
bil de primele încercări grecești de a explica originea şi dezvoltarea uni- 
versului. Leucip, întemeietorul atomismului, i-a dat formula cea mai 
pregnantă : „nimic nu se naște la întîmplare, ci printr-o cauză (logos) 
şi în mod necesar (ananke)“. Gîndirea antică vedea în ceea ce scolastica 
creştină va numi „liberul arbitru al indiferenţei“, adică în posibilitatea 
contrariilor, mai degrabă o imperfecţie, o mizerie, care era rezervată 
materiei, definită ca virtualitate sau posibilitate. Lumea superioară este 
realitatea eternă, imutabilă și necesară (numere şi idei). Determinismul 
ştiinţei moderne şi-a văzut asigurată existența odată cu instalarea nece- 
sităţii în esența materiei şi cu aplicarea necesității la toate domeniile 
realităţii. Progresul științei s-a identificat cu succesele „determinismului 
experimental“, după expresia fiziologului Claude Bernard. Prin expe- 
rieriță, fenomenele sînt analizate pentru a descoperi relaţiile şi condi- 
țiile lor din ce în ce mai simple. „Această analiză experimentală este 
singurul mijloc ce avem pentru a merge la cercetarea adevărului în 
științele naturale, și determinismul absolut al fenomenelor, de care avem 
o conştiinţă a priori, este singurul criteriu sau singurul principiu care 
ne conduce şi ne susține“ (Cl. Bernard, Introduction à l'etude de la 
médecine experimentale, vol. I, p. 125). Tocmai victoriile determinis- 
mului în ştiinţele naturii, de la mecanică pînă la psihologie şi sociologie, 
au produs îngrijorare : ce devine sufletul şi libertatea sa într-o lume su- 
pusă determinismului „mecanic“ ? Iar fără libertatea voinţei, mai putem 
vorbi de responsabilitate morală, de datorie ? „Trebuie deci ca confuzia 

de idei, care face să apară supunerea. voinţelor omenești faţă de legea 
cauzalităţii de neîmpăcat cu imputabilitatea, să fie foarte naturală spi- 
ritului uman. Dar putem spune același lucru despre mii de erori şi chiar 
despre cîteva sofisme pur verbale“ (J. St. Mill, La philosophie de Ha- 
milton, 1869, p. 557). . 


Două procedee convergente au justificat determinismul modern : 
principiile ştiinţelor şi aplicaţiile lor tehnice. Între principiile ştiinţifice 
stă în frunte legea conservării energiei sau legea echivalenței energe- 
tice în transformările cosmice. În sfîrşit, s-a găsit în această lege o ilus- 
trare concretă şi totuşi universală a cauzalităţii, a determinismului. Dar 
poate încă mai mult decît principiilor, determinismul datorează succe- 
sele sale aplicaţiilor practice ale legilor energetice. Acolo unde deter- 
minismul n-a putut să se impună, anume la legătura dintre fizic şi psi- 
. hic, libertatea a crezut că a descoperit ruptura în lanţul determinist 
al necesității. Totuşi, tocmai în actele omenești reputate libere, ca de 
exemplu căsătorii, sinucideri etc., statistica a descoperit o regularitate 
surprinzătoare, date fiind anumite condiţii constante. Deci. 'statistica 
actelor voluntare nu confirmă indeterminismul, lipsa de legi. Este drept, 
CI. Bernard cerea medicinii, pentru a deveni științifică, să treacă de la 
metoda conjecturală a statisticii la metoda activă şi experimentală a de- 
terminismului. „Nu există legi în indeterminism&, în simpla statistică, 
scrie Cl. Bernard (op. cit., vol. II, p. 130). Ştiinţa contemporană pare 
că a răsturnat ierarhia. stabilită de Cl. Bernard între determinism şi sta- 
tistică şi a făcut calea întoarsă: de la determinism la statistică. Aceasta 
a cîştigat din terenul pierdut de determinism şi are curajul să susțină 
că singura legalitate este cea statistică. Problema. raportului dintre de- 
terminism şi statistică ne-a preocupat înainte şi va fi din nou exami- 
nată. Relevăm de asemenea o altă răsturnare: multă vreme determi- 
nismul a fost apărat de oamenii de ştiinţă împotriva filozofilor care se 
străduiau să salveze libertatea, „indeterminismul“ ; acum zdruncinarea 
determinismului a pornit de la unii oameni de. ştiinţă, exploratori ai 
materiei în structura ei infinit de mică. Sîntem atît de departe de con- 
fundarea determinismului cu fatalismul, a necesităţii cauzale cu desti- 
nul! Confuzia aceasta nu era familiară secolului trecut, dar putea fi 
săvîrşită fără nici un protest serios. Giînditorul român V. Conta a de- 
butat în filozofia europeană cu o Teorie a fatalismului, care este o apo- 
logie a- determinismului în viața omenească. Logicianul Andre Lalande, 
în articolul din „Revue philosophique“, 1896, De la fatalité, vorbeşte 
de fatalitate ca de raportul dintre determinismul intern al voinţei ṣi de- 
terminismul extern al lucrurilor. 

Identificarea determinismului și a fatalismului n-a fost primită 
pentru un puternic motiv. Fatalismul era un cuvînt prea strîns legat 
de conceperea religioasă a necesităţii” ineluctabile. Fatalismul personi- 
fică necesitatea într-o Forţă transcendentă, misterioasă şi incalculabilă 
care a decretat din eternitate cursul vieţii fiecăruia. Fatalismul este un 
predeterminism care, prin caracterul său opac, impenetrabil, nu se deo- 
sebește de capriciu, de hazard. Creștinismul a combătut fatalismul antic, 
dar el şi-a creat o replică proprie în ideea de „predestinaţie“, idee sis- 
tematizată exemplar de Augustin și reluată de Reformă.: Predestinaţia 
nu suprimă cu totul libertatea, ci o menţine, şi chiar trebuie s-o men- 

țină, pentru ca nu cumva să cadă răspunderea faptelor noastre asupra 
celui ce ne-a predestinat, asupra lui Dumnezeu, ci numai asupra omu- 
lui care lucrează liber la propria sa pierdere (M. Pradines, Religion et 
moralité, „Revue philosophique“, 1935, nr. 9/10, p. 196). Fatalitatea, 
dintr-un exces de necesitate, devine totuna cu întîmplarea, cu absoluta 
impreviziune. Dar tocmai această obscuritate a modului său de a acţiona 
a asigurat succesul fatalismului. Prin definiție, fatalismul nu ţine seama 
de faptele omului. Viața fiecăruia se desfășoară potrivit unui „decret“ 
(fatum) etern, aşa încît fie că el lucrează, fie că nu lucrează cursul vieţii 
este pre-determinat, pre-destinat. Este însă o prăpastie între a fi ală- 
turi de destin, a fi pe linia lui şi a fi împotriva lui. Fapta încoronată 
de succes 'este semnul că destinul este alături de învingător, că acesta 
este „alesul“ destinului. De aceea, cei care cred în destin nu sînt nece- 
sar pasivi, inerţi, ci dimpotrivă lucrează intens pentru a descoperi ho- 
tărîrea transcendentă. Obscuritatea, în care este învăluită hotărîrea de 
sus, nu întreţine inerția, nu paralizează, ci stimulează inițiativa, chiar 
în ciuda decepțţiilor. Fatalismul mahomedan n-a fost totdeauna demobi- 
lizator : cine nu ştie ce soartă îi este rezervată poate întreprinde orice. 
Calvinismul este un exemplu adeseori citat de asociere intimă a pre- 
destinaţiei şi activismului. „Noua Anglie, țară de voinţă și de acţiune, 
care a fost embrionul, apoi creierul Statelor-Unite, a avut totuși, de la 
puritani la Emerson, o religie și o filozofie fataliste. Simţul fatalității, 
care a făcut din musulmani cei mai întîrziați oameni, a ajutat pe ame- 
ricani să fie cei mai progresiști ; iar fatalismul democraţiei lor a fost 
o doctrină a energiei sociale, precum fatalismul cezarian a fost un izvor 
de energie egoistă“ (H. Bargy, Le fatalisme daction aux Etats-Unis, 
„Revue de Metaphysique et de Morale“, 1902, p. 730). 


Fatalismul, cu toată orientarea sa dintr-un început religioasă şi 
mistică, s-a asociat uneori cu raționalismul în doctrine morale cu adincă 
rezonanţă socială : stoicismul antic, în care Dumnezeu era un destin ra- 
tional, o providenţă a omului, și spinozismul, în care, deși nu se vor- 
beşte de destin, ci de o necesitate indefectibilă, necesitatea este divină 
şi naturală, deci este identică cu perfecţia. Tot ce există este perfect, 
fiindcă nu putea să fie altfel decît a fost; deci să avem încredere în 
tot ce săvîrşim noi, dacă ascultăm pe preceptele raţiunii care priveşte 
totul „sub o latură a veşniciei“ (sub speciae aeternitatis). Sînt semnifi- 
cative încercările contemporane de a da ideii de fatum, de destin un 
conţinut nou. Trei sînt aspectele neofatalismului. 


a) Destinul este o conexiune și o corespondenţă intimă între un 
caracter individual sau o viaţă de om și lumea sau mediul complex şi 
schimbător în care se desfășoară acea viață individuală. S-a observat 
demult că anumite evenimente fericite sau nefericite, că hazardurile se 
repetă în unele vieți, fără a observa însă existența unui plan conştient 
voit de individ, dar şi fără a putea vorbi de o succesiune incoerentă de 
întîmplări, de un simplu joc al hazardului. Se constată în viața fiecăruia 
o continuitate în desfăşurarea evenimentelor, o repetare semnificativă 
"de împrejurări, o orientare generală a vieţii independentă de hazard sau 
de voinţa individuală. Destinul este o acumulare orientată de hazarduri, 
independentă de un plan conştient urmărit de individ. Acest sens al 
destinului este o ipostază subiectivă și imanentă a destinului și, drept 

urmare, este o expresie concretă, vitală, „existenţialistă« 251 a deter- 
minismului. Tot ce se întîmplă unei persoane are o semnificaţie inte- 
rioară, oglindește o conştiinţă. Sînt evenimente ce lovesc repetat pe anu- 
miţi oameni, fiindcă ei vin oarecum în întîmpinarea numai a unor de- 
terminate evenimente, datorită unei afinități ascunse între sufletul lor 
și acele evenimente, în timp ce alte evenimente s-ar zice că îi ocolesc. 
Dacă facem abstracţie de cadrul general al vieţii care este comun tu- 
turor şi de unele evenimente extraordinare, deci rare, care ating numai 
pe cîțiva, constatăm că prea puţin din ceva ce se întîmplă unui om se 
datorește numai hazardutui, în afară de orice necesitate. Cele mai multe 
evenimente par a fi chemate de el şi sînt oarecum pe măsura lui. Oa- 
menii reușesc în viaţă în sfera în care se simt chemaţi și dimpotrivă 
naufragiază pe o stîncă interioară şi astfel ajung să întrevadă limitele 
personalităţii lor. „Să examineze fiecare viața sa; el nu va întîrzia să 
descopere în anumite domenii facilități sau obstacole“ (René. Allendy, 
Le probleme de la destinée. Étude sur la fatalité intérieure, 1927, p. 6). 
Destinul subiectiv este dar concordanța, convergența, consonanţa dintre 
un suflet și evenimentele externe. Concepţia destinului subiectiv se 
întiîlneşte la Schopenhauer, care ia ca bază de explicaţie existenţa în 
fiecare a unui „caracter inteligibil“ înnăscut şi constant (Parerga und 
Paralipomena, cap. intitulat Speculaţie transcendentă asupra intenționa- 
lității aparente în destinele fiecăruia). Ideea este reluată de „transcen- 
dentalistul“ american Emerson. „Secretul lumii este legătura ce există 
între persoană şi eveniment [...] Sufletul cuprinde evenimentul. ce i se 
va întîmpla, fiindcă evenimentul nu este decit actualizarea gîndirii sale 
[...] Evenimentele sînt copiii sufletului şi corpului ;său“ (Sept. Essai, 
ed. a III-a, 1907, p. 284—285). Pe urmele lui Emerson, Maeterlinck su- 
bliniază fericit puterea înțelepciunii asupra destinului (La sagesse et le 
destinée). Hermann Keyserling împărtăşeşte aceeaşi concepție în studiul 
Das Schicksalproblem, publicat întîi în volumul colectiv Weltanschauung, 
1911, apoi în vol. Philosophie als Kunst, ed. a II-a, 1922, p. 145 şi urm.). 
Aproape în aceiași termeni ideea este dezvoltată de Max Scheler în 
studiul Ordo amoris, în vol. Schriften aus dem Nachlass, I, 1933, 
p. 230—231). | 

. Destinul subiectiv — sau consonanţa exteriorului şi a interiorului, 
ca şi cum evenimentele externe ar fi croite pe măsura celor interne 
„— este o idee justă argumentată defectuos. Destinul subiectiv este des- 
părţit printr-un abis de Destinul antic, de acea Forţă transcendentă, 
oarbă, care se năpusteşte asupra celor buni, valoroși și-i prăvăleşte în 
nenorocire, în tragic. Destinul subiectiv este o formulă impresionantă 
care menţine un simbol tradiţional pentru acea unică împletire de deter- 
minism și libertate care este viaţa fiecărui om ca ființă conștientă de 
sine, Semnificaţia este că destinul subiectiv nu. presupune, un plan di- 
nainte și imutabil, ci se desfășoară în timp, se constituie treptat şi nu 
exclude noutatea. Dată dinainte este numai o potrivire generală între 
exterior și interior, un cadru de consonanțe ; amănuntele sînt noi, sur- 
prinzătoare, postulează o maturare în timp şi chiar permit devieri de 
la linia inițială, corecturi ale ei, dacă individul devine conștient de im- 
perfecţiile sale şi voieşte să ia, cu înțelepciune, propriul său destin în 
mâini ferme. 

b) Referinţa la maturarea în timp a noii concepţii despre destin 
este clar formulată de Oswald Spengler în Untergang des Abendlandes, 
vol. I, 1918. În timp ce ştiinţa naturii are drept instrument explicativ 
ideea de cauzalitate, care reprezintă logica spaţiului, ideea explică eve- 
nimentele vieții omenești prin ideea de destin, care exprimă logica tim- 
puldi. Nicăieri nu se profilează mai plastic opoziţia dintre destinul antic 
şi destinul în sensul nou. Destinul în sens tradițional este o pre-deter- 
minaţie supraumană, o fixare a cursului evenimentelor din eternitate, 
independent de cauzalităţile ulterioare și de voinţa omului. Destinul în 
sensul nou este ca o creștere organică, este o desfășurare a evenimen- 
telor în anotimpuri, avînd însă o direcţie ireversibilă, un destin, dar cu 
posibilități de noutate şi de modificări după constelaţiile momentului 
istoric. Destinul spenglerian se reduce la existenţa unei traiectorii isto- 
rice constante, a unei „forme“ unice de cultură, în care palpită fazele 
oricărei vieţi. Viaţa este împlîntată în mediul sau, „peisajul“, în care 
se dezvoltă ca un vegetal: se naşte, are o tinerețe, o maturitate şi o 
îmbătrînire ce se sfîrșește cu moartea. Culturile originale au o formă ce 
nu se repetă și un destin ; ele se nasc şi mor singuratice, fără să comunice 
una cu alta. Ideea spengleriană a destinului ca principiu de „organizare“ 
a evenimentelor istorice își găseşte explicaţia în opoziţia, în parte în- 
dreptățită, faţă de concepţia rutinară a cauzalităţii şi determinismului 
ca succesiune în care există numai repetiţie și constanţă. Integrarea nou- 
tăţii, a „creaţiei“ în determinism face de prisos noul sens al destinului. 
Acesta nu mai poate înlocui un determinism în care noutatea și inden- 
titatea colaborează intim şi se luminează reciproc. De aceea, o cultură 
nouă este rară și reductibilă la orice altă cultură, dar ea nu apare din 
nimic, fără antecedente, şi nu dispare fără urmă, ci se continuă ca fer- 
ment în alte culturi, cu care a intrat în contact direct sau indirect. Do- 
cumentele. nu confirmă că ar fi existat o mare cultură care să fi dispă- 
rut fără a lăsa urme și mai ales fără să nu se fi altoit pe un trunchi 
străin, încă sălbatic. Așadar, numai o concepţie prea strîmtă a cauzali- 
tăţii și determinismului a făcut posibilă și poate chiar necesară reînvie- 
rea cu mijloace noi a vechii idei de destin. O înţelegere mai largă a 
cauzalităţii înglobează noua accepție a destinului. Noul destin este ex- 
presia romantică a raportului recesiv, în viaţa omului, dintre determi- 
nism şi libertate. 

c) O ultimă accepţie a neofatalismului este prezentă în stare latentă, 
adică fără conștiința de sine ca destin, în „existenţialismul« contempo- 
ran. Pentru J.-P. Sartre, omul este o fiinţă structural unică în felul ei, 
fiindcă ea se modelează pe sine, „se inventează“ ; deci este ființa care 
n-a apărut în lume cu o formă dată definitiv, ci cu capacitatea de a-și 
da sieși o formă niciodată fixă. Capacitatea de a se forma rezultă din 
caracterul structural al negativității : omul conţine în sine neant, o 
lipsă de esenţă care îl silește să se depășească, să fie la distanţă de 
sine, să fie ambiguu, plin de contraste (Simone de Beauvoir), să fie 
expus eșecului, fără a înceta de a avea iniţiativa. Este în om „o lipsă 
de existență“ (un manque d’être), care devine o existență pozitivă prin 
asumarea eșecului. Eșecul asumat înseamnă o „eliberare permanentă“. 
„Morala rezidă în durerea unei chestionări indefinite“ (Simone de Beau- 
voir, op. cit:, p. 186). Ceea ce fundează libertatea omului este mai puțin 

neantul ca „lipsă de. existenţă“, cît neantul ca lipsă de esenţă. O fiinţă 
care. posedă o esenţă definită acţionează cu necesitatea esenței, a naturii 
sale, deci desfăşoară acte strict determinate. Cu o astfel de structură, 
omul trebuie să voiască. Voința liberă, mereu renăscută din propriile 
ei eșecuri, ca pasărea Fenix din propria ei cenușă, este destinul omului. 
„Aș exprima aceasta spunînd că omul este condamnat să fie liber. Con- 
damnat, fiindcă nu s-a creat el-însuşi ; totuși liber, fiindcă odată arun- 
cat în lume el este responsabil de tot ce face. Existenţialistul nu crede 
în puterea pasiunii. El nu va gîndi niciodată că o frumoasă pasiune este 
un torent devastator: care conduce fatal: omul. la anumite acte şi care: de 
aceea este o scuză. El gîndeşte că omul este responsabil de pasiunea 
sa“ . (Sartre, L'existentialisme est-il un humanisme ?, 1946, p. 37—38). 
Anxietatea. este reacţia emotivă a omului în faţa responsabilităţii care 
rezultă din libertatea sa : oarecum „ineluctabilă“, fatală. Omul poate 
scăpa de „torentul pasiunii“, dar nu -de „alegerea“ voinței. Nucleul li- 
bertății este „alegerea“. Individul „se alege“ pe sine şi totodată alege 
pe ceilalţi, alege „omul“. „Cînd 'spunem că omul se alege, înţelegem. că 
fiecare din noi se alege, dar prin aceasta “vrem să spunem de asemenea 
că, alegîndu-se, el alege pe toţi oamenii“ (îb., p. 25). Avînd ca punct de 
plecare alte premise, existenţialistul italian Nicola Abbagnano ajunge la 
aceeași paradoxală identificare a libertăţii absolute cu destinul în noua 
accepţie a acestuia legată de timp și istoricitate. Structural fiecare se 
identifică cu posibilitatea ce-el şi-a:ales-o. Existenţa umană este decizia 
autentică, fiindcă este determinație problematică şi fidelitate faţă de 
sine însuşi. -„Fidelitatea exprimă în adevăr sensul structurii. În struc- 
tură, omul decide să fie credincios sieșşi, să fie, în adevăr, el însuşi să 
se- aibă pe sine în stăpînire. Prin ea omul dobîndeşte un: destin. A aleg 
propria sa existenţă şi s-a angajat 'în acest sens; această alegere, care 
exprimă actul fundamental de fidelitate față de sine: însuși, este desti- 
rul“. (N. Abbagnano, Introduzione all'esistenzialismo, 1942, p. 24). 

Al treilea aspect'al neotatalismului se deosebeşte în mod conside- 
rabil de celelalte două. Primele două acceptă necesitatea “implicată în 
sensul tradițional al destinului şi se apropie pînă la confundare de de- 
terminism, căruia îi adaugă posibilitatea noutății și a timpului. Al trei- 
lea aspect, cel existențialist, are originalitatea de a respinge necesitatea 
inclusă în determinism, vrea să fie o formă radicală a indeterminismu- 
lui, cel puțin în ce.priveşte omul. Dacă: la om existența :precede esenţa, 
adică natura, felul de-a fi, atunci acţiunea omului — şi existenţa. lui 
este însăşi acţiunea — nu poate fi determinată de o „natură umană“ 
fixă. „Altfel spus, nu există determinism ; omul. este liber; omul':este 
libertate“ (Sartre, op. cit., p.:36—37). Radicalismul libertăţii omeneşti 
din existentialism se asociază destul de straniu cu necesitarismul, mistic 
al destinului. Libertatea este ea însăşi un „destin“ (Abbagnano),:o „con- 
damnare“ (Sartre), este o necesitate irefragabilă ce decurge din „lipsa“: de 
natură, din „neantul“ fiinţei omeneşti. Aşa încît, dacă --determinismul 
este o scuză şi un alibi al lașităţii. și iresponsabilităţii, indeterminismul 
existențialist este -o scuzare, o absolvire a determinismului «lumii ce 
apasă asupra omului. Întocmai cum teologia creştină justifică pe Dum- 
nezeu de relele din lume, punîndu-le în sarcina omului, a voinței sale 
libere, -tot aşa „teologia“ .existenţialistă justifică relele din lume  punîn- 

du-le în sarcina unui misterios act liber al individului. Pe scurt, exis- 
tențialismul n-a izbutit să fundeze solidaritatea adincă dintre determi- 
nism şi libertate, ci s-a mulțumit să confunde irațional maximul de li- 
bertate individuală cu destinul. 


B. Indeterminismul sau eleuterismul universal. Teza indeterministă 
dezvoltată pînă la capăt trebuie să desființeze determinismul din tot 
cuprinsul lumii. O astfel de doctrină radicală pune în primejdie nu 
numai explicaţia științifică, inteligibilitatea universului, dar și coerenţa 
vieţii omenești, deci şi posibilitatea unei teorii filozofice. Omul poate fi 
liber numai într-o lume care nu este tot așa de liberă, de imprevizibilă 
cum este omul. Determinismul lumii este o condiţie a libertăţii ome- 
nești. Dar o lume determinată nu este o gravă restrîngere a libertăţii, 
nu ameninţă ea liberul arbitru al conștiinței umane ? Această întrebare 
este „crucea“ pe care indeterminismul trebuie să o poarte suind povir- 
nișul logicii. Cum este de aşteptat, poziţia indeterminismului nu este 
clară, nu este categorică. Am văzut că, pentru Boutroux, determinis- 
mul mecanic este cîmpul de aplicare a libertăţii umane prin tehnica 
științifică. Totuşi, indeterminismul continuă să creadă că cel puţin ne- 
cesitatea strictă din determinism ameninţă libertatea omului. „Ne în- 
trebăm ce devin libertatea şi responsabilitatea umană faţă de aceste 
legi, care reprezintă pentru noi natura lucrurilor. Problema este mai 
aprigă astăzi decît era încă în secolul dinainte“ (Boutroux, De Vidée de 
loi naturelle, 1901, p. 135). Drept urmare, caracteristica esenţială a in- 
determinismului nu este negarea radicală a determinismului, ci este slă- 
birea, relaxarea caracterului de inflexibilitate cuprins în necesitate, este 
un fel de jumătate de măsură structurată în lucruri, pentru a reduce 
apăsarea lor. Ţinem să spunem de la început că introducerea în cauza- 
litate şi determinism a noutăţii, a „creației“ nu înseamnă o slăbire a 
necesității, ci dimpotrivă asigurarea ei acolo unde ea părea primejduită 
de identificarea necesarului cu analiticul şi a analiticului cu mate 
maticul. | 

Gândirea franceză mai nouă, prin ceea ce s-a numit „critica ştiinţei, 
a făcut încercări îndrăzneţe de a relaxa, de a compromite determinismul 
cu necesitatea inerentă lui. Principalii reprezentanţi ai indeterminismu- 
lui francez sînt, pe linia spiritualismului lui Maine de Biran, Boutroux 
și Bergson, iar pe linia criticismului J. Lequier și mai ales Ch. Renou- 
vier. Între Boutroux şi Bergson legătura o face tendinţa lui Boutroux 
de a slăbi necesitatea prin introducerea în sfera ei a „contingenţei“, 
adică a apariţiei a ceva nou la fiecare treaptă de existenţă, de la logic 
pînă la lumea psihosocială, iar la Bergson stăruința de a introduce du- 
rata, evoluţia, ambele creatoare, în ordinea spaţial-analitică a materiei. 
În gîndirea lui Boutroux lipsește durata sau evoluţia ca explicaţie a 
contingenţei, cum lipsește şi din gîndirea unui alt contemporan, care şi-a 
edificat concepţia mai recent, din gîndirea lui Nic. Hartmann. Vom 
schița concepţiile celor doi reprezentanţi francezi ai indeterminismului. 
Poziţia lui Boutroux se defineşte prin disocierea necesităţii și determi- 
nismului. „Dacă deci cu biologia determinismul se întăreşte, el coincide 
din ce în ce mai puţin cu necesitatea şi mecanismul. Eroarea filozofiei 

contemporane este de a fi confundat necesitatea și determinismul“ (De 
Llidee de loi naturelle, p. 102). Coinciderea determinismului cu necesita- 
tea se explică prin coinciderea necesității cu matematica și, în cele din 
urmă, a matematicii cu realitatea. Dar matematica însăşi nu este ne- 
cesară, cel puţin în principiile ei, în axiome, care sînt indemonstrabile 
și ipotetice, iar în aplicarea ei la realitate este numai aproximativă. 
„Astfel necesitatea și determinaţia sînt lucruri distincte. Ştiinţa noastră 
nu izbuteşte să le topească într-o unitate“ (ib., p. 141). H. Bergson opune 
libertatea determinismului pe temeiul reducerii acestei antinomii la an- 
tinomiile fundamentale ale filozofiei sale : determinismul exprimă spa- 
tiul, simultaneitatea, cantitatea, iar libertatea exprimă durata, succesiu- 
nea, calitatea. „Problema libertăţii a luat deci naştere dintr-o neînţele- 
gere : ea a fost pentru moderni ceea ce a fost pentru antici sofismele 
școlii din Eleea, şi întocmai ca înseși aceste sofisme, ea are originea în 
iluzia prin care se confundă succesiunea şi simultaneitatea, durata şi 
extensiunea, calitatea și cantitatea“ (Essai sur les données, p. 184). Aşa- 
dar, pentru Bergson, libertatea este prezentă oriunde este durată, crea- 
ție, adică în domeniul vieții şi al spiritului — viața este o manifestare 
a spiritului. Viața se desfășoară fără a fi determinată din afară sau a 
fi predeterminată în elanul ei iniţial, ci ea se face, se creează pe sine în 
fiecare clipă altfel decît a fost înainte. „Elanul vital“ este un „Dum- 
nezeu care se face“ (un dieu qui se fait sau God în the making, cum 
spun englezii), fiindcă nu are o „esenţă“, un fel de a fi imutabil, dat 
dinainte, impus din afară. Existenţialismul a aplicat omului atributul 
modern al divinității care își creează esența. Însăși materia păstrează 
ceva din libertatea spiritului, în măsura în care şi ea durează, are cali- 
tăţi sau, după Boutroux, manifestă contingenţă. 

Obiecţia cea mai eficace împotriva acestei metafizici a libertăţii 
sînt consecințele care decurg din excesul ei de zel. Pentru a salva li- 
bertatea, indeterminismul o descoperă pretutindeni, cum odinioară Epicur 
funda libertatea omului pe acea abatere sau deviere spontană, pe acel 
clinamen al atomilor ce constituie universul. Din nefericire, într-o lume 
liberă nu rămîne loc pentru libertatea umană. Omul este liber, dacă 
restul lumii este previzibil, dacă este supus determinismului. O lume 
liberă face din omul cu puterile sale reduse o jucărie încă mai sigur 
decit determinismul orb sau, în cazul cel mai bun, un colaborator ascul- 
tător al acţiunilir cosmice în adevăr libere și infinit mai puternice. 
Omul, care vroia să-și salveze libertatea prin generalizarea cosmică a 
libertății, devine marioneta unui cosmos capricios. Cum am văzut într-o 
altă metafizică a libertăţii mai nouă, în existenţialism, această doctrină 
dusă pînă la capăt naufragiază în fatalism. Libertatea este o noţiune 
valabilă numai în cadrul vieţii umane, în cadrul voinţei omului. Există 
libertate numai unde există voinţă. Este o eroare a smulge o problemă 
din mediul ei logic și a o împlînta acolo unde ea nu poate fi nici măcar 
pusă, nicidecum rezolvată. Ati 

Învechită este poziția eleuteristă a lui Ch. Renouvier, care descinde 
din Kant, dar care ajunge, sub influența empiriștilor englezi (mai ales 
a lui Hume) și a prietenului său, care a scris puţin, Jules Lequier, la o 
metafizică personalistă şi indeterministă. Pe aceeași linie se găsesc elve- 

țianul Ch. Secrâtan (La philosophie de la liberté, 2 vol., 1848—1849) şi 
belgianul, om de știință, J. Delboeuf (Determinisme et liberte, 1882). 
Pentru a dovedi realitatea suverană a libertăţii, Lequier şi Renouvier 
propun două argumente principale, unul de ordin epistemologic, celă- 
lalt de ordin ontologic. Argumentul epistemologic face întreaga cunoaş- 
tere dependentă de un act de libertate sau de credinţă. Fără libertate, 
dispare deosebirea dintre adevăr şi eroare, fiindcă necesare de la natură 
sînt amîndouă. Libertatea, adeziunea fundează adevărul. Orice cunoaștere 
adevărată are izvorul într-un act de adeziune liberă, de aceea determi- 
nismul este un simplu postulat, o cerință liberă a conştiinţei pentru a 
pune ordine în fenomene. Deci libertatea este condiţia fără de care nu 
este posibilă căutarea adevărului. Nimeni nu mai îmbrățișează astăzi 
concepţia lui Lequier-Renouvier că libertatea ca poziţie subiectivă con- 
diţionează distincția dintre adevăr și eroare. Libertatea nu condiţionează 
nici măcar distincţia dintre bine și rău, ci mai degrabă libere sînt deo- 
potrivă adevărul ca și eroarea, cum deopotrivă de libere sînt faptele 
bune ca şi rele. Libertatea presupune ca date sau fundate pe altă cale 
adevărul-eroarea şi binele-răul. Argumentul scos din existență enunţă 
că înseşi fenomenele duc la afirmarea libertăţii. În adevăr, fenomenele 
ascultă de legea numărului, iar numărul este totdeauna finit, deoarece 
predicatul infinitului neagă esența numărului. Dacă tot ce există este 
finit, existenţa este discontinuă, cunoaște un început absolut sau nede- 
terminat de altceva, nu exclude „spontaneitatea“. Dacă se obiectează că 
începutul absolut nu poate fi conceput, se va riposta că şi seria fără 
început sau finită se sustrage înţelegerii. Ideea de libertate ca început 
absolut sau spontaneitate a fost susținută şi de alţi gînditori : în Anglia 
de Hamilton, în Germania de Hermann Lotze. Acesta nu admite că orice 
eveniment trebuie să aibă o cauză sau că orice cauză trebuie să fie la 
rîndul ei un efect. „Că totalitatea realităţii nu poate exprima absurdita- 
tea unui vîrtej de procese pretutindeni orb şi necesar, în care nu există 
nicăieri loc pentru libertate, această convingere a raţiunii noastre este 
așa de nezdruncinată încît celorlalte cunoștințe le revine numai sarcina 
de a pune de acord cu acest prim punct cert aparenţa contradictorie a 
experienței noastre... Desigur, tot ceea ce gîndim şi denumim efect cere 
o cauză, dar este problematic dacă avem dreptul de a considera, în acest 
sens, orice proces întîmplat ca un efect“ (H. Lotze, Mikroskosmos, vol. I, 
ed. a Îll-a, 1876, p. 292). 

Această întrupare a metafizicii libertăţii pare că salvează libertatea, 
dar cu un preţ greu : întîi, face din cunoaştere un act arbitrar, o afir- 
maţie subiectivă, un simplu postulat independent de situația obiectivă, 
de structura lucrurilor — eu nu cunosc aceasta, fiindcă așa este în rea- 
litate, ci fiindcă așa postulează acţiunea mea practică ; al doilea, intro- 
duce în lume ca şi în viaţa omenească incoerenţa, iraţionalul. Teoria 
voinţei ca început absolut face din libertatea omului un act tot aşa de 
inexplicabil ca şi decretele destinului. Metafizica libertăţii ruinează 
libertatea, nu o salvează. 

O ultimă ipostază a indeterminismului este opera nu a filozofilor, ci 
a oamenilor de ştiinţă, care mai înainte erau cei mai dogmatici apără- 
tori ai determinismului împotriva metafizicii libertăţii. În a doua jumă- 


419 


tate a secolului al XIX-lea, determinismul părea că a cîștigat victoria. 
El a trăit o clipă de glorie necontestată după ce Laplace formulase ipo- 
teza acelui Spirit superior care putea să prevadă tot cursul lumii, în 
cele mai mici amănunte, dacă cunoaştem pozițiile şi vitezele inițiale ale 
corpusculilor ce alcătuiesc masa nebuloasei originare. Zdruncinarea de- 
terminismului științific pare a fi rezultatul investigațiilor mai adînci în 
lumea subatomică, rezultat rezumat de „relația de imprecizie“ formu- 
lată de fizicanul Werner Heisenberg. Este ciudat, cum am mai relevat, 
că şi în știința antică acela care a îngrădit sfera determinismului, pen- 
tru a justifica libertatea umană, este un mare reprezentant al atomis- 
mului, Epicur, la care domina interesul practic-moral asupra celui teo- 
retic-ştiinţific. Atomii în căderea lor în gol se abat de la linia strict 
determinată a mișcării lor, de unde termenul de clinamen folosit de 
Lucrețiu, care traducea termenul grecesc de paren Klesis. Contempora- 
nul nostru W. Heisenberg descoperă „indeterminsmul« în mișcarea ele- 
mentelor „subatomice, a electronilor, a căror traiectorie nu poate fi de- 
terminată totodată în poziţia și viteza lor, fiindcă înseși condiţiile de 
constatare și de măsurare influenţează traiectoria și ele se prezintă ca 
o limită ce nu poate fi depăşită. Numai considerate în numeroase ca- 
zuri, aşadar în numere mari, aşa cum cere statistica, pot fi determinate 
simultan poziţia şi viteza electronului. Heisenberg şi adepţii lui vorbesc 
de o descoperire epocală, revoluţionară, se consideră niște Columbi care 
au descoperit continente teoretice nebănuite. S-a făcut observaţia justă 
că paradoxul lui Heisenberg este produsul unui anumit model al ato- 
mului, al modelului trasat de fizicianul danez Bohr. Acest model este al 
treilea din serie, după acela al lui Thomson și Rutherford, şi nu are 
nimic definitiv. El a adus servicii, dar nu explică fapte noi și de aceea 
trebuie remaniat în lumina experiențelor formidabile care au dus la 
bomba atomică. Noii Columbi să nu uite că vechiul Columb a descoperit 
o lume nouă datorită aparatelor simple ale vasului său cu pînze. „De- 
terminismul strict a servit ca busolă ştiinţei şi i-a permis de a face să 
apară noii Columbi. De ce să-l depreciem, cît timp nu vedem chipul în 
care l-am putea înlocui avantajos ? Determinismul statistic nu-l înlo- 
cuiește. Mai degrabă el este trîmbițașul care vestește apropiata sosire“ 
(A. Polcos, Lrindeterminisme et son rôle dans la science du XIX-e et 
du XX-e siècle, „Scientia“, 1943, p. VII—VIII). În timp ce fizicianul 
cuantist englez Dirac înțelege să meargă pînă la capăt şi să vorbească 
de „voința liberă a naturii“ (free will of nature) în mișcările subato- 
mice, mai degrabă indeterminismul microfizic este triumful hazardului 
decit al libertăţii. În orice caz, dacă electronii se bucură sau nu de liber- 
tate este ceva indiferent pentru conștiința morală (Stumpf, Erkenntnis- 
lehre, vol. II, p. 850). În afară de aceasta, pretinsa limită de netrecut 
descoperită de Heisenberg nu ruinează determinsmul, ci îl presupune. 
Max Planck, descoperitorul cuantului de acţiune, care este la ordinea 
pretinsei limite, scrie : „tocmai existenţa unei astfel de limite obiective, 
aşa cum întîlnim în cuantumul elementar de acţiune, trebuie să fie con- 
siderată ca semn al unei determinate legalităţi, care fără îndoială 
nu poate fi redusă la rîndul ei la statistică“ (M. Planck, Die Physik im 
Kampf um die Weltanschauung, 1935, p. 19). Planck adaugă just că acel 

cuantum de acțiune este o constantă elementară care, ca şi celelalte 
constante (sarcina sau masa electronului), este o mărime dată absolut, 
căreia nu i se poate atribui nici o imprecizie principială. 


C. Liberul arbitru şi voinţa. A treia mare tentativă de a legitima 
libertatea a făcut din om o excepție cosmică, un fel de monstru al exis- 
tenței : pretutindeni în lume și chiar în stratele componente ale omu- 
lui, în corpul și nu mai puţin în laturi ale sufletului, determinismul 
domneşte fără rival. Numai voința omului este liberă, este un „liber 
arbitru“, care se poate decide de a săvîrşi sau de a nu săvîrşi o acțiune, 
de a o săvîrşi într-un fel sau în felul contrar, „indiferent“ de tăria mo- 
bilelor şi motivelor. Numai omul lucrează nedeterminat prin voinţa sa, 
restul lumii este determinat. Libertatea este totuna cu nedeterminarea. 
Soluţia aceasta rezervă omului ceea ce soluția dinainte ar vrea să gene- 
ralizeze în toată lumea materială, pentru a slăbi tirania şi a subția ca- 
racterul necesar al determinismului. 

„Liberul arbitru“ al voinței a fost enunțat într-o formă radicală și 
consecventă, ca și într-o formă moderată, mai degrabă inconsecventă, 
mascată. Forma consecventă nu tolerează la voinţă, în toate momentele: 
ei interioare, nici un fel de determinare, de condiționare. Voința nu: 
depinde de nici un antecedent, nici din afara conștiinței, nici din in- 
teriorul ei. Forma inconsecventă, timidă, ca o concesie inevitabilă fă- 
cută faptelor, admite că condiţiile interne, mobilele şi motivele o înclină, 
dar nu o determină. Ultimul cuvînt îl are voinţa suverană, care taie 
nodul gordian sau aruncă spada în balanţă. O reabilitare a liberului ar- 
bitru în accepţia moderată a schițat Em. Leroux în comunicarea făcută 
la Societatea franceză de filozofie sub titlul Le sens de la liberté hu- 
maine, în care susține că „noțiunea de liber arbitru ar putea să acopere 
o realitate fundamentală“. („Bulletin de la Société française de philo- 
sophie“, 1938, fasc. 1, p. 8). Un citat tipic va arăta mai precis poziţia 
șovăielnică a acestui indeterminism uman, precum şi postulatele sale 
riscate. „Actul liber poate fi oare în mod real contingent, nedeterminat, 
adică neprodus necesar de ceva, fără a fi totuși întîmplător sau arbitrar, 
adică lipsit de rațiune sau de motivare internă ? Cred că putem răspunde 
da, că este posibil să concepem liberul arbitru ca contingent și nefor- 
tuit. Dar, pentru a face loc acestei concepții, trebuie să admitem că 
există în noi două ordine de «rațiuni» sau de principii de acţiune ete- 
rogene, ireductibile, neavînd o măsură comună, și că fiecare din noi 
poate, cel puţin în unele clipe ale vieţii sale sau chiar în toate, să ia o 
atitudine mai favorabilă fie pentru una sau alta din aceste ordine, fie 
să apese într-un sens sau altul. În adevăr, dacă este așa, noi nu lucrăm 
niciodată «fără rațiune» ; există raţiuni pentru fiecare din actele noastre 
și totuși acțiunea noastră nu este necesar determinată de această ra- 
ţiune și noi nu sîntem totdeauna ceea ce am putea să fim. Există ra- 
fiuni precise în favoarea fiecărei alternative, dar de fapt nici o grupă 
de rațiuni nu apare prin ea însăși absolut hotărîtoare. În faţa acestei 
incertitudini persistente, singur eul poate tăia nodul gordian. El este 
invitat să opteze riscînd“ (îb., p. 11—12). 

Este vădit că a doua formă se deosebește de cea dintii numai gra- 
dual, nu principial, calitativ. La ce folosește înclinarea, dacă voinţa trece 
peste înclinaţie ? În ambele forme ale libertăţii ca indeterminaţie „ar- 
bitrară“, aceasta este „posibilitatea contrariilor« sau „indiferența“ : 
voința poate „alege“ sau nu, adică poate voi sau nu, poate „alege“ o 
direcţie sau alta opusă, împotriva înclinaţiei. Pe scurt, voința şi deci 
eul este un „liber arbitru indiferent“ (liberum arbitrium indifferentiae), 
care alege „scopurile și mijloacele“ fără vreo influență din partea in- 
tensităţii sau valorii motivelor care pledează pentru un scop sau altul, 
pentru un mijloc sau altul. Aşadar, voinţa se decide, „alege“ fără mo- 
tive, fără raţiuni. Teoria „liberului arbitru“ s-a rezemat mai ales pe 
procesul „alegerii“ pentru a legitima libertatea voinţei. Vom vedea că 
teoria falsifică faptele. Notăm în treacăt că pentru o justă interpretare 
a libertăţii interne nu au vreo semnificaţie deosebită următoarele două 
experienţe psihologice. După unii, tipică pentru afirmarea libertății 
este lupta internă, zbuciumul între bine şi rău, oscilația continuă înainte 
de intervenţia decisivă, arbitrară a voinţei — aceasta este părerea lui 
Leroux. După alţii, dimpotrivă, dovada libertăţii stă în desfășurarea fără 
obstacole, oarecum spontană a procesului voluntar, izvorirea fără luptă 
şi sfişiere interioară a deciziei din reflecția deliberatoare și liberatoare. 

Nu vom zăbovi critic asupra noțiunii de liber arbitru, noţiune as- 
tăzi compromisă. Dealtfel, împotriva aparențelor produse de o vană 
dispută, partizani consecvenţi ai liberului arbitru sînt extrem de rari, 
chiar în rîndul teologilor. Obiecţiile împotriva liberului arbitru au de- 
venit clasice. Dacă libertatea este totdeauna capacitatea de a opta între 
posibilităţi contrare, atunci cu cît o conştiinţă este mai perfectă şi lu- 
crează fără şovăială şi fără abatere pe linia dreptăţii şi bunătăţii, cu 
atît ea este mai puţin liberă. Dumnezeu, care este bunătatea însăşi, ar 
trebui să fie fiinţa cea mai puţin liberă. Dar acţionarea neclintită, cons- 
tantă pe linia bunătăţii morale ridică și o altă problemă care a agitat 
gîndirea scolastică. Este voința divină determinată de rațiunea divină, 
de ideea binelui, sau ea se hotărăște independent de rațiune, aşa încât 
binele nu este ceea ce raţiunea găsește că este bun (tomismul), ci binele 
este ceea ce a hotărît Dumnezeu, independent de rațiune (scotismul) ? 
Se înţelege că teoria liberului arbitru este mai înrudită cu voluntaris- 
mul lui Duns Scotus decît cu intelectualismul lui Toma d'Aquino. Dar 
totodată teoria trădează cît este de periculoasă cînd este aplicată la 
om. Dacă nu există nici o legătură, nici o punte între voința mea și 
trecutul meu sau cu restul lucrurilor, în care intră şi semenii mei 
atunci libertatea este un capriciu, un hazard, se confundă cu fatalitatea 
interioară. Ceea ce este destinul pentru lume, este liberul arbitru pen- 
tru persoană. Liberul arbitru, care ar trebui să justifice morala, adică 
distincţia dintre bine şi rău, şi responsabilitatea, adică acuzaţia şi pe- 
depsirea, se întoarce împotriva acestora, le ruinează. Un act care n-are 
nici o cauză, un act în adevăr arbitrar, nu poate fi imputat unei con- 
ştiinţe, fiindcă în faţa hotărîrii arbitrare sînt zadarnice orice reflecţie 
orice luare în considerare a intereselor străine, orice sentimente altruiste. 
Liberul arbitru contrazice nu numai experiența generală, experiența 
ordinei legale, dar se contrazice şi pe sine, este o monstruozitate logică 
O acţiune absolut liberă, incalculabilă, fără legătură cu ceea ce a fost 

și cu ceea ce va urma este tot atît de fără valoare ca şi o mișcare oarbă, 
un gest mecanic. Determinismul justifică mai bine opera educativă, in- 
fluența legilor cu sancţiunile lor asupra conștiinţelor, convieţuirea oa- 
menilor care reclamă o comportare constantă, previzibilă, fără capricii, 
a indivizilor. La ce foloseşte pedeapsa dacă ea nu exercită nici o înrîu- 
rire asupra voinţei, dacă ea nu devine un motiv sau un mobil al voin- 
telor. 

Ne rămîne să cercetăm în ce constă acea „indiferență“ a voinței față 
de „posibilitățile contrare“. Voința este liberă, se spune, ca să ne hotă- 
rască pentru sau contra, într-o direcție sau alta. Credința că noi avem 
capacitatea de a alege oricum, pentru sau contra, înainte de a alege, 
este gratuită, nefundată, fiindcă echivalează cu o profeție. Conștiinţa, 
notează just J. St. Mill, nu este niciodată profetică. „Conştiinţa îmi spune 
ceea ce fac sau ceea ce sînt. Dar ceea ce sînt capabil de a face nu cade 
sub conştiinţă“ (La philosophie de Hamilton, p. 551). Nu ştim niciodată, 
continuă Mill, ceea ce sîntem în stare să facem înainte de a fi lucrat. 
Pretinsa conştiinţă că putem lucra și într-un fel și în altul nu a luat 
naştere din experienţă, ci este o iluzie. Deci prospectiv, profetic nu pu- 
tem şti, înainte de a lucra într-un fel, că putem lucra şi altfel. Fapta 
noastră izvorăşte adeseori dintr-un proces laborios de deliberare, în care 
nu știm niciodată dacă un motiv a biruit, fiindcă a fost cel mai tare, 
sau a fost cel mai tare, fiindcă a biruit, chiar dacă nu a fost cel mai 
moral, ca în jelania Medeei lui Ovidiu : video meliora proboque, dete- 
riora sequor. Este semnificativ, pentru soluționarea problemei, că în 
deciziile laborioase, chiar dramatice, sentimentul libertăţii discreţionale: 
se asociază intim cu sentimentul că „nu putem voi altfel“, ba chiar că 
am fost tîrîţi de o putere superioară — Luther repeta „nu pot altfel“. 
Încă mai puţin „posibilitatea contrariilor« se justifică retrospectiv, post 
festum, după execuţie. Este o slăbiciune ridiculă a unora (care sînt foarte 
mulţi) de a crede, după ce a lucrat într-o direcție, că el putea lucra tot 
aşa de bine în direcţia contrară. Cunoaşterea unei acțiuni împlinite și 
mai ales a efectelor ei a îmbogăţit conștiința, a făcut-o să depăşească 
constelația psihică dinaintea acţiunii. Situaţia psihică este alta. Lecţia 
scoasă din fapta împlinită este ca lozul cîştigător după tragerea loteriei, 
cu singura deosebire că aflarea numărului câștigător nu-mi mai folo- 
seşte la nimic — loteria rămîne loterie —, în timp ce experiența unui 
eşec sau succes este o îmbogăţire a vieţii, este o învățătură practică. 
Mai degrabă noua conștiință dobîndită după acţiune pledează pentru de- 
terminism, dacă o interpretăm fără iluzii. S-a invocat ca dovadă a li- 
berului arbitru regretul, căința, remuşcarea de conștiință după săvîrşirea 
unei acţiuni, care înainte de execuţie este primită ca bună, iar după 
execuţie este condamnată ca rea. Dimpotrivă, căinţa este o dovadă pen- 
tru determinism, o dovadă a rolului pe care îl are cunoașterea în con- 
diţionarea vieţii morale, a voinței. Căința arată că individul a câștigat 
vederi şi puteri noi, că s-a perfectionat, că a cioplit marmura rebelă a 
interiorului. Fiecare acţiune dezvăluie noi disponibilităţi ale eului. 

Vom spune în concluzie că ideea liberului arbitru s-a impus atunci 
cînd actul voluntar a apărut ca o hotărîre anevoie cîștigată, după o luptă 
interioară dramatică, după o sfişiere a eului între cel puţin două alter- 
native contrare. Cînd în conștiință se ciocnesc motive deopotrivă de 

tari, cel puțin în aparență, cînd deci jocul motivelor nu izbutește să 
impună voinţei o directivă, voința intervine printr-un fiat „arbitrar“ în 
favoarea unui motiv sau altul, uneori pentru motivul cel mai slab. In- 
terpretarea dată de teoria liberului arbitru procesului deliberativ dra- 
matic este eronată. S-ar zice că motivele care se ciocnesc nu sînt ale 
mele, nu aparțin eului, ci sînt exterioare şi-l solicită antagonist, el ră- 
miînînd totuși arbitru, avînd ultimul cuvînt. J. Nabert, în lucrarea sa 
L'expérience intérieure de la liberté, 1936, a făcut justa observație că 
ideea de liber arbitru a luat naştere dintr-o slăbiciune a voinței care 
nu izbuteşte a se hotărî, dintr-o căutare de sine a eului, dintr-o diso- 
ciere internă, și nicidecum dintr-o putere suverană a conștiinței. Omul 
în adevăr liber nu se simte divizat interior, ci dimpotrivă de acord cu 
sine, oarecum dus de un avînt care rămîne credincios sieși. 


Voința liberă 

Expunerea de pînă acum a avut un caracter preliminar. Rezultatul 
este descoperirea următoarei alternative : libertatea este sau indetermi- 
nație, absenţa cauzei, ruinarea spiritului teoretic, apologia iraţionalismu- 
lui, acţiunea nematurată, radical contingentă, sau o anumită determina- 
ție, forma cea mai înaltă a determinismului, o transcendare în chiar 
interiorul determinismului. În a doua [parte] a alternativei, libertatea 
nu este, cum spune Oct. Hamelin, o „sinteză a necesităţii și contingen- 
ei“, ci este forma pe care o ia necesitatea în anumite condiţii, în con- 
dițiile conștiinței de sine. Libertatea este auto-determinaţia. Definiţia nu 
este greşită ; ea depinde însă de ce se înţelege prin autodeterminaţie. Li- 
bertatea este ireductibilă la determinism, la orice formă de determinism, 
ea se ridică recesiv, ca o realitate originală, pe piedestalul determinis- 
mului, care vine înaintea libertăţii sub aspectul de autodeterminaţie. 
Aceasta este teza pe care dorim să o demonstrăm: autodeterminaţia 
este determinismul care domină libertatea recesivă. Libertatea, ca reali- 
tate pur umană, este legată recesiv numai de aspectul cel mai înalt al 
determinismului — de autodeterminaţie. 


Libertatea este inerentă acţiunii individualului, nu generalului. Nu 
există libertate fără individualitate. Cum realitatea este alcătuită din 
indivizi, orice acţiune individuală ar trebui să fie o acţiune liberă. Dar 
totodată am statornicit că individul este constituit din note generale 
prin care individul acționează, fiindcă el însuşi, independent de notele 
generale, nu acționează, ci are rolul de a ţine laolaltă generalii pentru 
ca ei să acționeze. De altă parte, ne amintim că acțiunea generalului 
este totdeauna necesară, deci este o acțiune care se poate repeta, o ac- 
țiune iterativă. În acţiunea individului conlucrează armonic, acţionează 
convergent, unitar componentele generale și astfel se constituie noua 
realitate a finalismului, a teleologiei. Finalismul s-a constituit pe teme- 
iul unei cauzalităţi în condiţii speciale statornicite de prezenţa individua- 
lului ce integrează armonic acţiunile notelor generale. Din acest punct 
de vedere, există simetrie între finalism și libertate, dar ele sînt reali- 
tăți distincte : finalismul se întinde pe tot cuprinsul lumii; libertatea 
este un specific uman. În adevăr, libertatea se constituie tot în cadrul 

individului, ca şi finalitatea, dar în cadrul unui anumit individ : liberta- 
tea este acțiunea individului conștient de sine, fiindcă individul voieşte 
numai dacă este conştient de sine. Voința liberă nu numai că are ori- 
ginea, ca tot ce este sufletesc, uman sufletesc, în conștiința de sine, ci 
este conştiinţa de sine în acţiune. Voința liberă este atitudinea eului 
integral, a „persoanei“ ; ea începe să se schițeze odată cu apariţia con- 
științei de sine pe la virsta de doi ani şi se dezvoltă în tot cursul vieţii. 
Viaţa conştientă este educaţia voinţei libere. Soluţia dată de Bergson 
problemei voinţei libere, soluţie considerată originală, este în cele din 
urmă consacrarea ecuaţiei dintre libertate şi acțiunea întregului eu. „Pe 
scurt, sîntem liberi cînd actele noastre emană din întreaga noastră per- 
sonalitate, cînd ele o exprimă, cînd ele au cu ea această asemănare de 
nedefinit pe care o găsim cîteodată între operă și artist. În zadar se va 
pretexta că noi cedăm atunci influenţei atotputernice a caracterului 
nostru. Caracterul nostru este tot noi; și fiindcă ne-a plăcut să tăiem 
persoana în două părți, pentru a considera rînd pe rînd, printr-un efort 
de abstracţie, eul care simte sau gîndeşte şi eul care lucrează, ar fi 
oarecum copilăresc a conchide că unul din cele două euri apasă asupra 
celuilalt“ (Bergson, Essai, p. 132). Libertatea este dar solidară cu o anu- 
mită acţiune în lume, cu acţiunea individualităţii conştientă de sine. 
Voința liberă sau acţiunea izvorită din conştiinţa de sine nu este însă 
ea însăşi individuală, ci este tot generală, ca tot ce acţionează direct. Se 
știe că totdeauna acționează cauzal un individ, dar printr-o notă gene- 
rală. Se impune aci o hotărîtoare precizare, care poate explica rolul in- 
direct al individualităţii conștiente de sine în actul voluntar. Acţiunea 
voluntară presupune intervenţia unui anumit general: nu este acţiunea 
Unei proprietăţi care se află în unitate cu individualul conştient, ca 
perceperea, reprezentarea (imaginea), afectivitatea (sentiment), gîndirea 
(ideea), ci este acţiunea celuilalt general, a relaţiei, a unei anumite re- 
laţii. Cum relaţia se defineşte prin termenii ei, voința este relaţia cau- 
zală sau relaţia de acţiune a omului conştient de sine. Prin om, un 
termen al relaţiei, individualul este prezent în cauzalitatea voluntară, 
model al cauzalităţii. Dar individualul (omul) poate fi prezent şi în 
celălalt termen al relaţiei, acela care suferă efectul, dacă actul volun- 
tar are ca obiectiv transformarea propriei conştiinţe, nu a unei părți 
din lumea externă. 

Discuţia dinainte evocă o anumită opoziţie adeseori folosită de fi- 
lozofia contemporană. Este vorba de opoziţia dintre ceea ce am putea 
numi libertatea ideală şi libertatea reală. Înţelegem oare prin libertate 
atitudinea sublimă a înţeleptului stoic şi spinozist, sau a sfîntului creş- 
tin, prin care conștiința se descătușează de presiunea exteriorului, re- 
fugiindu-se în „libertatea interioară“, în bastionul de necucerit al in- 
teriorului — şi atunci libertatea este un ideal, un termen îndepărtat, 
de care ne putem apropia fără a-l atinge poate vreodată ? Sau înţele- 
gem o stare de lucruri reală, actuală şi chiar banală ? În cazul întîi li- 
bertatea este rară ; în cazul al doilea este cotidiană sau, cel puțin, obiş- 
nuită. Bergson şi discipolul său Ed. Le Roy vorbesc de „acte libere* 
ca de gesturi rare, în care persoana se angajează dramatic, la răscruce 
de solicitări și de riscuri, într-o direcţie hotăritoare pentru toată viaţa. 
Noi nu rezervăm numele de voință liberă numai acelor acte excepţio- 

nale, decisive pentru viaţă, ci oricărei acţiuni voluntare, independent de 
importanţa obiectului ei. Voința liberă se diferenţiază după obiectivele 
ei și de aceea semnificaţia ei variază după obiective. În ea însăși voința 
liberă rămîne aceeaşi, ca. raport cauzal cu toată varietatea obiectivelor 
ei. Este totuși un sîmbure de adevăr în ideea că „adevăratul“ act vo- 
luntar liber este rar. Voința nu este o proprietate, o însuşire a conşti- 
inţei, cum sînt perceperea, reprezentarea, sentimentul, gîndirea. Pro- 
prietăţile nu lipsesc niciodată unei conștiințe, nu pot fi pierdute, ci 
numai variază în particularităţile lor (percepții, imagini, afecte, gînduri, 
idei). Conștiinţa nu voieşte totdeauna, ci numai în certe condiţii pe care 
le vom cunoaşte îndată, iar voința — este semnificativ — nu este ceva 
care poate fi cîștigat sau pierdut. Ciştig şi pierdere sînt valabile numai 
pentru proprietăți, ale căror particularităţi variază : o imagine dispare, 
alta apare ; o idee dispare, alta apare. Înainte de voinţă nu există non- 
voinţa, care nu trebuie confundată cu a voi-nu (noluntas). În această 
situaţie specială de apariţie, care nu este precedată de dispariţie, se află 
numai relaţia. De aceea voinţa liberă este o anumită voință — anumită 
prin structura ei pe care urmează să o cunoaștem acum. 'Ţinta noastră 
este să arătăm că determinismul nu suprimă libertatea, ci se încoro- 
nează cu libertatea, dacă el devine determinismul unei conștiințe totale. 
Cum spunea Alfred Fouillee, determinismul poate fi întrebuințat îm- 
potriva determinismului. Pe scurt, dorim să aflăm cum se constituie 
forma superioară a determinismului, fundamentul libertăţii, și în ce 
sens determinismul în genere este principiul libertăţii. 

Analiza datului care este voinţa trebuie să înceapă prin a elimina 
două erori sau iluzii care pîndesc în preajma cercetării noastre. Prima 
iluzie consideră voința nu numai ca o proprietate permanentă a con- 
ştiinţei, ci chiar ca o proprietate fundamentală, cum crede voluntaris- 
mul, care dă termenului de voință cea mai mare întindere, aşadar care 
extrapolează voința pînă la identificarea ei cu simpla acţiune anorganică 
sau organică. Reprezentantul tipic al unui asemenea voluntarism este 
Schopenhauer. Prima iluzie face un pas mai departe : ea separă strict 
voinţa de rațiune sau inteligență, făcînd din ea o facultate independentă, 
nu numai primordială. Este raţiunea superioară voinţei, cum credea 
intelectualismul lui Toma, sau dimpotrivă voința este superioară inte- 
lectului, cum credeau Duns Scotus și chiar Descartes ? Teza noastră este 
că voinţa nu poate fi socotită o proprietate psihică distinctă de celelalte 
proprietăţi, ci voinţa este o conlucrare a acestora în anumite condiţii. 
Orice act voluntar se constituie prin componența percepțiilor, imaginilor 
(reprezentărilor), afectelor şi ideilor, dar el este încă ceva. A doua iluzie 
rezăltă din cea dintii : orice voinţă este o „alegere“. Actul voluntar este 
o decizie, o alegere între mai multe posibilități opuse, în urma unei 
deliberări. În alegere stă caracterul de luptă, de dramatism al voinţei. 
Aceasta este convingerea psihologului elveţian Claparède în memoriul 
prezentat la al V-lea Congres internaţional de filozofie ţinut la Nea- 
pole, 1925, sub titlul La definition de la volonté. Astfel se vorbeşte de 
o decizie sau alegere a scopurilor, ca şi de o alegere a mijloacelor. Con- 
vingerea noastră este că alegerea nu constituie voința, că deci „angaja- 
rea“ nu este condiţia prealabilă a voinței. Dimpotrivă, alegerea nu este 
însăși voința, ci voinţa preexistă alegerii, iar alegerea este posibilă în 

urma constituirii voinţei. Nu voim fiindcă alegem, ci alegem fiindcă voim. 
Existenţialismul a exagerat romantic „angajarea“, alegerea, aflarea în- 
tr-o „situaţie“ ca moment esenţial al voinței. Nu numai că alegerea 
presupune constituită voința, dar ea nu este cerută totdeauna de voința 
constituită independent de ea. Exemplele cele mai dramatice de voinţă 
sint tocmai acelea în care dispare alegerea şi apare “„constrîngerea“, 
acelea în care cel ce voiește declară ca Luther, cînd a luat hotărîrea să 
rupă cu catolicismul : „nu pot face altfel“. Actele de voinţă care nu se 
lovesc de obstacole morale sau obiective, actele de voinţă care nu au 
de ales între posibilităţi se desfășoară „spontan“, şi totuşi dau impresia 
celei mai perfecte libertăţi. 

Vom examina structura voinței pentru a surprinde pretinsa „sin- 
teză“ a necesității şi a libertăţii. Voința are un întreit sens: voinţa 
însăşi sau voirea, cel care voiește sau voitorul și voitul sau scopul voin- 
tei. În genere, voinţa este confundată cu voitul, cu scopul urmărit, ceea 
ce în parte este legitim, fiindcă voința se diferenţiază după obiectivele 
ei, după ceea ce este voit. Fenomenologia tradițională a „actului vo- 
luntar“ distinge patru momente ale actului: conceperea scopului, de- 
liberarea, decizia şi execuţia. Dacă prin deliberare se înţelege reflecţia, 
ascuţita conștiință de sine, deliberarea este prezentă în voinţă de la 
început pînă la sfîrșit. Dacă prin decizie se înțelege o luare de atitudine, 
de asemenea ea este legată tot timpul de voinţă. Dacă însă prin decizie 
se înţelege o alegere între mai multe mijloace — nu scopuri —, nu 
orice voinţă este o alegere, o decizie. În adevăr, nu întîlnim alegere, 
decizie în două cazuri : a) cînd mijlocul se impune de la sine ca cel mai 
favorabil (de exemplu cînd ieșirea dintr-un conflict între cei ce se 
simpatizează este împăcarea, sau cînd voința de a satisface foamea se 
folosește de mînczrea ce se află la dispoziție pe masă etc.) ; b) cînd nu 
există decît un mijloc de a atinge scopul, iar mijlocul nu este plăcut, 
deci cînd există constrîngerea. Conceperea scopului este un moment 
necesar al voinței; ea este totuna cu constituirea voinţei. În constitui- 
rea voinței, esenţialul este scopul sau voitul. Nu există voinţă fără un 
voitor și un voit. Unde există voinţa, este voit ceva, este prezent un 
scop. Deci momentul inițial al voinţei este conceperea scopului. Al doi- 
lea moment este fixarea mijloacelor. Mijlocul nu este ceva deosebit de 
scop, ci este o lărgire, o diferenţiere a scopului. Nu există scop de rea- 
lizat fără mijloc, deci scopul este prin sine un proces de lărgire într-o 
serie de mijloace. În realitate nu există un scop de o parte, mijloace de 
altă parte, și nici mai multe scopuri puse alături, ci o continuă dife- 
renţiere a scopului inițial. Esenţial este scopul iniţial; el constituie 
voința. Lărgirea lui în două sau mai multe mijloace, între care se face 
alegerea, sau într-un singur mijloc care exclude alegerea, deoarece ale- 
gerea presupune o alternativă, un conflict, așadar lărgirea scopului pre- 
supune constituită voința, decizia. Dacă decizia nu este rezervată ale- 
perii între mai multe mijloace, conceperea scopului se confundă cu de- 
cizia. Aristotel observase cu justețe că nu există propriu-zis o alegere 
a scopurilor, ci numai a mijloacelor (Aristotel, Ethica nicomacheia, III, 
16). G. Belot a confirmat observaţia lui Aristotel. „Îndată ce scăpăm 
de formule mai mult sau mai puțin convenţionale, prin care avem obi- 
ceiul de a vedea lucrurile, verificăm ușor în concret cuvîntul lui Aristo- 


427 


tel : nu deliberăm asupra scopurilor. Fie în politică, fie în morală, cele 
mai multe din problemele ce le discutăm în realitate se referă la mijloace“ 
(G. Belot, Etudes de morale positive, vol. I, ed. a II-a, 1921, p. 60). Pe 
scurt, voința se constituie în concepţia sa ca decizie şi este urmată de 
execuţie, a cărei deosebită însemnătate va fi subliniată. În ce privește 
ordinea scop-mijloc, ea este alta, după cum ne instalăm în punctul de 
vedere al deciziei sau în acela al execuţiei. Pentru decizie, mijlocul vine 
după scop, fiindcă primul este o lărgire a celui de al doilea; pentru 
execuţie, mijlocul precede, fiindcă el face scopul realizabil. Cine vrea 
scopul, vrea mijlocul, iar cine vrea mijlocul, execută scopul. 


Constituirea lui „eu vreau“. Esenţialul în voinţă este constituirea 
lui „eu vreau“, așadar este reacția individului, atitudinea eului. Acesta 
este punctul care a îngreuiat analiza voinţei și a provocat cele mai multe 
confuzii. Orice voință este voință de a acţiona. Poate că nu ar fi fost 
necesară această precizare, deoarece nu există voință fără a acționa. 
„Voința de a acţiona“ este totuna cu „a voi“. Voința se deosebeşte de 
„veleitate“, care nu are în constituţia ei orientarea spre acţiune. Voința 
de a acţiona nu include încă ce anume vom acţiona; aceasta este o; 
particularizare a voinţei de a acționa. Căci nu însăși acţiunea este voită, 
este scopul, ci voința de a acționa ceva, care este scopul. Scopul este 
totdeauna o schimbare, căci acțiunea produce totdeauna o schimbare. 
Accentul în voință cade pe schimbarea de „efectuat“ ; numai cînd ne 
reprezentăm schimbarea de realizat, s-a constituit voința. Un alt mo- 
ment trebuie să fie clarificat. Nu se constituie voinţa dacă eul sau 
conștiința nu are în prezent o suferință, o stare penibilă pe care eul 
tinde să o îndepărteze, să o des-realizeze. Primul moment al voinţei 
este o negaţie, este tendința de a scăpa de suferința prezentă. Dar şi 
acest punct poate da naștere la neînțelegeri. Fireşte că suferința este o. 
stare afectivă care aparține conștiinței mele, dar suferința mea este 
provocată de ceva, este dar legată de un obiect, de o realitate. Obiectul 
ce provoacă durerea mea poate fi propria mea persoană (în caz de boală, 
de neliniște şi îngrijorare), sau poate fi un obiect străin. Iar obiectul 
străin poate să provoace durerea mea fie pentru că a lucrat așa neinten- 
ţionat (realitate anorganică), fie pentru că a lucrat intenţionat (un alt 
om), fie că acesta simte o durere şi eu o trăiesc prin simpatie ca propria 
mea durere. Pe scurt, durerea mea nu este prin obiectul ei totdeauna 
„egoistă“, ci poate fi „altruistă“. În orice caz, durerea este primul im- 
puls al voinţei, urmînd ca ea să fie înlăturată, dar nu este niciodată 
scopul voinței. Nimeni nu are ca scop sau ca voit suferința, afară numai 
dacă nu este victima pervertirii, ca în cazul masochismului sau algofiliei 
degeneraților şi psihopaţilor, dar și atunci durerea nu mai este durere, 
ci un fel de plăcere. Simpla prezenţă a durerii, a suferinței nu consti- 
tuie încă voinţa. Negarea ei este numai un moment necomplet al voinţei. 
Pentru a putea trece la al doilea moment se cere ca durerea să devină 
conștientă şi să fie repudiată atunci cînd s-a întrezărit ieșirea din 
suferinţă. 

Al doilea moment este constituit de perspectiva „posibilului“, la 
care distingem trei aspecte. Primul aspect este caracterul de viitorime 

al noii situaţii : ieşirea din suferinţa prezentă este o chestie de viitor, 
este numai o reprezentare, nu o realitate, o actualitate, este o schimbare 
reprezentată. Al doilea aspect este convingerea că „posibilul“ este rea- 
lizabil, că nu este utopic, deci că ieșirea din suferință poate fi realizată 
sau, cum spune Hans Driesch, că corpul meu poate participa la execu- 
tarea deciziei, la efectuarea schimbării voite. Tot ce este voit este ac- 
cesibil. „Idealul“ în sensul de inaccesibil nu este voit; iar dacă este 
voit, se recunoaște implicit că voitul este considerat ca accesibil. Cu al 
treilea aspect, ceea ce este voit, schimbarea viitoare reprezentată apare, 
în contrast cu suferința prezentă, ca aducătoare de plăcere, de bucurie, 
de „mai bine“. Orice voinţă este o voinţă a plăcerii, a bucuriei. Dar nu 
însăşi plăcerea este voită, căci, cum spune J. Rehmke, plăcerea însăși 
nu produce plăcere, ci este voit un obiectiv aducător de plăcere. Obiec- 
tivul aducător de plăcere nu este necesar propriul corp, ci poate fi un 
lucru străin. Nu există obiect care să nu apară „în lumina plăcerii“; 
uneori chiar moartea, neantul se înfățișează ca o eliberare, ca o fericire, 
ca un izvor de satisfacţie. Condamnarea obișnuită a plăcerii în numele 
„moralei“ rezultă din confundarea plăcerii în genere cu plăcerea pro- 
dusă de propriul corp. Nu se poate nega că adeseori plăcerea este cău- 
tată cînd izvorul ei este propria „carne“, dar încă mai puţin se poate 
nega că multe alte obiective sînt învăluite în plăcere, ca de exemplu 
împlinirea datoriei sau sacrificiul pentru o cauză scumpă. Nimeni nu 
vrea „plăcere pentru plăcere“, ci un anumit obiect aducător de bucurie. 
Esenţialul este nu însăși plăcerea, ci obiectul care produce plăcerea. Plă- 
cerea. este um factor constant, pe cînd obiectele plăcute variază. Se 
întîmplă adeseori ca dintr-o mare mulţime de lucruri să reținem ceea 
ce ele au comun. Este tocmai cazul de faţă. Trecem peste factorul va- 
riail și subliniem factorul comun. Dar se poate întîmpla și invers. Tre- 
cem cu vederea ceea ce este comun și reținem factorul variabil. Dacă 
în morală s-ar fi procedat așa, demult ar fi fost lichidat „hedonismul“, 
doctrina că scopul acţiunii este plăcerea (hedone). Şi acum o precizare. 
întocmai cum noi nu voim nici o durere prezentă, nici una viitoare, tot 
aşa noi nu voim nici o bucurie prezentă, fiindcă nimeni nu vrea ceea 
ce posedă, ci numai o bucurie viitoare, pe care o dobîndim prin acţiunea 
noastră. De aceea ca momente ale voinței sînt numai o durere prezentă, 
actuală şi o plăcere numai reprezentată, eventuală. În voinţă contrastează 
o durere actuală şi o plăcere imaginată, fiindcă durerea şi plăcerea nu 
pot sta împreună în aceeași clipă sufletească, ci numai sentimentul du- 
rerii şi reprezentarea, imaginea plăcerii. Este o caracteristică a voinței 
şi a sentimentului că nu pot sta laolaltă, în același timp, voința sau 
sentimente contrare, în timp ce idei contrare pot şi trebuie să coexiste, 
altminteri n-am putea constata că sînt contrare sau contradictorii (Hugo 
Münsterberg, Griindziige der Psychologie, vol. I, 1900, p. 351). Dacă 
durerea simțită şi bucuria reprezentată stau împreună în voinţă sau în 
conştiinţa celui ce voiește, dimpotrivă în obiectivul voit se cuprinde 
numai bucuria. Durerea există în obiectiv numai sub forma de negare 
a ei. Deci scopul voinţei este o schimbare cu două laturi : desrealizarea 
durerii şi realizarea bucuriei. Iar schimbarea, avînd două feţe, se întil- 
neşte şi la subiect (trecerea de la durere la bucurie) şi la obiect (trece- 
rea de la obiectul ce produce durere la obiectul ce produce bucurie). 

Greşim dacă reducem voitul la simpla negaţie a durerii sau la simpla 
afirmație a plăcerii : scopul le cuprinde pe amîndouă (J. Rehmke, Das 
Wollen, 1926, p. 35). l 

Orice act de voință presupune ceea ce Rehmke numeşte „contrastul 
practic“ în toate momentele şi aspectele arătate înainte. Contrastul prac- 
tic este fundamentul voinței ; el determină voința ; prin el voința ascultă 
de principiul universal al determinismului. Dar totodată fiindcă contras- 
tul practic este intrinsec conștiinței, fiindcă el este o dramă ce se joacă 
în conștiință, oricare ar fi condiţiile externe, voința este nedeterminată, 
este liberă. Necesitatea și libertatea sînt două fețe ale aceleiaşi realităţi 
psihice. Dar acest adevăr trebuie adîncit prin noi amănunte descriptive. 
Contrastul practic este condiția necesară pentru acţiunea liberă. Nu este 
condiția suficientă pentru constituirea voinței. Voința cuprinde un al 
treilea moment care este momentul esenţial : pe baza contrastului prac- 
tic, eul, conştiinţa ca întreg, se raportă cauzal la schimbarea reprezentată 
în lumina plăcerii. Voința este acțiune numai ca raportare cauzală la 
un viitor „mai bun“, luminat de o bucurie care nu se întîlnește în pre- 
zent. Ce este „raportarea cauzală“ la o schimbare viitoare ? Ea nu este 
propriu-zis o alegere, care presupune voința constituită, ci o iniţiativă 
ce constituie o voinţă liberă pe baza contrastului practic. Contrastul prac- 
tic trebuie să se întregească prin raportarea cauzală, altminteri el nu 
este un contrast practic real, trăit, ci rămîne o reprezentare în toate ele- 
mentele sale. 

Un important punct trebuie clarificat aci, punct în care noi ne deo- 
sebim de Rehmke. S-ar putea ca o reprezentare luminată de bucurie să 
se traducă de la sine în acțiune, Reprezentarea ca atare devine motrice. 
Fenomenul nu este atunci un act de voinţă, ci o impulsie. Pentru a avea 
un act voluntar este nevoie de o raportare cauzală a eului, de o ini- 
țiativă a individualității autoconştiente şi autodeterminate. Omul vo- 
ieşte cu tot „sufletul“ său, omul lucrează prin ceea ce este; de aceea 
esenţial este ceea ce este cineva, nu ceea ce lucrează. Ribot notase de- 
mult că „actul voluntar, sub forma sa completă, nu este simpla transfor- 
mare a unei stări de conştiinţă în mișcare, ci el presupune participarea 
a toată grupa de stări conștiente sau subconștiente care constituie eul 
la un moment dat“ (Théodule Ribot, Les maladies de la volonté, ed. a 
XIX-a, p. 32—33). Mai departe, raportarea cauzală a eului include un 
important component intelectual : reflecția asupra reprezentărilor sau 
tendințelor luminate de plăcere, pentru a cîntări semnificaţia, răsune- 
tul moral și social al schimbărilor eventuale reprezentante, al efectelor 
acestora şi mai ales valența tuturor acestora pentru personalitatea vi- 
itoare. Reflecţia “este un efort de raționalitate și de moralitate, avînd 
ca scop plenitudinea acţiunii, pentru a face din acțiune. expresia fidelă 
a individualităţii, expresia independenței şi a inițiativei. Libertatea este 
pecetea, semnul distinctiv al conştiinţei reflectate şi autentice (M. Do- 
rolle, Liberté et pensée, „Revue de Metaphysique et de Morale“, 1919, 
p. 76). J. St. Mill fixează astfel locul ce revine iniţiativei voluntare, pe 
care el o numește greșit alegere, în viața omului. „Omul ce alege el în- 
suşi felul său de a trăi se servește de toate facultățile sale. El trebuie 
să se folosească de observaţie pentru a vedea, de raționament şi de ju- 

decată pentru a prevedea, de activitate pentru a aduna materialele ho- 
tărîrii, de discernămînt pentru a hotărî, şi cînd a luat hotărîrea, de 
fermitate şi stăpînire de sine pentru a se menţine în hotărîrea delibe- 
rată, şi cu cît este mai mare porțiunea din conduita sa, pe care o regu- 
lează după judecata şi sentimentele sale, cu atît îi sînt necesare toate 
aceste diferite calități“ (Mill, La liberté, 1864, p. 197). Procesul de re- 
flecţie, necesar pentru a dezvălui personalitatea autentică, are uneori 
peripeții complicate, ia forme de „crize“, de zbucium intern, de accen- 
tuarea a ceea ce nu atrage prin bucurie, ci prin alte calităţi, fapt care 
a determinat şi pe James să atribuie voinţei libere calitatea de a merge 
„în sensul celei mai mari rezistențe“ pentru a face „să prevaleze moti- 
vele rare sau superioare“ (James, Précis de psychologie, 1909, p. 590). 
Dar pragmatistul W. James, partizan ca toți pragmatiștii al liberului 
arbitru, crede că zbuciumul conștiinței între motive intelectuale și mo- 
bile afective, între alternative, nu face parte integrantă din însăşi voinţă, 
ci este o solicitare a voinței care apoi intervine ca un fiat de sus, fă- 
cînd să triumfe motivul cel mai slab datorită acelei „puteri adiționale“ 
a fiatului voluntar, a „deciziei“. Eroarea este aci, cum s-a mai arătat, 
în despărţirea voinței de motive și atribuirea „deciziei“ voinţei suveran 
libere. Ciocnirea motivelor şi mobilelor face parte integrantă din voinţă 
şi are ca final „decizia“, inițiativa. 

Voința este o „rezultantă“, o „sinteză“ supremă (Fr. Paulhan, La 
volonté) a acelui complicat proces în care intră toţi factorii unei con- 
ştiinţe, de la reflexele condiţionate pînă la cele mai delicate consideraţii 
morale şi raţionale. Un motiv puternic, care în genere scapă observaţiei 
personale, în determinarea unei voințe sînt normele sociale, care au 
rădăcini adînci în conştiinţa noastră şi adeseori rezolvă conflictele in- 
dividuale în sensul ordinei sociale date. Sînt însă conştiinţe la care voința 
nu se constituie sau se constituie greu, oarecum îmbrîncită de „nevoie“, 
adică de durere. În această grupă intră timizii, scrupuloşii, susceptibilii, 
adică oamenii sensibili, imaginativi, poate chiar cu o reactivitate redusă 
(Leon Dupuis, Les aboulies sociales, 1940), oameni la care reflecţia re- 
levă intens consecințele presupus rele sau periculoase ale faptelor lor, 
ba chiar insuccesul lor iminent; de asemenea, tot aci intră unii inte- 
lectuali obișnuiți să aprecieze pro şi contra pînă la paralizarea iniția- 
tivei, în sfîrşit abulicii, cazurile de patologie a voinței. Aceste cazuri 
confirmă descripția noastră. Nu există voință ca „ipostază“ superioară, 
gata a interveni arbitrar cu al ei fiat pentru a produce decizia. 

Pînă acum descripţia noastră a prezentat schimbarea (viitoare) efec- 
tuată de actul voluntar ca pozitivă. Voința a dat ființă unei schimbări 
care fără intervenția aceleia n-ar fi existat. În adevăr, orice act volun- 
tar este original, aduce o noutate, îmbogățește realitatea, deşi el însuşi 
exprimă o relație, deci un factor general care s-ar putea repeta. Nouta- 
tea stă în termenii relației, îndeosebi în schimbarea produsă. Dar voința 
se manifestă nu numai prin realizări pozitive, dar şi prin nerealizare, 
prin împiedicarea realizării, prin inhibiție, prin noluntas. Voința nu se 
mărginește să realizeze o schimbare reprezentată ca plăcută, dar poate 
împiedica o schimbare reprezentată ca neplăcută, dacă aceasta stă în 
calea unei schimbări fericite. Aceasta este reacţiunea de apărare în fața 
unui pericol sau a încercării de „devalorizare“ ; este afirmarea de sine 

împotriva forțelor dușmănoase, este un „nu“ rostit răspicat împotriva 
a tot ce stă în calea unui „da“ personal. Cu atît mai mult pot spune 
„nu“ oricărei realități dureroase. Voința nu realizează niciodată inten- 
ţionat ceva dureros, ci împiedică pe cît posibil aceasta și chiar înlătură 
sau ocoleşte ceea ce stă în calea bucuriei şi fericirii omului. 

Am cunoscut condiţiile primei constituiri a voinței. Cercetarea n-a 
descoperit o „decizie“ suverană care se adaugă desfășurării motivelor 
şi mobilelor, ca un arbitru din afară, ci inițiativa voluntară, raportarea 
cauzală a conștiinței întregi este concluzia dezbaterii alternativelor şi 
ca expresie a personalităţii în efortul ei de a fi autentică ea însăşi. Pe 
acest plan n-am întîlnit o luptă dramatică între scopuri, ci numai uneori 
o luptă pentru fixarea scopului, deci pentru constituirea voinţei ca ra- 
portare cauzală a unei personalităţi, o luptă pentru iniţiativa voluntară. 
La acest nivel determinismul şi libertatea stau în raport de recesivitațe : 
un determinism complex se asociază cu libertatea, dar nu sînt identice. 
Opoziția recesivă nu are nevoie de identitatea sintetică, de un termen 
care să-i unească, să împiedice excluderea lor contradictorie. Dar nu 
avem dreptul să închidem dosarul problemei libertăţii. Aceasta are as- 
pecte surprinzătoare la alte două niveluri. Să cunoaștem celelalte două 
aspecte ale voinței libere : alegerea mijloacelor şi execuţia, după ce am 
cunoscut inițiativa voinţei pentru fixarea scopului. 

Al doilea nivel se referă la mijloace, şi anume la mult, prea mult: 
discutata chestiune a „alegerii“, care la unii acaparează libertatea voin- 
tei. Am constatat că scopul sau obiectivul voinței se poate lărgi. Să luăm 
un exemplu. Nimeni nu-și alege o carieră urmînd punct cu punct mo- 
mentele tradiționale ale procesului voluntar. Fie sub influența mediului 
social sau a unor anumite împrejurări, fie în sfîrşit printr-o dezbatere 
interioară, dacă ascultă de îndemnuri intime, oricine se hotărăște nu 
numai pentru o carieră ce-i asigură existenţa şi-i oferă o ocupaţie, ci 
pentru o anumită carieră, ceea ce este o particularizare a scopului, o 
particularizare care poate merge mai departe. Dar scopul nu este nu- 
mai particularizat, dar şi lărgit, atunci cînd se impune considerarea 
mijloacelor pentru a realiza scopul. Mijlocul este o lărgire a scopului, 
el are în procesul voinței o greutate care nu poate fi îndestul exagerată. 
Mijlocul este aspectul adevărat al scopului. Dacă există numai un sin- 
gur mijloc luminat de plăcere, nu mai poate fi vorba de o cîntărire a 
mijloacelor, de o alegere şi de o decizie pentru el, iar realizarea acelui 
unic mijloc se face cu spontaneitate, în mod liber, ca expresia persona- 
lităţii. Așa este cazul dacă mijlocul pentru formarea profesională este 
frecventarea unei anumite şcoli pe măsura dorințelor sau intereselor sale. 
Dacă însă același scop poate fi atins, să zicem printr-o practică fără şco- 
laritate specializată, se va ridica problema alegerii între mai multe 
mijloace : şcolaritate, învățătură sau practică, și ce fel de practică ? Dacă 
toate mijloacele stau în lumina plăcerii, alegerea va fi de asemenea li- 
beră, și atunci singura greutate, care uneori este mare, este de a alege 
pe cel mai fericit. Şi în această împrejurare, determinismul are ca revers 
recesiv libertatea. Decizia nu are, în asemenea cazuri, decît rareori ca- 
racter dramatic, dar poate avea, dacă un mijloc are alte avantaje decit 
celelalte, toate avînd însă avantaje. Să presupunem însă că cel care a 
ales din înclinare o carieră tehnică a ales ca mijloc învăţătura, nu prac- 

tica de tînăr, dar nu dispune de mijloacele cerute de învățămînt. Dacă 
din mijloacele pentru realizarea scopului îi rămîne numai unul singur, 
iar acesta este neplăcut, nu mai poate fi vorba de alegere, de decizie, ci 
nu mai rămîn decît două posibilități : sau renunțare la scopul urmărit, 
sau primirea mijlocului unic neplăcut. Renunţarea la scop este sfări- 
marea inițiativei, a voinței prime, ceea ce este o înfrîngere, dacă voinţa 
nu se reface pe altă bază. Primirea mijlocului neplăcut nu mai este li- 
bertate, alegere, ci este constrîngere. Pe acest plan, în care singurul 
mijloc pentru un scop plăcut este el însuşi neplăcut, libertăţii i se opune 
constrîngerea, care nu anulează însă libertatea voinţei scopului, fiindcă 
îi rămîne celui constrîns să nu se decidă în sensul mijlocului neplăcut 
şi să aştepte o conjunctură mai favorabilă. Dacă a acceptat constrîngerea, 
adică mijlocul neplăcut, singurul în perspectivă pentru înfăptuirea sco- 
pului inițial liber, cel ce a voit nu anulează libertatea iniţială și răs- 
punderea. Pînă aci descrierea voinței nu ne-a îndreptăţit să vorbim 
de alegere ca moment important în voinţă. Scopul nu este niciodată ales, 
ci el se impune ca expresie liberă a persoanei. Scopul este în acelaşi 
timp determinat și liber. El poate fi precedat de o dezbatere reflectată, 
pentru ca el să se fixeze şi astfel voinţa să ia iniţiativă, să se raporteze 
cauzal, să se constituie, dar el nu este ales, ci el își impune prezența 
ca expresie a eului, eu care poate fi sau autentic, sau un decalc al 
mediului. Tot aşa mai departe. Mijlocul unic şi plăcut nu are nevoie de 
alegere. Mijlocul unic și neplăcut exclude alegerea şi face loc constrîn- 
gerii. Alegerea are loc numai între mijloace cu laturi plăcute, dar nu 
deopotrivă de plăcute, ceea ce ar paraliza fapta. Alegerea stă atunci în 
cîntărirea avantajelor, a laturilor pozitive faţă de cele negative, deci ea 
are o sferă de aplicaţie restrînsă şi fără situații tragice. 

Al treilea nivel este acela al execuţiei. Şi la acest nivel libertatea: 
se loveşte de un opus care de asemenea nu o desființează. Uneori exe- 
cuția, ultimul act al voinţei, este socotită ca secundară, o chestie mai 
mult de ordin fiziologic, mușchiular. Nimic mai greșit. Execuţia mar- 
chează puterea voinţei. Sînt atîțtia oameni, cum sînt lucrătorii, soldații 
în luptă, la care principalul moment al voinţei este executarea unei ho- 
tărîri luate de alţii. Şi în execuţie se pot manifesta calităţile de inteli- 
genţă şi abilitatea practică a unei persoane, calități cu care se poate 
mîndri cel ce le posedă. Din nefericire, execuția nu se desfăşoară lin, 
ci poate fi împiedicată, blocată, obstruată. În acest caz, la acest nivel, 
libertăţii i se opune blocarea, împiedicarea, care există şi în lumea fizică 
sub forma de baraj, dig, îngrădiri etc. Un rol imens are în viața socială 
împiedicarea acţiunilor sub forma de interdicții legale sau regulamentare, 
dar nu mai puţin sub forma de luptă de împotrivire față de interdicții 
considerate ca nelegitime, abuzive, deci sub forma de luptă pentru liber- 
tate. Libertăţile civile, politice, sociale sînt tot atîtea dobîndiri de inter- 
dicții, de oprelişti impuse acţiunii externe, execuţiei. Libertăţile cetățe- 
nești pot fi formulate principial în constituţii, fără a fi respectate de pu- 
terea executivă. Se înțelege că împiedicarea sau blocarea execuţiei nu 
suprimă libertatea voinţei la primul şi al doilea nivel, ci numai o muti- 
lează în momentul ei care depinde de exterior. Din fericire opreliștile 
exterioare au ca rezultat exaltarea voinţei și lupta de a face liber drumul 
execuţiei. Așadar, libertatea primară fundată pe autodeterminare, pe 

propria sa conștiință, nu este anulată nici de constrîngere, împotriva că- 
reia ea devine libertate intrinsecă, nici de blocare, față de care ea devine 
libertate extrinsecă, nu mai puţin importantă, din punct de vedere social, 
decît celelalte două libertăţi. 

Dualismul determinism-libertate ridică o ultimă problemă : care din 
cele două concepţii garantează responsabilitatea sau  imputabilitatea ? 
Partizanii liberului arbitru văd în responsabilitate, în distribuirea me- 
ritului şi nemeritului, a reputației și a penalităţii un puternic argument 
în favoarea liberului arbitru. Cine este responsabil, trebuie să fie liber : 
răsplătim sau pedepsim numai persoane libere. Argumentul responsabi- 
lității nu justifică libertatea în sensul de liber arbitru şi se conciliază 
foarte bine cu teza deterministă. Astăzi se admite în genere că respon- 
sabilitatea este independentă de opoziţia determinism-indeterminism, 
chiar dacă nu se primește felul nostru de a concepe libertatea (C. M. Fern- 
korn, Willensfreiheit und Verantwortlichkeit, 1927). Fiindcă sînt impu- 
tate şi sancţionate chiar și faptele comise involuntar şi inconștient, avem 
un indiciu că imputarea trebuie să aibă altă justificare decît libertatea 
sau liberul arbitru. Omul este responsabil în măsura în care este mem- 
brul unei comunităţi, faţă de care are datorii, obligaţii, și care îi atri- 
buie un merit sau un nemerit. Încălcarea unei datorii, a unei legi atrage 
imputarea, responsabilitatea, indiferent dacă actul este voit sau nu este 
voit, dacă este intenţionat sau neintenţionat, dacă este conştient sau 
inconştient. Este de-ajuns ca actul să calce o prescripţie socială care se 
presupune cunoscută, pentru ca să atragă un nemerit. Există grade de 
responsabilitate, dar ele nu sînt legate de gradele de libertate, ci de 
capacitatea de a judeca asupra a ceea ce este conform sau nu datoriei. 
Responsabilitatea variază după vîrsta şi starea mintală a făptuitorului. 
Odată cu extinderea responsabilităţii la toate faptele unui membru al 
colectivităţii a dispărut speranţa de a funda responsabilitatea pe liberul 
arbitru al voinței. Deci nu responsabilitatea condiţionează meritul şi 
nemeritul, ci invers. Fiindcă societatea aprobă sau dezaprobă, fiindcă 
acordă merite şi nemerite, fiindcă descalifică și califică, pe scurt, fiindcă 
ea impută, oricine este responsabil. Responsabilitatea se situează pe alt 
plan decît acela al determinismului şi libertăţii, se situează pe planul 
„convenției sociale“. Cum spune Eug. Dupreel, de o parte punctul de 
vedere al explicației (al determinismului), de altă parte punctul de 
vedere al admiraţiei (Traité de morale, p. 530). Dupreel nu diferenţiază 
vesponsabilitatea, care este o „convenţie socială“, libertatea, care este 
expresia individualităţii autoconştiente, şi determinismul, care este o 
structură ontologică universală, ci le consideră pe toate trei „convenții 
sociale“. 

În rezumat, libertatea este indisolubil legată de conştiinţă, mai pre- 
cis de conștiința de sine. Dar voința nu se constituie în orice conștiință 
de sine, ci numai în aceea în care conlucrează toate determinările sufle- 
teşti printr-o raportare cauzală, activă la realitate. Liber este numai omul 
care cu „tot sufletul“ său acţionează pentru a schimba realitatea. Liber- 
tatea nu este o formă ascunsă. a necesității, o ipostază a determinismu- 
lui, ci este o existență originală care se fundează pe determinism pen- 
tru a-l depăşi. Libertatea este acţiunea inovatoare pe diferite trepte, în 
diferite grade. La primul nivel, la acela al constituirii voinței ca scop 

de realizat, noutatea voinţei străbate toată claviatura, de la actele coti- 
diene pînă la marile creaţii culturale. La al doilea nivel, libertatea ca 
lipsă de constrîngere sau ca alegere a mijloacelor nu străluceşte tot- 
„deauna prin originalitate, dar și aci geniul uman găsește un tărîm de 
afirmare. Alegerea și întocmirea mijloacelor este resortul tehnicii, iar 
tehnica este un specific uman. La al treilea nivel, libertatea se defineşte 
în lupta împotriva barierelor, a opreliştilor şi recurge la două procedee 
principale : a) ocolirea barierei prin diferite mijloace de istețime, de 
șiretenie, de strategie ; b) înfruntarea barierelor, doborîrea lor. Şi aceste 
două procedee stau în cea mai strînsă legătură cu tehnica. Fiinţa con- 
ştientă de sine și voluntară este şi o ființă tehnică, este un animal faber. 


29. MATERIE (CORP)-SPIRIT (SUFLET) 


Dualismul materiei (corp)-spirit (suflet) revendică o poziţie centrală 
în filozofia europeană și mai ales în filozofia modernă. El a fost uneori 
contopit cu dualismul epistemologie „obiect-subiect“, amîndouă fiind 
substratul celor două mari soluții filozofice : idealism (spiritualism) şi 
materialism (realism), deşi cele două dualisme au avut linii de dezvoltare 
deosebite. Obiectul nu este totdeauna corpul propriu sau străin, ci poate 
fi conştiinţa proprie sau străină, iar cunoaşterea psihicului străin este 
o problemă cu date originale faţă de cunoaşterea corpului străin. Despre 
corpul propriu dispunem de o cunoaștere directă, interioară, cum au re- 
levat îndeosebi Schopenhauer și în timpul nostru biologul materialist 
F. Le Dantec, pe cînd Schopenhauer exila corpurile străine în lumea 
fenomenelor, a aparenţelor 28l, Dintre dualismele cercetate înainte, 
vădește afinitate cu cel de față dualismul gîndire-limbaj. Una din în- 
cercările mai noi de a determina raportul dintre materie și spirit se 
serveşte: de noțiunea de expresie, care ilustrează raportul dintre gîndire 
şi limbaj. Precum materialitatea limbajului exprimă, semnifică sau sim- 
bolizează gîndirea, tot aşa corpul exprimă spiritul, îi oferă o transpunere 
sensibilă. Corpul este un simbol al sufletului, este sensul neperceptiv al 
corporalității perceptibile. Poate că cineva va fi surprins de aşezarea. 
dualismului materie-spirit alături de celelalte dualisme cunoscute înainte. 
Trebuie să înfruntăm aici o prejudecată. Existența psihicului nu este 
mai problematică decît existența identicului, simplului, omogenului, .per- 
sistenţei ete. De asemenea, cum nimeni nu aşteaptă deducerea identicu- 
lui din diferență, a simplului din compus, a omogenului din. etero- 
gen etc., tot așa nu ne putem aștepta la un raport genetic între. corp şi 
suflet. Ele sînt date primordiale şi ireductibile. 

Însăși formularea dualismului include raportul de recesivitate : ma- 
teria domină, spiritul este recesiv, este subordonat ontologic. Această 
situaţie nu răpește spiritului nici originalitatea, nici demnitatea, nici 
puterea, ci descrie o stare de lucruri, o structură reală. Convingerea 
noastră este că dualismul materie-spirit include o problematică mai bo- 
gată decît aceea care a dus la principalele soluţionări clasice ale dua- 
lismului în discuţie. Nu urmărim o „sinteză“ de doctrine consacrate, ci 

o integrare de fapte, pentru a nu lăsa nevalorificat nici un aspeci im- 
portant. Dintre filozofii trecutului, acela care a găsit formula, de care 
convingerea noastră se simte mai aproape, a fost Aristotel. În De Anima 
găsim următoarea formulă, ce-i drept foarte generală, dar destul de 
luminoasă. „Pe bună dreptate unii gînditori au afirmat că sufletul nu 
poate fi nici fără corp, nici simplu corp ; căci el nu este corp, dar este 
legat de corp“ (Cartea II, cap. 2, 414 a, 19 şi urm.). Nu ştim la care gîn- 
ditori face aluzie Aristotel, fiindcă istoria nu pomenește nici un prede- 
cesor sau contemporan al Stagiritului care să fi dezvoltat o concepţie 
asemănătoare. Aristotel însuși nu este străin de această teorie. 


Unii filozofi ai timpului nostru (de exemplu Diirr) fac deosebirea 
dintre materie şi spirit, deosebire metafizică, fiindcă presupune substrate 
ce ar putea fi deosebite de manifestările sau fenomenele lor empirice, și 
material (corporal) și psihic, simple procese fenomenale. Nu acordăm 
vreo însemnătate deosebită distincției dintre „în sine“ (metafizic) şi 
„pentru noi“ (fenomene, procese empirice). Cercetăm materia și spiritul 
în aspectele lor „fenomenale“, în conţinutul lor „empiric“. Atît distinc- 
tiile, eterogenităţile, cît şi identitățile, omogenităţile sînt date sau posesii 
ale experienței comune, fără nimic ocult, fără „dedesubturi“ noumenale 
sau metafizice. Materia și spiritul sînt strict deosebite pentru experienţă : 
pot fi ele identice pentru aceeaşi experienţă ? Întrebarea nu are sens, 
căci nu dispunem de un alt izvor de cunoaștere în afară de experienţă, 
dacă luăm experiența în sensul cel mai general. Ceea ce este deosebit 
nu este identic, „doi“ nu sint „unul și același“. 


Problematica dualismului materie-spirit este comandată de un fapt 
paradoxal. Materia şi spiritul sînt deosebite, eterogene şi totuşi sînt 
intim unite într-un sens bine precizat : experiența nu cunoaște spirite 
pure, dezincarnate, afară numai dacă luăm drept fapte, nu fantasmago- 
rii, ci „experiențele spiritiste“, dar şi atunci cu rezerva că spiritul, pen- 
tru a comunica cu noi, se servește nu numai de un înveliș material nu- 
mit „perisprit“, dar și de corpul sau de „perispritul« mediului — pentru 
spititism omul este un compus ternar din corp, spirit şi „perispritul“ 
care face legătura între cele două extreme (Rene Guânon, L'erreur spi- 
rite, 1930, p. 12). Așadar, experiența ne dezvăluie numai spirite legate 
de materie, dar nu şi felul legăturii dintre spirit și materie. Legătura 
dintre materie şi spirit nu este indisolubilă și reciprocă. Există o ma- 
terie independentă de spirit, dar nu există un spirit independent de 
materie. Că natura ar fi de esență spirituală, nu este o constatare de 
fapt, un obiect de experienţă, ci un rezultat al speculaţiei și al unei ima- 
ginații animiste. Problematice sînt amîndouă aspectele experienței psiho- 
fizice, aşadar şi eterogenitatea, ca și legătura lor, sau mai răspicat pro- 
blematică este legătura intimă între două realități fenomenal atît de 
eterogene. Poate că problematicul, chiar straniul rezultă din prejudecata 
că intim legate nu pot fi decît realități omogene şi deci că factorii con- 
trari nu alcătuiesc un întreg. S-ar putea, dimpotrivă, ca tocmai etero- 
genitatea să impună legarea lor, completarea lor necesară, unitatea lor 
dialectică. 


Nu forțăm oare experienţa considerînd ca un dat primordial ete- 
rogenitatea materiei şi spiritului ? S-ar putea crede că deosebirea ireduc- 
tibilă dintre materie şi spirit este o prejudecată modernă, a cărei răs- 

pundere o poartă mai ales Descartes, în timp ce anticii admiteau un 
fel de înrudire şi chiar o necesară completare a unuia prin altul. În 
adevăr, pentru cei vechi, mai ales tipic pentru Aristotel, sufletul şi cor- 
pul sînt „părţi“ ale aceluiaşi „întreg“ (synolon), care este realul concret. 
De aceea, dualismul materie-spirit este socotit secundar faţă de acela 
fundamental de materie-formă. Sufletul este forma (entelecheia) corpu- 
lui și ca atare el nu este o substanţă deplină, ci jumătatea substanţei 
individuale, a organismului, cealaltă jumătate fiind corpul. Substanţă 
în sens propriu, adică realitate independentă, este numai unirea intimă, 
legătura dintre materie-spirit (formă), forma alcătuind o ierarhie de 
perfecţii pînă la „forma pură“, liberă de orice materie, cum este numai 
divinul. Toate celelalte ființe sînt compuse, hylemorfice, sau, în limbaj 
modern, psihofizice. Paralelismul psihofizic al lui Spinoza are una din 
origini în paralelismul hylemorfic al lui Aristotel. Asocierea substanţială 
a materiei şi spiritului nu este o concepție împărtăşită de toți, cel puţin 
sub forma aristotelică. Învățătorul lui Aristotel, Platon, desparte spi- 
ritul de materie, cum desparte şi forma (ideea) de materie, dar admite 
intermediari între ei, așa încît nici Platon nu respinge principial o tran- 
ziţie de la materie la spirit, cum chiar misticul Plotin va acorda. Pe 
scurt, cei vechi n-au despărţit niciodată cu precizie și radical materia 
și spiritul. 

Dacă, în pragul gîndirii noi, Descartes desparte cu strictețe „exten- 
siunea“ (spaţiul), adică materia și „gîndirea“, spiritul, acest act nu este 
un capriciu speculativ, un accident istoric, ci o necesitate logică impusă 
de noua ştiinţă a naturii. Vechea știință a naturii admitea și ea că pro- 
cesele materiale au cauze tot materiale ; acesta este gîndul adînc al lui 
Democrit, dar nu atomismul lui Democrit a triumfat peste veacuri, ci 
ştiinţa platonico-aristotelică, pentru care adevăratele cauze ale proce- 
selor corporale sînt formele, adică factorii imateriali care constituie şi 
` esența lucrurilor materiale. Orice corp este alcătuit, este constituit din- 
tr-un factor material, un substrat nedeterminat, simplă virtualitate, şi 
dintr-un factor imaterial, care sînt determinările, proprietățile acelui 
substrat, proprietăți fie esențiale, fie accidentale, dar toate adevărată 
realitate. Caracterul revoluționar al noii științe a naturii stă în convin- 
gerea că toate procesele lumii au numai cauze materiale care pot fi mă- 
surate, determinate cantitativ (geometric şi numeric) și totodată sînt 
obiecte de experiență. În universul material, experiența şi matematica 
se întrepătrund pentru a dezvălui adevărata esență a corpurilor : întin- 
dere (spaţiu) în mișcare. Mecanica este cea dintii realizare, spectaculoasă 
în tehnică, a noii științe a naturii. Astfel, noua știință a naturii izgo- 
nește din univers cauzele imateriale care erau şi calităţi oculte, fiindcă 
se ascundeau ca esențe înapoia experienţei sensibile. Izolarea consecventă 
a psihicului de fizic nu este opera psihicului, nu este o aroganță a psi- 
hicului sedus de superioritatea sa, ci este opera fizicului, a ştiinţelor 
naturii. Acestea nu admit în ordinea proceselor imateriale decît cauze 
și efecte materiale, de aceeași natură, și nu îngăduie amestecul unor 
factori imateriali, cum erau „formele substanţiale“ și „calităţile oculte“ 
ale aristotelismului scolastic. Izolarea fizicului de psihic în știința mo- 
dernă a naturii este condiţionată de o anumită concepție a cauzalităţii : 
cauza şi efectul sînt de aceeași natură şi de aceea în lumea fizică o 

energie materială se transformă în altă energie materială. A învinui pe 
Descartes că a tăiat fiinţa umană în două jumătăţi eterogene ce par că 
nu mai pot comunica, deși experienţa ne arată oarecum unitatea lor, 
este totuna cu o ignorare crasă a metodei specifice din știința modernă, 
metodă care a făcut posibilă o tehnică revoluţionară prin efectele ei 
asupra condiției umane. Din acest punct de vedere se poate spune că 
fizica nouă sau este structurată materialist, sau nu este posibilă. 


Întreaga filozofie modernă se definește ca străduinţă nedescurajată, 
în ciuda eșecurilor. ei, de a respecta structura noii ştiinţe a naturii şi 
totuşi de a salva şi de a integra ceea ce noua știință lăsase la o parte: 
spiritul, libertatea, mai ales divinitatea. Iată motivul esenţial, forța mo- 
trice şi plăsmuitoare a sistemelor filozofice moderne. O filozofie modernă 
care nu se explică temeinic cu materialismul inerent științei moderne 
nu reprezintă o gîndire serioasă. Nu afirmăm că ştiinţele naturii consti- 
tuie în ele însele o filozofie materialistă dogmatică și deci că ştiinţa 
modernă și filozofia materialistă sînt sinonime. Sigur este că știința 
modernă numai printr-o îndrăzneață interpretare speculativă poate fi 
împăcată cu idealismul, aspect important care va fi cercetat în alt ca- 
pitol (cap. 39). De asemenea, este sigur că materialismul ştiinţei este o 
metodă de cercetare, o „ipoteză de lucru“ ; trebuie să privim -casmosul, 
natura ca un cerc închis de cauze şi efecte materiale, independent de 
acțiunea unor cauze imateriale, fie transcendente naturii (Dumnezeu), 
fie imanente ei (sufletele). Materialismul „metodic“ nu poate fi respins, 
fără a ruina știința naturii. Nimeni n-a îndrăznit să meargă pînă la 
eliminarea materialismului metodologic. Cel mult s-a căutat o limitare 
a valabilităţii lui la un cîmp adecvat materialismului, la o parte din 
realitate. Materialismul metodic este acceptat ca de sine înțeles de 
orice om de știință, cum a enunțat exemplar Fr. Albert Lange (Histoire 
du matérialisme, II, partea II-a). 

Ca punct de plecare al examenului ce va urma, să înșirăm principa- 
lele deosebiri între materie şi spirit. 


1) Principala deosebire, consacrată de Descartes, se referă la notele 
esenţiale ale celor două realități : materia are proprietăţi spaţiale, adică 
are o figură, o mărime şi un loc; spiritul nu este spaţial, îndeosebi nu 
este localizabil. „Înlocalitas« este proprietatea fundamentală a spiritu- 
lui, fapt care nu exclude raportul de interacțiune a materiei şi spiritu- 
lui. Numai în lumea materială (spaţială) o existenţă este acolo unde 
acţionează. Acțiunea spiritului se localizează acolo unde se exercită ; 
dimpotrivă, existența lui este independentă de loc, fiindcă şi esenţa lui 
este nespaţială. Cum spiritul nu este material, tot așa el nu este nici 
spaţial, întrucît spaţiul nu există independent de materie, ca un recepta- 
col al tuturor existenţelor, deci şi al sufletelor. Dar tot așa de adevărat 
este că spiritul, ca necorporal sau imaterial, este legat de corp, deci de 
spaţiu. Spiritul, deşi nespaţial, nu există „deasupra“ spaţiului, într-o 
lume străină de spaţiu. Independenţa spiritului de spaţiu nu poate îi 
interpretată ca ruperea oricărei legături a spiritului cu spaţiul. Nu pu- 
tem concepe nimic „în afara“ spațiului sau „dincolo“ de orice spaţiu 
— „în afară“ şi „dincolo“ sînt tot determinări, spaţiale —, dar putem 
concepe că nu totul este „în spaţiu“, dacă spaţiul este indisolubil legat 
de materie. Spiritul este legat de corp, fără să fie în corp, fiindcă atunci 

el ar fi accesibil simţurilor sau aparatelor, ca tot ce se află în corp. Se 
definește orice realitate ca „ceea ce se află undeva sau într-un loc“ 
(L. Feuerbach). O asemenea argumentare se suprimă singură prin non- 
sensul care ruinează „teoria farfuriilor«. Dacă materia nu este chiar 
spaţială, ci numai în spaţiu, ca şi sufletele, ca o farfurie în altă farfurie, 
atunci în ce se află spaţiul, în ce constă a patra realitate, un fel de 
suprafarfurie în care se află spaţiul, materia, sufletul ? Subliniem „in- 
localitâtea“ spiritului, fiindcă adeseori se recunoaște că spiritul nu are 
figură, mărime, dar nu și inlocalitate, ca și cum locul n-ar fi indisolubil 
asociat cu spaţialitatea, deși demult Aristotel vedea în loc (topos) ca- 
racteristica spaţiului în genere. Este o răspîndită iluzie că spiritul poate 
fi considerat ca imaterial şi totuşi să fie localizat. În realitate, tot ce 
este localizat, este eo ipso materializat. Carl Stumpf admitea un contact 
spaţial între suflet şi creier, contact cu totul deosebit de contactul spa- 
tial dintre corpuri. Între suflet şi corp există o întrepătrundere spaţială, 
cum nu se întîlnește la corpuri, deoarece în orice punct al corpului este 
prezentă întreaga viață psihică (Stumpf, Erkenntnislehre, II, p. 809). 

2. Esenţial pentru determinarea spiritului şi a materiei este modul 
în care fiecare este cunoscut. Dacă cele două realități sînt cunoscute 
pe căi eterogene, ele nu pot avea aceeaşi esență. Identificarea lor este 
pură speculație, dacă nu are acoperirea faptelor. De aceea ni se pare 
semnificativă următoarea concesie făcută de psihologul francez com- 
portaționist și obiectivist P. Guillaume, care leagă sufletul. de corp fără 
a le identifica. „Nu vom trece cu vederea că ele sînt cunoscute într-un 
fel foarte diferit. Cunoaşterea pe care o am despre o emoție încercată 
interior poate fi completă, fără să ştiu nimic despre ceea ce se petrece 
actual în creierul meu“ (Psychologie, vol. I din Manuel de philosophie, 
1931, p. 29). 

3. Îmbinînd cele două caractere, rezultă un al treilea : spiritul nu 
poate fi perceput, asemenea unui corp, printr-un organ senzorial oare- 
care ; nimeni nu poate spune că a văzut, auzit, pipăit, mirosit etc. vreun 
proces sufletesc. Dacă am putea privi într-un creier viu, n-am zări stări 
sufletești, ci procese fizice, mişcări, unde etc. S-a citat adeseori un 
cuvînt care pare a fi al lui Broussais (1772—1838), fiziolog: „nu voi 
crede în suflet decît în clipa în care îl voi fi găsit în vîrful scalpelului 
meu“ (citat de L. Brunschwicg, La raison et la religion, 1939, p. 53). 
Desigur, nici un Broussais nu va descoperi vreodată prin scalpel spiri- 
tul. Dar nu fiindcă spiritul nu există, ci fiindcă el nu poate fi descoperit 
asemenea celorlalte părți, ţesuturi ale corpului. El este dat numai con- 
ştiinţei de sine sau, după expresia lui J. Locke, „simțului intern“, nu 
celui „extern“ (organelor senzoriale). Creierul nu se observă pe sine, 
cum se observă spiritul care este conștient. Pascal, comparînd nemărgi- 
nirea materiei cu neînsemnătatea spiritului, găsea în gîndire, în con- 
ştiinţă o măreție şi o demnitate care depășeau infinitatea masivă și 
strivitoare a materiei. 


4. Din proprietățile nespațţiale ale spiritului decurg alte caracteris- 
tici spirituale : spiritul nu are părți asemenea corpului. Nu putem tăia 
o parte dintr-un spirit şi să o trecem altui spirit. Spiritul nu se for- 
mează din părți ce au existat de sine stătător și au fost apoi „sinteti- 
zate“, ci este originar o totalitate, o unitate, care cunoaşte numai „as 

pecte“, stări, determinări, procese, dar nu „părți“ în sensul material. 
Din aspațialitate mai urmează de asemenea că spiritul nu poate fi mă- 
surat direct, cum poate fi orice realitate corporală, ci numai indirect, 
prin procesele corporale legate de el. 

5. Un alt caracter a fost relevat de Nic. Hartmann (Das Problem 
des geistigen Seins, 1933). Realitatea este stratificată. În stratificaţia 
realului se observă un salt de la stratul organic la cel psihic. În ce 
constă acest salt, această fractură în constituţia lumii ? Noi vedem că 
stratul chimic se suprapune celui fizic, dar totodată cuprinde în sine 
pe acesta din urmă. Mai mult, stratul organic (viaţa) se suprapune stra- 
tului fizico-chimic ca ceva nou, ba chiar, după unii, ca ceva ireductibil, 
și totuşi stratul biologic integrează în sine stratul fizico-chimic, pur 
material. Fiinţa vie, organismul este constituit, ca orice corp, din atomi, 
din electroni, chiar dacă admitem că el este un novum faţă de agrega- 
tul material. Nu tot aşa se întîmplă cu spiritul. Acesta se suprapune 
organismului, dar el nu integrează în sine organismul, ca şi cum celulele 
vii, dimpreună cu atomii lor, s-ar cuprinde în suflet. Spiritul, deşi este 
legat de corp, de toate stratele corpului, nici nu se integrează corpului, 
nici nu integrează în sine corporalitatea, ci posedă o existență proprie, 
o natură ireductibilă. 

6. Pe linia lui Fr. Brentano şi a lui Husserl, influenţat de el, s-a 
relevat ca specific spirituală „intenționalitatea“ conștiinței, îndreptarea 
ei spre ceva străin de ea, spre ceva reprezentat, spre un obiect, caracter 
numit astăzi şi transcendenţă sau ieșirea din sine a conştiinţei. Am exa- 
minat în cap. 20 această definiţie a psihicului şi am ajuns la concluzia 
că definiția este contradictorie : ea determină spiritul nespaţial printr-un 
caracter spaţial, căci transcendare este un termen împrumutat lumii 
spaţiale. Conștiinţa nu se depăşeşte pe sine, nu evadează din sine pen- 
tru a merge la lume, fiindcă nici nu este închisă în sine. Termenul de 
` transcendenţă atît de frecvent în vocabularul filozofic al occidentului 
este plin de echivocuri — şi poate de aci simpatia pentru el. 

Eterogenitatea materiei şi spiritului n-ar ridica greutăţi înțelegerii, 
dacă ele ar fi „despărțite“ sau izolate, dacă n-ar fi intim conexate. Dar 
ele sînt oarecum sudate și atunci ne înfruntă întrebarea: cum pot fi 
atît de solidare realităţi atît de eterogene, [cum sînt] spaţialul, localiza- 
bilul şi nespaţialul, nelocalizabilul ? Principiul diversităţii doctrinale în 
soluţionarea greutăţii fundamentale rezidă în modul de a concepe „le- 
săturat“, „conexiunea“, „solidaritatea“ dintre materie şi spirit. Iar modul 
de a concepe legătura ni-l oferă cele două mari structuri ale realităţii : 
esenţă (unitate) și relație. Noi vom recurge la aceste două structuri lo- 
gice pentru a clasifica marile concepţii istorice asupra legăturii psiho- 
fizice. Potrivit esenței, cei doi termeni legaţi alcătuiesc o unitate şi de 
aceea termenii nu pot fi despărțiți. Elefant ca specie şi mamifer ca gen 
(mai cunoscut) constituie o unitate indisolubilă ; tot așa Socrate şi om, 
triunghi şi figură etc. Nu pot avea un termen fără altul, nu-i pot des- 
părţi. Reamintim că din cei doi termeni unul este constant sau comun, 
iar celălalt este variabil. Mamifer este constant, elefant este variabil, 
figura este constantă, triunghi este variabil şi tot aşa la celelalte. Fac- 
torul sau termenul comun (constant) constituie ceea ce numim esenţă ; 
de aceea în orice unitate, un factor este esenţial și ca atare unitatea 

este şi o esență. Noţiunile de unitate sînt noțiuni de esenţă. În schimb, 
relația presupune doi termeni care au existență independentă, ca, de 
exemplu, tatăl şi fiul în relaţia de paternitate sau filiaţie, sau ca lu- 
crurile ce stau în raporturi de asemănare sau de cauzalitate. 

Putem proceda acum la o clarificare a doctrinelor. Vom constata 
că cele mai însemnate doctrine istorice se folosesc de esență (unitate) 
— odinioară esenţa se numea substanță —, împrejurare ce nu miră, dacă 
ținem seama de ignorarea pînă în vremea noastră a relaţiei în structura 
ei specifică. Din fericire, în soluționarea problemei noastre, relaţia nu 
putea să fie cu totul sacrificată, dat fiind obiectivul, conexiunea psiho- 
fizică. Relaţia la care s-a recurs, cea mai familiară nouă, este cauzali- 
tatea, raportul dintre cauză şi efect. Trebuie subliniat în mod apăsat că 
dificultatea de a lega termeni atît de eterogeni este mai mare în cadrul 
primei structuri logice, în cadrul esenței (unităţii), decît în cadrul re- 
laţiei. Doi termeni eterogeni pot fi legaţi mai uşor prin relaţie decît 
prin esenţă (unitate). Unitatea postulează omogenitatea termenilor uniţi, 
fiindcă ea trebuie să fie gata să „reducă“ un termen la altul sau să „re- 
ducă“ pe amîndoi la un al treilea termen. Primele două soluţii reductive 
se vor defini după cum termenul esenţial va fi materia, iar cel accidental 
va fi spiritul — şi atunci obţinem materialismul —, sau termenul esenţial 
va fi spiritul, iar cel accidental va fi materia — şi atunci obţinem spiri- 
tualismul sau idealismul. Termenul primește coeficientul de esenţial după 
cum luăm ca punct de plecare „experiența externă“, „lumea externă“, 
sau „experiența internă“, „lumea psihică“, deci după cum considerăm 
ca nemijlocit dată sau sigură lumea materială sau lumea psihică. Aces- 
tea sînt soluţiile mai obişnuite în cadrul curentului numit echivoc mo- 
nism. A treia formulă monistă atît de scumpă secolului trecut unifică 
cei. doi termeni prin aderenţa lor la un al treilea, căruia îi revine rolul 
de a fi esența lor şi ei manifestările, expresiile esenței. Decisiv în 
această formulă, care uneori a acaparat monismul, este modul în care 
ea unifică cei doi termeni eterogeni. Modul nu este determinarea celui 
de al treilea termen, căci un asemenea termen nu poate fi găsit, deoarece 
el n-ar trebui să fie nici de natură materială, nici de natură spirituală, 
ci altceva cu totul deosebit. Negăsind o a treia natură, care să nu fie 
nici corporală, nici psihică, unificarea este realizată printr-o strictă le- 
gare, pînă la contopire, a materiei şi spiritului. Fiecărui factor material 
îi corespunde un factor spiritual și invers. Doctrina a fost numită pur 
şi simplu monism sau monismul identității. Acest din urmă termen este 
nepotrivit, fiindcă şi celelalte două monisme recurg la identitate şi încă 
mai consecvent decît al treilea monism care a monopolizat eticheta, tit- 
lul de monism. Eterogenitatea este un obstacol de netrecut pentru iden- 
titate, care presupune aceeași natură în cei doi termeni identificați. 
'Gîndirea secolului trecut a preferat numele de paralelism psihofizic, doc- 
trină care s-a bucurat de cea mai bună primire la psihologi, fiindcă ea 
părea că salvează postulatele sau principiile științelor naturii. 

În sfîrșit, legarea fizicului şi psihicului prin recursul la cealaltă 
structură logică, la relaţie, are de luptat mai puţin cu eterogenitatea 
termenilor, fiindcă ea a renunţat la reducerea la aceeași esență, se pare 
confirmată de experienţa comună ; materia și spiritul sînt unite, fiindcă 
se află în raport de cauzalitate, de interacţiune, fără a sacrifica etero- 

genitatea lor, adică fără a trece prin aparatul de trituraţie monistă. Doc- 
trina a fost numită dualismul psihofizic, care în formă tipică este re- 
prezentat de Descartes, iar în timpurile din urmă i s-a dat numele de 
teoria interacțiunii (Wechselwirkungstheorie). Acestea sînt principalele 
concepţii psihofizice ; ele n-au încetat de a lupta pentru întîietate pînă 
în vremea noastră. 

Înainte de a examina pe scurt principalele doctrine psihofizice, cre- 
dem necesar să subliniem că, independent de soluția dată, trebuie să 
ascultăm glasul faptelor : materia și spiritul, nouă ne sînt date ca di- 
ferite în felul lor de a fi, în proprietăţile lor. Orice am face și la orice 
„reduceri“ am recurge, eterogenitatea celor două existențe nu poate fi 
suprimată. Dealtfel, conștiința omului n-ar fi ajuns la acest dualism 
fără o bază reală. Feuerbach se întreba pe bună dreptate : „cum ajunge 
omul la reprezentarea sau la ideea de spirit, dacă pentru el totul este 
material? Dar şi întrebarea opusă: cum ajunge omul la noţiunea de 
materie, cum vorbește el de corpul său ca corp, dacă el este numai o 
fiinţă corporală ? Materia este cunoscută numai în opoziţie cu spiritul. 
Materia există numai pentru o fiinţă deosebită de materie, mai just, care 
se deosebește pe sine de materie, întocmai cum întunericul există nu- 
mai pentru o ființă care vede, nu pentru una oarbă. Unde există numai 
materia, nu există materie“ (Feuerbach, Sämtliche Werke, vol. II, p. 140). 
De multă vreme s-a recurs la un subterfugiu pentru a micșora eteroge- 
nitatea celor două existenţe : este distincţia dintre realitate şi aparenţă. 
Fie spiritul, fie materia au fost degradate la rangul de aparenţă. În ce 
privește noţiunea de aparenţă, există o apreciabilă deosebire între gîn- 
direa antică și gîndirea modernă. Pentru gîndirea antică, aparența este 
tot o realitate, dar o realitate degradată, ceva ce plutește între existență 
şi neexistență. Pentru gîndirea modernă, care a sistematizat teoria cu- 
noștinţei şi a ajuns la concluzii idealiste, aparența este modul cum rea- 
litatea se proiectează într-o conștiință. Aparenţa este o transfigurare 
subiectivă a realității. Așadar, aparența este cu totul diferită de reali- 
tate. Să examinăm cum se prezintă materialismul și idealismul (spiri- 
tualismul) în lumina deosebirii dintre realitate și aparenţă, deoarece 
amîndouă se folosesc din plin de această distincţie fundată idealist. În 
cadrul materialismului, distincţia este un cerc vicios. A spune că spiri- 
tul este „în realitate“ materie sau mișcare materială, dar că el „apare“ 
totuși ca spirit, deci ca factor eterogen, înseamnă a admite, ca dată di- 
nainte, o conștiință, datorită căreia materia este transfigurată în apa- 
renţă psihică, în reprezentare. Cercul vicios este evident. Mai favora- 
bilă spiritualismului (idealismului) este concluzia subiectivistă a teoriei 
cunoștinței. Dacă este adevărat — ceea ce noi nu admitem — că reali- 
tatea este transfigurată, cînd ea este dată unei conştiinţe, nu este un 
cerc vicios, nu este o absurditate să afirmăm că ceea ce în sine este 
de ordin spiritual apare unei alte conștiințe ca material sau ca spaţial. 
Noi respingem transfigurarea spiritualistă ca afirmaţie gratuită pentru 
alt motiv : ea enunţă un fapt imposibil de controlat. Dacă nu-mi este 
dată şi realitatea în sine, ci numai aparența, nu ştim dacă ele diferă 
sau nu. Apoi spaţialitatea nu poate aparține conștiinței care, pentru spi- 
ritualist, este imaterială, aspaţială. Trebuie dar să renunţăm de a uti- 
liza teoria cunoștinței cu rezultatele ei arbitrar idealiste în disputa on- 

tologică dintre materialism şi spiritualism. Din nefericire, chiar pînă 
astăzi, gînditori serioşi apelează la teoria cunoștinței pentru a pune cu 
ușurință la pămînt materialismul sau, ceea ce este mai obișnuit, pentru 
a promova spiritualismul. Începem acum să examinăm doctrinele clasice. 

Materialismul este cea mai sistematică şi coerentă dintre doctrinele 
consacrate. Ea s-a menţinut aproape neschimbată, în caracterele ei fun- 
damentale, de la atomismul lui Democrit pînă la materialismul vulgar 
al secolului al XIX-lea. Totuși sînt deosebiri de nuanţe între materia- 
lismul vechi şi cel nou. Osw. Kiilpe a deosebit trei specii de materia- 
lism : a) ecvatic (spiritul este el însuşi de natură materială) ; b) atribu- 
tiv (spiritul nu este un fel de materie, ci un atribut, o proprietate a 
materiei, o mișcare sau o forţă) ; c) cauzativ (spiritul este un produs al 
materiei, este cauzat de materia superior organizată în creier, este o 
„funcţie a creierului“, dar el însuşi nu este cu necesitate nici un fel de 
materie, nici un atribut al materiei) (O. Kiilpe, Einführung în die Phi- 
losophie, ed. a XII-a, 1928, p. 220). Clasificarea este în genere primită, 
uneori sub alte denumiri ; ea exprimă exact o realitate istorică. Din cele 
trei specii de materialism, cea dintii corespunde gîndirii antice. Spiritul 
nu este materia obișnuită, grosolană, nu este nici măcar identic cu 
atomii de rînd, ci este o materie specifică, mai fină, atomi de foc, mai 
mici, mai netezi şi mai mobili. Cum vedem, de la început materialismul 
a fost nevoit, pentru a materializa sufletul, să introducă un dualism 
chiar în sînul materiei. Materialismul ecvativ n-a rămas cantonat în 
gîndirea antică. Dr. Jäger considera sufletul ca fiind constituit din atomi 
şi a inventat o cunoscută flanelă pentru a împiedica ieșirea din corp a 
atomilor psihici. Unul din materialiștii germani care în jurul lui 1850 
au iscat disputa materialismului, Karl Vogt, a devenit celebru prin ada- 
giul său: „precum ficatul secretează fierea şi rinichiul urina, tot aşa 
creierul secretează sufletul“. Desigur, un Vogt îşi da seama că o secreție 
trebuie să fie captată într-o eprubetă ca orice secreție sau produs ma- 
terial şi că nimeni n-a izbutit să observe o asemenea secreție. De aceea 
el trebuie să fi conceput secreția psihică de altă natură decît secreția 
pur materială. Dar ce sens poate avea o secreție psihică ? Ea scapă ob- 
servaţiei externe directe sau indirecte (prin aparate), observaţie căreia 
îi este accesibil tot ce are natura materială. În ascuns, dualismul se 
strecoară și de data aceasta în materie. Pe scurt, eterogenitatea psihi- 
cului rămîne neexplicată în materialismul ecvativ. Structura materialis- 
mului atributiv nu se deosebeşte apreciabil de aceea a materialismului 
ecvatic. Retragerea tactică în atribut sau proprietate a materiei nu în- 
tăreşte materialismul. Dacă mişcarea sau forța nu este luată în sensul 
general de schimbare- în genere, ci în sensul precis de schimbare locală 
(spaţială), atunci spiritul trebuie să fie dat percepţiei externe ca orice 
altă mișcare. Nu se poate ca psihicul-mișcare să fie imperceptibil şi to- 
tuşi el să fie conştient de sine. Dar chiar dacă ar fi perceptibil unor 
aparate speciale, care ar înregistra mișcările cerebrale, n-am putea vedea 
decît deplasări, unde electromagnetice, nu însă emoții, reprezentări, idei. 
Ne reamintim că materialismul nu poate recurge la distincția dintre rea- 
litatea obiectivă şi aparenţa subiectivă. Dezorientarea doctrinei mate- 
rialiste se vădeşte tocmai în cadrul acestui al doilea tip de materialism. 
L. Büchner, în cunoscuta sa operă Forţă și materie (1855), definește su- 

fletul în trei feluri : este o mișcare (tipul atributiv), este un efect al 
mișcării (se apropie de tipul al treilea, cauzativ), în sfîrşit este legat in- 
disolubil de mișcare (soluţie mai degrabă paralelistă). 

A treia specie de materialism este nouă și a luat naştere din de- 
cepţiile provocate de primele două. În formularea acestui tip de mate- 
rialism nu se manifestă de îndată noutatea. Spiritul nu este nici un fel 
de materie, nici un atribut al materiei, ci un efect, un produs, o, func- 
ție“ a ei. Esenţial este modul cum se determină natura acelui produs 
material. Dacă produsul este tot o materie sau un atribut al materiei, 
nu avem în față ceva nou în istoria doctrinei. Noutatea există totuşi. 
Produsul sau funcția creierului nu este de ordin material, ci de ordin 
imaterial, spiritual. Spiritul este un produs, un efect, o funcție a creie- 
rului, deci a materiei. Dificultatea este acum să înțelegem producerea 
de către materie, fie şi superior organizată ca creier, a unui efect ima- 
terial. Ar fi o situație unică în istoria lumii. O asemenea soluție nu este 
totuşi absurdă. Hegelianismul ne-a obișnuit să gîndim dialectic, adică 
să admitem că o noţiune sau chiar o realitate concretă se transformă 
în contrariul ei, fără ca totuşi ea să dispară în produsul ei. Aceeași. lecţie 
se desprinde din „evoluţia creatoare“ (H. Bergson) sau „evoluţia emer- 
gentă“ (Lloyd Morgan, Samuel Alexander, C. Stumpf etc.), care au do- 
vedit că există în univers „puncte nodale“, posibilități de apariţie a ceva 
nou faţă de antecedente. Noi cunoaștem încă prea puţin materia pentru 
a decreta dogmatic, a priori ce poate ea şi ce nu poate. De aceea nu 
îmbrăţișăm optimismul celor ce cred că materialismul este o doctrină 
învechită, definitiv lichidată sau, cel puțin, uşor de respins. Materialiş- 
mul are meritul de a împiedica filozofia să alunece în soluții mâîngiie- 
toare, în contradicţie cu fapte evidente. Să nu facem din critica mațe- 
rialismului un simplu joc. C. Stumpf, un gînditor prob, priveşte de sus 
materialismul „vulgar“, fără a preciza dacă există și un alt fel de ma- 
terialism. Materialismul vulgar, scrie Stumpf, stă în afara punctelor de 
vedere posibile (Erkenntnislehre, II, p. 802). Materialismul răstoarnă 
starea reală de lucruri : psihicul, care este nemijlocit sigur în realitatea 
lui, iar în calitatea sa este perfect transparent cunoștinței, nu există în 
adevăr, iar ceea ce este cunoscut pe căi indirecte şi în mod ipotetic, lu- 
mea materială, este considerată ca nemijlocit evidentă. Stumpf se fo- 
loseşte dar de vechiul argument idealist : ne putem îndoi de lumea ma- 
terială, dar nu de existenţa propriei conştiinţe. Este fals că propria exis- 
tenţă este sigură 27, independent de existența lumii. 

Sînt fapte care pledează puternic, convingător pentru materialism. 
Întâi este imensitatea lumii materiale față de fragilitatea și precaritatea 
vieţii spirituale. Materia are o realitate impunătoare, strivitoare. Evo- 
luţionismul modern a adus noi întăriri materialismului. El arată că viaţa 
psihică superioară a apărut pe pămînt tîrziu, și că s-a dezvoltat paralel 
cu sistemul nervos, îndeosebi cu encefalul. De asemenea, dezvoltarea 
omului de la naștere pînă la moarte ne documentează dependenţa can- 
titativă și calitativă a vieţii psihice de substratul material nervos. Mai 
ales medicina demult a promovat materialismul și de aceea W. James a 
vorbit de „materialismul medical“. Patologia a confirmat rolul substra- 
tului nervos şi al funcţionării lui în desfăşurarea vieţii sufletești. De- 
pendența sufletului se arată în mod clar îndeosebi în acţiunea secre- 

țiilor interne. O singură umbră apare în tabloul favorabil materialis- 
mului : nu numai materia influențează spiritul, dar şi spiritul exercită 
influență asupra corpului, ca în stările de tristeţe și de bucurie. Pro- 
dusul acţionează puternic asupra producătorului. Mai ales un fapt tre- 
buie să tulbure pe materialist : sinuciderea. Glontele tras în creier prin- 
tr-un act voluntar, deci printr-o activitate cerebrală, distruge această ` 
activitate. Creierul se distruge pe sine. Dacă forţa organului cerebral, 
scrie Feuerbach (op. cit., vol. II, p. 138), este forţa gîndirii, explică-mi 
cum exteriorizarea forței poate distruge forța însăși? Dar de ce să 
vorbim de sinucidere ? Aceleași acte, dar cu alt tilc, explică moartea 
înțeleptului și a eroului. De ce idealul are atîta putere asupra organis- 
mului dacă ideea este numai un produs al organismului ? Dacă spun 
că gîndirea este simplă „activitate cerebrală“, n-am dreptul să pun punct 
şi să trec mai departe, mulțumit de răspunsul meu. Nu știu încă mare 
lucru despre gîndire dacă o consider doar o activitate cerebrală. Este 
ea numai o activitate cerebrală sau este mai mult decît activitate cere- 
brală ? Dificultatea este recunoscută de un fost idealist, trecut în ta- 
băra materialismului, de L. Feuerbach. „Prin aceasta că s-a numit gîn- 
direa o activitate cerebrală nu s-a spus încă ce este gîndirea. Prin această 
determinare ştim aproape nimic despre gîndire; această determinare 
nu determină, nu oferă o idee, o noţiune. Așadar, gîndirea trebuie să 
fie mai mult, trebuie să fie cu totul altceva decît pură activitate cere- 
brală“ (Sämtliche Werke, II, p. 133). Prin urmare, este o deosebire tran- 
şantă între a spune că conştiinţa este o activitate cerebrală și a spune 
că este numai o activitate cerebrală. Conștiinţa poate fi legată recesiv 
de activitatea cerebrală, fără a fi numai activitate cerebrală. 

Am respins categoric argumentul epistemologic invocat împotriva 
gîndirii de la Schopenhauer pînă astăzi de Otto Liebmann, E. Adickes, 
mai recent de Erich Becher (Einführung în die Philos., 1926, p. 182). 
Teza idealistă este, cum am încercat să dovedim, un materialism camu- 
flat de un fond mistic ; ea se reazemă pe „interiorizare“, pe transforma- 
rea sufletului într-un cazan în care fierb stări de conştiinţă şi se fa- 
brică tot felul de produse „imateriale“. Dacă răpesc conștiinței orice fel 
de spaţializare, cum dealtminteri o cere stăruitor însuşi idealismul, nu 
mai pot vorbi de procese şi produse interioare. Conștiinţa nu falsifică 
realitatea, ci o dezvăluie în existenţa și conținuturile ei. De conștiința 
mea depinde numai cunoașterea materiei, nu existenţa ei. Cunoscînd 
materia, nu o transformăm într-o reprezentare „interioară“. Glontele nu 
este o simplă reprezentare a mea, fiindcă el poate suprima conștiința 
cînd el a făcut să înceteze activitatea cerebrală. Eroarea idealismului 
este dubla localizare a conștiinței în corp şi a reprezentărilor în con- 
ştiinţă (deci tot în corp). Conştiinţa nu este nici în corp, nici în afară 
de corp, deci ea nu poate fi inclusă în corp, nici exclusă din corp. O 
conștiință inclusă în corp este considerată ca un corp minuscul cuprins 
într-un corp mai mare. Căci, cum observă şi Feuerbach, numai un corp 
poate fi în alt corp sau în afară de el. Spiritul este legat de corp nu în 
mod fizic, sensibil, material, ci în mod spiritual, adică într-un mod care 
nu alterează specificul conștiinței (Feuerbach, Sämtliche Werke, vol. I, 
p. 58). De aceea sună ca o naivitate întrebarea idealistă : cum poate fi 
spiritul dependent de materie, dacă materia este un agregat de senzaţii, 

reprezentări şi idei ? Suridem citind cuvintele de altă dată ale lui 
Em. Boutroux : „reducerea sufletului la materie este o reducere a su- 
fletului la sufletul însuşi“ („Revue bleue“, 1888, p. 806). 

———acă respingem argumentul epistemologic al idealismului, concep- 
ţia reducţionistă opusă materialismului, spiritualismul, nu se află într-o 
situaţie logică mai solidă. Spiritualismul satisface animismul originar și 
eternul misticism, dar se loveşte de o altă absurditate : spiritul imate- 
rial apare altora ca materie şi spaţializare. De altă parte, dacă acceptăm 
că materia produce spiritul, trebuie să acceptăm şi teza contrară : 'spiri- 
tul produce materia. Cu apreciabila deosebire că infinitatea materiei mi- 
nimalizează rolul spiritului, în timp ce precaritatea spiritului, mereu 
amenințat de năpraznice procese materiale, nu justifică pretențiile crea- 
toare de materie ale spiritului. fLeibniz este cel dintîi gînditor care a 
dezvoltat un sistem spiritualist de vaste proporții : lumea este constituită 
din atomi sau „unități“ spirituale, numite cu termenul pitagoreico-pla- 
tonic de monade. Dar el începe să facă concesii dualismului, fiindcă nu 
admite că Îtmea este formată din monade de aceeași natură. Monadele 
formează o ierarhie, de la cele oarecum aţipite, fără memorie și con- 
ştiinţă clară de sine ale materiei brute, pînă la cele cu memorie şi cu 
grade de: conștiință mai înalte ale sufletelor propriu-zise. Bpiritualismul 
este nevoit să devină, ca și materialismul, dualist pentru a respecta fap- 
tele./ Ce semnificație mai are enunţul că materia anorganică, în cantitate 
infinită, este de ordin spiritual, dacă o tratăm ca şi cum ar fi simplă 
materie inertă, brută ? Noi nu luăm în serios ideea că materia este de 
ordin spiritual ; altminteri dominarea ei prin tehnică ar fi o violentare 
spirituală, o amorală cruzime. Este drept că şi oamenii, ca să nu mai 
vorbim de animale, au fost supuşi violenţei și trataţi ca niște lucruri, 
dar în asemenea cazuri era un fapt trăit de cel ce se comporta violent. 
Dar nimeni n-a avut conştiinţa că este crud întrebuințind violența față 
de ape, munți, nisipuri etc. Alte motive decît cele curat teoretice, mo- 
tive subiective, religioase, în luptă cu structura științei moderne, au 
întreţinut pînă în zilele noastre spiritualismul, „psihomonismul“, cum 
îl numeşte olandezul G. Heymans (Einführung în die Metaphysik, ed. 
a III-a, 1921)./Psihomonismul este un materialism răsturnat./ „Materia- 
lismul se simte determinat de faptele. experienţei de a declara ton- 
știința .ca identică cu procesele cerebrale : la o cercetare .mai de aproape 
el va avea să precizeze. această propoziţie, întîi în sensul că conștiința 
este identică cu obiectele care sînt percepute ca procese cerebrale, al 
doilea- va trebui: să conceadă că despre aceste obiecte nu se poate spune 
decît identitatea lor cu conştiinţa. Tocmai aceasta afirmă monismul psi- 
hic“ (op. cit., p. 291). În adevăr,/dacă sufletul este un proces material, 
cerebral, iar acesta este dat numai ca percepţie, cum percepţia este un 
act de conştiinţă, se înţelege ușor că materia în genere, nu numai cre- 
ierul, este un proces psihic. / 

Posibilitatea de a explica legătura psihofizică prin structura „uni- 
tăţii“, adică a „reducerii“ unui termen la altul, prezintă încă un tip care 
este specific modern : paralelismul psihofizic. Paralelismul recunoaște, 
în opoziţie cu doctrinele cercetate ȘI în acord cu dualismul, eterogeni- 
tatea celor -doi termeni, ireductibilitatea unuia la altul, dar explică le- 
gătura lor prin identificarea lor într-un al treilea termen, care totuși 

„se manifestă“, se „exprimă“ în cele două aspecte sau serii.] În general 
doctrina, din prudenţă, nu insistă asupra celui de al treilea termen, prin 
care cei doi termeni cunoscuți sînt identici. Prudenţa este explicabilă, 
fiindcă este imposibil să descoperim o realitate total deosebită de mate- 
rie și de spirit. Teoria se mulţumeşte să afirme identitatea lor. Din iden- 
titate derivă alte două note caracteristice paralelismului : (6) cele două 
manifestări nu stau în raport cauzal, nu se influențează reciproc ; există 
raport cauzal numai între termeni fizici sau numai între termeni psihici, 
dar nu există raport cauzal între termeni psihofizici ; (b) cele două ma- 
nifestări nici nu au nevoie să se influențeze cauzal, fiindcă ele cores- 
pund în mod necesar și se dezvoltă paralel : fiecărei manifestări fizice 
îi corespunde necesar,. datorită identității lor, una psihică şi invers. 
Formulat întîi în mod sistematic de Spinoza, paralelismul psihofizic 
a cucerit treptat secolul al XIX-lea mai ales prin G. Th. Fechner, şi a 
fost îmbrățișat de mulți oameni de ştiinţă, după ce a primit diferite 
corecturi şi adaptări. Teoria se mlădia ușor şi îngăduia folosirea meta- 
forelor. Se vorbea de cele două aspecte, laturi sau forme ale aceleeași 
realități, cum sînt concavul şi convexul, exteriorul şi interiorul, tradu- 
cerile în limbi deosebite ale aceluiaşi text sau punerea acelorași ter- 
meni în relaţii deosebite, ajungind astfel fie la corp, fie la suflet 
(W. Wundt, E. Mach)./ Fechner mai propune o comparaţie : sistemul so-_ 
lar este copernican văzut de pe soare şi ptolemaic văzut de pe pămînt,/ 
Aci nu mai avem două lucruri, ci două puncte de vedere asupra ace- 
luiași lucru, din care unul este cel adevărat, iar celălalt este fals. Ca 
toate metaforele, și acestea nu rezistă criticii, fiindcă nu ne este dat, 
în cazul paralelismului, textul originar alături de traduceri sau linia 
curbă care prezintă dublul aspect concav şi convex. Al treilea. termen, 
în care coincid cei doi termeni cunoscuţi, nu ne este cunoscut. | 
Succesul paralelismului a fost explicat prin îndoitul avantaj, știinţi- 
fic şi religios. În cadrul paralelismului, se putea admite și o strictă în- 
lănţuire cauzală în lumea materiei, excluzînd intervenţia factorilor ima- 
teriali, dar şi o înlănţuire psihică universală, un fel de însufleţire uni- 
versală, cum cerea o religiozitate accentuat panteistă. Fechner însuși 
era un credincios şi un mistic. Erau îndestulate astfel şi principiile 
științifice fundamentale ale ştiinţei naturii, principiul cauzalităţii în- 
chise a naturii şi principiul conservării energiei, și nu mai puţin ne- 
voile „interioare“ ale inimii, care postulau reintegrarea spiritului ome- 
nesc şi divin izgonit din ştiinţa naturii. Doctrina este departe de a fi 
unitară, (Ludwig Busse, în clasica sa operă Geist und Körper, ed. a II-a, 
1913, deosebeşte următoarele tipuri de paralelism : (a) după cantitate, 
paralelismul este sau parţial (orice proces psihic are paralel un proces 
fizic, dar nu orice proces fizic are paralel un psihic), sau universal 
(oriunde există un proces fizic, există şi unul psihic) ; 6) după moda- 
litate, paralelismul poate fi empiric, un simplu principiu regulativ, me- 
todologic, o ipoteză de cercetare științifică (W. Wundt, H. Münsterberg) 
sau metafizic, un principiu constitutiv care rezolvă problema în chip 
dogmatic, delăsînd-o în suspensie, asemenea celui empiric. Paralelism 
consecvent este numai cel metafizic, combinat cu cel universal; & în 
sfîrșit, după calitate, paralelismul este cu tendință materialistă sau dua- 


— 


447 


listă, cu tendință monist-realistă sau monist-idealistă. Paralelismul 
tendinţă materialistă a fost numit de C. Sfùumpf „teoria umbrei 
(Schattentheorie) sau în genere epifenomenism. El susține că proce 
psihice sînt concomitente cu cele fizice, ori de cîte ori unul din ace: 
este cauzat de alt proces fizic, în timp ce concomitentul psihic nu ' ex 
cită nici o acțiune, asemenea unei umbre sau epifenomen. (Paralelisi 
dualist împarte lumea în două jumătăţi care îşi corespund perfect, 
într-un mod de neînțeles El duce sau la dualismul consecvent al 
țiunii reciproce sau la unul din celelalte două cu orientare monistă, c 


pe care l-am descris ca tipic :/materia şi spiritul sînt expresii ale : 


este dat indireet în percepţia externă ca corp. Deşi acest paralelism 
este autentic, cum nu este nici cel parțial sau cel empiric, el s-a buci 
de simpatia multora (F. A. Lange, W. Wundt, Fr. Paulsen, H. Spen 
E. Mach, H. Hoffding, Ebbinghaus, G. Heymans, R. Eisler, Strong, A. 
net etc.). Astfel, pentru Binet, pe urmele lui Mach, senzația însăși « 
fizică, dar capacitatea de a avea senzații este psihică. Sufletul este 
talitatea actelor ; corpul este totalitatea conținuturilor acestor acte. 

fletul, ca totalitate de acte, nu poate fi o existență autonomă, fiini 
existență „incompletă“, care se cere întregită prin corp: „spiritul 
materia, reduși la esențial, la conștiință şi obiectul acesteia, forme 
un tot natural, şi dificultatea constă nu de a-i uni, ci de a-i sepa 
(A. Binet, L'âme et le corps, p. 188—189). 

Neajunsurile paralelismului sînt pe cît de numeroase, pe atît 
ruinătoare. 3) A. Binet afirma că dificultatea este de a separa corpu 
sufletul, nu de a-i uni. Dar cum să unim pînă la identificare două 1 
lități atît de eterogene, cum să adunăm unul și cu unul fără a obi 
doi, ci un unul, încă mai categoric ? Cum să înțelegem că aceeaşi re 
tate este şi materie şi spirit, dar totuși în ea însăşi nu este nici mate 
nici spirit ; cum se face că aceeași realitate se manifestă în două a 
bute radical deosebite ? (Vorbind de „aceeași realitate“, nu înţeleg 
însuși faptul fundamental de a fi real, relaţia de acţiune, căci ace: 
poate fi prezentă în cele mai diverse calităţi, ci înţelegem o calit 
reală fundamentală, o „substanță“ care ea însăși nu este nici mate 
nici spirit, dar se exprimă sub două calităţi eterogene, chiar sub i 
nite calități (Spinoza) 0) Pentru a uni cele două calităţi eterogene, 
trebuie să știm, fie şi vag, în ce constă identitatea lor. Aceasta răm 
un X şi de aceea Spencer situează unitatea lor în domeniul incogn 
cibilului, ceea ce înseamnă un refuz de explicaţie. £)) Paralelismul «€ 
artificial, fiindcă împarte lumea în două jumătăți fără nici o legăt 
cauzălă între ele şi totuşi perfect paralele. De aceea, paralelismul 4 
buie să aibă drept concluzie în viața omenească teoria omului-auton 
Întreaga viață individuală şi istorică a omenirii este determinată 
cauze fizice şi fiziologice, nu de cauze psihice care sînt numai conco 
tente cu cele fizice. Nu ideile au determinat mișcarea condeiului 

Kant, cînd a scris Critica rațiunii pure, ci procese fiziologice, pe care 
le-au însoţit paralel idei, fără ca acestea să se amestece în elaborarea 
operei. Ideile s-au determinat unele pe altele, ca și cum n-ar exista 
creier sau o lume materială. Orice senzaţie este condiţionată de o altă 
senzaţie, nu de procese fizice şi fiziologice. Tot aşa actul voluntar nu 
este urmat de o mișcare a braţului, ci de un alt proces psihic necunos- 
cut, numai presupus. Ce devine monismul, unitatea în ipoteza parale- 
listă ? În loc de o singură lume, două lumi stau una lîngă alta fără nici 
o legătură reală între ele 9) Paralelismul nu respectă nici măcar des- 
fășurarea paralelă a celor două serii. Sînt procese psihice foarte impor- 
tante, cum este de exemplu unitatea conștiinței, judecata afirmativă sau 
negativă (Al. Höfler) care nu au un corespunzător fiziologic. De ase- 
menea, mici diferenţe fizice, de exemplu de ordin grafic, în textul unei 
telegrame alarmante, produc disproporționat de mari manifestații psi- 
hice. Nenumărate sînt procesele fizice ale creierului, constituit din elec- 
troni, şi totuşi viaţa psihică este unitară şi simplă. Dacă comparăm uni- 
tatea unei senzaţii de văz cu nenumăratele mișcări de electroni, care sînt 
baza materială a senzaţiei, constatăm o prăpastie între corp şi suflet. 
$) (Dacă cei doi termeni ar fi perfect paraleli, ar trebui ca în momentul 
morţii, cînd sufletul dispare, să dispară și corpul) În realitate corpul își 
păstrează în genere şi cel puţin cîtva timp structura. f) H. Bergson de- 
nunţă paralelismul ca un „paralogism psihofiziologic“, ca o „iluzie filo- 
zofică“. Paralogismul constă în oscilaţia continuă între interpretarea 
idealistă şi cea realistă. În adevăr, în cadrul idealismului dispare para- 
Jelismul, fiindcă şi creierul este o imagine, cum este orice alt corp. Dacă 
totuşi paralelismul se menţine, este numai fiindcă, în ce privește cre- 
ierul, se trece la notația realistă, așadar fiindcă procesele cerebrale sînt 
considerate drept realităţi paralele tuturor reprezentărilor. Dar atunci 
ajungem la absurditatea că o parte din lumea materială, creierul, cu- 
prinde întreaga realitate materială (vezi Le cerveau et le pensée, în 


vol. L'énergie spirituelle, p. 210). Toate aceste argumente, precum şi al- 


tele, au făcut pe H. Driesch să exclame : „paralelismul psihomecanic nu 
va mai ridica fruntea“ (Grundproblem der Psychologie, p. 240). 
Dualismul, multă vreme respins ca „teologic“ şi neșştiinţific, rein- 
viază cū puteri proaspete, în primul rînd pentru a explica legătura din- 
tre materie şi spirit, fără a recurge la reduceri moniste, pe temeiul a 
două ipoteze : (4) materia și spiritul sînt eterogene ; $) conexiunea lor se 
explică prin relaţia de cauzalitate sau de acţiune materială. Eterogeni- 
tatea celor doi termeni nu mai este un obstacol pentru interacțiunea lor. 
Formulat clar de Descartes, dualismul face greșeala, explicabilă istoric, 
de a recurge la noţiunea de substanță și astfel de a ridica problema 
comunicării „substanţelor“ eterogene. De aceea, dualismul se lovește de 
la început de mari greutăţi, de care caută să scape prin ipoteza ocazio- 
nalistă (Malebranche) sau a armoniei prestabilite (Leibniz), iar în cele 
din urmă înlocuiește substanța prin procese empirice sau fenomene. As- 
tăzi dualismul este o filozofie rezemată numai pe experiență ; două fe- 
luri eterogene de fapte stau în raport de cauzalitate reciprocă. Dacă dua- 
litatea este reală, dacă este impusă de fapte, oricît de puternică ar fi 
tendinţa monistă a spiritului, ea trebuie să se supună realității, nu 
„nevoilor logice“. Printre gînditorii mai noi, logicianul Ch. Sigwart 

apără dualismul, la început fără răsunet. Dar psihologul Osw. Kiilpe îl 
admite în 1895 ca soluţie superioară în a sa excelentă Introducere în 
filozofie. În 1896, Carl Stumpf, la Congresul internaţional de psihologie, 
pledează cu succes pentru teoria acţiunii reciproce, iar în 1898, Joh. 
Rehmke, în cuvîntarea sa rectorală, aduce noi argumente pentru inte- 
racțiunea psihicului și fizicului. Cuvîntarea intitulată Aussenwelt und 
Innenwelt, Leib und Seele a fost tipărită din nou în Gesammelte philo- 
sophische Aufsätze, 1928. Adăugăm că Rehmke a dezvoltat concepţia sa 
împotriva paralelismului în studiul Wechselwirkung und Parallelismus, 
în opera de omagiu colectiv pentru Rudolf Haym în 1902. L. Busse pu- 
blică în 1903 opera Geist und Körper, care este studiul cel mai dezvoltat 
asupra dualismului și adversarilor acestuia, cu concluzii în favoarea dua- 
lismului. Și în cazul dualismului vom cîntări, după propunerea lui Busse, 
avantajele şi dezavantajele teoriei acţiunii mutuale dintre materie şi 
spirit. 

Avantajele sînt numeroase.() Ideea acţiunii reciproce şi a influenţei 
mutuale dintre corp şi suflet stă mai aproape de experiența naturală. 
Putem înşira ușor exemple. O supărare tulbură digestia, dar și o indi- 
gestie indispune sau tulbură buna dispoziţie. 5) Nu împarte realitatea 
în două jumătăţi fără o legătură cauzală între ele. Paralelismul ţine loc 
de legătură cauzală, dacă presupunem că materia şi spiritul sînt iden- 
tice — o identitate misterioară. €) Istoria şi cultura pot fi mai bine ex- 
plicate decît în paralelism. 6) Dualismul respectă autonomia și proprie- 
tăţile specifice ale spiritului, avantaj care poate fi pus pe primul plan 
din punctul de vedere al vieţii, al practicii. Aceste avantaje au asigurat 
dualismului un succes trainic de la forma lui vulgară şi de la modali- 
tăţile lui în filozofia veche pînă la forma superioară din filozofia lui 
Descărtes. În sfîrşit, nu trebuie să uităm că dualismul era implicat în 


-chiar structura ştiinţei moderne, care exclude din lumea fizică factorii 


psihici, despărțind cu stricteţe materia şi spiritul. De aci succesul para- 
lelismului, care știa să ocolească dezavantajele dualismului, ca şi suc- 
cesul monismului materialist sau idealist. Dacă materia este activă auto- 
nom fără intervenția spiritului, dacă materia şi spiritul sînt deosebite, 
trebuia să fie integrate spiritul și materia într-un mod sau altul. 

Care sînt acum dezavantajele dualismului ? a) S-a arătat de la în- 
ceput dificultatea de a admite un raport cauzal între factori atît de ete- 
rogeni. Răspunderea dificultății o avea nu însuși dualismul, ci modui 
de a înţelege raportul cauzal. Acţiunea cauzală era înțeleasă ca o „in- 
fluentă fizică“ (influxus physicus), în care ceva din cauză trecea în 
efect. Cùm era de conceput ca ceva material să treacă în spiritual și in- 
vers ? Raportul cauzal cerea factori de aceeași natură. Din motive teo- 
logice, ocazionalismul şi armonia prestabilită, care este tot un ocazio- 
nalism, nu admit trecerea de la cauză la efect, „influenţa“, nici în seria 
omogenă. Concepţia cauzalităţii ca un raport sintetic între termeni ete- 
rogeni, şi anume ca un raport de condiționare, fără ca ceva să treacă 
de la cauză la efect, anulează dificultatea ridicată de cauzalitate. Ne rea- 
mintim de la discuţia în jurul cauzalităţii că /etectul depinde mai mult 
de natura lucrului ce suferă efectul, deci de condiţia fundamentală decît 
de natura cauzei sau a condiţiei eficiente. /Dacă se admite o cauzalitate 
psihică, de ce am respinge o cauzalitate psihofizică ? Ştiinţa cere o cau- 

zalitate universală, pe care paralelismul o îngrădeşte cînd este vorba de 
raportul dintre spirit şi materie. Dacă dualismul nu găsește un obstacol 
de netrecut în principiul cauzalităţii, poate că este stăvilit de alte im- 
portante principii științifice, pe care le-a formulat secolul trecut, preci- 
zînd astfel aplicarea cauzalităţii în lumea materială. B) Un principiu al 
noii științe este „principiul cauzalităţii închise a naturii“ : orice efect 
fizic are o cauză fizică și tot așa mai departe într-un cerc închis. Nu 
este loc în lumea materiei pentru acțiunea unei cauze psihice şi nici 
a unei cauze fizice asupra realităţii psihice. Dar cauzalitatea închisă a 
naturii nu este o necesitate logică, deoarece nici interacţiunea psihofi- 
zică nu este o absurditate. În adevăr, problema nu este dacă fenomenele 
fizice au cauze fizice — din acest punct de vedere „Principiul cauzali- 
tății închise a naturii“ este mai presus de discuţie —,(ci dacă toate fe- 
nomenele fizice au numai cauze fizice; Poate că este o prejudecată că 
natura reprezintă întreaga realitate și poate că există o cauzalitate în- 
chisă a naturii, nu a realităţii. Oricum am privi principiul cauzalității 
închise a naturii, ca un principiu fundamental şi universal, ci [sau] 
numai ca un postulat regulativ, el a alimentat și alimentează concepția 
materialistă. Deci obiecţia ridicată în numele acestui principiu este se- 
rioasă. AC) O altă obiecţie, poate cu mai multă greutate, este principiul 
conservării_energiei în cele trei aspecte : a) principiul echivalenței în 
mijlocul “transformărilor energetice (pentru orice energie consumată 
apare o cantitate echivalentă de altă energie); b) principiul constanței 
cantitative a energiei ca sumă a transformărilor echivalente ; c) princi- 
piul entropiei sau al degradării energiei care este de aceea ireversibil. 
Primele două aspecte sînt cantitative ; al treilea este calitativ. Nu este 
locul să examinăm mai adîncit aceste aspecte. Vom spune numai ceea 
ce este necesar.! Principiul echivalenţei este un principiu al gospodăriei 
naturii ; el afirmă că pentru a avea o energie este nevoie să cheltuim 
o altă energie echivalentă) Energiile se transformă unele în altele ; nu 
se creează și nu dispar. Principiul se ocupă numai de transformările 
fizice, dar nu ne spune nimic ce se întîmplă cînd acţiunea cauzală se 
petrece între corp și suflet. Mai multă greutate are principiul conser- 
vării energiei. În adevăr, s-ar putea ca în raporturile psihofizice să 
existe o echivalență, dar această echivalență trebuie să îndeplinească 
o nouă condiţie : echivalenţa se desfășoară în cadrul constanţei ener- 
getice. Suma totală a energiei în cosmos este constantă. Dacă fizicul 
acționează asupra psihicului, se pierde o cantitate de energie; în caz 
contrar, acțiunea psihicului asupra fizicului sporește cantitatea de 
energie. : 

N-au lipsit, cum era de aşteptat, încercări de a concilia principiile 
fundamentale ale ştiinţei şi interacțiunea psihofizică. O primă tentativă 
este considerarea psihicului ca o energie specifică alături de celelalte 
energii fizice, așa încît cauzalitatea psihofizică respectă constanţa can- 
titativă a energiilor. Căci, se precizează, principiul angajează numai 
cantitatea, nu şi calitatea energiilor. Principalii exponenţi ai acestei sin- 
teze sînt filozofii H. Hoffding şi Osw. Kiilpe, precum și chimistul Wilh. 
Ostwald, reprezentant al energetismului contemporan. Încercarea a avut 
un slab răsunet, în primul rînd fiindcă energia psihică nu poate fi mă- 
surată, supusă calculului ca orice energie datorită muncii ei mecanice. 


DEHVSASITAR; 


Este adevărat că experienţele lui Rubner la cîini şi Atwater la oameni 
au demonstrat că organismul este un transformator energetic, deci că 
el, pentru a cheltui energie, trebuie să primească energia echivalentă 
prin hrană etc. Experiențele nu vorbesc decît de energii materiale, pri- 
mite şi cheltuite prin mișcare, nu de o energie psihică. Noi simţim că 
spiritul este, cum spune Paul Valéry (Variété, III, p. 216), o „putere de 
transformare“ cu totul deosebită de celelalte energii, pe care spiritul 
se străduiește să le transforme, să le unească sau să le despartă. A fost 
nevoie să se traseze alte ipoteze pentru a face să se acorde principiile 
științifice cu interacțiunea psihofizică. Vom înşira cîteva: a) O soluţie 
comodă declară că principiul conservării energiei se aplică numai la 
procesele materiale, deci la cauzalitatea fizică, dar nu se aplică la cau- 
zalitatea psihofizică. În acţiunea fizicului asupra psihicului nu este an- 
gajată nici o transformare energetică. b) Psihicul, acționînd asupra fi- 
zicului, nu aduce o energie nouă, ci numai transformă energia fizică 
potenţială în energie fizică actuală. Dar această simplă transformare nu 
cere o cheltuială energetică fie și minimală, o modificare infinitezimală 
a bilanţului energetic ? 6) O ipoteză mai fericită a fost numită „ipoteza 
cauzei şi a efectului dublu“. Orice cauză fizică are un efect fizic, iar 
lateral produce Și un efect psihic, și tot așa o cauză psihică produce 
un efect psihic, iar lateral are şi un efect fizic. Ideea dublului efect a 
fost emisă în 1894 de Joh. Rehmke, în ediţia I a operei sale Lehrbuch 
der allgemeinen Psycholgie. Rehmke admite însă numai că fizicul are 
un dublu efect, fizic şi psihic, nu și psihicul, care nu poate acționa di- 
rect asupra altui psihic, nici măcar asupra sa: nici un individual nu 
acţionează direct asupra sa, ci numai indirect, cu ajutorul altora. Dificul- 
tatea acestei ipoteze provine tot de la principiul conservării : cauza fi- 
zică trece integral în efectul fizic; cum mai poate ea să producă şi un 
efect psihic? Pentru a produce şi un efect lateral, cauza trebuie să sa- 
crifice oricît de puţin din cantitatea sa energetică. 6) O ultimă posibi- 
litate a fost schițată de însuși promotorul interacțiunii psihofozice în 
cugetarea modernă și totodată al principiului conservării cantitative a 
mișcării, de Descartes : psihicul nu produce o mișcare, ci numai modi- 
fică direcția mişcării şi tot așa fizicul nu produce o stare sufletească, 
ci modifică direcţia, cursul vieţii psihice. Psihicul are numai un rol de 
conducere. L. Busse susţine că și simpla conducere sau direcţionare pre- 
supune o cheltuială de energie. Alţi ginditori mai recenți, ca Hans Driesch 
(Leib und Seele, ed. a III-a, 1923) şi Erich Becher (Einführung in die 
Philosophie, 1926, p. 225 şi urm.), nu sînt atît de riguroşi. Conducerea 
psihică nu reclamă o cheltuială energetică. Avem convingerea că ipoteza 
aceasta, corect interpretată, rămîne valabilă, adică nu știrbește nici un 
principiu al ştiinţelor naturii. Dacă închidem dosarul, cu rezultat nega- 
tiv, şi asupra acestei încercări de conciliere, trebuie să constatăm impa- 
sul în care se află teoria interacțiunii psihofizice nu din cauza expe- 
rienţei, ci din cauza unor principii ştiinţifice prea strict aplicate. 

În literatura engleză, interacțiunea psihofozică a fost legitimată cu 
multă abilitate de psihologul William Mac Dougall, în opera Body and 
Mind, a defence of animism; J. B. Pratt, [în] Matter and Spirit, iar 
H. Wildon Carr, în studiul L'interaction de Vesprit et du corps, („Re- 
vue de Métaphysique et de Morale“, 1918) sînt pentru o consecventă 

dualitate, dar odată cu paralelismul resping şi cauzalitatea psihofizică, 
dar admit o „solidaritate“ între două sisteme individuale care se com- 
pletează în vederea aceluiași scop. 


În concluzie, nu este principial exclus ca o cunoaștere mai adîncă 

a problemei psihofizice să ne arate că nu există un conflict — conflic- 
tul cel mai grav — între dualismul interacţionist şi principiul constan- 
tei energetice. Dacă totuşi persistă conflictul, atunci nu faptul inter- 
acţiunii, ci însuși principiul constanţei trebuie să fie reexaminat, pentru 
a-i aprecia natura (este o lege inductivă sau un postulat ?) şi sfera ei 
de aplicare (cuprinde întreaga realitate sau numai o parte 2). Filozofia 
contemporană caută, alături de principiul conservării, un principiu al 
noutăţii, al calității. Lucrarea de față se integrează în această străduință. 
În disputa dintre paralelism şi interacțiunea psihofizică, aceasta 
din urmă părea că izbutește să aibă ultimul cuvînt şi să se reabiliteze 
chiar față de ştiinţele numite exacte. Un ultim expisod al disputei aduce 
pe primul plan paralelismul sub un aspect ce pare nou, fiindcă are ca 
axă noțiunea de „expresie“, noţiune considerată ca „fenomen originar“. 
La rîndul ei, această noţiune se reazemă pe noţiunea de „întregi sau 
„totalitate“. (Omul este o „persoană“, un „întreg“, în care fizicul şi psi- 
hicul nu pot fi despărțiți, ci sînt intim, de nedespărțit legaţi, așa încît 
conexiunea lor prin acțiunea mutuală devine de prisos.JCum am văzut, 
H. Wildon Carr se mișcă și el pe această linie, păstrînd totuşi dualis- 
mul. Forma tipică a legăturii totalizante prin „expresie“ este limbajul. 
Fizicul este expresia psihicului. În limbaj, în expresia emoţiilor fizicul 
și psihicul nu”pot fi despărțiți, ei sînt solidari, alcătuiesc o totalitate, 
o persoană indivizibilă. Totalitatea, persoana este oarecum „neutrală“. 
a posedă două feluri de procese care nu pot fi atribuite exclusiv nici 
corpului, nici conştiinţei (sufletului), ci se raportează indistinot la ò 
totalitate personală neutrală. Ideea de expresie ne scutește de a apela 
la noţiunile de substanţă şi cauzalitate ; ea face din corp o expresie sau 
un simbol al unui sens psihic. În filozofia contemporană teoria expre- 
siei a fost dezvoltată în genere de gîndirea germană şi mai ales de 
Ludwig Klages. Conexiunea corp-suflet este conexiunea primordială, 
fără nici o asemănare cu cea cauzală, analoagă cu aceea simbolică din- 
tre semn şi semnificat (L. Klages, Vom Wesen des Bewusstseins, 1921, 
p. 26 şi urm.). Relația psihofizică este prototipul raportului simbolic. 
„Concepţia este îmbrăţișată de neocriticistul Ernst Cassirer. „Nu înain- 
tarea în lumea metatizicii, într-o lume care este clădită de precădere 
prin mijlocirea noţiunii de substanţialitate şi cauzalitate, şi dominată 
de acestea, ci numai retragerea în fenomenul originar al expresiei 
(Ausdruck) ne oferă aci soluţia“ (E. Cassirer, Philosophie der symbo- 
lischen Formen, vol. III, p. 116—117). La origine nu există nici „inte- 
rior“, nici „exterior“, nici un „în față“ şi un „în dos“, nici cauză de 
o parte, efect de altă parte, ci există o conexiune originară, care nu 
rezultă din elemente disparate, ci care este de la început un întreg plin 
de sens şi care în sfîrşit se desface în două momente, pentru a se inter- 
preta pe sine prin ele. În favoarea legăturii psihofizice interpretată în 
lumina noţiunii de expresie s-a pronunţat Aloys Wenzl într-un studiu 
informativ care fusese destinat să servească drept întregire şi actuali- 
zare la o nouă ediţie a operei lui Busse de care noi ne-am folosit pe 

larg. „Astfel problema corp-suflet confluează în problema expresiei, 
conchide Wenzl (Das Leib Seele-Problem im Lichte der neueren Theo- 
rien der physischen und seelischen Wirklichkeit, 1933, p. 102). 

Noua ediţie „simbolistă“, „expresivistă“ a paralelismului nu este 
mai fundată decît cea veche ; în schimb ea a învăţat să se mascheze cu 
abilitate, o tendinţă foarte răspîndită în confuzionismul gîndirii mai 
noi. Expresia“ nu este un substitut mai fericit al raportului psiho- 
fizic, ci presupune ca dat dinainte acest raport. Limbajul ca expre- 
sivitate tipică presupune că sufletul şi corpul se află în raport cauzal) 
Deci noțiunea de expresie este o problemă, nu o soluţie. În cele din 
urmă ea se refugiază nemărturisit în ideea arbitrară a unei armonii 
prestabilite între corp şi suflet. Existenţialismul sau „ontologia funda- 
mentală“ a lui Heidegger escamotează problema psihofizică în „antro- 
pologia filozofică“ sub numele intraductibil de Dasein ` („realitate 
umană“) sau sub numele mai banal de „om“, Filozofia expresiei se 
iluzionează că deosebirea dintre corp şi suflet, dacă nu este făcută 
precis, se şterge în „totalitatea“ omului, în „neutralitatea“ persoanei. 
Se confundă de obicei separarea, despărţirea spaţială cu simpla deo- 
sebire. Corpul şi sufletul pot fi clar deosebiți, fără a fi despărțiți şi 
fără a scinda omul în două jumătăţi. Deosebirea nu suprimă unitatea 
sau conexiunea lor. Rămîne intactă, nerezolvată marea întrebare : ce 
este acea unitate sau totalitate psihofizică a persoanei ? Ea este, cum 
se pretinde, neutrală ? Ce poate fi persoana, totalitatea dacă nu este 
nici fizică, nici psihică, ci unitatea corpului şi sufletului ? Realitatea 
nu cunoaște elemente „neutrale“, ci numai elemente fizice şi psihice, 
alături de care există conexiunea lor, relaţia dintre ele. Relaţia nu este 
legitimată prin identitate paralelistă, fiindcă identitatea suprimă rela- 
ţia odată cu cei doi termeni. Nu există un termen comun, în care 
coincid cei doi, un termen care să nu fie nici fizic, nici psihic. În sfîrşit, 
raportul de expresie este real, dar totodată secundar în cadrul rapor- 
tului fundamental psihofizic. Simpla constatare a „unităţii“, a „cone- 
xiunii“ totale nu ne dispensează de analiza ei. S-ar putea obiecta teo- 
riei interacțiunii psihofizice că admite o succesiune între — să zicem — 
tristețe şi lacrimi. în timp ce, după teoria expresiei, ele sînt simultane. 
Obiecţia loveşte o interpretare grosolană a interacțiunii cauzale. Corpul 
şi sufletul nu sînt realităţi separate care intră în raport cauzal din 
cînd în cînd în procese care se succed, ci sînt realități permanent le- 
gate care se influențează necontenit într-un circuit ce dă impresia 
simultaneităţii. Notăm în sfîrşit că cea mai mare parte a influenței 
reciproce se desfășoară pe planul inconştientului, al acţiunii impulsive, 
nu al acţiunii voluntare./Pe scurt, interacțiunea, fizicului şi psihicului 
nu este intermitentă, ci permanentă, tot timpul vieţii fvezi E. Gerlach, 
Personalismus-Parallelismus,  „Grundwissenschaft“, vol. XI, p. 124 
și urm.). 

Am încheiat prezentarea principalelor tipuri în care se întrupează 
problematica raportului psihofizic în cugetarea contemporană. Concepţia 
recesivităţii începe prin a recunoaște dualismul, eterogenitatea materiei 
şi spiritului, precum şi conexiunea lor indisolubilă, constantă. Părăsim 
ideea veche și vulgarizată că există „în om“ un spirit care rămîne pur, 

nepătat de atingerea pîngăritoare a materiei, în timp ce el „comandă“ 
corpului datorită funcţiei sale „regale“, cum spune Platon in Fedon, 
sau, ceva mai împăciuitor, un spirit care primeşte influențe din „afară“ 
prin organele senzoriale, dar după aceea procesele psihice se desfășoară 
independent de orice contact cu substanţa cerebrală. În realitate, între 
psihic şi fizicul cerebral raportul de acţiune este constant. Moartea 
individului nu face din suflet sau un nimic sau, dimpotrivă, o realitate 
suverană care s-a eliberat din servitutea corpului. Nu este exclus ca 
spiritul să rămînă legat de forme inferioare ale materiei sau poate de 
forme superioare. Am formulat cu rezervă o vagă bănuială şi nu ţinem 
să pe angajăm aci pe un poviîrniş alunecos. În cele din urmă, concedăm 
că jun termen al raportului recesiv poate să dispară odată cu celălalt, 
adică sufletul poate să dispară odată cu materia organizată de care el 
este legat. Dacă însă reapare un termen, își afirmă prezenţa şi celălalt. 7 
Coexistenţa este implicată în raportul recesiv. z i 

Deci materia şi spiritul sînt eterogene şi simultan solidare ; totuşi 
spiritul are o funcţie recesivă, iar materia funcţia dominantă. Dualis- 
mul tradițional, pînă în timpul de faţă, ignorează raportul recesiv între 
materie şi spirit. Dacă prin materialism se înţelege o teorie care afirmă 
că materia este primordială şi dominantă, iar spiritul este secundar și 
recesiv, concepţia noastră nu este străină de materialism, fireşte de un 
materialism care respectă ierarhia reală a faptelor. Spiritul este un fac- 
tor precar, disparent, minat de slăbiciuni şi contradicții interioare, vica 
timă a imensității şi masivității materiale. Dar recesivitatea nu degra- | 
dează funcția spiritului în lume : spiritul are un rol cosmic superior, l 
acela de a da imensității materiale conştiinţa de sine şi de a dirija după! 
anumite scopuri conştiente. Mai mult chiar, spiritul recesiv se poate 
întoarce asupra materiei pentru a domina şi redistribui prin munca: 
dirijată conştient. ' 

Sfera de existență a lumii psihice nu poate fi determinată după 
criterii a priori. Ştiinţa specială are şi ea un cuvînt de spus şi o res- 
ponsabilitate de luat. Ea va căuta să stabilească pînă unde se întinde 
psihicul într-o lume dominant materială, date fiind condițiile corpòrale 
ce fac posibilă existența lui. La rigoare putem accepta că o anumită 
organizare a materiei „produce“ sufletul. Nu geneza sufletului intere- 
sează mai întîi, ci esența lui, specificul lui, natura sa ireductibilă. Chiar 
dacă spiritul este o activitate, o „funcție“ a creierului, el nu este numai 
o asemenea activitate. Dar nu sîntem constriînşi să admitem teza că 
spiritul este „produs“ de materialitatea creierului. Recesivitatea înlă- 
tură ca de prisos producerea spiritului de către materie, dar tot ea a 
întreținut această iluzie. S-a crezut că spiritul este produs de materie, 
fiindcă el este subordonat materiei. Știm însă că recesivitatea nu pre- 
supune un raport cauzal între cei doi termeni. Cum identicul nu este 
creat de deosebit (divers), întregul de parte și în genere factorul recesiv 
de. factorul dominant, nici spiritul nu. este „creat“ de materie, JEste po- 
sibil ca spiritul să fie prezent simultan, ca un termen opus necesar, ori- 
unde sînt date condiţiile materiale corespunzătoare, ca al doilea factor 
al realităţii alături de materie. Spinoza afirma că puterea (actuosa - 
essentia) naturii, fiind infinită, se manifestă în infinite atribute, din care 
noi cunoaștem numai două, materia (corpul) şi spiritul (sufletul). Nu ' 

vedem ce funcţii diferite ar reprezenta celelalte atribute, după cele 
două : existenţa brută, masivă a materiei, rezervorul existenței şi salv- 
gardarea ei, de o parte, existența conştientă care dă un sens materiei 
şi universului, de altă parte. l 


Deşi recesiv, secundar, spiritul nu este un epifenomen, O umbră a 
activității organic-cerebrale. El îşi păstrează, inițiativa şi-şi manifestă 
puterea ca orice factor constitutiv al dualismului recesiv. Respingem 
monismul spiritualist şi materialismul vulgar ca o construcţie artificială, 
în contradicţie cu faptele. Materia şi corpul nu sînt realităţi legate prin 
reducerea uneia la alta sau a amîndurora la un al treilea factor care 
rămîne un X incognoscibil, ci realităţi legate prin acţiune cauzală con- 
stantă. Aci este locul pentru importante precizări. O primă precizare 
se referă la structura excepţională a dualismului de faţă. În adevăr, am 
vorbit de repetate ori de acțiunea cauzală dintre corp şi suflet, dar n-am 
constatat în celelalte dualisme recesive o acţiune cauzală între cei doi 
termeni. Există o explicaţie a acestei situaţii excepţionale : celelalte 
dualisme sînt constituite din relaţii abstracte, din generalităţi simple, în 
timp ce acest dualism reprezintă existențe independente, esențe (uni- 
tăţi) ce merg pînă la existenţe individuale, izvor al schimbării şi cauza- 
lităţii : corpuri și suflete. O a doua precizare vrea să concilieze interac- 
ţiunea psihofizică cu principiul conservării energiei. Spiritul nu acţio- 
nează direct asupra materiei (aci asupra creierului), situaţie pe care dua- 
lismul recesiv nu o tolerează — şi cu aceasta continuăm precizarea de 
mai sus. (Spiritul, legat cauzal indisolubil şi constant de materie, nu ac- 
ționează el însuşi asupra materiei, ci prin mijlocirea corpului de care 
el este legat. Mai mult, nici spiritul nu acţionează asupra sa, ci tot prin 
mijlocirea corpului) O parte din creier legată de suflet acţionează asupra 
unei alte părţi care de asemenea poate fi legată de psihic și astfel spi- 
ritul își exercită influenţa asupra sa. 

Convingerea noastră este că nu există cauzalitate psihică, adică o 
influenţă a sufletului asupra sa, fiindcă sufletul nu este format din mai 
mulţi indivizi care, cum știm, ei acţionează cauzal, datorită proprietăți- 
lor lor generale. Psihicul are senzații, imagini, sentimente, idei etc. care 
sînt factori generali ; de aceea ei înşişi nu acţionează cu de la sine pu- 
tere. Numai iluzoriu senzațiile, imaginile etc. sînt tratate ca nişte mici 
indivizi sau „conţinuturi“ ale sufletului. Nu este singurul exemplu de 
general metamorfozat în individual. Așadar, nu sufletul acţionează ne- 
mijlocit asupra sa, ci sufletul acţionează asupra sa prin mijlocirea cor- 
pului (materiei) / în orice acţiune a sufletului asupra corpului (acțiune 
directă) sau asupra sufletului însuşi (acţiune indirectă) totdeauna există 
ca fundament o acţiune a corpului (fizicului) asupra corpului (fizicului), 
aşa cum cere principiul cauzalităţii închise a naturii şi principiul con- 
servării energiei./Numai raportul recesiv explică această posibilitate : 
psihicul acţionează asupra fizicului prin intermediul fizicului de care 
el este legat recesiv. Rolul ce revine psihicului este rolul inerent con- 
ştiinţei, de a conduce procesele fizice fără ca prin aceasta să cheltuiască 
energie. Acolo unde apare conştiinţa, materia este utilizată ca mijloc în 
vederea scopurilor omenești. Este dar adevărat că mens agitat molem, 
însă totdeauna cu ajutorul materiei şi cu respectul legilor fizice. Cine 
compară începuturile umile ale tehnicii cu rezultatele grandioase — poate 

îngrijorător de grandioase — ale tehnicii contemporane, nu se poate să 
nu 'admire lupta şi biruințele conștiinței asupra materiei. Fiinţa ` care 
înfruntă materia este ea oare numai materială, oricît de larg am concepe 
materia potrivit rezultatelor fizicii mai noi ? Erich Becher, care era şi 
naturalist, a dezvoltat consecvent ipoteza interacțiunii psihofizice. Să 
rezumăm încă o dată în puține propoziții această concepție. „Procesele 
materiale, nervoase, care sînt provocate de excitațiile senzoriale în or- 
ganele senzoriale, ajung de la acestea pe căile senzoriale în sferele sen- 
zoriale în sferele senzoriale ale scoarței cerebrale. Acolo ele produc în 
suflet percepții sensibile. Procesele materiale nervoase care străbat cre- 
ierul şi procesele psihice care străbat sufletul nostru rămîn totdeauna 
în cea mai strînsă legătură cauzală ; procesele materiale influențează 
procesele psihice în tot cursul lor, și invers acestea exercită o influenţă 
diriguitoare asupra proceselor materiale de excitație, în reţeaua compli- 
câtă de căi în creier, așa încît procesele materiale nu se împrăştie fără 
ţintă, ci sînt transportate spre anumite grupe de mușchi într-un mod 
adesea uimitor și adecvat scopurilor voinței noastre“ (E. Becher, Ein- 
führung in die Philosophie, p. 230—231). De asemenea, de același: 
Die Fiihrerrolle des Seelischen im Grosshirn. „Annalen der Philosophie“, 
vol. III, p. 511 şi urm.). Nu este nevoie să arătăm stăruitor că nu accep- 
tăm punctul de vedere finalist al lui Becher, pe care l-am citat ca autorul 
unei contribuții la o înțelegere mai complexă; mai aproape de soluția 
recesivă a raportului dintre suflet și corp. 

Ca încheiere, ne întrebăm : este concepţia noastră idealism sau ma- 
terialism ? Cine recunoaște coapartenența materiei și spiritului nu poate 
fi nici idealist, nici spiritualist. Totdeauna există ieșiri din false alter- 
native. O poziţie mai independentă a enunțat, în treacăt, E. Renan, în 
celebrul său răspuns la discursul de recepţie al lui Pasteur la Academia 
franceză. „Vă folosiţi de două cuvinte, de care în ce mă privește . nu 
mă folosesc niciodată : spiritualism şi materialism. Scopul lumii este 
ideea ; dar eu nu cunosc vreun caz în care ideea să se fi produs fără 
materie ; nu cunosc spirit pur, nici o operă a spiritului pur. Opera divină 
se îndeplinește prin năzuința intimă spre bine și spre adevăr care este 
în univers ; nu ştiu dacă sînt spiritualist sau materialist (Renan, Discours 
et conjerences, 1887, p. 78). Este un fapt cultural de deosebită semnifi- 
caţie că materialismul, odinioară dizgrațiat și în defensivă faţă de ofen- 
siva cuceritoare a idealismului, este astăzi în plină ofensivă, iar idealis- 
mul în defensivă sau, și mai rău, este nevoit să se mascheze după apa- 
rențe materialiste. În sprijinul materialismului vine însăşi esența spiri- 
tului.f Spiritul nu se revelează decît unui singur „interior“, și de aceea 
el apare ca inexistent, ca un neant în fața materiei care își impune pre- 
zența ei suverană tuturor simţurilor şi astfel revendică o obiectivitate 
nezdruncinată de nici un idealism./ldealismul, drept compensație, răs- 
toarnă raportul natural dintre corp şi suflet ; el se îndoiește de realitatea 
lumii „externe“, materiale, dar nu pune la îndoială existența celorlalte 
conştiinţe, care și ele sînt independente de conştiinţa mea, dar nu sînt 
date nemijlocit ca propria conștiință și nici măcar mijlocit prin simţuri, 
cum sînt date corpurile. De aceea atît de greu se constată prezenţa altor 
suflete la animale și chiar la oameni — la aceștia unele stări psihice. 

Singura formă consecventă de materialism este aceea care consideră 
şi conștiința ca o existenţă de natură materială. Îndată ce se afirmă că 
psihicul nu este un fel oarecare de materie cu întindere şi localizare, pe 
scurt, cu proprietăţi spaţiale, ca orice materie, afirmaţia nu mai poate fi 
încadrată în concepția materialistă, chiar dacă se repetă, cum am făcut 
şi noi, că psihicul este „legat“ indisolubil de materie, fără a fi totuși 
un atribut al acesteia sau un efect al ei. Căci atributul materiei este tot 
material, iar un produs al materiei nu poate fi imaterial. Pe lîngă aceste 
consideraţii care, pe temeiul faptelor, nu al preferințelor ideologice, res- 
ping materialismul radical, mai este o rațiune care se opune materialis- 
mului consecvent : conștiința nu este un conținător, un vas gol în care se 
zbat „conținuturile“ sufleteşti, care şi ele sînt individuale, ca orice con- 
ţinut şi, fireşte, ca orice conţinător. Viaţa conştiinţei nu constă dintr-o 
puzderie de mici indivizi, ci din însușiri generale, ca toate însuşirile, 
psihice sau corporale. Numai individualul este independent ; însușirile lui, 
psihice sau corporale, sînt dependente de el, îi aparțin, şi nu pot fi con- 
cepute ca independente, fără a nu fi metamorfozate în mici indivizi. 


ANEXĂ 


CONȘTIINȚĂ OBIECTIV Ă-CONŞTIINȚĂ 
SUBIECTIVĂ-CONȘTIINŢĂ GÎNDITOARE 


Dualismul materie-spirit s-a menţinut pe un plan general. Există un 
aspect al acestui dualism care ne ajută să coborîm la un nivel mai apro- 
piat de ceea ce William James numește „jungla proceselor pur inte- 
rioare“ (Précis de psychologie, 1909, p. 481). Nivelul mai „concret“ este 
problema „funcţiilor“, „actelor“ sau proprietăților fundamentale ale spi- 
ritului, ale conștiinței. Multe din tratatele de psihologie ale timpului 
nostru nu arată vreun interes deosebit pentru această problemă. O con- 
| sideră poate ca rezolvată sau ca nerezolvabilă. în ambele cazuri, este 
pierdere de timp a-i acorda un capitol introductiv. Cercetarea de amă- 
nunt va indica ideea călăuzitoare privitoare la „funcţiile“ fundamentale 
ale conştiinţei. Nu a fost totdeauna aceeași indiferenţă faţă de această 
chestiune. Noi credem că indiferența nu este reală nici astăzi. Se admite 
în genere diviziunea tripartită a proprietăţiilor esenţiale : cunoaștere, 
afectivitate (sentiment), voință. Cum vom vedea, tripartiția este destul 
de nouă, sub această formă. Sub o altă formă, ea este destul de veche, 
dovedind că faptele de conștiință sînt eterogene, că ele se deosebesc atît 
de adînc încît ele ne apar ca o „junglă“. Cea mai veche diviziune siste- 
matică a proprietăţilor psihice este propusă de Platon. Acesta vorbeşte 
de „părţi“, pe care le localizează în organe deosebite și la care se in- 
teresează numai de ierarhia lor, nu şi de unitatea lor. Cele trei „părți“ 
sînt atît de eterogene, încît una din ele este nemuritoare, în timp ce 
celelalte două sînt menite pieirii odată cu corpul. Partea nemuritoare 
este „hegemoniconul“, raţiunea. În opoziţie cu aceasta stă partea infe- 
rioară, apetitivă, dorinţa, localizată în pîntece, iar la mijloc, mai aproape 
de rațiune, stă curajul, localizat în inimă. Cele două părţi inferioare, 

ca doi cai nărăvaşi, au nevoie de conducerea raţiunii (vezi dialogul 
Faidros) P8I, Teoria satisfăcea provizoriu trebuințele moralei şi meta- 
fizicii ; totodată ea era pe placul simțului comun, care constata uimit 
marile contraste ale sufletului uman, conviețuirea avîntului sublim, a 
devotamentului și a poftelor abjecte şi criminale. 

Aristotel menţine tripartiția cu aceeaşi precădere dată raţiunii ne- 
muritoare față de activităţile inferioare, dar o cercetează în lumina unei 
experienţe mai ştiinţifice și nu se sfieşte a vorbi de trei suflete : sufle- 
tul rațional omenesc, sufletul animal (senzitiv) şi sufletul vegetativ (ali- 
mentaţie şi procreaţie). Există în această tripartiţie o posibilitate de 
reducere, de simplificare : a considera sufletul ca raţional și chiar ne- 
muritor și a explica apoi celelalte modificări şi stări ale lui ca simple 
alterări ale naturii sale originare provocate de contactul corpului : sen- 
zaţiile, pasiunile, poftele sînt servituţi impuse de prezenţa corpului. Odată 
cu despărţirea de corp, sufletul redobîndește puritatea sa raţională şi 
nemurirea. Printre cei vechi, Plotin, către amurgul gîndirii grecești, se 
apropie de această concepţie. Sufletul este o emanaţie a divinului, a 
Unului și a intelectului în lumea corporală, iar „dorința“ sa arzătoare 
este „conversiunea“, întoarcerea la izvorul pur, contopirea mistică cu 
Unul prin Intelect. Evul mediu a preferat, în afară de curentul mistic, 
diviziunea tripartită platonică-aristotelică. 

Întemeietorul gîndirii moderne, Descartes, procedează şi în psiho- 
logie, ca şi în fizică, la operaţia de unificare şi de simplificare a con- 
științei, care n-a reușit lui Plotin. Sufletul este „gîndire“ (pensée), este 
„rațiune“ (raison), şi ca atare este simplu şi deci nemuritor. Descartes 
suprimă sufletul animal și sufletul vegetativ, pe care le atribuie corpu- 
lui considerat ca o maşină chiar și la om. Omul posedă faţă de plantă 
și animal raţiunea, gîndirea care se manifestă sub formă de acţiuni și 
pasiuni. Acţiunile, ideile şi voinţele depind numai de suflet; pasiunile 
(percepțiile, imaginaţiile, emoţiile) sînt produse de corp prin mijlocirea 
„spiritelor animale“, adică ale unei materii mai fine și calde din sînge. 
Sufletul este unit cu toate părțile corpului, dar el suferă influenţa corpu- 
lui numai printr-un anumit organ, aşezat în mijlocul creierului, prin 
„glanda pineală“ (Descartes, Les passions de Vâme, $ 30, 31). Cu toate 
că Descartes nu-şi ascunde preferința sa pentru gîndirea pură, el re- 
cunoaşte importanța voinţei, care este virtual infinită și deci superioară 
gîndirii limitate, ca şi a pasiunii, care este legată de corp. Un mare 
cartezian, Leibniz, şi, pe urmele lui, Chr. Wolff introduc o diviziune 
bipartită, pregătită de Aristotel și înviată cu mare răsunet. Sufletul are 
două funcţii fundamentale: cunoașterea şi apetitul, iar fiecare din 
acestea are o facultate superioară şi una inferioară. Cunoaşterea supe- 
rioară este inteligența, raţiunea ; cunoașterea inferioară este sensibili- 
tatea. Apetitul sau apetițiunea nobilă este voința, apetitul degradat este 
dorinţa sensibilă, pasiunea, afectul. Cum vedem, continuă vechea preju- 
decată raționalistă care degrada sensibilitatea. Este de notat de aseme- 
nea că prin apetit se înțelegea atît voinţa cît şi sentimentul, iar primul 
loc îl are voința, opinie care va da roade neașteptate mai tîrziu, în 
secolul al XIX-lea, cînd voința va dobîndi un coeficient universal și va 
deveni funcția fundamentală a conştiinţei. Pînă atunci era nevoie de o 

lucrare pregătitoare, adică de treptata reabilitare a funcţiilor iraționale, 
ca şi de compromiterea raţiunii. 

Primul pas de evadare din diviziunea bipolară a Şcolii wolffiene şi 
spre răsturnarea ierarhiei tradiționale a „facultăților“ îl face un gînditor 
german independent din aceeași Şcoală, Johann N. Tetens, care proclamă 
independenţa sentimentului (das Gefiihl) (vezi Philosophische Versuche 
über die menschliche Natur und ihrer Entwicklung, vol. I, 1775, reti- 
părită în 1913, p. 165 şi urm.). Kant a împrumutat de la Tetens tripar- 
tiția, a aşezat-o la temelia Criticii şi a consacrat-o. Totuşi, nici Tetens, 
nici Kant nu încetează de a fi raţionaliști. Numai romantismul, pe ur- 
mele lui Rousseau, reabilitează sentimentul, pasiunea, iar prin Hegel. 
care este şi el un romantic, maschează sentimentul prin rațiune, „idee“. 
Pînă acum tendința mai nouă, începînd din a doua jumătate a seco- 
lului al XVIII-lea, după ce în secolul al XVII-lea încercase izolat Pascal 
de a reabilita funcţiile inferioare degradate (sentimente, senzaţii, cre- 
dință, voinţă), nu a izbutit să se impună. Răsturnarea în favoarea func- 
țiilor desconsiderate începe cu Schopenhauer care întronează Voința 
oarbă, năzuinţa iraţională în esența sufletului şi în inima universului 
şi face din rațiune un produs al voinţei de a trăi, un ghid al acţiunii. 
„Voluntarismul“, termen făurit de Friedrich Paulsen, a prins rădăcini 
în psihologia și filozofia contemporană. Cel dintii psiholog voluntarist 
este Ed. Beneke, dar cel mai cunoscut este Wilhelm Wundt (Guido Villa, 
La psychologie contemporaine, 1904, p. 272). Eul, privit în sine, este 
voinţa, declară Wundt, este activitate, actualitate, proces, spontaneitate. 
„Nu există absolut nimic în afară de om sau în el, pe care să-l poată 
numi al său în sensul plin al cuvîntului, cu excepția voinţei sale“ 
(System der Philosophie, vol. I, ed. a III-a, 1907, p. 375). Eul pur 
este activitate şi pasivitate, care sînt cele două fețe de nedespărţit ale 
voinţei. Sîntem activi, fiindcă întîlnim rezistență, așadar fiindcă sîntem: 
pasivi ; și sîntem pasivi, fiindcă încercăm să înfrîngem rezistenţa lucru- 
rilor, fiindcă sîntem activi. Rezistenţa obiectelor dă un conţinut voinţei, 
activităţii pure, reprezentărilor care trădează existența independentă de 
noi. Voința, ca activitate-pasivitate personală, exprimă formele cele mai 
generale ale sentimentului. Wundt, în unele pasaje, nu vorbeşte de voinţă, 
ci de stări ce însoțesc reprezentările. „Conţinut al acestei experienţe 
(interne) sînt de o parte obiectele, reprezentările, de altă parte stările 
subiective ce însoțesc aceste reprezentări“ (ib., p. 373). Sentimentele 
se realizează complet în procesul voluntar. Harold Höffding, în Psiholo- 
gia sa, care exprima opinia mijlocie la sfîrşitul secolului al XIX-lea, 
ține să fie un voluntarist consecvent. Voința este elementul prim și 
ultim al vieții psihice (Esquisse d'une psychologie fondée sur Pexperience, 
ed. a III-a, 1906, p. 128). Autorul recunoaște echivocul adînc, iremedia- 
bil al voluntarismului : voința are un sens larg, de activitate legată de 
întreaga viaţă a conștiinței, și un sens restriîns, de activitate liberă și 
alegere între posibilităţi. „Evoluţia conștiinței individuale merge de la 
voință (în sens larg) la voinţă (în sensul restrîns). Istoria voinței este 
istoria întreagă a omului“ (îb., p. 130). 

În secolul trecut s-a făcut şi încercarea de a opune inteligenței, ca 
element prim al conştiinţei, afectivitatea, sentimentul, care din ruda 
săracă a funcțiilor sufletești ajunge să domine și inteligența şi voinţa. 

Atectivismul modern este legat de numele unui gînditor minor, dar con- 
secvent, Ad. Horwicz, în opera Psychologische Analysen auf physiolo- 
gischer Grundlage, I, 1872, şi de numele unui gînditor la modă odinioară, 
H. Spencer, care, plecînd de la ipoteticele „şocuri nervoase“, ca factori 
primordiali, ajunge la elementele reale ale spiritului care sînt „senti- 
mentele“ (feelings) și raporturile dintre acestea (Principes de psychologie, 
vol. I, ediție nouă, 1892, p. 164). Dar termenul de feeling are un sens 
greu de tradus adecvat; de aceea, traducătorii francezi ai operei lui 
Spencer, două personalităţi (Th. Ribot şi A. Espinas), dau ca echivalent 
al lui feeling anodina „stare de conștiință“ (état de conscience). Aşa în- 
cît, rămîne ca autentic reprezentant al afectivismului Ad. Horwicz. To- 
tuși, preponderența afectivității n-a fost cu totul părăsită mai ales de 
biologi. Astfel A. Vandel, pornind de la constatarea că glandele endo- 
crine (îndeosebi hipofiza şi tiroida) comandă în largă măsură tempera- 
mentul și viața afectivă, scrie : „de aceea psihologia a considerat în toate 
timpurile — şi pe drept cuvînt — că afectivitatea reprezintă unul din 
palierele cele mai primitive și cele mai vechi ale organizaţiei psihice ; 
ea este o manifestare încă în parte organică“ (A. Vandel, L'homme et 
Pevolution, 1949, p. 110). 

Psihologia contemporană nu a urmat pînă la capăt pe nici unul 
din partizanii funcţiilor socotite odinioară inferioare, voința sau afectul, 
fiindcă nici partizanii acestora n-au rămas credincioși intenţiei lor, ci 
au recunoscut egala îndreptăţire a celorlalte funcţii. Voluntarismul, cu- 
rentul cel mai puternic în trecutul apropiat, a rămas un program, nu o 
realizare consecventă. Concepţia obișnuită a continuat să fie tripartiţia : 
cunoașterea, afectivitatea, voinţa nuanțată indefinit. Prestigiul tripar- 
tiției şi-a exercitat influenţa şi asupra unui gînditor original care ar 
dori să rupă cu ea, Franz Brentano. Acesta înlocuieşte diviziunea con- 
sacrată cu o altă tripartiţie, care nu este mai fericită. Cele trei funcții 
fundamentale ale conştiinţei sînt : reprezentarea, fiindcă orice act de 
conştiinţă intenţionează ceva, un obiect reprezentat, apoi judecata, afir- 
maţia şi negația, în sfîrşit iubirea şi ura, în care sînt contopite voința și 
sentimentul. Cele două funcţii din urmă (judecata și iubirea — ura) 
se fundează pe reprezentări. 

Mai credincioasă faptelor este diviziunea propusă de Joh. Rehmke, 
a cărui gîndire originală a exercitat o influenţă cu atit mai profundă 
cu cît mai puţin a fost recunoscută fățiș. Dintre funcţiile psihice ale 
diviziunii clasice, voinţa își justifică mai puţin marile ei pretenţii. Chiar 
un psiholog adversar al clasificării populare, Maurice Pradines, nu numai 
că nu renunţă cu totul la distincțiile clasice, dar menţine voinţa sau „ac- 
tivitatea intenţională“ printre marile „facultăți“ psihice (Traité de 
psychologie generale, vol. I, 1946, p. 271 şi urm.). Cauza nefericitei con- 
fuzii de care profită termenul de voinţă, într-o epocă îmbătată de acti- 
vism, este cuvîntul magic de activitate (intenţională sau nu). În adevăr, 
ştim că activitatea este caracteristica definitorie a realităţii. Real este 
ceea ce se manifestă activ sau pasiv, sub formă de cauză sau efect. 
Schopenhauer are răspunderea identificării activităţii în genere cu voința 
şi ca urmare a transformării voinței în principiu universal. Refuzăm 
cu toată energia această identificare şi de aceea vom aplica termenul de 
voinţă, în sens propriu, numai acolo unde este prezentă o conștiință, 

și anume o treaptă de dezvoltare a conştiinţei care se întîlneşte numai 
la om. Dacă voința nu este universală, dimpotrivă activitatea este uni- 
versală. De aceea activitatea premerge conştiinţei, o fundamentează în- 
tr-un sens pe care îl vom cunoaşte într-un capitol următor. Așa s-a 
născut iluzia voluntaristă. Dacă, mai departe, activitatea este esenţa rea- 
lităţii, este de așteptat ca şi conştiinţa, asemenea oricărei realităţi, să-și 
manifeste activ prezența. Orice „stare psihică“ este activă, este mo- 
trice, are o repercusiune în organism. Cum constată W. James, sistemul 
nervos este o maşină de transformat excitaţiile în reacții. Orice excita- 
ție produce o „descărcare“ care se difuzează. Al. Bain vorbea de o „lege 
a difuziunii“, caracteristică sistemului nervos, care este un bun condu- 
cător de electricitate, aşa încît o modificare într-un punct cauzează mo- 
dificări aproape simultane în alte puncte (James, Precis, p. 493—494). 
Din acest punct de vedere, mișcarea reflexă poate fi considerată funda- 
mentul vieţii psihice, cum constatase mai demult Descartes, apoi 
H. Spencer. Acţiunea stării de conştiinţă este inconștientă, în timp ce 
voinţa este conştientă. Acţiunea inconștientă legată de sentiment este 
impulsul care este un resort al vitalităţii. Pînă acum, activitatea de 
care a fost vorba n-a presupus voinţa în sensul autentic al termenului. 
Voința este activitatea legată de conştiinţa de sine, de conștiința ca to- 
talitate, ca eu, ca persoană. Wundt constatase că în nimic altceva noi 
nu sîntem „noi înșine“ decît în voinţă. De aceea voința în sensul verita- 
bil, restrîns, se întîlneşte numai la om, dar şi atunci în condiţii precise. 
A face din voință, cum propune voluntarismul, principiul vieţii psihice 
înseamnă a încuraja confuzia antiștiințifică a voinţei şi activităţii în 
genere. 

Concepţia lui Rehmke se cere întregită aci. Voința este activitatea 
conștiinței ca întreg, dar ea este precedată de activitatea inerentă ori- 
cărei stări de conștiință, iar activitatea conștiinței are ca fundament ac- 
tivitatea sistemului nervos. Viaţa psihică se construiește pe automatisme, 
pe activităţi inconștiente, pe obișnuinţe. Organismul viu acţionează uni- 
tar datorită sistemului nervos care garantează coordonarea activităţilor 
vitale. Stă în funcţia sistemului nervos de a coordona excitaţiile și 
reacţiile. Viaţa conștiinței n-ar fi posibilă, adică conștiința nu s-ar ma- 
nifesta, fără substratul organic coordonator, fără sistemul nervos. Ac- 
țiunea concentrată a sistemului nervos se manifestă în conştiinţă sub 
forma elementară a atenției, care se opune distracției  [distragerii]. 
M. Pradines, îndepărtîndu-se de. clasificarea tradițională tripartită, con- 
sideră atenţia, concentrarea, ca „aspectul“ fundamental al psihicului. 
Împrăștierea atenţiei, relaxarea efortului duce la inconștiență sau la sub- 
conștiință. „Atenţia însuflețeşte conştiinţa şi chiar o creează ; distracţia 
[distragerea] o micşorează şi chiar o suprimă. Conștiinţa şi neconștiința 
se dovedesc deci intim legate, respectiv cu atenţia şi distracţia [distra- 
gerea] pe care niciodată nu le vom putea separa de aceste efecte natu- 
rale fără a neglija semnificaţia lor principală“ (Traité de . psychologie 
generale, I, p. 2). „În adevăr, conştiinţa ne-a apărut ca o cunoaștere 
(savoir) concentrată, strînsă, sub acţiunea unui dinamism de adaptare 
(cum-scire), ca exercițiul unei facultăţi de sinteză, al cărei scop este 
de a însera adînc activitatea noastră în real; şi este uşor de a vedea 
că toate aceste caractere definesc însăși atenţia. Deci atenţia pare a crea 

conștiința“ (îb., p. 32). Desigur, atenţia pare că creează conștiința care, 
fiind esența psihismului, nu poate fi creată sau anihilată, ci numai pro- 
movată sau împiedicată în manifestarea ei. Se poate face deosebire 
între atenţia spontană şi atenţia voluntară. Atenţia voluntară este o cu- 
cerire umană, ca şi viața însăși ; ea este produsul vieţii sociale omenești, 
al educaţiei — un produs nestabil, necontenit ameninţat. 

Pe scurt, activitatea în genere însoțește toate stările de conștiință, 
cum însoţeşte tot ce este real, dar atunci ea este inconștientă. Ea se 
manifestă numai ca rezultat total sub forma de atenţie, de tensiune a 
conştiinţei, de efort. Cînd activitatea este expresia eului conştient de 
sine, ea este voință, îndeosebi atenţie voluntară, care este temeiul crea- 
tiei culturale. De aceea activitatea concentrată a conștiinței, atenţia, este 
condiția fundamentală a vieţii conștiente, iar voința este încoronarea ei, 
dar nu este o proprietate fundamentală constantă a psihicului. Amîn- 
două, condiţia primă şi încoronarea prin voință, reprezintă „spontanei- 
tatea“ în fața obișnuinței ce tinde a ieşi din cîmpul conștiinței. Care sînt 
atunci funcțiile fundamentale ale conștiinței în cadrul activităților auto- 
mate şi ale concentrării interioare sub formă de atenție ? Aceste funcții 
rezultă din modalităţile pe care le ia procesul general de reacţie pri- 
mară a organismului. Întiîi, organismul este angrenat într-o lume care 
îl influențează, îi trimite stimuli și excitaţii, îl „informează“ ; al doilea, 
organismul „valorifică“, „interpretează“ informațiile, caută să le sur- 
prindă semnificaţiile ; în sfîrşit, în al treilea rînd, organismul reacțio- 
nează, acţionează asupra lumii. Psihicul ca întreg corespunde. funcţiei 
principale a sistemului nervos ; acesta leagă organele senzoriale cu muș- 
chii, cum se constată în existența celor două feluri de nervi: senzitivi 
și motori. Iniţial, conştiinţa este întoarsă spre obiect, spre lumea în care 
ea trebuie să se orienteze ; iniţial, ea este o „conștiință obiectivă“, în 
care se cuprinde tot ce se referă la obiecte: reale, ireale, suprareale, 
ideale. Conştiinţa obiectivă se manifestă ca percepție, reprezentare, ima- 
ginaţie. „Valorificare“, „interpretare“ dispune de două căi opuse : afec- 
tivitatea și gîndirea. Afectivitatea nu se ocupă de ce obiective avem, 
ci de cum le avem, valorifică semnificaţia lumii pentru noi, pentru bi- 
nele și răul nostru. A doua funcție capitală a conștiinței este „conștiința 
subiectivă“, afectivă, care nu este „prezentativă“, nu exprimă momentul 
obiectiv, ci rezonanța interioară, subiectivă a lumii. Al doilea tip de 
„valorificare“, de „interpretare“ este gindirea, însă numai gîndirea psi- 
hologică, distinctă de cea logică şi anterioară ei. Gindirea psihologică 
valorifică, prinde semnificaţia a tot ce posedă „conștiința obiectivă“ și 
„subiectivă“. Semnificaţia gîndirii este de a releva asemănările și deose- 
birile din tot ce constituie „conștiința obiectivă“ şi „conştiinţa subiec- 
tivă“ (afectivă). De aceea gîndirea psihologică este o proprietate auto- 
nomă, ireductibilă, fundamentală a conștiinței ; ea constituie „conștiința 
gînditoare“, care adaugă datelor obţinute de cele două prime conştiinţe 
posesia asemănărilor și deosebirilor. Gîndirea psihologică se mărginește 
la înregistrarea aspectelor generale, a unităților şi relaţiilor. Gîndirea 
logică clarifică, adică relevă clar şi distinct asemănările și deosebirile. 
unităţile, relaţiile, sub forma de judecăţi, în care predicatul este noţi- 
unea, şi de raționamente sau înlănţuiri de judecăţi. 

Acestea sînt cele trei „funcții“ fundamentale psihice, la care întîl- 
nim o variaţie, o succesiune de particularităţi ale proprietăţilor intim 
solidare cu esenţa conştiinţei sub cele trei realizări : conştiinţa obiectivă, 
conștiința subiectivă şi conștiința gînditoare care înregistrează asemănă- 
rile şi deosebirile celor două conştiinţe dinainte și pregăteşte gîndirea 
logică, clarificarea, determinarea judecății. Dacă ne-am opri la aceste 
trei proprietăţi, care nu se identifică cu cele două funcţii populare, cu- 
noașterea şi sentimentul, n-am da o descriere completă a vieţii con- 
stiente. Orice viață conştientă este un „subiect“. „Subiectul“ dă vieţii 
psihice unitate, el este proprietatea care ţine laolaltă celelalte trei pro- 
prietăţi fundamentale sau „conştiinţe“ şi explică nota specifică a con- 
ştiinţelor de „a se ști una“, de a sta în comunitate. Corpurile pot fi egale, 
dar nu pot fi „una“, identice, fiindcă Jocul care este proprietatea ce 
ține laolaltă, ce unifică celelalte proprietăţi corporale (mărimea şi fi- 
gura) are particularități, deci variază. Subiectul este o proprietate ab- 
solut simplă, fiindcă nu are particularităţi. Joh. Rehmke a dezvăluit 
caracteristica subiectului de a fi unul şi acelaşi la toate conștiințele şi 
la aceeaşi conștiință în toate modificările ei. Conştiinţele, în contrast cu 
părerea comună, nu se deosebesc în subiect, ci se deosebesc în toate 
celelalte proprietăţi care se pot particulariza, adică în percepţie, repre- 
zentare, imaginație, afectivitate și gîndire. Dacă fiecare conștiință ar fi 
un „subiect“ ireductibil, strict particular, conștiințele ar fi „închise“ în 
ele, n-ar comunica prin simpatie şi n-ar fi deschise lumii prin cunoaş- 
tere. Conștiinţa este singularizată îndeosebi de afectivitate și de aceea 
am numit afectivitatea „conştiinţa subiectivă“, ca o contrapondere a 
„conștiinței obiective“, nu însă ca o particularizare a subiectului care 
rămîne proprietatea unificatoare, comună, a celorlalte trei proprietăţi 
psihice fundamentale. Afectivitatea ţine loc de particularitatea ce lip- 
seşte subiectului ca atare. Este o particularizare a subiectului, nu prin 
însuşi subiectul, ci prin „conținuturile“ subiectului, printr-un anumit 
„conținut“ prin stări emotive. i 

Diviziunea proprietăților sufleteşti are un corolar. Proprietățile se 
întrețes, sînt intim solidare şi sînt prezente în orice „act“ de conștiință. 
Orice percepţie, reprezentare, imaginaţie este şi simțită, gîndită şi apar- 
tenentă unui subiect. La-fel orice simţire, orice efect este legat de o 
reprezentare, percepţie etc., este gîndit şi apartenent unui subiect. Ace- 
eași constatare la gîndire : orice este gîndit, este și simţit, este raportat 
la o reprezentare, este apartenent unui subiect. Proprietăţile conștiinței 
sînt aşa de întrețesute, încît par că se contopesc și că sfidează distin€- 
tiile. În realitate, ele sînt prezente la toate nivelurile de dezvoltare 
psihovitală. „Aşadar, există o percepere, gîndire, simţire, voire pentru 
sine tot așa de puţin ca şi o stare psihică în care aceste «elemente» să 
nu fie ţinute laolaltă de eu şi să nu fie contopite într-o unitate“ (Oswald 
Bumke, Gedanken über die Seele, ed. a III-a, 1942, p. 52). Ideea că pro- 
prietăţile psihice ar constitui „facultăţi“, adică entităţi independente, 
bine conturate, un fel de mici indivizi în marele individ al eului, este 
astăzi părăsită. M. Pradines regretă dispariția termenului de „facultate“, 
atît de util psihologiei, dar sacrificarea lui era necesară. Herbart a dat 
atacul cel, mai susținut împotriva „facultăţilor“ sufleteşti care numeric 

au depășit demult numărul trei. Înmulțirea facultăţilor devenise un joc 
antiștiinţific ; pentru orice manifestare psihică mai simplă sau mai com- 
plexă se „crea“ o „facultate“, iar frenologia descoperea cîte o bosă cra- 
niană pentru fiecare din ele. Eroarea termenului de „facultate“ sta în 
ipostazierea lor, în transformarea într-un individual a ceea ce în sine 
este proprietate, adică factor general, şi în considerarea acestor indivizi 
fantomatici drept „conţinuturi de conştiinţe“. Dispariţia „facultăţilor“ 
nu ne inspiră nici un regret. 

Am amînat pînă acum chestiunea hotăritoare pentru noi. Cele patru 
proprietăţi („conştiinţa obiectivă“, „conştiinţa subiectivă“ sau afectivă, 
„conştiinţa gînditoare“ şi „subiectul“ unificator, voinţa fiind exclusă 
ca proprietate fundamentală şi constantă) sînt universal prezente şi so- 
lidare pînă la un fel de întrepătrundere. Sînt ele echivalente, în sensul 
că nici una nu are un rol dominant şi celelalte un rol recesiv ? În is- 
toria psihologiei s-a încercat respectarea raportului de recesivitate în 
două feluri : 1) s-a considerat o proprietate ca inițială, originară, iar 
celelalte ca derivate ; 2) s-a declarat o proprietate ca superioară, ca avînd 
un rang mai înalt, iar celelalte ca inferioare şi neglijabile. Deducerea 
sau derivarea proprietăţilor psihice dintr-o proprietate originară s-a fă- 
cut în diferite chipuri, după proprietatea desemnată ca originară. Tra- 
diţia psihologică occidentală cu tendinţă intelectualistă a considerat ra- 
țiunea ca originară, iar sensibilitatea și afectul ca modificări obscure, iar 
voinţa ca modificare activă a raţiunii. Herbart, adversarul „facultăţilor, 
a dedus toată viaţa psihică din „reprezentări“, deci din inteligență, şi. 
numeroși au fost discipolii săi nu numai în Germania. Gîndirea mai 
nouă a luat ca proprietate de origine sau voința (Schopenhauer, Beneke, 
Wundt etc.), sau sentimentul (Horwicz, Spencer, în parte Ribot, 
Fouillse — acesta din urmă încearcă în Psihologia ideilor-forţe o con- 
ciliere a intelectualismului, -voluntarismului și afectivismului), sau sen- 
sibilitatea în genere (Münsterberg, Lehmann, Richard Wahle, Th. Zi- 
chen etc.) (vezi Fr. Jodl, Lehrbuch der Psychologie, vol. I, ed. a II-a, 
1922, p. 156). Nu este greu de observat că, în toate aceste încercări de 
derivare, se strecoară în proprietatea unică de origine toate proprietă- 
tile derivate din ea. Se presupune ca dat dinainte ceea ce ar urma să 
fie dedus. 


A doua încercare reducţionistă este mai aproape de adevăr; ea 
proclamă o „facultate“ ca superioară celorlalte pentru a satisface fie 
viața morală, fie cerințele vieţii în genere. Din păcate, noua formulă, 
cînd nu este o reproducere mascată a primeia într-una din tezele cunos- 
cute înainte, afirmă în mod arbitrar superioritatea uneia din proprie- 
tăți — în mod arbitrar, fiindcă superioritatea nu este atestată de fapte. 
Faptele legitimează raportul de dominare-recesivitate, în care ştim că 
factorul recesiv, secundar, nu este și inferior ca valoare, ci dimpotrivă 
poate fi superior. Este destul să consultăm natura conștiinței şi funcţia 
ei biologică de orientare în lume. Conştiinţa este o știre „întru sine“ 
despre ceea ce se petrece „în afară de sine“, pentru a acționa atit „întru 
sine“, orientînd și disciplinînd stările psihice (reprezentări, afecte, gîn- 
duri), cît și „in afară de sine“, folosind şi dominînd împrejurările și 
lucrurile. „Exteriorul“, obiectul este începutul şi sfîrşitul proceselor con- 
ştiinţei, al vieţii psihice ; la mijloc stă aprecierea afectivă şi cumpănirea 

prin gîndire pentru a potrivi cunoașterea lumii și acţiunea asupra ei. 
Pe scurt, „conștiința obiectivă“ este dominantă, în chiar interesul su- 
biectului. O afectivitate pură, o valorificare interioară a percepţiilor și 
reprezentărilor sub raportul plăcerii şi neplăcerii este de prisos, fiindcă 
este oarbă dacă este lipsită de îndrumarea „conștiinței obiective“. Avem 
plăceri sau neplăceri, simțim pericol, dar nu ştim ce este plăcut sau 
neplăcut şi unde s-a cuibărit pericolul. Afectivitatea este utilă dacă este 
aderentă la informaţiile obiective şi dacă este adecvată acestor informaţii : 
nici nu le exagerează ca în cazul furtunii provocată de o emoție, nici 
nu le minimalizează în nepăsare şi apatie. Acţiunea voluntară, ca încoro- 
nare a vieţii conștiente personale, a conștiinței de sine, urmărește a pro- 
duce în lume schimbări care sînt reprezentate în lumina plăcerii, după 
ce am desrealizat împrejurările dureroase. Recesivitatea afectivității (a 
subiectivităţii), ca şi a gîndirii şi voinţei față de „conştiinţa obiectivă“, 
faţă de ceea ce se cheamă cunoaștere în genere nu are nevoie de o jus- 
tificare amănunţită. Este cert că proprietăţile psihice sînt solidare, fac 
un bloc, din care nu lipseşte nici una, dar nu sînt echipotente : „con- 
știința obiectivă“ domină, iar afectivitatea şi gîndirea ca proprietăţi per- 
manente, în sfîrșit voința ca sinteză temporară a conștiinței sînt recesive. 
Voința este faptul de conștiință suprem, dar totodată este cel mai rece- 
siv sau fundat pe altceva. Încă o dată constatăm că poziţia recesivă nu 
degradează, ci dimpotrivă posedă aspecte de plusvaloare, de superioritate. 


Restricţii la concluziile noastre pot fi invocate în numele metodei ge- 
netice, adică al considerării începuturilor la animale, copil, primitiv. Ge- 
netic, dominanta pare că revine afectivității : animalul, copilul, primi- 
tivul par a fi prada afectivității. Chiar omul matur și civilizat, în anu- 
mite împrejurări, s-ar zice că nu posedă decît stări subiective, afecte 
pure, fără raportare la un factor obiectiv. Așa sînt cazurile de „sen- 
timent vital“, de bunăstare sau de tristeţe, anxietate, neliniște, ipo- 
hondrie, care pun stăpînire pe noi, fără să știm de ea. Dacă privim mai 
atent aceste cazuri, constatăm mai întîi prezenţa simultană a tuturor 
proprietăţilor, iar al doilea dominarea fie a „senzaţiilor interne“, a kines- 
teziei, care este şi ea un element al conștiinței obiective, fie a unei obiec- 
tivităţi vagi, vaste. Așadar, unitatea indisolubilă a proprietăţilor psihice 
şi dominarea uneia, a celei obiective, există şi în ordinea microscopică. 
Primejdia vagă ce ne ameninţă și provoacă anxietatea este chiar prea 
obiectivă, adică ea are o sferă obiectivă nemeritat de largă. Cine trăieşte 
în afectivitatea aparent pură, trăieşte într-o obiectivitate care pare ine- 
xistentă, fiindcă este prea vastă. Afectivul pur este tributar obiectivului 
pur, cosmicului. S-a abuzat chiar de această condiție psihică elementară. 
Afectivitatea a fost ridicată la rangul de metodă pentru descoperirea 
unei realități „mai profunde“, metafizice. În realitate, ea revelează mo- 
dul de funcţionare al organelor vitale, jocul secrețţiilor interne, şi ra- 
portul acestora cu natura, cu mediul, așadar solidaritatea dintre organism 
şi mediu. Numai în acest sens putem repeta cu S. Kierkegaard : „subiec- 
tivitatea este adevărul“. Diferenţierea macroscopică a proprietăţilor, a 
„facultăţilor“, restabileşte raportul normal dintre proprietăţile psihice, 
raport determinat de recesivitate. 

Ne preocupă încă o chestiune. Metoda genetică ne-a purtat la în- 
ceputuri psihice obscure, unde se părea că domină proprietatea psihică 

poate cea mai oropsită : afectivitatea. Dar ea nu pledează pentru un 
sfîrşit în care afectivitatea, pretins dominantă la început, devine tot 
mai slabă pînă la dispariţie. Psihologul C. Lange, la capătul studiului 
său asupra emoțiilor, scrie următoarele, iar Th. Ribot nu se situează 
departe: de această concluzie în Psychologie des sentiments (p. 19): 
„dacă dezvoltarea noastră morală continuă pe această cale, vom sfîrși 
prin a realiza idealul lui Kant, adică al omului dotat numai de inte- 
ligenţă și pentru care toate emoțiile, bucuria şi tristeţea, anxietatea sau 
groaza, dacă toţi mai încearcă plictiseli de acest fel, vor fi numai boli, 
tulburări psihice nedemne de el“ (C. Lange, Les émotions, 1895, p. 141). 
Experienţa ne arată că în societăţile culte, mai ales la indivizi culți, 
afectivitatea, departe de a fi în dispariţie, este tot aşa de vie, dar mai 
stăpînită, mai rafinată. Stăpînirea şi rafinamentul pot intensifica o emo- 
ţie şi uneori o fac mai eficace. Cultura autentică este mai mult o chestie 
de „sensibilitate“, de afectivitate decît de inteligență. Dar aceasta nu 
știrbeşte adevărul că izvorul, reazemul, resortul real al culturii afective 
este cultura inteligenţei, dacă studiul personal merge pe linia calităţilor 
înnăscute și mai ales dacă instincte antisociale nu împiedică adecvarea, 
armonizarea culturii intelectuale şi a culturii afective. 


Eroarea lui C. Lange, ca şi a multor altora pînă astăzi, este în- 
doită : 1) ipostaziază inteligența (rațiunea) într-o facultate care poate 
fi izolată. printr-un abis de celelalte ; 2) restrînge inteligența la ultima 
ei etapă cea mai „abstractă“, cea mai pură, la „gîndire“, şi ignorează 
că și inteligenţa, ca şi simpla percepţie, are o „intenţie“ spre „obiectiv“ 
şi ca atare ea, deşi se deosebeşte de „conştiinţa obiectivă“, se situează 
pe aceeași linie cu cele mai obscure senzaţii. Chiar dacă afectivitatea 
ne dezvăluie latura apreciativă, latura care ne atrage şi ne respinge, 
ea nu poate nimic fără senzaţia vagă a unui obiect atrăgător sau respin- 
gător, şi fără capacitatea gîndirii de a deosebi şi de a unifica prin ase- 
mănări. Căci să nu confundăm gîndirea psihologică cu gîndirea logică, 
cu clarificarea prin abstracţie — gîndirea psihologică aderă la celelalte 
proprietăţi psihice, care toate au o referință la „subiect“, la totalitatea 
individului, 


30. SPAŢIU-TIMP 


Spaţiu-timp, ca dualism recesiv, are o însemnătate care putea jus- 
tifica tratarea lui mai înainte. Cele două noţiuni s-au integrat, cu un rol 
variabil, în structura altor dualisme. Ele rămîn întreţesute cu cele două 
mari atribute ale realului : materia şi spiritul, împrejurare care explică 
întrucîtva aşezarea dualismului de față în acest punct îndepărtat al se- 
riei de recesivităţi. Fizica mai nouă, ca și filozofia realistă recentă au 
aruncat o vie lumină asupra relațiilor dintre spaţiu-timp și materie-spi- 
rit. Spaţiul și timpul nu pot fi despărțite, ci alcătuiesc o unitate, dar 
nici materia. nu poate fi despărțită de spaţiu şi timp, așa încît putem 
spune că, între cele două dualisme din urmă, domină cronotopul (spa- 
țiu-timp), iar materia este o manifestare a spaţiului, este chiar spaţiul 

însuşi. La unitatea spațiu-timp-materie trebuie să adăugăm spiritul 
(conștiința) care se axează pe timp, întocmai cum materia se axează de 
precădere pe spaţiu. Dar cum timpul nu poate fi disociat de spaţiu, le- 
gătura dintre spaţiu-timp şi materie-spirit apare ca fiind foarte pro- 
babilă. Dualitatea materie-spirit este fundată pe unitatea spaţiu-timp, 
căci spiritul, deși este axat pe timp, nu există independent de comuni- 
tatea lui cu materia. Unitatea spaţiu-timp-materie-spirit este cheia 
lumii. Sam. Alexander, în Space, Time and Deity (1920), consideră ca 
fundamentală numai unitatea spațiu-timp, iar restul ca un produs ai 
evoluţiei emergente pe care o străbat elementele cronotopice. Noi nu 
despărțim cele patru componente, ci le considerăm deopotrivă de ori- 
ginare. Numai spiritul se află într-o situaţie specială : el nu ia naștere, 
nu iese din nimic, ci se manifestă atunci „cînd bate ceasul“ pe cadranul 
realității materiale şi spațiale. 

Se explică acum raportul ierarhic dintre spaţiu şi timp. Dacă ma- 
4eria este termenul dominant şi spiritul termenul recesiv, spaţiul va 
păstra și el același post înaintat, iar timpul se va resemna în rolul re- 
cesiv, chiar dacă el nu este un privilegiu, un monopol al spiritului. 
Epoca noastră evoluționistă și istoristă a dat precădere timpului nu 
numai dintr-un interes teoretic mai accentuat, dar şi dintr-un interes 
practic de a schimba lumea, de a grăbi cursul timpului într-o direcţie 
dorită. Obscuritatea inerentă timpului, și aproape unanim recunoscută 
de la Plotin şi Augustin, departe de a descuraja gîndirea, a stimulat-o 
uneori prea energic şi alarmant, dacă ţinem seama de rezultatele ei abe- 
rante. Nemărginirea și masivitatea materiei, care au determinat pe 
J.-P. Sartre să considere absurdă lumea fizică, asigură spațiului un rol 
ontologic dominant. S-au făcut încercări din ce în ce mai agresive de a 
impune universalitatea şi deci dominarea timpului. Kant socotește (ti 
pul nu numai ca specifica „formă intuitivă“ a simțului intern, a con- 
Ştiinţei, ci şi ca condiţia fundamentală a oricărei existenţe ; dimpotrivă, 
el rezervă spaţiul materiei, ca formă a „simțului extern“, al cărui do- 
meniu, oricît ar fi de imens şi strivitor, rămîne parțial. Strădania lui! 
Kant nu schimbă ierarhia. Aspaţialitatea spiritului nu scoate spiritul din! 
lumea spaţială a materiei. Spiritul nu este nici în spaţiu, nici în afară! 
de spațiu, dar rămîne în comunitate indisolubilă cu materia, cu spaţia-! 
litatea. Acapararea timpului de către spirit are o consecinţă din punctul 
nostru de vedere. Subordonarea sau — pentru a înlătura înţelesuri su-! 
“părătoare — recesivitatea spiritului include recesivitatea timpului. Tem- 
poralitatea spiritului, a vieţii, a colectivității istorice a omului nu ga- 
rantează primatul timpului. Singurul succes real al timpului este cauza- 
litatea şi deci acțiunea în genere, fără de care nu putem concepe vreo 
realitate. Dacă acţiunea în genere și acţiunea cauzală îndeosebi sînt soli- 
dare cu timpul, oare prin aceasta nu-și asumă o superioritate evidentă ? 
Experiența nu confirmă, așteptarea. Spiritul, asociat intim cu timpul, 
exercită o acţiune cauzală restrînsă în comparaţie cu acţiunea cauzală 
a materiei spaţiale. Acţiunea cauzală a spiritului nu este posibilă în 
afară de materie, cum a mai fost arătat. Se impune să facem aci o ob- 
servaţie care va lămuri poziția cauzalității față de dualismul de faţă, 
«ca şi faţă de cel precedent (materie-spirit). În structura cauzalităţii are, 
“desigur, un rol necesar acţiunea şi timpul — fără acestea cauzalitatea 

nu se constituie —, dar ele sînt comune oricărei cauzalităţi. Există însă 
şi un alt factor care diferenţiază, care particularizează cauzalitatea 
Cauzalitatea este suverană în lumea materială ; materia, corpul se defi- 
neşte prin acţiune, prin „voință“, cum a subliniat energic Schopenhauer. 
„Esenţa materiei este întru totul cauzalitate... Existenţa materiei stă în 
acţiune... Prin activitatea ei umple spaţiul, prin activitatea ei umple tim- 
pul. Așadar, cauza şi efectul sînt întreaga esenţă a materiei, existența 
ei stă în acţiune“ (Schopenhauer, Die Welt als Wille und Vorstellung, 
vol. I, $ 4). Spiritul nu acţionează (cauzal) direct nici asupra altor spi- 
rite, nici asupra sa însuşi, ca spirit individual, fiindcă totdeauna ac- 
ţionează un individ asupra altui individ, dar nu un individ asupra sa. 
La corpurile compuse, cum sînt organismele, o parte din organism ac- 
ţionează asupra alteia, fiindcă ambele părţi sînt individuale. O conştiinţă 
nu este constituită din mai mulţi indivizi mai mici care acţionează unul 
asupra altuia şi se influenţează mutual, afară numai dacă nu metamor- 
fozăm percepțiile şi reprezentările, ideile, sentimentele etc. în mici indi- 
vizi activi, cum admite nu numai concepţia vulgară, dar chiar și cea 
„științifică“ a celor mai mulți psihologi. Am arătat şi înainte că, în rea- 
litate, un spirit acţionează asupra sa numai indirect, prin mijlocirea 
propriului corp. Procesul psihic acționează asupra creierului şi apoi cre- 
ierul reacţionează asupra psihicului, afirmaţie care nu surprinde dacă 
ținem seama că acţiunea cauzală psihofizică nu este intermitentă, ci 
neîntreruptă şi de o infinită complexitate. Acţiunea spiritului, care pare 
a fi directă asupra spiritului, de exemplu în cazul atenţiei încordate 
asupra desfășurării ideilor, n-ar exista o singură clipă dacă creierul n-ar 
exercita o acţiune neîntreruptă asupra spiritului, deci dacă creierul n-ar 
fi prezent în mod activ, deşi prezenţa creierului nu este înregistrată 
conştient, ca dealtfel nici prezența corpului în genere. 

Un alt argument care pare să pledeze pentru prioritatea timpului 
a fost exploatat tot de Kant. El a fost repetat de Herbart, de Al. Bain, 
iar neocriticistul Al. Riehl, care citează texte numeroase din opera lui 
Kant, îi este favorabil. Spaţiul este perceput de o conștiință, dacă stră- 
baterea lui se face succesiv, în timp, şi dacă succesiunea este reversi- 
bilă — spaţiul este un timp reversibil, declară Bain. „Concepţia lui Kant 
despre geneza reprezentării spaţiului coincide în trăsături generale cu 
teoriile psihologice, îndeosebi cu teoria lui Herbart şi Bain, ceea ce 
trebuie să ne lămurească pasajul relevat înainte referitor la reversibi- 
litatea progresului temporal ca mijloc de a constata coexistenţa“ (Riehl, 
Der philos. Kritizismus, vol. II, ed. a II-a, p. 146). Faptul psihologic este 
necontestat. Spaţialitatea (coexistența) poate fi constatată dacă succe- 
siunea senzaţiilor spațiale poate fi inversată. Dar faptul psihologic nu 
are o semnificaţie ontologică deosebită. Timpul nu creează spațiul, ci îl 
prezintă conştiinţei sub această formă, care nu este obligatorie, ci acce- 
sorie. Este oarecum un lux. Căci spaţiul poate fi dat psihologic direct, 
ca o percepţie ireductibilă. Cum a constatat psihologul C. Stumpf, spa- 
tiul este asociat intim cu toate senzațiile. Timpul dezvăluie un spațiu 
care preexistă. Faptul psihologic în discuţie documentează cel mult le- 
gătura necesară dintre spaţiu și timp, legătura în care timpul nu are 
rolul dominant. Această situaţie apare clar într-un fapt care de aseme- | 
nea a fost răstălmăcit în favoarea priorităţii timpului. Noul fapt este! 

conceperea timpului ca o linie dreaptă, deci este reducerea timpului la 
spaţialitate, subordonare respinsă de partizanii duratei pure. Dar nu 
putem spune, invers, că linia dreaptă are nevoie de timp pentru a fi 
trasată sau pentru a lua fiinţă ? „Propoziția că dreapta este legarea cea 
mai scurtă a două puncte spaţiale introduce, fapt pînă acum neobservat, 
o determinare temporală în noţiunea de dreaptă“ (ib., p. 192). Între in- 
finit de multe drumuri care leagă două puncte coezistente, cel mai scurt 
este unul singur, acela care menţine direcția sau care este străbătut 
într-o singură direcţie. Pentru a determina direcţia drumului celui mai 
scurt, trebuie să recurgem la timp. „Dreapta este direcția simplă, ea 
este direcţia timpului absolut însuşi — în trecerea de la un punct la 
altul. Ea este expunerea spaţială a timpului. Unicitatea stă în noţiunea 
direcţiei gîndite pentru sine, fiindcă ea stă în însăși noţiunea de timp“ 
(îb., p. 193). Şi acest fapt demonstrează totodată legătura dintre spațiu 
şi timp, ca şi necesitatea ca timpul să se sprijine pe spațiu pentru a 
lua ființă în lume. Putem concepe o lume pur spaţială, fără timp, dar 
nu şi o lume pur temporală, căci însăşi conştiinţa, fundamentul posibil 
al duratei pure, nu poate fi ruptă de lumea spaţială-materială. Dreapta 
presupune două puncte coexistente sau spaţiale, iar direcţia, dacă este 
pur temporală, ireversibilă, de la trecut spre viitor, nu va da naștere 
dreptei sau celui mai scurt drum între două puncte coexistente. 

De la Leibniz, și mai ales de la Kant, s-a instaurat procedeul, care 
este și o atitudine doctrinară, de a cerceta paralel spaţiul și timpul, 
cercetare. care în sine este neutrală față de problema recesivităţii, deci 
a anteriorităţii ontologice, a unui termen sau altul care constituie dua- 
litatea. Filozofia postkantiană nu a respectat strictul paralelism, deşi 
pînă astăzi a continuat tratarea lor împreună. Neocriticistul citat mai 
sus, Riehl, consideră tratarea paralelă a spaţiului și timpului de către 
Kant drept o eroare, poate fiindcă el socoteşte că paralelismul înseamnă 
existenţa pe acelaşi plan, la acelaşi nivel și cu drepturi egale a spațiului 
şi timpului. Cercetarea paralelă nu implică o perfectă simetrie între cele 
două „intuiţii“. Riehl însuși se pronunță pentru prioritatea timpului, 
fiindcă el respectă dogma kantiană și idealistă a primatului conștiinței, 
în ciuda tendinței realiste a gîndirii sale. „Mai degrabă trebuie să așe- 
zăm reprezentarea de timp înaintea celei de spaţiu, fiindcă aceasta este 
subordonată aceleia“ (îb., p. 146). Poziţia kantiană este tipică pentru 
idealism şi ierarhia temporospaţială a acestuia. Primatul timpului este 
inerent idealismului, fiindcă el identifică existența cu conştiinţa, cu re- 
prezentarea, ideea. Conştiinţa aspaţială este cronoforă, este purtătoare 
de timp. Degradarea absurdă a spaţiului la o formă a conștiinței aspa- 
tiale ducea inevitabil la deducerea spațiului din timp. Kant însuși nu 
încearcă o asemenea deducere, cum va realiza idealismul speculativ 
(Fichte), neocriticistul Riehl și în mod radical filozofia contemporană 
mai ales prin Bergson. Se caută originea spațiului în elementele mai 
adînci ale vieţii şi conştiinţei. Realismul, pentru care „lumea externă 
există“ şi este dată tot așa de nemijlocit ca şi „lumea internă“, respectă 
ierarhia structurală a celor două noţiuni. J. M. Guyau, în La genèse de 
Videe de temps, apărută în 1888 („Revue philosophique“), apoi în 1890, 
operă recenzată de Bergson în 1891, restabilește ordinea reală a spa- 
iului şi timpului. „Mișcarea în spaţiu creează timpul în conştiinţa 

Tiu“ (op. cit., p. 47). Fără mişcările uniforme ale naturii n-am putea 

L vorbi de un “timp care curge uniform. De aceea nu putem concepe un 
timp absolut gol, un timp fără ceva care devine. La fel gîndeşte un alt 
neocriticist. „Căci un timp întru totul gol este nereprezentabil“ (W. Win- 
delband, Einleitung în der Philos., ed. a Il-a, p. 103). Acelaşi autor no- 
tează mai departe : „odată cu oprirea oricărei mișcări şi a oricărui proces. 
în genere, timpul însuși nu devine prin aceasta gol, ci este suprimat“ 
(îb., p. 104). 

Rezistenţa împotriva tratării paralele a spațiului și timpului nu su- 
primă strînsa lor comunitate, ci are un rezultat mai fericit: ne învaţă 
să. deosebim cele două noţiuni. Nu toate caracterele uneia se aplică ce- 
leilalte. Afinităţile, ca şi deosebirile celor două noţiuni, rezultă din aceeaşi 
structură : spaţiul şi timpul sînt solidare, dar primul este dominant şi 
al doilea este recesiv. Cum spuneam, H. Bergson marchează punctul cul- 
'minant al încercării contemporane de a impune primatul timpului, deci 
de a răsturna ierarhia recesivă. Lupta lui Bergson împotriva spaţiali- 
tăţii sau exteriorităţii nu merge pînă la transformarea spaţiului în sim- 
plu fenomen de conştiinţă, ci ea recunoaşte realitatea parţială a spațiu- 
lui, atunci cînd teoria înclină spre dualism, sau dimpotrivă tinde să re- 
ducă spațiul la timp (durată) atunci cînd se accentuează monismul. Berg- 
son a oscilat necontenit între dualism şi monism. 

Geneza spaţiului din timp este la Bergson o petitio principii. Tim- 
pul, definit ca o tensiune de calităţi, din motive pe care Bergson nu le 
explică, se destinde, decade şi se ex-tinde. Destinderea nu creează spa- 
tiul, ci îl presupune ca dat dinainte. Dealtfel, ca o ironie nu numai a. 
limbajului, dar şi a gîndirii, combaterea spaţialității de către Bergson. 
întrebuinţează metafore spaţiale, îndeosebi metafora „exterior“ și „inte- 
rior“, cu predominarea celui din urmă. Alături de spaţializarea fățișă a 
spiritului, există una ocultă, considerată ca de la sine înţeleasă. Spa- 
țializarea ocultă e mai periculoasă, iar Bergson a fost victima ei în 
opera sa. 

Prin urmare, nu este îngăduit a disocia timpul de spațiu ; ele sînt.’ 
nu numai solidare, dar şi în raport de subordonare recesivă. Timpul Fă- 
mîne tributar spațiului. În această structură de opoziție recesivă gă- 
seşte poate justificare considerarea spațiului şi timpului, în fizica rela- 
tivistă, ca o unitate, în așa fel încît se poate vorbi de un spațiu cvadri- 
dimensional, timpul constituind a patra dimensiune a spațiului. H. Min- 
kowski declara în 1908 că această concepție este revoluționară. „De acum 
înainte spațiul în sine şi timpul în sine au dispărut ca simple umbre 
şi numai un fel de unire a lor păstrează o existență independentă“. 
Enunţul acesta solemn impune o principală obiecție, iscată de o greşită 
interpretare a ideii că timpul este a patra dimensiune a spațiului. Tim- 
pul îşi păstrează originalitatea ireductibilă, fără a înceta de a fi legat 
recesiv de spațiu. Figurarea timpului ca o linie dreaptă prelungită inde- 
finit este o comparație, dar o comparație bine fundată. Cînd s-a for- 
mulat întîi unitatea spațiului şi timpului atît de strînsă încît timpul 
apărea ca o nouă dimensiune a spațiului, lumea a fost covîrşită, spune! 
Einstein, de sentimentul unei revelații ocultiste sau spiritiste, ca odi- 
nioară, pe vremea lui Zöllner, care situa spiritele în a patra dimensiune- 


y umană, căci ideea de mişcare se reduce la două lucruri: forță şi spa- 

ý la spaţiului neeuclidian. Totuşi, nu este nimic mai obișnuit în viaţă decit. 


Yi considerarea timpului ca un tovarăş necesar al spaţiului. Noi nu sîntem 

mulţumiţi cu determinarea unui eveniment, dacă ni se arată numai 

|ispațiul (punctul, linia, suprafaţa, adîncimea), ci pretindem să cunoaștem 
şi timpul, momentul în care el s-a petrecut. Nu există conştiinţă umană 
care să nu trăiască legătura dintre cele trei dimensiuni ale spaţiului şi 
dimensiunea unică a timpului. Nu este posibilă cea mai elementară 
viață omenească, dacă determinărilor spaţiale (dreapta-stînga, înainte- 
înapoi, sus-jos) nu li se adaugă şi determinarea temporală: „înainte- 
după“, determinare înrudită cu cele spațiale, ca şi determinarea tempo- 
rală umană : trecut-prezent (acum)-viitor, de asemenea cu subînţelesuri 
spaţiale. Orice eveniment este „înainte“ sau „după“ altul. Deci așa-nu- 
mita spaţializare a timpului nu este opera abstracţiei, a vieţii practice, 
a limbajului, a societăţii, ci rezidă în structura realității. Repetăm, pen- 
tru a îndepărta orice eroare de interpretare : timpul nu este spaţializat, 
ci numai legat recesiv de spaţiu. Dealtfel, însuşi Bergson a revenit în 
operele sale de mai tîrziu asupra intransigenţei antispaţiale din teza de 
doctorat (Essai sur les données immédiates de la conscience, 1889). În 
aceasta el face răspunzător spaţiul de valori umane în sine superioare, 
ca limbajul, inteligenţa, logica, viaţa socială. Era o poziţie care vrea să 
beneficieze de surpriza paradoxului, nu a adevărului. Bergson n-a men- 
tinut-o. Munca omenească, baza culturii, cere o reabilitare a materiei 
spaţiale şi a inteligenţei (Emile Rideau, Les rapports de la matière et de 
Vesprit dans le bergsonisme, 1932, p. 161). 

Așadar, spațiul își pune în valoare ușor prioritatea faţă de timp. 
Întîi, din punctul de vedere al cunoașterii : există o ştiinţă a spaţiului, 
geometria, dar nu există o știință a timpului, care rămîne învăluit în 
obscuritate, şi de aceea se bucură de simpatia misticismului sau ira- 
ţionalismului. Augustin (Confesiuni, cartea XI, cap. 14) se întreba pil- 
duitor pentru toate timpurile : „ce este timpul? Dacă nimeni nu mă 
întreabă, ştiu ; dacă aş vrea să explic celui ce mă întreabă, nu știut. 
Un adept al lui Bergson, Gaston Rageot, scrie: „acest lucru care este 
şi nu mai este, care se nimiceşte şi care rămîne, acest zbor nemișcat, 
această continuitate schimbătoare, această realitate care se topeşte. 
această lungă dîră a unei fugi neoprite, ce înseamnă aceasta drept vor- 
bind ?“ (Le probleme experimental du temps, „Revue philosophique“, 
1908, p. 23). Martin Heidegger face din temporalitate sau istoricitate 
esenţa realității omenești și revelaţia istoriei universului. „În afară de 
aceasta, revelația Istoriei prin știința istorică este, în ea însăși și în 
virtutea structurii sale ontologice, înrădăcinată în istoricitatea realităţii 
umane“ (Heidegger, Qu'est-ce que la métaphysique ?, ed. a V-a p. 20i— 
202). O filozofie esențial iraţională ca a lui Heidegger trebuia să prefere 
obscuritatea timpului clarităţii relative a spaţiului. 

“Prezentăm de acum cîteva din aspectele cele mai generale și carac- 
teristice ale spaţiului și timpului. Trei sînt aceste aspecte care au avut 
un rol istoric : a) geneza lor; b) realitatea sau idealitatea lor ; c) struc- 
tura sau natura lor. Din acestea, al treilea este mai însemnat și în multe 
privinţe independent de primele două. 

La primul aspect, cel genetic, două sînt concepţiile cele mai răs- 
pîndite : spaţiul. şi timpul au izvorul în experienţă, sînt deci reprezen- 
tări cîștigate, sau în rațiune și atunci sînt înnăscute sau a priori. Pentru 
experiență înclină psihologia şi fizica, cu toată deosebirea în modul lor 
de a concepe cele două date, iar pentru rațiune se pronunță unele sis- 
teme filozofice, nu însă toate. Concepţia noastră este că experienţa luată 
în accepţia cea mai generală şi mai adecvată poate îmbrăţişa toate iz- 
voarele spaţiului şi timpului. Experienţa prin toate bogatele ei mij- 
loace contribuie la constituirea spaţiului şi timpului, spațiul avînd o 
generalitate pe care nici psihologia nu o contestă. Nu numai că toate 
senzațiile au extensiune sau spaţialitate (C. Stumpf), dar nici o conștiință 
nu se cunoaşte pe sine ca temporală fără a cunoaște nemijlocit totodată 
lumea externă sau spațială. Eu exist şi mă cunosc pe mine fiindcă există 
şi:cunosc o lume. externă (în care intră și societatea) sau o lume spa- 
țială. Al doilea aspect se documentează în două teze : spaţiul și timpul 
sînt sau reale, existențe în sine, sau simple conţinuturi de conştiinţă 
(intuiţii sau noțiuni), conținuturi ce pot avea coeficient de universalitate, 
ca forme ce condiționează şi constituie toate existenţele particulare, cum 


susțin Kant şi neokantienii. Realismul nu numai că afirmă obiectivitatea: 


spaţiului și a timpului, dar recunoaște şi prevalența spațiului, pe cînd 
idealismul luptă contra realismului favorizînd timpul. Concepţia pro- 
pusă: de noi în toate scrierile noastre din tinerețe pînă acum este rea- 
lismul, un realism care știe să aprecieze nespaţialitatea sau temporali- 
tatea conştiinţei, fără a rupe din aderenţa ei intimă la spaţialitatea ma- 
teriei. Independentă de corp, de spaţialitate, conștiința nu este reală, 
deşi în ea însăși conştiinţa nu este spaţială. 

Al treilea aspect, cel dominant, aruncă lumină asupra structurii și 
nâturii spațiului şi timpului. Raportul lor recesiv explică asocierea lor, 
care nu înseamnă un paralelism complet, o deplină comunitate de ca- 
ractere, dar şi note distinctive care ne opresc de a trece de la unul la 
altul toate caracterele generale. Vom releva simultan notele comune și 
notele distinctive. Determinarea comună cea mai generală, cu rădăcini 
în' conștiința populară, și reluată astăzi de unii filozofi, prezintă spaţiul 
și timpul 'ca medii. Termenul acesta este vag și de aceea îngăduie o 
întreagă claviatură de precizări. Conştiinţa populară consideră spaţiul 
şi timpul ca niște receptacole, ca un fel de cutii fără laturi — la timp ca 
un fluviu fără maluri —, în care intră tot ce există și astfel devin un 
fel de criteriu al realității. Nu numai conștiința populară, dar şi rafi- 
nate doctrine ale timpului nostru aşază în spațiu toate corpurile, dar nu 
mai puțin şi conștiințele aspaţiale. Noi am arătat raportul real, mult 
mai complex, al conștiinței cu spațiul. Newton a consacrat ştiinţific con- 
cepția populară a spaţiului și timpului ca receptacole şi a acordat celor 
două medii caracterul de absolut şi universal, iar Kant a transpus ca- 
racterul de receptacol universal de la realitate la conştiinţă, declarîn- 
du-le „forme de intuire“, de percepere a fiecărui fenomen. Obiecţia cea 
mai puternică adusă teoriei care prezintă spaţiul-timp ca un mediu sau 
receptacol universal este că lucrurile și conștiințele nu sînt numai în 
spaţiu sau în timp, ci au spaţiu şi timp, sînt spaţiu și timp, deci că ele 
nu se plimbă prin spaţiu și timp ca fiind ceva care în ele însele nu po- 
sedă spaţiu și timp. Spaţiul aparţine constitutiv corpului, iar timpul 

conştiinţei. Altminteri, în ipoteza receptacolului, spaţiul şi timpul sînt 


“dublate : există un spațiu al corpului şi un spaţiu care este numai me- 


diul lucrului, și tot aşa la timp. Așadar, spaţiul corpului se află şi în 
mediul spaţial, așa cum o farfurie sau o cutie se află în altă farfurie 
sau în altă cutie. Un fragment din Fizica lui Eudemos arată care sînt 
consecinţele trase de Zenon eleatul din ideea spaţiului receptacol : „Ze- 
non afirmă că orice existenţă este undeva. Dar dacă spaţiul este o exis- 
tenţă, unde va fi el? Evident, într-un alt spaţiu şi acesta din nou în 
altul şi tot așa mai departe la infinit“ (W. Capelle, Die Vorsokratiker, 
1935, p. 172—173). Aceleaşi concluzii sceptic nihiliste se întîlnesc și la 
sofistul Gorgias. 

Trebuie să căutăm dar alte determinări structurale ale cronotopu- 
lui. S-a apelat în acest scop la noţiunile fundamentale numite categorii : 
substanţă, atribut (proprietate, calitate), relaţie. Spaţiul şi timpul sînt 
substanțe „entități“ (Spencer, Primele principii), adică existenţe inde- 
pendente, suporturile tuturor lucrurilor datorită cărora sînt date pro- 
prietăţile şi relaţiile ? Greutatea de a concepe spaţiul şi timpul ca sub- 
stanţe sau substrate ale calităţilor și relaţiilor stă în imposibilitatea de 
a descoperi ce proprietăți au aceste substanțe, proprietăţi care se deose- 
besc de substratul însuși, ca și de calităţile şi relaţiile fundate pe sub- 
stanţele ce au proprietăți specifice. Vom căuta în zadar proprietăţile 
spaţiului şi timpului ca substanțe sau substrate ; spațiul și timpul nu 
au proprietăţi distincte de ele. Deci spaţiul şi timpul nu sînt substanţe, 
entități sau substratul celorlalte lucruri. S-a încercat totuși în vremea 
noastră de a face din timp sau „durată“ un fel de substanţă a lucrurilor. 
Bergson este autorul substanţializării timpului. El nu admite lucruri 
care se află în timp, ca un mediu deosebit de ele. Nu există lucruri ce 
durează, ci numai durate și schimbări. „Există schimbări, dar nu există 
lucruri care se schimbă : schimbarea n-are nevoie de un suporti (Per- 
ception du changement, p. 24). În altă parte constată că „devenirea fiind 
substanţială n-are nevoie de suport“ (L'intuition philosophique, în La 
pensée et le mouvant, p. 160). Eroarea filozofiei lui Bergson este iden- 
tificarea timpului cu mișcarea şi cu schimbarea. Mișcarea sau schim- 
barea sînt proprietăţi sau determinări ale lucrurilor, timpul nu este însă 
o proprietate a lor (ce anume este vom vedea mai jos). Numai identifi- 
carea timpului cu mișcarea și schimbarea a putut duce la substanțiati- 
zarea timpului, căci mișcarea și schimbarea aparţin lucrurilor, deşi nu 
sînt înseși lucrurile, cum cere noţiunea de substanță. Substanţa este 
individuală ; proprietăţile sînt generale şi aparțin individualului. De 
aceea, timpul nu poate fi ceva în sine, substanţial, suport ce n-are ne- 
voie de suport. 

Să examinăm acum celelalte noţiuni categoriale care pot arunca 
lumină asupra spaţiului și timpului. Sînt spaţiul și timpul proprietăţi, 
atribute, calităţi ale lucrurilor ? Răspunsul ne dezvăluie o superioritate 
a spaţiului : spaţiul e roprietate a corpului--orice corp are o mă- 


rime şi o figură. Timpul însă fu este o proprietate a conştiinţei, aşa 


cum sînt percepţia, reprezentarea, gindirea, afectivitatea şi chiar voinţa, 
ca expresia sau atitudinea întregii conştiinţe. Am văzut că străduinţa fi- 
lozofică a lui Bergson-constă—esenţial în-a face din timp nu numai o 
proprietate a conștiinței, dar şi a tuturor lucrurilor. Am dezvăluit şi 

procedeul paralogistic întrebuințat de Bergson : timpul a fost -Anţeles și 
ca timp şi ca mișcare-sau-schimbare ce presupun pului. Fiindcă miş- } 
carea şi schimbarea în genere sînt proprietăţi ale lucrurilor, şi timpul a 
fost investit cu aceste atribute. Mișcarea este o variaţie de locuri sau 
„poziții“ care aparţin corpului ca proprietăţi, iar schimbarea este o va- 
riaţie de orice fel de proprietăţi ce aparţin corpului, ca și sufletului, deci 
oricărui dat în genere. 
Rămiîne să cercetăm a treia determinare categoriala a spaţiului şi a 
timpului : relația. De data aceasta, spaţiul și timpul concordă în a fi re- 
laţii „specifice“, potrivit termenilor ce stau în relaţie : spațiul este re- 
lația de coexistenţă, timpul este relaţia de succesiune. Cum nu există 
relaţii fără relate, raporturi fără suporturi, noua întrebare este: care 
sînt relatele sau suporturile acestor relaţii sau raporturi ? Trebuie să 
admitem că spaţiul şi timpul sînt constituite din elemente discontinue : 
spaţiul este format din puncte, iar timpul din clipe sau momente. Spa- 
tiul şi timpul, ca relaţii, au drept fundament al relaţiei sau relate puncte 
sau clipe. Deosebirea apreciabilă dintre spaţiu și timp este că punctele 
spaţiului sînt tot spaţiale, iar clipele timpului sînt intemporale, fiindcă 
ele nu mai au în ele timp sau succesiune, ci ele constituie succesiunea 
sau timpul. Subliniem că nici punctele spaţiale, nici clipele nu sînt ni- 
micuri, zerouri, simple negaţii, ci sînt existențe, afirmaţii depline, aşa 
încît cade obiecţia că din zerouri sau negaţii nu decurge o afirmaţie. 
Răspunsul nostru a soluţionat sumar şi poate chiar brutal una din cele 
mai delicate probleme : sînt spaţiul şi timpul continue în sensul că ele 
nu cunosc distincţii interioare, sau sînt discrete, discontinue, ceea ce 
nu presupune, cum știm din alt capitol (8), separarea părţilor, ci numai 
deosebirea lor, avînd. unele cu altele un contact intim, ele fiind aşadar 
în perfectă contiguitate. Filozofia tradiţională n-a văzut cu destulă cla- 
ritate că discontinuitatea (discreţia) nu înlătură continuitatea, ci ele sînt 
recesive pe diferite trepte. La spaţiu și la timp, continuitatea şi dis- 
continuitatea sînt atît de solidare, încît ele par că se confundă în fa- 
voarea continuității, noţiune asupra căreia vom reveni. Este de un in- 
teres deosebit felul cum Kant a rezolvat problema în primele două an- 
tinomii numite „matematice“. Kant se întreabă numai dacă materia spa- 
țială are elemente simple (nespaţiale) şi atunci divizarea materiei are o 
limită (teza), sau este compusă și deci indefinit divizibilă şi continuă 
(antiteza). El n-a ridicat şi la timp problema ; este schimbarea în timp 
o adiţiune de elemente discrete, sau dimpotrivă este un progres con- 
tinuu ? Kant n-a ridicat problema, fiindcă pentru el continuitatea schim- 
bării este un principiu a priori: orice schimbare se face nu prin adi- 
țiune de factori discontinui, ci după legea continuității. Neocriticistul 
Ch. Renouvier face o distincție tranșantă între timp și devenire (schim- 
bare). Devenirea este discontinuă, timpul este continuu. Principalii lui | 
discipoli au dat soluţii contrare, încercînd totuşi să unifice timpul și 
devenirea. Pentru Octave Hamelin, devenirea este tot așa de continuă 
ca şi timpul (Essai sur les éléments [principaux] de la représentation, 
1907, p. 65—67), iar pentru F. Pillon dimpotrivă timpul este tot așa de 
discontinuu ca și devenirea („Année philosophique“, 1890, p. 140 şi urm.). 
Un gînditor înrudit cu Renouvier, F. Evellin, afirmă că timpul se reduce 
la clipe reale indivizibile, lipsite de durată (Infini et quantité, 1880, 

p. 78—82). Punctul nostru de vedere a fost formulat mai înainte : de- 


| venirea şi timpul, deşi deosebite, sînt discontinue, dar legate recesiv 


de continuitate, fapt care a provocat la Bergson şi la alţii confunda- 
rea lor. 

Revenim acum la determinarea spaţiului și timpului ca relaţii. Deo- 
sebirea dintre ele este următoarea : timpul este numai o relaţie, spaţiul 
este și atribut şi relaţie. Ca atribut, spaţiul este însuşi corpul care po- 
sedă mărime, figură și loc; ca relaţie, spaţiul este raportul dintre aces- 
tea, care în cele din urmă se reduc la puncte. Timpul este numai o. re- 
laţie care presupune ca relate clipele în succesiune, iar clipele succesive: 
presupun schimbarea în genere şi mișcarea îndeosebi. Urmează de aci 
că nu există spaţii şi timp gol, ca în ipoteza „mediilor“ sau „substrate- 
lor“. Spaţiul este legat indisolubil de corp, de materie, iar timpul este 
legat indisolubil de orice suferă schimbări, materie sau spirit. Pentru 
solidaritatea dintre spaţiu şi timp şi conținuturi concrete pledează, prin- 
tre gînditorii contemporani, J. Rehmke, Hans Driesch, Max Scheler, Joh. 
Volkelt. O nouă problemă, îndeobşte trecută cu vederea, este impusă de 
raportul dintre spaţiu-timp şi conținuturile lor. Problema se referă la. 
realitatea spaţiului şi timpului, chiar dacă admitem de la început îm- 
potriva idealiștilor că ele sînt obiective. Căci spaţiul și timpul pot exista 
independent de conștiință şi totuşi să nu fie reale, dacă admitem că tot 
ce este real exercită sau suferă acțiune. Am avea atunci niște entităţi 
ciudate : ele sînt perfect obiective, dar nu exercită nici o influenţă: 
asupra lucrurilor, sînt oarecum indiferente, neutrale. Aceasta era în an- 
tichitate concepția stoică a „incorporalelort, iar în timpul nostru a lui 
Anton Marty, elev al lui Fr. Brentano, în opera Raum und Zeit, 1916, 
p. 174 şi urm. Problema realității sau irealităţii spaţiului și timpului a 
fost pusă eronat. Dacă spaţiul și timpul sînt relaţii şi dacă relaţiile sînt: 
ceva general, se înţelege că nu ele însele acționează. Dar cum spaţiul 
și timpul sînt relaţiile lucrurilor, dacă lucrurile sînt reale sau active, 
atunci și spaţiul şi timpul lor vor acţiona și vor fi reale. A atribui acti- 
vitate spațiului şi timpului în ele însele, izolate, înseamnă a le substan- 
tializa sau ipostazia. Realitatea sau activitatea spațiului este asigurată 
nu numai de caracterul de relaţie al unor lucruri reale (active), dar şi 
de caracterul lui de atribut al lucrurilor, al corpurilor. Orice corp ac- 
ționează prin figura, mărimea şi locul său. Gîndirea mai nouă a ţinut 
să releveze, fără suficiente scrupule teoretice, realitatea şi puterea tim- 
pului. Demult se vorbea de „dintele timpului“ care mănîncă lucrurile, 
mai ales organismele, le roade, le destramă, le îmbătrîneşte. „A trăi este 
a îmbătrîni“, scrie Bergson. Acelaşi face din timp („durată“) o realitate 
de sine stătătoare. „Pretutindeni unde trăieşte ceva, există deschis un- 
deva un registru unde se înscrie timpul“ (L'évolution créatrice, p. 17). 
Desigur, timpul se înscrie „undeva“, dar nu el însuși, ca atare, este 
real, ci acel factor cu care el este confundat, schimbările, mişcările, deci 
lucrurile în genere. Nu timpul roade din lucruri, ci lucrurile rod unele: 
din altele, se uzează reciproc, se macină între ele, se strică şi se dizolvă. 
Pentru teoria relativităţii, care asociază de nedespărțit spațiul-timp (ero- 
notopul) de materie, cronotopul este tot așa de real ca şi materia. Dacă 
spațiul transportă undele luminoase şi electromagnetice, nu se poate 
ca el să nu fie activ (real), adică să fie străin de materie. Spaţiul ato- 

mic, în care electronii se învirtesc la mari distanțe şi se influenţează 
reciproc, trebuie să fie real. Dacă teoria relativităţii pare că se dispen- 
sează de eter, explicația o găsim în faptul că ea a transformat eterul în 
spaţiu, într-un fel de materie, deci în realitate. Eterul nu este altceva 
decît substantivul verbului „a ondula“ și ca atare se confundă cu spaţiul. 

Un alt aspect general al celor două noţiuni, pus în lumină în tim- 
pul din urmă, este unitatea sau pluralitatea spaţiului și timpului. Se 
vorbeşte de un spaţiu concret psihologic vizual, tactil, motrice, și de 
un spațiu conceptual, abstract, matematic. De asemenea, și mai ales, 
de un timp concret, „trăit“, și de un timp abstract matematizat, de tim- 
pul astronomic al ceasornicelor sau al cronometriei. Am vorbit pînă acum 
de două feluri de spaţii și timpuri. Mai exact se poate vorbi de o mul- 
{ime de spaţii şi timpuri, îndeosebi de timpuri. Bergson abuzează de mul- 
tiplicarea timpului : timpul concret nu este unul, ci multiplu, după rit- 
mul şi tensiunea conştiințelor. „Această reprezentare a duratelor cu elas- 
ticitate inegală este poate penibilă pentru spiritul nostru“ (Matiere et 
mémoire, p. 231). Teoria relativităţii admite şi ea o pluralitate de spaţii 
si timpuri sau de cronotopuri după viteza de translație a observatorilor. 
Se mai vorbeşte de un timp electromagnetic sau de unul radioactiv, după 
timpul cerut de dezagregarea materiei. Fiziologul Le comte de Noiy a 
descoperit un timp biologic, analog celui radioactiv, marcat de viteza 
de cicatrizare a plăgilor, deci de proliferarea ţesuturilor. Cicatricea este 
ua fel de orologiu, dar fiecare vîrstă are alt indice de cicatrizare. O 
plagă cicatrizată în 20 zile la un copil de 10 ani, se cicatrizează în 31 
zile la un om de 20 ani, în 41 zile la unul de 30 ani, în 55 zile la vîrsta 
de 40 ani. Werner Gent vorbește de timpul economic legat de munca 
omului, de timpul necesar producţiei, circulației şi consumului de bu- 
nuri. Unele lucruri productive, ca pămîntul, nu se uzează, altele se 
uzează (W. Gent, Das Problem der Zeit, p. 134 şi urm.). Diferenţierea 
spaţiilor şi timpurilor poate merge la infinit, fără ca prin aceasta să 
adincim esența lor. Nu se poate nega interesul şi valoarea acestor 
nuanțe. Noi aducem obiecţii modului obișnuit de a le interpreta sau 
explica. Spaţiul și timpul ca relaţii nu permit diferențieri ; nu există di- 
ferite spaţii şi timpuri, ci diferite conținuturi spaţiale și temporale. 
Fiindcă relaţiile se fundează pe relate, pe conţinuturi, se explică iluzia 
diferenţierii timpului şi spaţiului, iar răspunderea acestei iluzii astăzi 
dezvăluie încă o. dată slăbirea interesului pentru o descriere concretă a 
faptelor filozofice. Este de subliniat că multiplicarea timpului nu este 
posibilă fără raportarea la materie, la spaţialitate, chiar şi în domeniul 
psihologic, unde senzațiile interne, kinestezice au rolul hotărîtor. Ce să 
mai vorbim de timpul solar, electromagnetic, radioactiv, biologic, isto- 
rico-social. Fără corpuri asemenea timpuri n-ar fi posibile. 

Adeseori s-a relevat importanţa notelor generale în care spațiul şi 
timpul concordă : 

1) Continuitatea este un caracter comun, fiindcă „părţile“ compo- 
nente ale spaţiului și timpului sînt contigue, fără ca prin aceasta ele să 
se confunde, să se contopească într-un singur punct sau o singură clipă, 
cum obiectează, între alții, C. Stumpf pe urmele lui Fr. Brentano. Tre- 
buie subliniat că la spaţiu continuitatea este mai ușor de constatat, mai 
consubstanţială decît la timp. Timpul este dat conştiinţei discontinuu,_ 

cu întreruperea dintre adormire şi trezire. Pentru a-i restabili continui- 
tatea trebuie să umplem intervalele aparent goale prin timpuri obiec- 
»tive legate de mișcările corpurilor cerești sau pămînteşti, deci de spa- 
ţialitate. Cu toată continuitatea mai pronunţată a spaţiului, punctele sale 
în contact nu sînt oarecare, ci sînt înseşi locurile, la care fiecare posedă 
o particularitate ireductibilă peste putinţă de confundat cu altele. Con- 
tinuitatea nu este infinit divizibilă, fiindcă ea este constituită din ele- 
mente componente, dincolo de care diviziunea este dezarmată. În ciuda 
continuității, care în realitate este contiguitate, spaţiul şi timpul sînt 
discontinui, au caracter cuantic. Discontinuitatea spaţiului şi timpului 
a fost susținută de Aristotel, Epicur, unii gînditori arabi (Mutakalumin), 
G. Bruno (spaţiul şi timpul au minime), Boscovitch (fizician iezuit din 
Dalmația), Berkeley, Hume, iar printre cei mai noi de Ed. von Hart- 
mann, F. Evellin, J. Rehmke, H. Driesch, W. James (Introduction ă la 
philos., p. 191), mai recent de A. N. Whitehead. În fizica actuală, sub 
inspiraţia teoriei cuantice, se recunoaște posibilitatea unor cuante de 
timp (L. de Broglie, L'&volution de la physique et la philosophie, 1935, 
p. 65 şi urm.). 

2) Omogenitatea este proprietatea spaţiului şi timpului de a fi consti- 
tuite din părți asemănătoare. La spaţiu, omogenitatea implică isotropia,, 
egalitatea locurilor, adică posibilitatea de a deplasa o figură fără a fi 
deformată. Spaţiul omogen şi isotrop nu are curbură ; este deci spaţiul 
tridimensional euclidian. Dacă admitem că spațiul are o curbură varia- 
bilă, cum afirmă teoria relativităţii, spaţiul pierde proprietatea omoge- 
nităţii. Deci hotărîtor pentru omogenitatea spaţiului este considerarea. 
legăturii dintre spaţiu şi conţinutul său material. Această solidaritate 
compromite omogenitatea spaţiului, deoarece materia nu este distribuită 
uniform în univers. Nu este indiferent locul unde se află un lucru. Con- 
ținutul hotărăşte de soarta omogenității. La timp, ca atare, independent, 
de conţinutul său, este indiferent momentul în care se produce un fe- 
nomen. Nu este însă indiferent dacă ţinem seama de conţinut. 


3) Un alt caracter comun este unitatea spaţiului, ca şi a timpului. 
Nu există mai multe spaţii şi mai multe timpuri, dacă le privim în 
forma, în generalitatea lor, nu în conținutul lor variabil. Toate spațiile 
sînt părţi ale aceluiași spaţiu şi toate timpurile părţi ale aceluiași timp. 
“Aceasta nu ne dă dreptul de a spune că lumea este una, fiindcă spaţiul 
este unul şi timpul este unul. Unitatea lumii nu decurge din unitatea 
spaţiului și a timpului, ci din conexiunea cauzală a componentelor cos- 
mice. „Unitatea lumii“ include pericolul de a face din lume un individ, 
ceva singular, un organism. Unitatea spaţiului şi a timpului este ame- 
ninţată de același pericol. Spaţiul şi timpul sînt ipostaziate în imense 
vase sau receptacole, în Indivizi. Această individualizare apare clar la 
Kant care definește spaţiul şi timpul ca intuiţii, nu ca noţiuni. Tradiţia 
gîndirii a consacrat individualul ca obiect al intuiţiei. Kant însuși nu 
respectă această consacrare, fiindcă el face totodată din spaţiu şi timp 
forme ale lucrurilor, adică ceva general. Spaţiul şi timpul pot fi intuiții 
sau noţiuni, după cum sînt date într-un fel sau altul; în ele însele, ca 
proprietăți sau relaţii, sînt generale, deci noţiuni ; în conținuturile lor 
legate de indivizi pot fi date imediat, sau intuitiv, însă în nici un caz 
spaţiul şi timpul nu devin individuale din generale, cum sînt structural, 

şi rămîn așa. Intuitivitatea spaţiului şi timpului este intuitivitatea in- 
divizilor concreţi, cărora ele le aparțin. 

4) Infinitatea spaţiului este solidară cu infinitatea realităţii. Simpla 
logică, pura gîndire nu avantajează infinitatea în paguba finităţii, cum 
au crezut mai hotărît Eug. Dühring şi Ch. Renouvier. Fizica relativistă 
ne-a obișnuit cu ideea finităţii unui univers sferic, neeuclidian. Einstein 
s-a pronunţat la început pentru finitate, dar mai tîrziu, odată cu accep- 
tarea spaţiului euclidian, a revenit la infinitate. În ce privește timpul, 
nuj există nici o dificultate de netrecut de a-l concepe ca început şi 
sfîrşit. Prioritatea spaţiului, în cadrul infinităţii, este vădită. 

5) Un caracter comun în genere nerelevat sau aplicat în treacăt 
numai la timp este separabilitatea pe care spaţiul şi timpul o impun 
lucrurilor. Cele două noţiuni sînt nu numai principii de conexare a exis- 
tenţelor, datorită continuității şi unităţii lor, ci sînt și principii de des- 
părțire, de izolare a existenţelor. J.-P. Sartre subliniază acest caracter 
numai la timp şi vorbeşte de temporalitate ca de o „putere dizolvantă“« 
(L’étre et le néant, p. 178). În adevăr, trecutul este irevocabil despărțit 
de prezent şi se depărtează tot mai mult de el. Prezentul însuşi este 
alunecos, se prăvăleşte în trecut, iar viitorul se apropie fie lărgindu-şi 
orizontul, ca şi cum el ar fugi de prezent, fie îngustindu-l pînă la redu- 
cerea la prezent şi pierderea în trecutul imutabil. Se afirmă repetat că 
timpul separă dorința de realizarea ei. El este expresia dorinței, a nă- 
zuinței nerealizate. „O ființă care n-ar dori nimic, care n-ar aspira la 
nimic, ar vedea închizîndu-se înaintea sa timpul“ (Guyau, La genèse de 
Vidée de temps, p. 32). „În adevăr — spune Sartre —, timpul mă des- 
parte, de exemplu, de realizarea dorințelor mele. Dacă sînt nevoit să 
aştept această realizare, este fiindcă ea este situată după alte eveni- 
mente“ (op. cit., p. 175). Sartre subliniază puterea dizolvantă, pulveriza- 
toare a timpului asupra realității, îndeosebi asupra realității „pentru 
sine“, asupra conştiinţei omului. Omul este o ființă ex-tatică sau „în 
afară de sine“, este „sentinela neantului“, este expresia directă a nean- 
tizării, iar timpul este forma principală a neantizării. Vom face aici 
aceeași observație, pe care am făcut-o şi o vom repeta. Nu timpul însuși 
desparte dorința de realizare, ci împrejurările de conținut, de ordin 
material, aşa-numitele obstacole. Timpul este numai expresia lor rezu- 
mativă. Cu atît mai mult separabilitatea este opera spațiului, care ne-a 
oferit şi termenii ce denotă separabilitatea : „distanță“, „depărtare“. În 
ce priveşte separabilitatea ca „meantizare“, demult spațiul „gol“ a fost 
considerat ca „nimic“, ca „neexistenţă“, alături de „plinul“ (Demo- 
crit). Analiza care și-a 'ales ca obiect spaţiul și timpul este surprinsă de 
faptul că separabilitatea spaţiului şi timpului, care face din fiecare parte 
a lor ceva incomplet şi oarecum doritor de a se întregi, nu le dizolvă, 
nu le destramă, ci respectă continuitatea şi unitatea lor. Nu este nevoie 
de vreo putere din afară care să ţină punctele sau clipele laolaltă, pentru 
a împiedica împrăștierea lor, căci împrăștierea se face tot în spaţiu și 
timp. Separabilitatea este un caracter structural care există numai re- 
cesiv, ca o contrapondere a unităţii şi continuității. 


Expunerea noastră trece acum de la notele comune la notele dife- 
vențiale care aşază spaţiul și timpul pe poziţii opuse. La spaţiu toate 
părțile sînt coezistente şi de aceea spaţiul pare a fi nemișcat, oarecum 

îngheţat. Așa se vorbeşte de mișcarea unui corp şi de nemișcarea spa- 
țiului. Limbajul este impropriu. Căci spaţiul ca proprietate a corpului 
are mobilitatea corpului căruia aparţine. Nemişcat este numai spațiul 
ca relaţie a părților coexistente. Raportul de coexistenţă este universal 
şi ca atare el nu se mișcă, nu cunoaște schimbare. La timp părţile stau 
în raport de succesiune şi de aceea pare că timpul se mişcă. Se vorbeşte 
de „curgerea timpului“, comparație înşelătoare. Timpul nu este o apă 
care curge, cum scrie Fr. Bacon ca un ecou al poeziei antice: tempus 
ut fluvius (Bacon, Novum organum, cartea I, § 71). Cum ştim, timpul 
însuşi nu roade şi nici nu separă lucrurile, de asemenea nu remediază 
totul, cum crede înțelepciunea populară. Timpul pare că se distruge pe 
sine. Hegel îl compara cu Cronos care își înghițea proprii săi copii. 
Paradoxul timpului este evident. Timpul este constituit din trecut care 
nu mai este, din viitor care nu este încă, amîndouă nemărginite, şi din 
prezent care este foarte mărginit și alunecă spre trecut, făcînd astfel 
viitorul să alunece spre prezent. Există filozofi care întreţes trecutul, pre- 
zentul şi viitorul. Bergson crede că specificul timpului este continuitatea 
celor trei momente : trecutul trăieşte pe urmele prezentului şi se anga- 
jează în viitor ; de aceea el numește timpul „durată“ şi-l fundează pe 
memorie. Este însă posibilă memoria fără persistenţa creierului, a ce- 
lulelor nervoase care de la naştere pînă la moarte rămîn la acelaşi nu- 
măr, deci nu se înmulțesc? O memorie pur psihică, independentă de 
creier, nu garantează identitatea persoanei. Căci nu există spirit pur, 
independent de corp. Coexistenţa părţilor spaţiale (cerebrale) garan- 
tează succesiunea continuă a eului. Al doilea caracter diferențial este 
reversibilitatea spațiului, de care am mai vorbit, şi nereversibilitatea 
sau orientarea timpului, imposibilitatea timpului de a reveni pe urmele 
sale, de a se întoarce la punctul de plecare, de a face cale întoarsă. 
Nu numai viața nu poate uni cele două aspecte, nașterea şi moartea, 
ceea ce face sfîrșitul inevitabil, ca un destin al vieţii, dar şi universul, 
cum constată al doilea principiu al termodinamicii, principiul entropiei 
sau al degradării energiei. Cantitatea energiei este constantă (primul 
principiu termodinamic), dar calitatea se degradează fiindcă sporeşte en- 
tropia sau energia neutilizabilă, căldura, care nu se mai transformă 
în altă energie. Un al treilea caracter distinctiv este pluridimensionali- 
tatea spaţiului, față de unidimensionalitatea timpului. În nici un alt 
caracter diferențial timpul nu se apropie atît de spaţiu ca în acesta 
al treilea. Reprezentarea timpului ca o linie dreaptă ce este prelungită 
în aceeaşi direcţie este o necesitate pe care este zadarnic să o de- 
plîngem. | 

Nu pot fi numite dimensiuni ale timpului cele trei momente sau 
modalităţi pe care adeseori le-am invocat : trecut, prezent şi viitor. Ele 
se situează pe același plan, pe aceeaşi linie. Modalităţile timpului merită 
o examinare aparte. Cine defineşte timpul prin aceste trei modalităţi nu 
ţine seama că el antropomorfizează timpul. Numai omul posedă perspec- 
tiva istorică a trecutului în opoziţie cu prezentul și viitorul. Toate ani- 
malele şi, poate, omul natural trăiesc în clipa prezentă. Spiritul a desco- 
perit trecutul și viitorul, făcînd pe om să trăiască mai mult imaginar în 
trecut şi viitor. „Cu totul altfel la om : printr-o creştere, printr-o gene- 
ralizare imaginară a clipei, oarecum abuziv, omul, creînd timpul, nu 

numai că el construieşte perspective dincoace și dincolo- de intervalele 
sale de reacție, ci, mai mult, el nu trăieşte decît foarte puțin în clipa 
însăși. El se statornicește mai ales în trecut sau în viitor. El nu se 
menţine vreodată în prezent decît silit de senzaţie : plăcere sau durere. 
Se poate spune despre el că-i lipseste indefinit ceea ce nu există“ (P. Va- 
lery, Variété, III, 1936, p.-119—120). Omul este fiinţa care prin spirit 
trăiește mai mult în inactual. Ginditorii s-au întrebat uneori : care din: 
cele trei modalităţi are prioritate ? Prezentul are superioritatea reali- 
tăţii nemijlocite ; în el sîntem. activi. Preferinţa pentru prezent este 
argumentată la fenomenologul Conrad Martius, iar odinioară a avut ca 
exponent principal pe Augustin, pentru care, drept vorbind, nu există 
decît un prezent faţă de prezent, un prezent față de trecut şi un pre- 
zent față de viitor, față de așteptare. Deci cele trei momente există 
numai pentru o conştiinţă care în prezent îşi amintește şi aşteaptă. Poe- 
tul însuși ţine să sublinieze prezentul : „Cu mîine zilele-ți adaugi, Cu 
ieri viața ta o scazi, Și ai cu toate astea în faţă, Deapururi ziua cea 
de azi“ (Eminescu, Cu mîine zilele-ţi adaugi). Totuşi, unii filozofi recu- 
nosc prevalența viitorului : Kierkegaard, Hermann Cohen, pentru care 
timpul este anticipație. Martin Heidegger, Osw. Spengler, L. Klages, 
pentru care prezentul este spaţialul, iar viitorul este temporalul pur. 
Însuşi Edm. Husserl, șeful Şcolii fenomenologice, a afirmat prioritatea 
viitorului. Este ciudat că trecutul, care este constitutiv istoriei, deci 
temporalității, nu s-a bucurat de o preferință mai pronunțată. O mai 
justă apreciere a modalităților temporale ne îndeamnă să întocmim cla- 
sica tripartiție ca una dualistă : actualitatea (prezentul) de o parte, inac- 
tualitatea (trecutul și viitorul, deopotrivă de inactuale, dar nu în același 
sens) de altă parte. Această reducere a fost propusă de Anton Marty în 
opera Raum und Zeit, 1916, p. 209. Este evidentă dominarea actualului, 
fiindcă în el trăim şi ne mișcăm, dar pentru om este tot atît de evi- 


lentă recesivitatea inactualului. În clipa de faţă, în actualitate, evadăm 


în trecut prin amintire și prin așteptare în viitor, modalitate vagă. Nu 
viitorul vine spre noi, ci noi mergem spre viitor, tocmai fiindcă sîntem 
înarmaţi în prezent cu amintirea trecutului, cu perspectiva timpului. 

Cele trei modalităţi, sau prin reducere două, sînt antropomorfice, 
sint perspective omeneşti. Universul însuşi nu cunoaşte trecut, prezent 
și viitor, afară numai dacă universul nu este contemplat de o conștiință 
umană. Timpul nu cunoaște tripartiţia și nici bipartiția lui Marty, ci o 
altă bipartiţie relevată întîi de Aristotel. Timpul, ca raport de succe- 
siune, presupune doi termeni : „înainte“ (proteron) şi „după“ (hysteron), 
fără nici o altă complicație. Nu este nevoie să dramatizăm starea de 
lucruri ; simpla succesiune a lui „înainte“ şi „după“ nu este o fărîmi- 
tare, o pulverizare a timpului. Sartre recunoaşte această exactă defi- 
nire a timpului, dar o degradează sub numele de „temporalitate statică“, 
față de aceea antropocentrică, pe care o consideră „temporalitate dina- 
mică (L'6tre et le néant, p. 174 şi urm.). Nu este o eroare analitică com- 
binarea celor două diviziuni, dacă le ierarhizăm recesiv. Una, aceea 
bipartită, este fundamentală ; de aceea este simplă, săracă, universală ; 
cealaltă, tripartită, este secundară, bogată — poate prea bogată —, 
fiindcă întreține bucuros o fenomenologie rafinată cu veleităţi meta- 
fizice, dar cu postulate omenești, prea omenești. 

Dar oare cele două determinări,. „înainte“ şi „după“, nu presupun 
tacit prezența unei conştiinţe ? Întrebarea ne apropie de final şi de un 
ultim argument pentru recesivitatea timpului. Aristotel are dreptate că 


timpul este nu numai „măsura“ sau numărul mişcării, dar şi expresia 
unei conştiinţe. Timpul ca atare, timpul ontologic, simpla succesiune de 
|„clipe“ în ordinea „înainte“ şi „după“, nu pulverizează realitatea, dar 


nici nu-i dă consistenţa pe care o are şi o dă spaţiul. Dacă n-ar exista 
spaţiul, n-ar exista nici timpul. Ele merg împreună în raport de rece- 
sivitate. Aparenta generalitate majoră a timpului, documentată de pre- 


decît răsturnarea dimensiunii spaţiale „înainte“, „înapoi“ după ce a in- 
tervenit mişcarea ? „Înainte“ este trecutul sau prezentul, iar „dupăt 


viitorul, pe cînd „înainte“ spaţial ar fi viitorul, iar „înapoi“ trecutul, | 


avînd prezentul ca termen de comparaţie. Toate sforţările contemporane | 


\d 


| 


de a asigura prevalența timpului sînt adumbrite și zădărnicite de struc- 
tura faptelor. Nu intenționăm să ştirbim originalitatea timpului, ci 
numai aşezăm timpul la locul ce i se cuvine ca factor recesiv al unei 
dualităţi ireductibile. Dualitatea justifică noţiunea „relativistă“, propusă 
de Einstein şi Minkowski, a unei solidarizări intime a timpului și spațiu- 
lui, a unui „cronotop“, expresie făurită de filozoful italian Gioberti 
(G. Giorgi, L'evoluzione della nozione di tempo, „Scienza“, vol. I, 1934, 
p. 94), cu restricția impusă de aspectul recesiv : timpul este subordonat 
spațiului. Timpul poate fi problema centrală a filozofiei moderne ; el nu 
este însă factorul fundamental, prim al realității, dar rămîne o condiție 
irevocabilă, omniprezentă în zbuciumul lumii și al vieții. ! 


31. INDIVID-SOCIETATE 


Je ne sais pourquoi lon a affecté de ne 
pas prendre au sérieux les anathèmes 
de Rousseau contre la société. Quand on 
sait au juste ce qwelle coûte, on peut 
hésiter à la bénir. 


(G. TARDE, La logique sociale, p. 67). 


Dualismul individ-societate 29 nu poate să fie şi nu merită să fie 
banalizat. El luminează, în structura şi originea ei, viaţa socială şi isto- 
rică a omului. Caracterul dominant al individului și caracterul recesiv 

al societății nu pledează pentru nici una din soluţiile consacrate ale 
raportului dintre individ şi societate : de o parte individualismul, de altă 
parte colectivismul, universalismul (Othmar Spann) sau politismul (Rud. 
Eucken). Dacă prin individualism se înţelege concepţia că individul este 
factorul independent, iar generalul (proprietăţile sociale) aparţin indi- 
vidului şi ca atare există numai în și prin individ, individualismul nu 
face decit să aplice la societate sau la „umanitate“ o situaţie ontologică 
valabilă în toate domeniile. Trebuie spus răspicat de la început că po- 
ziția primară, independentă a individului uman nu trebuie să fie inter- 
pretată în sensul că indivizii au existat înainte izolaţi şi că apoi s-au 
agregat, constituind societatea sau colectivitatea. Raportul de recesivitate 
nu are nevoie de orînduirea cronologică a celor doi termeni opuşi re- 
cesivi. Aceştia sînt solidari de la început, sînt daţi totdeauna împreună, 
dar cu funcţii diferite, pe care le fixează recesivitatea. Societatea, deși. 
termen recesiv, păstrează neatinsă superioritatea ei. Un individ uman 
pre-social, în afară societății nu este obiect de experienţă reală. Onăul!/ — 4 
ca individ este ceea ce este în cadrul societăţii și determinat de aceasta.. 
Totuşi, independenţa individului rămîne neștirbită. În adevăr, dacă 
suprimăm ipotetic societatea, rămîn cel puţin cîţiva indivizi, oricît de 
vulnerabili şi chiar degradaţi. În schimb, dacă presupunem că indivizii 
au dispărut, societatea nu mai are ființă. Oth. Spann, reprezentat fa- 
natic al universalismului şi deci antiindividualist radical, recunoaşte că 
individualismul poate spune că individul este totul, dar nu recunoaşte 
că universalismul poate spune că societatea este totul. Același gînditor 
constată că doctrina individualistă a fost pînă în timpul din urmă pu- 
ternică, dominantă. „Acel cerc de idei al trecutului, care în prezent este 
cel mai viu, este cel individualist. Trecutul nostru este cu totul indi- 
vidualist* (Spann, Der wahre Staat, 1921, p. 80). De asemenea, socio- 
logia atestă că sociabilitatea omului este calitativ deosebită de socia- 
bilitatea celorlalte animale, în care acestea sînt „absorbite“ şi ca atare 
oarecum desființate. Se înțelege, individul animal, ca individ, continuă 
să aibă o existenţă independentă și în societăţile animale, numai că el 
nu are nici o iniţiativă în afară de gesturile instinctive predeterminate 
instinctiv de viața grupului specific. Noi credem că nici în societăţile 
animale ștergerea originalității individuale nu este deplină. Dar concedăm 
diferența calitativă dintre sociabilitatea animală şi sociabilitatea umană. 
Astfel, sociologul Alfred Vierkandt, care dă prioritate socialului, scrie : 
„sociabilitatea umană aparține, cum am văzut la aprecierea luptei, acelui 
tip de sociabilitate la care individul nu dispare orbește în turmă, ci 
păstrează un anumit grad de independenţă și inițiativă. În această pri- 
vință omul în genere se ridică peste toate speciile de animale“ (Gesell- 
schajtslehre, 1923, p. 175). Chiar pe treptele cele mai primitive ale co- 
lectivității nu există o desăvîrșită egalitate de simţire şi de comportare. 
„Dacă ar domni această egalitate complet şi exclusiv, n-ar putea să se 
diferenţieze un eu în cadrul unei grupe în genere... De fapt, nu există o 
astfel de egalitate nelimitată a stărilor și trăirii nicăieri, nici pe treapta 
cea mai de jos. De aceea, chiar pe treapta cea mai de jos, individul 
trebuie să se diferențieze faţă de grup în conștiința de sine pînă la un 
anumit grad ; alături rămîne cu totul vie și dominantă conștiințe coapar- 
tenenței“ (îb., p. 212). 

Din chiar aceste prime consideraţii s-a putut întrevedea că dualis- 
mul recesiv individ-societate nu poate fi clasat în nici una din cele 
două concepţii : nici în individualism, nici în colectivism. Pentru o jus- 
tificare mai adincită, vom stărui asupra celor două noţiuni, așa cum au: 
ieșit din discuţiile neconcludente ale timpurilor mai noi. În adevăr, o 
clară poziţie a concepțiilor, cu toate antecedentele mai vechi, este opera 
conştiinţei critice a. secolului al XIX-lea. Întrebarea poate fi formulată 
pe scurt așa : este individul cauza societăţii (individualism), sau el este 
efectul, produsul societăţii (colectivism) ? În alţi termeni: este indi- 
vidul primar și societatea derivată, sau societatea este primară şi indi- 
vidul este derivat ? Există mai întîi părțile şi după aceea agregatul, sau 
dimpotrivă există mai întîi agregatul şi după aceea individul ? Se explică 
evoluția socială “numai prin resortul egoismului sau interesului personal, 
sau dimpotrivă prin resortul altruismului, al sentimentelor de simpatie, 
imitație şi subordonare, care dau individului impulsul de-a trăi în co- 
jectiv de a se devota pînă la sacrificiul de sine ? Se explică societatea 
prin stările psihologice ale indivizilor, sau aceste stări se explică prin 
condițiile sociale în care s-au format indivizii ? Ca de obicei, în discu- 
tiile filozofice, se impune şi aci o clarificare preliminară de ordin ter- 
minologic. Cum a observat mai demult Vilfredo Pareto (L'individuel 
et le social, „Congres international de philosophie“, Genève, 1904), ter- 
memnii de individual şi social sînt obscuri. Dacă comparăm cei doi ter- 
meni sub. raportul clarităţii, mai degrabă individualul ne apare: mai 
precis, fiindcă el desemnează fiinţele luate izolat, în timp ce socialul 
rămîne vag. Acelaşi caracter vag al socialului este recunoscut de socio- 
logul francez Em. Durkheim, partizan al supremaţiei colectivului, pe 
care îl consideră ca „regulă de metodă“ drept un „lucru“ printre cele- 
lalte : „această realitate fugară, pe care spiritul uman nu va putea, 
poate, niciodată să o prindă complet“ (Durkheim, Les règles de la mé- 
thode sociologique, ed. a IV-a, 1907, p. 58). Vom vedea că tocmai im- 
precizia termenului de social explică discuţiile pe cît de vii, pe atît de 
puţin rodnice din jurul acestei polarități. 

În primul rînd, observăm că nu e posibilă o deosebire strictă a 
individualismul de social. Toate procesele individuale se desfăşoară în 
condiţii sociale și toate procesele sociale există numai în și prin con- 
ştiinţele individuale. Nu există o „conştiinţă colectivă“, ca substrat al 
gîndirii, sentimentului şi voinţei sociale. Şcoala sociologică a lui Durk- 
heim, congiderînd socialul ca o realitate superioară indivizilor, ca o 
existenţă independentă, a asimilat această realitate cu ceea ce se întiîl- 
nește decît în sfera individului : conștiință, reprezentare, voință etc. Ma- 
rea eroare a sociologiei este transformarea societății într-un „individ 
superior“, într-o conștiință universală. Sociologia a moștenit de la spe- 
culația romantică, de precădere germană, a secolului al XIX-lea noțiu- 
nea de „suflet colectiv“, de „suflet al poporului“. Nu putem nutri spe- 
ranța de a determina clar raportul dintre individ şi societate, dacă nu 
renunţăm la noțiunea de societate ca individualitate superioară. Colec- 
tivismul a crezut că depăşeşte individualismul numai împrumutindu-i 
noţiunea de individ, pentru a-i da un coeficient mitic şi chiar mistic. 
Societatea este o Fiinţă superioară, atotputernică, un fel de substitut 
pămîntesc al lui Dumnezeu. Într-un moment cînd nu se vorbea de spe- 

cificul societăţii sau colectivităţii, noţiunea de individ era clar definită 
în sensurile ei principale. La sfîrşitul antichităţii, Boethius a formulat 
cele trei sensuri tipice ale individului și le-a transmis culturii de mai 
tîrziu : a) indivizibilul, cum este unitatea matematică, atomul sau spiri- 
tul ; b) o sumă de proprietăţi care nu se mai repetă în realitate, adică 
unicul, cum vor accentua modernii începînd cu Leibniz ; c) în sfirşit, 
sensul secundar de compact, dens, care rezistă frîngerii, cum este dia- 
mantul. Al treilea sens este o variantă neglijabilă a primului sens, așa 
încît rămîn valabile pînă azi cele două de la început (R. Eucken, Les 
grands courants de la pensée contemporaine, p. 368). 

Gîndirea greacă este principiul gîndirii europene. Grecul de altădată 
este primul om liber al Europei, este primul individ care nu cunoaște 
altă îngrădire decît legea (nomos), o lege care înfige rădăcini în natură 
(physis), dar într-o natură care se diversifică după popoare şi care de 
aceea apare ca o „convenție“ umană. Individualismul, diferențierea con- 
ştientă a oamenilor, a ridicat pe culmi sublime cultura veche și tot el 
a destrămat-o. „lar acest individualism al idealelor greceşti de viaţă a 
împins elenismul la o înălțime clasică 'şi apoi l-a prăvălit în cel mai 
adînc abis“ (K. Joël, Geschichte der antiken Philosophie, I, 1921, p. 102). 
Individul este un „microcosm“, proclamă exemplar materialistul De- 
mocrit, iar spre sfîrşitul lumii vechi misticul Plotin consacra noţiunea 
de individ-microcosm, oglindă a lumii. Sofistica, de la care Democrit 
a învăţat ceva, este izvorul principal al individualismului grec. Sofis- 
tica nu este însă un fenomen pur grecesc. Ea înflorește în împrejurări 
asemănătoare în Grecia, China și India. Mediul favorabil sofisticii sînt 
conflictele politico-sociale şi ideologice, o nestabilitate socială ce dizolvă 
tradiția religioasă şi promovează gîndirea liberă, inspiraţia critică şi 
nereligioasă. Sofiștii sînt pretutindeni „dezrădăcinaţi“, „învăţători am- 
__bulanţi« care se folosesc de puterea magică a cuvîntului. În China, so- 
` fistica se manifestă în secolele IV şi III înaintea erei noastre; în India 
“sofistica este difuză timp de şase secole şi atinge: punctul culminant ` 
„la începutul erei creștine, în Grecia ea prosperă în secolele V și IV 
înaintea erei noastre. Sofistica împrospătează pretutindeni gîndirea. „So- 
fiştii greci au promovat, fie şi prin contrast şi pentru soluţionarea. pro- 
blemelor pure, plațonismul şi aristotelismul ; sofiştii chinezi au pregătit 
concilierea confuceismului şi taoismului, sofiştii indieni au făcut să ia 
naştere, printre diferitele religii şi infinitatea sectelor, elementele unei 
gîndiri abstracte comune tuturor spiritelor, condiţie a viitoarelor filo- 
zofii“ (P. Masson-Oursel, La sophistique. Etude de philosophie comparée, 
„Revue philosophique“, 1916, p. 362). 1301 Revenim la sofistica europeană, 
greacă. 

În fața tradiţiei, în faţa dreptului conceput ca instituţie divină, so- 
fiştii opun dreptul ca „convenţie“ umană, dreptul ca produs schimbător 
al relaţiilor dintre oameni, vedere genială formulată întîi de Protagoras. 
Dacă legea, dreptul nu sînt instituţii religioase, ci. produse omenești, 
„convenţii“, acest caracter era valabil pentru toate normele tradiţionale, 
pentru moravurile 'strămoșilor. Dar „convenţia“ putea primi consacrarea 
„naturii“, a rațiunii şi atunci devenea un drept natural, o lege superi- 
oară nescrisă, cum susține sofistul Hippias. Elenismul și apoi geniul ro- 
man, pe urmele sofiştilor, au pus bazele „dreptului natural“, care va fi 

de acum înainte fundamentul individualismului european. Nu mai puţin 
semnificativ este că geniul elen a creat cele două tipuri supraumane de 
individualitate : Prometeu, care sfidează atotputernicia lui Dumnezeu 
și Heracles, pentru care nici o muncă nu este prea grea. Orice individ 
are drepturi și datorii inerente naturii sale, care este anterioară şi su- 
perioară raporturilor sociale. Cicero, care rezumă pentru romani doc- 
trina elenă, consacră „dreptul natural“ ca realitatea perenă a vieţii 
umane (vera lex, recta ratio, naturae congruens, diffusa in omnes, con- 
stans, sempiterna, în Republica, C. III). „Dreptul natural de pe o parte, 
individualismul de altă parte au zdruncinat tronul lui Dike și au anunțat 
apropiata răsturnare a tuturor valorilor. Purtătorii lor au fost sofiștii“ 
(W. Nestle, Vom Mythos zum Logos, 1940, p. 263). 


De altă parte, un mare elenist, Werner Jäger, afirmă că „principiul 
spiritual al grecilor nu este individualismul, ci umanismul“, dacă este 
permis de a întrebuința termenul de umanism în sensul său originar 
antic, „care înseamnă educația omului pentru a ajunge la adevărata se 
formă, a fi om în adevăratul sens al cuvîntului“ (W. Jăger, Paideia, die 
Formung des griechischen Menschen, ed. a II-a, 1936, p. 13—14). 


Între individualism şi umanism nu este antagonism. „Omul“ este 
însuşi individul grec, adică un individ crescut în anumite condiţii so- 
ciale. Aceste condiţii cuprindeau şi acei factori care se opun individua- 
Jismului pur, izolării egoiste a oamenilor, factori care îi apropie, îi 
unește într-o comunitate. Această comunitate este organică în oras 
(polis) şi este ierarhică în marile imperii care imprimă o caracteristic: 
durabilă societăţilor antice. Am numit astfel cele două principii colecti- 
viste ale antichităţii : organic şi ierarhic. Ideea de organic este limpede 
exprimată de Aristotel cînd în Politica definește omul ca „animalul de 
la naţură politic“ și cînd mai ales consideră că în întregul social pre- 
merge părţilor, indivizilor, așa cum organismul este anterior organelor 

„Așadar, este clar că statul este de la națură anterior individului, căci 
întrucât individul nu-şi este suficient, el este față de stat ca mădularele 
unui corp faţă de acesta, iar pe de altă parte dacă nu poate sau nu are 
trebuință să se întovărășească în societate, din cauza suficienței sale 
atunci individul nu este membru al statului, ci ori fiară. ori un zeu: 
(Politica, cartea I, $ 12, trad. Bezdechi, p. 23). Totuși, același lucid gîn- 
ditor recunoaște că unitatea statului are limite și că, în ce priveşte uni- 
tatea, aceasta este mult mai pronunțată la individ decît la stat şi chiai 
Ja familie. „Mă refer la unitatea cea mai desăvîrşită a statului, pe care 
o socotesc ca cel mai mare bine al lui, căci aceasta este ipoteza lui So- 
crate. Totuşi, este vădit că unitatea aceasta împinsă prea departe su- 
primă statul. Căci statul prin natura sa este ceva multiplu, iar dac: 
devine o unitate mai strinsă, din stat se face familie şi din familie om 
(individ), căci avem dreptul să susţinem câ mai strictă unitate este fa- 
milia decît statul şi omul decît familia“ (îb., cartea II, § 3 şi 4). Epoc: 
elenisto-romană aşază pe primul plan principiul ierarhiei, care recu. 
noaşte originalitatea individului dacă acesta îşi împlinește misiunea ps 
treapta ierarhică fixată de natura sa. În această epocă individualismu 
este mult mai pronunţat decît înainte, în perioada Cetăţilor, iar politic: 
romană caută în zadar un nou principiu de integrare a spiritelor, o nou: 
autoritate, o nouă legitimitate (G. Ferrero, La ruine de la civilisatior 

antique, ed. a XI-a, p. 202). Creștinismul, care consacră principiul ierar- 
hic şi aduce o nouă credinţă, nu izbuteşte să salveze lumea antică şi din 
cauza ruinătoarelor dispute teologice. Dacă imperiul roman s-a prăbușit, 
dînd impresia neştearsă a unei catastrofe istorice, geniul roman a supra- 
viețuit în opera sa juridică. Romanii, popor de cuceritori, administratori 
şi organizatori, au contribuit la formarea dreptului natural prin opera lor 
juridică, izvorită nu atit din speculaţii filozofice, împrumutate de la 
greci, ci din practica lor de organizatori ai popoarelor cucerite. „Cum 
grecii au dat lumii formulele «filozofiei eterne», romanii i-au dat for- 
mulele dreptului universal; nu un drept de ideologi, ci un drept de 
practicieni deprinși cu experiența afacerilor“ (G. Renard, Le droit, Pordre 
et la raison, 1927, p. 60). 

Evul mediu este dominat în structura lui socială de principiul ierar- 
hiei : orice putere este ocrotită de o autoritate superioară și delegată de 
ea, de un feudal sau de un reprezentant al bisericii. Papa este autori- 
tatea spirituală supremă, iar regele sau împăratul feudalul suprem. 
Totuși, ideea antică a drepturilor naturale, înnăscute individului, n-a 
dispărut, ci rodește continuu. „Ceea ce caracterizează gîndirea evului 
mediu din punct de vedere politic este împrejurarea că ea are ca punct 
de plecare ideea de Unitate totală, dar că în același timp ea recunoaște 
valoarea intrinsecă a fiecărei Unităţi parţiale, inclusiv individul, ulti- 
mul termen al seriei. Ea se inspiră astfel totodată din filozofia antică, 
fiindcă ea consideră Totul ca fiind înaintea părților, şi din teoriile mai 
- noi ale dreptului natural, fiindcă ea proclamă drepturile intrinsece care 
aparţin individului de la nașterea sa“ (Gierke, Les théories politiques 
du moyen-âge, trad. Pange, p. 95 şi urm.). 

Este un loc comun al istoriografiei moderne enunţul că individua- 
lismul este caracteristica epocii mai noi, de la Renaștere și Reformă pînă 
astăzi. Creșterea şi organizarea tot mai autoritară a statelor naţionale, 
în acelaşi răstimp, numit „modern“, include o importantă corectare a 
acestei sumare concepţii, corectare de care ne vom ocupa îndată. Indi- 
vidualismul, ca diferenţiere a fiecărui om devenit conștient de intere- 
sele, drepturile şi demnitatea sa, şi-a găsit expresia doctrinară în miş- 
carea dreptului natural, în liberalismul economic și politic, care începe 
cu J. Locke, cu Francois Quesnay (1694—1774), fondatorul Școlii „fizio- 
crate“, şi Adam Smith (1723—1790), primul doctrinar al economiei po- 
litice burgheze, și se încheie cu Herbert Spencer, sociolog evoluționist și 
autor al operei Individul contra statului. Iniţiatorii dreptului natural 
sînt Johannes Althusius (1557—1638) şi Hugo Grotius (1583—1645), care 
a prezentat mai temeinic o concepţie socială și juridică cu începuturi 
la gînditorii greci şi juriştii romani. Ideea fundamentală a dreptului na- 
tural afirmă că orice om (individ) se naşte cu drepturi inalienabile şi 
imprescriptibile, anterioare şi superioare oricărei asociaţii politice şi în 
genere oricărei societăți. Natura a gravat în adincul oricărei conştiinţe 
individuale, al oricărei rațiuni suverane, o Lege supremă, căreia trebuie 
să i se conformeze toate legile pozitive promulgate de naţiuni. Legea 
supremă, recunoscînd demnitatea individului, a omului ca om, consacră 
suveranitatea poporului, ca totalitatea de indivizi liberi şi egali. Decla- 
rația drepturilor omului, în 1789, prin revoluţia franceză, urmînd unei 

declaraţii asemănătoare în Statele Unite ale Americii, prin actul. de: in- 
dependență, este cartea individualismului politic şi a democrației bur- 
gheze, a clasei mijlocii. Progresul individualismului este legat de ascen- 
siunea clasei mijlocii, adică a acelora care nu erau nici nobili grijulii 
de privilegiile lor, nici oameni de rînd, cei mulţi, care munceau pentru 
a-şi asigura o umilă, existență zilnică. Noua clasă în ascensiune își. justi- 
fică acțiunea de a funda societatea pe valoarea intrinsecă a indivizilor 
prin negarea societății vechi fundată pe privilegii istorice şi implicit 
prin lupta de a libera de servituți poporul. Individul are o existenţă 
autonomă suficientă sieşi ; el este prevăzut cu tot ce-i este necesar, cu 
toate ideile raţionale, înnăscute ale binelui și adevărului. Individul este 
primordial, societatea este derivată, fiindcă ea este numai o asociaţie 
de indivizi. care își garantează prin asociaţie și organizaţie statală drep- 
turile naţionale, ale securităţii personale şi ale proprietăţii individuale. 
Era logic ca teoria dreptului natural să explice originea societăţii sau a 
statului prin ideea de contract sau pact „expres sau tacit“, cum spune 
Althuşius (H. Hofiding, Histoire de la philosophie. moderne, vol. I, 
ed. a III-a, p. 55). La început a existat un fel de „societate naturală“, 
adică o convieţuire de indivizi liberi şi egali. Cînd libertatea și egali- 
tatea vor fi amenințate prin coruperea conştiinţelor curate primitive, 
indivizii se hotărăsc să fundeze statul pentru a-și garanta drepturile 
printr-o „formă de asociere care apără şi ocroteşte cu toată puterea co- 
mună persoana şi bunurile fiecărui asociat, și prin care, fiecare unin- 
du-se tuturor, nu ascultă totuși decît de el însuși și rămîne astfel tot așa 
de liber ca și înainte“ (Rousseau, Le contrat social, cap. VI). Rousseau 
însuși era conștient că acel contract originar, afirmat înainte de atiîţia 
(Althusius, Grotius, Hobbes), nu este o realitate istorică explicită ; avea 
încă convingerea că el este totuși o realitate istorică implicită, adică o 
formă de ‘viață care putea să existe ca o concluzie a drepturilor: natu- 
rale. Ideea unui quasi-contract la baza societăţii a fost admisă în: vre- 
mea noastră de Léon Bourgeois, doctrinarul solidarismului (La solida- 
rité, p. 132). 

“Pe plan economic, individualismul se pronunță pentru libera con- 
curență, care dă fiecărui individ posibilitatea de a-și afirma capacită- 
țile şi a-și satisface nevoile economice personale, : contribuind astfel la 
prosperitatea generală. La fiziocraţi şi la Adam Smith, concurenţa liberă 
nu era un mijloc pentru ca să triumfe cel şiret, lipsit de scrupule și 
crud, ci dimpotrivă era mijlocul natural de a armoniza interesele per- 
sonale, egoismele, în cadrul interesului general. Teoria liberei concu- 
renţe, baza liberalismului :economic, avea ca principiu ideea unei „ar- 
monii prestabilite“ între egoisme : cu cît fiecare va dobîndi prin libera 
concurență ceea ce îi permit natura sa, capacităţile şi munca. sa, cu atît 
mai fericită va fi societatea. Credinţa fermă a fiziocraţilor era existenţa 
unei „ordine naturale“, a unei „ordine juridice“, la care ajung spontan 
"oamenii liberi. Totdeauna triumfă cei apți și de acea fiecare, oricît de 
slab, este mulțumit, fiindcă primește partea corespunzătoare meritelor 
sale. Concluzia politică a ideilor de drept natural, de contract social și 
de liberă concurenţă este reducerea la minimum a intervenţiei societăţii 
sau “statului în activitățile indivizilor. Statul are singura funcţie legi- 
timă : “ocrotirea indivizilor pentru “a le garanta exercitarea integrală a 

libertăţilor. Intervenţia statului este limitată la funcţia de justiţie, poli- 


„ție şi apărare armată contra străinilor. Lassalle numea cest stat liberal 


„statul paznicilor de noapte“. Ultimul reprezentant mai însemnat al „in- 
dividului contra statului“ este H. Spencer, deşi această poziţie n-a în- 
cetat de a fi apărată, cu rezerve şi concesii, pînă în vremea noastră. 
Conştiinţele individuale sînt într-o' revoltă perpetuă împotriva eului 
socializat. 

Triumful individualismului prin revoluţia franceză marchează apa- 
riţia a ceea ce s-a numit „spiritul sociologic“, spirit care este o notă 
caracteristică a secolului al XIX-lea şi are ca idee călăuzitoare comba- 
terea individualismului. Primatului individului se opune primatul socie- 
tăţii. Existenţă deplină nu au indivizii, ci comunitatea lor, care le este 
anterioară şi superioară. De la societate fiecare primeşte tot ceea ce îl 
face om, adică o fiinţă superioară celorlalte animale. Cei dintii antire- 
voluționari și antiindividualiști sînt tradiționalişti şi reacţionari : în An- 
glia, Burke (1729—1797), conservator cu convingeri laice; în Franța 
de Bonald (1764—1840) şi Joseph de Maisre (1753—1821), amindoi ca- 
tolici şi reacţionari. Individul este subordonat bisericii catolice, deci 
Papei. Spiritul sociologic primeşte un sprijin puternic de la spiritul 
istoric cu origini în romantism, istorism care explică realităţile sociale 
prezente ca produse treptate ale istoriei, ca formaţii organice ale 
unui trecut bine cristalizat care se adaptează noilor împrejurări. Spiritul 
sociologic unit cu istorismul consideră instituţiile umane ca produsele 
spontane. ale „sufletului colectiv“, ale „spiritului poporului“, ale „geniu- 
lui naţional“, nu produsele indivizilor-izolaţi. 

Dar spiritul sociologic nu s-a constituit numai pentru a justifica 
reacţiunea contrarevoluţionară, și instituţiile istorice, moștenite de la 
trecut, ci s-a constituit şi într-o altă ipostază, opusă atît tendinței con- 
servatoare și reacționare, cît şi liberalismului burghez. Spiritul socio- 
logic.de stînga militează pentru o nouă revoluţie, care va satisface aspi- 
rațiile tuturor indivizilor, mai ales ale păturilor sărace, muncitoare îm- 
potriva noilor privilegii burgheze, capitaliste. Revoluţia franceză a fa- 
vorizat clasa mijlocie, dar a sacrificat o patra „stare“, proletariatul, 
muncitorimea, care s-a dezvoltat paralel cu industrialismul burghez, cu 
capitalismul în genere, pentru a deveni victima acestuia, după ce l-a 
ajutat să triumfe în contra vechilor clase privilegiate : nobilii şi clerul. 
Spiritul sociologic de stînga este reprezentat întîi de „socialismul utopic“, 
apoi de „socialismul științific“ al lui K. Marx și Fr. Engels. Marxismul 


“acceptă de la individualismul burghez promovarea libertăţii indivizilor, 


a tuturor, nu numai a unora, şi mai ales a libertăţii economice, nu nu- 
mai a celei politice. Toate celelalte libertăţi sînt condiționate de liber- 
“tăţile economice. Proprietatea particulară, proclamată ca sfîntă şi ca su- 
premă garanţie a “libertăţii individuale; este nu numai cauza inegalităţii, 
dar şi cauza înrobirii celor. care n-au altă proprietate decît puterea lor 
de muncă, pe scurt, este cauza tuturor nedreptăţilor sociale. Marile 
inegalităţi economice contrazic în cele din urmă dreptul natural al fie- 
căruia de a fi liber, de a fi o persoană, nu un lucru; un scop, nu un 


“mijloc. Cum se potriveşte sublimul drept natural cu exploatarea mun- 


citorimii, 'cu tratarea omului ca simplă unealtă ? Individualismul “liberal 
este în el însuși o poziţie nestabilită şi echivocă. Dezvoltat pînă Ia capăt, 

el duce sau la anarhie, adică la suprimarea statului ce intervine despotic 
în viața indivizilor, sau la comunism, care se poate servi de stat ca bază 
a tuturor libertăţilor şi ca mijloc de a suprima exploatarea omului (Vic- 
tor Basch, L'individualisme anarchiste. Max Stirner, 1904, p. 215). Inte- 
grarea spiritului sociologic şi a revendicărilor liberale în cadrul socia- 
lismului, marea creație a secolului al XIX-lea, își găseşte explicația în 
nevoia imperioasă simțită de muncitori, care se aflau într-o poziţie de 
slăbiciune, dacă rămîneau împrăștiați, fiecare în individualitatea sa 
umilită, de a se uni și de a afirma astfel prevalența socialului asupra 
individualului. 

Prevalenţa socialului, după revoluţia franceză, are două cauze mai 
adinci, a căror acţiune începe mai demult dar se manifestă amplu mai 
tîrziu. Prima cauză este spiritul de tehnicitate sau tehnicismul, cum îl 
numeşte Eug. Dupreel (Traité de morale, 1932, p. 226). Căutarea mij- 
loacelor celor mai eficace, dezvoltarea mașinismului, industrialismul pro- 
movează spiritul colectiv, de organizare mai mult decît spiritul indivi- 
dualist. „Ceea ce se poate numi Industrialism trebuie să fie reţinut ca 
una din primele rădăcini ale spiritului sociologic“ (îb., p. 227). Indus- 
trialismul prefigurează o adincă reformă a societăţii, reformă fundată pe 
imitarea procedeelor, care au dat rezultat bune în producţia industrială. 
În a doua jumătate a secolului al XVIII-lea şi la începutul secolului 
al XIX-lea, în Anglia şi Franţa, fabrici uriaşe au înmulţit produsele şi 
beneficiile. Procedeele principale sînt coordonarea activităților indivi- 
duale, diviziunea muncii, organizarea supravegherii, controlul etc. De 
asemenea, tehnicismul favorizează mai mult ca oricînd dezvoltarea 
Științei și a aplicaţiilor ei. 

A doua cauză care a determinat, în strînsă unire cu prima, formarea 
spiritului sociologic este puterea crescîndă a statului în acţiunile mo- 
derne, este politismul. Contrar prevederilor liberalismului, interven- 
tionismul de stat a cîștigat teren, în paguba individualismului, chiar în 
sfera de preferință a acestuia, în sfera spirituală a libertăţii de gîndire, 
a „creaţiei“. Complexitatea problemelor sociale, îndeosebi a celor econo- 
mice, în marile naţiuni moderne a impus statului un rol tot mai activ, 
şi astfel s-a iscat primejdia de a înăbuși sau a limita autonomia indi- 
vidului atît de anevoios dobîndită. Poate că adevăratul caracter al isto- 
riei moderne nu este individualismul, ci apariţia statului modern tot 
mai acaparator, mai tentacular, chiar tot mai tiranic (G. Ritter, Macht- 
staat und Utopie, 1941, ed. a II-a). În timp ce evul mediu trăieşte în 
umbra catedralelor şi în fanatismul religios al cruciadelor, viața modernă 
se desfășoară în pasiunea vehementă a luptelor politice pentru putere 
şi idei, ceea ce face din statul naţional forţa dominantă în sensul cel 
mai propriu al cuvîntului. Statul este destinul omului modern, statul 
care nu tolerează o limitare principială a sferei sale de acţiune din 
partea unei funcții sociale particulare. Faţă de demonia puterii statului, 
'gîndirea modernă a avut două atitudini antagonice : machiavelismul con- 
tinental şi moralismul insular al lui Thoman Morus, prietenul lui Eras- 
mus. Machiavelli cunoaște numai interesul Puterii, independent de drept 
şi morală, şi de aceea întreține o tensiune dureroasă între Putere și 
“Morală. Morus admite utopic uzul Puterii numai în serviciul dreptăţii 
și al libertăţii. El însuşi victimă a Puterii, avea puţine speranţe de a 

domestici Demonul. Moralismul utopic al englezului Morus se explică 
prin situaţia particulară a Angliei: ea şi-a desfășurat puterea mai mult 
în afară decît în interior. Dimpotrivă, pe continent, unde luptele interne 
sînt violente, se caută o sinteză între brutalitatea lipsită de scrupule a 
machiavellismului și moralismul utopic al lui Morus prin ideea sta- 
tului suveran fundat pe dreptate socială. Am văzut că mijlocul ideologic 
de îmblînzire a puterii este ideea dreptului moral inerent rațiunii omu- 
lui. Filozofii secolului al XVIII-lea se legănau în visul că omenirea, 
ghidată de lumina Raţiunii, merge spre un viitor de pace, de dreptate și 
prosperitate. Revoluţia franceză, care distruge rămășițele „barbariei“ 
trecute, este în realitate o izbucnire a puterii statului. Napoleon subor- 
donează viaţa naţiunii, autorităţii și voinţei războinice. 

Rezultatul individualismului modern este contrar celui urmărit: 
este triumful statului, al ideii colective, al socialului. Romantismul de 
la începutul secolului al XIX-lea, în ciuda subiectivismului, este un prim 
moment puternic şi persistent al renașterii colectivului, al cultului față 
de instituţiile tradiţionale (religie şi monarhie). În această atmosferă 
prielnică accentuării socialului se constituie noua ştiinţă a colectivelor 
omeneşti, sociologia. Aug. Comte, întemeietorul șociologiei, afirmă fără 
înconjur precăderea societăţii față de individ. Sociologia organicistă a 
lui H. Spencer este un alt moment al afirmării socialului : individul este 
asemenea unei celule ce constituie organismul. Individul nu poate trăi 
în afara societăţii, a întregului, cum celula nu dăinuiește, în condiţii 
normale, în afara organismului. Sociologismul merge pînă la afirmaţii 
neobișnuite : întreaga viață conştientă a individului este un produs so- 
cial, un ecou al colectivităţii. Ceea ce numim conștiință, suflet, spirit, 
eu, nu are o existenţă în afara societăţii. Acesta este punctul de vedere 
a] pozitivismului lui Eug. de Roberty, al lui Izoulet, iar la noi al lui 
-° D. Drăghicescu. „Deasupra individului, deasupra organizației fiziologice, 
` „societatea, organizaţia socială se prezintă faţă de viaţă ca o lume inde- 
pendentă, sui generis. Ea dobindeşte importanţa unui regn- nou, compa- 
rabil cu regnul vieții“ (D. Drăghicescu, Du rôle de Lindividu dans le 
determinisme social, 1904, p. 127). Îndeosebi Şcoala sociologică a lui 
Em. Durkheim consideră societatea ca un principiu superior, ca o rea- 
litate deasupra indivizilor, o Fiinţă ce exercită neîncetat o presiune ire- 
zistibilă asupra indivizilor prin reprezentări specific colective. „Este fapt 
social orice fel de a lucra, fixat sau nu, susceptibil de a exercita asupra 
individului o constrîngere exterioară; sau încă, orice fel de a lucra care 
este general, pe întinderea unei societăţi date, avînd totuși o existență 
proprie, independentă de manifestările sale individuale“ (Les regles de 
la méthode sociologique, ed. a IV-a, 1907, p. 19). „Dacă un individ în- 
cearcă de a se opune uneia din aceste manifestații colective, atunci sen- 
timentele pe care le neagă se întorc împotriva lui. Dacă această putere 
de constrîngere externă se afirmă aşa de categoric în cazurile de re- 
zistenţă, cauza este că ea există, deşi este inconștientă în cazurile con- 
trare“ (ib., p. 9). l 

Sociologismul pare de neînvins. El nu încetează de a evidenția că 
întreaga viață spirituală a individului este un reflex al „mediului“ social. 
Chiar individul superior este un instrument al colectivităţii. În sfîrşit, 
însăși atitudinea individualistă anti-socială este condiţionată social, pre- 

supune o anumită atmosferă culturală. Individul nu poate evada din me- 
diul social, cum pasărea nu poate zbura în afara aerului care o susține 
în zborul ei. Formula cea mai consecventă a socializării individului pînă 
în cutele cele mai adinci ale personalităţii sale, pînă și în visurile sale, 
o dă sociologul austriac Ludwig Gumplowicz. Marea eroare a psihologiei 
individualiste, scrie acest protagonist al „spiritului sociologic“ din se- 
colul al XIX-lea, este supoziţia că omul, că individul gîndeşte. „Cine 
este acela care gîndeşte, simte, gustă — este oare individul ? Nu !. Este 
grupa socială“ (Grundriss. der Soziologie, ed. a II-a, p. 270). Autorul, 
furat de noutatea sociologismului, uită că grupa nu are creier, că ea nu 
are substrat nici material, nici psihic pentru gîndire, uită deci că grupa 
gîndeşte şi simte tot prin indivizi. Radicalismul formulei demască falsi- 
tatea sociologismului. Cum omul nu se poate desprinde din atmosfera 
pe care o respiră, tot așa el nu poate rupe cu ambianța socială. Socie- 
tatea este condiţia tuturor manifestărilor individuale, fie simple imitații 
sau ecouri, fie noutăți sau originale. Originalitatea indivizilor se supune 
legii generale a raportului dintre noutate şi repetiție (imitație). Nimic 
nu este absolut inedit, cum nimic nu este absolută repetiție, pură iden- 
titate. Identitatea pură suprimă nu numai originalitatea, dar şi simpla 
multiplicitate. Aci se impune o precizare, care știrbeşte din dogmatis- 
mul sociologismului, cum ne arată un gînditor german care este Și, .S0- 
ciolog, G. Simmel. Societatea poate împiedica sau stimula originalitatea, 
după cum individul posedă sau nu o structură spirituală potrivită ma- 
nifestărilor originale. Societatea oferă oportunitatea de a fi original, per- 
sonal ; individul aduce inițiativa și curajul. G. Simmel observă că socie- 
tatea prezintă două aspecte. distincte : a) ea asigură anumite condiţii 
externe, prin care indivizii trăiesc și pe care aceştia le acceptă ca vitale 
şi de aceea li se supun; este aci o generalitate socială de suprafaţă; 
b) ea asigură baza pe care se reazemă și se dezvoltă particularițăţile 
individuale, cu nesfirșita lor varietate. Cel dintii aspect face din individ 


un punct de intersecţie sau de trecere al proceselor sociale ; cel de al 


doilea face din societate o instanță mijlocitoare a perfecţionării indivi- 
duale (G. Simmel, Soziologie, ed. a II-a, 1922, p. 366). Francezul G. Davy 
din. Şcoala sociologică a lui Durkheim este dispus să facă concesii indi- 
vidualismului. El vede în realitatea juridică nu numai condiţionarea. ei 
socială, întrucît drept şi nedrept nu pot exista. înaintea societății, dar 
şi contribuţia individului, care tocmai prin dependenţa sa de societate 
se foloseşte de societate şi de limbaj pentru a deveni izvor autonom şi 
criteriu universal al dreptăţii, datorită formalismului acesteia. „Semn 
şi substitut al socialității, în același timp expresie a interiorităţii şi, de 
asemenea vehicul privilegiat al uneia. şi alteia, formalismul a contribuit 
îndeosebi de a provoca, în cursul comunității și în cursul evoluţiei, riqi- 
carea și liberarea individului“ (G. Davy, Société, droit et individualité, 
„Iravaux du IX-e Congres international de :philosophie“, vol. . XII, 
1937, p. 9). A iia, 
Spre sfîrşitul secolului al XIX-lea și începutul secolului al XX-lea 
se revarsă în Apus un val de individualism foarte marcat în domeniul 
literaturii şi al artei în genere. Se proclamă originalitatea şi demnitatea 
supremă a individului şi trăirilor sale, -se exaltă puterea de creaţie, a 
individului superior, a „omului reprezentativ“ (Emerson), a „eroului“ 

(Carlyle) și înalta distincţie a rafinamentului artistic. Un parfum tare de 
anarhism străbate literatura timpului. Maurice Barrès din faza tinereţii 
reprezentată de „cultul eului“, apoi André Gide făceau delectarea ace- 
lora care gustau pe Max Stirner al Unicului şi proprietatea sa, sau pe 
Fr. „Nietzsche, care transvaluase morala tradițională creştină pentru a 
face loc așteptatului „Supraom“. Ibsen era dramaturgul mișcării. Mai 
tîrziu se va spori falanga individualistă cu ironistul Bernard Shaw, care 
pune faţă în faţă reprezentanții actuali ai „Omului și supraomului“. Dar 
noul individualism nu: izbutește să depășească diletantismul intelectual 
şi se împotmolește într-un anarhism „fin du siècle“, supravegheat cu 
indulgență de poliţie. În Franţa, Georges Palante încearcă să înfrunte 
sociologismul în numele noului individualism, dar pentru prima oară o 
teză de doctorat, teza lui Palante, este respinsă de pontiful sociologis- 
mului, de Durkheim. Cele două teze vorbesc de ajuns prin titlurile lor : 
Combat pour Lindividu şi La sensibilité individualiste. Către sfîrşitul 
operei Précis de sociologie, una din rarele introduceri în sociologie 
înainte de primul război mondial, Palante vorbea ca un profet: ce pre- 
dică în pustiu așa: „și mai presus de orice, nu vrem dogme, ocrotire, 
tutelă socială a individului. Zeii au murit, religiile au murit. Dogmele 
morale și sociale convenţionale sînt pe punctul de a muri. Individul nu 
poate, nu trebuie să se bizuie decit pe sine“ (Précis de sociologie, 1909, 
ed. a IV-a, p. 185). Cuvintele lui Palante sînt mai degrabă cîntecul de 
lebedă al individualismului decît trimbița victoriei apropiate. Totuși, 
individualismul nu-a murit. El continuă astăzi într-o ipostază viguroasă, 
sub forma existenţialismului, în umbra a doi mari individualiști ai se- 
colului trecut : Kierkegaard și Nietzsche. Termenul vag și șters de „exis- 
tență“ a fost împrospătat cu noua mască a Individului. Noutatea „exis- 
tențialismului“ este accentuarea în individ nu a „ideii“ sau „sentimen- 
tului“ rafinat ce enervează, dezarmează și duce la decadenţă, ci a voinţei, 
a „alegerii“, a responsabilității. „Subiectivismul vrea să spună de o parte 
alegere. a subiectului individual, prin el însuşi, de altă parte imposibi- 
litate pentru om de a depăşi subiectivitatea umană. Al doilea sens este 
sensul profund al existențialismului. Cînd spunem că omul se alege, 
înțelegem că fiecare dintre noi se alege, dar prin aceasta vrem să: spunem 
de asemenea că alegindu-se pe sine, el alege toţi oamenii“ (J.-P. Sartre, 
L'existentialisme est-il un humanisme ?, 1946, p. 24—25). Cuvintele 
acestea, cu toată recunoaşterea indirectă a socialului, ne instalează de- 
parte de poziția sociologistă a lui Durkheim. „Marea diferență — scrie 
acesta — care separă omul de animal, adică dezvoltarea mai mare a 
vieţii psihice, se reduce la aceasta : socialitatea sa mai mare“ (Durk- 
heim, De la division du travail social, p. 287). De asemenea, pentru 
existenţialistul A. Camus viaţa socială este absurdă, este o țesătură de 
ilogisme (Le mythe de Sisyphe). Pentru Durkheim, societatea este pă- 
zitoarea universalităţii, a logicii. „Societatea ' nu este deloc o existenţă 
ilogică sau alogică, incoerentă, fantastică, pe care prea adeseori ne place 
să o vedem în ea. Dimpotrivă, conștiința colectivă este forma cea mai 
înaltă a vieţii psihice, fiindcă ea este conștiința conștiinţelor. Așezată 
în afara şi deasupra contingențelor individuale şi locale, ea nu vede 
lucrurile decît prin aspectul lor permanent și esenţial, pe care el îl fi- 
xează în noţiuni comunicabile. În timp ce ea vede de sus, vede și 

departe ; în fiecare moment al timpului ea îmbrăţişează toată realitatea 
cunoscută“ (Durkheim, Les formes élémentaires de la vie religieuse, 
p. 633). 

Sîntem oare siliți să alegem între individualism şi colectivism, sau 
există o ieşire din această dezbatere neconcludentă care este și o sfişiere 
spirituală ? Rudolf Eucken, constatînd divizarea conștiinței contemporane 
între cele două teze şi totodată insuficienţa fiecăreia în parte, încearcă 
să se ridice pe un alt plan care să nu fie planul alunecos al compromi- 
sului. Nici „civilizația socială“, nici „civilizaţia individualistă“ nu pot 
da un conţinut spiritual esenţial omului, fiindcă amîndouă rămîn la 
nivelul empiric, imanent al omenescului. Trebuie să ne avintăm spre 
sfera metafizică, superioară a spiritului pentru a face din om o „fiinţă 
cosmică“, o ființă spirituală în sensul plin al cuvîntului. În locul unei 
civilizaţii sociale, el propune o „civilizaţie spirituală“, care garantează 
autonomia individului faţă de apărarea colectivului şi a puterii statale, 
fără ca prin aceasta să alunece în diletantismul subiectivismului. Avem 
nevoie de reazemul unei puteri mai temeinice decît poate da o civilizaţie 
pur socială sau una pur individuală. Dar o realitate suverană care plu- 
teşte deasupra lumii noastre cunoscută prin experienţă, o realitate spi- 
rituală transcendentă nu implică oare o oprimare mai profundă a con- 
științei omenești ? Omul nu se poate elibera decît prin propriile sale 
puteri. Apelul la transcendent este o camuflare a puterilor şi a slăbi- 
ciunilor omenești. Reazemul omului nu este o realitate spirituală care 
prin orientarea ei finalistă și superior conștientă domină şi chiar stri- 
vește conștiința umană, ci o realitate neangajată pe o linie finalistă 
inderogabilă, într-o singură direcţie, o realitate neutrală a cărei înţele- 
gere obiectivă creează un nivel superior atît presiunii colective uneori 
nedrepte, cît şi capriciilor unui subiectivism de o falsă distincţie. În 
cunoașterea realităţii integrale, care nu-i este conştient sau intenționat 
nici prietenă, nici duşmană, omul posedă acea poziţie „cosmică“, supe- 
rioară care îi garantează autonomia şi-i face suportabilă viaţa socială. 
Care este cuvîntul realităţii „cosmice“ în problema raportului dintre 
individ și societate ? Vom răspunde după ce vom lămuri sensurile prin- 
cipale ale individualismului şi colectivismului sau universalismului. 

La Congresul internaţional de filozofie de la Geneva din 1904, 
E. Halevy propune trei înțelesuri mai de seamă ale individualismului, 
care sînt prin contrast şi ale colectivismului. 

1) Individualismul este o metodă teoretică de a studia fenomenele 
sociale. Individualismul ia ca date prime indivizii presupuşi ca deose- 
biţi unii de alţii, egoişti şi conştienţi de egoismul lor, și apoi deduce 
constructiv. din reacţiile lor societatea. Aceasta a fost metoda secolului 
al XVIII-lea, metoda robinsonadelor. Dimpotrivă, metoda colectivistă 
pleacă de la societate ca fiinţă distinctă de indivizi, cu calităţi specifice, 
inexplicabile prin simpla considerare a indivizilor ce compun societatea. 
Originea metodei - colectiviste este metafizica germană a secolului al 
XIX-lea, mai ales filozofia lui Hegel, care integrează totul, deci şi so- 
cietatea, în Spiritul universal care se transformă, evoluează sub impulsul 
contradicţiei interne. Metoda din speculativă a devenit științifică la 
sociologii de mai tirziu. Cum spuneam, sociologia științifică a transpus 
pe un plan naturalist, empiric, o viziune romantică. Totuşi, sînt socio- 

logi contemporani care continuă să explice societatea tot prin indivizi, 
cu deosebirea că ei descoperă în indivizi o bogată zestre de impulsuri 
sau instincte favorabile societăţii. Astfel, A. Vierkandt înşiră: o mul- 
time de instincte care susţin sociabilitatea, de la sentimentul de sine, 
aparent egoist, satisfăcut însă prin colectivitate, pînă la impulsul social, 
imitație, simpatie etc. Desigur, nu știm cum arată un individ înainte 
de a fi modelat de societate, adică de contactul cu alţi indivizi din tre- 
cut sau din contemporaneitate. Dar ştim noi oare mai bine cum „gin- 
deşte“ societatea independent de indivizi? Trebuie să cercetăm din 
nou, în lumina faptelor, raportul individ-societate, după ce vom fi 
încercat să cunoaştem toate laturile sale. 


2) Individualismul nu este numai o metodă de studiu, ci şi o doc- 
trină a scopurilor şi mijloacelor. Este oare individul scop, iar societatea 
mijlocul pentru emanciparea lui, avind ca funcție să facă pe individ să 
gîndească şi să voiască prin el însuşi, sau dimpotrivă societatea este 
scopul, iar individul este mijlocul pentru realizarea unui scop superior, 
la care el colaborează și prin care el însuşi se înalță ? Societatea repre- 
zintă un ideal, pentru realizarea căruia indivizii se devotează pînă la 
sacrificarea fericirii şi chiar vieţii lor. Această definiție prin scopuri a 
fost consemnată de Heinrich Dietzel în cunoscutul articol Individualismus 
din Handwörterbuch der Staatswissenschaften. Definirea individualis- 
mului prin scop are două specii istorice. Dacă societatea este mijlocul 
pentru a realiza drepturile naturale ale individului, individualismul este 
juridic ; dacă însă societatea este mijlocul prin care o minoritate de 
indivizi, o „aristocrație“ energică și fără scrupule, pune stăpînire prin 
violenţă asupra celorlalţi indivizi, individualismul nu mai este bazat pe 
drept, ci pe violență. Aceasta este concepţia sofistului Gorgias, formu- 
lată în discursul de apărat Elogiul Helenei, concepție potrivit căreia. 
dreptul este totuna cu puterea, şi de asemenea concepția discipolilor săi 
Trasimah, cunoscut din dialogul platonic Politeia, și a lui Calicles, pre- 
zentat tot de Platon în dialogul Gorgias. Printre moderni individualis- 
mul violenței este propovăduit de Max Stirner şi apoi de Fr. Nietzsche 
în faza din urmă a filozofiei sale nesistematice. Dar oare colectivismul, 
cînd face din individ un mijloc al scopurilor sale, nu apelează pe față 
sau ipocrit la violenţă ? Nu este oare universalismul, politismul încă mai 
tentat decît individualismul de a recurge la forţa brutală ? 

3) Un ultim sens al individualismului se defineşte dacă luăm în 
consideraţie mijloacele pentru realizarea scopurilor. Căci același scop, 
oricare ar fi el, poate fi realizat pe cale colectivistă sau pe cale indi- 
vidualistă. Să presupunem că scopul societăţii este emanciparea indivi- 
zilor, deci să presupunem individualismul în al doilea sens. Prin ce 
mijloace se atinge acest scop? Sau societatea se va abține de a in- 
terveni în relaţiile dintre indivizi, cum afirmă liberalismul încă din 
secolul al XVIII-lea, sau societatea (statul) intervine tot mai larg, pen- 
tru a promova scopurile indivizilor, în relaţiile juridice și mai ales eco- 
nomice dintre indivizi. Este teza socialismului, a cărui importanță a 
sporit continuu în cursul secolului al XIX-lea și al secolului al XX-lea. 
În această teză dispare individualismul ca mijloc, dar rămîne indivi-— 
dualismul ca scop. K. Marx, care cere ca colectivitatea să gireze bogăția 


495 


publică, rămîne 'un individualist radical în sensul al doilea : scopul so-, 
ciețății este emanciparea omului, dar aceasta se va face prin intervenţia 
statului care se va limita la administrarea şi girarea bunurilor, fără a 
exercita o presiune asupra conștiințelor individuale, 

„Am cunoscut cum a. privit trecutul dualismul individ-sociatate ; să 
vedem cum îl priveşte gîndirea, contemporană. O primă diferență între 
cele două poziții se raportă la ordinea cronologică dintre indivizi şi so- 
cietate. Trecutul admitea posibilitatea ca indivizii. să existe indepen- 
dent de societate şi înaintea ei. Societatea a luat naștere. prin iniţiativa 
contractuală explicită sau tacită, quasicontractuală a indivizilor. Această 
concepție este de structură teologică : ea presupune că indivizii au fost 
creați de Dumnezeu înzestrați cu toate perfecțţiile, pe care ei le-au pier- 
dut în urma „păcatului originar“. Societatea, în această ipoteză, pre- 
există în zestrea inițială a omului ; ea aşteaptă momentul favorabil de 
a se actualiza ca o reparare a păcatului. Concepţia contemporană înlă- 
tură raportul de succesiune de la indivizii izolaţi la indivizii asociaţi. 
Individ și societate sînt simultani. Dacă există opoziţie între ei, cum 
credem noi, opoziţia include simultaneitatea termenilor. Individul și 
societatea umană sînt „corelative“, cu înclinarea balanței spre individ, 
fiindcă el are prioritate ontologică — numai individul este independent. 
Problema contemporană nu mai este aceea a ordinei cronologice, ci a 
ordinei structurale. Este societatea numai o sumă, o agregare de in- 
divizi, deci un simplu accident în viaţa indivizilor, sau ea este o unitate, 
un tot, un plus faţă de indivizi, şi atunci indivizii nu pot fi concepuțţi 
ca avind o existență în afară de unitatea sintetică, de comunitate? 
Trecutul nu punea probleme în felul acesta şi de aceea nu știm sigur 
dacă el a admis că societatea nu aduce nimic nou faţă de suma indivi- 
zilor şi prin urmare că ea poate să dispară fără ca omul să se degradeze. 
Credem că putem afirma că individualismul radical în sensul de exis- 
tența indivizilor în afară de societate şi asocierea lor accidentală este 
o ipoteză artificială, construită anume pentru a fi cu uşurinţă combă- 
tută de „spiritul sociologic“, care accentuează prioritatea societăţii, a 
„întregului“ asupra părţilor. Chiar dacă robinsonada a fost vreodată 
susținută în mod serios, adică constitutiv, nu numai ca un subterfugiu 
metodologic, colectivismul sau universalismul a păcătuit și el, uneori 
mult mai greu. Păcatele individualismului puteau fi și mai ușor reme- 
diate decît ale universalismului. Să admitem că societatea ar fi numai o 
sumă întîmplătoare de indivizi. Esenţial este a ști ce se înțelege prin 
sumă. Este oare suma simpla punere laolaltă a indivizilor, fără nici o 
acțiune mutuală, fără nici o relație mai durabilă între ei? Stau in- 
divizii unii lîngă alţii ca pomii într-o pădure sau ca animalele într-o 
turmă ? Cred că nimeni n-a formulat o astfel de concepţie. Ceea ce ur- 
măreau individualiştii, scopul lor esenţial era o mai mare securitate a 
indivizilor faţă de statul absolutist al exploatatorilor, deci ceea ce ei 
năzuiau nu era dizlocarea societăţii, ci o altă societate fundată pe comu- 
nitate de scopuri și egală îndreptăţire la o viaţă umană, în locul socie- 
tății de dominare și de exploatare de pînă acum. Asupra acestui punct 
central vom reveni îndată, pe larg, cînd vom cerceta principalele specii 
de societăţi. 

În schimb, aberaţiile universalismului stăruie pînă azi la adăpostul 
unei pseudoştiințe. În ce constă acel plus al societăţii faţă de suma 
indivizilor, plus atît de pretențios încît societatea ajunge să fie un mo- 
loh, o Fiinţă care înghite indivizii ? Totalitatea înaintea părților şi mai 
presus de ei, poate chiar o Totalitate fără părţi, fiindcă ea marchează 
nimicnicia indivizilor-părți. Desigur, individul este prin structura lui 
schimbător, dar el este piedestalul totalității sociale. Societatea este un 
sistem de relaţii care presupune relate, indivizii, chiar dacă aceștia pot 
fi înlocuiţi. Repetăm întrebarea : în ce constă plusul superior şi constrîn- 
gător al societăţii ? Două au fost răspunsurile schiţate : a) societatea este 
un Individ superior, un „supraorganism“ (Spencer) care integrează în 
sine indivizii inferiori, organele subordonate ca părţi ale sale, un Levia- 
than, Ființa biblică monstruoasă cu mii de capete şi braţe, după com- 
paraţia propusă de Hobbes ; b) societatea este de asemenea un individ 
superior. Dar nu unul ce se află în indivizii obișnuiți, precum aceştia 
se află în acela ca părți, ci superior într-un sens potenţat : societatea 
este un supraorganism separat de ei, deasupra lor. Prima soluţie este 
imanentistă, panteistă ; a doua este transcendentă, teistă. A doua ipoteză 
n-a fost susținută consecvent de nimeni, dar a fost subînţeleasă de 
toate teoriile care au ipostaziat mistic relaţia socială. 


Examinînd prima ipoteză — societatea este mai presus de indivizi, 
dar în indivizi asemenea conținătorului față de conținuturile sale — se 
ivește o nouă întrebare : cum trebuie să concepem acest supraindivid, 
conţinător al subindivizilor, şi în ce raport precis stă el cu indivizii in- 
feriori ? Pentru biologie, individul obișnuit este un corp. Hobbes vorbea 
de societate ca de un corp specific, iar teza organicistă menţine ideea 
mai mult ca o analogie, ca o comparaţie. În sensul propriu al cuvîntului, 
indivizii au o independenţă pe care n-o cunosc organele ce constituie 
individul. Tulburările unui organ se resimt în tot organismul; în 
schimb variațiile ce afectează un individ nu se repercutează asupra so- 
cietăţii în totalitatea ei. De asemenea, detașarea unei părți dintr-un or- 
ganism este o mutilare a organismului, în timp ce detașarea unei por- 
țiuni din supraorganism.nu înseamnă mutilarea societăţii. Prin urmare, 
definirea societăţii ca un supracorp format din alte organisme mai mici 
este o analogie nefundată. Dar poate supraindividul social nu este un 
supracorp, ci un supraindivid psihic sau spiritual, „suflet colectiv“ în care 
se contopesc sufietele sau conştiințele individuale ? Experienţa nu ne 
oferă o astfel de realitate, un spirit colectiv în care sufletele individuale 
sînt „părți“ constitutive. Sufletele sau conştiințele individuale nu se con- 
topesc într-un suflet colectiv, ci ele continuă să fie de sine stătătoare, 
ba chiar se simt izolate, singuratice. În adevăr, sufletele nu comunică 
nemijlocit unele cu altele, așa cum comunică corpurile, ci totdeauna ele 
comunică mijlocit, adică prin corpurile de care sînt „legate“. În iubire 
sufletele coincid parţial, au în comun anumite stări, dar ele nu se con- 
topesc în întregime niciodată. Însăşi coincidenţa sau unificarea parțială 
nu este posibilă fără „expresiile corporale“ (vorbire, mimică, gesturi) 
prin care conștiințele comunică şi intră în legătură. Coincidența par- 
țială, în urma comunicării sau a acţiunii unui corp asupra celuilalt 
— singura cale pentru ca două conștiințe să intre în contact —, are ca 
rezultat o unitate de scop sau de voinţă a membrilor unei societăţi. În 

concluzie, societatea nu este un supraindivid nici corporal, nici psihic ; 
nici corpurile, nici sufletele indivizilor nu sînt legate sau contopite unele 
cu altele în aşa fel încît să constituie un individ de rang superior, o 
suprapersoană. Mai degrabă pot fi unite corpurile în corpuri compuse 
decît sufletele. Nu există un suflet mai înalt format din mai multe 
suflete individuale. 


Al doilea răspuns — societatea este nu numai un supraindivid care 
cuprinde în sine pe ceilalţi, ci un supraindivid separat de ceilalţi, care 
planează oarecum asupra lor — este încă mai absurd. Nu vedem ce le- 
gături mai dăinuiesc între indivizi şi societate dacă aceasta nu inte- 
grează în sine, corporal, indivizii, ci există independent de ei. Ipoteza 
implicită, care fundează răspunsul, este renunțarea la supraindividul 
corporal și definirea lui ca un supraindivid spiritual, ca o conștiință su- 
perioară, asemenea divinității. Sociologia lui Durkheim nu este străină 
de această viziune metafizică : societatea este o instanţă superioară in- 
divizilor şi de aceea exercită asupra lor o constrîngere irezistibilă. Orice 

împotrivire se întoarce contra celui ce nu cedează. S-a zis cu drept cu- 
vînt că raportul individ-societate aşa înţeles maschează un raport de 
dominare, care separă în două lumi pe cei ce domină (societatea sau o 
parte mică din ea) și pe cei dominați (pe indivizi sau masa lor). Socie- 
tatea ca supraindivid despărţit de indivizi exprimă raportul dintre stă- 
pîn şi sclav (vezi Joh. Erich Heyde, Staat, Untersuchungen zur Staats- 
philosophie in Grundwissenschajt, vol. VII, p. 328). 

Să căutăm o ieşire din jongleria comparatiilor şi analogiilor. So- 
cietatea nu este nici o „sumă“ de indivizi, nici un individ superior şi 
încă unul separat de membrii societăţii. Societatea nu este un „lucru“ 
distinct de celelalte „lucruri“, cum afirmă Durkheim. Caracteristica so- 
cialului este independența lui față de un individ sau altul, nu însă față 
de toți indivizii. Expresiile „individ“ sau „lucru“ ipostaziază, personifică, 
substanțializează o relație. Societatea este relația multiplă, raportul în- 
tre indivizi, relație transformată în „lucru“, în „unitate“. Ipostazierea 
fetişistă a relației sociale în obiect este o veche şi persistentă eroare a 
conştiinţei umane. Înțelegem acum individualismul care a refuzat să 
primească ipostazierea şi ca urmare a considerat societatea ca o sumă 
de indivizi. Definirea societății ca o „sumă“ de indivizi este o eroare 
mai nevinovată decît definirea ei ca un Individ superior care constringe 
conştiințele individuale. Dar sociologia contemporană nu s-a făcut vino- 
vată, în toate manifestările ei, de promovarea fetişizării. Ea s-a obişnuit 
să determine sociabilitatea ca o relație între indivizi. „Cu aceasta, în 
locul categoriei de obiect, trece în centrul gîndirii categoria de relaţie“ 
(Vierkandt, Gesellschajtslehre, 1923, p. 48). „Realitatea socială nu va fi 
deci o sumă de indivizi, ci o sumă de raporturi sociale, indivizii fiind 
termenii acestor raporturi“ (E. Dupreel, Traite de morale, vol. I, p. 291). 
Societatea cuprinde dar nu numai indivizi, ci şi relaţiile sau raporturile 
dintre ei, iar aceste raporturi formează o structură condensată în insti- 
tuţii permanente, în timp ce indivizii care sînt suportul raporturilor se 
succed, apar şi dispar. Această stare de lucruri explică iluzia că rapor- 
turile sînt independente şi durabile, în timp ce suporturile sînt efemere. 
Starea de lucruri explică totodată şi o complicaţie. Indivizii au relaţii în- 
tre ei, dar ei au relaţii și cu instituţiile (stat, biserică, armată, şcoală etc.), 


"498 


relaţie care a fost numită „complementară“. Relaţia complementară face 
ca relaţiile parţiale să se întrepătrundă și să fie durabile. Astfel, re- 
lația de vînzare-cumpărare între doi indivizi are o relaţie complemen- 
tară cu notariatul de stat. De aceea Dupreel precizează : „realitatea so- 
cială este mai puţin o colecţie de raporturi sociale decît un ţesut de 
raporturi complementare“ (op. cit., p. 301). De exemplu, autoritatea 
stăpînului asupra sclavului este susținută de raporturi complementare : 
moravuri, legi, autoritatea constrîngătoare a statului, ideologii etc. Re- 
lația complementară reprezintă „autoritatea“, adică relaţia socială per- 
manentă. Această relaţie subzistă desigur prin relaţiile individuale, nu 
însă numai prin aceste relaţii particulate, ci prin totalitatea relaţiilor 
individuale. Relaţiile durabile instituţionale, deşi fundate pe indivizi și 
acţiunile lor, devin aparent de sine stătătoare și autoritare, datorită per- 
manenţei. Dar cum relaţiile complementare nu alcătuiesc „entităţi“ su- 
perioare, ele sînt reprezentate tot de indivizi, anume de aceia care întru- 
pează autoritatea relației permanente, adică a grupului (familie, stat, 
sindicat profesional etc.). Caracterul relaţional al societăţii este enunțat 
de socialistul Max Adler. „Comunitatea socială în sine nu este un orga- 
nism, ci o relaţionare mintală“ (Klassenkampf gegen Völkerkampf, 1919, 
p. 154). 

Există relaţie socială ori de cîte ori din existenţa sau mai ales din 
activitatea unui individ rezultă o modificare în stările sufleteşti şi ac- 
ţiunile 'altui individ (firește, şi a mai multora). Interacțiunea indivizilor 
include nu numai corpurile celor care acţionează, dar şi alte corpuri în 
genere neînsufleţite : pămîntul, uneltele, arhive, cărți şi orice alte obiecte 
pe care se sprijină relaţiile sociale. Relaţiile variază cu termenii indi- 
viduali și obiectele ce stau sau intră în relaţii. Trebuie subliniat din nou 
că societatea, ca ansamblul indivizilor și relaţiilor lor, nu constituie un 
Individ superior, dar constituie totuşi o realitate unică. Nu mai putem 
amîna o precizare pe care doream să o facem mai devreme. Societatea 
este o realitate unică, un „colectiv“ prezent în lume o singură dată, dar 
nu este un individ, fiindcă societatea nu are o proprietate unificatoare. 
Unificarea, cum știm, nu este produsă de o proprietate comună, care 
constituie o unitate esenţială cu individul, de exemplu spaţiul la corp, 
subiectul la conştiinţă. Colectivul este constituit din indivizi, din „oa- 
meni“, la care se ridică din nou problema dacă oamenii sînt în adevăr 
indivizi, sau numai realităţi unice ? Dar nu stăruim asupra acestui punct 
pentru a nu complica expunerea. Poate că nici „omul“ nu-este un indi- 
vid, deși este şi el unic, nerepetabil. Atunci ce este el? Ceea ce este, 
în primul rînd, societatea : o relaţie, sau un ansamblu de relaţii între 
indivizi. Concluzia aceasta are o semnificaţie deosebită. Relaţia este un 
dat general, care nu poate fi conceput fără relatele sale, indivizii. De 
aceea, societatea, colectivul unic nu este cu putinţă fără „oamenii“ sin- 
gulari. Unicitatea societăţii nu se fundează pe relaţiile dintre indivizi, 
adică pe notele generale, ci pe unicitatea relatelor, a suporturilor, pe 
unicitatea „indivizilor“. O ultimă precizare se impune. Societatea ca re- 
laţie între indivizi nu ia naştere printr-un act de voinţă, printr-un con- 
tract al indivizilor. Societatea nu este o creaţie voluntară a indivizilor, 
dar nu este nici o realitate creatoare de indivizi. Realitatea este diferită, 
este mai complexă. Societatea şi indivizii sînt produse ale naturii biolo- 

gice şi pe acest fond biologic se constituie societatea care, la rîndul ei, 
condiționează perfecţionarea indivizilor. 

Definirea sociabilităţii ca relaţie interindividuală nu este străină 
sociologiei mai noi. Sociologul german L. von Wiese consideră fățiș so- 
ciologia ca o ştiinţă a relaţiilor (Allgemeine Soziologie, I, 1924). Primej- 
dia permanentă este ipostazierea relaţiilor sociale. Vierkandt vorbeşte de 
relație ca de ceva „relativ independent“ (op. cit., p. 48), ca de o „putere 
ce are capacitatea de a modela indivizii“. Constatăm adeseori nu numai 
în discuţiile științifice, dar și în cele filozofice lipsa unei clarificări prin- 
cipiale a noțiunii de relaţie. Relaţia este un factor general și ca atare ea 
nu este independentă, cum este individul, și nici nu lucrează ca indi- 
vidul. Relaţia, ca orice factor general, aparţine individului, şi anume nu 
unui singur individ, ca esenţa (genul sau specia), ci cel puţin la doi 
indivizi. Relaţia este fundată în cel puţin doi indivizi şi ea acţionează 
în măsura în care acționează indivizii. Proprietăţile indivizilor sînt fun- 
damentul relațiilor. Individualismul este dar perfect îndreptăţit să afirme 
că indivizii sînt elementele bazilare ale societăţii. Insuficienţa lui se 
străvede în ignorarea importanţei pe care o au relaţiile dintre indivizi 
în constituirea oricărei realităţi. Indivizii nu stau izolaţi datorită tocmai 
unor proprietăți sau capacităţi, ci între ei se țes legături ce fac posibilă 
o acţiune de transformare a fiecăruia prin ceilalţi. O conștiință scapără 
în contact cu alte conştiinţe ; relația cu altul sau cu alții aduce fiecărei 
conștiințe noi însușiri, care, la rîndul lor, prin relaţie, dau noi însușiri, 
și tot așa mai departe într-o urzeală în care relaţiile sociale se supra- 
pun relațiilor, 

În lumina acestor constatări, dilema consacrată (individualism sau 
colectivism ?) este depăşită. Dacă individualism înseamnă „indivizi izo- 
laţi“, fiecare urmărind satisfacerea tuturor dorințelor individuale, iar 
colectivism înseamnă „societatea ca un individ superior“, amîndouă con- 
cepţiile sînt false (nu parţial adevărate !) şi de aceea o sinteză a lor ar 
fi o potențare a erorii. Individualismul nesocoteşte importanţa covîrşi- 
toare a relaţiei ; colectivismul transformă relaţia într-un individ supe- 
rior şi chiar separat, ceea ce este un omagiu involuntar adus individua- 
lismului. Societatea este mai mult decît suma indivizilor, este altceva 
decît aceștia, însă ea nu există separată de indivizi, tronînd asupra lor 
și chiar contra lor. Putem spune numai că societatea este deosebită de 
indivizi numai dacă privim indivizii izolaţi, absolut autarhici sau de sine 
stătători. Experienţa ne arată că indivizii, deşi sînt structural totuna cu 
independenţa, nu se află izolaţi, ci stau în relaţii ca tot ce este real. A 
fi real înseamnă a fi în lume, a fi în lume înseamnă a sta în relaţii de 
acțiune cu alți indivizi pentru a forma unităţi sau grupe de corpuri și 
conștiințe. Relaţia nu este ceva secundar, accesoriu în realitate, cum a 
crezut oricine a fost stăpînit de categoria „substanţei“ sau „esenței“, a 
ceea ce este independent. O înţelegere mai pătrunzătoare revelă rolul 
major al relaţiilor în structura realităţii și deci necesitatea societăţii. ca 
formă specifică de relaţie, ca relaţia de conlucrare. Nu vom osteni de a 
sublinia că primejdia este transformarea societăţii, care este o relaţie, 
într-un „lucru“ ce leagă pe indivizi şi chiar se ridică deasupra lor. De 
aceea, sociologia nu poate admite unitatea strictă a eului, a personalității, 
cum visa metafizica spiritualistă. Persoana nu este o substanță, o reali- 

tate care există și se concepe prin sine. S-a observat demult că acelaşi 
om apare altfel în condiții diferite. Idealistul, care pe catedră prezintă 
lumea externă ca o simplă reprezentare a subiectului, în viața practică 
o tratează ca pe o realitate de sine stătătoare, de care trebuie să ţină 
seama şi să i se conformeze. Un om nu este cunoscut integral dacă nu 
observăm reacțiile lui în cele mai variate împrejurări, dacă nu ţinem 
seama de relaţiile lui cu cele mai diferite medii. Nu însăși persoana 
izolată, ci relațiile ei constituie unitatea de cercetare a omului. Relaţiile 
nu sînt mai puternice decît oamenii, fiindcă ele există prin oameni, dar 
totodată oamenii în relații reciproce sînt alţii decît oamenii fără relaţie. 
De aici izvorăşte iluzia că relaţiile sînt forțe ce domină din afară oa- 
menii. Nu relaţiile domină oamenii, ci unii oameni domină pe alții sta- 
bilind un raport de dominare. Niciodată indivizii nu au în fața lor maies- 
tatea sa Societatea, ci o parte din societate are în faţa ei o altă parte 
mai mică sau mai mare. Între aceste două părţi dintr-o colectivitate 
vom vedea că există două feluri de relaţii, de dominare sau de coope- 
rare. Oricum, relaţiile sociale au o logică, o consecvență căreia nu i se 
poate sustrage nimeni. 

Dacă societatea este o unitate prin relaţionare, ne întrebăm acum : 
relaţia socială este oare una și aceeași ? Răspunsul urmează de la sine: 
relaţiile sociale vor fi tot atitea cîte proprietăți principale întîlnim la 
indivizii ce stau în relație socială. Două sînt relaţiile principale între 
oameni : oamenii sînt subordonați, aşa încît unii domină și alţii se su- 
pun, sau sînt coordonaţi, aşa încît nu domină nici unul (cu o restricţie 
pe care o vom cunoaşte), ci sînt egal de îndreptăţiţi. Există dar două 
structuri sociale, după modalitatea de unificare, căci societatea este tot- 
deauna o unitate : societatea de dominare şi societatea de cooperare. 
Această distincţie are analogii cu distincția cunoscută propusă de 
F. Tönnies : „comunitatea“ (Gemeinschaft) şi „societate“ (Gesellschaft). 
Noi întrebuințăm termenul de societate în sensul general de asociaţie 
umană, dar socotim că societatea de cooperare se apropie de „comuni- 
tate“, iar societatea de dominare se înrudeşte cu „societatea“ lui Tönnies. 
„Societatea“ lui Tönnies este o „comunitate“ mai slabă, adică mai puţin 
unită, mai rece, pe scurt este o descompunere a „comunităţii“ care -este 
primitivă. În realitate, raportul dintre cele două specii de societate (de 
dominare și de cooperare) este complex, fiindcă deosebirea lor nu este 
atît de tranşantă încît să nu fie posibilă o trecere de la una la alta și 
mai ales o combinare a lor. Ceea ce Tânnies numește „societate“ sau co- 
munitate destrămată, cum sînt naţiunile moderne, este o treaptă de 
trecere de la dominare la cooperare, este un amestec al lor. Dealtfel, 
intre: cele două specii de societate, care se împletesc, există un raport 
de recesivitate : precumpănește, prevalează societatea de dominare, iar 
societatea de cooperare este recesivă. 

Teoria sociologică curentă afirmă că la origine societatea de coope- 
rare este regula. iar societatea de dominare este un produs tîrziu, este 
un rezultat al descompunerii comunității primitive, al destrămării legă- 
turii interioare, spontane dintre indivizi. Așadar, între societatea de co- 
operare şi societatea de dominare există un raport cronologic. Pentru 
noi, cele două societăţi sînt solidare de la început pînă azi, iar raportul 
de recesivitate este invers celui cronologic : societatea de dominare are 

prevalență, este primară, iar societatea de cooperare este recesivă. Nu 
ne lăsăm influenţaţi de dogma superiorității „Primitivului“, fiindcă nu 
vedem în viaţa primitivului calităţile excepţionale, a căror pierdere am 
regretat-o. Dominarea are supremaţia la „primitiv“ ca şi la „civilizat“, 
așadar în toate fazele omenirii dominarea şi cooperarea sînt legate în 
raport de recesivitate. Cînd se va răsturna raportul de recesivitate, omul 
va face loc unei noi specii, supraomului. Vom cerceta pe scurt fiecare 
din cele două tipuri de societate și apoi vom urmări împletirea lor re- 
cesiv polară. Începem cu societatea de cooperare, a cărei existență pri- 
mitivă nu poate fi primită pentru motive ce vor fi arătate mai tîrziu. 
Societatea de cooperare are ca principiu voinţa comună a membri- 
lor ei, iar indivizii sînt coordonaţi, sînt egal îndreptăţiţi în sensul că 
nici unul nu este sclavul altuia. Voința comună îi situează la celași nivel 
social care exclude dominarea. Toţi voiesc același lucru, conservarea 
unităţii sociale, şi de aceea lipseşte dominarea care impune tuturor ace- 
eași comportare. Individul se integrează societăţii spontan, fără constrîn- 
geri şi interdicții, fără comandamente din afară şi fără teamă de repre- 
salii, de pedepse. Am întrebuințat termenul de „integrare“ în societate ; 
putem întrebuința şi pe acela de „subordonare“ într-un sens neutral, 
fără implicaţii de dominare. În adevăr, există un puternic „instinct de 
subordonare“ în om, instinct care este baza vieţii sociale, izvorul dis- 
ciplinii, al acceptării autorităţii. „Instinctul de subordonare scoate din 
om ceea ce este mai bun în el“ (Vierkandt, op. cit., p. 34). Dar acest 
instinct este ambivalent : el funcţionează deopotrivă în cooperare, ca 
și în dominare ; dacă în societatea de dominare, subordonarea sau ascul- 
tarea este supunerea sclavului sub imperiul fricii, în societatea de coope- 
rare subordonarea se face din respect față de superioritate liber recu- 
noscută. Căci în societatea de cooperare, în care toţi se devotează spontan 
unității sociale, există „şefi“, „preşedinţi“, „directori“ etc. Aceştia se 
deosebesc esenţial de „conducătorii“ societăţii de dominare. „Şeful“ este 
un primus inter pares. Necesitatea unui şef rezultă tocmai din împreju- 
rarea structurală că nu Societatea, ca un individ superior, are comanda. 
Societatea ca „entitate“ cu puteri conducătoare nu există. Societatea 
edictează „obligații“ şi „datorii“ nu prin ea însăși, ci prin „reprezen- 
tanţii“ ei aleși în mod liber pe baza voinţei comune. Ei pot fi oricînd 
înlocuiţi de aceia care i-au ales. Această stare de lucruri caracteristică 
pentru democraţiile moderne se întîlneşte deopotrivă nu numai la antici, 
dar şi în societăţile primitive. Cum constată Vierkandt, șeful primitiv 
nu are nici o putere de a constriînge, ci recurge la mijloacele morale ale 
autorităţii sale și se bizuie pe bunăvoința celor care îi recunosc autori- 
tatea (op. cit., p. 92). Şefii democraţiei, spuneam, sînt esențial deosebiți 
de şefii despotismului. Dar ei sînt și rămîn șefi, iar abuzul este eterna 
ispită ; ispita este explicabilă ; ea rezultă din caracterul esenţial al so- 
cietăţii, adeseori subliniat. Societatea nu este un Individ superior care 
comandă indivizilor inferiori sau subordonați, ci ea trebuie să se încar- 
neze în unul sau mai mulţi indivizi. De aceea, dominarea rămîne carac- 
terul primar, care este temperat de cooperare ; poate fi transformat, dar 
care nu poate fi suprimat decît prin răsturnarea raportului receşiv, 

Am întrebuințat mai sus termenul de datorie. Cum există o subor- 
donare în amîndouă timpurile sociale, tot așa există două specii distincte 
de datorii; datoria în societatea de cooperare este obligaţia spontană, 
care nu apare ca impusă de o putere exterioară, ci izvorăşte din sim- 
patie, din iubire, din conștiința identității umane. Cei care se simt şi 
se ştiu una BH lucrează substitutiv, adică lucrează pentru altul ca 
pentru sine însuşi. Este drept, din motivele arătate mai sus, adică din 
împrejurarea că nu însăşi societatea acționează independent de indivizi, 
datoria are originar sensul de constrîngere exterioară, de imperativ, de 
presiune din afară, determinată de raportul de dominare. Pînă azi cu- 
vîntul de datorie a păstrat ambiguitatea care dezvăluie posibilitatea de 
trecere de la dominare la cooperare şi de la cooperare la dominare. Pe 
scurt, datoria ca şi subordonarea exprimă raportul de întregire recesivă 
a dominării şi coooperării. Datoria se instalează la frontiera dintre do- 
minare şi cooperare. Ea face posibilă existența laolaltă a celor două so- 
cietăţi. O situație asemănătoare este produsă de instinctul de luptă, 
care este principiul societăţii de dominare : unii sînt dominați, învinşi de 
alţii, învingătorii. (Precizări şi nuanţări la ideea de luptă vor fi aduse 
în capitolul următor ; nu orice luptă include violența). Lupta nu este 
necesar un act de violență; ea poate fi un simplu act de putere, de 
afirmare pașnică, de concurenţă şi întrecere, ca în luptele intelectuale 
şi chiar juridice. Chiar războiul, manifestația cea mai agresivă și violentă 
a luptei, poate fi „umanizat“, îmblînzit, supus regulilor și normelor mo- 
rale. „Lupta socială“ nu este „lupta naturală“. Darwinismul social s-a 
născut din confuzia dintre natură și societate. Dar nici în natură nu se 
întîlneşte un „război al tuturor contra tuturor“, ci şi-au făcut loc soli- 
daritatea, „ajutorul mutual“, „simbioza“, chiar un fel de dezinteresare, 
de servire a altuia. 

Putem face acum o importantă punere la punct. În societatea de 
cooperare este prezent şi activ ceea ce sociologii au numit „control so- 
cial“ (Edw. A. Ross) sau „regulare socială“ (Stammler, Vierkandt). Este 
o caracteristică a omului controlul sau regularea relaţiilor dintre membrii 
unei societăţi. „Societatea dezvoltă într-un fel sau altul un aparat de 
control care comprimă orice întreprindere nedorită a oamenilor şi încu- 
rajează comportarea dorită. Cît de departe trebuie să fie dezvoltat pînă 
în amănunte acest aparat şi de cît de mare procent al voinței generale 
este susținut depinde de gradul de care are nevoie individul în regula- 
rea societății“ (Edw. Alsworth Ross, Das Buch der Gesellschaft, 1926, 
p. 370). Moravurile, dreptul, moralitatea sînt manifestații ale procesului 
de control sau de regulare a vieţii sociale. Cum dominarea şi cooperarea 
sînt opoziții solidare pe baza recesivităţii, putem preciza că unitatea 
socială obișnuită nu este „comunitatea“ (în sensul lui Tönnies), ci „so- 
cietatea“ ; de aceea noi am întrebuințat termenul comun de societate. 
Societatea se diferenţiază după cum factorul primar sau prevalent, adică 
dominarea, este mai mult sau mai puţin controlată de cooperare, per- 
miţînd treceri de la o societate la alta. Diferenţele cantitative sau de do- 
zare stau în structura nestabilă a raportului de recesivitate, sub con- 
diția ca diferențele cantitative să nu devină diferențe de esenţă, calita- 
tive, adică să se inverseze raportul de recesivitate. 


503 


Societatea de dominare este constituită din două grupe distincte de 
indivizi : unii domină, stăpinesc, ceilalţi sînt dominați. Unitatea societă- 
ţii nu este produsul consimțămîntului, ci al violenţei, al cuceririi, al 
războiului. În fazele primitive, războiul a fost uneori un factor de pro- 
movare a culturii, nu însă prin el însuşi, ca război, ca manifestare a 
violenţei, ci dimpotrivă ca mijloc de a face pe oameni să conlucreze, întîi 
în contra unui dușman comun, și așa s-a închegat grupa primitivă, apoi 
alături de dominatori și de stăpîni, atunci cînd învinşii au fost cruțaţi 
şi numai înrolați. Războiul a fost binefăcător cîtă vreme n-a existat un 
alt mijloc de a închega grupele, de a face pe oameni să conlucreze, să 
coopereze, să convieţuiască productiv. Cum pune F. Miiller-Lyer „conlu- 
crarea este principiul evolutiv specific uman. Războiul a fost împru- 
mutat timpurilor animalice, în timp ce conluorarea creatoare de cul- 
tură creşte constant și devine tot mai mult principiul progresului cul- 
tura!“ (F. Miller-Lyer, Soziologie der Leiden, 1920, p. 148). Principiul 
societăţii de dominare este lupta. Dar, cum am spus, lupta violentă este 
temperată prin controlul social de către factorul recesiv al cooperării. Ra- 
reori epilogul tragic al luptei violente este exterminarea fizică a celor în- 
vinși. În genere, după o perioadă de violență urmează o operioadă de re- 
gulare juridică a raporturilor, de cruțare a învinșilor şi de exploatare a lor. 
Scopul acestei ameliorări este slăbirea rezistenței desperate a celor învinși 
şi punerea în mișcarea supunerii acceptate în locul celei smulse prin vio- 
lență. Putem spune că raport de dominare există în orice societate, fiindcă 
în orice societate există luptă, antagonisme sau conflicte de interese, tot 
felul de opoziții, nu numai de clasă. În societatea primitivă, care este 
considerată de unii, optimist, ca societatea de cooperaţie, de unire in- 
terioară, există dominare și sub altă formă decît a războinicilor asupra 
celor ce muncesc : dominarea părinților asupra copiilor, a adulţilor din 
grup asupra tinerilor, a soțului asupra soţiei, în genere a bărbaţilor asu- 
pra femeilor, a celor geograficeşte favorizați față de cei defavorizaţi, a 
aliaţilor [asupra] celor ce nu sînt aliaţi. Mijloacele de dominare sînt di- 
verse, scopul este unic: exploatarea, utilizarea ca unelte a celorlalţi 
pentru satisfacerea intereselor proprii. Mijloacele cele mai obișnuite sînt 
violenţa fizică, inegalitățile politice produse de întrebuinţarea violenţei, 
corupția (de exemplu, protecţia de către puterile europene a potenta- 
ților locali, ce devin marionete în mîinile rezidenţilor împotriva popu- 
laţiilor indigene), folosirea politică a puterii bisericeşti (de exemplu, bi- 
serica orientală devenită instrument al dominaţiei turcești prin înaltele 
fețe bisericești), ignoranţa, participarea la avantajele stăpînirii (Ross, 
op. cit., p. 117 şi urm.). Cel din urmă mijloc are o importanţă deosebită, 
căci prin el se face trecerea de la societatea de dominare la societatea 
de cooperare. Ross citează cazurile Spaniei şi Galiei cucerite de romani. 
După o rezistență desperată împotriva subjugării, cele două provincii 
participă la binefacerile unei culturi superioare ; s-au dezvoltat străiucit 
şi au devenit loiale. Dominarea americanilor în Filipine a luat, în cele 
din urmă, forma unei dominări parţiale, care s-a interpus între stăpini 
și supuși. 

Societăţile contemporane sînt toate organizate în state. Statul este 
exponentul prototipic al amestecului recesiv dintre dominare și coope- 
rare, Nici cei ce explică originea statului prin cucerire, prin violență, 

nici. cei. ce. îl explică: prin adeziune voluntară, prin : consimțămâînt con- 
tractual, nu respectă integral faptele. De la început pînă azi statul a 
rămas un amestec de dominare, de violență și de cooperare.: Statul, cu 
cît este. mai, liber acceptat, cu atît mai mult include pericolul abuzului 
„de putere, „care este periculos pentru bastionul eel mai solid : și valoros 
al individului : autonomia: spirituală, capacitatea de a se manifesta crea- 
tor. Sub acest raport, nu se poate spune că omenirea a făcut „progrese“ 
importante. Statul. n-a încetat de a fi dominant împotriva delicvenţilor 
recunoscuţi. sau, nerecunoscuţi ca atare care au călcat. „pactul“, împo- 
triva acelora care, într-un: chip sau altul, s-au rupt din unitatea socială, 
-dar şi împotriva pricui :s-a abătut cît de puţin de la prescripțiile condu- 
cătorilor abuzivi. Oricîţe exagerări, exploatate anarhist, ar conţine opera 
lui Spencer, Individul, contra statului, ea conţine un sîmbure sănătos de 
adevăr. Individul nu se identifică niciodată în întregime și pe lungă. du- 
rată cu statul, așa cum albina sau furnica se-identifică cu'stupul. sau cu 
furnicarul. „Trebuie să.. constatăm că nici societăţile umane ale trecu- 
tului, nici acelea ale.prezentuului nu ne oferă fapte asemănătoare“ (V. Pa- 
reto, op. cit., p. 128). Omul păstrează cu gelozie şi cu orice pr&ț o: inde- 
pendenţă, un colț inexpugnabil chiar în societăţile primitive, mai ales 
la conducători (vezi Alfred Vierkandt, Fiihrende Individuen bei den Na- 
turvblkern, în „Zeitschrift für Sozialwissenschaft“, vol. XI, p.. 542 
şi. urm.). Conducătorii societăţii sînt eternii. reprezentanţi ai individualis- 
mului ireductibil. Ei oferă exemplul care modelează pe ceilalți, ctia 
‘condițiile îngăduie sau impun.  . 

În concluzie, -evoluția vieţii: sociale, istoria statelor:ne' arată o creş- 
tere a factorului [de] cooperare în. dauna factorului prevălent al domi- 
nării sau, ceea ce este același lucru, este continua modificare'a domi-. 
nării sub acțiunea. spontană a cooperării. Această creştere definește ide- 
mocraţia 1, termen tocit și în parte neadecvat, dar de neînlocuit și sem- 
nificativ. pentru spiritul unei mari culturi. „Dominarea poporului: păs- 
trează, caracteristica primară a societăţii, ‘dominare, în, acest caz, justi- 
ficaţă. Monarhia, şi oligarhia (aristocrația) sînt forme: -autentice de domi- 
nare a unuia sau mai multora asupra celorlalți. Dar asupra cui exer- 
cită dominarea poporul întreg, afară numai dacă nu se înțelege prin de- 
mocraţie dominarea majorităţii asupra minorităţii, sau. dominarea unora 
asupra celor mai mulţi „în numele poporului“. Problema. semnificației 
ce revine. majoriţăţii este de o semnificaţie. profundă. -Este fapt. că, în 
democraţie, majoritatea, dacă nu striveşte. minoritatea, :0. tolerează, dacă 
nu chiar o „postulează ca un complement necesar atunci cînd lupta poli- 
tică este supusă controlului social. Tocmai existența unei majorităţi în 
conflict cu minoritatea arată că în democraţie dominarea rămîne preva- 
lentă şi este acceptată ca inevitabilă pentru. structura de pînă acum a 
societăţii. Noi de abia putem concepe cum ar fi o societate în care lupta 
violentă ar fi recesivă, cum ar fi o societate în care precumpăneşte, pre- 
valează cooperarea spontană. Nu putem concepe realizabilă o. societate 
în care dispare nu spun lupta, ci războiul, lupta violentă, și: revoluţia 
ca reacțiune sau apărare. violentă împotriva nedreptăţilor. şi. exploatării. 
Rămîne totuși posibilă în societatea umană, ca o perspectivă, ca o sar- 


1-Vezi anexa Despre. democraţie. 

cină a viitorului, răsturnarea raportului recesiv în favoarea cooperării. 
“Credinţa că ne aflăm în această fază este o iluzie, întreţinută de inter- 
valele în genere scurte de acalmie, ca şi de doctrinarii care iau idealele 
sau visurile lor drept realităţi. Omul a rămas nu „ființa de la natură 
socială“, cum o defineşte Aristotel (acesta întrebuinţează termenul de 
„politică“ în loc de „societate“), ci o ființă „insociabil socială“, sau de o 
„sociabilitate insocială“ (ungesellige Geselligkeit), cum o defineşte Imm. 
Kant în concentrata lucrare din 1784, Ideen zu einer allgemeinen Ge- 
schichte, în „Weltbiirgerlicher Absicht, vierter Satz“. Finul psiholog 
M. Pradines ajunge la concluzia că teza kantiană a sociabilității sau ci- 
vilității insociabile sau incivile a triumfat în gîndirea contemporană şi 
a fost modernizată de Oth. Spann, H. Gerson, Em. Durkheim. „Nu există 
nevoie socială care să poată lucra social fără a se amalgama cu dispo- 
ziții antisociale şi egoiste“ (M. Pradines, Traité de psychologie générale, 
vol. II, partea 1, 1946, p. 601). În stat, ca şi în biserică, se întrețes forțe 
centrifugale care izolează pe oameni, îi fac să se ciocnească şi să reven- 
dice drepturi individuale şi forţe centrifugale ce împing pe oameni să se 
asocieze (James Brice, Les démocraties modernes, vol. I, 1924, p. 75—76). 

Rolul individului în istorie. Polaritatea recesivă individ-societate 
are un corolar care adeseori a primit titlul pompos de „rolul personali- 
+tății în istorie“, dar care interesează deopotrivă rolul banal al oricărui 
individ în societate. Și aci se opun teza individualistă, pentru care isto- 
ria este opera oamenilor mari, „reprezentativi“, a eroilor și geniilor, şi 
teza colectivistă, pentru care istoria este opera maselor, a societăţii, 
Printre contemporani, rolul hotăritor al oamenilor mari este susținut 
de Bertrand Russell. „Nu pot scăpa, scrie el, de impresia că marile epoci 
au fost dependente de un număr mic de indivizi, cu o capacitate supe- 
rioară. Desigur, diferite condiţii sociale şi politice erau necesare pentru 
eficacitatea lor, dar ele nu erau suficiente, căci condiţiile au existat 
adeseori fără individualitate și în asemenea cazuri nu s-a produs pro- 
gresul. Dacă Kepler, Galilei, Newton ar fi murit de mici, lumea în care 
trăim ar fi fost mult mai puţin diferită decît era lumea secolului al 
XVI-lea. Această situaţie presupune o morală : noi nu putem considera 
progresul ca asigurat; dacă ne vor lipsi indivizi eminenți, vom cădea 
desigur în condiția imobilităţii bizantine“ (Russell, What is Westerns 
Civilisation ?, „Scientia“, vol. II, 1929, p. 39). 

S-a ajuns, în urma lungilor discuţii, la o soluţie uşor de primit : 
omul excepţional este desigur un iniţiator, un inventator, o cauză so- 
cială, fiindcă mai înainte el este un efect al societăţii ; el condiționează, 
după ce a fost condiţionat. El pune pecetea personalităţii sale asupra 
evenimentelor istorice cu atît mai apăsat, cu cît el exprimă mai adecvat, 
cu cît oglindește mai credincios curentele masei, aspiraţiile acesteia, de- 
păşind însă calitativ mijlocia masei I?I, Tot ce este alături de preocu- 
pările şi năzuinţele importante ale masei nu are nici o influenţă în 
artă, ştiinţă etc., chiar dacă ideile noi sînt originale, personale. Ideile 
noi sînt fecunde dacă ele însele au fost fecundate de obscurele chemări 
ale masei. Așa, de exemplu, interpretarea profețţiilor lui Daniel de către 
Newton este mai originală poate decît mecanica aceluiaşi. Dar concepţia 
ştiinţifică a avut o influență epocală, în timp ce ciudatele sale specu- 
faţii teologice au rămas o curiozitate culturală, interesantă poate pentru 

un cerc de teologi. Deosebirea dintre aspiraţiile şi cerinţele vagi, crepus- 
culare ale masei şi ideile geniilor este în primul rînd cantitativă ; geniul 
aduce un spor de. conştiinţă, o reliefare a ceea ce era o presimțţire, iar 
sporul de conștiință devine o idee obsedantă, o necesitate, un „moment 
accelerator“ (P. Barth, Die Philos. der Geschichte als Soziologie, I, ed. 
a II-a, 1915, p. 510). Deoarece diferențele cantitative se transformă, la 
„punctele nodale“, în diferențe calitative, contribuţia geniului, deși de- 
terminată de condiţii sociale, determină la rîndul ei ca o avalanşă în- 
noirea socială. Uneori inovaţia exprimă de-a dreptul nevoile poporului, 
ale unei naţiuni, ca în artă ; alteori ea exprimă o necesitate mai conștient 
simțită a unor cercuri restrînse, ca în știință, unde ideea nouă este pre- 
gătită de alte idei fragmentare sau stîngace. G. V. Plehanov a ajuns la 
o clarificare mai mulţumitoare a rolului istoric deţinut de personalitate, 
făcînd distincţia dintre cauză generală, cauze speciale și factorul unic. 
Factorul unic nu poate produce schimbări apreciabile, fiindcă el nu se 
încadrează în acţiunea cauzei generale, care este orînduirea internă a so- 
cietăţii cu raporturile de producție corespunzătoare forţelor de pro- 
ducţie, precum şi în acţiunea cauzelor speciale sau a împrejurărilor is- 
torice în care are loc dezvoltarea forţelor de producţie la un anumit 
popor. Deci de abia în al treilea rînd cauzele cu caracter unic comple- 
tează cauzele speciale ; ele constau în însuşirile individuale ale persona- 
lităţilor istorice şi ale altor factori „întimplători“, datorită cărora eve- 
nimentele dobîndesc în sfîrşit fizionomia lor individuală. Marile perso- 
nalităţi, oricît de superioare însușiri intelectuale şi de caracter ar avea, 
nu pot modifica orientarea generală care este determinată de alte forţe, 
de cauze generale active și de alte popoare, şi de cauze speciale proprii 
unui anumit popor. 

Este de discutat dacă există cauze pur individuale sau „unice. 
Ceea ce numim cauze eficiente se întîlnesc, desigur, numai la indivizi, 
fiindcă numai indivizii sînt schimbători şi deci acționează. În acest sens, 
orice cauză este individuală, unică — izvorul ei necesar este un indi- 
vidual. Însă individualul nu acţionează cauzal, ca individual, ci-el ac- 
ţionează prin proprietățile sale generale. În acest sens, orice cauză este 
generală. Ceea ce face ca o proprietate generală a individului să. apară 
ea însăși ca individuală sau unică, este împrejurarea că ea nu este frec- 
ventă, nu este dată de mai multe ori, cel puţin în mod izbitor. Nu există 
proprietate unică, ci numai proprietate generală (pleonasm uneori ine- 
vitabil), însă o proprietate: generală poate fi dată numai la puţini, sub 
forme rudimentare, embrionare, și uneori numai la unul singur. Aristo- 
tel în Organon face deosebirea dintre general şi dat frecvent. Proprie- 
tăţile primului mamut şi al ultimului mamut sînt și rămîn tot generale. 
Numai în această ipoteză putem înţelege afirmaţia repetată că moartea 
timpurie a unei personalități excepţionale nu este o piedică pentru ac- 
țiunea cauzelor generale şi speciale printr-o altă personalitate care ia 
locul celei dispărute. Transposibilitatea funcției sau rolului de inovator 
revendicat de personalitatea excepţională nu se datoreşte numai jocului 
de cauze generale şi speciale, dar şi cauzei care se pretinde a fi unică 
sau individuală. Asupra acestui punct trebuie să stâruim. Cum am spus, 
nu există cauză propriu-zis individuală sau unică. Dacă ar exista o ase- 
menea cauză, ea ar răsturna toată opera cauzelor generale şi speciale, 

fiindcă: tocmai în momentul concretizării, adică în momentul acţiunii 
cauzale, ar apărea o „cauză unică“, deci o cauză fără nici o legătură cu 
cauzele. generale și speciale (acestea din urmă, logiceşte, tot generale). 
În realitate, cauza pretins unică este şi ea generală, repetabilă, deci ca- 
pabilă de a apărea la mai mulți indivizi. Dar iată aci punctum saliens. 
Cauza generală, repetabilă trebuie să apară la un individ, fiindcă fără 
acesta nu există acțiune cauzală, și apoi să se repete. Generalul poate 
fi şi el nou, chiar trebuie să fie nou la primul caz. De aceea, deşi cauza 
este generală, ea presupune un individ „creator“, un îndivid care a po- 
sedat întîi proprietatea generală, atunci nouă. 


Se ivește astfel o aporie. De unde ştim că de n-ar fi existat „uni- 

cul“, acea personalitate excepţională, un altul ar fi apărut în locul lui 
şi ar fi făcut acelaşi lucru sau aproape același lucru ? Pentru ca această 
afirmaţie să fie convingătoare, ar trebui să dispunem de cazuri în care 
constatăm că ceea ce a săvirşit o personalitate a putut să fie realizat 
tot aşa de bine de o altă personalitate. Sau tocmai acțiunea marii per- 
sonalități înlătură acest experiment, această comparaţie. Această aporie 
este temperată de considerarea că proprietatea nouă născută într-o anu- 
mită personalitate putea să ia naştere şi în alta, aceasta pe temeiul fap- 
tului că nu numai indivizii excepţionali sînt cauze, ci orice individ. Cum 
știm, totdeauna acţionează cauzal individul, nu societatea, care nu este 
un supraindivid. Istoria este făcută de „oameni“, de indivizi, iar acţiu- 
nile infinit repetate ale personalităților minore, chiar anonime ale omu- 
lui de rînd, au efecte mai importante decît acțiunile „eroilor“. Dealtfel, 
acţiunile acestora devin istorice dacă sînt repetate de un cerc restrîns 
de discipoli, apoi de cercuri tot mai largi, repercutindu-se ca unde tot 
mai vaste, 
- Avem de luptat cu o ultimă aporie, care este fundamentală pentru 
viața omenească. Individul, „omul“ ca ființă conștientă, este în socie- 
tate totodată subiect şi obiect; el este acela care acţionează. Societatea 
are o plasticitate, pe care nu o. au celelalte realități, fiindcă omul este 
fiinţa în devenire, și anume în devenire prin sine, prin puterile sale, 
prin conştiinţa sa. Omul se modelează singur. A vorbi de cauze sociale 
tot așa de necesare ca în restul naturii, înseamnă a ignora specificul 
societății oamenilor. Acţiunea omului nu este mecanică, automată, ci 
pornește din conștiința sa, aşa încît nu ştim ce se datorește necesităţilor 
exterioare și ce se datorește iniţiativei individuale. În acțiunea umană, 
în voinţă se încrucișează necesitatea şi libertatea ; omul se făureşte li- 
ber, dar el nu putea să se făurească altfel decît s-a făurit. Perspectiva 
„de a fi altfel“ este post festum, după ce am lucrat: în anumit fel, nu 
înainte și nici în timpul acţiunii. În timpul acţiunii, omul simte că nu 
putea lucra altfel, dar totodată nu știe dacă rezultatele acţiunii sale nu 
s-ar fi produs şi fără acţiunea sa. După ce s-a produs fapta omului 
mare, este ușor să facem prevestiri post eventum, adică să spunem că 
ceea ce a făcut el putea fi realizat de un altul, în lipsa aceluia. Este o 
afirmaţie gratuită. 

Dar în individ se întretaie nu numai necesitatea şi libertatea, dar 
şi individualul şi generalul, efemerul și durabilul. Ceea ce va deveni 
normă generală, o regulă socială nu poate avea altă obîrşie decit un in- 
divid. Individul este menit să piară, pentru ca opera sa să trăiască. Cum 

spune Hegel: „în luptă, în declinul particularului ia naștere univer- 
salul“. Tragedia indivizilor este transfigurarea omenirii. Viaţa spirituală 
îşi are locul originar într-o personalitate mică sau mare, obişnuită sau 
neobișnuită. Nu se ştie niciodată, cu indiscutabilă claritate, dacă fapta 
genială este rezultatul integrării sociale sau dacă ea produce integrarea 
socială, Se cheamă epoca eminesciană aceea în care modul de a simți și 
a, gîndi al lui Eminescu era răspîndit. Ne întrebăm dacă Eminescu i-a 
dat o expresie potențată, făcînd-o conştientă, sau el este creatorul acelui 
mod epocal de a simți şi gîndi? Ambele aspecte pot fi justificate, 
fiindcă Eminescu este în acelaşi timp subiect şi obiect, cauză și efeci. 
Dacă, cum știm, obiectul domină subiectul, în schimb individualul do- 
mină socialul, fiindcă în indivizi, care au şi ei o latură prevalent obiec- 
tivă, ia naştere, se transformă şi se conservă socialul, Viaţa socialului 
este conștiința individuală, fiindcă. tot ce este exterior, material în so- 
cietăte acționează număi prin conștiința indivizilor. O altă cale nu este 
posibilă. 

În concluzie, dualismul ontologic individ-societate a fost mistificat 
atît de limbaj, care ipostaziază, personifică societatea, cît şi de opoziţia 
fundamentală a epocii mai noi: de o parte economia liberală a. iniţiati- 
vei individuale neîngrădite de amestecul statului, de altă parte „eco- 
nomia dirijată“ care cere statului, ca organizaţie a „societăţii civile“, 
să intervină în direcționarea vieţii economice și spirituale, așadar de o 
parte un fel de anarhism, de altă parte un sociocentrism. coercitiv. Dua- 
lismul individ-societate are rădăcini ontologice mai adinci. Faptul prim 
ontologic este neexistenţa unui Om colectiv, a unui Supra-individ so- 
cial, a unei societăţi substanţiale, ci dimpotrivă existenţa unor oameni, 
a unor indivizi sociali. „Societatea“ nu poate înghiţi indivizii, fiindcă 
fără indivizi societatea nu este nimic. Toate procesele, sociale sînt procese 
psihologice, individuale, care se controlează, creind o comunitate. Soli- 
„daritatea se elaborează în citadela sufletească a indivizilor, Controlul 
mediului social, care este de altă natură decit controlul mediului fizic, 
a creat iluzia că societatea domină. Indivizii se controlează reciproc, nu 
sint controlați de o Societate superioară. Ceea ce se cheamă societate 
este numai reţeaua de interacțiuni individuale, reţea care s-a cristalizat 
în instituţii durabile pentru promovarea indivizilor sau. cel puţin a unor 
grupe de indivizi. Interesul colectivităţii este liberul exerciţiu al indivi- 
zilor., Indivizii înșiși se dezvoltă în direcția socialului, a solidarităţii, 
fiindcă solidaritatea este condiţia necesară a existenței indivizilor. „După 
părerea mea, rezultatul cel mai remarcabil al teoriilor sociale moderne 
este de a fi recunoscut că dezvoltarea normală a individului îl conduce 
la o stare de esenţială. solidaritate cu. semenii săi, în timp ce, invers, 
exercițiul datoriilor sale şi al privilegiilor sale sociale este cauza unui 
„progres spre o individualitate mai. pură şi mai înaltă“ (J. M. Baldwin, 
„Psychologie et sociologie. L'individu et la société, 1910, p. 6). Nu “este 
ceva. normal, și de durată ca societatea tuturor indivizilor. să: devină un 
simplu mijloc pentru satisfacerea egoismului unui individ sau al cîtorva, 
căci în această eventualitate egoismul individual nu poate numai masca 
„interesul colectiv, ci serveşte în realitate unor valori sociale (promo- 
varea. familiei, a prestigiului social al unei minorităţi). „Conduita chiar 
„cea mai egoistă este motivată în parte de consideraţii de ordin social“ 

„fîb., p. 69). Resortul direct al relaţiei recesive Individ-Societate rămîne 
„sociabilitatea insociabilă“ a speciei umane, dar resortul mai adînc este 
caracteristica fundamentală a omului : ființă conștientă de sine şi deci 
liberă, care confundă uneori libertatea amorală a bunului plac cu liber- 
tatea dreptului, fiindcă factorul recesiv nu s-a dezvoltat încă suficient, 
paralel cu respectarea libertăţilor individuale fundate în spiritul drep- 
tății. Doctrina socialistă dezvoltă factorul recesiv prin perfecţionarea 
factorului dominant. 


ANEXĂ: 
DESPRE DEMOCRAŢIE 


Omenirea se unifică nu numai prin iubire și în pace, dar şi prin 
ură şi în război. Aceasta este structura vieţii omenești, pe care o vom 
mai cunoaște atît în organizarea internă a grupelor cît și în raporturile 
dintre grupe. Dubla natură insociabilă-sociabilă a omului este principiul 

| [explicativ al democraţiei ca orientarea istorică a omului — orientare 
mai mult subconștientă. Acţiunea şi gîndirea politică depind în mod 
hotăritor de modul de a rezolva această problemă : este omul precum- 
pănitor bun sau precumpănitor rău, este sociabil sau insociabil, este el 
determinat de voinţă şi rațiune sau de apetitul puterii violente ? În ipo- 
teza noastră a precumpănirii violenței, răului, insociabilului, democraţia 
este încercarea cea mai îndrăzneață de a ocroti drepturile recesive ale 
rațiunii, voinţei bune, sociabilităţii, pe scurt, drepturile iubirii. Ea este 
străduința de a face societatea mai puţin rea, mai suportabilă, căci so- 
cietatea este de la originea ei, dată fiind precaritatea omului ca individ 
sau ca schimbător, un rău, dar un rău necesar. Nu natura, ci societatea 
a impus indivizilor sarcini cu puține compensații pentru cei mai mulţi. 
Democraţia include în sine încă un act de îndrăzneală. Ea construieşte 
o lume a omului, prin om și pentru om, fără ancorare în principii 
transcendente. Democraţia este fundarea vieţii umane în lumea de aici. 
„Am izgonit din politică abstracţiile metafizice și teologice. Ce rămîne 
după aceasta ? Rămine omul, cu dorinţele sale, cu nevoile sale“ (E. Re- 
nan, Discours et conferences, 1887, p. 308). În acest sens îndreptăţit ge- 
neric, democraţia are originea în structura socială a vieţii umane, fiindcă 
societatea este făurită de om pentru om. Așadar, noi pornim de la sen- 
sul cel mai general al democraţiei. Ea reprezintă teoria şi acţiunea în- 
treprinse pentru mai multă libertate, bunăstare, demnitate sau valoare 
a omului în genere, adică a indivizilor. Democraţia contemporană s-a 
închegat ca o conectare a liberalismului burghez, care acorda tuturor 
libertăţi şi egalităţi juridice (formale), dar nu acorda tuturor egalitatea 
politică (votau numai cei ce aveau un venit) și nici egalitate economică 
“liberalismul consideră ca o dogmă respectul proprietăţii individuale 
şi conservarea inegalităților economice, sub pretextul că oricine este 
liber să se îmbogăţească). Democraţia a moștenit de la liberalism prin- 
~cipiul libertăţii, al cărei triumf și l-a asumat, dar în unele din formele Și 

ei democraţia a păstrat atitudinea de opoziţie față de liberalism și a pus 
accentul pe egalitate, trecînd astfel cu vederea că indivizii sînt egali 
numai în atmosfera de garantare a libertăţii. Oricum, liberalismul bur- 
ghez şi socialismul sînt forme diverse ale marelui motiv democrat. 

Democraţia este formula politică cea mai sintetică, în sensul de in- 
tegrală organizare socială, fiindcă ea intenţionează din relația socială a 
indivizilor, din coexistenţa în colectivitate a oamenilor să constituie o 
structură în care libertatea domină, iar egalitatea şi dreptatea (legea) 
sînt recesive. Libertatea este fundamentală. Doctrinari încercați ai drep- 
tului public recunosc caracterul dominant al libertăţii în democraţie, în 
contrast cu cei ce pun toată greutatea pe egalitate și merg pînă la opu- 
nerea liberalismului și democraţiei. Egalitatea a fost comparată cu en- 
tropia aplicată în viaţa socială. Cum universul tinde spre egalizarea 
energiilor prin transformarea lor în energie calorică, inutilizabilă, „de- 
gradată“, tot așa şi societatea tinde să egaleze condiţiile de viaţă ale 
indivizilor. Dar tot aşa, cum principiul entropiei, al doilea principiu al 
termodinamicii, este subordonat principiului conservării energiei, care 
nu implică triumful entropiei, moartea lumii prin încetarea proceselor, 
la fel egalitatea este recesivă faţă de libertate. S-a formulat adeseori 
întrebarea : cele trei principii ale democraţiei, libertatea, egalitatea și 
dreptatea, sînt ele convergente sau divergente, poate chiar antagoniste ? 
S-a repetat că egalitatea intră în conflict cu celelalte două, cu libertatea. 
și dreptatea. P. C. Solberg și Guy Ch. Cros au relevat cele două sensuri 
ale dreptății sau justiţiei, cel grec şi cel roman (Le droit et la doctrine 
de` justice, 1930). Pentru greci, dreptatea (dike) pleacă de la egalitate: 
şi tinde la repartiţia egală a bunurilor ; pentru romani „justiţia“ are ca: 
punct de plecare suum cuique tribuere, a da fiecăruia ce i se cuvine, 
fără să ţină seama că acest principiu duce la inegalităţi. Dreptatea greacă 
are originea în împărţirea egală a prăzii între războinicii lui Homer ; 
dreptatea romană are originea în tribunale, care dădeau fiecăruia ce i se 
cuvine, fără a se întreba dacă părțile celelalte sînt mulțumite. Aceeaşi 
situaţie definește libertatea. Există o libertate care respectă inegalitatea, 
fiindcă aceasta este garanţia libertăţii (libertatea burgheziei), și o liber- 
tate care se crede în primejdie dacă nu este rezemată pe egalitate (li- 
bertatea socialistă). Care este teza adevărată? Principiul recesivităţii 
ne scoate din aporie : libertatea este polul dominant, egalitatea este po- 
lul recesiv, iar dreptatea face legătura dintre cele două idei, avînd și 
ea, față de libertate, un rol recesiv, iar față de egalitate un rol do- 
minant. 


Nu tinem să ne angajăm într-o polemică neconcludentă, dar cred 
că oricine recunoaşte conviețuirea libertăţii și egalității în democraţie, 
dreptatea fiind o cerință mai veche a omenirii. Hans Kelsen scrie lă- 
murit: „în adevăr, ideea libertăţii, nu aceea a egalităţii, deţine primul 
loc în ideologia democratică. Fără îndoială, ideea de egalitate intră de 
asemenea, dar nu are, cum am văzut, decît un rol cu totul negativ, for-— 
mal şi secundar : ... fiecare trebuie să ia parte la formarea voinței ge- 
nerale, deci toţi trebuie să ia parte în mod egal“ (La democratie, sa na- 
ture, sa valeur, 1932, p. 104). Rudolf Laun (prof. Hamburg) este tot atit 
de categoric. „În statul nedemocratic numai aceia care sînt deţinătorii 
drepturilor seniorale sînt liberi. Dimpotrivă, în democraţie majoritatea 

cetăţenilor este liberă. Urmează că democraţia este regimul în 'care sînt 
liberi. cît: mai. mulți cetăţeni cu putinţă. Libertatea individului și prin 
urmare libertatea cît. mai multor indivizi este un bun atît de preţios 
încît, în organizarea statului, toate celelalte consideraţii trebuie să-i fie 
subordonate Urmează de aici că democraţia este cel mai buri: regim“ 
(La democratie, essai sociologique, juridique et politique morale, 1933, 
p. 149); Aceeaşi idee . însuflețește voluminoasa operă. a lui Francesco 
Nitti. „Democraţia presupune libertatea și trei condiții pe care grecii le: 
numesc îisonomie, isotimie, isegorie“ 1 (La democratie, vol. I, 1933, p. 32.) 
„Statul democratic s-a constituit ca negația regimului autoritar“ ib., 
vol.. II, p. 121). Dacă un doctrinar al dreptului public cum 'este. Carl 
Schmitt, partizan al fascismului, centrează democraţia în principiul ega- 
lităţii, explicaţia ne-o oferă dușmănia lui împotriva formulei liberale. şi 
dorința sa de a promova un regim dictatorial de: egalitate fără libertate, 
deci un regim antidemocratic. El nu ţine seama că egalitatea demnă este 
egalitatea în libertate, nu în servitute, afară numai dacă nu se face 
din servitute, din constrîngere drumul spre libertate. În republica Ge- 
nevei, stăpînită de fanatismul lui Calvin, pe porţile închisorilor şi pe 
lanţurile deţinuţilor era grevat cuvîntul de libertate (Rousseau, Contrat 
social, cartea IV, cap. 2). Pină în timpul nostru s-a menţinut convingerea 
că violenţa, constrîngerea, despotismul, chiar servitutea pot invoca scuza 
cá ele pregătesc libertatea într-un viitor în genere neprecizat, ca şi cum 
din violenţă şi despotism ar putea ieşi vreodată libertatea sau din ile- 
galitate și disprețul legilor legalitatea şi respectul legilor. .. 
Libertatea și egalitatea sînt solidare în raport recesiv, deci liber- ' 
tatea, dcmină egalitatea prin mijlocirea legii, a dreptăţii: Democraţia 
este și întronarea legalităţii, a respectului pentru lege, este triumful 
dreptăţii. Cum spunea fruntaşul socialist Karl Renner : „democraţia mo- 
dernă s-a născut în lupta pentru legislaţie“ (Der Streit um die Demo- 
kratie, „Gesellschaft“, vol. IV, 1927, nr. 1, p. 2). Înainte de Renner, un 
alt socialist, Ferd. Lassalle, scria: „democraţia — aceasta este mîndria 
ei — are singura dreptul de a vorbi despre drept. Numai în democraţie 
totul este dreptul“ (Werke, vol. I, 1923, p. 550). G. Gurvitch, care ci- 
tează cuvintele lui Lassalle, le comentează aşa: „putem fi liniștiți în ce 
priveşte destinul democraţiei. Viitorul ei este acela al omenirii cultivate, 
care nu poate evolua în afară de garanţiile de drept. Decadenţa demo- 
craţiei ar marca decadența culturii şi degradarea. generală. Trebuie să 
alegem. A anunţa catastrofa democrației înseamnă a aştepta: moartea 
apropiată a întregii civilizaţii umane“ (Le principe démocratique et la: 
democratie future, în „Revue de Métaphysique et de Morale“, 1929, 
p. 419). Dar dreptul însuși nu stă mai presus de libertate, ci este re- 
cesiv, avînd funcția de a arunca puntea recesivă între libertate şi. ega- 
litate. Dreptul reprezintă opoziția față de bunul plac, al puterii, față . 
de violență, elementul de apropiere. a oamenilor, factorul de sociabili- 
tate, de simpatie, care, cum vom vedea, este insă recesivă față de marea 
realitate a violenței. Dreptul este rodul libertății, al libertății care. şi-a 
găsit corectura şi disciplina în sine însăși, în transformarea ei din in- 


1 Isonomie = egalitatea în faţa legilor; isotimie = egalitatea în fața dem- 
nităţilor ; isegorie = egalitatea de a lua cuvîntul și a-și spune părerea. 

terior. Este locul să privim în faţă, fără iluzii şi cruțare: ce este li- 
bertatea ? i. 

Cuvîntul libertate, în aplicaţiile lui sociale, nu are un sens unic, 
clar, răspicat, ci are diverse ipostaze, care nu au toate aceeaşi sferă și 
„aceeași valoare. Astfel se vorbeşte de o libertate spirituală, de una po- 
litică, în sfîrșit, pentru ca să nu lungim înșirarea, de o libertate econo- 
mică. Se poate discuta chestiunea : care din aceste libertăţi poate fi li- 
mitată, fără ca omul şi cultura lui să sufere o ştirbire serioasă. Noi în- 
clinăm pentru limitarea libertăţii economice și pentru respectarea fără 
condiţie a libertăţii intelectuale. Deci nu toate libertăţile au aceeași 
semnificaţie pentru viața omului. Dar aceste diferențieri ale noţiunii de 
libertate sînt secundare faţă de o alta, pe care noi o proclamăm fără 
șovăială fundamentală. Există de o parte libertatea violenţei, a bunului 
plac, a puterii neîngrădite, a afirmării individului ca individ, libertatea 
arbitrarului, și de altă parte libertatea iubirii, libertatea asociată cu ega- 
litatea și dreptatea, libertatea individului socializat, libertatea care re- 
vendică pentru sine acest nume. În acest sens, numai în acest sens, 
H. Laski poate spune că „libertate şi violență sînt a priori termeni con- 
tradictorii“ (Laski, La liberté, p. 78). Democraţia este regimul social 
care înlocuiește arbitrarul, adică primul sens al libertăţii, prin libertatea 
iubirii şi a omeniei. În adevăr, libertatea legată nemijlocit de individ 
ca individ este libertatea de a face tot ce-i place şi tot ce-i întreține 
puterea asupra mediului, adică nu numai asupra 1ucrurilor moarte, dar 
și asupra celor vii, deci și asupra oamenilor. Omul este animalul care 
de la început a ucis cele mai multe animale ; de aceea este ființa cea 
mai temută de celelalte animale; chiar de cele mai fioroase. Păsările 
domesticite, vrăbiile se tem de om ca de nici un alt animal, Libertatea, 
pe care o putem numai „naturală“, fără ca prin acest cuvînt să ne refe- 
rim la vreo teorie abstractă, include mai degrabă inegalitatea şi nedrep- 
tatea, fiindcă fiecare doreşte, prin orice mijloace, să fie cel mai tare. 
dacă se poate chiar stăpînul lumii. Așa se înfățișează individul izolat, 
asemenea unui animal sălbatic, necruţător, care trăiește: rezemat numai 
pe puterile sale. Au existat vreodată oameni singuratici ? Și dacă au 
existat, nu au avut ei prilejul repetat să constate că individul izolat 
este ființa cea mai vulnerabilă în nuditatea ei dezarmată. Asocierea este 
sădită adînc în viața tuturor organismelor. Ea este, cum vom vedea în 
alt capitol, o necesitate imperioasă pentru animalul om. Asocierea, ca 
act iniţial, ca un imaginar „pact social“, supune -libertatea „naturală“ 
unei transformări radicale, în scopul securității individului și pentru ca 
acesta să se bucure de libertate. „Omul condus de rațiune, scrie Spinoza, 
este mai liber în cetatea în care el trăiește, potrivit decretului comun, 
decit în singurătate, unde ascultă doar el însuşi“ (Etica, prop. 73; 
comp. Tratatul teologico-politic, cap. XX, în care Spinoza arată că într-un 
stat liber este posibil fiecăruia de a gîndi ceea ce vrea și de a spune 
ceea ce gîndeşte). Sacrificarea libertăţii, ca acțiunea arbitrară, după plac, 
ca desfășurarea amorală și asocială a puterii individuale, a fost condi- 
ționată de ideea de „lege“ (nomos), de „decret comun“, de „rațiune“ şi 
a dus la sensul uman al libertăţii care se cere întregită prin egalitate, 
printr-o „lege egală“ (isonomie). Legea are valoare instrumentală de ega- 
lizare, fără totuși să desființeze în întregime inegalitatea dintru început 

a libertăţii. În cadrul legii care creează o măsură comună pentru toți, 
inegalitatea, originalitatea, pecetea personală se pot manifesta nestinghe- 
rite. Inegalitatea este recesivă față de egalitate şi amîndouă sînt rece- 
sive față de dreptate şi deci față de libertate. Niciodată egalitatea, oricât 
de rigid ar fi aplicată, nu va mutila operele libertăţii, dacă prin liber- 
tate nu se înţelege acţiunea arbitrară sub impulsul voinței de putere, 
ci disciplinarea, restrîngerea libertăţii proprii pentru a recunoaște liber- 
tatea celorlalţi în cadrul comunităţii. Şi invers, eu nu sînt liber dacă 
ceilalţi lasă neînfrîntă impulsivitatea, libertatea absolută.  Berdeaev 
afirmă că „libertatea este legată de imperfecţie, de dreptul imperfecţiei“ 
(Un nouveau moyen-âge, p. 264), el înţelegînd prin imperfecţie posibili- 
tatea de a alege între mai multe obiective sau scopuri, în timp ce per- 
fecţia este unică și absolută. Vom vedea că consecința logică, în ordinea 
politică, a absolutismului, a „perfecţiei“, nu poate fi decît dictatura, de- 
ținătoare a Adevărului unic. Adăugăm că voința individuală trebuie să 
fie restrînsă, nu fiindcă prin ea însăşi este rea, cum crede reacţionarul 
Joseph de Maistre. „Omul în genere, dacă este redus la el însuşi, este 
prea rău pentru a fi liber« (Le Pape, cap. 2). Libertatea originară a in- 
dividului nu este nici rea, nici bună, ci este „dincolo de bine şi de rău“, 
este amorală. Motivele restrîngerii arbitrarului originar sînt două. Întii, 
omul este capabil nu numai de ură, dar şi de iubire, nu numai de a se 
simţi altul decît ceilalți şi opus lor, dar şi de a se simţi una cu ei. Al 
doilea, omul găseşte în limitare un sprijin, o întărire de sine, o perfec- 
ție. Căci perfecţia nu stă numai în infinitate, dar şi în plenitudinea 
finitului. 

Aşadar, legea este recesivă faţă de libertate, iar legii (dreptăţii) i 
se subordonează recesiv egalitatea; în sfîrşit, egalităţii i se subordo- 
nează recesiv inegalitatea, care în forma ei pură este identică cu liber- 
tatea „naturală“ a forţei neîngrădite. Este probabil că societăţile pri- 
mitive, alcătuite din indivizi cu voințe impetuos egoiste, au izbutit să 
constituie o comunitate de viață numai printr-o necruțătoare disciplină, 
care tinde să recunoască echivalente voinţele individuale. Nu este o 
ficțiune comunismul primitiv, egalitatea sever constringătoare prin obi- 
ceiuri şi dictate ale şefilor. Această egalitate disciplinată crea în colec- 
tivitate o putere necesară în fața grupelor ostile. Omul primitiv este 
sever încadrat colectiv, tocmai pentru că este o individualitate puter- 
nică, nicidecum fiindcă individualitatea sa este absorbită în masă. Deci 
egalitatea nu este posibilă decît într-o unitate socială, ea este o echiva- 
lență, care recunoaşte existența diferențelor individuale. Egalitatea nu 
este identitate, contopire, o nivelare, ci o asemănare în unele aspecte, 
alături de neasemănarea altora. Dreptul, fundat pe libertatea creatoare 
de drept, asigură deopotrivă egalitatea şi inegalitatea. Oriunde există 
pură inegalitate nu există drept, dar şi acolo unde domneşte o egalitate 
radicală, care tinde spre identitate, dreptul dispare ca inutil, fie că s-a 
realizat egalitatea, fie că este impusă cu o violență absolută. Numai dic- 
tatura urmărește uniformizarea, egalitatea absolută în faţa stăpînului, 
singurul care dispune de libertate arbitrară, strict individualistă. 


Faptul hotăritor în evoluţia ideii democrate, care se află embrionar 
în legendarele și miticele începuturi ale omenirii, este constituirea în 

cadrul aceluiași grup a două lumi : lumea stăpiînitorilor şi lumea supu- 
şilor. Nu interesează aici cum s-a ajuns înăuntrul aceleiași colectivităţi 
ca o porţiune să domine pe cealaltă, ca minoritatea să domine majori- 
tatea : prin cucerire, prin diviziunea muncii, prin capacitate personală, 
pe scurt, prin manifestarea voinţei egoiste de putere, a libertăţii neîn- 
grădite, arbitrare a individului. Ne interesează un alt proces. Este sigur 
că în grupa dominantă, în lumea stăpinilor, există egalitate sau quasie- 
galitate, căci se recunoaşte că și stăpinii au nevoie de o conducere şi 
că funcţia de conducere este încredințată unuia singur sau celor pu- 
tini. Este „legea numărului mic“ a lui Laun (op. cit., p. 68), formulată 
înainte de Robert Michels (Zur Soziologie des Parteiwesens în der mo- 
dernen Demokratie, ed. a Il-a, 1925). În lumea stăpiînilor conducerea 
celor puţini, „oligarhia“, nu compromite egalitatea principială. Condu- 
cătorul este primus inter pares. Chiar dacă conducerea presupune ra- 
portul de comandă şi ascultare, nu interesează nici cine comandă, nici 
cine ascultă, ci pentru ce unii comandă şi pentru ce alţii ascultă, aşa- 
dar interesează fundarea raportului dintre conducători şi cei conduşi. 
Nobilul, care conduce în luptă pe ceilalți nobili, consideră pe aceștia ca 
egalii. săi. Diferenţierea socială între o clasă stăpînitoare şi o clasă în 
stare de sclavie, de iobăgie sau de altă inferioritate insolubilă este pro- 
totipul raportului social de dominare, a raportului antidemocratic, tira- 
nic, în care arbitrarul intereselor egoiste decide. Democraţia se opune 
despotismului, tiraniei sub toate formele acesteia mai vechi sau mai 
noi. De notat este că raportul între stăpîn şi supus (sclav, șerb, om de 
rînd) nu este un raport de pură, de radicală înrobire, fiindcă prepotenţa 
arbitrară a stăpînului este temperată recesiv de celălalt factor vital, de 
simpatie, de iubire, ceea ce va fi arătat pe larg în capitolul următor. În 
trecut, acest factor temperator se manifestă nu numai ca paternalism, 
ca un protectorat amestecat cu exploatare și cu conștiința unei supe- 
riorităţi strivitoare, dar şi prin dogme sau credințe metafizice menite să 
facă suportabilă expunerea şi mai umană stăpînirea. Catolicismul, pe 
temeiul principiului său de acomodare la situaţii noi, revendică pentru 
sine ideea democrată ca o aplicare a dogmei şi a doctrinei. „Filozofia 
Sf. Toma a fost prima filozofie autentică a democraţiei“ (J. Maritain, 
Principes d'une politique humaniste, 1945, p. 41). Firește, dogmele înde- 
plineau și alte funcţii sociale, mai ales aceea de a oferi o explicaţie fic- 
tivă a lumii întregi, nu numai a vieţii umane. 

Istoria omenirii este istoria libertăţii ; este istoria procesului de ex- 
pansiune a libertăţii la mereu alte grupe şi indivizi. Ea începe prin a fi 
libertatea unei clase împotriva celorlalte, cu îndulcirile cerute de so- 
ciabilitatea, de sentimentul de simpatie. Libertatea unei singure clase 
este libertatea-privilegiu. Lupta pentru democraţie este lupta împotriva 
vechii forme de libertate, este lupta împotriva privilegiilor. Să nu ne 
imaginăm că libertatea-privilegiu este numai libertatea feudalilor, a 
nobilimii asociată cu clerul superior. Lupta dată de „starea a treia“, de 
burghezie, împotriva privilegiilor feudale a înscris pe steagul ei liberta- 
tea şi drepturile Omului, dar ea se termină cu „liberalismul burghez“ 
care consacră noul privilegiu al banului. Proletariatul va relua lupta 
împotriva noilor privilegii plutocratice, privilegii noi care nu se justi- 
fică prin reale servicii sociale. Lupta legitimă a proletaratului ascunde 

pericolul de a crea noi privilegii pentru „foştii“ proletari și degradări 
corespunzătoare pentru „foştii“ privilegiați. 

Societăţile, care au preferat să nu se schimbe brutal, ci treptat, 
respectind obiceiurile și legile, s-au dezvoltat în sensul lărgirii cîm- 
pului social de binefacere a libertăţilor. O mare cucerire. istorică a li- 
bertăţii este transferarea libertăţilor asupra burgheziei, care era con- 
vinsă că vorbeşte în numele poporului întreg şi că luptă pentru a acorda 
fiecărui „cetățean“, odată cu demnitatea: persoanei, facultatea de a fi 
liber, capacitatea de a-şi desfășura neîngrădit libertăţile egale. Cea din 
urmă libertate, care este astăzi marele obiectiv al luptelor sociale, este 
libertatea economică, întrupată în dreptul de a avea viaţa asigurată şi 
de a se bucura de aceleaşi condiţii sau posibilităţi de dezvoltare indivi- 
duală. Democraţia deplină este democraţia. economică fundată pe dreptul 
și. datoria de a-și cîştiga existența prin muncă zilnică. Obiecţia că de- 
mocraţia a accentuat prea mult egalitatea, compromiţind libertatea ca 
originalitate ireductibilă a individului, nu impresionează. Libertatea. 
originară a individului nu se lasă înăbușită. Marea dificultate rezidă în. 
altă parte şi derivă din universalizarea libertăţii : cum să o asigurăm 
tuturor, întregului popor ? Cum să se constituie ceea ce s-a numit „Suve- 
ranitatea poporului“, care este socotită ca unul din principiile demo- 
craţiei ? Este bine cunoscută definiția dată democraţiei de Abraham Lin- 
coln : „conducerea poporului însuşi prin popor şi pentru popor“. Pro- 
blema porneşte de la următoarele date. Poporul este suveran numai 
dacă ascultă de legile pe care el însuși și le-a dat, aşadar dacă trăiește. 
sub legea sa, în statul său. Se ridică astfel chestiunea fundamentală a. 
originii legii, comune. În faza primitivă, legile au fost dictate de unii, 
dar aceștia nu au coborit din cer cu legile, ci au ieşit din rîndul celor- 
lalţi ca legiuitori, fiindcă au ajuns prin ei înşişi la conştiinţa necesităţii 
de a se limita singuri pentru a-și garanta o libertate mai durabilă. Ideea. 
unui „pact“ sau „contract social“ este utopică, dar are ca fundament trai-. 
nic faptul că cel puţin aceia care au dictat legi altora aveau conștiința 
necesității de a legifera, deci faptul că există un fel de auto-nomie, de 
auto-legiuire, de capacitate de a-şi da sieși legi, autonomie care nu este: 
autonomia solemnă, prea raţională a lui Kant, Fichte şi urmașilor lor. 
“Desigur, s-a abuzat de autonomie în filozofia modernă, s-a abuzat de 
ideea că Rațiunea își prescrie sieși legi independent de condiţiile empi-- 
rice ale societății. Nu trebuie să abuzăm nici de heteronomie, adică să. 
nu credem că „societatea“, ca un individ suprauman, oarecum divin, 
a impus din afară indivizilor o anumită linie de conduită. Autonomia. 
originară este expresia libertăţii inerentă conștiinței care voieşte prin 
şi din propria sa structură. Nu conştiinţa pură, rațiunea își prescrie sieşi 
legi, ci conștiința creează legea sub presiunea împrejurărilor. Fără pre-- 
siunea împrejurărilor, conștiința n-ar fi devenit autonomă, nu și-ar fi 
dat sieşi legi. es 

» Noţiunea eminent democratică a „suveranității poporului“ eGte con- 
cluzia celor trei mari premise ale democraţiei : libertate, dreptate (lega 
litate), egalitate. Poporul este suveran în măsura în care el ascultă de- - 
„propriile ei legi. Rousseau a pus cel dintii problema a ceea ce el gđ-- 
meşte, în Contractul social, „voința generală“ adică constituirea {nei 

pericolul de a crea noi privilegii pentru „foștii“ proletari și degradări 
corespunzătoare pentru „foştii“ privilegiați. . 

Societăţile, care au. preferat să nu se schimbe brutal, ci treptat, 
respectind obiceiurile şi legile,:s-au dezvoltat în sensul lărgirii cîm- 
pului social de binefacere a libertăţilor. O mare cucerire istorică a li- 
bertăţii este transferarea libertăţilor asupra burgheziei, care era con- 
vinsă că vorbește în numele poporului întreg şi că luptă pentru a acorda 
fiecărui „cetățean“, odată cu demnitatea: persoanei, facultatea de a fi 
liber, capacitatea de a-şi desfăşura neîngrădit libertăţile egale. Cea din 
urmă libertate, care este astăzi marele obiectiv al luptelor sociale, este 
libertatea economică, întrupată în dreptul de a avea viaţa asigurată şi 
de a se bucura de aceleaşi condiţii sau posibilităţi de dezvoltare indivi- 
duală. Democraţia deplină este democraţia. economică fundată pe dreptul 
și. datoria de a-și cîştiga existența prin muncă zilnică. Obiecţia că de- 
mocraţia a accentuat prea mult egalitatea, compromiţind libertatea ca 
originalitate ireductibilă a individului, nu impresionează. Libertatea 
originară a individului nu se lasă înăbușită. Marea dificultate rezidă în 
altă parte şi derivă din universalizarea libertăţii : cum să o asigurăm 
tuturor, întregului popor ? Cum să se constituie ceea ce s-a numit „Suve- 
ranitatea poporului“, care este socotită ca unul din principiile demo- 
craţiei ? Este bine cunoscută definiția dată democraţiei de Abraham Lin- 
coln : „conducerea poporului însuşi prin popor şi pentru popor“. Pro- 
blema porneşte de la următoarele date. Poporul este suveran numai 
dacă ascultă de legile pe care 'el însuși și le-a dat, aşadar dacă trăiește: 
sub legea sa, în statul său. Se ridică astfel chestiunea fundamentală a. 
originii legii, comune. În faza primitivă, legile au fost dictate de unii, 
dar aceștia nu au coborit. din cer cu legile, ci au ieşit din rîndul celor- 
lalți ca legiuitori, fiindcă au ajuns prin ei înşişi la conştiinţa necesităţii 
de a se limita singuri pentru a-și garanta o libertate mai durabilă. Ideea. 
unui „pact“ sau „contract social“ este utopică, dar are ca fundament trai-- 
nic faptul că cel puţin aceia care au dictat legi altora aveau conştiinţa. 
necesității de a legifera, deci faptul că există un fel de auto-nomie, de 
auto-legiuire, de capacitate de a-şi da sieși legi, autonomie care nu este: 
autonomia solemnă, prea rațională a lui Kant, Fichte şi urmaşilor lor. 
“Desigur, s-a abuzat de autonomie în filozofia modernă, s-a abuzat de 
ideea că Rațiunea își prescrie sieși legi independent de condiţiile empi- 
rice ale societății. Nu trebuie să abuzăm nici de heteronomie, adică să. 
nu credem că „societatea“, ca un individ suprauman, Oarecum divin, 
a impus din afară indivizilor o anumită linie de conduită. Autonomia. 
originară este expresia libertăţii inerentă conștiinței care voieşte prin 
şi din propria sa structură. Nu conştiinţa pură, rațiunea își prescrie sieși 
legi, ci conștiința creează legea sub presiunea împrejurărilor. Fără pre-- 
siunea împrejurărilor, conștiința n-ar fi devenit autonomă, nu şi-ar fi 
dat sieşi legi. neS 

' Noţiunea eminent democratică a „suveranității poporului“ ete con- 
cluzia celor trei mari premise ale democraţiei : libertate, dreptațe (lega- 
litate), egalitate. Poporul este suveran în măsura în care el ascultă de- - 
„propriile ei legi. Rousseau a pus cel dintii problema a ceea ce el 
meşte, în Contractul social, „voinţa generală“ adică constituirea 

voințe comune care respectă totuşi voința fiecăruia, fiindcă în „voinţa 
generală“ se exprimă voința profundă a fiecăruia. Nu avem de gind 
să cercetăm mai de aproape obiecțiile contradictorii aduse ideii de „su- 
veranitate a poporului“ întrupată în „Voința generală“. Ele au fost în- 
șirate și discutate de articolele lui B. Mirkine-Guezevitch, Corporatisme 
et democratie, „Revue de Métaphysique et de Morale“, 1935, 1936. Ne 
preocupă acum aspectele esenţiale ale acestei noţiuni. S-a obiectat „Suve- 
ranităţii poporului“ că ea duce la despotism, la anularea voinței indi- 
viduale, deși aceasta stă la originea voinţei generale ; dar s-a mai obiec- 
tat deopotrivă că „voința generală“ a poporului nu se poate constitui, 
fiindcă, întîi, ea ar trebui să fie unanimă, altminteri cei rămaşi pe din- 
afară se vor considera ca înrobiţi sau ca excluși din societate ; al doilea, 
în condiţii normale, unanimitatea este înlocuită cu majoritatea : în locul 
poporului hotărăsc fracțiuni, partide cu năravurile lor sau o majori- 
tate necompetentă, coruptibilă, adică iresponsabilă. 

„Suveranitatea poporului“, care trebuie să fie suprema garanţie a 
libertăţilor, poate avea drept concluzie necesară despotismul, dacă se 
concepe poporul ca o ființă superioară, ca un Eu superior care a luat 
locul voinţei lui Dumnezeu. Poporul nu este un Leviathan atotputernic, 
în faţa căruia indivizii neputincioşi se înclină şi renunţă la interesele 
lor particulare, la fericirea lor, pentru a servi noul Stăpîn anonim. 
Știm că sociologia contemporană tinde să ipostazieze raportul social. 
Desigur, voințele individuale, după ce s-au exprimat constituind voința 
generală suverană, se pot schimba, și atunci voinţa de ieri apare ca ceva 
străin ce ţiranizează pe cel ce şi-a schimbat părerea. În realitate, voința 
comună (generală) este o voinţă de durată, de fixare a cadrului de viață, 
a structurii, şi ca atare nu se poate schimba în chestii esenţiale, ci nu- 
mai în chestii de amănunt. Nu putem concepe că un popor ar putea 
renunța de bunăvoie la libertate pentru lanţuri, chiar dacă acestea sînt 
lanțuri pentru toată lumea. Un clasic doctrinar al democraţiei moderne, 
Alexis de Tocqueville, credea că egalitatea exercită în democraţie mai 
multă atracţie decît libertatea, care de aceea este mai uşor sacrificată. 
Cînd ne bucurăm de libertate — sub această condiție începem să ne 
gîndim mai mult la egalitate — o putem sacrifica pentru mai multă 
egalitate, cu gindul ascuns că egalitatea va face să crească libertatea. 
Istoria poate cita multe cazuri de eclipsă sau de slăbire a conştiinţei 
democratice, însă tot ea corectează impresia de slăbire prin constatarea 
că tot ceea ce, în aparenţă, este o înfrîngere a democraţiei, în realitate 
lucrează pentru ea, fiindcă nimic esenţial nu se poate hotări într-o so- 
cietate matură fără consimțţămîntul poporului, oricît de nestabil ar fi el. 
În sfîrşit, despoti 


ismul este o 
aceasta este invocată cînd o gru 


lenţă pe frînele statului şi Be impune prin constrîngere polițistă majo- 
rității și mai ales celor ce ăr îndrăzini-să reziste. „Poporul“ este atunci 
nunrai © fațadă. pentru bunul plac al unei minorități. „Suveranitatea 


poporului“ rămîne principiul de legitimitate al democraţiei şi ca atare 
el nu poate ştirbi echilibrul recesiv dintre libertate, dreptate (legali- 
tate) şi egalitate. S-a făcut justa observaţie că nu trebuie să căutăm 

sensul actual al „suveranităţii poporului“ în opera lui Rousseau, în Con- 
tractul social, scris atunci cînd nu exista o democraţie în accepţia de 
astăzi nici măcar în Elveţia. Rousseau scrie într-o epocă în care apărea 
necesar un radicalism care merge pînă la înăbuşirea sîngeroasă a ori- 
cărei încercări de a se abate de la religia statului. Rousseau, neavînd 
sub ochi funcționarea unei democraţii, caută în spirit antiistoric modele 
în antichitate. Nu într-o scriere abstractă şi învechită vom descoperi în- 
țelesul modern al suveranităţii poporului, ci în concepţiile lui Mirabeau, 
în Convenţia naţională, în teoriile lui Danton şi în discuţiile duse în 
comitetul salvării publice (Mirkine-Guezevitch, op. cit., p. 154). 

Mai multă greutate au alte două recriminări împotriva „suverani- 
năţii poporului“. O primă obiecţie este formulată astfel. Suveranitatea 
poporului nu se poate constitui fiindcă suveranitatea cere unanimitate 
și unanimitatea nu este posibilă decît cel mult în chestii secundare şi 
neinteresante. De aceea, democraţia se mulțumește a identifica suvera- 
nitatea poporului nu cu. unanimitatea, ci cu majoritatea. Se înţelege, 
este vorba de majoritatea reală, nu de cea fictivă, fabricată. În adevăr, 
democraţia nu este un dar din afară, ci o dorinţă vie, interioară a unui 
popor conștient, care şi-a realizat dorinţa prin luptă. Asupra acestui 
punct trebuie să insistăm. Democraţia nu admite ca o clasă socială să 
domine altele, oricît de numeroasă ar fi acea clasă, şi cu atît mai mult 
nu admite ca un singur partid să domine. Dominarea are aici sensul 
de negarea dreptului la o viață independentă a celorlalte clase sau 
partide. Altminteri, majoritatea reală trebuie să domine, fiind tempe- 
rată recesiv de minoritatea care virtual se consideră viitoarea majori- 
tate. Democraţia nu se poate lipsi de mai multe partide care laolaltă 
| garantează că hotărîrea legislativă ţine seama de interesele comune, fă- 
cînd astfel să triumfe binele general, nu interesele particulare. Pericolul 
real al falsificării majorităţii stă în lipsa de conştiinţă şi brutalitatea 
politicienilor, în înclinarea spre retorică goală şi şarlatanie, în supralici- 
tarea electorală cu o presă venală, în presiunea asupra alegătorilor, pre- 
cum şi în coruptibilitatea, inconșştienţa și credulitatea pasională a „po- 
porului“. Aceste excese sînt corijabile în regimul democrat în care liber- 
tatea criticii dă rezultate bune, în ciuda aparenţelor. Dealtfel, în demo- 
craţie există tendinţa de a exagera lipsurile și păcatele. Cînd exprimarea 
gîndirii critice este liberă, pare mai interesant, mai „senzaţional“ de a 
releva laturile negative, imperfecţiile decît laturile pozitive, meritele, va- 
lorile. În regimul despotic, fiindcă s-a suprimat libertatea criticii, nu 
există decît laude superlative, constatarea perfecţiilor esenţiale. Critica 
este tolerată şi devine cu atît mai violentă cu cît loveşte în efecte se- 
cundare, cruţînd cauzele principale. Rezultatul acestor situaţii deosebite 
este că în democraţie relele sînt îndreptate, în timp ce în despotism, ele 
se agravează şi produc cangrenarea corpului social, de unde urmează 
necesitatea intervenției drastice. 

Nu mai puţin serioasă este a doua obiecție : „suveranitatea poporu- 
lui“ nu se poate constitui nici ca majoritate, chiar dacă aceasta se con- 
stituie în condiții optime, pentru motivul că nu poate fi suprimată opo- 
ziția dintre interesul personal şi. interesul comun, dintre omul particular 

şi omul ca cetățean. Bernard Grothuysen numește această situaţia ca- 
racterul dialectic al ideologiei democrate. Ceea ce hotărăște cetăţeanul 
în interesul comun face să sufere omul particular. Acelaşi individ apare 
cînd ca ființă egoistă, cînd ca fiinţă socială. „Așadar, rămîne dualitatea 
dintre cele două sfere ale interesului particular şi ale interesului general. 
Și în democraţie este vorba mai întîi de a exprima voința generală in- 
tr-o formă cât mai puţin tulbure, fără a știrbi interesul particular“ 
(B. Grothuysen, Dialektik der Demokratie, 1932, p. 11). Aceasta este 
definiţia majorităţii : să reprezinte sensul autentic al interesului general, 
fără a strivi interesele particulare. În ideea de majoritate, părțile ma- 
joritare şi minoritare se îngrădesc mutual, delimitează precis sferele lor 
de acţiune şi prin aceasta fundează libertăţile. Majoritatea ca idee este 
expresia libertăţii care a depășit sfera „naturală“ a voinţei brutale de 
putere, a bunului plac, a arbitrarului şi ilustrează idealul democratic de 
a uni libertatea cu legalitatea şi egalitatea. 

Toate aceste recriminări și obiecţii antidemocratice nu fac altceva 
decît să releve imperfecţiile vieții umane. Nu există o funcţie socială 
(legiferare, administraţie, justiție, şcoală etc.) care să nu poarte în aripi 
plumbul imperfecţiei. Dar nimeni nu trebuie să se gîndească la supri- 
marea lor, numai fiindcă sînt imperfecte. Dimpotrivă, oricine este chemat 
să se străduiască pentru a le face mai bune, chiar dacă uneori se simte 
nevoia mijloacelor radicale, a fierului roşu întrebuințat în chirurgia de 
altădată. S-au descoperit și alte imperfecţii mai mărunte ale democra- 
tiei, ca de exemplu : a) incompetența parlamentarilor, nu numai a alegă-: 
torilor ; b) favoritismul miniștrilor ; c) rutina birocratică. Nu este însă! 
greu să descoperim aceste defecte mult agravate în regimurile nedemo- 
cratice, despotice. Toate aceste obiecţii mai importante sau mai puţin 
importante şi-au pierdut astăzi ascuţişul lor. A denumi democraţia „fla- 
gelul civilizației“ este o fatală orbire. Lumea nu posedă astăzi un alt 
ideal, sub flamura căruia se va putea uni vreodată. Este nimerit să nu 
uităm că cei mai mulți membri ai democraţiilor chiar înaintate nu tră- 
iesc o viață personală, interioară, neparazitară, că ei nu au sentimentul 
răspunderii, că nu apreciază autenticul și plenitudinea umană. Bucuros 
se mulțumesc să fie masă amorfă tirîtă de interese egoiste şi de plăceri 
efemere, fără pretenții. Mai este necesar să nu uităm că astfel de oameni 
caută nu numai compensații egoiste ale neînsemnătăţii lor, ci uneori 
compensează anonimatul lor prin contopirea oarbă, pasionată, fanatică 
într-o colectivitate, şi atunci ei devin primejdioşi. Şi într-un caz şi în 
altul, al compensării mediocrităţii lor, ei sînt fericiţi că sînt scutiți de 
decizii grele, personale. Eliberarea omului de mediocritate este posibilă 
oricui ca un act de fiecare zi. Trebuie să fim gata să începem din nou 
strădania pentru eliberarea omului de imperfecţii, chiar dacă el s-a 
degradat într-atît încît iubeşte lanţurile. 

Omenirea cultă a intrat într-o eră care nu mai cunoaşte obstacole 
de neînvins în calea voinţei de îndreptare. Progresele conștiinței sociale, 
ale voinței de îndreptare, susținută de progresele ştiinţelor naturii şi 
tehnicii (mai ales exploatarea energiei nucleare) fac de prisos transfor- 
mările violente, războaiele şi poate chiar revoluțiile. Democraţia a cu- 

noscut nu demult momente de rușinoasă abdicare, a cărei singură scuză 
este identificarea democraţiei cu formele ei imperfecte socotite stabile. 
S-a vorbit şi s-a scris mult în anii de după primul război mondial, sub 
impresia puternică a dezorganizării produse de război, de o „criză a 
democraţiei“. Se părea că și idealul democratic, ca atîtea alte ideale, trece 
prin procesul numit de Paul Valery „putrefacţia idealelor« (Prefaţă la 
opera lui Keyserling, La révolution mondiale, p. 13). Cei care au crezut 
în vitalitatea democraţiei, care, în treacăt fie zis, era invocată cîteodată 
şi de adversarii ei, nu s-au înșelat. Democraţia s-a dovedit a fi singura 
formă de organizaţie colectivă care poate întineri. Chiar și fenomensle 
ce par o disoluţie a ei se întorc în favoarea ei. Locul comun al timpu- 
rilor din urmă a fost trecerea de la „democraţia politică“ la „democra- 
ţia socială“. Este un adevăr profund în acest loc comun, dar un adevăr 
cu două tăișuri. El a fost uneori interpretat în sensul că democraţia so- 
cială poate să sacrifice, pentru a salva „disciplina“ şi „autoritatea“, liber- 
tăţile, în loc să le ocrotească împotriva abuzurilor celor tari. şi bogaţi 
care cred că le este îngăduit orice. Disciplina şi autoritatea socială tre- 
buie să fie totodată libertate socială şi dreptate socială. (Despre beu 
tate şi autoritate“ va trata o anexă la capitolul următor). 

Lucrarea lui Elie Halevy (L'ere des tyrânnies, 1938), precedată de 
o comunicare la Societatea franceză de filozofie, în noiembrie 1936, tot 
sub titlul de Era tiraniilor, a făcut o puternică impresie printre intelec- 
tuali şi a provocat reacţii contrare sau rezerve. Teza: lui este că ome- 
nirea cultă a intrat, după primul război mondial, într-o eră a tiraniilor, 
după epoca de individualism și liberalism dinainte. El face răspunzător 
de această gravă întorsătură socialismul din cauza „contradicţiei sale 
interne“. „Socialismul, de la nașterea sa, la începutul secolului al 
XIX-lea, suferă de o contradicție internă“ („Bulletin de la Societe fran- 
caise de philosophie“, 1936, p. 181). Socialismul are drept ideal instau- 
rarea libertăţii, dar fiind nevoit să se apere și să atace, el trebuie să 
recurgă la metodele stării de război care suspendă libertatea prin eta- 
tizarea economiei ca și a gîndirii. Tragedia -socialismului constă în nece- 
sitatea de a suprima libertatea, cea mai prețioasă valoare socială, toc- 
mai pentru a o apăra şi salva. Scopul este negat de mijloc. S-a observat 
de către René Berthelot că există socialisme cu tendinţă liberală, chiar 
anarhistă şi antistatală, ca la englezii Godwin și Owen, la francezii 
Proudhon, Pierre Leroux, Jaures, Vandervelde, şi un socialism autoritar 
la Babeuf, Saint-Simon, Lassalle, Blanqui. Însuşi Marx împrumută și sin- 
tetizează elemente de liberalism, postulînd suprimarea finală a statului, 
şi elemente de autoritarism statal de la Blanqui, permiţind astfel dez- 
voltarea a două forme antagoniste de. socialism marxist. 

Teza lui Halevy este un mare adevăr parţial, fiindcă acea cd clu, 
ție internă „există latent în orice democraţie (vezi îndeosebi Guido de 
Ruggiero, Storia del liberalismo europeo, 1925, p. 403 şi urm.) și putem 
adăuga și în însuși liberalismul burghez, care în formă consecventă nu 
a existat niciodată, fiindcă ar fi fost un pericol pentru societate. O epocă 
de pur liberalism şi individualism nu este o realitate istorică, ci una 

ideologică. „Contradicţia internă“ a democraţiei în genere se explică 
prin dubla natură insociabil-sociabilă a omului. Libertatea „naturală“ a 
bunului plac individualist, a arbitrarului violent trebuia să facă loc 
libertății secundate recesiv de legalitate și egalitate, pentru a face sta- 
bilă societatea. Trecerea de la arbitrarul egoist la libertatea socială cere 
o disciplină care nu se poate dispensa, ca mijloc, de autoritate, de con- 
stringere. Pe scurt, contradicția îşi are sediul în dubla natură a liber- 
tății şi deci în dubla natură a constringerii şi autorităţii, ceea ce va 
constitui o temă aparte. 


[1] 


[2] 


[3] 


[4] 


[5] 


NOTE 


De-a lungul întregii vieți, în toate lucrările sale, Mircea Florian a fost preo- 
cupat de înțelegerea şi rezolvarea raportului individual-general. El a obiectat 
continuu împotriva oricărei reduceri a realității la un singur factor, împo- 
triva oricărei exagerări, pledînd în schimb pentru diversitatea calitativă a 
lumii. Într-o atare perspectivă, devine pe deplin evident sensul în care se cu- 
vine să fie luată aprecierea lui că în secolul al XIX-lea „monismul a ştiut 
să valorifice pînă la absurd o aşa-numită «năzuinţă nestăpînită a spiritului 
spre unitate», spre «sinteză»* (p. 48). 
Autorul are aici în vedere cunoscuta exagerare („noi sîntem activi în gîn- 
dire“) specifică îndeosebi idealismului subiectiv, de care se dezice constant 
şi căruia îi opune o concepţie realist-raționalistă, în esenţă materialistă (p. 49). 
În manuscris, lucrarea este indicată fără dată, deși la pagina 73 Florian 
reţine anul 1922 (p. 52). 
Sensul acestui paragraf nu pare suficient de clar; în context, paragraful se 
integrează însă lămwuritor şi tocmai de aceea a fost reprodus aşa cum se 
prezintă în manuscris (p. 54). 
Uneori Florian şi-a suplimentat explicaţiile și argumentările prin anexe de 
mai mare sau mai mică întindere, dar de fiecare dată funcționale şi bine- 
venite. Anexele scurte, de 1 pînă la 2 pagini, le-am reţinut în note pentru 
a nu întrerupe cursivitatea textului. Reproducem în continuare anexa cu 
privire la Aristotel, la care autorul face trimitere în text (p. 59). 

Aristotel a întrevăzut acest adevăr în ultimul capitol (14) al operei 
de logică De interpretatione. Autenticitatea acestui capitol a fost contestată 
chiar de unii comentatori vechi sub pretextul că Aristotel, ocupîndu-se aci 
de contrarietatea judecăților, a susținut o teorie a contrariilor care pare deo- 
sebită de teoria obișnuită aristotelică a contrariilor, mai ales în Categorii 
(cap. 10 şi 11), unde însă noţiunea de contrarii este aplicată la termeni. În 
cap. 14 din De interpretatione sînt considerate ca judecăţi contrarii afirmaţia 
(„bunul este bun“) şi negația („bunul nu este bun“), concepţie care pare 
că dărîmă enunţul că afirmaţia şi contradicţia sînt contradictorii. Aristotel 
rămîne şi aci credincios concepţiei sale din toate operele că raportul de 
contrarietate se definește prin opoziție extremă (alb-negru, pereche-nepe- 
reche), indiferent dacă există sau nu intermediari între extreme, așa încît 
el consideră contradicția mai degrabă un caz al contrarietăţii decit invers. 
Aristotel stă departe de eroarea modernă de a admite chiar mai multe fe- 
luri de contradicții, de exemplu una formală şi alta dialectică, ceea ce ar 

însemna o a treia contradicţie între cele două și aşa la infinit, ca în argu- 
mentul aristotelic (tritos anthropos) invocat împotriva concepţiei platonice 
a ideii de om care unifică din afară sau de sus pe oamenii individuali. 

Este momentul să precizăm locul opoziţiei recesive în cadrul opoziţiei 
în genere şi al opoziţiei contrare îndeosebi, căci opoziţia contradictorie nu 
are nici o legătură cu recesivitatea. Logica aristotelică cunoaşte două feluri 
principale de noţiuni: 1) noțiunile supraordonate, coordonate și subordonate, 
pe care noi le numim „unităţi“ în sens propriu sau specii și genuri ; 2) noțiu- 
nile opuse (contrare şi contradictorii), care pentru noi sînt un fel de relaţie 
ca orice opoziţie. De aceea nu primim doctrina aristotelică potrivit căreia 
relaţia sau „relativul“ este un fel de opoziţie, fiindcă mai curînd opoziţia este 
un. fel de relaţie, adică o anumită relaţie de diferenţă. Amîndouă felurile 
de noţiuni se întîlnesc în ceea ce ne este dat şi constituie cele două structuri 
logice ale obiectului în genere (unitate şi relaţie). 

Noţiunile opuse structurează existența în genere numai ca noţiuni con- 
trare, şi anume ca noțiuni contrare recesiv. Noţiunile recesiv contrare, care 
constituie armătura logică a realităţii îndeosebi, sînt pereche, în care un 
termen este faţă de celălalt în raport de supraordonare sau subordonare — nu 
și de coordonare, principial exclusă de recesivitate —, ca la specii şi genuri, 
însă în alt sens decît la acestea, anume în sensul că termenii opuși recesiv 
se întreţes îñtr-un mod greu de definit. Această condiție a opoziţiei este îm- 
plinită numai de termenii ce stau în raport de opoziție contrară recesivă, 
la care un termen este supraordonat şi celălalt subordonat, aceasta cu e 
libertate care nu se întilneşte la genuri şi specii. În opoziţia contrară rece- 
sivă, un termen nu exclude pe celălalt ca în contradicţie, care face impo- 
sibilă coexistenţa lor. Termenii în antiteză recesivă sînt legaţi intim ca specia 
și genul. Dealtminteri, cum observă Aristotel în Categorii (cap. 11, 14 a), la 
termenii contrari care nu sînt legaţi recesiv existenţa unuia nu atrage exis- 
tenţa celuilalt. Dacă toată lumea este sănătoasă, va exista sănătatea, dar nv 
va exista boala. Boala și sănătatea, normalul și anormalul, binele și răul etc. 
nu sînt împreună, dar ele pot fi împreună dacă unul din termeni devine do- 
mimant şi celălalt recesiv, sau dacă opoziţia contrară poate avea un aspect 
oarecum recesiv, așa de exemplu sănătatea domină, boala este recesivă. În 
acest sens, dr. Knock al lui Jules Romains avea dreptate că „omul sănătos 
este un bolnav care se ignorează ca atare“. 

Urmează anexa consacrată lui Wundt (p. 61). 

Wilh. Wundt, într-un studiu special (Kants kosmologische Antinomien 
und das Problem der Unendlichkeit, „Philosophische Studien“, vol. II, 1885), 
a analizat cu pătrundere antinomiile kantiene și, după ce le-a dat o formu- 
lare mai precisă, scoţind din primele trei antinomii şase, a ajuns la con- 
cluzia că antinomiile kantiene sînt insolubile, fiindcă sînt sofistice, deci 
fiindcă se servesc de două și chiar trei înţelesuri ale noţiunii de infinit: 
infinitul ca nesfîrșit, neâmplinit, fiindcă nu putem concepe o limită, o fini- 
tate (ca la spaţiu, timp, numere); infinitul conceput ca o totalitate infinită, 
ca un infinit împlinit, dat, pe scurt, ca transfinit, în sfîrşit, infinitul ca 
indefinit, la care putem concepe o limită, dar aceasta este relativă, provi- 
zorie, oricând putind să fie depășită. Indefinitul este un finit fără limite fixe 
odată pentru totdeauna, căci limitele pot fi strămutate totdeauna, cînd cer 
faptele fizice. Deci indefinitul se întilnește în lumea empirică a elementelor, 
în infinitul mic, al marilor aglomeraţii de stele, în infinitul mare. Infinitul 

(11] 


ca nestirşit domină sfera matematică (spaţiu, timp, numere), iar transfinitul, 
infinitatea dată, împlinită este o ficţiune speculativă. - 

Aşadar, după Wundt, dacă exceptăm a patra antinomie (teza: există o 
ființă absolut necesară în lume; antiteza: nu există o ființă absolut nece- 
sară În lume), primele trei teże au în comun aplicarea opoziției finit-infinit 
şi se deosebesc prin obiectul aplicării lor: spațiul şi timpul (antinomia 1), 
divizibilitatea materiei (antinomia II) — la ambele termenii sînt omogeni —, 
în sfîrşit la seria cauzală, în care termenii sînt eterogeni: există o primă 
cauză liberă dincolo de fenomene (teza) ; nu există o primă cauză, ci o serie 
infinită de cauze şi efecte. 

Concluzia examenului critic este că toate antinomiile kantiene sînt 
false, fiindcă finit şi infinit nu sînt valabile nici pentru lucrul în sine, care 
este sustras cunoștinței, nici pentru fenomenele date, care nu cunosc decât 
indefinitul, adică o limită relativă şi o depăşire nedeterminată. Spaţiul, 
timpul, numerele sînt nesfîrşite, adică presupun un regres, a cărui limită 
n-o putem concepe cum concepem limitele materiei, fiindcă aci depăşirea 
este determinată. Dar spaţiul, timpul, numerele sînt simple forme de intuiţie, 
fără conţinut empiric. Eroarea stă în transformarea nesfirșitului în transfinit, 
adică în ceva încheiat sau finit. Ori de cîte ori, în ordinea reală, intervine 
consideraţia spaţiului și timpului, regressus in indefinitum devine regressus 
in infinitum (nesfîrşit), cu primejdia de a transforma nesfirșitul, niciodată 
conceput ca limitat sau dat, în transfinit. Motivul adînc al antinomiilor si 
al formulării lor sofistice este amestecul nevoilor etic-religioase care vor să 
fie asigurate teoreticește. Aşa se explică în antinomia II amestecul existen- 
tei simple, în antinomia III apariţia ideii de libertatea voinţei ca limită a 
seriei cauzale şi în antinomia IV intervenţia lui Dumnezeu ca „Fiinţa absolut 
necesară“ în lume. 

Felul în care este formulată interogaţia lui Florian nu pare a fi în consens 
cu ideea de bază a lucrării. Precizarea imediat următoare stabileşte acordul 
şi înlătură dubiile (p. 71). 

În manuscris, cuvintului „fenomen“ îi succede unul greu de descifrat. Deduc- 
tiv, am reţinut şi optat pentru cuvintul „morţii“ (p. 73). 

O astfel de posibilitate rămîne condiţionată, în concepţia filozofului român ; 
el o acceptă numai în eventualitatea înlăturării antinomiilor fundamentale 
pe care se sprijină religia și credinţa religioasă. Cum un atare act ar echi- 
vala cu însăşi desfiinţarea în plan teoretic a religiei, rezultă implicit atît 
poziţia sa antireligioasă, cît şi sensul. în care trebuie să fie luată o astfel de 
afirmaţie (p. 77). Pentru alte detalii, vezi Antinomiile credinței. Religie şi 
filozofie (1936). 


Deşi consideraţiile lui Florian cu privire la dialectică sînt nedistincte, con- 


„textul ne impune concluzia că el are în vedere, în astfel de cazuri, dialec- 


tica de factură idealistă (p. 79). 
Titlul corect al acestei lucrări este Evolutionnisme et platonisme (p. 82). 


[12] Nu încape îndoială că, apreciindu-l pe Russell drept „fondatorul logisticii“, 


113] 


H4) 


Florian are în vedere logica matematică (p. 104). 
Deşi în manuscris nu există vreun alt indiciu, este evident că intervenția în 
citat, între paranteze drepte, aparţine filozofului român (p. 105). 


Se înţelege din context că termenul de „pom“ (vezi şi p. 496) este luat de 
autor în sensul generic de copac (p. 125). 

[17] 
[18] 


[19] 


[20] 


Numele lui. Rosnyainé este scris în. literatura. de specialitate fie separat fie 
într-un cuvînt. Florian însuşi îl scrie cînd separat, cînd împreună. Cum filo- 
zoiul îl preferă nu în forma Rosny ainé, ci Rosnyainé, am dat curs prefe- 
rinței sale ṣi am unificat. acest nume (care. se pare totuşi că este un pseudo- 
nim) în toată lucrarea (p. 150). i - 

„Eutehia“, aici (p. 164) în sensul probabil de entelehia, cum dealtfel ne în- 


„dreptăţește să credem, contextul în care este luat acest din urmă termen la 


pagina 163. Pentru comparaţie, . vezi totuşi şi- paginile 126, 376—377, 394 
402, 437 ete, E i 

Am păstrat forma în care autorul a scris: numele 'acestui cunoscut fizician 
și filozof croat din secolul al XVIII-lea. Potrivit ortografiei. actuale, numele 
lui se scrie însă şi Bockovic (p. 190). ; ces fat 
Întrucît și în manuscris este scris „Percepiul“, am. lăsat cuvîntul. așa cum 
l-am întîlnit., Înclinăm. să credem. că filozoful s-a referit la „perceput“ (vezi 
şi p. 265 sau la perceptibil (p. 264). aa ESA ; SEN 
Potrivit manuscrisului s-ar fi cuvenit să reproducem următoarea formulă + 
„dacă individualul ar fi independent, el ar deveni individual“. Cum însă 
eroarea de redactare este evidentă, am procedat la înlocuirea termenului de 
individual din prima parte a aserțiunii cu cel de general (p. 266), înlocuire 
impusă atît de context, cît şi de întreaga concepţie a lui Mircea Florian. 
In context, formula „fiindcă singurul“ semnifică : „omul este mai real decît 
animalele, plantele și pietrele“ datorită faptului că doar el, numai omul 
sigur „este o unitate de corp și suflet“ (p. 298). 


[21] Întrucît ceva mai jos se referă la „teoria flogistonului“ și la „ardere“, s-ar 


părea că Florian a dorit să scrie „trebuie să facem partea focului“ (p, 301). 
Manuscrisul fiind neclar în acest loc, nu este însă exclusă posibilitatea de a 
îi intenţionat să spună partea jocului, în sensul de a face jocul cuiva (vezi 
şi p. 215). 

Cuvîntul de „organizaţie“ (p. 313), folosit de mai multe ori de Florian (vezi 
și p. 377, 396, 455, 488 etc.), are sensul de organizare, de structurare a 
unui organism, lucru etc, 

Formula „legalităţii statistice“, folosită de autor și păstrată în text, este o 
expresie mai veche pentru „legități statistice“ (p. 338). 

Am păstrat cuvintul „adaptaţie“ (p. 377); din context rezultă că este vorba 
de adaptare (vezi și p. 379). 

Filozoful român intenţiona probabil să spună „expresie concretă, vitală, «exis- 
tențială»“ (p. 414). 

Repetarea în chip contradictoriu a numelui lui Schopenhauer apare ca o 


numelui ginditorului pe care l-a avut în vedere Florian în prima parte a 
frazei (p. 435), am reprodus integral acest pasaj în conformitate cu manu- 
scrisul. 


[27] Paragratful comportă discuţii şi se pretează la interpretări. Explicaţia stă în 


[28] 


[29] 


posibilitatea de a lua cuvintul „sigur“ sau „sigură“, folosit de autor, și in 
accepţia de singur sau singură (p. 444). 

Titlurile dialogurilor lui Platon sînt date de cugetătorul român uneori în 
limba greacă, iar alteori în transcriere. De fiecare dată i-au fost respectate 
preferinţele (p. 459). 

Și în acest capitol (inclusiv în Aneza care-i urmează), autorul ia în discuţie 
și confruntă puncte de vedere, concepții, ipoteze variate, interpretîndu-le: 


525 


130] 
131] 


132] 


prin prisma raportului de recesivitate. Dincolo de unele limite istorice, sem- 
nalate în studiul introductiv la lucrarea de faţă, concepţia de ansamblu a 
gînditorului rămîne de orientare umanistă, democratică, raționalistă. La 
această concepţie generală trebuie orientate şi unele formulări din text (re- 
feritoare la „colectivism“, „foştii“ proletari, o nouă specie a omului în viitor 
etc.), care, privite izolat, pot fi susceptibile de amendări, dar care, examinate 
în lumina ideilor fundamentale promovate constant de Mircea Florian, permit 
o înţelegere mai exactă a diferitelor nuanţe ale gîndirii sale (p. 482). 
Desigur că termenii „confuceismul“ şi „taoismul“ trebuie luaţi în sensul de 
confucianism şi daoism (p. 485). 

„Se simt și se ştiu una“ (p. 503), adică se ştiu identici, uniţi, au „conştiinţa 
identităţii“ (vezi şi p. 464). 

„Curentele masei“ și „mijlocia masei“, cum rezultă şi din context, vor să în- 
semne de fapt cerinţele legice, orientarea şi opţiunile îndreptăţite ale ma- 
selor, „aspiraţiile“ lor (p. 506). 

